^

Achuar Peru OT Por and NT 2019 4th edition

Achuar-Shiwiar: Achuar Peru OT Por and NT 2019 4th edition (New Testament+)

Sumario del Antiguo Testamento y El Nuevo Testamento de nuestro Señor Jesucristo en el idioma Achuar-Shiwiar

copyright © 2019-07-01 Wycliffe Bible Translators, Inc.
Language: Achuar-shiwiar
Translation by: Wycliffe Bible Translators, Inc.

Achuar-shiwiar
Peru
[acu]

Copyright Information

© 2008, Wycliffe Bible Translators, Inc. All rights reserved.

This translation text is made available to you under the terms of the Creative Commons License: Attribution-Noncommercial-No Derivative Works. (http://creativecommons.org/licenses/by-nc-nd/3.0/) In addition, you have permission to port the text to different file formats, as long as you do not change any of the text or punctuation of the Bible.

You may share, copy, distribute, transmit, and extract portions or quotations from this work, provided that you include the above copyright information:

You must give Attribution to the work.

You do not sell this work for a profit.

You do not make any derivative works that change any of the actual words or punctuation of the Scriptures.

Permissions beyond the scope of this license may be available if you contact us with your request.

The New Testament
in Achuar-shiwiar

This translation is made available to you under the terms of the Creative Commons Attribution-Noncommercial-No Derivatives license 4.0.

You may share and redistribute this Bible translation or extracts from it in any format, provided that:

You include the above copyright and source information.

You do not sell this work for a profit.

You do not change any of the words or punctuation of the Scriptures.

Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2014-04-21

ePub generated by Haiola 21 Feb 2024 from source files dated 29 Jan 2022
eBible.org certified

b598ccd0-0e22-5832-8030-1436bc7bf73c

Génesis

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

45

46

47

48

49

50

Nunangkamtaik Yus Mash Najanamuri

(Génesis)

1

1 Nunangkamtaik mash atsuinai, Yuska nayaimpincha tura nungkancha mash najanamiayi. 2 Antsu nungkaka juun entsajai pachimnaikiau ayayi. Juun entsaka aya kuna ayayi. Turasha aya tee ayayi. Tura asamtai Yuse Wakani juun entsa yakiinini atu wee, tura ataksha juni wini, tu nanaaki pujumiayi.

3 Nuniangka Yus chichaak: —Paantin ati —tamati, paantin wajasmiayi. 4 Tura asamtai Yus paaniun wainak: —Pengkeraitai —timiayi. Tura asa paaniuncha tura teencha akankamiayi. 5 Tura paaniunka tsawai inaikiamiayi. Tura teenka kashi inaikiamiayi. Nu najankamunam kichik kinta kintamramiayi.

6 Nunia Yus chichaak: —Yakiiya yumi juun entsajai akankamu ati, —timiayi. Yus tamati, nunisang turunamiayi. 7 Tura asa nungkaka juun entsa amurmau ati tusa Yus akankamiayi. 8 Nunia Yus chichaak: —Ju angkakuka nayaim tutai ati —timiayi. Nu najankamunam jimiar kinta kintamramiayi.

9 Nunia Yus ataksha chichaak: —Entsa nungkan amurua juka kuyuati, tura nungka mujurti, —Yus tamati nunisang turunamiayi. 10 Tura Yus chichaak: —Mujukash wajasa juka nungka tutai ati, tura entsa iruntrarua juka juun entsa tutai ati —timiayi. Tura nuna mash umis jiis Yus: —Pengeraitai —timiayi. 11 Tura chichaak: —Arak ainau tura numi ainausha niish niish nungkanam tsapainiar nerekarti, —Yus tamati nunisang turunamiayi. 12 Tura asa nungkanmaka árak ainau tura numi ainausha araachmaitiat, ningki tsapainiar nerekarmiayi. Tuminamtai Yus nuna mash jiis: —Pengkeraitai —timiayi. 13 Nu najankamunam tres kinta kintamramiayi.

14-15 Nunia Yus chichaak: —Tsawai tsantratnuka tura kashi tsantratin ainausha nayaimpinam keemsarti. Musach, tura nantu tura esat atincha, tura yumi jeatniusha paan nekaatisha iruniarti, —timiayi. Yus tamati nunisang turunamiayi. 16 Tura asamtai Yus tsantratniun jimiaran najanamiayi. Tsawai kakaram tsantratniun timiá juuntan najanamia nuka tsaayaitai. Tura kashi mushatmin kapaa nuka nantuitai. Tura yaa ainauncha najanamiayi. 17-18 Tura tsawaisha tura kashisha tsantrarti tusa, Yus ni najanamu ainaun kentsamiayi. Nujai tsawaartincha, tura kintamratniuncha paan nekaawarti —tusa turuamiayi. Tura nuna mash jiis: —Pengkeraitai —timiayi. 19 Nu najankamunam cuatro kinta kintamramiayi.

20 Nunia ataksha Yus chichaak: —Entsanam matsamsatin ainauka tura nanamtin ainausha nungkanam yujararti, —tamati nunisang turunamiayi. 21 Tura asa entsa kanajin matsaminauncha, tura nanamtin ainauncha Yus najanamiayi. Tura najana umis, jiis: —Pengeraitai —timiayi. 22 Tura entsanam matsamin ainaun chicharak: —Nukap yujartaram, turasha juun entsasha netkataram. Tura nanamtin ainausha mash nungkanam yujararti, —Yus timiayi. 23 Nu najankamunam cinco kinta kintamramiayi.

24 Nunia Yus ataksha chichaak: —Mash nungkanam wekain ainauka yujararti. Kuntin yutai ainauka tura tangku ainausha, tura pachim namangken yu ainausha, tura netsepejai nungkanam wekain ainausha niish niish mash nungkanam yujararti, —Yus tamati nunisang umikmiayi. 25 Tura nuna mash umik, Yus nuna jiis: —Pengkeraitai —timiayi.

Yus Aintsun Najanamuri

26 Nunia Yus chichaak: —Yamaikia iiya tumau ati tusar, aincha najanami. Tura nu aintska namak ainaun, tura nanamtin ainauncha, tura tangku ainauncha, tura pachim ainauncha, tura netsepejai nungkanam wekainauncha mash inarti —tusa, Yus aintsun najanamiayi. ✡

27 Tura aints atsau asamtai, Yus niiya tumaun aintsun najanak, aishmangkun tura nuwancha najanamiayi. 28 Tura najana umis, pengker awajsatas chicharak: —Nukap yujartaram. Tura mash nungka ainaun netkataram. Tura namak ainau, tura nanamtin ainausha, tura tangku ainausha, tura netsepejai wekain ainausha nepetkau ataram, —timiayi.

29 Nunia Yus aintsun, tura nuwancha chicharak: —Anturtuktaram, arakrintin ainaun tura numi jingkiajintin ainauncha mash atum yuwataram tusan suajrume. 30 Tura pachim ainau, tura nanamtin ainau, tura netsepejai wekain ainausha numi nereen, tura nupaa ainauncha yuwarti tusan suajai, —Yus timiayi. 31 Tura ni najanamurin mash jiis: —Nekas pengkeraitai —timiayi. Nu najankamunam seis kintan kintamramiayi.

2

1 Yus nayaimpincha, tura nungkancha tura nuni mash iruna nuna tu najanak umismiayi. 2 Tura ni najanamurin seis kintan umisu asa, nu najankamunam siete kinta tsawaarmaunum Yus ayamramiayi. 3 Tura nu kintatin mash najana umis ayamrau asa, nu kintan pengkermamtikiamiayi. Tura asamtai chichaak: —Ju kintaka ayamratin kinta asamtai, mash aints ainausha wina nintimtursarti tusan pengkermamtikjai, —Yus timiayi. 4 Yus nayaimpin tura nungkancha tu najanamiayi.

Aja Edén Tutainum Aints Puusamu

Ii Apuri Yus nayaimpin tura nungkancha najanak, 5 yumin jitumtikchau asamtai, kichik numiksha, tura áraksha atsuarmiayi. Tura aintsnasha najanachmauyayi. Tura asamtai nuni takakmastincha atsuarmiayi. 6 Turayat yurangkim nungkanmaya takuni mash nungka ainaun sanamtikiamiayi. 7 Nunia ii Apuri Yus nungkan juki, aishmangkun najanamiayi. Tura ni nujin umpui mayajin engketa, iwiaaku ati tusa awajsamiayi. Tura Yus ni mayajin engketamtai, iwiaaku wajasmiayi.

8 Nunia ii Apuri Yus tsaa winitinmanini nungka Edén tutainum ajan umis, nu aishmangkun nuni pujsamiayi. 9 Tura numi nekas pengker aina nuna tsapamtikiamiayi. Nunia yurang ainaun neremtikiamiayi. Nunia nu aja japen nushaa numi jimiaran awajsamiayi. Kichik numi yurangken yuwinaunka pujut nangkaakashtinun sukartinuyayi. Tura chikich numi yurangken yuwinaunka pengker aina nuna, tura tunau aina nunasha nekaawartin armiayi.

10 Tura Edén nungkanmaya entsa tsapuimiayi. Tura nu entsa tsengkeak-mauringkia nu ajanam ukatmiayi. Nunia cuatro entsa tsengkermiayi. 11 Entsa yamai nangkamchak tsengkeakuka Pisón naartinuyayi. Nu entsaka nungka Havila tutainum kuri amaunum nuni iruna nuna teenkauyayi. 12 Nu nungkanmaya kuri timiá pengkeraitai. Tura nu nungkanmaya numi bedelio tutai aina nuna numpe nekas kungkurmaitai. Tura kaya ónice tutaisha irunniayi. 13 Tura chikich entsa tsengkeakmauka Gihón naartinuyayi. Tura nu entsaka nungka Cus tutainum teenkawaitai. 14 Tura chikich entsaka Tigris naartinuyayi. Nu entsaka tsaa winitinmanini nungka Asiria tutainum awai. Tura chikich entsaka Eufratis naartinuyayi.

15 Nunia ii Apuri Yus nu nungka Edén tutainum aishmangkun chicharak: —Ju nungka juka ame takakmakum wainkata tusan suajme. 16 Tura asamtai numi iruna juna nere mash yuwamnawaitme. 17 Antsu kichik numi aa nuka tunaun aina nuna nekamtikin asa, nuna nerengka yuwashtinuitme. Nu yuwakmeka nekas jakatatme tajame, —timiayi.

18 Nunia ii Apuri Yus chichaak: —Aishmang ningki pujakka pengkerka pujatsui. Tura asamtai chikich yaingtin niijai tsanias pujusti tusan najatatjai —timiayi. 19-20 Kame, Apu Yus kuntin ainaun tura nanamtin ainauncha mash najanak, ni inairati tusa, aishmang Adán naartinnum ikiankamiayi. Turamtai tangku ainaun, tura nanamtin ainauncha, tura pachim ainauncha mash, ni naari tu ati tusa inairamiayi. Tura asamtai Adán inairamia nu naartinuk tuke ainawai. Antsu niin yaingtinun niya tumaunaka pengké wainkachmiayi.

21 Tura asamtai Apu Yus Adánkan kanurti tusa kiantramiayi. Kanuramtai ni namangken nitkayan pajen juruki, ataksha achimtuamiayi. 22 Tura nu pajen achik, Apu Yus nuwan najana, aishmangkun inaktusmiayi. 23 Turamtai nuna wainak Adán chichaak: —¡Maj, juka nekas wina namangkruitai. Turasha nekas wina ukunchruitai! Wina namangkrunia jukimu asa, nuwa tutai atinuitai, —timiayi.

24 Yus nuna turau asamtai, aishmang ni aparin tura nukurincha ukuki, nuwarijai tsaning, jimiaraitiat kichkia nunisang atinuitai. ✡

25 Tura Adán ni nuwarijai mai misu pujuinayat natsannaicharmiayi.

3

Adán Evajai Yusen Umirkachmau

1 Apu Yus mash najankamia nuna nangkamasang napi timiá anangkartin asa, nuwan jeari iniak: —¿Numi ajanam mash nerekar wajaina nu kichkiksha yuwairap Yus turamiakuram? —timiayi.

2 Tama nuwa ayaak: —Atsa, numi ajanam wajaina nuna yurangkenka mash yuwatnuitji. 3 Antsu Yus iin chichartamak: Numi aja japen waja au yurangkenka yuwairap tura takasairap jakairam turammaji —timiayi.

4 Tama napi nuwan chicharak: —Atsa, jakashtatrume. 5 Antsu au yuwarmeka Yusjai metek pengker aina nuka tura tunau aina nusha mash nekaatnuitrume. Tura Yus nuna nekau asa suritramarme, —timiayi.

6 Tamati nuna antuk, nuwasha numin jiij pujurmiayi. Tura nintimias: —¡Nekas shiirmapita! Juna yuwanka Yus neka nunasha nekaawainjapi —tusa numi yurangken wakerak akak yuwamiayi. Tura: —Amesha yuwata —tusa aishrincha susamiayi. 7 Tura nuna yukama, shintarua nunisarang misu wajainau wainmamkar, mai higo nuken jukiar peawartas aparmararmiayi.

8 Tura tsaa jeak mikianmati, Apu Yus ajanam wekaamun antukarmiayi. Tura asaramtai shaminak, iin waitmakai tusar numi untsuri wajainamunam anumkarmiayi. 9 Tura Yus nekayat Adánkan untsuak: —¿Aishmangkua, tunia pujame? —timiayi. 10 Tama Adán ayaak: —Ame ajanam wekaamun nekaan, misu asan shamkartakun anumkajai, —timiayi. 11 Tama Yus iniak: —¿Ya amin misuwaitme turama? ¿Numi yurangken yuwaip timiajmena nu yuwachumek? —tu iniasmiayi.

12 Tama Adán ayaak: —Nuwarmijai tsaniasam pujusta tusam surusmame nu numi yurangken surusamtai yuwajai —timiayi. 13 Tamati Apu Yus nuwan iniak: —¿Warukamtai antutskesha yuwame? —timiayi. Tu iniam nuwa ayaak: —Napi anangkruamtai yuwajai —timiayi.

14 Tamati Apu Yus napin chicharak: —Ame ju aitkau asam, chikich wi najanamu ainaun nangkamasmek ameka yumingkramu atatme. Tura asam yamai nangkamsam netsepmijai wekain atatme, tura nungka tsetserin yuu atatme. 15 Tura asam nuwajai tuke nemasnaikiatnuitme. Tura ami wearam ainauka nuwa weari ainaujaingkia tuke nemasnaikiartinuitai. Tura ni weari ainauka muukmin najatmin artinuitai. Tuminamtai ami wearam ainauka ni sangkanin esau artinuitai, —Yus napin timiayi. ✡

16 Tura nuwan chicharak: —Ameka japrukmesha wait wajau atinuitme. Tura uchi jerertasam jatemam nukap najaimin atinuitme. Turayatum aishrumjai tuke pujutka wakeritatme. Tumamning aishrum inatmin atinuitai —timiayi. ✡

17 Tura aishmangkun Yus chicharak: —Nuwarmi chichame umirkum: Nu numi yurangke yuwaip tusan timiaja nu yuwau asakmin, wina chichamur umirkachmaurmijai nungkaka pase yumingkramu atatui. Tura asamtai iwiaaku pujakum, tuke wait wajakum kakaram takakmakum nungkanmaya arak tsapaitin ainau yu atinuitme. 18 Turamin wainiat jangkisha tura narasha nukap tsapau artinuitai. Turamtai saatnum yurang iruna nu yuwatnuitme. 19 Tura kakaram takakmakum searam yutairam yu atinuitme. Tu pujakum jakatnuitme. Ameka nungka jukir najanamu asam, jaakmesha ataksha nungka najanartinuitme, —Yus timiayi.

20 Adánka ni nuwarin Eva inaikiamiayi. Evaka mash aintsu nukuri atin asamtai, tu inaikiamiayi. (Evaka iwiaaku taku tawai.) 21 Tura Adán ni nuwarijai mai misu asaramtai, Apu Yus kuntinun maa, nuwapen juki, mai kachumawarti tusa, Adánkan tura Evancha susamiayi. 22 Nunia chichaak: —Ju aintska iiya nunisarang pengker turatniun tura tunaun takastinasha mash nekawai. Tura asa numi tuke pujutan sukartinua nuna yurangken akak yuwak tunaarintin ayat tuke iwiaaku pujustinuitai, —timiayi. 23 Nuna turunawai tusa, ii Apuri Yus Adánkan Edén ajanmaya jiiki: Nungka najanamu asa, nungkanam takakmasti tusa akupkamiayi. 24 Nunia numi tuke pujutan sukartinua nuna yurangken aints kichkisha yuwai tusa, tsaa winitinmanini Yus ni awemamurin nanamtin ainau Edén ajanka wainkarti tusa akupkamiayi. Turamtai saapi jiya tumau kapaun takusar peret jintan waikmawar kirtuawarmiayi. ✡

4

Caín Abeljai Pachisar Etsermau

1 Nunia Adánka ni nuwarin japrumtikiamiayi. Turam japruk uchi eemkaurin Caín naartinun jurermiayi. Tura Eva chichaak: —Yus surusu asamtai aishmangkun jurerjai —timiayi. 2 Tura ukunam Evaka Caínka yachiin Abelan jurermiayi. Abelka tsakar ovejan wainuyayi. Tura Caínka tsakar ajan takauyayi.

3 Tura ukunam Caín Yusen warinak susataj tusa, ningki nintimias ni ajarinia arak ainaun juuk: —Ainchiksha Yusen susataj —tusa epeamiayi. 4 Tura Abelsha Yusnasha warinak susataj tusa, oveja timiá pengkeran nekas jaerun, eemak akiiniaun ainaunka achik maa, Yusen susatas epeamiayi. Turamtai Yus Abelan pengker nintimtusmiayi. 5 Antsu Caínnaka pengkerka nintimtuschamiayi, tura ni susamurinka jiis, pengkerka awajsachmiayi. Tura asamtai Caínka napchau nintimiar yachiin kajerkamiayi. ✡

6 Turamtai Yus Caínkan chicharak: —¿Waruka napchau nintimsamsha kajekume? 7 Ame pengker nintimsam pujakmeka, pangkaim jiirsainme. Antsu napchau nintimsam pujakmeka, tunau amin nepettamkatas wakerutmawai. Tura wainiatum ame wakerakmeka, tunauka nepetkatnuitme, —Yus timiayi.

8 Yuska tamaitiat jumchik arus Caín yachiin chicharak: —Ajanam iijai wemi —timiayi. Tamati Abel ayu tusa yachiijai ajanam wemiayi. Tura jea Caín yachiin awati maamiayi. 9 Caín yachiin mau asamtai Yus Caínkan iniak: —¿Yachim tuning puja? —tu iniam Caín ayaak: —Chaa, nekatsjai. ¿Wikia yatsurun wainukitaj? —timiayi.

10 Tamati Apu Yus chicharak: —¿Waruka aitkame? Yachimi numpe nungkanmak ukarmaun paan wainkatnuitai. 11 Yachim mau asakmin yumingkramuitme. Tura asam ju nungkanam yachimi numpe ukarmame ju nungkanmayanka amin jiikin akupajme. 12 Ame aja tuke takaa takakmakam pujayatum, arakrumka pengké nerekchatnuitai. Tura asamtai ayamtsuk aya tuke wekain atinuitme —timiayi.

13 Tama Caín Yusen chicharak: —Wikia timiá wait wajaktinnaka pengké atsantrachminuitjai. 14 Yamaikia ju nungkanmaya jiirkin asam, pengké ayamtsuk jeachat aya wekain atinuitme turutme. Tura asakmin aints wina eatkar pachitsuk mantuawartinuitai —timiayi.

15 Tamaitiat Apu Yus ayaak: —Atsa, turutmachartinuitai. Antsu amin mantaminamtaikia siete wait wajaktintrin susatnuitjai —timiayi. Nunia aints ainau maawarai tusa, Apu Yus Caínkian maachmin awajsamiayi. 16 Tura Caín Yusjai chichas Edénnumia jiinki, tsaa winitinmanini nungka Nod tutainum pujustas wemiayi.

Caínkia Weari

17 Caín nuwan nuwatkau asamtai, nuwari japrukmiayi. Tura uchirin jureramtai, naari Enoc inaikiamiayi. Ukunam Caín yaktama nu yaaktanka ni uchiri naarinak inaikiamiayi. 18 Enocka Iradta apari ayayi. Tura Iradka Mehujaela apari ayayi. Tura Mejujaelka Metusaela apari ayayi. Nunia Metusaelka Lamecka apari ayayi. 19 Lamecka nuwa jimiaran nuwatkamiayi. Chikich nuwaringkia Ada naartinuyayi. Chikichka Zila naartinuyayi. 20 Tura Adaka Jabalan jurermiayi. Tura nuna weari ainauka nuwap jeanam pujusar vaca wainin armiayi. 21 Jabala yachiingkia Jubal naartinuyayi. Nuna weari ainauka arpan awatin tura nagkun umpuin armiayi. 22 Lamecka nuwari Zila naartin uchin Tubal-caín naartinun jurermiayi. Tubal-caínka jiru bronce tutain, tura chikich hierro tutaincha takakminuyayi. Tubal-caín umaji Naama naartinuyayi.

23 Chikich kintati Lamec ni nuwari Ádan tura Zilancha chicharak: —Wi titatjarme nu pengker anturtuktaram. Aints natsa wina ijuti numpturu asamtai maamjai. 24 Yus Caín chicharak: Amin mantamunka siete wait wajaktintrin susatnuitjai timiayi. Tura wina mantuawaramtaikia nuna nangkamas setenta y siete yapaijkiartin ainawai —timiayi.

Adanka Uchiri Chikich Akiinamuri

25 Nunia Adánka nuwari Eva ataksha japruk, chikich uchin jurermiayi. Tura nintimias: Caín nii yachiin Abelan mau asamtai, yamaikia Yus chikich uchin surusi tusa, uchirin Set inaikiamiayi. 26 Tura Setcha uchin yajutmarmia nuna Enós inaikiamiayi. Nuniangka aints ainau Apu Yuse naarin pachisar seatan nangkamawarmiayi.

5

Adanka Weari Ainau

1 Adánka weari naari ainau juni aarmawaitai: Nunangkamtaik Yus aintsun najanamia nunaka niiya tumaun najanamiayi. 2 Tura aishmangkun nuwajai najanak pengker awajsamiayi. Tura “aints tutai” artatui —timiayi.

3 Adán ciento treinta musach pujamtai, uchiri niiya tumau akiinamiayi. Turamtai naari Set ati tusa inaikiamiayi. 4 Tura Set akiinamia nuni Adán ochocientos musach pujumiayi. Tura asa uchiri ainaun yajutmar, nawantri ainauncha nawantrumramiayi. 5 Tura mash irumram Adánka novecientos treinta musach pujus jakamiayi.

6 Tura Setka ciento cinco musach pujamtai ni uchiri Enós naartin akiinamiayi. 7 Nunia ataksha ochocientos siete musach pujus, chikich uchiri ainaun yajutmar, nawantri ainauncha nawantrumramiayi. 8 Kame, mash irumram Setka novecientos doce musach pujus jakamiayi.

9 Enos noventa musach pujamtai, uchiri Cainán naartin akiinamiayi. 10 Nunia ochocientos quince musach pujus, uchiri ainaun yajutmar, nawantri ainauncha nawantrumramiayi. 11 Kame, mash irumram Enóska novecientos cinco musach jakamiayi.

12 Tura Cainán setenta musach pujamtai, uchiri Mahalaleel akiinamiayi. 13 Nunia ataksha ochocientos cuarenta musach pujus, uchiri ainaun yajutmar, nawantri ainauncha nawantrumramiayi. 14 Kame, mash irumram Cainán novecientos diez musach pujus jakamiayi.

15 Tura Mahalaleel sesenta y cinco musach pujamtai, Jared akiinamiayi. 16 Nunia ataksha ochocientos musach pujus, uchiri ainaun yajutmar, nawantri ainauncha nawantrumramiayi. 17 Kame, mash irumram Mahalaleel ochocientos noventa y cinco musach pujus jakamiayi.

18 Tura Jared ciento sesenta y dos musach pujamtai, uchiri Enoc naartin akiinamiayi. 19 Nunia Jared ataksha ochocientos musach pujus, uchiri ainaun yajutmar, nawantri ainauncha nawantrumramiayi. 20 Kame, mash irumram novecientos noventa y dos musach pujus jakamiayi.

21 Tura Enoc sesenta y cinco musach pujamtai, uchiri Matusalén akiinamiayi. 22 Tura Enocka Yuse wakeramurin tuke turinuyayi. Tura Matusalén akiinamtai, trescientos musach pujus, uchiri ainaun yajutmar, nawantri ainauncha nawantrumramiayi. 23 Enocka pujusmauri mash irumram trescientos sesenta y cinco musach pujusmiayi. 24 Enocka Yuse wakeramurin tuke turin asa, chikich kintati Yus iwiaakunak jukimiayi. Tura asamtai aya mengkakamiayi.

25 Tura Matusalén ciento ochenta y siete musach pujamtai, Lamec akiinamiayi. 26 Nunia setecientos ochenta y dos musach pujus, uchiri ainaun yajutmar, nawantri ainauncha nawantrumramiayi. 27 Tura mash irumram novecientos sesenta y nueve musach pujus jakamiayi.

28 Lamec ciento ochenta y dos musach pujamtai, uchiri akiinamiayi. 29 Tura nuna naari Noé ati tusa timiayi. Tu inaikiamu asa chichaak: —Apu Yus nungkan yumingkrau asamtai, iikia kakaram takakmakur wait wajaji. Tura wainiat ju uchikia iinka ayamtikramratnuitji, —timiayi. (Kame, Noé ayamtikramratin taku tawai.)

30 Noé akiinamia nuni Lamec quinientos noventa y cinco musach pujus, uchiri ainaun yajutmar, nawantri ainauncha nawantrumramiayi. 31 Tura mash irumram setecientos setenta y siete musach pujus jakamiayi. 32 Noé quinientos musach pujus, ni uchiri Sem, tura Cam tura Jafet naartinun yajutmarmiayi.

6

Aints Ainau Tunau Wajasaru

1 Aints ainau nukap yujar, ni nawantri ainaun untsuri nawantrumrarmiayi. 2 Tura Yuse uchiri ainau aintsu nawantrin wainkar, ni wakeramun pachitsuk nuwatkaru armiayi. 3 Tuminamtai Apu Yus chichaak: —Aints timiá untsuri musach pujusarti tusanka yamaikia nakitajai. Antsu tunaun timiá untsuri takainau asaramtai, aya ciento veinte musach pujusarti —timiayi.

4 Yuse uchiri ainau aintsu nawantrin nuwatkaru asaramtai, ni uchiri ainau nekasar nayau tsakararmiayi. Nu nungkanmaka nu aints ainauka nekasar kakaram tura pengké shamchau asar, ni wakeramurin pachitsuk najanin armiayi.

5 Tura aints juun tunaun untsuri turinak, tuke tunau nintimsar pujuinau asaramtai, 6 Apu Yus nintimias: —Pengké nangkami aintsun najanamiajai —tusa, wake mesek 7 chichaak: —Aints ainaun tura pachim ainaun, tura kuntin ainauncha, tura netsepejai wekain ainauncha tura nanamtin ainauncha mash amuktatjai. ¿Warukanak aintsarang arti tutsuksha najankaya? ¡Nunaka pengké nakitajai! —timiayi. 8 Antsu Noéka Yusen pengker nintimas umirkau asamtai, wait anentramiayi.

Noé Juun Kanu Najanamu

9 Kame, mash aints ainaujai apatkam jiisam, Noéka ningki nekas pengke aints ayayi. Tura asa ningki tuke Yuse wakeramurin najanak niin umirnuyayi. Watska, juwaitai Noé turamuri: 10 Noé uchiri tres armiayi. Nuka Sem, nunia Cam, nunia Jafet armiayi.

11-12 Kame, mash nungkanam pujuinaun Yus jiis, tuke tunaun takainaun tura maaninak pujuinaun wainkau asa, 13 Noén chicharak: —Yamaikia mash nungkanam aints ainau pujuina nuka tuke maanikiar, ni tunaari ainaujai nungkan mesraru asaramtai, aints ainaunka ni nungkarijai metek amuktatjai. Antsu ningki wiasmatmamkartin ainawai. 14 Tura asaramtai ameka numi wári mamurchamniau eakam, juun kanu najanam, yakiirisha tau ainaujai nukukam, nitkarin tesarta. Tura entsa utuawai tusam nitkarisha, tura aarisha pengker sekatrata. 15 Kanu esanti ciento treinta y cinco metros ati. Tura wangkantisha veintidos metros nunia japchiri ati. Tura yakiiri trece metros nunia japchiri ati. 16 Tura pata ainau tres najanata. Tura paantin ati tusam, wenurmau angkaakurincha yakí patanam nukukmaunmaya metro japchiri chingkiata. Tura kichik yantamen waaiti najanata.

17 Tura nu umisakmin yumi nukap jitumtikratatjai. Tura asamtai mash nungkanam pujuinauka kajinkartin ainawai. 18 Antsu amijai chichaman najanatatjai. Ameka ami uchiram ainaujai, tura nuwarmijai, tura najatmijai juun kanunam engkemaatatrume. 19 Turakrum mash nungkanam kuntin tura pachim iruna nusha aishmang nuwajai apatkam, amijai metek iwiaaku pujusarti tusam engkeawarta. 20 Tura mash nanamtin ainausha, tura tangku ainausha, tura netsepejai wekain ainausha iwiaaku pujusarti tusam, aishmang nuwajai apatkam engkeawarta. 21 Turakrum tsukajai wait jakarai tusam, ni yuwatniurisha, tura atumi yutairisha mash chumpiata, —Yus tusa timiayi. 22 Tamati Yus timia nunisang Noé mash umismiayi.

7

Yus Yumin Jitumtikiamu

1 Turamtai Yus Noén chicharak: —Mash aints ainau yamai matsatina nunia amek wi wakeramurka metek umikume. Tura asakmin yamaikia ami jeemin matsatina nujai juun kanunam engkemataram. 2 Tura asam mash kuntin yutai ainauka aishmangkrisha siete tura nuwasha siete irumram chumpiata. Antsu yuchatai ainauka aishmang nuwajai apatkam nuke engkeawarta. 3 Tura nanamtin ainausha aishmangkrisha siete tura nuwarisha siete irumram engkeawarta. 4 Kame, siete kinta nangkamaramtai, yumin jitumtikratatjai. Nunia cuarenta kinta tsawaisha tura kashisha yumin jitumtikratatjai. Tura asamtai wi najankamu ainau nungkanam matsatina nuka mash kajingkiartatui, —Yus timiayi. 5 Tura Yus timiaun Noéka miatrusang umikmiayi.

6 Nujang nungkan amurmia nuni Noé seiscientos musach pujumiayi. 7 Nunia yumi jitur nujangkruatin asamtai, Noéka ni uchiri ainaujai tura nuwarijai tura najati ainaujai uwemrami tusar, juun kanunam engkemawarmiayi.

8-9 Tura mash nungkanam wekain yutai ainau tura yuchatai ainausha, nanamtin ainausha, tura netsepejai wekain ainausha, aishmangkri nuwarijai apatkar Yus timia nunisarang juun kanunam engkemrarmiayi. 10 Tura mash engkemawaramtai, siete kinta nangkamaru aing, Yus yumin jitumtikramiayi. 11 Noé seiscientos musach pujai, nu musachti kichik nantu nunia diecisiete kinta nangkamaru aing, Yus nayaimpinmaya yumin tuna tumaun akupkamiayi. Tura nungka nitkarinia entsa tsapuiniarti tusa akupkamiayi. 12 Tura asa cuarenta kinta tsawaisha tura kashisha chiwiatsuk Yus yumin chij jitumtikramiayi. 13 Yumi jiturtin nangkamamtai, Noéka ni nuwarijai, tura uchiri Sem, Cam, nunia Jafetjai, tura ni najati tres ainaujai juun kanunam engkemawarmiayi. 14-15 Tura nijai tsaniasar pachim ainausha, tura tangku ainausha, tura netsepejai japinas wekain ainausha, tura nanamtin ainausha mash jimiarchik jimiarchik engkemawarmiayi. 16 Kame, Yus timia nunisarang aishmangri nuwarijai jimiarchik jimiarchik engkemawaramtai, Apu Yus juun kanu waitirin epenmiayi.

17 Turamtai cuarenta kinta yumi nangkantsuk jituramtai, nujang nujangkrak juun kanu kukar tepaun wampumamtikmiayi. 18 Nujang nangkantsuk nujangkruamtai, juun kanuka entsa japen nanaasmiayi. 19 Maj, timiá nujangkrau asa, nujang mura ainaun mash amurmiayi. 20 Tura mash amur tuke siete metros nangkakimiayi.

21 Turunamtai aints ainauka mash kajingkiarmiayi. Tura nanamtin ainau, tura tangku ainau, tura pachim ainau, tura netsepejai japinas wekain ainausha nunisarang mash kajingkiarmiayi. 22 Kame, mash nungkanam matsamin ainauka kajingkiarmiayi. 23 Tura wainiat Noéjai juun kanunam engkemawaru ainauka uwemrarmiayi. 24 Tura ciento cincuenta kinta nujang nungkan amur kuyutsuk pujusmiayi. ✡

8

Nujang Kuyuamu

1 Tura Noénka juun kanunam niijai mash pujuarmia nuna Yus kajinmatsuk nintimtusmiayi. Tura asa nujang kuyuati tusa, nasen akupkamiayi. Turamtai kuyutan nangkamamiayi. 2 Tura yumi jitamuka paparmiayi. Tura nungkanmaya entsa ainau jiintrarmia nuka nangkankarmiayi. 3 Nunia yaitas kuyuki weak, ciento cincuenta kinta tuke kuyuki wemiayi. 4 Tura seis nantu nunia diecisiete kinta nangkamaramtai, juun kanuka mura Ararat tutainum patamiayi. 5 Tura diez nantua nuna yamai nangkamtaik tsawaamunam mura tsakari ainau tsapuarmiayi.

6 Tura ataksha cuarenta kinta nangkamaramtai, Noé wenurmau angkaakurin jiimsatas uraimiayi. 7 Tura urai, nujang warukawak, kuyuawash tusa nekaatas shanashnan jiiki akupkamiayi. Turam entsa kuyuachiash tusa, nanaki wee, tatsuk tuke mengkamakiayi. 8 Turamtai ataksha entsa kuyuawash tusa nekaatas, yapangman jiiki akupkamiayi. 9 Antsu kuyuachu asamtai, nusha nanamas weka wekaaka, keemsatatkama tujintak ataksha waketki taamtai, Noé uwejen kutsmar nuni keemsamtai, ataksha juun kanunam engkeamiayi.

10 Nunia siete kinta nangkamaramtai, Noé ataksha yapangman jiiki akupkamiayi. 11 Turam kiarai olivo nuken iju itamiayi. Turamtai yamai kuyuawapi tusa Noéka nekaamiayi. 12 Tura siete kintan nakas yapangman ataksha akupkamiayi. Antsu akupkamaitiat nuniangka tachamiayi.

13 Noé seiscientos un musachrintin ai, nungkaka mujukash jakmiayi. Tura nunangkamtaik nantua nu kinta tsawaamunam Noé kanu nukukmaurin urai, nungkan jiis: Mujukashitai tusa nekaamiayi. 14 Tura jimiar nantua nuni veintisiete kinta jeamtai, nungkaka mash mujurmiayi. 15 Nunia Yus Noén chicharak: 16 —Yamaikia nuwarmijai, tura uchiram ainaujai, tura najatim ainaujaisha juun kanunmaya jiinkitaram. 17 Turaram kuntin ainau, tura tangku ainausha, tura nanamtin ainausha, tura netsepejai japinas wekainausha mash nungkanam wekaasar yujararti tusam jiirarta, —tusa timiayi.

18 Tama Noé nuwarijai, tura uchiri ainaujai, tura najati ainaujai jiinkiarmiayi. 19 Tura asar tangku ainau tura tangkuchu ainausha, tura netsepejai japinas yujau ainausha tura nanamtin ainausha jiintrarmiayi. 20 Nunia Apu Yusen pengker awajsatas Noéka tangku epeatniurin najanamiayi. Tura vaca uchirin, tura oveja uchirincha, tura yapangmancha achik maa epeamiayi.

21 Turamtai Apu Yus nuna kungkurmarin nekaper, Noén pengker nintimtusmiayi. Tura chichaak: —Aints ainau uchichitiatang tuke pase nintimin iruninawai. Tura wainiatun nungkanam pujuinaunka nujangjai amukchartinuitjai. Tura kuntin ainauncha nunisnak amukchartinuitjai.

22 Nungkaka meseatsaing, árak araatnusha, tura juuktincha tuke atinuitai. Tura esatcha atinuitai. Tura tsetseksha michasha tuke atinuitai. Yumisha jiturtinuitai. Tura seekisha atinuitai. Tura tsawai paaniusha, tura kashi teeka tuke atinuitai, —Apu Yus timiayi.

9

Yus Noéjai Chicham Najanamu

1 Yus Noén tura uchiri ainauncha pengker awajsatas chicharak: —Uchi yajutmakrum tura nawantrumraram nukap yujartaram. 2 Mash nungkanam kuntin ainau, tura kuntinchau ainausha, tura nanamtin ainausha, tura entsanam yujainausha nepetkatin asakrumin, atumin shamraminak kurartin ainawai. 3 Yamaikia kuntinu namangke tura árak ainausha wakerakrumka pachitsuk yuwamnawaitrume, tusan tsangkatkatatjarme. 4 Antsu kuntinu namangke numpentuk pengké yuwashtinuitrume.

5 Aints chikichan maamtaikia, tura yukartin aintsun maamtaisha, wi yapaijkiatatjai. 6 Kame, wiiya numamtinak aintsnaka najanamiajai. Tura asamtai aints chikichan maamtaingkia, niisha nunisang maamai atinuitai. 7 Antsu atumka nukap yujaarum mash nungka ainaun netkataram, —Yus timiayi.

8 Nunia Noén tura uchiri ainauncha chicharak: 9 —Anturtuktaram. Atumjai tura atumi weari ainaujai yamai chichaman najanatjai. 10 Nunia juun kanunmaya atumjai jiinkiarmia nujaisha nanamtin ainaujai, tura namangken yuchau ainaujaisha, tura namangken yu ainaujaisha, mash nungkanam yujaina nujaisha chichaman najanatjai. 11 Wi tajarme nunaka pengké yapajiashtatjai. Mash nungkanam pujuinaunka nujangjaingkia ataksha pengké amukchatnuitjai. 12-13 Nekasan tajarme tusan, atumjai tura mash nungkanam iruna nujai chichaman najanamunka pengké yapajiashtinuitjai tusan, tungkiangkun yurangminam pujsatatjai. Tura asamtai tungkiang jiisrum, pengker nintimsaram pujustaram tajarme.

14 Tura wi tajarme nuka kajinmatkiram tusan, yurangminam tungkiangkun pujsatatjai. 15 Wi turau asan, ju chichamnaka pengké kajinmakchatnuitjai. Tura mash nungkanam matsatina nusha ju chichamnaka nintimrartinuitai: Wikia ataksha nujangjaingkia nungkanka pengké mesrashtinuitjai tajarme. 16 Tungkiang yurangminam pujamtaikia, nuna jiisan, mash aints ainaujai tura mash nungkanam yujau ainaujaisha chichaman najanamiajana nunaka kajinmakchatnuitjai, —Yus timiayi.

17 Ayu, wi tuke —pengké turashtinuitjai tusan, mash aints ainaujai, tura mash nungkanam matsatina nujaisha chichaman najanaja juka kajinmatkirap tusan, tungkiangkun yurangminam pujsatatjai tusan, Yus asan nekasan tajarme, —tusa Yus Noén timiayi.

Noé Ni Uchiri Ainaujai

18 Noé ni uchiri ainaujai juun kanunmaya jiinkiarmia nuka ju armiayi: Sem, Cam, tura Jafet. Camka Canaánka apari ayayi. 19 Noé uchiri tres armia nuka ni weari ainaujai mash nungkanam yujartin armiayi.

20 Tura Noéka arakan arakmatan nangkama uvancha arakmakmiayi. 21 Tura nu arakmaunumia uva ainaun juuk, uva yumirin kariaun umur nampek, nii jeen nuwap najanamunam japen misu kanur tepesmiayi. 22 Turamtai Canaánka apari, Cam naartin aa nuka, apari misu tepaun wainak, aanam jiinki yachii ainaun ujakmiayi. 23 Tura ujakam Sem Jafetjai apari misu tepaun jiitan nakitinau asar, tarachin jukiar yakajin awangkeasar jukiar, yajá jiimsar aparin nukukarmiayi.

24 Nunia Noé nampekmaurin tsaar nantaki, uchiri Cam misu tepau wainkamun nekaamiayi. 25 Turamtai Canaánkan pachis chichaak: —¡Canaánka yumingkramuitai! Nuka chikich inati nangkamasang ni yachii ainaun inatiri atinuitai, —timiayi. 26 Nunia chichaak: —Semnaka wina Yusur yaingti. Antsu Canaánka ni inatiri ati —timiayi. 27 Tura Jafetan pachis chichaak: —Jafetnaka Yus pengker awajsati, tura Sem pujamunam apujsati. Turamtai Canaánka ni inatiri ati, —tusa Noé timiayi.

28 Nu juun nujang nangkamaramtai Noéka trescientos cincuenta musach iwiaaku pujusmiayi. 29 Kame, mash irumram novecientos cincuenta musach pujus jakamiayi.

10

Noé Weari Ainau

1 Juun nujang nangkamarmia nunia Noé uchiri Semka, tura Camsha, tura Jafetcha ni uchiri ainaun yajutmararmiayi.

2 Ni weari ju armiayi: Jafeta uchiri ainau Gomer, Magog, Madai, Javán, Tubal, Mesec, tura Tiras armiayi. 3 Tura Gomera uchiri ju armiayi: Askenaz, Rifat tura Togarma. 4 Javána uchirisha ju armiayi: Elisa, Taris, Quintim tura Rodanim. 5 Kame, Jafeta weari nu aints armiayi. Nuka juun entsa kaanmatkarin puju armiayi. Tura ni nungkarin pujusar, ni chichamenak chichau armiayi.

6 Cama uchiri ju armiayi: Cus, Mizraím, Fut tura Canaán. 7 Cusa uchirisha ju armiayi: Seba, Havila, Sabta, Raama tura Sabteca. Raama uchiri Seba tura Dedán armiayi. 8 Cusa chikich uchiri Nimrod naartin amiayi. Nimrodka nuwaa eemak kakaram aints wajasmiayi. 9 Apu Yus wakerau asamtai Nimrodka pengker tuku ayayi. Tura asamtai pengker tuku ainaun pachisar: —Maj, Apu Yus wakerau asamtai, nuka Nimrodjai metek pengker tukuwitai, —tinu armiayi. 10 Nimrodka cuatro yaktanam pujuinaun inarmiayi. Nu yakta naari ju ainawai: Babel, Erec, Acad nunia Calne. Nu yakat ainauka Sinar nungkanmaya yakat ainawai. 11-12 Nu nungkanam aints Asur naartin pujumiayi. Nuka ju yakat ainaun yaktamamiayi: Nínive, Rehobot, Ir, Cala nunia juun yakat Resén tutai. Nu yaktaka Nínive yaktanmaya Cala weamunam japen ayayi.

13 Tura Mizraíma weari ainau ju armiayi: Ludeo ainau, ananeo ainausha, lehabita ainausha, naftuhita ainausha, 14 patruseo ainausha, casluhita ainausha, tura cafturita ainausha. Tura filisteo ainauka caftorita weari armiayi.

15 Tura Canaánka uchiri eemkau akiinamia nuka Sidón naartin ayayi. Chikich uchiri Het naartin ayayi. 16 Canaánka weari ainauka ju armiayi: Jebuseo ainau, amorreo ainausha, gergeseo ainausha, 17 heveos ainausha, araceo ainausha, sineo ainausha, 18 arvadeo ainausha, zemareo ainausha, tura hamateo ainausha Canaánka weari armiayi. Ukunam Canaánka weari ainauka kanararmiayi.

19 Tura ni nungkari Gerar nungkanam jeakuyayi. Tura Sidón yaktanmaya Gazanam jeakuyayi. Tura tsaa winitinmanini yakat Sodoma tura Gomorrasha, tura Admasha, tura Zeboímsha timiá arák Lasa yaktanam jeakuyayi. 20 Nu ainauka mash Cama weari armiayi. Nu aints ainauka ni nungkarin pujusar, ni chichamenak chichau armiayi.

21 Nunia Jafeta yachii eemkauri Sem naartin uchi ainauncha yajutmarmiayi. Kame, Hebera uchiri armia nuka mash Sema weari armiayi. 22 Sema uchiri ju armiayi: Elam, Asur, Arfaxad, Lud tura Aram.

23 Tura Arama uchiri ju armiayi: Uz, Hul, Geter tura Mas. 24 Tura Arfaxada uchiri Sala ayayi. Tura Sala uchiri Heber ayayi. 25 Nunia Hebera uchiringkia jimiar armiayi. Kichik uchi Peleg naartin ayayi. Nuka kanakmau taku tawai. Kame, ni akiinamunam aints ainau kanararmiayi. Tura ni yachii Joctán naartin ayayi.

26 Tura Joctánka uchiri ju armiayi: Almodad, Selef, Hazar-mavet, Jera, 27 Adoram, Uzal, Dicla, 28 Obal, Abimael, Seba, 29 Ofir, Havila, tura Jobab. Nuka mash Joctána uchiri armiayi. 30 Ni nungkari Mesa nungkanmaya tsaa winitinmanini mura irunmia nuni Sefar nungkanam jeakuyayi. 31 Kame, nuka mash Sema weari armiayi. Nu aints ainauka ni nungkarin pujusar, ni chichamenak chichau armiayi.

32 Nu aints ainauka mash irumram Noé weari armiayi. Juun nujang tuke kuyuamia nunia nukap yujarar nunia kanarar atu atu chikich nungkanam wear nuni pujuarmiayi.

11

Yus Aintsu Chichamen Akantramuri

1 Yaanchuikkia aints ainau kichik chichamnak chichau armiayi. 2 Tura tsaa winitinmanini jiinkiar, paka nungkanam Sinar tutainum jear nuni pujusarmiayi. 3 Tura asar chichainak: —Watska, nuwe najanar jiinum inarkarmi —tiarmiayi. Tura jean jeaminak kayanka takatsuk ladrillojai ni jeen jeamin armiayi, tura kantsejai kantserarmiayi. 4 Tura ataksha chichainak: —Watska, yamaikia kichik yaktanam mash pujusar, jea nekas nayaimp antitiak jeamkarmi. Turakrikia mash iruntrar pujusar, ataksha chikich nungkanam pujustasrikia kanakchatatji. Tura asakrin chikich aints ainauka ii yaktarin jiisar: Atumi yaktari nekas jiijamnawaitai turamiartin ainawai, meemasar —miajuitji —tusar tunainiarmiayi.

5-6 Tu nintiminamtai Apu Yus ni yaktarin tura nekas juun jean jeamkatasar nangkamawarmia nunasha jiis nintimias: —Ju aints ainauka untsuri ainayat, mash kichik chichamnak chichainau asar, miajuitji tumamsar ju takatan nangkamawaru asar, ni wakeramurin najantan pengké inaisachartatui. 7 Tura asaramtai mai nuamtak anturnaichau arti tusan, ni chichamen pachimratatjai —timiayi.

8-9 Tura asa nu aints ainau chichamen pachimramiayi. Turamtai anturnainachak pujusar, juun jean jeamtan inaisar, atu atu shiakar, kanakar chikich nungkanam wearmiayi. Tura Yus mash aints ainau chichamen pachimramu asamtai, nu yakta naaringkia Babel ayayi. (Nuka pachimramu taku tawai.)

Sema Weari Ainau

10 Sema weari ju armiayi: Nujang kuyuamu jimiar musach nangkamaru ai, Sem cien musachrintin pujamtai, uchiri Arfaxad naartin akiinamiayi. 11 Tura quinientos musach pujus uchiri ainaun yajutmar, nawantrincha nawantrumramiayi.

12 Tura Arfaxad treinte y cinco musach pujamtai, uchiri Sala akiinamiayi. 13 Nunia cuatro cientos tres musach pujus, chikich uchi ainaun yajutmar, nawantri ainauncha nawantrumramiayi.

14 Tura Sala treinta musach pujamtai, uchiri Héber naartin akiinamiayi. 15 Nunia Sala cuatro cientos tres musach pujus, chikich uchi ainaun yajutmar, nawantri ainauncha nawantrumramiayi.

16 Tura Héberka treinta y cuatro musach pujamtai, uchiri Peleg akiinamiayi. 17 Nunia Héberka cuatrocientos treinta musach pujus, chikich uchi ainaun yajutmar, nawantri ainauncha nawantrumramiayi.

18 Tura Pelegka treinta musach pujamtai, uchiri Reu naartin akiinamiayi. 19 Nunia Pelegka doscientos nueve musach pujus, chikich uchi ainaun yajutmar, nawantri ainauncha nawantrumramiayi.

20 Tura Reu treinta y dos musach pujamtai, uchiri Serug akiinamiayi. 21 Nunia Reuka doscientos siete musach pujus, chikich uchi ainaun yajutmar, nawantri ainauncha nawantrumramiayi.

22 Tura Serugka treinta musach pujamtai, uchiri Nacor naartin akiinamiayi. 23 Nunia Serugka doscientos musach pujus, chikich uchi ainaun yajutmar, nawantri ainauncha nawantrumramiayi.

24 Tura Nacor veintinueve musach pujamtai, uchiri Taré akiinamiayi. 25 Nunia Nacor ciento diecinueve musach pujus, chikich uchiri ainaun yajutmar, nawantri ainauncha nawantrumramiayi.

26 Tura Taréka setenta musach pujamtai, ni uchiri Abram, tura Nacor, tura Harán naartin akiinawarmiayi.

Taré Weari Ainau

27 Taré weari ainauka ju armiayi: Abram, tura Nacor, Tura Harán Taré uchiri armiayi. Tura Harán ni uchiri Lotan yajutmarmiayi. 28 Tura ni apari Taré iwiaaku pujai, Haránka Caldea nungkanam akiinamia nuni yakat Ur tutainum jakamiayi.

29 Tura Abram ni kana umajin Sarai naartinun nuwatkamaiyi. Tura Nacorka nuwan Milca naartinun nuwatkamiayi. Milcaka Haránka nawantriyayi. Tura Isca umajiyayi. 30 Saraika kaa asa uchin jurechuyayi.

31 Taréka yakat Urnum caldeo nungkanam pujus, nunia jiinki, Canaán nungkanam weak, uchiri Abraman, tura tirangki Lotan, tura najati Sarainasha ayamiayi. Antsu Canaánnumka jeatsuk, yakat Haránnum jear, nuni pujusarmiayi. 32 Tura nuni pujuinai, Taréka Haránnum pujus doscientos cinco musachrintin jakamiayi.

12

Yus Abraman Chichasmau

1 Abramka Ur yaktanam caldeo nungkanam pujamtai, Apu Yus Abrahaman chicharak: —Ami nungkarminia jiinkim, ami wearam ainau tura aparmi jeesha mash ukukim, chikich nungkanam wi inaktustatjame nuni weta. 2 Tura nuni jeakmin, aminka yujratnuitjame, tura pengker awajsatnuitjame. Wi turamtai amesha chikich aints ainauncha pengker awajsatnuitme. Wi turatin asamtai, ami naarmin pachisar aints ainau mash pengker chichasartinuitai. 3 Aints ainau amin pengker awajtaminamtaikia wisha nunisnak pengker awajsartinuitjai. Antsu amin pase awajtaminamtaikia, wisha pase awajsartinuitjai. Ame wina umirtin asakmin, mash nungkanmaya aints ainaun amijai pengker awajsartinuitjai —Yus timiayi. ✡

4 Yus timiau asa, Abramka timiatrusang umirak, yakat Haránnumia jiinkimia nuningkia setenta y cinco musach pujus, Canaán nungkanam pujustas wemiayi. 5 Tura ni nuwari Sarain tura awe Lotancha ayas, tura Harán nungkanam pujus, aints ainaun sumarmia nunasha mash ayas, warinchu ainauncha mash yaruak, Canaán nungkanam jeamiayi.

6 Tura yakat Siquem tutainum jear, canaánnumia ainau pujuinamunam numi juun encina tutain wainkarmiayi. Nu numinam More tutainum canaánnumia ainau ni yusrin seau armiayi. 7 Tura nu nungkanam Apu Yus Abraman wantintuk: —Ami wearam ainau pujustinnun ju nungkan susatnuitjai, —timiayi. Yus tama Abramka Yusen maaketai titas, kayan yaruak irumramunam tangkurin maa epeamiayi.

8-9 Tura nunia jiinki muranam yakat Betel tutainum wemiayi. Tura nuni nuwap jea ainaun entsamtai entsakar itaarmia nujai yaktamawarmiayi. Tura ni pujamurinia yakat Betelka tsaa jeamunmanini amiayi. Tura chikich yakat Hai tutai tsaa winitinmanini amiayi. Tura nuni ataksha Yusen pengker awajsatas kayan irumramunam tangku epetin najanamiayi. Tura nuni Apu Yusen seamiayi. ✡

Abram Ejipto Nungkanam Wemau

Tura nunia jiinki Néguev nungkanam jeatas Abram nuwap jeanam pujuki pujuki wemiayi. 10 Tura Néguev nungkanam ni yuwatniuri atsau asamtai, Ejipto nungkanam pujustas wemiayi. 11 Tura Ejipto nungkanam jeatak wajak, nuwarin chicharak: —Ameka nekas shiirmaitme. 12 Tura asakmin Ejiptonam pujuinau amin waitmakar: Au nuwarintai tusar, wina mantinak aminka juramkiarmin ainawai. 13 Tura asamtai amin ininminamtaikia: Juka wina umaaruitai turuttia. Turutkumningkia mantuwarchatatui, —tusa nuwarin timiayi.

14 Nuna tusa Abram ni nuwarijai Ejipto nungkanam jearamtai, Ejiptonam pujuinauka Sarain nekas shiirman wainkarmiayi. 15 Tura Ejipto apuri inatiri ainausha niin wainkar, apu faraón tutain ujakarmiayi. Turam faraónka: —Nu nuwanka jearun jeekataram —tusa akupkamiayi.

16 Tura faraónka: Ni umajichuashi, tu nintimias Abraman pengker awajsamiayi. Tura oveja ainaun, vaca ainauncha, burro ainauncha, tura camello ainauncha, inati aishmang ainaun tura nuwa ainauncha susamiayi. 17 Tura Abrama nuwarin jurukin asamtai, Yus faraónkan tura ni weari ainauncha wait wajaktiniun akuptukmiayi. 18 Tura asamtai faraón: Sarai Abrama nuwarintai tusa nekaa, Abraman untsuk: —¿Waruka wina nuwaruitai turutsuksha anangkruamame? ¿Waruka aitkame? 19 Umaaruitai turutu asakmin, nuwarmin nuwatkataj tusan wakerukmajai. Pai, yamaikia nuwaram jukim weta, —timiayi. 20 Tura ni inatiri ainaun chicharak: —Abram ni nuwarijai tura ni ayaakmaurijai warirtuk Ejiptonmaya jiikrum akupkataram, —timiayi.

13

Abram Awe Lotjai Kanakmau

1 Turamtai Abram nuwartuk tura tangkurtuk Néguevnum waketkiarmiayi. Tura awe Lotcha niijai waketkimiayi. 2 Abram kurirtin, tura kuikiartin, tura tangkurtin asa, nekas juun kuikiartinuyayi. 3 Tura Néguevnumia jiinki, ni jee nuwap najanamun apuuki apuuki yakat Betelnum jea, Betel yakat tura Hai yakta japen yaanchuik pujusmaurin pujustas waketkimiayi. 4 Nu nungkanam Abram yaanchuik kayan irumar tangku epetirin najanamia nuni ataksha Apu Yusen seauyayi.

5 Abrama awe Lotcha ovejartin, tura vacartin, tura inatirtin asa, jiichri Abramjai metek kuikiartin ayayi. 6-7 Tura tangkuri timiá untsuri asar, tangku ainau chirichrin wári amukarmiayi. Tura asaramtai Abrama tangkuri wainin ainau Lota tangkuri wainin ainaujai maanikiarmiayi. Tura cananeo ainau tura ferezeo ainausha tuke nuni pujuinau asaramtai, mai tsaniasar pujustatkamawar yumatkarmiayi.

8 Tuminamtai Abram Lotan chicharak: —Ameka wina awer asakmin, iikia kajernaikiachminuitji. Tura ami tangkurmi wainin ainausha wina tangkuru wainin ainaujaisha kajernaikiacharminuitai. 9 Tura asamtai yamaikia kanakar pujusmi. Nungka mash angkantaitai. Ame warukua wakerame nuka jiista. Ame menanmanini pujustajai takumningkia, wikia untsurnumanini pujustajai. Antsu untsurnumanini pujustajai takumningkia, wikia menanmanini pujustajai, —Abram timiayi.

10 Tamati Lot ¿Tuning weentaj? tusa pangkai jiimkama, nungka Jordánnum jeakun paka aun entsa wainkamiayi. Nu nungkaka aja numamtin yaktachinam Zoar naartinnum tutainum jeakuyayi. Tura Ejipto nungka tumau asamtai, tangku ainau entsa umurtincha nukap amiayi. (Kame, Apu Yus yakat Sodoma tura Gomorra tutain mestsaing nu nungkaka paka asa, nekas pengker nungka ayayi.)

11 Tura asamtai Lotka: Nungka paka Jordán entsanam jeakun wakerajai —timiayi. Tura nuniangka tsaa winitinmanini wemiayi. Tura asamtai Abram Lotjai kanakarmiayi. 12 Tura Abramka Canaán nungkanam juwakmiayi. Antsu Lotka yakat Sodomanam jeatak we, ni jeen nuwap najanamu amia nuna apuuki apuuki Sodoma yaktanam jeamiayi. 13 Tura Sodomanam pujuinauka timiá tunau asar, Apu Yusnasha umirtan nakitin armiayi.

14 Lot Sodomanam weai, Yus Abraman chicharak: —Ame wajame nuni pangkaim jiimkum, tsaa winitinmanini tura tsaa jeamunmaninisha, nujinmaninisha tura nungkaninisha mash jiista. 15 Ame nungka wainme aunka mash amin susatatjame. Tura tuke aminuk tura wearminuk ati tusan mash susatatjame. 16 Ami wearam yaikmia nunisarang nekapmarchamin untsuri yujrartin ainawai. ¿Yaikmin yáki nekapmarain? Tura asar ami wearam nekapmarchamin artinuitai. 17 Watska, nungkan amastatja nuna esantiri tura wangkantirisha wekaatusam jiista. Ame jiistatme nunaka mash susatatjame, —Yus timiayi.

18 Yus tama Abramka ni aintsri ainaujai nuwap jea ainaun jukiar, yakat Hebrónnum jeatak nungka Mamre naartinnum numi encina tutai irunmaunum pujustas wemiayi. Tura nuni jea, Yusen maaketai titas tangku epeatniun najanamiayi.

14

Abram Lotan Angkanmamtikiamu

1 Nu musachti aints Amrafel naartin Sinar nungkanmaya apuri ayayi. Tura aints Arioc naartin Elasar nungkanmaya apuri ayayi. Tura aints Quedorlaomer naartin Elam nungkanmaya apuri ayayi. Tura aints Tidal naartin Goim nungkanmaya apuri ayayi. 2 Nu apu ainauka Sodomanmaya apu Berajai, tura Gomoranmaya apu Birsajai, tura Admanumia apu Sinabjai, tura Zeboimnumia apu Semeberjai, tura yakat Zoarnumia apu Belajai mesetan najanawarmiayi. 3 Nu apu cinco armia nuka meset najanatai tusar, juun entsa miaaku tutai kaanmatkarin nungka pakarin Sidim tutainum iruntrarmiayi.

4 Kame, Apu Quedorlaomer nu apu ainaunka nepetak doce musach inarmiayi. Tura trece musach jeamia nuni nangkamamunam nu cinco apu ainauka apu Quedorlaomerjai mesetan najanatai tusar chichasarmiayi. 5 Tura catorce musach nangkamamunam nuni apu Quedorlaomer chikich apu ainau niijai tsaniasar pujuarmia nuka ni suntari ainaujai nungka Astarot Carnaim tutainum wearmiayi. Turawar refaita ainaun nepetkar, zuzita ainauncha Save-quiriataimnasha nepetkarmiayi. 6 Tura horeo ainaun mura Seir tutainum nepetkar, papeekiar paka nungkanam Parán tutainum jeeniarmiayi. Nu nungkaka aints atsamunam ayaamsaintai. 7 Tura Quedorlaomerka niijai tsaniasar maaniawarmia nuka nujai waketkiar En-mispatnum jearmiayi. Chikich naaringkia Cadesaitai. Turawar amalecita ainaun, tura amorreo ainauncha mash maawar, waririncha mesrarmiayi. Nu amorreo ainauka nungka Hazezon-tamar tutainum pujuarmiayi.

8-9 Tura Sodoma apuri Gomorra apurijai tura Adma apurijaisha Seboima apurijaisha, tura Bela apurijaisha nungka Sidimnum jearmiayi. Nu cinco apu ainauka nuni jear, chikich cuatro apu ainau, Quedorlaomer, Tidal, Amrafel, tura Arioc naartin nu ainaujai maaniawarmiayi. Nu cuatro apu ainauka Elamnumia, tura Goimnumia, tura Sinarnumia, tura Elasarnumia apuri armiayi. 10 Kame, Sidim paka nungkanam waa untsuri armiayi. Nuni kantsea tumautiat kuta pajamramu armiayi. Tura asaramtai Sodoma apuri tura Gomorra apurisha ni suntari ainausha maaniamunam tupikiaktatkamawar nu waa irunmaunum ayararmiayi. Antsu chikich apu ainauka muranam tupikiakiarmiayi.

11 Tuminamtai nepetmin ainauka Sodoma tura Gomorra yaktanmasha aintsu yutairi tura wariri iruniarmia nunasha yaruakar wearmiayi. 12 Tura Sodomanam Abrama awe Lot pujumia nunasha achikiar mash waririntuk yaaruakar jukiarmiayi. 13 Turawaramtai chikich aints uwemramia nuka weri Hebreo aints Abraman mash ujaktas tamiayi. Abramka amorreo aints Mamre naartinu irutkamuri ayayi. Nuka numi encina tutai arakmaunam pujumiayi. Mamreka jimiar yachi Escol tura Anerjai iruntrar pujuarmiayi. Nu tres yachi ainauka Abrama amikri armiayi. 14 Tura Abram awe Lotan achikiaru tamaun antuk, inatiri ni jeen akiinawaru ainaun mash yaruak, trescientos dieciocho aintsrijai apu ainaun papeekar Dan yaktanam jearmiayi. 15 Tura kashi Abram ni aintsri ainaujai aneachmau apu ainaun amankiar, Damasco yaktan nangkaikiar yakat Hoba tutainum papeekarmiayi. Tura mesetnum nepetmakar, 16 warí ainaun yaruakmaunka mash atankiar, Lotnasha tura chikich aints ainauncha tura nuwa ainauncha mesatak jukiarmaun mash angkanmamtikiarmiayi.

Melquisedec Abraman Yus Yainmakti Timau

17 Nunia Abram apu Quedorlaomeran, tura chikich apu niijai irutkau ainaun maaniamunam nepetak waketki, Sodoma apuri Abramjai chichastas Save pakanam wemiayi. Kame, Save pakarisha Apu Pakarintai tinu armiayi. 18 Turamtai Salema apuri Melquisedec, Apu Yuse sacerdoteri aina nuna juuntri asa, pangkan tura vinoncha ita, Abraman susamiayi. 19 Tura chicharak: —Yus yakí puja nuka yainmakti. 20 Tura Yus mash iruna nuna nangkamasang kakaram aa nuka ami nemasem ainaunka nepetkau asamtai, tuke Yus juuntapita tiarmi —timiayi. Tamati Abram apu ainaun nepetak waririn cien jurukin asa, nunia Melquisedecan diez susamiayi. ✡

21 Turamtai Sodoma apuri Abraman chicharak: —Wina aintsur ainaun ame angkanmamtikiamame nunak yaruaktajai. Nu tsangkatrukta. Antsu warinchu ainauka mash jurumkita, —timiayi. 22 Tamaitiat Abram aimiak: —Atsa apuru, Yusek nayaimpin tura nungkancha najanamia nuna naarin pachisan tajame: 23 Abramka wi susamujai kuikiartin wajasuitai, ame turutim tusan nakitajai. Tura asan aminu aintsrumi warinchurin jiyuchirinkesha, tura sapatri jingkiatairinkesha pengké jurukchatatjai. 24 Antsu wina inatir ainau yaparinak yurumamunka pachisnaka nunaka tatsujme. Antsu ju aints Aner, Escol tura Mamre nemartusarma nuka kichik kichik ni akankamurin jukiarti, —tusa Abram timiayi.

15

Yus Abraman: Uchirtin Atatme Timiau

1 Nunia Apu Yus Abraman karanma nunisang wantintuk: —Abrama, shamkaip. Amin ayamruktinnaka Wiitjai. Tura asan wi susatatjame nuka nukapetai —timiayi.

2-3 Tamaitiat Abram ayaak: —Apuru, ame Yus asam, wi uchirtichuitjai tusam nekame. ¿Tura asakmin ame wina surustatme nunasha itiurkatjak? Ame uchi chikichkisha yajutmarta tusamka tsangkatrukchawaitme. Tura asakmin wi jakamtai wina inatir Damasconmaya aints Eliezer naartin wi takakja nunaka mash jukitnuitai, —timiayi.

4 Tamaitiat Yus Abraman ayaak: —Atsa, nuka turashtinuitai. Antsu ami nekas uchiram mash jukitnuitai, —timiayi. 5 Tura Abraman aanam jiiki chicharak: —Pangkaim yamaikia nayaim jiisam ¿yaa ainau nekapmarminkaitam? Ami wearam yaa aina nunisarang nekapmarchamin artinuitai, —Yus timiayi.

6 Tama Abram Yusen nekasampita timiayi. Tura asamtai Apu Yuska Abrama nintimaurin nekau asa, Abraman pachis: Wina nekasampita turutu asamtai, tunaachawa nunisang pujaun jiajai, tu nintimramiayi. ✡

7 Nunia Yus Abraman chicharak: —Wiitjai Juun Yusnaka. Tura asan caldeo nungkanam yakat Ur tutainum pujamin, ju nungka juka tuke aminu ati tusan nu nungkanmaya jiikmiajme, —timiayi.

8 Yus tamaitiat Abram ayaak: —Antsu Juun Yusru, ju nungkaka nekas winaruitai tusanka ¿itiurkanak nekaatnuitaj? —timiayi.

9 Tama Yus ayaak: —Kichik vaca, tura kichik chivo, tura kichik carnero tres musachrintin ainaun, nunia kichik kayuk suwe, tura kichik yapangkam juni ikiankata, —timiayi.

10 Tama Abramka Yus tímia nunisang nu tangku ainaun ikiaanak maa, tangku namangken jimia akanak japen nakak matsarmiayi. Antsu tangku nanamtin ainaun nakatsuk inaisamiayi. 11 Tura chiwiang ainau tangku namangken yuwatasar kautinamtai, Abram kiikmiayi. 12 Tura pujus, yamai kintiamai kari nepeteam Abram kanurmiayi. Tura karanam kirit tee wajamtai shamkamiayi.

13 Nunia Apu Yus chicharak: —Nusha nekaata. Ami wearam ainau chikich nungkanam pujusar, nu nungkanmaya aints ainau inatiri wajasar, cuatro cientos musach nukap wait wajakartinuitai. 14 Tura wainiatun wikia nu nungkanmaya ainaunka ni pase turatniurin yapaijkiatnuitjai. Tura asan ami wearam ainaun angkanmamtikian, nukap kuikiartin arti tusan pengker awajsatnuitjai. 15 Antsu nuka turunatsaing ameka angkan juunmaram jakatnuitme. 16 Amorreo ainauka yamai nukap tunaun takaina nuna nangkamasarang juun tunaarintin wajasaramtai, wait wajaktinun susartinuitjai. Turakun ami uchiram, tura tirangkim, tura nuna tirangkisha mash jakaramtai, nunia nukap arus ni weari ainaunka ataksha ju nungkanam ikiankartinuitjai, —Yus timiayi.

17 Nunia kashi tee wajasu ai, Abram karanma nunisang namang inarkamunmaya ji mukuntiurin jiinun wainmiayi. Nunia shirikip kiapaamua tumau tangku namangke nakakmau tepemia nuna japen nangkaamakmauncha wainmiayi. 18 Nunia Apu Yus Abramjai chichaman najanak: —Nungkan ami wearam ainaun susatnuitja nuka Ejipto entsarinia nangkama entsa nampuram, Eufrates tutainum jeekatnuitjai. 19 Nu nungkaka yamaikia ju aints ainau nungkarintai: Ceneceos, cadmoneos, 20 hititas, ferezeos, refaítas, 21 amorreos, cananeos, gergeseos, tura jebuseos aina nuna nungkarin ami wearam ukunam akiinatin ainaun susatnuitjai, —Yus timiayi.

16

Agar Ni Uchiri Ismaeljai Pachis Timau

1 Abrama nuwari Sarai naartin kaa asa, uchin jerechuyayi. Turayat inatiri Agar naartin Ejipto nungkanmaya itamu asa, niijai tsanias pujumiayi. 2 Tura asamtai Sarai Abraman chicharak: —Anturtukta. Apu Yus winaka uchi jurertinun suritruku asamtai, uchi yajutmarta tusan inatirun susatjame. Tura uchin jureramtaikia, wina uchirua nunisang atinuitai, —timiayi.

Tama Abramka timiatrusang umikmiayi. 3 Tura Canaán nungkanam diez musach pujusar, Sarai ni inatirin Agar naartinun Abraman susamiayi. 4 Tura susam Abram nijai kanuru asamtai Agar japrukmiayi. Tura japruk pujus, Sarai inamaitiat umirtan nakitmiayi.

5 Turamtai Sarai Abraman chicharak: —Ame Agarjai kanurta tusan susamjame nuka yamaikia japruk pujus, winaka pajaki airak umirtutan nakitrawai. Tu pujau asamtai amin wiasmakjame. Antsu Yusek ningki jiirmasti, —timiayi.

6 Tamati Abram ayaak: —Watska, inatirmeka tuke aminuitai. Warí wakerame nuka turata —timiayi. Tama Sarai ni inatirin pase awajsau asamtai, Agar tupikiakmiayi.

7 Tura aints atsamunam Shur nungkanam jinta jeakua nuni weamtai, Yuse awemamuri yumi taimunam wajas Agaran wainkamiayi. 8 Tura iniak: —Agara, Sarai inatiriya ¿tuniaya winame turasha tua weame? —tama ayaak: —Wina iniatniunka ajapan ukukin tupikiajai —timiayi.

9 Tamati Yuse awemamuri chicharak: —Waketkita, tura inatmin taa nuka mash umirkata, —timiayi. 10 Nunia Yuse awemamuri ataksha chicharak: —Ami wearam timiá untsuri arti tusan yujratnuitjai. Timiá untsuri asaramtai, nuna nekapmartatkamawar yumatkartin ainawai. 11 Ame jamtin asakmin, Yus ami wait wajamurmin waitmau asamtai, uchi aishmang jurertatme. Tura asam ni naari Ismael ati tusam tu inaikiata. (Nuka Yus antawai taku tawai.) 12 Kame, nuka juunmar yupiram asa, mash aints ainaujai maanin atinuitai. Turamtai chikich aints ainau mash niijai maanikiartinuitai. Tura ni yachii ainau waininamunam pujustinuitai —timiayi.

13 Tura Agarka Yusjai chichasu asa, Waikratin Yusetai inaikiamiayi. Tura chichaak: —Kame, Yus wina waitak pujamtai tuke iwiaakjai —timiayi. 14 Tura asamtai nu yumi taimu naaringkia: “Tuke Pujuu wina waitnuka yumi taimurintai” tu inaikiamiayi. Nu yumi taimuka jimiar yakat Cades tura Bered tutaiya nuna japenintai.

15 Tura, Agar Abrama pujutirin waketki, nuni uchi aishmangkun jereramtai, Abram ni naari Ismael inaikiamiayi. 16 Agar Ismaelan jereramtai, Abram ochenta y seis musachrinuyayi.

17

Yus Abramjai Chikich Chicham Najanamu

1 Tura Abram noventa y nueve musachrintin pujamtai, Yus niin wantintuk: —Wiitjai, Yusetjai. Tuke tujinkachuitjai. Tura asamtai winak umirtakum tunaarinchau pujusta. 2 Ami wearam timiá untsuri arti tusan, amijai chichaman najanatjai —timiayi.

3 Tamati nuna antuk Abram nijajijai nungkan antitnak tsuntsumamtai, Yus ataksha chicharak: 4 —Amijai chichaman najanatja nuka juwaitai: Ameka untsuri aints ainau apachri atinuitme. 5 Turatin asam, yamai nangkamsamka naarmeka Abramka achatatui, antsu Abraham atatui. (Abrahamka “Untsuri aintsu apari” taku tawai.)

6 Ami wearam ainauka nukap yujratnuitjai. Tura asamtai ami wearam untsuri nungkanam pujusar, nu nungkanmaya ainaunka inarartin ainawai. 7 Chichaman amijai najanaja juka ukunmasha mash ami wearmijai najanatnuitja nuka juwaitai: Wikia tuke ami Yusrum atatjai. Turasha ami wearam ainau Yusri tuke atinuitjai. 8 Yamai Canaán nungkanam pujame nu nungkan amin tura ami wearmincha: Juni pujustaram tusan takamtsuk susatjarme. Tura asan tuke ni Yusri atinuitjai, —Yus Abrahaman timiayi.

9 Nunia chicharak: —Wi chichaman najanaja nuka ameka tura ami wearam ainausha mash umiktaram. 10 Juwaitai atumjai chichaman najanaja nuka: Mash ami wearam ainausha umirkartin ainawai. Ami wearam aishmang ainau mash katii nuwapchirin charutkartin ainawai. 11 Atum nuwapchiram charukrumka, Wijai chicham najanamun timiatrusrik umiktatji titatrume. 12 Yamai nangkamsang uchi aishmang akiinamunmaya ocho kinta nangkamaramtai, nuwapchirin charutkarti. Kame, aishmang atumi jeen akiinawaru ainauka, tura kuikiajai sumakmau ainausha nunisarang nuwapchirin charutkarti. 13 Atumi jeen akiinawaru ainauka, tura kuikiajai sumakmau ainausha tuke inaitsuk nunisarang turawartin ainawai. Nu turawartin ainauka iwiaaku pujuinai: Wikia Yusjai chichaman najanamiajai tu nintimsar pujusartin ainawai.

14 Antsu aishmang katii nuwapen charutkachmauka Wijai chicham najanamun umirkachu asaramtai, atumjaingkia pengké pujuschartin ainawai, —Yus tusa Abrahaman timiayi. ✡

15 Nunia Yus Abrahaman chicharak: —Nuwarmi naaringkia yamaikia Sarai achatatui. Antsu yamai nangkamsang Sara atatui. 16 Niincha pengker awajsatatjai. Wina kakarmarjai ame uchi yajutmarakmin, Sara japruktatui. Tura wi nekasan nuwarmin timiá pengker awajsau asamtai, untsuri nungkanmaya aints ainau nukuchri atinuitai. Tura asamtai ni weari ainauka nu nungkanmaya ainau apuri artinuitai, —timiayi.

17 Yus tamati Abraham nijajin nungkan antitnak tsuntsuma, ¿aints cien musachrintincha uchin yajutmartinkai? ¿Tura Sarasha noventa musach puja nuka uchin jererminkai? tu nintimias wishikmamramiayi. 18 Tura asa Yusen chicharak: —Uchir Ismaelka pengker awajsata. ¿Nu maakchaukai? —timiayi.

19 Tamaitiat Yus ayaak: —Nekasan tajame: Nuwaram Sara uchirmin jerertatui, turamtai Isaac inaikiatatme. Turakmin chichaman amijai najanamiaja nunaka niijai tura ni weari ainaujaisha najanatnuitjai. (Isaacka: Wishikmamramu taku tawai.) 20 Tura Ismael pachisam turutme nunasha anturkajai. Tura asan ni uchirisha untsuri arti, tura ni wearisha untsuri arti tusan, pengker awajsatnuitjai. Tura ni weari ainamunam doce apu wajasartinuitai. Tura ni weari ainauncha nukap yujratnuitjai. 21 Tura kichik musach ju nantu atata nuni Sara uchi Isaac naartinun jurertata nujai wi amijai chichaman najanaja nunisang niijaisha najanatatjai, —timiayi.

22 Tura Yus Abramjai chichas umis nunia jiinki wemiayi. 23 Turamtai nu kintati Yus timia nunisang Abraham ni uchiri Ismaelan, tura inatiri ni jeen akiinawarua nunasha, tura kuikiarijai sumakaru ainauncha, tura ni jeen pujusarua nuna katii nuwapchirin charukmiayi.

24-25 Kame, nu turamunam Abrahamka noventa y nueve musachrintin ai, uchiri Ismaelka trece musachrintin wajasmiayi. 26-27 Nu kintati Abrahamka ni uchirijai, ni jeen pujuarmia nujai tura ni jeen akiinawaru ainaujai, tura chikich nungkanmaya aints kuikiari sumakaru ainaujaisha mash katii nuwapen charutkamu armiayi.

18

Yus Abrahaman Ataksha Ni Uchiri Akiinatniurin Ujakmau

1 Chikich kintati tsaa tupin wajasai, numi encina tutai Mamrenam irunua nuni Abraham nuwap jea waitirin pujamtai, Apu Yus wantintukmiayi. 2 Turamtai Abraham pangkai jiimkama, tres aints naka wajainaun wainak, wári wajaki ingkiuniktas jiinki, nijajin nungkan antitnak tsuntsumruamiayi. 3 Tura chicharak: —Apu ainautiram, wina pengker nintimturkurmeka wait aneasrum nangkatukirap. 4 Atum pengkeraitai takurmeka, atumi nawe nijartinun inatirun yumi utita tusan akupkatjai. Turamtai mikinnum pujusrum ayamsataram. 5 Wi atumi umirin asamtai, atum wi pujamunam tau asakrumin, ayuratasan wakerajrume. Tura yutain itaamtai, nunia yuwarum tura ayamsaram wetaram tusan akupkatatjarme, —timiayi. Tamati —ayu —tiarmiayi.

6 Tu tinam Abraham nuwap jeanam waya, Saran chicharak: —Harina timiá pengker irunua nuka veinte kilos jukim, wári pang najanata —timiayi. 7 Nunia jiinki, vaca matsatmaunam ampuki we, vaca uchiri timiá pengkeran jiis, ni inatirin: —Juka wári maam inartuata —tusa inarmiayi. 8 Tura ni inatiri mash umisaramtai, vaca uchiri namangken itaa, vaca muntsurincha tura vaca muntsuri ijuramuncha pataatniurijai yuawarti tusa itamiayi. Tura nu aints ainau numi nantujen pujusar yuwinai, Abrahamka naka wajamiayi.

9 Turamtai yuwar umisar Abrahaman chicharinak: —¿Nuwaram tuni puja? —tu iniinam —Jea pujawai —timiayi.

10 Tamati kichik aints chicharak: —Chikich musachtin ataksha ju nantutin ataksha jiitjame. Tura nuni Sara uchirin takakun wainkatatjai, —timiayi. Tamati Sara nuwap jeanam wajas anumak antukmiayi. 11 Abraham ni nuwarijai mai juuntach armiayi. Tura Sáraka nantu waintancha inangnakuyayi. 12 Tura asa ningki nintimias: —Wina aishrujai timiá juuntach arincha, ¿itiur jurertajak? —tusa wishikmamramiayi.

13 Turamtai Apu Yus Abrahaman chicharak: —¿Warukaya Sarasha wishikmamua? ¿Timiá juunchincha uchinka jurerchamnawaitjai, tu nintimias pujatsuash? 14 Warí, ¿Yuse tujinkamuri kichkisha awak? Chikich musachtin ataksha jiitjame. Tura nuni Saraka uchirin takakun wainkatjai, —timiayi. 15 Tamati Sara nuna antuk shamak: —Wishirchajai —timiayi. Tamaitiat Apu Yus ayaak: —Nekasam wishirume tusan nekajme —timiayi.

Sodoma Yaktanam Pujuinaun Pachis Abraham Yusen Seatmiau

16 Nunia irau ainauka wajakiar: —Sodomanam weaji —tinamtai, Abrahamka: —Ausaran akupkartajai —tusa niijai wemiayi. 17 Turamtai Apu Yus nintimias: —¿Wi turatatja nuna Abrahaman uurkatniukitja? 18 Atsa, niisha untsuri aints kakaram aina nuna apachri atinuitai. Tura ni apachri asamtai, mash nungkanam pujuinaunka pengker awajsartinuitjai. 19 Tura wi ukunam atiniun pachisan chichaman najanamia nu umiktasan Abrahaman chicharkun, ni uchirin tura ni weari ainauncha: Wina chichamur umiakrum, pengker aa nunaka turataram tusan eakmiajai, —timiayi.

20 Tu nintimias Apu Yus Abrahaman chicharak: —Sodoma yaktanam tura Gomorra yaktanam aints timiá pasen turinau asar, juun tunaarintin ainawai, 21 tamaun antukjai. Tura asan nekasashi tusan nekaatasan wetatjai. Tura nuni jean nekaatjai —timiayi.

22 Nuna tusa jimiar irau Sodoma yaktanam pujuinaun jiisartas weenai, Abrahamka Apu Yusjai juwakmiayi. 23 Tura tejuwach wajas Abraham Yusen chicharak: —¿Tunaun takachu ainaunka tunaarintin ainausha metekak amuktatam? 24 ¿Nu yaktanam cincuenta aints tunaun takachu pujuinamtaikia, tsangkurtsukek mashik amuktatam? 25 Ameka mash nungkanmaya aintsu ninti nekaru asam, aya pengkera nuke turamnawaitme. Tura asam aints tunaun takachu ainauka tunau takau ainaujaingkia metek amukaip, —timiayi.

26 Tamati Apu Yus ayaak: —Atsa, Sodoma yaktanam cincuenta aints tunaun turichu pujuinamtaikia, niin wait anentau asan, mash nuni pujuinaun tsangkuratatjai, —timiayi.

27 Tamati Abrahamka ataksha chicharak: —Apuru, tsangkutrurta. Ameka nekas Yusetme. Antsu wikia aya aintsutiatnak titatjame nuka anturtukta: 28 Antsu cincuenta jeachamtaikia, cuarenta y cinco tunaun turichu iruninamtaikia, ¿nu yaktanka mesratmesh? —tamaitiat Apu Yus ayaak: —Atsa, cuarenta y cinco tunaun turichu iruninamtaikia, nu yaktanka mesrashtatjai —timiayi.

29 Tamati Abraham ataksha iniak: —¿Antsu cuarentachik iruninamtaikia itiurkatme? —tama Yus ayaak: —Cuarenta iruninamtaikia yaktanka mesrashtatjai, —timiayi.

30 Tamati Abraham ataksha chicharak: —Apuru, wait aneasam kajertukaip. Ataksha iniajme: —¿Aya treintachik iruninamtaikia itiurkatme? —tama Yus ayaak: —Treinta iruninamtaikia nu yaktanka mesrashtatjai, —timiayi.

31 Yus tamati Abraham ataksha iniak: —Apuru, pengké natsaamtsuk iniajme. ¿Veinte aints tunaun turichu iruninamtaikia, itiurkatme? —tamaitiat Yus ayaak: —Veinte aints tunaun turichu ainauka iruninamtaikia, yaktanka mesrashtatjai, —timiayi.

32 Tamati Abraham ataksha Yusen chicharak: —Apuru, wait aneasam kajertukaip. Yamaikia inangnamunam juchinak iniastajme. Nuniangka ataksha ititka awajsashtatjame. ¿Aya diezchik tunaun takachuka iruninamtaikia, itiurkatme? —tu iniam Yus ayaak: —Aya diezchik amatisha, yaktanka mesrashtatjai —timiayi. 33 Tura Yus Abrahamjai chichas umis weau asamtai, Abrahamsha ni pujutirin waketkimiayi.

19

Yus Sodoma Tura Gomorra Yakat Mesramuri

1 Nu kintati kiarai Lot Sodoma yakta waitirin jintumas pujamtai, Yuse awemamuri jimiar aintsua tumau taarmiayi. Tura arakchichu wininai, Lot nuna wainak ingkiungtas wajaki nijajin nungkan antitnak tsuntsumruamiayi. 2 Tura chicharak: —Juun ainautiram, wait aneasrum wina jearun kanurtaram tusan seajrume. Turakrumin nawemin nijatramrarti, kashin kashik wemintrum tajarme —timiayi. Tamaitiat aiminak: —Atsa, aanumkesha kanurtaji —tiarmiayi.

3 Tinamaitiat Lot ayaak: —Atsa, nekasrum wina jearun kanurtaram, —Lot tama, nunia —ayu —tusar Lota jeen wearmiayi. Tura jeanam wayawaramtai, Lot yutain umis, pangnasha levadurajai pachimtsuk inarkamtai yuwarmiayi.

4 Tura kanurtai tusar pujuinai, aanum aishmang juuntach tura natsa ainausha mash kaunkar, Lota jeenka tentakarmiayi. 5 Turawar untsuminak: —¿Ju kashia jui jeemin aints taara nusha tunia pujuinawa? Nu jiikiarta. Iisha niijai tepestasar wakeraji —tiarmiayi.

6 Tu untsuiniamaitiat Lot jeanmaya jiinki, waitin epenmiayi. 7 Tura nu aints ainaun chicharak: —Sair irunutiram, tunau timiá pase aa nuka turuwairap. 8 Antsu wina nawantur jimiar aints takashtai pujuina juna jirkitjarme. Turamtai atum warí wakerarme nuka turataram. Antsu irau juni wayawaruka wi ipiaamu asaramtai, nuka takasairap —timiayi.

9 Tamaitiat Lotan kajerinak: —¡Engkasta! ¿Chikich nungkanmaya aintsutiatmesha ii apuri wajastasmesha wakerame? Antsu ipiaamurmin nangkamasrik aminka timiá pase awajsatnuka nekamata tusar, Lotan pase awajsatnuncha nangkamawar, jea waitirincha kupiktai tusar wakeriarmiayi. 10 Tura waininayat Yuse awemamuri mai waitin urakar, Lotan achikiar, jea nitkarin engkewar, waitin epeniarmiayi. 11 Tura natsa ainau tura juuntach ainau jiincha kusumtikramiayi. Turam waitin eainayat wainkartatkamawar tujinkarmiayi.

12 Nunia ni ipiaamuri Lotan chicharinak: —¿Ami wearmesha ju yaktanmasha iruninawak? ¿Uchiram tura nawantrumsha tura awemsha juni pujuinauka, kame, ami wearam ainausha mash jukim ju yaktanmaya jiikta. 13 Junia aints ainau timiá pase asaramtai, Yus nuna wainak iinka: Ju yaktaka mesrataram tusa akuptamkaji, —tiarmiayi.

14 Tu tinamtai Lot awe wajasartin ainau pujuinamunam we chicharak: —Apu Yus ju yakat mesratin asamtai, wári jiinkiram wetaram —timiayi. Tamaitiat nangkami tatsuash tusar pachischarmiayi. 15 Tura tsawaatak wajai, Yuse awemamuri Lotan chicharinak: —Ju yaktanka meseakrin, jakai tusam, wári nantakim nuwem tura nawantrumsha mai jukim yaktanmaya jiinkita, —tiarmiayi.

16 Tinamaitiat wárikia wetsuk wajainai, Apu Yus niin wait anentrau asamtai, Yuse awemamuri mai Lota uwejen, tura nuwari uwejen, tura nawantri mai uwejen achikiar, yaktanmaya jiikiarmiayi. 17 Tura chicharinak: —Uwemratasam wakerakmeka muranam wári tupikiakta. Antsu pajasam jiisaip, —tiarmiayi.

18 Tinamaitiat Lot ayaak: 19 —Wina apur ainautiram, wait aneasrum tsangkutrurtaram. Atumka wina nukap yaingkarume, tura wait anentruru asaram uwemtikrurume. Antsu muranam wetatkaman tujintajai. Atum yakat epeakrumin, wi jinta wekain, yakat keamtai mukuntiuri wina amantukchatpiash, tura nunia jakashtajash. 20 Antsu chikich yaktawach arakchichu aa nuni tupikiakminuitjai. Wait aneasrum, nuni uwemrataram tusaram tsangkatruktaram. Warí, nu yaktaka nekas tuupchitai, —timiayi.

21 Tamati kichik Yuse awemamuri chicharak: —Takumka, ame tame nunaka turatatjai. Tura asan nu yaktanka mesrashtatjai. 22 Tura asamtai wári weta. Ame nuni jeatsmining, chikich yakat ainaunka mesrachminuitjai —timiayi. Tura asamtai nu yakta naarinka Zoar inaikiamu amiayi. (Nuka “tuupich” taku tawai.)

23 Tura tsaa yamai jiinai, Lot yakat Zoarnum jeamiayi. 24 Tura jeamtai Apu Yus Sodoma yaktanam tura Gomorra yaktanmasha ji azufrejai pachimramun akupkamiayi.

25 Tura nu yaktanam aints pujuinaunka mash jijai epeamiayi. Tura yaktancha tura paka nungkancha mash mesramiayi. 26 Turamu wainiat Lota ukurin nuwari winak, pajas jiikma jaka, wee kaya tumau wichi najanar wajasmiayi.

27 Kashin tsawaar Abraham Apu Yusjai yaau chichasma nuni wemiayi. 28 Tura nuni jea wajas, Sodoma tura Gomorra pakaria nuni jiikma, ji timiá keau asamtai, nu yakta ainamunmaya tura pakanmaya mukunit shuwin jiinun wainkamiayi. 29 Tura asamtai Lot pujamu yakat irunun Yus tu epeamiayi. Antsu Abrahama seamurin nintimias, Yus nu yaktanka epeatsaing Lotnaka jiiki uwemtikramiayi. ✡

¿Moabita Tura Amonita Ainau Yana Weari Ainawa?

30 Nunia Lot Zoarnum pujutan shamau asa, nawantrin mai ayas juki murá wemiayi. Tura nuni pampa waanam pujusarmiayi. 31 Tura nuni pujuinai Lota nawantri eemkauri kain chicharak: Ii aparingkia juuntach wajasi. Tura tuke nuwatnaina nunisarka juni iin nuwatramkartinka aints pengké atsawai. 32 Tura asamtai ii apari anamkar, nunia niijai tepesmi. Tura asar japruktinuitji, —kain timiayi.

33 Tu tinu asamtai nu kashi umuti kariaun aparin susar anamkarmiayi. Nunia eemkauri aparijai tsaning tepesmiayi. Tura wainiat aparingkia nawantri tepesmaurin tura nantakmaurincha nekaachmiayi. 34 Turamtai kashin tsawaar eemkauri kain chicharak: —Wikia yaau kashi ii aparijai tsaningkian tepesmiajai. Tura asamtai ju kashikia ataksha nunisrik anamkami. Turakrin ameka niijai tsaningkiam tepesta. Turakmin iikia mai japruktatji —timiayi.

35 Tu tinu asamtai nu kashi ataksha aparin anamkarmiayi. Tura nawantri ekeri aparijai tsaning tepesmiayi. Tura wainiat aparingkia nawantri tepesmaurin tura nantakmaurincha pengké nekaachmiayi. 36 Tura asar Lota nawantri mai ni apariniunak japrukarmiayi. 37 Tura eemkauri uchi aishmangkun jurer Moab inaikiamiayi. Nuka yamai moabita ainau tutai apari ayayi. 38 Tura ekerisha uchi aishmangkun jurer Behami inaikiamiayi. Nuka yamai amonita ainau tutai apari ayayi.

20

Abraham Abimelecjai Pachis Etsermau

1 Nunia Abrahamka ni pujamunmaya jiinki, Néguev nungkanam yakat Gerar tutainum pujustas wemiayi. Gerar yaktaka Cades tura Shur yakta japen awai. 2 Tura Abrahamka nuni pujus, ni nuwari Saran pachis: Juka wina umaaruitai tau asamtai, Gerarnumia apu Abimelec naartin Saran nuwatkatas: —Utitaram —tusa inatirin akupkamiayi. 3 Turamtai Yus Abimeleckan karanam chicharak: —Ameka nu nuwa nuwatkataj tame nuka aishrinuitai. Tura asamtai ame jakatatme, —timiayi.

4 Tamaitiat Abimelec Saran takaschau asa, Yusen ayaak: —Apuru, ¿nu nuwan takaschau aingkik, jakatatme tusam turutam? 5 Abraham ningki chichartak: Juka wina umaaruitai turutmayi. Tura niisha nunisang: Abrahamka wina umaruitai turutmayi. Tu tinamtai nekaskai tutsuk, nekasampita tusan jukiyatun, nu nuwanka takaschau asan, tunaanaka pengké takaschajai, —timiayi.

6 Tamati Yus ataksha karanam chicharak: —Pengker nintimjai turamame nunaka nekas paan nekau asan, tunaun takasai tusan, nu nuwanka takaschati tusan surimkamjai. 7 Antsu yamaikia Abrahama nuwari awangtukta. Turakminkia niisha Yuse etserin asa, amin pachitmas: Iwiaaku pujusti tusa seatramtatui. Antsu ni nuwari awangtachkumka amesha tura ami wearam ainiaujai mash jakatatrume, —timiayi.

8 Yus tu timiau asa, kashik nantaki Abimelec ni inatiri ainaun untsuk, nunia kaunkaramtai Yus karanam timiaunka mash ujakmiayi. Turamtai niisha nuna antukar nukap shamkarmiayi.

9 Nunia Abimelec Abrahaman untsuk chicharak: —¿Waruka aitkamame? Wina tura wina aintsur ainaunka nekas juun tunaun turataram tusam ¿itiur amatiya nuwaram au wainiatum umaaruitai turutmame? ¡Nuka pengké turachminuitai! 10 ¿Ju aitkaratasmesha itiura nintimsame? —tusa Abimelec Abrahaman jiyakmiayi.

11 Tamati Abraham ayaak: —Ju nungkanmaya ainauka Yusen nintimtichu asaramtai, wina nuwarun wakerinak, mantuawaraing tu nintimsan nuna timiajai —timiayi. 12 Antsu Saraka wina aparu nawantri asa, nekas wina umaaruitai. Tura wina nukurka jererchau asamtai, niin nuwatkamiajai. 13 Tura Yus: Ame nungkarminia jiinkita turutin asamtai, Saran chicharkun: Ii tuning jeataij nuningkia wina pachitsam: Umaaruitai turuttia tusan timiajai, —Abraham timiayi.

14 Tamati Abimelec Abrahama nuwarin awangtukmiayi. Tura ovejancha, tura vacancha, tura inatirin aishmang ainaun, tura nuwa ainauncha nangkami susamiayi. 15 Tura chicharak: —Jiisia, juka mash wina nungkaruitai. Tura asamtai ame tuní pujustasam wakerame nunisha pujusta —timiayi. 16 Tura Saran chicharak: —Umaimin suaja nuka mil kuikian jea nuna nangkamnak suajai. Tura nujai mash aints amijai pujuina nuka amin pachitmasarka pase chichartakacharmin ainawai, —timiayi.

17-18 Abimelec Saran jukimtai, Amalecka jeen nuwa pujuinauka uchin jurechu arti tusa, Apu Yus kaa awajsamiayi. Tura Abraham Yusen seamtai, Yuska Abimeleckan tura ni nuwarincha tsuwarmiayi, tura ni inatiri ainauncha mash uchin ataksha jurerarti tusa tsuwarmiayi.

21

Isaac Akiinamu

1 Apu Yus Saran chicharak: —Ame uchi jurertatme —tusa, ni timiaurinka timiatrusang umikmiayi. 2 Tura mai timiá juuntach ainayatang, Sara japruk Yus timia nunisang uchin jerermiayi. 3 Tura uchin jereramtai Abrahamka ni uchirin Isaac inaikiamiayi.

4 Tura ocho kinta nangkamaramtai, Yus timia nunisang Isaacka nuwapchirin charutkamiayi. 5 Isaac akiinamtai, Abraham cien musach pujumiayi. 6 Tura asamtai Sara nintimias: —Yuska wina wishimtikruru asamtai, mash aints ainau wi uchi jerermaun nekaawar, wijai pengker nintimsar wishikrartin ainawai. 7 Abrahama nuwengka uchinka jererchamnawapi, tu nintiminau wainiatun, tura Abrahamsha juuntach aing, uchin jurerjai —timiayi.

Abraham Agaran Uchirijai Jeenia Jiiki Awemamu

8 Isaac tsakar muntsu tsurakamtai, Abrahamka yutain nukap umis, namperan najanamiayi. 9 Turamtai ejiptonmaya nuwa Agar naartinu uchiri Abrahamnau amia nuka Isaackan wishikiaun Saraka wainkamiayi. 10 Turamtai wainak Abrahaman weri chicharak: —Ame jakaakmin, wina uchir Isaacka aminu aa nunaka mash jukitnuitai. Antsu inatiru uchiringkia nunaka jukishtinuitai. Tura asamtai inatir Agarka ni uchirijai akupkata, —timiayi.

11 Tamati Abraham nuna antuk, Ismaelan yajutmaru asa, wake mesekmiayi. 12 Turamaitiat Yus Abrahaman chicharak: —Ami uchiram tura inatiram pachismesha napchauka nintimtsuk asata. Ami uchiram Isaacnaka pengker awajsan nukap yujratnuitjai. Tura asamtai Sara turama nunismek turata. 13 Tura inatirmi uchirincha ame yajutmaru asakmin, nunasha nunisnak nukap yujratnuitjai, —timiayi. ✡

14 Yus timiau asa, Abraham kashik nantaki, pangkan juki, tura yumi murtinun juki, Agar entsakti tusa susa, ni uchirijai weti tusa, aujas akupkamiayi. Tura akupkamu asa, Beerseba nungkanmanini jintachunam wearmiayi. 15 Tura nuni wekaasar wearai, tsaa sukuam, yumi mash amuk, uchirinka numi wamketin pujsamiayi. 16 Tura uchin ukuki, jumchik wekaas: Uchir jaun jiitnaka nakitajai tu nintimias keemsamiayi. Tusa pujai uchiri juutmiayi.

17 Turamtai Yus uchi juutun anturkamiayi. Tura Yuse awemamuri nayaimpinmaya chicharak: —¿Waruka aitkame, Agara? Yus uchi juutmaun anturkau asamtai, shamkaip. 18 Uchi inankim jukim, uwejen achikiam pengké akupkaip. Wikia uchirmin nukap yujratnuitjai —tusa, 19 Yus Agaran yumi nungkanmaya jinun inaktusmiayi.

Turamtai Agar nuni we, yumin shikik, uchirin aarmiayi. 20-21 Yus yayamu asa, uchikia tsakar Parán nungkanam aints atsamunam pujus, nangki ekketan nuimiatramiayi. Nunia nukap arus ukuri Ejiptonmaya nuwan nuwatkati tusa nuwatmamtikiamiayi.

Abraham Abimelecjai Chicham Najanamu

22 Chikich kintiati apu Abimelec suntara apuri Ficol naartinjai Abrahaman chichastas wemiayi. Tura Abrahamnum jeariar, Abimelec chicharak: —Ame mash turame nuka Yuse yaimkejai turame, tusar nekaji. 23 Tura asamtai tajame: Yuse naarin pachisam: Wikia aminka, tura uchiram ainauncha, tura ni weari ainauncha pengker awajsatatjai, tusam Yusjai tajame turuttia. Tura wikia amin pengker awajtamsamiaja nunismek ameka wina, tura yamai pujame junia aints ainauncha pengker awajsatatme, Yusjai tajame takumka, chicham najanami, —timiayi.

24 Tama Abraham ayaak: —Yuse naarin pachisan: Ayu, nekasan tajame. 25 Antsu inatiram ainau yumi taimun atantrukarun pachisan amijai chichastasan wakerajai, —timiayi. 26 Tama Abimelec ayaak: —Ameka nu pachismeka ujatkachuitme. Tura asakmin ¿yáki nuna turaya? tusanka nekatsjai, —timiayi.

27 Kame, nu kintati Abraham Abimelecjai chichaman najanawarmiayi. Turawaramtai Abraham oveja ainaun tura vaca ainauncha achik Abemeleckan susamiayi. 28 Tura siete ovejan achik akankamiayi. 29 Turamtai Abimelec iniak: —¿Waruka ju siete ovejan akankame? —tu iniasmiayi.

30 Tu iniam Abrahamka ayaak: —Ju siete ovejan nangkamnak suajme. Tura asan nu yumi taimunka nekasan wikia taimiajai tusan, junajai aints mash paan nekaawarti tusan turajai, —timiayi.

31 Tura nu nungkanam Yuse naarijai chicham najanamu asamtai, juka Beersheba ati tusar inaikiarmiayi. 32 Tura Beersebanam chichaman najanawar umisar, Abimelec suntara apuri Ficoljai filisteo nungkarin waketkiarmiayi. 33 Waketkiaramtai Abrahamka Beersebanam numi tamarisco tutain arakmakmiayi. Tura nuni Apu Yus tuke pujuwa nuna naarin pachis Yusen seamiayi. 34 Tura Abrahamka filisteo nungkarin untsuri musach pujumiayi.

22

Yus Abrahaman ¿Nekasash Wina Umirta? Tusa Nekapsamu

1 Nukap arus Yus Abrahaman ¿Nekasash wina umirta? tusa nekapsatas untsuak: —¿Abrahama, pujamek? —timiayi. Tu iniam Abraham ayaak: —Ja ai, juni pujajai, —timiayi.

2 Tama Yus chicharak: Ami uchiram Isaac kichik aa nu nekasam nukap aneame nu jukim, nungka Moriah tutainum weta. Tura nuni jeam, mura wi inaktustatjame nuni uchiram maam epeakum, wina surusta —timiayi.

3 Tama Abraham ayu tusa, kashik nantaki, chapuman nakak, entsamtai burro tutai chapuman entsakti tusa umis, Isaacjai tura natsa jimiarjai mura Yus inaktustinnum wemiayi. 4 Tura dos kinta jinta kanur nu kinta tsawaarmaunum wekaa wekaaka mura arák aun wainkarmiayi. 5 Tura wainkar Abraham natsa jimiaran chicharak: —Juni burrojai nakarsataram. Tura wikia uchirjai muranam wakatatjai. Tura wakar Yus: Ameketme Apum titasar wakeraji. Nu tiri ataksha waketkir juni taatatji, —timiayi.

6 Nunia Isaac chapuman nanasti tusa susam, shirikpin kapaun takus, tura kuchiinasha takus, Abraham uchirin ayas muranam wakamiayi. 7 Tura wakar, Isaac aparin iniak: —Apaachia, chapum takakji. Tura shirikipsha takakji. ¿Antsu oveja Yus susatasar ii maatin tuwaita? —tu iniam, 8 Abraham ayaak: —Uchiru, oveja ii maatniunka Yus inakturmastatji, —timiayi.

9 Tura Yus timia nunisarang nu muranam wakaar, Abraham kayan juki tangku epeatniun najanatas irumramiayi. Tura chapuman patas, nunia Isaackan jingkia chapumnum patasmiayi. 10 Nunia kuchiinasha achik uchirin maatas wajamiayi.

11 Turamaitiat Yuse awemamuri nayaimpinmaya untsuak: —Abrahama, Abrahama, —tama nuna antuk, nii ayaak: —Juni wajajai —timiayi. 12 Tama Yuse awemamuri chicharak: —Uchirmeka maatsuk asata. Uchiram kichik au wainiatum suritrukchau asakmin, Yus nekas umirkawaitme tusan nekajme, —timiayi.

13 Tamati Abraham pangkai jiimkama, oveja aishmangkri antirin numi kanawen wangkemak wajaun wainkamiayi. Tura nuna wainak maa, Yusen susatas epeamiayi. 14 Turamu asa Abraham nu mura naari Yus yuumamun sukartawai tu inaikiamiayi. Tura asamtai yamaiya juisha: —Ju muranam Apu Yus yuumamun sukartawai —tinu ainawai.

15 Nunia Yuse awemamuri nayaimpinmaya ataksha chicharak: 16 —Apu Yus chichartamak: Wikia Yus asan, nekasan tajame: Uchiram kichik aa nuka suritrukchau asakmin, 17 nekasan nukap yaingtinuitjame. Tura yaa timiá untsuri pengké nekapmarchamin nayaimpinam irunina nunisnak, tura juun entsa yantame yaikmiri timiá untsuri irunina nunisnak ami wearmin yujratnuitjai. Tura nunia ni nemase ainauncha tuke nepetin artinuitai. 18 Tura wina umirtuku asakmin, mash nungkanmaya ainauncha nekasan pengker awajsartinuitjai, Yus turamui —timiayi.

19 Tamati Abraham uchirijai natsa juwakarmia nuni waketkiar, niijai iruntrar Abrahama pujutirin Beersebanam waketkiarmiayi. ✡

Nacora Uchiri Ainau

20-22 Abraham Beersebanam pujus, ni yachi Nacora nuwari, Milca naartin, ocho uchin jureri tamaun antukmiayi. Nu uchi naari nu ainawai: Uz, Buz, tura Kemuel. Kemuelka Arama apari ayayi. Tura nunia akiinawaruka nu ainawai: Quesed, Hazo, Pildas, Jidlaf, tura Betuel.

23 Nu Betuelka Rebeca apari ayayi. Nu ocho uchi ainauka Abrahama yachi Nacora nuwari Milca jurermiayi. 24 Nuniasha Nacorka chikich nuwari, Reuma naartin cuatro uchin jurermiayi. Nuna naari nu ainawai: Teba, Gaham, Tahas, tura Maaca.

23

Sara Jakamuri

1-2 Abrahama nuwari Saraka ciento veintisiete musach pujus, Canaán nungkanam Hebrón yaktanam jakamiayi. Hebrón yaktaka chikich naari Quiriat Arba inaikiamuitai. Tura aints jakamtai juutkur turutaiya nunisang Abrahamsha juutmiayi.

3 Tura Sara jaka tepemia nunia jiinki, hititas ainaun chichastas weri, nuni jea chicharak: 4 —Wikia chikich nungkanmaya ayatnak seajrume: Wait aneasrum, nuwarun iwiarsatasan wakerakun, kuikiajai atumi nungkari sumamtikruktaram, —tusa seamiayi.

5 Tamati hitita ainau aiminak: 6 —Juunta, wait aneasam anturkartukta. Yus eakmawaitme tusar nekaji. Tura asam ii jakmarar iwiartairi mash jiisam, tua timiá pengkeraita tusam eakam, nuni nuwem iwarsata. Ii ainatikia ii iiwartairinka surimkatnuka pengké atsawai, —tiarmiayi.

7 Tu tinam Abraham wajaki, hitita ainaun tsuntsumruamiayi. 8 Tura chichaak: —Atumka wina nuwar jakauka juni iwiarsata turutkurmeka, wait aneasrum wina pachitsaram Zohara uchiri Efrón naartinun ujakrum, ju titaram: 9 Ni nungkari yantamen pampanam waa aa nuna kuikiajai sumamtikrukti. Nu waa akikrikia metek akiktatjai. Tura asan nu jakau iwiartaikia tuke winar atinuitai —timiayi.

10 Tamati Efrónsha nuni wajau irutkamuri ainau tura chikich aints nuni nangkaaminausha mash antukarti tusa, Abrahaman ayaak: 11 —Atsa, juunta, wait aneasam anturtukta. Wina irutkamur ainau antinamunam tajame: Nu nungkanka tura waancha nangkamnak susatjame. Ami nuwaram jakama nuka pachitsuk ani iwiarsata, —timiayi.

12 Tamati Abraham nu aints irunun tsuntsumrua, 13 mash aints antinamunam Efrónkan ayaak: —Wait aneasam, winasha anturtukta. Nungka akikrin metek akiktasan wakerajme. Tura eemkan akikmakan, nunia nuwarnaka iwiarsatjai, —timiayi.

14 Abraham tamati Efrónka ayaak: 15 —Juunta, anturtukta. Nungka akikringkia cuatrocientos jeawai. Nu pachisrikia chichaj pujuchmi. Tura sumakam nuwaram iwiarsata, —timiayi. 16 Tamati Abraham ayu tusa, hitita ainau antiniamunam Efrónka timiaurijai metek nu kuikian akikmiayi. 17 Tura asamtai Efrónka ajari Macpela nungkanam amia nunaka sumakmiayi. Nuka Mamre nungkanmaya tsaa taakmanumanini awai. Kame, aya nungkanak sumakchamiayi. Antsu pampa waarincha ajarintuk tura numirintuk sumak, nuka mash 18 Abrahamnau wajasmiayi. Kame, nu sumakmaun hitita ainau tura yakta waitirin nangkaaminauka mash nekaawarmiayi.

19 Nunia Macpelanam pampa waari amia nuni Abrahamka nuwarin iwiarsamiayi. Macpelaka Canaán nungkanam Mamre yaktanka chikich naari Hebrón inaikiarmiayi. 20 Kame, nunia nangkamsang nu nungkaka waarintuk jakau iwiartai ati tusar, hitita ainau Abrahaman kuikiajai surukarmia nuka tuke Abrahamnau amiayi.

24

Abrahama Inatiri Isaacka Nuwari Atinun Eakmau

1 Abraham nekas juuntach pujau wainiat, Yuska tuke pengker awajnuyayi. 2-4 Turamu asa Abrahama inatiri nekas juun amia nuka warinchurin wainin asamtai, Abraham niin chicharak: —Wina uchir Isaacka Canaánnum wi pujaja juni nuwan nuwatkati tusamka tsangkamkaip. Antsu wi wear pujuinamunam weme, uchir nuwan nuwatkatin sumartuta. Tura ame tame nunaka metek umiktatjai takum, Yus nayaimpin tura nungkancha najanamia nuna naarin pachisam, Yusjai tajai tusam, uwejem makuru wamkerin weakta, —timiayi.

5 Tamati inatiri ayaak: —¿Antsu nuwa ami wearmi nungkarinia wijai winitan nakitamtaikia, itiurkatjak? ¿Uchirmincha ami wearmi nungkarincha ayatjash? —tu iniam, 6 Abraham ayaak: —Atsa, uchirka nu nungkanmaka ayaip. 7 Apu Yus nayaimpinam pujuwa nuka wina aparu jeenia tura wina wearu nungkarnia jiirak, chicham yapajiachminun wina chichartak: Ju nungkanka ami wearam ainaun susatnuitjai turutmiayi. Tu tinu asamtai, uchiru nuwari atinun juni itati tusa, ni awemamuri amina eemak akupkatatui. 8 Tura nu nuwaka amijai winitan nakitamtaikia, ukukim chicham umikta tajame nuka umitsuk pujayatum angkantaitme. Antsu uchirka nuningkia pengké jurutkiip —timiayi.

9 Tamati inatirisha ni apuri makui wamkerin uwejen weak chicharak: —Ame turutme nunaka metek umiktatjai. Yusjai tajame, —timiayi.

10 Nunia Abrahama wariri timiá pengker irunmia nuna juki: Nuni jean susatatjai tusa, camello ainau waririn entsatkarat tusa diezan yaruak, Mesopotamia nungkanam Nacora yaktarin wemiayi.

11 Tura jinta wekaa wekaaka Nacora yaktarin jeatak camello ainau ayamrarat tusa yumi taimu yantamen wajramiayi. Kame, tsaa nungka wajasamtai, nuwa ainau yumin shikikiartas yaktanmaya jiinkiar, nuni tuke kaunin asaramtai nakak, 12 Abrahama inatiri Yusen seak: —Apuru Yus, ¿wina apuru Abrahama Yusrichukitiam? Wait aneasam, yainkata. Tura wina apursha pengker awajsata. 13 Jiirsata. Juni nawan ainau yumin shikikiartas kauninamtai, yumi taimunam pujutatjai. 14 Tura nawan yumin shikiktas winamtai, wi chicharkun: Wait aneasam, yumi shikikiam surusta, amurtaj wi tamati, ni airak: Ayu, amea amurta tura ami camellormincha yumin shikikian aartatjai turutmataikia, nuka Isaacka nuwari atin ame eakmauka atatui. Nu metek umikiamtai, ame wina apur Abrahaman nekasam pengker nintimtame tusan nekaatatjai, timiayi.

15 Tura Yusen seak pujai, Betuela nawantri, Rebeca naartin, yumi shikitirin yakajin ekenas winimiayi. Nu Betuelka Nacora uchiri ayayi, tura Nacorka Abrahama yachi ayayi. Tura Betuela nukuri Milca ayayi.

16 Rebecaka nekas shiiram ayayi, tura aints takashtai ayayi. Tura yumi taimunam we, yumin shikik waketmatai, 17 Abrahama inatiri nawantan wári weri chicharak: —Wait aneasam, yumi shikikiam surusta, wisha murtaj —tamati, 18 Rebeca ayu tusa: —Apachi, pachitsuk murta —timiayi. Tura yumi shikitiri yakajinum ekenkamun kuwaki, yumin shikik aarmiayi.

19 Tura umur umisamtai, Rebeca chicharak: —Camellormesha ni wakeramun umurarti tusa yumin shikirkan aartajai. 20 Nuna tusa wári yumi aatainam yumin yarak ukuki, ataksha yumi aimiak itamiayi. Nuna tura mash tutuararamtai inaisamiayi. 21 Tura camello ainaun yumin aaramtai, Abrahama inatiri Rebecan jiij wajas, Apu Yus yainkachiash tu nintimias chichatsuk wajamiayi.

22 Tura camello ainau yumin umurar umisaramtai, Abrahama inatiri tukunu kuri najanamun Rebecan susamiayi. Nunia patakui kuri najanamun jimiaran kuri mermari kichik kichik 100 gramos nangkamas jeaun susa, 23 nunia iniak: —¿Amesha yana nawantrinme? ¿Tura aparmi jeen wina aintsur ainaujai kanurtincha angkan awash? Wait aneasam turuttia, —timiayi.

24 Tamati Rebeca ayaak: —Wikia Betuela nawantrinjai. Nukurka Milcaitai, tura apachruka Nacoraitai. 25 Tura ii jeenka atum kanurtinka angkantaitai, tura camello yuwatniurisha nukap irunui, —timiayi.

26 Tamati Abrahama inatiri Yusen maaketai titas tikishmatar Apu Yusen seak: 27 —¡Apu Yus, nekasam pengkeraitme. Wina apur Abrahama Yusrinme! Tura niin pengker awajsau asam, tura wait anengkratin asam, wi jinta winamtai waitkau asakmin, wina apuru weari pujamurin jeajai, —timiayi.

28 Tamati Rebeca ni jeen wári waketki, nukurin ni wainkamurin ujakmiayi. 29-30 Tura Rebeca umaji Labán naartin tukunun tura patakuincha wainkau asa, tura Abrahama inatirin pachis umaji timiaurincha antuk, nu aintsun wainkataj tusa, ampukraja we, yumi taimunam jea, Abrahama inatirin wainak 31 chicharak: —Yus yainmaku asamtai taume. Tura asam pujutirun winita. ¿Warukamtai aanumsha pujame? ¡Atumi kanurtintrin tura camello kanurtintrincha yanchuk umisjai! —timiayi.

32 Tura Abrahama inatirin ni aintsri ainaujai jearmiayi, tura camello ainau waririn entsakarmia nuna mash kuwar yuramiayi. Tura Abrahama inatiri ni aintsri ainaujai nawen nijarartas yumin shikikmiayi. 33 Tura yuwataram tamaitiat, Abrahama inatiri chicharak: —Chichaman etsertsukka yuwachmin nekapeajai, —timiayi. Tamati: —Watska etserkata, —timiayi.

34 Tamati Abrahama inatiri chicharak: —Ayu, wikia Abrahama inatirinjai. 35 Apu Yus apur Abrahaman pengker awajsau asa kuikiartinuitai. Tura asa ovejartin, tura vacartin, tura camellortin, tura burrortin, tura inatirintin asa, aishmang ainaun tura nuwa ainauncha ayaakui. Tura kurincha tura kuikiancha nukap takakui. 36 Tura nuwari Sara yaanchuik juunmariat uchin kichik jurermiayi. Turasha apur jakamtaikia, niinu aa nuka mash ni uchirinu atinuitai. 37 Tura asamtai wina chichartak: —Canaán nungkanam wi pujaja junia nuwanka uchir nuwatkati tusamka tsangkamkaip.

38 Antsu aparu weari pujuinamunam weme, uchir nuwan nuwatkatin nuni sumartuta turutmati, 39 wi chichaakun: Apuru, nu nawanka wijai nemas tatiniun nakitamtaikia, ¿itiurkatjak? timiajai. 40 Wi tamati apur airak: Wikia Apu Yuse jintin tuke wekaajai. Tura asamtai ame wina aparu weari pujuina nuniangka nawan uchir nuwatkatniun juni itatasam, Yus ni awemamurin akupturmaktatui. 41 Antsu wi wear ainau nawantan akuptan arantak nakitinamtaikia, Yusjai tajame turutmame nunaka umitsuk pujayatum angkantaitme turutmayi.

42 Turutmatai wikia nunia jiinkin, ju kiarai yumi taimunam jean, Apu Yusen seamjai. Tura sean: Wina apuru Abrahama Yusriya, ju wekaamunam nekasam wina pengker awajtustasam wakerakminka, 43 yamaikia seajme: Wi juni yumi taimunam pujai, nawan yumin shikiktas winamtai, wikia: Wait aneasam yumi shikikiam surusta, wisha murtaj tamati, 44 wina airak: Ayu, amea murta, tura camellormincha yumin shikirkan aartajai turutmataikia, nuka wina apuru uchiri nuwari atin ame, Apu Yus, eakmawaitme tusan nekamtikruata, tu seamjai.

45 Tura Yusen seakun pujai, Rebeca yumi shikitirin yakajin ekenas winaun wainkamjai. Tura yumi taimunam winamtai, wikia chicharkun: Wait aneasam, yumi shikikiam surusta, wisha murtaj timiajai. 46 Wi tamati, yumi shikitirin nungka pujas: Ayu, amea murta, tura camellormincha yumin shikirkan aartajai, tusa yumin aarmiayi.

47 Turamtai wikia iniakun: ¿Yana nawantrinme? timiajai. Wi tamati: Wikia Betuela nawantrinjai. Apachruka Nacoraitai, tura nukuchruka Milcaitai turutin asamtai, tukunun tura patakuin jimiaran susamjai. 48 Tura Apu Yus wi jintá wekaamurnasha yainkau asamtai, tura apuru yachí tirangki Isaacka nuwari at tusa nekamtikrau asamtai, apuru Abrahama Yusrin maaketai titasan tikishman: Apu Yus, nekasam pengkeraitme, timiajai.

49 Tura asan yamaikia atumsha wina apur pengker awajsatasrum wakerakrumka turuttiaram. Antsu nuka turachminuitai turutkurminkia, nunasha nekaatasan wakerajai, —tamati 50 Labán tura apari Betuelsha Abrahama inatirin chicharinak: —Yus nunaka mash turau asamtai, iikia pengkeraitai tura paseetai tichamnawaitji. 51 Watska, Rebeca jukim waketkita. Yus wakerau asamtai, apurmi uchiri nuwe ati —tiarmiayi.

52 Tu tinam Abrahama inatiri Yusen maaketai titas, nijiajijai nungkan antitnak tikishmatramiayi. 53 Nunia wajaki, warinchun kuri najanamun tura kuik najanamuncha tura entsati ainauncha Rebecan susamiayi. Tura umajincha tura nukurincha warinchun susamiayi.

54 Nunia Abrahama inatiri ni aintsri ainaujai yutancha yuwar, tura umutincha umurar umisar, nunia kanurarmiayi. Tura kashin tsawaaramtai Abrahama inatiri chichaak: —Yamaikia apuru jeen waketkitniun tsangkatruktaram —timiayi.

55 Tamaitiat Rebeca umaji tura nukurisha aiminak: —Nuwawach diez kinta iijai pujusti. Nuniangka amijai weti —tiarmiayi. 56 Tinamaitiat Abrahama inatiri ayaak: —Atsa, nukap kintaka pujtusairap. Yus wi wekaamurun nekas pengker ati tusa yainkau asamtai, yamaikia apuru jeen waketkitniur tsangkatruktaram, —timiayi.

57 Tamati aiminak: —Watska, Rebeca untsukmi. ¿Niisha warintimpia? —tusar 58 Rebecan untsukar nunia iniinak: —¿Yamaikik aujai wetasam wakeram? —tu iniinam: —Ja ai —timiayi. 59 Tamati nuniangka Rebecan tura nuwa niin tsakatmarua nujai tura Abrahama inatirijai, tura ni aintsri ainaujaisha wearti tusar akupkarmiayi. 60 Tura Yus yainmakti tusar aujinak: —Ii umaji asam, nukap yujarta. Turakmin ami wearam ainauka ni nemase ainauncha tuke nepetin arti, —tiarmiayi.

61 Tinamtai Rebeca ni tsakatmarujai camellonam keemsar, Abrahama inatirin nemarkarmiayi. Tura jinta wekaa wekaaka Abrahama pujutirin wearmiayi.

62 Isaac Néguev nungkanam pujuu asa, yumi taimu Tuke Pujuu wina waitkatnuitai tutain jiis nunia waketkimiayi. ✡ 63 Tura kiarai wekaak, pangkai jiimkama arák camello wininaun wainkamiayi. 64 Turamtai Rebecasha Isaackan wainak camellonmaya kuankimiayi. 65 Tura Abrahama inatirin iniak: —¿Au aintska iin ingkungmaktas winá ausha yaita? —timiayi. Tu iniam: —Auka wina apuruitai —tamati, tarachin juki yapiin nukukmiayi.

66 Turamtai Abrahama inatiri ni wekaasamurin pachis Isaackan mash ujakmiayi. 67 Tura nuniangka Isaac Rebeckan ni nukuri jakamia nuna jeen nuwap najanamunam jukimiayi. Tura nuniangka Rebecan nuwatkamiayi. Tura niincha nukap aneau asa, nukuri jakamtai juutmaurin nutsurmiayi.

25

Abrahama Uchiri Cetura Jurermia Nuna Naari Aarmau

1 Ukunam Abraham chikich nuwan, Cetura naartiniun nuwatkamiayi. 2 Nuna uchiri ju armiayi:

Zimram, Jocsán, Medán, Madián, Isbac, tura Súa, juke armiayi. 3 Jocsánka uchiri Seba tura Dedán armiayi. Tura Dedánka weari ainau tu inain armiayi: Asureos, letuseos, tura leumeos, ju armiayi. 4 Tura Madiánka uchiri ju armiayi: Efa, Efer, Hanoc, Abida, tura Elda. Nu aints ainauka Cetura weari armiayi.

5 Kame, Abrahamka ni takakuya nunaka mash takamchau Isaackan susamiayi. 6 Tura iwiaaku pujai, Abrahamka chikich nuwanam uchi ainaun yajutmarmia nunaka warinchun nangkami susa, ni uchiri Isaacnumia jiiki, tsaa winitinmanini akupkamiayi.

Abraham Jakamtai Iwiarsamu

7 Abrahamka ciento setenta y cinco musach pujus, 8 juuntach jakamiayi. Tura asa ni yaanchuik juuntri ainaujai iruntramiayi. 9-10 Tura jakamtai ni uchiri Isaac Ismaeljai Macpelanam pampa waari amia nuni Abrahaman iwiarsarmiayi. Macpelaka Mamre yaktanmaya tsaa winitinmanini awai. Nu nungkanka hitita aints Zoar naartinu uchiri Efrón naartin Abrahaman yaanchuik sumamtikiamiayi. Tura nuni ni nuwari Sara iwiarsamunam Abrahamnasha iwiarsarmiayi. ✡ 11 Kame, Abraham jakamtai, Yus Isaackan pengker awajsamiayi. Isaacka yumi taimu: Tuke Pujuu wina waitkatnuitai tutainum tuke pujuyayi. ✡

Ismaela Uchiri Ainau

12 Kame, Sara inatiri Ejiptunmaya nuwa Agar naartinun Abraham nuwatak uchin yajutmarmia nuka Ismael naartinuyayi. Tura Ismaela uchiri ju armiayi: 13 Eemkauri Nebaiot naartin ayayi. Nunia Cedar, Adbeel, Mibsam, 14 Misma, Duma, Masa, 15 Hadar, Tema, Jetur, Nafis, tura Cedema, ju armiayi. 16 Ismaela uchiri doce armia nuka ni nungkarincha tura pujutirincha ni naarinak inaikiaru armiayi. Tura asar mash aintsu inakratniusha armiayi.

17 Ismaelka ciento treinta y siete musach pujus jakamiayi. Tura jaka ni juuntri ainaujai iwiarsamunam iruntramiayi. 18 Tura ni weari ainauka Ejipto nungka ayaamsar, Havila nungka tura Shur nungka japen pujuu armiayi. Nu nungkanam jinta Asirianam jeatniuka amaktinuitai. Tura nuni pujuinayat, ni yachí ainaujai tuke kajernain armiayi.

Jacob Esaújai Akiinamuri

19 Abrahama uchiri Isaac pachis timiauka juwaitai: 20 Isaacka cuarenta musach pujus, Rebecan nuwatkamiayi. Rebecaka Betuela nawantri tura Labánka umaji ayayi. Tura Labánka Padan-aramnum pujau asamtai, arameo aints ayayi. 21 Rebeca kaa asa, uchin jerechu asamtai, Isaac Yusen seamiayi. Tura Yus ni seamurin anturkau asamtai, Rebeca japrukmiayi. 22 Tura wakenam uchi timiá muchitmaunum itit nekapeak Rebeca chichaak: —¿Waruka miatcha muchitua? Tuke aintsanak pujaknasha warukatjak? ¿Itiur pujustajak? —tu nintimramiayi. Tura asa nuna pachis Yusen iniasmiayi. 23 Tura iniam Yus ayaak: —Wakemin uchi jimiar engketui. Nu uchikia mai aintsu apuri wajasartinuitai. Kichik timiá kakaram atinuitai. Antsu eemkauri ni yachiin ekerin umirkatnuitai, —timiayi. ✡

24 Tura jerertin kinta jeamtai, Rebeca uchin jimiaran jerermiayi. 25 Turamtai eemak jiinkimia nuka shaarmayayi. Uranchmiari kapantin asamtai, ni naari Esaú inaikiarmiayi. 26 Tura ekeri yachí sangkanin achimiak jurentrau asamtai, naarinka Jacob inaikiarmiayi. (Nuka sangkannum achimkau taku tawai.) Rebeca uchin mai jereramtai, Isaac sesenta musach pujumiayi.

27 Uchi mai tsakararmiayi. Esaúka nangkami wekainuyayi. Tura pengker tukuu ayayi. Antsu Jacobka nuna nakitak jean pujustas wakerinuyayi. 28 Esaúka kuntinun untsuri tukuu asamtai, Isaac nukap aneenuyayi. Antsu Rebeca Jacobon timiá aneenuyayi.

29 Chikich kintati Jacob yutain inarak pujai, Esaú nangkami wekajutas weyat, kuntinun waintsuk taa, Jacob masamrua pujaun wainkau asa, 30 chicharak: —Chua, ushurjai pimpikin jaajai. Wait aneasam yutai kapantakun painkame nu surusta, —timiayi. Kame, Esaú yutai kapantakun yuwamia nuna pachis chikich naari Edom tutai inaikiaruitai. (Edom taa nuka kapantin taku tawai.)

31 Yachi tamaitiat Jacob ayaak: —Ame eemkam akiinau asam: Ii apari jakamtai, winar mash atinua nuka mash aminu ati turutkumningkia, mash susatjame, —timiayi. 32 Tamati Esaú yachiin chicharak: —¿Warí, tsukajai timiá wait wajaknasha nukap arusan jukitnuitja nuka yamaikia itiurak yainkat? —timiayi.

33 Tamati Jacob chicharak: —Watska, yamaik Yus wainmaunum: Ukunam winar atinua nuka yamaikia mash aminuitai tajame tita, —timiayi. Tamati Esaúka eemak akiinayat: —Ayu, nuna Yusjai tajame —timiayi. Tu tinu asamtai nukap arus niinu atinua nuka mash Jacobnau ati —tusa timiayi. 34 Tu tinu asamtai Jacobka yachiin pangkan tura masamur kapanniuncha tura umurtinasha susamiayi. Tura mash yuwa umis, wari wajaki jiinki wemiayi, tura eemak akiinamurinka pengké pachischamiayi. ✡

26

Isaac Gerar Nungkanam Wekaasamu

1 Abraham iwiaaku pujai, tsuka amia nujai metek nu nungkanmasha tsuka amiayi. Tura asamtai Isaacka filisteo ainau apuri Abimelec naartinu pujamurin Gerar nungkanam wemiayi. 2 Tura nuni pujai, Yus wantintuk: —Ejipto nungkanmaka weep. Antsu ame pujustiniun wi ujaktatjame. 3 Yamaikia juni pujusta. Turakmin wikia amijai pujustin asan, pengker awajsatatjame. Ami aparam Abrahaman chicharkun: Amin tura ami wearmincha ju nungkan mash susatnuitjai tusan timiaja nu timiaunka mash umiktatjai. 4-5 Aparam Abrahamka wina chichamrun miatrusang umirtuku asamtai, ami wearam ainaun yaa nekapmarchamnawa nunisnak nukap yujratnuitjai. Tura ju nungkancha mash susartinuitjai. Wi turamtai ami wearam ainauka mash nungkanmaya ainauncha pengker awajsartin ainawai, —timiayi.

6 Yus tu tinu asamtai, Isaac Gerar nungkanam pujusmiayi. 7 Tura nuni pujamtai nu nungkanmaya aints ainau Isaackan iniinak: —¿Rebeca ami nuwemkai? —tu ininamtai Isaac nintimias: Rebeca shiiram asamtai, nuwaruitai tamataikia, wina mantuawarmin ainawai tusa: —Wina umaaruitai —timiayi.

8 Isaac nu nungkanam nukap kinta pujamtai, jea angkamurin apu Abimelec jiimia pujai, Isaac Rebecan minakas wasurun wainkamiayi. 9 Tura wainak Abimelec Isaackan untsuk chicharak: —Rebeca nekas nuwaram au wainiatum, ¿warukamtai umaaruitai timiame? —tu iniam Isaac ayaak: —Nuwaruitai tamataikia, nuwarun wakerinak mantuawaraing tusan umaaruitai timiajai —timiayi.

10 Tamati Abimelec Isaackan jiyaak: —¿Warukamtai nangkamisha tsanukratme? Ame tu tinu asakmin, junia aints aneachmau nuwarminka jurutramak niijai tepesamtaikia, nu tunaujaingkia wiasmakratkatnuitme, —timiayi. 11 Nuna tusa Abimelec ni aintsri ainaun chicharak: —Ju aintsun tura ni nuwarincha paseen awajuka maanatnuitai, —timiayi.

12 Nu musachtin Isaac nu nungkanam arakan arakmamiayi. Tura Yus yayamu asa, nukap juukmiayi. 13 Nu turamu asa, nukap kuikiartin wajas, nukap warirtin wajasmiayi. 14 Tura ovejari ainauka, vacari ainausha, tura inatiri ainausha timiá untsuri wajasaramtai, filisteo ainauka Isaackan suwirpiaku jiisarmiayi. 15 Kame, Isaacka apari Abraham iwiaaku pujai, ni inatiri ainau nungkan taurar, yumi taimunka najanawarmiayi. Tura filisteo ainauka nuna nekainau asar, nu yumi taimunka nungkajai yukuararmiayi.

16 Nunia Abimelec Isaackan chicharak: —Ameka ii ainautin nangkamasam timiá kuikiartin wajasu asam, juniangka jiinkim weta, —timiayi. 17 Tamati Isaac nunia jiinki, Gerar nungkanam we, nuni pakanam pujusmiayi. 18 Tura ni apari iwiaaku pujai, ni inatiri ainau nungkan tainiar yumi taimun najanawarmia nuna apari jakamtai, filisteo ainau ukunam yukuawarmiayi. Tura nu yumi taimunka ataksha iwiar, apari ni naarin yaanchuik inaikiamia nu inaikiamunak ataksha inaikiamiayi.

19 Tura chikich kintati Isaacka inatiri ainau paka nungkan tainiar, entsa pukunin wainkarmiayi. 20 Tura Gerarnumia tangkuri wainin ainau Isaacka tangkuri wainin ainaujai: —Ju yumi taimuka iinuitai —tusar, suritnaikiar maanikiarmiayi. Turawaru asaramtai Isaac nu yumi taimu naarin Maaniamu inaikiamiayi.

21 Tura ukukiar Isaacka inatiri ainau chikich yumi taimun tainiarmiayi. Tura waininayat ataksha: —Ju yumi taimuka iinuitai —tusar, filisteo inatiri ainauka niijai maanikiarmiayi. Turawaru asaramtai Isaac nu yumi taimu naarin Nemasnaikiamu inaikiamiayi.

22 Tura asa ukuki Isaac arák wemiayi. Tura ni inatiri ainau chikich yumi taimun tainiarmiayi. Tura nuni maanikcharu asaramtai, Isaac yumi taimu naarin Angkantin inaikiamiayi. Kame, Isaac nintimias: —Yamaikia Apu Yus juni angkan takakmastaram tusa, iinka pengker awajtamsau asa angkanmamtikramaji, —timiayi.

23 Nunia Isaac Beersebanam wemiayi. 24 Tura jeamtai Apu Yus kashi wantintuk: —Wiitjai aparmi Abrahama Yusrinka. Tura amijai pujau asamtai shamkaip. Wina inatir Abraham wina umirtuku asamtai, amincha pengker awajsatatjame, tura ami wearam ainauncha nukap yujratnuitjai, —timiayi. 25 Yus tamati, Isaac Yusen maaketai titas, nuni kayan irumar tangku epetin najanamiayi. Nuniangka yaktan yaktamamiayi. Tura inatiri ainausha yumi taimunka tainiarmiayi.

Isaac Abimelecjai Chichaman Najanamu

26 Chikich kintati Abimelec Gerar yaktanmaya jiinki, Isaacjai chichastas wemiayi. Tura ni amikri Ahuzat tura suntara kapitantri Ficol naartin nemarkarmiayi.

27 Turamtai Isaac chicharak: —Atumka wina nakitrakrum, atumi nungkarinia jiirkiram akuptukiatrumsha, ¿warukamtai jiirsatasrumsha tarutniurme? —timiayi.

28 Tamaitiat aiminak: —Yus amijai pujawai tusar iikia nekaji. Tura asar amijai pengker chichasar, chicham najanatai tusar taaji. Nu chichamka juwaitai: 29 Ii ainautikia amincha pase awajtsuk, antsu tuke pengker awajsar, pengker aujnaisar akupnaikiamiaji. Tura yamaikia Apu Yus amincha pengker awajtamsau asamtai, iincha pase awajkartusaip, —tiarmiayi.

30 Tu tinamtai Isaac yutan nukap umismiayi. Turamtai nuna yuwar, umutincha umurarmiayi. 31 Tura kashin tsawar nantakiar, Yuse naarin pachisar chichaman najanawarmiayi. Tura nuna turawar umisar, Isaacka tura irau ainausha pengker aujnaisar ukuniarmiayi.

32 Tura nu kintati Isaacka inatiri ainau yumi taimun najanami tusar, nungkan tainiar nitak yumi pukuaun wainkar, —ujakmi —tusar taarmiayi. 33 Turawar Isaackan ujakarmiayi. Tinamtai Isaac yumi taimu naarin Seba inaikiamiayi. (Nuka Chicham Najanamu taku tawai.) Tura asamtai yakat aa nuka yamaiya juisha tuke Beerseba inaikiamuitai.

34 Nunia Esau cuarenta musach pujus, nuwa Judit naartinun nuwatkamiayi. Juditka hitita aints Beeri naartinu nawantriyayi. Tura chikich nuwan Basemat naartinnasha nuwatkamiayi. Basematka hitita aints Elón naartinu nawantriyayi. 35 Turamtaii nu jimiar nuwaka Esaú apari Isaackan tura nukuri Rebecancha katsuram nintimtikrarmiayi.

27

Isaac Jacobon Tura Esaúncha Pengker Awajsamuri

1 Isaac nekas juuntach wajasu asamtai, jiisha kusurmiayi. Tura chikich kintati uchiri eemkaurin: Uchiru Esaúwa, —tusa untsukmiayi. Tamati Esaú ayaak: —Apaachia, ¿warinme? —timiayi.

2 Tamati Isaac chicharak: —Jiisia, wikia yamaikia nekas juuntach asan, warutik jakatja tusanka nekatsjai. 3 Tura asamtai tishimkuram jukim, nangkami wekaasam kuntin eakam maam itata. 4 Nunia wi wakeraja nunismek inarkam itartita. Turakmin nuna yuwan umisan, ame eemkau akiinau asakmin, amin pengker awajtamsati tusan Yusen seatasan wakerajai. Nuniangka wikia angkan jakamnawaitjai, —timiayi.

5 Tura Isaac Esaún aujak pujai, Rebeca anumak antukmiayi. Tura asa Esaú kuntinun eaktas weamtai, 6 Rebeca Jacobon chicharak: —Aparam yachimin timia nuna antukjai. Tura niin chicharak: 7 —Kuntin eakam maam, kungkuram inarkam itartita. Turakmin nuna yuwan umisan, amin pengker awajtamsati tusan, Yusen seatasan wakerajai. Nuniangka angkan jakamnawaitjai tu aujak pujaun anturkajai. 8 Tura asamtai yamaikia wina chichamur pengker anturtukta. 9 Tangku matsatmaunam weme, chivo uchiri apu aina nu jiisam, jimiar achikiam itata. Turakmin aparam wakera nunisnak kungkurman inarkatjai. 10 Tura wi turamtai, ame jukim aparam susatatme. Tura yuwa umis, amin pengker awajtamsati tusa Yusen seatatui. Nuniangka angkan jakamnawaitai, —timiayi.

11 Tamaitiat Jacob nukurin ayaak: —Yatsuru uranchmiari nukapetai, antsu winaruka atsawai. 12 Apar wina achirak: Esaúchawaitme tusa nekaratatui. Tura chichartak: Wishikrurtasmek aitkaram tusa, pengkerka awajtsuk usukrurtatui, —timiayi. 13 Tamaitiat nukuri ayaak: —Uchiru, shamkaip. Amin pase chichartamkamtaikia, nuka winii juwakti. Turatin asamtai, wi tajame nuke turata, tura chivo uchiri jimiar itartita, —timiayi.

14 Tamati Jacob we chivo uchirin jimiaran achik maa, nukurin itamiayi. Tura itaamtai, aishri wakeramun kungkurman inarkamiayi. 15 Nunia Esaú wejmakrin timiá pengker amia nuna juki, Jacobon antsramiayi. 16 Tura uranchmiari atsau asamtai, chivo urejai kunturincha, tura kuntujnumsha nukurkamiayi. 17 Tura chivo namangke inarkamurin pangjai uchirin susamiayi.

18 Turamtai nuna juki aparin jeari chicharak: —Apaachia, ¿pujamek? —tama Isaac ayaak: —Juni pujajai, uchiru, ¿amesha yaachitme? —timiayi. 19 Tu iniam Jacob anangkak: —Wiitjai, Esaúwaitjai. Wiyaa akiinamiaja nuwaitjai. Ame turutmame nunaka timiatrusnak umisjai. Wait aneasam, nantakim, keemsam kuntinun maan inarkan itarjame ju yuwata. Tura yuta umisam Yus seam, pengker awajtusta, —timiayi.

20 Tamati Isaac chicharak: —¿Itiurkamea te wárisha kuntincha wainkame? —tu iniam Jacob ayaak: —Ami Yusrum kuntinun wina inaktursau asamtai, kakarmachu wainkajai —timiayi. 21 Tamaitiat Isaac chicharak: —Uchiru, ayaamkata. ¿Nekasmek Esaúwaitam? tusan takastasan wakerajme. Tura takasan nekaatjai —timiayi.

22 Tamati Jacob aparin takaras jiiras nekarat tusa yaamkamiayi. Tura Isaac Jacobon takas chichaak: —chichameka Jacobo chichamea tumawaitai, antsu kunturmeka Esaú kunturijai metekaitai —timiayi. 23 Tura Esaú kunturijai metek urentin asamtai, Esaúchawaitai tusa nekaachmiayi. Turayat Yus uchirin pengker awajsati tusa Yusen seatas, 24 ataksha iniak: —Maj, ¿nekasmek Esaúkaitam? —tu iniam Jacob waitrak: —Ja ai, wiitjai, Esaúwaitjai —timiayi.

25 Tamati apari chicharak: Uchiru, ame kuntin maam inarkam itaame nuka surusta. Yuwatjai, tura tutuaran pengker awajsatjame —timiayi. Tamati Jacob yutain tura vinoncha susamiayi. Turamtai Isaac yutan yuwa, tura umutincha umur, 26 nunia uchirin chicharak: —Ayaamkata, uchiru, tura mejentsata —timiayi.

27 Tura ayaaamak aparin mejeamtai, Isaac ni uchiri wejmakri kungkurmari nekapramiayi. Tura uchirin pengker awajas chichaak: —Juka wina uchiru kungkurmarintai. Apu Yus yainmau asamtai, aja kungkua nunismek kungkuame. 28 Ame ajarmin araatatme nuningkia Yus jiturti tusa, yumin nukap akupturmakti. Tura juuktin kinta jeamtai, Yus trigon tura vinoncha nukap suramsati. 29 Tura aints untsuri amin umirtamkarti. Tura untsuri nungkanmaya aints ainau amin tarutmiar tikishmatramin arti. Tura ami yachim ainausha amin tikishmatraramtai, ni inakratniuka atatme. Tura amin pase awajtaminamtaikia, usukramu artinuitai. Antsu amin pengker awajtaminauka pengker awajsamu artinuitai. 30 Yus yainmakti tusa Isaac Jacobon tu chichasmiayi.

Tura Yus seatim Jacob jiinai, Esaúsha kuntinun mau asa tamiayi. 31 Nusha nunisang ni painkamurin kungkurman aparin itari chicharak: —Apaachi, kuntinun maan, inarkan itaaja ju nantakim yuwata. Tura yuta umisam, Yus seam wina pengker awajtusta, —timiayi.

32 Tamaitiat apari iniak: —¿Amesha yaachitme? —timiayi. Tu iniam ni aimiak: —Wiitjai, Esaúwaitjai, wiyaa akiinamiaja nuwaitjai, —timiayi. 33 Tamati Isaac nuna antuk napchau nintimias Esaún iniak: —Maj, ¿painkamun itartimia nusha yaachiayi? Ame taatsmining nuna yuwan umisan Yusen sean: Yus pengker awajtamsati timiajai. Tura Yusjai tajame tinu asan, nu pengker awajsamun yaunchuk jukiyi, —timiayi.

34 Tamati nuna antuk kajes juutak: —Apaachi, winasha pengker awajtusam Yusjai tajame turuttia, —timiayi. 35 Tamaitiat Isaac ayaak: —Chua, yachim eemak taa, wina anangkruau asamtai, aminu atinua nunaka niinu ati tusan timiajai —timiayi.

36 Tamati Esaú ayaak: —Maj, yamaikia jujaingkia jimiaran anangkruayi. Nuiksha wi eemkauri au wainiat, eemkaurinu atiniun atantruk, yamaisha ame winaka pengker awajtustincha atantruki. ¡Naari Jacob inaikiamuka timiá nekasketai! ¿Antsu winaka pengker awajsatniuka kichkiksha pengké atsawak? —timiayi.

37 Tamaitiat Isaac ayaak: —Uchiru, nintimrata. Ameka eemkam akiinamiame wainiatun, wina angkruau asamtai, yachim amin inatmarti tusan, tura ami wearam ainau mash ni inatiri wajasarti timiajai. Tura ni ajarnia trigon tura vinoncha nukap juukti tinu asan, uchiru, ¿amincha yamai warí titajmek? —timiayi. 38 Tamati Esaú kakar juutak: —¿Antsu, apaachi, wina pengker awajtursatniuka kichkiksha atsawak? Winasha pengker awajtusta, —timiayi. 39 Tamati Isaac chicharak: —Ameka nungka pengkernum árak nekas pengker tsapainiamunam pujutsuk, yajá weme yumi jitiurchatniunam pujustinuitme. 40 Ami nangkirmijai ayamrumaktinuitme. Tura yachimi inatiri wajastinuitme. Antsu kakaram wajasam angkanmamtikiatnuitme, —timiayi. ✡

Jacob Yachiin Shamak Tupikiakmiauri

41 Isaac Jacobon pengker awajsau asamtai, Esaú yachiin kajerak suwirpiaku jiismiayi. Tura nintimias: Apar jakatin kintia jeatak wajasi. Tura jakamtai yatsurun maatatjai —timiayi. 42 Tu nintimatai Rebeca nuna nekaa, Jacobon untsuk chicharak: —Antukta uchiru, yachim yapaijkiataj tusa, amin mantamatas wakerawai. 43 Tura asamtai yamaikia wári wina umaar Labán Haránnum puja nuni weta. 44 Tura nuni pujakmin, yachimi suwiri nangkaamarti. 45 Tura ame turamurmin kajinmarti. Turamtai winita tusan, chichaman akuptuktatjame. Kichik kintatik mai uchirtiram mengkaturkairam tusan nakitajai, —timiayi.

46 Nuniangka Rebeca Isaackan chicharak: —Hitita nawantrin Esaú nuwatkamia nuna nakitau asan, pengkerka pujuschamin nekapeajai. Tura asan Jacobka juni pujus, Canaán nungkanmaya nuwan nuwatkamtaikia, wake mesekan jakamin nintimratnuitjai —timiayi.

28

1 Tamati Isaac Jacobon untsuk: —Juni Canaánnum nuwa pujuinauka pengké nuwatkaip. 2 Antsu Padan-aramnum apachrumin Betuel pujamunam weme, jiichrumi nawantri nuwatkata. 3 Turakmin Yus nekas kakaram aa nuka amin yainmakti, tura nukap yujtamrati. Tura asamtai ami wearam ainauka untsuri nungkanam pujusarti tusa, amin pengker awajtamsati. 4 Tura Yus wina apar Abrahaman yaanchuik chicharak: Ju nungkanam tuke pujustaram tusan, ju nungkanka susatnuitjarme timia nunisang ju nungkanam yamaikia iraawa nunisrik pujaji nuna amin, tura ami wearam ainauncha suramsarti —tusa timiayi. ✡

5 Nuna tusa Isaac Jacobon Padan-aramnum akupkamiayi. Akupkamu asa Labán pujamunam wemiayi. Labánka Aramnumia aints Betuel naartinu uchiri ayayi. Tura Rebeca umaji ayayi. Tura Rebecaka Jacobo tura Esaúwa nukuriyayi.

Esaú Ataksha Nuwatkamun Pachis Etserkamu

6 Tura Isaac Jacobon pengker awajak: —Canaán nungkanmaya nuwan nuwatsuk, Padan-aramnum weme, nunia nuwa nuwatkata tusa akupkamun Esaú antukmiayi. 7 Tura apari tura nukuri timiaurincha antuk, Jacob Padan-aramnum wemia nunasha nekaamiayi. 8 Tura asamtai Esaúka: Aparka Canaánnumia nuwanka nakitawapi tu nintimias, 9 Abrahama uchiri Ismael pujamunam we, Ismaela nawantrin Mahalatan nuwatkamiayi. Nuka Nebaiota umaji ayayi. Kame, Esaúka Mahalatan nuwatak, chikich jimiar nuwa iruniarmia nujai apatkamiayi. ✡

Yus Jacobon Betelnum Wantintukmau

10 Jacob Beersebanmaya jiinki, yakat Haránnum jeataj tusa wemiayi. 11 Tura jeatak jintá kintamramiayi. Tura asa kanurtas kayan juki tamruk tepes kanurmiayi. 12 Tura kanur karanam watai nayaimpinam achitkamunam Yuse awemamuri ainau wakar, tura kuankiar wajainaun wainkamiayi. 13 Tuminai Apu Yus niinini ayaamas wajaun wainkamiayi. Tura Yus chicharak: —Wiitjai Yusetjai. Apachrum Abrahama Yusrinjai. Tura aparmi Isaacka Yusrinjai. Nungka tepame junaka amin tura ami wearmincha susartinuitjai. 14 Tura ami wearam ainauka nungka juyuria nunisarang pengké nekapmarchamin timiá untsuri artinuitai. Tura asar tsaa winitinmanini tura tsaa jeamunmaninisha, tura nujinmaninisha, tura nungkaninisha yujarartin ainawai. Tura amin pengker awajsau asan, tura ami wearam ainauncha pengker awajsamu asar, mash nungkanmaya ainausha nekasar pengker awajsamu artinuitai. ✡ 15 Tura asaramtai wikia amijaingkia pujajai. Tura asan ame tuning wetatme nunisha amincha tuke wainkatnuitjai. Tura ataksha ju nungkanmasha itatnuitjame. Tura amin timiajme nunaka umitskeka, amincha ajapanka ukukchatnuitjame, —Yus timiayi. ✡

16 Yus tamati Jacob shintar shamak: Maj, Apu Yuska nekas juni pujawai. Antsu wikia nunaka nekaachmajai, tu nintimramiayi. 17 Tura timiá shamak: —Ju nungkaka Yuse nungkarintai. Juwaitai Yuse jee, tura nayaimpi waitirintai, —timiayi.

18 Tura kashik nantaki, kaya tamrukmaurin piangkimiayi. Tura Yusen maaketai titas, olivo macharin kayanam ukatramiayi. 19 Tura nuni yaanchuik yakat Luz naartin tu inaikiamu amia nuna naarin Jacobka yapaijtua Betel iniakiamiayi. (Nuka Yuse Jee taku tawai.) 20 Nunia chichak: —Ju wekaamunam Yus wijai wekaamtaikia, tura wina waitak yutairun tura entsatirnasha surusamtaikia, 21 tura wina aparu jeen waketkun pengker jeanka, Yuska wina Apur atatui tusan titatjai. 22 Tura kayan piangkin ukuaja juka Yuse jee atatui. Tura winar atata nunasha cien amataikia, Yusnasha diez tuke susatnuitjai —tusa Jacob timiayi. ✡

29

Jacob Haránnum Jeamu

1 Tura Jacob nunia jiinki, tsaa winitinmanini aints pujuinamunam wemiayi. 2 Tura weka wekaaka yumi taimunam jeamiayi. Tura jea tres oveja wainin ainau ni ovejari ainau ayaminai entsan aarartas nakasarmiayi. Nu yumi taimu juun kayajai nukukmau asamtai, 3 oveja ainau yumin umurartas kaunkaramtai, kayan uratkar yumin aarar ataksha nukukar uku armiayi.

4 Tura Jacob nuni jea, oveja wainin ainaun iniak: —Sair ainautiram ¿atumsha tunia aintsuitrume? tu iniam aiminak: —Iikia Haránnumia ainaji —tiarmiayi. 5 Tu tinam: —¿Atumsha Nacora uchiri Labán nekatsrumek? —tu iniam aiminak: —Ja ai, nekaji —tiarmiayi. 6 Tu tinam: —¿Nuka pengkerak puja? —Jacob tu iniam aiminak: —Ja ai, pengker pujawai. Jiisia, ani ni nawantri Raquel naartin ovejarin yumin aartas winawai, —tiarmiayi.

7 Tu tinam Jacob chicharak: —Tsaa akaachu aingkia, oveja ainau yamaikikia epenchatayi. ¿Warukamtai entsa aakrum ataksha chirichri yuwarti tusaram juwatsrume? —timiayi.

8 Tamaitiat: —Atsa, nuka turachminuitji. Antsu oveja ainauka mash kaunkarti tusar nakaji. Nunia oveja wainin ainau mash kaunkar, kaya nukukmaun urakar, oveja ainaun entsa aartinuitji, —tiarmiayi.

9 Tura Jacobka nijai chichaj wajai, Raquelka apari ovejari wainin asa, ovejarijai tamiayi. 10 Tura Jacob ni jiichri nawantrin winaun wainak, pe jaki yumi taimunam we, kaya nukukmau amia nuna urak, oveja ainaun entsan aarmiayi. 11 Tura umis, nunia aints ainau tuke turin asaramtai, Raquelan mejeas juutmiayi. 12 Tura chicharak: —Wikia Rebeca uchirinjai, tura Labánka aweeyaintjai —timiayi. Tamati Raquel aparin ujaktas ampuki wemiayi.

13 Tura ujakam, Labánka: Umaimi uchiri Jacob tayi tamaun antuk, winita titas wári ni jeenia jiinki, yumi taimunam wemiayi. Tura ingkiunik minakas, yapin mejeas ni jeen jukimiayi. Tura jeanam jea Jacobka ni wekaasamurin mash ujakmiayi. 14 Tura ujakamtai Labán chicharak: —Nekasam wi weawitme, nekasam wina numparniayainme. Tura asam: Iijai pujusta —timiayi. Tamati Jacobka kichik nantu Labanjai pujusmiayi.

Jacobon Labán Takamtiksamu

15 Tura kichik nantu Jacob pujamtai, Labán chicharak: —Ameka wi wear asakmin, nangkamikia yainkashtinuitme. ¿Antsu warutma akirkat tusamea wakerame? nu turuttia, —timiayi.

16 Labanka nawantri jimiar ayayi. Eemkauri Lea naartinuyayi. Tura ekeri Raquel ayayi. 17 Tura Lea jiiri mianchau amiayi. Antsu Raquelka nekas shiiram ayayi. 18 Kame, Jacob Raquelan aneau asa, Labánkan ayaak: —Wikia ami nawantrum ekeria nuna nuwatkataj tusan, siete musach takatan yaingtajme, —timiayi.

19 Tamati Labán ayaak: —Takumka wijai pujusta. Nuniangka chikich aintsnasha sutsuk, amin susatatjame, —timiayi. 20 Tu tinu asamtai Jacob Raquelan nuwatkataj tusa, siete musachin Labánkan yaingmiayi. Kame, Jacob Raquelan timiá aneau asa, nu siete muchachkia nukap takakmayat, jumchik kinta takakmasua nunisang nekapramiayi.

21 Tura siete musach nangkamaramtai, Jacob Labánkan chicharak: —Siete musach amin yaingtatjame timiaja nuka mash umisjai. Tura asamtai nawantrum surusta, nuwatkatjai —timiayi.

22 Tu tamau asa Labánka: —Ayu —tusa, ni nawantrin nuwatkat tusa, irutkamurin mash ipiaa, fiestan najanamiayi. 23 Turayat kashi tee wajasamtai, Labán Lean juki, Jacob tepamunam itiarmiayi. Turamtai Jacobka Leajai kanurmiayi. 24 Tura Labánka ni inatiri Zilpa naartiniun Lea inatiri ati tusa susamiayi.

25 Tura Jacob tsawaar, Leajai kanurmaun nekaamiayi. Tura nekaa Labankan chicharak: —¿Waruka anangkruame? ¿Ami takatrumin yaingmijam Raquel surusminam tusan tichamkajam? ¿Waruka aitkarame? —timiayi.

26 Tamatitiat Labán ayaak: —Junia ainautikia eemak akiiniauka surutskeka, ekechirinka surukchamnawaitji. 27 Tura asakrin Raquel nuwatkataj tusam wakerakmeka, ataksha siete musach takakmasta. Nu turakmeka, ame Lea nuwatkamuram siete kinta nangakamaramtai, Raquelnasha susamjinam, —timiayi.

28 Tamati Jacob ayu tusa, Leajai siete kinta tsaning pujamtai, Labán Raquelnasha nuwatkat tusa, Jacobon susamiayi. 29 Tura ni inatiri Bilha naartiniun: —Ame inarta —tusa Raquelan susamiayi. 30 Turamtai Jacobsha Raqueljaingkia tsaning karnurmiayi. Kame, Lean nangkamasang Raquelan aneau asa, ataksha siete musach Labánkan yaingmiayi.

Jacobo Uchiri Ainau

31 Tura Jacob Lean aneachu asamtai, Apu Yus Lea uchi ainaun jererti tusa tsangkatkamiayi. Antsu Raquelnaka uchin jererchati —tusa timiayi. 32 Tura asamtai Lea japruk uchin jerer chichaak: —Wi wake mesemar pujamun Yus nekau asa, uchin surusi. Tura uchirtin asamtai, wina aishur yamaikia anentatui —tusa uchirin Rubén inaikiamiayi. (Rubénka naari: Jiisia uchi taku tawai.)

33 Tura ataksha Lea uchin jerer chichaak: —Aishur timiá anenchau asamtai, chikich uchin surusi, —tusa uchirin Simeón inaikiamiayi. 34 Tura ataksha uchin jerer chichaak: —Yamaikia uchin tres jereru asamtai, aishur wijai tsaning pujustatui, —tusa, naari Leví ati tusa inaikiamiayi. 35 Tura ataksha Lea uchin jerer chichaak: —Yamaikia Yusen maaketai titatjai, —tusa uchiri naarin Judá inaikiamiayi. Tura nuniangka uchi jeretan inangnakmiayi.

30

1 Raquel uchin jerechu asa, kain Lean suwirpiaku jiismiayi. Tura aishrin chicharak: —Winasha uchi surusta. Turachkumningkia maj, jakatatjai —timiayi. 2 Tamati Jacob Raquelan kajerak: —¿Warí, wi Yuskaitaj? ¿Uchin jerechu awajtamsauka Yuskechukai? —timiayi.

3 Tamati aishrin chicharak: —Antsu yamaikia wina inatir Bilhajai tsaningta. Turakminkia uchin jerertata nuka wina uchirua nunisarang artinuitai. Tura asamtai wisha uchirtin wajastinuitjai —timiayi.

4 Tu tinu asa Raquelka ni inatiri Bilha aishrijai tsaningti tusa, Jacobon susamiayi. 5 Tura asamtai Bilha uchin Jacobnaun jerermiayi. 6 Turamtai Raquel chichaak: —Wi seamun Yus anturtuku asa, pengker awajtak uchin surusi —tusa, naari Dan ati tusa inaikiamiayi. 7 Tura nunia Bilha chikich uchin Jacobnaun jereramtai, 8 Raquel chichaak: —Uchin jerechu asan, kairjai nekapnaisamunam kairun nepetkajai —tusa uchi naari Neftali ati tusa inaikiamiayi.

9 Tura nunia Lea uchin jererchamin nekapeak, ni inatiri Zilpa aishrijai tsaningti tusa susamiayi. 10 Tura Zilpaka uchin Jacobnaun jereramtai, 11 Lea chichaak: —Pengker nintimsan pujajai, —tusa nu uchi naaringkia Gad inaikiamiayi.

12 Nunia ataksha Zilpa chikich uchin Jacobnaun jereramtai, 13 Lea chichaak: —Yamaikia waraajai. Chikich nuwa ainauka wina pachitsar: Nekas waraawai, tiartinuitai. Tinau asaramtai ju uchi naaringkia Aser ati —tusa inaikiamiayi.

14 Nunia trigo juwamunam Rubén ajanam we, numi kangkapen mandrágora tutain wainak, nukuri Lean itarmiayi. Tura Raquel nuna wainak, kain chicharak: —Wait aneasam, uchiram numi kangkapen itama nu surusta, —timiayi. 15 Tamaitiat Lea ayaak: —¿Warí, aishruka atantrukmiame nuka maakchaukai? ¿Turayatmek yamaisha mandrágora ainaun uchir surusma nusha atantruktaj tamek? —timiayi.

Tamati Raquel chicharak: —Uchiram mandrágoran itarma nuka surusakminkia, arum kashi Jacob amijai kanurtatui, —timiayi. 16 Tama Lea ayu timiau asa, Jacob kiarai takatnumia taamtai, Lea jintá ingkiunik Jacobon chicharak: —Uchir mandrágora ainaun itartimia nujai sumakjame, —timiayi. Tama nu kashi Jacob Leajai kanurmiayi.

17 Tura Leaka Yusen seak: —Uchi surusta —timiayi. Tura Yus nu seamun anturkau asamtai, Lea uchin Jacobnaun jerermiayi. Nujaingkia Lea uchiri cinco armiayi. 18 Tura asa chichaak: —Wina inatirun aishrun susau asamtai, Yus ju uchin surusi —tusa ni naaringkia Isacar inaikiamiayi.

19 Nunia Lea ataksha uchin jerer, nujaingkia uchiri seis armiayi. 20 Tura chichaak: —Yus uchi pengkeran nangkami surusi. Wikia aishrun uchi seisan susau asamtai, wina nekas anentatui —tusa ju uchi naaringkia Zabulón inaikiamiayi. 21 Tura inangnamunam Lea nuwachin jerer, naari Dina ati tusa inaikiamiayi.

22 Nunia Raquel seamuncha Yus anturkau asa, uchin jererti tusa tsangkatkamiayi. 23 Tura asamtai uchi eemkaurin jerer chichaak: —Uchin jerechu asan, natsanmamin ayaja nunaka Yus japrutayi —timiayi. 24 Tura asa: —Yus ataksha chikich uchin surusti —tu nintimias, uchi eemkaurin José inaikiamiayi.

Jacob Labanjai Anangnaiyamuri

25-26 Raquel Josén jereramtai, Jacob Labánkan chicharak: —Wait aneasam, wina uchir ainaujai tura wina nuwar ainaujaisha wina nungkarun waketkitniuka tsangkatrukta. Wikia nuwarun sumaktasan amin yainuyaja nunaka mash nekame, —timiayi.

27 Tamaitiat Labán ayaak: —Wait aneasam ukurkiip. Ame wijai pujau asakmin, Apu Yus winasha pengker awajtusmamun nekaamjai. 28 Kame, warutam akirkati tusamea wakeram nunaka timiatrusnak akiktatjame, —timiayi.

29 Tamati Jacob chicharak: —Wikia kakaram takakmakun, tangkuram ainaunka pengker wainkamiaja nuka paan nekame. 30 Wikia taachaing tangkurmeka jumchik armiayi. Tura wi juni taamtai Yus wina pengker awajtusu asamtai, tangkurmeka nukap yujararmiayi. ¿Antsu warutik winaruncha takastaj? —timiayi.

31 Tamati Labán ataksha iniak: —¿Warutma akirkat tusamea wakeram? —timiayi. Tamaitiat Jacob ayaak: —Kame, pengkesha akirkaip. Antsu wi titatjame nu antukam ayu takumningkia, tangkurmin ataksha wainkatatjai. 32 Watska, yamaikia ovejaram matsatina nuni wena, oveja uchiri mukusa aina nuna, tura chivo uchiri tsake tura antutramu aina nunasha akantratjai. Nu ainauka winar artatui. 33 Turamu asaramtai ukunam wina tangkur ainau jiistasam winakmeka, oveja mukusachuka tura chivo tsakechu tura antutramchausha wainkamka: Juka wina kasartukume turutminuitme, —timiayi.

34 Jacob tamati Labán chicharak: —Ame tame nuka pengkeraitai, —timiayi. 35 Antsu nu kintati Labán chivo tsake tura antutramu ainaun tura cabra tsake tura antutramu tura painch ainauncha tura oveja mukusa ainauncha yaruak, uchiri ainaun chicharak: —Ju ainauka atum akankaram wainkataram, —timiayi.

36 Nunia nu tangku ainaun yaruak, tres kinta jeatinam wemiayi. Antsu Jacobka chikich tangku ainau Labánnaun wainin ayayi. 37 Tura asa álamo numi kanawen charuk, tura almendro numi kanawencha charuk, tura castanio numi kanawencha charuk, pújuri jiintrati tusa tseret pakarmiayi. 38-39 Tura nu numi kanawe pakarmaun yumi aatainam matsamiayi. Turamu asamtai tangku ainau nuni yumi umurartas kaunkar achinikiar uchiri tsake tura antutramu tura painch jurertin armiayi.

40 Turinamtai oveja uchiri ainau tura chivo uchiri ainausha Labánnau kanakar pujusarti tusa, Labánka tangkuri ainau ni tangkuri ainaujai akanumiayi. 41 Tura tangku jaeru ainauka achinikiartas yumi aatainam kaunkarmia nuni numi kanawe pakarmaun wainkarti tusa, Jacob tuksamiayi. 42 Antsu tangku watsaru ainauka achinikiartas yumi aatainam kaunkaramtai, numi kanawe pakarmaunka tuksachmiayi. Turamu asar, watsaru ainau uchiringkia Labánnau armiayi. Antsu jaeru ainau uchiringkia Jacobnau armiayi. 43 Nu turamujai Jacob kuikiartin wajas, ni ovejari ainau, camello ainausha, tura burro ainausha tura inati aishmang tura nuwasha untsuri armiayi.

31

Jacob Labánnumia Kanaktas Nintimramu

1 Kame, Labánka uchiri ainau nuna nekaawar chichainak: —Jacobka ii aparinun mash jukin asa, kuikiartin wajasi —tusar tinamun Jacob nekamiayi. 2 Tura Labán yaanchuik Jacobon pengker awajnutiat, nuniangka pengkerka awajtsuk pujau asamtai, Labánka kajertawapi tusa nintimramiayi.

3 Turamtai Apu Yus Jacobon chicharak: —Aparmi nungkarin tura ami wearmi pujamurin waketkita. Turakmin wisha amijai tsaniasan wekaasatatjai, —timiayi.

4 Yus tama, Jacob ni nuwari Raquelan tura Leancha chichaman akuptak: —Oveja ainaun wainkun pujaja juni winitaram, —timiayi. 5 Tura taaramtai nuwarin chicharak: —Juuntruka yaanchuik wina pengker awajtimia nunaka yamaikia turatsui. Tura wainiat wina aparu Yusringkia tuke wijai pujuwitai. 6 Tura asamtai atumi apari tangkurin pengker wainkamiaja nuka atumsha paan nekarme. 7 Turayat wina akirkatniua nunaka tsanur yapaijturayi. Tura wainiat Yuska wina pase awajtursatniunka pengké tsangkamrukchayi. 8 Antsu atumi apari chichartak: Tangku antutramu akiinauka aminu arti turutmati, uchirin mash antutramun jererarmiayi. Turasha chichartak: Tangku tsake akiinauka aminu arti turutmati, uchirin mash tsaken jererarmiayi. 9 Nu turamuka atumi apariniun atanki, wina surustas Yus turamiayi.

10 Nuik chivo achiniktin kinta jeau asamtai, karanam chivo tsaake tura antutramu tura painch ainausha cabran entsamrinaun wainkamjai. 11 Tura nu karanam Yuse awemamuri wina naarun pachis untsurmatai, wi ayaakun: Juni pujajai timiajai. 12 Wi tama chichartak: Watska, pe jiista. Chivo ainau cabran entsamrina nuka mash tsake, tura antutramu, tura painchiarmausha ainawai. Labánka amin anangkramak pengker akiirmachu asamtai aitkajai. 13 Ame yakat Betelnum kanakum, karanam wantintukmiajme nu Yusetjai. Nuni wi umirkatjame turutkum, kayanam olivo macharin ukarmiame. Watska, yamaikia ju nungkaka ukukim, ame akiinamiame nu nungkanam waketkita turutmiayi, —tusa Jacob nuwari ainaun timiayi.

14 Tamati Raquel Leajai aiminak: —Wetai. Yamaikia ii apari iin suramsatniuka pengké atsawai. 15 Antsu iinka chikich nungkanmaya nuwa nunisang nintimturmaji. Tura surutmaksha warinchu akik surutia nunisang surutmaku asa, nu kuikiancha mash amutramkamiaji. 16 Yus ii apariniun atankimia nuka yamaikia iinuitai, tura ii uchirinuitai. Iin kasartamkau asamtai, Yus turama nuka timiatrusmek umikta, —tusar tiarmiayi.

Jacob Padan-aram Nungkanmaya Jiinkimu

17-18 Tura Jacob ni waririn mash yaruak, apari pujuya nuni wetas, uchiri ainaun tura nuwari ainauncha camellonam entsamtikiamiayi. Tura Padan-aram nungkanam pujus, tangku ainaun ni takatrijai sumakmia nujai jiinkimiayi. 19 Tura Labánka oveja uren awartas weai, Raquel ni apari jeen itarkanam waya, apari yusri ainaun, Yuschau waininayat aints ainau najanamun kasamak jukimiayi.

20 Kame, Jacob ni juuntri wainiat, arameo aints Labán naartinun: Weajai tutsuk uumruk ukukmiayi. 21 Tura niinu ainaunka mash juki wemiayi. Tura entsa Eufrates tutain katingkiar, Galaad muranmanini wearmiayi.

Labán Jacobon Papeekmau

22 Jacob wemau tres kintia nangkamarai: —Awem Jacob weyi —tusar, Labánkan ujakarmiayi. 23 Tura ujakaram, Labán ni weari ainaujai Jacobon papeekarmiayi. Tura siete kintia nangkamarai, Galaad muranam amankiarmiayi. 24 Tura wainiat nu kashi Yus Labánkan karanam wantintuk: —¡Antukta! Jacob pase chicharkaip, —timiayi. 25 Tu chichaamtai, tsawaarak Labán Galaad muranam Jacob ni weari ainaujai kanamunam amankau asa, Labánsha nuni nuwap jea ainaun jeamkamiayi.

26 Tura Labán Jacobon weri jiyak: —¿Waruka anangkruam nawantrusha mesatkan juwinawa nunismeksha jurutkinme? 27 ¿Waruka weajai turuttsuksha uumrutkamsha wemame? Ame weajai tusam ujatkaakminkia, wikia namperan najankun, tampurjai tura kitarjaisha waramtiksan akupkaajme. 28 Tura wainiatum ameka nawantrumka tura tirangmesha aujsam tura mejeasam akupkata turutsuk, aints waurin warukamnawaita numamtin wajasume. 29 Atum ainautirmin pase awajsatasan wakerayatun turachminuitjai. Yaau kashi aparmi Yusri wina karanam chichartak: Antukta. Jacob pase chicharkaip turutmayi. 30 Tura aparmi jeen waketkitasam timiá wakerayatmesh, ¿waruka wina yusrusha kasartukmame? —timiayi.

31 Tamati Jacob Labánkan ayaak: —Nuwarun atantruki tusan shamkartakun ainkamjai. 32 Antsu wijai wekau kichkiksha ami yusrumin takaku wainkakminkia, nuka jakati. Juni ii weari ainau antinamunam tajame: Wi aminun takakii ame wainkamka, pachitsuk jurumkita, —timiayi. Antsu Raquel apari yusri ainaun kasamkamunka Jacobka nekaachmiayi.

33 Tamati Labán Jacobo kanutirin wayaa, nunia Lea kanutirincha wayaa, tura jimiar inatiri ainau kanutirincha wayaa, ea eaka waintsachmak jiinki, nunia Raquela kanutirincha wayaamiayi.

34-35 Turamtai Raquel chicharak: —Apaachia, kajertukaip. Nuwati nantu waintaiya nujai pujajai. Tura asan wajakchamin nekapeajai, —timiayi. Tamati ni apari yusri ainaun camello keemtainam uurkau asa, nuni keemas pujumiayi. Tura asamtai Labán ea eaksha pengké wainkachmiayi.

Tura wainkachu asamtai, 36 Jacob kajek Labánkan jiyak: —¿Tuwaita wina tunaarsha? ¿Tura wari paséna takasja? ¿Waruka winasha timiá papeetkamsha wekaame? 37 Warir ainauka mash jiisume. ¿Antsu aminun wi jukimusha tuwa waitrukume? ¡Watska, nu yaruakam, ami wearam ainau tura wi wear ainau irunina juni ikiaunkam: Ju jurutkinume turuttia! —timiayi.

38 Tura ataksha chicharak: —Wikia veinte musach amin yainkamiajme nuningkia oveja tura chivosha kichkiksha pengké shimtikiachmiajai. Tura oveja uchirinkesha aminun kichkiksha pengké yuwachmiajai. 39 Tura yukartin maamunkesha jukinka itarchayajme. Antsu tangku mengkakamtaikia, wiki nunaka akiiminuyajai. Tura tsawaisha tura kashisha tangkurmin kasamkaramtaisha: Ameka akirkata turutnuyame.

40 Tsawaikia seemakun waitninuyajai. Tura kashisha tsetsemakun kanutsuk tsawainuyajai. 41 Tu takakmakun veinte musach ami jeemin pujusuitjai. Tura ami nawantrumin nuwatkataj tusan, catorce musach takakmasmiajai. Nunia tangkuram ainaun seis musach wainkamiajai. Tura wainiatum wina akirkatniusha tuke yapaijnuyame. 42 Wina apachru Abrahama Yusri wina apar Isaac tuke pengker awajnuya nuka wijai pujachmataikia, winasha misu weta tusam akuptukmin awajtusmiame. Antsu Yuska wi waitnasmaurun tura kakaram takakmasmaurun nekau asa, yaau kashi amin chichartamak: Jacob pase chicharkaip turammayi, —tusa Jacob Labánkan timiayi.

Jacob Labánjai Chicham Najanamu

43 Tamati Labán Jacobon ayaak: —Nuwa aina juka wina nawantur ainawai. Tura uchi aina jusha wina tirangkur ainawai. Tura oveja aina jusha winar ainawai. Tura juni mash wainme juka winar ainawai. Tura asamtai nawantruncha, tura ni uchiri ainauncha ¿warukamtaik pasenash awajsatjak? 44 Tura asamtai juni winita. Iisha pengker awajnaisar chicham najanami, —timiayi.

45 Tamati Jacob kayan juki piangkimiayi. 46 Tura ni weari ainauncha chicharak: —¡Kaya irumrataram! —tamati kayan irumramiayi. Tura kaya irumramunam pujusar mash iruntrar yuwarmiayi. 47 Turawar Labán kaya irumramun ni chichamejai Jegar Sahaduta inaikiamiayi. Antsu Jacobka ni chichamejai Galaad inaikiamiayi. 48 Nunia Labán chichaak: —Kaya irumramua juka ii pengker awajnaisar chicham najanaji nuna paan iwainturmaji. Tura asamtai nuna naaringkia Galaad inaikiamuitai.

49 Nunia Labán Jacobon chicharak: —Wi amijai kanakamtai, wainaitsuk pujustin asakrin, Apu Yus tuke iinka waitmaktaji —timiayi. Tu tinu asamtai nu kaya irumramun Mizpa inaikiarmiayi. (Mizpaka waitmaktaji tamaujai metekaitai.)

50 Tura Labán ataksha Jacobon chicharak: —Wina nawantur ainaun pase awajkumningkia, tura chikich nuwa ainaun nuwatkumningkia, wikia nunaka wainkashtinuitjai. Antsu Yuska tuke waitmaktinuitai. 51-52 Jiisia, ju kaya irumramua juka, tura kaya piangkimu jusha iijai chicham najanamun antukua tumaun ukuajai. Tura asamtai pase awajnaisatasar ameka turawisha juni nangkamakchatnuitji. 53 Ame apachrum Abrahama Yusri, tura wina apachru Nacora Yusriya nusha iin jiirmasar nekaamawartin ainawai, —Labán timiayi.

Tamati Jacobsha chichaak: —Wina apar Isaac Yusen tuke seaya nuna naari pachisan tajai: Yuska itiur nintimji nuna mash nekawa nuka iincha waitmaji, —timiayi. 54 Nunia Jacob nu muranam tangkun maa, Yusen susatas epeamiayi. Tura ni weari ainaun: Mash yuwitaram tusa untsukmiayi. Turamtai mash iruntrar yuwaar umisar nu muranam kanurarmiayi. 55 Tura kashin tsawar Labánka nantaki ni tirangki ainaun mejeas, tura nawantrincha mai mejeas: —Yus atumin waitmakti —tusa ni nungkarin waketkimiayi.

32

Jacob Esaújai Ingkunikmau

1 Jacob jinta we ai, Yuse awemamuri ainau ingkuniktasar tariarmiayi. 2 Turinamtai Jacob nuna wainak: —Yuse suntari untsuri wininawai, —timiayi. Tura asa nu nungkanka Mahanaim inaikiamiayi.

3-4 Nunia Jacob ni inatiri ainaun akatar akupak: —Yatsur Esaú Seir nungkanam Edomnum pujamunam werum, yachim winawai tusaram ujaktaram. Tura chichaakrum: Yachim Jacob chichaman akupturmak: Jiichur Labánjai untsuri musach pujusan, yamaikia inatiram atasan waketkin winajai. 5 Tura vacartuk, tura burrortuk, tura ovejartuk, wina inatir aishmang tura nuwa ainaujai winau asan, tura wisha ami inatiram asan, pengker nintimtunisar wainaikiami tusan wakerajai, tawai tusaram ujaktaram, —tusa ni inatiri ainaun akupkamiayi.

6 Tamati nu chichaman jukiar, Esaúnum jeariar ujakarmiayi. Tura ataksha tariar Jacobon ujainak: —Ame timiame nunisrik Esaúka ujakmaji. Turam yamaikia amin ingkungmaktas ni aintsri cuatrocientos yaruak, nujai winitramui —tiarmiayi.

7-8 Tura ujainam Jacob yachiin shamak napchau nintimias, ni aintsri ainaun jimia apatuk akanak ovejarincha, vacarincha, tura camellorincha jimia apatuk akankamiayi. Tura: Esaúkichik akankamun juamtai, chikich akankamuka tupikiakchatpiash tu nintimramiayi.

9 Tura Yusen seak: —Apaachiru Yus, wina apachur Abrahama Yusrinme. Tura wina apar Isaacka Yusrinme. Ame wina chichartakum: Ame nungkarmin waketkita. Turakmin pengker awajsatatjame turutmiame. 10 Wi tunau aing, wina pengker awajtusam, ajapruamka ukurkichmiame. Wikia aya ushkrumtairun takusan Jordán entsan katingmiajai. Turayat yamaikia ame surusmau ainauka jimiar akankamu ainawai. 11 Tura asamtai wait aneasam yatsurnia uwemtikrurta. Yatsur aneachmau winaksha nuwarnaksha tura uchirnaksha manturtuawai tusan shamajai. 12 Antsu ame wina chichartakum: Amin pengker awajsatatjame tura ami wearam yaikmia nunisarang pengké nekapmarchamin untsuri yujratatjame turutmiame, —tusa Jacob Yusen seak timiayi.

13-15 Tura nu kashi Jacob nuni kanur tsawaar, doscientas cabras, veinte chivos, doscientas ovejas, veinte carneros, nunia treinta camellos nuwari uchin yamai jererun uchirtuk, nunia vaca ainaun cuarenta, nunia vaca uchiri aishmang ainaun diez, nunia burras veinte, tura burro ainaun diez ni yachi Esaún susataj tusa akankamiayi. 16 Nunia ni inatiri ainaun tangku akankamurin susa chicharak: —Akankamu ainauka angkan angkan jukirum estaram, —timiayi.

17 Tura eemak akupamurin inatirin chicharak: —Yatsur Esaú ingkuakmeka, chichartamak: ¿Yana inatirinme? ¿Turasha tua weame? ¿Ju tangku ainau yaruakam winame jusha yanawaita? turamataikia: 18 Apuru Esaúwa, juka inatiram Jacobnawaitai. Ningka ukunam winak: Ju ainau jukirum eemtikiaram, nangkamrum wina yatsur susataram turutmayi tita, —tusa akupkamiayi.

19 Tura chikich inatiri ainauncha akatar akupak: —Atumsha yatsur Esaújai ingkunikrumsha, nuke titaram. 20 Tura kajinmatsuk: Ami inatiram Jacob iin ukurin winawai titaram, —timiayi. Kame, Jacobka nintimias: Ju tangku ainaun eemkan akuptukmaun nangkami jukiti tinamtai, kajertuk pujayat, yatsur nuna wainak tsangkur wina pengker awajtuschatpiash. Nuniangka wikia niijai ingkiuniktatjai, tu nintimias nunaka turamiayi.

21 Tura tangku ainaun nangkami yachiin susartinnaka eemak ni inatiri ainaujai akupkau asa, Jacobka ni weari ainaujai juwak nuni kanurmiayi.

Jacob Yuse Awemamurijai Nekapnaisamu

22-23 Tura kashi japeng nantaki, Jacob ni nuwarincha mai, tura nuwari inatirincha mai, tura uchirin once amia nuna entsa Jabocnum jear: Tumajin katingtaram tusa, nunia tangkurisha mash ni aintsri ainaujai katingkiarti tusa akupkamiayi. 24 Tura Jacobka ningki juwakmiayi.

Turamtai Yuse awemamuri aintsua tumau tari, nijai nekapnaisami tusa, achiinikiar maa maaninai tsawaarmiayi. 25 Tura Yuse awemamuri Jacobon nepetkatatkama tujintak, yantajnum ijuu muunmamtikiamiayi.

26 Tura Jacobon chicharak: —Akuptukta, tsawaarui tama, Jacob ayaak: —Atsa, Yus amin pengker awajtamsati turutchakminka akupkashtatjame, —timiayi. 27 Tama Yuse awemamuri Jacobon iniak: —¿Amesha yaachitme? —timiayi. Tu iniam: —Jacoboitjai —timiayi. (Nuka anangkartin taku tawai.) ✡

28 Tamati Yuse awemamuri chicharak: —Ame Yusjai tura aintsjaisha maaniakmesha nepetmaku asam, yamai nangkamsamka Jacob tutai achatatme. Antsu Israel tutai atatme, —timiayi. (Yamaram naaringkia Yusjai maaniawai taku tawai.)

29 Tamati Jacobsha iniak: —¿Amesha yaachitme? —timiayi. Tamaitiat ni ayaak: —¿Waruka yaachitme turutme? Yus amin pengker awajtamsati —tusa wemiayi. 30 Yuse awemamuri weamtai, Jacob nintimias: —Yusen wina jiirujai wainkajai. Turayatun jakachjai, —tusa nu nungkanka Penuel inaikiamiayi. (Nuka Yuse yapii taku tawai.)

31 Tsaa taakmatai Jacob munmamtikiamu asa, wekaasatatkama shitua shitua wekaimiayi. 32 Kame, Yuse awemamuri Jacobon yantajnum ijumu asamtai, yamaiya juisha Israela weari ainauka kuntinu mamingkurin yaap iruna nunaka yuchau ainawai.

33

Jacob Esaújai Ingkunikmau

1-2 Jacob nunia pangkai jiimkama, Esaú cuatrocientos aintsrijai wininaun wainak, Leancha ni uchiri ainaujai, tura Raquelnasha ni uchiri ainaujai, tura ni inatiri jimiaran ni uchiri ainaujai akantramiayi. Tura inatiri jimiar ni uchiri ainaujai eemtikramiayi. Nunia nuna ukurin Lean ni uchiri ainaujai awajsamiayi. Nunia nuna ukurin Raquelnasha ni uchiri Joséjai awajsamiayi. 3 Nunia Jacob nuwarin awajas ukuki eemkamiayi.

Tura yachi wajamunam jeatak nijajin nungkan antitnak siete waingki tsuntsumamiayi. 4 Turamtai Esaú wári tari Jacobon minakas mejeasmiayi. Tura mai metek juutiarmiayi. 5 Nuniasha Esaú nuwa ainaun uchirijai wajainaun wainak: —¿Jusha yaa ainawa? —tu iniam Jacob ayaak: —Ami inatirmin Yus susamu ainawai, —timiayi.

6 Tamati Lea inatiri tura Raquela inatirisha ni uchiri ainaujai tariar, nijajin nungkan antitnak tsuntsumruawarmiayi. 7 Tura Leasha ni uchiri ainaujai nunisarang turawarmiayi. Tura inangnamunam José ni nukuri Raqueljai nunisarang Esaún tsuntsumruawarmiayi.

8 Tura Esaú pangkai jiis yachiin iniak: ¿Jinta winakun tangku ainaun timiá untsuri wainkamja nusha itur nintimsamea aitkamame? —tama Jacob ayaak: —Pengker nintimtikran amin amastasan aitkamjai, —timiayi.

9 Tamaitiat Esaú chicharak: —Atsa, yatsuru, winarusha untsuriyaintai. Aminu aina nuka tuke aminuk arti, —timiayi. 10 Tamaitiat Jacob chicharak: —Atsa, yatsuru, wait aneasam, wi akuptukmajmena nukeka jurumkita. Ame nekas pengker nintimturkum jurukin asakmin, yapimin wainkau asan, Yuse yapiin wainkan nintimtumaschainja nunisnak nintimjai. 11 Yus wina tangkur ainaun nukap yujrau asamtai, wikia yuumatsuk pujajai. Tura asamtai wait aneasam, wi itiarjame nuka jurumkita —timiayi.

Tama tama Esaú ayu timiayi. 12 Tura yachiin chicharak: —Wetai, wikia eemajatjai —timiayi. 13 Tamaitiat Jacob ayaak: —Yatsuru, wina uchir tuupich ainawai. Tura oveja ainau tura vaca ainausha yama jereru asar, wári weamunmayangka pimpikiar jakamin ainawai. Amesha nuka nekasaintai tusam nekame. 14 Yatsuru, ameka eemajata. Wikia tangkur ainaun, tura uchir ainauncha yaruakan yaaitasan winitatjai. Tura Seir nungkanam ingkiuniktatji —timiayi.

15 Tamati Esaú yachiin chicharak: —Antsu wina nemarinauka amin yainmakarti tusan ukurkitjame, —timiayi. Tamaitiat Jacob ayaak: —Wait aneasam, nuka turuwaip. Nunaka yuumatsjai, —timiayi.

16 Tamati Esaú nu kintati Seirnum waketkimiayi. 17 Turamtai Jacob jintá wekaak, Sucotnum wemiayi. Tura nuni jea, jean jeamkamiayi. Tura tangkuri ainau pujustinasha aakmakmiayi. Tura asamtai nu nungkan Sucot inaikiamiayi. (Sucotka aakmakmau taku tawai.)

18 Jacob Padan-aramnumia jiinki, Canaánnum pengker jeamiayi. Tura yakat Siquemnum jeatak pujusmi tusa, jea ainaun jeamkamiayi. 19 Tura Siquema apari Hamoran cien kuikian akimiak, nungkarin sumak nuni pujusmiayi. 20 Tura nuni kayan irumrar, Yusen maaketai titas, tangku epetin najanamiayi. Tura najana umis, El-Elohe-Israel inaikiamiayi. (Nuka Israela Yusrintai taku tawai.)

34

Dinan Pase Awajsamun Yapaijkiamu

1 Chikich kintati Lea nawantri Dina naartin Jacob yajutmarmia nuka nu nungkanmaya nuwa ainaun jiistas wemiayi. 2 Tura weai Hamora uchiri Siquem Dinan wainkamiayi. Kame, nu Hamorka heveo aintsuyayi. Tura nu yakta apuri ayayi. Tura Siquemka Dinan achik, ni wakerachmaitiat tepersamiayi. 3 Turayat nu nuwachin aneak, niisha anenti tusa wakerimiayi. 4 Tura aparin chicharak: —Au nuwan nuwatkatasan wakerajai. Tura asamtai aparin weme sumartukta, —timiayi.

5 Turamtai Siquem ni nawantrin pase awajsamun Jacobka nekaamiayi. Antsu nekayat ni uchiri ainauka tangku ainaun waininak pujuinau asaramtai, ni taarti tusa pachischamiayi. 6 Tura Siquema apari Jacobjai chichastas werimiayi.

7 Tura Jacobo uchiri ainauka tangku ainaun waininak pujuinau taar, Siquem Dinan pase awajsamun nekaawar, ni turamurin pachisar: —Aints kichkisha nuka pengké turachminuitai —tusar kakaram kajekarmiayi. 8 Turinamaitiat Hamor niin chicharak: Wina uchir Siquem atumi umaji nukap aneawai. Tura asamtai wait aneasrum nuwatkat tusaram tsangkatkataram. 9 Turaram atumsha ii weari wajastatrume. Turakrumin wi wear ainauka atumi nawantri ainaun nuwatkarti, tura atumsha nunisrumek ii nawantri nuwatkataram. 10 Turaram atumsha iijai pujustaram. Nungkaka angkantaitai. Tura asamtai waring achat mash surakrum tura sumakrumsha nungka ainausha sumaktaram, —timiayi.

11 Tura apari chichas umisamtai, Siquemsha Dina aparin tura umaji ainaun chicharak: —Wait aneasrum ayu titaram. Turaram atum warí wakerarme nunaka seatkurminkia susatjarme, —timiayi. 12 Kame, nuwa nuwatkur tuke sunaisatniun aa nuna nangkamasmek surusta turutkurminkia, nunasha pachitsuk susatjarme. Antsu nuwawach wina ninumkati tusaram tsangkatruktaram —timiayi.

13 Tamaitiat Siquem Dinan pase awajsau asamtai, Jacobo uchiri ainau Siqueman tura ni apari Hamornasha anangkinak: 14 —Iikia tujintaji. Ii aintstikia aishmangku nuwapchirin charutkachmauka, nuwan nuwatkatnuka natsanpiakuitai. 15 Antsu atumsha iijai metek iiya nunisrumek atumi nuwapchirin charukakrumningkia, ayu timinuitji. 16 Turakrumningkia atumi uchiri ii nawantrin nuwatin artinuitai. Tura ii uchiri ainausha atumi nawantrin nuwatin artinuitai. Turuniakrikia ii kichik pataachiria nunisrik wajasminuitji. 17 Antsu atum nu nakitakrumningkia, ii umaji jukir juniangka jiinkitatji —tiarmiayi.

18 Tinamtai Hamor ni uchiri Siquemjai mai: —Ayu, iisha nuka metek umiktatji —tiarmiayi. 19-20 Siquemka Jacobo nawantrin nukap wakeruku asa, numatik kati nuwapen charukmiayi. Tura Siquemka ni jeen chikich ainaun nangkamas chichaman antin asa, ni aparijai yakta waitirin wearmiayi. Kame, nuningkia tuke iruntrartin armiayi.

Tura jear, aishmang ainau iruntramunam chicharinak: 21 —Israela weari ainauka pengker ainawai. ¿Ii nungkaringkia nekas angkanchaukai? Tura asamtai yamaikia iijai iruntrar pujusartin ainawai. Tura waring achat mash surukmin tura sumakmincha ainawai. Tura asaramtai iikia ni nawantrin nuwatin artinuitji. Tura niisha ii nawantrincha nuwatin artinuitai. 22 Antsu ii kichik pataachiria nunisrik pujusrikia, ni tuke turin aina nunisrik aishmang ainautikia ii kati nuwapen mash charuktinuitji. 23 Tura asamtai ni tina nuka umikiarmi. Tura asakrin ni wariri ainau tura tangkuri ainausha mash iinu artinuitai, tura iijai pujusartin ainawai, —tiarmiayi.

24 Tinamtai nu yaktanmaya aishmang suntar naamkatin armia nuka nuna antukar, ayu tusar, mash kati nuwapen charukarmiayi. 25 Turawaru asaramtai Jacobo uchiri Simeón, tura Levisha, Dina umaji armia nuka tres kinta tsawaaru ai, yaktanam wear, aishmang ainau charumakaru asar, najaiminak kakaarchamin nekapenau asaramtai, saapijai mash maawar ukukiarmiayi. 26 Tura Hamornasha tura uchiri Siquemnasha maawar, umaji Dinanka Siquema jeenia jukiarmiayi.

27 Turawaramtai Jacobo uchiri chikich ainauka tariar, jaka tepearmia nuna waririn pachitsuk yaruakar jukiarmiayi. Ni umaji pase awajsamunka tu yapaijkiarmiayi. 28 Tura oveja ainaun, vaca ainauncha, tura burro ainauncha yaruakar, yaktanam mash irunmia nunasha yaruakar, ajanam irunmia nunasha yaruakar, mash jukiarmiayi. 29 Tura jeanam pachitsuk wayaawar, warinchu ainaun yaruakar, uchi ainaun tura nuwa ainauncha misatkan achikiar jukiarmiayi.

30 Turawaramtai Jacob Simeónkan tura Levincha chicharak: —Atumka wina itiurkachmin awajtusurme. Wi wear ainauka jumchik asakrin, cananeo tura ferezeo ju nungkanam pujuinauka irunturar mesetan najanawar ii ainautinka mash mantamatnuitji, —timiayi. 31 Tamaitiat niisha aparin aimainak: —¿Ii umajijai kungkatpia nunisang tepestinkai? —tiarmiayi.

35

Yus Jacobon Betelnum Wantintukmau

1 Nunia Yus Jacobon chicharak: —Yamaikia junia jiinkim, Betelnum weme nuni pujusta. Yachim Esaú shamakum weaamin wantintukmiajme nuni wina maaketai turuttia. Tura asam tangku epetin najanata, —timiayi. 2 Yus tamati Jacob ni weari ainaun tura niin nemarin armia nuna chicharak: —Atumi yusri aints najanamu ainauka mash juni itataram. Turaram maakrum atumi entsatiri nijarum pakuichau entsartaram. 3 Turakrumin arutsuk Betelnum wearmi. Tura yaanchuik wi itiurkachminum pujai, Yus wina yainkau asamtai, tura tuni wekaimiaja nuni tuke wina nemartuku asamtai, Yusen maaketai titasan tangku epeatniun najanatatjai —timiayi.

4 Tu tinu asamtai ni yusri aints ainau najanamun, tura kuwishnum nenaatai ainauncha mash yaruakar, Jacobon susarmiayi. Turinamtai Jacob nuna mash juki, numi encina tutai Siquemnum arakchichu wajamunam tai warinchun chumpia yukuarmiayi.

5 Tura Jacob ni weari ainaujai Betelnum weenamtai, nu nungkanmaya ainau mash Israela weari ainaun papeekcharti tusa Yus sapijmamtikiamiayi. Tura asamtai papeekcharmiayi.

6 Jacob ni weari ainaujai Canaán nungkanam yakat Luz tutainum jearmiayi. Nu yaktaka chikich aints ainau Betel tutai inaikiaru armiayi. 7 Tura Betelnum jearamtai, nuni yachiin shamak yaanchuik tupikiaki weak kashi kanamtai, Yus niin wantintukmiayi. Tura asamtai Jacob nuni Yusen maaketai titas, kaya ainaun irumar tangku epeatniun najana El-Betel inaikiamiayi. (Nuka Betela Yusri taku tawai.)

8 Nuniangka Rebeca wainiuri Débora naartin jakamiayi. Tura jakamtai, Betelnum jeatak numi encina tutai wajamunam iwiarsarmiayi. Tura asaramtai nu numikia “juutmiu numi” inaikiarmiayi.

9 Kame, Jacob Padan-aram nungkanmaya waketkin asamtai, Yus ataksha wantintuk, pengker awajak, 10 chicharak: Ameka Jacob naartinuitme. Antsu yamai nangkamsamka naarmeka Jacobka achatatui, antsu Israel atatui —timiayi.

Yus Jacobo naarin yapaijtua 11 chicharak: —Wiitjai Yusetjai. Mash aina nuna nangkamasang nekasan kakarmaitjai. Tura asan tajame: Ami wearmin ainauka nukap yujararti. Tura asaramtai ami wearam untsuri nungkanam pujusar, nu nungkanmaya ainauncha inarartin ainawai. 12 Tura Abrahaman tura Isaacnasha nungkan susamiaja nunaka amincha suajme, tura ami wearmincha susartinuitjai, —timiayi.

13 Tura Yus Jacobon chichas umis weamtai, 14 Jacob kayan juki, Yusjai chichasmau tutai ati tusa piangkimiayi. Tura Yusen maaketai titas, olivo macharin tura vinoncha kayanam ukatramiayi. 15 Nuna tura nu nungkan Betel inaikiamiayi.

Raquel Jakamu

16 Tura Betelnumia jiinkiar, yakat Efratanam jeatak wajasar, Raquelka uchin jerertatkama yuumatkamiayi. 17 Tura uchin jerertas jateemaa nukap wait wajak uchin jereramtai, jurin chicharak: —Shamkaip, aishmang jererume, —timiayi. 18 Tamati Raquelka jakatas wakerak, nu uchin Benoni inaik jakamiayi. Antsu apari Benjamin inaikiamiayi.

19 Raquelka tu jakamiayi. Tura jakamtai jinta Efrata yakat jeakunam iwiarsarmiayi. Tura nu yaktaka yamaikia Belén inaikiamuitai. ✡ 20 Tura Jacobka Raquela iwiarsamurin kaya najanamun awajsamiayi. Tura yamaiya juisha nuka Raquela iwiarsamurintai tusar inakmasaru ainawai. 21 Tura Israel ukuki nunia tuke jintanam weak, jea juuntan jeamkamun nangkaiki wee pujusmiayi.

22 Tura nu nungkanam pujuinai, Rubénka ni apari chikich nuwari Bilha naartiniun pase awajsamiayi. Turamtai Israel nuna nekaa nukap kajekmiayi.

Jacobo Uchiri Ainau

Jacobo uchiri doce armiayi. 23 Lea jerermau ainauka Rubén, Simeón, Leví, Judá, Isacar, tura Zabulón, ju armiayi. 24 Raquel jerermauka José tura Benjamín armiayi. 25 Raquela inatiri Bilha jerermauka Dan tura Neftali armiayi. 26 Tura Lea inatiri Zilpa jerermauka Gad tura Aser armiayi.

Isaac Jakamu

27 Nunia Jacobka ni apari Isaackan yakat Mamre tutainum jiista tusa wemiayi. Nu yakta naari jimiaraitai. Arba tura Hebrón nu ainawai. 28-29 Isaacka juuntach wajas, ni kintari jeamtai, ciento ochenta musachrintin jakamiayi. Tura jakamtai ni uchiri Esaú Jacobjai iwiarsarmiayi.

36

Esaú Uchiri Ainau

1-2 Esaú, chikich naari Edom Canaán nungkanmaya nawantrin nuwatkamia nuka ju ainawai: Hitita aints Elón naartinu nawantri Ada, tura chikich aints Aná naartinu nawantri Aholibama. Nuka heveo aints Zebeón naartinu tirangki ayayi. 3 Nunia chikich nuwan Basemat naartinun nuwatkamia nuka Ismaela nawantri tura Nebaiota umaji ayayi.

4 Esaú uchiri Adanam yajutmarmia nuka Elifaz ayayi. Tura Besematka ni uchirin Reuel naartinun jerermiayi. 5 Tura Aholibama ni uchiri ainaun Jeús, Jaalam tura Coré jerermiayi. Esaú Canaán nungkanam pujamtai, nu uchi ainauka nuni akiinawarmiayi.

6-8 Ni yachi Jacobjai kanaktaj tusa, Esaú ni nuwari ainaun, tura uchiri nunia nawantri ainauncha, tura ni jeen pujuinauncha, tura tangkuri ainauncha tura Canaán nungkanam pujus, waririn takakuya nuna mash yaruak, mura Seir tutainum wemiayi. Kame, mai metek timiá untsuri tangkurtin asar, tangku ainau yuwatniurisha jeachuyayi. Tura nuna nangkamaska nungka angkan atsuyayi. Tura asamtai tsaniasar pujustatkamawar tujinkarmiayi.

9 Esaú edomita ainau apachri ayayi. Nu aints ainau mura Seir tutainum puju armiayi. 10 Kame, Esaú uchiri naari ju ainawai: Esaú uchiri Adanam yajutmarmia nuka Elifaz ayayi. Tura Basematnum yajutmarmia nuka Reuel ayayi. 11 Elifaza uchiri ju armiayi: Teman, Omar, Zefo, Gatam tura Cenaz.

12 Tura Elifazka chikich nuwan apatkamia nuna naari Timna ayayi. Nuka uchin jerer, Amalec inaikiamiayi. Nuka Esaú nuwari Ada naartinu tirangki ayayi. 13 Tura Reuela uchiri ju armiayi: Nahat, Zera, Sama tura Miza. Kame, nusha Esaú nuwari Basemata tirangki armiayi.

14 Esaú chikich nuwari Aholibama uchiri ju armiayi: Jeús, Jaalam tura Coré. Aholibamaka Aná nawantri ayayi. Tura Zibeónka tirangki ayayi.

15 Esaú weari apu naamkaru ju armiayi: Esaú uchiri eemkauri Elifaz naartinu weari ainauka Temán, Omar, Zefo, tura Cenaz, 16 Coré, Gatam tura Amalec mash apu naamkaru armiayi. Nuka Edom nungkanam pujusar, Elifaza weari asar, mash Ada tirangki armiayi.

17 Tura Esaú uchiri Reuel naartinu uchiri ainausha aintsu apuri armiayi. Ni naaringkia ju ainawai: Nahat, Zera, Sama, tura Miza. Nuka mash Reuela uchiri apu naamkaru armiayi. Tura nusha Edom nungkanam pujusar, Basemata tirangki armiayi.

18 Tura Aná nawantri Aholibama naartin Esaú nuwatkamia nuna uchirisha aintsu apuri wajasarmia nuka ju armiayi: Jeús, Jaalam tura Coré. 19 Nuka mash Esaú weari amiayi. Esaú chikich naaringkia Edom amiayi. Kame, nuka mash aintsu apuri armiayi.

Aints Seir Naartinu Weari Ainau

20-21 Horeo aints Seir naartinu uchiri Edom nungkanam pujuarmia nuka ju armiayi: Lotán, Sobal, Zibeón, Aná, Disón, Ezer tura Disan. Nu aints ainauka Horeo ainau apuri armiayi.

22 Tura Lotana uchiri ju armiayi: Hori tura Hemam. Timnasha Lotana umaji ayayi. 23 Sobala uchiri ju armiayi: Alván, Manahat, Ebal, Sefo, tura Onam.

24 Zebeónka uchiri ju armiayi: Aja tura Aná. Anáka aints atsamunam ni apari burrorin wainak pujus, entsa pukuni ainaun wainkamiayi.

25 Aná uchirisha Disón naartin amiayi. Tura nawantri Aholibama naartincha amiayi. 26 Disónka uchiri ju armiayi: Hemdán, Esbán, Itrán tura Querán. 27 Ezera uchiri ju armiayi: Bilhán, Zaaván, tura Acán. 28 Disánka uchirisha Uz tura Arán armiayi.

29 Horeo apuri ju armiayi: Lotán, Sobal, Zibeón, Aná, 30 Disón, Ezer tura Disán. Nu Horeo apuri ainauka ni weari ainaujai Seir nungkanam pujuarmiayi.

31 Israela weari apuri atsaing, Edom nungkanmasha ju aints ainauka apu naamkaru armiayi:

32 Beora uchiri Bela naartin Edomnum yakat Dinaba tutainum apu wajasmiayi. 33 Tura Bela jakamtai, Zera uchiri Jobab naartin apu wajasmiayi. Nuka Bosra nungkanmaya aintsuyayi. 34 Tura Jobab jakamtai, Temánmaya aints Husam apu wajasmiayi. 35 Tura Husam jakamtai, Bedada uchiri Hadad apu naamkamiayi. Nuka Moab nungkanam Madián aints ainaun nepetkamiayi. Nuka yakat Avit tutainumia aintsuyayi. 36 Tura Hadad jakamtai, yakat Masreca tutainumia aints Samla naartin apu naamkamiayi.

37 Tura Samla jakamtai, aints Saúl naartin apu naamkamiayi. Nuka yakat Rehobot tutainumia aintsuyayi. Nu yaktaka entsa ayaamas ayayi. 38 Tura Saúl jakamtai, Acbora uchiri Baal-hanán apu naamkamiayi. 39 Tura Baal-hanán jakamtai, Pau yaktanmaya aints Hadad naartin apu naamkamiayi.

40 Esaú weari ni nungkari ainau naarisha ju ainawai: Timna, Alva, Jetet, 41 Aholibama, Ela, Pinón, 42 Cenaz, Temán, Mibzar, 43 Magdiel, tura Iram.

Esaú chikich naari Edom tutai amiayi. Kame, nu aints ainauka Edom nungkanam apu naamkaru armiayi. Tura ni yaktari naarisha mash inaikiamu ainawai.

37

1 Jacobka Canaán nungkanam yaanchuik ni apari pujuya nuni pujusmiayi.

José Ni Yachi Ainaujai Turamuri

2 Juwaitai Jacob ni uchiri ainaujai turamuri: Jacobo uchiri José dieciciete musachrintin asa, ni kaná yachi ainaujai oveja wainuyayi. Tura ni kaná yachi nukuri Bilha tura Zilpa armiayi. Nu jimiar nuwaka Jacobo nuwari inatiri armiayi. Tura Joséka ni yachi ainau pase turamurin aparin ujakmiayi.

3 Kame, Israelsha timiá juuntach ayat yajutmaru asa, chikich uchiri ainaun nangkamasang Josén timiá aneemiayi. Tura asa entsati nekas sarman tura shiirman najatamiayi. 4 Tura asamtai José yachi ainau nuna wainkar: —¿Warukamtai aparka Josén timiá aneawa? Antsu iinka miatka anenmatsji tusar, Josénka suwirpiaku jiinak kajerkarmiayi. Tura asar aujnaitsuk pengkerka awajsacharmiayi.

5-8 Chikich kintati José karamramiayi. Tura asa ni yachii ainaun chicharak: —Wi karanam wainkaja nuna ujaktatjarme. Anturtuktaram: Karanam ii ainautikia ajanam trigo numirin charurar mujurti tusar jingkiar piangkimji. Tura wina jingkiamur tupin wajasamtai, atumi jingkiamuri ainau wina jingkiamurun tsuntsumruawarmayi, —timiayi. Tu tamati ni yachii ainau kajerkar chicharinak: —¿Ameka ii apuri wajasam iin inakratkatasmek wakeram? —tiarmiayi. Tura José ni karamramurin ujaam, ni yachi ainau nuna nangkamasarang kajerkar suwirpiaku jiisarmiayi.

9 Nunia José ataksha karamramiayi. Tura yachii ainaun ujaak: —Wi karanam wainkaja nuka nekaataram. Karanam tsaasha tura nantusha tura yaa once aina nusha wina tsuntsumrutawarun wainkajai, 10 —aparin tura yachii ainaun ujakmiayi. Tamati apari chicharak: —¿Ame karamramuram warimpita? ¿Wiyaash nukurmijai tura yachim ainaujiash amin tsuntsumruataij? —timiayi. 11 Nunia ni yachii ainauka Josén nukap suwirpiaku jiisarmiayi. Antsu Jacobka: —¿Warukakung tuusha karamra? —tusa nukap nintimias pujumiayi.

Josén Surukmau

12 Chikich kintiati José yachii ainau apari ovejari ainau yuwatniurin eakartas, Siquem nungkanam wearmiayi. 13 Tura nuni pujuinai, Israel Josén chicharak: —Anturtukta. Yachim ainau Siquemnum ovejan waininak pengkerash pujuina tusam nekauta, —timiayi. Tama José ayu timiayi. 14 Ayu tamati, Israel chicharak: —¿Yachim ainau tura oveja ainausha pengkerash pujuina tusam jiisam, ataksha tame ujatkata, —tusa Hebrónka pakarinia akupkam, José Siquemnum jeamiayi.

15 Tura yachii ainau pujuinamunam jeatatkama, waak wekai aints wainak: —¿Warí eakmea wekaame? —tu iniam, 16 José ayaak: —Yatsur ainaun eakun wekaajai. ¿Antsu tuni ovejan waininak pujuina tusam nekatsmek? 17 —tama ayaak: —Yachim ainauka juniangka jiinkiar, Dotannum wearmi tinaun anturkarmajai, —tu tama, Joséka yachii ainaun eaak wekaas Dotannum pujuinaun wainkamiayi.

18 Tura José winamtai, yachii ainauka Josén arák winaun wainkar, maatniun chichaman najanawarmiayi. 19 Tura mai nuwamtak chichainak: —¡Jiistaram, karamin winawai! 20 Watska, tati. Tura taamtai maar, waanam ajuarmi. Turar ii aparin jearir ujaakur: ¿Pachim yuwachiash? timi. Tura ni karamramurisha warukating? —tiarmiayi.

21 Tinamtai Rubén nuna antuk Josén ayamruktas wakerau asa, yachii ainaun chicharak: —Atsa, maachmi. 22 Antsu maatsuk waa yumi atsamunam engkeataram. Kame, maami timauka inaisataram, —timiayi. Tura arum jiikin apar pujamunam akupkatjai, tu nintimias nunaka timiayi.

23 Nunia José ni yachii pujuinamunam tamiayi. Tura taamtai, achikiar wejmakri shiirman aitkar jurukiar, 24 waa yumi atsamunam ujuararmiayi. 25 Turawar yurumkan yuwatasar keemsarmiayi. Tura yuwinak pujuinai, Galaad nungkanmaya ismaelita ainau perfume, tura bálsamo ainauncha, tura mirra Ejiptonam surukmi tusar, camellonam aantsar wininaun wainkarmiayi.

26 Tura wainkar Judá ni yachii ainaun chicharak: —Ii yachi maarkia tura uukrikia, ¿warijing kuikiasha achiktaij? 27 Antsu maatsuk ismaelita ainamunam surukmi. ¿Wari? ¿Ii yachiinchukait? —timiayi. Tamati ni yachii ainau ayu tiarmiayi.

28 Tura ismaelita ainau Madian nungkanmaya winiarmia nuka nangkaaminamtai, Josén waanmaya jiikiar, veinte kuikiajai surukarmiayi. Tura surukaram, Josén Ejiptonam jukiarmiayi.

29 Turawaru ai, Rubén nuni pujachu asa, ataksha waanam waketki, Josén wainkachmiayi. Tura napchau nintimias entsatirin jaakmiayi. 30 Nunia ni yachii pujuinamunam we chichaak: —¡Yatsurka waanmangka atsawai! ¿Tura asamtai aparnasha warí titajak? —timiayi.

31 Nunia cabra uchirin maawar, nuna numpejai José entsatirin yakararmiayi. 32 Tura aparin José entsatirin akuptinak: —Ju wainkamji. Tenapkesam nekaata. ¿Nekas uchirmi entsatirinchukai? —tusar chichaman akuptukarmiayi.

33 Tura chichaman akupkaramtai, Jacob entsatin wainak nekaa: —Nekas uchiru entsatirintai. ¿Pachim yuwachiash? —timiayi. 34 Tura uchir jakayi tusa, wake mesek wejmakrin jaak, jakmarar entsatin entsar, untsuri kintia juutmiayi. 35 Tu pujai, ni uchiri ainau tura nawantri ainausha mash jikiamtan nutsumtikrartas wakeriarmiayi. Antsu nakitau asa: —Wikia uchir jakamun pachisan juu juutkan nunia jakan, niijai iruntran inaisatjai —timiayi.

36 Nunia Madianmaya ainauka Ejiptonam jear, suntara apuri Potifar naartinnum Josén surukarmiayi. Nu Potifarka Ejipto apuri faraónka yaintri ayayi.

38

Juda Tamarjai Pachisar Timau

1 Nu musachtin Judá ni yachi ainaun ukuki, yakat Adulamnumia aints Hira naartinu jeen pujustas wemiayi. 2 Tura nuni pujus, Canaán nungkanmaya aints Sua naartinu nawantrin nuwatkamiayi. 3 Tura nuwatak, nuwari japruk uchin jerer Er inaikiamiayi. 4 Tura ataksha japruk, uchin jerer Onán inaikiamiayi. 5 Tura Judá Quezib nungkanam pujus, nuwari chikich uchin jerer, Sela inaikiamiayi.

6 Tura Judá nuni pujus, uchiri eemkauri Eran nuwa Tamar naartinjai nuwatmamtikiamiayi. 7 Tura Erka Apu Yusen pengkerka awajsachmiayi. Tura asamtai Yus jakramiayi. 8 Tura Er jakamtai, Judá Onánkan chicharak: —Wajerim wajemau asamtai, ame niijai tepesam uchi yajutmarta. Turakmin uchi akiinawartin ainauka yachimi uchiria nunisarang tsakatmarta, —timiayi.

9 Tamaitiat Onán: —Uchi akiinawartin ainauka winaruchu artinuitai —tusa, nuna nekau asa, wikia japrumtikiashtatjai tusa, wajerijai kanaksha yajá turamiayi. 10 Onán nuna turamtai, Apu Yus kajerak: Niisha jakati tusa jakramiayi. 11 Yus turamtai, Judáka najati Tamaran chicharak: —Aparmi jeen weme, nuni nakasta. Tura uchir Sela tsakar nuwatramkati, —timiayi. Tamati Tamarka apari jeen pujustas wemiayi. Antsu Júdaka ningki nintimias: Selaka nekas ni yachi ainau jakarmia nunisang jakamnawaitai, tu nintimramiayi.

12 Nukap arus Judá nuwari Súa nanwantri amia nuka jakamiayi. Tura jikiamtan nutsuru asa, Timnat yaktanam ni ovejari uren awartin ainau pujuinamunam ni amikri adulamita aints Hira naartinjai wemiayi. 13 Turamtai ni najati Tamar: Juuntur ovejari uren awartas wemayi tusa nuna nekau asa, 14 wajema entsatin aikmiayi. Tura aints ainau nekarawarai tusa, yapiin tarachjai nukukmiayi. Tura Enaim yakta waitirin jea, jinta Timnatnum jeakunam ayaamas keemsamiayi. Kame, Selaka nampuaru wainiat apari Tamarjai nuwemtikachmau asamtai, nunaka turamiayi.

15 Turamtai Judáka nangkamak najati yapiin nukuk pujaun wainak, kungkatip nuwachuashi tu nintimsamiayi. Antsu najatruapita tusangka pengké nekaachmiayi. 16 Tura asa jeari, chicharak: —Iijai tepesmi —timiayi. Tama ayaak: —¿Wijai tepesmesha warí surustatam? —timiayi.

17 Tu iniam Judá ayaak: —Cabra uchirin akuptuktatjame, —timiayi. Tamati niisha chicharak: —Pengkeraitai. Antsu warí ame takakme nu ukurtukta. Tura cabra uchiri akupturkakmin awangtukmijam —timiayi. 18 Tama Judá ayaak: —¿Warina ukurtukit tusamea wakeram? —timiayi. Tama: —Ame ushukrutairmesha, nunia sello cordónjaisha ukurtukta, —timiayi. Tama ayu tusa, nuna susa, Judá nijai tepes japrumtikiamiayi. 19 Turam Tamarka waketki, ni jeen jea, tarach nukumakmaurin aik ukuki, ataksha wajema entsatin entsarmiayi.

20 Tura nunia Judáka ni amikri adulamita aintsun chicharak: —Ame cabra uchiri kichik jukim, nu nuwan suakum, warinchur wi ukukmaja nu seam itartita tusa, akupkamaitiat nuni jeari, nu nuwanka susatatkama wainkachmiayi. 21 Tura aints nuni pujuinaunka iniak: —¿Enaimnumia kungkatip nuwa jinta ayaamas pujumia nusha tuning puja? —timiayi. Tamaitiat ni chichainak: —Kungkatip nuwa juningkia atsuinawai, —tiarmiayi.

22 Tu tinam waketki Judán ujaak: —Nu nuwanka wainkachjai. Tura aints nuni pujuinauka: Kungkatip nuwa juningkia atsuinawai turutiarmayi, —timiayi. 23 Tamati Judá ayaak: —Maj, warinchun wi susamja nunaksha jukiti. Warí, ataksha werir eakrinkia wishikrurchartimpiash. Tura nu nuwaka wainkachu asam, wikia cabra uchirin akuptukja nuka susachume. Nuka nekasaintai tusam amesha nekame, —timiayi.

24 Tura tres nantu nangkamaramtai, aints ainau Judán tariar ujainak: —Najatim Tamar chikich aintsnau japruki, —tiarmiayi. Tu tinam Judá kajek: —¡Maj, aa jiikrum keemaktaram! —timiayi. 25 Tamati aa keemakmi tusar ni jeen jearamtai, Tamar ni juuntrin chichaman akuptak: Ju warinchu ainau ushukrutai, tura sello cordónjai wina surusua nu aintsnaun jamtinuitjai. Watska, ju yanauk aina tusa nekaati —timiayi.

26 Tamati Judánam wearamtai, Judá ni susamu ainaun nekaa chichaak: —Najatur wina nangkatuk pengkeraitai. Uchirjai nuweemtikiachmau asa aitkarayi, —timiayi. Nunia nijai ataksha pengké kanurchamiayi.

27 Tura ukunam Tamarka uchin jimiaran jerermiayi. 28 Kame, jateema pujai, uchi uweje jiinkimiayi. Turamtai juurin uwejen jiyu kapanniujai jingkia chicharak: —Juwaitai eemkauri, —timiayi. 29 Antsu nu uchikia kunturin waingkimtai, ni yachi eemak akiinamiayi. Turamtai juurin chichaak: —Maj, ¿itiur jiinkinme? —tusa naarin Fares inaikiamiayi. 30 Nunia chikich uchisha jiyu kapanniujai uwejen jingkiamua nusha akiinamiayi. Tura ni naarin Zara inaikiamiayi.

39

José Yusen Nintimias Tunaun Nepetkamu

1 Ismael aints ainau Ejiptonam jearamtai, suntara apuri Potifar naartin Josén sumakmiayi. Nu Potifarka faraónka yaintri ayayi. 2 Tura Apu Yus Josénka pengker awajsamiayi. Tura asa suntara apuri jeen pujaksha pengker pujumiayi. 3 Turamu asa Yus Josén yaingmaurin suntara apuri nekaamiayi. Tura José ni takatrin pengker takakmasu asamtai, 4 Josén pengker nintimtus, ni jeen iruna nuna mash wainkatas, ni jeen wainin ati tusa inaikiamiayi. 5 Turamtai nu kintanmaya nangkamasang Apu Yus Potifara jeen pujuinaun tura ajan takakminauncha pengker awajsamiayi.

6 Tura Joséka nuni mash iruna nuna wainin asamtai, Potifarka aya ni yutairin yuwatniunak nintimtus wajasmiayi. Kame, Joséka nekas shiirmachiyayi. Tura asamtai aints ainau niin wainkar: —Jiijamnawaitai —tiarmiayi.

7 Turinau asaramtai jumchik arus Potifara nuwari Josén jiij pujurmiayi. Tura chikich kintati: —Iijai tepesmi —timiayi. 8 Tamaitiat José nakitak: —Atsa, ame nintimrata. Aishrum: Winar aina nuka mash wainkata tusa, wina mash akaturmayi. Tura niinu aina nuka mengkakamin ainawai tusangka nintimtsui. 9 Ju jeanmangka wina nangkatukuka kichkisha pengké atsawai. Tura aishrumka niinu ainaunka mash suritrutsuk, antsu ameka ni nuwari asakmin, aya aminak surimramawai. Tura asamtai ¿itiurkanak amijai tepestaja? Maj, Yuska nunaka surimiau asamtai, ¿itiurkanak nu tunaunaka turatjak? —timiayi.

10 Tu nintimias pujau wainiat, kintajai metek Potifara nuwari Josén chicharak: —Iijai tsaniasar pujusmi, tura iijai tepesmi —tamaitiat, Joséka pachischamiayi. 11 Chikich kintati José takakmastaj tusa Potifara jeen wayaamiayi. Tura aintska jeanam atsuinau asaramtai, 12 Potifara nuwari José wejmakrin achirak ataksha: —Iijai tepesmi —timiayi. Tamaitiat Joséka wejmakrin aik ukuki jiinki tupikiakmiayi. 13 Turamtai nu nuwaka José wejmakrin juruki, 14 inati ainaun untsuk, kaunkaramtai chicharak: —Ju jiistaram. Aishur hebreo aintsun itama nuka wijai tepestas wayaayi. Antsu wikia kakaram untsummatai, 15 ni wejmakrin ajapa ukuki tupikiaki, —waitrak timiayi.

16 Tura: Aishur taamtai inaktusmi tusa, José wejmakrin tuksamiayi. 17 Tura aishri taamtaisha nunisang ujak: —Ame hebreo aints itamame nuka kanutirun wayaa wina pase awajtustas wakerukmayi. 18 Tura wainiatun wikia kakaran untsummatai, ni wejmakrin ajapa ukuki tupikiaki. 19 ¡Ainuka ami yainmin! —tusa ujakmiayi. Tura ujakam José apuri nuna antuk nukap kajekmiayi. 20 Tura Josén achik, faraónka inatiri achikmau ainau engketainam engkeataram —timiayi. Turamtai kársernum pujau wainiat, 21 Apu Yus tuke Joséjai pujus, pengker awajnuyayi. Tura kársera wainusha Josén wait anentrati tusa pengker nintimtikramiayi. 22 Tura asamtai kársera wainin Josén chicharak: —Kársernam achikmau pujuina nuka mash wainkata timiayi. Timiau asa nuni irununka mash wainuyayi. 23 Kame, Joséka Apu Yus yayaamu asa, ni takatrin pengker takau asamtai, kársera apuringkia ni takasmauri pengkerashi tusangka jiitsuk pujuyayi. ✡

40

Jimiar Aints Karanam Wainkamun José Nekaamu

1-2 José kársernum pujai, Ejipto apuri, faraón tutain aints jimiar pasen awajsarmiayi. Turinamtai faraónkan amurtiniun tuke su armia nuna, tura pang faraónnaun tuke najanin armia nunasha kajerak, 3 suntara apuri jeen kárser amia nuni nu jimiar aints engkeataram —timiayi. Tura nu kársernumsha Joséka pujumiayi. 4 Tura nuni pujamtai, kapitán Josén chicharak: —Ame ju jimiar aints wainkarta —timiayi. Tu tinam nukap kinta achikmau pujusarmiayi.

5 Tura nuni pujusar faraónka amutirin sukartinka tura pangkan najaniusha mash kashi nishá nishá karamrarmiayi. 6 Tura nunia José kashik nantaki, nu aints achikmau pujuinamunam wayaa, mai wake mesekar pujuinaun wainak: 7-8 —¿Waruka yamaikia timiá wake mesekrumsha tsawaarurme? —tu iniam, mai chichainak: —Mesekramraji. Antsu mesekramramuka warimpita tusar nekamtikramatnuka pengké atsawai, —tiarmiayi. Tinamtai José ayaak: —¿Warí, Yusek mesekramramunka nekatsuash? Watska, mesekramramurmesha wina ujatkataram, —timiayi.

9-10 Tamati faraónka amutirin suuka Josén ujaak: —Uva naekrin tresan wainkajai. Tura nu naeknumak uva yangkurkar nunia arumak nerekar tsamainaun wainkamjai. 11 Tura asan apu piningkrin achikian, uvan namukan faraónkan susamjai, —timiayi.

12 Tamati José chicharak: —Karamrame nuka nuwaitai: Tres naek wainkame nuka tres kintaitai. 13 Tura tres kinta nangkamaramtai, faraón amin junia jiirmaktatui. Turamtai nuwik amuti suyame nunismek ataksha amutiringkia suu atatme. 14 Tura jiinkimka, winasha kajinmatrukiip, antsu apurmijai chichasam, wait aneas wina junia jiirkiti. 15 Hebreo aints aing, winaka jurukiarmiayi. Antsu tunaunaka kichkisha pengké turachu asan, kársernumka pujuschamnawaitjai, —timiayi.

16 Tura José apu amutirin suu karamramurin nekas pengker nekaamtai, pangkan najannusha niin chicharak: —Wikia mesekramkun tres changkinnum pang púju chumpiamun muukrun ekentsaun wainkamjai. 17 Tura changkin yakí aa nuni pang yumin nekas pengker najanamu chumpiamun faraónnaun wainkamjai. Tura wainiatun chingki ainau kautkar nuna yuwinaun wainkamjai —timiayi.

18 Tamati José ayaak: —Maj, mesekramame nuka nuwaitai: Ame tres changkin wainkamame nuka tres kintaitai. 19 Tura asamtai tres kinta nangkamaramtai, faraón suntarin akupkam, amin junia jiirmak, kuntujmin jingkiatrama numinam nenaawar mantamawartatui. Turutmawaramtai chiwiang tarutmiar namangmin yuramawartatui, —timiayi.

20 Kame, tres kinta nangkamaramtai, faraónka akiinamu kinta asamtai, ipiaamu ainau kaunkaramtai, faraón juun jiistan najanamiayi. Tura asa mash antinamunam chichaak: —Amutirun surinuya nuka tura pangkan najanua nusha juni taarti tusaram kársernumia utitaram, —timiayi. 21 Tamati amuti suya nuka ni takatrin ataksha takasti —tusa tsangkuramiayi. Turam nuwik amutin suuya nunisang ataksha susamiayi.

22 Antsu pangkan najanniunka tsangkurachmiayi. Tura asa José timia nunisang suntarin akupak: —Jiyuwaskajai kuntujen jingkiaram pangkan najanniuka numinam nenaataram, —timiayi. 23 Kame, apu amutirin suuya nuka nekas iwiaaku pujayat, Josénka pengké nintimtutsuk kajinmarmiayi.

41

Faraón Karanam Wainkamurin José Nekaamu

1 Jimia musach nangkamaramtai, faraónka karanam Nilo entsa yantamen wajamiayi. 2 Turai siete vacas shiiram pengké jaerun entsanmaya jiinkiar, saakin yuwinak pujuinaun wainkamiayi.

3 Tura nuna ukurin chikich siete vacas pengké watsaru tsuutmain ainausha entsanmaya jiinkiar, vaca jaeru ainaujai tsaniasar wajasarmiayi. 4 Nunia aneachmau vaca watsaru armia nuka chikich siete vacas jaeru armia nunaka yuwinaun karanam wainkamiayi. Tura nunia shintarmiayi.

5 Turayat ataksha kanur, ataksha mesekramramiayi. Trigo kichik numirinmaya jingkiaji nekas pengker sangkanmarun amia nuna siete wainkamiayi. 6 Nunia chikich trigo numirinmang siete pengké pasechiri tura pimpischiri sangkanmarun wainkamiayi. 7 Nunia nu trigo kukarua nuka chikich pengker armia nunaka mash amuinaun wainkamiayi. Nunia kuraat shintar, karanam tu wainkajai —tusa nekaamiayi.

8 Tura tsawaaramtai napchau nintimias ni inatiri ainaun untsuk: —Atum werum Ejiptonmaya nekau aints ainau tura mesekramramun nekaamin ainausha yaruakrum, mash taarti tusaram untsuktaram —tusa akupkamiayi. Tura kaunkaramtai mesekramramurin etserkamaitiat nekaracharu asar, kichkisha ujaktatkamawar tujinkarmiayi.

9 Tujinkaramtai amutirin suuya nuka faraónkan chicharak: —Wi pase turamiaja nunaka yamaikia nintimjai. 10 Apuru, ameka wina tura pangka najaniujai kajerkartukam, suntara apuri jeen kárser aa nuni akupkartukmiame. 11 Tura kichik kintati kashi niishaa mesekramramiayi. Tura wishaa karamramiajai. 12 Tura nuni kapitani inatiri hebreo natsa iijai pujumia nuka ii karamramuri warimpita tusa nekamtikramamiaji. 13 Tura ni timia nunisang mash turunamiayi. Wikia ataksha wina takatrun takakmasmiajai. Antsu chikichnaka kuntujen jingkiawar numinam nenaawar maawarmiayi, —timiayi.

14 Tamati numatik faraón chichaman akupak: —José karsernumia utitaram, —timiayi. Tamati Josén wari karsernumia jiikiaramtai, intashin awamar, tura wejmak pakuichaun aantsar faraónnum wemiayi.

15 Tura faraónnum jeamtai, nuka Josén chicharak: —Mesekramrajai, antsu warimpita tusangka nekaamin kichkisha juni atsawai. Aminka pachitmasar mesekramramu nekawaitai tusar, turaminamtai untsukjame, —timiayi.

16 Tamati José ayaak: —Apuru, wichawaitjai, antsu ame karanam wainkamun nekawa nuka Yusketai. Tura asa amin pengker awajtamsatas nekamtikramatatui, —timiayi.

17 Tama faraón Josén chicharak: —Anturtukta. Wi mesekramurnaka ujaktatjame: Mesekramkun Nilo entsa yantamen wajamjai. 18 Turai siete vacas shiiram pengké jaerun entsanmaya jiinkiar saakin yuwinak wajainaun wainkamjai. 19 Tura ni ukurin chikich siete vacas pengké watsaru tsuutmain ainausha entsanmaya jiinkiari. Antsu timiá watsarunka ju nungkanmaka pengké wainkachmiajai. 20 Tura waininayat nu vaca watsaru aina nuka chikich siete vacas jaeru aina nunaka yuwinaun wainkamjai. 21 Tura mash amuinayat tuke watsarun wainkamjai. Nunia kuraat shintarmajai.

22 Turayat ataksha kanuran, ataksha mesekramkun kichik trigo numirinmang trigo nekas pengker sangkanmarun siete wainkamjai. 23 Nunia chikich trigo numirinmang siete pasechiri tura pimpischiri sangkanmarun wainkamjai. 24 Nunia nu trigo kukaruka chikich pengker aina nunaka mash amuinaun wainkamjai. Tura asan mesekramramun nekaamin ainaun ujakmajai. Tura waininayat nekaracharu asar, kichkisha warimpita tusarka ujaktatkamawar tujinkarmayi, —timiayi.

25 Tamati José faraónkan ayaak: —Apuru, ame jimiar karanam wainkamame nuka kichkitai: Yuska amin ukunam atinun pachis paan inakturmastas wakerutmawai. 26 Vacas siete shiiram aina nuka tura trigo pengker siete aina nu wainkamame nuka siete musach Ejipto nungkanam trigo nukap juukminuitai taku tawai. Nuketai. 27 Antsu vacas watsaru tura pase ainauka trigo pimpischiri tura pasechiri ainaujai metek Ejipto nungkanam tsuka nukap atinuitai taku tawai. 28 Wi tajame nuka nekasaintai. Yuska amin ukunam atinun pachis paan inakturmastas wakerutmawai, apuru.

29 Ejipto nungkanam siete musach yutai nukap atinuitai. 30-31 Nunia Ejiptonam siete musach tsuka nukap atinuitai. Nu tsukaka ju nungkanka mesratnuitai. Tura asamtai aints ainau mash tsukamawar iwiaaku pujuschamin nekapinak, siete musach iikia nukap yuwar tsukamtsuk pujusmaji tusar, nintimtuschartin ainawai. 32 Apuru, Yus amin ni turatniurin mesekramramunam: Wi nekasan wári turatatjai tusa jimiaran nekaamtikramayi.

33 Tura asamtai, apuru, yamaikia aints nintip tura nekaamin eakam, ami nungkemin wainin ati tusam inaikiam pengkerchawashi. 34 Apuru, ju turatniuka pengkerchawashi: Inakratin ainau inaikiakmin, nuka wekaa wekainaka, siete musach Ejipto nungkanam aints ainau trigon nukap jukartin asaramtai, 50 kilos trigo juwamunmaya 10 kilos akankar jukiarti. 35 Tura nu siete musachtin mash yakat ainamunam juun jea jeamkamunam ami chichamejai trigon nukap irumrar matsarar, ukunam aints ainaun susartas tenapkesar wainkarti. 36 Nunia siete musach Ejiptonam tsuka amatai, aints ainau tsukajai jakarai tusam, trigo nukap ukusmauka atinuitai, —José faraónkan timiayi.

José Ejipto Nungka Wainiuri Wajasmau

37 Kame, faraón ni inatiri ainaujai José chichamen antukaru asaramtai, nekas pengkeraitai —tiarmiayi. 38 Tu tinu asaramtai faraón ni inatiri ainaun chicharak: —Yuse Wakani pujura jujaingkia metek chikichkisha nekas atsawapi, —timiayi.

39 Tura Josén chicharak: —Kame, Yus aminak mash nekamtikramau asamtai, timiá nekawaitme. Tura amijai metek chikich nintipka tura nekaamniuka atsawai. 40 Tura asamtai ame wina jearun pujuinauka mash inartatme. Tura asakmin ju nungkanam pujuinauka mash amin umirtamkartin ainawai. Antsu wiki juun apu asan, amin nangkamasnak juun atinuitjai. 41 Jiisia, mash Ejipto nungkanam pujuina nu inakratin ata tusan inaikiajme —timiayi.

42 Nuna tusa, faraónka ni uwejnum wetairin ukuinak, Josén wemamtikiamiayi. Nunia wejmak nekas pengkeran antsrataram —tusa iniatiri ainaun inarmiayi. Tura nungkutai kuri najanamun nungkramiayi. 43 Nunia faraón ni karrurin tuke ukunam wininuya nu karrunka Josén susamiayi. Tura José nu karrunam wekaamtai, inati ainau eemkar wear untsuminak: —Jintanmaya menangtiaram tiarti, —tusa faraón chichaman akupkamiayi. Nu turunamujai aints ainauka mash Josén pengker awajsamun nekamtikiamiayi. 44 Nunia faraón Josén chicharak: —Wi apu asan tajame: Ame chichamechujaingkia Ejiptonmaya aints kichkisha warinkesha pengké turachmin ainawai —timiayi. ✡

45 Nuna tusa faraónka Josén Ejipto aintsu naarin Safnat-panea inaikiamiayi. Tura Potifera nawantrin Asenat naartinun nuwatkati tusa nuweemtikiamiayi. Nu Potiferaka yakat Onta sacerdotiri ayayi. Turamtai Joséka Ejipto nungkanam aints ainau wainiuri wajasmiayi.

46 Joseka treinta musachrintin asamtai, faraón niin karsernumia jiiki, apu ati tusa inaikiamiayi. Turamtai faraónkan aujas ukuki, Ejipto nungkanam yakat irunun jiistas wekaasamiayi. 47 Tura siete musach trigo nukap nerekmiayi. 48 Tura asamtai trigo ajanmaya juukmau apunu akankamurin José yaruak, chikich chikich yakat arakchichu amaunam juki, jea juun jeamkamunam matsarmiayi. 49 Tura trigo nekapmartatkama tujintak, nekapmatsuk matsarmiayi.

50 Tura tsukaka jeatsaing, José uchi jimiaran yajutmarmiayi. 51 Tura: —Yus wi wait wajaktinun tura wi wear ainauncha kajinmamtikruki —tusa eemkaurin Manasés inaikiamiayi. 52 Tura: —Ju nungkanam wake mesekan pujai, Yus uchin surusi —tusa ekerin Efraín inaikiamiayi.

53 Ejiptonam siete musach árak ainau nukap nereamuka nangkamaramtai, 54 José tímia nunisang mash nungka ainamunam tsuka nangkamnamiayi. Antsu Ejiptonam trigo nukap irumramu asamtai, tsukaka atsumiayi. 55 Tura ukunam Ejiptonam trigo amukamtai, nunia aints ainau tsukaminak faraónkan weriar: —Apuru, trigo yuumaji, —tiarmiayi. Tinamtai faraón nu aints ainaun chicharak: —Josénam werum trigo seataram. Turaram ni titata nuka mash turataram, —timiayi.

56 Tura Ejiptonam yutai atsau asamtai, mash aints tsukaminak pujuinauka Josénam wininau asaramtai, trigon irumramia nuna suruktas, ukutai jea ainaun mash urakmiayi. 57 Tura chikich nungka ainamunmasha yutai pengké atsau asamtai, nu nungkanmaya ainausha Ejiptonam sumaatai tusar, Josénam kaunkarmiayi.

42

José Yachii Ainau Ejipto Nungkanam Wemauri

1 Jacob Canaán nungkanam pujus, Ejiptonam trigo awai tamaun antuk, ni uchiri ainaun chicharak: —¿Warukaya jiinisha pujarme? 2 Ejiptonam trigo awai tinamun antukjai. Iisha tsukajai jakarai tusaram, werum trigo sumataram, —timiayi.

3 Tamati ni uchiri diez armia nuka trigo sumatai tusar Ejiptonam wearmiayi. 4 Antsu Benjamínnaka, José nekas pataa yachinka jintá itiurkachminum jeai tusa akupkachmiayi. ✡

5 Canaán nungkanam tsuka asamtai, nu nungkanmaya ainau yutain sumaktasar wenamtai, Israela uchiri ainausha niijai tsaniasar wearmiayi. 6-8 Tura jear, José Ejipto nungka wainin asa, aints ainau trigon sumaktasar kaunkaru ainaun ningki suruktin asamtai, nekainachu asar, ii yachiintai tutsuk nijajin nungkan antitnak Josén tsuntsumruawarmiayi. Antsu José ni yachii ainaun: Yatsur ainawai tusa nekaayat, nekachua nunisang niin kakar chicharak: —¿Atumsha tuniayaintrume? —timiayi. Tu iniam aiminak: —Iikia Canaán nungkanmayainji, tura trigo sumaktasar winaji, —tiarmiayi.

9 Tinamtai José yaanchuik karanam wainkamurin anear, niin chicharak: —Atsa, atumka anangmakrum: Ejipto nungkanam itiur pujuinawa tusaram wekaarme. ¿Tura asaram ukunam meset najanami tusaram wekaatsrumek? —timiayi. Tamaitiat nii aainak: 10 —Atsa, apuru, antsu aya trigon sumaktasar winiji. 11 Iikia kichik aintsu uchirinji. Nekasar pengke aintsuitji. Tura asar nungka nekaataram tusar akupkamuka ainatsji, —tiarmiayi.

12 Tinamtai José chicharak: —Atsa, nekasrum anangmakrum ju nungka nekaatasrum wekaarme, —timiayi. 13 Tamaitiat niisha ataksha aainak: —Atsa, apuru, iikia kichik aintsu uchirinji. Canaán nungkanam pujuuwitji. Iikia doce yachintin ayatrik, ii yachii ekeringkia ii aparijai juwakmayi. Antsu kichka mengkakawaitai, —tiarmiayi.

14 Tinamaitiat José ayaak: —¡Aichua taja! Atumka nekasrum anangmakrum ju nungkanam wekaarme. 15 Antsu yamaikia nekapsatjarme: Apu Faraóngka naarijai tajarme: Atumi yachii ekeri juni taachmataikia, atumka juniangka pengké jiinkishtinuitrume. 16 Watska, nekasrum waitrutsuk takurmeka, atumnia kichik atumi yachii ekeri utiti. Antsu chikich ainautirmeka juni achikmau karsernum pujustatrume. Atum nekasrumeash waitrutsuk chichaaram nuka nekaami. Antsu waitruarmeka nuniangka nekasrum anangmatasrum uumkuram wekaarme tusan nekawaintjai. Faraónka naarijai nekasan tajarme, —tusa José ni yachii ainaun timiayi.

17 Nuna tusa ni yachii ainaun mash tres kintan karsernum engkeamiayi. 18 Tura tres kinta kanur tsawaar, ni yachii ainaun jiiki chicharak: —Wikia nekasan Yusen umirnuitjai. Tura asan wi titatjarme nu turakrumka jakashtatrume. 19 Watska, atum nekasrum wait chicham chichachu akurmeka, atumi yachi kichik karsernam ukuakrum, chikich ainautirmeka atumi weari yuatniuri jukiram wetaram. 20 Tura ataksha winakrum atumi yachi ekeri ayaktaram. Turakrumin atum nekasrum waitrutsuk chicharme tusan nekaaratjarme. Antsu waitrakrumningkia mantamawartinuitai, —timiayi. Tamati ayu tiarmiayi.

21 Tura mai nuamtak chicharnainak: —Nekasar yaanchuik ii yachiin pase awajsau asar, iiksarik yamaikia wait wajaji. Ii yachi wait wajak: Wait anentrurtaram turamu wainiatur, iikia pachischamiaji. Tura asakrin nu tunau jurumaji, —tunainiarmiayi.

22 Tinamtai Rubén chicharak: —Natsa pase awajsairap tusan wi tamaitiatrum anturtukchamiarume. Tura yamaikia ni jakamurin pachisar itiurkachmin pujuinaji, —timiayi. 23 Tamati Joséka ni chichainamunka mash antayat, antukchawa nunisang wajasmiayi. Kame, José ni yachi ainaun Ejipto chichamejai chichaamtai, chikich Ejipto aints chichaman mai nekau asa, José yachiin: Nuna taku tawai tusa ujakmiayi.

24 Tura ni yachii chichainamun antuku asa, José nunia jiinki juutmiayi. Tura ataksha waketki taa, yachii ainaun mash jiis, Simeónkan inakmas ni inatirin chicharak: —Au achikrum, karsernum engkeataram —timiayi. Tamati chikich yachii ainau wainmaunum Simeónkan jingkiawarmiayi.

25 Nunia José ni yachii antinachmaunam ni iniatiri ainaun chicharak: —Au aintsu costalrin trigo chumpiataram. Turasha kuikiarisha costalnum engkeataram. Turaram jintá yuwatniusha susataram —timiayi. Tamati José yachiinkia wainchamunmak turawarmiayi. 26 Turawaramtai José yachii ainau ni costalrin jukiar, burrorin antskar waketkiarmiayi.

27 Tura jinta kanurtinnum jear, kichik ni burrorin yuratas costalrin urak, kuikiarin patatek engketun wainkamiayi. 28 Tura wainak ni yachii ainaun mash ujak: Jiistaram, kuikiarnaka awangturkiari, costalnum engketun wainkajai, —timiayi. Tamati mash sapijmiakar kúra kúra wajainak: —¿Yuska junasha warukamtai jutikrama? —tunaij wajarmiayi.

29 Nunia Canaánnum jear, ni aparin ni turunamurin mash ujakarmiayi. Tura chicharinak: 30 —Ejiptonmaya apuri iin kakar chichartamak: Atum aya anangmatasrum wekaarme turammiaji. 31 Turammatai iikia: Pengke aintsuitji, tura asar anangmatasrikia wekaatsuji. 32 Iikia kichik aintsu uchirinji. Yaanchuikkia doce yachintin ayatrik, kichka mengkakawaitai. Tura ii yachi ekeringkia ii aparijai Canaánnum juwakmayi, timiaji.

33 Tu tinu asakrin, iin chichartamak: Watska, nekasrum wait chicham chichachu akurmeka, atumi yachi kichik wijai pujusti tusaram ukuakrum, chikich ainautirmeka atumi weari yuwarti tusaram, trigo jumchik jukirum wetaram. 34 Tura ataksha winakrum, atumi yachi ekeri ayaktaram. Turakrumin atumka nekasrum pengke aintsuitrume, tura anangkatasrumka wekaatsurme tusan nekaaratjarme. Nuniangka atumi yachiin karsernumia jiiktatjai. Tura atumnasha ju nungkanam angkan wekaasatniun tsangkatkatnuitjai turammaji, —tiarmiayi.

35 Tura costalrin atiatatkamawar, ni kuikiari ijiamu engketun wainkarmiayi. Turawaramtai apari tura niisha mash sapijmiakarmiayi. 36 Tura Jacob ni uchiri ainaun chicharak: —Winaka pengké uchirtichu awajtusrume. Joséka mengkaakawaitai. Tura Simeónsha atsawai. Tura nuna nangkamasrumek yamaisha Benjamín jurutkitasrum wakerarme. ¡Chua, aitkau asakrumin, wikia itiurkachmin nekapeajai! —timiayi.

37 Tamati Rubén aparin chicharak: —Napchauka nintimtsuk asata, apaachi. Wikia Benjamínkan tenapkesan wainkatatjai. Tura ataksha awaingkin itartatjame. Antsu niin itaachmataikia, wina uchir jimiar aina nu maata, —timiayi.

38 Tamaitiat Jacob ayaak: —Uchir Benjaminnaka pengké akupkashtatjai. José jakau asamtai, ningki juwakuitai. Jinta weamunam uchir mengkatrukakrumningkia, wi juuntach asan, timiá wake mesekan jakatatjai. Antsu atumka wiasmamkatnuitrume, —timiayi.

43

Benjamínkan Ejiptonam Jukimu

1 Canaán nungkanam tsuka nukap asamtai, 2 Ejiptonmaya trigo itaamun amukau asamtai, Jacob ni uchiri ainaun chicharak: —Ataksha werum trigo jumchiksha sumaataram, —timiayi.

3 Tamaitiat Judá aparin ayaak: —Apaachia, nu aintska iin chichartamak: Atumi yachi ekeri winichmataikia winaka jiirtsuk asataram turammaji. 4 Tu tinu asamtai ii yachi akupakminkia sumaatatji. 5 Antsu ii yachi akupachkumningkia wechatatji. Nu aintska iin chichartamak: Atumi yachi ekeri winachmataikia winaka jiirtsuk asataram turammiaji, —timiayi.

6 Tamati Israel ayaak: —¿Waruka nu aintska atumin ininmamtaisha, ii yachii chikich pujawai timiarume? Nu tinu asakrumin, winaka pengké pase awajtusrume, —timiayi. 7 Tamati aiminak: —Kame, nu aintska ii weari ainaun pachis: ¿Atumi aparisha iwiaakuak? ¿Tura atumi yachi chikitcha pujawak? tusa inintrimi. Turayat: Atumi yachi itataram tusa turamtinka nekachu asar ujakmaji, —tiarmiayi.

8 Nunia Judá ni aparin chicharak: —Ame mash aints ainati tsukajai jakarai takumka, yatsur wijai weti tusam tsangkamkata. Ame ayu takumningkia, wári wetatji. Tura trigo sumakar, amesha tura iisha tura ii uchiri ainausha tsukajai jakashtatji. 9 Watska, yatsurnaka wi wainkatatjai. Tura ataksha juni itaachmataikia, iwiaaku pujaknaka tuke wiasmamkatnuitjai. 10 Ame ju surimia pujachkumningkia, iikia trigo sumakar jimiar tamain wajainaji, —tusa Judá aparin timiayi.

11 Tamati apari ayaak: —Kame, chikich turamniauka atsau asamtai, yachim ayasrum wetaram. ¿Wisha iturkatjak? Turakrum ii nungkarin timiá pengker aa nuka takurtiaram. Irimi yakaamatai bálsamo tura wapasa yumirisha, tura kungkuti ainausha, tura mirra tsuaksha, tura pitusha, tura nusensesha jukirum, apu susataram. 12 Tura kuik jukimiarume nuna nangkamasrumek nukap jukitaram. Nuwik costalnum engketu wainkamarme nuka ataksha awangtuktaram. ¿Kajinmakiar engkewar akupkacharmasha? 13 Watska, atumi yachi yamaikia ayasrum nu aintsnum wetaram.

14 Yuse tujinkamuri atsau asamtai, nu apu wait anengkratinu nintin susati. Turamtai wait anentramak atumi yachi emetama nuna angkan awajsati, tura Benjamíncha emetsuk akupkati. Kame, akupachmataikia, uchirtichu pujuschatjash. ¿Wisha itiurkatjak? —tusa uchiri ainaun akupkamiayi.

15 Tura akupkamtai, Jacobo uchriri ainau apun warinchu nangkami susatniuncha tura kuik waingkimuncha tura chikich kuikiajai trigon sumaktinnasha jukiarmiayi. Tura Benjamíncha jukiar Ejiptonam wearmiayi. Tura nuni jearamtai, 16 José Benjaminkan ni yachii ainaujai winaun wainak, inatirin chicharak: —Au aints ainauka wina jearun jukita. Tura tsaa tupin ai, wijai yuwartin asaramtai, vaca maam inarkam umista, —timiayi.

17 José tamati, ni inatiri timiatrusang ni yachi ainaun ni jeen jeekartas jukimiayi. 18 Turamtai sapijminak mai nuwamtak chichainak: —Kuik ii nuwik costalnum engketu wainkamji nuna pachisar juni jeetamiar, iincha achirmakar inatmarartas aitkarminatsjiash. Tura ii burrorincha atantramkiar jurutramkishtajiash, —tunaiyarmiayi.

19 Tura asar jeanam jear, waaitsuk José inatirin chicharinak: 20 —Maj, juunta, iikia nuwik tari, nekasar trigon sumakar waketkur, 21-22 jinta kanurtinnum jear, kichik kichik ii costalrin atiar, jiikmar kuik trigo sumakur akikmauka nunisang metek engketu wainkamji. Antsu yaachik engkeama nuka nekatsji. Tura asar waingkimi tusar itaaji. Tura ataksha trigo sumaktincha kuik itaaji, —tiarmiayi.

23 Tu tinam José inatiri ayaak: —Sapijmiakairap. Antsu pengker nintimsataram: Atumi Yusri, nekas atumi apari Yusriya nuka nu kuikianka atumi costalrin engkeachmasha. Kamé, atum akikmakmaunka wikia mash jukimjai, —timiayi. Nunia Simeónkan karsernumia jiiki, ni yachi pujuinamunam itamiayi. 24 Nunia José jeen wayaawar, ni nawen nijarartas yumin shikirkamiayi. Tura ni burrori ainau yuwatniurincha susamiayi. 25 Tura tsaa tupin ai, apujai yuwatatrume tusa ujakmau asar, warinchu ainaun itaarmia nuna susartas mash umisar nakasarmiayi.

26 Nunia Joséka ni jeen taamtai, ni yachi ainauka warinchu ainaun susar, nunia nungkan nijajin atitnak tsuntsumruawarmiayi. 27 Turinamtai José iniak: —¿Atumsha pengkerak winaram? ¿Tura atumi apari juuntach timiarume nusha iwiaakuak? ¿Nusha pengkerak puja? —tusa inintrusmiayi.

28 Tu iniam aainak: —Ja ai, apuru, ii aparingkia iwiaakui, pengker pujau ukukji, —tusar tsuntsumruawarmiayi. 29 Tinamtai José pangkai jiis, ni nekas pataa yachin ni nukuri jerermaun, Benjaminkan wainak: —¿Atumi yachi ekeri timiarume nu jukai? —tu iniam, —Ja ai, —tiarmiayi. Tu tinam Benjaminkan chicharak: —Yus yainmakti uchiru, —timiayi. 30 Tura yachiin nukap aneau asa, juutmin nekapeak, wári ni kanutirin wayaa juutmiayi. 31 Tura juuti umis, yapiin nijar ataksha jiinki inatirin chicharak: —Yurumak misanam puusataram, —timiayi.

32 Tamati Josénka yurumkan chikich misanam niisha pujtusarmiayi. Tura José yachi ainauka niisha chikich misanam keemsar, tura ejiptonmaya ainausha niisha chikich misanam keemsarmiayi. Kame, ejiptonmaya ainau hebreo ainaujaingkia kichik misanmangka yuwachmin asaramtai turawarmiayi.

33 Nunia yachii ainau ni akiinamurijai metek, eemkaurinia nangkama, inangnamunam yachii ekeri keemsarti tusa kentsamiayi. Tura waininayat, nuka ii yachiintai tusarka nekainachu asar, nukap nintiminak jiinisarmiayi. 34 Turinamtai Joséka ni misarinia ni yachii ainaun yutan susarmiayi. Antsu chikich yachi ainaun nangkamasang Benjaminkan nukap susamiayi. Turamtai pengker nintimsar iruntrar yuwar, tura amurar inangkasarmiayi.

44

José Piningkrin Pachis Etsermau

1 Tura yutan umisaramtai, José ni inatirin chicharak: —Ju aints ainau costalrin trigo nukap chumpiata. Tura kuikiari waingkim pátatek ataksha engkeata. 2 Antsu piningkur kuik najanamun yachi ekeri costalrin ni kuikiarijai apatkam engkeata, —timiayi. Tamati inatiri timiatrusang umismiayi.

3 Tura kashin tsawaar tsaa yamai jiinai, José ni yachi ainaun: Waketkitaram tusa tamati, ni burrori ainaujai waketkiarmiayi. 4-5 Tura arákka wetsuk wekainai, José ni inatirin chicharak: —Nu aints yamai wearuka papeekam tura mankiam: ¿Waruka atumin pengker awajsamaitiatrum pase awajkartukurme? ¿Winia apuru umutiri tura nekaamatiri piningk kuik najanamusha waruka kasarturkarume? ¡Atumka pengké pase aitkararme! tita —tusa akupkamiayi.

6 Tamati José inatiri ayu tusa papeeki, José yachii ainaun wainak, José timia nunisang ujakmiayi. 7 Tamati ni chichainak: —¿Warukamtai iincha nangkamisha tukartame? Iikia nuka pengké turachminuitji. 8 Iikia Canaán nungkanam jear, nunia costal ainaun atiar jiikmar kuik wainkar, ataksha waingkiartaij tusar, juni winiu asar, ¿itiurkarik kurisha tura kuikiasha apu jeenia kasamkatjia? 9 Watska, yana costalrin apu piningkri engketu wainkatam nuka maanati. Antsu chikich ainautikia apu inatiri wajastatji, —tiarmiayi.

10 Tu tinam José inatiri chicharak: —Atum tarume nuke ati. Antsu pining kuik najanamun takaka nuka wina inatir atatui. Antsu chikichtirmeka angkantaitrume, —timiayi. 11 Tamati José yachi ainau ni costalrin wári nungkanam puusar atiwaramtai, 12 José inati yachi eemkauri costalrin nangkama, ea eaka inangnamunam Benjaminka costalrin urak, nuni José piningkrinka engketun wainkamiayi. 13 Turamtai napchau nintimrar, wejmakrin jaakar costalrinka ataksha burrori entsakarti tusar kentsar yaktanam waketkiarmiayi.

14 Tura Judá ni yachi ainaujai José pujamunam jear, nijajin nungkan antitnak tsunstumruawarmiayi. 15 Tuminamtai José chicharak: —¿Waruka piningkrusha kasartukmarume? ¿Wi nekaamamniaur nekatsrumek? —timiayi.

16 Tamati Judá chicharak: —Juunta, ¿iisha warintajik? Yuska ii tunaarin nekau asa, itiurkachmin awajtamsaji. Turasha kasamkachmaji titiatkamar tujintaji. Tura asakrin piningkian takaka nujai metek iikia mash ami inatiram wajastatji, —timiayi.

17 Tamaitiat José ayaak: —Atsa, nuka tumamchamnawaitrume. Antsu yana costalrin piningkur engketu wainkarma nuke wina inatir wajastatui. Antsu atumka angkan atumi aparin waketkitnuitrume, —timiayi.

18 Tamati Judá Josén tari chicharak: —Juunta, jumchiksha anturtukta, tusan seajme. Wait aneasam kajertukaip. Ameka nekasam faraónka tumawaitme. 19 Ame ininkratkum: ¿Atumi aparisha iwiaakuak? ¿Tura atumi yachi chikichka pujatsuak? takumin, 20 iisha ayaakur: Ja ai, juunta, ii apari pengké juuntach wajas iwiaakui. Tura ii yachiisha natsa ii apari juunmar yajutmarmia nusha pujawai. Antsu maj, ni yachi jakau asamtai, nu nuwanmaya akiinamia nuka pengké kichkitai. Tura asamtai apari niin nukap aneawai tusar timiaji. 21 Takurin ame iin chicharkartakum: ¿Atumi yachi juni itataram, wisha wainkatasan wakerajai tichamkum? 22 Takumin ii chichaakur: Natsaka ni aparinia kanakchatnuitai. Ni aparinia kanakamtaikia, ii aparingkia jakamnawaitai timiaji. 23 Takurin ame chichaakum: Atumi yachi itaachkurminkia, wikia atumnaka jiitnasha nakitajai timiame.

24 Tu tinu asakmin iikia waketkir, ii apari ame timiame nuka mash ujakmaji. 25 Tura chikich kintati ii apari chichartamak: —Ataksha werum trigo jumchiksha sumakrum utitaram turammaji. 26 Turamkurin iikia chicharkur: Ii yachi ekeri iijai tsanias winichmataikia, pengké wechamnawaitji. Ni iijai winichmataikia, nu apunmaka pengkéj jeachminuitji timiaji.

27 Tu chichaakrin, ii apari chichartamak: Atumka nusha nekarme: Wina nuwar Raquel uchi jimiaran jerermiayi. 28 Nunia chikichka mengkakamiayi. Nuniangka wantintsui. Tura asamtai nekasampi pachim niin achik maamtai mengkakamiayi, tu nintimjai. 29 Tura ju chikitcha jukiram, jintá mengkakakrumningkia, wi juuntach asan, timiá wake mesekan jakatatjai. Antsu atumka wiasmamkatnuitrume, timiayi.

30 Ii apari ni uchirin timiá aneau asamtai, niin itatsuk jeakrinkia, 31 uchirin wainchau asa, ii apari jakatnuitai. Turatin asamtai timiá wake mesek jakamtaikia, wiasmamkatnuitji. 32 Wikia aparun chicharkun: Nekasan yatsurnaka wainkatatjai. Tura ataksha wainkin itachamtaikia, wikia iwiaaku pujaknaka tuke wiasmamkatnuitjai.

33 Tura asamtai amin seajme: Yatsurka ni yachi ainaujai waketkiti tusam tsangkamkata. Antsu wikia juni ami inatiram wajasat tusam tsangkamrukta. 34 Antsu yatsur wijain waketchamtaikia ¿itiurkanak aparun waketkitja? Yatsur tachamtai apar wait wajaunka jiitnaka nakitajai, —Judá timiayi.

45

José: Wikia Atumi Yachiintjai Timau

1 Maj, nuna antuk, Joséka ni anengkratairin tsantratatkama tujintak, ni inatiri ainaun kakar chicharak: ¡Atumka juniangka mash jiinkitaram! —timiayi. Tamati inati ainauka mash jiinkiar, kichkiksha juwakchamiayi. Tuminamtai aya yachii ainaujaing juwak: —Wikia atumi yachiintjai, —timiayi.

2 Nuna tusa kakar juutmiayi. Turamtai ejiptonmaya ainausha nuna mash antukar, faraónka jeen pujuinauncha ujakarmiayi. 3 Nunia José ni yachi ainaun chicharak: —Wikia Joséyaitjai. ¿Aparsha iwiaakuak? —tusa inimiayi. Tu iniamaitiat ni yachi ainau timiá shaminak aimkatatkamawar aitske wajaarmiayi.

4 Turinamtai José yachi ainaun chicharak: —Wait aneasrum juni winitaram, —timiayi. Tama niin ayaamkaramtai, José ataksha chicharak: —Wikia nekasan atumi yachiintjai, Joséyaitjai. Ejiptonam surutkamiarme nuwaitjai. 5 Antsu untsuri aints ainau tsukajai jakarai tusa, Yus winaka juni eemak akuptukmiayi. Tura asamtai wait aneasrum, napchau nintimsaram yamaikia pujusairap, tura wiasmamkairap.

6 Yamaikia jimiá musach tsuka awai. Turayat yamaisha tuke cinco musach tsuka atinuitai. Tura asamtai árak araamsha tsapaichminuitai. 7 Kame, atum tura atumi weari ainausha tsukajai jakarai tusa, Yus atumin uwemtikratas, juni taatsrumning winaka eemtikrukmiayi. 8 Atumka winaka ju nungkanmaka akuptukchamiarume. Antsu nuna turamia nuka Yuskeyayi. Yuska faraónka nintimtikin ati, tura faraónka jeen wainin ati tusa, tura ejiptonmaya ainau apuri ati tusa, winaka akuptukmiayi.

9 Tura asamtai wári aparu pujutirin waketkiram, tu ujaakrum: Uchiram José chichaman akupturmak: Yus winaka ejiptonmaya ainau mash inarta tusa pujtusmiayi. Tura asamtai mengkatsuk wári jiiriti turammayi, tusaram ujatruktaram, —timiayi. 10 Tura uchirtuk tura tirangkrintuk, tura tangkurtuk ni takaka nunaka mash yaruak, winí Gosén nungkanam taa, arakchichu pujusti. 11 Tura pujus ni weari ainau, tura niijai pujuinauka tsukajai wait wajakarai tusan, yutai ainaun susartatjai. Kame, ju tsukaka tuke cinco musach atinuitai, tusa José turammayi tusaram ujatruktaram. 12 Wi tajarme juka wiitjai, Joséyaitjai. Yatsur Benjaminka tura atumsha paan antukurme. 13 Tura asaram yatsurka Ejipto nungkanam pujuinaun inawai tusaram, tura juni wainkarume nu pachisrum mash apar ujaktaram. Yamaikia wári werum, apar itartitaram, —tusa José timiayi. 14 Tura ni yachi Benjaminjai minaknaisar juutiarmiayi. 15 Nuniangka José ni yachi ainaun mash mejeas juutkamaikiak minaksamiayi. Tura asamtai ni yachi ainauka arantutsuk pengker nintimsar niijai chichasarmiayi. 16 Tura faraónka jeen pujuinauka José yachi ainau taarmayi tamaun antukaramtai, faraón ni yaintri ainaujai warasarmiayi. ✡

17 Tura faraón Josén chicharak: —Faraón tawai tusam yachim ainau ujakta: Ni burrori costal ainaun antskar Canaánnum waketkiarti. 18 Turawar ni aparin ni weari ainaujai juni tarti tusam akupkata. Tura juni taaramtai, nungka nekas pengkeran susartatjai. Tura yutain nekas pengker ainauncha susartatjai.

19 Tura ni nuwari ainaun, tura uchiri ainauncha tura ni aparincha juni itaarti tusar junia carreta ainaun jukiar nuni keemsar winiarti tusam akupkarta. 20 Tura ni takakina nunaka ukuinaksha, nuna pachisarka napchauka nintimtsuk asarti. Juni Ejiptonam ni ukukmaurin nangkamasang timiá pengker iruna nuka niinu artatui, faraón tusa timiayi.

21 Tu tinu asamtai Israela uchiri ainau faraón timia nunisarang turawarmiayi. Josésha carretancha tura jintá yuwatniuncha susarmiayi. 22 Nunia entsati yamarmancha susarmiayi. Antsu Benjaminkan kuikian trescientos tura entsatin cinco susamiayi.

23 Ejiptonam warinchu timiá pengker iruna nuna entsakarti tusa, José aparin trigon, tura pang jintá yuwatniuncha, tura chikich yutainasha entsakarti tusa, dies burron akuptukmiayi. 24 Tura ni yachi ainaun akupak: —Jinta wekaakuram jiyanikni wajairap —timiayi. Tamati ayu tusar niisha wearmiayi.

25 Tura Ejiptonmaya jiinkiar, Canaán nungkanam ni apari pujamunam jearmiayi. 26 Tura nuni jear, aparin ujainak: —Maj, Joséka iwiaakuitai. Tura mash Ejipto nungkanam inakratin puja nuka nuwaitai, tu ujakaram, Israelka aya jiimiaj wajas, warinkesha tichamin nekapeak, uchiri ainau chichamen antukiat: —Nangkamiar tinatsuash, —tu nintimramiayi. 27 Turayat José niin chichaman akuptukmaurincha mash ujakaram, Israel carreta ainaun ni jukitniun José akuptukma nuna wainak, pengker nintimias chichaak: 28 —Maaketai. Nekasampi uchir José iwiaakuitai. Tura asamtai iwiaaku pujaja juik wena, nekasnapi uchirun wainkatatja, —timiayi.

46

Israel Ejiptonam Jeamu

1 Nunia Israel ni weari ainaujai tangkurtuk tura warinchurtuk Beerseba yaktanam jeamiayi. Tura nuni jea, ni apari Isaac yaanchuik tangkurin maa, Yusen susatas epeamia nunisang niisha turamiayi. 2 Turamtai Yus kashi tari, ni yaanchuik naarin pachis untsuk: —Jacob, Jacob —tamati, Israel ayaak: —Juni pujajai —timiayi.

3-4 Tamati Yus chicharak: —Wikia Yusetjai. Ami aparmi Yusrinjai. Wikia amijai Ejipto nungkanam wetatjai. Tura nuni jeakmin, ami wearam ainaun nukap yujratnuitjai. Tura asamtai Ejipto nungkanam shamkartutsuk weta. Nunia nukap arusan ami wearam ainaunka ataksha Ejiptonmaya waingkiartinuitai. Tura ame jakatatme nuningkia Josésha amijai tsanias pujutnuitai, —timiayi.

5 Tamati Jacobo uchiri ainau Beersebanmaya jiinkiartas, ni uchiri ainaun, tura nawantri ainauncha carretanam Faraón niin yaruaktiniun akupturmia nuni engkerar jukiarmiayi.

6 Jacob ni weari ainaujai mash Ejiptonam wear, ni vacari tura ovejari ainaun tura Canaánnum pujusar, takutai ainauncha mash yaruakarmiayi. 7 Kame, Jacobo uchiri ainau, nawantri ainausha, tura tirangki ainausha mash wearmiayi.

8 Jacobjai Ejipto nungkanam wearmia nuka ju armiayi: Jacobo uchiri eemkauri Rubén, 9 tura Rubénka uchiri Hanoc, Falú, Hezrón, tura Carmi.

10 Simeónka uchiri ju armiayi: Jemuel, Jamín, Ohad, Jaquín, Zohar, tura Saúl. Nu Saúlka nukuri Canaánnumia nuwa ayayi.

11 Leví uchiri ju armiayi: Gersón, Coat tura Merari.

12 Judá uchiri ju armiayi: Er, Onán, Sela, Fares tura Zara. (Kame, Er tura Onáncha Canaán nungkanam yaanchuik jakarmiayi.) Tura Faresa uchiri jimiar ju aarmiayi: Hezrón tura Hamul.

13 Isacara uchiri ju armiayi: Tola, Fúa, Job tura Simrón.

14 Zabulónka uchiri ju armiayi: Sered, Elón tura Jahleel. 15 Ju aints ainauka Jacob Padán-aramnum pujus Leanam yajutmarmiayi. Tura nuni pujus nawantrincha Dina naartinnun nawantrumramiayi. Jacobo weari Leanau ainauka aishmang ainau nuwa ainaujai mash irumram treinta y tres armiayi.

16 Tura Gada uchiri ju armiayi: Zifión, Hagui, Ezbón, Suni, Eri, Arodi, tura Areli. 17 Tura Asera uchiri ju armiayi: Imna, Isúa, Isúi tura Bería, tura nuna umaji Sera naartin. Bería uchiri jimiar armia nuka Heber tura Malquiel armiayi. 18 Nu aints ainauka Jacobnau Zilpa jerermiayi. Kame, Lea apari Labán: —Zilpa Lea inatiri ati —tusa susamiayi. Tura nuka mash irumram dieciseis armiayi.

19 Jacobo nuwari Raquela uchiri ju armiayi: José tura Benjamín. 20 José Asenatnum yajutmarmia nusha ju armiayi: Manasés tura Efraín. Nuka Ejipto nungkanam akiinawarmiayi. Tura Asenatka Potifera nawantri ayayi. Tura Potiferaka yakat Onta sacerdoteri ayayi.

21 Benjaminka uchiri ju armiayi: Bela, Bequer, Asbel, Gera, Naamán, Ehi, Ros, Mupim, Hupim tura Ard. 22 Jacobo tura Raquela weari mash irumram catorce armiayi.

23 Nunia Danka uchiri kichik Husim naartin amiayi. 24 Tura Neftalia uchiri ju armiayi: Jahzeel, Guni, Jezer tura Silem. 25 Nu ainauka Jacobnau Bilha jerermiayi. Kame, Raquela apari Labán: —Bilha Raquela inatiri ati, —tusa susamiayi. Tura nuka mash irumram siete armiayi.

26 Aints Jacobjai Ejiptonam wearuka nuu numpak ni najatin nekapmatsuk sesenta y seis aints armiayi. 27 José uchiri Ejiptonam akiinawarmia nuka jimiar armiayi. Tura asamtai nujai mash irumram Jacob ni weari ainaujai Ejiptonam jearmia nuka setenta aints armiayi.

28 Jacob nungka Gosénnum jeatak wajas, Joséjai nu nungkanam ingkunikmi titas, Judá emajati tusa akupkamiayi. Tura Gosén nungkanam taaramtai, 29 José: Aparam Gosénnum tayi tamaun antuk, ni inatirin: —Carro iwiarturataram, aparjai ingkiungtajai —timiayi. Tura carron umisaramtai, José Gosénnum we, aparijai ingkiunik, aparin minakas waraak nukap juutmiayi.

30 Turamtai Israel Josén chicharak: —Maaketai, uchiru, yamaikia wainkajme. Nekasam iwiaakuitme. Yamaikia iimia wiki iwiaaku pujamin wainkau asan, pengker nintimsan jaaknasha jakamnawaitjai, —timiayi.

31 Nuniangka José ni yachi ainaun tura apari weari ainauncha chicharak: —Yamaikia faraónkan werin jiisan: Wina yatsur ainau tura aparu weari ainausha wijai pujusartas Canaánnumia kaunkari tusan ujaktajai. 32 Turakun ni ovejari ainaun tura vacari ainauncha tura ninu ainausha mash yaruakar ikiaankari tusan ujaktatjai. 33 Nuniangka faraón atumin untsurmak: ¿Atumsha warí takakminuitrume tusa ininmataikia?, 34 ayaakrum: Ii juuntri ainauka tuke oveja wainin asaramtai, iisha nunisrik oveja wainin ainaji titaram. Takurminkia ejiptonmaya ainauka oveja wainin ainaujaingkia pujuschamin asaramtai, atumka Gosén nungkanmak pujustinuitrume turamtatrume, —José timiayi.

47

Jacob Gosén Nungkanam Pujusmau

1 Nuniangka José faraónkan ujaktas werimiayi. Tura ujaak: Wina apar yatsur ainaujai Canaánnumia taar, ovejarin, tura vacarincha, tura waririncha mash ikiangkar Gosénnum taari, —timiayi. 2 Tura ni yachin cinco faraónkan wainkarti tusa ayamiayi. 3 Tura asamtai faraón José yachi ainaun iniak: —¿Atumsha warí takakminuitrume? —timiayi. Tamati aiminak: —Apuru, iikia ii juuntrijai metek oveja wainin ainaji. 4 Ii nungkari Canaánnum nukap tsuka asamtai, ii tangkuri yuwatniurisha atsau asamtai, juni pujustasar taaji. Tura asakrin apuru, wait aneasam, Gosén nungkanam ii pujustinka tsangkamkata, —tiarmiayi.

5 Tu tinam faraón Josén chicharak: —Aparam tura yachim ainau amijai pujusartas kaunkaru asaramtai, 6 Ejipto nungkanam tuni pujusartas wakerina nuni pujusarti. Kame, Gosén nungkaka timiá pengkeraitai. Tura asamtai nuni pujusartin ainawai. Tura vaca wainin pengker nekau amataikia, wina vacar ainaun waitruktin pujsata, —timiayi.

7 José ni aparincha faraónnum jukimiayi. Turam Israel faraónkan wainak, niin pengker ausamiayi. 8 Turamtai faraón Jacobon iniak: —¿Ame warutma musachrinuitme? —timiayi. 9 Tu iniam Jacob ayaak: —Aya wekaasanak ciento treinta musachrinuitjai.

Wina apachur ainauka nukap musach pujusarmia nuningkia jeatsjai. Tura uchichik nangkamsan itiurkachminiun nukap ingkiungmiajai, —timiayi.

10 Nuna tusa umis, Jacob faraónkan aujas ukukmiayi. 11 Turamtai faraón tímia nunisang Joséka Ejipto nungkanam timiá pengker irunnia nuni nungka Ramsés tutainum ni aparin tura ni yachi ainaun pujsamiayi. 12 Nunia ni yuwatniurin mash ni yuumamurijai metek susamiayi.

13 Kame, mash nungka ainamunam trigo atsumiayi. Tura asamtai Ejipto nungkanam tura Canaánnumsha aints ainau tsukajai kajiniarmiayi. 14 Tuminamtai Ejiptonam pujuinauka tura Canaánnum pujuinausha trigon kuikiajai sumakaramtai, José nu kuikianka irumar, faraónka jeen ukusmiayi.

15 Kame, Ejipto nungkanam tura Canaán nungkanmasha aints ainau kuikiari mash amukau asamtai, Ejiptonam pujuinauka Josénam weriar chicharinak: —Wait aneasam, yutai sukartusta. Ii kuikiari mash amukau asar, tsukajai kajingtatji, —tiarmiayi. 16 Tu tinam José ayaak: —Kuikiaram atsamtaikia, atumi tangkuri itataram. Turaram nujai yutai yapajiatai, —timiayi. 17 Tamati ejiptonmaya ainau caballo ainaun, oveja ainauncha, vaca ainauncha, tura burro ainauncha itaar, nujai yutai yapajiawar nu musach tsukajaingkia kajingcharmiayi.

18 Turawar chikich musachtin ataksha Josén jeariar chicharinak: —Ii kuikiarisha yanchuk mash amukayi. Tura ii tangkurisha amin mash amasmaji. Nuniangka yutai sumaktasrikia ¿warijai yapajiataij? Ii nungkarinka surukrikia, nunia iik juwaktatji. 19 Tura asakrin yamaikia ii nungkarijaingkia sumakratkata. Turakminkia iikia faraónka inatiri wajastatji. Turakrin ame arak jingkiaji sukartakmin, faraónka nungkarinka takarsatatji. Tura asar iikia arakmar yuwakur iwiaaku pujusartinuitji. ¿Warukamtain nangkamisha tsukajaisha kajingtaij? —tiarmiayi.

20 Kame, tsukajai jakarai tusar, ejiptonmaya aints mash ni nungkarin surukarmiayi. Turinamtai José nu nungka ainau faraónnau arti tusa sumakmiayi. 21 Tura asamtai Ejipto nungkanam pujuinauka mash faraónka inatiri wajasarmiayi. 22 Antsu sacerdote ainaun faraón trigon nangkami susamu asamtai, nuna yuwinau asar, ni nungkarinka surukcharu armiayi.

23 Nunia José aints ainaun irur chicharak: —Atumka faraónka inatiri ataram tusan, atumin sumakjarme. Tura atumi nungkarisha faraónnawaitai. Tura asamtai faraónka nungkarin arakmataram tusan, yamaikia aráka jingkiajin suajrume. 24 Antsu tsamakamtai juwakrum, cinco akankamunmaya kichik akankamuka faraónnau ati tusaram suutatrume. Tura chikich cuatro akankamu ainaunka atumka jukitatrume. Tura nuna atumi uchirijai tura atumi jeen pujuinaujaisha yuwakrum, ataksha araka jingkiaji arakmataram, —timiayi.

25 Tamati niisha aiminak: —Maj, ame wait anenkartusu asam, iinka tsukajai jakaraij tusam uwemtikiarturume. Tura asakrin faraónka inatiri artatji, —tiarmiayi. 26 Tinau asaramtai José chichaak: —Mash Ejipto nungkanam pujuinauka arákan arakmawar, trigon juukar, cinco akankamunmaya kichik faraónnau ati tusar susartin ainawai. Ju chichamnaka tuke umikiartinuitai. Antsu sacerdote ainauka ni nungkarin surukcharu asar, arakan arakmawar trigon juwinak, faraónkan susachartinuitai, —timiayi.

Jacob Josén Ni Wakeramurin Nekamtikiamu

27 Tura Israela weari ainauka Gosén nungkanam pujusar nukap yujararmiayi. 28 Tura Jacob diecisiete musach Ejiptonam pujus, mash irumram ciento cuarenta y siete musachrintin wajasmiayi.

29 Nunia chikich kintati jakamin nekapeak: Wári jakashtajash, tu nintimias: José wári tati tusa chichaman akuptukmiayi. Tura José taamtai niin chicharak: —Uchiru, nekasam wina pengker nintimturkumka uwejem wina makurun weakam: Ame seatme nuna nekasan umirkatjame, Yusjai tajame, turuttia. 30 Wi seajme nuka juwaitai: Wait aneasam, wi jakamtai Ejiptonam iwiartusaip. Antsu wina namangkur Ejipto nungkanmaya jurukim, apachrun tura aparnasha iwiarsarmia nuni iwiartusta —timiayi.

Tamati José ayaak: —Ame turutme nunaka timiatrusnak umiktatjai, —timiayi. 31 Tamaitiat —Yusjai nekasan tajame: Mash umiktatjai turuttia —timiayi. Tamati Josésha: —Yuse naarin pachisan ame tame nunaka timiatrusnak umiktatjai —timiayi. Tamati Israel peaknum tamrutinam tsuntsumamiayi.

48

Jacob José Uchiri Jimiaran Pengker Awajsamu

1 Chikich kintati Josén ujainak: —Aparam jaawai, —tiarmiayi. Tu tinam Joséka uchiri Manasésan tura Efraínkan ayas juki aparin jiistas wemiayi. 2 Tura jeamtai Jacobon ujainak: —Uchiram José jiirmastas tayi, —tinamtai Jacob jaak tepayat nantaki keemsamiayi. 3 Tura José wayaamtai chicharak: —Yus timiá kakaram aa nuka Canaán nungkanam yakat Luz tutainum pujumiaja nuni wantinturkamiayi. Tura wina pengker awajtustas 4 chichartak: Anturtukta. Ami uchirmin untsuri susatnuitjame. Tura ami wearmincha nukap yujratnuitjai. Tura yaktancha untsuri yaktamawartin ainawai. Turinamtai ju nungkaka niinu ati tusan tuke susartinuitjai turutmiayi. ✡ 5 Turutin asamtai wi taatsaing, juni Ejipto nungkanam uchiram Efraín tura Manasés yajutmarmiame nuka wina uchir Rubén, tura Simeón ainawa nunisarang wina uchirua tumau ainawai. 6 Tura chikich uchi yajutmartatme nuka aminu artinuitai. Tura ame jakakminkia, niisha ni yachi asar, Efraínjai tura Manasésjai aminu atinun akankar metek jukiartin ainawai. 7 Tura Paran-aramnumia waketkin, Canaánnum wekaakun, yakat Efratanam jeatsrining nukuram Raquel jakamiayi. Tura jinta Efrata jeakunam iwiarsamiajai. Tura nu yaktanka yamaikia Belén inaikiamuitai, —Jacob timiayi. ✡

8 Nunia José uchirin wainak, Josén iniak: —¿Jusha yana uchiri ainawa? —tu iniam, 9 José ayaak: Juka wina uchir ainawai. Wi Ejipto nungkanam pujain, Yus surusmau ainawai, —timiayi. Tama apari chicharak: —Wait aneasam uchi mai ayaamturkarti. Pengker awajsatasan wakerajai —timiayi.

10 Kame, Israelka nekas juuntach wajasu asa, jiisha kusuru asamtai, José ni uchiri mai tejuwach wajasarti tusa, aparin ayaamtukmiayi. Turamtai tirangkin mai minakas mejeasmiayi. 11 Tura Josén chicharak: —Maj, Josén wainkainjapi tuuka nintimchamiajai. Antsu tu nintimsan pujau wainiat, ami uchiram wainkatniuncha Yus tsangkatruki, —timiayi.

12 Tamati José ni uchiri ainaun: —Menastaram —tusa, niisha nijajin nungkan antitnak aparin tsuntsumruamiayi. 13 Nunia Efraínkan untsurijai achik, tura Manasésnasha menarijai achik juki ayaamtukmiayi. Turamtai Efraínka apachri menarinini tura Manaséska apachri untsurinini wajasmiayi. 14 Tura Israel tirangkin mai pengker awajsatas ni kunturin mai takunmiayi. Tura nekayat yapajiasang Efraín ekeri au wainiat, ni muuken untsur uwejejai achik, tura Manasés eemkauri au wainiat, ni muuken mena uwejejai achikmiayi.

15 Tura José uchirin mai pengker awajsatas Israel chichaak: —Apachur Abrahamka, tura apar Isaacsha Yusen umirkarmia nu Yuska wi akiinamunmaya wina pengker waitnua nuka, 16 tura ni awemamuri mash pase ainamunmaya angkanmamtikrurmia nusha ju uchinka mai pengker awajsati. Tura wina naarun pachisar, tura aparu naarin pachisar, tura apachru naarincha pachisar tuke chichau arti. Tura ju uchikia untsuri yajutmarar, mash nungkanam nukap yujararti, —timiayi.

17 Antsu apari Efraínka muuken untsur uwejjai achikmaun Joséka wainak: Mianchawaitai, tu nintimias, apari uwejen Efraínka muukenia jusa, Manasésa muuken achimtikiatas takuimiayi. 18 Tura aparin chicharak: —Atsa, apaachi, eemkauringkia juwaitai. Ju untsur uwejmijai achikta, —timiayi. 19 Tamaitiat Josén chicharak: —Nekajai, uchiru. Pengkeraitai. Kame, Manaséscha ukunam nukap yujartinuitai tusan nekajai. Antsu yachi ekeria juka ni yachiin nangkamasang untsuri nungkanam nukap yujartinuitai, —timiayi.

20 Tura Jacob ni tirangkin mai pengker awajsatas chichaak: —Israela weari ainauka chikich aints ainaun pengker awajsartas atumi naarin pachisar tu chichasartin ainawai: Yus Efraínkan tura Manasésnasha pengker awajsamia nunisang amincha pengker awajtamsati tinu artinuitai, —timiayi. Nuna taku nekas Efraínka ekerintai tusa nekayat, naarin eemak inaik timiayi.

21 Nunia Josén chicharak: —Antukta. Wikia jakatatjai. Tura wainiat Yus atumjai tuke pujau asa, atumi apachri nungkarin wetaram tusa jetamkatnuitrume. 22 Tura ami yachim ainaun nangkamasnak Siquem nungkancha susamjai. Kame, amorreo ainaun nepetkan, nu nungkanka atankimiajai, —Jacob timiayi.

49

Jacob Ni Uchiri Ainaun Pengker Awajsamu

1 Nunia Jacob ni uchiri ainaun untsuk, chicharak: —Wini ayaamkataram ukunam atiniun pachisan chichaman ujaktatjarme. Nu antuktaram. 2 Wina uchir ainautiram, wikia Jacob naartin wainiat, wina naarnaka Israel ati tusa Yus inaitukmiayi. Atumi apari turamtiatrume nuka antuktaram.

3 Rubénka, ameka nampuarurinme. Tura asam kakarmaitme. Tura asakmin aminka pengker awajtamin ainawai. 4 Antsu nampuaruri ayatum, entsa tampaaramuri winawa nunismek atsantrachmin asam, wina nuwaru inatirijai kanurtasam, wina peakrun tepesmiame. Tura asam mianchau atatme, —timiayi.

5 Tura Simeónkan tura yachi Levíncha chicharak: —Atumka mai metek maanin aints asaram, itiurkachmin amataikia, wári meset najanatasrum wakerarme. 6 Atumka aints ainaun kajerakrum maamiarume. Tura nangkamrumsha vaca kangkajin kupirkaru asakrumin, aints iruntrar chichainamunam atum chichaakrumka, wikia nuna antutan pengké nakitajai. 7 ¡Atumka timiá kajeu asakrumin, nuka pengké paseetai tusan, atumi yumingkiajrume! Tura asamtai Israel nungkanmaka iruntraram pujutsuk, kanakrum pujusartin ainarme, —timiayi.

8-9 Tura Judán chicharak: —Uchir Judáya, ami yachim ainauka amin pengker awajtamin ainawai. Tura nemasem ainau nepetkam, aints suwenam achiawa nunisketme. Ameka juun yawaa uchiria tumawaitme. Nuka kuntinun achik maa, juun yawaaya tumau namangken yuwa tutuar ayamak tepawa nunismek amesha ayamratnuitme. ¿Yáki amin itit awajtamin at? 10 Apu ushukrutain kuri najanamun takus nujai aints ainaun inawa nunismek ameka nekasam aints ainaun inartinuitme. Tura asam nekas nurintin taatsaing, nu ushukrutainka atankichartin ainawai. 11-12 Tura inakratin asa, ni burrochirin uva araamua naekrijai jingkia, ni wejmakrin uva yumirijai nijartinuitai. Tura uva yumiri ijuramun amur, ni jiisha uva yumiri nangkamasang washukuitai. Tura ni naisha muntsun nangkamasang pujuitai, —timiayi.

13 Tura Zabulónkan chicharak: —Ameka uchiru, juun entsa yantamen pujustinuitme. Nuni juun kanu ainau nujamkartin ainawai. Tura ami nungkemka Sidón nungkanam jeatnuitai, —timiayi.

14 Nunia Isacaran chicharak: —Ameka burro merman entsawa nunisketme. Tura tangku ayamtainam entsamtai ainau ayaminawa nunismek ayamsatnuitme. 15 Nuniangka ami nungkemin pujusam, nekas pengkeraitai tu nintimsam, tura juni ayamsatniusha pengkeraitai tusam, merman entsaktinuitme. Tura nakitajai tutsuk, chikich aintsu inatiri wajastinuitme, —timiayi.

16 Nunia Dankan chicharak: —Israela weari ainau doce akankamuri nuni kichik aminu atinua nuni ami aintsrum ainau inartinuitme. 17 Tura napi jintá yantamen tepes, kawainum entsatkaun nangkamaun wainak, kawai ajuarti tusa, kawain nawenam esaitnuita nunisketme, —timiayi.

18 Nunia chichaak: —Apuru Yus, ame uwemtikrurta tusan nekajme, —timiayi.

19 Tura Gadnasha chicharak: —Suntar untsuri amijai maaniawartas taartinuitai. Turamaitiatum ameka nepetmakam papeektinuitme, —timiayi.

20 Tura Aseran chicharak: —Uchiru, ami yutairmikia nukap atinuitai. Tura aints ainaun ipiaakminkia, apu yutairia nunisang ati tusam yutainka susatnuitme, —timiayi.

21 Nunia Neftalín chicharak: —Ameka japa angkan wekaawa nunisketme. Tura ami uchiram ainausha japa uchiria nunisarang shiiram artinuitai, —timiayi.

22 Tura Josén chicharak: —Uchiru, ame numi entsa yantamen araamua nuka nukap nerektinua nunisketme. Numi timiá nerek wajawa nuna kanawe wenurmaunum patasu asa kupikchatnuitai. 23 Amin kajertaminak pujuinauka tishimkurin achikiar, wachin tias akupkartin ainawai. Tura asar tukee itit awajkartin ainawai. 24 Antsu ameka kakaram wajastinuitme. Tura asam aints tishimkurin achikua nunisketme.

¡Maj, wina Yusur timiá kakaram asamtai, tenukap maaketai tajai! Nuka nekas oveja wainua nunisang wi wear ainaunka nekas ayamruktinuitai. 25 Aparmi Yusri timiá kakaram aa nuka amincha yainmaktinuitai, tura pengker awajtamsatnuitai. Yuska nayaimpinmaya waitmak, juun entsa nitkarin pujamnin yainmaktinuitai. Tura asa ami wearmincha angkan jererar, pengker muntsawarti tusa yainmaktinuitai.

26 Wina aparka tura nukursha pengker awajtusarmia nuna nangkamasnak wikia aminka pengker awajsamiajme. Nu pengker awajtamsamuka mura ainau tuke mengkatsuk iruna nunisang atinuitai. Tura asamtai ami yachim ainiau nangkamasmek Yus eakmawaitme, —Josén timiayi.

27 Nunia Benjaminkan chicharak: —Uchiru, ameka pachim yukartinua nunisketme. Yukartinka kashik kuntinun maa nanmangken yuwatnuitai. Tura angkuanmatai ampintrau ainau chikich ainau jukiarti tusa akanturtinuitai, —Israel —timiayi.

28 Israel ni uchirin doce armia nuna kichkimias kichkimias ni ukunam atinun pachis timia nuka nuwaitai.

Jacobo Jakamu

29-30 Chikich kintati Jacob ni uchiri ainaun irur chicharak: —Yamaikia nekasan jatanak wajasjai. Tura wi jakamtai, apachur Abraham Canaán nungkanam pampa waari ii weari ainau iwiarsamunam iwiartustaram. Nu pampa waaringkia Macpelaka Mamre yaktanmaya tsaa taakmanumanini awai. 31 Tura nuni apachur Abrahamnasha, tura nuwari Sarancha, apar Isaacnasha tura nuwari Rebecancha iwiarsarmiayi. Nunia wisha nuwar Leancha nuni iwiarsamiajai. 32 Nu pampa waarisha ajartuk hitita aints ainiamunmaya apachur Abraham kuikiajai sumakmia nuwaitai, —tusa Jacob ni uchiri ainaun timiayi. ✡ 33 Tura Jacob ni uchiri ainaun mash chicharak umis, peaknum tepes jakamiayi.

50

1 Tura jakamtai, José juuti aparin minakas mejeasmiayi. 2 Nunia tsuwakratin ainau ni apari namangken tsuwakjai yakarartas taarti tusa, chichaman akupkamiayi. Tura taaramtai timiatrusarang umirkarmiayi. 3 Kame, tsuwakratin ainau tuke turina nunisarang cuarenta kinta Jacobo namangken yakarar umisarmiayi. Tura ejiptonmaya ainau Israela jakamurin nintimsar, setenta kinta juutiarmiayi.

4 Tura juutiar umisaramtai, José faraónka inatiri ainaun chicharak: —Wait aneasrum, wina pengker nintimturkurmeka, José tawai tusaram faraón titaram: 5 Aparka jatanak wajak, wina chichartak: Wi jakamtai, jakau iwiartain wi Canaán nungkanam umismiaja nuni iwiartusta, Yusjai tajame turuttia tusa turutmayi. Tu turutin asamtai, nuni wena, tura mash umisan tatajai tusan wait aneasam tsangkatrukta, turamui tusaram faraón ujatruktaram, —timiayi.

6 Tusa akatram faraónkan jeariar: José turammayi tusar ujaam, faraón nuna antuk, Josén chichaman akuptak: —Takumka aparmi timiaurin timiatrusmek umikta, —timiayi.

7 Tamati José aparin iwiarsatas we ai, faraónka jeen apu inatiri wainin ainau tura Ejipto nungkanam inakratin irunmi nusha nijai tsaniasar wearmiayi. 8 Tura Jacobo weari ainausha mash, tura José ni wearijai mash, tura José yachi ainausha mash Canaánnum wearmiayi. Antsu ni uchiri ainaun tura tangkuri ainauncha ni waintairijai Gosén nungkanam ukukiarmiayi. 9 Tura carro ainamunam, tura kawai ainamunmasha entsamkar untsuri aints niijai tsaniasar wekaasarmiayi.

10 Tura Jordán entsanam tsaa taakmanumanini Goren-ha-atad tutainum jear, José ni apari jakamurin nintimtusmi tusa, siete kinta aints irunujai mash tsaniasar juutiarmiayi.

11 Tura Canaán nungkanam pujuinauka nu juutmaun wainkar, nukap nintimrar: —Ni aintsri jakau asamtai, ejiptonmaya ainauka timiá juutinak pujuinawapi —tusar nu nungkanka Abel-mizraim inaikiarmiayi. ✡

12-13 Tura yaanchuikkia Abrahamka Canaán nungkanam pampa waari ajartuk ni weari ainau iwiarsamuri ati tusa, Macpelanam hitita aints Efrón naartinnumia sumakmia nuni Jacobo uchiri ainauka apari timia nunisarang iwiarsarmiayi. Kame, nu pampa waaringkia Mamre yaktanmaya tsaa taakmanumaninintai. ✡

14 Tura mash umisar José ni yachi ainaujai tura ejiptonmaya ainaujai niin nemarsar wekaasarmia nujai ataksha Ejiptonam waketkiarmiayi.

José Ni Yachi Ainaun Pengker Awajsamu

15 Jacob jakau asamtai, José yachi ainauka ningki nintimsar: —Ii yachinka nukap pase awajsamu asakrin, iincha tuke kajertamatsjiash. Tura asa yapaijkiataj tuusha nintimtsuash —tusar, 16-17 chichaman akuptinak: —Aparam iwiaaku pujus iin chichartamak: José ju chichamka ujaktaram: Yachim ainauka amin timiá pase awajtamsaru wainiatmek, wait aneasam, yachimi tunaari tsangkurarta tawai titaram turammaji. Tu turamin asamtai, iisha aparmi Yusri inatiri asakrin, wait aneasam, ii tunaaringkia tsangkukratkata tusar seaji, —tusar nu chichaman Josén akuptukarmiayi. Akuptukaram José nuna antuk juutmiayi.

18 José juutu pujai, ni yachi ainau tariar, nijajin nungkan antitnak tsuntsumruawar chicharinak: —Yamaikia ami inatirmitji, —tiarmiayi. 19 Tinamaitiat José ayaak: —Shamrukairap. ¿Wi Yuskaitiaj? Wikia atumniaka wait wajaktinaka susashtatjarme. 20 Kame, atumka winaka pase awajtustasrum wakerayatrum, Yus untsuri aintsun uwemtikratniun ju nungkanam akuptukmiayi. Tura asamtai nu aints ainauka yamaiya juisha iwiaaku pujuinawai. 21 Tura asamtai shamrukairap. Wikia atumin tura atumi uchiri ainauncha yutancha susatatjarme, —timiayi.

José Jakamu

22 Nunia José ni yachi ainaujai tuke mash Ejiptonam pujusarmiayi. Joséka ciento diez musachrintin pujus, 23 Efraínka tirangki uchirin wainkamiayi. Tura Manasésa uchiri Maquir naartinu uchiri ainaun ni jeen tsakarmiayi.

24 Kame, chikich kintati José ni yachi ainaun chicharak: —Wikia jatanak wajasjai. Antsu Yuska atumin yainmaktatrume. Tura asamtai ju nungkanmayangka jiirmakiar, Abrahaman tura apachru Isaackan, tura ii aparincha chicharak: Nu nungkaka atumnau ati tusa, suramsatas wakerimia nu nungkanmaka atumin jeetamkatnuitrume, —timiayi.

25 Tura ni yachi ainaun ataksha chicharak: —Yus atumnaka nekas yainmaktinuitrume. Tura wi jakamtai, atum juniangka jiinkiram weakrumka, wina ukunchrusha ukurtutsuk jukitiaram. Turatin asakrumin yamaikia: Ame akatmamkartukume nuka nekasrik umiktatji. Yuse naari pachisar tajarme tusaram turuttiaram, —timiayi.

26 Nuniangka José ciento diez musachrintin asa, Ejiptonam jakamiayi. Turamtai ni namangke kaurchati tusar, tsuwakratin ainauka tsuwakjai yakararmiayi. Turawar aints jakau engketainam engkeawarmiayi. ✡

✡ 1:26 Juan 1.3

✡ 2:24 Mat 19.5-6; Marc 10.7-8; 1 Cor 6.16; Ef 5.31

✡ 3:15 Rom 16.20

✡ 3:16 1 Tim 2.14-15

✡ 3:24 Ap 2.7; 22.2, 14

✡ 4:5 Heb 11.4

✡ 7:24 Mat 24.37-39; Luc 17.26-27; Heb 11.7; 1 Pe 3.20; 2 Pe 2.5

✡ 12:3 Hech 3.25; 7.2-4; Gál 3.8

✡ 12:8-9 Hech 7.5; Gál 3.16; Heb 11.8-9

✡ 14:20 Heb 5.6, 10; 6.20; 7.1-11, 15-22

✡ 15:6 Rom 4.2-3, 9, 22; Gál 3.6

✡ 17:14 Luc 2.21; Hech 7.8; Rom 4.9-12; Gál 5.2-3, 6, 11-12; 6.15; Flp 3.5; Col 3.11

✡ 19:29 Mat 10.15; 11.23-24; Luc 10.12-13; Rom 9.29; 2 Pe 2.6-7; Jud 7

✡ 21:13 Rom 9.7-9; Gál 4.22-31; Heb 11.18

✡ 22:19 Heb 6.13-15; 11.12, 17-19; Stg 2.21-23

✡ 24:62 Gén 16.14

✡ 25:9-10 Gén 23.17-20

✡ 25:11 Gén 16.14; 24.62

✡ 25:23 Rom 9.10-13

✡ 25:34 Heb 12.16-17

✡ 27:40 Heb 12.16-17

✡ 28:4 Gén 12.1-3; 17.6-8

✡ 28:9 2 Cor 6.14-18

✡ 28:14 Gén 22.17-18

✡ 28:15 Heb 13.5-6

✡ 28:22 Gén 14.17-20; Mal 3.7-10

✡ 32:27 Gén 25.26

✡ 35:19 Miq 5.2

✡ 39:23 1 Cor 10.13

✡ 41:44 Hech 7.10

✡ 42:4 Hech 7.11-12

✡ 45:16 Hech 7.13

✡ 48:4 Gén 28.13-14

✡ 48:7 Gén 35.19

✡ 49:32 Gén 23.9-18

✡ 50:11 Hech 7.15-16

✡ 50:12-13 Gén 23.9-18

✡ 50:26 Heb 11.22

Éxodo

Éxodo

1

Moisésa akiinamuri

(Éx 1.6—2.10)

José jakamuri trescientos (300) musach nangkamaramtai, aints ainau Josén wainkaruka nuka mash jakarmiayi. Nunia Israel ainau untsuri yujararmiayi. Tura timiá yujaramtai, Egipto nungkanam chikich apu faraón tutai pujumia nusha Josén wainkachu asa ¿Israel ainau waruka iijai pujuinawa? tusa pengké nekaachmiayi. Antsu timiá untsuri yujararamtai faraón shamkamiayi. Tura asa ni aintsri ainaun chichaman akuptak:

—Israel ainau timiá untsuri tura timiá kakaram asaramtai, yujarai tusar surimkarmi. Tura iinu inatiri wajasar yakat juuntan jeamkarti, —tusa akatramiayi.

Tura kakaram takakmastaram tinamaitiat, Yus ni aintsri ainaun yayamu asa, timiá untsuri yujararmiayi. Tura asamtai faraón Israel ainaun takatjai nepetkatatkama tujintak chichaman akuptak:

—Israela uchiri yamai akiininausha mash maataram, antsu nawantringkia maawairap, —timiayi. Tamaitiat Israela nuwari ainau nu chichamnaka umirkacharmiayi. Tura asaramtai faraón chicharak:

—Uchi aishmang yamai akiinauka mash entsanam ujungtaram, —tusa chichaman akupkamiayi.

Nunia chikich Israel nuwa uchin jurermiayi. Nu uchikia shiiram asamtai, nukuri kampatam nantu ni jeen uukmiayi.✡

Kampatam nantu uukmaitiat, uchi kakar juutu asamtai, nuniangka uuktatkama tujinkamiayi. Tura asa nuwa pitakan najata, uchirin engkeatas tenapkes kantsermiayi. Tura uchincha pitaknum engkea, nunia entsanam juki saaknum inanmasmiayi. Tura umaachiram wainkata tusa akuptukmau asa, arák wajas jiij wajatmiayi. Tura arák wajai, faraónka nawantri ni inatiri ainaujai entsanam maainiartas wearmiayi. Tura entsanam jear, pitak uukmaun wainkarmiayi. Tura faraónka nawantri pitakan urak uchi juutun wainak:

—Waawaa, juka Israel uchiapita, tura wainiatun wi wait anentau asan jukitjai, —timiayi. Tamati uchi umaji nuna anturak, faraónka nawantrin iniak:

—¿Kuwirchin yáki muntsat? Amesha nawan asam uchi muntsatatkamam yuumatame. Ame wakerakminkia, wisha uchin muntsatniun eatkatjame, —timiayi.

Faraónka nawantri ayu tamati, uchi umaji we nukurin itamiayi. Turamtai faraónka nawantri: Juka ju uchi nukurintai tusa nekachu asa, uchin nukurin susa chicharak:

—Ju uchi nap waitrukam tsakatmatrurta. Turakmin wisha akiktatjame, —timiayi. Tamati nukuri juki uchin tsakatmarmiayi. Tura uchin chicharak:

—Ami aintsrum ainau kajinmakiip, —tusa tuke nekaprimiayi. Tutai asa nuna kajinmatsuk tsakarmiayi. Tura tsakaarmatai tuke jukiti tusa susam, faraónka nawantri ni uchiria nunisang jeen jukimiayi. Tura naarin Moisés inaikiamiayi. Nuka “entsanmaya jukimu” taku tawai. Nunia Egiptonmaya nekau ainau Moisésan tenapkesar nuiniararmiayi.✡

Moisés Egiptonmaya tupikiakmiauri

(Éx 2.11-23)

Moisés cuarenta (40) musach pujus, faraónka jeen tsakatmarmau asa nekas pengker pujuyayi. Nunia Israel ainau ni weari asaramtai jiistas werimiayi. Tura Egipto suntari Israel aintsun awatmatai Moisés kajerkamiayi. Tura aintsun awatramia nu ningki wajasamtai, waitkarai tusa mai jiim, mai jiim, wajaananta Egipto suntarin awati maamiayi. Nunia yaikminam iwiarsamiayi. Kashin tsawaar ataksha faraónka jeenia jiinki, Israel ainaun jiistas weai, mai Israeltak maaninaun wainkamiayi. Tura weri chicharak:

—¿Warukaya mai Israeltaksha maaniarme? —timiayi. Tamaitiat chikich aints Moisésan jiyak:

—¿Yaachia amincha chicharuta tusasha akuptamkama? ¿Ameka ii apurinkitam? ¿Yaau Egipto aints maamame nunismek winasha mantuatasam turutsumek? —timiayi.

Tamati Moisés nuna antuk: Nu aints ainauka wi aintsun maamurun yanchuk nekainawai. ¿Faraónnasha wi turamuncha ujakchartimpiash? ¿Tura nuna nekaa winasha mantuashtimpiash? tu nintimias shamkamiayi. Tura asa Moisés Egiptonmaya tupikiaki Madián nungkanam wemiayi.✡

Tura Madián nungkanam jea, Moisés nungka taimunam ayamsamiayi. Tura angkuanmatai nuwawach ni uwijan yumin aarartas taarmiayi. Taaramtai Moisés nuwachin ni uwijarin yumin aarti tusa yaingmiayi. Turamtai nuwawach ainau jeanam jear, ni aparin Moisésa turamurin ujakarmiayi. Tura ujakaram nuwa apari Reuel naartin Moisésan untsuk:

—Wijai tuke pujusta, —timiayi.

Tamati Moisés ayu tusa Reuela nawantrin nuwatkamiayi. Tura ni juuntrijai pujus uchin yajutmarmiayi. Tura Moisés Madián nungkanam pujai, Egipto apuri faraón jakamiayi. Tura waininayat Israel ainau tuke Egipto nungkanam wait wajainak pujuarmiayi.

Yus Moisésan untsukmauri

(Éx 3.1—4.17)

Moisés aints atsamunam ni juuntri uwijarin wainak pujai, numi jangkirtin keaun wainkamiayi. Numi keayat kajinchau asamtai, Moisés nuna wainak: ¿Warukang kajintsua? tusa, wisha wakemkan jiisnaka wainkainjapi, tu nintimramiayi. Tu nintimias weri wakemak jiai chichaman antukmiayi. Nu chichamka nuwaitai:

—Moisésa, ani wajasta. Nungka wajame auka wina nungkaruitai. Tura asamtai sapatrum kuinkam ukuktia, —tu chichaun antukmiayi. Moisés nuna antuk kuraimiayi.

Yus nijai chichaamu asa, shamak yapiin nukukmiayi. Turamtai Yus chicharak:

—Abrahama Yusrinka wiitjai, tura Isaaca Yusrinka wiitjai, tura Jacobo Yusrinka wiitjai.✡ Wina aintsur wait wajainaun wainkau asan, tura ni juutinauncha anturkau asan, wina aintsur ainaun ayamruktasan winajai. Tura nekas pengker nungkanam jeekatasan wakerajai. Tura asamtai yamaikia Egipto nungkanam waketkita. Faraónnum akupkatasan wakerajme, —Yus timiayi.✡

Tamati Moisés ayaak:

—¿Itiur faraónnumsha wetajak? ¿Itiur wisha Israel ainauncha Egiptonmayancha jiiktajak? —timiayi.

Tamati Yus chicharak:

—Tutsuk weta. Amijai wisha pujustinuitjai. Tura amin yaingtinuitjame. Tura asamtai wina aintsur ainau Egiptonmaya jiinkiar, ju muranam kaunkar umirtukartinuitai, —timiayi. Tamaitiat Moisés ayaak:

—Antsu wi wena tura nuni jean, wi wear ainaun chicharmaitiat wina inintinak: ¿Yus amin akuptamkama nuna naarisha yaaita? tu inintinamtaisha ¿warinak aimkataj? —timiayi.

Tu iniam Yus ayaak:

—Ame nu aints ainau ayaakum: Yuse naaringkia nuwaitai: “Tuke Pujuyaja” nuwaitjai.✡ Tura asamtai atumi juuntri Abrahama Yusrincha wiitjai. Tura Isaaca Yusrincha wiitjai. Tura Jacobo Yusrincha wiitjai. “Tuke Pujuya” nuka wina akuptuki tita. Nunia juun ainaun mash iruram faraónnum weme tura chicharkum: Ii Yusri iin wantinturmakji. Tura asamtai aints atsamunam kampatam kinta wekaasaram, atumi Yusri susatasrum atumi tangkuri epeataram tusam akupkartukta tusam ujakta. Tura wainiat wina kakarmarnaka waintsukka atumniaka akuptamkashtatui. Turamtai Egiptonmaya jiinkiram weakrumningkia, Egiptonam pujuinauka atumin pengker awajtamsartas warinchun ákikian untsuri suramsarti tusan nintimtikrartinuitjai, —Yus timiayi.

Tamati Moisés ayaak:

—Antsu winaka nekasampita turutchartinuitai. Antsu Yuska aminka akuptamkachi turutiartinuitai, —timiayi. Tamaitiat Yus chicharak:

—¿Uwejmin warí takakam? —timiayi. Tamati Moisés ayaak:

—Wain takakjai —tu aimkamtai, Yus ataksha chicharak:

—Wairam nungka ajuarta, —timiayi.

Tamati wai nungkanam ajuaram napi najanarmiayi. Turamtai Moisés napin shamak tupikiakmiayi. Tupikiakiamtai Yus chicharak:

—Uwejmijai napi juke achikta, —timiayi.

Tamati Moisés ayu tusa napi juken achikiam ataksha wai najanarmiayi. Turamtai Yus ataksha chicharak:

—Uwejem wejmakrumin inukta, —tamati Moisés uwejen wejmakrin inuk, nunia kuinak, púju kuchapia tumau tsuwarchamin wajakmiayi.

Turamtai Yus ataksha chicharak:

—Ataksha uwejem wejmakrumin inukta, —tamati uwejen wejmakrin inuk nunia kuinak ataksha pengker wajasmiayi. Turamtai Yus ataksha chicharak:

—Ami aintsrumjai chichaakum wai napi najanamu inakmasta, antsu tuke pachitmascharamtaikia, entsaya yumi shikikiam, nunia jukim nungkanam ukarta. Tura nu yumikia numpa najanartatui. Nu turakmin ami wearam ainausha: Nekasampi Yus akupkamuitme turamiartatui, —Yus timiayi.

Antsu Moisés Yusen umirtan tuke nakitmiayi. Antsu ataksha chicharak:

—Wikia nekachuitjai. Tura aints ainaun chichastatkaman pengké yuumatajai. ¿Chikich aints akupkam pengkerchawashi? —timiayi.

Tu chichaamtai Yus Moisésan kajerak:

—¿Yaachia aintsu jangken najanamia? ¿Tura aints chichachuncha tura antichuncha tura wainmichuncha yaachia najanamia? Wi Yus asan aitkajai. Tura asamtai amesha weta. Ame warinak titaj takumningkia, amincha tu chichasta tusan nintimtikratatjame. Yachimsha pujawai. Nusha pengker chichaawai. Nuka amijai ingkiuniktas yanchuk Egiptonmaya jiinkin asa, amin waitmak warastatui. Wikia amijai chichastatjai. Tura nunia ameka yachim ujaktatme. Turakmin nuka wina chichamrun aints ainaun ujakti. Tura wai takakme nuka takusta. Anjai wainchati takat inakmastatme, —Yus timiayi.

Moisés Egiptonam wemauri

(Éx 4.18-31)

Yus tamati Moisés ni juuntrin waketki, ni wainkamurincha tura ni antukmaurincha mash ujakmiayi. Tura asamtai juuntrin: Egipto nungkanam wetaj tusa chichasmiayi. Turamtai:

—Ayu, weta —tusa Moisésan akupkamiayi.

Tura akupam Moisés wain takus nuwartuk tura uchirtuk jinta wekai, Yus Moisésa yachiin Aarón naartinun chicharak:

—Yachimjai ingkiuniktasam aints atsamunam weta, —tusa akupkamiayi. Turamtai Aarón muranam Sinaí tutainum Moisésjai ingkiuniktas wemiayi. Tura ingkiunik Moisés Yuse timiaurin yachiin mash ujakmiayi. Tura wainchati takatnasha inaktusmiayi.

Turamtai mai Egiptonam wear, tura nuni jear Israela juuntri ainaun mash untsukar wainchati takatan, Yus inakmastaram tímia nunaka inaktusarmiayi. Tura inaktusaram Israela juuntri ainau:

—Nekasam Yus akupkamuitme, —Moisésan tiarmiayi. Tura:

—Ii wait wajamurin wainkau asa, Yus iin uwemtikramratatji, —tamaun antukar warasarmiayi.

Moisés yachiijai faraónnum jeamuri

(Éx 5.1—6.13; 7.6-13)

Nunia Moisés yachí Aarónjai faraónka jeen wayaawar chicharinak:

—Apuru, tsangkutrurta. Ii Yusri turamji: Aints atsamunam mash werum fiesta najanataram. Yus iin turamu asamtai, Israel ainautin mash yamaikia akupkartukta, —tiarmiayi.

Tu tinamtai faraón wishikmiayi tura chicharak:

—¿Atumi Yusri tuwaita? Wikia waintsujai. Tura asan ¿itiur akupkatjarme? Israel aints ainauka naki irunui. Ni takatri atsau asaramtai, fiesta najanawartas wakerinawai. Tura asaramtai yamaikia takatan untsuri susartatjai. Wi turamtai nunia fiesta najantan nintimtutinka inaisartatui, —tusa Moisésan tura yachí Aarónnasha jiyakmiayi.

Tura nu kintati faraón takatan wainin ainaun untsuk:

—Yamaikia Israel ainau ladrillo nuwik najanawarmia nunisarang yamaisha najanawarti. Antsu trigo numiri susairap, —timiayi.

Tamati Israel ainau ni takatrin umikcharu asaramtai, ni juuntri ainaun nukap awatrarmiayi. Turinamtai Israela juuntri ainau faraón iin wait anentramrarat tusar searmiayi. Turinau wainiat faraón chicharak:

—Atumka naki ainiarme. Yamaikia takatnum wetaram. Nuwik najanamiarume nunisrumek yamaisha najanataram, —timiayi.

Tu tinu asamtai Israela juuntri ainau faraónnumia jiinkiar, Moisésjai tura ni yachi Aarónjai ingkiungkar kajerinak:

—¿Warukaya nangkamrumsha: Yus Egiptonmaya iincha jiirmaktatji timiarume? Tu tinu asakrumin yamaikia ii wait wajamuri pengké atsantrachminuitji, —tiarmiayi. Tura Moisésan tura Aarónnasha suwirpiaku jiisarmiayi.

Turinamtai Yus Moisésan chicharak:

—Wiitjai Yusetjai, wiki tujinkachuitjai. Wikia faraónkan turatatja nusha wainkatatrume. Nukap arus ni nungkarinia ningki jiirmaktatrume. Faraón wina umirtutan nakitau asamtai, wikia faraónka katsuram nintimrat tusan nintimtikratatjai. Wi turamtai ami chichaminka pachischatatui. Nunia wikia wainchati takatan Egipto nungkanam untsuri najanatatjai. Nunia wiki wina aintsur ainaun Egiptonmayan jiiktatjai. Tura wi Yus asan, Egipto aints ainau mash: Ameketme Yusem turutiarti tusan turatatjai,

—Yus timiayi.

Nunia ataksha Moisésan tura ni yachi Aarónnasha faraón jiistaram tusa Yus akupkamiayi. Akupkamu asar faraónkan jeariar chicharinak:

—Yus amin chichartamak: Wina aintsur ainau Yusen umirkarat tusam akupkarta turamui, —tiarmiayi.

Tinamtai faraón ayaak:

—Wikia Yus akupkamuitjai takumka, wainchati takat inakmasta, —tamati Aarón wain faraón wajamunam ujuarmiayi.

Moisés ochenta (80) musachrintin ai, tura yachi Aarónsha ochenta y tres (83) musachrintin ai nuna turuwarmiayi.

Aarón wairin ujuaramtai napi najanarmiayi. Turamaitiat faraónka shamkachmiayi, antsu wishin ainaun untsuk, ni wairin nungka ujuararti tamati, nunisang napi najanarmiayi.

Turinamtai Aarónka napiri wishnu napirin mash amukmiayi. Nunia Aarón napi juken tap achik, ataksha wain najanamiayi. Tura wainiat faraón pachischamiayi. Antsu katsuram nintimu asa Israel ainaun akupkachmiayi.

Yumi numpa najanamuri

(Éx 7.14-24)

Faraón Yuse chichamen pachiachu asamtai, Yus Moisésan chicharak:

—Kashin kashik faraón entsanam weamtai, amesha nuni weme chicharkum: Yus ataksha Israel ainau akupkata turamui, tawai tita. Antsu wina umirtutan nakitamtaikia, wairam achikiam entsa awatta. Turakmin numpa najanartatui, —timiayi.

Yus tinu asamtai kashin tsawaar Moisés yachí Aarónjai faraónkan jiisartas entsa yantamen wearmiayi. Tura Aarón wairijai entsan awatmiayi. Turamtai entsaka mash numpa najanarmiayi. Turamtai namaksha mash jakarmiayi. Tura yumi muitsnum tura chingnanam armia nusha mash numpa najanarmiayi. Tura asa akachiau mejeemiayi. Tura Egipto ainau nuna umurartatkamawar tujinkar nungkan tainiar nunia yumin umurarmiayi. Turinau wainiat faraón Moisésan tura Aarónnasha pachischamiayi.✡

Parungkachjai wait wajakmauri

(Éx 7.25; 8.1-15)

Tura siete (7) kinta nangkamaramtai, Moisés ataksha weri faraónkan chicharak:

—Israel ainautin ii Yusrin umirkarti tusam akupkartukta. Antsu surimiakminkia ami aintsrum wait wajakarti tusa parungkachin untsuri akupkatatui, —timiayi. Tamaitiat faraónka ayaak:

—Atsa, pengké wechatatrume, —tusa surimkamiayi. Tamati Moisés yachiin chicharak:

—Yamaikia wairmijai entsa inakmasta, —timiayi.

Tamati Aarón wairijai entsa inakmasamtai, entsanmayasha tura kuchanmayasha parungkach untsuri winiarmiayi.

Tura jeanam mash wayaawar ni peakrin pujusarmiayi. Tura kusintrincha wayaawar nunisha pujusarmiayi. Wishin ainau parungkach najantan nekarmiayi, turinayat jeanmaya jiikiartatkamawar tujinkarmiayi.

Tura asaramtai faraón Moisésan untsuk:

—Yus seatrita. Ju parungkach iin waitkarminaji juka jiikta. Nunia wisha aints atsamunam atumi Yusri pachisrum fiesta najanataram tusan atumin akupkatatjarme, —anangkak timiayi.

Tamati Moisés ayu tusa Yusen seamiayi. Tura Yusen seamtai, parungkach mash kajingkiarmiayi. Parungkach kajingkiaramtai Egipto ainau parungkachin chumpiwar mash jinum epewarmiayi.

Turinamtai nungka mash akachiau mejeemiayi. Tura wainiat faraón pasé asa, Israel ainaun pengké akupkachmiayi.

Temajai wait wajakmauri

(Éx 8.16-19)

Nunia Yus ataksha Moisésan chicharak:

—Yamaikia yachim chicharkum: Waijai nungka tsetseri awatit tusam ujakta, —timiayi.

Tamati Aarón ni wairijai nungka tsetseri awatiamtai, Egipto nungkanam nungka tsetseri mash tema najanarmiayi. Tura asamtai aints ainau mash, tura ni tangkurisha temajai mash wait wajakarmiayi. Antsu wishin ainau teman najanawartatkamawar tujinkarmiayi. Tura faraónkan chicharinak:

—Ju wait wajaktiniun Yus akupkayi, —tinamaitiat faraón tuke pachischamiayi.

Anchiijai wait wajakmauri

(Éx 8.20-32)

Faraón pachischamtai, Yus Moisésan chicharak:

—Kashin tsawaaram faraón Yus tawai tusam ujakta: Wina umirtutsuk pujakminkia, anchii ainaun akupkatatjai, —timiayi.

Yus tamati kashin tsawaar Moisés faraónkan tu ujakmiayi. Tu ujakamtai Yus anchiincha untsuri Egipto nungkanam akupkamiayi. Tura asamtai aints ainau mash wait wajaarmiayi. Turinamtai faraón Moisésan untsuk:

—Yamaikia Yus anchiin ajapati tusaram atumi Yusri seataram. Nunia fiesta najanataram. Antsu arakchichu wetaram, —tamaitiat Moisés ayaak:

—Atsa, nuka turachminuitji. ¿Ii waakarisha atumka: Yusetai tu wearme nu junisha ii Yusrin susatasrisha itiur maatjik? Antsu aints atsamunam arák weminuitji, —timiayi. Tamati faraón chicharak:

—Ayu, takurmeka aints atsamunam wetaram. Antsu arakchichu wetaram. Tura winasha pachitsaram Yus seatritaram, —timiayi.

Tamati Moisés ayu tusa Yusen seamtai, kashin tsawaar anchii mash kajingkiarmiayi. Tura wainiat faraón katsuram nintintin asa, Israel ainaun pengké akupkachmiayi.

Egipto tangkuri ainau wait wajakmauri

(Éx 9.1-7)

Faraón ataksha pachischamtai, Yus Egipto ainau tangkurin sungkuran akuptukmiayi. Turamtai ni waakarisha tura uwijarisha tura kawairisha, tura kamiyurisha, tura burrorisha mash kajingkiarmiayi. Antsu Israela tangkuri pengké chikichkisha jakacharmiayi. Tura wainiat faraón katsuram nintintin asa, Yusen nintimtsuk Israel ainaun tuke akupkachmiayi.

Kuchapjai wait wajakmauri

(Éx 9.8-12)

Nunia Yus ataksha Moisésan chicharak:

—Yamaikia faraón wajamunam yukuu yakí nangkimiata. Turakmin Egipto ainau kuchaprukar wait wajakartatui, —timiayi.

Yus tamati Moisés miatrusang umirkamiayi. Turamtai Egipto ainau kuchaprukar wait wajakarmiayi. Turinamtai faraón wishin ainaun mash untsukmaitiat, nusha kuchapjai wait wajainau asar winicharmiayi. Turinamaitiat Yus faraónka ninti tuke katsuram ati tusa nintimtikramu asa, faraón Yusen tuke umirkachmiayi.✡

Micha akupkamujai wait wajakmauri

(Éx 9.13-35)

Faraón Yusen umirchau asamtai, Yus Moisésan ataksha nijai chichasti tusa akupkamiayi. Tura akupkam faraónnum jea, Moisés chicharak:

—Apuru, ii Yusri amin chichartamak: Israel ainau akupkata. Tura akupachkumningkia chikich wait wajaktiniun akuptuktatjarme. Wikia Yus asan, aints ainau wina kakarmarnasha wainkarti tusan, tura ami turamurmin nekaawar, wina naarun pachitsar mash nungkanmaya ainau: Yuska juuntapita turutiarti tusan amin apu inaikiamiajme.✡

Yamaikia ami aintsrumin mash tura ni tangkuri ainauncha mash ni jeen wayaawarti tusam akupkarta. Kashin tsawaar, micha kaya tumau yakiiya ayaartatui. Turamtai aints micha tukuaram jakartatui, tura tangkurisha micha tukuaram kajingkiartatui, Yuska turamui, —timiayi.

Tu tinu asamtai kashin tsawaar Yus Moisésan akupak:

—Wairmijai yakí kutsmarta, —timiayi. Tu tinu asamtai Moisés miatrusang umirkamiayi. Turamtai ipiamat kakar patimiayi. Tura micha kaya tumau yakiiya ayaarak, Yuse chichamen pachischaru ainaunka mash maawarmiayi. Ajanam árak araamu amia nunasha mash amukmiayi. Tura numi kanawencha mash kupirmiayi. Nunia charim patiamtai nungkanam ji kapaarmiayi. Antsu Israel ainau pujuinamunmaka michaka ayaarchamiayi. Turamtai faraón Moisésan tura Aarónnasha untsuk nunia chicharak:

—Yuska pengkeraitai. Antsu iikia tunaawitji. Yamaikia Yus seatrita. Tura micha mengkakamtai ami aintsrum ainaun akupkartatjai, —timiayi. Antsu anangmak nunaka timiayi.

Tu tinu asamtai Moisés yaktanmaya jiinki, uwejen yakii takui wajamtai, micha nangkamarmiayi. Tura wainiat faraón Israel ainaun tuke akupkachmiayi.✡

Manchijai wait wajakmauri

(Éx 10.1-20)

Faraón Israel ainaun akupkachamtai, Yus Moisésan ataksha faraón jiista tusa akupkamiayi. Tura akupkamu asar Moisés yachí Aarónjai faraónkan jeariar chicharinak:

—Yuska amin chichartamak: ¿Warutik amesha Yus juuntaitai titame? Yamaikia wina aintsur ainau akupkarta. Antsu akupkachakminkia kashin tsawaar manchi ainaun ami nungkarmin akupkatatjai. Turamtai ajarmin ampintraunasha mash amukartatui, Yuska turamui, —tusar faraónkan ujakarmiayi.

Nuna ujakar umisar faraónka jeenia jiinkiaramtai, manchi untsuri winitiarmiayi. Turinamtai faraón ni jeeniangka jiinkimiayi. Turamtai ni inatiri ainau faraónkan chicharinak:

—¿Nu aints ainausha warutik akupkatam? Wári akupkata. Iinu ajari araamu ainia nunaka micha yanchuk mash amuki, —tiarmiayi.

Tinamtai faraón nuna antuk, ataksha Moisésan tura yachí Aarónnasha untsuk:

—Yamaikia werum atumi Yusri umirkataram. Tura weatsrumning ¿yáki wet? tusaram wina ujatkataram, —timiayi.

Tamati Moisés ayaak:

—Mash wetatji, uchirtuk tura uwijartuk tura waakartuk wetatji, tura juuntach ainausha weartatui, —tamaitiat faraón ayaak:

—Atsa, nuka turachminuitrume. Antsu aishmangkuk aishmangkuk werum fiesta najanataram, —Moisésan timiayi. Nunia Moisésan tura Aarónnasha ataksha chicharak:

—Yamaikia engkastaram —tusa akupkamiayi.

Akupkamtai Yus nasen kakarman akuptukmiayi. Turamtai kashin tsawaar manchi untsuri nanaminamtai tsaasha kajintramiayi. Tura nungkasha wainkachmin manchi untsuri winiarmiayi. Tura manchi ainau Egipto nungkarin samek amia nunaka mash amutkarmiayi.

Turinamtai faraón Moisésan tura Aarónnasha wári untsuk:

—Wikia tunaawaitjai. Tura atumnasha pasé awajsamjarme. Tura asamtai wina tunaaruka tsangkutrurtaram, tura Yus seatritaram tusan atumin seajrume. Yus nu wait wajaktiniun wári mengkakti tusan tajarme. Nuniangka atumin akupkatatjarme, —anangmak timiayi.

Tamati Yus tsaa jeamunmanini nasen kakarman akupak manchi ainaun mash jukimiayi. Tura mash jiinkiaramtai, Yus faraónkan katsuram nintintin ati tusa najanau asamtai, Israel ainaun shamkayat pengké akupkachmiayi.

Teejai wait wajakmauri

(Éx 10.21-29)

Faraón Israel ainaun akupkachamtai, Yus Moisésan Egipto nungkanam mash tee ati tusa akupkamiayi. Turamtai Moisés ni uwejen kutsmaru asamtai, kampatam kinta tsawaisha wainmakchamin tee amiayi. Tura asamtai Egipto ainau wainminachu asar pachitske pujuarmiayi. Antsu Israela pujutiringkia paan amiayi. Nunia faraón Moisésan tura Aarónnasha untsuk:

—Antsu yamaikia nuwartuk tura uchirtuk werum atumi Yusri umirkataram. Antsu tangkuchujai wetaram, —timiayi.

Tamati Moisés ayaak:

—Atsa, ¿itiur ii tangkurisha ukuktajik? Ii tangkuringkia Yus susatasar epeatnuitji, —timiayi.

Tamati faraón kajek Moisésan chicharak:

—Yamaikia jiirsaip. Juni winakminka maatatjame, —timiayi.

Tamaitiat Moisés shamtsuk ayaak:

—Nekasam turutme. Yamaikia amincha jiischatatjame, —timiayi.✡

Uchi jakatniuri pachis etserkamuri

(Éx 11.1, 4-5; 12.1-15)

Nunia Yus Moisésan tura Aarónnasha ataksha chicharak:

—Yamaikia chikich wait wajaktiniun wi Egiptonam pujuinaun akupkamtai, faraón ningki nintimsang atumi nungkarinia jiirmaktatrume. Kashi japeng wikia tarin Egipto nungkanam uchi eemkaurin maatatjai. Tura tangkuri eemak akiinauncha nunasha maatatjai. Antsu Israel ainautiram jakashtatrume, —Yus timiayi.

Nunia Yus Moisésan chicharak:

—Ami aintsrum ainau Yus tawai tusam ujakta. Diez (10) kinta nangkamaramtai, kichik kichik jeentin uwija uchiri eemak akiinau nekas pengker achiktaram. Antsu uwija uchiri atsamtaikia, chipu uchiri achiktaram. Nunia cuatro (4) kanurum, uwija uchirisha, tura chipu uchirisha atum achikmarume nu mash maataram. Turaram numpe jukiram, jea waiti yantari tura yakirisha uwija numpejai yakartaram. Turaram namangkesha pengkaram yuwataram. Antsu kunchi kupikairap.✡ Tura peeti peaaram, nunia sapatrum weekaram, nunia wairam achikrum, mash umisrum uwija namangke ampitsuk wári yuwataram. Antsu painkamuka yuwairap. Tura eneusha yuwairap. Antsu pang pachimrachmaujai pataram yuwataram.

Nu Pascua kintatin kashi japeng wisha taratatjai. Tura Egipto ainau jeen wayaan, uchi eemkaurin, tura tangku eemkaurincha mash maatatjai. Antsu atumi jee numpa waiti yakarmau wainkanka wayaashtatjai, antsu nangkamaktatjai.

Nu kintaka atumsha pengké kajinmakchatnuitrume. Antsu musachjai metek nu kinta jeamtai fiesta najanataram. Tura atumi uchirin: ¿Pascua warimpita? tusaram nuiniartaram. Tura siete (7) kinta pang pachimrachmau yuwataram. Tura pang pachimramu atumi jee amatikia nuka japataram, —Yus timiayi.✡

Pascua kinta jeamuri

(Éx 12.21-28)

Yus tu tinu asamtai Moisés Israela juuntri ainaun Yuse chichamen mash etserkamiayi. Turamtai Yuse chichamencha mash umirkarmiayi. Tura kintari jeamtai, kichik kichik jeentin uwija uchirin maawar, jea waitirincha uwija numpejai yakararmiayi.

Egipto uchiri ainau jakamuri

(Éx 12.29-38)

Turinamtai kashi japeng Yus ni awemamurin Egipto ainau uchirin maati tusa, tura faraónka uchiri eemak akiinamia nunasha maati tusa akupkamiayi. Turamtai Yuse awemamuri Egipto nungkanam jea waitirin jiis, numpa atsau asamtai nuni waya, uchi eemak akiinawarmia nuna, tura tangkuncha eemak akiinawarmia nunasha mash maamiayi. Tura asamtai Egipto ainau mash juu juutka tsawararmiayi. Antsu Israel ainau jeen uwija numpe wainkau asa, Yuse awemamuri uchi ainaunka maachmiayi.✡

Tura faraón ni inatiri ainaujai kashi japeng nantakiar, Moisésan tura Aarónnasha untsuk:

—Yamaikia wári jiinkiram wetaram, tura atum timiarme nunisrumek atumi Yusri umirkataram. Atum yamaikia nuwartuk, tura uchirtuk, tura tangkurtuk jiinkiram wetaram, nunia atumi Yusri seatritaram, —timiayi. Tura Egipto ainau mash jakai tusar shaminak Israel ainaun: —Wári wetaram —tusar akupkarmiayi. Akupkaramtai Moisés turataram tusa akupkamu asar Israel ainau:

—Kuri surustaram, tura kuikiasha surustaram, tura entsatiram surustaram, —tusar Egipto ainaun searmiayi. Tu seainam: Wári wearti tusar mash surittsuk ni wakeramurin susarmiayi.

Tura susaram Israel ainau ni yaktarinia jiinkiar, juuntak juuntak seis cientos mil (600,000) aints nuwartuk tura uchirtuk tura tangkurtuk mash Egiptonmaya jiinkiarmiayi. Nu kintati cuatro cientos treinta (430) musach Ejiptonam pujusarmiayi.

Israel ainau Egiptonmaya jiinkimuri

(Éx 13.17-22)

Yus ni aintsri ainaun Egiptonmaya jiiki: Tupnik Canaán nungkanmaka wetaram tusangka akupkachmiayi. Nu jintaka filisteo nungkari japen nangkamaktin asamtai Yus chichaak:

—Filisteo ainau mesetan najaninamtaikia, Israel ainau shaminak tupikiakiartinuitai, —timiayi. Tura asa ni aintsri ainaun:

—Aints atsamunam wetaram —tusa akupkamiayi. Tura ni aintsri ainaun jintan inaktustas nijai tsanias wekaasamiayi. Tura asa tsawaisha: Juwaitai jinta tusa, Yuse awemamuri mukuntiunam eemak wemiayi. Antsu kashikia ji kapaujai jinta wainkarti tusa inakmasmiayi.

Egipto ainau Israel ainaun papeekmauri

(Éx 13.17-19; 14.5-14, 19-20)

Faraón Israel ainau wina nungkarnia jiinkitaram tusa tsangkatkamu asa, Yus ni aintsri ainaun aints atsamunam wearti tusa akupkamiayi.

José jaatsaing Israel ainaun chicharak:

—Yus atumin yainmaktinuitrume. Tura Egipto nungkanmaya atumin nekas jiirmaktinuitrume. Yus turamin asamtai, wina kunchrusha jukitaram, —tu tinu asamtai, José kunchin jukiar takuarmiayi.

Israel ainau Egiptonmaya jiinkiar aints atsamunam wearamtai, Egipto ainau chichainak:

—¿Warukarik timiá nintinchau asariash, ii inatiri ainaun jiinkiram wetaram timiaij? —tiarmiayi.

Tu tinam faraón ni suntari ainaun Israel ainau ataksha waingkiram utitaram tama papeekarmiayi. Tura papeenak Israel ainau mash juun entsa kaanmatkarin pujuinaun wainkarmiayi. Tura nuni pujuinau asar pangkainiar jiimkamawar, Egipto suntari wininaun wainkarmiayi. Tura wainkar timiá shaminau asar Moisésan jiyainak:

—¿Waruka Egipto nungkanmayasha iincha jiikratkimiame? ¿Iisha Egipto nungkanam pujakur, tuke Egipto apuri umirkarmi tichamkaij? —tiarmiayi.

Tinamaitiat Moisés Israel ainaun chicharak:

—Shamkairap. Antsu titu wajastaram. Yus atumin ayamrutmaktas Egipto ainaujai maaniktatui. Tura asamtai shamtsuk asataram, —timiayi.

Tura Israel ainau Juun Entsanam jearamtai, Yuse awemamuri mukuntiunam eemak wekaimia nu Israel ainau ukurin wajatsamiayi. Tura Egipto ainau taaramtai, Yuse awemamuringkia Israel ainaun mukunit wainmakchamin awajmakmiayi. Antsu Israel ainauka paan wainminau asar wekaasarmiayi.

Juun entsa katingmauri

(Éx 14.15, 21-31; 15.1)

Israel ainau juun entsa kaanmatkarin wajainamtai, Yus Moisésan chicharak:

—Yamaikia wairam kutsmaram juun entsanmanini inakmasta, —timiayi.

Tamati Moisés miatrusang umirkamiayi. Turamtai Yus kashi tsaa taakmaunumanini nasen kakarman nasenkati tusa akupkamiayi. Tura tsawaarmatai nase timiá kakar nasenkau asamtai, menanmaninisha tura untsurnumaninisha entsan akankamiayi. Turamtai japen nungka mujurmiayi. Nungka mujuramtai Israel ainau juun entsa japen kukarnum wekaasarmiayi.

Tura Israel ainau juun entsa japen kukarnum weenai, Egipto suntari ainau papeekartas weriarmiayi. Antsu Yus ni kakarmarijai wekaatairin mesturam, tenapkesar wekaasartatkamawar yuumatkarmiayi. Chikich Egipto ainau nuna wainkar shamkar untsuminak:

—Waketkimi. Israela Yusri iijai maaniawai, —tinamaitiat waketsuk Israel ainaun tuke papeekarmiayi. Kashin tsawaarar Israel ainau juun entsan katingkiar atumajin jearmiayi.

Turinamtai Yus Moisésan chicharak:

—Yamaikia juun entsanmanini uwejem kutsmarta. Nu turakmin ataksha entsaka japen nujangkruatatui, —timiayi.

Yus tamati Moisés ayu tusa, juun entsanmanini uwejen kutsmarmiayi. Turamtai juun entsaka ataksha japen nujangkruamiayi. Tura asamtai Egipto ainau ni wekaatairijai tura ni kawairijai Israel ainaun papeekartas juun entsa japen mash wekainau asar kajingkiarmiayi. Pengké chikichkisha uwemracharmiayi. Antsu Israel ainauka Yusen umirkaru asar, pengké chikichkisha jakacharmiayi antsu mash uwemrarmiayi.

Yus ni aintsri ainaun tu ayamrukmiayi. Tura asamtai Israel ainau Yus kantan kantaminak:

—Wisha Apurun kantamruatatjai. Ni timiá kakaram asamtai, kawainum entsamkaru ainau juun entsanam ujungkarmau asar mash mengkakari, —tu kantamawarmiayi.✡

Yus aints ainau amurarat tusa yumi akuptukmauri

(Éx 15.22-27; 16.1-3)

Juun entsanam yumi yapaku asamtai, tura chikich yumi amurtin atsau asamtai, Israel ainau kampatam kinta yumin amutsuk wekaasarmiayi. Nunia yumin waanam wainkariat, yapau asamtai amurtatkamawar tujinkarmiayi. Tura asar Moisésan kajerinak:

—¿Waring amurtaij? Ju yumikia pengké amurchamnawaitai, —tiarmiayi.

Tu tinamtai Moisés Yusen seamiayi. Tura seam Yus Moisésan chicharak:

—Au numi waja auka charukam yuminam engkeata, —timiayi.

Yus tamati Moisés miatrusang umirkamiayi. Tura numin charuk yuminam engkeamtai, yumi yapau amia nuka michu wajakmiayi. Tura asamtai Yus ni aintsri ainaun chichaman akuptak:

—Wina chichamur nekasrum mash umirkurminkia, wikia Egiptonam pujuinaun sungkuran akuptukmiaja nunisnaka atumniaka pengké akuptukchatnuitjarme. Antsu atumi Apuri asan, atumin tsuwartinuitjarme, —Yus timiayi.

Yus tamati nuni yumin amurar, nunia ataksha yumi atsamunam wekaasar, numi juun setenta (70) amia nuni jear, yumi nungkanmaya jiiniun wainkar nuni pujusarmiayi. Nunia aints atsamunam weka wekaaka, kichik nantu nunia japchirin wekajinau asar, yutairincha mash amukarmiayi.

Tura asaramtai Israel ainau Moisésan tura Aarónnasha jiyainak:

—¿Warukaya Egipto nungkarinia iincha jiikratkimiarume? Egipto nungkanam waaka namangke yuwar tutuarar pujuyaji. Tura pangsha nukap yuyaji. Antsu juningkia tsukajai wait wajaji, —tiarmiayi.

Turayat Egipto nungkanam wait wajarmia nunaka nintimtsuk nunaka tiarmiayi. Antsu Moisésan timiá jiyainak pujuinaun wainiat, Yus ni aintsri ainaun tuke wait anentramiayi.

Yus ni aintsrin yutan akuptukmauri

(Éx 16.11-31, 35)

Tura Yus Moisésan chicharak:

—Wikia ame aintsrum amin jiyatminau antukjai. Yamaikia tawai tusam ujakta: Angkuanmatai nanamtinu namangke yuwatatrume. Tura kashiksha nayaimpinmaya yuta akupkamu yuwaram tutuartatrume. Tura nu yuwau asaram, wina pachitsaram: Nekas ii Apuri iinu yutairin akupturmaji tusaram nekaatatrume, —Yus Moisésan timiayi.

Tura ni tímia nunaka miatrusang umik, angkuanmatai nanamtiniun untsurin Yus akupkamiayi. Tura kashik yurangkim mengkakamtai, yumi saratua nunisang Yus yutai fariña tumaun akupkamiayi.

Tsawaramtai Israel ainau aanum jiinkiar, yutai nungkanam tepaun wainkar:

—¿Jusha warimpita? —tu iniinam, Moisés ayaak:

—Ju yutanka Yus atumin yuwataram tusa akupturmarme. Kashincha kashincha tsawaarkuram atumi yuwatniuri jukitaram. Antsu nu kintaka ampitsuk mash yuwataram, —timiayi.

Yus tamati, ayu tusar kashik mash jiinkiar, ni yutairin jukiarmiayi. Antsu nukap jukiarmia nuka kashin tsawaarar ampirmaurin jiam, yanchuk nair akarak tepaun wainkarmiayi. Nukap jukiarmia nuka ampirmaurin chikich ainaun susaru asar ampichu armiayi. Tura ni ampirmaurin chikich ainaun susarmau asar, nusha yuumatsuk pujuarmiayi.✡

Antsu tsaa yakii wajamtai, nu yutaka aanum tepemia nuka mengkakamiayi.

Tura ayamtai kinta jeatak tsawaaramtai, Moisés Israel ainaun chicharak:

—Kashin ayamtai kinta atin asamtai nukap jukitaram. Yamaikia yuwaram, nunia kashincha kaurchatin asamtai, ampirmaurum yuwatatrume. Antsu kashin eatsuk asataram, —timiayi.

Tamati Israel ainau: Ayamtai kinta eatsuk asataram timiau asar, nu kintatikia nuna nangkamasarang nukap jukiarmiayi. Tura nuna painkar, pang wapasjai pachimramua tumaun nekaprarmiayi.

Antsu ayamtai kinta tsawaramtaikia, yuta ampirmausha nairchamiayi. Tura nu kinta tsawaramtai, aints ainau yutai eaktai tusar jiinkiar atsaun wainkarmiayi. Nu kinta ayamsataram tinu asa, Yus yutancha akupkachmiayi. Israel ainau nu yutancha, maná tutain, cuarenta (40) musach aints atsamunam wekajinauka yuwarmiayi.✡

Yus aints ainaun yumi aarmauri

(Éx 17.1-6)

Yus nuni wetaram tinu asamtai, Israel ainau aints atsamunam wekaasarmiayi. Nuni wekajinai yumi umurtin ataksha atsumiayi. Tura asamtai aints ainau Moisésan jiyainak:

—Yumi aatrata —tiarmiayi. Tinamtai Moisés chicharak:

—¿Waruka winasha yumi aatrata turutrume? Tu chichaakrumka Yus kajkatnuitrume, —timiayi.

Tamati Israel ainau jiyainak:

—¿Warukamtai juni kitakjai jakarat tusamsha, iincha Egiptonmaya jiikratkimiame? —tiarmiayi. Tinamtai Moisés Yusen iniak:

—Apuru ¿Israel irunun itiurkatjak? Wina kajertinak kayajai tukuriartas wakerutinawai, —timiayi.

Tu iniam Yus ayaak:

—Israela juuntri irunu jukim, tura wairam takusam eemkim wekaasata. Tura pampanam jeam, wairmijai pampa awatta. Nu pampa awatkumin yumi umurtin nukap tsapuitatui, —Yus tamati Moisés miatrusang umirkamiayi.

Tura pampa awatiamtai, Israela juuntri ainau pampanmaya yumi tsapuimia nuna wainkarmiayi. Tura asaramtai Israel ainau mash yumin umurarmiayi.✡

Amalecjai maanikmauri

(Éx 17.8-13)

Aints atsamunam Israel ainau wekaasaramtai, apu Amalec naartin ni aintsrijai: Juni wekaasairap tusa, Israel ainaujai maaniktas tarimiayi. Turamtai Moisés suntara kapitangrin Josué naartiniun chicharak:

—Ami aintsrum ainau chichasam: Kashin kashik Amalecjai maaniktatji tita. Antsu wikia wina wairun, Yus taktusmia nuna takusan, mura wakan nuni wajastatjai, —Moisés timiayi.

Tura kashin tsawaar Yusen seatas muranam wakamiayi. Tura uwejen takui wajamtai, ni aintsri ainau Amaleca aintsrin nepetkarmiayi.

Antsu yaweki kunturi nenaamtai, Amaleca aintsri ainau Israel ainaun nepetiarmiayi. Turinamtai Moisés ataksha uwejen takui wajamtai, ni aintsri ainau Amaleca aintsrin ataksha nepetkarmiayi. Tura turaka Aarón tura chikich aints, Hur naartin nuna wainkar, Moisésan pampa juunnum ekentsarmiayi. Tura ekentsar Moisésa kunturin achirkar wajasarmiayi. Turinamtai Moisés tuke uwejen takui Yusen seamiayi. Tu seamtai Yus Moisésa seamurin antukmiayi. Tura asamtai Josué Israel ainaujai Amalec ainaun nepetkarmiayi.

Moisés chichaman iwiarniun inaikiamuri

(Éx 18.17-26)

Israel ainau timiá untsuri asaramtai, kajernaiyamu amati, Moisés chichaman iwiaratatkama pengké tujinnuyayi. Tura asa aints nintip armia nuna wainak:

—Amesha chicham iwiarin ata, —tusa inaikiamiayi. Antsu nu aints ainauka chichaman iwiarartatkamawar pengké tujinkaramtai, Moisés nu chichamnasha iwiaramiayi.

Yus ni umirkatin chichaman akuptukmauri

(Éx 19.1-19)

Israel ainau aints atsamunam kampatam nantu weka wekaaka juun mura Sinaí tutainum wearmiayi. Tura nu muranam jearamtai, Moisés muranam wakamiayi. Tura wakamtai Yus Moisésan muranmaya chicharak:

—Israel ainau chichaman wi ujaktincha ujatkata: Egipto nungkanam wi turamur wainkamarume. Yamaikia wina chichamur antukrum, tura wi akupamur umirkurmeka, nekasrum wina aintsur atinuitrume. Nu chichamka ame aintsrum ujakta, —Yus Moisésan timiayi.

Tamati Moisés Israela juuntri ainaun untsuk, Yuse chichamen mash ujakmiayi. Turamtai aints ainau mash chichainak:

—Yus taa nuka mash umiktatji, —tiarmiayi.

Tinamtai Moisés Yusen ni aintsri chichamen ujakmiayi. Turamtai Yus Moisésan chicharak:

—Mukuntiunam amijai chichastatjai. Nunia aintsrum ainau chichasta. Turakmin amincha umirtamkarti. Yamaikia aints ainau ju chicham ujakarta: Yamaisha tura kashincha wijai chichasartiniun umisarti. Tura tarachrincha tenapkesar nijararti. Nu kintati nayaimpinmaya wikia Sinaí muranam taratin asamtai, aints ainau ujakta: Muranmaka watsuk asataram. Aints muranam waakinauka jakaartinuitai. Antsu wina pupunur itatkamtai, tura mukunit mengkakamtai, muranam ataksha wakatnuitrume, —Yus timiayi.

Tamati Moisés muranmaya kuanki aints ainaun chicharak:

—Yamaikia kampatam kinta nuwaka takatsuk asataram. Tura maairam entsatirmesha nijartaram, —timiayi.

Tura kampatam kinta nangkamaramtai, kashik ipiamat patimiayi. Tura muranam mukunit nukap au asamtai tee wajakmiayi. Tura asamtai aints ainau Yuse pupuntrin antukar kurainiarmiayi. Turinamtai Moisés Yusjai chichastas ningki wakamiayi. Tura mura waka Yusjai chichasmiayi. Turamtai Yus ipiamtajai aimkamiayi.

Diez (10) umiktin chichaman Yus akupkamuri

(Éx 20.1-20)

Tura Yus Moisésan chicharak:

—Wiitjai atumi Yusri. Atum Egipto nungkanam wait wajarmin jiikmiajrume nuwaitjai.

Chikich Yus nintimsairap. Nayaimpinam ainia nu wina yusur arti tusaram nakumkairap. Tura nungkanam ainia nusha wina yusur arti tusaram nakumkairap. Tura entsanam ainia nusha wina yusur arti tusaram nakumkairap.

Juka wina yusur ati tusaram nakumkamunam pinakumraram tepesrumka seairap. Antsu Wiki Yus asamtai winak: Ameketme Yusem turuttiaram.✡

Nangkamrumka wina naarka inaitukairap. Aints wina naarun nangkamiar inaitukaramtaikia, wisha wait wajaktiniun susartatjai.✡

Ayamtai kintaka kajinmakirap. Seis (6) kintak takakmastaram. Tura seis (6) kinta nangkamaramtai, kichik kinta ayamsataram. Nu kintaka takakmasairap. Atumi uchirisha takakmasarchati. Tura atumi nawantrisha takakmasarchati. Tura atumi inatirisha takakmasarchati. Tura irau atumi jeen pujuinausha takakmasarchati. Wikia nayaimpincha, tura nungkancha, tura entsancha, tura mash iwiaaku ainauncha seis (6) kinta najanau asan, nunia seis (6) kinta nangkamaramtai ayamramiajai. Tura asamtai nu kintaka takakmaschatnuitrume.✡

Atumi aparisha tura atumi nukurisha umirin ataram. Turakrumka atumi nungkarin nukap musach pujustinuitrume.✡

Aints maawairap.✡

Kajmatcha kajmakairap.✡

Kasamkairap.✡

Waitruwairap.✡

Chikicha jee wakerukairap. Tura chikicha nuwarisha wakerukairap. Tura chikicha inatirisha wakerukairap. Tura chikicha tangkurisha wakerukairap. Tura chikichnau ainia nu mash wakerukairap, —Yus Moisésan timiayi.✡

Yus tamati aints ainau arák wajasar ipiamtan antukar, tura Yuse pupuntrincha antukar, tura mura jiya tumau kapaun wainkar, tura mukuntiuncha wainkar, nukap shaminak Moisésan chicharinak:

—Amek Yusjai chichasam nunia ataksha iijai chichasta. Iisha ame chichameka antuktatji. Antsu jakarai tusar, Yus iijai tupnik chichaschati tusam amek Yusjai chichasta, —tiarmiayi.

Israel ainau tu tinamtai, Moisés chicharak:

—Israel ainautiram yamaikia shamkairap. Atumsha nayaimpinmaya Yuse chichame antuku asaram, tunau turuwai tusaram Yus tuke umirkataram, —timiayi.

Israel ainau: Yus taa nuka mash umiktatji timiauri

(Éx 20.21; 21.12, 14-15, 17; 22.18, 20; 23.14-17; 24.3-8)

Israel ainau arák wajainamtai, Moisés mukuntiunam Yus pujamunam ataksha murá wakamiayi. Turamtai Yus Moisésan chikich umirkatin chichaman akatratas chicharak:

—Aints chikich aints jakati tusa awatiamtaikia, nunia nu aints jakamtaikia niincha maawarti. Tura aints chikich aintsun kajerak maamtaikia, nunasha nunisarang maawarti. Tura aparincha tura nukurincha awatinamtaikia, nu aintsnaka maawarti. Tura aparincha tura nukurincha kajerinak: Usukiajme tinaunka maawarti.

Wishin ainau iwiaakuka pujuscharti tusam tsangkamkata, —tusa Yus Moisésan akatramiayi.✡

Nunia ataksha chikich chichaman akupak:

—Yuschau waininayat aints ni yusrin ningki nakumkar seaina nuka maataram.

Musachjai metek kampatam fiesta najanataram. Tura aishmang ainautiram waring achat wina surustasrum wakerarme nuka itataram, —Yus Moisésan timiayi.

Tura wina chichamur mash umirtuktaram tusa, Yus chichas umisamtai, Moisés muranmaya kuanki, Israel ainaun Yuse timiaurin mash nekamtikiamiayi. Turamtai Israel ainau Moisésan chicharinak:

—Yus turamji nuka mash umirkatatji, —tiarmiayi.

Tinamtai Moisés Yuse timiaurin mash aarmiayi. Nunia kashik nantaki aints ainaun mash kaunkataram tusa untsukmiayi. Tura kayan juki, muranam ayamas tangku epeatniurin najanamiayi. Tura natsa ainaun chicharak:

—Yus susatasrum waaka uchiri achikrum, nunia maaram epeataram, —tusa akupkamiayi. Nunia tangku numpen japchirin juki, nujai tangku epeatniurin peashmatramiayi.✡ Tura nunia Yuse chichame aarmaun Israel ainau mash antukarti tusa ausamiayi. Tura aujas umisamtai, Israel ainau mash ataksha chicharinak:

—Yus turamji nuka mash umiktatji, —tiarmiayi. Tinamtai Yus turata tinu asamtai, Moisés tangku numpe japchirin ukusmawa nuna juki, nujai Israel ainaun mash peashmatramiayi. Tura aints ainaun chicharak:

—Israel ainautiram jiistaram. Ju numpajaingkia wi atumin Yuse chichame ujaajrume: Yus atumin turama nuka yamaikia mash umirkataram, —timiayi.✡

Moisés cuarenta (40) kinta yutsuk muranam pujusmauri

(Éx 24.12-18)

Nunia Yus Moisésan ataksha chicharak:

—Wikia chikich chichaman amin ujaktasan wakerau asamtai muranam wi pujaja juni wakata. Tura Israel ainau nuiniarta tusan, kaya tauwa tumaun wi akupamurun aarmaja nuna susatatjame, —timiayi.

Tamati Moisés ni yaintri Josuéjai ni pujamurinia jiinkimiayi. Tura muranam watsuk Moisés Israela juuntrin chicharak:

—Juni nakarsataram. Yatsur Aarónsha tura Hursha atumjai juwakartatui. Itiurkachmin amatisha, aujai chichastaram, —timiayi.

Tura Moisés murá wakamtai, mukunit tee amiayi. Tura asamtai Moisés seis (6) kintan nakasmiayi. Tura kashin tsawaar Yus Moisésan mukuntiunmaya untsukmiayi. Turamtai Moisés mukuntiunam pachinkamiayi. Antsu Josuéka nuni juwakmiayi. Tura Moisés cuarenta (40) kinta tsawaisha tura kashisha yutsuk tura amutsuk muranam pujusmiayi. Turamtai Israel ainau arák wajasar, muranam yakí Yuse paaniurin jiya tumau kapaun wainkarmiayi.

Yus wina pachitsaram seatin jea jeamkataram timiauri

(Éx 25.1-40; 27.1-18)

Moisés muranam pujaun Yus chicharak:

—Israel ainau warinchurin wina surusarti tusam chicharkata. Tura warinchuri ainauka mash irumrata. Pengker nintimsar ningki wakerinak kurin, nunia kuikiancha, nunia jiruncha surusarti.

Nunia tarach kapanniun, nunia tarach kingkiancha, nunia tarach taijai engkermauncha surusarti. Nunia chipu urencha, nunia uwija nuwapencha kapantin najanamun, nunia kuntinu nuwapencha, nunia numi acasia tutaincha, nunia olivo macharincha kantii keemaktinun aa nuna, nunia kungkuti wina jearun wainin yakamartiniun, nunia chikich kungkuti, wina jearun keemaktiniun mash surusarti. Atum nu mash umikiakrumningkia, wisha nuni atumjai tsaniasan pujustatjai, —Yus timiayi.

Tura ataksha Yus Moisésan chicharak:

—Nu tarach jeaka tuke wekaakurmesha yanastaram. Tura wi: Juni pujustaram tamatikia, ataksha nujai jeamkataram. Tura jeamkuram tu jeamkataram: Esantiri trece (13) metros nunia japchiri atinuitai. Tura wangkantiri cuatro (4) metros nunia japchiri atinuitai. Tura yakirisha nunisang cuatro (4) metros nunia japchiri atinuitai. Tura wenukri kampatam yantameng taujai wenurtaram. Tura chikich yantame tarach aparmau nenaataram. Nuka tarach jea waiitiri atinuitai. Tura jea tuntupe tarachjai nukuktaram. Nunia chipu ure wantamujai, nunia uwija ure taijai engkermaujai nunia kuntinu nuwapejai nukuktaram. Tura wina pachitsar seatiartin jeaka kichik tesaamu tarach aparmaujai akankataram. Nu aparmauka numi kuri imairamunam nenaataram. Tura nu aparmau nitkarin “Timiá Pengker Pujutir” inaikiatnuitai.✡

Tura nuni kaju numi najanamu puusata. Nuna yantamencha tura nitkarininisha kuri nujtukmau atinuitai. Tura nuni kaya tauwa tumau wina umirtuktin chicham aarmaun wi susatatjame nu engkeata.✡

Tura nu kajuka wina ayamtair inaikiata. Tura nuni wina awemamur nanamtin ainia nuna nakumkamurin kuri najanamu jimiar kentsata. Tura kajunam wina awemamuru nakumkamurin musachjai metek sacerdote juuntri tangku numpen peashmartinuitai. Nuna turamtai atumi tunaarin tsangkuratnuitjarme. Tura nuni amijai chichastinuitjai. Tura nuni Israel ainaunka wina chichamrun nekamtikiatnuitjai. Tura wina pachitsar seatiartin jeaka nekatkauka “Pengker Tesaamu” inaikiatnuitme.

Tura nuni misa kuri nujtukmaun puusata. Nuni inaktustin pangkan doce (12) patastinuitai. Nuka Israela uchiri doce (12) amia nu nintimsam turata.

Tura atu yantamen kuri jinam tseeram numia tumau najanata. Tura kanawe siete (7) ainia nuka kashisha tura tsawaisha kaparti tusam, olivo machari yarakta. Tura tarach nenaamu ayamas misa kurijai imairamunam kungkuti kapartin kentsata. Nuka mash “Pengker Tesaamu” tutainum engkeatnuitai.

Tura waiitinam numi kuri imairamunam tarach aparmau nenaatnuitai. Tura waiiti aarin tangku epeatin jiru najanata. Nuni waaka uchiri ainau tura uwija uchiri ainausha wina surustasrum epeataram. Tura nu tangku epeatniunam waaka pupuntria tumau cuatro (4) atu atu yantamen jiru najanataram. Tura sacerdote ainau nekasar pakuichaujai wina jearnaka wayaawarti tusaram, ikijmiati jiru najanataram.

Tura jea wenukri esantiri cuarenta y cinco (45) metros atinuitai. Tura wangkantiri veintidos (22) metros nunia japchiri atinuitai. Tura yakiiri jimia metros atinuitai. Tura nu wenukka tarachjai najanatnuitai. Tura tsaa taakmanumanini waiitisha tarach najanamujai epentinuitai, —Yus Moisésan timiayi.

Sacerdote ainau inaikiamuri

(Éx 28.1-2; 29.38-46; 30.1, 7-8; 31.2-6)

Nunia Yus Moisésan chicharak:

—Ju muranam wainkame nunismek mash turata.✡ Tura ami yachim Aarón tura nuna uchirisha Nadab, nunia Abiú, nunia Eleazar, nunia Itamar sacerdote arti tusan wakerajai. Tura yachim Aarón sacerdote apuri ati tusan wakerajai. Tura asamtai ni entsatiri nekas shiiram tura akik najatataram.

Kashincha kashincha inangnatsuk kashik uwija uchiri shiiram maataram. Nunia trigo nekengmau olivo macharijai pachimramu epeataram. Tura amuti vino tutai tangku epeatniunam ukartaram. Tura angkuanmatisha nunisrumek turataram. Tura wikia nu jeanam amin chichastasan taratatjai. Tura asamtai nuni wina pengker awajtustasrum kintajai metek nuka turataram. Wikia atumi Yusri asan, atumjai pujustinuitjai.

Tura kungkuti epeatasrum misa kurijai imairamu najanataram. Tura asakrumin kintajai metek Aarón kashiksha tura angkuanmatisha kungkutin epeatnuitai. Nunia numia tumau kuri jinam tseerar najanamu kanawe siete (7) ainia nu tuke olivo macharijai kapararti tusar wainkarti, —Yus timiayi.

Nunia ataksha Moisésan chicharak:

—Nunasha tajame: Judá weari Bezaleel naartin wina Wakanur piatkamu pujawai. Tura nintip asa wi taja nunisang wina jearun warinchu ainaun mash shiiram najanat tusan nekamtairun nintimtikramjai. Tura Dan nungkanmaya aintsun Aholiab naartinun ni yaintri ati tusan yamaikia inaikiajai. Tura nintip ainau wi tajame nunaka mash umikiarti tusan, wina nekamtairun nintimtikramjai, —Yus Moisésan timiayi.

Waaka uchiri kuri najanamu pachis etserkamuri

(Éx 32.1-35)

Moisés mura waka mengkakau asamtai, Israel ainau kintajai metek nakasarmiayi. Turamaitiat Moiséska tachamiayi. Tachamtai naka nakainaka yawetrar Israel ainau Aarónkan chicharinak:

—¿Ainusha Moiséska iin Egiptonmaya jiirmakmiaji nusha tutsuk werumi? Iikia nekatsji. Tura asamtai ii yusri najatruata. Nuka eemak wekaamtai, iisha nemarsatatji, —tiarmiayi.

Tinamtai Aarón chicharak:

—Kuwishnum nenati kuri najanamu kuinkaram juni nimtaram, —tamati, ayu tusar kuwishnum nenati kuri najanamu mash kuinkar susarmiayi. Susaram Aarón jinum kurin kuuk, waaka uchiri nakumak kurin najanamiayi. Najanamtai aints ainau chicharinak:

—Pai, juwaitai ii yusri, iin Egiptonmaya jiirmakmia nuka juwaitai, —nangkamiar tiarmiayi.

Tinamtai Aarón nuna jiis chicharak:

—Kashin Yus pachisrum fiesta najanataram, —timiayi.

Tu tinamu asar kashin tsawaarar nantakiar Israel ainau waaka uchirin maawar epewarmiayi. Nunia yutancha yuwar, tura umutnasha nukap umurar, nunia wajakiar nakurusarmiayi.✡

Turinamtai Yus Moisésjai chichaak pujau asa, Israel ainau turamurin wainak Yus kajerkamiayi. Tura Moisésan chicharak:

—Wári waketkita. Ami aintsrum ainau Egiptonmaya jiikmiame nuka tunau wajasari. Chichamrun akupkamja nunaka wárikia umirtsuk pujuinawai. Tura asar waaka uchirin kuri najanawar pinakumrar tepesar: “Juwaitai ii yusri. Egiptonmaya iin jiirmakmiaji nuka juwaitai”, tinawai. Nu aints ainau katsuram nintintin ainawai. Turinau asaramtai yamaikia mash amuktasan wakerajai. Antsu aminak nukap yujratatjame, —Yus Moisésan timiayi.

Tamaitiat Moisés Yusen chicharak:

—Yusru, ¿waruka ami aintsrum ainausha mash amutcha wakerame? Israel ainautin ami kakarmarmijai Egipto nungkanmaya jiikratkimiame. Antsu mash amukakminkia Egipto ainau amin pachitmasar pasé chichartaminak: ¿Israela Yusri ni aintsri ainaun amuktas Egiptonmaya jiikchamasha? turamiartatui. Tura asaramtai ami aintsrum ainau tsangkurata. Ame yaanchuik inatiram Abraham, tura Isaac, tura Jacob chicharkum: Wisha atumin yaa untsuriya nunisrumek pujustaram tusan yujratnuitjarme. ¿Tura atum pujustinun nungkan nukap susatnuitjarme tichamkiam? —timiayi.

Moisés tamati Yus:

—Ayu, takumningkia ami aintsrum ainaunka amukchatatjai —timiayi.

Tamati Moisés muranmaya taramiayi. Tura muranmaya tara, kaya tauwa tumaun takumiayi. Nuni Yuse akupamuri aarmauyayi. Tura muranmaya tara, aints arák untsuminaun antukmiayi. Nunia waaka uchiri kuri najanamun tura Israel ainaun tenteawar jiaaminaun wainkamiayi. Tura nuna wainak kajekmiayi. Tura kaya tauwa tumaun Yus ni umirkatin chichaman aarmawa nuna wakenam nangkimia kupikmiayi.

Tura Israel pujuinamunam jea, waaka kuri najanamun jijai epea, nunia tsairmiayi. Tura tsair tsetserin entsanam ujung, aints ainau nu entsa amurarti tusa akupkamiayi.

Nunia Moisés yachiin Aarónkan iniak:

—¿Waruka aitkamame? Aints ainau tunau takamtiksame, —tamati Aarón ayaak:

—Aints ainau: Ii yusri najatruata turutinamtai, wikia kuwishnum nenati kuri najanamu itaramtai jinum kurin kuukan waaka uchiri nakumkamurin jiinmaya ningki najanar jiinun wainkamjai, —Aarón timiayi.

Tamati Moisés Israel ainaun chicharak:

—¿Yaachia nekas Yusen umirtan wakera? Juni winiram wijai wajastaram, —timiayi.

Tamati Levita aints ainau nuke Moisésnum wajasarmiayi. (Levita ainau Leví weari armiayi.) Tura Moisésnum wajasaramtai, Moisés Levita ainaun akupak:

—Yamaikia Yusen umirtan nakitinauka mash amuktaram, —timiayi.

Tamati nu kintati Yusen umirtan nakitinaun tres mil (3,000) aintsun maawarmiayi. Tura kashin tsawaarar, Moisés Israel ainaun chicharak:

—Atumka nekasrum tunau wajasurme. Tura wainiatun Yusen seatasan muranam wakatatjai. ¿Yus atumin tsangkutramrashtimpiash? tusan nekaatjai, —timiayi. Tura mura waka Yusen seak:

—Yusru, wait aneasam nu aints ainau ni yusrin kuri najanamujai timiá tunau wajasarma nuna tunaari tsangkurata. Antsu nu nakitakmeka wina naarka ami papirumin aarmiame nuka sakturata, —timiayi.✡

Tamaitiat Yus ayaak:

—Atsa, nunaka turashtatjai. Antsu wina umirtukcharu ainau naarin sakartatjai. Yamaikia weta, tura nu aints ainau chikich nungkanam wearti tusam ayata. Wina awemamurun jintan inakmasti tusan amin eemkan akupkatatjai. Antsu wina kintar jeamtai, wina umirtichu ainaunka wait wajaktiniun susatatjai, —Yus timiayi.

Nunia waaka uchiri kuri najanamunka ii yusrintai tinu asaramtai, Yus Israel ainaun sungkuran akuptukmiayi.

Yus Moisésan umirkatin chichaman ataksha susamuri

(Éx 34.1-4, 10-16, 27-35)

Nunia Yus Moisésan ataksha chicharak:

—Ame kaya tauwa tumau kupikmame nu ataksha jimiar najanata. Nunia ataksha muranam iwiakta. Turakmin wina umirtukartinun chichaman ataksha aartatjai, —timiayi.

Tamati Yus tímia nunisang Moisés kaya tauwa tumau jimiaran najana murá iwiakmiayi. Turamtai Yus chicharak:

—Anturtukta. Wikia chikich nungkanam atumin jeekatatjarme nuni wainchati takatan turatatjai. Wi yamaikia atumin chichaman akuptuktatjarme nu umirkakrumningkia, wikia nu nungkanmayan seis (6) tribu nuni pujuinaun jiiktinuitjai. Tura asamtai atumsha wainkatnuitrume. Nu aints ainaujai chichaakrum: Iijai tsaniasar pujusmi tiirap. Tura ni yusrin ningki najanamu waininayat: Juka ii yusrintai tusar tangkurin maawar, tura epewar atumin chichartaminak: Ii tangkuri ii yusri susamu yuwitaram tinamtaisha pachisairap.✡ Tura winaka nintimturtsuk ni yusrin seau asar tunau wajasaramtai, atumi uchiri nuna wainkar: Wisha nunisnak turatasan wakerajai tii tusaram wainkataram. Tura Yusen umirchau ainau nawantri atumi uchiri nuwatkarai tusaram wainkataram. Wi Yus asan, ju chichamnasha amincha akuptajme. Tura ami aintsrum ainauncha mash ju chichaman umirkarti tusan akuptinajai, —Yus timiayi.

Tura Moisés Yusjai chichaak pujak, cuarenta (40) kintan ataksha yutsuk tura amutsuk pujumiayi. Tura muranmaya tara, kaya tauwa tumaun Yus ni umirkatin chichaman aarmia nuna jimiaran takusmiayi. Tura Yusjai untsuri kinta chichasu asamtai, Israel ainau Moisésa yapiin winchaa jiitsumir wajaun wainkarmiayi. Tura nuna wainkar shaminak arák wajasarmiayi. Tura wainiat Moisés yachí Aarónkan tura Israela juuntri ainaun mash untsuk, Yuse chichamen mash etserkamiayi. Tura chichas umis yapiin panuijai nukumakmiayi. Antsu Yusjai chichastaska yapiinka nukumakchamiayi. Nunia Yusjai chichas umis, Israel ainau shamrukarai tusa ataksha yapiinka nukumakmiayi.✡

Yus seati jea jeamkamuri

(Éx 35.4-9, 21, 35—36.7; 39.42-43; 40.33-38)

Nunia Moisés Israel ainaun mash untsuk nunia chicharak:

—Juwaitai Yuse wakeramuri: Atum warí Yus susatasrum wakerarme nu pengker nintimsaram itataram, —timiayi.

Moisés tamati, pengke nintintin ainau ningki wakerinak Moisés tímia nunisarang mash itaarmiayi. Tura mash itaaramtai, Moisés Bezaleelan tura Aholiabnasha untsuk, tura chikich nintip ainauncha untsuk, Israel ainau warinchun itaarmia nuna Yus seati juun jean jeamin ainaun mash susarmiayi. Tura mash susaram, ni takatrin nangkamawarmiayi. Turinai Israel ainau tuke warinchu ainaun itaarmiayi. Turinamtai Yuse jeen takakmin ainau ni takatrin ukukiar, Moisésan tariar chicharinak:

—Yus itataram tímia nuna nangkamasarang nukap itari, —tiarmiayi.

Tinamtai Moisés nuna antuk, Israel ainaun chichaman akuptak:

—Maaketai, yamaikia nukapetai. Yamaikia itairap, —timiayi.

Nunia Yuse jeen takakmin ainau ni takatrin umisar warinchu ainaun mash Moisésa jeen itaarmiayi. Tura Yus tímia nunisarang ni takatrin umikiaru asaramtai, Moisés nuna wainak:

—Yus atumin pengker awajtamsarti —timiayi.

Tura mash umisaramtai mukunit yakiiya tara, Yus seati jeanam tee wajasmiayi. Nunia Yuse paaniuri Yuse jee nitkarin paan wajasmiayi. Tura asamtai nuni Moisés wayaatatkama shamkamiayi. Turamtai kintajai metek Yuse mukuntiuri Yus seati jeanam wajasmiayi. Tura kashi Yuse jiri keekmiayi. Tura Yuse mukuntiuri nayaimpinam wakamtai, Israel ainau ataksha wekaasarmiayi.

✡ 1: Heb 11.23

✡ 1: Hech 7.22

✡ 1: Hech 7.23-29; Heb 11.24-26

✡ 1: Mat 22.32; Luc 20.37, 38

✡ 1: Hech 7.30-34

✡ 1: Ap 4.8

✡ 1: Ap 16.4

✡ 1: Ap 16.2

✡ 1: Rom 9.17

✡ 1: Ap 16.21

✡ 1: Ap 16.10

✡ 1: Juan 19.36

✡ 1: Mat 26.17; Marc 14.1, 12; Luc 22.1, 7; 1 Cor 5.7-8

✡ 1: Heb 11.28

✡ 1: 1 Cor 10.1-2; Heb 11.29; Ap 15.3

✡ 1: 2 Cor 8.15

✡ 1: Juan 6.31-35, 48-51, 58; Heb 9.4

✡ 1: 1 Cor 10.4

✡ 1: 1 Cor 10.14

✡ 1: Mat 5.34-37

✡ 1: Marc 2.27; Luc 6.5

✡ 1: Ef 6.2-3

✡ 1: Mat 5.21-22

✡ 1: Mat 5.27-30

✡ 1: Ef 4.28

✡ 1: Ef 4.25

✡ 1: Rom 7.7-10

✡ 1: Ap 22.15

✡ 1: Heb 9.13-14

✡ 1: Mat 26.28; Luc 22.20

✡ 1: Heb 9.2-3

✡ 1: Heb 9.4

✡ 1: Heb 8.5

✡ 1: Hech 7.40-41; 1 Cor 10.7

✡ 1: Ap 3.5; 20.12, 15

✡ 1: 1 Cor 8.4-13

✡ 1: 2 Cor 3.13-16

Números

Números

1

Israel ainau aints atsamunam wekaasamuri

(Núm 10.11-28)

Tura kichik musach mura Sinaí tutainum pujuinamtai, Yuse mukuntiuri yaitas yakí wakamiayi. Turamtai yamaikia iikia wekaasarmi tu nintimrarmiayi. Tura jea tarach najanamuncha mash jukimi tusar umisarmiayi. Israel ainau umisaramtai, sacerdote ainau Yus tímia nunisarang Yus seati jeanka yanaktai tusar akantrarmiayi. Nunia Leví weari ainau kaunkar, Yus seati jean akankarmia nuna yanakarmiayi.

Tura Yus wekaasataram tinu asamtai, Judá weari ainau eemkar wearmiayi. Nunia Isacara weari ainau Sabulonka weari ainaujai wekaasarmiayi. Nunia Leviya weari ainau Yus seati jea akankamurin yanakarmiayi. Nunia Rubénka weari ainau nunia Simeónka weari ainau, nunia Gada weari ainau wekaasarmiayi. Nunia Leviya weari ainau Yuse ayamtairin yanakar, tura Yus seati jeanam warinchu irunmia nuna mash yanakarmiayi. Nunia Efraínka weari ainau nunia Manasesa weari ainausha nunia Benjamínka weari ainausha nunia Dana weari ainausha nunia Asera weari ainausha wekaasarmiayi. Tura nangkatkamunam Neftalía weari ainau wekaasarmiayi.

Aints pasé chichau ainau wait wajamuri

(Núm 11.4-23, 31-33)

Israel ainau weka wekainaka Israelchau ainau Israel ainaujai iruntrar wekaasarmia nu ni yutairin Yus nayaimpinmaya akupkamu yuwa yuwaka yawetrar juutu pujuarmiayi. Tura juutinak:

—¿Yáki iincha namangnasha jamramsataij? Egipto nungkanam namak untsuri yuwau asar, tura sepuisha tura ajuscha yuwau asar, manák manák yuwa yuwaka yawetraji. Nuka tsuutaji. Egipto nungkanmaka pengker yuyaji, antsu juningkia tsukajai waitnaji, —nangkamiar tiarmiayi.

Ni yutairin Yus susamia nuna tsuutinamtai, Yus ni juutinamurin anturak kajerkamiayi. Tura Moisésan chicharak:

—Kashin aints mash nanamtinu namangkencha yuwartatui, tura kichik nantu namangnak namangnak yuwa yuwaka yawetrartatui, —Yus timiayi.

Tamaitiat Moisés chicharak:

—Seiscientos mil (600,000) aints yuratasrikia, waaka ainau tura uwija ainau mash maarkia, ii aintsri timiá untsuri asaramtai yuratatkamarsha tujintaji, —tu aikmiayi.

Tu aikiamtai Yus chicharak:

—¿Wi aints timiá untsurin yuratatkaman tujinkamniaukitaj? Kashin wi turatatja nuka waitkatatme, —timiayi.

Tura kashin tsawaar Yus nasen akupkamiayi. Turamtai juun entsanmaya nase nasentak, nanamtin waa tumaun untsuri itamiayi. Timiá untsuri kauninamtai, kichik kinta untsurnumanini wekainaksha, nanamtinak nanamtinak untsuri wainkarmiayi. Tura menanmaninisha kichik kinta wekainaksha nunisarang nanamtinak nanamtinak nungkanam wekainaun wainkarmiayi. Tura tsawaisha tura kashisha tura kashin tsawaararsha nunisarang nanamtin ainaun achikiarmiayi. Tura nu namangken yuwinak pujuinamtai, Yus sungkuran akuptukmiayi. Turamtai kuntinu namangken timiá wakerinau asar, aints untsuri kajingkiarmiayi.

Marí umaji Aarónjai Moisésan jiyakmauri

(Núm 12.1-15)

Nunia Aarón ni umaji Maríjai Moisésan pachisar pasé chicharinak:

—¿Moisésjaingkik Yuska chichaa? Iijaisha chichasminuitai, —tiarmiayi.

Tinamaitiat Moisés kajechu asa pachischamiayi. Antsu Yus nuna anturak ni seati jeanam taramiayi. Tura Aarónnasha tura umajin Marínasha untsuk:

—¿Waruka wina inatir Moisés pachisrumsha tunausha chichaarme? Moisésjaingkia nekasan paan chichaajai. Antsu atumjaingkia karanam wantintukan chichaajrume, —timiayi.

Yus tamati Marí sungkuran lepra tutain achimiak namangke púju kuchapia tumau sungkurmamiayi. Turamtai Aarón Moisésan chicharak:

—Yatsuru tsangkutrurta. Iisha nintinchau asar tunau chichasmaji, —timiayi.

Tamati Moisés Yusen seak:

—Yusru, yamaikia seajme: Wait aneasam umaarusha tsuwatrurta, —timiayi.

Tamaitiat Yus ayaak:

—Yamaikia nintimrati tusan, aanumsha siete kinta ningki kanur nu sungkurjaingkia wait wajakti. Nuniangka tsaar ataksha atumjai iruntrati, —timiayi.

Yus tamati yaktanmaya Marín jiikiarmiayi. Tura jiikiaram, Marí yakta aarin siete kinta ningki pujumiayi. Turamtai Israel ainau wekaatsuk pachitske pujuarmiayi. Nunia Marí tsaaramtai ataksha wekaasarmiayi.

Moisés doce (12) aintsun akupkamuri

(Núm 13.1-33)

Israel ainau Canaán nungkanam arakchichu wekainamtai, Yus Moisésan chicharak:

—Yamaikia nungkan wisha atumin susatnuitjarme timiaja nuna wainkarat tusan doce (12) aints akupkata tajame, —timiayi.

Yus tamati akupkamu asar, ukunam mesetan najanawartas, tura nu aints ainaunka nepetkartas, nu doce (12) aints muranam wakaarmiayi. Tura nu nungkan mash wainkar, tura entsancha mash wainkar, nu aintsu yaktarincha iratsuk aya jiisar ukukiarmiayi. Nunia yurang irunun jukiar, kichik nantu nunia japchirin weka wekaaka waketkiarmiayi. Tura waketkiar yurangken higo tutain, tura chikich yurangnasha uva tutain itaaramtai, Israel ainau nuna wainchau ainayat yuwinak: Pengkerapita tiarmiayi.

Tinamtai diez (10) aints Canaán nungkanam wekaasarmia nuka juwakaru ainaun ujainak:

—Nungka nekas pengker wainkamji. Tura yurang timiá pengker wainkamji. Turayat aints ainau nuni pujuinau pengké shamrumtin ainawai. Nu aints timiá nayau asaramtai, iisha wainkar shamakur manchia tumau nekapmamramji. Tura ni yaktarisha nekas juun wainkamji. Tura asar nu aints nepetkatatkamar pengké tujintaji, —tiarmiayi.

Israel ainau Yuse chichamen umirkachmauri

(Núm 14.1-45)

Tinamtai aints ainau nuna antukar juutu pujuarmiayi. Antsu jimia aints Canaán nungkanam wekaasarmia nu, Caleb naartin, tura chikitcha Josué naartin chichainak:

—Itatkataram. Nuka mianchau ainawai. Iijai maaniawartas wakerinamtaikia, nu aintska nepetkatnuitji. Yus iijai pujatsuash, —tiarmiayi.

Tu tinamaitiat pachischarmiayi. Antsu kintajai metek juutinak:

—Juningkia jakatasar wakeraji. Ii nemase ainau iin mantamawarai tusar, tura iin amutmakarai tusar, tura ii nuwarincha, tura ii uchirincha jukiarai tusar maanitcha nakitaji, —tiarmiayi.

Nunia kanakar pujusar:

—Egiptonam waketkimi, —tiarmiayi.

Tinamtai Josué tura Calebsha nuna antukar, Israel ainaun kajerinak:

—Nu nungkaka nekas pengkeraitai. Yus wakeramtaikia nu aints ainau nepetkatatji. Iikia pangka nunisrik nu aints ainauka yuwatnuitji, —tiarmiayi.

Tu tinau waininayat aints ainau kajeriarmiayi. Tura asar kayajai maami tusar, Josuéncha tura Calebnasha tukuartas wakeriarmiayi.

Turinamtai Yus ni seati jeanam mukuntiunam tarimiayi. Tura Israel ainaun kajerak Moisésan chicharak:

—Yamaikia wina chichamrun umirkacharu asaramtai, Israel ainaun mash amuktatjai. Antsu aminka nukap yujratatjame, —Yus timiayi.

Tamati Moisés Yusen seak:

—Yusru, Egipto ainau nuna antukar, amin pachitmasar: Ninu Yusri ninu nungkarin jeekatatkama pengké tujintak, ni aintsrin mash ningki maayi turamiartatui. Tura asamtai wait aneasam wina aintsur ainau tunaari tsangkurarta, —timiayi.

Tamati Yus ayaak:

—Ayu, ame seatme nunisnak ami aintsrum ainaun tsangkuratjai. Antsu tuke wina chichamrun umirtukcharu asar, ni wait wajaktintrin jukiartinuitai. Tura asar nu nungkanka wisha atumin susatnuitjarme timiaja nunaka wainkachartinuitai. Ni chichainak: Iisha juni aints atsamunam jakatasar wakeraji tina nunisarang jakartin ainawai. Antsu nuna uchiri ainau tura Calebsha, tura Josuésha nu nungkanka wainkartinuitai. Antsu kashin atumsha mash waketkiram cuarenta (40) musach aints atsamunam wekaasatatrume, —Yus Moisésan timiayi.

Yus tamati nu diez (10) aints Canaán nungkanam wekaasar, nunia nu nungkanka pachisar pasé chichasarmia nuka Yus timiau asar aneachmau jakarmiayi. Jakaramtai Moisés Israel ainaun Yus tímia nuna etserkamiayi. Turamtai Israel ainau mash wake mesekarmiayi. Tura kashin tsawaarar wári nantakiar muranam wakaar:

—Nu nungkaka arakchichu asamtai nuni weartai, —tiarmiayi. Tura Moisésan weriar ataksha nunisarang chicharinak:

—Yus nungkan iin suramsatas wakera nuka nekas arakchichu asamtai nuni weartai, —tiarmiayi.

Tinamaitiat Moisés Israel ainaun chicharak:

—¿Warukaya Yus ta nuka umirtsuksha pujarme? Yus atumjai wechatin asamtai weerap. Atumi nemase ainau nekasar atumin nepetamkartatui, —timiayi.

Tamaitiat pachischarmiayi. Tura mura wakaar Canaán nungkanam wetasar wakeriarmiayi. Antsu Moisés Yuse ayamtairin naka wajas wechamiayi. Turamtai Canaán nungkanmaya ainau tariar Israel ainaun papeekar nepetkarmiayi.✡

Yusen umirtan nakitinaun amukmauri

(Núm 16.1-11, 16-49)

Nunia Israel aints Coré naartin, tura chikich aints, Datán naartin, tura chikich aints Abiram naartin doscientos cincuenta (250) aintsun jukiar, Moisésan tariar jiyainak:

—Iisha mash pengke aints ainiaji. ¿Waruka iincha inakratkatasrumsha wakerarme? —tiarmiayi.

Tu tinam Moisés nuna antuk: Wikia mianchawaitjai tusa, pinakumar tepes Yusen seamiayi. Nunia nu aints ainaun chicharak:

—¿Yaachia junisha Yuse aintsri ainia? tusa Yus kashin atumin nekamtikramatatrume. Levita ainautirmin sacerdote yaintri ataram tusa, Yus atumin inaitamkamiarume. Antsu Yus seati jeanmaka wayaashtinuitrume. Sacerdote ainauk nunaka turuwartinuitai. Antsu kashin nekapnaisatai. Atumka kaii kapau atumi piningkri jiru najanamunam engkearam, nunia kungkuti keemakrum itataram. Turakrumka ¿yaachia nekas nuna turamnawaita? tusaram nekaataram. Nuke ati, —Moisés timiayi.

Nunia kashin tsawaarar Coré ni doscientos cincuenta (250) aintsrijai kichik kichik pining jiru najanamun achikiar kaii kapaun engkewar nunia kungkutin keemakar, Yus seati jea aarin wajasarmiayi. Tura Yus turataram tinu asamtai, Moisés Aarónjai Yus tímia nunisarang turuwarmiayi. Turuwaramtai Israel ainau mash Yuse paaniurin wainkarmiayi. Turinamtai Yus Moisésan tura Aarónkan chicharak:

—Yamaikia ju aints ainaunka mash amuktatjai. Tura asamtai kanakrum pujustaram, —timiayi.

Tamati Moisés Aarónjai: Iikia mianchawaitji tusar, pinakumrar tepesar Yusen seainak:

—Yusru, kichik aintsuk tunau wajasukeash ¿ju aints mashiash amuktam? —tiarmiayi. Tinamtai Yus ayaak:

—Israel ainau mash jakarai tusaram, Coré jeen tura Datánka jeen tura Abirma jeen kanakarti tusaram ujaktaram, —timiayi.

Yus tamati Moisés nu aintsu pujamurin we, Israel ainaun chicharak:

—Au pasé aints ainau pujamurin kanákrum pujustaram, —timiayi.

Tamati Datán tura Abirmasha ni nuwarijai tura uchiri ainaujai jea waitirin wajasarmiayi.

Turinamtai Moisés Israel ainaun chicharak:

—Wi wakeraknaka aints ainautirmin ina weatsjarme. Antsu Yus turata timiau asa, aitkawai tusaram yamaikia nekaatatrume. Yus nekas wina akuptuku asamtai, ju aints ainauka juunmararka jakarchatnuitai. Antsu Yus pengké nekachmau turamtaikia, tura ju aints ainauka nungka nitak wayaawaramtaikia, nuniangka ju aints ainauka Yusen umirtan nakitinau asar, tuke mengkakari tusaram nekaatatrume, —Moisés timiayi.

Tura chichas umisamtai, Yus nungkan urak nitkayan yumpungkamtai, nu kampatam aints nuwartuk tura uchirtuk tura jeentuk tura warinchurtuk mash nitak wayaawarmiayi. Tura wayaawaramtai Yus nungkan ataksha epekmiayi. Yus turamtai Israel ainau nuna wainkar, tura nu aintsu juutmaurincha tura untsumaurincha antukar shininak:

—Erea, iisha jakai tusar shamaji, —tusar tupikiakiarmiayi.

Nunia Yus ni seati jeanmaya jin akuptuk, nu doscientos cincuenta (250) aintsun ningki nintimsar kungkutin keemakar Yusen umirkacharmia nuna mash amukmiayi. Antsu piningkri jiru najanamu asar, mesetsuk nungká ayaarar tepearmiayi.

Turinamtai Yus Moisésan chicharak:

—Yamaikia Aarónka uchiri Eleazaran chicharkum: Kaii irunu tura kungkuti ampintrau arák japata. Tura pining jiru najanamu ainau jukim, ji kapaamunam tseeram tauwa tumau najanata. Tura nu umisam: Mash aints wainkarat tusam tangku epetinam nujkata, tawai tita. Turakrumningkia Israel ainau nuna wainkar, nu aintsu jakamuri tuke nintimsar pujusarti tusan tajame, —Yus timiayi.

Yus tu tinu asamtai Eleazar miatrusang umirkamiayi. Tura kashin tsawaar Israel ainau mash Moisésan tura Aarónnasha jiyainak:

—¿Atumsha waruka Yuse aintsrisha maarume? —tiarmiayi. Tura pangkai jiimsar, Yus seati jeanam Yuse paaniurincha nayaimpinmaya taarun wainkarmiayi. Turinamtai Yus Moisésan tura Aarónnasha chicharak:

—Yamaikia wi ju aints ainaunka mash amuktin asamtai atumka kanaktaram, —timiayi.✡

Yus tamati Moisés Aarónjai ni aintsri ainaun wait anentar Yusen seatasar pinakumrar tepesarmiayi. Tura Moisés ni yachiin chicharak:

—Yus yanchuk sungkuran akupkayi. Tura asamtai ame wári weme piningrum kuri najanamu nu jukim, tura tangku epeatniunmaya kaii kapau jukim, nunia kungkuti engkeam, aints iruntramunam wajasam, aints ainaun Yus kajerkai tusam tura tunaari tsangkurati tusam seata, —timiayi.

Tamati Aarón miatrusang umirkamiayi. Tura Israel iruntramunam ampuki we japen wajas, Yus Israel ainau tunaari tsangkurati tusa seamiayi. Tura yanchuk jakaru ainamunam wajas Yusen seamtai, iwiaaku pujuinauka jakacharmiayi. Tura Coré ainau amukmaurin nekapmatsuk nu sungkurjai catorce mil setecientos (14,700) aints jakarmiayi.✡

Aarónka wairi kukaru wainiat Yus tsapamtikmiauri

(Núm 17.1-13)

Nunia Yus Moisésan chicharak:

—Kichik kichik tribu apuri ni wairin itaarti tusam ujakta. Tura ni wairin mash itaaramtai, kichik kichik tribu naari wainam aatrata. Antsu Leví weari wain itaaramtai Aarónka naari aarta. Tura wina jearun nu doce (12) wai tuksata. Turakmin wikia kichik wainak tsapamtiktatjai. Aints mash amin pachitmasar tura yachimin pachisar pasé chichasarai tusan nunaka turatatjai, —timiayi.

Yus tamati Moisés miatrusang umirkamiayi. Tura wain doce (12) itaaramtai, Moisés nuna Yus seati jeanam tuksamiayi. Kashin tsawaar Moisés Yuse jeen waya, Aarónka wairi nukaaraun tura nerekun wainkamiayi. Nunia wai ainaun mash Yuse jeenia jiiki aints ainaun inaktusmiayi. Turamtai kichik kichik ni wairin mash kukarun jiisar jukiarmiayi.

Turinamtai Yus Moisésan chicharak:

—Aarónka wairi ataksha wina jearun itata. Tura nu aints katsuram nintintin asar, pasé chichasarmia nuka mash jakarai tusam, Aarónka wairin wainkar nintimraru arti tusam nuni ukusta, —timiayi.✡

Levita ainau yuwatniurin pachis etserkamuri

(Núm 18.8-24)

Nunia Yus Aarónkan chicharak:

—Aints ainau waring achat wina surusartas itaina nuka amesha yuwata. Tura uchiram ainausha tura nawantrum jeemin pujuinausha yuwaarti tusan amin suajme. Tura atumi weari ainausha tuke nunisarang yuwarti tusan tajarme. Antsu nungkanka chikich Israel ainaun susatatja nunaka aminka susashtatjame. Wiitjai ami yuumamurmin susatniun. Israel ainau ni ajarinia diez (10) juukar, kichik winar ati timiaja nuka Levita ainau jukiarti. Tura Levita ainau wina jearun takakminau asar, chikich aints ainau itamurin tuke yuwaartinuitai, —Yus Aarónkan timiayi.

Yus Israel ainaun yumi susamuri

(Núm 20.1-12)

Israel ainau cuarenta (40) musach jeatak aints atsamunam weka wekainaka nungka Sin tutainum jearmiayi. Tura nuni jear yumi umurtin atsau asamtai, Israel ainau mash Moisésan tura Aarónnasha jiyainak:

—¿Waruka iincha Egipto nungkanmaya jiikratkimiarume? ¿Waruka iincha amukratkatasrumsha junisha itarmiarume? Ii yachi ainaun Yus maamia nuning jakawitkurkia, timiá pengker achainjiash. Juni trigo araamnau atsawai, tura yumi umurmincha pengké atsawai, —tiarmiayi.

Tinamtai Moisés Aarónjai: Iisha mianchawaitji tusar, Yus seati waitirin pinakumrar tepesarmiayi. Turinamtai Yuse paaniuri wantintukmiayi. Tura wantintuk Yus Moisésan chicharak:

—Wairam jukim yachimi yaimkejai Israel ainaun mash iruram, Israel ainau wainminamunam pampa chichasta. Turakmin pampanmaya yumi nukap jiintatui. Turamtai Israel ainau tura tangku ainausha mash umurartatui, —Yus Moisésan timiayi.

Tamati Moisés wain achik, Yus tímia nunisang ni yachiijai Israel ainaun pampanam ayas, nunia jiyaak:

—Yus umirat nakitin ainautiram wainkataram. ¿Iikia atum yumi aartai tusar ju pampanmaya yumi jiikminkitaij? —timiayi.

Tura aints ainaun tu jiyaak wain achik, Yus aya chichasta tamaitiat, pampan waijai jimia awatmiayi. Turamtai pampa urani yumi nukap jiinkimiayi. Tura asamtai Israel ainau tura tangku ainausha mash nukap umurarmiayi. Turinamtai Yus Moisésan tura Aarónnasha chicharak:

—Atumka winaka nekasrum umirtukcharume. Turasha Yusek atumin yumin suramsatatui tichau asakrumin, nu pengker nungkanam jeekatatjarme timiaja nunaka yamaikia tsangkatkashtatjarme, —timiayi.

Aarónka jakamuri

(Núm 20.22-29)

Yus tamati Israel ainau nungka Sin tutainumia jiinkiar mura Hor tutainum jearmiayi. Tura nuni jearamtai, Yus Moisésan chicharak:

—Yachim yamaikia jakatatui. Wi pampa chichastaram timiaja nu umirtukchau asakrumin, wi Israel ainaun péngke nungkan susatnuitjai timiaja nunaka Aarónka wainkashtatui. Tura asamtai yamaikia yachim ni uchiri Eleazarjai mura Hor tutainum yakí iwiakta. Tura iwiakam sacerdote entsatiri Aarón tuke entsarmia nu aitkam Aarónka uchiri antsrata. Ame turakmin yachim nuni jakatatui, —timiayi.

Yus tamati Moisés miatrusang umirkamiayi. Israel ainau mash waininamunam Moisés Aarónka entsatirin aik uchirin:

—Yamaikia sacerdote apurinme, —tusa antsramiayi. Nunia jumchik arus Aarón jakamiayi. Tura jakamtai uchiri Eleazar Moisésjai nu muranmak iwiarsarmiayi. Turinamtai Israel ainau Aarón jakayi tamaun antukar, kichik nantu wekaatsuk juutinak pachitske pujuarmiayi.

Jirujai napi nakumkamuri

(Núm 21.4-9)

Israel ainau juun entsa kaanmatkarin wekaasar, Moisésan pasé chicharinak:

—¿Waruka aints atsamunam jakataram tusamsha, iincha Egipto nungkanmayasha jiikratkimiame? Juni pangsha atsawai, tura yumisha atsawai. Antsu ii yutairi nayaimpinmaya akupkamu yuwa yuwaka yawetraji, —tiarmiayi.

Tinamtai Yus napin untsuri aints ainaun esainiarat tusa akupkamiayi. Turamtai aints untsuri napi esaim jakarmiayi. Aints jainamtai Moisésan weriar chicharinak:

—Iikia Yus pachisar pasé chichasu asar tunau wajasji. Yamaikia ju napi ainau Yus jiikti tusam seata, —tiarmiayi. ✡

Tinamtai Moisés Yusen seamiayi. Tura seam Yus Moisésan chicharak:

—Napi nakumkamu jiru najanata. Tura numinam wangkeasam yakí takuita. Tura takuim napi jiru najanamu jiisar aints napi esaim jaina nuka tsaarartatui, —timiayi.

Yus tamati Moisés napin jirun najanamiayi. Tura najana umis numinam wangkeas yakí takuimiayi. Tura takuinamtai aints ainau nuna jiisar tsaararmiayi. Antsu chikich ainau: Nangkami tawai tusar, jiitsuk pujuinauka jakarmiayi.✡

Israel ainau apu Sehónkan nepetkamuri

(Núm 21.21-24)

Nunia Israel ainau amorreo nungkarin jearamtai, Moisés nu nungka apurin Sehón naartinun chichaman akuptak:

—Wait aneasam ami nungkarmin nangkamaktiasar wakeraji. Nu tsangkamkata. Turakmin árak ainamunmaka wekaatsuk jintak wekaasatatji. Tura nungka taimunmayangka yumi umurchatatji. Aya nangkamaktiasar wakeraji, —tusa chichaman akuptukmaitiat nu apuka anturkachmiayi. Antsu ni aintsri ainaun mash irur, Israel ainaujai maanikmiayi. Tura maaninayat Israel ainau niin nepetkarmiayi. Tura nu apu nungkarin atankiarmiayi. Tura nunia ataksha wekaasar nungka Moab tutainum Jordán entsanam jearmiayi. Tura Yus nu nungkanka wi susatnuitjarme tímia nuka Jordán entsa majin amiayi.

Yus ni chichame etsernu entsamtairi chichamtikiamuri

(Núm 22.5-35)

Israel ainau nungka Moab tutainum wekaasar timiá untsuri asaramtai, Moaba apuri nuna wainak shamkamiayi. Tura asa ni aintsri ainaun chicharak:

—Nu aints ainau iin nepetamkartinuitji. Tura asaramtai atum werum, Yuse chichame etserin, Balaam naartin jiisrum: Israel ainaun Yus nepetkat tusa seati tusaram juni itataram, —tusa akupkamiayi.

Tusa akupkamu asar ni inatiri ainau chikich nungkanam weriar, Yuse chichamen etsernu jeen jear chicharinak:

—Iinu apuri amin chichaman akupturmawai. Aints untsuri Egiptonmaya jiinkiar, wina nungkarun ayaamsar pujuinawai. Tura asaramtai wait aneasam winita, tura Israel ainau waweata. Timiá untsuri asaramtai, wiki nepetkatatkaman tujintajai. Antsu ame waweakminkia, nu aintsnasha nepetkatnuitjai, tawai tita, —tiarmiayi. Nunia kuikian nukap susarmiayi. Tura wainiat Balaam nu aints ainaun chicharak:

—Juni kanurtaram. ¿Yus warintimpi? Nuna nekaan kashin atumin ujaktatjarme, —timiayi.

Tamati Yus Balaaman karanam chicharak:

—Nu aintsjaingkia weep. Tura Israel ainau wina aintsur asaramtai pasé chichartsuk asata, —timiayi.

Tamati kashin tsawaar Balaam nu aints ainaun chicharak:

—Atumi nungkarin waketkitaram. Yus wina wechamin surimrawai, —timiayi.

Tamati Moaba aintsri waketkiar:

—Balaam winitan nakitawai, —tusar apurin ujakarmiayi.

Tu ujakaram Moaba apuri nuna antuk, aints miaju chichamtinun akuptukmiayi. Tura akupkaram Balaaman jeariar chicharinak:

—Ii apuri amin chichaman akupturmawai. Wait aneasam ameka nekasam Israel ainaun Yus nepetkat tusam seaita. Ame nekas juun asakmin, wisha nukap akiktatjame. Warina wakerawa nunasha susatatjai tawai tita, —tiarmiayi.

Tinamtai Balaam chicharak:

—Atumi apuri kurin tura kuikian kaju met piakun surusamtaisha, wikia Yuse chichamen umirtsukka pujuschamnawaitjai. Antsu Yus taa nunak etserkatnuitjai. Antsu juni kanurtaram. ¿Yus warintimpi? tusan nunia nekaan kashin ujaktatjarme. Yus turutchamtaikia wiki nintimsanka kichkisha turachminuitjai, —timiayi.

Tamaitiat Yus kashi Balaamjaingkia chichaschamiayi.

Tura Balaam kashin tsawaar nantaki apu kuikiarin wakerau asa, pachitsuk burronam keemas Moaba juuntri ainaujai wemiayi. Tura Yusen umirkachu asamtai, Yus Balaaman kajerak, ni awemamurin jinta kirati tusa akuptukmiayi. Tura wainiat Balaam Yuse awemamurin jinta wajaun pengké wainkachmiayi. Antsu ni burrori Yuse awemamurin saapin takus jinta wajaun wainak, jintanmaya jiinki Balaamnasha entsas jintachu tupikiakmiayi. Jintachu weamtai Balaam ni burrorin awatramiayi.

Tura jinta weai Yuse awemamuri ataksha jinta tsererach amanum nákakmiayi. Turamtai burro Yuse awemamurin nangkaikitaj tusa, Balaama nawen wenuk kaya najanamunam chintuamiayi. Turamtai Balaam kajek burrorin ataksha awatramiayi.

Nunia ataksha Yuse awemamuri jinta timiá tsererchinam pengké nangkamakchamin amaunum nuni wajamiayi. Turamtai burro nangkaikitatkama tujintak tepesmiayi. Tura tepesamtai Balaam kajes burrorin nukap awatramiayi.

Turamtai Yus burron chichamtikiamiayi. Turamtai burro chichaak:

—¿Waruka aitkarame? ¿Waruka timiasha awatu weame? —tu iniasmiayi.

Tu iniam Balaam kajes ayaak:

—Wina wishikruru asakmin, saapi takakunka yamaik maachainjamek, —timiayi.

Tamati burro chicharak:

—Nangkamniaka wikia aitkatsjame. ¿Ami burrormichukaitaj? Wikia tuke amin entsau asan, wi yamai aitkajme junaka pengké kichkisha aitkichajme. Amesha nuka nekame, —timiayi.

Tamati Yus Balaaman wainmamtikiamiayi. Turamtai Balaam Yuse awemamurin nangkin takus jinta wajaun wainkamiayi. Tura wainak pinakumar tepesmiayi. Turamtai Yuse awemamuri Balaaman chicharak:

—¿Waruka burrormesha miatcha awatu weame? Ame aitkame aunka nakitajai. Ami nemasem winitramina nunisnak winitjame. Tura asamtai burroram wina waitak waketkitas wakerawai. Antsu nu tepeschamtaikia, amincha maamnawaitjame, —timiayi.

Tamati Balaam ayaak:

—Wikia tunauwitjai. Ame juni wajamin wi amincha wainchau asan, burrornasha awatrajai. Antsu ame wakerakminka yamaikia waketkitjai, —timiayi.

Tamaitiat Yuse awemamuri chicharak:

—Atsa, nu aintsnum yamaikia weta. Antsu wi tajame nuke etserkata, —timiayi.

Tamati Balaam ayu tusa Moaba nungkarin wemiayi.✡

Apu Balac Balaamjai wainaikiamuri

(Núm 22.36—24.17)

Tura Moabnum jeamtai, apu Balacka Balaam winawai tamaun antuk jeanmaya jiinki Balaaman chicharak:

—¿Wi nuwik winita tusan, amin untsukmajme nuni waruka winichmame? ¿Wi amin warinchun susatatjame tusan, chichaman akuptukmajme nu pachisam antukiatum: Nangkami tawai tichamashum? —timiayi.

Tu iniam Balaam natsaamak:

—Tsangkutrurta, antsu yamaikia winajai. Antsu wi wakeraknaka chichakchamnawaitjai. Antsu Yus wakera nunak timinuitjai, —timiayi.

Tamati Moaba apuri Balaaman ayas muranam jukimiayi. Tura mai muranam wakar, arák Israel ainaun tarach jeanam pujuinaun wainkarmiayi. Tura Balaam Moaba apurin chicharak:

—Juni nakarsata. Antsu jumchik wekaasan Yus wina ujatkatas wakera nuna nekaatjai, —timiayi.

Tura ningki muranam wakamtai, Yus niin wantintukmiayi. Tura Balaaman chicharak:

—Moaba apurin waketkim, wi taja nu tawai tusam ujakta, —timiayi.

Tamati Balaam waketki Moaba apuri wajamunam taa chicharak:

—Yus Israel ainaun pengker awajsatas wakerau asamtai, wikia waweatatkaman tujintajai. Yus surimiauncha ¿itiur wisha Israel ainaun pasé awajsatjak? Israel ainauka chikich aintsua tumauchu ainawai. Tura timiá untsuri asaramtai, ¿yáki nekapmarain? —timiayi.

Tamati Moaba apuri Balaaman jiyaak:

—Maj ¿waruka aitkame? ¿Wina nemasur ainau pasé awajsata timiaja nuka waruka pachischame? Antsu ameka Israel ainaun nekasam pengker awajme, —timiayi.

Tamaitiat Balaam ayaak:

—Yus tita turutmatikia nunak timinuitjai, —timiayi.

Tamati Moaba apuri ataksha chicharak:

—Chikich muranam iijai wakami. Nuningkia Israel ainau timiá arák pujuinau wainkatatme. Tura asam nunia kakarmachu waweatnuitme, —tusa Balaaman ayas chikich muranam wakamiayi. Tura nu muranam wakar yakí jearamtai, Balaam Moaba apurin chicharak:

—Juni nakarsata. Antsu wiki jumchik wekaasan, Yus wina ujatkatas wakera nuna nekaatjai, —timiayi.

Tura jumchik wekaasai, Yus ataksha Balaaman wantintukmiayi. Tura tawai tita tusa chichaman ujakmiayi. Tura chichas umisamtai, Balaam Moaba apurin waketkimiayi. Tura waketki taamtai:

—¿Yus warinmia? —timiayi.

Tu iniam Balaam ayaak:

—Yuska ainchawaitai. Tura asa waitchawaitai. Tura nintimaurincha pengké yapajiachminuitai. ¿Ni tímia nunaka itiur umitskesha ukukting? Yus aints ainauka pengker awajsata turutmati ¿itiur wisha Yuse tamaurin umikchatjak? Israel ainau tunaarin aints kichkisha wainkachmin ainawai. Ni Yusri nijai wekaawai. Tura asamtai Israel ainau: Yuska iinu apurintai tinawai. Tura asamtai au aints ainauka pengké waweachminuitai, —timiayi.

Tamati Moaba apuri Balaaman chicharak:

—Ame au aints ainau waweatatkamam tujintakmeka, wait aneasam Yus pengker awajsata tiip, —timiayi.

Tamati Balaam ayaak:

—Yus tita turutmatikia ¿nunaka timinuitjai tichamkajam? —timiayi.

Tamati Moaba apuri ataksha chicharak:

—Wait aneasam chikich muranam iijai wakami, —timiayi.

Tamati mai chikich muranam wakaarmiayi. Tura Yus Israel ainaun pengker awajsatas wakerawai tusa nekau asa, Balaam Israel ainau tarach jeanam pujuinaun jiij wajatmiayi. Tura Yuse Wakani ni nintin piatkamiayi. Turamtai chichaak:

—Israel ainau pujutiri shiiram ainawai. Yus Israel ainaun Egipto nungkanmaya jiiki kakamtikramiayi. Tura kakamtikramu asar, ni nemase ainaun nepetkartin ainawai, —timiayi.

Tamati Moaba apuri kajek:

—Yamaikia itatkata. ¿Wina nemasur ainau waweata tichamkajam? Antsu ameka Israel ainaun Yus pengker awajsati kampatam tame. Yamaikia jeemin wári waketkita. Wikia nukap akiktatjame timiaja nunaka Yus surimkau asamtai turashtatjame, —timiayi.

Tamati Balaam ayaak:

—Wikia ami inatiram ainaun chicharkun: Atumi apuri kurin tura kuikian kajunam met piakun surusamtaisha, wikia Yuse chichamen umirtsukka pujuschamnawaitjai. Tura wiki nintimsanak chichakchamnawaitjai. Antsu Yus ta nunak etserkatnuitjai. Yamaikia pujutirun waketjai. Antsu wi weatsain Yus ukunam atiniun pachis wina nekamtikruamia nu nekaata. Angkuajiya nunisang Israel aintsnumia apu jiinun wi jiiaja nuka ataksha wantinkatnuitai. Antsu tejuchikia achatnuitai. Tura yamaikikia achatatui, antsu nukap arus atinuitai. Tura Israela nemase ainauncha mash nepetkatnuitai. Tura Moaba apurincha mesturtinuitai, Yus tawai tusan tajame, —timiayi. Nunia Balaam ni pujutirin waketkimiayi.

Israel ainau Moaba yusrin searmia nuna jakamuri

(Núm 25.1-13)

Nunia nukap arusar Moaba nuwari ainau Israel ainaun untsuinak:

—Ii yusrin pengker awajsatasar fiesta najanatatji. Tura asakrin atumsha yuwitaram, —tiarmiayi.

Tu tinam Israel ainau untsuri Moaba nuwarijai wearmiayi. Tura Moabnum jear, iruntrar yuwinak Moaba yusri jeen wayaawar, nuna yusri nakumkamurin wainkar: Ameketme Yusem tusar pinakumrar tepesarmiayi.✡

Turinamtai Yus Israel ainaun kajerkamiayi. Tura Moisésan chicharak:

—Apu ainau mash untsukam: Israel ainau Baal nakumkamuncha pinakumrar tepesar nangkamiar: Ameka Yusetme tiarmia nuka mash maataram. Tura nu aints ainaun maawaramtai wi kajekmaur nangkamartatui tawai tita, —timiayi.

Yus tamati Israel ainau mash Yus seati jea aarin juutiarmiayi. Tura mash juutinak wajainai, kichik natsa Madianita nuwan ayas, nijai tepestaj tusa, aints mash jiiminamunum tarach jeanam wayaawarmiayi. Tura Eleazara uchiri Finees nuna wainak, nangkin juki nu tarach jeanam waya, mai wakenam nangkijai ijumiayi.

Turamtai Yus sungkuran akupkamia nuka nangkamarmiayi. Antsu nu sungkuran yanchuk achimiakaru ainau veinticuatro mil (24,000) aints armiayi.✡ Nunia Yus Moisésan chicharak:

—Finees wiyá nunisang tunaun nakitau asa, ni turamuringkia nekas pengkeraitai tajai. Ni turamurijai atumi tunaarin sakturmaru asamtai, wikia atumin yamaikia kajeratsjarme. Tura asan yamaikia tajarme: Fineesa uchirisha, tura tirangkisha tura nuna uchirisha tuke sacerdote artinuitai, —Yus timiayi.

Israel ainau nekapmarmauri

(Núm 26.1-2, 64-65)

Nunia Yus Moisésan ataksha chicharak:

—Aishmang veinte (20) musachrintin nangkamasang nampuaru ainau mash nekapmarta, —timiayi.

Yus tamati Moisés miatrusang umikmiayi. Tura nuwa ainaun tura uchi ainauncha nekapmatsuk seiscientos mil (600,000) nangkamasang nekapmarmiayi. Antsu yaanchuik Sinaí muranam Moisés Aarónjai aints ainaun nekapmarmia nuka mash jakaarmiayi. Antsu Moisés, nunia Caleb, nunia Josué iwiaaku pujuarmia nuka nuniangka nuke armiayi.

Warinchu ainau kintajai metek Yusen susamuri

(Núm 28.1-15)

Nunia Yus Moisésan chicharak:

—Israel ainau yamaikia chicharkum: Pang tura kungkuti Yus susatasrum tuke itataram. Tura kintajai metek uwija uchiri kashik tura angkuanmatisha Yus susatasrum maataram. Tura umuti vino tutai itaaram, wina pengker awajtustasrum tangku epetinam ukartaram. Turasha trigo nekengmau olivo macharijai pachimraram tuke epeataram. Tura ayamtai kintatisha tuke uwija uchiri jimiar, trigo nekengmaujai, tura olivo macharijai, tura vinojai Yus susatasrum epeataram. Tura nantujai metek waaka uchiri jimiar, nunia uwija uchiri siete (7), nunia vino, nunia trigo nekengmau olivo macharijai pachimraram itataram. Tura chipu kichik atumi tunaari pachisrum itaaram nunia epeataram, —Yus timiayi.

Madianita ainau maamuri

(Núm 31.1-18; 31.25-28)

Nunia Yus Moisésan ataksha chicharak:

—Madianita ainau Israel ainaun Moab nungkanam anangkawaru asaramtai yamaikia yapaijkiata. Nuniasha takatrum mash umisu asam jakatatme, —timiayi. Tamati Moisés aints ainaun chicharak:

—Kichik kichik tribunmaya mil (1,000) aints ainautiram Madianita ainaujai maaniawarti tusaram eaktaram. Tura Yuse naari pachisrum nu aintsu tunaari yapaijkiataram, —timiayi.

Tamati kichik kichik tribunmaya mil (1,000) aintsun untsukarmiayi. Tura untsukaramtai, Moisés nu aints ainaun mesetnum akupkamiayi. Tura Finees, sacerdote asa, pupunan takus: Yamaikia maaniatai titas Israel ainaujai tsanias mesetnum wemiayi. Tura mesetnum wear, Israel ainau Madianita ainaujai maaniawarmiayi. Tura aishmang ainaun tura Madianita apuri cinco (5) amia nunasha mash maawarmiayi. Turinamtai Balaamsha Madianita ainaunam pachinkau asa jakamiayi. Antsu nuwa ainaun tura uchi ainauncha maacharmiayi, antsu tangkurtuk tura warinchurtuk jukiarmiayi. Nunia ni yaktari ainaun mash keematkarmiayi. Tura mash atankiar jukiarmia nuna Moisésnum itaarmiayi.

Turinamtai Moisés nu nuwa ainaun wainak kajerkamiayi, tura Israel ainaun chicharak:

—¿Waruka ju nuwa ainau maachmarume? Ju nuwa ainauka, Balaam turataram tinu asamtai, iinu aintsri ainaun tunaun takamtiksarmiayi.✡ Tura ii aintsri ainaun: Yuschau waininayat wina yusruitme tiarat tusar nintimtikrarmiayi. Tura asaramtai Yus sungkuran akuptukmiayi. Tura asamtai yamaikia Madianita uchi aishmang ainau iin pasé awajtamsarai tusaram maataram. Tura nuwa aintsjai tepeu ainausha mash maataram. Antsu nawan ainauka tunau turichu asaramtai maawairap antsu nuwatkataram, —Moisés timiayi.

Nunia Yus Moisésan ataksha chicharak:

—Ame apu ainaujai nuwa ainau tura tangku ainau Madianitanmaya atankiar jukiarmia nu mash nekapmartaram. Nunia suntar ainau Madianitajai maaniawarmia nu japen akantukrum susataram. Tura chikich akankamu maaniachu ainau susataram. Tura winasha tangku ainau jumchik akankaram surustaram, —Yus timiayi.

Jimia tribu nunia japchiri Jordán entsa yantamen pujusmauri

(Núm 32.1-27, 33)

Israel ainau Moaba nungkarin pujuinai, Rubénka weari ainau tura Gada weari ainau Moisésan weriar chicharinak:

—Ju nungkanmaka tuke pujustaram tusam tsangkamkartukta. Antsu Canaán nungkanmaka pujut nakitaji, —tiarmiayi.

Tinamaitiat Moisés nuna antuk chicharak:

—Israel ainau mesetnum wearamtai ¿atumsha junisha maanitskeash pujustaram? ¿Waruka nungkan Yus Israel ainautin suramsatas wakera nuningkia weta nakitarme? ¿Yaanchuik atumi juuntri ainau tunau turuwarmia nunisrumek turatasrum wakeratsrumek? Nuka pasé pujuinau asaramtai, Yus iin kajertamak: Nu nungkan wikia atumin susatasan wakerimiaja nunaka aints veinte (20) musachrintin nangkamasarang juun ainauka pengké wainkachartinuitai iin turammiaji.

Tu turamin asamtai, atumsha nu tunaarinu uchiri asaram, atumi apari pasé puju asaramtai, ¿atumsha nunisrumek tu pujustasrum wakeratsrumek? Atum Yus umirat nakitakrumningkia, Israel ainauti nukap musach ataksha aints atsamunam pujusarti tusaram iin wiasmamtikratkairap, —Moisés timiayi.

Tamaitiat nu aints ainau aiminak:

—Atsa, iikia maanitsuk pujutka nakitaji. Antsu juni ii jee jeamkatasar wakeraji. Tura ii tangkuri wenurar pujsami tusar wakeraji. Nunia iisha Jordán entsa katingkiar chikich Israel ainausha yaingtinuitji. Tura chikich ainau mash ni nungkarin Yus niin susatas wakera nuningkia pujutsuk wekainamtai, iikia ii jeenkia pengké waketkishtinuitji. Antsu ni nungkarin mash jukiaramtai, nuniangka iisha ii pujutirin waketkitnuitji, —tiarmiayi.

Tu tinam Moisés ayu tusa, Rubénka weari ainaun tura Gada weari ainauncha tura Manasesa weari japchiri ainauncha ni wakeramurijai metek nungkan susamiayi. Antsu nuniangka Jordán entsa tumajin nungkanka susachmiayi.

✡ 1: Heb 3.12-19

✡ 1: 2 Tim 2.19

✡ 1: 1 Cor 10.10-13; Jud 11

✡ 1: Heb 9.4

✡ 1: 1 Cor 10.9

✡ 1: Juan 3.14-15

✡ 1: 2 Pe 2.15-16

✡ 1: Ap 2.14

✡ 1: 1 Cor 10.8

✡ 1: Ap 2.14

Josué

Josué

1

Yus Josuén untsukmauri

(Jos 1.1-9)

Moisés jakamtai, Yus Moisésa inatirin Josué naartinun chicharak:

—Moisés jakau asamtai, ame Israel ainau inarta. Tura aints ainau chicharkum: Jordán entsanam mash aints ainaujai katingtaram. Jordán entsa tumajin nungka aa nuka atumnau ati tusan susatatjarme. Moisésjai pujuyaja nunisnak amijaisha pujustatjai. Amincha pengké ukukchatatjame. Ame iwiaaku pujakminkia, chikich aints ainau amincha nepetamkachartinuitai. Tura asamtai shamtsuk asata. Nunia wina chichamrun Moisésnum akupkamiaja nu amesha mash umirkata. Nu mash umirkumka, ame tuni wekaame nunisha tuke wijai pengker wekaasatatme. Wina chichamur wi akupaja nu tuke etserkata. Tura tsawaisha tura kashisha nintimrata. Tu aarmawa nunismek mash umikta. Kakaram wajasta ¿wikia tichamkajam? Tura shamtsuk asata. Tura napchau nintimraip. Wikia aminu Yusrumchaukitaj. Ame tuni wekaame nunisha wisha amijai tsaniasan tuke wekaasatnuitjai, —Yus timiayi.

Josué Jericó yaktanam ni aintsrin jimiaran akupkamuri

(Jos 2.1-24)

Nunia Josué ni aintsrin jimiaran akupak:

—Atum Jordán entsanam katingkrum, waitkarai tusaram anumkaram nu nungka jiistaram. Tura Jericó yaktanmasha wayaataram, —timiayi.

Tamati nu jimia aints armia nuka miatrusarang umirkarmiayi. Nunia Jericó yaktanam wayaawar, nuwa Rahab naartinu jeen iratai jea asamtai wayaawarmiayi. Nu nuwaka kungkatip nuwa ayayi. Tura asamtai nu jimia aints Yusen umirkaru asar, ni jeen jear: Iikia Yus umirkawaitji tiarmiayi. Tura nuni pujuinamtai Jericó apuri: Chikich nungkanmaya aints tayi tamaun antuk, Rahabnum suntaran akupak:

—Aints jeemin wayaama nu jiikta. Ii aintstin wainkar maami tusar taari, —timiayi. Tamaitiat Rahab Yusen shamau asa, nu Israelnumia aintsun jimiaran anumkarti tusa uukmiayi. Tura suntaran chicharak:

—Nekasam tame. Nu aintska wina jearun wayaawari. Antsu tuniang winiarma nuna nekaachmajai. Tura nekachu asan ujakchamjame. Nu aintska kashi yaktanmaya jiinkiari. Antsu tutsuk wearma nunaka nekatsjai. Wári yaktanmaya jiinkiram papeektaram. Turakrumka achiktatrume, —anangkak timiayi.

Tamati papeekartas jiinkiar yakta wenurmaurin tuingkiartas epeniarmiayi.

Tura wainiat Rahab nu jimia aintsun ni jeening uuk puusamiayi. Tura nu aintsun chicharak:

—Yus atumin ju nungka suramsayi tusar nekaji. Tura asar mash shamaji. Yus atumjai pujawai tusar nekaji. Tura juun entsa mujumtikramurisha antukmaji. Tura Egipto nungkanmaya atumin jiirmakmiaurisha antukmaji. Tura Jordán entsa tumajin jimia apu maamurisha antukmaji. Tura nu antuku asar nukap shamkamji. Tura asar atumjai maanitka nakitaji. Atumi Yusri nayaimpinam tura nungkanmasha mash ainia nuna inakratnuitai tusar nekau asakrin, yamaikia wisha atumin wait anentajrume nunisrumek winasha wait anentrurtaram, tura wi wear ainausha wait anentrataram. Tura nekasar iisha wait anentratatjirme tusaram warinchuram surustaram, —timiayi.

Tamati nu aints chicharinak:

—Ju senta kapaniua juka jurumkita. Ii ju nungkanam ataksha winakrinka, aminu jeemin ju sentaka yakí nenaata. Nunia ami wearam ainau jeemin mash jukita. Antsu atumi jeenia jiinkiakrumin, ii aintsri atumin mantamawaramtaisha ¿iisha itiurkatjik? Antsu jeemin pujakrumningkia, atum jakairam tusar iisha wainkatatji. Ii turamurin etserkachakminka, ataksha ju nungkanam winakrisha, amincha tura ami wearam ainausha pengker awajsatatji, —tiarmiayi.

Tu tinam Rahab chicharak:

—Atumka wina waitkarai tusaram muranam wetaram. Tura nuni kampatam kinta kanurum, atumin papeetmakartas wearma nu waketkiaramtai, atumsha Jordán entsa katingtaram, —timiayi.

Tura nu aints tupikiakiarti tusa, jiyuwaskajai yakta wenukrinia kashi japeng akupkamiayi. Nunia akupak Israel ainau wainkarti tusa, sentan kapanniun ni jeen yakí nenaamiayi.

Turamtai nu jimia aints muranam wakar kampatman kanurar, nunia niin maawartas wearma nuka Jericónam waketkiarmiayi. Tura waketkiaramtai Jordán entsan katingkiar Josuénam jearmiayi. Tura jear Josuén chicharinak:

—Yus nu nungkanka yanchuk mash iin suramsaji. Nunia aints ainau iincha nukap shamraminaji, —tiarmiayi.✡

Jordán entsa katingmauri

(Jos 3.1-17; 4.1-19)

Kashin tsawaarak Josué chichaak:

—Mash Jordán entsan katingkiartas umisarti —tusa, Israel ainaun chichaman akuptukmiayi. Tura Jordán entsanam jear nuni kanurarmiayi. Tura kampatam kinta kanurar, Josué sacerdote ainaun ujaak:

—Atum Yus seati jea wainin asaram, Yuse ayamtairin nanakrum eemkaram katingtaram, —timiayi.

Tamati sacerdote ainau Yuse ayamtairin nanasar Jordán entsa kaanmatkarin wearmiayi. Turinamtai yumi nukap jituru asamtai, entsa nujangkraun wainkarmiayi. Turinamtai Josué ni aintsri ainaun chicharak:

—Yamaikia atumsha Yus ni kakarmarijai nu nungkanmaya ainaun ni nungkarinia jiirtatui tusaram nekaatatrume. Sacerdote ainau Yuse ayamtairin nanasar, ni nawejai entsanam najaminamtai, entsa nujinia nangkankatatui. Turamtai atumsha kukarak tumajin katingtatrume, —timiayi.

Josué tamati sacerdote ainau Yuse ayamtairin nanasar ni nawejai entsanam najaminamtai, Jordán entsa nujinmaya nangkankamiayi. Entsa nangkankamtai sacerdote ainau Yuse ayamtairin nanasar entsa japen wajasarmiayi. Tura entsa japen wajasaramtai, Israel ainau mash tumajin kukarak katingkiarmiayi. Tura mash katingkiaramtai Josué doce (12) aintsun kichik kichik tribunmaya untsukmiayi, tura chicharak:

—Atum entsa japen sacerdote wajainamunam werum, kaya kichik kichik jukiram ii kanurtintrin tuksataram, —timiayi.

Tamati nu aints ainau kayan doce (12) itaaramtai, Josué mash irumramiayi. Tura aints ainaun chicharak:

—Israel ainauti ju kaya jiisar Yuse kakarmarijai ii katingmauri nintimrartinuitji, —timiayi.

Nunia sacerdote ainausha Yuse ayamtairin nanasarmia nuka entsa japenia kukarnum jiinkiaramtai, ataksha entsa wajasmiayi. Tura Jordán entsa yantamen nungka Gilgal tutainum pujusarmiayi.

Josué Yuse suntari kapitangkrijai ingkunikmauri

(Jos 5.13-15)

Chikich kintati Josué Jericó yaktan jiistaj tusa arakchichu we, aints nangkin takus wajaun wainkamiayi. Tura wainak Josué jeari chicharak:

—¿Ii aintsringkitam? ¿Turachkumsha ii nemasengkitam? —tu iniam nuka ayaak:

—Wikia Yuse suntari kapitangkrinjai, —timiayi.

Tamati Josué tikishmatar nijajijai nungkan antitnak tsuntsumamiayi. Tura chicharak:

—Wikia Yuse inatirinjai. Apuru, ¿warí itiurkat tusamea wakerutame? —timiayi. Tu iniam Yuse suntari kapitangkri ayaak:

—Tu nungkaka wina nungkar asamtai, sapatrum kuinkata, —timiayi. Tamati Josué miatrusang umirkamiayi.

Jericó yakat yumpungmauri

(Jos 6.1-25)

Israel ainau Jordán entsa tumajin jear, Canaán nungkanam Jericó yaktanam jeatak pujusarmiayi. Tura Jericónam jeatak pujuinamtai, nu yaktanmaya ainau Israel ainaun shaminak yakta waitirin epeniarmiayi. Tura asaramtai Israel ainau Jericónam wayaawartatkamawar tujinkarmiayi. Tura wainiat Yus Josuén chicharak:

—Jiista. Wikia au yakta apuri tura suntari ainauncha nepetkatatjai. Aishmang ainautiram mash nu yakat tentakrum wekaasaram aya jiistaram. Tura sacerdote ainau siete (7) pupuntrin takusar, aints ainaujai yaktan tentakar wekaasarti. Nunia sacerdote ainau chikich aints ainaujai mash waketkiarti. Seis (6) kinta nuke turataram. Nunia tsawaarkuram yakat ataksha tentakrum wekaasaram siete (7) tentaktaram. Nunia sacerdote ainau ni pupuntrin pupuntruwarti. Turinamtai aints ainau mash untsumkarti. Mash untsuminamtai yakta wenukrin yumpungtatjai. Wi turamtai atumsha tupnik yaktanam wayaataram, —timiayi.

Yus tamati Josué sacerdote ainaun untsuk:

—Yuse ayamtairin atum yanasrum wekaasataram, —timiayi.

Tamati sacerdote ainau pupuntrin takusar, kitcha Yuse ayamtairin yanasarmiayi. Tura aishmang ainauka mash Jericó yaktancha tentakar wekaasar, nunia ni pujamurin ataksha waketkiarmiayi. Kashin tsawaarar nunisarang turuwarmiayi. Tura seis (6) kinta Jericó yaktan tentakar wekaasar, nunia ataksha tsawaarar yaktan siete (7) tentakar wekaasarmiayi. Tura sacerdote ainau Yuse ayamtairin yanasar pupuntrincha pupuntruwarmiayi. Nuna mash umisaramtai, Josué Israel ainaun chicharak:

—Yamaikia mash untsumkataram, —timiayi.

Tamati aints ainau mash kakarar untsumkarmiayi. Tura mash untsumkaramtai, yakta wenukrin Yus yumpungmiayi. Tura asamtai aints ainau mash yaktanam ampukiar tupnik wayaawarmiayi. Tura wayaawar, Yus turataram tinu asamtai, Jericónam pujuinaun tura ni tangkuri ainauncha mash maawarmiayi. Turinamtai Josué ni aintsrin Jericónam anangkan wekaatimia nuna chicharak:

—Atum Yusjai tajame tinu asaram Rahaba jeen wayaaram, ni weari ainaujai mash jakarai tusaram jiiktaram, —timiayi.

Tamati nu jimia aintska Rahaba jeen senta kapantin nenaamun wainkar nuni wayaawar, Rahabnaka tura ni weari ainauncha mash jiikiar, nunia Jericó yaktanka keemakarmiayi. Antsu warinchu kuik najanamuncha tura jiru najanamuncha Yuse jeen puusarmiayi.✡

Aints warinchun uukmauri

(Jos 7.1-25)

Nunia Yus ni aintsri ainaun chichaman akuptak:

—Jericónam pujuinau warinchuri takasairap, antsu mash keemaktaram, —timiayi.

Tamaitiat kichik aints Acán naartin nuna umitsuk aintsu wejmakri shiirman wainak jukimiayi. Tura kuikiancha, tura kurincha wainak jukimiayi. Tura waintsachmak ni jeen tarach najanamunam juki nitak tai iwiarsamiayi.

Tura asamtai Yus Israel ainaun mash kajerkamiayi. Turamtai Josué nu aintsu turamurin nekachiatang, ni aintsri ainaun:

—¿Chikich yaktasha warukuki? tusaram nekaataram, —tusa akupkamiayi. Tura akupkamu asar ni aintsri weriar, nunia jiisar waketkiarmiayi. Tura chicharinak:

—Nu yaktanmaka aints mianchau tura untsurinchu ainawai. Antsu iikia miajuitji. Tura asakrin nuni aints mash maanikiarti tusamka akupkaip. Antsu jimia warang turachkumsha kampatam warangkesha akupkata, —tiarmiayi.

Tu tinam Josué Yusnaka seatsuk ni aintsri kampatam warangnak akupkamiayi. Tura waininayat nu yaktanmaya ainau Israel ainaun nepetkar, treinta y seis (36) aintsun maawar chikich ainaunka papeekarmiayi.

Tura asaramtai Israel ainau mash shamkarmiayi. Turinamtai Josué wake mesek ni wejmakrin jaak, pinakumar tepes Yusen seamiayi. Tura seak:

—Yusru ¿ju nungkanam iin amukratkatasmek itakratmiam? ¿Jordán entsa tumajin pujakrikia timiá maak achajiash? ¿Wina aintsur mash tupikiaramtaisha wisha warintajak? Yamaikia Canaán nungkanam pujuinauka nuna nekaawar iincha amutmakartatji. Nuna turuwaramtaikia ¿amin naarmin pachisar warinak tiartinuita? —timiayi.

Tamati Yus Josuén ayaak:

—¿Waruka nungka tepesmesha seatusha tepame? Wári wajakta. Israel aintstiram tunau wajasrum wina chichamur umirtukcharume. Wi warinchu takasairap timiaja nuna umirtutsuk aints warinchun kasamak ni jeen ukusi. Tura asamtai Israel ainautiram atumi nemase nepetkatatkamaram tujintarme. Tura kashin aints ainaun mash chichastatjai. Tura ya turuayi nunaka wikia nekamtikiatatjame. Wi turamtai atumka warinchun kasamkama nuka jinum keemaktaram, —Yus timiayi.

Yus tamati kashin tsawaar Josué kashik nantaki Israel ainau mash kaunkarti tusa untsukmiayi. Tura Jericó yaktanam warinchun aints kasamkayi, Yus timiau asa, Josué kichik kichik tribu taarti tusa untsukmiayi. Turamtai Yus:

—Judánmaya aints warinchun kasamkayi, —timiayi.

Tamati Josué Judá ainaun mash untsuk irur, aints Zara naartinu weari ainaun untsukmiayi. Nunia nu aintsnumia kichkin, Zabdi naartinun untsukmiayi. Turamtai Yus:

—Nuna tirangki Acán naartin nu tunaun turayi, —tusa Josuén nekamtikiamiayi.

Yus tamati Josué nu aintsun untsuk:

—Uchiru, ame turamuram uutsuk ujatkata, —timiayi. Tamati Acán aimiak:

—Yuse chichamen umikchau asan nekasan tunaawitjai. Wejmakan shiirman wainkau asan, nuna wakerakun jukimjai. Tura kuikiancha doscientos (200) tura kurincha wakerakun jukimjai. Tura wina jearun jukin nungka tain iwiarsamjai, —timiayi.

Tamati Josué ni aintsri ainaun akupak:

—Acána jeen werum warinchu itataram —timiayi.

Tamati ni aintsri ainau akupamu asar, Acána jeen jear, ni tímia nunisarang warinchun nungka iwiarsamun wainkarmiayi. Tura warinchun jukiar Josuénam itaarmiayi. Tura aints mash wajainamunam itaaramtai, Josué Acánan chicharak:

—¿Waruka aitkamame? Ame nu tunau turau asakmin, iisha mash waitnasar pujau asakrin amesha wait wajaktatme, —timiayi.

Josué tamati, Yus turataram tusa akupkamu asar, Yus nu tunau sakarat tusar, Acánan tura Acána uchiri ainaun kayajai tukurar maawar nunia mash keemakarmiayi. Tura tangkurincha, tura warinchurincha, tura jeencha tarach najanamu mash irurar jukiarmiayi. Nunia kayan irurar iwiarsarmiayi. Turinamtai Yus Israel ainau tunaarin tsangkuramiayi. (Antsu yamaikia Yus aints ainautin wait anentramak ii tunaarinka tsangkutramramrau asamtai, yamaikia aints ainau kayajai tukuram maataram turamtsuji.)✡

Josué yakat Hai tutain nepetkamuri

(Jos 8.10, 25-28, 30, 34-35)

Tura kashin tsawaar Josué kashik nantaki, ni aintsri ainaun jiistas wemiayi. Nunia ni aintsri ainaujai yakat Hai tutainum pujuinaun ataksha nepetkartas weriarmiayi. Tura Josué aints ainau mash amuktaram tinu asamtai, nu yaktanam pujuinaun mash iruram doce mil (12,000) aintsun maawarmiayi. Tura Yus tímia nunisarang tangku ainaun tura warinchu ainauncha mash jukiar, nunia nu yaktancha keemakarmiayi.

Nunia Josué kayan juki, mura Ebal tutainum Moisés tímia nunisang tangku epeatniun najanamiayi. Turamtai Yusen maaketai tiartas, tura Yus ni tunaarin tsangkurarti tusar tangkun maawar keemakarmiayi. Nuna mash umisaramtai, Yus Moisésnum umirkatin chichaman akuptukmia nunaka Josué mash aints antinamunam ausamiayi. Turamtai nuwa ainau tura uchi ainausha tura chikich nungkanmaya ainausha mash nu chichaman paan antukarmiayi.

Gabaonita ainau Israel ainaun anangkamuri

(Jos 9.3-21)

Nunia Jericó yakta turunamurin tura Hai yakta turunamurin antukar Gabaonita ainau: Iin mantamawarai tusar shaminak, Josué anangkatai tu nintimrarmiayi. Tura wejmak arutchin entsarar, tura pangkan arutchin jukiar, nunia vino nuwap aparmau mamurunam yarakarmiayi.✡ Nunia sapatun arutchin weekar Josuénam wearmiayi. Tura Israel pujuinamunam jear, Josuén anangkinak:

—Iikia nekasar chikich nungkanam arák pujuwitji. Tura wainaichau asar atumjai amikmami tusar winaji, —tiarmiayi. Tu tinam Israel ainau aiminak:

—Atumka arák pujaji tarume nuka ¿itiur nekaatjik? ¿Tura asar itiur atumjaisha amikmatjik? —tiarmiayi. Tu tinamtai Gabaonita ainau anangkinak:

—Atsa, iikia nekasar arák pujuwitji. Tura atumin irastasar ii jeenia jiinkir, ju pang nekas arut waintrume juka nekas tsuwer amiayi. Turasha vino nuwap aparmau yamarmanam yarakmiaji. Antsu yamaikia mamuru waintrume. Tura mia arák weka wekaaka ii sapatrisha mamuri, —tiarmiayi.

Tu tinam Israel ainau Yusen inintrutsuk, nu aintsu sapatrin, nunia pangkan, nunia nuwap aparmaun jiisar: Nekaschawashi tiarmiayi. Nunia amikmawar:

—Iikia Yusjai taji: Atumka maashtatjirme, —mash tiarmiayi.

Tinamtai Gabaonita ainau ni pujutirin waketkiarmiayi.

Tura kampatam kinta nangkamarai, Israel ainau: Gabaonita ainau arakchichu pujuinawai tamaun antukarmiayi. Tura papeekiar kampatam kinta wekaasar Gabaonita pujutirin wainkarmiayi. Antsu Yusjai taji: Atumka maashtatjirme tinu asar, Gabaonita ainaun maatsuk antsu:

—Iinu inatiri wajasrum, ji yanaktaram, tura yumi itataram, —tiarmiayi.

Tsaa jeashti tura nantusha jeashti tusa Josué surimkamuri

(Jos 10.1-26)

Canaán nungkanam chikich yakat Jerusalén tutai amiayi. Tura nuna apuri Josué turamurin mash antukmiayi. Tura Gabaonita ainau yanchuk Josuén weriar: Maanitsuk pujusmi tusar, yamaikia Israel ainau inatiri wajasar, nijai tsaniasar pujuinawai tinamun antukmiayi. Tura Jerusalénka apuri nuna antuk shamak chikich cuatro (4) apu pujuinamunam chichaman akupak:

—Gabaonita ainau Israel ainaujai amikmawaru asaramtai winitaram. Iikia yamaikia Gabaonita ainaujai maaniatai, —timiayi.

Tamati nu apu ainauka ayu tusar ni suntari ainaujai Gabaonnum wearmiayi. Tura arakchichu pujuinamtai, Gabaonita ainau shaminak, Josuén chichaman akuptinak:

—Cinco (5) apu ainau ni suntari ainaujai iin nepetamkartas winitraminaji. Antsu iikia atumi inatiri asakrin, wait aneasrum iin ayamkartuktasrum wári winitaram, —tiarmiayi.

Tu tinam Josué nuna antuk ni suntari ainaun mash irur, kashi weka wekaaka Gabaonnum jearmiayi. Tura aneachmau nu apu ainamunam jearamtai, nuna suntari ainau shamkarmiayi. Turinamtai Israel ainau suntaran untsurin maawar, chikich ainauncha papeekarmiayi. Turinamtai Yus yakiya micha kaya tumaun akupak aintsun timiá untsurin maamiayi. Yus Israela nemase ainaun timiá untsuri maamtai, Josué tsaan chicharak:

—Tsaa jeatsuk Gabaonita pujutirin tuke keemsati. Tura nantusha nunisang jeatsuk Ajalónnum keemsati, —timiayi.

Tamati tsaangka jeatsuk nuning keemsamiayi. Tura nantusha nunisang jeatsuk nuning keemsamiayi. Tura asamtai Israel ainau ni nemase ainaun papeekar Gabaonita ainaun ayamrukarmiayi. Nu kintaka Yus Israel ainaun yaingtas Josué chichamen antuk: Tsaa jeashti tura nantusha jeashti tusa surimkamiayi. Antsu nunaka Yus kichik turamiayi. Antsu nuniangka pengké turachmiayi.

Tura suntar ainau maaninamtai nu cinco (5) apu tupikiakiar pampa waa juun amaunum anumkarmiayi. Tuminamtai Israel ainau nuna wainkar Josuén ujakaram, nu apu ainaun mash maamiayi. Turamtai Yus tímia nunisang ni nemase ainaun nepetkamiayi.

Josué nungkan akanak kichik kichik aintsun susamuri

(Jos 14.1, 6-14; 15.63; 18.1; 22.9)

Nunia Yus Moisésan akatramia nunisang Josué Canaán nungkan akankamiayi. Tura nungka akankamunam Caleb Josuén tari chicharak:

—Ochenta y cinco (85) musachrintin ayatnak tuke kakarmaitjai. Tura asamtai Moisés nu nungkan susatatjame tímia nuka yamaikia surusta. Nu nungkanam aints nayau tura kakaram pujuinawai. Antsu Yus iin turammiaji nunisang yainmaktatji. Tura asamtai ni yaimkejai nu aints ainau jiiktatji, —timiayi.

Tamati Josué Caleban chicharak:

—Yus yainmakti. Hebrón yaktanka amin susatjame. Nuka aminu ati, tura ami wearminu ati, —tusa susamiayi. Tura Calebka Yusen miatrusang umirkau asa, yaanchuik aints atsamunam weka wekaaka jakachmia nuwaitai. Nuniasha nu nungkanmaya timiá kakaram aints ainaun jiiki, nu aintsu nungkarin pujuyayi. Nunia Israel ainau maaniamunka inaisar, maanitsuk angkan pujuarmiayi. Antsu Judá weari ainau Jerusalénnum pujuinaun jiiktatkamawar tujinkar, tuke nu aints ainaujai pachinkar pujusarmiayi.

Nunia Israel ainau yakat Silo tutainum Yus seati jean tarach najanamun ni yanakar itaarmia nunaka mash iruntrar jeamkarmiayi. Nunia Rubénka weari ainau tura Gada weari ainau tura Manasesa weari ainau Jordán entsan katingkiar ni nungkarin Moisés yaanchuik susamia nuni waketkiarmiayi.✡

Yus Israel ainaun tímia nunaka mash umikmauri

(Jos 21.43-45)

Tura asamtai Yus Israel ainaun nu nungkan yaanchuik: Wi atumin susatnuitjarme tímia nunaka mash susamiayi. Turamtai nuni tuke pujuarmiayi. Yus yaanchuik tímia nunaka mash umik, Israel ainaun angkan awajmasmiayi. Yus ni kakarmarin susamu asamtai, ni nemase ainau Israel ainaun yaanchuik: Wi turatnuitjai tímia nunaka mash umikmiayi. Antsu chikichik chichamnaksha umitskeka inaisachmiayi.

Josué Israel ainaun inangnamun chicharkamuri

(Jos 23.1-3; 24.14-30)

Josué Israel ainaun mash ayamtiksamu asa, juuntach wajas, aints ainaun mash untsuk irur nunia chicharak:

—Wikia yamaikia nukap juunmarjai. Tura asan tajarme: Yus iin yainmaku asa, ii nemase ainauncha mash nepetak ju nungkanmaya ainau turunamurisha mash wainkamiarume. Tura asaram nekasrum Yus umirkataram. Tura atumi juuntri ainau yaanchuik Eufrates entsanam pujusar, tura Egiptonam pujusar Yuschau waininayat, chikich yusen searmia nuka yamaikia inaisaram Yusek umirkataram. Antsu Yus umirat nakitakrumsha ¿nuniasha yaachik umirkatrum? Nu etserkataram. Atumi juuntri ainau Eufrates entsanam pujusarmia nuna yusri searmia nu umirkatasrum wakerakrumka, tura ju nungkanam pujuina nuna yusri umirkatasrum wakerakrumka paan etserkataram. Antsu wi wear ainaujai wikia Yusen tuke umirkatatjai, —timiayi.

Tamati Israel ainau aiminak:

—Iikia chikich aintsu yusringkia pengké umirkashtatji. Antsu ii juuntri ainaun Egipto nungkanmaya jiikmia nuka Yusketai. Tura ju nungkanam pujuinauncha nepetkamiayi. Tura ii Yusri asamtai, ni tuke umirkatatji, —tiarmiayi. Tinamaitiat Josué ayaak:

—Yuska timiá tunaarinchau asamtai, atumka katsuram nintintin asaram, tura atumi tunaari inait nakitau asaram, Yusek umirkatatkamaram tujintarme. Antsu atumi tunaari inaisarmeka Yus umirkamnawaitrume. Antsu atum Yus umirat inaisaram, Yuschau wainiatrum chikich yus seakrumningkia, Yus atumin pasé awajtamsatnuitrume, tura amutmaktinuitrume, —timiayi.

Tamaitiat Israel ainau aiminak:

—Atsa, antsu iikia tuke Yus umirkatatji, —tiarmiayi. Tu tinam Josué Israel ainaun: Pengker pujustaram tusa chicharkamiayi. Nunia nu umirkatin chichaman mash papinum aarmiayi. Nunia Israel ainaun: Atumi pujutiri waketkitaram tusa akupkamiayi. Tura ciento diez (110) musach pujus Josué jakamiayi. Tura jakamtai ni nungkarin iwiarsarmiayi.

✡ 1: Stg 2.25; Heb 11.31

✡ 1: Mat 1.5; Heb 11.30, 31; Stg 2.25

✡ 1: 1 Juan 1.9

✡ 1: Mat 9.17

✡ 1: Hech 7.45

2 Samuel

2 Samuel

1

David Israela apuri wajasmauri

(2 Sam 5.3-4, 6-7, 11, 25)

Saúl jakau asamtai, Israela juuntri ainau Davidnum jear:

—Iinu apuri ata, —tiarmiayi. Tu tinam David ayu tusa Israela apuri wajasmiayi.

David treinta (30) musachrintin apu wajas, Israel ainaun cuarenta (40) musach inarmiayi. Turai Yus Davidtan pengker awajmau asa, David Israel ainaun untsuri musach nekas pengker iniarmiayi.

David Israela apuri wajas, chikich yakat ainau nangkamasang Jerusalén juun yakat ati tusa wakerimiayi. Tura waininayat Jerusalénnum pujuinau Davidtan wishikinak:

—Ame juni winakminka, ii yaktarin wekaichau ainau tura wainmichu ainausha amincha jiirmakiartatui, —tiarmiayi.

Tinamaitiat Davidka pachischamiayi. Antsu ni suntari ainaujai Jerusalén yaktanam wayaawar, nuni pujuinaun nepetkarmiayi. Nunia filisteo ainauncha Israela nungkarin pujuinaunka mash nepetkar jiikiar akupkarmiayi.

Turinamtai chikich nungka Tiro tutainumia apuri Davidjai amikmatas, ni jeen jeamkatas kanun untsurin charuk awemamiayi. Nunia tau takakmin ainauncha Davidta jeesha jeamkataram tusa akupkamiayi. Tura akupkamu asar Davidta jeencha jearkarmiayi.

David Yuse jeen jeamtan wakerukmauri

(2 Sam 7.1-22)

Tura mash umisaramtai, David ni jee kanujai jeamkamunam pujusmiayi. Tura Yuse chichamen etsernun, Natán naartiniun untsuk:

—Wisha jea kanu jeamkamunam pujajai. Antsu Yuse ayamtairi tarach jeanam pujawai. Nuka mianchawaitai, —timiayi.

Tamati Yus Natánkan kashi chicharak:

—Wina inatir David jiisam tawai tusam ujakta: ¿Wina jear jeamkatasam wakeramek? Israel ainaun Egiptonmaya jiikin, wikia tarach jea jeamkamunam tuke pujuyajai. Tura wina aintsur ainaujai wekaakun tuke tu pujuyajai. Turayatun ¿wina jearka waruka jeartutskesha pujarme? tichamiajai. Amin Israela apuri ata tusan, uwija wainkum pujamin jiikmiajme. Tura tunia wekaasamiame nunisha amijai wekainuyajai. Ami nemasem ainauncha mash nepetnuyajai. Ameka nekasam juun wajasume. Tura asakmin Israel ainau mesetan najantsuk, tura maanitsuk pengker nintimsar angkan pujuinawai. Antsu aints timiá untsuri mau asam, wina jearka jeartukchatatme. Antsu ame jakakmin uchiram jearun jeartuktinuitai. Wisha ni aparia nunisnak wajastinuitjai. Antsu ni tunau turamtaikia, wisha wait wajaktiniun susatnuitjai. Nunia nukap arus ami wearam kichik tuke apu atinuitai, tawai tusam ujakta, —Yus Natánkan timiayi. (Nu chichamka pachis Davidta weari Jesucristo atin asamtai timiayi.)

Yus tamati Yuse chichame etserin Natán karanma nunisang antukmia nuna Davidtan mash ujakmiayi. Tura ujakam David Yusen seak:

—Apuru ¿warintajak? Ame wakerau asakmin, Israela apurinjai. Aminu aintsrum ainau tuke uwemtikrau asam, iinu nemase ainau iinu nungkarinia mash jiikmiame. Tura asakmin Israel ainau tuke aminu aintsrum wajasarti. Chikich Yus atsau asamtai, ameketme juuntam tajame, Apuru. Tura ameketme Yusem tajame. Amijai metek chikich Yuska pengké atsawai, —David timiayi.

David Jonatánka uchirin wait anentramuri

(2 Sam 9.1-13)

David Israel ainaun pengker inarmiayi. Tura chikich kintati ni inatirin chicharak:

—¿Wina amikchimur Jonatánka wearisha kichkisha iwiaaktsuash? Wisha wait anentakun yaingtasan wakerajai, —timiayi.

Tamati Davidta inatiri aimiak:

—Ja ai, apuru, Jonatánka uchiri kichik wekaichau pujawai, —timiayi. Tamati David chicharak:

—Jonatánka uchiri utitaram, —tusa inatirin akupkamiayi. Tura akuptukaram, Jonatánka uchirin itiaarmiayi. Tura itiaaramtai tikishmatramiayi. Turamtai David chicharak:

—Shamrukaip. Wina amikchimru uchiri asakmin, wisha wait anentajme. Tura asan yamaikia wijai tuke pujusam wi yuwamur yuwatatme. Tura ami apachrumi nungkarin amincha mash susatatjame, —timiayi. Nunia Saulo inatirin untsuk:

—Saúlnau amia nunaka mash Jonatánka uchirin susajai. Ame nuna nungkari tura ajari ainausha mash waitkata, —timiayi.

Tamati Jonatánka uchiri wekaichau amia nuka Jerusalénnum Davidta jeen tuke apu uchiria nunisang pujumiayi.

Davidta tunauri

(2 Sam 11.1-26)

David apu pujus mesetan najanataska Jerusalénnumiangka jiinkichmiayi. Antsu suntara apurin ni suntari ainaujai mesetan najanawarti tusa akupkamiayi. Antsu Davidka ningki ni jeen juwakmiayi.

Chikich kintati ni jeen patanam yakí wakau asa, chikich jeanam arakchichu nuwa shiiram maak pujaun wainkamiayi. Tura nuna wainak, inatirin untsuk:

—¿Yaa nuwaita ausha? —tu iniam inatiri nuna nekaatas weri nunia taa:

—Auka Betsabé, Uríasa nuwarintai, —timiayi.

Tamaitiat David apu asa, nu nuwan wakerak, winiti tusa chichaman akuptukmiayi. Apu chichaman akuptukam Betsabé tamiayi. Tura taamtai David nijai kanurmiayi. Tura Davidjai kanuru asa japrukmiayi. Tura japruk Betsabé Davidtan chichaman akuptak:

—Apuru japrukjai —timiayi. Tura akuptukam, David Betsabéta aishri tati tusa chichaman akuptukmiayi. Tura chicham akuptukam Urías mesetnumia tamiayi. Tura taamtai David:

¿Meset itiur awa? —tusa nekaatas untsukmiayi. Tura nekaa umis:

—Jeemin weta. Tura ayamsata, —tamaitiat Uríaska ni jeenka wetsuk chichaak:

—Suntar ainau mesetan pujurinak aanum kaninaisha ¿wikia itiurkanak nuwarjaisha kanurtaj? —timiayi. Antsu apu jeen kanurmiayi. Turamtai kashin tsawaar David nuna nekaa Uríasan untsuk:

—Yamaikia wijai yuwam ataksha kanurta, nunia mesetnum ataksha weminam, —timiayi. Tura nampekti tusa umutirin nukap aarmiayi. Turamtai Urías nampek pujayat, ni jeenka kanurtaska wechamiayi. Antsu apu jeen ataksha kanurmiayi.

Turamtai kashin tsawaar David nuna nekaa, Uríasan papin susa, suntara apurin susata tusa taksamiayi. Tura taksamu asa Urías apu papirin takus, suntara apurin jeari susamiayi. Turamtai suntara apuri ningki pujus, Davidta papirin urak jiis aarmaurin nekaamiayi. Davidta aarmauringkia nuwaitai:

“Meset nangkamkumka, Urías eemak maanikti tusam akupkata. Nu maaniamtai, ami suntarum ainau waketkiarti. Turinamtai ii nemase ainau maawarti”, David tu aarmiayi.

Tu aatramu asa, suntara apuri nu papin jiis miatrusang umikmiayi. Tura mesetan nangkamawaramtai, Israela nemase ainau Uríasan maawarmiayi. Tura Uríasan maawaramtai, suntara apuri Davidtan papin aar: “Uríasnaka yanchuk maawari”, tu aatar akuptukmiayi.

Turamtai Uríasa nuwari nuna antuk juutuj pujumiayi. Tura jikiamtan nutsuramtai, David Uríasa nuwarin nuwatkamiayi. Tura nuwatkam David aapengmaurin jurermiayi.

Yus Natán Davidtan chicharkati tusa akuptukmauri

(2 Sam 12.1-24)

Turamtai Yus kajekmiayi. Tura Yuse chichame etsernun Natán Davidtan jiisti tusa akupkamiayi. Tura Yus akupkamu asa, Natán Davidnum jea nuikiartutai chichamjai chicharak:

—Apuru antukta. Jimia aints yaktanam pujuarmiayi. Chikichka kuikiartinuyayi. Antsu chikichka kuikiartichuyayi. Tura kuikiartinu tangkuri untsuri iruniarmiayi. Antsu kuikiartichuka uwija uchiri kichik ni kuikiarijai sumakmau nuke ayayi. Tura nu aintska uwija uchirin ni uchirijai jimiartuk tsakatmak, ni uchiri yutairin uwijan yuramiayi. Tura tangkuri ni uchirijai tsanias kanurmiayi. Tura kuikiartinu jeen irau taamtai, kuikiartinka ni tangkuri untsuri au wainiat maatnasha nakitmiayi. Antsu kuikiartichu tangkurin achik maa iraun yuramiayi, —timiayi.

Tamati David nuna antuk kajek Natánkan chicharak:

—Nekasan Yusjai tajame: Nu aintska timiá wait anengkratchau asa, uwija uchiri cuatro (4) waingkiti, nunia niincha maawarti, —timiayi.

Tamati Natán chicharak:

—Ameka nu aintsua tumawaitme. Yus amin chichartamak: Wikia amin Israela apurin inaikiamiajme. ¿Waruka nu tunausha turamiame? Uríasa nuwari nuwatkatasam ami suntarum au wainiatum, ami nemasem maawarat tusam akupkamiame. Tura asam wait wajaktatme. Tura ami jeemin pujuinauka tunaarintin wajasartatui, —timiayi.

Tamati David shamak chicharak:

—Wikia nekasan tunaawitjai, tura asan jakatatjapi, —timiayi.

Tamaitiat Natán chicharak:

—Atsa apuru, ameka jakashtatme. Antsu Yuse chichamen umirkachu asakmin, uchiram yamai akiinawa nuka jakatatui, —timiayi. Nunia ukuki Natán ni jeen waketkimiayi.

Waketkiamtai Davidta uchiri sungkurmamiayi. Tura asamtai Davidka yutsuk, tura kashisha kanutsuk nungkanam pinakumar tepes Yusen seamiayi. Antsu siete (7) kinta Yusen seatmaitiat uchikia jakamiayi. Tura uchi jakamtai, ni inatiri ainau Davidtan ujaktatkamawar shamkarmiayi. Tura mai nuamtak yaitasar chichasarmiayi.

Turinamtai David nuna jiis, inatirin iniak:

—¿Uchir jakamka? —timiayi.

Tu iniam:

—Ja ai, yanchuk jakayi, —tiarmiayi.

Tinamtai David nantaki maai chikich entsatirin entsar Yusen: Maaketai titas Yus seatai jeanam wayaamiayi. Tura Yusen sea umis nunia jiinki ni jeen waketkimiayi. Tura waketki nunia yuwamiayi.

Tura yuwamtai ni inatiri ainau chicharinak:

—Apuru ¿waruka yuwaame? Uchi iwiaaku pujaingkia, yutsuk pinakumram tepesam juutuj pujuumame. Antsu yamaikia jakamtai nantakim yuwame, —tiarmiayi.

Tinamtai David ayaak:

—Uchir iwiaaku pujamtai, wikia nintimsan: Yus uchirun tsuwatrurchatpiash tusan yutsuk pujusmajai. Tura wainiat uchirsha yamaikia jakayi. Tura asamtai ¿warukanak yamaisha yutsuksha pujustaj? Wi yutsuk pujamtai ¿warí uchir nantaktatuak? Wisha jakanka, ni pujamurin wetatjai, antsu nisha ataksha juningkia winishtatui, —timiayi.

Tura nunia Betsabé ataksha japruk uchin chikichan jurermiayi. Tura uchin jurer naari Salomón inaikiamiayi. Turamtai Yus Salomónkan aneemiayi. (2 Sam 12.24; Sal 51)

Absalón apu wajasmauri

(2 Sam 13.29, 37, 38; 14.25-28; 15.1-16, 23; 18.2-15, 33; 19.3, 8-15, 40)

David uchin untsuri yajutmarmiayi. Tura chikich uchiri, Absalón naartin, chikich uchiri nangkamasang shiiram ayayi. Nuka intashpiyayi. Tura Absalón chikich yachiin kajerak maa, yajá chikich nungkanam tupikiakmiayi. Tura nuni kampatam musach pujusmiayi. Absalón chikich nungkanam pujamtai, David ni uchiri Jerusalénnum waketkiti tusa tsangkamkamiayi. Antsu yachiin mau asamtai jiitan nakitmiayi. Tura asamtai Absalón jimia musach Jerusalénnum pujau wainiat, apari jiirita tutsuk pujuyayi.

Tura apari jiirita tutsuk pujamtai, Absalón aparin kajerak ningki apu naamkatas wakerimiayi. Turamtai aints ainau ni aparin jiisartas wininamtai, Absalón nu aints ainaun anangkak:

—Aparka atumin yainmakchatatui. Antsu wikia atumin yaingtatjarme, —timiayi.

Nuna tamati Israel ainau Absalónkan aneeniarmiayi. Tura asaramtai Absalón chikich yaktanam we, ni inatiri ainaun akupak:

—Atumka chikich chikich yaktanam werum, nuni pujusrum, pupun pupuntramu antukrumka: Absalónka ii apurintai titaram, —timiayi.

Tamati ni inatiri ainau miatrusarang umirkarmiayi. Turinamtai David nuna antuk shamak:

—Wári wajakrum Jerusalénnumia jiinkiram tupikiaktaram. Wisha tupikiaktatjai. Ii tupikiachkurningkia, uchir ju yaktanam winak aintsun untsurin maatatui, —timiayi.

Tura David seiscientos (600) aintsri ainaujai juutki sapatrin weetsuk Jerusalénnumia jiinkimiayi. Tura Jordán entsan katingkiamtai, Absalón ni aintsri ainaujai aparin papeektas werimiayi. Tura asamtai Davidta suntari ainau Absalónjai maaniawartas wakeriarmiayi. Turinamtai David niin chicharak:

—Wisha atumjai wetatjai, —timiayi. Tau waininayat:

—Atsa, ameka pujusta. Amin mantamawarai tusar iik maaniatatji, —tiarmiayi.

Tu tinam David ayu tusa juwakmiayi. Tura aints mash antinamunam chichaak:

—Uchir Absalón maawairap, —timiayi.

Tamati Absalónjai maaniawartas suntar ainau jiinkiarmiayi. Jiinkiaramtai Absalón ni entsamtairin keemas wekaas, numi kanawe ni intashin wangkemak yakí nemaamiayi. Tura yakí nemaamtai, Davidta suntari nuna wainak suntara apurin ujakmiayi. Turamtai apuri chicharak:

—¿Waruka maachume? —timiayi.

Tamaitiat suntar ayaak:

—¿Apu uchirincha itiur maatjak? Iisha mash antarin apu David iin chichartamak: Wina uchirka maawairap turammiaji, —timiayi.

Tamaitiat suntara apuri kajek, ni suntari ainaujai Absalón netamunam jeariar Absalónkan maawarmiayi.

Absalón jakau asamtai pupunan pupuntruwarmiayi. Tura Davidtan chichaman akuptukarmiayi. Chichaman akuptukaram David juutmiayi. Tura juutak:

—Uchirua, uchirua, wiyá jakanka nekas pengker achainjash, —ni uchiri tunaarintin jakau asamtai timiayi.

Absalónkan maawaramtai, ni aintsri ainau mash tupikiakiarmiayi. Tura tupikiakiar chichainak:

—Yaanchuik David ii nemase ainaun mash nepetnuyayi. Tura filisteo ainau ii nungkarin pujuinaunka mash jiiki iincha uwemtikramramiaji. Turayat yamaikia uchirin shamak jiinki tupikiaknij wajawai. Antsu uchiri Absalón ii apuri ati timiaji nuka yamaikia jakayi. Tura asamtai ¿warukarik apu David Jerusalénnum waketkiti tutsuksha pujaji? —tiarmiayi.

Tu chichainamtai Judá weari ainau Davidta weari asar, Jerusalénnum winiti tusar untsukaram David ataksha apur wajas ni jeen pujumiayi.

Job

Job

1

Yus Satanásjai nekapnaisamuri

(Job 1.1—2.8)

Aints Job naartin chikich nungkanam Uz tutainum pujuyayi. Nuka nekas pengke aints asa Yusen umirnuyayi. Tura asa tunaunasha nakitnuyayi. Uchiri aishmangkuk aishmangkuk siete (7) armiayi. Tura nawantrisha tres armiayi. Tura uwijarisha siete mil (7,000) armiayi. Tura kamiyurisha tres mil (3,000) armiayi. Tura waakarisha, tura burrorisha, tura inatirisha untsuri armiayi. Tura nu nungkanmaka aints nuna nangkamasang kuikiartinka atsuyayi.

Nu Jobka kintajai metek kashik nantaki, ni uchiri tunau turamurin wainchayat, uchir tunau turinamtaikia, Yus ni tunaurin tsangkurati tusa, tangkurin maa nunia epea Yusen seayayi. Jobka nunaka tuke turinuyayi.

Chikich kintati iwianchi apuri Satanás naartin Yusnum jeamtai, Yus iniak:

—¿Tuniaya winame? —tamati Satanás ayaak:

—Wikia nungka weka wekaaka winajai, —timiayi.

Tamati Yus iniak:

—¿Wina inatir Job wina miatrusang umirtak puja nuka waintsumek? Nujai metekka aints kichkisha pengké atsawai. Nuka paseeka nintimtsuk, tura aintsnaka pasé awajtsuk, tunaunaka pengké turichuitai, —timiayi.

Yus tamati Satanás ayaak:

—Ja ai wainjai. Antsu Jobka amincha nangkamikia umirtamtsui. Ame timiá pengker awajmau asa, uchirisha tura tangkurisha timiá yujaruitai. Tura asa aminka umirtamak pujawai. Antsu ame nu mash jurukmiaka, amin pachitmas pasé chichastatui, —Satanás timiayi.

Tamati Yus chicharak:

—Watska, nekapsata. Ninu ainia nuka mash jurukminuitme. Antsu ni namangke takarsaip, —timiayi.

Yus tamati Satanás Yusnumia jiinkimiayi.

Chikich kintati Joba inatiri Joban tari chicharak:

—Sabeos ainau tariar, ami inatirmin mash maawar, waakancha mash tura burroncha mash kasamkar jukiari. Antsu wiki ampintrajai, —timiayi.

Nuna chichaak wajai, chikich inatiri tari chicharak:

—Yus nayaimpinmaya jiin akupak, uwija ainauncha tura inatirmincha mash maawari. Antsu wiki ampintrajai, —timiayi.

Tura chichaak wajai, chikich inatiri tari chicharak:

—Caldeo ainau tariar ami inatiram ainaun maawar, kamiyurmincha mash jukiari. Antsu wiki ampintrajai, —timiayi.

Nuna chichaak wajai, chikich inatiri tari chicharak:

—Uchiram ainau ni umajijai mash iruntrar yuwinak pujuinai, nase kakar nasentak, jea yumpunak uchirmin mash maayi. Antsu wiki ampintrajai, —timiayi.

Tamati Job wajaki, wejmakrin jaak tura muuken awamar, nungka pinakumar tepes Yusnasha kajertsuk chichaak:

—Wikia misu akiinawaitjai.

Tura misuksha jakatatjai.

Yus wina surusmia nunaka yamaikia mash jukiu wainiatnak,

tuke Yus pengkeraitai tajai, —timiayi.

Antsu Yuska paseetai Jobka pengké tichamiayi.

Chikich kintati Satanás ataksha Yusnum jeamtai Yus chicharak:

—¿Tuniaya winame? —tu iniam Satanás ayaak:

—Nungka weka wekaaka winajai, —timiayi.

Tamati Yus chicharak:

—¿Wina inatir Job wina miatrusang umirtak puja nuka waintsumek? Nujaingkia metekka aints kichkisha pengké atsawai. Nuka paseeka nintimtsuk tura aintsnaka paseeka awajtsuk tunaunaka pengké turichuitai. Tura ame ninu ainia nuka mash jurukmiame. Turamaitiat tuke wina umirtak pujawai, —timiayi.

Tamati Satanás ayaak:

—Ja ai wainjai. Antsu ni namangke takasakminka, amin pachitmas paseetai turamtatui, —timiayi.

Tamati Yus Satanásan chicharak:

—Ame warí itiurta wakerame nusha turamnawaitme. Ni namangkesha takarsatnuitme, antsu maatka maawaip, —Yus tamati, Satanás Yusnumia jiinkimiayi.

Satanás Yusnumia jiinki, Joban mamurkati tusa sungkuran susamiayi. Tura mamu sungkuran susam, Joba namangke muuktuk tura sangkantuk mash purus wajakmiayi. Timiá tereau asamtai, jakach jakurun juki ni tereamurin meekmamramiayi. Tura yukuunam pujusmiayi.

Job Yusen pengkeraitme timiauri

(Job 2.9-10)

Job timiá wait wajamtai nuwari chicharak:

—¿Ameka tuke tunaarinchau pujustasam wakeramek? Timiá wait wajau asam, yamaikia Yuska paseetai tita. Nu takumka jakachainme, —timiayi.

Tamaitiat Job ni nuwarin ayaak:

—Atsa, ameka nintinchau asam nuka tame. Iisha Yusnumia pengker aa nu tuke juyaji. ¿Antsu yamaikia Yusnumia wait wajaktincha jurumatsjiash? —timiayi. Tura Yusen pachis paseeka pengké chichaschamiayi.

Job ni amikrijai chichasmauri

(Job 2.11—3.3, 26; 4.1; 8.4, 20; 10.1; 11.1-4; 13.4, 12-13; 19.24; 23.12; 31.1-5, 9, 13, 16, 17, 24, 27, 29, 32, 35, 37)

Job mamurak pujamtai, kampatam amikri ainau niin jiisartas tariarmiayi. Tura arák wajasar Joban jiisar, timiá mamurak pujau asamtai:

—Auka Jobchawaitai, —tiarmiayi. Tura tejuwach tariar Job timiá wait wajamtai, Joban wainkar juutiarmiayi. Tura nijai tsaniasar chichatsuk siete (7) kinta nungká pujusarmiayi.

Nunia Job ni amikrin chicharak:

—Wikia akiinachuitkunka wait wajakchamin ayatun, akiinau asan nukap wait wajajai. Wi jakanka angkan pujusmin ayatun, jaachu asan angkanka pujutsuk timiá wait wajajai. Antsu tunau turamurnaka kichkisha aneaktsujai, —timiayi.

Tamati ni amikri kichik Yuska tita tachamaitiat ningki nintimsang chicharak:

—Ameka tunaunaka turichuitjai tinu asam nukap wait wajame. ¿Waruka Yus ami tunaarum ujaatsme? Nu turakmeka angkan pujustatme, —timiayi.

Tamati Job ayaak:

—¿Warí tunauna turinja? tusam ujatkata. Wikia tunaunaka pengké turichuitjai. Tura asamtai ame tunaawitme turutme nuka nangkami tame, —timiayi.

Tamati chikich amikri Yuska tita tachamaitiat ningki nintimsang Joban chicharak:

—Ami uchiram ainau nekasar tunau turinau asar jakaru ainawai. Aints nekas tunaarinchau pujamtaikia, Yus ajapangka ukukchatnuitai. Antsu pasé aints ainaunka yaingchatnuitai, —timiayi.

Tamati Job ayaak:

—Wikia yamaikia iwiaaku pujutan nakitajai. Timiá wait wajau asan Yusen sean: Yusru, wait aneasam wiasmamtikrukaip. ¿Antsu warukantsuk timiá wait wajaj? nu nekamtikruata tajame, —Job tamati, chikich amikri Yuska tita tachamaitiat ningki nintimsang chicharak:

—Ame nukap chichaayatum, nekas chichamka chichaa weatsme. Tura asakmin wikia ujaktaj tusan wakerajme. Ame chichaakum: Wi taja nuka nekasaintai, tura tunaachawaitjai tayatum, Yus amin ni nekamtairinka tura yumtin chichamnasha nekamtikramatnuitai. Yus nekamtikramamtaikia, wina tunaarujai metekka wait wajaktinka surutsuk, antsu japchirin surusi tusam nekaamnawaitme, —timiayi.

Tamati Job ayaak:

—Atumka tsuwakratin chikich aintsun tsuwartatkamawar tujintina nunisketrume. Tura asaram nekas chichamka chichaa weatsrume. Antsu atumi chichame nungka tsetseria tumau ainawai. Yamaikia itatkataram tusan tajarme. Wina chichamur aints ainau tuke ausarti tusan wakerajai. Tura asan jirunam tura kayanam wina chichamrunka aartasan wakerajai. Wina uwemtikrurtin pujawapi tusan nekajai. Tura nungka amuamunam wina uwemtikrurtin ju nungkanam wajastinuapita tusan nekajai. Tura wina namangkur akarak kauramtaikia, jakayatun wikia chikich namangkrujai nantakin Yusen jiistinuapitja. Tura yutairun wi yuumaja nuna nangkamasnak Yuse chichamen antuktasan timiá wakerinuyajai.

Wikia nawan ainauncha pengké wakerutsuk pujuyajai. Pasé aints ainau tunaun turinau asaramtai, Yus timiá kakaram aa nuka wait wajaktiniun susatnuitai tusan nekajai. Tura wi turamurnaka mash nekawai. Chikich ainaunka pengké anangchau ayajai. Tura wait chichamnaka etserchau ayajai. Tura chikichnau aa nunaka pengké juchau ayajai. Tura wina irutkamuru nuwarincha wakerichu ayajai. Tura wina inatir ainaunka paseeka awajchauyajai. Tura kuikiartichu ainaunka paseeka awajtsuk antsu ni yuumamurinka tuke suyajai. Tura waje ainaun tura mitaik ainauncha pengker awajnuyajai. Tura kuikiartin ayatun, kuikianka aneetsuk miajuitjai tichau ayajai. Tura tsaasha tura nantusha tsantina nunaka: Wina Yusruitme tichau ayajai. Wi nuna tamatikia, Yus wait wajaktiniun surusai tusan tichauyajai.

Tura wina nemasur wait wajainamtai warachuyajai. Tura jakati tusanka yumingchauyajai. Tura chikich nungkanmaya aints taaramtaisha tuke: Wina jearun kanurtaram tinu ayajai. Tura asamtai chikich ainau wina pachitsar tunaawitai tinau wainiat, Yus timiá pengker aa nuka wina pujutrun mash nekau asa wina aujtusti. Ni turamtai Yusnasha wina turamurnaka shamtsuk ujaktinuitjai, —Job ni amikrin timiayi.✡

Yus Joban chicharkamuri

(Job 32.1; 38.1-39; 40.1-2; 42.1-6)

Job nekasan tunaachawaitjai tinu asamtai, ni amikri ainau chichatsuk pujuarmiayi.

Tura Joba amikri chichatsuk pujuinamtai, Yus nasenmaya Joban chicharak:

—¿Waruka nintimchayatmesha chichaame? Ame wi turaja nuka nekatsme. Watska, aishmang asam wajakta. Turakmin wikia amin iniastajme. Wi turamtai ame nuiturta turam airkata. Wi nungkan najanmatai ¿amesha tuni pujumiame? Watska ame mash nekau akumka ujatkata. ¿Tura juun entsa nungkan netkashti tusa surimia nuka yáki tusam nekamek? Ameka kinta tsawaarti tura tsaa tsantrati tusam ¿chicham akupkamnaukitam? ¿Tura michasha najanamnaukitam? ¿Tura nase tuniaya winá tusam nekamnaukitam? ¿Tura yumi jitawai tura saratui tame nunasha nu akupawai tusam nekamek? ¿Ame yumi jiturti tusam chicham akupkamnaukitam? ¿Tura musach, tura tunim tura yaa ainau nayaimpinam tsantrarat tusam chicham akupkamnaukitam? ¿Tura angkuaji tsapuiti tusam chicham akupkamnaukitam?

¿Tura nanamtin ainau ni uchirin yurawarat tusa yáki nekamtairincha sua? ¿Amesha nu nekamek? ¿Kawai ainaun ni kakarmarin sua nuka amekitam? ¿Tura pinchu ainau yakí nanamiarti tusam nuininkitam? ¿Tura kukui ni pasungken yakí najanati tusam chicham akupkamnaukitam? ¿Tura nanamtin ainausha ni yutairin wainkartas itiur yakí nanamina tusam nekamnaukitam?

Ame mash nekachiatmesha ¿itiur winasha pajakim airkatasmesha wakerutame? —Yus Joban timiayi.

Yus tamati Job ayaak:

—Yusru, ameka pengké tujinkachuitme tusan wikia nekajme. Antsu nintinchau asan nekachiatnak chichakmajai. Yaanchuikia amin pachisan chikich ainau chichainaun antuku asan, warukuki tusan nekachu ayajai. Antsu yamaikia aminu chichamin antuku asan, nekasan tunaawaitjai tajame, —Job Yusen timiayi.

Yus Joba amikrin chicharkamuri

(Job 42.7-17)

Nunia Yus Joba amikrin chicharak:

—Atumka wina pachitsaram Job nekas chicham ujakchau asakrumin, wikia atumin kajerkan tajarme: Yamaikia werum waaka uchiri siete (7) jukiram, tura uwija uchirisha siete (7) jukiram maaram epeataram. Tura Job chicharkuram: Wait aneasam Yus seatrita titaram. Tura atum wina pachitsaram nekas chicham ujakchau asakrumin, Job atumin pachis wina seatmatai wikia tsangkuratatjarme, —Yus timiayi.

Tamati Joba amikri ayu tusar, Yusen miatrusarang umirkarmiayi. Turinamtai ni amikrin pachis Job Yusen seatmiayi. Tura Yusen seamtai, Yus Joba mamurin tsuwarmiayi.

Tura Joba tangkuri mash mengkakaru asaramtai, Joba weari ainau tura ni amikri ainau Joban uwejnum wetai kuri najanamun tura kuikiancha susarti tusa Yus nintimtikramiayi.

Yus Joban pengker awajsau asa, tangkuri ukunam nukap yujarar, uwijari catorce mil (14,000) armiayi. Tura kamiyurisha seis mil (6,000) armiayi. Tura waaka ainausha tura burro ainausha untsuri yujararmiayi. Nunia ataksha uchin siete (7) yajutmarmiayi. Tura nawantrincha ataksha kampatman yajutmarmiayi. Ni wait wajakmaurin inangkar Job ataksha ciento cuarenta (140) musach pujusmiayi. Tura asa tirangkincha tura nuna uchirincha wainkamiayi. Tura nunia juunmar jakamiayi.✡

✡ 1: Luc 18.10-14

✡ 1: Stg 5.11

Salmos

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

32

33

34

35

36

37

38

39

40

41

42

43

44

46

47

48

49

50

51

52

54

55

56

57

59

61

62

63

64

65

66

67

71

73

77

79

81

84

85

86

88

90

91

92

93

95

96

97

98

99

100

101

102

103

104

105

111

112

113

115

116

117

119

121

126

127

130

131

134

139

142

143

144

145

146

147

Salmos

1

Nekas Pengker Warastin

1 Aintsti Yus nintimsar pujuinautikia

pasé aints ainau pachiachu asar,

nekasar pengker nintimsar warastinuitji.

Tura tunau aints wekajina nuni wekaichau asar,

nekasar pengker nintimsar warastinuitji.

Tura Yusen umirchau ainauka wishikiartin asaramtai,

nu aints ainaujai iruntsuk pujuinau asar,

nekasar pengker nintimsar warastinuitji.

2 Yus nintimsar pujuinautikia

Yuse chichame aneau asar,

tsawaisha tura kashisha nuke nintimsar pujustinuitji.✡

3 Tu pujakrikia numi entsa yantamen araamua nunisketji.

Nu numi neretiri jeamtaikia

nukap nerektinuitai.

Tura nukésha minarchartinuitai.

Tu pujakrikia nekasar pengker aa nu turuatnuitji.

4 Antsu Yusen nintimchau ainauka tuuka pujuinatsui.

Nuka nase trigo saapen juwawa nunisarang

mengkakartin ainawai.

5 Tura asar Yusen umirchau ainauka

Yuse umirin ainaujaingkia

nayaimpinmaka iruntrachartinuitai.

6 Antsu ii Apuri ni umirin ainautinka mash nekarmaji.

Antsu Yusen nintimchau ainauka mengkaakartin ainawai.✡

2

Ameka wina Uchiruitme

1 ¿Waruka Yusen umirchau ainau Yusen kajerkar shininawa? ¿Tura warukaya nangkamiarsha nintiminawa? 2 Mash nungkanmaya apu ainau aintsun inau ainaujai kaunkar

Yus ni Uchirin:

Apu ati tusa akupkamu waininayat kajerinawai.✡

3 Turasha Yusen umirtan nakitinau asar

kakarar untsuminak:

“Yus iin jirujai jingkiatmamuringkia yamaikia atimiami,

turar nuniangka angkan wajasmi”,

nangkamiar tinawai.

4 Tinau wainiat Apu Yus nayaimpinam pujus aints ainaun ina nuka

nuna antuk wishikiawai.✡

5 Nunia nu aints ainaunka kakarman kajerak

Yus awaakatnuitai.

Tura chicharak:

6 “Wikia yanchuik wina akupkamurnaka Jerusalénnum mura pengkernum aints ainau Apuri ati tusan puusamiajai”, tawai.

7 Yamaikia Yus ni uchirin pachis ta nuna etserkatjai.

Ni uchirin chicharak:

“Ameka wina nekas uchiruitme.

Ju kintati wina kakarmarun suajme”.✡

8 “Mash nungkanmaya ainau winar arti tusam wina seattia.

Turakminkia wikia aminka susatnuitjame.

9 Tura apu wajasam

aints kajek nangkijai muitsan awati tsayawa nunismek

apu ainauka mengkaktinuitme”,

Yus ni uchirin tawai.✡

10 Apu ainautiram,

aints inau ainautirmesha

ju chichamka antuktaram.

Tura tenapkesrum nuimiartaram.

11-12 Tura pengker nintimsaram Yus:

Ameketme Apum titaram.

Ni aneachmau atumnaka kajertamkatnuitai.

Tura asamtai wina kajertukai tusaram tsuntsumruataram.

Nu turachkurminkia Yus atumin kajertamkamtai,

atumka jintá wekaakuram aneachmau jakai tusaram aneartaram.

Antsu aints Yusen nintimsar:

Wina Yusruka wina uwemtikrurtinuitai tinauka warasartin ainawai.

3

David: Apuru yainkata tusa seamuri

1 Apuru wina nemasur untsuri ainawai.

Tura wina nakitrinausha untsuri ainawai.

2 Aints untsuri wina pachitsar chichartinak:

“Yuska uwemtikramrashtinuitai”,

nangkamiar turutinawai.

3 Antsu Apuru ameka wina tantaarua nunisketme.

Tura asam winaka tententam pujurtame.

Ameka wina kakarmaruitme.

Wikia napchau nintimsan pujaing,

ameka pengker nintimtikrurtinuitme.✡

4 Wikia amin untsukmaikiakun:

Yainkata tusan seam,

ami pujutiram timiá pengker aa nunia winaka airnuitme.

5 Ame wina waitu asakmin,

tepesan nunia kanuran ataksha shintiaajai.

6 Wina nemasur ainau untsuri wina nepetukartas tentatkar pujuinaksha winaka awaktukchartatui.

7 Apuru jiirsata.

Tura wina Yusur asam uwemtikrurta.

Wina nemasur ainau aintsu yapiin awatinawa nunismek tura nain akarinawa nunismek nepetkatnuitme.

8 Apuru aints ainau uwemtikratnumka ametme.

Tura asam aminu aintsrum ainautin pengker awajkartusta,

tusan seajme.

4

David: Yuska kajinmatsuk nintimratnuitji timiauri

1 Yusru wina ayamrutkatin asam wi untsuamka airkata.

Wi wake mesekan pujamtaisha,

ameka pengker awajtusmame.

Tura asam yamaikia wait anentrurta tura wi seamur anturtukta,

tusan seajme.

2 Atumin miajuitjai tumamin ainautirmin tajarme:

¿Warutia wina pasé awajtutcha inaisatatrume? ¿Warutia nangkamrum nintimtairumsha inaisatatrume?

3 Yus aints ainaun:

Wina umirtukarti tusa wakerawai.

Nuka nekaataram.

Wi untsuam winaka anturtuktatui tusaram nekaataram.

4 Yus shamakrum kurartaram.

Tura tunaarum inaisataram.

Tura takamtaik atumi peakrin tepesrum:

Wina tunaar atsuash tusaram nintimrataram.

5 Tura Yus wina tunaarun tsangkutrurat tusaram,

tangku maaram epeataram.

Turakrum Yus kajinmatsuk nintimrataram.

6 Aints untsuri chichainak:

¿Yáki iincha nekas pengker aa nuna inakturmastinuitai? tinawai.

Apuru iincha pengker nintimkartusam jiikratsata.

7 Aints trigon tura vinoncha nukap juukar waraina nuna nangkamasmek ame wina nintirun waramtikrusmame.

8 Ame Apuru wina chichartakum:

Nekas shamtsuk pujusta tusam

nintimtikruru asakmin,

wikia tepesan

pengker nintimsan

wári kanurtatjai.

5

David: Kinta tsawaamujai metek Yus seatnuitji timiauri

1-2 Apuru wina Apur asam,

tura wina Yusur asam,

wina chichamur anturtukta.

Wi napchau nintimsan mayairukmaikiakun seajme.

Tura amin seajme nu amesha anturtukta tajame.

3 Apuru kashik wina chichamur anturtuktatme.

Tura asan wisha amin airkat tusan nakastatjame.

4 Yusru ameka pasé aa nuka nakitame.

Pasé aints ainauka amijai tsaniasarka pujuscharmin ainawai.

5 Aints miajuitjai tumamin ainauka ami pujutirminka pujuschartin ainawai.

Tura asaramtai tunau takau ainauka ameka tsuutame.

6 Turasha waitrin ainauka mengkaaktinuitme.

Tura tsanumin ainausha tura mangkartin ainausha nakitratnuitme.

7 Antsu wina anentu asakmin,

ami jeemin wayaamnawaitjai.

Tura nuni wayaan amin nintimtusan:

Ameketme juuntam titinuitjai.

8 Apuru wina nemasur ainau untsuri asaramtai,

ame pengker asam jintim inaktursata,

turasha nuni wekaamtikrusta tusan seajme.

9 Wina nemasur ainauka nekas chichamnaka tuke chichachu ainawai.

Ni nintisha tuke paseetai.

Ni jangkengka jakau iwiarsamu urakmawa nunisarang pasé chichau ainawai.

Tura jimia chichamtin asar tuke anangminak chichainawai.✡

10 Yusru nu aints ainau ni wait wajaktintri susarta.

Turasha ni pasé nintimaurisha mengkatkarta.

Aminu nemasem asar,

aminu chichammin umirtan nakitin ainawai.

Tura asaramtai ame nu aints ainau jiikim utsangta.

11-12 Antsu amin nintimsar:

Ayamtikrurta tinu ainautikia mash warastinuitji.

Ame ayamtikramu asar tuke warasar kantamatatji.

Apuru amin umirkur pujuinautin pengker awajkartusu asakmin,

ame aneau asar amek nintimsar waraaji.

Ame pengker asam,

aints tantaaran takus ni nemase ainaun shamtsuk nakawa nunismek aminu aintsrum ainau tentakam wainu weame.✡

6

David: Wake mesek Yusen seamuri

1 Apuru ame kajertukam jiyatkaip.

Tura aminu suwirumjai wait wajaktinka surusaip.✡

2 Apuru wikia kakarchamin nekapeau asamtai wait anentrurta.

Apuru wina namangkur kura kura wajau asamtai,

wait aneasam ataksha pengker wajasta tusam inantukta.

3 Wina nintirjai shamakun kuraajai.

Tura asamtai Apuru ¿warutik yainkatnuitam?

4 Apuru winita.

Tura jakai tusam uwemtikrurta.

Timiá wait anengkratin asam uwemtikrurta tajame.

5 Jakaru ainauka kichkisha aminka nintimturminatsui.

¿Jakaru ainausha iwiarsamurin tepesar:

Ameketme juuntam turaminawak?✡

6 Wikia juu juutkan pimpiran pujajai.

Kashijai metek juu juutkan neaikirjai tamrutirun chupran tepajai.

7 Wina nemasur ainaun nintimtusan juutu asan,

jiirusha wainmakchamin mushatmari.

8 Antsu Apurka wina juutmaurun anturtuku asamtai,

pasé takau ainauka wijaingkia iruntsuk yajá wearti.✡

9 Wina Apurka wi seamurnaka antukuitai.

Tura wi seaja nunaka mashiapi umiktatua tusan nekajai.

10 Wina nemasur ainau shaminak jakaartas wakerinawai.

Turasha natsaaminak aints mitsum mitsum wajainawa nunisarang tupikiakiartinuitai.

7

David: Apuru waitkata tusa seamuri

1 Apuru ameka wina Yusruitme.

Tura asakmin ejarkata tusan amin seajme.

Tura wina papeetina nunia uwemtikrurta.

2 Turachkumningkia juun yawaa kuntinun esai yuwina nunisarang winasha mantuwartatui.

Turutinamtaisha ¿yáki wina uwemtikrurat?

3 Apuru ameka wina Yusruitme.

¿Wisha warí tunauna takasuitja? ¿Wikia kasakitaj?✡

4 Wina amikur wina pengker awajtinaunka paseeka awajsachuitjai.

Tura wina nemasur wina nangkami wekaatursaru ainia nunasha paseeka awajsachuitjai.

5 Wi aints ainaun pasé awajkun pujamtaikia,

wina nemasur wina pataaturak tura amantuk achirak nungkanam ajuntar wina japirkiti,

tura nuna turak inatsturti tajame.

6 Apuru kakaram kajekam pasé aints ainau nepetkata.

Tura wina nemasur wina kakarman kajertina nu wainkam ayamrutkata.

Ame nekasam pasé aints ainau ni tunaarijai metek wait wajaktintri susam winaka yainkata.

7 Aminu keemtairam nayaimpinam puusam nuni keemsakmin,

mash nungkanmaya ainau amin tentenmawartinuitai.

8 Apuru mash nungkanmaya ainau tunaari itiura ainawa tusam wainuitme.

Tura asam pengker takaaja nu nekartuata.

Tura wina nintirun tunau atsuash tusam jiirtusta.

9 Yusru ameka tunaarinchau asam,

aints ainau nintimauri pengké nekaachmin ainia nu nekame.

Tura asakmin pasé ainau ni turamuri inaisarti tusam mengkaakta.

Turasha anangmichu ainau tuke pengker pujusarti tusam wainkata.

10 Wina waitkatnuka Yus nayaimpinam puja nuketai.

Nekas pengker nintintin ainaun uwemtikratnuka nuwaitai.

11 Yuska pengké tunaarinchau asa,

aints ainaun mash metek jiiawai.

Turasha tuke tunau ainaun wait wajaktiniun suwitai.

12-13 Aints ni nangkirin tsaka umisua nunisang

Yus niin umirkacharu ainaun

wait wajakartintrin wári umistinuitai.

Tura aints tishimkurin umis

wachin ketuktas wajawa nunisang

Yus niin umirkacharu ainaun wait wajakartintrin akuptuktas yanchuk umismawaitai.

14 Tunau takau ainau itiur pujuinawa tusaram nintimrataram.

Nuka tunaun takasartas tuke nintiminawai.

Tura ni jangkenia jiinua nuka waitaitai.

15 Aints nungkan tai nu waanam chikich aints aneachmau ayaarti tusa umisiat,

niyá kunanam ningki ayaawa nunisang pasé aints ainauka mengkaakartin ainawai.

16 Ni tunaari tura ni mangkartutirisha untsuri asaramtai,

ningki wiasmatmamin ainawai.

17 Antsu wina Apur nekas tunaarinchau asamtai,

ameketme pengkeram titatjai.

Tura Apur nayaimpinam puja nuna naarin pachisan

kantan kantamruatatjai.

8

Yuse kakarmari pachisar kantamruami

1 Apuru iinu Yusri asam,

mash ainia nu inawaitme.

Nayaimpinam ame najanamu ainauka mash shiiram asaramtai,

wikia ami naarmin pachisan:

Ameketme juuntam tajame.✡

2 Ami nemasem ainau amin nakitraminak yapaijkiami tinu ainau itatmamtikiatasam,

uchi kuwirach ainausha amin nekasar pengker awajtamsartas maaketai turutiarti tusam tsangkatu weame.✡

3 Wikia nayaimpin ame najanamu ainaun jiisan,

nantuncha tura yaancha nuni ketinau jiisan amijai chichaakun:

4 Aintsti mianchau arincha,

¿waruka timiá anengkratme? Aintsti jakatin arincha,

¿waruka timiatcha nintimturkartusmesha pujame?

5 Aints ainautikia yamaik jakatin asakrin,

antsu ame awemamurmeka jakashtin asaramtai,

aintstin nangkamasmek pengker najanamiame.

Turayatum aintstinka amea tumau najakratau asam,

timiá pengker awajkartusmiame.

6 Tura mash najanamuram ainaun aints ainauti inararti tusam tsangkamkamiame.

Tura mash najanamuram ainau aintsti ainautin umirkarmi tusam najanamiame.✡

7 Uwija ainau tura waaka ainausha tura pachim ainausha,

8 tura nanamtin yakí nanamin ainausha tura namak ainausha tura juun entsanmaya ainausha mash aints ainau inararti tusam tsangkamkamiame.

9 Apuru iinu Yusri asam,

mash ainia nu inawaitme.

Tura asakmin ami naarmin pachisan:

Ameketme juuntam tajame.

9

Apuru tuke wina nintirjai amincha: Ameketme juuntam titasan wakerajme

1 Apuru tuke wina nintirjai amincha:

Ameketme juuntam titasan wakerajme.

Turasha ami turamurmin etserkatasan wakerajai.

2 Apuru nayaimpinam pujame nu, amin pachisan pengker nintimsan kakaran chichaktasan wakerajai.

Turasha waraakun amin naarmin pachisan kantan kantamatasan wakerajai.

3 Wina nemasur ainau amin shamraminak tupikinawai,

tura tupikinak ayaarar jainawai.

4 Ame nekasam chicham iwiarin asam,

aints ainau tunaari nekaatasam,

tura winasha ayamtikrurtasam ami keemtairumin keemsam pujame.

5 Ami chichammin umirtamchau ainau jiyakume.

Tura pasé aints ainausha nepetkamame.

Tura ni naarincha chikich aints ainau tuke nintimtsuk pujusarti tusam sakarume.

6 Wina nemasur ainau jakaarmayi.

Turasha ni yaktari ainau nijai metek mengkaakarmayi.

Tura nu yakat ainauka mesramame.

Tura asam nu yakta naarincha aints ainau tuke nintimtsuk pujusarti tusam sakarume.

7 Antsu wina Apur tuke aints ainaun inawaitai.

Tura asa aints ainau itiur pujuinawa tusa nekaatas wakerawai.

8 Tura tunau nekamtikin asa,

mash nungkanmaya ainaun ni tunaarijai metek ni wait wajaktintrin suwitai.

9 Aints wait wajainaunka wina Apur ejaktinuitai.

Nunia wake mesekar pujuinauncha ayamruktinuitai.

10 Apuru amin eatmina nuka ameka ajapamka ukuatsme.

Tura asakmin amin umirtaminauka amincha nintimturminawai.

11 Ii Apuri Jerusalénnum ni aintsrin inawa nu nintimsaram kanta kantamataram.

Turasha ni turamuringkia aints ainau ujaktaram.

12 Waitnasar pujuinaunka kajinmatsuk,

ni juutmaurincha Yuska kajinmatsui.

Antsu aints ainaun waitkina nuna ni wait wajaktintrin suwitai.

13 Apuru wait anentrurta.

Wina kajertin ainau wina pasé awajtusartas pujuina nu amesha jiisarta.

Tura jakai tusam uwemtikrurta.

14 Wikia Jerusalénka waitirin wajasan,

mash aints ainaun chicharkun,

amin naarmin pachisan Yus nekas juuntaitai titaram tusan,

wina uwemtikturu asakmin waraajai titatjai.

15 Amin umirtamkacharu ainau aints ejatkanam napinawa nunisarang ainawai.

Aintsun achikmi tusar jintanam ningki ejatkan ukukiariat,

nuni wekaasar ejatkanam napiar ni nawen jingkiawarua nunisarang ainawai.

16 Apur ningki pasé aints ainaun ni turamurijai metek wait wajaktiniun suwitai tusa nekamtikui.

Pasé aints ainau chikich aintsun ejatkanam achikmi tinayat,

ningki napinua nunisarang ainawai.

17 Nu pasé aints ainauka Yusen umirkacharu asar,

nunia Yusen kajinmakiaru asar,

tuke jakatniunam weartin ainawai.

18 Antsu kuikiartichu ainaun Yuska tuke kajinmatsui.

Turamtai Yusen nintimsar pujuinauka mengkakachartin ainawai.

19 Apuru wajakim

aints miajuitjai tumamin ainia nuna turatniuringkia tsangkatkaip.

Tura amin umirtamchau ainauka ni tunau turamurijai metek ni wait wajaktintri susarta.

20 Apuru wina shamrukarti tusam nintimtikrarta.

Tura wisha aintsketjai turamiarat tusam nekamtikiawarta.

10

Apuru ¿waruka timiá aráksha pujame?

1 Apuru ¿waruka timiá aráksha pujame? ¿Wi wait wajaisha waruka anumkamsha pujame? 2 Pasé aints ainau:

Wikia miajuitjai tusar,

mianchau ainaun kajerinak waitkinawai.

Tura ejatkan ningki puusar napinawa nunisarang ainawai.

3 Pasé aints ainauka ningki nintimsar:

Wi wakeraknaka wina wakeramurun pachitsuk turamnawaitjai tinawai.

Tu nintiminauka Yusen nakitinau asar,

niin pachisar pasé chichainawai.

4 Tura meemasar pajakiar chichainak:

Yuska atsawai.

Turasha ameka waruka aitkame turutinka atsawai,

tu nintiminawai.✡

5 Tu nintiminauka tuke ni takatrin takakminau asar yuumatsuk pujuinawai.

Tura ningki nintimsar:

Wait wajaktinnasha Yuska suruschatatui,

nangkamiar tinawai.

Nuniasha ni nemase ainaun pachisar wishikinawai.

6 Tura ningki nintimtumasar:

“Wina nemasur ainauka ujuntrarchatnuitai.

Tura asamtai itiurkachminumka pengké pujuschatatjai”,

tinawai.

7 Tuke inaitsuk chikich ainaun jiyainak pasé chicharin ainawai.

Tura waitrinak chikich ainaun pasé awajsartas anangkinak chichainawai.

Tu chichainau asar chikich ainaun waitkinak pasé awajinawai.✡

8 Nu pasé aints ainauka ayamrumichun nangkamiar maawartas anumkar,

yaktanmaya jiinkiti tusar nakainawai.

9 Juun yawaa kuntinun esai yuwatas waanam nakawa nunisang mangkartin anumak aints mianchaun nakawai.

Tura wainak aneachmau nu aintsun achik japiki juwawai.

10 Juun yawaa tsekengtias kaemua nunisang mangkartin aints ayamrumichun achiawai.

11 Pasé aints ainauka:

Yuska iinka nintimturmatsji.

Tura ni yapiin nukuku asa pengké wainmatsui,

tu nintiminawai.✡

12 Apuru wajakim uwejem yakí takuim ami aintsrum ainau ayamrukta.

Tura aints wait wajainauka kajinmakiip.

13 Yusru ¿warukaya pasé aints ainau amin pachitmasar pasé chichainawa?

¿Waruka ningki nintimsar:

Yuska pachitmatsji tumaminawa?

14 Antsu ameka nu aints ainau pasé turamuri wainkau asam,

nekasam ni wait wajaktintri suwitme.

Tura asakmin ayamrumichu ainauka aminak eatminawai.

Tura mitaik ainau yainmeka ametme.

15 Ame pasé aints ainau kakarmari nepetkata.

Tura ni anumkar tunau turamurin pachisar mash uutsuk ujatkarti tusam chicharkata.

16 Apuru ii Yusri asam,

aints ainautin tuke inakratnuitme.

Tura asam amin umirtamkacharu ainau tuke ninu nungkarinia jiiktinuitme.

17 Apuru mianchau ainau seamuri antu weame.

Tura ni untsumauri antukam,

pengker nintimtakum yayaame.

18 Apuru mitaik wait wajainausha ayamrukta.

Tura aints ainau nungka najanamu asaramtai,

chikich ainaun waitkawarai tusam suritkata.

11

David: Yuska tuke nekasaintai tusar nintimratnuitji timiauri

1 Wikia Apurun wina ayamrutkati tusan seajai.

Antsu chikich aints ainau wina chichartinak:

“Ame nanamtinua nunismek muranam tupikiakta”,

turutina nunaka pachiatsjai.

2 Pasé aints ainau jiakuk ataram.

Nuka anumkar tishimkun achikiar,

tura wachin kunkar,

kuntinun maawartas tias akupinawa nunisarang nu pasé aints ainau anumkar pengker nintintin ainaun mainawai.

3 Aints ainau umirkatin chichaman umitsuk pujuinamtaikia,

¿tunaarinchau ainausha warukawartinki?

4 Antsu Yuska ni jeen nekas pengkernum pujawai.

Ni keemtairi nayaimpinam puusamuitai.

Tura nuni keemas aints ainaun mash jiij pujurui.

5 Yuska pengke aints ainauncha tura pasé aints ainauncha wainui.

Antsu mangkartutan wakerin ainaun pengké nakitawai.

6 Yus pasé ainaun ni tunau turamurijai metek ni wait wajaktintri tu ati tusa,

kaii azufrejai jijai pachimramun yakiiyan akuptuktinuitai.✡

Tura nase tsuweran akupkamtai,

mash aints ainauncha keemaktinuitai.

7 Yus nekas tunaarinchau asa,

tunaarinchau ainaun aneawai.

Tura asamtai pengke nintintin ainau

ni yapiin wainkartin ainawai.

12

David: Yus wait wajainaunka yaingtinuitai timiauri

1 Apuru aints pengker nintinuka ayá atsuinawai.

Tura amin nintimturmasar pujuinauka pengké atsau asamtai uwemtikiartukta.

2 Pasé aints ainauka tsanumin ainawai.

Tura chikichan pengker chicharinayat jimia nintijai chichainawai.

3 Apuru jimiá nintijai chichau ainauka turasha ningki nintimtumasar:

Miajuitjai tumamin ainauka ame utsangta.

4 Nu aints ainauka ningki nintimtumasar:

¿Ii jangkengka iinuchukai? Ii jangkejaingkia aints ainau nepetkatatji.

¿Yáki iincha inatmartascha wakerit? tumaminawai.

5 Tura asamtai Yus chichaak:

“Kakaichu ainau wait wajainawai.

Tura kuikiartichu ainau yuuminau asar,

mayairukar napchau nintiminawai.

Antsu wikia yamaikia timiá wait wajainaun yaingtatjai”, tawai.

6 Yuse chichamengka tsuwatchau asar,

nekasar pengker ainawai.

Jiru kuik pengké pakuichau ati tusar,

ji tsutsakunam siete tseerar kuukar minaramtai,

pakuichaun juwina nunisarang Yuse chichamengka nekasar pengker ainawai.✡

7 Apuru iinka waikratkatnuitme.

Tura tunau ainau iincha pasé awajtamsarai tusam iinka tuke ayamkartuktinuitme.

8 Pasé takau ainau pachitsuk pengke aints ainaun tentakar wekainawai.

Tura mash ni pasé turamurin pachisar pengkeraitai tinawai.✡

13

David: Apuru ami anengkratairmin nintimsan pujajai timiauri

1 Apuru ¿waruka winasha nintimrutsume? ¿Winaka tuke kajinmatruktatmek? ¿Waruka anumrutkamsha pujame?

2 Wina nintirka kintajai metek najamrutawai.

Wina nemasur wina itit awajtamurin warutik inaitusat tusan kintajai metek wake mesekan pujajai.

3 Apuru wina Yusur asam jiirsam airkata.

Turam jakai tusam nintir paan nintimtikrurta.

4 Wi mianchau wajamtai,

wina nemasur ainau warasarai tusam surimrukta.

Turakmin wi nepetkajai turutcharti.

5 Ami anengkratairmin nintimsan wikia pengkerapita tajame.

Wina uwemtikruru asakmin,

wina nintirjai waraajai.

6 Apuru wina pengker awajtusu asakmin amin kantamruatjame.

14

David: Aints ainau mash tunaarintin ainawai timiauri

1 Aints nintinchau ainauka:

Yuska atsawai tinawai.

Mash pasé nintimin ainawai.

Tura mash natsanpiaku aa nuna turin ainawai.

Turasha aints pengkeran turin kichkisha atsawai.✡

2 Nayaimpinam pujus Yuska:

Aints pengker nintintin ainatsuash, tura winasha:

Ameketme juuntam turutinatsuash tusa jiiawai.

3 Antsu mash tunau jintan amakar wekain armiayi.

Mash metek natsanpiaku ainia nuna turin armiayi.

Tura asamtai aints pengkeran turinka kichkisha atsawai.✡

4 Pasé takau ainauka paanka nintiminatsui.

Antsu pangkan yuwina nunisarang wina aintsur ainaun amuinawai.

Tura winasha seatchau ainawai,

Yus tawai.

5 Antsu Yus ni chichamen umirkaru ainaujai pujau asamtai,

nu pasé ainauka nuna wainkar shaminak nukap kurarartinuitai.

6 Nu pasé aints ainauka mianchau ainau chichamen pachisar wishikinawai.

Antsu Yus nu aints ainaun ningki ayamrawai.

7 Wikia Israel ainauti uwemtikramratin Jerusalénka murarinia tati tusan Yusen seajai.

Tura ni aintsri ainautin uwemtikramramtai,

Israel ainautikia mash warasartin ainiaji.✡

15

David: Yus aints ainau tu pujusarti tusa wakerawai timiauri

1 Apuru ¿ya aints ainawa amijaisha pujusartincha ainawa? ¿Ya aints ainawa ami murarmin pengker aa nunisha matsamsartincha ainawa? 2 Aints amijai pujusartinka nu ainawai:

Amin miatrusarang umirtamkaru ainia nu,

tura pengkeran takau ainia nusha,

tura tuke nintijai waitrutsuk chichau ainia nu ainawai.✡

3 Tura chikichan pachisar pasé chicharinachu,

tura nijai tsaniasar pujuinaun pasé awajinachu,

tura ni irutkamurin inatsarchau ainia nuka nu ainawai.

4 Yus nakita nuna nu aints ainauka nakitin ainawai.

Antsu Yusen umirinaunka pengker awajin ainawai.

Tura wi turatatjai tina nunasha yuuminayat mash timiatrusarang umiinawai.

5 Tura kuikiarin chikich ainaun suinak:

Tumashnum akirkum nuna nangkamasmek nukap akirkata tinatsui.

Tura chikich aintsun tsanuminak,

amesha nunismek chichasta tusar,

kuikian susatasar wakerinamtaikia:

Tsa, nunaka turashtatjai tinawai.

Aints tu pujuinauka tuke pengké natsaarchatin ainawai.✡

16

David: Apuru ameketme wina mash surus tinmeka timiauri

1 Yusru wina ayamrutkatin asakmin,

waitkata tusan seajme.

2 Wikia amin chicharkun:

“Ametme wina Apur.

Ame timiá pengkeraitme.

Amijai metekka kichkisha atsawai”, timiajme.

3 Ame wina chichartakum:

“Wina aintsur ju nungkanam umirtukaru asar,

pengker awajtu weenawai”,

turutmiame.

4 Aints ainau Yuschau waininayat chikich yusen umirina nuka nukap wait wajakartin ainawai.

Ni yusrin:

Ameketme juuntam titasar tangkun mainamtaikia,

wikia nuningkia pengké pachinkashtatjai.

Tura ni yusri naarincha pengké inaikiashtatjai.✡

5 Apuru ameketme wina mash surustinmeka.

Nekas pengker ainia nuka winaka nukap surusuitme.

Wina pujutruka aminuitai.

6 Yus wina pujutrun nekas pengker aa nunaka surusmiayi.

Wi pujustiniun Yus surusmia nuka nekas shiirmaitai.

7 Yus: Tu pujusta tusa wina jintintrau asamtai,

wikia Yusrun:

Ameketme pengkeram titatjai.

Tura asamtai kashisha Yus wina nintirun nintimtikrawai.

8 Wina Apurun tuke wijai pujaun wainuyajai.

Niisha wina untsurunini pujurtau asamtai,

wikia pengké mengkakashtatjai.

9 Tura wina nintirun pujurtau asamtai waraajai.

Tura pengker nintimsan chichaaknasha warawarat chichaajai.

Nunia nantaktinuapitja tau asan,

jakancha pengker nintimsan ayamsatnuapitja tajai.

10 Yusru wina wakantrusha jakatniunmaka ukurtuschatnuitme.

Tura ami inatiram nekas pengker asamtai,

ni namangkesha kaurti tusamka tsangkamrukchatnuitme.✡

11 Tura jinta tuke iwiaaku pujustinnum jeatnuka inaktursatnuitme.

Tura tuke wijai pujau asam waramtikrustinuitme.✡

17

David: Apuru tunaaruka atsau waitnuyame timiauri

1 Apuru wina chichamur nekas aa nu anturtukta.

Tura wi untsuamka amesha airkata.

Wikia waitrichu asamtai,

wi seamur anturtukta.

2 Ame nekasam pengker aa nu nekau asam,

wina tunaar amataikia,

wait wajaktin surustasam wakerakmeka nusha turata.

3-4 Wina nintimaur ainia nuka nekawaitme.

Kashisha wina waitkatasam tarutnuyame.

Tura tunaari atsuash tusam nekaprakmesha tunaaruka atsau waitnuyame.

Chikich aints ainau chicham achamnaun chichaina nunisnaka chichachuyajai.

Tura ami chichamem aarmaun umiakun,

pasé aints ainau maanitan wakerin ainia nunisnaka turichuyajai.✡

5 Ami jintim nekas aa nuni amaktinuyajai.

Turasha aints ainau:

Nu jintanmaka wekaatsuk asata,

turutinau wainiatun pengké pachichuyajai.✡

6 Yusru ame wina airkata tusan amin untsuajme.

Wait aneasam wina chichamrusha anturtukam airkata.

7 Aints: Wina nemasur ainamunam ami kakarmarmijai winasha ayamrutkata turaminauka ami anengkratairum nekamtikiata.

8-9 Aints ni jiin tenap wainina nunismek winasha waitkata.

Turakum pasé aints ainau wina jiiru pujuinauka nepetkam waitkata.

Wina nemasur ainau wina tentatkar mantuwartas wakerina nu nepetkam ayamtikrurta.

10 Nu aints ainauka pasé chichainawai.

Tura ningki nintimtumasar:

Wikia miajuitjai tumaminawai.

11 Tura wi wekaamtai arakchichu nemartinawai.

Nunia nungká ujuarmi tusar nakarinawai.

12 Nu aints ainau juun yawaaya nunisarang ainawai.

Tura juun yawaa kajewa nunisarang asar,

anumkar ni nanchikijai kuntinun achikiartas nakainawa nunisarang aints ainaun nakainawai.

13 Apuru wajakim nu aints ainaujai ingkiunikiam tikishmamtikiawarta.

Nu aints ainau nepetkarai tusam,

ami nangkirmijai papeekam uwemtikrurta.

14 Apuru ami kakarmarmijai nu aints ainamunmaya angkanmamtikruata.

Nu aints ainauka ju nungkanam ainia nuna wakerinak nunak nintimtinawai.

Tura asaramtai kuikiartin wajasarti,

tura ni uchiri yutan yuwinak ampuje pujakarti,

tura ni tirangki ainausha ni ampirmaurin yuwaarti tusam tsangkatkata.

15 Antsu wikia nekasan yapimin wainkatasan wakerajai.

Tura kintajai metek shintaran amijai ingkiunikian nekasan maaketai titatjame.✡

18

Apu David ni nemase ainaun nepetak kantamamuri✡

1 Apuru wina kakarmarka ametme.

Tura asakmin wikia aneajme.

2 Ametme wina ayamtikrurtin.

Ametme wina uwemtikrurtin.

Ametme wina angkanmamtikruatin.

Ametme wina Yusur.

Ameka pampa muchkachminua tumawaitme.

Tura asakmin amin jean ayamsamnawaitjai.

Ameka tantaara tumawaitme.

Tura asam ami kakarmarmijai wina uwemtikrurtinuitme.

Ame mash ainia nu nangkakau asam,

wina ejarkatnuitme.

3 Apuru amin mash aints ainau:

Ameketme juuntam turamiartinuitai.

Wina nemasur wininamtai,

wi amin untsuam uwemtikrame.

4 Mangkartin ainau timiá untsuri wina mantuwartas winitrinamtai,

wikia jakatatjapi tusan shamkamiajai.

5 Jata achirkawa nunisnak,

tura kuntin ejatkanam achikmawa nunisnak nekapmamramiajai.

6 Tura timiá shamakun Apurun:

Yainkata tusan untsukmiajai.

Tura ni pujamurinia wina Yusur untsumaurun anturtukmiayi.✡

7 Wi turamtai nungka kakar uurkamiayi.

Tura uurmatai mura ainau kakarman muchitkarmiayi.

Yus pasé aints ainaun kajerkau asa nungkan muchkamiayi.

8 Ni nujinia mukunit shamai jiinua tumauyayi.

Tura ni jangkenia ji kairia nunisang meskartin jiinua tumauyayi.

9 Nayaimpinam pujuutiat Yus kuanki mukunit shuwinnum wajawa tumauyayi.

10 Tura ni awemamuri querubínnum keemas Yus nanamua tumauyayi.

Tura querubínkia nanapejai nasenam pachinak nanaamiayi.

11 Tura mukunit shuwinnum yumi jiturtas kajintramunam Yus anumkawa tumauyayi.

12 Turasha Yus ni pujutirin keemas charim kakar etsantua tumauyayi.

Turamtai mukuntiunmaya micha kaya tumau ji kairi ainaujai pachimramu kakeerarmiayi.

13 Yus nayaimpinam puja nu ipiamtajai ni chichaamurin antumtikiamiayi.

Turamtai mukuntiunmaya micha kaya tumau ji kairi keemakmau ainaujai kakeerarmiayi.✡

14 Tura chaarim nangkia tumau ayaararti tusa akupkamiayi.

Turamtai wina nemasur ainauka shaminak atu atu tupikiararmiayi.

15 Yus kakar chichaak nasen timiá kakarman umpumtikiam,

juun entsa kunari warukuita tusa paan wainmamtikiamiayi.

Turasha juun entsa nitkarinini nungka paan amiayi.✡

16 Nunia Yus nayaimpinam pujus tsuntsuma aints juun entsanam jakenaun achikiar juwina nunisang ni uwejen kutsmar wina achirak nemasur ainamunmaya uwemtikrurmiayi.✡

17 Tura nemasur ainauka timiá kakaram armia nuka wina kajertukar pujuinamunmaya uwemtikrurmiayi.

18 Wina nemasur ainau nepetukartas wakerinamtai,

pengké uwemrachmin pujai,

Apurka winaka yainkamiayi.

19 Tura angkanmamtikruamiayi,

tura wina anentu asa Yus uwemtikrurmiayi.

20-21 Wikia Yusrunka pengké ukukchamiajai.

Tura Yusnaka umirtan nakitajai pengké tichauyajai.

Wi pengker pujau asan,

tura Yuse jintin amaku asamtai,

Apur winaka pengker awajtusmiayi.

22 Ni umirkatin chichamnasha kajinmichuitjai.

Tura nu chichamnasha pengké inaisachuitjai.

23 Tura nekasan Yusen nintimsan tuke pengker pujuyajai.

Tura asan tunaunaka nakitnuyajai.

24 Wi Yusen nintimsan pengker pujau asamtai,

winaka pengker awajtusmiayi.

25 Apuru amin umirtaminauka amesha ajapamka ukuatsme.

Tura amin pengker awajtaminak pujuinauka amesha pengker awajme.

26 Tura ame pengké anangkartichu asam,

anangkartichu ainauka tuke yayaame.

Antsu anangkartin ainau aminu nekamtairumjai nepeteame.

27 Ameka mianchau ainau uwemtikratnuitme.

Antsu wikia miajuitjai tumamin ainau mianchau arti tusam inatsaartinuitme.

28 Apuru ame ji kapawa nunisketme.

Yusru wikia itiurkachminum pujamtai,

winaka paan nintimtikrurtinuitme.

29 Tura asakmin ami yaimkemjai wina nemasur ainaun nepetkatnuitjai.

Tura ni yaktari wenurmau wainiatnak wayaatnuitjai.

30 Yuse jintingkia nekas pengkeraitai.

Yuse chichamengka nekas waitchau ainawai.

Aints ainau niin nekasampita tusar nintiminaunka Yus ejaktinuitai.

31 ¿Chikich yus iin ayamrutmaktincha awak?

Atsa, chikich yuska ii Apurijai metekka pengké atsawai.

32 Wina kakarmarun surustinka Yusketai.

Wina pujutru iwiasmatrukchatnuka nuketai.

33 Japa tsekengki wekaawa nunisang wina kakamtikrurtinka Yusketai.

Tura mura wakancha ayaatsuk wekaamtikrustinka nuketai.

34 Wi mesetnum weamtai:

Tu maaniata tusa wina jintintruatnuka Yusketai.

Tura kunturun kakamtikrurtincha nuketai.

35 Yusru ame wina uwemtikrinuyame.

Tura untsur uwejmijai wina inantinuyame.

Tura wait anentruram wina pengker awajtinuyame.

36 Wi wekaamtai angkan wekaasata tusam waitkamiame.

Turasha nungkanam ayaaraim tusam nawer kakamtikrurume.

37 Tura asakmin wina nemasur ainaun papeekan amankiamiajai.

Tura mash amukan waketkimiajai.

38 Niin charukarmau asar pengké nantakcharmiayi.

Antsu wina nawerun ayaamsar ayaararmiayi.✡

39 Yusru wi mesetnum weamtai ame kakamtikrurmiame.

Tura asakmin wina umirtutan nakitin ainau wina tsuntsumrutawarmiayi.

40 Wina nemasur ainau winiangka tupikiakiarti tusam tsangkamkamiame.

Nu tsangkamkau asakmin,

wina kajertin ainaun amukmiajai.

41 Ayamrutkata tinamaitiatang,

aints kichkisha ayamrukcharmiayi.

Tura Yusnasha untsuinamaitiat niisha aikchamiayi.

42 Tura asamtai wikia nase umpuak nungka tsetserin juwawa nunisnak nu aints ainaun nepetkan turan nungka mirachia nunisnak najarmiajai.

43 Tura asamtai ame Apuru nu aints amin umirtamchau ainamunmaya uwemtikrurmiame.

Tura nu nungkanmaya ainau apuri ati tusam inaitukmiame.

Tura asakmin wainchati aints ainauka wina inatir ainawai.

44 Turasha wina chichamrun antukar umirtinawai.

Tura chikich nungkanmaya ainausha wina pengker awajtinawai.

45 Nu aints ainauka sapijminawai.

Tura kurainak ni anumkamurinia jiininawai.

46 Ii Apuringkia tuke pujuuwitai.

Iin Ayamtikiartin asa,

timiá pengkeraitai tajai.

Turasha wina Yusur wina uwemtikrurtin asamtai,

ameketme juuntam tajai.

47 Yus chikich nungkanmaya ainaun nepetkau asa,

wina nemasur ainaunka yapaijkiamiayi.

48 Wina nemasur ainau kajertinamunmaya Yus wina uwemtikrurmiayi.

Tura chichaman umichu ainau wina nepetukartas wakerutiarmia nu aintsnumia ayamtikrurmiayi.

Ame Apuru mangkartin ainamunmaya tuke uwemtikrame.

49 Tura asakmin mash nungkanmaya ainau iruntramunam amin:

Ameketme juuntam tajame.

Tura amin naarmin pachisan kantan kantamruatjame.

50 Ame apu ata tusam wina inaituku asam,

wina nemasur ainau nepetkata tusam kakamtikrinuyame.

Tura asam winasha tura wina wear ainausha tuke ami anengkratairumjai pengker awajnuyame.✡

19

David: Yus najanamia nujai ni kakarmarin paan inakmawai timiauri

1 Nayaim jiisar Yuse kakarmari paan nekaamnawaitji.

Tura nayaim jiisar,

Yus najanamu pengkeraitai titinuitji.

2 Kashincha kashincha tsawaarkur Yus juuntaitai titinuitji.

Tura kashincha kashincha kintamkur Yus kakarmaitai titinuitji.

3-4 Chichamengka anturchayatrik,

Yus ni najanamuri mash nungkanam nekamtikiamu asar,

mash nungkanmaya ainausha nuna wainkar antukarminuitai.✡

5 Nayaimpinam Yus tsaanka puusamiayi.

Aints yamai nuwan nuwatak ni kanutirinia nantawa nunisang tsaangka kashik taakui.

Tura aints kakaram ni nemase ainaun nepetkatas ni pujutirinia jiinua nunisang tsaangka jiinui.

6 Tsaangka yakí waka nunia ataksha jeawai.

Tura tsaa timiá tsuwer asamtai,

pengké anumkachminuitji.

7 Yus iin nuitamramuka nekas pengkeraitai.

Tura asa pujut yamarman suramsatnuitji.

Yus chichaman akupa nuka nekasaintai.

Tura asa nekachu ainaun nintimtikratnuitai.

8 Yus turataram ta nuka pengkeraitai.

Tura asamtai nu chichaman antukaru ainauka nuna nintimsar warainawai.

Yuse chichamengka pengker asa,

aints ainaun paan nintimtikratnuitai.

9 Yus umirmauka nekas pengkeraitai.

Tura ni chichamengka tuke nangkankashtin asamtai,

Yus umirtuktaram ta nuka nekas pengkeraitai.

10 Yuse chichamengka kuri nangkamasang timiá pengkeraitai.

Tura wapasa nangkamasang timiá pengker asamtai nukap wakeruktinuitai.

11 Wikia ami inatiram asan,

ami chichamin nekaan,

tunaachawa nunisnak pujustasan wakerajai.

Tura nu chichaman umirkanka,

pengker pujustinuitjai.

12 Aints ningki nintimsangka ni tunaarinka nekaachminuitai.

Apuru wi nekachu asan,

nuwakan tunaun turinuyaja nuka tsangkutrurta.

13 Tura ami inatiram asamtai,

wikia miajuitjai tutairuka jurutkita.

Nu tunaun wakerutsuk pujusat tusam jurutrukin asakmin,

wikia juun tunau ayatnak tunaarinchau wajastinuitjai.

14 Apuru wina ayamrutkatin asam,

tura wina uwemtikrurtin asam,

wina chichamur tura wina nintimtair nekas pengker arti tusam nintimtikrurta tajame.✡

20

Ii nemase nepetkata seamu

1 Ame wait wajakmeka Apuram amin anturtamkati.

Tura Jacobo Yusri amincha ayamrutmakti.

2 Tura Yus ni pujamurinian amincha yainmakti,

tura Jerusalénnumian amincha kakamtikramrati.

3 Ame kuikiaram Yus susamame nunaka mash kajinmatsuk aneaku ati.

Tura tangku maam epeyame nunasha pachis:

Pengkeraitai turamti.✡

4 Ame wakerame nunaka Yus mash suramsati.

Tura ame:

Wikia turatasan wakerajai tame nunasha mash umikta tusa tsangkatramkati.

5 Ami nemasem ainaun nepetkakmin iisha nu wainkar warastatji.

Tura ii Yusri naari nintimsar ii banderari yakí takuitatji.

Ami Yusrum seame nunaka mash metek umikti tusar seajai.

6 Yus ningki amin ni kakarmarin susa apu inaikiau asa,

ni nemase ainaun nepetkatniun tsangkatkatatui,

tura ame seame nuna antuk Yus nayaimpinmaya airmaktatui tusan nekajai.

7 Chikich aints ainauka mesetnum weenak:

Ii wekaatai ainaujai ii nemase nepetkatatji tu nintiminawai.

Antsu iikia Yuse kakarmarijai ii nemase ainau nepetkakatatji tu nintimsar pujaji.✡

8 Chikich ainauka tikishin ninukar iyainawai.

Antsu Yus iijai pujau asamtai,

iikia tuke ayaatsuk wajaji.

9 Yusru ame apu inaikiamuram ni nemase ainau nepetkati tusam tsangkatkata.

Wait aneasam ii untsumkurin aikratkata tusan seajme.

21

David: Yusru amin kajertamin ainau nepetkata timiauri

1-2 Yusru ame apu kakamtikramu asa,

apuka pengker nintimias pujawai.

Tura ni nemase nepetkau asakmin nekas waraawai.

Tura ni wakeramuri mash umikume.

Tura amin seatmausha suritkachume.

3 Tura apu nekasam pengker awajnuyame.

Tura tsengkruti kuri najanamu tsengkrukti tusam tsangkatkamiame.

4 Apu amin untsuri musach pujustasan wakerajai tusa seatmimiayi.

Turamtai untsuri musach pujusti tusam tsangakatkamiame.

5 Yusru ame apu yaingmau asa nekas kakarmaitai.

Tura niin pengker awajsamu asa,

nekas ni aintsri ainaun pengker inawai.

6 Tura ni tuke yaingku asam,

ame nijai pujusam waramtiknuyame.

7 Apu amin umirtamkau asamtai,

amesha ni ajapamka ukukchatnuitme.

Tura ame nayaimpinam pujau asakmin,

ami anengkratairmin nintimias pujawai.

8 Ami nemasem ainauka ami kakarmarmijai nepetkamnawaitme.

Turasha amin kajertaminak pujuinauka ami untsur uwejmijai nepetkamnawaitme.

9 Tura ami nemasem ainau nepetkam,

ni tunaarijai metek wait wajakarti tusam,

ji kapaamunam engkeatnuitme.

Ame turakmin nu aints ainauka ji timiá tsuwernum amukartin ainawai.

10 Nu aints ainau uchiri tura ni weari ainausha mash amuktinuitme.

11-12 Tura tupikiakiarti tusam,

ami tishimkurmijai nu aints ainau awaakau asakmin,

amin pasé awajtamsartas wakerinayat,

turasha iisha turami tusar chichaman najanawariat,

nuna turatatkamawar tujinkartinuitai.

13 Yusru wajakim amin kajertamin ainau ami kakarmarmijai nepetkau ata.

Ame nu aints ainau nepetkakminkia kanta kantamatatji.

22

David: Yusru Yusru ¿waruka ajapruamsha ukurme? timiauri

1 Yusru Yusru ¿waruka ajapruamsha ukurme? ¿Waruka uwemtikrurtasam winatsme? ¿Waruka wi juutmaursha pachiatsme?✡

2 Yusru tsawaisha tura kashisha amin untsuamsha

airu weatsme.

Tura asakmin ayamsatatkaman tujintajai.

3 Antsu ameka pengkeraitme.

Ameka Israel ainau inawaitme.

Tura asakmin Israel ainau amincha:

Ameketme juuntam turaminawai.

4 Ii juuntri ainauka amincha:

Nekasampitme tusar nintimturmin armiayi.

Tura asaramtai ameka ni angkanmamtiknuyame.

5 Amincha yainkata tusar seatminamtai angkan pujusarti tusam yaingmiame.

Amin nekasampita tusar nintimraru asaramtai,

ameka ni ajapamka ukuchuyame.

6 Antsu wikia aintsua tumauchuitjai,

antsu maachia tumau asan kakaichuitjai.

Tura asamtai aints ainau wina wishikrinawai.

7 Tura wina waitkar muuken pearar etserar wishikrinawai.

8 Tura chichainak:

“Yusnaka nekas nintimtinuyayi.

Watska Yus niin angkanmamtikiati.

Yus niin aneakka nekas uwemtikrati” tinawai.✡

9 Antsu wina pachitsam:

Ni nukuri ampujenia akiinati,

tura ni nukuri muntsuri muntsati tusam,

nuni nangkamsamek winaka waitnuyame.

10 Wi akiintsaing ameka winaka waitnuyame.

Tura wina nukuru ampujen pujaisha tuke wina Yusruyame.

11 Wina waitkarawartin ainauka arakchichu wajainawai.

Tura wina yainkatnuka atsawai.

Tura asamtai wait aneasam winaka ajapruamka ukurkiip.

12 Basan nungkanmaya waaka aishmangkri nekas kajeu ainia nunisarang wina nemasur ainau tentatkar pujuinawai.

13 Juun yawaa kajeu kuntinun yuwatas winawa nunisarang wina nemasur ainausha winitrinawai.

14 Wikia yumi nungkanam ukarmawa nunisketjai.

Tura wina ukunchruka kuitkamua nunisarang ainawai.

Tura macha tseeram yumia tumau wajawa nunisang wina nintirka kakarchamin nekapeawai.

15 Wina suwerka nungka tsetseria nunisang mujuawai.

Tura inairusha muchikchamin mayatairun nepeturkayi.

Tura nungka tsetserin engketamua nunisnak wikia jakamin nekapeajai.

16 Pasé aints iruntrar yawaaya nunisarang wina jiinkichmin tententawaru asaramtai,

wina uwejruncha tura nawernasha chingkiarawarua nunisnak nekapmamjai.

17 Wina ukunchur ainauncha nekapmarminuitjai.

Tura asamtai wina kajertin ainauka tuke jiiru pujuinawai.

18 Tura yáki entsatiri jukit tusar suerte nakurusar,

wina entsatirun jurutkiarmiayi.✡

19 Antsu ametme wina kakamtikrurtin.

¡Yusru ukurkiip! ¡Wina yainkatin asam wári tarata!

20 Wina kajertin ainauka ni nangkirijai maawarai tusam uwemtikrurta.

Tura yawaaya nunisarang maawarai tusam surimrukta.

21 Nuka juun yawaaya nunisarang asaramtai,

nu aints ainamunmaya uwemtikrurta.

Tura waaka aishmangkri kajeu ni pupuntrijai aintsun maamnawa nunisarang asaramtai,

nu aints ainamunmaya ayamrutkata.

22 Ame turakminkia wina yatsur ainaun amin pachisan ujaktinuitjai.

Tura amin umirtamkaru ainaujai iruntran kantan kantamruatnuitjame.✡

23-24 Aints mianchau ainau wait wajainau asaramtai,

Yuska ukutsuk wait anentawai.

Tura ni yainkata tusar untsumaurincha anturui.

Tura asamtai Jacobo weari ainautiram,

Yus nintimtau asaram:

Ameketme juuntam titaram.

Tura ameketme Apum titaram.

Tura Israela weari asaram:

Ameketme ii Yusrim titaram.

25 Yusru aints untsuri amin umirtaminak pujuinamunam wikia amin pachisan:

Ami chichammin nekasam umikume titatjai.

Amin ameketme juuntam turamin ainamunam wi turatatjai timiaja nunaka umiktatjai.

26 Wait wajau ainautiram,

nukap yuwaram atumsha tutuartaram.

Tura Yus eautiram Yus:

Ameketme juuntam titaram.

Turaram nukap musach pujustaram.

27 Mash nungkanmaya ainautiram,

tura niish niish chichau ainautiram,

Yus kajinmatsuk nintimraram ni seatasrum tikishmatrataram.

28 Ii Yusri mash nungkanmaya ainau Apuri asa,

mash aints ainaun inawai.✡

29 Yamaikia yuumatsuk pujuinautirmincha tajarme:

Atumkeka iwiaakuka pujuschamnawaitrume.

Antsu jakaram nungka tsetseri najanartinuitrume.

Tura asaram atumsha tsuntsumaram:

Yus ningki mash aints ainau Apurintai titaram.

30 Wi wear ainau Yusen ameketme juuntam tiartin ainawai.

Tura iwiaaku pujuinauka tuke niin pachisar chichasartin ainawai.

31 Tura ukunam akiinatin ainausha Yusen pachisar:

Nekas pengker asa,

ni aintsri ainaun uwemtiknuyayi tiartin ainawai.

23

David: Wina Apurka winaka waitui timiauri

1 Wina Apurka uwija wainua nunisang winaka waitui.

Tura asamtai wisha yuumakchatatjai.✡

2 Uwijan wainin ni uwijarin chirichrin yuwarat tusa weka wekaaka ayamsarti tusa,

nunia mikinnum juwawa nunisang wina Apursha winasha ayamtikrurtinuitai.

Tura yumin umurarat tusa,

uwija wainin ni uwijarin entsa miaakunam juwawa nunisang wina Apurka yuumamurnasha surustinuitai.✡

3 Tura nintirnasha

kakamtikrurtinuitai.

Tura ni naarin pachisar:

Yuska nekas juuntaitai tiarat tusa,

nekas pengker jintanam wekaasat tusa winaka nintimtikrurtinuitai.✡

4 Apuru wijai tuke puju asam,

uwijan wainin ni uwijarin ayamruktas numichin tura shukrutin takus naka wajawa nunismek winasha ayamrutkatasam waitkatnuitme.

Tura asakmin jakatin ayatnak,

tura wait wajaktin ayatnak shamkashtinuitjai.

5 Wina nemasur ainau jimia wajainai wainiatmek,

ame pengker aa nu surusuitme.

Tura apun inaikiartas olivo macharijai muuken ukatinawa nunismek winaka pengker awajtusuitme.

Tura aints piningnum umutai yaraamun wainak waraawa nunismek nukap waramtikrustinuitme.

6 Ame wina pengker awajtusu asakmin,

tura wait anengkratin asakmin,

wikia iwiaaku pujaknaka nunaka tuke nintimsan pujustinuitjai.

Tura wina Apur asakmin, jakancha tuke ami jeemin iwiaaku pujustinuitjai.

24

Inamin nekas pengker aa nu

1-2 Yus nungkan najanamiayi.

Tura juun entsancha tura

entsa kanaji ainauncha mash najanau asamtai,

mash Yus najanamu ainauka Yusnau ainawai.✡

3 ¿Yuse murarin wakartin ainau warí aintsuk ainia? ¿Turasha ni jeen pengker aa nuni pujusartin ainia nusha warí aintsuk ainia?

4 Tunau takachu ainau,

tura tunau nintimchau ainia nu Yuse pujutirin wayaawartin ainawai.

Tura Yuschau waininayat,

chikich yusen seachu ainau,

tura nangkamiar anangminak:

Wikia nunaka turatatjai tichau ainauk Yuse pujutirin wayaawartin ainawai.✡

5 Nu aintsu Apuri ni Yusri asa,

tura ni uwemtikrau asa,

ni turamuri tu ainawai tusa nekawai.

Tura asa ni turamurijai metek pengker awajsatnuitai.

6 Jacobo Yusri ni Apuri asamtai,

niin eaina nuka tu pujusartin ainawai.

7 Tuke pujustinnum wayaatin waiti aa nuka uraitaram.

Tura nuka epenchamu tuke atin asamtai,

Inamin nekas pengker aa nuka wayaatnuitai.

8 ¿Nu Inamin nekas pengker aa nusha yaachita? Nuka iinu Yusri kakaram aa nuwaitai.

Nuka nekas iinu Yusrintai,

nangkinam we ni nemase ainaunka

shamchau aa nuwaitai.

9 Tuke pujustinnum wayaatin waiti aa nuka uraitaram.

Tura nuka epenchamu tuke atin asamtai,

Inamin nekas pengker aa nuka wayaatnuitai.

10 ¿Nu Inamin nekas pengker aa nusha yaachita? Ii Apuri timiá kakaram aa nuwaitai.

Inamin nekas pengker aa nuwaitai.✡

25

David: Yus ni jintin inaktursat tusa seamuri

1 Apuru amin seajme.

2 Yusru amin nintimtajme.

Tura asamtai wina nemasur ainau inatsturarai tura wishikrurarai tusam tsangkamrukaip.

3 Tura amin nekasampita tinu ainaun kichkisha inatsararai tusam tsangkamkaip.

Antsu amin umirtamchau ainauka natsararti tusam tsangkamkata.

4 Apuru ami jintim inaktursata.

Tura jintim wekaasata tusam jintintruata.

5 Wina Yusur asam,

tura wina Uwemtikrurtin asam,

ami chichamim nekas aa nu nuiturta.

Kintajai metek amin nintimtajme.

6 Apuru ame tuke wait anengkratin asam,

ame iin pengker awajkartusmauka kajinmakiip.

7 Wi natsa asan,

pasé turamiaja nuka nintimtsuk asata.

Antsu nekasam wait anengkratin asam,

tura pengker asam wina kajinmatrukiip.

8 Ii Apuringkia pengkeraitai,

tura nekas tunaarinchawaitai.

Tura asa tunaarintin ainaun:

Pengker pujustaram tusa chicharui.

9 Tura jampechu ainaun:

Juwaitai wina jintarka tusa inaktawai.

Tura wina wakeramurka nuwaitai tusa nuikiartawai.

10 Tura ni chichamen umirin ainaun Yuska tuke aneawai,

tura nekas pengker awajui.

11 Apuru wikia nekasan juun tunaawitjai.

Tura asamtai tunaar tsangkutrurta.

Amin naarmin pachisan Apuru seajme.

12 Aints Yusen umirak pujaunaka Yus: Ju jinta wekaasata tusa inaktawai,

13 tura pengker awajui.

Tura ni weari nu nungkanam pujuinauncha nu nungka ninu ati tusa suawai.

14 Yus ni umirin ainautin amikrintai.

Tura nu aints ainautin

ni umiktin chichaman nintimtikramji.

15 Wikia itiurkachmin pujamtaisha,

wina Apurka tuke angkanmamtikrurtin asamtai,

tuke niin nintimtusan pujajai.

16 Apuru wiki pujakun waitnasan pujaing wait aneasam jiirsata,

turam wait anentrurta.

17 Wina nintirka waurkamin nekapeawai.

Tura asamtai paan nintimrat tusam angkanmamtikruata.

18 Wi wake mesekmaurusha ame jiirsata,

tura takatruncha yainkata.

Turakum wina tunaar ainau tsangkutrurta.

19 Tura wina nemasur wina kajertinak mantuwartas wakerinau warutmak ainia tusam jiisarta.

20 Apuru waitkata tura uwemtikrurta.

Amin tuke nintimtajme.

Tura asamtai wina inatsararai tusam surimrukta.

21 Apuru aminak nintimtau asan,

wi amin umirkun tunaarinchau pujamtaikia winaka waitkata.

22 Yusru itiurkachmin pujakrincha,

Israel ainautinka tuke uwemtikiartukta.

26

David: Apuru wi itiur pujaja tusam nekarata timiauri✡

1 Yusru wikia tunaarinchau pujau asamtai,

wi itiur pujaja nusha nekarata.

Apuru tuke aminak nintimsan pujajai.

2 Wi itiur pujaja tusam winasha nekaprutata.

Tura wina nintimaur itiur ainawa tusam nekamtikruata.

Tura wina nintirun nintimja nusha nekamtikruata.✡

3 Wikia aminu anengkratairumin pengké kajinmatsjai.

Tura amincha tuke nintimnuyajme.

4 Tura wait chichaman etserin ainaujaisha pengké pujuchuyajai.

Tura mai nintim wajau ainaujaisha pengké iruntrachmiajai.

5 Pasé aints ainaujai iruntanka pengké nakitnuyajai.

Tura amin umirtamtsuk pujuu ainaujaisha tsaningnasha pujuchuyajai.✡

6 Wina uwejrujaingkia tunaanaka pengké takachuyajai.

Apuru tu pujau asan amin:

Ameketme juuntam titasan tangku epetinam jeatasan wakerajai.

7 Tura amin:

Ameketme pengkeram titasan kantan kantamruatasan wakerajme; tura ami turamurmincha etserkatasan wakerajai.

8 Apuru ami pujutiram nekas pengker aa nuna wikia aneajai.

Ame paaniunam pujau asakmin,

paaniurmincha wainkatasan wakerajai.

9 Wait aneasam,

pasé aints ainaujai tsaniasam amesha jakata turutiip.

Tura mangkartin ainau jainawa nunismek amesha jakata tusam pujutruka jurutkiip.

10 Nu aints ainauka nekasar tunaunaka tuke takainawai.

Tura chikich ainaun kuikian suwinak:

Ame nu aints pachisam wait chicham ujakta tinu ainawai.

11 Antsu nu aints ainau pasé turinamunka pengké turichuitjai.

Tura asamtai wait aneasam uwemtikrurta.

12 Yusru wikia nungka yumpunkachminnum wajaina nunisnak amin tuke nintimsan pujajai.

Tura amin umirtamin iruntramunam amincha:

Ameketme pengkeram titatjame.✡

27

Apurka wina paantruitai, tura wina uwemtikrurtinuitai

1 Wina Apurka wina paantruitai.

Tura wina uwemtikrurtinuitai.

Tura asamtai ¿yanak shamkataj?

Wina Apurka wina ayamrutkatin asamtai ¿warinak shamkataj?

2 Pasé aints ainauka wina nakitruraru asar,

wina mesturartas tura mantuwartas wakerutinawai.

Turinayat tukumkar ayainawa nunisarang ainawai.

3 Suntar untsuri mesetan najanawartas kaunkar,

wina tententawarun wainiatnak,

wina nintirka kurarchatnuitai.

Antsu angkan napchauka nintimtsuk pujustinuitjai.

4 Wina Apurnaka kichkinak seayajai.

Tura wi seayaja nuka nuwaitai:

Iwiaaku pujaknaka wikia aints Yuse jeen pujawa nunisnak kintajai metek Yusen maaketai titasan,

tura ni pengkerin wainkatasan

tuke wakerajai.✡

5 Itiurkachminum pujamtaisha wina Apurka winaka ejarkatnuitai.

Tura ni jeen jeamtaisha winaka pengker nintimtursatnuitai.

Wina Apurka tuke pujú asa,

pampa nunisketai.

Tumau asamtai wikia Apurun nintimsan aints pampanam yakí wajawa nunisnak uwemran angkan pujustinuitjai.

6 Tu nintimsan pujaknaka,

wina nemasur ainau wina

tententawaru wainiatnak shamtsuk pangkain jiistinuitjai.

Tura asan Yuse jeen jean,

Yusen maaketai titasan

tangkun maan epeatnuitjai.

Tura warasan wina Apurun kantan kantamruatnuitjai.

7 Apuru amin untsuajme.

Anturtukta.

Wait anentruram airkata.

8 Apurun eaktaj tu nintimran,

wikia nekasan wina nintirjai amin tuke eajme.

9 Apuru wait aneasam anumrutkaip turasha kajertukaip.

Ameketme wina yainkatnumka.

Wina Yusur asam,

tura wina uwemtikrurtin asam,

ajapruam ukurkiip.

10 Wina apar tura wina nukursha ukurkiaramtaisha,

ame wina Apur asam,

winaka ajapruamka pengké ukurkishtinuitme.

11 Apuru jintim inaktursata.

Wina nemasur ainau eatinau asaramtai,

jintim nekas pengker aa nuni wekaasata tusam nekaprutata.

12 Tsanukratin ainau nangkamiar wina pachitsar wait chichaman chichartinau asaramtai,

wina nemasur ainau ni wakeramurin najaninak,

wina mesturarai tusam tsangkamrukaip.

13 Antsu wikia iwiaaku pujaknaka,

Apuru ami pengkeerumin nekasnapi wainkatnuitja tusan nekajai.

14 Tura asan mash aints ainautirmin tajarme:

Atumsha Apuram nintimtustaram.

Tura kakartaram,

turasha atsantrataram.

Nekasan tajarme:

Apuram nintimtustaram.

28

David: Yus ii seamuri anturtamji timiauri

1 Yusru wina ayamrutkatin asakmin amin untsuajme.

Tura wi untsuam airkata.

Ame airtsuk pujakminkia,

wikia yanchuk jakawa nunisnak nintimramnawaitjai.

2 Aminu jeem pengker aa nuni wina uwejrun Jerusalenumanini takuin amin:

Yainkata tusan untsumkun pujai,

wina untsummaur anturtukta.

3 Pasé takau ainauka anangminak:

Amikmami tusar pengker chichainayat,

ni ninti pasé asaramtai,

tuke pasé nintiminawai.

Tura asaramtai nu aints ainaujai metek mengkaakatnunmaka akuptukaip.

4 Ni tunau takaamurijai metek ameka yapaijkiata.

Tura ni turuwarmia nunisarang ni wait wajakartintri susarta.

5 Nu aints ainauka Yuse turamurinka pachischaru asaramtai,

ningki nu aints ainaunka mengkaktinuitai.

Tura ataksha pengké inankishtinuitai.✡

6 Yus wina seamurun anturtuku asamtai:

Ameketme pengkeram tajai.

7 Yus kakaram asa wina ejarnuitai.

Tura asamtai niin tuke nintimnuyajai.

Wi turamtai winaka yainuyayi.

Tura asamtai wina nintirjai waraakun kantan kantamatatjai.

Turasha Apurun maaketai titatjai.

8 Yus ni aintsri ainautin kakamtikramratnuitji.

Tura asa ii apuri ningki inaikiamia nunaka yaingtinuitai, tura uwemtikratnuitai.

9 Apuru ami aintsrum ainautinka uwemtikiartukta,

tura pengker awajkartusta.

Uwija wainin ni uwijarin tenapkes wainua nunismek iincha waitkratkata.

Tura uwija wainin uwija uchirin minakas juwawa nunismek tuke iincha jukartukta.✡

29

Yuse chichaamuringkia kakarmaitai

1 Nayaimpinam pujuinautiram Yus: Ameketme juuntam

titaram.

Tura Yus nekas pengkeraitai tusaram:

Ameketme kakarmam titaram.

2 Turasha Yuse naari pachisrum:

Yus juuntaitai titaram.

Tura ni jeen nekas pengker aa nuni jearam:

Ameketme Yusem titaram.✡

3 Yuse chichaamuringkia juun entsanmasha antuukamnawaitai.

Yus timiá kakaram asa,

ipiamtancha akupkamnawaitai,

tura juun entsancha inawaitai.

4 Yuse chichaamuringkia nekas kakarmaitai.

Ni chichaamuri antukrikia,

ni kakarmari tu awai tusar nekaamnawaitji.

5 Yus charpin tura nasencha akupak,

numi juun wajainauncha tsairminuitai.

Tura numi juun mura Líbanon tutainum wajainauncha tsairminuitai.

6 Tura mura Líbanon tutaisha tura Sirión tutaisha muchitkarti tusa muchkamnawaitai.

Waaka aishmangkri tura waaka uchiri ainau tsekena nunisarang muchitkarti tusa muran peakminuitai.

7 Yus chichaakka nayaimpinmaya ji kapaun akupkamnawaitai.

8 Tura nungka Cades tutai entsa atsamunmasha

muchkamnawaitai.

9 Yuse chichaamuringkia numi juun ainaun wainiat pearminuitai.

Tura numi ainauncha mash kupirminuitai.

Tura asamtai ni jeen kaunkaru ainau mash:

Ameketme Yusem tinawai.✡

10 Yus yumincha jiturti tusa akupawai.

Tura tuke pujuu asa,

mash ainia nuna tuke inartinuitai.

11 Yus ni aintsri ainautin ni kakarmarin suramji.

Tura ni aintsri ainautin:

Tuke angkan pengker nintimsaram pujustaram tusa pengker awajtamji.

30

David: Yusen maaketai timiauri

1 Apuru wina angkanmamtikruau asakmin,

maaketai tajame; tura wina nemasur ainau wishikrarai tusam surimruku asakmin maaketai tajame.

2 Apuru wina Yusur asam,

wi seam tsuwaramiame.

3 Apuru ame jakai tusam wina uwemtikrurmiame,

tura tsaarta tusam pujut surusmiame.

4 Yus umirkau ainautiram,

Yus nintimsaram kantamataram.

Tura ni naari nekas pengker aa nu pachisrum:

Yus juuntaitai titaram.

5 Yuska nukapka kajechu asamtai,

ni kajekmauri wári nangkankatnuitai.

Antsu ni wait anengkratairingkia tuke nangkankashtinuitai.

Kashi juutkur pujayatrik tsawaarkurkia warastinuitji.

6-7 Yusru wina pengker awajtusu asakmin,

wikia yaanchuik wiki nintimsanak:

Maj,

wikia tuke angkan pengker pujustinuapitja timiajai.

Turayatun ame yaintsuk pujakmin,

wikia sapijmiakun napchau nintimsan pujumiajai.

8 Apuru amin seajme,

tura amin untsuajme.

9 Wi jakamtaisha ¿winasha pengker awajtustinkitam? Tura wina namangkrun iwiartusaramtaikia,

¿wikia amincha maaketai titinuashitjam?

Jakaru ainauka aminka maaketai turamiarchatnuitai,

tura ameketme pengkeram turamiarchatnuitai.

10 Apuru anturtukam,

tura wait anentruram yainkata.

11 Apuru wina juutmaur mengkatruku asakmin,

yamaikia waraajai.

Tura jakamin nintimaur yapaijturau asakmin,

yamaikia aints entsatin shiirman entsar,

fiestanam weawa nunisnak wikia waraajai.

12 Tura Apuru wina Yusur asakmin,

yamaikia chichatsuk pujustatkaman tujintajai.

Antsu warasan kantan kantamruatjame,

tura amin tuke maaketai titatjame.

31

David: Yus nekasampita timiauri

1 Apuru ame ejarkata tusan seajme.

Nunia inatsturaip tusan seajme.

Ame nekas pengker asam uwemtikrurta.

2 Wait aneasam tsuntsumaam tenap anturtukam,

wári angkanmamtikruata.

Aints pampanam wajas angkan wajawa nunismek wina ejarkata.

Tura aints jea wenurmaunum ni nemasen shamtsuk pujawa nunismek pujusta tusam uwemtikrurta.

3 Ameka nekasam pampa muchikchamin aa nunisketme.

Turasha wenuk yumpunkachmin aa nunisketme.

Ame tame nuka tuke umiu asam jintintruata,

tura waitkata tusan,

ami naarmin pachisan seajme.

4 Aints kuntinun achikiartas ajatinawa nunisarang aints ainau wina achirkartas wakerutinawai.

Tura asaramtai ame wina ejarkatin asam angkanmamtikruata.

5 Wina wakantruka ame waitrukta.

Apuru ame nekasam Yus asam wina ayamrutkata.✡

6 Aints ainau Yuschau waininayat ni yusrin:

Ameketme yusem tinaunka pengké nakitajai.

Antsu wikia:

Nekasampita tau asan amin nintimtusan pujajme.

7 Ame anenme nuna nekau asan,

pengker nintimsan waraajai.

Tura wi wake mesekan pujamur nekau asam,

ameka wait wajamursha waitme.

8 Tura wina nemasur ainau maawarti tusamka tsangkamrukchamame.

Antsu aints nungka muchkachminum pujawa nunismek pujusta tusam winaka waitnuyame.

9 Apuru wikia itiurkachminum pujau asamtai wait anentrurta.

Nukap juutu asamtai,

wina jiiruka najamrutak kusuri.

Turasha wina namangkruka mash pimpi pimpi nekapeajai.

10 Wikia najaimiakun juutu pujau asamtai,

wina pujutruka kichik musachia nunisang wári amuawai.

Nukap wake mesekan pujau asan,

kakarchamin nekapeajai.

Tura wina namangkrusha pimpi pimpi nekapeajai.

11 Wina nemasur ainauka nukap wishikrinawai.

Tura wina irutkamur ainausha wishikrami tusar,

wina pachitsar pasé chichartinawai.

Tura wi jintanam wekaamtai,

wina waintair ainausha wina waitan nakitrinak ajapruwar ukurinawai.

12 Aints jakaun kajinmina nunisarang winasha tuke kajinmatrinawai.

Tura asan wikia jakach ajapamua nunisketjai.

13 Aints nangkamiar wina pachitsar shishkamsar chichartinaun anturmamjai:

“Atu atu yantame itiurkachmin shamrumtin awai”.

Tu tinau asar,

aints untsuri wina mantuwartas chichaman najatrinawai.

14 Antsu wikia amin nintimsan pujajme.

Apuru wikia aminka tuke:

Ameketme Yusur tinuyajme.

15 Wina pujutruka aminuitai.

Wina nemasur ainau wina papeetkar mantuwartas wakerutinamtaisha angkanmamtikruata.

16 Wikia ami inatirmetjai.

Tura nekas pengker asam jiirsata.

Tura wait anentruram uwemtikrurta.

17 Apuru amin untsuajme.

Wi seamsha inatsturaip.

Antsu pasé aints ainau inatsaarta.

Tura iwiarsamu ainau chichatsuk pujuinawa nunisarang pujusarti tusam itiatmamtikiata.

18 Chikich wait chichaman chichau ainau anangkartichu ainaun pachisar wishikinak:

Nuka mianchawaitai tusar,

pasé chichaina nu amek itiatmamtikiata.

19 Antsu amin umirtamin ainauka nekasam timiá aneame.

Mash aints ainau wainminamunum amin nekasampita turamin ainau anengkratairum nekamtikiatasam inaktusume.

20 Ame tuke pujau asam,

amin umirtamin ainaun chikich aints ainau pasé awajsarai tusam ejaktinuitme.

Ami aintsrum ainau wainkau asam,

ni nemase ainau niin pachisar pasé chicharkarai tusam surimiame.

21 Apuru wi wake mesekan pujai,

wina wait anentrakum pengker awajtusu asakmin,

nekasam pengkeraitme tajame.

22 Yusru wikia itiurkachmin pujamtai,

ame winaka ajapruam ukurkimiame timiajai.

Antsu wi yainkata tusan untsummatai, wina untsummaur anturtukmame.

23 Yus umirkautiram atumi Apuri aneetaram.

Ni umirkau ainautinka ii Apuringkia waitmaji.

Antsu miajuitjai tumamin ainaunka ni wait wajaktintrin susatnuitai.

24 Atumi Yusri nekasampita tau asaram,

napchauka nintimtsuk antsu pengker nintimsaram pujustaram.

32

David: Yus tsangkutrurta titin nekas pengkeraitai timiauri

1 Yus aintsu tunaarin mash sakar tsangkuramu asa,

nu aintska waraawai.

2 Tura nu aintsu tunaarin mash sakturu asa,

Yuska ni tunaarinka nintimtatsui.

Tura asamtai nu aintska nekas waraawai.

Tura wina tunaaruka atsawai tusa nekas pengker pujawai.✡

3 Antsu wina tunaarun uukan etsertsuk pujaknaka,

kintajai metek jakamin nekapeakun wake mesekan pujuyajai.

4 Apuru tsawaisha tura kashisha napchau nintimrati tusam,

wi wait wajaktin surusu asakmin,

yangkur tsaa sukuam kaawa nunisnak nekapeakun,

wina kakarmarka pengké atsumiayi.

5 Tura asamtai wikia nintimran:

Apurun tunaarun ujaktajai tusan,

wina tunaarunka mash uutsuk amin ujakmiajme.

Wi turamtai wina tunaaruka mash tsangkutrurmiame.✡

6 Tura asamtai Yus umirkau ainautikia wake mesekar nintimrar,

nujang nungkan amurmanum ujungmawa nunisrik jakatatjiapi tu nintimrar pujakrikia amek seamnawaitji.

Tura nujang aintsu pujutirin amurmawa nunisang nekapeayatrik ataksha entsa kuyuak ukukmiawa nunisrik uwemratnuitji.

7 Ameketme wina ejarkatnumka.

Itiurkachmin pujamtaisha wina ayamrutkatnuitme.

Tura wina angkanmamtikruau asakmin, warasan kantan kantamruatnuitjame.

8 Wina Apur chichartak:

Wikia amin wainjame,

tura amincha chicharjame,

tura amin nuiniartasan:

Juwaitai jinta tusan nekamtikiatjame turutui.

9 Kawai tura burro nintinchau asamtai,

aints jirujai jangken jingkiawar,

mai japi mai japi awajmawa nunisrumka airap.

Antsu nu tangku ainauka

jingkiatskeka atumin winichartin ainawai.✡

10 Pasé aints ainauka nukap wait wajakartin ainawai.

Antsu Yus nekasampita tinu ainautinka ii Apuri tuke wait anentramak waitmaji.

11 Pengke aints ainautiram tura anangmichu ainautirmesha,

atumi Apuri turamuri nintimraram warastaram.

Tura pengker nintimu asaram,

waraakrum kanta kantamataram.

33

David Yusen: Ameketme pengkeram tusa maaketai timiauri

1 Pengke aints ainautiram,

ii Yusri ameketme juuntam titaram.

Pengke aints ainau Yusen:

Ameketme pengkeram timiauri nekas pengkeraitai.

2 Kitarrum tuntuyakrumsha:

Yus maaketai takuram kantamataram.

Tura arpasha tuntuyakrum kantamataram.

3 Tura yamaram kanta kantamkurmesha Yus juuntaitai titasrum nekasrum pengker tuntuyataram.✡

4 Yuse chichamengka nekas waitchawaitai.

Tura ni najanamurisha mash wainu asar,

Yus nekas pengkeraitai titinuitji.

5 Yuska nekas pengker aa nuna wakerawai.

Ni anengkratairi mash nungka ainamunam tinamtikui.

6 Yus nayaimpincha tura nayaimpinam iruna nunasha mash ni chichamejai aya chichasang najanamiayi.

7 Yus juun entsan najanak nekas kuna ati tusa,

yumi mash nuni yarakmawa nunisang najanamiayi.✡

8 Mash nungkanam pujuinautiram Yus maaketai titaram.

Tura mash nungkanam matsatutirmesha,

ii Apuri ameketme juuntam titaram.

9 Yus aya chichasang mash najankamiayi.

Yus tu ati tinu asamtai,

ni najankamuri mash nunisarang armiayi.

10 Yus niin umirkacharu ainau wakeramurin jiis,

turacharti tusa surimiawai.

11 Antsu ni wakeramurin ningki mash miatrusang umiktinuitai.

12 Aints ii Apurin:

Nekas Yusketai tinu ainauka pengker nintimsar pujusartin ainawai.

Tura Yus nu aints ainaunka:

Nekasar wina aintsur ainawai timiau asar warasartin ainawai.✡

13 Yuska nayaimpinam pujus mash aints ainautin waitmaji.

14 Ni pujutiriniang mash nungkanam pujuinaunka jiiawai.

15 Ningki aintsti nintin najatramau asa,

ii takaamurincha mash nekawai.

16 Ju nungkanam apu pujuinauka suntar timiá untsurin inainayat,

kichkisha ningkikia uwemrartatkamawar tujintinawai.

Tura aints kakaram ainayat,

kichkisha ningkikia uwemrachartin ainawai.

17 Kawai ainauka kakaram ainayat,

aintsun kichkisha uwemtikrachartin ainawai.

18 Antsu ii Apurin:

Ameketme Apum tinu ainaunka tura ni anengkratairin nintimsar pujuinauncha tuke wainkatnuitai.

19 Nu aints ainau jakarai tusa,

tura tsukajai wait wajakarai tusa,

uwemtikratas wainkatnuitai.

20 Iikia ii Yusri nintimsar:

Ningki iin yainmaktinuitji,

tura ningki ejarmaktinuitji taji.

21 Iikia ii Apuri nekas pengker aa nu nekasampita tusar,

ni naari nintimsar ii nintijai waraaji.

22 Yusru iikia tuke ame nintimsar pujau asakrin,

ami anengkratairum tuke iin sukartusta taji.

34

David: Yus pengkeraitai timiauri

1 Wikia Yusrun kintajai metek:

Ameketme pengkeram titatjai.

Wina jangkerjai tuke Yus juuntaitai titatjai.

2 Wikia Yusrun nintimtusan:

Nekas kakarmaitai tajai.

Jampechu ainautirmeka nu antukrum warastaram.

3 Iijai metek mash iruntrar ii Apuri naari pachisar:

Yuska nekas juuntaitai tiarmi.

4 Wikia Yusrun seam ni anturtukmiayi.

Tura ni shamtsuk asata tusa angkanmamtikruamiayi.

5 Wina Yusrun nintimsar pujuinauka nukap warainawai.

Tura pengké natsaamtsuk pujusartin ainawai.

6 Wikia mianchau asan,

shamakun untsumkinij wajamiajai.

Wi turamtai wina Yusur anturtuk:

Shamtsuk pujusta tusa,

itiurkachminnum pujaing angkanmamtikruamiayi.

7 Yuse awemamuri Yus nintimsar pujuinautin tuke waitmaku asamtai uwemtikramratnuitji.

8 Yus pengkerashi tusaram nekaatasrum wakerakrumka,

tenap nintimsaram nekaataram.

Aints Yusen nintimsar pujuinauka nekasar pengker nintimsar pujusartin ainawai.

9 Yus umirkautiram atumi Apuri nintimtusrum:

Ameketme juuntam titaram.

Iikia tuke nintijai ni umirkarkia yuumakchatnuitji.

10 Kuikiartin ainauka kuikiartichu wajasar yuumakartin ainawai.

Antsu ii Apuri seautikia nekasar pengker pujustinka yuumakchatnuitji.

11 Uchir ainautiram,

wini winiram anturtitaram.

Itiur ii Yusri pengker awajsatnuitji tusan,

atumin nuiniartasan wakerajrume.

12 Atumka pengker nintimsaram wara warat pujustasrum wakerakrumka,

13 pasé chichamka chichatsuk asataram.

Tura wait chichamsha etsertsuk asataram.

14 Tura pasé aa nuka mash inaisaram,

pengker aa nuke turin ataram.

Turakrum angkan pengker nintimsar pujut wakerin ataram.

15 Ii Apuri Yuska nekas pengke nintintin ainaun wainin asa,

ni seamuncha anturui.

16 Antsu tunau takau ainaunka nakitawai.

Tura nu aintsu naarin chikich aints ainau nintimtsuk asarti tusa kajinmamtikui.✡

17 Yuska pengker nintintin ainau seamurinka anturui.

Tura itiurkachminnum pujuinamtaikia,

shamtsuk pujusarti tusa angkanmamtikui.

18 Ii Yusringkia arakchichuitai.

Tura asa aints:

Wikia mengkaakatnuapitja tusar,

napchau nintimsar pujuinaunka uwemtikratnuitai.

19 Pengke nintintin itiurkachminnum nukap wait wajainau wainiat,

ii Yusri mash angkanmamtiknuitai.

20 Ni kunchincha kupirkacharti tusa wainuitai.

Tura asamtai kichkisha kupirkachartinuitai.✡

21 Pasé aints ainau ni tunaarijai jakartin ainawai.

Tura pengke nintintin ainaun tsuutinauka wait wajakartin ainawai.

22 Antsu ii Yusri ni inatiri ainaun uwemtikratnuitai.

Tura Yusen nekasampita tinu ainaunka wait wajaktintrinka susashtinuitai.

35

David Yusen: Yainkata tusa seamuri

1 Yusru wina nepetukartas wakerutina nuka amek nepeturkata.

Tura wijai maanitan wakerina nujaisha amek maanikta.

2 Aminu tantaarum jukim wina yainkatasam winita.

3 Tura nangkiram achikiam,

wina mantuwartas papeetkiar winina nuka maawarai tusam surimrukta.

Tura wiitjai amin uwemtikratnunka turuttia.✡

4 Yusru wina mantuwartas wakerutina nuka natsaarar tupikiakiarti.

Tura wina pasé awajtusartas wakerutinausha nunisarang natsaarar waketkiarti.

5 Tura nase umpuak chirichri kaarun juwawa nunisang ami awemamuram ainau nu aints ainaunka jukiar arák ajapawarti.

6 Turinamu asar ni teenam wekaasar jinta chungkap amaunum ayaararti.

Tura ami awemamuram niin papeekarti.

7 Kuntinun achikiartas ejatkan ejatinawa nunisarang nu aints ainauka nangkamiar wina achirkartas ejatkan pujtursarmayi.

Tura ayaarti tusar waan tautriniarmayi.

8 Turinau asaramtai aneachmau nu waanmaka ayaarar mengkakarti.

Tura ejatkan ningki puusarma nunisha achimkar,

wait wajakarti tusan amin seajme.

9 Antsu wina uwemtikruru asakmin,

maaketai tusan warastatjai.

10 Tura wina nintirjai warasan:

Amijai metek chikichkisha atsawai titatjai.

Nekas kakaram ainau mianchau ainaun tura yuuminauncha nangkamiar takamtikinawai.

Tura wainiatum nu aints ainamunmaya ame angkanmamtikiatnuitme.

11 Tsanumin aints ainauka wajakiar,

wi nekachmaun pachisar inintrinawai.

12 Wikia niin pengker awajnuyajai.

Tura waitinayat winaka pasé awajtusarmayi.

Tura asar wina wake mesemtikrukarmayi.

13 Yaanchuik nu aints ainau jaak tepeenamtai,

wikia wake mesekan yutsuk pujuyajai.

Tura amin tuke nintirjai nu aints ainaun pachisan seayajme.

14 Aints ni nukuri,

tura ni amikri tura ni nekas yachí jakamtai,

wake mesek pujawa nunisnak wisha ni jaak tepaun wainkau asan,

napchau nintimsan pujuyajai.

15 Antsu wi pasé pujau asamtai,

nu aints ainau mash iruntrar wishikrin armayi.

Tura wainchatiya nunisarang tuke inaitutsuk winaka pasé awajtusarmayi.

16 Tura wina itit awajtusar tura wishikrinak tura kajertinak jiiru awajtiarmayi.

17 Apuru ¿nu aints ainau warutam kinta jiiame?

Nu aints ainau juun yawaaya nunisarang shiniinak,

wina mantuwartas wakerutina nuniangka uwemtikrurta.

18 Turakmin aminu aintsrum untsuri iruntramunam amincha maaketai titatjame.

19 Wina nemasur ainau nangkamiar kajertina nuka warascharti tusan seajme.✡

20 Nu aints ainauka maanitsuk pujusartatkamawar tujintinawai.

Antsu aints angkan pengker nintimsar pujuinaun pachisar anangkinak chichaman najatinawai.

21 Tura jangken awarar:

“Iisha ni turamuri wainkawaitji.

Atumsha nekaataram”,

nangkamiar waitrinak tinawai.

22 Tu tinau wainiatum,

ame Apuru ni turamuringkia wainkawaitme.

Tura asam ame takamtaikia pujusaip.

Tura wina ajapruamka ukurkiip.

23 Yusru wina Apur asam,

anearam wajakim wina turamur nekartuam ayamrutkata.

24 Yusru ameka wina Apuruitme.

Tura pengké tunaarinchau asam,

wina tunaar atsuash tusam jiirtusta.

Tura wishikrarai tusam amek surimrukta.

25 Wina pachitsar:

Tu wait wajakti tusar iikia wakerukmaji.

Nuka yamaikia mesraji turutiarai tusam surimrukta.

26 Tura wi wait wajamtai,

wina jiirsar waraina nuka inatsarta.

Tura wina pachitsar:

Nuka mianchawaitai turutinauka tuke natsaaminak pujusarti tusam inatsaarta.

27 Antsu wina pengker nintimtursar:

Ni nemase ainaun nepetkati turutinauka warainak untsumkarti.

Turasha tuke Yus juuntaitai,

tura ni inatiri pengker pujusti tiarti.

28 Ni turutinamtai wikia ame pengker turamurmin pachisan chichastatjai.

Tura kintajai metek:

Ameketme pengkeram titatjame.

36

David: Aints ainau pasé nintimaurin tura Yuse pengkerin pachis kantamamuri

1 Pasé aints ainauka ni nintijai tuke pasé nintimin ainawai.

Antsu nekasar Yus umirkarmi tuuka nintiminatsui.✡

2 Nuka ningki nintimtumasar:

Wikia miajuitjai tumamin ainauka:

Wikia juun tunaawitjai tuuka pengké nintiminatsui.

3 Ni chichamengka nekasar pasé ainawai.

Tura wait chichamtin ainawai.

Tura paanka nintiminatsui.

Tura pengker turatniuncha yanchuk ukukiarmiayi.

4 Tura ni peakrin tepesar,

ni pasé turatniurin nintiminawai.

Tura ni tunau takatirin inaitan nakitinau asar,

aints waak wekaayat nu jintan tuke amaktas wakerawa nunisarang ainawai.

5 Antsu aminu anengkratairum,

Apuru aintsu anengkratairin nangkamasketai.

Tura aminu penkeerumka aintsu pengkerin nangkamasketai.✡

6 Ame aints ainau tunaari nekatirmeka mura juun ainia nuna nangkamasketai.

Tura ame chicham akupamu ainauka juun entsa kunaarin nangkamasketai.

Ameka Yus asam,

aints ainau tura kuntin ainausha mash wainuitme.

7 Yusru ami anengkratairumka timiá pengkeraitai.

Tura asamtai aints ainau amin seatmiar ejamkartin ainawai.

8 Tura amin seatmina nuka ame suame nunaka aints yutan nukap yuwina nunisarang pengker nintimsar pujuinawai.

Tura aints umutin nukap uminak tutuarar pujuinawa nunisarang ami pengkeerumin nintimsar warainawai.

9 Nekasam tuke pujut sukartinmeka ametme.

Tura ame paantin najanau asakmin,

iisha paan nintimsar pujustinuitji.✡

10 Ami aintsrum ainautikia pengke nintintin asakrin,

ami anengkratairum tura ami pengkeerumsha sukartusta.

11 Antsu ningki nintimsar:

Miajuitjai tumaminauka wina najatrarai tusam surimrukta.

Turasha pasé aints ainauka wina achirkarai tusam ayamrutkata.

12 Nu paseen takau ainau nepeteamu asaramtai jiistaram.

Nu aints nepetkamu asar,

ataksha nantakiartatkamawar tuke tujintinawai.

37

David: Yusen nekasampita tusa kantamamuri

1-2 Pasé aints ainau chirichri charukmawa nunisarang wári mengkakartin ainawai.

Tura nupaa jajatua nunisarang wári mengkakartin ainawai.

Tura mengkaakartin asaramtai,

nu aints ainau kajerkaip.

Tura wisha nu aintsua nunisnak pujustasan wakerajai tiip.

3 Antsu Yus nekasampita tusam nintimrata.

Turasha pengker aa nuke turata.

Tura ju nungkanam pujusam,

nekas aa nuke nintimsam pujusta.

4 Apuram nukap aneamka,

ame warí timiá wakerame nunaka suramsatnuitai.

5 Niin nekasampita tusam nintimsam:

Apuru wina pujutruka aminuitai tita.

Tu pujakminka aminka yainmaktinuitai.

6 Tura tsaa yakí waakak etsantua nunisang ame pengker turamurmin tura ame tunaarinchau pujamurmin Yus chikich aints ainaun paan nekamtikiatnuitai.

7 Tura asamtai Yusrum takamtaik nintimrata.

Turasha wina yainkati tusam jaimiasam nakasta.

Chikich aints yuumatsuk pujamtai,

suwirpiaku jiisam:

Wisha nu aintsua nunisnak pujustasan wakerajai tiip.

Tura pasé aints tunau takastas wakeramtai

¿waruka aitkawa? tiip.

8 Ame kajekmaurumka inaisata.

Tura chikich aints suwirpiaku jiiamurmesha inaisata.

Ame chikich ainau kajeru pujakmeka pengkerka pujuschatnuitme.✡

9 Pasé aints ainauka mengkakartin ainawai.

Antsu Yusen umirkaru ainauka yamaram nungkanam pujusartin ainawai.✡

10 Jumchik arusar pasé aints ainau mengkaakartinuitai.

Tura asaramtai atum eaakrumsha pengké wainkashtinuitrume.

11 Antsu jampechu ainau yamaram nungkanam pujusar,

nuni angkan pengker nintimsar pujusartinuitai.✡

12 Pasé aints ainau pengke aints ainaun pasé awajsartas nintiminawai.

Tura asar suwirpiaku jiinawai.

13 Antsu Yus pasé ainau mengkakartin kinta jeartinun nekau asa,

niin wishikiawai.

14 Pasé aints ainau ni nangkirin jukiar,

tura tishimkurincha achikiar,

mianchau ainaun tura jampechu ainauncha pasé awajsartas wakerinawai.

Tura pengkeran takau ainaun maawartas wakerinawai.

15 Turinayat ni nangkirijai ningki ni nintin ijumiar jakartin ainawai.

Tura ni tishimkurin ningki kupikiartin ainawai.

16-17 Yus pasé aints ainaun amuktin asamtai,

ni kuikiarin nukap kiaungkarmia nunaka mash ukukiartin ainawai.

Antsu pengke aints ainauka Yus wainmau asar,

ni warinchurin jumchik takakinayat kuikiartinun nangkamasarang pengker pujusartin ainawai.

18 Yuska tunau takachu ainaun wainuitai.

Tura asa ukunam pujut nangkankashtinun susatnuitai.

19 Tsuka amatikia,

chikich aints ainau yutairi atsau waininayat,

tunau takachu ainau yutairi nukap atin asamtai,

natsaarchartin ainawai.

20 Pasé aints ainau nupaa kaarua nunisarang keekartin ainawai.

Tura Yuse nemase ainauka ji mukuntiuri mengkawa nunisarang mengkaakartin ainawai.

21 Pasé aints ainau kuikian ikiatsata tusar,

kuikian jurukiariat awangtutsuk pujuu ainawai.

Antsu pengke aints ainauka kuikiarin surimtsuk wait anengkratin ainawai.

22 Pengke aints ainaun Yuska pengker awajak,

yamaram nungkanam pujusarti tusa jeekatnuitai.

Antsu ni yumingkramu ainauka tuke mengkaakartin ainawai.

23 Yuska aints ainautin:

Wina jintar amakrum wekaasataram turamji.

Tura nu jintanam wekaasaram wi wakeraja nu umirtuktaram turamji.

24 Ii aintsti tunaunum ayaarakrincha,

Yus ii uwejen achirmak:

Ataksha nantakta tusa inantamkitnuitji.

Tura asamtai tunaanumka tukeka pujuschatnuitji.✡

25 Wikia yaanchuik natsa pujaknasha,

tura yamai juunmatnumsha,

aints Yusen tuke umirinayat yuuminak pujuinaunka wainchawaitjai.

Tura ni uchiri ainau chikich aintsnum yutan seaminauncha wainchawaitjai.

26 Pengke aints ainau tuke wait anengkratin ainawai,

tura kuikiaram ikiatsata tinamsha suritinatsui.

Turinau asaramtai,

ni uchirisha chikich aints ainauncha pengker awajsartin ainawai.

27 Amesha tunaarumka inaisam,

pengker aa nuke turata.

Tu pujakmeka tuke ami pujustintrum wainkatnuitme.

28 Yuska nekas pengker aa nunak wakerawai.

Tura niin umirinaunka ajapangka ukukchatnuitai.

Antsu pasé aints ainaunka tura ni weari ainauncha amuktinuitai.

29 Pengke aints ainau yamaram nungkanam tuke pujusartin ainawai.

30 Nu aints ainauka ni nekaina nunaka antujamniun chichainawai.

Tura asar nekas pengker aa nunak chichainawai.

31 Yus ni nekamtairincha ni nintin engketamu asar,

tuke Yuse jinti ayaatsuk wekaasartin ainawai.

32 Pasé aints ainau pengke aints ainaun maawartas anumkar wekaatinawai.

33 Antsu Yus pengke aints ainaun maawarti tusangka tsangkamkashtinuitai.

Tura asa nu pengke aints ainaunka chikich aints wiasmamtikiashti tusa surimkatnuitai.

34 Yus nekasampita tusam umirkata.

Ame turakminkia amin pengker awajtamak yamaram nungkanam jeetamkatnuitai.

Tura pasé aints ainau mengkaakatniuri amesha wainkatnuitme.

35 Pasé aints ainau numi juun wajawa nunisarang:

Wikia miajuitjai tusar,

jampesarang wajainaun wainkamiajai.

36 ¿Antsu tutsuk wearia?

Wi eaknasha wainkatatkaman tujinkamiajai.

37 Aints anangkartichu tunaun pengké takachu asamtai jiij pujurtia.

Nu aintska ukunam angkan pengker nintimias pujustinuitai.

38 Antsu pasé aints ainauka tuke mengkaakartin asar,

ukunmasha tuke nantakchartin ainawai.

39 Yuska pengke aints ainia nuna yaingtinuitai.

Tura itiurkachminnum pujuinamtaisha,

nu aints ainaun ayamruktinuitai.

40 Nu aints ainau Yusen seainak:

Ejarkata tinu asaramtai,

Yus nu aints ainaun yaingmau asa,

pasé aints ainamunmaya angkanmamtikiatnuitai tura uwemtikratnuitai.

38

David: Wina tunaar ainau waurmamtikrinau asaramtai etserkatasan wakerajai timiauri

1 Yusru wina kajertakmesha wait aneasam jiyatkaip.

Tura wina kajertukam pujayatmek wait aneasam wait wajaktinka surusaip.✡

2 Aints tishimkurijai chikich aintsun kettuk ijumua

nunisnak nekapmamjai.

Tura ami uwejem yakairun meram patatua nunisnak nekapmamjai.

3 Wina tunaar jiisam kajertuku asakmin namangkruka mash najamrutawai.

Tura wina ukunchrusha kupinakua nunisnak nekapmamjai.

4 Tura wina tunaaruka piakuitai tu nekapmamu asan,

merman entsakua nunisnak tsantrachmin nekapmamjai.

5 Wikia timiá nintinchau asan tunaun takau asamtai,

wina namangkruka kuchap kawaawa nunisang mejeawai.

6 Tura asamtai wikia kintajai metek wake mesekan tsuntsuman wekaajai.

Tura pengker nintimsan pujustatkaman tujintajai.

7 Wi tsuweamtai,

wina tuntupruka ji kapawa nunisnak nekapmamkun,

wina namangkruka mash najamrutawai.

8 Tura wina kakarmarka pengké atsau asamtai,

wikia napchau nintimsan juutmin nekapeajai.

9 Apuru wina nintimauruka mash nekau asakmin,

wi chichaktatkaman mayairukan pujaja nusha waitme.

10 Wina nintirka kakarman teetui.

Tura wina kakarmarka atsawai.

Tura jiirusha kusuawai.

11 Tura wina amikur pengker ainia nu tura wina wear ainausha kuchaprun wainkar,

winaka jiirtancha nakitrinawai.✡

12 Tura wina mantuwartas wakerutinauka ejatkanam kuntinun achikiartas wakerina nunisarang achirkartas wakerutinawai.

Tura wina pasé awajtusartas wakerutinauka kintajai metek mesturartas chichaman najatrinawai.

13 Antsu wikia aints antichua nunisnak pasé aints ainau chichamenka antutsuk pujajai.

Turasha chichachua nunisnak takamtaik pujajai.

14 Wikia aints antichua tumau asan,

ayamrumaktatkaman chichaschamin nekapeajai.

15 Apuru wina Yusur asakmin,

ameketme wina ayamrutkatnumka tusan,

wina nemasur ainau amek nepetkata tusan nakajme.

16 Antsu wina nepetukar warasarai tura wishikrurarai tusan seajme.

17 Wikia nekasan jatanak wajasjai.

Tura asan tuke najaimiamur mijantratsui.

18 Wina tunaar ainau waurmamtikrinau asaramtai,

wikia etserkatasan wakerajai.

19 Wina nemasur nukap yujarari.

Tura nangkamiar kajertin ainausha untsurintai.

20 Niinka wikia pengker awajinamaitiat,

winaka pasé awajtusarmayi.

Wi pengker aa nunak takastasan wakerai waitinayat,

wina nakitrinak pasé nintimtursar pujuinawai.

21 Apuru winaka ajapruamka ukurkiip.

Yusru wijai tuke pujusta.

22 Yusru wina uwemtikrurtin asakmin,

wári yainkata tusan seajme.

39

David: Ii pujutringkia wári amukatnuitai timiauri

1 Pasé aints ainau wina jiiru pujuinaing,

wikia wiki nintimsan:

Nekasan pengker pujustatjai tau asan,

pasé chichamnasha pengké chichakchatatjai timiajai.

2 Tura asan wikia pasé chichamnasha chichatsuk,

tura pengker chichamnasha chichatsuk takamtaik pujusmajai.

Turayatun atsantrachmin nekapeakun,

3 wina nintir ji keawa nunisnak nekapeakun,

wina Yusrun kakarman untsuakun:

4 “Apuru ¿wina jakatniur warutik at? tusam nekaamtikruata.

Turasha ¿warutam kintak iwiaaku pujustaj? tusan nekaatasan wakerajai”,

timiajai.

5 Wina pujutruka ame surusmiame nuka wári mengkaakatnuitai.

Tura asamtai nukap kinta pujuschamin nekapeajai.

Aintsti pujutri kichik mayatmaujai metekaitai.

6 Tura mash aints ainauti mikin wári mengkawa tumawaitji.

Tumau asar ii warinchuri untsuri kiaungkar pujayatrik,

ii jakaakrincha yáki nuna jukit tusarsha nekatsji.✡

7 Tu pujau asan ¿wisha itiurkatjak? tusan Apuru aminak nakajme.

8 Wina tunaarunia angkanmamtikruata.

Tura nintinchau ainau wina wishikrurarai tusam surimrukta.

9 Ami turamurmin nintimsan,

chichatsuk takamtaik pujusmajai.

10 Wina wait wajaktin surusu asakmin,

wikia jakamin nekapeajai.

Tura asamtai wait aneasam winaka wait wajaktinka nukapka surusaip.

11 Aints ainauti tunau asakrin:

Tunaarum inaisataram tusam,

wait wajaktin sukartame.

Aintstikia mash nangkamir nintimsar pujau asakrin,

warí nukap wakeraji nuka nungka tsetseria tumau ati tusam tsairtinuitme.

12 Tura asam wi seajme nu anturtukta Apuru.

Juutmaur antukam,

wina neaikir jiisam airkata.

Ameka chikich aints wainchatiya nunismek winaka jiirme.

Tura asakmin ii juuntri yaanchuik pujuarmia nunisketjai.

Tura asan chingki taa keemtsuk weawa nunisketjai.

13 Wikia jaatsuk pujaing,

winaka kajertukaip.

Tura wi jaatsaing jumchik iwiaaku pujusti tusam tsangkatrukta.

40

David: Yusru aminu wakeramurmin turatasan wakerajai timiauri

1 Wikia Apurun nintimran:

Yainkata tusan untsukmiajai.

Wi tamati wina Yusur anturtukmiayi.

2 Tura jakatniunmaya wina uwemtikrurmiayi.

Tura mengkaakai tusa ayamrutkamiayi.

Tura aints mura yakí ayaatsuk wajawa nunisang angkan pujusti tusa,

winaka angkanmamtikruamiayi.

3 Tura yamaram kanta kantamata tusa,

winaka nintimtikrurmiayi.

Turamtai nu kantajai ii Yusrin:

Ameketme juuntam timiajai.

Wi tamatai aints untsuri nuna antukar nukap nintimrar ii Apurin nekasampita tiarmiayi.

4 Aints Yusen nekasampita tinauka,

tura Yusen umirtan nakitin ainaujai pachintsuk pujuinauka,

tura wait chichamtin ainaujai tsaniitsuk pujuinauka nekasar warasartin ainawai.

5 Apuru wina Yusur asam,

amijai metekka ju nungkanmaka kichkisha atsawai.

¿Ami wainchati takatrum warutmak ainia? tusanka nekaachminuitjai.

Timiá untsuri asaramtai,

ami najankamurmin pachisan chichastatkaman tujintajai.

6 Aints amin chichartaminak:

Tunaar tsangkutrurta tusar,

tangku ainaun maawar,

wina surusarti tusamka ameka wakeratsme.

Antsu wina antutir kuwishur uratrukuitme.✡

7-8 Tura asakmin wisha amin timiajme:

Yusru wina pachitas papinum aarmawa nunisnak ami wakeramurmin umiktasan taawitjai.

Ami chichamem nintirun engkemawaitai tajame.✡

9-10 Ami aintsrum untsuri iruntramunam wikia nekas chichaman nekamtikiamiajai.

Apuru wikia ami chichammin pengké uukchamiaja nusha nekame.

Wikia amin pachisan:

Ni tímia nunaka miatrusnak umikuitjai.

Nunia iincha tuke uwemtikramratnuitji timiajai.

Ami aintsrum untsuri iruntramunam aminu anengkratairmin tu awai tusan nekamtikiamiajai.

Turasha aminu chichamem nekas chicham asamtai,

pengké uukchamiajai.

11-12 Wina wait wajamurka untsuri asaramtai,

wikia nekapmartatkaman tujintajai.

Tura asamtai Apuru tajame:

Wait aneasam ami anengkratairum uutrukaip.

Ami anengkratairumjai tura ami chichamijai yainkata.

Wina tunaaruka wina intashru nangkamasang untsuri ainawai.

Tura asan napchau nintimran jakamin nekapeajai.

13 Apuru wári tunaanumia angkanmamtikruata.

Tura wári yainkata.

14 Aints wina mantuwartas wakerutinauka ame inatsaarta.

Tura ame inatsaarmau asar,

wina pasé awajtukartas wakerutina nuka natsaarar tupikiakiartinuitai.

15 Wina wishikruraru ainauka natsaararu asar tupikiakiartinuitai.

16 Antsu amin eatminauka amin nintimturmasar nukap warasartinuitai.

Tura uwemrartas wakerin ainauka tuke amin pachitmasar:

Yus juuntaitai turamiartinuitai.

17 Antsu wi wait wajau asamtai,

Apuru kajinmatrukiip.

Yusru wina yainkatin asam,

tura wina angkanmamtikruatin asam,

wári yainkata tajame.

41

Aints jau Yusen seatin

1 Aints kakaichu tura mianchau ainausha pengker awajinaunka Yuska pengker awajsatnuitai.

Tura nisha wait wajamtaisha,

Yuska angkanmamtikiatnuitai.

2 Tura niincha ejaktinuitai.

Turasha ju nungkanam pujus pengker nintimias pujusti tusa,

pujutan susatnuitai,

tura warastinnasha susatnuitai.

Tura ni nemase ainau niin itit awajsarai tusa surimkatnuitai.

3 Tura najaimiak tepamtaisha,

Yus kakamtikratnuitai.

Tura ataksha tsaarti tusa inankitnuitai.

4 Tura asamtai wikia Apurun chicharkun:

“Apuru wait anentruram wikia aminka umirchamaitiatmek,

ataksha pengker wajasta tusam tsuwaarata” timiajai.

5 Wina nemasur ainau wina pachitsar pasé chichartinawai.

Tura inintrinak:

“¿Warutik jaka mengkakat?” turutinawai.

6 Tura wina jiirsartas wininayat,

pengker nintimsarka wininatsui.

Antsu pasé chichaman antukar chikich aintsnum wayaawar aujmatrinawai.

7 Wina kajertin ainauka iruntrar wina pachitsar chichainak:

“Ningki wiasmamak wait wajawai”,

turutinawai.

8 Tura ataksha chichainak:

“Ni jatairingkia iwianchnumiayaintai.

Ni peakrin jaak tepa auka pengké nantakchatnuitai” tusar aujmatrinawai.

9 Turutinai wina nekas amikruka wikia:

Wina nekas amikruitai tamaitiat,

wijai yuya nuka wina nemasur wajasi.✡

10 Antsu Apuru ame wait anentrurta,

tura ataksha inantukta.

Ame turakmin wina kajertin ainaun yapaijkiatnuitjai.

11 Tura wina nemasur ainau wina nepetukcharamtaikia,

amin pachisan Yusrun pengker awajnuyajai tusan nekaamnawaitjai.

12 Tura wikia tunaun takatsuk pujau asamtai,

winaka tuke pengker awajtusta.

Tura tuke wijai pujusti tusam waitkata.

13 Apuru ami aintsrum ainauti Yusri asakmin,

yamaisha tura tuke:

Ameketme pengkeram tajame.

Tu ati.

42

Wina nintimauruka Yusetai

1 Yusru japa kitamak entsan eaawa nunisnak amincha eajme.

2 Yusru ameketme pujut sukartinmeka.

Tura asakmin aints kitakjai wait wajak entsan eawa nunisnak amincha eajme.

¿Warutik ataksha ami jeemnisha wayaatnuitja? tu nintimsan pujajai.✡

3 Tura asan tsawaisha,

tura kashisha yutancha yutsuk juutkun pujajai.

Wi turamtai aints wina inintinak:

¿Yusrumsha pujawak? turutinawai.

4 Tura nuna nintimsan,

nukap wake mesekan pujakun:

Yaanchuikia aints ainau warainak,

Yusen maaketai tiartas ni jeen wearti tusan jeemiajai.

Tura asamtai aints ainau fiestanam weenawa nunisrik Yus seati jeanam wemiaji.

5 ¿Warukanak napchau nintimrataj? ¿Warukanak wake meseknasha pujustaj?

Wikia Yusen nintimsan pujajai.

Tura asan: Ameketme Yusem titatjai.

Ningki wina Yusur asa uwemtikrurtinuitai.

6 Wikia wake mesekan napchau nintimsan pujajai.

Tura asan amincha nukap nintimtusan pujakun,

mura Hermón tutainum tura mura Mizar tutainum Yus pujatsuash,

tura entsa Jordánka nujin

7 túna uutmauri aa nuni Yus pujatsuash,

tu nintimsan pujajai.

Nu entsaka ame najanamiame nuni jakerua nunisnak wikia nekapmamjai.

8 Antsu tsawai wina Apurka ni anengkratairin nekamtikiartawai.

Tura kashisha wina Yusur pujutan sukartinua nuna nintimtusan,

tuke kantan kantamrakun,

nuniasha Yusen seakun pujajai.

9 Turayatun Yusrun chicharkun:

Wina ejarin ayatmesha,

¿warukamtaiya winasha kajinmatrukniume? Wina nemasur ainauka wina itit awajtusaru asaramtai,

¿warukanak timiá wake meseknasha pujustaj?

10 Wina nemasur ainauka wina inatsturartas kintajai metek inintinak:

¿Ami Yusrumsha pujawak? turutinawai.

Tuke turutinau asaramtai,

wina ukunchrusha najamrutinawai.

11 ¿Warukanak napchau nintimrataj? ¿Warukanak wake meseknasha pujustaj?

Wikia Yusen nintimsan pujajai.

Tura asan ameketme Yusem titatjai.

Ningki wina Yusur asa uwemtikrurtinuitai.

43

Wina ejarin asam angkanmamtikruata timiau

1-2 Apuru wina Yusur asam,

tura wina ejarin asam,

wikia tunau takatan nakitau asamtai,

aminu chichammin umirtamkacharu ainamunmaya ayamrutkata.

Tura anangkartin ainamunmaya tura chikich pasé aints ainamunmaya angkanmamtikruata.

Wina nemasur ainauka wina itit awajtusaru asaramtai,

¿warukanak timiá wake meseknasha pujustaj? ¿Warukamtaiya winasha kajinmatrukniume?

3 Ami pujutirmin jeatnuka aminu jintim juwaitai tusam,

tura aminu chichamem nekas aa nu paan nekamtikruata.

4 Yusru ame wina nukap waramtikrustin asakmin,

wikia ami jeemin jean amincha:

Ameketme Yusem tusan,

kitarran tuntuyakun kantamruatjame.

5 ¿Warukanak napchau nintimrataj? ¿Warukanak wake meseknasha pujustaj?

Wikia Yusen nintimsan pujajai.

Tura asan ameketme Yusem titatjai.

Ningki wina Yusur asa uwemtikrurtinuitai.

44

Yus yainkata tusar seamu

1 Yusru ii juuntri ainau iincha ame yaanchuik turamurmin pachisar ujatmakaru asaramtai,

iisha nuka antukuitji.

2 Tura asakrin amin umirtamchau ainia nuka ami kakarmarmijai ni nungkarinia jiikim wait wajaktin susam,

ii juuntri ainau nuni pujusarti tusam,

nu nungkaka ni susawitme.

3 Antsu ni kakarmarijaingkia tura ni nangkirijaingkia ni nemase ainaunka nepetchau armiayi.

Tura ningkikia ni nemase nungkarincha atankichu armiayi.

Antsu ii juuntri ainau aneau asam paaniunam pujusam,

ami kakarmarmijai turamiame.

4 Apuru ameka wina Yusruitme.

Tura asam ami aintsrum ainauka ni nemase nepetkarti tusam,

ami kakarmaram suyame.

5-6 Tura asakmin iinu tishimkuri tura iinu nangkirisha nintimsar:

Nujaingkia ii nemase ainaunka nepetkatatjiapi,

tuuka nintimchau ayaji.

Antsu ame iinka yaingkratkau asakmin,

iin nepetamkartas wakeriarmia nuka ami chichammijai nepetnuyaji.

7 Ii nemase ainau nepetnuyame nuka ametme.

Tura iin suwirpiaku jiirmin armia nu inatsartinmeka ametme.

8 Iisha ame pachisar tuke:

Ameketme Yusem titinuitji.

Turasha tuke ami naaram pachisar:

Ameketme juuntam titinuitji.

9 Antsu iinka nakikratkum inatskartame.

Tura yamaikia ii suntari ainaujaingkia mesetnumka weatsme.

10 Tura asakmin ii nemase ainau jiisar shamakur tuntupear ukuaji.

Tura asakrin iin kajertaminak pujuinauka ii jeen wayaawar kasartaminak ni wakerina nuna juwinawai.

11 Tura asamtai uwijan maawartas juwina nunisarang iincha juramkiarti tusam tsangkamkartukmiame.

Turasha amin umirtamchau ainamunam pachinkaram pujustaram tusam iinka ukukratkimiame.

12 Tura ami aintsrum ainautin ii nemase nepetkarti tusam tsangkamkartukmame.

Turayatum ameka aints ni warinchurin akikchaujai surawa nunismek iin surukratkamiame.

13 Tura iin pachitmasar pasé chichasarti tusam tsangkamkartukmame.

Tura asakmin iin irutkau ainausha iincha itit awajtaminak wishikraminaji.

14 Tura amin umirtamchau ainau iin wishikrarti tusam tsangkamkartukmame.

Tura asakmin nu aints ainau iin waitmakar muuken pearar wishikraminaji.

15-16 Tura wina nemasur ainau wina yapaijtukartas itit awajtusar pasé chichartinau asaramtai,

wikia tuke natsaamakun pujajai.

Tura nukap natsaamau asan,

yapirka kapantran pujajai.

17 Antsu iikia aminu chichamem tuke umirnuyaji.

Tura ameka kajinmichuyaji.

Tura waininayat iinka pasé awajtamsarmiaji.

18 Tura wainiatrik ame ukutka nakitnuyaji.

Tura asar aminu jintimin tuke wekainuyaji.

19 Tura wainiatum ameka ajapkartuam ukukratkimiame.

Tura asakmin iikia teenam pujuinawa nunisrik pujumiaji.

20 Yusru iikia ame kajinmakir chikich yus,

Yuschau wainiatur seakrincha,

21 ameka mash aints ainau nintimaurisha nekau asam,

nusha amek nekaamnawaitme.

22 Antsu ame nemarin asakrin,

uwijan maawartas juwinawa nunisarang kintajai metek iincha mantamawartas wakerutminaji.✡

23 Apuru wait aneasam shintaram anturtukta.

¿Waruka kanurua nunismeksha pujame? Turam iincha tuke ajapkartuamka ukukratkiip.

24 ¿Waruka aints anumak pujawa nunismeksha pujame? ¿Waruka ii timiá wait wajarnisha kajinmakratkinua nunismeksha pujame?

25 Iikia maach nungkanam tepawa nunisrik natsaamakur napchau nintimsar pujaji.

26 Apuru wajakim yaingkratkata.

Tura iin nukap anengkratau asam,

uwemtikiartukta tusan seajme.

46

Yus iijai pujawai

1 Yusketai iin ejarmaktinka.

Tura iin kakamtikramratnuka nuketai.

Ii shamakur pujakrincha,

iin yainmaktinka nuketai.

2 Tura asamtai nungka yumpunmataisha,

tura mura ainau juun entsa kunarin ujungmau amataisha shamkashtinuitji.

3 Tura juun entsa tampari timiá wej wajamtaisha,

tura mura ainau Yuse kakarmarijai muchitinamtaisha shamkashtinuitji.

4 Kichik entsa ni kanaichirijai Yus ni yaktarin pujuinaun waramtikui.

Nu yaktaka chikich yakat ainaun nangkamasang nekas Yuse yaktarintai.

5 Yuska nu yakta japen pujau asa,

chikich aints ainaun yumpungkai tusa wainui.

Kintajai metek tsawaaramtai,

Yuska ni aintsri ainaun yayaawai.✡

6 Yus chichaamtai,

chikich nungkanmaya ainauka nuna antukar shiniinawai.

Tura apu ainausha kurainawai.

Tura nungkaka ningki yumpuunui.

7 Yus timiá kakaram aa nuka iijai pujawai.

Jacobo Yusringkia iin ejarmaktinuitji.

8 Yus wainchati takatan mash nungkanam turamia nuka jiitaram.

9 Mash nungka ainamunam meset inaisataram tusa surimrukmiayi.

Tura asa tishimuk ainaun kupikmiayi.

Tura nangki ainauncha charukmiayi.

Nuniasha mesetnum wekaatai ainauncha keemakmiayi.

10 Nintimrataram.

Turasha juuwaitai Yus tusaram nekarataram.

Yus chichaak:

Wikia mash nungkanmaya ainaun inawaitjai tawai.

11 Yus timiá kakaram aa nuka iijai pujawai.

Jacobo Yusringkia iin ejarmaktinuitji.

47

Yuska mash nungka ainia nuna Apurintai

1-2 Yus nayaimpinam puja nuka nekas kakarmaitai.

Mash nungka ainia nuna Apurintai.

Tura asamtai mash yaktanmaya ainautiram atumi Yusri wararkuram uwejem awattitaram.

Turasha kakarum untsuakrum atumi Yusri warartustaram.

3 Yuska chikich nungkanmaya ainaun nepetak iincha:

Atum inartaram tusa tsangkatramkamiayi.

4 Yuska Jacobon aneau asa,

ni weari ainautinka:

Nungka nekas pengkernum pujustaram tusa suramsamiaji.

5 Yuse aintsri ainau warainak tura untsuminak tura pupunan pupuntrinak pujuinai,

Yus ni keemtairin keemsamiayi.

6 Yus pachisrum kanta kantamataram.

Ii Apuri pachisrum kanta kantamataram.

7 Mash nungkanmaya ainau Apuri asamtai,

pengker nintimsaram Yus pachisrum kantamataram.

8 Yuska mash nungkanmaya ainau Apuri asa,

ni keemtairin nekas pengkernum pujawai.

9 Ju nungkanmaya apu ainauka Yusnau ainawai.

Tura asamtai mash ainia nuna Yuska inawai.

Tura asamtai chikich nungkanmaya apu ainauka Abrahama Yusri aintsri ainaujai iruninawai.

48

Yuse yaktari Sión tutai timiá pengkeraitai

1 Ii Apuringkia juuntaitai.

Ni yaktarin pujuinautikia tura ni murarin nekas pengker aa nuni kaunkarutikia ii Yusri:

Ameketme juuntam titinuitji.

2 Yakta pajenini mura Sión tutai timiá pengkeraitai.

Apu nekas kakaram aa nuna yaktari asamtai,

mash nungka ainau warartutintai.

3 Yuska yakat Jerusalénnumia ainau matsamtainum pujawai.

Turasha wikia atumin ejaktinuitjarme tusa,

ni aintsri ainautin nekamtikramamiaji.

4 Apu ainau Jerusalén yumpungtai tusar kaunkarmiayi.

5 Antsu nu yaktanka wainkar shaminak tupikiakiarmiayi.

6 Tura sapijminak kurainiarmiayi.

Nuniasha nuwa uchin jateemawa nunisarang najaimin armiayi.

7 Yus tsaa taakmanumanini nasen kakarman akupak,

yakat Tarsisnumia juun kanu ainaun kupiawa nunisang nu apu ainaunka kiishmakmiayi.

8 Ii yaanchuik antukmiaji nunaka miatrusang umiku wainkamiaji:

Yuska timiá kakaram asa,

ni yaktarin Jerusalénnum pujuinaunka tuke inaitsuk wainkatnuitai.

9 Yusru ami jeemin wayaarkia,

aminu anengkratairum tuke nintimu weaji.

10 Yusru ame timiá juun asakmin,

mash nungkanmaya ainau amin naarmin pachisar:

Ameketme juuntam turaminawai.

Ame timiá kakaram asam,

aints ainausha tuke inawaitme.

11 Mura Sión tutainum pujuinauka warasarti.

Tura ame aints ainaun pengker inau asakmin,

Judá yaktarin pujuinauka nukap warasarti.

12-14 Ii Yusringkia tuke pujawai.

Ningki iinka jintintramak pujustinuitai.

Sión mura tentakrum jea jeamkamuri ainau tura kayajai wenurmaurisha jiisrum,

ukunam akiinawartin ainauka nekaawarti tusaram etserkatnuitrume.✡

49

Kuikiaka itiurtukchatnuitai

1-2 Mash nungkanam pujuinautiram,

kuikiartin ainautiram tura kuikiartichu ainautirmesha,

nunia miajuitjai tumamin ainautiram tura mianchau ainautirmesha,

ju chichamka tenapkesrum antuktaram.

3 Yamaikia Yuse nekamtairin pachisan chicham yumtin ainaun nekamtikiatjarme.

4 Kitarran tuntuikiamaikiakun chichaman nekaachminun kantamkun nekamtikiatjarme.

5 Pasé kinta jeamtaisha,

tura wina nemasur ainau tentatkaramtaisha ¿warukanak shamkataj? 6 Nu aints ainauka ni kuikiarin nintimsar:

Wikia yuumakchatatjai tinawai.

Nuniasha wikia nukap warinchurtinuitjai tumaminawai.

7 Antsu aints kichkisha ningkikia uwemrachartinuitai.

Tura Yus uwemtikrurti tusarka kuikianka kichkisha akiimiakchartinuitai.

8-9 Tuke jatsuk pujusmi tusarkia,

kuikiajaingkia pengké akiimiatmamkachminuitji.

10 Aints nintip ainauka tura nintinchau ainausha mash metek jainawai.

Tura ni kuikiarinka chikichan ukurinawai tusar,

paan nekaamnawaitji.

11 Aints ni nungkarin tura ni yaktarin ni naarijai inaikiamu ainayat,

ni tuke iwiarsamurin matsamsartin ainawai.

Tura tuke mengkaakartin ainawai.

12 Aints ainauka kuikiartin ainayat,

tukeka pujuschartin ainawai.

Antsu kuntin jaina nunisarang jakaartin ainawai.

13 Aints ningki nintimtumasar:

Wikia kuikiartinuitjai tumamin ainauka tuke mengkaakartin ainawai.

Tura miajuitjai tumamin ainausha nunisarang tuke amukartin ainawai.

14 Aints miajuitjai tumamin ainau kakarmaringkia yaitas mengkawai.

Tura asar tuke iwiarnastinnum jeainawai.

Uwija wainin ni uwijarin achik juwawa nunisang jataka nu aints ainaunka achiktinuitai.

Tura asamtai ukunam pengke aints ainau jakamunmaya nantakiar,

nu pasé aints ainaun inarartin ainawai.

15 Antsu winaka Yus jakamunmaya uwemtikrurtinuitai.

Tura ni pujamurin juruktinuitai.

16 Chikich aints kuikiartin asa,

ni jeen warinchu untsuri itau wainkurmesha napchauka nintimrairap.

17 Nuna turinutiat ni jaakka,

ninu aa nunaka kichkisha jukichminuitai.

Tura ni warinchuri ainauncha ni iwiarnatniurinka jeekachminuitai.✡

18 Ni iwiaaku pujakka kuikiartin asa nukap waraawai.

Tura kuikiartin asamtai,

chikich aints ainau pengker nintimtuti ayat,

19 ni jakatniuri kintaka jeartinuitai.

Turamtai nuniangka paaniunka pengké wainkashtinuitai.

20 Aints ainauka kuikiartin ainayat,

tukeka pujuschartin ainawai.

Antsu kuntin jaina nunisarang jakaartin ainawai.✡

50

Mash nungkanmaya ainau turamuri jiistinka Yusketai

1 Ii Apuringkia mash aints ainau yusri Yusrintai.

Ni tsaa taakmanumaninisha tura tsaa jeamunmaninisha mash nungkanam pujuinaun chicharkamia nuketai.

2 Yus ni yaktari Sión tutainum timiá pengker aa nuni pujus ni paaniurincha akupawai.

3 Ii Yusringkia tatinuitai.

Antsu winakka takamtaikia winishtinuitai.

Tura ni tatintri jeatsaing,

ji tsuweran eemak akupkatnuitai.

Turamtai ipiamat kakaram niinka tenteatnuitai.

4 Yuska yakiiya chichaak:

“Wina aintsur turamuri jiirmatai,

atumsha jiitaram” tusa,

nayaimpinam tura nungkanam pujuinauncha untsuktinuitai.

5 Tura untsuak:

“Wina umirtukaru ainauka wina umirtukartas tangkurin main armia nuka irurtaram” titinuitai.

6 Yus tamati nayaimpinam pujuinauka:

Yus aints ainaun tunaarin nekamtikin asa,

nekas pengkeraitai tiartinuitai.

7 Yus Israel ainautin chichartamak:

“Wina aintsur ainautiram anturtuktaram.

Atumjaingkia tépaan chichastatjarme:

¡Wikia Yusetjai,

atumi Yusrinjai!

8 Atumi tangkuri maaram tuke epee wearme nuna pachisnaka:

Nuka paseetai tatsujrume.

9 Turasha wikia atumniaka:

Waaka uchiri maaram,

tura chipu aishmangkrisha maaram wina surustaram tatsujrume.✡

10 Kuntin ainau tura tangku ainau muranam irunuka mash winar ainawai.

11 Muranam nanamin ainausha tura paka nungkanam yujainausha mash winar ainawai.

12 Mash nungka ainauka winar ainawai.

Tura mash nungkanam iruna nusha winar asaramtai,

wi tsukamakun pujaknasha atumniaka ujakchatnuitjarme.

13 ¿Wikia waaka namangken yuukitaj? ¿Tura chipu numpen uminkitaj?

14 Nunaka pengké yuumatsjai.

Antsu winaka tuke maaketai turuttiaram tusan nunak wakerajai.

Tura wi turatatjai turutmiarume nuke umiktaram.

15 Shamakrum pujakrumka wina seattiaram.

Turuakrumningkia wikia atumin angkanmamtikiatatjarme.

Wi turamtai atumka wina warartursataram”,

Yus turamji.

16-17 Antsu pasé aints ainaun Yus chicharak:

“Atumi tunaari inaisataram tamaitiatrum,

nu antut nakitau asaram,

wina chichamur tuntupearam ukuarme.

Tura asaram wina chichamur etserkachmin ayatrumsha ¿warukaya wina chichamrusha etserume? 18 Atumka kasa ainau wainkaram nujai amikmaram,

tura kajmin ainausha wainkaram nujai iruntraram pujarme.

19 Tura pasé chicham chichastasrum atumi jangke awaa wearme.

20 Tura atumi yachí pachisrum aujmatu wearme nunia jiyaa wearme.

21 Nunaka mash nekayatun wikia chichakchamiajai.

Atumek nintimsaram:

Yuska iijai metekaitai tarume.

Tu nintimu asakrumin atumin wiasmatkatatjarme.

Tura atumi nintimaurincha tu awai tusan nekamtikiatatjarme.

22 Atum wina kajinmatrukrum pujau asaram,

tenapkesrum anturtuktaram.

Antsu wina anturtutsuk pujakrumningkia,

wikia atumin tsairtinuitjarme.

Wi turamtaisha ¿yáki atumnasha uwemtikramrarat?

23 Antsu wina maaketai turutinauka winaka waramtikrusartin ainawai.

Tura wina jintarun wekainaunka wikia uwemtikratnuitjai”,

Yus tawai.

51

David: Yusru wait anentrurta timiauri

David Betsabéjai tunau takasu asamtai, Yuse chichame etserin Natán naartin tari, Davidtan ni tunaarin pachis chichasu asamtai, David Salmon aarmia nuka nuwaitai:✡

1 Yusru ame timiá wait anengkratin asam,

wait anentrurta.

Tura timiá pengker asam,

wina tunaaruka tsangkutrurta.

2 Wi tunau asamtai nintir nijatrurta.

Tura pasé aints asamtai nintir japitrurta.

3 Wikia ami chichamin umirkachuitjai tusan nekajai.

Tura wina tunaarunka tuke nintimsan pujajai.

4 Ameka jiimia pujamning,

ame nakitame nuna takasmiajai.

Tura asan ame tunaawaitme turutme nunaka nekasaintai tajame.

Tura ame tunau asam wait wajaktatme turutme nunasha pengkeraitai tajame.✡

5 Wikia nekasan akiinamunmayang tunaawaitjai.

Tura nukuru muntsurin muntsuyaja nuning tunau ayajai.

6 Tu ataing nekasam pengke nintintin ata tusam wakerutame.

Tura asam paan nintimratnusha surusuitme.

7 Tura asamtai wisha seajme:

Wina nintir japitrurta.

Turutakminkia tunaarinchau wajastatjai.

Turasha tunaar tsangkutrurta.

Turutakminkia angkan wajastatjai.

8 Tura tunaawitme turutiatmek ataksha waramtikrusta tusan seajme.

9 Wina tunaar ainauka mengkaatrukta.

Tura wina pasé turutir ainausha mash sakturata.

10 Yusru nintir tunaarinchau awajtursata.

Turasha yamaram nintimau tupin nintimratin aa nu surusta.

11 Aminka jiitnaka nakitajme turutiip.

Tura ami Wakanim pengker aa nu jurutrukiip.✡

12 Tura nekasan uwemrawaitjai,

tu nintimsan warastinka ataksha surusta.

Tura ami pengker Wakanmijai kakamtikrurta.

13 Tura asakmin ami chichammin umirtan nakitinaunka ataksha ami jintimin wekaasarti tusan jintintawartinuitjai.

Tura asamtai tunaarintin ainau ni tunaarincha inaisar aminak umirtamkartinuitai.

14 Yusru wina uwemtikruru asam,

aints maawaip tusam ame surimrukta.

Turakmin amin pachisan:

Aints pengker inawaitme tusan kantan kantamruatjame.

15 Apuru wina jangker uratriniakminkia amin:

Ameketme pengkeram tusan kantan kantamruatjame.

16 Ame tangku maata turutkumningkia,

nunaka umiktinuitjai.

Tura tangku epeata turutkumnisha wikia turamnawaitjai.

Turayatun nujaingkia pengkerka awajsachainjame.✡

17 Antsu Yus asam,

ame nekasam wakerame nuka juwaitai:

Aints tunau asa,

miajuitjai tumamtsuk,

antsu napchau nintimias:

Tunaawapitja tusa ni tunaarin inais,

amin nintimturmas pujauka,

Yusru nu aintsnaka tsuutajai pengké tichatatme.✡

18 Ame wakerau asam,

Sión yaktaka pengker awajsata.

Tura kayajai wenukri ataksha inankiarti tusam tsangkamkata.

19 Turakmin tangkun maawar epee armia nuna ataksha turinamtai,

nuka pengkeraitai titatme.

Turasha amin suramsartas epeena nuka jiisam,

pengkeraitai titatme.

Nu turakminkia tangku epetinam ataksha waaka uchirin epetan nangkamawartinuitai.

52

David: Yusru ami turamurmin pachisan tuke maaketai titatjame timiauri

Saulo inatiri Davidtan sacerdote jeen wainak Saulon ujakmia nuna pachis Davidka ju kantan aarmiayi.✡

1 ¿Warukaya timiá kakaram autiatmesha pasé turamiame nu pachismesha wi aitkajai tame?

¡Yuse wait anengkratairingkia nangkaankashtinuitai!

2 Ameka tuke tunau nintimsam pujau asam,

ami inaijmikia kuchí ere tsakamua tumawaitai.

Tumau asamtai anangkartutai chicham chichaame.

3 Pengker aa nuka nintimtsuk pasé aa nuke timiá nintimme.

Turakum nekas chichamka wakerutsuk,

wait chichama nuke wakerame.

4 Anangkartutai chicham chichau asam,

tuke pasé chicham aa nuke timiá wakerame.

5 Tura asakmin Yus amincha tuke mengkaatmaktinuitai.

Tura amin achirmak ami jeemnia jiirmaki mantamaatnuitai.

6 Yusen umirin ainau nuna wainkar shamkartin ainawai.

Antsu nu aintsun pachisar wishikinak:

7 Au aintska jiistaram.

Nuka Yus ayamrukmaunka nintimtsuk,

antsu ni kuikiarin nintimias tuke tunaun nintimui tiartinuitai.

8 Antsu wikia numi olivo samek wajawa nunisnak Yuse jeen pujajai.

Tura asan wikia tuke Yuse anengkratairin nintimratatjai.

9 Yusru ami turamurmin pachisan tuke maaketai titatjame.

Ame pengker asakmin,

amin umirtaminak pujuinamunam tuke amincha nintimtustatjame.

54

David: Yus yainkati tusa seamuri

1 Yusru uwemtikrurta tusan,

amin naarmin pachisan seajme.

Tura ami kakarmarmijai ayamrutkata.

2 Yusru wina seamur anturtukta.

Tura wina chichaamur tenapkesam anturtukta.

3 Mangkartin ainau:

Wikia miajuitjai tumamina nuka wina mantuwartas wakerutinak aminka nintimturminatsui.

4 Turutinau wainiatun wiki nintimsanak:

Wina Yusur winaka yaintui.

Tura wina Apur iwiaaku pujusti tusa winaka waitui,

tu nintimsan pujajai.

5 Wina nemasur ainauka timiá pasé pujuinau asaramtai,

Yusur ningki yapaijkiatnuitai,

tu nintimsan pujajai.

6-7 Apuru ame tuke pengker asam,

nu aints ainau mengkaakarta.

Ameka wi shamrumtinnum pujai,

angkantin awajtusmame.

Nu turau asam,

wina nemasur nepetkamame nunasha wainkamjai.

Tura ame pengker asakmin,

wiki nimtimsanak tangkurun maan amin susatasan epeatatjai.

Nunia amin naarmin pachisan warartustatjame.

55

David: Wina nemasur ainaun Yus mengkatrukti tusa seamuri

1 Yusru wi seajme nu anturtukta.

Wi seamur anturtutskeka pujusaip.

2-3 Antsu pengker nintimtursam airkata.

Wi napchau nintimsan pujau asan tajame:

Wina nemasur ainau chichainamurin tura pasé aints ainau shiniinamurin antukan kuraajai.

Nu aints ainauka wait wajaktiniun untsuri surusar,

kajertukar nepetukartas wakerutinawai.

4 Tura asamtai wina nintirka sapijmiakun nukap teetui.

Wikia jakatatjapi tu nintimsan pujajai.

5 Tura tenukap shamau asan,

sapijmiakun kuraajai.

6 Tura asan yapangkam nanamina nunisnak nanamin akunka,

nanaminapi ayamsainja tu nintimsan pujajai.

7 Tura nanamnuitkunka arák wena aints atsamunam pujusminuitjai.

8 Tura nase kakarman nasenmataikia,

tura ipiamtasha untsuri patinamtaisha,

nanamin akunka anumkatasan wári tupikiakminuitjai,

tu nintimsan pujajai.

9 Apuru wikia mangkartin ainau turamurin wainkan,

tura ni maaniamurincha wainkau asamtai,

wina nemasur ainau mengkaakarta,

tura ni chichamesha nuwamtikiarta.

10 Nu mangkartin ainau tsawaisha tura kashisha yaktanam wekajinawai.

Tura asar yaktanam tuke pasé aa nuna turinawai.

11 Nu yaktanmaka aya mangkartutiri tura waitrutiri nukap ainawai.

12 Wina nemasruka winaka paseenaka awajtuscharmayi.

Nu pasé awajtinamtaisha wikia tsantramnauyajai.

Tura wina kajertin ainausha

winaka eatkacharmayi.

Wina eatinamtaisha wikia anumkamnauyajai.

13 Antsu nuka nekas wina tsaniakmauruketai.

Turasha wina nekas amikur ayayi.

14 Nijai pengker nintimsar chichasmi tusar,

tuke Yuse jeen irunnuyaji.

Tura nijai aints iruntramunmasha wekainuyaji.

15 Wina nemasur ainau aneachmau jakaarti.

Ni ninti tunau piaku asaramtai,

iwiaaku ainayatang jakau iwiarsamunam ayaararti.

16 Antsu wikia Yusen seatatjai.

Wi turamtai wina Apur uwemtikrurtatui.

17 Kashiksha tura tsaa tupnisha tura kashisha Apurun untsukan seatatjai.

Wi untsuam wina chichamrun anturtuktatui.

18 Wina nemasur untsuri au wainiatang wina Apurka angkan awajtustatui.

Tura maawarai tusa uwemtikrurtatui.

19 Wina nemasur ainauka Yusnasha nintimtsuk pujuinau asar,

ni pujutrinka yapajiachartin ainawai.

Turinau wainiatang Yus aints ainaun tuke ina nuka wina nemasur ainaun inatsaartatui.

Turak winasha anturtuktatui.

20 Tura amikmami tinayat,

nu chichamnaka umiinatsui.

Antsu ni amikrinak maawartin ainawai.

21 Ni chichamenka jaimiasar chichainayat,

mesetan nintimin ainawai.

Ni chichamenka antujamniau chichainayat,

nangki tsakamua tumau ainawai.

22 Aints Yusen umirak pujaunaka ayaarti tusangka,

Yuska pengké tsangkatkashtatui.

Tura asamtai ame napchau nintimsam pujamurminka ii Apuri jurutkiti tusam tsangkatkata.

Ame turakminka ukurmakchatatui.

23 Yusru mangkartin ainau tura wait chichaman chichau ainau chikich aints ainaujai metekka nukapka pujuschartin ainawai.

Ameka nu aints ainau jakaar iwiarsamunam ayaararti tusam akupkatnuitme.

Antsu wikia amin nintimtajme.

56

Yusrun nekasampita tau asan ni chichamen wararjai

1 Yusru aints ainau wina papeetinau asaramtai,

wait anentrurta.

Kintajai metek wina nepetukartas wakerutinawai.

Tura asar napchau nintimtikrinawai.

2 Kintajai metek wina papeetinawai.

Untsuri aints miajuitjai tusar,

wina nepetukartas wakerutinawai.

3 Tura asaramtai shamaknasha tuke amin nintimtajme.

4 Yusrun nekasampita tau asan ni chichamen wararjai.

Yusrun nekasampita tau asan shamkartatsjai.

¿Aints ainausha winasha itiurtukarting?

5 Wina nemasur ainauka kintajai metek ni chichamejai wina pasé nintimtikrinawai.

Nuka tuke wina pasemamtikrurartas nintiminawai.

6 Tura anumkar tuke wekaaturinawai.

Tura wina mantuwartas nakarinawai.

7 ¿Ni pasé turamurin inaisartimpiash?

Yusru ame kajekmaurumjai nu tunau aints ainauka mengkaakarta.

8 Wi tupikiakmiaurusha ameka mash nekaamame.

Turasha wina neaikirka mash nekapmame.

¿Wina neaikir ami papirumin mash aarchamukai?

9 Wi yainkata tusan seamtai,

wina nemasur ainauka waketinawai.

Waketinau asaramtai Yuska wijai pujawai tusan nekajai.

10 Yusur wina Apur asamtai,

nekasampita tau asan ni chichamen wararjai.

11 Yusrun nekasampita tau asan shamkartatsjai.

¿Aints ainausha winasha itiurtukarting?

12-13 Yusru wikia jakatniunam pujaing,

tuke ami paaniurmin iwiaaku pujustinnum pujusmi tusam uwemtikrurmame.

Turasha ayaartinnumiasha angkan awajtusmame.

Tura asamtai wi amin turatatjai timiaja nunaka amin wararkun umiktinuitjai tajame.

57

David Yusen: Yainkata tusa seamuri

1 Yusru wait anentrurta.

Tura ayamrutkata tusan seajme.

Shamrumtin ainau nangkamarti tusan ami kakarmarmin ejamkatasan wakerajai.

2 Yus timiá juun aa nuna wina yainkatin asamtai untsuktatjai.

3 Yus ni wait anengkratairin tura ni chichamen nekas aa nuna nayaimpinmayan akupkatatui.

Tura wina kajertinak papeetinamtaisha uwemtikrurtatui.

4 Juun yawaa aintsun esai yuwinawa tumaunum wikia nungkanam ajuarmawaitjai.

Nu aints ainau naingkia nangkia tumau ainawai,

turasha wachia tumau ainawai.

Tura ni inajingkia saapi tsakamua tumau ainawai.

5 Yusru ameka nayaimpisha nangkaikim pujuuwitme.

Aminu paaniurmeka mash nungka ainaun tinamui.✡

6 Wina nemasur ainau wina pasé nintimtikrurartas aints ejatkajai achikmi tinawa nunisarang armiayi.

Tura waanam ujuarmi tinawa nunisarang armiayi.

Turinayat waan wina tautriniarmia nuni ningki ayaararmiayi.

7 Yusru wina nintirjai amincha kantan kantamruatasan wakerajai.

8 Kinta yama tsawaa nuning wisha shintartatjai.

9 Apuru aints untsuri iruntramunam kantan kantamkun amincha wararsatatjame.

10 Ami anengkratairumka nayaimpinam jeawai.

Tura ami pengkeerumka nayaim kingkiaya nuni jeawai.✡

11 Yusru ameka nayaimpisha nangkaikim pujuuwitme.

Aminu paaniurmeka mash nungka ainaun tinamui.✡

59

David: Iin waitmaktinka ii Apurintai timiauri

1 Yusru wina nemasur ainamunmaya angkanmamtikruata.

Tura wina nepetukartas wakerutina nunia uwemtikrurta.

2-3 Aints kakaram ainau wina mantuwartas nakarinawai.

Tura asamtai pasé turina nunia angkanmamtikruata.

Turasha mangkartin ainamunmaya uwemtikrurta.

4 Apuru wikia ami chichamminka umirtanka nakitchau ayajai.

Tura tunaanasha takachu ayajai.

Turai waitinayat wina nepetukartas wakerutinawai.

Apuru wajakim wina ingkiunkam jiirsata.

5 Apuru ameka timiá kakaram asam,

tura ii Yusri asam,

amin umirtamchau ainau ni wait wajakartintri susarta.

Nu pasé aints ainau chikich ainaun anangkawar surukartas wakerina nuka wait anentsuk asarta.

6 Kashi yawaa ainminawa nunisarang yaktan tentakar wekajinawai.

7 Turasha kuchi kajeak sauran apawa nunisarang ainawai.

Turasha wishiinak:

“¿Yaachik iincha anturtamkataij?” tinawai.

8 Tura wainiatum Apuru ameka nu amin umirtamchau ainauka wishiku pujame.✡

9 Yusru ameka wina kiakatratnuitme,

turasha wina ayamrutkatnuitme.

Tura asakmin wikia amin ejamkatnuitjai.

10 Yusru wina anentu asam,

wijai ingkiuniktinuitme.

Turasha wina nemasur ainaun nepetkatin inaktursatnuitme.

11 Wina aintsur ainau kajinmakiarai tusam,

wina nemasur ainau maatka maawaip.

Antsu niish niish tupikiakiarti tusam,

ami kakarmarmijai akupkarta,

turasha inatsaarta.

Ii Apuri asam,

iin ayamrutmaktinmeka ametme.

12 Nu pasé aints ainauka tuke tunau chichaman chichainak:

Wikia miajuitjai tumamsar wait chichaman chichainau asar,

achikmawa nunisarang arti.

13 Yusru ame kajekmaurumjai nu aints ainauka wári amukarta.

Ame turakmin Jacobo Yusringkia ni nungkari Apurintai tusar nekaawarti.

Tura mash nungka ainau Apuringkia Yusketai tusar nekaawarti.

14-15 Nu pasé aints ainauka kashi yaktanam taar,

yawaa ainminawa nunisarang yaktanam yutain eainaksha wainkachar juutiartin ainawai.

16 Apuru ameka wina yamrutin ayame.

Tura shamakun pujamtaisha,

wina waitin ayame.

Tura asakmin wikia kashik aminka kantan kantamruatjame.

Tura kakaran chichaakun ami anengkratairumin pachisan,

tura ami kakarmarmincha pachisan chichastatjai.

17 Yusru wina kakamtikrurtinmeka ametme.

Tura ametme ejarkatnumka.

¡Yusru ameka winaka tuke anentin asakmin,

kantan kantamruatjame!

61

David: Yus nekas iin waitmaktnuitji timiauri

1 Yusru wi wait wajakun untsumaur anturtukta.

Turasha wi seamur anturtukta.

2-3 Jakamin nekapeakun timiá arák pujayatnak wina nintirjai amincha seajme.

Ame wina ayamrutkam ejarin asam,

turasha pampa juun yumpuunkachminua nunismek asam,

winaka waitkata.

Ameka jea murá jeamkamua nunisketme.

Tura asam wina nemasur ainau yamrutkatnumka ametme.

4 Ami jeemin pujusan,

ami kakarmarmin ejamkan tuke pujustasan wakerajai.

5 Yusru ameka wi turatatjai timiaja nuka mash anturtukmiame.

Tura amin naarmin pachisar:

Ameketme pengkeram turamin ainau ukunam jukitin aa nu:

Aminu ati tusam winasha surusmiame.

6 Yusru ii apuri ju nungkanam inamak puja nu untsuri musach pujusti tusam tsangkatkata.

7 Turasha ni aintsritin tuke pengker nintimias inatmarti tusam tsangkatkata.

Ami anengkratairumjai tura ami pengkeerumjai tuke ii apuri wainkata.

8 Ame turakminkia amin naarmin pachisan tuke:

Ameketme pengkeram titatjame.

Turasha wi turatatjai timiaja nunaka mash kintajai metek umiktatjai.

62

David: Yusnau asan angkantaitjai timiauri

1 Yusnau asan angkantaitjai.

Iin uwemtikramratnuka nuketai.

2 Ningki wina uwemtikrurtinuitai.

Ningki wina ejarkatnuitjai.

Ningkitai wina waitkatnuka.

Tura asamtai wikia natsaamtsuk pujusminuitjai.

3 ¿Wina nemasur ainausha waruka winasha nepetukartascha wakerutinawa? Wikia wenuk pukuutanak wajasua nunisketjai.

4 Tuke nepetukartas nintimturinawai.

Turasha wait chichaman tuke wakerinawai.

Ni jangkejaingkia pengke aintsuitme turutinayat,

ni nintimaurijaingkia pasé nintimturinawai.

5 Antsu Yus wina yainkati tusan nakajai.

Angkan pujustinka Yusnumiayaintai.

6 Ningki wina uwemtikrurtinuitai.

Ningki ejarkatnuitai.

Ningkitai wina waitkatnuka.

Tura asamtai wikia natsaamtsuk pujusminuitjai.

7 Yusketai wina uwemtikrurtinka.

Tura asa ningki wina pengker awajtustinuitai.

Tura ningkitai wina ejarkatnuka.

Turasha ningki winaka waitkatnuitai.

8 Wi wear ainautiram,

Yus tuke nintimtustaram.

Tura Yus seakrumka,

pengker nintimsaram nijai chichastaram.

¡Ningkitai iin waitmaktinka!

9 Aints kuikiartichu ainausha tura kuikiartin ainausha mash nangkamiar pujuinawai.

10 Atumka mangkartutka tura chikich ainau jeen wayaaram warinchurin kasamkaram jukitnuka nintimsairap.

Tura kuikiartin wajakrumsha,

atumi kuikiaringkia wararsairap.

11-12 Yus tímia nunaka untsuri antinuyajai.

Wi anturnuyaja nuka nuwaitai:

Kakarmaka tura wait anengkrataisha Yusnumiayaintai.

Tura ningki aints ainautin ii turamurijai metek yapaijtamkiatnuitai.✡

63

David: Yusru ameka wina Apuruitme timiauri

1 Yusru ameka wina Apuruitme.

Kashik amincha eajme.

Yumi jitachu asamtai,

yumi jiturat tusa,

nungka nukap yuumawa nunisnak wisha amincha nukap yuumajme.✡

2 Ami jeemin wayaan kakarmarmin tura paaniurmincha wainkatasan wakerajai.

3 Wikia iwiaaku pujustasan wakerayatun,

nuna nangkamasnak ami anengkratairum itiur awak tusan nekaatasan wakerajai.

Tura nuna nekaan wina jangkerjai warartustatjame.

4 Tura iwiaaku pujaknaka:

Ameketme pengkeram titatjame.

Tura asan amin seakun uwejrun yakí takurtatjame.

5 Aints yutan nekas kunturman nukap yuwa tutuarua nunisnak wikia naku nakut pujustatjai.

Tura asan wina jangkerjai warartakun:

Ameketme juuntam titatjame.

6-7 Yusru ameketme wina yainkatnumka.

Tura asakmin kashisha peaknum tepesnasha aminka nintimtusan pujajme.

Atashu uchichiri ni nukuri nanapen weamkar pujuinawa nunisnak pengker nintimsan pujajai.✡

8 Iwiaaku pujaknaka tuke amijai tsaniasan pujustasan wakerajai.

Ami untsur uwejmijai winaka akuptatsme.

9 Antsu wina mantuwartas wakerutinauka aints jakau iwiartainum tepesartin ainawai.

10 Tura nangkijai ijum jakaartin ainawai.

Tura asaramtai ni namangkenka yukartin ainau yuwaartin ainawai.

11 Tuminamtai wikia Yusen maaketai tusan warastinuitjai.

Wikia Yusnawaitjai tinu ainauka mash Yusen maaketai tiartas kantamawartin ainawai.

Antsu wait chichamrintin ainaunka Yus chichamtikiashtinuitai.

64

David Yusen: Ejarkata tusa seamuri

1 Yusru wi ujaajme nu anturtukta.

Wina nemasur kakaram ainia nunia ejarkata.

2 Tura pasé aints ainau anumkar chichaman najatrina nunia uurkata.

Tura nu aints ainau chichaman najatrina nunia angkanmamtikruata.

3 Ni inajingkia saapi tsakamua nunisarang ainawai.

Tura ni chichamengka tsentsak tseasjai paingmawa nunisarang ainawai.✡

4 Tura anumkar aints tunaarinchau ainaun nangkirin ketinawai.

Nuna turinak aneachmau shamtsuk turinawai.

5 Tura mai nuwamtak pasé turami tusar nintimtiknainawai.

Tura anumkar ejatak puusami tinawai.

6 Tura asar aints kichkisha iincha waitmakchatnuitji tu nintiminawai.

Antsu nu aintsu nintimaurinka uukmau wainiat,

Yusek ni pasé nintimaurincha nekaamnawaitai.

7 Yus aneachmau nu pasé aints ainaunka ni nangkirijai ijutnuitai.

8 Turamtai ni pasé chichatirijai

ningki wiasmatmamkartin ainawai.

Turinau asaramtai chikich aints ainau niin wainkar wishikrartin ainawai.

9 Mash aints ainau Yusen:

Ameketme juuntam tiartinuitai,

tura Yuse turamurin pachisar chichainak:

Yus aitkayi tiartinuitai.

10 Tura asaramtai pengke aints ainau ni Apurin warartusartinuitai.

Iin waitkartukta tusar,

Yusen seartin ainawai.

Tura aints anangmichu ainauka mash pengker nintimsar pujusartin ainawai.

65

David: Yusru aints ainauti warartustinmeka ametme timiauri

1-2 Yusru ameka ii Yusrinme.

Mash aints ainauti warartustinmeka ametme.

Ameka seamurka anturtau asakmin,

aints wikia pengker aa nuna turatatjai tinu ainauka ni timiaurinka umikiartinuitai.

Mash nungkanmaya ainauka amin winiartinuitai.

3 Ii tunaaringkia iin inatminua nunisarang ainawai.

Turinau wainiatum ameka ii tunaaringkia tsangkukratkatnuitme.

4 Yusru ame aints ainau winar arti tusam,

tura wina pujutirun wijai pujusarti takumningkia,

nu aints ainausha nekasar pengker nintimsar pujusartin ainawai.

Tura ami jeemin pujakrinkia,

ami pengkeerumjai ii nintin piatkartukta.

5 Yusru ameka iin uwemtikiartuktin asam,

mash aints ainautin metek jiikratsam,

pasé aints ainauka wait wajaktin suwitme.

Tura amin umirtaminak pujuinauka pengker awajnuitme.

Tura asakmin mash nungkanam pujuinauka,

tura juun entsanam wekajinausha aminak nintimturmasartin ainawai.

6 Ameka mura ainau muchitsuk wajasarti tusam ami kakarmarmijai wainuitme.

7 Ameka juun entsa tampaaramurin:

Miaaku wajasti tusam inawaitme.

Tura aints ainau taetet wajainauka:

Titú pujustaram tusam itatmamtiknuitme.

8 Aints timiá arák pujuinausha ami wainchati takatrumin wainkar kurarartin ainawai.

Tsaa taakmaunumanini tsaa jeamunmaninisha aints ainau amin pachitmasar warainak untsumkartin ainawai.

9 Ame aja ainauka wainnuitme.

Tura yumisha jitumtiknuitme.

Tura arak ainausha tsapamtiknuitme.

Ameka entsa ainau nungkan chuprarat tusam najanawaitme,

turasha trigo nerekat tusam neremtiknuitme.

10 Ameka nungka mujukash tsairmau aa nu chupratnuitme.

Tura nungka minarat tusam yumisha jitumtiknuitme.

Turasha árak ainau pengker nerekarat tusam neremtiknuitme.

11 Ameka aja ainau musaachjai metek nerekarat tusam,

yumi nukap jitumtiknuitme.

12 Numi atsamunam tura mura ainamunam waaka ainau tura uwija ainausha chirichri nukap yuwaarat tusam samek najanuitme.

13 Ame turau asakmin,

paka nungkanam waaka ainau tura uwija ainausha untsuri iruninawai.

Tura trigo arakmau ainausha untsuri ainawai.

Tura asaramtai aints ainau mash kantan kantamkamaikiak warainak untsuminawai.✡

66

Mash nungkanmaya ainautiram warasrum Yus pachisrum kanta kantamruataram

1 Mash nungkanmaya ainautiram warasrum Yus pachisrum kanta kantamruataram.

2 Yuse naari timiá pengker aa nu pachisrum kanta kantamruataram.

Tura Yus pachisrum:

Ameketme pengkeram tusaram kanta kantamruataram.

3 Tura Yus chicharkuram:

“Aminu najanamuram ainauka nekasar shiiram ainawai.

Ame timiá kakaram asakmin,

ami nemasem ainau shamraminak amin eemkiar ayaarartin ainawai.

4 Tura asaramtai mash nungkanmaya ainau amincha:

Ameketme juuntam turamiartin ainawai.

Nunia amin naarmin pachisar kantan kantamawartin ainawai” Yus titaram.

5 Mash nungkanmaya ainautiram,

Yuse turamuri ainau wainkatasrum winitaram.

Turasha aints ainautin yainmaktas wainchatin shiirman najanamia nu wainkatasrum winitaram.

6 Ningki juun entsa mujukash ati tusa najanamiayi.

Yus turamtai ii juuntri ainau yaanchuik nu juun entsanka kukarak katingkiarmiayi.

Tura asamtai ii Yusringkia warartusmi.

7 Yus ni kakarmarijai tuke aints ainautin inatmartinuitji.

Tura niin umirtan nakitin ainauka umirtutsuk pujusarai tusa mash nungkanmaya ainaun jiij pujurtinuitai.

8-9 Yus iinka iwiaaku pujustaram tusa tura ayaarairap tusa waitkartukmiayi.

Tura asamtai mash nungkanmaya ainautiram,

ii Yusri pengker awajsataram.

Turasha Yus pachisrum kanta kantamkuram antumtikiataram.

10 Ii Yusriya ameka tuke iinka nekapkartinuyame.

Aints ainau jiru kuik pakuichau at tusar,

jiinam jiyaar shiiram najaninawa nunismek iincha pengker awajkartustasam nekapkartinuyame.✡

11 Aints ainau kuntinun kutrinawa nunismek iincha chikich ainau achikiarti tusam tuke tsangkamkartin ayame.

Tura asam aints ainau merman entsamtikina nunismek ameka iinka tuke nekapkartinuyame.

12 Tura aints ainau pachitsuk najararti tusam tsangkamkartinuyame.

Ame turau asakmin,

iisha entsanam jakerua nunisrik tura jiinmasha epeamua nunisrik nekapmamnuyaji.

Turarin wainiatum ukunam nungka pengkernum pujusarti tusam pujkartusmiame.

13-14 Tura asakmin ami jeemin wayaan,

amin naarmin pachisan tangkurun maan epeatatjai.

Nuna turakun yaanchuik shamrumtinnum pujakun:

Wikia junia iwiaaku jiinkinka tangkurun maan susatatjame timiaja nunaka umiktatjai.

15 Tangku epetinam ami jeem aa nuni tangkurun epeatatjai.

Waaka aishmangkri ainaun tura chipu ainauncha tura uwija aishmangkri kungkuram ainia nuna aminka susatatjame.

16 Yus timiatrusrumek umirkau ainautiram mash winitaram.

Tura Yus wina pengker awajtusmaurun pachisan etsermatai nu antuitaram.

17 Wina jangkerjai Yusrun seamiajai tura wararsamiajai.

18 Wikia tunau nintimsan pujawaitmataikia,

wina Apurka winaka anturtukchamin ayayi.

19 Turayat wi seamurnaka anturtinuyayi.

20 Tura wi seamurnaka anturtuk ni anengkratairin suritrukchau asamtai,

Yusrunka ameketme pengkeram tajai.

67

Mash nungkanmaya ainau Yusen: Ameketme juuntam tiartinuitai

1-2 Ii Yusriya wait anengkratkata,

tura pengker awajkartusta.

Mash nungkanmaya ainau ami wakeramurmin nekaawarti tusam,

tura ame uwemtikiartutai chichaman antukarti tusam pengker awajkartusta.

3 Ii Yusri asakmin,

mash nungkanmaya ainau:

Ameketme pengkeram turamiarti.

Turasha ameketme juuntam turamiarti.

4 Mash nungkanmaya ainau amek inawaitme.

Tura mash nungkanmaya ainau winak umirtukarti tusam jintinnuitme.

Tura asakmin mash nungkanmaya ainau amincha warartamsar untsurmakarti.

5 Ii Yusri asakmin mash nungkanmaya ainau:

Ameketme pengkeram turamiarti.

Turasha ameketme juuntam turamiarti.

6 Ajanam árak ainau nerekarti tusa,

ii Yusri iincha pengker awajtamsamji.

7 ¡Yus iincha pengker awajkartamtai,

mash nungkanmaya ainau niincha:

Ameketme Yusem tiarti!

71

Juuntach Yus seamu

1 Apuru wina ejarkat tusan amin seajme.

Wina ajapruam pengké ukurkiip.

2 Tura angkanmamtikruata.

Tura timiá pengker asam uwemtikrurta.

Tura anturtukam yainkata.

3 Wikia aints pampanam anuminawa nunismek anumkata tusam tsangkamrukta.

Ame wina uurkatin asam,

wina ejarkatin ata,

turasha wina uwemtikrurtin ata.

4-5 Yusru wikia natsa akuncha tuke aminka eayajme.

Tura wina Yusur asakmin,

pasé aints ainau tura mangkartin ainau amin umirtamchau asaramtai,

nu aints ainamunmaya angkanmamtikruata.

6 Nukuru ampujenia wina jiirkimiame.

Tura akiinamunmayan winaka waitnuyame.

Tura asakmin amincha tuke:

Ameka wina Yusruitme titatjame.

7 Aints ainau untsuri wina waitkar nukap nintiminawai.

Turinau wainiatum ame wina ejarkatin tuke ayame.

8 Kintajai metek ami pengkeerumin nintimsan:

Ameketme pengkeram tinuyajai.

9 Tura asamtai juuntach amatisha tuke waitkata.

Tura wina kakarmar atsamtaisha ajapruamka ukurkiip.

10 Wina nemasur ainau mantuwartas iruntrar chichaman najatrinawai.

11 Nuka chichainak:

“Yus niin ajapa ukukin asamtai,

aints kichkisha ayamrukchatnuitai.

Tura asamtai papeekrum achiktaram”,

turutinawai.

12 Yusru tu tinau asaramtai,

winaka ajapruam ukurkiip,

antsu wári yainkata.

13 Wina nemasur ainau inatsaaram mengkaakta.

Wina pasé awajtusartas wakerutin ainaunka chikich aints ainau wishikrarti tusam inatsaarta.

14 Antsu wikia amin kintajai metek ame tati tusan nakastatjame.

Turakun ameketme Yusem tuke titatjame.

15 Kintajai metek aints ainaun ujaakun:

“Yuska iincha uwemtikramnuyaji,

turasha iincha pengker awajtamnuyaji”, titatjai.

Antsu ¿itiur uwemtikramrayajik? nunaka nintimratatkaman pengké tujintajai.

16 Apuru amin pachisan:

Yus ni kakarmarijai ni nemase ainaun nepetnuyayi,

tusan aints ainaun ujaktatjai.

Turasha amin pachisan:

Ningki aints ainaun mash metek inawai,

tusan etserkatatjai.

17 Yusru wi natsa amatikia,

tuke wina unuitinuyame.

Tura asakmin juuntach ayatun,

amin pengker turamurmin pachisan etseru weajai.

18 Yusru wikia weamran tura jemperukan pujaing waitiatum winaka ajapruam ukurkiip.

Tuke ami kakarmarmin pachisan yamai pujuinaun tura ukunam akiinatin ainauncha ujakminuitjai.

19 Yusru nayaimpinam pujau asam,

aints ainau mash metek inawaitme.

Tura ame wainchati takat timiá untsuri takaawitme.

Amijai metek kichkisha atsawai.

20 Winaka itit awajtukmaur tura wait wajaktincha wainmamtikrin ayame.

Turayatum wi jakamtai,

winaka inantukim tuke pujusti tusam, iwiarsamunmaya inantuktinuitme.

21 Tura aints ainau wina pachitsar:

Pengke aintsuitai tiarti tusam,

tura wijai pengker nintimias pujusti tusam,

winaka pengker awajtustinuitme.

22 Tura asakmin Yusru wikia amin pachisan kantan kantamruatjame.

Turasha ameka tuke pengkeraitme titatjame.

Ameka Israela pengkerinme tusan,

amin kitarran tura arpancha tuntuikiamaikiakun kantan kantamruatjame.

23 Tura wina uwemtikruru asakmin,

jangkerjaingkia kantan kantamkun nintirjaingkia warastatjai.

24 Wina pasé awajtusartas wakerutin ainauka pengké natsaarar pujuu armiayi.

Turinau asaramtai wikia kintajai metek aints ainaun ame pengker turamurmin pachisan chichastatjai.

73

¿Pasé aints ainausha waruka yuumatskesha pujuinawa?

1 Yus pengke nintintin ainaun nekas pengker awajsatnuitai.

2-3 Antsu wikia jampesarang pujuinaun suwirpiaku jiakun,

tura pasé aints ainauncha suwirpiaku jiakun,

aints iyaachak wajawa nunisnak tunau jurumachak wajakjai.

4 Pasé aints ainau najaimiatsuk pujuinau asar ni jakatniurinka nintiminatsui.

5 Tura chikich aints wait wajaina nunisarka waitka wajainatsui.

Tura chikich aintska itiurkachminnum pujuina nunisarka pujuinatsui.

6 Tura asar jampesarang pujuinawai,

tura chikich aints ainauncha pasé awajinawai.

7 Ni namangkengka apuitai.

Turayat tuke ni nintijai tunau nintimin ainawai.

8 Chikich aints ainaun wishikinawai.

Tura jampesarang:

Wi wakeraknaka pachitsuk pasé aa nunaka turamnawaitjai tinawai.

9 Yusnasha pachisar pasé chichainawai,

tura aintsnasha pachisar tuke aujmatinawai.

10 Tu pujuinau asaramtai,

chikich aints ainau niin pachisar:

Nekasar pengker pujuinawai tinawai.

11 Tura nintiminak:

¿Itiur pujuinawa nuna Yus nekawash? ¿Tura Yus nayaimpinam puja nuka nu aintsu turamurinka nekawash? tinawai.

Ni inintramuri tu awai.✡

12 Nu pasé aints ainau jiij pujurtaram.

Pachitsuk ni kuikiarin yujinawai tinawai.

13 Tu tinau wainiatnak,

wikia nangkamnak nintir tunaarinchau ati tusan wakerukmajai.

Turasha nangkamnak tunau takatsuk pujustaj timiajai.

14 Turayatnak pachitsuk kintajai metek wait wajajai,

tura kashincha kashincha wina katsumrinawai,

tu nintimsan pujumjai.

15 Antsu tu chichaaknaka Yusen umirkaru ainaun pasé nintimtiknuyajai.

16 ¿Timiá tunau ainayat warukaya timiá yuumatskesha pujuinawa? tusan nuna tenapkesan nintimratatkaman pengké yumtin nintimsan pujuyajai.

17 Antsu nuniangka Yuse jeen wayaan,

Yusen nintimran iniakun:

¿Nu pasé aints ainauka tuni pujusartinui? tu iniam,

Yus winaka nekamtikruamiayi.

18 Nu aints ainauka iyaatnak wajainawai,

tura mengkaatanak wajainawai.

19 Nuka aneachmau mengkaakartin ainawai.

Turasha sapijjai amukartin ainawai turutmiayi.

20 Apuru ame aints shintarua nunismek nu pasé aints ainauka amuktinuitme.

21-22 Wikia pasé aints ainau pujutrin wainkan,

tangku nintinchawa nunisnak katsurman nintimsan pujuyajai.

Turamtai nintir najamnuyayi.

23 Turayatnak tuke amijai pujuyajai.

Tura asamtai tunaanum ayaaraim tusam,

untsur uwejrun achirkamiame.

24 Wina chichamur umirtukta tusam,

chichamem akupturkamiame.

Tura wi jakamtaikia,

wina pengker awajtusam juruktinuitme.

25 ¿Warukanak nayaimpinam winitnasha wakeraja? Nayaimpinam wininka aminak wainkatasan wakerajme.

Amijai pujaknaka ju nungkanam ainia nunaka pengké wakerukchatnuitjai.

26 Wina pujutruka amukatnuitai.

Antsu tuke Yusnum pujustin asamtai,

Yus wina nintirun kakamtikrurtinuitai.

27 Aints Yusen nintimtsuk pujuinauka tuke mengkakartin ainawai.

Tura asaramtai niin umirtsuk pujuinaunka Yus amuktinuitai.

28 Antsu wikia tuke Yusen nintimsan pujusminuitjai.

Kame tu pujaknaka timiá pengker pujustinuitjai.

Apuru wina Yusur asam,

wina ejarkatnumka ametme.

Tura asakmin ame turamurmin wikia aints ainaun mash nekamtikiatnuitjai tajame.

77

Yus wina anturtukat tusan kakarman untsuajai

1 Yus wina anturtukat tusan kakarman untsuajai.

2 Tsawai wake mesekan pujakun,

Apurun seajai.

Tura kashisha tuke inaitsuk uwejrun takuin,

Yusnasha seajai.

Turayatun tuke napchau nintimsan pujajai.

3 Wikia Yusen nintimsan pujakun juutjai.

Turasha nukap nintimsan pujaknaka katsurman nekapeajai.

4 Apuru ameka kanurta tusamka tsangkamrukchamame.

Timiá wake mesekan pujau asan chichakchamin nekapeajai.

5 Turayatun yaanchuik pujuyaja nuna nintimsan pujajai.

6 Turasha kashi kantamnuyaja nunasha aneakjai.

Tura nintirjai nintimsan ininmamkun:

7 ¿Apurka iinka tuke kajertamkatatjik?

¿Tura iinka ataksha pengkerka awajtamkashtatjik?

8 ¿Turasha ni anengkratairingkia amukamkia?

¿Turasha Yus yaanchuik wi turatatjai tímia nunaka tuke umitsuk pujustatuak?

9 ¿Turasha Yuska ni pengkerinka kajinmarmakia?

¿Turasha iincha timiá kajertamkau asa,

wait anentramtsuk pujustatuak? tu nintimsan pujajai.

10 Yus nayaimpinam puja nuka yamaikia iijaingkia pujatsui,

tu nintimsan pujakun nintir najamrutawai.

11 Antsu ii Apuri yaanchuik pengké wainchatin turinuya nunaka aneartatjai.

12 Turasha ni turinamurin mash nintimratatjai.

13 Yusru ami turamuram nekasar pengker ainawai.

Amijai metek Yuska pengké atsawai.

14 Amek Yus asam,

wainchati takat untsuri turinuyame.

Tura mash nungkanmaya ainau ami kakarmaram nekamtiknuyame.

15 Tura ami kakarmarmijai ami aintsrum ainau angkanmamtiknuyame.

16 Yusru ame nase akupkam,

juun entsaka akankamiame.

Tura asakmin entsa timiá kuna ayat kukar wajasmiayi.

17 Tura mukuntiuka yumin jitumtikramiayi.

Turasha nayaimpinam ipiamat untsuri chichaarmiayi.

Turasha chaarim untsuri ayaararmiayi.

18 Tura katurang winamtai,

ipiamtancha antukarmiayi.

Tura chaarim ayainamtai,

nungka jiitsumir wajakmiayi.

Tura uu uurmatai,

nungkaka muchikmiayi.

19 Yusru juun entsanam ame kukarak katingtaj tusam,

entsaka akankamiame.

Antsu ami nawemjai najamamunka wainkacharmiayi.

20 Uwija wainin ni uwijarin ayas wekaamtikua nunismek ami aintsrum ainau wekaamtiksarti tusam,

Moisés tura Aarónsha inarmiame.

79

Jerusalénka yumpungkaramtai wake mesekmauri

1 Yusru amin umirtamchau ainau Jerusalén yaktanam kaunkarmiayi.

Tura ami jeemnasha pasemamtikrarmiayi.

Tura ami yaktarmin yumpungkarmiayi.

2 Tura ami inatiram ainaun chiwiang ainau yuwaarat tusar,

tura pachim ainausha yuwaarat tusar, kajengkar iwiartsuk ukukiarmiayi.

3 Tura aintsu numpe yumi ukaawa nunisarang Jerusalénnum ukararmiayi.

Tura ni iwiaratniurisha atsuarmiayi.

4 Tura asaramtai chikich aints ainau iincha tentatmakar pujusar wishikraminaji.

5 Apuru ¿warutik suwirumsha inaisatam? ¿Ami suwirumka ji kapaawa nunisang tuke atatuak?

6-7 Amin umirtamchau ainauka aminka nekarminatsui.

Tura amincha seatmichu ainawai.

Nu aints ainauka Jacobo weari ainaun amukarmiayi.

Tura ii yaktarin mesraru asaramtai,

nu aints ainamunam ami suwirum akupkata.

8 Ii juuntri yaanchuik pasé pujusarmaunum iinka wait wajaktinka sukartusaip.

Antsu iikia timiá wake mesekar pujuinau asakrin,

ami wait anengkratairum akupkartukta.

9 Yusru iin uwemtikratkatin asam yaimkartukta.

Turasha angkanmamtikiartukta.

Turasha ii tunaaringkia tsangkukratkata.

Ame pengker asakmin,

ami naarmin pachisan seajme.

10 Amin umirtamchau ainau wishikrinak:

¿Atumi Yusri tuwaita? turutiarai tusam yaimkartukta.

Ami inatiram ainau jakarmaurin ame yapaijkumin,

iisha nu wainkatasar wakeraji.

Tura amin umirtamchau ainausha Yus aitkarmaji tusar niisha nekaawarti.

11 Tura achikmau ainau juutinamurisha amesha antukta.

Tura achikmau ainaun:

Atumsha jakatatrume tinau wainiatmek nu aints ainausha ami kakarmarmijai angkanmamtikiata.

12 Apuru aints amin pasé awajtamkarmia nu nukap yapaijkiata.

13 Ame turakminkia,

iikia ami aintsrum asar,

tuke inaitsuk ameka maaketai titatji.

Tura ame warartakur kanta kantamatatji.

Tura ii uchiri ainausha tura ii tirangki ainausha tura nuna uchiri ainausha nunisarang tuke turuwartin ainawai.

81

Yuska iin kakamtikramratnuitji tusaram warasrum kantamataram

1 Yuska iin kakamtikramratnuitji tusaram,

warasrum kantamataram.

Tura Jacobo Yusri warartakrum kakarum chichaktaram.

2 Tura tampurjai tura kitarrjai tura arpajaisha tuntuikiamaikiakrum kanta kantamataram.

3 Tura nantu takaamtai pupun pupuntruataram.

Nuniasha nantu pamau yuwamtaisha,

ii fiestari kinta asamtai,

pupun pupuntruataram.

4 Ii Yusri ni aintsri ainautin nu chichamka umiktaram tusa akupturmakmiaji.

5 Tura Yus Ejiptonmaya ainaun nepetkatas nu chichamnaka Josén akuptukmiayi.

Nunia wi antushtain chichaman antukmiaja nu nuwaitai:

6 “Atum meram entsakua nunisrumek pujarmin,

takatrum uyumtin amia nunia angkan awajsamiajrume.

7 Atumka wait wajakrum pujau asaram,

wina untsurkamiarme.

Nu turakrumin wikia uwemtikramiajrume.

Tura mukuntiunmaya ipiamat chichamia nunian wikia aikmiajrume.

Tura juun entsa kaanmatkarin Meriba tutainum atumnasha nekapsamiajrume.

8 Wina aintsur ainautiram anturtuktaram.

Wikia atumin chicharkatatjarme.

Israel ainautiram,

wina anturtuktaram tusan wakerajrume.

9 Chikich nungkanmaya aints ainau yusringkia seairap.

Turasha chikich nungkanmaya aints ainau yusrin seatasrum tsuntsumruwairap.

10 Wiitjai atumi Apuri.

Wiitjai atumi Yusri.

Wiki atumniaka Ejipto nungkanmaya jiikmiajrume.

Tura asamtai yamaikia atumi jangke awaartaram.

Turakrumin wi atumin yuratatjarme.

11 Wi tamaitiat wina aintsur ainau wina chichamrun antutnasha tura umirtutnasha nakitrarmiayi.

12 Tuminau asaramtai tuuksha pujusarti tusan inaisamiajai.

Wi turam ni wakeramurin pujusarmiayi.

13-14 Wina aintsur ainau wina anturtukaruitmatikia,

aints mitsum mitsum wajawa nutiksanak ni nemase ainaunka mengkatkartinuyajai.

Tura Israela weari ainau wina jintarun amakaruitmatikia,

ni nemase ainaunka wait wajaktintrin susartinuyajai”,

Yus timiayi.

15 Ii Yus umirkawaitkurningkia,

ii Apurin nakitina nuka

shamraminak ayaararmin ainawai.

Turasha tuke mengkaakarmin ainawai.

16 Ii Yusri anturkamuitkungka,

ni aintsri ainautinka yuta nekas pengker aa nuna yurtamamnauyaji.

Tura kitaknasha mikturmamnauyaji.

84

Yuse jeen pujustasan wakerajai

1 ¡Apuru ameketme kakarmam! Ami pujutirmeka nekas shiirmaitai tajame.

2 Wikia ami jeemin tenukap pujustasan wakerajai.

Ame pujut sukartame nuna pachisan tuke nintirjai warasan kantamjai.

3 Apuru ameketme kakarmam.

Tura wina Apur asam,

tura wina Yusur asakmin tajame:

Suwich tura shuwirpip ainau ami jeemin engkemawar pengker nintimsar pasungminawai.

Tura ni uchichirin pengker nintimsar tsakatminawai.

4 Ami jeemin pujuinauka tuke inaitamtsuk amincha:

Ameketme juuntam tusar nekasar warasartin ainawai.

5 Turasha aints aminian ni kakarmarin juwina nuka nekasar warasartin ainawai.

Tura tuke nintijai:

Wisha Yuse jintin wekaasatasan wakerajai tinu asar,

nekasar warasartin ainawai.

6 Aints ainau yumi jitachmatai,

ni arakri mash kaar mengkainamtai,

juutu pujuinawai.

Antsu yumi jitamtaikia,

nuniangka warainawai.

Amin umirtaminak pujuinausha juutu pujuinayat,

aminak nintimsar ataksha warasartin ainawai.

7 Tura ami kakarmarmijai tuke kakartin ainawai.

Turasha mura Sión tutainum jear,

amincha waitmakartin ainawai.

8 Apuru ameketme kakarmam.

Jacobo Yusriya,

wi seamur anturtukta.

9 Yusru iin ejakratin asam,

ami aintsrumi apuri ati tusam,

aints inaikiamiame nu pengker nintimsam wainkata.

10-11 Kichik kintak ami jeemin wayaar nuni pujustinka timiá pengkeraitai.

Antsu warang kintasha ami jeemin waaitsuk pujustinka paseetai.

Yus ii Apuri asa,

iincha paan nintimtikramji,

turasha iincha ejarmaji.

Tura asamtai wikia aminu jeemin wainin atasan timiá wakerajai.

Antsu pasé aints ainaujai tsaniasan pujutnaka nakitajai.

Ii Apuri timiatrusrik umirmaka iincha anenmaji turasha warartamji.

Turasha pengker aa nunaka kichkisha suritramtsuji.

12 Apuru ameketme kakarmam.

Tura asakmin aints ainau amin nintimturmasar pujuinauka nekasar warasartin ainawai.

85

Apuru ami aintsrum ainauka pengker awajnuyame

1 Apuru ami aintsrum ainauka pengker awajnuyame.

Tura Jacobo weauri ainausha ataksha waramtiksamame.

2 Tura ami aintsrum ainau tunaari tura ni pasé turamu risha mash tsangkuramame.

3 Tura kajekartukmaurumsha tuke mash inaisamame.

4 Yusru iin tunaanumia uwemtikiartin asam,

yamaisha tuke uwemtikiartukta.

Tura yamaikia iinka kajerkartutsuk pengker awajkartusta.

5-6 ¿Iinka tuke paseeka awajkartutsuk wina aintsur ainau wina warartursarti tusamka,

pujut yamarmaka ataksha sukartuschatmeash?

7 Apuru ami anengkratairam iwianturkata.

Turam tunaanumia uwemtikiartukta tusan seajme.

8 Ataksha nintinchau pujusarai tusa,

ii Apuri umirkatin ainautin pengker nintimsar angkan pujusartinniun pachis chichartamkatatji.

Tura asamtai ii Apuri titata nunasha wisha antuktatjai.

9 Yus ni kakarmarijai ii nungkarin pujustas wakerawai.

Tura ni umirkur pujuinautinka nekas uwemtikramratas wakerawai.

10 Yus iijai pujamtaikia,

ni wait anengkratairi tura ni chichame nekas aa nunaka iin suramsatnuitji.

Tura angkantin pengker nintimsar pujustinasha tura tunaarinchau pujustinasha iin suramsatnuitji.

11 Tura asamtai ju nungkanam pujuinautisha nekas chicham aa nuke chichastinuitji.

Nu turakrin Yus nayaimpinam puja nu iincha pengker awajtamsatnuitji.

12 Turasha ningki yumin jitumtikratnuitai.

Tura ii nungkarinian arakan tsapamtikiatnuitai.

13 Tura ni pengker awajsamurin iin iwianturmak:

Atumsha tu pujustaram tusa jintintramatnuitji.

86

David Yusen: Wait anentrurta tusa seamuri

1 Apuru wikia wait wajakun yuumakun pujau asamtai,

wait aneasam anturtukta.

2 Tura amin nintimtakun pujau asamtai,

wina yainkata.

Ameka wina Yusruitme.

Wikia aminu inatiram asan,

amin nintimtajme.

Tura asamtai uwemtikrurta.

3 Apuru kintajai metek seajme.

Tura asamtai wait anentrurta.

4 Yusru aminu inatiram asan,

amin tuke seajme.

Tura asamtai nintir waramtikrusta.

5 Apuru ame nekas pengker asam,

aintsu tunaari tsangkuratnuitme.

Tura amin seatmin ainauka pengker awajsatnuitme.

6 Yusru wi seamur anturtukta,

tura anturtukam nekartuata.

7 Wi napchau nintimsan amin untsuam anturtuktinuitme.

8 Apuru amijai metekka Yuska atsawai.

Tura aminu turamurmijai metekka kichkisha atsawai.

9 Apuru mash nungkanmaya ainau najanamiame nuka amin jear:

Ameketme juuntam turamiartinuitai.✡

10 Amek Yus asam,

nekas juuntaitme.

Tura asam wainchati takatcha mash najanawaitme.

11 Yusru jintim nekamtikruata.

Nu turakminka tuke nemarsatnuitjame.

Tura ami naarmin pachisan:

Ameketme juuntam titin nintimtikrurta.

12 Apuru wina Yusur asakmin,

tuke wina nintirjai:

Ameketme pengkeram titatjame.

Tura ami naarmin pachisan:

Ameketme kakarmam tuke titatjame.

13 Wina nukap anentruru asam,

mengkakatnunam we tusam uwemtikrurmiame.

14 Yusru jampesarang pujuinauka aminka nintimtsuk pujuinau asar,

wina pasé awajtinak mantuwartas winitrinawai.

15 Antsu ameka Apuru nekasam Yus asam,

jaimiasam wait anengkratnuitme.

Tura asamtai anengkratairumka nangkankashtinuitai.

Tura ami chichamim nekas aa nuka tuke nangkankashtinuitai.

16 Wina jiirsam wait anentrurta.

Turam kakarmaram surusta.

Wikia ami inatiram asamtai uwemtikrurta.

17 Ami pengkeerum inaktursata.

Tura wina pengker awajtakmin,

wina kajertin ainauka nuna wainkar natsaarartinuitai.

Apuru ameka wina yainkau asam,

wina pengker nintimtikrurmiame.

88

Apuru ¿waruka winasha nakitrame?

1 Apuru wina Yusur asam,

turasha wina uwemtikrurtin asakmin,

tsawaisha tura kashisha yainkata tusan seajme.

2 Tura wi seajme nu anturtukam airkata.

3 Wikia timiá pasé pujau asan,

jakamin nekapeajai.

4 Wina kakarmar atsau asamtai,

wina pachitsar wári jakatatui tiarminuitai.

5 Wikia aints jakau iwiarsamunam ukusmawa tumawaitjai.

Tura aints maaniamunam maamua tumawaitjai.

Turasha aints amin ejamunka waintsuk kajinminawa tumawaitjai.

6 Tura wikia waa jiitamranam tee amaunum ajuarmawa tumawaitjai.

7 Ame kajekmaurum akupturkau asakmin,

aints entsa tampaaramunam ujungmawa tumawaitjai.

8 Turamtai wina amikur ainau ajapruwar ukukiarti tura tsuutrarti tusam aitkaramame.

Tura asan wikia aints kársernum engkeamua tumawaitjai.

9 Tura timiá juutu asan,

wainmichua nunisketjai.

Apuru kintajai metek amincha uwejrun takuin seajme.

10 ¿Jakaru ainau wainchati takat wainmamtikiatmeash?

¿Tura jakaru ainau amin maaketai turaminawak?

11 ¿Jakaru ainau iwiarsamunam ami nekas chichammin pachisar,

tura ami anengkratairumin pachisar chichainawak?

12 ¿Tura jakaru ainamunam aints kichkisha ami pengker turamurmin tura ami wainchati takatrumin nintiminawak?✡

13 Antsu wikia Apuru amin seajme.

Kashik amincha wina seamurnaka antumtikiajme.

14 Apuru ¿waruka winasha nakitrame?

¿Waruka winasha anumrutme?

15 Wikia natsa akunka wait wajayajai,

tura jatancha wakerin ayajai.

Tura ame wina itiurkachmin akupturkumnisha atsannuyajai.

Turayatun yamaikia atsantrachmin nekapeajai.

16 Ami suwirum winaka nepetuki.

17 Tura asamtai aints nujang nujangkruamunam japen wajawa tumawaitjai.

18 Wina amikur ainau tura wina irutkamur ainausha yajá akupkamu ainawai.

Tura asaramtai wikia teenam pujuinawa nunisketjai.✡

90

Moisés: Yuska tuke pujayayi, antsu aintska jumchik musach pujustinuitai timiauri

1 Apuru ameka tuke iin ejakratin ayame.

2 Ameka mash najanchayatmek,

tura murasha mash najanchayatmek,

Yus asam tuke pujayame,

tura tuke pujustinuitme.

3-4 Ame aintsti pachisam chichaakum:

Ataksha nungka ati takumningkia,

ataksha nungka wajastinuitji.

Ameka mil (1,000) musach wainiatum,

kinta yaau nangkamarua tumau nintime.

Tura mil (1,000) musach wainiatum,

jumchik hora tumau wári nangkamartin ainawai,

tu nintime.✡

5 Nujang aintsun jakatniunam juwawa nunisrik aji.

Tura ii karanam nintimu weaji nunisrik mengkakatin ainiaji.

6 Tura nupaaya nunisrik ainiaji.

Nupaa tsapai kashik yangkurui.

Turayat kiaraikia jajatar kakarmachu minayi.✡

7 Ami suwirumjai aints ainautinka amukratme.

Tura kajekakminkia,

napchau nintimsar pujaji.✡

8 Ii tunaaringkia tura ii pasé nintimtairisha ameka paan nekame.

9 Ame kajekakminkia,

ii iwiaakmauringkia aints mayairawa nunisang wári nangkaankatnuitai.

10 Iikia setenta (70) musach pujusminuitji.

Tura kakaram akurkia ochenta (80) musach pujusminuitji.

Ii musachri wári nangkamartin asaramtai,

wári jakatnuitji.

Antsu sungkurjai wait wajayatrik,

tura najaimiayatrik jampesrik:

Miajuitjai taji.✡

11 Yusru ¿ame suwirumnasha yáki neka?

¿Tura ame kajekmaurumnasha yáki neka?

12 Apuru jumchik musach iwiaaku pujarme tusam nintimtikiartukta.

Nu turakmin nekasar paan nintimratnuitji.

13 Apuru yaimkartukta,

tura suwirum inaisata.

Iikia aminu inatiram asakrin,

ame wait anengkratairum nekamtikiartukta.

14 Ame anengkratairum kashik ii nintin piaku ati tusam wakeruku ata.

Turakmin iisha tuke warasar kantamatatji.

15 Iikia untsuri musach wait wajayaji nuna nangkamasmek untsuri musach warastaram tusam sukartusta.

16 Iikia ami inatiram asar,

ami kakarmaram wainkatasar wakeraji.

Tura ii wearisha ame pengkeerumin wainkarti tusam nintimtikrarta.

17 Apuru ii Yusri asam,

ame pengkeerum sukartusta.

Tura ii takatrin takakmakur pujakrincha,

nekasam pengker awajkartusta tusan seajme.

91

Ii Apuri iin ejarmaktinuitji

1-2 Aints Yus wina ejarkati tusa,

Yusen nekas juuntan tura nekas kakarman seatas wakerakka tu seatnuitai:

“Ameketme wina ayamrutkatnumka,

tura wina ejarkatnumka.

Tura wina Yusur asakmin,

wikia amin nintimtusan pujajme”.

3 Yusek ningki amin ayamrutmaktinuitai.

Tura sungkur ainamunmasha ningki amin tsuwarmartinuitai.

4 Atash ni uchichirin nanapejai tektuk pujawa nunisang waitmaktinuitai.

Tura ni wait anengkratairi tantaara tumau asamtai,

nekasam wina ejarkatnuitme tusam, pengker nintimsam pujustinuitme.✡

5 Tura kashisha mantuwarai tusam,

tura tsawaisha tsentsak wina tukuri tusam,

shamtsuk pujustinuitme.

6 Tura teetisha iwianch achirkai tusam,

tura tsawai sungkur achirkai tusam,

nuka nintimtsuk shamtsuk pujustinuitme.

7 Ame menarminini untsuri aints sungkurjai jainau wainiatmek,

tura ami untsurminini untsuri aintsun maainau wainiatmek,

ameka jakashtinuitme.

8 Yus pasé ainaun wait wajaktiniun susatnuitai,

antsu ameka waitka wajakchatnuitme.

9-10 Yus nayaimpinam puja nuka wina ejarkatnuitai tusam,

tura wina ayamrutkatnuitai tau asam,

pasé aa nuka wainkashtinuitme,

turasha sungkursha jeemningkia utuashtinuitai.

11 Ame tuni wekaame nunisha Yus ni awemamuri irunun amin waitmakarat tusa inatmartatui.

12 Tura nawemin kayan tukumkai tusar,

ni uwejejai achirmakartatui.✡

13 Tura asamtai juun yawaa tura napisha tura titingsha tura pachim ainamunmasha wekaasatnuitme.✡

14 Yus chichaak:

“Aints wina anentinak:

Ameketme Apum turutinaunka wikia uwemtikratnuitjai,

turan ayamruktinuitjai.

15 Tura wina yainkata turutinamtaikia,

wikia yaingtinuitjai,

tura nijai tsaniasan pujustinuitjai.

Tura napchau nintimsar pujuinamtaikia angkanmamtikiatnuitjai.

Tura nu aintsnaka pachisan:

Nekas pengkeraitai titinuitjai.

16 Tura nukap musach pujusti tusan wainkatnuitjai,

tura pujut nangkankashtinun susatnuitjai”,

Yus tawai.

92

Ii Yusrin warartakur kantamau

1 Apuru nayaimpinam pujame nu,

amin maaketai titasan wakerajme.

Tura ameketme juuntam tusan,

amincha kantan kantamruatasan wakerajme.

2-3 Tura kashiksha tura angkuanmataisha arawirjai tura arpajaisha tura kitarrjaisha ami wait anengkratairmin pachisan,

tura ami pengkeerumin pachisan aints ainaun ujakartasan wakerajai.

4 Apuru ami turamurmijai winaka pengker awajtusuitme.

Tura asakmin ami takatrumin nintimsan pujaknaka waraajai.

5 Apuru ami takatrum timiá pengker ainawai,

tura ami nintimaurumka nekasar paan ainawai.

6 Aya nintinchau ainauka nunaka nekaachmin ainawai.

7 Pasé aints ainau tura mangkartin ainau nupaaya nunisarang yujartin ainawai.

Tura yujainayat tuke mengkaakartin ainawai.

8 Antsu ameka Apuru tuke nayaimpinam yakí pujuwitme.

9 Apuru ami nemasem ainauka nekasar mengkaakartin ainawai.

Tura tunau takau ainausha mash niish niish tupikiakiar mengkaakartin ainawai tusan nekajai.

10 Ami kakarmaram waaka aishmangkria nunisang ati tusam kakamtikruruitme.

Tura kungkutijai muukrun ukatrurua nunisketme.

11 Wina nemasur ainau ayainaun wainkatnuitjai.

Turasha nu mangkartin ainau juutmaurincha antuktinuitjai.

12 Antsu pengke aints ainauka kungkuk nereawa nunisarang artinuitai.

Turasha kanu muranam shaung tsakainawa nunisarang artinuitai.

13 Pengke aints ainauka Yuse jeen tu pujuinau asar pengker nintiminawai.

Tura ii Yusri pujutirin tsakararua nunisarang ainawai.

14 Weamraru ainayat tuke numi nerekua nunisarang ainawai.

Tura asar natsa nunisarang tuke kakaram ainawai.

15 Tura aints ainaun ujainak:

Apurka wina ejarnuitai.

Turasha pengker aa nunak tuke turawai.

Antsu tunaunaka pengké takachuitai tinawai.

93

Ii Apuringkia mash nungkanmaya ainaun inawai

1 Ii Apuringkia mash nungkanmaya ainaun inawai.

Turasha tuke paaniunam pujuwitai.

Tura timiá kakaram asa,

nungka muchikchati tusa tuke wainui.

2 Apuru ameka tuke pujuu asam,

ami keemtairmin keemsam nayaimpinam pujuuwitme.

3 Entsa tampaaramuri wej wajau ainawai.

4 Antsu ameka Apuru nayaimpinam pujame nu,

entsa wej wajau nangkamasmek kakarmaitme.

Tura juun entsa tampaaramurin nangkamasmek kakarmaitme.

5 Apuru ame chicham akupamurmeka yapajiachmin ainawai.

Tura asaramtai aminu aintsrum ainauka ami jeemin wayaawar,

tuke tunaarinchau arti tusam wakerame.

95

Ii Apuri warartakur kantamruami

1 Ii Apuri warartakur kantamruami tusaram winitaram.

Iin ejarmak uwemtikramin asamtai kantamruami.

2-3 Ii Apuringkia Yusketai tura juuntaitai.

Tura mash aints ainau yusri nangkamasketai.

Tura asamtai maaketai tusar ni pujamurin wayaawarmi.

Turasha ameketme juuntam tusar kantamruami.

4 Nungka nitkarin ainia nusha mash niinu ainawai.

Tura mura timiá juun ainausha niinu ainawai.

5 Tura juun entsancha tura nungkancha ningki ni uwejejai najanau asa niinuitai.

6 Yus iinka najatmau asamtai,

tikishmatrar ii Yusri warartusmi tusaram winitaram.

Tura ii Apuri maaketai takur tikishmatrarmi.

7 Ningki ii Yusrintai.

Tura asamtai iisha ni aintsri ainiaji.

Tura asakrin uwija wainin ni uwijarin wainua nunisang iincha waitmaji.

Yus atumin turama nuka yamaikia antuktaram:

8 “Yamaikia wina chichamur antukrumka,

nakitsuk pengker anturtuktaram.

Atumi juuntri ainau yaanchuik nungka Meriba tutainum tura chikich nungka Masa tutainum aints atsamunam wekainak wina chichamrun nakitrarmia nunisrumka nakitrairap.✡

9 Nuningkia wi turamurun waininayat,

atumi juuntri ainau winaka nekaprinak umirtukcharmiayi.

10 Turinau asaramtai wikia cuarenta (40) musach nu aints ainaun kajerkaran:

Nuka tuke nintinchawa nunisarang asar,

wina chichamrun umirtutan nakitinawai timiajai.

11 Tura kajerkaran chicham yapajiachminun chichaarinakun:

Wi Yus asan,

pengke nungkanam tuke pujustinnaka tsangkatkashtatjarme timiajai”.✡

96

Ii Apuri yamaram kanta kantamruami

1 Ii Apuri yamaram kanta kantamruami.

Mash nungkanmaya ainautiram,

ii Apuri pachisrum kanta kantamataram.

2 Ii Apuri kantamrakrum ni naari pachisrum pengkeraitai titaram.

Tura Yus aints ainautin uwemtikramratas wakerutmaji tusaram,

kintajai metek etserkataram.

3-4 Ii Apuringkia juuntaitai.

Tura asamtai tuke ni:

Ameketme juuntam titinuitji.

Ii Yusringkia chikich nungkanmaya ainau yusri nangkamasang timiá kakarmaitai.

Tura asamtai mash nungkanmaya ainamunam Yuse kakarmari tura ni pengkeeri pachisrum chichastaram.

5 Chikich nungkanmaya ainau yusringkia Yuschau ainawai.

Antsu ii Yusringkia nayaimpin najanamiayi.

6 Yuse paaniuringkia jiitsumraitai.

Tura ni pujamurinka ni kakarmari tura ni pengkerisha ainawai.

7 Mash nungkanmaya ainautiram,

ii Yusri: Ameketme kakarmam tura ameketme pengkeram titaram.

8 Ii Yusringkia tuke warartakrum:

Ameketme juuntam titaram.

Tura Yuse jeen wayaaram,

Yus warí susatasrum wakerarme nu itataram.✡

9 Nunia Yuse jee timiá pengkernum wayaaram:

Ameketme Yusem titaram.

Mash nungkanmaya ainau niin shaminak kurarartin ainawai.

10 Atumka mash nungkanmaya aints ainau chicharkuram:

Ii Apuringkia mash nungkanmaya aints ainaun metek inawai.

Tura atumnasha mash inatmak puja nuka nungka muchikai tusa wainui titaram.

11 ¡Nayaim tura nungka ainausha ii Yusrin mash wararsarti! ¡Turasha juun entsa tampaarisha tura juun entsa nitkarin irunusha ii Yusrin mash wararsarti!

12-13 ¡Tura nungkanam wekain ainausha ii Yusrin mash wararsarti!

¡Tura ii Apuri tatin asamtai,

numi ainausha mash ii Yusrin wararsarti!

Ii Apuringkia nekas ii nungkarin tatinuitai.

Tura taa aints ainaun mash nekas pengker inartinuitai.

97

Ii Apuringkia mash nungkanmaya ainau Apurintai

1 Mash nungkanmaya ainautiram warastaram.

Chikich nungkanmaya ainautirmesha arák pujayatrum atumsha warastaram.

Ii Apuringkia mash nungkanmaya ainau Apurintai.

2 Mukunit shuwin ii Apurinka tentenawai.

Nuni ni keemtairin keemas aints ainaunka mash metek inawai.

Pengke aints ainaun ni turamurijai metek pengker awajsatnuitai.

Tura pasé aints ainauncha ni pasé takasmaurijai metek wait wajaktiniun susatnuitai.

3 Yus ni nemase ainaun niin tentakar wajainaun wainak jiin akuptuk aasatnuitai.

4 Tura charpin akupak nungkan paan najanatnuitai.

Tura mash nungkanam pujuinau nuna jiisar kurarartinuitai.

5 Ii Apuringkia mash nungka ainau nurinuri asa,

ni wakerakka mura ainau wapasa mikiaria nunisarang minararti tusa najanatnuitai.

6 Nayaimpinmayang Yus aints ainaun iniartas mash metek jiiawai.

Tura asamtai mash nungkanam pujuinauka ni paaniurincha waininawai.

7 Aints ainau ni yusrin Yuschau waininayat ningki najanawar jampesarang:

Juka ii yusrintai tinu ainaunka ii Yusringkia inatsaartinuitai.

Aints ainau ni yusrin najanamu asar,

ii nekas Yusrin tsuntsumruwartin ainawai.

8-9 Apuru nayaimpinam pujame nu,

mash nungkanmaya ainau inawaitme.

Tura mash nungkanmaya ainau yusri nangkawaitme.

Tura asakmin Jerusalén yaktanam pujuinauka tura Judá nungkanam pujuinausha ami chichammin nintimsar nukap warainawai.

10 Ii Apuri aneetiri ainautiram,

pasé turutinkia nakitrataram.

Ningki ni umirin ainautinka waitmaktinuitji.

Tura pasé aints ainamunmaya angkanmamtikramatnuitji.

11 Pengke aints ainauka tura anangkartichu ainausha warasartin ainawai.

12 ¡Pengke aints ainautirmeka atumi Apuri warartustaram!

¡Tura ni naari pachisrum:

Ameketme Yusem titaram!

98

Ii Apuringkia ni nemase ainaun nepetkamiayi

1 ¡Ii Apuringkia wainchati takatan untsuri takasu asamtai,

yamaram kanta kantamruami!

Ni nemase ainaun ni kakarmarijai nepetkamiayi.

2 Ii Apuringkia ni aintsri ainautin ayamrutmakmaurin mash nungka ainamunam nekamtikiamiayi.

Pengke aints ainaun ayamruktinuitai,

tura pasé aints ainaunka nepetkatnuitai tusa nekamtikiamiayi.

3 Tura Israela weari ainaun wait anentramia nunaka tura niin pengker awajsamia nunasha kajinmakchamiayi.

Tura asamtai mash nungka ainamunam ii Yusri ni aintsri ainautin uwemtikramramiaji nuna wainkarmiayi.

4 Mash nungkanmaya ainautiram,

ii Yusrin wararsaram kantamruataram.

Tura ii Yusrin nukap wararsaram,

Yus kanta ainau kantamataram.✡

5 Tura ii Apurin kantamrakrum arpajaisha tura kitarrjaisha kantamataram.

6 Turasha warasrum,

ii Apuri Yus kantamrakrum,

nangku umpungmaikiakrum kantamataram.

7 Juun entsa tampaarisha,

tura juun entsanam nanaminausha tura mash nungkanam pujuinausha ii Yusrin mash wararsarti.

8 Tura entsa wej wajainausha Yusnak mash wararsarti.

Tura mura ainausha mash iruntrar ii Apurin wararsarti.

9 Ii Apuringkia mash nungkanmaya ainaun inartas winitnuitai.

Tura nekas pengker asa pengke aints ainaun ni turamurijai metek pengker awajas,

tura pasé aints ainauncha ni pasé takasmaurijai metek wait wajaktiniun susa inartinuitai.

99

Yuska pengké tunaarinchawaitai

1 Ii Apuringkia mash nungkanmaya ainau inawai.

Ni keemtairingkia Yuse awemamuri yakinini puusamuitai.

Tura asamtai mash nungkanmaya ainau shaminak kurarartinuitai.

Tura nungka ainausha muchitkartinuitai.

2 Ii Apuri nekas juun aa nuka mura Sión tutainum pujuwitai.

Turasha mash nungkanmaya aints ainaun inawaitai.

3 Tura asamtai mash nungkanmaya aints ainau:

Ameketme juuntam tura ameketme timiá kakarmam tiarti.

¡Yuska pengké tunaarinchawaitai!✡

4 Ame nekas kakaram inakratin asam,

aints ainausha mash metek iname.

Tura asam Jacobo weari ainau ni pengker turamurijai metek pengker awajnuyame.

Tura pasé aints ainausha ni pasé turamurijai metek wait wajaktin suyame.

5 Ii Apuri ii Yusri asamtai,

warartustasrum tikishmatrataram.

¡Yuska pengké tunaarinchawaitai!

6 Moisés tura Aarónsha Yuse chichame etserin armiayi.

Samuelsha chikich aints ainaujai Yuse naarin pachis:

Ameketme juuntam timiayi.

Tura Apuru yainkata tinamtai,

niisha anturak yainuyayi.

7 Yus mukuntiunmaya niijai chichasmiayi.

Turamtai ni chicham akupkamuncha umirkarmiayi.

8 Apuru ii Yusri asam,

ami chichammin etserin ainau amin seatminamtai anturnuyame.

Ame tsangkukratin asam,

ni tunaari ainausha tsangkurnuyame.

Antsu ami chichammin umirtan nakitin ainauka ni wait wajaktintrisha suyame.

9 Ii Apuri ii Yusri asamtai,

warartusrum ni murarin nekas pengker aa nuni wakaram maaketai titasrum tikishmatrataram.

¡Ii Yusri, ii Apuri aa nuka pengké tunaarinchawaitai!

100

Yus iin najatmamiaji tura asamtai niinuitji

1 Mash nungkanmaya ainautiram,

warasrum Yus nintimsaram kanta kantamataram.✡

2 Ii Yusri nintimsaram warasrum ni umirkataram.

Tura warasrum ii Apuri:

Ameketme juuntam titaram.

3 Yuska iinu Apurintai titaram.

Ni najatmamiaji.

Tura asamtai niinuitji.

Ni aintsri asakrin,

aints ni uwijarin wainua nunisang iincha waitmaji.

4-5 Ii Apuri pengkeraitai,

tura ni anengkratairi nangkankashtinuitai.

Tura ni timiaurinka tuke umiktinuitai.

Tura asamtai Yuse jeen wayaaram Yus maaketai takuram kanta kantamataram.

Tura ameketme juuntam tusaram wayaataram.

Tura ni naari pachisrum nekas pengkeraitai tusaram,

Yus maaketai titaram.

101

David Yusen: Wi tu pujustatjai tusa kantamamuri

1 Yusru wikia ami anengkratairmin tura ami pengkeerumnasha warartustasan wakerajai.

Tura asan amincha kantamruatasan wakerajme.

2 Turasha tunaarinchau pujustasan wakerajai.

¿Amesha winisha warutik winitam?

Wina jearun pujaknasha pengké tunaarinchau pujustasan wakerajai.

3 Tura pasé turutniunka wikia pengké nintimrashtatjai.

Yusen umirtan nakitinaunka wikia nakitajai.

Tura asan wini pengké winicharti tusan nakitratatjai.

4 Tura pasé nintimtancha pengké nintimrashtatjai.

Tura pasé aa nunaka turutnasha nakitajai.

5 Aints anumkar ni irutkamurin pachisar pasé chichari nauncha itatmamtikiatatjai.

Tura miajuitjai tumamin ainaunka jiitnasha nakitajai.

6 Antsu aints anangmichu ainau wijai tsaniasar pujusarti titatjai.

Tura Yusen umirkaru ainau nuke wina inatir arti tusan tsangkatkatatjai.

7 Anangkartin ainauka kichkisha wina jearningkia pujuschartin ainawai.

Tura wait chichamrintin ainausha kichkisha wijaingkia tsaningchartin ainawai.

8 Kintajai metek wina nungkarun pasé aints ainaunka itatmamtikiatnuitjai.

Tura pasé takau ainaunka mash Yuse yaktarinian jiiktinuitjai.

102

Aints wait wajak Yusen seatin

1 Apuru wi seamur anturtukta.

Tura wi untsummataisha,

wait aneasam anturtukta.

2 Wi shamakun pujamtaisha,

winaka anturtutskeka pujusaip.

Antsu wait aneasam anturtukta.

Tura wi seamsha wári airkata.

3 Wina iwiaakmauruka mukuntinua nunisang mengkaawai.

Tura ukunchrusha kaii keenawa nunisarang kuntur awajtinawai.

4 Tura wina nintirsha nupaa jaawa nunisang kakarchamin nekapeawai.

Tura asan yutancha nintimtsujai.

5 Wi timiá juutuj pujau asamtai,

wina nuwaprusha ukunchrun nujatinawa nunisnak nekapmamjai.

6 Tura asan ampush jea itarkanam pujawa nunisketjai.

Ampush jea yumpunkamunam pujus shinawa nunisnak nekapmamjai.

7 Wikia kanutnasha kanatsjai.

Antsu suwich ningki jea tuntupen keemas pujawa nunisketjai.

8 Wina nemasur ainauka tuke jiyatinawai.

Tura wina naarun pachisar pasé chichartinawai.

9-10 Ame wina kajertuku asam,

yakí wakata turutiatum,

nungka ajuarmawa nunisnak nekapmamjai.

Tura asan wikia pangkan yuwayatun,

yukuun yuwawa nunisnak nekapmamjai.

Tura umutirun umaknasha,

neaikirjai pachimran umajai.

11 Wina kintarka mukuntiua nunisang nangkaaminawai.

Tura asaramtai nupaa jajatua nunisnak nekapmamjai.✡

12 Antsu Apuru ameka aints ainauka nekasam tuke inawaitme.

Tura asakmin amin naarminka tuke kajinmakchartin ainawai.

13 Apuru ame tsangkukratkatin kintaka yanchuk jeau asamtai,

wári ami aintsrum ainau wait anentrarta.

14 Ami inatiram ainauka ami jeem yumpunkaun nintimsar aneenawai.

Tura ami jeem yumpunkaun jiisar wake mesekar pujuinawai.

15-17 Ii Apuri ataksha mura Sión tutainum wina jear jeartuktaram tusa,

ni paaniurijai nuni wantintuk,

ayamrumichu ainau seamurin antuk pachistinuitai.

Turatin asamtai mash nungkanmaya aints ainau ii Apuri naari nekas pengker aa nuna pachisar:

Ameketme juuntam tiartinuitai.

Tura mash nungkanmaya apu ainausha ii Apuri pengkerin wainkar:

Ameketme pengkeram tiartinuitai.

18 Ukunam akiinawartin ainausha ii Apurin warartusarti tusar ju chichamka aarmau atinuitai.

19-20 Ii Apuri kársernum achikmau pujuinau juutinamurin antuktas,

tura maawartin ainauncha angkanmamtikiatas,

nayaimpinmayang nungkan jiismayi.

21-22 Mash nungkanmaya aints ainau ii Apurin warartusartas iruntrarti,

tura Jerusalén yaktanam mura Sión tutainum ni naarin pachisar chichasarti tusa,

ii Apuri nayaimpinmayang nungkan jiismayi.

23 Wikia aints jinta wekaa wekaaka japening pimpirua nunisketjai.

Tura musaachrisha jumchik ati tusa Yus pujutrun jurutkinua nunisketjai.

24 Tura asan Yusrun chicharkun:

“Jumchik musaach pujusu asan,

wina pujutruka jurutkiip”, tajai.

¡Ameka tuke pujuwitme!

25 Apuru nu nangkamtaik nungkasha tura nayaimpisha najanamiame.

26 Nuka mai mengkaakartin ainawai.

Antsu ameka tuke pujustinuitme.

Nungkasha tura nayaimpisha tarach arut mamuawa nunisarang mengkaakartinuitai.

Aints wejmakan aik chikichan entsawa nunismek nayaimpisha tura nungkasha yapajiatnuitme.

27 Antsu ameka yapaijmiamashtinuitme.

Tura asam ami pujutrumka pengké nangkankashtinuitai.✡

28 Ami inatirmi weari ainausha shamtsuk pujusarti tusam,

ameka pengker awaasatnuitme.

103

David: Wikia tuke nintirjai Apurun maaketai titatjai timiauri

1 Wikia tuke nintirjai Apurun maaketai titatjai.

Ni naarin pachisan tuke:

Yus pengkeraitai titatjai.

2 Wikia tuke nintirjai Apurun maaketai titatjai.

Wina pengker awajtusmia nunaka pengké kajinmakchatnuitjai.

3 Ningki wina tunaarunka mash tsangkutrurtinuitai.

Tura wina najaimiamurun mash tsuwaaratnuitai.

4 Tura mengkakai tusa tuke uwemtikrurtinuitai.

Tura ni anengkratairijai tuke pengker awajtustinuitai.

5 Tura pengker aa nuna mash surustinuitai.

Tura juunmaran pujayatnak,

kukui yakí nanamina nunisnak kakaram wajastinuitjai.

6 Chikich aintsun pasé awajinamtaisha,

ii Yusri nekas tunaarinchau asa,

nu wait wajainaunka ayamruktinuitai.

7 Moisésnasha tura Israel ainautincha ni wakeramurin tura ni turamurincha nekamtikramamiaji.

8 Ii Yusri iin wait anentramji.

Tura asa wárikia kajechuitai.

Tura iincha nukap anenmaji.✡

9 Yuska iinka kintajai metekka paseetme turamtsuji,

tura asa tukeka kajertamkashtinuitji.

10 Iikia tunau arining,

wait anentramu asa,

iinka amutmakchamiaji.

Tura ii pasé turamurincha yapaijtamtsuk tsangkutramramiaji.

11 Yus ni umirkautinka tuke anenmaji.

Nayaim nangkatkamurisha atsau asamtai,

Yuse anengkratairingkia pengké nangkankashtinuitai.

12 Tura tsaa taakmau tsaa jeamujai pengké tsaningchamin aa nunisang Yuska atumi tunaaringkia pengké wainkashtinuitrume tusa yaja japrutmamiaji.

13-14 Yus iin itiur najanamiaja tusa paan nekawai.

Iinka nungka tsetseri najatmau asa,

aints ni uchirin wait anentawa nunisang Yus ni umirin ainautinka wait anentramaji.

15 Aintsu pujutri nupaaya tumawaitai.

Nupaa tsapai yangkurui.

16 Tura nase kakaram nasenmatai,

yangkurka mengkawai.

Tura tuning aya tusarsha aints kichkisha nekaacharminuitai.

17-18 Antsu ni chichamen kajinmatsuk umirinauka Yuse anengkratairi tuke nangkankashtinuitai tusar nekainawai.

Tura ni weari ainauncha Yus tuke wainkatnuitai.

19 Ii Yusri keemtairi nayaimpinam pujawai.

Tura nuni keemas mash nungkanmaya ainauncha inawai.

20 Yuse awemamuri timiá kakaram ainautiram Yuse chichamen tuke antukrum umirkau asaram ii Apuri ameketme juuntam titaram.

21 Yuse awemamuri ainautiram,

ni inatiri asaram,

tura ni wakeramuri umirkau asaram,

mash ii Apuri ameketme juuntam titaram.

22 Mash najanamu ainausha mash nungkanam pujuina nu ii Apurin ameketme pengkeram tiarti.

Wikia tuke nintirjai Apurun maaketai titatjai.

Nuke ati.

104

Yuse najanamuri pachisar maaketai titinuitji

1 Wina nintirjai tuke Yus pengkeraitai titatjai.

Yusru ameketme juuntam.

Ameketme kakarmam.

2 Ameka paantin asam,

tarachia tumau nayaimpisha najanawaitme.✡

3-4 Ameka entsa ainausha najanawaitme.

Tura mukuntiunam wekainuitme.

Tura nase najanau asam,

tuke nase akupnuitme.✡

5 Ameka nungka pengké muchikchati tusam metamiame.

6 Tura juun entsa timiá kuna asa,

nungkan netkati tusam,

ame tsangkamkamiame.

Tura asakmin juun entsaka murancha netkamiayi.

7 Tura wainiatum ameka juun entsa kuyuati tusam chicharkamiame.

Tura asakmin juun entsaka ami chichammin ipiamta tumaun antuk wári kuyuamiayi.

8-9 Juun entsa kuyuamtai,

mura ainau tsapuiniarmiayi.

Tura juun entsaka ataksha nungkanka mashkia netchau ati tusam surimkau asakmin,

ataksha ni nangkaankatniurin kuyuamiayi.

10 Tura muranam pukuni ainia nu entsa arti tusam,

amek akupnuitme.

11 Tura pachim ainau yumin umurarat tusam,

entsa muranmasha tura paka nungkanmasha akupnuitme.

Pachim yupiram ainia nusha umurarmi tusam,

entsasha najanawaitme.

12-13 Nanamtin ainau entsa yantamen pujuinauka shiniinawai.

Yumi umurarat tusam mukuntiunmaya yumi akupnuitme.

Ameka mash najanau asam,

ni yutairisha suame.

14-15 Chirichri waaka ainau yuwaarat tusam najanawaitme.

Aints ainausha yutancha yuwaarti tusam,

ni yutairisha suame.

Tura yutai nereu ainau aints nungkanmaya uweniar yuwaarti tusam suame.

Nunia olivo macharijai ni namangken yakararti tusam suame.

Nunia ni yutairisha tuke suame.

Tura umutirincha umurarti tusam suame.✡

16 Numi ainau juun wajasarti tusam numpesha suame.

Kanu ainausha amek araawitme.

17 Nanamtin ainauka numinam pasungminawai.

18 Tura chipu yupiram ainau muranam yakí wekajinawai.

Chikich kuntin ainausha waanam matsatinawai.

19 Aints ainau nantun nekaawarti tusam,

nantusha najanamiame.

Tura tsaasha ame najanamu asa,

kintajai metek jeawai.✡

20 Ame tee ati tama tee wajawai.

Pachim ainau tura kuntin ainausha kashisha wekainawai.

21 Juun yawaa ainau ni uchiri yutairincha eatinawai.

Turinamtai Yus ni yutairincha suawai.

22 Tura tsawaarmatai ataksha waanam wayaawar tepeenawai.

23 Aints ainau tsawaarar jeanmaya jiinkiar,

ni takatrin takakmasartas weenawai.

Nunia kiarai waketkiar,

ataksha ni jeen waketinawai.

24 Yusru ami takatrum timiá untsurintai.

Ame nekamtairumjai mash najanawaitme.

Ame najanamu asar mash nungkanam yujainawai.

25 Juun entsasha sarmaitai.

Nuni namak juuncha tura tuupchisha yujainawai.

26 Nuni kanu juunnum aints engkemawar wekainawai.

Apuupsha nuni wekainawai.

27 Ame mash yujaina nuna yutairisha suame.

28 Ame suam ni yutairincha juwinawai.

Ame uwejem yapaarakmin tutuarar pujuinawai.

29 Ame yuta suachmaka wake mesekar pujuinawai.

Ame mayatairisha juramka,

aints ainausha jakar ataksha nungka tsetseri najanartin ainawai.

30 Ame ni mayatairi suamu asar,

ataksha nungkanam yujarmi tusar pujuinawai.

31 Yuse kakarmari tuke nangkankashtinuitai.

Ni takatri ainaujai Yuska waraawai.

32 Yus uurkat tama nungkaka muchiawai.

Tura muran takasamtai,

mukunit jiinui.

33 Tura asamtai Yusen tuke nintimsan kantamatajai.

Iwiaaku pujaknaka Yusrun Salmon kantamruatatjai.✡

34 Wikia Yusrun tuke pengker nintimtusan pujajai.

Tura Yusnum tuke warastinuitjai.

35 Tunaarintin ju nungkanam matsatinau mengkakartin ainawai.

Tura Yusen umirtan nakitinausha mash mengkakartin ainawai.

Antsu wikia tuke nintirjai Yus pengkerapita tura Yus juuntapita titatjai.

105

Israel ainaun Yus pengker awajsamuri

1 Ii Apuri maaketai titaram.

Tura ni naari pachisrum aints ainau ujaktaram.

Turuaram ni turamurisha mash aints ainau nekamtikiataram.

2 Ii Apuri pengker awajsatasrum kanta kantamataram.

Tura ni wainchati takatrin pachisrum chichastaram.

3 Tura ni naari pachisrum:

Yus pengkeraitai titaram.

Tura ii Yusri seakrumka tuke nintimjai warartustaram.

4 Tuke kintajai metek ii Apuri seataram.

Tura ni kakarmarisha wakerin ataram.

5-6 Atumka Yuse inatiri Abrahama weari ainiarme.

Tura Jacobo uchiri ainaun Yus wina umirtuktaram timiau asaram,

ni weari ainiarme.

Tura asaram Yus timiá kakaram asa,

wainchati takatan untsurin turamia nu nintimrau ataram.

7 Ii Yusringkia iinu Apurintai.

Ningki mash nungkanmaya ainaunka inawaitai.

8-9 Warang musaach nangkamaru wainiat Yuska Abrahaman wi turatatjai tímia nunaka pengké kajinmakchatnuitai.

Nuniasha ni uchiri Isaacan:

“Wi Yus asan tajame” tímia nunasha pengké kajinmakchatnuitai.

10-11 Yus Jacobon chicharak:

“Wikia nungka Canaán tutai amincha tura ami wearmincha susartatjai”,

tímia nunaka tuke sakarchatin asamtai,

Israela weari ainauncha tuke atumnau ati tusa akatar akupkamiayi.✡

12 Israela weari jumchik armiayi.

Tura asar iraawa nunisarang Canaán nungkanam wekaasarmiayi.

13 Tura chikich chikich nungkanam wekaa wekaakar,

nuni jear jumchik arusar ataksha chikich nungkanam jearmiayi.

14 Tuminau wainiat Yus niin pasé awajsarai tusa surimkamiayi.

Tura apu ainauncha chicharak:

15 “Wina umirtin ainauka paseeka awajkairap.

Tura wina chichamrun etserin ainauka wait wajaktinka susairap”, timiayi.

16 Tura nu nungkanam tsuka ati tusa,

árak ainau mash nerekcharti tusa suritkamiayi.

17 Turayat Josén chikich nungkanam surukarti tusa tsangkamkamiayi.

Tura asa Josén nuná eemak Ejiptonam akupkamiayi.

18 Antsu Josénka kársernum engkeenak jirujai nawen chanuntawar kuntujen jirujai jingkiawarmiayi.

19 Yus Josénka karanam tímia nuna umiatsaing,

¿wina chichamrun nekasash tiya? tusa nekapsatas nakasmiayi.

20 Nunia Ejipto apuri aintsun untsurin inarmia nu Joséncha angkanmamtikiamiayi.

21 Tura José wina jear tura winar ainia nunaka mash wainkati tusa inaikiamiayi.

22 Tura ni nungkari apuri ainaun nuiniarti,

tura yakta juuntri ainauncha ni nekamtarin nekamtikiawarti tusa inaikiamiayi.

23 Nunia Jacob,

chikich naari Israel,

Ejipto nungkanam jeamiayi.

Tura chikich nungkanmaya ayat nuni pujumiayi.

24 Nuni pujamtai Yus niin nukap yujramiayi.

Tura Ejipto ainau nangkamasarang kakaram wajasarti tusa kakamtikrarmiayi.

25 Antsu Ejipto ainau Israel ainaun nakitrarti tusa,

Yus nintimtikramiayi.

Tura Yuse aintsri ainaun anangkawarti tusa tsangkamkamiayi.

26 Nunia Moisésan tura ni yachí Aarónnasha untsuk Ejiptonam akupkamiayi.

27 Tura Yus akupkamu asar,

Moisés Aarónjai numi atsamunam wainchati takatan untsuri turuwarmiayi.

28 Yus Ejiptonam tsawai wainiat teen akupkamiayi.

Tura waininayat Ejipto ainau Yuse chichamenka pachischarmiayi.

29 Tura ni entsarincha numpa najatamiayi.

Turamtai namaksha mash kajingkiarmiayi.

30 Turasha parungkach ainau ni nungkarin tinamturti tusa,

tura apu peakrincha tinamrarti tusa akupkamiayi.

31 Tura Yus chichaamtai,

anchii tetejai pachinir mukuntiua nunisarang Ejipto nungkanam jearmiayi.

32 Nunia yumincha jitumtiktsuk micha kaya tumaun jijai pachimramun yakiiya kakeerarti tusa nungkanam akupkamiayi.

33 Yus turamtai Ejipto nungkanam uva naekri ainauncha mash tsurintrarmiayi.

Turamtai yurang higo tutaisha kakeekarmiayi.

Tura numi ainau kanawesha mash kupintrarmiayi.

34 Tura Yus ataksha chichaamtai,

manchi ainau kaunkarmiayi.

Timiá untsuri asaramtai nekapmartatkamawar tujinkarmiayi.

35 Tura asar ajanam arak arakmauncha mash amukarmiayi.

36 Nunia Yuse awemamuri kichik kichik jeanam waya Ejipto ainau uchiri eemkaurin maamiayi.

37 Nunia Yus ni aintsri ainaun Ejiptonmaya jiikmiayi.

Turamtai kurin takusar,

tura kuikiancha takusar,

timiá arák wekainayat juwicharmiayi.

38 Ni jiinkiaramtai Ejipto ainau sapijin wait wajainau asar warasarmiayi.

39 Nunia Yus mukuntiun ni aintsri ainaun uukat tusa akupkamiayi.

Tura kashi paan wekaasatniurinka ji kapaun akuptukmiayi.

40 Tura tsukaminak:

Iikia yuta yuumaji tinamtaisha,

nanamtin ainaun waachia tumaun akuptukmiayi.

Tura nayaimpinmaya maná pangka tumaun akuptukam yuwaar tutuararmiayi.

41-42 Nunia Moisés pampan awatiamtai,

pampanmaya yumi tsapuimiayi.

Tura entsa nunisang wej wajamiayi.

Yus yaanchuik ni inatiri Abrahaman chicharak:

“Ami wearam ainaun angkanmamtikiatnuitjai”,

tímia nunisang

43 ni aintsri ainaun Ejipto nungkanmaya jiikmiayi.

Yus turamtai mash warainak untsumkarmiayi.

44-45 Nunia Yus wina nuikiarturmaurun umirkarti tusa, ni aintsri ainaun chikich aints pujuarmia nuna nungkarin susarmiayi.

Tura ninu yaktari ainia nunasha mash susarmiayi.

¡Ii Apuri warartusmi!

111

Yus ni aintsri ainaunka wainui

1 ¡Ii Apuri warartusmi!

Anangkartichu ainau iruntramunam tura mash aints ainau kawengmaunum Apurun tuke nintirjai maaketai titatjai.

2 Ii Apuringkia timiá juun aa nuna takatringkia untsurintai.

Tura asamtai nuna nekaawartas wakerinauka nuna pachisar nuiminawai.

3 Yuse turamuringkia ni kakarmarijai turamia nuka nekas shiiram ainawai.

Tura asaramtai Yus aints ainaun ni pengker turamurijai metek pengker awajsatnuitai.

Tura pasé aints ainauncha ni pasé turamurijai metek wait wajaktiniun susatnuitai.

4 Yus wainchati takatrinka pengké kajinmakchatniun najanamiayi.

Ii Apuringkia aints ainautinka jaimias wait anentramji.

5 Tura niin ameketme juuntam tinu ainaunka yutancha susatnuitai.

Tura Yus wi turatatjai tímia nunaka pengké kajinmakchatnuitai.

6 Tura ni aintsri ainautinka ni kakarmarin inakturmasmiaji.

Tura asa niin umirkacharu ainau nungkarin ni aintsri ainautin suramsamiaji.

7-8 Ni tura nuka nekas pengkeraitai.

Ni chicham akupkamuringkia pengké yapajiachmin ainawai.

Tura nekasar pengker ainawai.

Tura asamtai ni chicham akupamuringkia tuke nintimrarminuitji.

9 Ii Yusri ni aintsri ainautinka angkan awajtamsamiaji.

Tura Yus wi turatatjai tímia nunaka tuke umiktinuitai.

Ii Yusringkia pengké tunaarinchawaitai.

Tura timiá kakarmaitai.

10 Tura asamtai nekasar nintip ainauka iinu Apurinka:

Ameketme juuntam tinu ainawai.

Aints tu nintimsar pujuinauka pengker nintimsar pujuinawai.

¡Ii Yusringkia tuke warartusmi!

112

Anangmichu ainaun pachisar etserkamu

1 ¡Ii Apuri warartusmi!

Yusen pengkeraitme tinauka tura ni chicham akupamuri umirinak pujuinauka warasartin ainawai.

2 Anangmichu ainau uchirinka chikich aints ainausha pengker awajsartin ainawai.

Tura anangmichu ainau chichamenka pengker anturkartin ainawai.

3 Ni jeen warinchu untsuri iruninawai.

Tura tuke wait anengkratin ainawai.

4 Tura nu aints ainau anangmichu asar,

chikich anangmichu ainaun pengker awajinamuri ji teeti tsantua nunisketai.

Nu aints ainau wait anengkratin tura jaimiasar nintimin tura anangmichu ainawai.

5 Pengke aints ainauka ikiatsata tinamsha suriminatsui.

Tura chikich aints ainauncha anangtan nakitinawai.

6 Tura asar mengkaakachartin ainawai.

Tura asamtai chikich ainausha anangmichu ainaunka tuke pachiu ainawai.

7 Anangmichu ainauka shamarumtinun antukarsha shamchau ainawai.

Tura ni Apurin nintiminau asar,

ni nintisha kurarchartin ainawai.

8 Ni nintisha kurarchartin asaramtai shaminatsui.

Tura asar ni nemase ainauncha pachinatsui.

9 Tura aints yuuminak pujuinaun su asar,

tuke wait anengkratin ainawai.

Turin asar chikich aintsjai ingkiunikiar natsaamtsuk pangkainiar jiininawai.✡

10 Antsu pasé aints ainauka nuna suwirpiaku jiinak kajerinawai.

Turayat nu anangmichu ainaun pasé awajsatatkamawar tujinkartin ainawai.

Antsu ni pasé turamuringkia mengkaakatnuitai.

113

Yuuminak pujuinaunka Yus wait anentawai

1 ¡Ii Apuri warartusmi!

Ii Apuri inatiri ainautiram,

ni naari pachisrum:

Yus juuntaitai titaram.

2 Yamai nangkamsaram tuke ii Apuri naari pachisrum:

Yus pengkeraitai titaram.

3 Tsaa taakmanumaninisha tura tsaa jeamunmaninisha ii Apuri naari pachisrum:

Yus kakarmaitai titaram.

4 Ii Apuringkia mash nungkanmaya ainaun inawaitai.

Tura asa ni kakarmaringkia nayaimpincha nangkawai.

5 Ii Yusringkia yakiiyang mash aints ainaun inawai.

Tura asamtai ii Apurijai metek kichkisha atsawai.

6 Turayat tsuntsuma nayaimpincha tura nungkancha mash wainui.

7-8 Ii Apuringkia yuuminak pujuinaunka wait anentawai.

Turasha ni yakta apuri ainaujai turasha kuikiartin ainaujai iruntrar pujusarti tusa,

Yus niin pengker awajsartinuitai.✡

9 Nuwa kaa ainausha uchin jurerarti tusa,

tura ni uchiri ainaujai pujusarti tusa Yus waramtiksartinuitai.✡

¡Ii Apuri warartusmi!

115

Ii Yusringkia nayaimpinam pujawai

1 Apuru timiá wait anengkratin asam,

tura nekas chicham nekamtikin asam,

aints ainauka iinka:

Pengkeraitme turamtsuk antsu aminak:

Pengkeraitme turamiarti.

2 ¿Warukaya aints ainau amin umirtamtsuk pujusarsha iincha:

Atumi Yusri tuwaita turaminaji? 3 Ii Yusringkia nayaimpinam pujawai.

Tura ni wakera nunaka mash umiawai.

4 Antsu Yusen umirkacharu ainau yusringkia kuritai nuniasha kuikaitai.

Ni yusri ainauka aints najanamu ainawai.

5 Ni yusri nakumkamuri jangkentin ainayat chichachu ainawai.

Tura jiintin ainayat wainmichu ainawai.

6 Tura kuwishtin ainayat antutnasha antichu ainawai.

Tura nujintin ainayat mayatchau ainawai.

7 Tura uwejentin ainayat achimchau ainawai.

Tura nawentin ainayat wekaichau ainawai.

Tura chichatsuk aya takamtaik puju ainawai.

8 Tura asaramtai aints ni yusrin najaninauka tura:

Ameka wina yusruitme tinu ainauka ni yusrijai metek ainawai.✡

9 Israel ainautiram,

Yusek nekasampita titaram.

Ningki iin yainmaktinuitji,

tura ejarmaktinuitji.

10 Sacerdote ainautiram,

Yusek nekasampita titaram.

Ningki atumin yainmaktinuitai,

tura ejarmaktinuitai.

11 Mash aints ainautiram,

ii Apuri:

Ameketme Yusem tinu asaram,

nekasampita titaram.

Ningki iin yainmaktinuitji,

tura ejarmaktinuitji.

12 Ii Apuri ni aintsri ainautin kajinmatramtsuk nekas pengker awajtamsatnuitji.

13 Tura juun ainau tura uchi ainausha niin:

Ameketme Yusem tinaunka nekas pengker awajsatnuitai.

14 Ii Apuringkia atumin nukap yujtamratnuitai,

tura atumi uchirincha nunisang nukap yujratnuitai.

15 Ii Apuri nayaimpin tura nungkancha najanamia nuka atumin pengker awajtamsati.

16 Nayaimpikia iinu Apurinuitai.

Antsu nungkanka aints ainautin suramsamiaji.

17 Yaanchuik jakaru ainauka chichakchamin asar,

iinu Apurinka maaketai tichartinuitai.✡

18 Antsu iikia iinu Apuringka yamaikia tuke maaketai titatji.

¡Ii Apuri warartusmi!

116

Maaketai tiartas Yusen seamu

1 Wina Apurka wi seamurun anturtuku asamtai,

wikia Apurun aneajai.

2 Wi seamurun anturtuku asamtai,

iwiaaku pujaknaka tuke niin seatnuitjai.

3 Jata wina achirkamtai,

jakatatjapi tusan shamkamjai.

Tura timiá shamakun tura timiá najaimiakun achikmawa nunisnak nekapmamramjai.

4 Tu nintimsan pujakun Apuru naarin pachisan uwemtikrurti tusan seamjai.✡

5 Ii Apuringkia mash aints ainaun:

Metek ainawai tu nintimui.

Tura asa ii Yusringkia iincha tuke wait anentramak pengker awajtamji.

6 Ii Apuringkia mianchau ainauncha wainui.

Tura asa wikia pengké kakarchamin nekapeai wainiat winaka uwemtikrurmayi.

7 Apurka wina pengker awajtusu asamtai,

yamaikia pengker nintimtusan pujusminuitjai.

8 Yus jakatniunmaya wina uwemtikruru asamtai,

tura juutmauruncha jurutrukin asamtai,

yamaikia jakashtatjapi tusan,

pengker nintimsan pujustinuitjai.

9 Yamaikia iwiaaku pujaknaka:

Apurun umirkatatjapi titatjai.

10 Wikia timiá wait wajayatnak Apurun nekasampita timiajai.✡

11 Waurkamin nekapeakun:

Mash aints ainau wait chichamrintin ainawai tu nintimmiajai.

12 ¿Apur wina timiá pengker awajtusuncha warinak susaintaj?

13 Mash aints antinamunam:

Apurka uwemtikrurmayi titatjai.

Tura ni naarin pachisan:

Ameketme Yusem titatjai.

14 Wina Apurun:

Nuna turatatjai timiaja nunaka mash aints antinamunam umiktatjai.

15 Ni aneetiri ainau jakatniurinka ii Apuri nukap nintimtawai.

16 Apuru wikia aminu inatirmetjai.

Wikia aminu nawantrumi uchirinjai.

Wikia jingkiamua nunisnak pujaing winaka atitamiame.

17 Apuru amin maaketai titasan tangkurun maan epeatatjai.

Tura ami naarmin pachisan seatatjame.

18-19 Apuru Jerusalén yakta japen ami jeemin wayaan,

wi amincha nunaka turatatjai timiaja nunaka mash aints antinamunam umiktatjai.

¡Ii Apuri warartusmi!

117

Ii Apuri warartusmi

1-2 Ii Apuringkia iincha timiá anenmau asamtai,

mash nungkanmaya aints ainautiram,

ii Apuringkia:

Ameketme juuntam titaram.

Ningkia pengké yapaijmiamachminuitai.✡

¡Ii Apuri warartusmi!

119

Yuse chichame pachisar warartustin

- 1 -

1 Aints tunaarinchau ainauka ii Apuri nuikiartamurin nintimtinau asar,

nekasar warasartin ainawai.

2 Tura Yus chichaman akupamun páchina nuka tura tuke nintijai niin nintimtina nuka nekasar warasartin ainawai.

3 Tura pasé aa nuna takatsuk pujusar,

ii Apuri jintin amainauka nekasar warasartin ainawai.✡

4 Apuru ame chichaakum:

Wina chichamur tuke umirtuktaram timiame.

5 Tura asakmin wiki nintimsanka:

Tuke inaitsuk ame chicham akupamurmin umirkatasan wakerajai tajai.

6 Wikia ami chichammin mash umirkanka pengké natsaarchatnuitjai.

7 Tura ame chicham akupkamiame nuka timiá pengker ainia nuna nuimiarnaka,

amincha tuke nintirjai maaketai titatjame.

8 Ame chicham akupkamiame nuna umiktasan wakerajai.

Tura asamtai ajapruamka pengké ukurkiip.

- 2 -

9 ¿Natsa ainausha itiur tunaarinchausha pujusarminuita?

Ami chichammin umirinak nekasar tunaarinchau pujusarminuitai.

10 Wikia aminka tuke nintirjai nintimtajme.

Ameka wi chicham akupamurun

umitsuk pujusti tusamka tsangkamrukaip.

11 Wikia amin umirtsuk pujusai tusan,

ami chichammin nintirun tuke ukuyajai.

12 ¡Apuru aminka pengkeraitme tajame.

Tura asamtai ame chicham akupamuram nuiturta!

13 Ame chicham akupame nunaka aints ainaun mash ujakartatjai.

14 Ame chicham akupamurmin umirkunka,

chikich aints ainau ni kuikiarin nintimsar waraina nuna nangkamasnak wikia warastinuitjai.

15 Ame chicham akupamurmin nintimsan pujakun,

ami wakeramurmin nintimsan pujustinuitjai.

16 Tura ame umirkatin chichamnasha nintimsan warastinuitjai.

Tura ami chichamminka kajinmarchatnuitjai.

- 3 -

17 Apuru wikia aminu inatiram asamtai ¡tuke pujut surusta! Turakminka ami chichammin umiktatjai.

18 Ami unuikiartutiram timiá pengker aa nuna nintimratasan wakerau asamtai,

ame jiiru uratrita.

19 Wikia ju nungkanmaka irawa nunisnak pujau asamtai,

amin umirkatin chichamka uutrukaip.

20 Wikia ame chicham akupamurmin nekaatasan timiá wakerau asan,

nekachkun kintajai metek napchau nintimsan pujajai.

21 Aints miajuitjai tumamin ainauka ami chichammin umirtan nakitinau asar yumingkramu ainawai.

Tura asaramtai nu aints ainauka ni tunaari inaisarti tusam chicharkatnuitme.

22 Wikia ami chichammin umirkau asamtai,

wina jiyatkar pasé awajtusartin ainauka winiangka kiishmakta.

23 Aints timiá kakaram ainauka wina pasé awajtusartas wakerutinau wainiatun,

wikia aminu inatiram asan,

ami chichammin nintimratatjai.

24 Tura ame chicham akupkamu ainaun nintimran wikia waraajai.

Ame chicham akupamuram wina chichartuktin ainawai.

- 4 -

25 Yusru wikia jakamin nekapeajai.

Tura asamtai ame timiame nunismek yamaram pujut surusta.

26 Wikia itiur pujaja tusan amin ujakmajme.

Wi turamtai ameka airkamame.

¡Wait aneasam ami wakeramuram nuiturta!

27 Ami wainchati takatirmin nintimratasan wakerajai.

Tura asamtai wina umirtuktin chichaman umirtukat tusam nekamtairam surusta.

28 Wikia timiá wake mesekan pujau asan juutkamaikiakun pujajai.

Tura asamtai ame turutmiame nutiksamek kakamtikrurta.

29 Tura wait chichamtinu jintin amakai tusam surimrukta.

Antsu wait aneasam nuiturta.

30 Nekas chichamtinu jintin wekaasatasan wakerajai.

Turasha ami umirkatin chichammin umiktasan wakerajai.

31 Apuru wikia ame chicham akupamurminka inaiyatsjai.

Tura asamtai winaka inatsatraip.

32 Wina nintir waramtikrusu asakmin,

ami umirkatin chichammin miatrusnak umiktasan wakerajai.

- 5 -

33 Apuru ami chichamem nuiturta.

Ame turakminkia iwiaaku pujaknaka tuke umiktasan wakerajai.

34 Ami nuikiartutirmin umiktasan wakerau asamtai,

nekamtairam surusta.

Tura asakmin tuke mash wina nintirjai umiktasan wakerajai.

35 Ame chicham akupamur umikiam,

wina jintiar amakta tusam nintimtikrurta.

Ame turakminkia,

wikia pengker nintimsan pujustatjai.

36 Apuru ame wina chichamrun wakerukat tusam nintimtikrurta.

Antsu kuikianka wakerutsuk asati tusam nusha nintimtikrurta.

37 Tura chikich aints ainau wakerina nuna nintimrai tusam surimrukta.

Antsu wina jintiar amakta tusam pujut surusta.

38 Wikia ami inatirmetjai.

Tura asamtai amin umirtaminak pujuinaun:

Wi turatnuitjai timiame nuka winasha turuttia.

39 Wikia ami chichammin umiktasan timiá wakerau asamtai,

inatsararai tusam ame pasé aa nuka kiishmakta.

40 Wikia ami chichammin wakerau asamtai,

ame pengker asam yamaram pujut surusta.

- 6 -

41 Apuru ame timiame nunismek ami anengkratairam inaktursata,

turam uwemtikrurta.

42 Aints wina inatsatratas wishikrinamtaisha,

wikia ami chichammin nekasampita tau asan kajertsuk aiktinuitjai.

43 Wina chichamur umirtukta tame nuna nintimsan pujau asamtai,

nekas chicham aa nuka jurutrukiip.

44 Wikia ami chichammin tuke inaitsuk umiktasan wakerajai.

45 Tura ami chichammin umirkau asan,

angkan pujustinuitjai.

46-47 Wikia ame chicham akupamurmin aneau asan,

nuna nintimsan waraajai.

Tura asan ami chichammin apu ainauncha ujaaknasha natsaarchatatjai.

48 Wikia amin umirkatin chichaman timiá wakerau asan,

pengker nintimsan umiajai.

Tura ami chichammin nukap nintimsan pujajai.

- 7 -

49 Apuru wikia ami inatirmetjai.

Yaanchuik turutmiame nuka ame nintimrata.

Nu chichamka winaka nintimtikrurmiame.

50 Wi wake mesekan pujamtai:

Amin tuke pujutan susatnuitjame tusam turutmiame nu chichamjai kakamtikrurmiame.

51 Aints miajuitjai tumamin ainauka winaka tuke inangnatsuk wishikrinawai.

Tura wainiatun ame nuiturmiame nunaka wikia tuke kajinmatsjai.

52 Apuru ame yaanchuik chicham akupkamiame nunaka kajinmatsjai.

Tura nuna nintimran pengker nintimsan pujajai.

121

Wina ejarkatnuka Yusketai

1 Wiki nintimsanak muran jiisan:

¿Tuniang wina yainkatnusha winitnuinta? tu nintimsan pujajai.

2 Turayatun wina yainkatnuka muranmakeka pujatsui.

Antsu wina yainkatnuka nayaimpin tura nungkancha najanamia nuwaitai.

3 Nuka tunaanum pujusta,

tusangka tsangkamramkashtinuitai.

Amin waitma nuka pengké kanurchatnuitai.

4 Nekas amin waitma nuka Israel ainaun wainin asa,

pengké kanichuitai.

5 Yusketai amin waitminka.

Tura amin ejarmaktincha nuketai.

Tura amin yainmaktincha amijai tsanias puja nuketai.

6 Tsaangka tsawaingkia aminka ititka awajtamsashtinuitai.

Tura nantusha nunisang kashisha turutmashtinuitai.

7 Shamrumtin amaunumiasha Apuram ejarmaktinuitai.

Tura ami pujutrumnasha pasemarai tusa waitramkatnuitai.

8 Ame tuni wekaame nunisha ami Apuram yamaisha ejarma nu tuke ejarmaktinuitai.

126

Achikmau ainau waketkiarmauri

1 Achikmau ainautin Yus:

Ataksha Jerusalénnum

waketkitaram tusa,

angkanmamtikiamu asar iisha karanma nunisrik pujusmiaji.

2 Tura asar wararkur wishirmiaji.

Tura wararkur kantamamiaji.

Turakrin Yusen umirchau ainau nuna wainkar chichainak:

“Ni Yusri niin nekas pengker awajsayi”, tiarmiayi.

3 Nu tina nunaka nekasar tiarmiayi.

Ii Apuringkia nekas iin pengker awajtamsamiaji.

Tura asamtai iisha warasmiaji.

4 Apuru yumi atsamunam ataksha yumi jitamtai,

entsa wej wajainawa nunismek iincha ataksha pengker awajkartusta.

5 Aints ni arakri jumchik asamtai,

juutkamaikiak araamramia nunaka ukunam nerekamtai waras juuktinuitai.

6 Ni arakrin araamratas jumchik asamtai juutkamaikiak ni jeenian jiinkiat,

nuniangka nukap juuku asa,

waras kantan kantamki ni jeen waketkitnuitai.

127

Iinu aa nunaka Yus mash suramji

1 Ii Apuri yaimkechujai ii jee jeamkurkia,

jea jeamin ainautisha nangkamir takakmastinuitji.

Tura ii Yusri ii yaktarin waintsuk pujamtaikia,

yakta wainin ainausha nangkamiar ii yaktarincha wainkartinuitai.

2 Atumsha atumi yutairi wainkatasrum kashik nantakrum,

waitnasrum takaa takakmakrum tsaa jeamtai inangnakrumsha nangkamrum takakmastinuitrume.

Antsu Yus ni aneetiri ainautinka kanurarti tusa karan suramji.

3-5 Aints uchin untsuri yajutmaruka aints kuntinun tukutas tsentsakan untsuri takus wekaawa nunisketai.

Tura asamtai aints uchin untsuri yajutmarunka Yuska nekas pengker awajui.

Tura asamtai nu aintska pengker nintimias warastinuitai.

Tura ni uchiri ayamrukartinka untsuri asaramtai,

ni nemase ainau nu aintsun pachisar pasé chichainayat inatsarchartin ainawai.

130

Apuru ¿tunau tsangkutrachkumnisha yáki uwemtikrurat?

1 Apuru timiá napchau nintimsan pujau asan amin seajme.

2 Apuru wina chichamur anturtukta.

Tura wait anentrurta tusan seamka tenap anturtukam airkata.

3 Apuru ¿tunaur tsangkutrachkumnisha yáki uwemtikrurat?

4 Antsu wina ameketme Yusem turutiarti tusam,

ii tunaaringkia tsangkukratnuitme.

5 Wikia tuke wina nintirjai Apurun nintimtajai.

Tura ni chichamencha tuke nintimsan pujajai.

6 Yakta wainin kashi iwiainak:

¿Warutik tsawaarat? tusar nakainawa nunisnak wikia Apurun:

¿Warutik tat? tusan nakajai.

7 Ii Apuri timiá wait anengkratin asa, iinka tuke angkanmamtikramatnuitji.

Tura asamtai Israela weari ainautiram,

atumi Apuri nintimrataram.

8 Ningki atumi tunaarinka mash tsangkutramratnuitai.

131

David: Apuru wikia miajuitjai tumamtanka nakitajai timiauri

1 Apuru wikia miajuitjai tumamtanka nakitajai.

Tura nuwancha jiijamniauka jiiatsjai.

Turasha wikia mash nekawitjai tatsujai.

2 Antsu uchi muntsun tsurak muntsunka nintimtsuk pujawa nunisnak wikia tunaunaka nintimtsuk antsu aminak nintimsan pujajai.

3 Israela weari ainautiram,

atumi Apuri yamaisha tuke nintimrataram.

134

Ii Apuri inatiri ainautiram ii Apuri: Ameketme pengkeram titaram

1 Ii Apuri inatiri ainautiram,

kashi kanutsuk iruntai jeanam Yus seatasrum kaunkau asaram,

ii Apuri ameketme pengkeram titaram.

2 Tura atumi uweje takuiram ii Apuri ameketme pengkeram titaram.

3 Turakrumningkia ii Apuri nayaimpin tura nungkancha najanamia nuka ni pujamuriniang atumin pengker awajtamsarti.

139

David: Yus mash nekawai timiauri

1 Yusru wina nintirka nekame.

2 Wi itiur pujaja nusha waitme.

Ame arák pujayatum,

wi nintimaursha mash nekawitme.

3 Wi wekaamtaisha tura ayamkun pujamtaisha,

nunismek waitme.

Wina jintarun wi wekaaja nusha mash waitme.

4 Wina chichamrun tuke chichaaja nuka ameka mash anturtukuitme.

5 Ame wina eemkim tura ukurninisha pujurtame.

Uwejmijaisha wina takarme.

6 Nunaka mash nekayatun nintimratatkaman yuumatajai.

7 Aminu Wakanim tuke pujurtau asamtai,

¿wisha tuki wetaj? Ame mash nungkanmaya ainau nekau asakmin ¿wisha itiur tupikiakminuitja?

8 Wikia nayaimpinam waakmatisha,

ameka tuke nuni pujurtame.

Tura nungka taimunam nitak pujamtaisha winaka tuke waitme.

9-10 Wikia kashik nantakin,

nasejai juun entsa amajin wekaamtaisha,

ai wekaasata tusam uwejmijai tuke wina achirkatnuitme.

11-12 Antsu wikia teenam anumkatasan wakerai wainiatmek,

ameka tsawaisha tura kashisha tuke nunismek waitme.

13-14 Wina namangkur najanau asam,

tura wina nukuru ampujesha najatau asakmin,

amincha maaketai tajame.

Aminu itiurkachmintrum atsau asamtai, wikia:

Ame pengké tujinkachuitme tusan nekajme.

15-16 Wina mash nekaru asakmin,

wikia anumkachminuitjai.

Chikich ainau winaka waitinatsaing ameka najatamiame.

Wina nukuru ampujen pujai waitiatum,

wina kintarka warutmak at tusam mash nekaamiame.

Aminu papirumin wina kintarka warutmak at tusam mash aarmawaitai.

17-18 Ami takatrum nekas pengker aina nuka untsuri ainawai.

Tura asaramtai nuna nekapmartatkaman tujintajai.

19-20 Yusru aints ainau amin nakitramina nuna pujutringkia jurukiarta.

Nuka nangkamiar amin naarmin pachisar pasé chichainawai.

Tura asaramtai mangkartin ainau wina takarsacharti tusam waitkata.

21 Apuru amin nakitramin ainaunka wikia nakitajai.

Tura amin umirtamtan nakitin ainaunka nakitajai.

22 Nu aints ainauka wina nemasrua nunisarang asaramtai,

tuke wina nintirjai nu aints ainaunka tsuutajai.

23 Yusru nintimaur nekame.

Tura asam nintirka jiirtusta.

Tura nintirun tunau atsuash tusam nekartuata.

24 Tura tunau jintanam wekaamtaisha tuke nekamtikruata.

Tura tuke pujut nangkankashtinnum pujusminam tusam jintintruata.✡

142

David: Apuru ametme wina ejarkatnumka timiauri

1 Wikia Apurun kakaran untsuakun:

Wait anentrurta tusan seajai.

2-3 Napchau nintimsan pujaknaka,

Apurun wake mesekmaurun nekamtikjai.

Tura wait wajamurnasha ujaajai.

Apuru wi pujamurka nekame.

Wi wekaasatniunam ejatkan puusarmayi.

4 Tura pajaasan jiimkuncha,

wina yainkatnunka waintsujai.

Tura wina ayamrutkatnusha atsawai.

Tura wina nintimtursatcha kichkisha atsawai.

5 Tura asamtai amincha Apuru untsuajme.

Ametme wina ejarkatnumka.

Nuniangka chikich wina ayamrutkatnuka aya atsawai.

6 Wina kakarmar atsau asamtai,

wina untsumaur anturtukta.

Tura wina nemasur ainau wina nangkamasang kakaram ainamunmaya angkanmamtikruata.

7 Amin waramtiksatasan wakerau asamtai,

wikia achikmawa nunisnak pujaing nuniangka jiirkita.

Ame winaka pengker awajtau asakmin,

anangmichu ainauka winaka tentatkartinuitai.

143

David: Apuru wi inintramur airkata timiauri

1 Apuru wi seamur anturtukta.

Turasha wi inintramur anturtukta.

Ame timiame nuka tuke umiktin asam,

wi seamur airkata.

2 Mash aints ainau tunaarintin ainawai tusam nekame.

Antsu wikia aminu inatiram asamtai,

winaka wait wajaktinka surusaip.

3 Wina nemasur ainauka wina papeetkar nungkanam ujuarmawa nutikruwarmayi.

Tura aints jakawa nunisang teenam pujusti tusar,

wina pasé awajtusarmayi.

4 Wikia timiá napchau nintimsan pujau asamtai,

nintirsha kurawai.

5 Wi yaanchuik pujuyaja nuna aneakjai.

Tura ami turamurmin mash nintimjai.

6 Wikia nungka mujurua tumawaitjai.

Tura asan nungka mujuramtai,

aints ainau yumi jiturti tusar,

uwejen takuiniar amin seatmina nunisnak amincha seajme.✡

7 Apuru wina mayatair nangkantanak jasi.

Tura asamtai wári airkata.

Ame yaimkem suritrukaip.

Nu turakminka wikia jakawa nunisnak pujustatjai.

8 Wikia amin nintimsan pujau asamtai,

kashik shintaramtai,

ami anengkratairmin tu awai tusam nekamtikruata.

Tura ame nu jinta wekaasata tusam jintim nekamtikruata.

9 Apuru ameka wina ejarin asam,

wina nemasur ainamunmaya angkanmamtikruata.

10 Tura wina Yusur asam,

wina wakeramur najanata tusam nuiturta.

Ami Wakanim nekas pengker aa nu:

Ju jinta tupnik amakta tusa,

wina jintintruati tusan seajme.

11 Apuru pujut surusta tusan,

amin naarmin pachisan seajme.

Ame tuke pengker asam,

wi wait wajamunmayangka jiirkita.

12 Wikia ami inatiram asamtai,

wait anentruram wina nemasur ainauka nepetkam mash mengkaakta.

144

David: Wina ejarkatnuka wina Apuruitai timiauri

1 Wina ejarkatnuka wina Apuruitai.

Tura asamtai ameketme pengkeram titatjai.

Ningki mesetnum wetinnaka nuiturtinuitai.

2 Ningki wina amikur asa wina ejarkatnuitai.

Tura pampanam wi anumkatnua tumau asa,

winaka angkanmamtikruatnuitai.

Tura tantaara tumau asa,

wina ayamrutkatnuitai.

Tura chikich nungkanmaya ainaun nepetkata tusa kakamtikrurtinuitai.

3 Apuru aintsti mianchau arincha ¿waruka timiá anengkratme? Aintsti jakatin arincha,

¿waruka timiatcha nintimkartusmesha pujame? 4 Aintstikia aintsu mayatmauriya nunisrik wári mengkakatnuitji.

Tura asar mikinta nunisrik nangkamaji.✡

5 Apuru nayaimpinam mukunit shuwinnum pujuuwitiatum tarata.

Tura mura ainausha keekarti tusam takasta.

6 Tura chaarim nangkia tumau akupkata.

Turasha nemasem ainau atu atu tupikiakiarti tusam awemata.

7 Yakiiyang uwejem kutsmarta.

Tura aints juun entsanam jakeawa nunisnak pujaing uwemtikrurta.

Tura chikich nungkanmaya aints ainamunmaya angkanmamtikruata.

8 Nu aints ainauka wait chichaman etserin ainawai.

Tura ni uwejen takuiniar anangminak Yusjai tajai tinawai.

Tuminau asaramtai nu aints ainamunmaya uwemtikrurta.✡

9 Apuru yamaikia yamaram kantan kantamruatjame.

Tura kitarran tuntuikiamaikiakun kantan kantamruatjame.

10 Ame apu ainau nepetkatniuka surusuitme.

Tura asam winasha jakatniunmaya uwemtikrurmiame.

11 Tura yamaisha nunismek winasha jakatniunmaya uwemtikrurta.

Tura chikich nungkanmaya aints ainamunmaya angkanmamtikruata.

Nu aints ainauka wait chichaman etserin asar,

uwejen takuiniar anangminak:

Yusjai tajai tinawai.✡

12 Ii uchiri ainauka árak arakmawa nunisarang tsakainawai.

Tura ii nawantri ainausha Yuse jeen paini shaung wajainawa nunisarang ainawai.

13 Ii jeesha árak juukmaujai piakaru ainawai.

Tura ii tangkurisha untsuri warang yujainawai.

14 Ii waakarisha japrukaru ainayat ni uchirisha shimkimuka ainatsui.

Tura ii yaktarinka taetet wajamusha atsuyi.

15 Tu pujakrikia nekasar warasartin ainiaji.

Yus ii Apuri aa nu iijai pujamtaikia,

nekasar warasartin ainiaji.✡

145

David: Yusru ami kakarmarmin pachisan chichastatjai timiauri

1 Yusru wina Apur asakmin,

ami kakarmarmin pachisan chichastatjai.

Tura ami naarmin pachisan:

Ameketme juuntam titatjai.

2 Aminka kintajai metek:

Ameketme pengkeram titatjai.

Tura tuke amin naarmin pachisan warartustatjame.

3 Ii Apuri asam nekasam juuntaitme.

Tura asakmin mash aints ainau:

Ameketme juuntam turamiarti.

Tura timiá juun asakmin,

iikia warukuita tusar nintimratatkamar tujintaji.

4 Aints ainau ni uchiri ainaun nuininak ami turamurmin pachisar:

Nuka nekas pengker ainawai tiartinuitai.

Nunia ami kakarmarmijai najanamiame nunasha pachisar ni uchiri ainaun ujakartin ainawai.

5 Tura asaramtai aints ainau mash ami paaniurmin tura ami kakarmarmincha pachisar chichasartin ainawai.

Turinamtai wisha ami wainchati takatrumin pachisan chichastatjai.

6 Tura ami kakarmarmijai ami nemasem ainau nepetnuyame nuna pachisar chichasartin ainawai.

Turinamtai wisha amin pachisan:

Yus juuntaitai tusan aints ainaun ujaktatjai.

7 Wi ujaam,

aints ainau amin pachitmasar:

Yus timiá pengkeraitai tiartinuitai.

Tura kantan kantaminak:

Yuska pengké tunaachawaitai tiartinuitai.

8 Ii Yusringkia jaimias aints ainautin wait anentramji.

Turasha wári kajechu asa iincha tuke anenmaji.✡

9 Ii Apuringkia mash aints ainautin pengker awajtamsatas wakerutmaji.

Tura ni najanamurinka mash jaimias wainui.

10 Apuru ami najanamurmin pachisar aints ainau mash warasarti.

Tura amin umirtaminak pujuinauka mash amin warartamsarti.

11-12 Tura aints ainau mash ami kakarmarmin pachisar chichasarti,

turasha ame aints ainau timiá pengker inamurmin

pachisar warasarti.

Tura amin pachitmasar:

Mash nungkanmaya ainaun nekas pengker inawai turamiarti.

Nunia ami paaniurmincha pachisar chichasarti.

13 Aminu inamtairumka pengké nangkankashtinuitai.

Tura asamtai ameka aints ainauka tuke inangnatsuk inartinuitme.

14 Ii Apuringkia jakaartas wakerinauncha kiakartinuitai.

Tura mianchawaitjai tumamin ainauncha inankitnuitai.✡

15 Apuru mash iwiaaku ainauka yutairin yuuminak surusat tusar amin nakarminawai.

16 Tura uwejem yapaarakminka,

mash iwiaaku ainau tutuarar pujuinawai.

17 Ii Apuringkia aints ainautinka tuke mash metek jiirmaji.

Turasha ni tura nunaka iin wait anentramak tuke turawai.

18 Ii Apuringkia ni seau ainautinka anturtamji.

Tura anangmichu ainau seamsha anturui.

19 Tura ii Apurinka:

Ameketme Apum tinu ainau wakeramurin umiktinuitai.

Tura Apuru yainkata tinamtaikia,

ni seamurinka anturkatnuitai tura uwemtikratnuitai.

20 Ii Apuringkia niin aneenaunka ejaktinuitai.

Antsu pasé aints ainaunka mengkaaktinuitai.

21 Wina jangkerjai wina Apurun tuke maaketai titatjai.

Tura mash nungkanmaya ainau ii Apuri naarin nekas pengker aa nuna pachisar:

Ameketme pengkeram tuke inangnatsuk tiartinuitai.

146

Tuke wina nintirjai Apurun maaketai titatjai

1 ¡Ii Apuri warartusmi!

Tuke wina nintirjai Apurun maaketai titatjai.

2 Tura iwiaaku pujaknaka tuke Apurun maaketai titatjai.

Tura wina Yusrun kantan kantamruatatjai.✡

3-4 Atumka aints miajuitjai tumamin ainau timiá kakaram ainawai tiirap.

Nu ainauka áya aintsuk ainawai.

Tura jakaar nungka najanarar,

nu kintatik ni takaamurinka mash inaisartin ainawai.

Tura timiá kakaram ainau wina uwemtikrurartinuitai tuuka nintimsairap.

5 Ii Yusri yayaamutirmeka warastaram.

Jacobo Yusri atumi Apuri asamtai,

niin nintimsaram pujuinautirmeka warastaram.

6 Yuska nayaimpincha tura nungkancha tura juun entsancha tura numi mash iruna nunasha najanamiayi.

Tura asa ni chichamencha tuke umiktinuitai.

7 Tura wait wajakartin ainaunka Yuska pengker awajsatnuitai.

Tura tsukaminak pujuinauncha ni yutairincha susatnuitai.

Tura achikmau ainauncha angkanmamtikiatnuitai.

8 Ii Apuri wainmichu ainaun wainmamtikiatnuitai.

Tura iyaaru ainauncha inankitnuitai.

Tura anangmichu ainauncha aneetnuitai.

9 Tura chikich nungkanmaya ainauncha wainkatnuitai.

Tura mitaik ainauncha tura waje ainauncha ni yuumamurincha susatnuitai.

Antsu pasé aints ainaunka mengkaaktinuitai.

10 Yuse aintsri ainautirmin ii Apuri tuke inatmartinuitrume.

Tura atumi Yusri tuke inangnatsuk mash nungkanmaya ainaun inartinuitai.

¡Ii Apuri warartusmi!

147

Ii Apuri pengker nintimsaram kantamruataram

1 ¡Ii Apuri warartusmi! Ii Yusri kantamruatnuka nekas shiirmaitai.

Tura ii Yusri warartustinka nekas pengkeraitai.

2 Ii Apuri ni yaktarin Jerusalén tutain ataksha jeamkarti tusa,

ni aintsri ainautin kakamtikramji.

Tura Israela weari ainautin atu atu chikich nungkanam akuptamramiaji nunaka ataksha itarmimiaji.

3 Tura napchau nintimsar pujuinauncha ataksha pengker nintimtikratnuitai.

Tura katsumkamu ainauncha tsuwartinuitai.

4 Yuska yaa ainausha warutmak ainia tusa nekawai,

tura kichik kichik yaa ainauncha naarin inaiyawai.

5 Ii Yusringkia juuntaitai,

tura kakarmaitai.

Tura asamtai ni nintimauringkia nekaachminuitji.

6 Wikia mianchawaitjai tumamin ainaunka ii Apuringkia inankitnuitai.

Antsu pasé aints ainaunka tuke inatsartinuitai.✡

7 Ii Apuri maaketai tusaram kanta kantamruataram.

Tura ii Yusri warartakrum kitarrjai kanta tuntuyataram.

8 Yuska nayaimpinam mukunit ati tusa akupawai.

Tura yumi jiturti tusa umiawai.

Tura muranam chirichri tsakarti tusa tsapamtikui.

9 Kuntin ainauncha Yus yurui.

Tura kantserkapi uchiri juutinamtaisha Yus yurui.

10 Kawai ainausha tura aints ainausha ni kakarmarijaingkia Yusnaka pengkerka awajinatsui.

11 Antsu niin umirin ainauka tura ni anengkratairin nintimsar pujuinauka Yusnaka pengker awajinawai.

12 Jerusalénnum pujuinautiram,

ii Apuri warartustaram.

13 Ni wakerau asamtai,

atum shamtsuk pengker nintimtusrum pujuyarme.

Tura asakrumin atumi uchiri ainauncha Yus pengker awajsamiayi.

14 Atumi nungkari pengker nintimsaram angkan pujustaram tusa,

Yus atumin pengker awajtamrume.

Tura yutancha pengkeran atumin suramrume.

15 Ningki ni chichamenka nungkanam akupawai.

Turamtai ni chichamengka wári mash nungka ainamunam jeawai.

16 Yuscha michan yukuuya tumaun nungkanam akupawai.

17 Tura kaya tumau micha yakiiya kakeerarti tusa akupawai.

Turasha entsa waininayat,

aints ainau nungkanam wekajina nunisarang katingkiarti tusa,

entsanka pisu najanui.

18 Antsu ni chichamen akupak:

Entsa pisu amia nu ataksha yumi ati tusa najanui.

Tura nasen tsuweran akupak:

Entsa ataksha wej wajati tusa najanui.

19 Yus ni chichamen Jacobo weari ainaun nekamtikiamiayi.

Tura ni umirkatin chichamnaka Israela weari ainau umirkarti tusa akupkamiayi.

20 Antsu chikich nungkanmaya ainaunka ni chichamenka nekamtikiachmiayi.

Tura asamtai ni umirkatin chichamnaka pengké nekaacharmiayi.✡

¡Ii Apuri warartusmi!

✡ 1:2 Sal 119.1-3

✡ 1:6 Mat 5.3-12

✡ 2:2 Hech 4.25, 26

✡ 2:4 Sal 59.8

✡ 2:7 Hech 13.32-34; Heb 1.5; 5.5

✡ 2:9 Ap 2.26, 27; 19.15

✡ 3:3 Ef 6.16

✡ 5:9 Rom 3.13

✡ 5:11-12 Ef 6.16

✡ 6:1 Sal 38.1

✡ 6:5 Sal 88.10-12; 115.17

✡ 6:8 Mat 7.23; Luc 13.27

✡ 7:3 1 Sam 24.1-12; 26.1-25; Marc 14.48

✡ 8:1 Sal 57.5, 11

✡ 8:2 Mat 21.16

✡ 8:6 Heb 2.6-8; 1 Cor 15.27; Ef 1.22

✡ 10:4 Sal 14.1

✡ 10:7 Rom 3.13-18

✡ 10:11 Sal 73.11

✡ 11:6 Ap 14.10

✡ 12:6 1 Pe 1.7

✡ 12:8 Rom 1.29-32

✡ 14:1 Sal 10.4, 11; Rom 1.26-27

✡ 14:3 Rom 3.10-12

✡ 14:7 Ap 19.11-16; 22.6-7, 10-16

✡ 15:2 Sal 24.3-4

✡ 15:5 Sal 1.1-3

✡ 16:4 Sal 115.4-8

✡ 16:10 Hech 13.35

✡ 16:11 Hech 2.25-28

✡ 17:3-4 Sal 139.23

✡ 17:5 Mat 7.13-14

✡ 17:15 Ap 22.2-4

✡ 18: 2 Sam 22.1-51

✡ 18:6 Sal 116.3-4

✡ 18:13 Éx 9.13-26; 19.9, 16-19; 20.18-20; Ap 8.7

✡ 18:15 Éx 15.8

✡ 18:16 Sal 144.5-8

✡ 18:38 1 Sam 17.45-52

✡ 18:50 Sal 144.10-11

✡ 19:3-4 Rom 10.18

✡ 19:14 Sal 119

✡ 20:3 Mal 3.6-12

✡ 20:7 Sal 33.16-17

✡ 22:1 Mat 27.46; Marc 15.34

✡ 22:8 Mat 27.39-43; Luc 23.35

✡ 22:18 Mat 27.35; Marc 15.24-25; Luc 23.34; Juan 19.24

✡ 22:22 Heb 2.12

✡ 22:28 Ap 5.9

✡ 23:1 Juan 10.11

✡ 23:2 Ap 7.17

✡ 23:3 Juan 10.14

✡ 24:1-2 1 Cor 10.26

✡ 24:4 Sal 15.1-2

✡ 24:10 Ap 21.10-27

✡ 26: 2 Sam 15.1-16

✡ 26:2 Sal 139.23-24

✡ 26:5 Sal 1.1-2

✡ 26:12 Jos 24.14-15

✡ 27:4 Sal 23.6

✡ 28:5 Ap 18.6

✡ 28:9 Luc 15.4-7; Sal 23

✡ 29:2 Sal 96.7-9

✡ 29:9 Sal 18.7-15

✡ 31:5 Luc 23.46; Hech 7.59

✡ 32:2 Rom 4.6-8

✡ 32:5 Sal 51.1-4

✡ 32:9 Stg 3.3

✡ 33:3 Col 3.16

✡ 33:7 Gén 1.3-31; Juan 1.3

✡ 33:12 Sal 144.15

✡ 34:16 1 Pe 3.10-12

✡ 34:20 Juan 19.36

✡ 35:3 Ef 6.16-17

✡ 35:19 Juan 15.25

✡ 36:1 Rom 3.18

✡ 36:5 Sal 57.10

✡ 36:9 Juan 4.14

✡ 37:8 Stg 1.19-20

✡ 37:9 Mat 5.5

✡ 37:11 Mat 5.5

✡ 37:24 1 Juan 1.9

✡ 38:1 Sal 6.1

✡ 38:11 Sal 31.11; 88.18

✡ 39:6 Sal 90.9-10

✡ 40:6 Sal 50.9; 51.16

✡ 40:7-8 Heb 10.5-7

✡ 41:9 Juan 13.18

✡ 42:2 Sal 63.1; 143.6

✡ 44:22 Rom 8.36

✡ 46:5 Ap 22.1-2

✡ 48:12-14 Heb 12.22-23

✡ 49:17 1 Tim 6.7

✡ 49:20 Stg 5.1-5

✡ 50:9 Sal 40.6

✡ 51: 2 Sam 12.1-15

✡ 51:4 Sal 32.5; Rom 3.4

✡ 51:11 2 Cor 5.17

✡ 51:16 Sal 40.6; 50.9

✡ 51:17 Heb 9.13-14, 19-20

✡ 52: 1 Sam 22.5-23

✡ 57:5 Sal 8.1

✡ 57:10 Sal 36.5

✡ 57:11 Sal 8.1

✡ 59:8 Sal 2.4

✡ 62:11-12 Mat 16.27; Rom 2.6

✡ 63:1 Sal 42.1-2; 143.6

✡ 63:6-7 Sal 91.4

✡ 64:3 Rom 3.13-14

✡ 65:13 Sal 104.10-16

✡ 66:10 1 Pe 1.7

✡ 73:11 Sal 10.4, 11; 14.1

✡ 86:9 Ap 15.4

✡ 88:12 Sal 6.5; 115.17

✡ 88:18 Sal 31.11; 38.11

✡ 90:3-4 2 Pe 3.8

✡ 90:6 Stg 1.10-11

✡ 90:7 Ap 19.15

✡ 90:10 Sal 39.5-6; 102.11

✡ 91:4 Sal 61.4

✡ 91:12 Mat 4.6; Luc 4.10-11

✡ 91:13 Luc 10.19

✡ 95:8 Heb 3.15; 4.7-8

✡ 95:11 Heb 3.7-11; 4.3, 5

✡ 96:8 Sal 29.1-2

✡ 98:4 Sal 100.1

✡ 99:3 1 Pe 1.14-16

✡ 100:1 Sal 98.4

✡ 102:11 Sal 39.5-6; 90.9-10

✡ 102:27 Heb 1.10-12

✡ 103:8 Stg 5.11

✡ 104:2 1 Tim 6.16

✡ 104:3-4 Heb 1.7

✡ 104:14-15 Sal 65.9-13

✡ 104:19 Gén 1.14-18

✡ 104:33 Sal 146.2

✡ 105:10-11 Gén 28.13-15

✡ 112:9 2 Cor 9.9

✡ 113:7-8 Luc 1.48-53

✡ 113:9 Gál 4.27

✡ 115:8 Ap 9.20

✡ 115:17 Sal 6.5; 88.10-12

✡ 116:4 Sal 18.5-6

✡ 116:10 2 Cor 4.13

✡ 117:1-2 Rom 15.11

✡ 119:3 Sal 1.1-2

✡ 139:24 Sal 17.3; 26.2

✡ 143:6 Sal 42.1-2; 63.1

✡ 144:4 Sal 8.4; Heb 2.6

✡ 144:8 Sal 18.7-16

✡ 144:11 Sal 18.50

✡ 144:15 Sal 33.12

✡ 145:8 Sal 103.8; Stg 5.11

✡ 145:14 Sal 147.6

✡ 146:2 Sal 104.33

✡ 147:6 Sal 145.14

✡ 147:20 Rom 1.16; 2.10-13

Proverbios

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

29

30

31

Proverbios

1

¿Ju nuikiartutai chicham aina juka warukuk aina?

1 Wikia Davida uchiri Salomónkaitjai. Israela apurinjai. Ju chicham ainaun aaran,

2 aints ainau nekas chicham aa nuna nintimrarti, tura pengker aa nuna nuimiararti, tura nuikiartutai chichamnasha nekaawarti, 3 tura pengker aa nuna nuimiarar, waurtsuk paan nintimrar, nekas pengker aa nuna turawarti, tura chikich ainauncha anangtsuk, pengker aa nuna awajsatniuncha nekamtikiatasan wakerajai. 4 Tura natsa nekachu ainau nintip arti tusan, tura paan nintimrar nekau arti tusan wakerajai.

5 Tura nekau ainau ju chichaman antukar, nuna nangkamasar nekawartinuitai. Tura nintip ainau

nuna nangkamasar nuimiarartinuitai. 6 Tura nuikiartutai chichaman, tura metektaku chichamnasha,

tura nekashtai chichamnasha nintijai nekatniusha mash nuimiararti tusan ju chichamnasha aajai.

7 Nekau ataj takurkia, iinu Apuri Yus miatrusrik umirkatnuitji. Antsu nintinchau ainau nekas aa nuna nintimratniuncha tura pengker aa nu nuimiatincha nakitinawai.

Pase aa nu nakitrataram tusar nuikiartamu

8 Uchiru, aparmi chicharkatamauri antukta. Turasha nukuru nuikiartamuringkia pachiatsjai tiip. 9 Pengker aa nu nuinakmeka, tawaaspajai shiiram etsengkrakua nunismek, turasha shaak shiiram nungkurtinua nunismek pengker nintimsam pujustinuitme. 10-12 Uchiru, pase aints ainau amin anangkraminak: Iin pachinkata. Iikia anumkar aints anearchau wekaamtai, nu maar waa taimunam ajuarar, nunia yukuarar ukuktatji, tinawai. 13 Turakur iikia kuik tura warinchu ainausha waring achat mash jurukir, ii jeen chumpiami. 14 Watska, iin pachinkata. Nunia iikia mash metek kuikiartin jaktatji, turaminamtaisha, 15 uchiru, nu pase turin aina nujaingkia tsaningkaip. Tura ni tina nuka antukaip.

16 Pase turin aina nuka mangkartuataj tusar, aya waurkamin ainawai.

17 Nintimrata. ¿Chingki achiktai tusar, chingki ainaun wainkar, jiimiaj eketinai ejatkajai achikminkai? Atsa.

18 Nu mangkartin ainauka aya ningki amuninawai. Tura ningki mengkakartin ainawai. 19 Aints ainau aya warinchun achiktai tusar wakerina nuka ni wakeramurin umitsuk aya jakatniunam weenawai.

Paan nintimratniuka wakeruktinuitai

20-21 Paan nintimratniuka nekas wakeruktinuitai. Yus yaktanam aints untsuri wekaatinam wajas, untsuawa nunisang aints ainaun chicharak: 22 Nintinchau ainautiram ¿warutik nintinchau wajatisha inaisatrum? Wishikiartin ainautirmesha, ¿warutik chikich aints ainau pachisrum wishiktsuk pujustaram? Tura netse ainautirmesha ¿warutik nekas chicham antut nakitaisha inaisatrum? 23 Wi taja nuka antuktaram. Turakrumka wina wakantrunka atumi nintin engkean piatkatnuitjai. Tura wi nintimaurun paan nekamtikiatnuitjarme. 24 Wikia atumin: Winitaram tusan untsuamaitiatrum, atumka umirtuktinka nakitrurmarme. 25 Wi tamaitiatrum, nuikiartamur antukchamarme, tura chicharkartamursha nakitramarme. 26-27 Tura asamtai wina chichamur nakitrau asakrumin, atumi wait wajaktintri jeamtaikia,

wait anentrashtinuitjarme, antsu sapijmiakrum pujakrumin wishikratinuitjarme. Kame, juun nase, katurang meskartin shamarmena tumau nukap wait wajaktin jeamtaikia, wait anentrashtatjarme.

28-29 Nuniangka aints ainau untsurkartatui, turutinaunak wikia aikchatatjai. Turasha waurinak winaka

eatkartatui, antsu paan nintimratniunka nakitinak, wina umirtutan nakitruraru asar, winaka pengkej waitkachartatui. 30 Turasha wi nuikiartamurun nakitrar, wi chicharkartamurun pachischaru asar,

31 ni turutairijaingkia aints ni yutairin nukap yuwinau asar, tangkar iniukmin nekapenawa nunisarang

ni pase nintimaurijai wait wajakartin ainawai. 32 Nintinchau ainauka ni turutairijai jakartin ainawai. Tura

netse ainauka nangkamiar: Iikia nekasar pengker pujaji, tinayat mengkakartin ainawai. 33 Antsu wina

chichamrun umiina nuka angkan pujusar, pasenasha shamtsuk matsamsartinuitai.

2

Paan nintimratniuka nekas pengkeraitai

1-2 Uchiru, wi tajame nu antukam, wina umirtuktin chichamsha kajinmatsuk aneakmeka, tura paan

nintimratasam wakerakmeka, turasha pengker aa nu nekatasam wakerakmeka, 3 tuke nu wakerau asam, ¿itiur nekas pengker pujustaj? tusam, tu pujustincha seata. 4-5 Tura aints ainau kuikian tura kurincha timiá wakerinauka nunak eaina nunismek: ¿Yus warukuita? tusam nekatasam wakerakmeka, Yuska tu awai tusam nekaatnuitme, tura iinu Apuri miatrusrik umirkatnuitji tusam nintimratnuitme. 6 Nekas paan nintimratniunka ii Apuri suramji. Tura ni chichamen nintimrar: Yus tu awai tusar nekaatnuitji. Turasha ¿itiur iinu Apuri umirkatnuitji tusar nintimratnuitji. 7 Aints ainau Yusen miatrusarang umirina nunaka paan nintimrarti tusa iinu Apuri yainkatinuitai. Tura tunaunaka nakitajai tinu ainaun yamruktinuitai.

8 Yus ni umirin ainaun nekas wainui. Tura pengkera nuna turatasan wakerina nunasha ejawitai.

9 Turamtai: Mash pengker aa nunaapi nintimratatja, tusam tura: Tunaarinchawapi pujustatja

tusam, tura: Tupin nintimsanapi pujustatja titatme. 10 Kame, tu pujakmeka paan nintimratnuitme,

turasha nekau aints wajastinuitme. 11 Tu pujakmeka itiurkachmintrumka atsutnuitai. Tura

nintip wajasam nuwakchatnuitme. 12 Tu pujakmeka tunau jintanam wekasashtatme. Tura pase

chichainamunmasha pachinkashtatme. 13 Nu aints ainauka tupin nintimtsuk pengker jintan ukukiar

teenam wekainawai. 14 Tura tunaunaka turinak warainawai. Tura pase aa nunak wakerinak:

Maj, nuka nekas pengkeraitai tinawai. 15 Tura tuni wekaina nuni tunau turin ainawai. Tura jinta tupin aa nuna ukukiar, waaktin jintanam wekainawai. 16 Tura nuwa ainau kuntuji chichasar,

anangkramatasar wakerinamtaikia, nuna chichamen antutsuk angkanmamtikiatnuitme.

17 Kame, nu nuwa natsan ninumkar, Yus wainmaka nuwatnaikiatin chichaman najana nunaka

umitsuk aishrin ukuinawai. 18 Nu nuwa jeen wayawaru ainauka jakatniunam weenawai. 19 Tura nuni wayawaru ainauka nunia jiintsuk tuke iwiaaku pujustinnum jintanmaka ataksha wekainatsui.

20 Tura asamtai pengker aints ainau pengker jintan amaina nuni amesha wekasata. Tura asam Yusen umirin ainau turina nusha turata. 21 Yuse umirin ainau ju nungkanam pengker pujusar tura tunaarinchau pujusar, tuke pujusartin ainawai. 22 Antsu Yusen umirtsuk pujuinauka pase asaramtai, aints ainau nupaan uweenawa nunisarang ajapawartin ainawai.

3

Paan nintimratniuka nekas pengkeraitai

1 Uchiru, wi akupamurun unuiniajme nu kajinmatsuk tuke nintimin ukusta. 2 Nuka timiatrusmek umirkumka, nukap musach pengker nintimsam pujusam warastinuitme. 3 Tura nekas chicham ainauka tura wait anengkrataisha pengkej inaisaip. Antsu aints ainau shaak nungkurtinua nunismek kajinmatsuk nintinam nintimsam pujusta. 4 Nu turakminka Yuscha aminka pengker nintimturmastinuitai, tura aints ainausha nunisarang amin pengker nintimturmasartinuitai. 5 Ami Apuram Yus tuke nintimaurmijai nintimtusta. Antsu amek: Wikia nintipitjai, tuuka nintimtumasaip. 6 Ame warí turame nuka Apuram nintimsam turata. Nu turakminkia ni jinti nekas tupin aa nuna inakturmastatui. 7 Wikia mash nekajai. Witsukaitja chikich ainaun nangkamasnak timia nekauna tuuka nintimtumasaip. Antsu Apuram pengker awajsata, tura tunausha inaisata. ✡ 8 Nuka tsuwakan nangkamasang pengkeraitai. Tu pujakmeka namangkem

kakamtikratnuitme. 9 Kuik juwame nuka tuu ajanmaya araka juwame nusha akankam Yus tuke susata.

10 Nu turakmeka ajanmaya juuktatme nuka nukap yujartinuitai. Tura amutirmesha amukashtinuitai.

11-12 Uchiru, aints ni uchirin aneau asa, pengke aints ati tusa, wait wajaktinun susatnuitai. Tura asamtai,

uchiru, Apuram amin anenmau asa, wait wajaktinun suramsamtaisha nuka nakitraip. ✡

13-14 Nekatniuka kuikian nangkamasang pengkeraitai, tura paan nintimratniuka kurin nangkamasang iin yainmaktinuitji. Aints paan nintimratniunka tura nekaatniunka juwawa nuka nekas warastinuitai.

15 Paan nintimratnuka kaya nekas akik aina nuna nangkamasang paan nintimratniuka timiá wakerumaintia. Tura asamtai nuna nangkamaska timiá pengkerka atsawai. 16 Apurka paan nintimratnunka nukap suramji.

Nunia nukap musach pujustinun, tura yuumatsuk pujustinun, turasha iin pengker awajtamsatniurincha suramji. 17 Nujaingkia angkan nekas pengker pujusminuitji.

18 Paan nintimratin iin pujurtamatinkia, tuke iwiaaku pujustinuitji. Tura nekasar warastinuitji.

19 Ii Apuri Yuska ni nekatairijaingkia ningki nintimias nungkancha, tura nayaimpincha najanamiayi. ✡ 20 Tura nekas timiá nekau asa: Yakiya yumi nungkaya entsajai akankamu ati tusa

akankamiayi. Tura yumin tura sanancha akupkamiayi. ✡

21 Uchiru, paan nintimram nintip wajasta. Kame, pengker aa nu jiisam, tura tunausha jiisam,

warí pengkeraita tura warí pengkerchawaita tusam nintimrata. 22 Tu pujakmeka nekas pengker

pujustinuitme, tura aints ainau amin waitmakar: “Nuka nintipitai” tusar, aints shaakun nungkurar

wekainawa nunisarang amin waitmakartinuitai. 23 Tura asamtai pengker nintimsam jintanam

angkan wekasatnuitme, turasha tukumkayatmek ayaarchatnuitme. 24 Tura kanakmesha shamkashtinuitme, tura sapijmiatsuk pengker kanurtinuitme. 25 Tura aneachmau itiurchat akungka, tura tunau aints

ainaun Yus wait wajaktinun akupkamtaikia, ameka shamkashtinuitme. 26 Nu kintia jeamtaikia,

itiurchatnum iyaaraim tusa Apuram: Shamkaip tusa waitmaktinuitai.

27 Aints ainau yuminamtaikia, ame yaingmin akumka, wait anentakum pachitsuk yaingta.

28 Tura ami irutkamuram yuminamtaikia, yamaik takakumka: Kashin winita, turakminka susamjinam

tutsuk, yamaik susata. 29 Amijai patas puja nuna pasen awajsataj tuuka nintimraip.

¿Nuka amin pengker nintimturmas pujatsuash? 30 Aints amin pase awajtamtsuk pujamtaikia,

ameka nangkami nijai maanitsuk asata. 31 Pase aints wainkam: Wikia nijai metek kuikiartin wajasan, kakaram wajastasan wakerajai, tusam suwirpiaku nintimtusaip. Turasha ni tura nunasha

turatasan wakerajai tuuka nintimtusaip. 32 Ii Apuri pase nintintin ainaun nakitawai. Antsu pengker nintintin ainaun ni amikria nunisang pengker awajui. 33 Pase aints ainaun ni weari ainaujai ii Apuri kajerawai. Antsu pengker aints ainaun pengker awajui. 34 Wishikiartin ainaunka ii Apurisha wishikratnuitai. Antsu jampechu ainaun wait anentratnuitai. 35 Paan nintintin ainauka pengker

awajsamu ainawai. Antsu netse ainauka natsanpiaku asaramtai, jiitnasha nakitin ainawai.

4

Pengker jintanam wekasataram tusa chicharkamu

1 Uchitiram, wina chichamur pengker nintimsaram anturtuktaram. Nu antukrumka paan nintimin atinuitrume. 2 Wikia atumin pengker nuiniartatjarme. Tura asaram wi nuikiartamur umirkuram inaisairap. 3 Wikia uchi asan, aparu jeen pujain, nukuru uchiri chikichik asamtai, 4 apar nuitiak: Wina chichamur tuke nintimtusam pujusta. Tura asam wi akupamur umirkumka, nekasam pengker pujustinuitme. 5 Paan nintimratniuka tura pengker nekatniuka wakerukta. Wina chichamur kajinmakiip, turasha umirtsuk pujusaip. 6 Paan nintimratniuka inaisaip. Tura nu aneakmeka, amin ayamrutmaktinutai. 7 Mash pengker aina nuka nuna nangkamasmek paan nintimratniuka wakerukta. Kame, warinchu mash takakmena nuna nangkamasmek pengker nekatniuka wakerukta. 8 Nekatniuka mash aina nuna nangkamasmek pengkeraitai tusam nintimtusta. Nu turakmeka pengker pujustinuitme. Kame, nuwa winiaksam pengker awajsatnua nunismek paan nintimratniuka nukap wakerukta. Turakminka amincha pengker

nintimturmastinuitai. 9 Turakminka aints ainau tawaaspan shiirmachin etsengkrukar iwiarmamina nunismek pengker nintimsam pujustinuitme.

10 Tura asamtai uchiru, wina chichamur antukta. Tura wi tajame nu miatrusmek turata.

Turakmeka untsuri musach iwiaaku pujustinuitme. 11 Wikia paan nintimratniun jintanmaka wekasata

tusan nuiniarjame, tura jinta tupin amaunmasha wekamtikjame. 12 Nu jintanam wekakmeka tukumkashtinuitme. Tura ampuakmesha iyaarchatnuitme. 13 Wi nuiniarmiajme nuka kajinmatkiip.

Tura mash umirkam pengker pujustinuitme. 14 Tura asamtai, uchiru, tunau ainau wekaina nu jintanmaka wekaasaip. Tura ni turutirisha turawaip. 15-16 Yusen umirkacharu ainau tunaun takatsuk pujusar kanurchartin ainawai. Tura chikich aintsun tunaun takamtiksacharu asar, kanurtatkamawar tujintinawai. Tura asamtai Yusen umirkacharu ainau jinti wekatsuk asata. Pengké inaisata tajame. 17 Aints ainauti yurumak tura umuti wakerajina nunisarang nu aints ainau tunaun wakerinawai.

18 Antsu Yusen umirnu jintikia tsaa yamai jiinai, paan tsantua nunisang, tura tupnitak eketai, te paan tsantua nunisketai. 19 Tura Yusen umirchau aina nuna jintikia teeyaitai. Tura asamtai aneachmau warinmak tukumkarang iyaina nunaka nekaminatsui. 20 Tura asamtai uchiru, wi tajame nuka tenapkesam antukta.

21 Tura pengké kajinmatsuk wina chichamur tuke nintimin ukusta. 22 Nu chichaman antinauka tsuwakan kujarua nunisarang pengker pujusartinuitai. Turasha pengker pujustinnun wainkartinuitai.

23 Mash warinchu ainaun nangkamasmek nintim wainkata. ¿Waruka? Nujaingkia iwiaaku pujustinuitme tajame. 24 Pase chicham chichastinka inaisam, wait chichamsha pengké chichakaip. 25 Tura jiimkumka, tunau juninisha jiimtsuk, tura atuninisha jiimtsuk tupnik jiimsata. 26 Ame tuni wekame nuni mash pengker jiisam, tunaunum ayaaraim anearam wekasata. 27 Pengker jintanam wekame nunia jiinkip. Antsu tunau jintanam wekakmeka, nunia jiinkim pengker jintanam wekasata.

5

Kungkatip nuwa aishmangkun yupichuwach anangkatnuitai

1 Uchiru, wikia paan nintimratniunka nuiniajme nuka tenapkesam nintimram antukta.

2 Wi tajame nu turutai pengkeraitai, antsu chikich turutai paseetai tusam nintimin ukusta.

Tura nu mash nekau asam, chichaakmeka nekas pengker chichastinuitme.

3 Kungkatip nuwa aishmangkun nekas yuminchin chicharui, tura: Wi turaja nuka nekas pengkeraitai tusa anangkeawai. 4 Antsu inangnamunam ni turamuri saapi ere etsakamua tumawaitai, tura yapauwa tumau nekapratnuitai.

5 Nu nuwaka mengkakatniunam jeakui, tura niin nemarina nusha tuke jakatniunam wenawai.

6 Nu nuwaka tuke iwiaaku pujustin jintanmaka pengke wekatsui. Mai nintim weau asa, pujutruka

jinta tuninua nunisketai tusangka nintimtsui.

7 Tura asamtai uchitiram, anturtuktaram. Turaram wi tajarme nuka kajinmatkirap. 8 Kungkatip nuwa pujamunmaka pengké jirasairap. Turaram ni jeenka wayawairap. 9 Atumi kakarmari chikichan susairam tusan, tura atumi iwiaakmari mengkakchati tusan juna tajarme. Atum mengkakatatrume tusar nu nuwa ainauka pengké pachinatsui. 10 Nuna jeen wayaakrumka, atum takakmakrum waitnasrum atumi kuikiari irumrarume nuka nangkamrum ajapatatrume. Turakrumka chikich kuikiartin wajasti tusaram atumi kuikiari susatatrume. 11 Turakrum ukunam atumi namangke yaitas amuki amuki weamtai, ¿warukanak timiá nintimtsuk aitkamiaja? tusaram eaartinuitrume. 12 Nunia juutkuram: “Warukanak chicharmaitiatnasha, nintimtsuk pengké antukchaya? 13 ¿Warukanak nuikiartin ainau chichamen antutan pengké nakitnuyaja?

14 “Yamaikia mash aints iruntramunmasha wi pase turamurun nekaawaru asaramtai, wikia natsaamakun jakatasan wakerajai titatrume”.

15 Tura asamtai chikicha maatirinkia wetsuk, atumi maatirin werum, nuni maaitiaram. 16 ¿Warí, atumi kakarmari yaktanmasha ajapatniukaitrum? 17 Atumi kakarmari atumnauk atinuitai, antsu chikichnau achatnuitai. 18 Atumi nuwarijai nekasrum pengker pujustaram. Tumakrum atumi nuwarijaingkia wararnaisataram. 19 Kame, atumi nuwaringkia tangkuchia nunisrumek minaksaramaneetaram.

Tura asakrumin atumi nuwari ni aneamurijaingkia tuke atumin waramtikramsarti.

20 Tura asamtai uchiru, ¿warukamtiya nuwa aminuchusha chikichnau wainiatum,

nujai minaknaisam tsanirmatatme? 21 Warí, ii Apuringkia aintsu pujuntrin mash wainuitai.

Turasha ni turamuringkia mash nekaawaintai. 22 Pase aintsu tunaari ainauka angkan pujuschamnaun chapikjai jingkiamua nunisarang metawartin ainawai. 23 Tumau asaramtai ni namangke wakeramurin najaninauka pengké nintinchau asar, jakatnunam wenawai, tura timiá tunaarintin asar,

wait wajaktinnum jeainawai.

6

Tumashmiaktinun pachis nuikiartamu

1 Uchiru, ami irutkamuram chichartamak: Wikia tumashitjai. Antsu akiimiakchamin asamtai, ukunam akikmijinam tusan, ame tumaashruka akiimiaktrukta tamataikia, 2 ame ayu takumka, ami chichammijiaing chapikjiai jingkiamua nunisketme. 3 Turakmeka uchiru, chikich aintsu tumaashrin akiktatjai tinu asam, yamaik angkanmamtikiata. Turakum wake mesekam ami irutkamuram werim: Tumaashrum akimiakchamnau asamtai tsangkutrurta tita. 4 Tura irutkamurmin wetsuk pujakmeka, kanutsuk asata.

Tura nijai chichatsuk pujakmeka pengké ayamraip. 5 Angkan wajastaj takumka, japa waitmak tsekea nunismek, tura chingki ejatkan wainak nanaki yaja weawa nunismek angkanmamtikiata.

Naki ainaun pachis nuikiartamu

6 Ame naki akumka, week ainau takakminak wekaina nu jiisam, takakmastin nuimiarta.

7 Kame, takata apuri atsayat, tura juuntri: Tu takakmastai tachamaitiat, 8 weekka ni wakeramurijai

kintajai metek takakminawai. Tura yumitin ayamsarmi tusa, esati takakmasar, nuka ainaun juukar ukuinawai. 9 Maj, amesha naki akumka, ¿warutam arusmek nantaktiamek? ¿Warutam arusmek

shintaram takat nangkamatam? 10-11 Jumchiksha kanurtajai. Jumchiksha ayamsatjai tu nintimsam pujakminka, aneachmau tsuka mangkartinua nunisang nepetmaktinuitai. Tura kasa aints warinchurmin kasamkatas aneachmau jeemin wayaawa nunisang winamtai yuumaktinuitme. Tura asamtai kakaaram takakmasta tajame.

Pase nintintin warukuita tusa nuikiartamu

12 Aints pase nintintin warukuita tusan nuiniajrume: Nu aintska nangkami chichaakka, wait chichaman

etserui. 13 Tura aintsun anangkatas, jiijai mitsum wajaayi. Tura nawejai tura uwejejai inakmas wajaayi.

14 Ni nintimauri pase asamtai, tuni wekaawa nunisha tuke aints ainaun anangkatas wakerawai. Turasha aints ainau chichainamtai, maaniawarti tu nintimias chichaawai. 15 Tura asamtai nu aintsu waitnastintri aneachmau jeatnuitai. Tura pengké ayamrukchamin mengkakatnuitai.

Yus nakita nuna pachis nuikiartamu

16 Yuse nakitamuringkia seisaitai. Kame, nekas siete ainawai:

17 Aints: Wikia miajuitjai tusa, chikich aintsnaka: Mianchawaitai tusa suwirpiaku jiinaunka Yuska

naktitawai. Tura wait chichaman etserin ainauncha nakitawai. Tura anangmichu ainaun mainauncha

Yuska nakitawai. 18 Tura aints tunau nintimsar pujuinauncha, tura chikich ainaun pase awajsartas

wakerina nunasha Yuska nakitawai. 19 Tura chikich aints ainaun tsanuminak pujuinauncha, tura

aints chikich aintsun ni yachijai kajernaikiati tusa nintimtikniuncha Yuska nakitawai.

Natsa ainaun nuiniamu

20 Uchiru, wina chichamur umirkam, nukuram nuitamramia nusha kajinmatkiip. 21 Nekasan kajinmatkii tusam, tuke nintimin ukusta. 22 Tsawaisha tuni wekaame nunisha nu chichamnaka nuitamrartinuitai.

Tura kashi tepakmincha nunisha aminka waitmakartinuitai. Nunia tsawaarkum shintaram

nunisha nu nuikiarturmauka nintimratnuitme.

23 Nu umirkatin chicham ainauka namparin kapawa nunisarang ainawai. Tura shirikip kea nunisarang ainawai. Nuka itiur timiá pengker pujusminuita tusar nuitamrartinuitai. 24 Tura kungkatip nuwa amin anangkramatas chichamtaisha, umirkatin chicham ainauka amin angkan awajtamsartinuitai.

Tura aishrintin amin anangkramatas wakeramtaikia, nunia kiishmaktinuitme. 25 Nuka shiirmachitai,

tuuka nintimraip. Kame, amin waitmak jimiaj wajamtaisha, ameka jiisaip.

26 Kungkatip nuwa ainauka aya kuikian wakerinak aishmangkun juinawai. Tura aishrintin ainauka amijai tsanirminak ami pujutrumka mesertin ainawai. 27 ¿Ji kapaun aints minaksatas wakerakka, wejmakringka aesachminkai? 28 Tura ji kapamunam sapatrin wejtsuk aints najamtaikia ¿nawencha aesachminkai?

29 Aints aishrinujai kanurtas tepawa nunisketai. Aishrinun takau ainauka mash ni waitnastintrin jukiartin ainawai.

30 Aints yaparak tsukajai jakai tusa yurumkan kasamak juwa nunaka chikich aints ainauka tsuutinatsui.

31 Turamaitiat chikich aints nuna wainak achik: Ame kasamkame nuka siete awangturkita

tawai. Nu atsamtaikia, ni jeen warinchu iruna nuna mash suruk, kichik kasamkamunam siete akiktinuitai.

32 Tura aints aishrinujai kanauka pengké nintinchawaitai. Ningki mestumawai.

33 Nuka natsanpiakun najanau asamtai, numijai katsumkartatui, tura aints ainauka

ni turamurin mash nekainau asar, nu aintsnasha jiitnasha nakitrartinuitai.

34 Nu nuwa aishri nekas timiá suwirpiaku nu aintsun kajerak wait anentsuk

pengké tsangkurashtinuitai. 35 Aints: Tsangkutrurta tamaitiat, pengké anturkashtinuitai.

Tura kuikian warinchuncha susatjame tamaitiat: Nunasha nakitajai, titinuitai.

7

Kungkatip nuwa anangkartutairi pachis nuikiartamu

1 Uchiru, ameka wina chichamur umikta, tura nintimin ukusta. 2 Amin nuiniarmiajme nu umirkata. Aints ni jiin tenap wainina nunismek chichamur umirkumka, nekasam angkan nintimsam pujustinuitme.

3 Tura asam uwejnum wejtai kuri najanamu tuke wejkar wekajina nunismek nu chicham inaitsuk umirkata. Tura nintimin aarmawa nunismek nintimrata. 4 Tura paan nintimratnuka umaimia nunismek pengker nintimtusta. Tura nekatai aina nuka ami irutkamurmea nunismek pengker awajsata.

5 Turakmeka kungkatip nuwa kiishmaktinuitme, tura aishrintin anangkramatas chichaamtaisha anturkashtinuitme.

6 Chikich kintiati wikia jearun pujusan, jiimiaj pujumjai. 7 Tura jimiaj pujai natsa ainau iruntrar wajainamunam natsa chikichkin pengké nintimchaun wainkamjai. 8-9 Nu natsaka jea tsukintrin

nangkaamak jintian amak, —kungkatip nuwa jeenini kintiamramtai wemayi.

10 Turamtai nu kungkatip nuwaka shiiram iwiarmamas natsajai ingkiuniktas jiintukmiayi.

11 Nu nuwa ainauka natsaamtsuk chichainawai. Tura ni jeenka pujutan nakitinawai.

12 Antsu jea tsukintrin wajasar, tura jintanmasha wekaasar, aints nangkaminaunka jiisar, tsanirmataj tusar nakamkini wajainawai. 13 Kame, nu nuwaka natsan tapit achik minakas mejeas, yapin jiiras chicharak:

14 Wikia Yusrun pengker awajsatasan tangku namangken susan yamai umikjai. Tura nu namangsha jeanam

ukusmawaitai. 15 Tura asan amin eaktasan jeanmaya jiinkin, aneachmau wainkajme. 16-17 Tura

tarach kapantin Ejiptonmaya itamun nunajai peakrun ainkan, kungkuti nekas kungkurmajai

yakaran ukukjai. 18 Tura asamtai winita. Iinu namangke wakeramu sunaisami. Tura minaknaisar

tepesar tsawaramtai ukunikmi. 19 Aishruka jeanmaka pujatsu ai arák iramayi. 20 Kuikian nukap juki weak: Nantu pamaun yuwamtai tatajai, turutmiayi.

21 Tura timiá yuminun chichaa chichaaka natsa nintin ikiajtukmayi. 22-23 Turamtai waaka uchiri: Yamai jakatjai tuuka nintimtsuk namang surutinam umainak, tura japa entsanam weamtai, maataj tusar nakainak, tura chingki ejatkan waintsuk wayaawa nunisang nu natsaka nuwan nemaras jeanam wayami.

24 Tura asamtai uchitiram anturtuktaram. Turaram wi tajarme nuka kajinmatkirap. 25 Nu nuwan

nintimtustaj, tuuka nintimrairap. Tura ni wekamunmasha wekasairap. 26 Nu nuwa ainauka

untsuri aintsun anangkawar tunaun takamtikinawai. Tura nu tunaujai jakaru ainauka untsurintai.

27 Nu nuwa ainau pujuinamunam wearuka jakar mengkakatniunam jeainawai.

8

Paan nintimratniun pachis nuikiartamu

1 ¿Paan nintimrataram ta nuka kakarman untsuatsuash? 2-3 Tura muranam jinta tsengkeakunam

aints nangkaminaun, tura yakta waitirin untsuri aints wayawartin ainaun jiis untsuak: 4 Aints ainautirmin

wikia untsuajrume. Tura mash antuktaram tusan chicharjarme. 5 Nekachutiram, nintip ataj tusaram wakerakrumka nuimiartaram. Tura nintinchau ainautirmesha, paan nintimratniusha nekaataram.

6 Wikia timiá pengker chichaman ujaktasan wakerajrume. Tura asamtai anturtuktaram.

7 Wi tajarme nuke nekasaintai. Anangkartin chichamnaka arantak nakitajai. 8 Wina chichamruka

mash nekas chicham ainawai. Kame, chichamruka mash wait chichamchau ainawai. 9 Nintip ainau wina chichamrun antinauka mash: Nu chichamka nekasar paan ainawai, tura nekau ainausha: Nuka waitchau

ainawai tinawai. 10 Tura asamtai wi nuikiartamur kuikian tura kurincha nangkamasrum wakeruktaram tajarme.

11 Kame, paan nintimratniuka kaya timiá akik aina nuna nangkamasang pengkeraitai.

Tura asamtai ju nungkanam aints ainau wakerina nujai metek chikichkisha atsawai tajarme.

12 Wiitjai paan nintimtikiartinaka. Wikia chichakchamin ayatun, nunak titasan wakerajrume.

Wikia nekatijaingkia tsaniasan pengker pujajai. Tura asan paan chicharkartin ainauka winar ainawai.

13 Iinu Apuri Yus umirkatniuka tunau nakitamujai metekaitai. Tura asan miajuitjai

tumamunka, tura pase turatniunka, tura tunau chichamnasha mash nakitajai. 14 Chikich ainaun pengker

chicharkartinasha, tura nuka pengkeraitai, antsu nusha nekas paseetai titincha wini wininauka paan nekaawartin ainawai. 15 Apu ainauka paan nintimtikrartin asar, ni aintsri ainaun inarartinuitiai.

Tura inakratin ainausha ni aintsri ainau umirkarti tusar, umirkatin chichaman najaninawai.

16 Wijaingkia ju nungkanmaya juun ainau ni aintsri ainaun akupinawai. Tura chichaman

nekamtikin ainau wijai ni aintsri ainaun inainawai. 17 Wina anentina nunaka wisha nunisnak aneajai.

Tura wina eatinauka waitkartin ainawai. 18 Wikia aints ainaun kuikiartin wajasarti tusan

yaingtinuitjai. Tura chikich aints ainauncha iniararti tusan pengker awajsartinuitjai.

19 Wikia aints ainaun suaja nuka kurin nangkamasang tura kuikian nangkamasang timiá pengkeraitai.

20 Wina jintarka tupin asamtai, aints ainau nu jintan amakar, nuni wekajinau asar,

nuka chikich aints ainaunka pengker awajsartas wakerinawai. 21 Tura wina anentina nuka kuikiartin wajasarti tusan tsangkatkatnuitjai, tusa Yus turamji

22 Apu Yus nu nangkamtaik nungkan najantsuk wina najatamiayi. 23 Tura nungkanka najantsuk nekamtikin ata tusa eemak inaitukmiayi. 24 Tura juun entsa, nunia, mash entsa ainausha atsuinai,

wikia tuke pujuyajai. 25 Tura mura ainauncha najantsuk Yuska wina najatamiayi.

26 Tura nungkancha tura ajancha, tura nungka tsetserin najantsuk wina najatamiayi.

27 Yus nayaimpin najanamtai, juun entsa yakinini wikia nijai pujuyajai. 28 Tura yurangmincha mukuntiuncha najanak, juun entsa nekas kuna aina nuna najanamurincha wainak.

29 Tura Yuus chichaak: Entsa nungkan amuru kuyuati tura mujurti tusa, tura juun entsa

nujangkruashti tusa, nungka esantiri tura wangkantirisha nekapmarmia nuni

30 wisha ni chichamen antinuyajai. Tura kintiajai metek nuna mash wainkan,

nijai tsaniasan pujau asan wararnuyajai. 31 Yus nungkan mash najanau asa,

aintsun najanau asamtai, nukap warasan pengker nintimnuyajai.

32 Tura asamtai uchitiram, yamaikia anturtuktaram. Wi tajarme nu umiakrumka warastinuitrume.

33 Wi unuiniarjarme nuka antukrum nintip wajasrum, nakitsuk umirtuktaram.

34 Aints wina anturtuk kintiajai metek wina jearun jea nakawa nuka nekas warastinuitai.

35 Tura, aints paan nintimratniurin eakka, tuke iwiaaku pujustinasha eawai. Tura asamtai

Apu Yus niin pengker awajsatnuitai. 36 Antsu aints wina eatsuk tuntupea nuka ningki

wiasmamkatnuitai. Tura, wina nakitrina nuka mash tuke jakatniunam wetasar wakerinawai.

9

Paan nintimratniun tura nintinchau wajasmaun pachis nuikiartamu

1 Paan nintimratniuka aints jean jeamin siete painin charuk nujai ni jeen jeamua nunisketai.

2 Tura nu aintska nuna mash umis, kuntinu namangken inara, tura umutirincha najana, misanam keemsatniuncha umisi. 3-4 Tura nuna mash umik, ni inatirin akupak: Yakta yakiinini mura wakaram,

natsa nintimchau ainau untsukrum: Wini winiram jea wayataram. 5 Wina yutair yuwamniuram, tura

umutir wi najanaja nu umurmintrum tusan untsuajrume. 6 Nintimchau pujut inaisaram, nekau aints wajastasrum pengker nintimsaram pujustaram, tawai titaram timiayi.

7 Aints wishikiartiniun nunia pase aintsun chicharkartas wakerinauka, aya ningki

katsekrukti turasha pajaki airkar pasenasha chichakarti tusar turinawai.

8 Aints pase chichamtiniun chicharkatasam wakerakmeka, wina kajertukti tusam nuka turame.

Antsu pengker nintintiniun chicharinamtaikia, niisha pengker awajsatnuitai.

9 Aints pengker nintiniun nuininamtaikia, nuka nuna nangkamas pengker nintimratnuitai.

10 Paan nintimin ataj takurkia, iinu Apuri Yus miatrusrik umirkatnuitji. Yus nekas tunaarinchau asamtai, timiá pengkeraitai tu nintimtakrikia, nekasar nekau aints artinuitji.

11 Aints paan nintimniuka untsuri musaach iwiaaku pujustinuitai.

12 Aints paan nintimin wajasamtaikia, ni paan nintimtairi niin yaingtinuitai.

Antsu wishiikiartin ningki wakerak wait wajaktinuitai.

13 Aints nintimchau ainauka nuwa aujmakratinua nunisarang, tura nuwa nintinchawa nunisarang, turasha nuwa nekachua nunisarang ainawai. 14 Nu nuwaka yakta yakiinini jea aarin keemtainam keemas, jiimiaj pujuwitai. 15 Tura aishmang tupin jintanam nangkaminaunka untsuk: 16 Natsa nintinchau ainautiram, juni winiram wayaataram tusa, nintimchau ainaun untsuawai. 17 Yumi kasamkamuka nekas timiá yuminuitai. Tura yutai uukmau yuatniuka timiá pengkeraitai tawai. 18 Tura ipiakratamun anturina nuka: Nu nuwaka

jakau matsamtainum jukartinuitai, tusarka pengké nekainatsui.

10

Salomonka nuikiartukmauri chicham ainau

1 Uchi pengkerka aparin waramtikui. Antsu uchi nintinchauka nukurin wake mesemtikui.

2 Aints chikich aintsun anangka kuikiarin achiawa nuka waraschatnuitai. Antsu anangmichu

ainauka tuke jakatniunmaya uwemrartin ainawai.

3 Apu Yus pengker nintinniunka tsukajai wait wajakti tusangka tsangkatkashtinuitai.

Turasha pase nintiniuka ni wakeramurinak najanati tusa suritkatnuitai.

4 Naki aints takatan nakitakka kuikiartichu wajastinuitai. Antsu nakichuka nukap

takakmawa nuka ni takatrijai kuikian achiktinuitai.

5 Aints nintip esat aing ajan takakmak pujakka ni araamurin ukunam juuktinuitai. Antsu chikich aints

esati ni araamuri tsamak yanchuk juukmin aing, tsawai kanú tepa nuka natsanpiakuitai.

6 Aints pengker nintiniun Yus ni pengkerin susatnuitai. Antsu pase aints tuke maanitan

wakerau asa wait wajastinuitai.

7 Aints pengkeran turina nuna turamurin pachisar chikich aints ainau kajinmatsuk chichau

ainawai. Antsu pase aintsu naarin pachisar chikich aints ainauka namang kaurua

nunisarang kajinmaktasar wakerinawai.

8 Aints paan nintimua nuka chikicha akupamurin umirkatnuitai. Antsu aints nintinchau

nangkami chichaa nuka itiurkachminnum jeatnuitai.

9 Aints tumaashmiatsuk pujauka chikich ainaun shamtsuk: Akirkata turutiarti tusangka

pujatsui. Antsu aints pase nintimias pujauka wait wajaktinuitai.

10 Aints pase nintimias mitsuma nuka chikich ainaun pase nintimtikratnuitai. Tura aints

nangkami chichaa nuka itiurkachminnum jeatnuitai.

11 Aints pengker chichaa nuka entsa pukuni tuke pujutan sukartinua tumawaitai.

Antsu aints pase chichaa nuka maaniatniun jukitnuitai.

12 Aints chikich aintsun kajerak pujauka maanitan wakerawai. Antsu aints

chikich ainaun aneakka, chikicha tunaari untsuri au wainiat tsangkurui.

13 Aints paan nintimua nuka pengker nintimias chichastinuitai.

Antsu aints paan nintimtsuk pujuinaunka nintimrarti tusar awatrartinuitai.

14 Aints paan nintimina nuka nekau aints ainawai. Antsu aints nintimchau

chichaina nuka itiurkachminnum jeartinuitai.

15 Kuikiartin ainauka ni kuikiarijai ayamrumakartinuitai. Tura kuikiartichu ainauka

itiurkachminum jear yamrumichu ainawai.

16 Aints tunaun takachu ainauka tuke iwiaaku pujusartin ainawai. Antsu tunaun

takau ainauka ni tunau takasmaurijai metek wait wajakartin ainawai.

17 Aints chikich aintsun chicharkam, nekas pengker antukka jinta tuke iwiaaku pujustinnum jeatnuitai. Antsu chikich aints chikich aintsun chicharkamsha, pengké antichua nuka jinta mengkakatniunam

wetinuitai.

18 Waitrin ainauka nintijai kajeenayat, ni jangkejai pengker chichau ainawai.

Tura chikich ainaun nangkamiar tsanurmina nuka nintimchau ainawai.

19 Aints nukap chichauka nukap nuwaktinuitai. Antsu aints paan nintimias pujauka jumchik chichastinuitai.

20 Pengker nintiniu chichamengka kuikian nangkamasang pengkeraitai.

Antsu pase aints ainau nintimina nuka pengké nangkamiar nintiminawai.

21 Pengker nintintin ainauka untsuri aintsun nuininawai. Antsu nintinchau ainauka

paanka nintimtsuk pujuinau asar, jakatniunam weenawai.

22 Apu Yus ni pengkerijai aints ainaun nekas pengker awajsatnuitai.

Tura wake mesekmaunka susashtinuitai.

23 Aints nintimchauka pase takatan takaakka waraawai. Tura aints paan

nintiniuka ni nekaamurijai warastinuitai.

24 Sapij aints ainauka tuke sapijmiakar pujuinau asar, sapijjai wait wajakartinuitai.

Antsu tunaun takachu ainaun Yus ni wakerina nunaka susatnuitai.

25 Katurang wári nangkaamawa nunisang pase aints ainau wári mengkainawai.

Antsu Yusen umirin ainauka tuke pujusartin ainawai.

26 Aints nakia nuka akupkamaitiat wetan nakitau asa, churinun apawa nunisketai.

Tura ji mukuntiuri jiinam engkema najamniua nunisang niin akupniuka itit nintimui.

27 Yusen umirin ainauka untsuri musach pujusartin ainawai. Antsu pase aints ainau

musaach nukapka pujuschartin ainawai.

28 Pengker nintimin ainauka tuke warasar pujustiniun nakainawai. Tura pase aints ainauka

ni wakerina nunaka nangkamiar nakasar wait wajaktinnum weartinuitai.

29 Apu Yus pengkeran turinaunka ayamruktinuitai, antsu pasen turinaunka mengkaktinuitai.

30 Yusen nintimsar pujuinauka mengkakachartin ainawai.

Antsu pase ainauka ni nungkarin tuke pujuschartin ainawai.

31 Yusen nintimsar pujuinauka tuke paan nintimsar chichainawai.

Tura pase nintintin ainau tuke pase chichainau asaramtai, chikich aints ainau

inajin charinawa nunisarang itiatkataram tusar, ni chichamen antutan nakitinawai.

32 Yusen nintimsar pujuinauka antujamniaun chichainawai. Tura pase nintitin

ainauka aya pase chichamnak chichainawai.

11

1 Meram nekapmatai ainau metekchau arti tusangka Apu Yuska nakitawai.

Antsu tuke metek arti tusa wakerawai.

2 Wikia miajuitjai tumamin ainaun chikich aints ainau nakitinawai.

Tura jampechu ainauka paan nintimrartin ainawai.

3 Aints pengker nintimsar pujuinauka ni turinamurinka tuke pengker nintimsar turinawai.

Antsu jimiar nintimtin ainauka jimiaran nintimu asaramtai, mengkakartin ainawai.

4 Yus mash aints ainau takatrin tura nintimaurincha itiur ainawa tusa jiistin kintia jeamtai, nu aintsu kuikiaringkia niin pengké yaingchatnuitai. Antsu Yusen nintimsar pujuinauka tuke jakatniunam

wetsuk uwemrartin ainawai. ✡

5 Tunau takachu ainauka pengker nintimu asar, jinta tupin aa nuni wekaasartin ainawai. Antsu tunau takau ainauka ni tunaarijai iyainawai.

6 Aints Yusen nintimsar pujuinauka tu nintimu asar, angkanmamtikiatin ainawai.

Antsu anangkartin ainauka ni pase wakeramurijai ejatkanam achikmawa nunisarang ainawai.

7 Aints Yusen nintimtichu jakamtai, ni wakeramuri mash amukaru asaramtai, jakausha ¿warinak nakasat?

8 Yusen nintimsar pujuinauka kuntuchu pujuinamtai, Yus niin angkan awajsartinuitai.

Tura Yusen nintimtichu ainauka kuntuchu pujusar wait wajaktinnum weartiniutai.

9 Pase aints ni tunau chichaamurijai chikich aints ainaun meseawai. Tura pengker nintitin

ni nekaamurijai chikich aints ainaun angkanmamtikiatnuitai.

10 Pengker nintintin ainau takatrijai emtikiar pengker wajainamtai, nu yaktanam pujuinauka warainawai. Antsu pase aints ainau jainamtaikia, aints mash warainawai.

11 Pengker nintintin ainau yayamujai aints ainau yaktan eemtikin ainawai.

Antsu pase aints ainau ni pase chichaamurijai nu yaktanka mesen ainawai.

12 Aints nintimchauka ni irutkamurin pachis pase chichaayi. Tura pengker nintiniuka chichatsuk pujuuyi.

13 Aints aujmakratin ainau chichaman jukiar, etserkaip tinamaitiat, pachitsuk etserkini wekain ainawai. Antsu aujmakartichau ainauka chichaman antukariat etserchau ainawai.

14 Aintsu apuri ni aintsrin tu pujustaram tutsuk pujamtai, nu yaktanmangka itiurkachmin nukap atinuitai. Antsu chicharkartin nintip untsuri pujusar, ni yaktarin emtikiartinuitai.

15 Aints wainchatai chikich aintsun chicharak: Wikia tumaashitjai. Antsu

akiimiakchamin asamtai, wina tumaashruka akiimiaktrukta, ukunam akikmijinam tamataikia,

ni ayu tinu asa, nekas itit nintimtuminiutia. Antsu chikich aints: Atsa, turashtatjai tusa

nakitnua nuka itit nintimtsuk angkan pujustinuitai. ✡

16 Tsangka nuwanka pengker nintimtusmin ainawai.

Tura aintsun takamtikin ainauka kuikian nukap achiinawai.

17 Aints wait anengkratnuka ningki pengker awajmamui.

Antsu aints wait anengkratchauka ningki timiá pase awajmamui.

18 Aints anangkartin asa, chikich ainaun anangkak kuikian achiawai. Antsu pengke aints

pengkeran takaawa nuka ukunam tuke pengker pujustinasha jukitnuitai.

19 Aints pengker nintitin ainauka tuke iwiaaku pujusartin ainawai.

Antsu tuke pase turuki turuki weenauka tuke jakatniunam jeartinuitai.

20 Apu Yus pase nintintin ainaun nakitawai. Antsu tunaarinchau ainaun jiis waraawai.

21 Pase aints ainauka nekasar ni wait wajaktintrin jukiartin ainawai.

Antsu pengker nintintin ainauka angkan pujusartin ainawai.

22 Nuwa shiirmawach ayat, nintinchau pujakka, uwejnum uwejtai kuri najanamun

kuchi nujin nujkamua nunisketai.

23 Aints pengker nintintiniu wakeramuri tuke pengker artinuitai.

Antsu pase aints ainau ni wakeramurijai tuke suwiran sumamtikinawai.

24 Aints surichu ni waririn suritsuk chikich aints ainaun suinayat,

ni waririn nuna nangkamasarang untsurin jukiartin ainawai.

25 Aints surichu kuikiartin wajastinuitai. Tura aints chikichan ni yuumamurin sua nusha

ni yuumamurincha tuke wainkatnuitai.

26 Aints trigon uuk ukuawa nunaka usukrartin ainawai. Antsu aints ainau: Wait aneasam

sumamtikrukta tinamtai, suritsuk surawa nu aintsnaka: Yus yainmakti tinawai.

27 Aints pengkeran turataj tusa tu nintimias pujaunka pachisar: Nuka nekas pengkeraitai tiartinuitai.

Antsu aints tunaun turatas wakerakka, nekas pase pujustinuitai.

28 Aints kuikiartin: Wina kuikiarjai yuumatsuk pujajai tauka itiurkachminnum iyaartinuitai.

Tura asa numi nukee kaarua nunisketai. Antsu pengker nintinniuka numi nukee samek aina nunisketai.

29 Aints ni jeen pujuinaun wait anentsuk pujauka ukunam ningki juwaktinuitai.

Tura aints nintinchauka tuke aints paan nintimniu inatiri atinuitai.

30 Pengker nintintin ainauka numi nerek wajawa nunisarang ainawai. Tura asar tuke iwiaaku

pujusartinuitai. Tura chikich ainaun: Yus umirkata. Turakmeka uwemratatme tinu ainauka

nekasar paan nintimsar pujuinawai.

31 Yusen umirkaru ainauka ju nungkanam ni turamurijai metek pengkeran juwinamtai, Yusen

umirkacharu ainauka tunau asar, ni turamurijai metek wait wajakartiniun juinawai. ✡

12

1 Aints nuimiartasar wakerina nuka nekaatniuncha nukap wakerinawai.

Antsu aints chicharmasha antutan nakitina nuka nintinchau ainawai.

2 Pengkeran turina nunaka Apu Yuska: Ame turame nuka pengkeraitai tawai.

Antsu anangkartinun: Ame turame nuka paseetai tawai.

3 Aints tunaun takaina nuka tuke iwiaaku pujuschartin ainawai. Antsu pengker

nintintin ainauka numi kangkaptuk uwerchamin wajaina nunisarang ainawai.

4 Pengker nuwaka aishrin pengker awajui. Antsu nuwa paseka aishri kunchin kaamtikua nunisketai.

5 Aints pengker nintintin ainauka tuke pengkeran nintiminawai. Antsu pase aints

ainauka chikich ainaun anangkataj tusar nintiminawai.

6 Pase aints ainauka: Itiurkanak aintsun maatnuitja tu nintimsar chichainawai.

Antsu pengke aints ainau ni chichamejaingkia aints ainaun uwemtikratasar wakerinawai.

7 Pase aints ainau tuke tunaun nintimin asar, mengkakartin ainawai.

Antsu Yusen nintimsar pujuinauka tuke pujusartin ainawai.

8 Aints paan nintimratniunka ni nekamurijai metek pengker awajsartin ainawai.

Antsu nintimchau ainaunka aya tuke nakitin ainawai.

9 Aints chikich aintsun pachis mianchawaitai tu nintimsar pujuinau wainiat,

nu aintsu inatiri niin pengker umirmataikia, nekas pengker pujawai. Tura chikich aints

miajuitjai tumamua nuka yutan yuumak pujakka nekas mianchawaitai.

10 Pengker nintintin ni tangkuri warínia yuumina nunaka nekawai.

Antsu pase aints tangkurin pengké wait anentsuk pase awajui.

11 Aints ni ajarin pengker takakmak pujauka yurumkan nukap takakui.

Antsu aints nintimchauka ajarin takakmatsuk aya nangkami wekaakinij wajawitai.

12 Pase aints ainau ejatkanam achikmawa nunisarang pasenak turatasar wakerinawai.

Antsu pengker nintintin ainau turamuringkia numi nerektinua nunisarang ainawai.

13 Pase aints ainauka wait chicham ainaujaingkia jingkiamua nunisarang ainawai.

Antsu pengker nintintin ainauka itiurkachminumian jiinkiar angkan pujusartinuitai.

14 Aints ni pengker chichaamurijai metek pengker aina nuna jukitnuitiai. Turasha ni takaamurijai metek, tura ni yuumamurijai metek waring achat mash jukitnuitiai.

15 Aints nintimchauka ningki nintimias: Wi turaja nuka mash pengkeraitai tu nintimui. Tura aints paan nintimuka chikich aintsu chicharkartamurin anturui.

16 Aints nintimchau te wári kajektinuitai. Antsu aints pengker nintimtikiartinka

chikich aints niin katsekeamtaikia: Ningki titi tusa pachiatsui.

17 Aints tuke nekas chichaman etserniuka pachitsuk nekas chichaman etserniayi.

Antsu chikich aints wait chichaman etserin asa, tuke wait chichaman etserniayi.

18 Aints wait chichaman chichaa nuka chikich ainaun nangkijai ijuawa nunisang

waitkatnuitai. Antsu paan nintimtikiartinu chichamengka tsuakan nunisketai.

19 Aints nekas chichaman chichaa nuka tuke pujustinuitai.

Tura waitrin ainauka nukapka pujuschartin ainawai.

20 Pase nintintin ainauka tuke chikich ainaun anangkinawai.

Antsu maanichu ainauka pengker nintimsar pujuinawai.

21 Pengker nintintin ainauka pasenaka wainkachartin ainawai. Antsu

pase aints ainauka tuke itiurkachminnum pujusartin ainawai.

22 Apu Yus waitrin ainaun kajerawai. Antsu tuke nekas aa nuna nintimsar pujuina nunaka jiis waraawai.

23 Aints ainau iniinam, nintipka ni nekamurin etserniayi. Tura aints nintimchawa nuka

iniinachmaitiatang pachitsuk nangkami chichaawitai.

24 Aints kakaram takakminak pujuinauka chikich aints ainaun nepetkartin ainawai.

Antsu naki ainauka chikich aintsu inatiri wajasartinuitai.

25 Aints napchau nintimias pujakka jakamin nekapeawai. Tura pengker nintintin ainauka

antujamniaun chichainau asar, chikich ainaun waramtikinawai.

26 Pengker nintintin ainauka chikich ainaun jintintiamin ainawai.

Antsu pase aints ainau waaktin jintan amainau asar mengkakartin ainawai.

27 Aints nakia nuka kuntinun maa itayat iniaratniunka nakitnuitai. Antsu aints asumpia nuka kakaram takakmau asa, nukap warirtin atinuitai.

28 Yusen umirinak pujuinauka, tuke Yusnum iwiaaku pujusartinuitai. Tura asar tuke jakatniunamka weenatsui. Antsu Yusen nintimtsuk pujuinauka tuke jakatniunam wenawai.

13

1 Uchi nintimuka ni apari chicharam antuktinuitai.

Antsu wishikiartinka chikich aints chicharmasha pachiatsui.

2 Pengker chichamtin ainauka ni chichaamurijai metek pengker aa nuna wainkartin ainawai.

Antsu chikich ainaun anangkinauka aya mangkartutnak nintiminawai.

3 Tunau chichamnaka nakitajai tinauka pengker awajmaminawai. Antsu aints

nintimtsuk nukap chichainauka, ningki mesmamrartin ainawai.

4 Nakia nuka aya wakeru pujuwitai. Antsu asumpia nuka takakmak pujau asa,

yuumatsuk pujawai.

5 Aints waitrichuka wait chichaman nakitnuitai. Tura pase aintsnaka chikich

aints ainau nakitinau asaramtai, nuka natsanpiaku pujuwitai.

6 Pengker nintintin pase turatniunka nakitau asa, angkan pujuwitai.

Antsu pase aintsnaka ni tunaaringkia mesratnuitai.

7 Aints kuikiartichu irunuka kuikiartinua tumau pujuinawai. Tura chikich aints ainau

kuikiartichua tumau pujuinayat, kuikiartin ainawai.

8 Kuikiartinun ni kuikiari ayamruktinuitai. Tura kuikiartichu ainau kuikiari

atsau asamtai, itit awajsacham pujuinawai.

9 Yusen umirinauka namparing kapaawa nunisarang ainawai.

Antsu pase aintska namparing keemakmaitiat wári kajinua tumawaitai.

10 Wikia miajuitjai tumamaina nuka aya maanitan chichau ainawai. Antsu

paan nintimtikiartin ainauka chikich aintsu chichamen anturin ainawai.

11 Anangkartinu kuikiari wári mengkawai. Antsu aints tuke takakmak,

kuikiarin japtsuk yaitas irumrawa nuka ukunam kuikiartin wajasminuitai.

12 Aints ni nakamurin wári wainchakka wake mesek pujuwitai.

Antsu aints ni nakamurin wankangka nukap waraawai.

13 Aints chichaman umitan nakitakka, ningki wait wajaktinnun jukitnuitai.

Antsu aints chichaman antuk umiakka, pengkeran wainkatnuitai.

14 Aints pengker nintintinu nuikiartamun antuk umiakka, tuke iwiaaku pujustinun wainkatnuitai.

Kame, jinta tuke jakatniunam jeatnua nuna amatsuk angkan wekasatnuitai.

15 Aints chikich aintsjai pengker chichasar pujuinauka mai metek pengker nintimtunisar

pujuinawai. Antsu anangkartin ainauka itiurkachminnum wenawai.

16 Nintipka ni nekaamurijai takakmawai. Antsu aints nintinchauka

ni nintimchau takaamurin paan wainmamtikui.

17 Pase aints chicham akupkamun tenap etserchauka itiurkachminnum jeatnuitai. Antsu chichaman umiuka

chicham akupkamun tenap etseruka chikich ainaun pengker nintimtikratnuitai.

18 Aints chicharmasha antichuka kuikiartichu asa, natsanpiaku pujuwitai. Antsu chikich aints chicharkam antukamtikia, aints ainauka: Nekas pengker aintsuitai tusar nintiminawai.

19 Aints ningki nintimias: Nuna turatasan wakerajai tusa, nuna mash umik warastinuitai.

Tura nintimchau ainauka ni pase turutirin inaitan arantak nakitinawai.

20 Aints nekau ainaujai tsanias pujauka nekau aints wajastinuitai.

Antsu netse ainaujai tsanias puja nuka wait wajaktinuitai.

21 Tunaarintin ainauka pase pujusartin ainawai.

Antsu Yusen umirkaru ainauka pengker pujusartin ainawai.

22 Aints Yusen umirin jakauka, wariri ainaun ni tirangki jukiarti tusa ukuktinuitai.

Tura pase aints kuikiartin jakauka, wariri ainaun chichaman umiu jukiarti tusa ukuktinuitai.

23 Kuikiartichu ajarin árak ainau untsuri tsapainawai.

Antsu tunau nekamin atsau asamtai, kuikiarin pachitsuk atankiartin ainawai.

24 Aints ni uchirin chichartsuk pujakka, uchirin aneatsui.

Antsu uchirin aneakka, pengker pujusti tusa chicharkatnuitai. ✡

25 Aints tunaun turachuka ni yutairin wakerak pachitsuk yuawai.

Antsu pase nintiniuka ni yutairin tunau nintimias yuak tutuarchamnawaitai.

14

1 Nuwa pengker nintimtikiartin ni weari ainaun kiakartinuitai.

Antsu nuwa nintinchauka ni wearinka kiakaatsuk aya mesertinuitai.

2 Aints tunaun nakitakka Apu Yusen pengker awajui. Antsu aints

tunau jintan amak wekaa nuka Yusnasha pengkerka awajtsui.

3 Aints netse: Miajuitjai tumamui. Tura paan nintimtikiartin ainauka

ni chichamejaingkia chikich ainaun ayamrumakartin ainawai.

4 Jacha atsamtaikia, yurumak atsutnuitai. Antsu jacha amatikia, yurumak nukap awai.

5 Aints waitrichuka nekas aa nunak chichaawai. Antsu waitrinka aya tuke waitan etserniayi.

6 Wishiikiartinka: Wikia nekau aints ataj tayat, nekau aints wajastatkama tujintawai.

Antsu nintipka: Wikia nekau aints ataj ta nuka kakarmachu nekau aints wajastinuitai.

7 Aints nintimchau nekatiri atsau asamtai, nijai tsaningkiam pujakmeka,

nekau aintska wajaschatnuitme. Tura asamtai nijai tsaningkaip.

8 Aints paan nintimnuka: ¿Wikia itiur pujaja? tusa paan nintimratnuitai.

Antsu aints nintimchauka nintimchau ayat: Wikia nintipitjai tusa anangmamui.

9 Netse ainauka ni tunaarin pachisar wishikinawai. Tura anangmichu ainauka

mai nuamtak pengker nintimtunisar pujuinawai.

10 Aints napchau nintimias pujakka, ningki ¿waruka tu pujaja? tusa nekamawai.

Kame, ni waraakka aints wainchati ¿waruka timiá waraawa? tusangka nekaachminuitai.

11 Pase aintsu jee wári mesertinuitai. Tura anangmichu kuikiari jumchik ayat,

anangtsuk irumramu asamtai, yaitas ekemkatnuitai.

12 Yusen umirkacharu ainau ningki nintimsar: Ju jintan wekaaknaka nekasan tupnik jeatatjai tu nintiminayat,

nu jintaka jakatniunam jeakui tusarka nintiminatsui. ✡

13 Aintsu ninti najaimiayat, nangkami wishirtinuitai. Turasha aints ainau yamai warainayat, ukunam juutiartinuitai.

14 Netse aints ainauka ni turamurijai metek wait wajakartinuitai.

Tura pengke aints ainauka ni turamurijai metek warasartinuitai.

15 Aints uchia nunisang nintimuka ni antukma nunaka mash nekasaintai tawai.

Antsu nintipka: ¿Wikia tuning wekasataj? tusa nintimias wekasatnuitai.

16 Aints paan nintimtin: Wikia tunaunaka nakitajai tusa, Yusen umirak pujawai. Antsu netseka:

Wi wakeramurnaka pachitsuk turamnawaitjai tu nintimtumas, chikich ainaunka pengké pachiatsui.

17 Aints wári kajeakka paanka nintimtsuk pujuwitai. Turasha pase aints ainaunka nakitrartin ainawai.

18 Aints nintimchau ainauka netse aints ainau turina nunasha turinawai. Tura nintip ainauka ni nekaina nuna nangkamasarang nukap nekaatasar wakerinawai.

19 Yusen nintimtichu ainauka ukunam pengke aints wajainamunam tsuntsumruawartinuitai. Tura pase ainau Yusen umirkaru jeen jear, waitinam tsuntsumruawartinuitai.

20 Aints kuikiartichun ni irutkamuri ainau jiitnaka nakitinawai. Antsu kuikiartinu amikri untsuri ainawai.

21 Aints ni irutkamurin nakitakka tunaun turawai.

Antsu kuikiartichu ainaun wait anenta nunaka Yus waramtiksatnuitai.

22 Aints: Wi paseen turatjai, tu nintiminauka nekasar mengkakartin ainawai. Antsu:

Wi pengkeran turatjai, tu nintiminaunka wait anentrartin tura pengker awajsartin ainawai.

23 Kakaram takakmin ainauka pengkeran wainkartin ainawai.

Aya chichaa pujuinauka kuikiartichu wajasartin ainawai.

24 Aints paan nintimsar pujuinauka tawaaspan tsengkrakina nunisarang wajainawai.

Antsu nintimchau ainauka tuke nintimchau asar, tu jakartin ainawai.

25 Aints waitrichuka chikich aints ainaun angkanmamtikratnuitai.

Antsu aints anangkartinka tuke wait chichaman etserniayi.

26 Apu Yusen umirkaru ainauka niin pengker awajsartin asaramtai, ni uchiri ainausha

nuna wainkau asar, nu nintimaurijai tuke sapijmiatsuk matsamsartin ainawai.

27 Apu Yusen umirkaru ainauka tuke pujusartin ainawai. Kame, aints ainau tuke sapijmiakar

jingkiamua nunisarang jakatniunam weenawa nuka tuuka pujutsuk, angkanmawaru ainawai.

28 Apu inamurin aints untsuri pujuinamtaikia, apuka pengker nintimias pujustinuitai.

Antsu aints jumchik iruninamtaikia, ni inamuri mengkakatnuitai.

29 Aints wári kajechunka wainkar, chikich aints ainau: Nuka nekas nekau aintsuitai tinawai.

Antsu aints tewari kajeuka ni netse nintaimtairin paan inakmawai.

30 Angkan pengker nintimias nekapratniuka aintsu namangken pengkermamtikui. Antsu aints chikichnaun waring achat wakerak puja nuka ni namangken, tura ukunchincha pasemamtikratnuitai.

31 Aints kuikiartichun wait anentsuk puja nuka mash aintstin najatmamia nuna pengkerka awajtsui.

Antsu aints kuikiartichun wait anentak pengker awajuka Yusnasha pengker awajui.

32 Pase aints ainaun ni tunaari mesratnuitai. Tura Yusen umirkaru ainau jakatin kintiari jeamtai,

Nekasan Yusnumapi pujustinuitjai tusar pengker nintimsar jakartinuitai.

33 Aints paan nintimias puja nuna nintin nekati pujurui.

Tura nintimchau ainau nintinka nekati pengké atsawai.

34 Aints pengker nintintin ainauka nekasar ni nungkarin eemtikiatin ainawai.

Antsu aints ainau tunaun turina nuka natsanpiaku ainawai.

35 Apu inatiri pengker umiuka ni apurin pengker nintimtikui.

Tura inatiri natsanpiaku turamtaikia, apuri niin kajerkatnuitai.

15

1 Chicham kakaram atsamtaikia, kajeamuka mengkakatnuitai. Antsu pajaki aimkamu amataikia,

pajaki aimkamuka nuka nuna nangkamasang kajektinka nukap jurumaji.

2 Aints paan nintimias puja nuka nekau aintsu chichameng chichaawai.

Tura aints nintinchawa nuka nintinchau chichaawai.

3 Apu Yus mash nungkanmaya pase aints ainaun tura pengker aints ainauncha jiij pujurui.

4 Aints pengker chichaawa nuka numi sameka nunisketai. Tura tsuakan nunisang asa, jau ainaun

pengker awajsatnuitai. Antsu anangkartinua chichamengka aintsu wakanin mesratnuitai.

5 Uchi netse apari chichamen antutan nakitawai. Antsu chikich uchi

ni apari chichamen pengker antuk umirua nuka nekas nintipitai.

6 Aints anangkartichu jeenka warinchuka untsuri irunui. Antsu pase aintska ni kuikiarin nangkami ajapui.

7 Aints paan nintimuka ni pengker nekamurin chikich aints ainaun nekamtikiatnuitai. Antsu aints nintimchau pengker nekamuri atsau asamtai, chikich aints ainaun nekamtikiatatkama tujintawai.

8 Apu Yus pase aints ainau ni tangkurin maawar surusarti tusangka wakeratsui.

Antsu niin umirkaru ainau seamurin antuktas wakerawai.

9 Apu Yus pase aints ainau turutirin jiitnasha nakitawai, antsu tunaarinchau pujusartas wakerinaun aneawai.

10 Aints Yuse jintin wekaayat, nunia ukuawa nunaka Yus antukat tusa, wait wajaktiniun susatnuitai.

Kame, aints Yuse chicharkartamurin nakita nuka tuke jakatniunam wetinuitai.

11 Jakau ainau iwiarsamurin tura ni wakani matsamtairisha Apu Yus paan wainui.

Tura asamtai ¿aintsu nintimtairincha itiur nekarashti?

12 Aints katsekmin: Wina chichartukarti tusanka nakitajai tawai.

Tura asa paan nintintin ainaujaingka tsanitian nakitawai.

13 Aints nintijai waraak pujamtaikia, chikich aints ainau yapiin jiisar: Nuka kuntu nintimias pujawai,

tusar nekaawartin ainawai. Tura wake mesekar pujuinauncha nunisarang nekaawartinuitai.

14 Aints paan nintimias pujauka nukap nekaatas wakerawai.

Antsu nintimchau ainauka tuke nintinchau chichaman antuktasar wakerinawai.

15 Aints kintajai metek wake mesek pujawa nuka tuke itiurkachmin nintimui.

Antsu aints tuke waraak puja nuka nampernum pujawa nunisang nekapeawai.

16 Aints kuikiartichu kuikian nukap takakchau ayat, Apu Yusen umirkauka pengker nintimias pujustinuitai. Antsu aints kuikiartin ayat, tuke itiurkachminnum pujus, pengker nintimias pujustatkama pengké tujintawai.

17 Aints ainau yurumkanak yuwinak, kajernaitsuk aneenisar pujuinauka nekasar pengker pujuinawai.

Antsu chikich aints ainau tuke namangken apatsuk yuwinayat, surimshim yuwinak kajernaikiar pujuinauka pengkerka pujuinatsui.

18 Aints wári kajeuka maanitan wakerawai. Antsu aints wári kajechuka: Maanikairap tawai.

19 Aints nakia nuna jintingkia jangki irumramua nunisang nekapeak takatan nakitnuitai.

Antsu nakichuka paka tura wangkaram jinta nunisang takatrin nekapeawai.

20 Uchi nintimniuka ni aparin waramtikui. Tura uchi nintimchauka nukurin waramtiktsui.

21 Aints nintinchauka ni nintinchau turamurin nintimias wararsatnuitai. Tura

nintipkia ningki nintimias: ¿Itiur pujaja? tusa pase turamuri amataikia, nuna inaisatnuitai.

22 Jintinkartin atsamtaikia, aints ainau ni turatniurin umiktasar wakerina nunaka umikchartinuitai.

Antsu jintinkartin untsuri amataikia, aints ainau ni turatniurin umikiartin ainawai.

23 Aints ainau inintrinamtai, nekau aints nekas pengker aimkamurin antukar warasartinuitai.

Kame, aints aneachmau antujamnau chichaamtai, ¡nekas pengkerapita! timinuitai.

24 Aints paan nintimina nuka jinta tuke yakí iwiaaku pujustinnum wekainawai.

Tura asar jinta tuke jakatniunam jeatniun tuntupeawar ukuinawai.

25 Aints jampesarang: Miajuitjai tumamina nuna jeen Apu Yus mesratnuitai.

Antsu waje ajarin atankicharti tusa wainkatnuitai.

26 Pase aints ainau nintaimtairingka Apu Yus nakitnuitai.

Antsu aints ainau paseka nintimtsuk chichainamurin antuktas wakerawai.

27 Aints nukap warirtin wajastaj tu nintimias pujauka ni weari ainaun itit awajui. Antsu chikich aintsun kuikian suak: Ame nu aints pachisam wait chicham ujakta tamaitiat, nunaka nakitajai ta nuka Yusnum pujustinuitai.

28 Pengker nintintin ainauka inintramun aimkartas, nuna eemak nintimratjai tusar aimtsuk wajainawai. Antsu pase aints ainau nintimtsuk aya pase chichamnak chichainawai.

29 Apu Yus niin nintimtichu ainaun tuntupeawai. Antsu niin umirkaru ainau seamurin anturui.

30 Aints pengker nintimias jiimsatnuringkia aints ainaun waramtiksartin ainawai.

Turasha pengker chicham aina nuna antinaunka kiakar waramtiksartin ainawai.

31 Chicharkartin iwiaaku pujustiniun chichaman chichaamtai,

aints nuna anturak pachiawa nuka nekas nekau atinuitai.

32 Aints chikich aintsun nuiniartas chicharmaitiat, antutan nakitniuka ningki wiasmamkatnuitai.

Antsu aints chichamtai, antuk pengker umirua nuka nekas anturnuitai.

33 Nekau aints wajastasar wakerinauka Yusen pengker awajsatniunka nuiminawai.

Turasha: Wina pengker awajtursarti tinu ainauka eemkar: Wikia mianchawaitjai tiartinuitai.

16

1 Aints ainautikia: Nunaka turatatjai tarining, Yuska aintsu turatniuri

tu ati tusa ningki tsangkatkatnuitai.

2 Aints ningki nintimias: Wi turaja nuka mash pengkeraitai tau wainiat,

¿waruka tu nintimua? nuka Yusek nekawai.

3 Waring achat mash ame turatasam wakerame nuka Yusrum ujakta.

Yus wakeramtaikia, ame turatasam wakerame nunaka mash tsangkatramkatnuitai.

4 Yuska mash iwiaaku ainauka wina umirtukarti tusa najankauwitai.

Tura asa aints tunaun takainauka wait wajaktiniun susamij tusa umikuitai.

5 Aints miajuitjai tu nintimtumasar pujuinaun Yus nakitawai.

Tura ni kintiari jeamtai, ni wait wajaktintrin susatnuitai.

6 Nekas Yuse wait anengkratairijai aintsu tunaari tsangkuramuitai.

Tura asamtai aints Yusen umirak pujauka tunaun inaisatnuitai.

7 Aints Yusen pengker umirmatai, ni nemase ainauka nu aintsjai kajernaitsuk pujusarti tusa nintimtikrartinuitai.

8 Aints ni takatrin takakmak pujus, kuikian jumchik achia nuka nekas pengker nintimias pujustinuitai. Antsu aints chikich aints ainaun anangkak kuikian nukap juwauka pengker nintimsangka pujuschatnuitai.

9 Aints ainautikia iik wakerakur: Nunaka turatatjai tarining, nuna turati ta nuka Yusketai.

10 Yus ta nujai metek aintsu apuri umiktinuitai.

Tura nuna nangkamaska aintsun wait wajaktinun susashtinuitai.

11 Meram nekapmatai ainau Yuska metek arti tusa wakerawai.

Tura asa nekapmatai metekchau ainaunka arantak nakitawai.

12 Apu ainau ni aintsri tunaun turuwarti tusarka wakerinatsui. Antsu pengker pujusarti tusar wakerinawai.

13 Aints ainau nekas chichaman chichainamtai, aintsu apuri ainau warainawai.

Tura asar aints ainaun wainkar: Nuka pengker aintsuitai tinawai.

14 Aintsu apuri kajerak: Nu aints maataram timinuitai. Tura asamtai apu kajerkamuri atsuti tusar, nekau aints ainau yaitasar: Nuka turuwaip tusar tiartinuitai.

15 Aints ainau ni apuri waraamurin wainkar: Iikia jakashtatji tinawai.

Tura asamtai apu pengker nintimias pujakka, yumi arakan tsakatmawa nunisketai.

16 Kuri akik aa nuna nangkamasang paan nintimratniuka timiá pengkeraitai. Tura kuik timiá wakerumi ayat, pengker nekatniuka nuna nangkamasang timiá pengkeraitai.

17 Yusen umirkaru ainau tunaun tuntupeawartas wakerinawai.

Aints tumau ainauka ni pujutri itiurak aa tusar anearar pujuinawai.

18 Aints: Miajuitjai ta nuka itiurkachminnum jeatnuitai. Tura meemin ainauka aneachmau tunaunum iyaarartin ainawai.

19 Miajuitjai tumamin ainaujai tsaningkiar kuikiartin wajasaruka pengkerka pujuinatsui. Antsu kuikiartichu ainaujai tsaningtasar wakerinauka timiá pengker pujusartin ainawai.

20 Yuse chichamen nintiminauka pengker aa nuna wainkartin ainawai.

Tura Apu Yusen nintimsar pujuinauka nekasar warasartin ainawai.

21 Aints paan nintimin ainaun pachisar: Nintipitai tinawai. Tura

yaitasar chichainauka aints ainaun pengker nuinin ainawai.

22 Aints paan nintimin ainauka entsa pukunia nunisarang ainawai.

Antsu nintinchau ainaun pengké jintintachminuitai.

23 Aints paan nintimin antujamniaun chichau asa, chikich ainaun pengker jintintatnuitai.

24 Aints yaitas chichaa nuna chichame wapasa yumiria tumawaitai.

Tura aintsu nintin kiakartin asamtai, tsuakan nunisang wakerumaintai.

25 Aints ainau ningki nintimsar: Ju jintan wekaaknaka, nekasan tupnik jeatatjai, tu nintiminayat,

nu jintiaka jakatniunam jeakui tusar nintiminatsui. ✡

26 Aintsu tsukamamuri kakaram takakmasti tusa aintsun takamtikui.

27 Pase aintska tuke tunaun nintimias pujawai. Tura asa chichamesha jiya nunisketai. ✡

28 Pase aintska aya maaniktas wakerawai. Turasha aujmakratin

amikrintin ainau kajernaikiarti tusa pase nintimtikratnuitai.

29 Maanin aintska ni irutkamurin pase jintan amakti tusa anangkatnuitai.

30 Aints tunaun turataj tu nintimias waja nuka ni jiin

mitsum mitsum wajaayi. Tura wenencha muchitu weawai.

31 Aints pengker, juuntach wajas, jempeerintin pujak,

tawaspan etsengkruk pujawa nunisang pujuuyi.

32 Aints wári kajechuka aints kakarma nuna nangkamasang pengkeraitai. Tura aints ni

kajetirin nepetkauka untsuri aintsun nepetina nuna nangkamasang pengkeraitai.

33 Aints ainau ¿yáki juna jukit? Tusar, “suerten” nakurinawai.

Tura wainiat Yus ni wakeramurin tuke umiktinuitai.

17

1 Aints yutan jumchik yuwayat, angkan pengker nintimias pujakka, nekas pengker pujawai.

Antsu chikich aints ainauka fiestan tuke najaninak, namperar maani pujuinauka pengkerka pujuinatsui.

2 Aintsu inatiri asump ni inámniu uchirin nangkamasang pengker nintintin asa, inámniu uchiri

ainaujai metek inámniu waririn jukitnuitai.

3 Aints ainau: Kurisha tura kuikiasha pengkerashi tusar, jinum jiyamin ainawai. Yuscha nunisang aintsu ninti pengkerashi tusa ningki nekawai.

4 Pase ainau tura waitrin ainausha pase chichaman anturin ainawai.

5 Aints kuikiartichu ainaun wishikina nuka niin najanamia nuna wishikinawai.

Turasha yuuminak pujuinaun wishikinak waraina nuka wait wajakartin ainawai.

6 Junntach ainauka tirangkin wainkar warainawai. Tura uchi ainausha

aparin tura nukurincha pachisar pengker chichainawai.

7 Nintimchau ainauka pengkeran chichatnaka nuimiarchau ainawai.

Tura aintsu juuntri ainauka wait chichamnaka chichakchartin ainawai.

8 Aints chikich ainaun kuikian nangkami suakka, pachitsuk waring achat mash kiaungkatnuitai.

9 Aints chikich aintsu tunaarin etsertsuk pujamtaikia, tunaarinnuka niin nukap aneetnuitai.

Antsu aintsu tunaarin chikichan etsermatikia, amikri ainauka niin kiishminawai.

10 Aints uchirin paan nintiniunka antukti tusar chicharkartinuitai. Turamtai pengker antuktinuitai.

Antsu aints nintinchaun antukti tusar kichik pachak awatrarmaitiat, pengké antatsui.

11 Aints chichaman umichuka aya maanitian wakerawai. Tura asamtai apuri

ni inatirin akupkamtai, nuka maanin aintsnaka pengké wait anentrashtinuitai.

12 Juun yawaa ni uchirin jurukmiaujai ingkiuniktinka shamrumtinuitai.

Tura netse aintsjai ingkiuniktincha timiá shamrumtinuitai.

13 Aints chikich aintsun pengker awajmaitiat, nuka nu aintsun pengkerka awajtsuk

pase awajsatniua nuna kajinmatsuk ni weari ainaunka tuke mash pase awajsartin ainawai.

14 Jiyaniamuka entsa nujangkrak nungkan amuawa umurtinua nunisketai.

Tura asamtai nukap kajernaikiaij tusar chichatsuk inaisartinuitai.

15 Aints pase takaun pachis: Nuka pengkeran turayi tusar tsangkuratin, tura tunaun takaschaun pachis: Nuka paseen turayi tusar wiasmamtikiatnunka mai metek Yus arantak nakitawai.

16 Aints nekachuka nuimiartas akikmaksha ¿timiá nintimchausha itiur nuimiarti?

17 Ii amikrijai tuke anenin atinuitji. Tura itiurkachminnum pujakrikia,

ii amikrikia ii yachia nunisang yainmaktinuitji.

18 Aints nintimchauka ni irutkamu tumaashrin akimiatak iiksang tumaashmiak pujustinuitai.

19 Aints jiyaanitan wakera nuka maaniatniuncha wakerawai. Tura miajuitjai tumamuka ningki mestumawai.

20 Aints aya tunaun nintimniuka pengkera nuna pengké wainkashtinuitai.

Tura anangkartinka itiurkachminnum iyaartinuitai.

21 Uchi netseka aparin wake mesemtikniayi. Uchi nintinchau pujamtaikia, apari wararsashtinuitai.

22 Aints inintijai waraawa nuka tsuaka nunisketai.

Tura napchau nintimsar pujuinauka kakarchamin nekapenawai.

23 Aints tunaun takasua nuka chichaman nekamtiknujai kanak pujus chicharak:

Nu aintska pengkeraitai, tunaunaka turichuitai tita. Turakminka kuikian susatjame tamataikia,

nu pase chichaman nekamtikniuka kuikianka juki, wait wajaktinka sutsuk akupawai.

24 Nekau aintska tuke paan nintimias pujustinuitai.

Tura nekachuka paanka nintimtsuk nangkami nintimnuitai.

25 Uchi netseka aparin kajkatnuitai. Turamtai nukuri:

Nu uchinka wikia nangkamin jerermiajai titinuitai.

26 Aints tunaun turichu ainaun wait wajaktincha susashtinuitai.

Tura juun ainau pengker aints ainau wainiatang awatratniuka paseetai.

27 Nekau ainauka jumchik chichainayat, antujamin chichasartinuitai.

Tura nintip ainauka waurtsuk anturin artinuitai.

28 Aints nintimchausha nukapka chichatsuk pujamtai, chikich aints ainau: Nintipchawashi tu nintiminawai.

18

1 Surikia aya ninunak eatmamui. Tura asa chikich ainau

chicharnaikiar pujuinamtaikia, tuke itit awajsatnuitai.

2 Aints nintimchauka nuimiartaska wakerichuitai. Antsu ni nintimaurinak chikich ainaun ujaktas wakerawai.

3 Pase aints chicham natsanpiakun chichawitai. Turasha ningki nintimtumas:

Miajuitjai ta nuna chichamenka chikich aints ainauka antutan arantak nakitinawai.

4 Aintsu chichamengka entsa kunaria tumawaitai. Tura ni nekatiringkia

entsa pukuni nungkanmaya jiinua nunisketai.

5 Aints tunaun takasua nuna chichamen nekamtikin ainau antukar: Nuka tunaunaka

turichuitai tichamin ainawai. Tura chikich aints tunaun takachun pachisar:

Nuka tunaawitai tusar nangkamiar wiasmamtikiatniuka paseetai.

6 Aints netse chichaa nuka maanitan wakerawai. Tura ni chichaamtai,

chikich aints ainau awatrartas wakerukartinuitai.

7 Aints netsea nuka ni chichamejaingkia ningki mestumawai.

Tura asa chapikjai kuntujnum jingkiamua nunisketai.

8 Aujmakratniu chichamengka yuta yumínua nunisarang ainawai.

Turasha nuna antinauka nintinam ukusar kajinmakchartin ainawai.

9 Takatan nakimshim takainauka meskartinua nunisarang ainawai.

10 Apu Yuse naaringkia jea kaya jeamkamua nunisketai. Timianu asa

niin umirkaru ainauka nu jeanam wayaawarua nunisarang uwemraru ainawai.

11 Kuikiartin ainauka: Iikia kuikiartin asar, yakat pengker wenurmawa nunisrik pujaji.

Tura asakrin ii kuikiarinka pengké atantramkichartinuitai, tu nintiminawai.

12 Aints ningki nintimias: Miajuitjai tumamin aneachmau itiurkachminnum jeatnuitai. Antsu aints ainau: Wina pengker awajtursarti tinu ainauka eemkar: Wikia mianchawaitjai tiartinuitai. ✡

13 Aints chikicha chichamen antutsuk ningki aimua nuka nintimchau asa, natsanpiaku chichaawai.

14 Aints jau pengker nintimias pujakka, jatan nepetkatnuitai.

Antsu jau napchau nintimias pujakka, jatanka nepetkashtinuitai. ¿Yáki inankit?

15 Paan nintimin ainauka nukap nuimiartasar wakerinawai. Tura nintip ainausha aya antukar nuiminawai.

16 Aints apu ainaujai chichastas wakerakka, warinchun takus winamtai,

apu ainauka wári waitin uratinawai.

17 Chichaman nekamtikniunam aints taa, ni turamurin pachis: Tu awai tusa etsermatai,

¿nekasash taj? tusa tenapkeska nekaachminuitai. Turamaitiat ni nemase taa,

nu aintska waitaitai tusa, ni inintramurijai paan nekaawartinuitai.

18 ¿Jimiar kakaram aintsu kajernaikiamurin itiur iwiaaratnuita? Yáki nepetmakat tusar nakuruti “suerte” tutain nakurusartinuitai. Tura asaramtai mai metek kakarma waininayat tu akankartin ainawai.

19 Aints ni yachijai kajernai pujuinakka, juun yakat kaya wenurmawa tumawaitai.

Tura asa nu yakta waitiri jiru najanamua nunisketai. Tura nu jimiar yachi ainau suwiri

waiti epenmiawa nunisang asamtai, chichaman pengké iwiaarachminuitai.

20 Aints ainau ni chichaamurijai tutuarua nunisarang ainawai.

21 Tunau chichamnaka nakitajai tinauka pengker awajmaminawai. Antsu aints nintimtsuk nukap chichainauka ningki mesmamrartin ainawai. ✡

Turasha napchau nintimrarti tusar maamnawaitji. Tura asar ii chichamengka

árak araamua nunisarang ainawai. Ii turaji nunasha iincha turutmatnuitji. ✡

22 Aints nuwan nuwatkatas wakerakka, nuwan eaktinuitai. Yus nuka pengkeraitai tawai. ✡

23 Kuikiartichuka ni tumaashrin akiktatkama tujintak: Wait anentrata tusa seamnuitai.

Antsu kuikiartin wait anentsuk kakaram chichaak aimkatnuitai.

24 Aintsu amikri untsuri pujuinamtaikia, itiurkachminnum jeartinuitai.

Antsu nekas amikringkia ni yachia nuna nangkamasang pengker awajsatnuitai.

19

1 Aints kuikiartichu ayat, anangmichuka nekas pengkeraitai. Antsu netse aints chikich aints ainaun tsanumak puja nuka nekas paseetai. 2 Aints nuimiarchauka waurak takatrin wári umistas wakerakka,

nukap nuwaktinuitai.

3 Aints ainau ningki wakerinak pase pujuinauka Apu Yusen wiasmatkatin— ainawai.

4 Kuikiartinu amikingkia untsuri ainawai. Tura kuikiartichu amikringka niin ajapawar ukukiartinuitai.

5 Aints nekas aa nuna nekayat, anangkak chicham nekaschaun etsera nuka ni wait wajaktintrin

nekas jukitnuitai. Tura waitrin ainauka angkanka pujuschartinuitai. ✡

6 Aints tsangka nuna aints untsuri eainawai. Tura tsangkamin asamtai,

aints ainau mash ni amikri wajasartas wakerinawai.

7 Aints kuikiartichun ni yachii ainauka jiitnasha nakitinawai. Tura asaramtai ¿ni amikri ainausha iturak niin ajapawar ukukcharting? Tura yainkata tusa untsukmasha mash ukukmiausha ¿yáki yainkat?

8 Aints pengker nintimniuka nangkamikia anenmamakapujatsui. Antsu nintip wajastaj tusa, nukap nuimiaru asa, nekas pengker pujustinuitai.

9 Aints nekas aa nuna nekayat, chicham nekaschaun anangkak etsera nuka

ni wait wajaktintrin nekas jukitnuitai. Turasha waitrinka nekas jakatnuitai.

10 Aints nintinchauka kuikian tura warinchuchin nukap achik nuna inakmaschatnuitai.

¿Tura aintsu inatirisha iturak apu ainaun iniartinuita?

11 Aints paan nintimniuka wárikia kajekchatnuitai. Tura chikich aints ainau

niin pachisar pase chichainamtai, ningki titi tusa pachischatnuitai.

12 Aintsu apuri kajetiri juun yawaa kajeawa nunisketai.

Tura ni wait anengkratairi sana chirichrinam tepawa nunisketai.

13 Uchi nintinchauka aparin wake mesemtikui. Tura nuwa katsekmin

kichkitiat itit awajkartinua nunisketai.

14 Uchirtin ainauka ni uchirin jeancha, tura kuikiancha susartin ainawai. Antsu nuwa pengker nintinniuka Yusnumiayaintai.

15 Aints nakia nuka aya kanú tepestas wakerawai. Tura aints takakmichuka tsukajai waitjaktinuitai.

16 Aints umiktin chichaman Apu Yus akupkamia nuna umirak pujakka,

wikia itur pujaja tusa wainkatnuitai. Antsu nuna umirtan nakitniuka jakatnuitai.

17 Aints kuikiartichun waring achat susatata nuka Apu Yusen ikiastinuitai.

Tura asamtai Apu Yus ni ikiasmaurin awangtuktinuitai.

18 Uchiram anturtamchamtaikia chicharkata. Tura mesrai tu nintaimsam waurtsuk turata.

19 Aints nukap kajeunka ni wait wajaktintrin susatnuitai.

Nu turachmaka nuna nangkamasang pase wajastinuitai.

20 Aints ainau amin chichartaminamtaikia umirkata. Turasha nuitaminamtaikia

pengker anturkata. Nu turakmeka ukunam paan nintimin atinuitme.

21 Aints ainau ningki wakerinak: Wikia nuna turatatjai tusar nukap nintimsar pujuinawai.

Antsu Apu Yus ningki wakerak: Tu ati tusa tsangkatkatnuitai.

22 Aints ainau wait anengkratin arti tusar timiá wakeruktinuitai.

Turasha anangkartin wajatsuk kuikiartichu wajastinka nekas pengkeraitai.

23 Apu Yusen umirinak pujuinauka tuke iwiaaku pujusartin ainawai. Tura asar

aints tu pujuinauka pengker nintimsar pujusar iturkachminaka waintsuk ayamsartin ainawai.

24 Aints nakia nuka tachaun achiayat, yutairin yuatniunka pachis: Nuka takataintai tawai.

25 Wishiikiartiniun awatraramtai, nintinchau ainauka nuna jiisar: Winasha turutawarai tusar nuimiarartinuitai. Tura paan nintimin ainauka aya chicharam nuimiarartinuitai.

26 Aints ni apariniun kasamak puja nuka tura ni nukurin ni jeenian jiiki akupkauka

nekas paseetai, turasha natsanpiakuitai.

27 Uchiru, wi chicharkartamur antutsuk pujakmeka, nekatai chichamka nuimiarchatnuitme.

28 Aints waitrina nuka wait chichaman etserin asa, chichaman nekamtikniunka anangkatnuitai.

Tura pase nintiniuka aya pase chichamnak chichaawai.

29 Wishiikiartin ainaun tura nintinchau ainauncha antukarat tusar awatrartinuitai.

20

1 Umuti kariau aina nuna aints ainau uminakka, nampekar pase chichau ainawai.

Nunia natsamchau ainawai. Aints nampek pujakka, paanka nintimrachminuitai.

2 Aintsu apuri kajetiringkia juun yawaa shaamai chichaawa nunisketai.

Tura asamtai niin kajkartin ainauka mantamawai tusar shamkartin ainawai.

3 Aints jiyaanitan nakitinauka nekasar pengker nintimsar pujuinawai.

Antsu netse ainauka pachitsuk chikich ainaun jiyaktasar wakerinawai.

4 Nakia nuka takakmastin ayat takakmatsui. Nunia ukunam juuktaj takusha pengké wainkashtinuitai.

5 Aintsu nintimtairingkia entsa timiá kunanam iruna tumawaitai.

Tumau wainiatang aints nintip: ¿Itiur nintimua? tusa nekaatnuitai.

6 Aints untsuri chichainak: Amin ajapanka pengké ukukchatatjame nangkamiar tinawai.

Antsu nekas chichaman chichainaunka ¿yáki wainkamnawaita?

7 Aints tunaarinchau nekas pengker pujakka ni uchiri ainaun waramtiksatnuitai.

8 Aintsu apuri ni aintsri tunaarin nekaatas apu ekemtainam ekemas pujus,

nu aintsun aya jimiaj pujus ni tunaurin nekaatnuitai.

9 Wikia pengké tunaarinchawaitjai. ¿Wina nintirka tunau nekas atsawai tusa, anangtsuk yáki titinuita?

10 Meram nekapmatai tura esanti nekapkesha metekchau aina nunaka Apu Yus tsuutawai.

11 Uchi umiu tura pengker nintiniuka yáki tusar ni turamurijai paan nekamawartin ainawai.

12 Aintsu kuwishin antutirin tura jiijai jiimtairincha Apu Yus mai metek najankauwitai.

13 Aya karap wajasaip. Tu pujakmeka yuumaktatme. Antsu shintaram takakmakmeka yuumakchatnuitme.

14 Warinchu sumin warinchun jiis chichaak: Nuka pengké paseetai tayat,

nunia majachik sumak ukuki: Maj, nekasan nintipitjai tumamui.

15 Kuri nekas akikaitai. Tura kaya akiksha sumakmin ainawai. Antsu paan nintimin ainauka jumchik irunui. Nu aints ainauka kurin nangkamasarang tura kaya akikian nangkamasarang timiá pengker ainawai.

16 Aints nekashtai tumashmamtai, chikich aints: Wi akimiatkatatjai tamataikia, nuna wejmakri aitkam jurukim ukusta. Tura nekashtai tumashrin akimiatkamtaikia, wejmakrinka ataksha susata. ✡

17 Anangkartin chikich aintsun anangka yutan majachikjai sumak nuna yuwak:

Nuka nekas yuminuitai tayat, ukunam nungka tsetserin apakua nunisketai.

18 Aints ainau ni nintimauringkia itiur aina tusar aujnaisar, chichaman najanawartin ainawai.

Turinau asaramtai aints ainau mesetnum wetasar, nunaa eemkar ni nintimaurin pachisar

chichainak, mesetnasha najanawartin ainawai.

19 Aujmakratniuka chikicha chichamen uurkashtinuitai.

Tura asamtai aujmakratin ainaujaingkia tsaningkaip.

20 Aints aparin tura nukurincha numingkia nuka ukunam kirit teenam pujuinawa nunisang jakatnuitai.

21 Aints ainau kakarmachu kuikian irumina nuka ukunmaka nu kuikiajaingkia wararsachartinuitai.

22 Nu aintska wina pase awajtusmiana nunaka wikia yapaijkiatatjai tiip.

Antsu Apu Yus turati tusam, jaimiasam nakasta. Ningki yapaijkiatnuitai. ✡

23 Meram nekapmatai metekchau ainaunka Apu Yus tsuutawai. Tura meram nekapmataijai

aints ainaun anangkinauncha arantak nakitawai. ✡

24 Apu Yus aints ainautin: Ju jinta amakrum wekaasataram turamji. Tura asamtai aints ningki nintimias:

Wikia ju jintan amakan wekaasatjai tayat, Yus tsangkatachmataikia pengké turachminuitai. ✡

25 Aints tenap nintimtsuk: Yusjai tajai: Juka Yusnau ati tayat, nunia wake nintimiar.

Yusnau achati ta nuka itiurkachminum pujustinuitai.

26 Aints ainau trigon juukar jingkiajincha tura saapencha akankartas su su umpuinawa nunisang

aintsu apuri nekauka pase aints ainaun arák akupkatnuitai. ✡

27 Apu Yus aintsun ni wakanin susau asamtai, nuka aintsu paaniurintai. Tura asa aintsu wakani

ni nintimauri pengker arti tusa pengker awajsatnuitai.

28 Aintsu apuri nekas chichaman aneak, wait anengkratin asa, ni aintsri ainaun tuke pengker inartinuitai.

29 Natsa ainau kakaram asar, wikia warimpitja tumaminawai.

Tura juuntach ainausha nekainau asar, wikia jemperinuitjai tumamainawai.

30 Pase ainau pengker wajasarat tusar awatinamtaikia, nuka tsuaka nunisketai. Tura asamtai ni tunaarin nintimrarti tusar awatratnuitai.

21

1 Apu Yus entsa tu weti tusa inawa nunisang aintsu apuri

ni wakeramurin timiatrusang umirtukti tusa nintimtikui.

2 Aints ningki nintimias: Wi turaja nuka mash pengkeraitai tayat,

Apu Yus: Waruka tu nintimua tusa nekawai.

3 Aints ainau tangkun Yusen susartas maina nuna nangkamasarang pengker nintimsar

ni wakeramurin umirkarti tusa, Apu Yus timiá wakerawai.

4 Ni jiijai suwirpiaku jiimsatin, tura wikia miajuitjai tumamtin,

tura aintsu pase nintimtairisha mash tunau ainawai. ✡

5 Aints nunaa eemak pengker nintimiar: Tu takakmastajai tusa, takatan nangkamawa nuka nukap eemtikiatnuitai.

Antsu chikich aints waurak: Wári takatan umistajai tusa, takatrin tu nangkamawa nuka nukap nuwaktinuitai.

6 Anangkartin ainau warinchurin nukap kiaungkarmia nuka yurangkim tsaa sukuamunam

mengkawa nunisketai. Aints wári kuikiartin wajastasar wakerinauka wári jakatasar wakerinawai.

7 Pase aints ainau pengkeran turatniun nakitinawai.

Antsu tuke maanitan wakerinau asar mengkakartin ainawai.

8 Aints wait chichaman etsera nuka mengkakatnuitai.

Antsu anangmichu aina nuna turutiringkia jinta tupnik jeatnua nunisarang ainawai.

9 Juun jea shiiram iwiaramunam katsekmin nuwajai pujustinka mianchawaitai.

Antsu jea tiupchinam ningki pujustinka timiá pengkeraitai.

10 Aints paseka tuke pase turatniunka nintimias pujawai.

Tura asa ni irutkamuri ainaunka mash wait anentsuk pujawai.

11 Wishiikiartinun awatraramtai, nintinchau ainau nuna jiisar: Turunawai tusar

nuimiarartinuitai. Tura paan nintimniunka aya chicharinam, wári nuimiartinuitai. ✡

12 Yus nekas tunaarinchawa nuka pase aintsu pujutrin jii pujurui.

Tura asa pase aints ainau itiurkachminnum wearti tusa akupkatnuitai.

13 Yuuminak pujuinauka yainkata tinamaitiat, chikich aints ainau antutsuk pujuinauka

ukunam yuuminak yainkata tinamtaikia, chikich ainauka pengké pachischartin ainawai.

14 Kajeu aintsun chikich aints warinchun nangkami suamtai, warinchun shishkamsang

susamun jukitata nuka timiá kajeu pujayat, kajekmaurin wári inaisatnuitai.

15 Chichaman nekamtikin pase turinaun pachis: Achikrum karsernum akupkataram tamatai,

tunau turichu ainau warainawai. Antsu pase turin ainauka shaminak kurainawai.

16 Aints paan nintimratniun jintanmaya jiinki weakka, wári jakau iwiartainium ayamsatnuitai.

17 Aints nampetan wakerak, nangkami pujus, perfumen akikian sumaktas wakerakka, kuikiartichu atinuitai.

18 Anangkartin tura pase aints ainauka wait wajakartin ainawai.

Antsu anangmichu tura pengkeran turin ainauka uwemrartin ainawai.

19 Nuwa kajeu tura katsekminjai pujustinka mianchawaitai. Tura asamtai

aints atsamunam ningki pujustinka timiá pengkeraitai. ✡

20 Paan nintimniu jeenka kuik tura yutaisha nukap irunui.

Antsu aints nintinchauka ni takaka nuna mash nangkami ajapui.

21 Aints tupin nintimias tura wait anenkartin pujakka, chikich ainauka: Nuka

pengker aintsuitai tiartinuitai. Tura jakayat tuke Yusnum iwiaaku pujustinuitai.

22 Aints timiá paan nintimniuka ni nekamurijai chikich ainaun nepetkatnuitai.

Tura nekasan kakarmaitjai taunka ni pase nintimaurincha ni nekamurijai nepetkatnuitai.

23 Aints nangkamikia chichatsuk tuke yaitas chichawa nuka itiurkachminumka jeashtinuitai.

24 Aints miajuitjai tumamin meemas tura katsekmak pujau asamtai, ni naaringkia wishikiartin naartinuitai.

25-26 Aints nakikia aya tuke wakerinuitai. Tura takakmastinasha nintimchau asa,

waring achat mash wakerinuitai. Turayat jukichu asa kintajai metek jakamin nekapeawai.

Antsu asumkia takatan shamtsuk pujus, surimtsuk tuke chikich aints ainaun yayaawai.

27 Pase aints ainau pase nintimsar tangkun maawar Yusen susartas epeena nunaka Apu Yus tsuutawai.

28 Aints wait chichaman etsera nuka jakatnuitai. Antsu aints antuj puja nuna inininamtaikia,

antujamniaun chichastinuitai.

29 Pase aints ainauka: Wikia nekau aintsuitjai tusar chikich aints ainaun anangkawartinuitai.

Antsu aints anangmichuka: ¿Itiur pujaja? tusa paan nintimias pujuwitai.

30 Aintstikia nekau akurkia, tura nintip akurkia, turasha paan nintimsar pujakrikia,

Apu Yuse pengké anangkashtinuitji.

31 Suntar ainau mesetnum weartas ni kawairin tenapkesar iwiarinawai.

Antsu ni nemase ainaun nepetkatniun Yusek ningki tsangkatkatnuitai.

22

1 Aints ainau iin pachitmasar: Nuka pengke aintsuitai tiartinka

kurin tura kuikian nangkamasang timiá pengkeraitai.

2 Aints kuikiartin ainauncha tura kuikiartichu ainauncha mai metek Apu Yuska najanamiayi.

3 Aints paan nintimua nuka itiurchatnaka wári nekaa kiishmaktinuitai.

Antsu aints nintinchauka itiurchatnaka nekaatsuk wait wajaktinuitai.

4 Aints: Wikia mianchawaitjai tumaminauka Apu Yusen umirkar pujusar yumakchartin ainawai. Turinamtai chikich aints ainauka niin pachisar: Pengke aintsuitai tiartin ainawai.

Tura asaramtai untsuri musach pujusartin ainawai.

5 Pase aintsu nintinka jinta jangki irunmaunum tura ejatak untsuri ukusmauwa tumawaitai.

Antsu aints tuke Yusnum pujustas wakerakka nu jintanam wekaasatniunka arantak nakitawai.

6 Uchi pengker pujusti tusam nuiniarta. Tura nunia juunmar

ame chicharkamurmin pengké kajinmakchatnuitai.

7 Kuikiartin ainauka kuikiartichu ainau apuri ainawai. Tura aints tumaashmiaunka

niin tumaashin susamia nuna inatairi wajawai.

8 Aints pasen turauka ukunam itiurkachminnum jeatnuitai.

Tura tuke paseen takau asamtai, Apu Yus ni suirijai mengkaktinuitai.

9 Aints wait anengkratniuka yuuminak pujuinaun yurumkan ajamin asamtai, pengker awajsamu atinuitai.

10 Aints katsekminiun jiikiar awemaru asaramtai, katsumnaikiatniusha,

tura jiyaniktincha tura maaniktincha atsutnuitai.

11 Aints pengker nintiniuka yaitas chichau asamtai, ni apuri amikri atinuitai.

12 Apu Yus paan nintimniun wainui. Antsu anangkartinka antujachminun chichasti tusa nintimtikui.

13 Aints nakia nuka takatan nakitau asa: Juun yawaa jinta wajas yuruawai tusan jea pujajai, tu pujuwitai.

14 Kungkatip nuwa chichamengka waa kuna taurmawa tumawaitai.

Aints Yus yumingkramu ainauka nu waanam iyarartin ainawai.

15 Uchi nintimchau chichaman antutan nakitau asamtai, jumchik awatratnuitai.

Tura asamtai paan nintimiar tunau turutin inaisatnuitai.

16 Kuikiartin nukap kiauntumkataj tusa, kuikiartichu waririn atanta nuka tura aints

kuikiartiniun kuikian nangkami sua nusha mai metek kuikiartichu wajasartin ainawai.

Paan nintimin ainau chichame

17 Paan nintimin aina nuna chichame tenapkesam antukta.

Tura wi nuiniartatjame nuka nintimin ukusam tenapkesam nuimiarta.

18 Nu turakmeka pengker nintimtin atinuitme, tura nu chichama nintimin ukusu asam,

chichaakmesha nusha etserkatnuitme.

19 Tura Apu Yus timiatrusmek nintimtusta tusan, yamai amincha ujaktajme.

20 ¿Nuikiartin chichaman tura nekaatin chichamnasha nekas pengkera nuna treintan aatrachmakjam?

21 Nu nekas chicham ainaun pengker nekaamka, chikich aints ainau amin ininminamtaikia,

nu chichamsha ujaktinuitme.

- 1 -

22 Aints kuikiartichu asamtai, ni warinchurin pengké atankiip. Tura yamrumichu ainaun

chicham nekamtikniunam jukimka waitkasaip. 23 Kame, Apu Yus kuikiartichu ainaun

ayamrin asa, yamrumichu ainaun waitkina nunasha nunisang waitkatnuitai.

- 2 -

24 Aints suir nekapniujai tsaningkaip. Turasha aints kajeu aina nujaisha iruntsuk asata.

25 Tura ni turamurin jiisam, wisha nunisnak aitkataj tu nintimsaip. Turakmeka chapikjai jingkiamua nunismek wait wajaktinuitme.

- 3 -

26 Aints tumaashmiau wainkam: Wi tumaashrumnaka akimiatkatjame tiip. 27 Takumka

akimiaktin kinta jeamtai, akimiakchakminka apamrumnasha atantramkartinuitai.

- 4 -

28 Juuntrum ainau yanchuik nungka akankamunam:

Juka wina nungkaruitai tusar, painin jintawarmia nuka kuinkaip.

- 5 -

29 ¿Aints ni takatrin pengker takakmawa nu wainukitam? Nu aintska takatrin nekamtikin asa,

aints mianchau takarnuri wajaschatnuitai, antsu apu ainau takarniuri wajastinuitai.

23

- 6 -

1 Aintsu apurijai yuwatasam keemsamka, warí yutaina itainawa nu anearam yuwata. 2 Tura

nukap yaparayatmek jumchik yuwata. 3 Nu yutai kungkuram au wainiatum: Anangkruwartimpiash

tusam anearta.

- 7 -

4 Wikia kuikiartin wajastaj, tuuka nintimraip. 5 Antsu paan nintimsam: Kuikiartinu kuikiaringkia

nanamtin wári nanamina nunisang mengkawai tusam nekaamnawaitme.

- 8 -

6 Aints suria nuna yutairingka yuwaip. Turamka ni yutairi nekas pengker iwiaaramun au wainiatum nuka wakerukaip. 7 Nu aintska tuke yutai akikaitai tuu nintimui. Amin: Yuwata turasha murta tayat, suri asa

pengker nintimsangka nunaka turamtsui. 8 Tura asamtai yurumak yuwamame nuka arumak iniuktatme. Tura asam: Pengker yuwajai tayatum, nuka nangkami timiame.

- 9 -

9 Aints nintimchau antamunam chichakaip.

Ame paan nintimsam chichasume nuna antuk amin wishikramratnuitai.

- 10 -

10 Yanchuik juuntrum ainau nungkan akankamunam painin jintawarmia nuka kuinkaip. ✡ Tura mitaikia nungkarisha atankiip. 11 Warí, uchi mitaik aina nuna ayamrinka nekas kakarmaitai. Tura asa mitaik ainaun ayamruktas amin nepetamkatnuitai.

- 11 -

12 Amin nuitaminamtai nintimjai pengker nintimtusta. Tura paan nintimram,

nuikiartamu antukume nuka kajinmakiip.

- 12 -

13-14 Uchi chicharkatniuka inaisaip. Uchi jumchik awatramka jakashtatui. Kame, antukat tusam awatramka, Yusen umirak pujus tuke jakatniunam wetsuk uwemtikratnuitme.

- 13 -

15 Uchiru, ame paan nintimramka, winasha nukap waramtikrame.

16 Tura nekas pengker chichaakminkia, nuna antukan nukap warastinuitjai.

- 14 -

17 Tunaarintin ainauka nekasar pengker pujuinawai, tuuka nintimraip.

Antsu ami Apuram Yus tuke pengker awajsata. 18 Nu turakmeka ukunam

jakamin nekapeakmeka: Yusnumapi wetatja tu nintimratnuitme.

Nunia jakamsha nekasam Yusnum tuke iwiaaku pujustinuitme.

- 15 -

19 Uchiru, anturtukta turakum pengker nuimiarta. Tura jinta Yusnum jeatniunam tuke wekasata.✡ 20 Antsu nampeu ainaujaingkia tura ushu yutancha nukap wakerin ainaujaisha

iruntsuk asata. 21 Nampeu ainauka tura ushu ainausha wait wajakartin ainawai. Tura naki ainau kuikiartichu asar, mamurar pujuinawai.

- 16 -

22 Aparam amin yajutmarmia nu anturkata. Tura nukuram juuntach wajasamtaisha nakitraip.

23 Chicham nekas aina nuka, tura paan nintimratniusha, tura nuimiartincha, tura pengker nekatniusha

nukap wakerukta. Antsu nunaka nakitajai tiip. 24 Aintsu uchiri pengker tura nintip pujakka aparin nukap waramtiksatnuitai. Tura ni yajutmaru asa: Maj, uchirka nekas pengkerapita titinuitai. 25 Tura asamtai aparam tura nukurmesha amin jeretmarmia nuka mai metek waramtiksarta.

- 17 -

26 Uchiru, wina tuke nintimtursata, tura wi turaja nu jiista. 27 Kungkatip nuwaka waa taimu nitak wangkarmachua nunisketai. 28 Nu nuwaka kasa aints aneachmau aintsu waririn kasamkatas

naka wajawa nunisketai. Tura asa aishmangkun untsurin mengkakatniunam juawai.

- 18 -

29 ¿Ya aintsua wait wajaktinuita? ¿Tura ya aintsua najaimiatnuita? ¿Turasha ya aintsua nangkami juutnuita? ¿Tura ya aintsua maanitan wakeruktinuita? ¿Turasha ya aintsua nangkami numpartinuita?

¿Tura ya aintsua mushatminun jiimsatnuita? 30 Nampetan pengke inaichau ainau tura umutain wainchatain timiá kariaun nekapin ainau tu pujuinawai. 31 Umutai nampetai ainaun tenapkesan jiistaj tiip.

¿Warí, yarakmasha timiá kapanniuchukai? ¿Tura shiirmachukai? ¿Nuna umuran suwerka nekas tsuwer jakchatpiash? tiip. 32 Antsu jumchik arus napi esatma nunisang najaimiakum wait wajaktinuitme.

33 Nu umutaingkia nekaachminun jiimtikramratnuitai. Tura nintinchau wajasam, natsanpiaku chichastinuitme. 34 Tura timiá nampekam karamramuram kanú tsakarin tepamin, ukantinua

nunismek tunau nekapratnuitme. 35 Tura shintaram chichaakum: Katsumrinaunak najaimiarchamjai.

Tura chapikjai awatinaunak nekaprachmajai. Turayatun tsaarnaka ataksha umuki wetatjai titinuitme.

24

- 19 -

1 Pase aints ainauka pengker pujuinawai, tuuka nintimraip. Tura niijai iruntratasan wakerajai

tuusha nintimraip. 2 Kame, pase aints ainauka tuke maaniatnun nintimsar pujuinawai. Tura asar

pase turatniun pachisar tuke chichainawai.

- 20 -

3 Jea jeamin ainau nekau asar jean jeaminawai. Tura paan nintimsar painin jintatin ainawai.

4 Tura ni nekamurijai jea tesakmauri mash pengker arti tusar tesawar, warinchu shiiram iruna

nuna piirkanam kentsartin ainawai.

- 21 -

5 Aints paan nintimniuka aints kakarman nepetkatnuitai. Turasha aints nekamtikiartinka aints kakarmanka nangkamaktinuitai. 6 Tura asamtai mesetan najanawartas: Itiurkamnawaita tusar nintip ainaun yuuminawai. Tura ni nemase ainaun nepetkartas chichaman najanin ainaun untsuri wakerinawai.

- 22 -

7 Aints nintinchauka nekau ataj tayat jeachminuitai. Tura asa juun ainau iruntramunam chichaktatkama tujintawai.

- 23 -

8 Aints chikich ainaun tuke pase awajsatas wakerina nuna pachisar: Nuka pase nintintinuitai tinawai.

9 Aints netsea nuka aya tunaanak nintimratnuitai. Tura asamtai aints ainau katsekmin ainaun arantak nakitinawai.

- 24 -

10 Itiurkachminnum atsantrachmin nekapeakmeka, kakarmarka jumchikita tusam paan nekaatnuitme.

- 25 -

11 Nangkamiar maawartinnum jukimu ainauka angkanmamtikiata. Tura nangkamiar:

Nu aints maataram tinu ainaunmaya nu aintska uwemtikrata. 12 Wikia nekaachmajai takumningkia,

aintsu nintin mash nekawa nuka: ¿Ameka nekaachmashum tusa, nekas a nuka nekarmashtatuak?

¿Tura amin jakai tusa wainu weawa nuka nekaashtatuak? Yus aintsti ainauti turamurinka mash jiirmastinuitji. Tura asa pengker aa nuna turinauka pengker aa nuna jukiartin ainawai. Antsu pase aa nuna turinauka pase aa nuna jukiartin ainawai. ✡

- 26 -

13 Uchiru, wapasa yumiri mukunata. Wapasa jee jukimka, nuka nekas yuminuitai tusam nekapsatnuitme.

14 Paan nintimratniuka tura nukap nekaatniuka wapasa yumiria tumawaitai. Nu wainkamka ukunam pengker pujustinuitme. Tura: Nuna turatasan wakerajai takumka, nukap arusam nusha turatnuitme.

- 27 -

15 Aints anangmichu pachisam: Pase awajsatatjai tu nintimraip. Tura ni pujutirin mesraip.

16 Kame, pengker turin aina nuka sieten iyainayat, ataksha nantakiartin ainawai.

Antsu pase aints ainauka wait wajaktinnum iyarartinuitai.

- 28 -

17 Ami nemasem itiurkachminnum pujamtai warasaip. Tura tukumak iyaramtaikia pengkeraitai tiip.

18 Apu Yus nunaka jiitnaka nakitawai. Antsu wait anentak ami nemasem tsangkuratnuitai.

- 29 -

19 Pase aints ainau jiisam kajerkaip. Tura ni pachisam: Maj, wisha nijai metek yuumatsuk pujustasan wakerajai tiip. 20 Pase aints ainau tuke pengkerka pujuschartin ainawai, antsu ni iwiaakmari namparing kajinua nunisang amuktinuitai.

- 30 -

21 Uchiru, Apu Yus tura aintsu apurisha umirkata. Tura ni chichamen umirtan nakitin ainaujai pachinkaip. 22 Pase aints ainau aneachmau itiurchatniunam waitnasar pujusartin ainawai. Turasha Apu Yus aintsu apurijai ¿warí wait wajaktinnasha akupkartinuita tusar yáki nekaat?

Chikich Nekau Ainau Nuikiartamuri

23-24 Jusha nukap nekau aina nuna chichamentai:

Aintsu apuri ainau tunau turamun nekaawartas eketinauka tunaun turaun chicharinak:

Ame pengke aints asam jiinkita tinamtaikia, nuka paseetai. Chikich aints ainau nuna antukar

nu apun pachisar pase chichasartin ainawai. Tura chikich nungkanmaya ainausha niin nakitrartinuitai.

25 Antsu apu ainau tunau ainaun ni wait wajaktintrin suina nuka nekasar pengker pujusartin ainawai.

Tura asaramtai aints ainau mash niin: Yus yainmakti tiartinuitai.

26 Aints chikich aintsun pengker aimu wea nuna chichamenka

chikich aints ainau pengker nintimsar anturin ainawai.

27 Numi ajaktin umisam, tura árak tenapkesam araam, nuniangka jeemin jeamkata.

28 Ami irutkamuram pachisam nangkami wait chichaman chichaakum wiasmakaip.

Tura wait chichamjai chikich aints tsanuraip.

29 Chikich aints amin pase awajtamak pujumia nu pachisam: Maj, wikia yapaijkiatjai tiip. ✡

30 Nuik aints nakia nuna ajarin tura nintinchawa nuna saakarincha nangkamakmajai.

31 Tura ajarin jangkik nupak, tura wenukrisha yumpungkaun wainkamjai. Tura nuna wainkan

nukap nintimramjai. 32 Tura nuna wainkau asan wi nuimiarja nuka nuwaitai: 33 Ame tamrukam

kánakum, karamin asam, pengker kanurtasam minakmamsam tepamin, 34 ami yuumaktintrum yaitas

kasa aintsua nunisang amin kuikiartichun awajtamsatas aneachmau winitramtinuitai.

25

Chikich nuikiartamu chicham ainau Salomón etserkamu

1 Ju chicham ainauka Salomónka chichamentai.

Tura wainiat Juda apuri Ezequías naartin ni inatiri ainaun aamtikramiayi.

2 Yus mash nekawa nuka ni nintimtairinka uuktinuitai. Tura aintsu apuri ainau: Tenapkesan nekaatasan wakerajai tusar nekaamawartin ainawai. 3 ¿Nayaim warutam yakingkit? ¿Tura nungka

nitkaringkia warutam kunaita? tusar aints ainau nekaachmin ainawai. Turinau asaramtai apu nintimtairisha nunisarang ainawai.

4 Jiru wincha ati tusar, tseerar saurin utsanin ainiawai, nunia nu jirun piningkian shiirman najanin ainawai.

5 Turasha apu pujamunmayangka pase aints ainau jiikim akupakmeka, apu inamuri pujuinauka mash

apun timiatrusarang umirkartinuitai.

6 Apu pujamunam wayaakmeka: Wikia miajuitjai tuuka nintimtumasaip. Tura aints kakaram iruna nujaingkia pachinkaip. 7 Antsu apu chichartamak: Winim juni keemsata turamat, ame pengker nintimtusam nuni keemsatnuitme. Antsu apu tichamtaikia, kakaram irunu jiiminamunam natsanpiaku

wajastinuitme. ✡

8 Aints turachminun turau wainkamka, wárikia chichaman nekamtikniunam nuna etserkataj

tusamka weep. Turakmeka chikich aints amin pachitmas: Nuka waitaitai tamataikia, ame

itiurkachmin nekapeakum natsaartinuitme.

9 Amin pachitmasar wait chichaman etserinamtaikia, nuchawaitai tusam chichaman iwiaarata.

Antsu chikich aints ainau chichaman uukar amin etsertaminamtaikia, un pachisam chichakaip.

10 Turachkumka chikich aints ami chichakmaurmin antuk amin pachitmas natsanpiakun etserkatnuitai. Turamtai ame iwiaarachmin asam, itiurkachmin pujakum natsaartinuitme.

11 Pengker chichaman antujamniaun etsermauka pining shiiram iwiaaramua tumawaitai.

12 Aints paan nintimniuka chikich aintsu chicharkamurin takamtaik antawa nuka nungkutai

nekas pengker kuri najanamua tumawaitai. Turasha uwejnum uwejtai kuri najanamua tumawaitai.

13 Aints anangmichuka arák wekaas, pengker chichaman itiawa nuka ni akupamurin waramtiksatnuitai. Turasha esat amaunum aints entsa atsamunam arák wekaas yaweru pujamtai, chikich aints entsa michan itawa nunisang ni akupamurin waramtiksatnuitai. ✡

14 Aints nangkami waitrak: Ukunam susamjinam tayat, sutsuk puja nuka nase nasentak kintuim, yumi jitutsuk pujaa nunisketai.

15 Aints ni apurin jaimiasar chicharinamtai, apu ni kajekmaurin inaisatnuitai. Turasha yaitasar chichainauka katsuram nintiniunka pengker nintimtikrartniutia.

16 Wapasa yumirin wainkamka, jumchik mukunata. Nukap mukunamka iniuktinuitme. 17 Ame irutkamurmin jiistasam ni jeen nukapka wayaawaip. Nukap wayaakminka yawetramar nakitramratnuitai.

18 Aints ni irutkamurin pachis wait chichaman etsera nuka kuchí erea tumawaitai, turasha nangki erea tumawaitai, turasha weartaia tumawaitai. 19 Itiurkachminum pujakur, chikich aintsu chicharkur: Ayamrukta takurkia, ni ayu tayat, yaingkratchau asa, nai shuki yuamua tumawaitai, turasha nawe muunkamua tumawaitai. 20 Aints yaweru pujamtai wararkur kantamtai kantamruatnuka aints tsetsemak wejmakrin aik misu pujawa tumawaitai, turasha charumakmaunam ween yakaawa tumawaitai.

21-22 Atumi nemase yaparinamtaikia yurataram, tura kitaminamtaisha umutisha artaram. Tu pujakrumka

pase awajtamina nuna inatsartinuitrume. Turasha Yus atumin pengker awajtamsatnuitrume. ✡

23 Nase arakia nasentak yumin itaawa nunisang aujmatkartinka aints ainaun napchau nintimtikratnuitai.

24 Jea shiiram iwiaaramunam jiyanin nuwajai maaniniak pujustinka mianchawaitai. Antsu jea tuupchinam ningki pujustinka timiá pengkeraitai. ✡

25 Yajaya pengker chicham akupkamu antuktinka nekas kitamamunam entsa micha umurtinka mai metek

nekas pengkeraitai. ✡

26 Aints anangmichuka pase aintsun shamak un chichamen antuk kurawa nuka nungka taimunmaya entsa pakui jinua nunisketai.

27 Wapasa yumirin nukap mukunatniuaka napchawaitai. Tura wikia miajuitjai tumamtinka nunisketai.

28 Aints ni wakeramurin tuke najanatas wakerakka, yakta wenukri meseawa tumawaitai.

Yakta wenukri meseramtai, nemase ainau nu yaktanmaka tuke pachitsuk wayaawartinuitai.

26

1 ¿Esat amaunum micha kaya tumau ayaartin pengkerkai? ¿Tura juuktin kintia jeamtai,

yumi jiturti timinkai? ¿Turasha aints netsen wainkar tikishmatrar: Ameka juuntaitme timinkai?

2 Chingki tura chinim nangkami juni we tura atu we: ¿Tuning wetaj? tusa nintimtsui.

Tura aints chikich aintsun tichamin ayat: Usukiajme ta nuka nangkami tawai.

3 Kawai umirtukti tusar chapikjai awatrartin ainawai. Tura burro tupikiaki tusar jingkiawartin ainawai.

Tura aints netsenka antukat tusar numijai katsumkartin ainawai.

4 Aints nintimchawa nuka amin nintinchau chichartamak pujamtaikia, ni chichaawa nunismeka aimkaip.

5 Aints nintimchawa nuka chichartamak: pujamtaikia, amesha nunismek aimkakminkia, nuka: Wisha nintipitjai tu nintimias pujusminuitai.

6 Aints nintimchaun: Ame tawai tusam tita tusa chichaman akupua nuka aints ni nawen

awatmamak pujawa nunisketai. Turasha aints umutai jatan umawa nunisketai.

7 Aints nintimchau nuikiar tutai chichaman etsera nuka

aints makuin kupinak ashua ashua wekaawa tumawaitai.

8 Aints ainau netse aintsun wainkar: Ame nintipitme tinu ainauka kaya merman jukiar,

chingki maatainam engkear nangkimina nunisarang ainawai.

9 Aints nintinchau nuikiar tutai chichaman etsera nuka aints nampek jangkin pachitsuk achiawa tumawaitai.

10 Aints netsen chicharak: Wijai takakmasta tauka aints tishimkun achik aints nangkaminaun pachitsuk ekettuk tukuawa nunisketai.

11 Aints nintinchau tuke nintimtsuk chichak pujawa nuka yawaa inukiat ataksha wakeki ni iniukmaurinak

yuwawa nunisketai. ✡

12 Aints ningki nintimtumas: Nintipitjai tumamua nuka pengké yapajiachminuitai.

Antsu aints nintinchaun Yus wakerakka yapajiamnawaitai.

13 Aints nakia nuka takatan nakitau asa, juun yawaa nekas kajeu jintanam wekaawai, tu pujuwaitai. ✡

14 Waiti epentairi uraimua nuka mai yantá mai yantá muchiawa nujai metek

naki aints ni peakrin tepes mai yantá mai yantá tepes kánawai.

15 Aints nakia nuka tachaun achiayat, yutairin yuatniunka takataitai tawai.

16 Aints nakia nuka ningki nintimtumas: Wikia siete nekau aints aina nuna nangkamasnak nintipitjai tumamui.

17 Aints jimiar jiyanikiar wajainamtai, chikich aints untsuachmaitiat nuni pachinkauka

yawaa kuwishnum achikiar takutnua nunisketai.

18-19 Aints ni irutkamurin anangkayat: Wikia aya nakurusan nangkami timiajai ta nuka, waurin nangkin ekettuk aintsnum nangkimua nunisketai. Turasha aints nangkin jinum kiaparti tusa jeanam nangkimua nunisketai.

20 Ji keemaktin atsamtaikia, ji kajintratnuitai. Turasha aujmakratin atsamtaikia, kajernaiyamuka atsutnuitai.

21 Ji kairi amataikia, ji wári kiapartinuitai. Tura keemaktinka atsamtaikia, jikia kapaichminuitai.

Turasha aints maaniktas wakerin pujamtaikia, aints ainau wári kajernaikiartin ainawai.

22 Aujmakratniu chichamengka yuta yuuminua nunisketai.

Turasha nu chichaman nintinam ukusartin ainawai.

23 Aints chikich ainaun pase awajsatas wakerayat antujamniun chichauka

muits jakukutiat shiiram ati tusa patatkeng ipiakjai yakarmawa nunisketai.

24-25 Aints chikich ainaun kajerak pujauka nekaaracharti tusa pengker chichaayat, pase nintimias pujawai. Tura: Wikia aneajme tau wainiatum, nekasashi tiip. 26 Nu aintska ni kajekmaurinka uuktas wakerau wainiat, aints ainau mash paan nekaawartin ainawai.

27 Aints chikich aintsun pase awajsatas wakerakka, nu aintska waa taimunam ayaarti tusa, waan taimia nuni ningki ayaartinuitai. Tura aints chikich aintsun mesratas pampa wakenam kankekati tusa wakerakka, ningki nekemaktinuitai.

28 Aints tsanumniuka chikich aints ainaun pase awajsatas wakerau asa, nekas chichaman nakitawai.

Tura aints nangkami anangkak: Aneajme ta nuka aints ainaun pachimian nintimtikratnuitai.

27

1 Kashin wi warukatjak tusam nekachu asam: Wikia kashin nunaka turatatjai tuuka nintimraip ✡

2 Amek anenmamsam: Wikia pengke aintsuitjai tiip. Antsu chikich aints ainau turutiarti tita.

3 Kaya ainau tura yaikmisha meram asar, aints ainauka nuna entsakaramtai itit awajsartin ainawai.

Tura netse kajetirisha aints ainaun nuna nangkamasarang itit awajsartin ainawai.

4 Aintsu kajetirisha aints ainaun mesrartin ainawai. Tura aints nuwan kasmatina nunasha ¿yáki atsantrat?

5 Aints ainaun chichaman uutsuk chicharkatniuka niin uukar aneetniunka nangkamasang pengkeraitai.

6 Ii amikri iin anenmau asa, paan chichartamak: Ame turame nuka paseetai turama nuka pengkeraitai. Antsu ii nemase anangmak: Ameka pengke aintsuitme tayat ¿nekasash taj? tusam nekaachminuitme.

7 Aints tutuaruka wapasa yumirincha nakitawai. Tura aints yaparak pujus,

yapaunasha yuwayat, yuminua nunisketai tusa nekapratnuitai.

8 Chingki ni pasungkenia jiinki yaja weawa nuka aints ni nungkenia jiinki wekaakini wajawa nunisketai.

9 Kungkutin ukatmamkar pengker awajmamsartinuitji. Turasha ii amikri iin chichartaminak:

Pengker pujusatasam wakerakmeka tu pujusta tina nuka ii nintincha kiakatmartin ainawai.

10 Amikrumsha tura aparmi amikrisha pengke ukukiip. Tura itiurkachminnum pujakmeka yachimi jeenka weep. Ii irutkamuri arakchichu pujuina nuka ii yachi arak puja nuna nangkamasarang kakarmachu iin yaingkratin ainawai.

11 Uchiru, nekau ata. Turakmeka waramtikrustinuitme. Tura asakmin

wina pase chichartin ainaunka natsamtsuk aimkatnuitjai.

12 Aints nintipkia nuka itiurkachminiun wainak ayamrumaktinuitai.

Antsu aints nintimchauka iturkachminiun waintsuk wait wajaktinnum wetinuitai.

13 Aints nekashtai tumashmamtai, chikich aints: Wi akimiakatatjai tamatikia, nuna wejmakrin aitkam,

jurukim ukusta. ✡

14 Aints kashik ni amikri jeen we kakaram untsumak: ¿Tsawaarumek? tamataikia,

nuka itit awajtustas tatsuash tu nintimratnuitai.

15 Nuwa jiyakratnuka kinta yumi tsawaamunam makis kitiak itit awajkartinua tumawaitai.✡ 16 ¿Nasengka metatniukai? ¿Tura uwejjai asaitisha achikminkai? Atsa.

Turasha nu nuwa jangkenka pengke metachminuitai.

17 Aints ainau jirun chikich jirujai tsakatin ainawai.

Turasha jimiar aints mai nuwamtak chichasar pujusar yainikiartin ainawai.

18 Aints arakan araak pengker wainua nuka nerencha yuatnuitai.

Tura ni juuntrincha pengker wainua nuka niincha pengker awajsartin ainawai.

19 Aints ainau ni yapiin entsanam paan wainu wenawa nunisarang aints anturnaikiar

itiur nintimina nunasha paan nekaamawartin ainawai.

20 Aints ainauka mash jakartin ainawai. Tura asaramtai iwiartainum tuke ukusartin ainawai.

Antsu aints ainau ni wakeramuringkia: Nuke ati tusar metachartin ainawai.

21 Aya kurik juwakat tusar, turasha aya jiruk juwakat tusar, kurisha tura jirusha pengkerashi tusar,

aints ainau jiinum tseerar, jiyamun sumin ainawai. Aints ainau chikich aintsun pachisar:

Warukuita tusar nekaatasar wakerinauka, aya chicharinak: Ameka pengker aintsuitme

tinu ainauka kakarmachu nekaamawartin ainawai.

22 Netse aintsun trigo neketainam engkeawar, nekea nekea awajinamaitiat tuke netsek juwaktinuitai.

23-24 Kuikiartin ainauka tukeka kuikiartinka wajasarchartin ainawai. Tura apu uchirisha tura tirangki ainausha tukeka apuka wajaschartin ainawai. Tura asaramtai ami tangkuram ainausha tenapkesam wainkata. 25-26 Muranmaya saak mash juukakmin, yamaram saak ataksha tsapaitnuitai. Turamtai uwija uree awaram, nuwa ainau ureen kutaminak entsartintrumin wantawartin ainawai.

Turinamtai chipu ainau surukam aja sumaktinuitme. 27 Tura amesha tura uchiram ainausha

tura amijai takakminak pujuinauka kapra muntsurin umurartin ainawai.

28

1 Papeachmaitiat pase aintska nukap sapijmiaku asa tupikiaktinuitai.

Antsu pengkera nuna turinauka juun yawaaya nunisarang sapijmiatsuk wajainawai.

2 Pase aints yujainamtaikia, aints untsuri chikich ainaun inarartas wakerinawai. Antsu apu paan nintimniuka tura nekauka aints ainau taetet wajascharti tusa pengker inartinuitai.

3 Pase aints kuikiartichu ainaun itit awajea nuka yumi nukap jitur arakan meseawa nunisketai.

4 Umiktin chichaman umirchau ainauka pase aintsun pachisar: Nuke pengkeraitai tinawai.

Antsu umiktin chichaman umirinauka pase aints ainaun kiishmakartin ainawai.

5 Pase aints ainauka pengker turatniunka nekainatsui. Antsu Apu Yusen seaina nuka

pengker turatniuka warimpita tusar mash nekaawartin ainawai.

6 Aints kuikiartichu ayat, anangmichuka nekas pengkeraitai.

Antsu kuikiartin pase nintimias puja nuka nekas paseetai.

7 Aintsu uchiri Yusen umiktin chichaman umirkauka, nekas paan nintimias pujawai.

Antsu chikich aints aya yurumkanak wakerin ainaujai tsanias pujakka, aparin inatsartinuitai.

8 Aints kuikian ikiasuka niin tumaashmawaru ainaun chicharak: Atum akirkamarume nuna nangkamasrumek akirkataram taa nuka jakamtai, kuikian nukap ikiauntukmia nuna

chikich aints wait anenkartin kuikiartichu ainaun susati tusa ukuktinuitai.

9 Aints Yusen umiktin chichaman umitan nakitamtaikia, Yus ni seamurincha antukchatnuitai.

10 Aints pengke aintsun tunaun takamtikin asa, kuntin ejatkanam niapua nunisang mengkakatnuitai.

Antsu tunaun nakitin ainau Yusnum pujusartin ainawai.

11 Aints kuikiartin ningki nintimtumas: Wikia nintipitjai tumamui. Antsu kuikiartichuka nintip asa,

nu kuikiartinka paanka nintimtsui tusa nekamtikiatnuitai.

12 Pengker turin ainauka pase aints ainaun nepetinamtai, aints mash warasartinuitai.

Antsu pase aints ainauka pengker ainaun nepetinamtai, aints mash anumkartinuitai. ✡

13 Aints ni tunaarin uwauka pengkerka pujuschamnawaitai.

Antsu ni tunaarin ujaak nunia inaiyamtaikia, Yus tsangkuratnuitai.

14 Yusen tuke umirak puja nuka nukap warastinuitai.

Antsu Yusen umiitan nakitauka itiurkachminnum wait wajaktinuitai.

15 Apu pase nintiniuka ni aintsri kuikiartichu ainaun wait anentsuk inawa nuka

juun yawaa kajeu tura yaparak pujawa nunisketai.

16 Apu wait anengkratchauka: Aintsur kuikiartichu ainawai tusa nekayat, kuikian nukap akirkarti ta nuka nintinchawaitai. Antsu aints kuikian nukapka nakitauka untsuri musach angkan pujustinuitai.

17 Aints mangkartinka ni turamurin tuke kajinmatsuk nintimua nuka wekaakini waja wajaka jakatnuitai. Tura mangkartin asamtai, chikich aints ainau: Iijai pujusmi tichartin ainawai.

18 Aints anangmichuka itiurkachminnum pujayat, angkan wajastinuitai.

Antsu pase nintiniuka itiurkachminnum aneachmau mengkakatnuitai.

19 Aints ni ajarin takakmawa nuka tsukamashtinuitai.

Antsu naki ainaujai tsanias wekawa nuka kuikiartichu wajastinuitai.

20 Aints anangmichun pachisar chikich aints ainau: Nuke pengke aintsuitai tiartin ainawai. Tura chikich aints waurak wári kuikiartin wajastas wakerakka, wait wajaktinuitai.

21 Aints ainauti mash metek ainaji. Turayatrik aints yaparak tantan kasamak juwawa nuna pachis:

Nu aintska paseetai tichamin ainaji.

22 Aints wári kuikiartin wajastas wakerayat: Ukunmaka kuikiartichu wajastinuitjai tusangka nekaachminuitai.

23 Aints chikich aintsun chicharkamia nuna pachis ukunam: Nuka pengke aintsuitai titinuitai.

Tura chikich aints anangkak: Ameka pengke aintsuitme ta nuna chichamenka wári kajinmaktinuitai.

24 Aints ni aparin tura nukurincha kasarkayat: Wi turaja nuka tunaachawaitai tauka meskartinu amikrintai.

25 Wikia miajuitjai tumamtinka maaniktas wakerawai. Antsu Apu Yusen nintimtina nuka

waring achat ni turina nuka mash pengker turinawai.

26 Aints ningki nintimtumas: Nintipitjai ta nuka nintimchawaitai.

Antsu paan nintimniuka angkan pujustinuitai.

27 Aints kuikiartichun yayaa nuka pengké yuumakchatnuitai.

Antsu kuikiartichun yaaitan nakitina nuka nukap usukramu ainawai.

28 Pase aints ainauka pengker aints ainaun nepetinamtai, aints ainau anumrukartin ainawai. Antsu

pase aints ainau mengkakaramtai, pengker nintintin ainauka eemkartin ainawai. ✡

29

1 Aints chikich aintsun chicharak: Tunaarum inaisata tusa nukap chicharmaitiat,

nu aintska antutsuk, tunaun inaitsuk turakka, aneachmau mengkakatnuitai.

2 Pengker nintintin ainau ni yaktarin eemtikinamtaikia, aints ainau warainawai.

Antsu pase aints ainau chikich ainaun ínainamtaikia, chikich aints ainau wait wajainawai.

3 Natsa nekas paan nintimias pujakka, aparin waramtikui.

Antsu natsa kungkatpijai tsanias pujauka apari kuikiarin nangkami ajapui.

4 Inakratin ni aintsri ainaun nekas pengker inauka ni yaktarin eemtikiatnuitai.

Antsu chikich inakratniuka ni aintsri ainaun tuke: Akirkataram ta nuka ni yaktarin mesratnuitai.

5 Aints tuke nangkami anangkak chikich aintsun chicharak: Ameka pengke aintsuitme tauka

aints kuntinun achiktas ejatkan ejatua nunisketai.

6 Aintsu tunaari ainauka aints kuntinun achiktas ejatkan najanawarua nunisarang ainawai.

Antsu anangmichu ainauka pengker nintimsar warasartin ainawai.

7 Aints pengker nintintin ainauka kuikiartichu ainau yuumamurin nintimsar pujuinawai.

Antsu pase aints ainauka nunaka pengké pachinatsui.

8 Aints taetet awajsartin ainauka yaktanam pujuinaun itit awajsartin ainawai.

Tura paan nintimtin ainauka aints ainau kajernaiyamuri atsuti tusar pengker chichasartin ainawai.

9 Aints paan nintimniuka netse aintsjai chichaman nakuirtas chicham iwiaaratniunam weak, netseka niin wishiku pujamt kajerkatnuitai. Antsu nuniangka chichaman iwiaaratatkama pengké tujintawai.

10 Mangkartin aints ainauka aints anangmichun wainkar nukap kajerkatin ainawai.

11 Aints netseka pachitsuk ni wakeramurin najanui.

Antsu paan nintintin ainauka ni wakeramurin metatin ainawai.

12 Aintsu apuri wait chichaman pachitsuk anturak pujakka, ni inatiri ainaun mash pasemamtikiatnuitai.

13 Aints yamrumichun tura niin itit awajniuncha Apu Yuska mai metek ni jiijai ni turamurin jiisarti tusa najanamiayi. ✡

14 Inakratin kuikiartichu ainaun mash metek pengker awajua nuka tuke ni aintsri ainaun pengker inartinuitai.

15 Uchi ainaun paan nintimin arti tusar chicharkartinuitai. Tura chicharmasha antichu ainaunka awatrartinuitai. Tura waininayat uchi pachishtai ainauka nukurin inatsartin ainawai.

16 Pase aints ainau yujainamtaikia, tunausha nukap yujaawai.

Antsu anangmichu ainauka pase aints ainau mengkakatniurin wainkartin ainawai.

17 Uchiram chicharkumka amin pengker nintimtikramratnuitai. Turamtai ni jiisam warastinuitme.

18 Yuse chichame etserin atsamtaikia, aints ainau pachitsuk tunaun takainawai.

Antsu Yuse chichamen umirinauka nekasar pengker nintimsar pujuinawai.

19 Aints ni inatirinka aya chichasang nuiniarchatnuitai. Kame, antayatang umirkashtinuitai.

20 ¿Aints wárik chichaun wainukaitam? Kame, aints nintimchau ainauka

niin nangkamasarang nuimiartin ainawai. ✡

21 Aints ni inatirin uchichinak tsakatmaruka ukunam ni tsakatkaringkia ni wakeramurinak najanatnuitai.

22 Aints kajeuka tuke maaniktas wakerawai. Tura nu aintska tunaun nukap turatnuitai.

23 Aints ningki nintimtumasang: Miajuitjai taunka Yuska: Ameka mianchawaitme tawai.

Antsu aints: Mianchawaitjai tumamunka Yuska: Miajuitme tawai. ✡

24 Aints kasa aintsjai tsanias wekaas kasamua nuka ninki wiasmamkatnuitai. Tura aints ainau niin chicharinak: Ame nekame nuka Yusjai tajai tusam etserkata tinamaitiat pengké etsertsui.

25 Aints ainaun shaminauka chingki ejatkanam achikmawa nunisarang ainawai.

Antsu Apu Yusen nintimratin ainauka ejamkaru ainawai.

26 Aints untsuri aya apurinak wait anentrurti tusar seainawai.

Antsu Apu Yusen seaina nuka angkan pujusartin ainawai.

27 Pengke aints ainauka pase aints ainaunka nakitinawai.

Tura pase aints ainauka anangmichu ainaunka nakitinawai.

30

Juwaitai Agura chichamentai.

1 Jakeh uchiri Agurka Ithielan, tura Ucalnasha ju chicham ainaun ujakmiayi. Nuka Masanmaya aintsuyayi.

2 Wikia nekasan chikich aints ainaun nangkamasnak timiá nekachuitjai. Aintsu nintimtairingkia winaruka atsawai. 3 Wikia paan nintimratniuncha nuimiatrachuitjai. Turasha Yuse nekatiringkia nekachuitjai. 4 ¿Ya nayaimpinam waka, ataksha taramiayi? ¿Ya ni uwejejai nasen metamnawaita? ¿Ya juun entsanka tarachjai pempeawa? ¿Nungka mash irunina nuna najankauka yáki? ¿Ni naarisha yaita? ¿Tura uchirisha yaachita? ¿Ameka nuka nekamek?

5 Yuse chichamengka nekasaintai. Tura asamtai aints ainau niin nintiminaunka Apu Yus ejaktinuitai.✡ 6 Yus ta nuke ati tusam chikich chicham patatkashtinuitme. Ame turakmeka Yus amin chichartamak: Waitaitme turamtinuitai. Turamatai waitrin wajastinuitme. ✡

7 Yusru, aya jimiarchinak seajme. Wikia jaatsain wait aneasam nuka surusta.

8 Anangkartin wajasai tura wait chichaman etserin wajasai tusam nuka tsangkatrukta.

Turasha kuikiartinka tura kuikiartichusha wajasai tusam nusha tsangkatrukta. Tura asam

yurumak wi yuumaja nuke surusta. 9 Kame, yurumkar ampintramtaikia wikia: Maj, Yusnaka yuumatsjai timinuitjai. Tura yurumkan yuumaknaka chikichnaun kasarkatnuitjai. Tura nuna turaknaka chikich aints ainau amin naarmin pachisar natsanpiakun chichasarai tusan nunaka seajme. ✡

10 Aintsu inatiri antuj wajamtai, takamtikniuri antamunam ni pachisam pase chichakaip. Nu turakminkia nuka amincha pachitmas pase chichastinuitai. Turamtai amek wiasmatramkatnuitme.

11 Aints aparin usukratniuka irunui. Turasha nukurin pengker awajchausha irunui.

12 Kame, aints ni pase turutirin inaisachariat, ningki nintimtumasar: Wikia nekasan pengke

aintsuitjai tumamin ainawai. 13 Tura chikich aints ainau jampesarang: Miajuitjai tumamsar

chikich aints ainaun suwirpiaku jiisar: Nuka mianchawaitai tinawai. 14 Chikich aints ainau naingkia

saapia nunisarang ainawai. Tura juun nai ainausha kuchii ere tsakamua nunisarang ainawai.

Tura asar ni nungkarin kuikiartichu ainaun tura yuuminak pujuinauncha amukartas wakerinawai.

15 Ichachi nawantri jimiaraitai. Nuka tuke: Surusta, surusta tinawai.

Tutuarchatin kampatam ainawai. Kame, nekas cuatroitai. Nuka tuke maaketai tinatsui.

16 Ju ainawai: Jakau iwiarsamuka, nunia nuwa kaamauka, nunia nungka entsa pajamrachuka, nunia ji kiapamuka, nu ainauka tuke maaketai tichamin ainawai.

17 Apartin niin yajutmarmaitiat nuna: Mianchawaitai tusa jiia nuna jiin kukui kuinkartin ainawai.

Tura chiwiangku uchiri kautkar ni namangken yuwar amukartinka nekas pengker atinuitai. Turasha nukuri

juuntach: Antukta tamaitiat pajaki aikratniunka nunisarang turuwaramtaikia nekas pengker atinuitai.

18 Ju cuatro ainaun antukan, nintir jearchawitai:

19 Kukui itiur yakí nanamua nuka, tura napi nawe atsayat, ¿itiur pampanam wekaawa? nunasha,

tura ¿juun entsanam kanu itiur nasejai wekaawa? nunasha,

tura ¿aishmang itiur nuwanam tsakaawa? nunasha nintir jearchawitai.

20 Nuwa aishrintin aishrin ajapu ukuki, chikich aintsjai kanauka yutancha yuwa, jangken japirua nunisang natsamtsuk:

Wikia tunaanaka turachmajai tawai.

21 Ju cuatro iruna nuka tsantrachminuitai. Mash nungkanmaya ainau nuna pachisar: Nuka turachminuitai tinawai. 22 Ju ainawai: Aintsu inatiri apu wajasua nuka, turasha aints nintimchautiat ushuitai.

23 Turasha nuwa aints mash tsuutina nuka aintsun ninurtuk pujauka,

turasha nuwa inatiri ni inaun kintruk inawa nu ainawai.

24 Nunia ju nungkanam cuatro timiá tuupich aina nuka aints nintip aina nuna nangkamasarang nintip ainawai. 25 Ju ainawai:

Week ainauka kakaichu ainayat ni yuwatniurin esati juukar ukuinawai.

26 Kushi ainausha untsurinchu asar, waanam anumkar kaninawai.

27 Manchi ainau apuri atsau waininayat pekaankar nanaminawai.

28 Shampiusha timiá yupichuwach asaramtai, uwejjai achikmin ainayat,

pachitsuk apu jeen wayaawartin ainawai.

29 Tura cuatro meemasar: Miajuitjai tumamsar wekainauka ju ainawai:

30 Juun yawaa kajeuka aintsnaka tura pachim ainauncha shamchawa nuka,

31 tura atashu aishmangkri jampe jampet wekainuitai.

Tura chivoka aintsun paperkuta ni kuwishijai shitaktinuitai.

Turasha aintsu apuri ni suntarin timiá untsuri ainaun inartinuitai.

32 Ameka nintimchau akumka, wikia miajuitjai tumamsam pujakum, aints ainau pase awajsatasam wakerakmeka nintimrata. 33 Waaka muntsuri macharati tusam, nukap shitakmeka muntsu machari jukitnuitme. Tura kakaram shiikmakmeka nujim numpartinuitai. Tura aints kajerkam jiyakmeka maaniktinuitme.

31

Apu Lemuela Chichame

1 Masanmaya apu Lemuel naartinu chichame ni nukuri nuiniarmia nuka juwaitai:

2 Uchiru, amin jerermiajme. Wi Yusen seamtai akiinamiame. Nuna nangkamasnak ¿warinak

titajak? 3 Uchiru, ami kakarmaram nuwanam ajapawaip. Warí, nuwa ainauka aintsu apuri pimpiru wajasti tusar mesratin ainawai. 4 Uchiru Lemuela, apu ainauka umuti nekas kariau aina nuna umurchartin ainawai. 5 Tuminamtai nampekar umiktin chichaman kajinmakiar ayamrumichu ainau wait wajainamtai, itiurchat awajkarai tusan tajame.

6 Aints pimpiru ainauka tura wake mesekaru ainauka umuti kariaun umurarti tusam tsangkatkata.

7 Nu aints ainauka nuna umurar ni yuumamurin tura ni wait wajakmaurincha kajinmakiartin ainawai.

8-9 Yamrumichu ainau tura yuuminak pujuinausha, tura kuikiartichu ainausha angkan pujusarti tusam

nu aints ainaun pachisam chichasta turasha yamrukta.

Nuwa pengkeran pachis nuikiartamu

10 ¿Nuwa nekas pengkera nuna yáki wainkat? Nu nuwa ainauka kaya ákik aina nuna nangkamasarang

timiá wakeruktinuitai.

11 Nu nuwa ainauka nekasar timiá pengker asaramtai, aishrisha niin pengker nintimtumasar pujuinawai. Tura asar kuikian tura wariri ainauncha nangkami ajaptsuk tenapkesar jeanam ukuinawai.

12 Turinamtai kintajai metek aishrin paseka awajtsuk pujuinau asaramtai, aishri ainau tuke pengker

awajsartin ainawai.

13 Nu nuwa ainauka uwija ureen sumakar, tura uruchnasha sumakar, tura kutamrar, kanetinam pujusar, tarachin najanin ainawai.

14 Nu nuwa ainauka asum asar, arakia yurumkan tura warinchu ainaun ikiaaninawai.

15 Tura tsawaatsaing nantakiar ni uchirin tura ni jeen pujuinauncha yuratin ainawai.

16 Tura aja pengkeran wainkaru asar, nuna sumakar arak ainaun arawartin ainawai.

17 Ni kunturi kakaram ainawai. Tura asaramtai kakaram takakminawai.

18 Tura waririn surukar, kuikian irumramun wainkar, warutmaita tusar nekainawai.

Tura kashisha lamparingkian ikianatsuk takakminawai.

19 Kashisha kutaminawai, turasha tarachin najanatin ainawai.

20 Tura kuikiartichu ainaun tura yuuminak pujuinauncha ni yuumamurin suwinawai.

21 Micha amataikia ni weari ainauka entsati uwija uren najanamun entsarinau asar

tsetseminatsui. Turinau asar warinak entsarat tusar nintimtsuk pujuinawai.

22 Tura sekmati ainaun ningki najaninawai.

Turasha kuikiartin entsarina nujai metek entsatin entsarartin ainawai.

23 Turinau asaramtai aishrisha yaktanam chichamrin aina nujai irunin

asaramtai, mash aints ainau: Nuna aishrintai tusar nekawartin ainawai.

24 Nu nuwa ainauka entsatai ainaun tura senta ainauncha najaninak tarachin surin ainamunam surinawai.

25 Tura kakaram asar, kashin wi warukatjak tusar nintiminatsui.

26 Chichainaksha paan nintimsar chichainawai. Tura wait anengkratin asar,

chikich ainaun nuikiartinak, yaitasar nuikiartin ainawai.

27 Tura ni jeen pujuinauka itiur pujuinawa tusar wainu weenawai.

Turasha takakmatskeka pujuschartin ainawai.

28-29 Ni uchiri ainau tura aishri ainausha niin pengker nintiminau asar nuwarin chicharinak:

aina nuka untsuri irunui. Antsu ameka mash nuwa ainau nangkamasmek timiá pengkeraitme tinawai.

30 Nuwa shiiram ainau anangmaminak: Wikia chikich nuwa ainaun nangkamasnak timiá shiirmaitjai

tumamina nuka nangkamiar tinawai. Antsu nuwa Apu Yusen umirkauka timiá pengkeraitai.

31 ¡Yaktanam pujuinautiram, mash nu nuwa ainaun pachisrum: Nekasar pengker ainawai titaram!

¡Tura ni turamurijai metek pengker awajsataram!

Maaketai.

✡ 3:7 Rom 12.16

✡ 3:11-12 Heb 12.5-6; Ap 3.19

✡ 3:19 Gén 1.1

✡ 3:20 Gén 1.6-7

✡ 11:4 Rom 14.10-11

✡ 11:15 Prov 6.1-5

✡ 11:31 1 Pe 4.18

✡ 13:24 Heb 12.7, 8

✡ 14:12 Prov 16.25

✡ 16:25 Prov 14.12

✡ 16:27 Stg 3.5-6

✡ 18:12 Prov 15.33

✡ 18:21 Prov 13.3

✡ 18:21 Gál 6.7

✡ 18:22 Gén 2.18-24

✡ 19:5 Prov 19.9

✡ 20:16 Prov 6.1-5

✡ 20:22 Rom 12.19

✡ 20:23 Prov 20.10

✡ 20:24 Sal 37.23-24

✡ 20:26 Luc 3.17

✡ 21:4 1 Juan 2.15-17

✡ 21:11 Prov 19.25

✡ 21:19 Prov 21.9

✡ 23:10 Prov 22.28

✡ 23:19 Juan 14.4-6

✡ 24:12 2 Cor 5.10

✡ 24:29 Rom 12.19

✡ 25:7 Luc 14.10-11

✡ 25:13 Prov 25.25

✡ 25:21-22 Rom 12.20

✡ 25:24 Prov 21.9

✡ 25:25 Prov 25.13

✡ 26:11 2 Pe 2.22

✡ 26:13 Prov 22.13

✡ 27:1 Stg 4.13-15; Luc 12.16-21

✡ 27:13 Prov 6.1-5; 20.16

✡ 27:15 Prov 19.13

✡ 28:12 Prov 28.28

✡ 28:28 Prov 28.12

✡ 29:13 Prov 22.3; Mat 5.45

✡ 29:20 Prov 26.12

✡ 29:23 Mat 23.12; Luc 14.11; 18.14

✡ 30:5 Sal 18.30

✡ 30:6 Ap 22.18

✡ 30:9 Mat 6.11

Isaías

Isaías

1

Yuse chichame etserin Isaías naartinu aarmauri

(Isa 1.1-6, 11-13, 18-20)

Yus aints Isaías naartiniun: Judá nungkanam wina chichamur etserin ata tusa akatar akupkamiayi. Tura Uzías tura Jotam tura Acaz tura Ezequías Judá apuri pujuinamunam Isaías Yuse chichamen etserin ayayi. Tura aints ainaun chicharak:

—Yus ta nu antuktaram: Atumka wina uchiruitrume. Wikia atumin tsakatmarmiajrume. Tura wainiatrum yamaikia winaka umirtut nakitrarme. Waaka ainau nintimrataram. Waaka ainau nurinuri yáki tusar nekainawai. Burro ainausha ni kanutiri tuki tusar nekainawai. Antsu atumka wina aintsur ayatrum, winaka yáki tusarmeka nintimturtsurme. Tura asaram wina chichamur anturtutsuk pujarme. Atumka tunaarintin asaram, atumi Yusri umirat kajinmarme, —timiayi.

Nunia Yus Isaíasan tawai tita tusa akupkamiayi. Nu chichamka nuwaitai:

—Aints ainautiram anturtuktaram. ¿Atumi tangkuri wina surustasrum epearme nuka waruka aitkarme? Atumi tunaari inait nakitakrumka nangkamrum turarme. Tura asakrumin nuka inaisataram tajarme. Antsu wina seatkurminkia, wikia atumi tunaarin japiratnuitjarme. Atumi tunaari untsuri au wainiatun, wikia tsangkuratnuitjarme. Tura atumin pengker awajsatnuitjarme. Antsu atumi tunaari inait nakitakrumningkia, tura wi tajarme nu umirat nakitakrumningkia, wikia Yus asan, atumi nemase ainaun atumin akuptuktinuitjarme. Wi turamtai atumi nemase tarutramiar mantamawartinuitai.

Antsu aints ni tunaarin inaisar, wini wininauka uwemrartin ainawai. Antsu ni tunaurin inaitan nakitin ainauka: Yainkata turutsuk pujuinauka jakartin ainawai, —Yus tawai, Isaías timiayi.

Yus: Angkan pujustinun susatnuitjai timiauri

(Isa 2.1-10)

Nunia Yus ataksha Isaíasan Judá nungkanam pujuinaun pachis, tura Jerusalénnum pujuinauncha pachis chikich chichamnasha akuptukmiayi. Tura chichaak:

—Nungka amuamunam Jerusalén yakat chikich yakat ainaun nangkamasang juun atinuitai. Tura wina jearka chikich jea ainau nangkamasang timiá juun atinuitai. Tura asamtai untsuri nungkanmaya ainau winiartinuitai. Tura chichainak: Jerusalénnum Israela Yusri jeen weartai. Tura nuni jear Yus ningki ni umirkatin chichaman iin nuitamrati tiartinuitai. Yus Jerusalénnum aints ainaun mash inartin asamtai tu chichasartinuitai. Turinamtai mesetnasha mash inaisartinuitai, —Yus timiayi.

Nunia Isaías ataksha aints ainaun chicharak:

—Jacobo weari ainautiram wainkataram. Atumka Yuska seatsuk Yuschau wainiatrum atumi yusri nakumkamuri pengker awaju asakrumin, Yus atumin ajaprama ukurmakmiarume. Tura atumin wait wajaktiniun suramsatin kinta jeamtai, atumsha nangkamrum: Yus waitkai tusaram waanam wayaatnuitrume. Antsu Yus umirat nakitrau asaram, tuuka uwemrashtinuitrume, —Isaías timiayi.✡

Isaíasan Yus untsukmauri

(Isa 6.1-13)

Nunia Isaías ataksha chichaman aarmiayi. Nu chichamka nuwaitai:

Apu Uzías jakamtai, nu musach wi karanma nunisnak Yusen keemtai juunnum tura shiirmanam ketun wainkamiajai. Tura entsatiri timiá saram asa, Yus seati juun jean netkaun wainkamiajai. Tura nanamtin ainaun jiiya tumau kapainaun wainkan, nunia kichik kichik nanamtinu nanape seis (6) aun wainkamiajai. Tura jimia nanapejai yapiin nukukar, tura jimia nanapejai nawen nukukar, chikich jimia nanapejai nanamiarmiayi. Tura chichainak:

—Yus nekas pengkeraitai. Mash nungka ainamunam pujau asa, Yus nekas juuntaitai, —tinamtai uuya tumau Yus seati juun jea waitiri ainaun peakmiayi. Turamtai mukunit Yus seati juun jean netkamiayi.✡

Turamtai wi nintimsan:

—Chaj, wikia shamajai. Wikia chikich aints ainaujai metek tunau chichamtinuitjai, tura chikich tunau chichamtin ainaujai tsaniasan pujajai. Tura yamaikia Yus timiá kakarman wainkau asan jakatatjapi, —timiajai.

Nuniasha kichik nanamtin nanaaki winaun wainkamiajai. Nuka Yusnum kungkuti epetinmaya kayiin keaun juki, nujai wina jangkerun takartusmiayi. Tura wina chichartak:

—Jiisia, jujaingkia ami wenemin takasjai. Tura asamtai tunaarum yamaikia sakarmawaitai, —Yuse awemamuri turutun antukmiajai. Tura chichaman antukmiaja nuka nuwaitai:

—¿Yáki wina chichamrun etserin ain? ¿Yanak akupkaintaj? —Yus tamati wi nuna antukan ayaakun:

—Apuru, wina akuptukta. Wikia wetasan wakerajai, —timiajai.

Wi tamati Yus wina chichartak:

—Ayu weta, tura nu aints ainau jiisam chicharkarta. Atumka paan antayatrumek antukchatnuitrume. Tura paan wainmatcha wainmayatrumek nekaashtinuitrume. Atumka katsuram nintintin asaram, tura atumi kuwishi epekua nunisrumek pujau asaram, antuktatkamaram tujintarme. Tura atum wainmichua nunisrumek pujau asaram, paan wainmaktatkamaram tujintarme. Tu ainiachkurmeka paan nekaamnawaitrume, tura nekasrum antukminuitrume. Tura atumi nintijai paan nintimsaram atumi tunaari inaisakrumningkia uwemtikratnuitjarme, tawai tusam ujakarta, —Yus turutmiayi.✡

Yus turutmati wikia ayaakun:

—Apuru ¿warutik tunaarincha inaisarat? —tu iniam Yus airak:

—Ni tunaarin inaitan nakitinau asaramtai, ni yaktari ainaun mesturtinuitjai. Turamtai ni aintsri ainausha mengkakartinuitai. Tura ni ajari saak wajasartinuitai. Tura ju nungkanam pujuinaunka mash jiikiartinuitjai. Antsu nukap arusar jumchik aints juni waketkiartinuitai. Aints numia tumau ainawai. Aints numin charukamtai, aya nantujeng wainkatnuitai. Antsu nantujenia ataksha tsapaitnuitai, —Yus turutun antukmiajai.

Yus apu Acazan chichaman akuptukmauri

(Isa 7.1-14)

Acaz Judá nungkanam apu pujai, Siria apuri tura Israela apuri ni suntari ainaujai mash iruntrar Jerusalén yaktan mesrartas tariarmiayi. Turinamtai apu Acaz ni aintsri ainaujai mash shaminak kurarainamtai Yus Isaíasan apu Acaznum akupkamiayi. Tura Yus akupkamu asa, Isaías jeari Acazan chicharak:

—Apu Acaza, Yus amin turamui: Wainkata, antsu shamkaip. Nu jimiar apu winina nuka aminka nepetamkachartinuitai. Wikia nekasan tajame: Yus ningki nintimias wainchati takatan turatnuitai. Nuwa aintsjai tumichu japruktinuitai. Tura asa uchin jurertinuitai, tura uchin Emanuel inaikiatnuitai. (Nuka ii chichamejaingkia Yus iijai pujawai taku tawai.) Yus turamui, —Isaías timiayi.✡

Mesíasa akiinatniurin pachis etserkamuri

(Isa 9.1-2, 6-7)

Nunia Isaías ataksha Yuse chichamen aar:

—Nu nangkamtaik Zabulón nungkanam tura Neftalí nungkanam teenam pujuarmia nuka tuuka pujuschartin ainawai. Antsu nukap arusar juun kucha yantamen, Jordán entsa majin nangkamak tura juun entsanam jeatak Israelchau ainau pujuinamunam nu aints ainau tunau asar, teenam pujuinawa nunisarang pujuu armiayi. Tura yamaikia uwemratin chichaman antukar, aints paaniun waininawa nunisarang pujusarmiayi, —tu aarmawaitai.✡

Nunia ataksha Isaías chichaman aak:

—Uchikia iin akiinturmatnuitji. Tura mash nungkanmaya aints ainautin inatmartinuitji. Niinu naaringkia nuwaitai: Wainchati Takatan Takau, tura Mash Nekau, tura Yus Timiá Kakaram, tura Ii Apaachiri Tuke Pujuya Nu, tura Angkan Pujustinu Apuri, ni naaringkia nuwaitai. Ii apuri David ni aintsri ainaun inarmia nunisang tuke inaitsuk aints ainautin inatmartinuitji. Tura ni aintsri inartinka tuke nangkankashtinuitai, —tu aarmawaitai.✡

Yus Satanásan pachis chichasmauri

(Isa 14.12-15)

Nunia Isaías ataksha tu aarmiayi:

Yus Satanásan chicharak:

—Angkuajiya, ¿amesha nayaimpinmaya itiur ayaarmiame? ¿Tura nayaimpinmayasha itiur nungkanam ujuarmawaitme? Ametme mash nungkanam pujuinau mesratnium. Amek nintimtumasam: Wikia nayaimpinam wakatasan wakerajai. Tura nayaimpinam yaa ainau nangkamasnak yakí wina keemtairun puusatasan wakerajai. Tura Yus puja nuni keemsatasan wakerajai. Tura mukuntiun nangkaikin yakí wakatasan wakerajai. Tura Apu Yus yakí puja nujai metek juun wajastasan wakerajai, tu nintimin amining, waa jiitamranam amin ajunmarartin ainawai, —Yus Satanásan timiayi.✡

Aints nupaaya nunisarang ainawai

(Isa 40.3-8)

Nunia Isaías ataksha tu aarmiayi:

—Aints numi atsamunam taa kakar chichaak: Aints ainau apu wekaasatniun jintan tupin iwiarina nunisrumek atumi ninti iwiarataram. Jinta wake amatisha, nungkan yaruakar pakamina nunisrumek atumi nintisha iwiarataram. Tura mura ainauncha yumpuarar pakamina nunisrumek turataram. Nunia Yus mash nungkanmaya ainaun uwemtikratniun akupkatnuitai, Yus tawai, —Isaías tu aarmiayi.✡

Nunia Isaías chikich chichaman antukmiayi. Nu chichamka nuwaitai:

—Untsumkata, —Yus tama nuna antuk Isaías ayaak:

—¿Warinak untsumkataj? —timiayi. Tu iniam Yus chicharak:

—Aints mash nupaaya nunisarang ainawai. Aints miajuitjai tinayat, yangkura nunisarang ainawai. Antsu nupaasha tura yangkursha minar mengkainiayi. Antsu chichamruka pengké mengkakashtinuitai, tawai tita, —Yus timiayi.✡

Kakaichau ainaunka Yus kakamtikui timiauri

(Isa 40.21-31)

¿Atumka nekaachmakuram, nuniasha antukchamkuram? ¿Nu nangkamtaik amia nunaka atumin ujatmakcharmaka? ¿Tura nungka itiur najanaruita tusarmeka nintimrachmakuram? Yus nungkan najanamia nuka nayaimpinam pujawai. Tura asa ju nungkanam pujuinautinka manchia tumau jiirmaji. Tura asamtai juun ainauncha tura apu ju nungkanam pujuinauncha mengkaktinuitai. Apu ainauka árak yamai arakmawa nunisarang ainawai. Yus nasen akupamtai, árak yamai arakmau ainauka minarar jajatinawai. Tura kaaramtai nasesha nu araknaka juwawai. Apu ainauka timiá kakaram ainayat, árak yamai arakmawa nunisarang mengkakartin ainawai.

Yus nekas tunaarinchau aa nuka iin ininmak: Atumka wina pachitsaram ¿Yuska wariya tumawaita tusaram itiur nintimrume? iin turamji. Atumka pangkairam nayaim jiistaram. ¿Ya nuna mash najanamia? Yuska yaa ainau auni keemsarti tusa mash kentsamiayi. Tura yaa naarincha mash nekawai. Ni kakarmari mianu asamtai, yaa ainau mash niincha umirinak nuni tuke ketinawai.

Israel ainautiram, Jacobo weari asaram, atumka Yus pachisrum chichaakrum: Ii Apuri winaka nintimturtsuk pujawai, turasha wi itiurkachminnum pujaisha, winasha nintimturtsuk pujawai. ¿Waruka tuusha chichaarme? ¿Atumka nekatsrumek? ¿Tura antukchamkuram? Ii Apuringkia Yus asa tuke nintipitai. Tura tuke pimpitsuk takakmaksha yaweatsui. Tura aints pimpir pujaunaka kakamtikui, tura kakaichau ainauncha ni kakarmarincha suawai.

Natsa ainausha timiá kakaram ainayat, pimpirar ayaararminuitai. Antsu Yusen nintimsar pujuinaunka, Yuska tuke kakaram wajasarti tusa, ni nintin kakamtikui. Tura Niin nintimsar pujuinaunka, kukui pimpitsuk yakí nanaminawa nunisarang kiakaartinuitai. Turamtai pimpitsuk Yusen umirkartinuitai, tura yawetsuk Yusen nemarsartinuitai.

Yus: Iijai iruntrar chichasmi timiauri

(Isa 41.1-4)

Yus mash nungkanmaya ainautin chichartamak:

—Mash nungkanmaya ainautirmesha yamaikia atumi ninti kakamtikrataram. Tura iijai iruntrar chichasmi tusaram wini winitaram. Watska, yamaikia wikia iniastatjarme. Tura atum nekakrumka airkataram. ¿Apu mash nungkanmaya ainaun nepetea nuna yaa apuna tsaa taakmaunum mash nungkanmaya ainaun nepetkati tusasha kakarmarincha susamia? Tura mash nungkanmaya ainauncha papeek ninu nungkarincha kakarmachu atankiti tusasha ¿yaachia nu apunka nintimtikramia? ¿Yaki aitkaya tusaram nekarmek? ¿Yaachia aintsun najantsaing ni turuatniuri tu ati tusasha wakerukia? Wikia Yus asan, nu apunka nintimtikramiajai. Tura Yus asan nu nangkamtaik tuke pujuyaja nuwaitjai. Tura nungka amuamunmasha tuke mash inartatja nuwaitjai, —Yus iin turamji.✡

Yus: shamtsuk pujustaram timiauri

(Isa 41.8-14)

Israel ainautiram, atumka wina inatir ainiarme. Atum Jacobo weari asakrumin atumin eakmiajrume. Atumka wina amikru Abrahama wearintrume.✡ Wikia atumin arák pujarmining: Winar ataram tusan untsukmiajrume. Tura asan wikia atumin: Wina inatiruitrume timiajrume. Tura wi atumin eaku asan atumnaka inaisachmiajrume. Wikia atumjai pujau asamtai, napchau nintimtsuk asataram. Tura atumi Yusri asamtai shamkairap. Tura tuke atumi Yusri asan yaingtatjarme. Tura wina untsur uwejrujai atumnasha tuke kakamtikratatjarme. Atumin nakitramin ainauka mash wake mesekar natsarartinuitai. Tura atumin kajertamin ainauka mash mengkakartin ainawai. Wikia atumi Yusri asan, tuke atumin wina untsur uwejrujaingkia kakamtikramiajrume. Tura asan atumin chicharkun: Shamtsuk asataram. Wi yaingtatjarme atumin tinu asamtai, atumin kajertamin ainau eakrumsha wainkashtinuitrume. Atumin mesetan najatramin ainauka aya atsawa nunisarang artinuitai.

Wi Yus asan tajarme: Israel ainautiram, Jacobo weari asaram, maachia nunisrumek kakaichau ayatrumek, tura jumchik ayatrumek shamkairap. Wikia atumi Yusri asan, tura pengké tunaarinchau asan, atumin uwemtikratnuitjarme, Yus tawai tusam aarta, —tama Isaías aarmiayi.

Aints ni yusrin ningki najaninaun pachis etserkamuri

(Isa 44.9-20)

Aints ningki nintimsar Yuschau waininayat ni yusri nakumkamurin nangkamiar najaninawai. Tura ni yusri nakumkamurin shiirman najaninayat nangkamiar najaninawai. Tura aints ainau ni yusri nakumkamurin: Ameketme Yusem tinauka wainmichua nunisarang ainawai. Tura nintinchau ainawai.

Watska, jiru takau nintimrarmi. Aints jirun tseermaun martichjai nekea nekeaka, ni kakarmarijai ni yusri nakumkamurin najanui. Tura kakarman takakmau asa yaparawai tura pimpiawai, tura umutsuk pujakka, kitamak kajinmak nungká ayaawai.

Nuniasha numi takakmin nintimrami: Numi juuntan charuk, nunia nekapmar, lápisjai ai at tusa tsentsar, nunia asiwijai aintsu nakumkamurin shiirman najanui. Nunia jean jeamak ni yusrin nuni pujui.

Nunia chikich aints numin nukap arusan charukmi tusa araawai. Turamtai Yus yumin akuptuk numin tsapamtikui. Tura awan kanu wakerakka, nunasha nukap tsakaramtai, charukmi tusa tenap wainui. Tura chikich numin charuk, chapuman nakak nu chapumjai jiin keemaktinuitai. Tura tsetsemak jiin yamaatnuitai. Tura yaparak jinum yutairin inaratnuitai. Tura numi ampintramurin achik, ni yusri nakumkamurin najanatnuitai. Tura nuna umis tikishmatar nu numichin seak: Wina yusur asam uwemtikrurta titinuitai.

Aints nuna turaka nekachu asa nintinchawaitai. Tura wainmichua tumawaitai. Nu numin charuk, japchirin chapuman najanak, jinum epea: Yuta yuwami tusa yutairin inarui. Nunia numi ampintramurin ni yusrin najana umis tikishmatui. Antsu aints wina yusruitme ta nuka aya numiapita tuuka nintimtsui. Nu aintska yuchati wainiat yukuun yuwawa nunisketai. Tura nu aintsu yusri numi najanamu asa Yuschawaitai. Nu aintska ningki anangmamui. Ni yusri numi najanamuka nu aintsun uwemtikratatkama pengké tujintawai. Tura wainiat nu aintska nintinchau asa: Aints ainau nuka Yusetai tinauka wait chichamrintin ainawai, tuuka nintimtsui. Yus tusa, Isaías ni aintsri ainaun ujakat tusa aamtikramiayi.✡

Mesíasa wait wajaktintrin pachis etserkamuri

(Isa 52.14—53.12)

Nunia ataksha Mesías ukunam tatinun pachis aints ainau yaanchuik wainkarmia nunisang Isaías nu chichaman aarti tusa Yus aamtikramiayi:

—Yuse inatiri yapiin awatinak pasé awajsarmiayi. Aints ainau chikich aintsu yapiin awatinak pasé awajina nuna nangkamasarang timiá pasé awajsarmiayi. Yuse inatiri mash nungkanmaya ainaun pengker awajsatas tau waininayat, aints ainau niin wainkar: Nu aintska pengkeraitai, tura nekas juuntaitai pengké ticharmiayi. Antsu nukap awatrarmiayi, tura wishikrarmiayi, tura pasé awajinam, nukap wait wajakmiayi. Tura asamtai aints ainautisha nu aintska jiitcha nakitmiaji.✡

Nekas ii pimpirmaurincha tura ii najaimiamurincha ningki jurutramkimiaji.✡ Antsu aints ainau niin awatrarti tura wishikrarti tusar, Yuska ningki nu wait wajaktinnaka tsangkatkamiayi tusar, iikia tu nintimsar pujusmiaji. Antsu ii Yusri umirat nakitau asakrin niinka ijuarmiayi. Tura ii tunau asakrin, niinka pasé awajsarmiayi. Iin angkan awajtamsatas ningki wait wajakmiayi. Tura iin uwemtikramratas tau waininayat, niin awatrar charu charu najanawarmiayi.✡

Iisha uwijaya nunisrik mash mengkakauyaji. Tura Yus umirat nakitau asar, iik nintimsarik aints waakar jintachu wekainawa nunisrik wekainuyaji. Tura wainiat Yus ii tunaarin ningki mash jukiti tusa, aints ainau niin pasé awajsarti tusa tsangkamkamiayi.✡ Tura uwijan maawartas juwina nunisarang niincha jukiarmiayi. Tura uwija uchiri ure awaam, juutsuk tepawa nunisang chichakchamiayi.

Niincha inatsaararmiayi, tura tunaarinchau waininayat wait wajaktiniun susarmiayi. Tura ju nungkanam pujau maamuncha ¿yaa ni wearing ayamrukat?✡ Antsu aints kichkisha ayamrukminka atsumiayi. Antsu tunaunaka pengké turachmiayi. Tura aintsnaka kichkisha pengké anangkachmiayi. Tura waininayat awatrar: Iwiaakuka pujuschati tusar, nuniasha tunau aints ainaujai jakati tiarmiayi. Tura jakamtai, aints kuikiartinu iwiartairin iwiarsarti tusa Yus wakerimiayi.✡

Antsu ii tunaari akiimiakat tusar maawaruitai, aints kichkisha ticharmiayi. Ningkia tunaun kichkisha turichu wainiat, tura wait chichaman kichkisha chichachu wainiat, Yus wait wajakti tusa tsangkamkamiayi. Tura asamtai pasé aints ainaujai maawarmiayi.✡

Tura asamtai chikich aints ainau: Nekas tunaawaitai tinau wainiat, untsuri aints ainauti tunaarin akiimiatramkatas wait wajakmiayi. Tura tunaarintin ainaun pachis Yusen seatmiayi.✡ Tura aints ainaun uwemtikratas jakau asa, uwemraru ainaun wainak: Maaketai titinuitai. Tura aintsu tunaarin untsuri sakaru asamtai, Yuse Inatiri nekas pengker aa nuka untsuri aintsun angkan awajsatnuitai. Tura asamtai Yus niin pachis: Nekas aints ainau inau atinuitai, Yus tusa ukunam atiniun Isaíasan aamtikramiayi.✡

Yus wini winitaram tusa chichaman akupkamuri

(Isa 55.1-13)

Nunia Yus ataksha nu chichamnasha Isaíasan aamtikramiayi.

Yus chichaak:

—Aints ainautiram, kitamawa nunisrumek pujau asaram, wini winitaram. Turaram yumi akikchau shikikrum juwarme nunisrumek pujut nangkankashtin akikchau aa nuna jukimi tusaram wini winitaram.✡

¿Waruka atumi kuikiari nangkamrumsha ajapu wearme? Wini winiram anturtuktaram. Turakrumningkia wikia atumi juuntri Davidtan timiaja nunaka miatrusnak umiktinuitjai. Tura asan chikich Apun akuptuktinuitjarme. Nuka mash aints ainaun nuiniartinuitai. Tura mash nungkanmaya ainaun untsuktinuitai. Turamtai wikia Yus asan, wi pengker awajsamu asar ampukiar wini winiartin ainawai. Tura asaramtai wina eatkaram wini winitaram. Wikia arakchichu pujau asamtai untsurkataram. Pasé aints ainausha ni tunau nintimtairinka kajinmakiar, wining waketkiarti. Wikia Yus asan, tunau ainaun wait anentran ni tunaarin mash tsangkuratnuitjai.

Nayaimpisha tura nungkasha metekchau ainawa nunisarang wina nintimtair atumi nintimtairijaingkia metekchau ainawai. Wikia nungkan chuprat tusan nayaimpinmaya yumincha tura michancha akupajai. Tura árak araamu tsapait tusan yumin akupajai. Wi wakerau asan, aints ainau arakan araawarti tusan, tura yutancha yuwaarti tusan yumincha akupajai.✡ Wina chichamrusha yumi jitawa nunisketai. Nangkamniaka wina chichamrunka akupatsjai. Antsu wi wakeraja nunak aints ainau umikiarat tusan wina chichamrun akupajai.

Atum yamai tuni pujarme nunia jiinkiram warasrum atumi nungkarin angkan pengker nintimsaram waketkitnuitrume. Nunia nangkamrumka pujuschatnuitrume, antsu wina umirtukrum wina pengker awajtustinuitrume, —Yus timiayi.

Mesíasan pachis ataksha chichaman akuptukmauri

(Isa 61.1-2)

Nunia Isaías Yuse chichamen ataksha tu aarmiayi.

Ukunam Yus akupkatniuri Mesías tutai tu chichastinuitai:

—Yuse Wakani wini pujurtawai. Tura asa winaka: Nekas mianchau ainaun uwemratin chicham ujakta tusa akuptukmiayi. Tura wake mesekar pujuinauncha: Pengker nintimsar pujusarti tusa wina akuptukmiayi. Tura jingkiamua nunisarang pujuinausha: Angkan pujustaram tita tusa akuptukmiayi. Tura kársernum pujuinausha jiinkitaram tita tusa akuptukmiayi. Tura yamaikia Apu Yus aints ainaun wait anentawai tusam etserkata tusa akuptukmiayi. Isaías tu aarmiayi.✡

✡ 1: Ap 6.15-17

✡ 1: Ap 4.6-8; 15.8

✡ 1: Mat 13.14-15; Marc 4.12; Luc 8.10; Juan 12.39-40; Hech 28.26-27

✡ 1: Mat 1.23

✡ 1: Mat 4.15-16

✡ 1: Luc 1.32-33

✡ 1: Luc 10.18; Ap 20.1-3, 10

✡ 1: Mat 3.3; Marc 1.3; Luc 3.4-5; Juan 1.23

✡ 1: Stg 1.10-11; 1 Pe 1.24-25

✡ 1: Ap 1.8, 17; 22.13

✡ 1: Stg 2.23

✡ 1: Sal 115.4-8

✡ 1: Mat 26.67, 68; 27.30, 31

✡ 1: Mat 8.17

✡ 1: 1 Pe 2.24

✡ 1: 1 Pe 2.25

✡ 1: Hech 8.32, 33

✡ 1: Mat 27.57-60; 1 Pe 2.22-23

✡ 1: Marc 15.28; Luc 22.37

✡ 1: Luc 23.34

✡ 1: Flp 2.5-11

✡ 1: Juan 7.39; Ap 21.6; 22.17

✡ 1: 2 Cor 9.10

✡ 1: Luc 4.17-19; 7.22

Jeremías

Jeremías

1

Yus Jeremíasan untsukmauri

(Jer 1.1-10)

Josías Judá nungkanam trece (13) musach apu pujamtai, Yus chikich aintsun Jeremías naartinun chichasmiayi. Ni weari ainau sacerdote armiayi. Tura Yus Jeremíasan chicharak:

—Ameka akiintsumning: Wina chichamur etserin ata tusan inaikiamiajme. Tura chikich nungkanmasha wina chichamur etserkamnium tusan wakerukmiajme, —timiayi.

Yus tamati Jeremías ayaak:

—Apuru, wikia uchitjai. Tura tenap chichaktatkaman yuumatajai, —timiayi.

Tamaitiat Yus chicharak:

—Antsu nuka tiip. Wi amin akupkatatjame nuni weta. Tura wi tajame nu tita. Wikia amin wainkun amijai pujustatjai. Wi akupkamu asam, aints kichkisha shamkaip. Wikia aminu Apuram asan tajame, —timiayi.

Tura ni uwejen kutsmar Jeremíasa wenen takas chicharak:

—Wina chichamrun ami jangkemin engketatjame. Tura asamtai yamaikia wina kakarmarjai chichastin asakmin, chikich nungka pachisam chichaakmesha, ame titatme nunaka wikia miatrusnak umiktinuitjai, —Yus Jeremíasan timiayi.

Wina aintsru tunaari jimiaraitai timiauri

(Jer 2.1-11, 13-15, 17, 19)

Nunia Jeremías ju chichaman aarmiayi:

Yus wina chichartak:

—Jerusalénnum weta. Tura weme aints ainau chicharkata. Tura Yus tawai tusam ujakta. Yaanchuikia winaka nemartusmiarume. Nuwawach yamai nuwatkamu ni wearisha atsau, tura ajarisha atsau ni aishrin aneak aints atsamunam nemarua nunisrumek yaanchuikia pengker nintimtursaram winaka nemartusmiarume. Tura yaanchuikia wina anentu asaram pengker pujusmiarume. Antsu nunia tunau wajasu asakrumin, wisha atumin wait wajaktiniun susamiajrume, Yus tawai tusam ujakta, —wina turutmiayi.

Israel ainautiram anturtuktaram. Yus atumin chichartamak:

—¿Atumi juuntri ainau waruka wina ukurkiarmia? ¿Wikia tunaukitaj? ¿Waruka wina ukurkiar ni yusrin ningki najanawar searmia? Wiki Yusetjai. Tura asan wiki atumi juuntri ainaun Egiptonmaya jiikmiajai. Aints atsamunam wekajinau wainiatun, tura ajartichu ainau wainiatun, tura jintachunam wekajinau wainiatun, wiki wina aintsur ainaun pengke nungkanam jeemiajai. Tura waininayat nunaka nintimiarchamiayi. Antsu nungka pengkernum pujuinayat tunau wajasarmiayi.

Sacerdote ainausha ukurkiar Moisésa chichamen nekainayat pachitsacharmiayi. Tura wina aintsur ainayat winaka umirtutan nakitriarmiayi. Tura Yuse chichamen etserin ainau wina chichamrunka etsertsuk, Baalan pachisar chichaman etseriarmiayi. Tura nangkamiar: Juwaitai ii yusri tiarmiayi. Tinau wainiatnak wikia tuke inaitsuk atumi tunaarin pachisan chicharkatatjarme. Tura atumi tirangki ainauncha chicharkatnuitjai.

Nintimrataram. ¿Chikich nungkanmaya ainau ni yusrin ajapawar ukukiar chikich yus yamarmajai yapajinawak? Atsa. Ni yusrinka Yuschau waininayat yapajinatsui. Antsu wina aintsur ainau ni Yusrin nekas timiá kakarman ajapawar ukukiar, chikich yusen Yuschau waininayat nangkamiar searmiayi.✡

Wina aintsur ainau tunaari jimiaraitai: Wina ukurkiarmiayi, nunia chikich yusen Yuschau waininayat searmiayi.

¿Waruka Israel ainau chikich aintsu inatiri wajasarmia? ¿Waruka ni nemase ainau juun yawaaya nunisarang wina aintsur ainaun mesrartascha wakerinawa?✡

Atumka wina nakitrurum ajapruwar ukurkinua nunisrumek pujau asakrumin, wikia nunaka tsangkatkamiajrume. Wikia atumin jintintatasan wakeramaitiatrum winaka ukurkimiarume. Tura asaram waitnasrum pujarme. Atumka tunaarintin asaram wait wajaktinuitrume. Wina chichamur umirat nakitau asaram tunau wajasurme. Tura wina ajapruaram ukurume. Tura wina chichamur umitsuk pujakrumka, napchau nintimsaram waitnasrum pujustinuitrume, Yus tawai tusam ujakta, —Jeremías tu aarmiayi.

Aintsu nintin nekarnuka Yusketai

(Jer 17.5-10)

Nunia Yus Israel ainaun ataksha chichaman akuptak:

—Aints wina nintimturtsuk pujayat aints ainaun nekasampita tusa, nu aintsnak yainkata tau asamtai, wikia nu aintsun usukiajai. Nu aintska jangkia tumawaitai. Jangkikia araachmaitiat pachitsuk tsapaayat nerekchatnuitai. Tura asamtai aints ainauka jangkinka tsuutin ainawai. Nu aintska jangkia tumau asamtai wikia tsuutajai.

Antsu aints wina nintimturas pujauka winaka yainkata turutin asa, nekas pengker pujustinuitai. Nu aintska numi entsa yantamen araamua tumawaitai. Nu numi kangkape nitak kutrau asamtai, tsaa sukuamsha nukésha kaarchatnuitai. Tura asa tuke nerektinuitai. Aints nu numia tumau asamtai, wikia nu aintsun pengker awajsatnuitjai.

Aintsu nintingkia nangkamasang paseeka atsawai. ¿Yáki ni nintincha nekaat? Aints ainau nintin nekarnunka wiitjai. Wi Yus asan, aints ainau itiur nintimina nunaka nekarawartinuitjai. Tura ni pengker turamurijai metek pengker awajsartinuitjai. Tura pasé ainauncha pasé awajsartinuitjai. —Yus Jeremíasan timiayi.✡

Yus nuwen najanua nunisketjai timiauri

(Jer 18.1-10)

Ataksha Jeremías ju chichaman aarmiayi:

Yus wina chichartak:

—Nuwe najaniu jeen weme, nuni jeam, wi tita tusan chichaman nekamtikiatatjame turutmiayi. Yus turutmati, nuwe najaniu jeen jean nuwe najanin nuwen najaniun wainkamjai. Tura nuwe pasé asamtai, muitsan najanatatkama mesun wainkamjai. Antsu ataksha nu nuwejai piningkian ni wakeramurijai metek najaniun wainkamjai. Turamtai Apu Yus wina chichartak:

—Ame Israel ainaun tawai tita: Wikia nuwen najanua nunisketjai. Tura nuwen najanua nunisnak wikia atumin najanamnawaitjarme. Wi wakeraknaka aints ainaun ni nungkarinia jiiktinuitjai. Tura ni yaktarincha yumpungkan, nungkarincha mesturtinuitjai. Antsu nu nungkanmaya ainau ni tunaarin inaisaramtaikia, wi wait wajaktiniun susatatjai timiaja nunaka turashtatjai. Tura chikich nungkanmaya aints ainaun nekasan pengker awajsatasan wakerau waininayat nu aints ainau pasé aa nuna takainau asar, tura wi taja nunaka umirtan nakitinau asaramtai, wikia pengker awajsatasan wakerayatnak, yamaikia pengkerka awajsashtatjai, —Yus wina turutmiayi.✡

Muits intakramun pachis etserkamuri

(Jer 19.1-15)

Nunia ataksha Yus Jeremíasan chicharak:

—Ame muits sumakam, yakta juuntri ainau tura sacerdote juuntri ainau untsukta. Nunia mash kaunkaramtai tsauk japtainum wetaram tita. Tura nuni jearamtai, ju chichamka ujakta: Judá apuri ainautiram, tura Jerusalén yaktanam pujuinautirmesha anturtuktaram. Yus kakaram aa nu atumin chichaman akupturma nuka nuwaitai: Wikia ju yaktanam pujuinautirmin wait wajakartiniun pengké nekaachminun akuptuktatjarme. Wi turamtai aints ainau nu wait wajakartiniun pachisar chichaman antukar, mash napchau nintimrartinuitai.

Israel ainautiram, atumka wina ukurkiram chikich yus najanaram seayarme. Tura atumi uchiri jinum kayurum yus Baal tutai suyarme. Wikia nu turataram pengké tichamiajrume, turasha nunaka pengké nintimrachmiajai. Tura asan wikia Judá nungkan mesran, Jerusalén yaktancha tsairtinuitjai. Tura wi atumi nemase ainaun akupkamtai, atumin nepetamkar mantamawartinuitai. Turamtai jakaru ainau namangken chiwiang yuwartinuitai, nunia pachimsha yuwartinuitai.✡

Wi turamtai aints júke nangkaminak yakat yumpunkaun wainkar shamkartinuitai.✡ Tura aints ainau timiá ushuminak yunaiyawartinuitai. Tura ni uchiri ainaun tura ni nawantri ainauncha painkar yuwartinuitai, Yus tawai tusam ujakarta.

Nunia muits intakram juun ainaun chicharkum: Yus kakaram aa nuka atumin chichartamak:

Aints muitsan intakar pengké iwiarachmin tsayawa nunisnak ju nungkanmaya ainaun amuktinuitjai. Tura ju yaktancha yumpungtinuitjai. Wi turamtai jakau ainaun tuning iwiarsartai tinamtai, tsauk japtainum iwiarsartinuitai tusam etserkata.

Yus wina turutun nuna antukmajai tusa Jeremías aarmiayi.

Nunia yaktanam waketki, Yus seati juun jea waiitirin wajas aints nuni iruntrar wajainaun chicharak:

—Apu Yus kakaram aa nu atumin chichartamak:

Aints ainautiram, wina chichamur tuke umirat nakitau asakrumin, wi wait wajaktiniun akupkatnuitjai timiaja nuna ju yaktanam pujuinaun tura chikich yakat arakchichu pujuinauncha akuptuktinuitjai tajarme, —Yus timiayi.

Jeremías ni nemase pachis etserkamuri

(Jer 20.1-13)

Jeremías Jerusalén yakat yumpunkatniun pachis etseru asamtai, sacerdote juuntri Pasur naartin nuna antuk, ni inatiri ainaun chicharak:

—Jeremías achikrum awatrataram, tura kársernum engkeataram, —tusa akupkamiayi. Tura kashin tsawaar Jeremíasan karsernumia jiikiaramtai, Jeremías Pasuran chicharak:

—Yus amin chichartamak: Babilonia apuri ni suntari ainaujai taar, ju yaktanam wayaawar, ami amikrum ainaun maawartinuitai. Tura chikich aints ainaunka maatsuk: Iwiaaku jukimi tusar achikiar Babilonianam jukiartinuitai. Amesha nuka wainkatnuitme. Tura amin juraminak, ami wearam ainauncha jukiartinuitai. Tura atumin juramkiaramtai nuni jakatnuitrume. Tura nuni atumnasha iwiartamsartinuitai. Tura ame wait chicham etserkumin antukaru ainauncha iwiarsartinuitai, Yus turamui, —Jeremías Pasuran timiayi.

Nunia Yusen seak:

—Apuru, kintajai metek aints ainau wina wishikrinak: Nangkami tame turutinawai. Wikia aints ainau wait wajaktiniun pachisan nunak etserjai. Wi ami chichamin etserai waitinayat: Nangkami tame turutinawai. Aints ainau wina tuntuprunini chichainak: Watska, juka pasé chichaman etsernuitai timi tinaun antajai. Wina amikur ainausha chichainak: ¿Nangkami chichaatsuash? Watska nekaami. Tura wait chichaman etsermatikia, iikia yapaijkiami tura nepetkami tinawai.✡

Antsu wikia amin pachisan: Yamaikia Yusnaka nintimtsuk pujustaj, tura ni chichamen etsertsuk asataj, tu nintimiatun, ami chichamin ji kapawa nunisnak nintirjai nintimrajai. Tura asamtai etsertsuk pujustatkaman pengké tujintajai. Antsu ame, Apuru, suntar kakaram pengké nepetkachminua nunismek wijai pujame. Tura wi etserja nuka miatrusmek umiktin asakmin, natsarartin ainawai. Tura asaramtai, Yusru ame timiá kakaram asam, tura aintsu ninti nekau asam, wikia aminu aintsrum asamtai, wina ayamrutkata tusan seajme, —Jeremías tu Yusen seamiayi.

Nunia aints ainaun chicharak:

—Aints ainautiram, ii Apuri pachisrum kantamataram. Tura ii Apuri juuntaitai titaram. Tura pasé aints ainau iin wait wajaktiniun suramsaramtai, ii Apuri iin uwemtikramratnuitji, —Jeremías timiayi.

Ukunam atiniun pachis etserkamuri

(Jer 23.3-6)

Nunia Yus ataksha Jeremíasan chicharak:

—Wina aintsur ainau uwijaya nunisarang mengkakaru asar, ampintrau ainau ninu nungkarin nukap arusar ataksha waketkiarti tusan irurtinuitjai. Wi turamtai nukap arus apu Davidta weari nekas tatinuitai. Tura mash aints ainaun nekas pengker inartinuitai. Turamtai uwemrartin ainauka mash uwemraru asar, shamtsuk angkan pujusartinuitai, —Yus timiayi.✡

Changkinnum higo chumpiamun pachis etserkamu

(Jer 24.1-10)

Tura Judá apuri Jeconías naartinun tura Judá juuntri ainaun Babilonianam jukiaru asaramtai, Yus Jeremíasan chikich chichaman nekamtikiamiayi. Turamtai nu chichamka nuwaitai tusa aarmiayi.

Wikia jimia changkin Yus seati jea waiitirin puusamun karanma nunisnak wainkamjai. Chikich changkinnum yurang higo tutai nekas pengker met chumpiamun wainkamjai. Antsu chikich changkinnum higo kauru met chumpiamun wainkamjai. Nuka pengké yuwachmin amiayi.

Nunia Yus wina chichartak:

—Jeremíasa ¿warí jiam? —turutmati wi ayaakun:

—Higon jiajai. Higo pengker yuwamnaun wainkajai. Antsu chikich changkinnum higo kauru ainia auka pengké yuwachminun wainkajai, —timiajai.

Wi tamati Yus wina chichartak:

—Wi Yus asan tajame: Judánmaya ainau wi chikich nungkanam akupkamiaja nuka higo pengker ainia nunisarang ainawai. Nu aints ainaunka pengker awajsatnuitjai. Tura ju nungkanam taarti tusan ataksha irurtinuitjai. Tura wina tuke umirtukartas wakerinamtaikia, wikia ni Apuri asan, tura ni Yusri asan, nu aints ainauka wina aintsur ainawai tusan nintimtikrartinuitjai. Antsu apu Sedequías, tura chikich apu ainausha, tura Jerusalénnum juwakaru ainausha higo kauru yuwachminua tumau ainawai. Tura asaramtai ni nemase ainau tariar niincha maawartinuitai. Tura chikich ainau tsukajai jakartin ainawai, tura chikich ainausha sungkurjai jakartin ainawai. Tura nunia ni nungkarin wi yaanchuik ni juuntri ainaun susamiaja nuni aints kichkisha ampintrashtinuitai, —Yus wina turutmiayi.

Jeremías achikmau ainaun kartan aatar akuptukmauri

(Jer 29.1-14; 31.31-34)

Nunia Jerusalénnumia ainau Babilonianam achikmau pujuinau asaramtai, Jeremías kartan aar akuptukmiayi. Nu aarmauka nuwaitai:

Jerusalénnumia ainautiram, Yus ta nu antuktaram. Babilonianam achikmau pujayatrumek jeaka jeamkataram. Tura nuni pujusrum árak ainau araataram. Tura nu yurang ainau yuwataram. Tura nuwatnaikiaram uchi yajutmartaram. Tura atumi uchirisha nuwan nuwatkar uchin yajutmararti, tura yujararti tusan tajarme. Tura wi atumin: Nuni pujustaram tusan chichaman akupkamiaja nu yaktanam pujuinau pengker awajsataram. Tura nu yaktanam pujuinauka nekasar pengker pujuinamtaikia, atumsha nunisrumek pengker pujustinuitrume. Tura asaram nu yakat pachisrum Yus seataram.

Yus nekas kakaram aa nu atumin chichartamak: Aints ainau atumin pachinkar nangkamiar anangminak: Wikia Yuse chichamen etsernuitjai tina nuna chichamengka anturkairap. Wina naarun pachisar tina nuka waitaitai. Wikia nu aints ainaunka titaram tusanka akupkacharmiajai tajarme, Yus turamrume.

Nunia atumin chichartamak: Setenta (70) musach Babilonia yaktanam pujakrumin, wi ataksha atumi nungkarin waketkitaram tusan akupkatnuitjarme timiaja nunaka nekasan umiktinuitjai. Tura wi turatniuka nakastaram. Wikia atumin paseeka awajtsuk pengker awajarme. Nunia atumka wina seatkuram pujutnuitrume. Turakrumningkia wina tuke nintimtursaram pujakrumningkia, wikia atumin anturkatnuitjarme. Tura mash nungkanmaya atumin iruran, ataksha atumi nungkarin jeekatnuitjarme tajarme. Yus atumin turamrume, tusa Jeremías kartan aar akupkamiayi.

Nunia ataksha Yuse chichamen aarmiayi. Nu aarmauka nuwaitai:

Ii Yusri timiá kakaram aa nu atumin chichartamak:

—Ukunam chikich kinta jeamtai, wikia Israela weari ainaujai tura Judá weari ainaujai yamaram chichaman najanatnuitjai. Atumi juuntri yaanchuik pujú ainaun: Wijai wekaasataram tusan, Egipto nungkanmaya jiikiaran wina chichamrun umirtukarat tusan, chichaman najanamiaja nunisnaka ataksha nu chichamnaka najanashtinuitjai. Wikia Moisésan chicharkun: Wina chichamrun aints ainau umirtukarti tusan timiaja nunaka tuke umikchau asaramtai, wikia atumi juuntri ainaunka pachischamiajai.

Antsu musach untsuri nangkamaramtai, Israel ainaujai yamaram chichaman najanatatja nuka nuwaitai: Wina umirtuktin chichaman mash ni nintin paan nekamtikiawartinuitjai.✡ Tura asan ni Yusri atinuitjai. Tura asamtai niisha wina aintsur artinuitai. Tura mash wina nintimturinau asar, kichik kichik aints ni weari ainauncha tura ni amikri ainauncha: Yus tu awai tusarka pengké nuiniarchartinuitai. Tura wina aintsur ainau mash, uchi ainausha, tura juun ainausha, tura mianchau ainausha, tura apu ainausha winaka nekarawartinuitai. Tura wina aintsur ainaun wait anentin asan, ni tunaarinka mash sakturan kajinmatkitnuitjai, Yus tawai. Jeremías tu aarmiayi.✡

Yuse chichame epeamuri

(Jer 36.1-32)

Josíasa uchiri Joacim naartin Judá nungkanam kampatam musach nangkamasang apu pujamtai, Yus Jeremíasan chichaman akuptak:

—Papi jukim, wi Israel ainaun pachisan, tura Judánmaya ainaun pachisan, tura chikich nungkanmaya ainaun pachisan timiajme nuka mash aarta. Aints ainau nuna antukar, ni tunaarin nintimrar ukukchartimpiash. Tura ni tunaarin ukukiaramtaikia wikia tsangkuratnuitjai, —timiayi.

Yus tamati Jeremías ni yaingtintrin Baruc naartinun untsuk, Yus niin ujakmia nunaka mash papinum aamtikramiayi. Tura mash aamtikramtai Jeremías chicharak:

—Ameka ju papi aarmau jukim, Yus seati jeanam weta. Tura nu aarmauka aints ainau mash antukarti tusam ausata. Turakmin aints ainau ni tunaarin nintimrar Yusen seachartimpiash. Turinamtaikia Yus wait anentak ni tunaarinka tsangkurashtimpiash. —timiayi.

Tamati Baruc ayu tusa, Yus seati jeanam wemiayi. Tura aints ainau Yuse chichamen mash antukarti tusa ausamiayi. Mash ausamtai, apu inatiri nuna antuk Barucan chicharak:

—Ii Apuri inatiri ainautisha mash antukarat tusam, ju chichamka ausamnum ii jeen winita, —timiayi.

Tamati Baruc ayu tusa apu inatiri jeen wemiayi. Tura mash iruntraramtai Yuse chichame aarmaun ausamiayi. Tura ausamtai, apu inatirisha Yusen shaminak:

—Ii apurisha nu chichamnaka antukti. Antsu nuna antuk mantuwarai tusaram Jeremíasjai anumkataram, —tiarmiayi.

Tura papi aarmaunka takutsuk Yuse chichamen yamai antukarmia nuna apurin ujakarmiayi. Tura apun ujakaram, nusha chicharak:

—Nu papikia nimtiaram, wisha antuktasan wakerajai, —timiayi.

Tamati inatiri jiinki, papin ita: Apu antukat tusa mash ausamiayi. Tura kampatam nukachinak ausamtai, apu nu papin achik kuchíjai met charuk jinum epeamiayi. Tura Yuse chichamen epeamtai, ni inatiri kampatam irunu Yusen shaminak:

—Apuru, wait aneasam, ju papikia charukaip, —tiarmiayi.

Tinamaitiat pachischamiayi. Tura turaka Yuse chichamen papi aarmawa nuna mash epeamiayi. Antsu Yusnaka shamkachmiayi. Tura ninti katsuram asa, ni tunaarincha nintimtsuk pujumiayi. Apu turamtai, ni inatiri ainau nunisarang ni tunaarin nintimtsuk Yusnasha shamkacharmiayi.

Turinamtai apu ni inatiri ainaun akupak:

—Jeremías ni yaintrijai achiktaram, —timiayi.

Tamaitiat Yus niin uuku asamtai, eainak wekaatukni wajarmiayi. Turinayat Jeremíasan ni tsaniakmaurijai wainkacharmiayi.

Turinamtai Yus Jeremíasan chicharak:

—Yamaikia chikich papinum wina chichamur nuwik aarmame nu ataksha aarta. Tura nu aatkum, apuram pachisam tu aarta: Ame Yuse papiri epeau asakmin, ami uchiram ainau Judá apuringkia wajaschartinuitai. Tura wina umirtukchau asakmin, ami uchiram ainaun tura ami inatiram ainauncha, tura Jerusalénnum pujuinauncha tura Judá nungkanam pujuinauncha mash wait wajakartiniun susartinuitjai. Wi turamtai atumi nemase ainau winiartinuitai. Tura atumin nepetamkar chikich nungkanam juramkiartinuitai, —Yus tu aarta timiayi.

Tamati Jeremías ataksha chikich papin ni yaintrin susa, Yus tawai tusa nuwik aamtikramia nunisang ataksha aamtikramiayi. Tura chikich chichamnasha untsuri aamtikramiayi.

Jeremíasa achikmauri

(Jer 37.1-21)

Babilonia apuri Nabucodonosor Joacimia uchirin Jeconíasan Judá apuri wajaschati tusa jiiki, Sedequías apu wajasti tusa inaikiamiayi. Antsu Sedequíaska tura ni inatiri ainausha Yuse chichamen Jeremías etserkamia nunaka pengké pachischarmiayi. Tura pachischayat Jeremíasan apu chichaman akuptak:

—Yus seatrita, —timiayi.

Jeremíaska tuke achikchamu angkan Jerusalénnum pujumiayi. Tura asamtai Yus Jeremíasan chicharak:

—Judá apurin Yus tawai tusam ju chicham akupkata: Egipto suntari ainau ni nungkarin waketkiari. Tura wainiat caldeo ainau ataksha Jerusalénnum tariar, ju yaktanam wayaawar ju yaktan keemakartin ainawai. Wi Yus asan tajarme: Atumka caldeo ainau ningki waketkiartin ainawai tuuka nintimsairap. Tuuka achatnuitai, —timiayi.

Tamati Jeremías: Nungkarun jiistaj tusa yaktanmaya jiinkitas wakerau wainiat, suntara apuri niin wainak chicharak:

—¿Amesha caldeo ainamunam wetameash? —timiayi.

Tamaitiat Jeremías ayaak:

—Atsa, caldeonmaka wechatatjai, —timiayi.

Tamaitiat suntara apuri pachischamiayi, antsu Jeremíasan achik apu ainamunam umamiayi. Turamtai apu ainau Jeremíasan kajerinak:

—Awatrataram, nunia Jonatánka jeen puusataram, —tiarmiayi.

Tu tinam Jeremíasan jea nitkarin puusarmiayi. Turinamtai Jeremías nuni nukap pujusmiayi.

Tura nuni achikmau pujamtai, apu Sedequías chichaman akuptak:

—Jeremías wina jearun itataram, —timiayi.

Tamati Jeremías apunam waya, mai kanakar pujusar, apu Sedequías Jeremíasan iniak:

—¿Yus chichaman akupturmakmaka? —tu iniasmiayi.

Tu iniam Jeremías ayaak:

—Ja ai, chicham awai. Nuka nuwaitai: Babilonia apuri tarutrami amin achirmaktatui, —timiayi. Nunia apun iniak:

—¿Warukaya winaka Jonatánka jeencha engketawari? ¿Wikia ami chichammin umirchaukitaj? Wait aneasam anturtukta: Winaka jakai tusam, ataksha Jonatánka jeenka engkewairap tusam surimrukta, —timiayi.

Tamati apu Sedequías ayu tusa chichaman akuptak:

—Jeremías suntara jeen metataram. Antsu jakai tusaram kintajai metek kichik pang susataram, —timiayi.

Apu tamati suntar ainau pangnaka amuatsaing kintajai metek kichik pangkan susarmiayi. Turamu asa Jeremíaska suntara pujutirin pujuska jakachmiayi.

Jeremías waa taimunam engkeamuri

(Jer 38.1-28)

Nunia Jeremías ataksha aints antinamunam chichaak:

—Yus atumin chichartamak: Ju yaktanam pujusrumka mesetjai nunia tsukajai nunia sungkurjai jakatnuitrume. Antsu ju yaktanmaya jiinkiram, Babilonia aints ainamunam werum uwemratnuitrume. Tura Babilonia apuri ju yaktanam pujuinaunka nekas nepetkatnuitai, Yus turamrume, —Jeremías timiayi.

Tamati suntara apuri ainau nuna antukar apu Sedequíasan weriar chicharinak:

—Nu aintska suntar ainaun tura chikich aints ainauncha: Maanitsuk asataram tau asamtai maamnawaitai. Nu aintska ju yaktanam pujuinaun pengkerka awajtsuk antsu pasé awajui, —tiarmiayi.

Tinamtai apu Sedequías suntara apurin chicharak:

—Atum maat wakerakrumningkia ¿wisha itiurkatjak? —timiayi.

Tamati Jeremíasan achikiar, nungka taimunam jakati tusar, jiyuwaskajai akupkarmiayi. Tura waa taimunam engkewaram yumikia atsayat pakui amaunum wayaamiayi.

Turamtai Etiopíanmaya aints chikich nungkanmayaintiat Jeremíasan wait anentramiayi. Tura apun weri chicharak:

—Apuru, nu aints ainau Yuse chichame etsernun Jeremíasan pasé awajinawai. Turinamu asa waanam pujus jakashtimpiash, —timiayi.

Tamati apu ayaak:

—Jeremías jakai takumka, treinta (30) aints jukim waanmaya ashiita, —timiayi.

Apu tamati nu Etiopíanmaya aintska treinta (30) aintsun eak juki, tarach mamuruchin jiyuwaskajai waanam akuptuk Jeremíasan chicharak:

—Ju mamushka tsukapmin etengta. Nunia jiyuwaskajai ashiitjame, —timiayi.

Tamati Jeremías ayu tusa miatrusang umikmiayi. Turamtai Jeremíasan jiyuwaskajai waanmayan ashiiniarmiayi. Tura suntar ainau Jeremíasan ataksha ni pujamurin metawar pujsarmiayi. Tura nuni pujamtai apu Sedequías:

—Jeremías tati —tusa ataksha untsukmiayi. Tura Jeremías taamtai chicharak:

—Wikia amin iniastasan wakerajme. Antsu wi iniajme nuka uutsuk ujatkata, —timiayi.

Tamaitiat Jeremías ayaak:

—¿Wi nekasan uutsuk titatjame nuka antukam ameka maatjame turutasam tatsumek? Tura wi nu turata tamaitiatum anturtukchatatme, —timiayi.

Tamaitiat apu Sedequías Jeremíasan chicharak:

—Atsa, nekasan Yusjai tajame: Wikia maashtatjame. Turasha amin mantamawartas wakerutmina nuningkia akupkashtatjame, —timiayi.

Tamati Jeremías apun chicharak:

—Takumka nu chicham antukta: Yus timiá kakaram aa nuka amin turamui: Ju yaktanmaya jiinkim Babilonia aintsnum weakmeka jakashtatme. Antsu ami wearam ainaujai mash uwemratatrume. Turakrumningkia atumi nemase ainau ju yaktancha keemakchartinuitai. Antsu ju yaktanmaya jiintsuk pujakminkia, nemasem ainauka amin nepetamkar ju yaktancha keemakartinuitai. Turinamtai ameka pengké uwemrachminuitme, —timiayi.

Tamati Sedequías ayaak:

—Maj, wi jiinmatai judío ainau yaanchuik Babilonia apurin wearmia nu wina pasé awajtusarai tusan shamajai, —timiayi.

Tamaitiat Jeremías ayaak:

—Atsa apuru, turutmachartatui. Wait aneasam ame jatsuk antsu pengker pujusmi tusam, Yuse chichame wi tajame nuka umirkata. Antsu yaktanmaya jiinat nakitakmeka, Yus wina nekamtikruau asamtai, ju chicham antukta: Nuwarmin tura uchiram ainaun Babilonianam jukiartin ainawai. Tura amincha achirmakar ju yaktancha keemakartinuitai. Turinamtaikia ameka uwemrashtatme, —timiayi.

Jeremías tamati apu Sedequías chicharak:

—Aints kichkisha ju chichamka ujakaip. Turakminka maashtatjame, —timiayi.

Nunia Babilonianmaya ainau Jerusalén yaktanam waiitsuk pujuinamtai, Jeremías tuke suntara pujamurin pujumiayi. Antsu Jeremías apu Sedequíasan ujakmaitiat ni chichamen pengké umikchamiayi.

Jerusalén yakat mesramuri

(Jer 39.1-10)

Nunia Sedequías nueve (9) musach Judá apuri pujai, Babilonia apuri Nabucodonosor ni suntari ainaujai Jerusalénnum jear, yaktan tenteawarmiayi. Tura yaktan kichik musach nunia japen tenteawar, nuniangka aints ainau tsukajai timiá wait wajainak, kakarmari atsau asamtai ni nemase ainau Jerusalénnum wayaawarmiayi. Wayaawaramtai apu Sedequías ni suntari ainaujai maanitsuk kashi japeng tupikiakiarmiayi. Tura waininayat Babilonianmaya suntar ainau niin papeekiar tura achikiar apu Nabucodonosornum jukiarmiayi. Turinamtai Nabucodonosor Sedequías wainmamunam ni uchirin maawarti, nunia Sedequíasa jiin mai kuitkarat tusa ni suntarin akupkamiayi. Tura Sedequíasan jirujai jingkiawar Babilonianam jukiarti tusa, tura Sedequíasa jeen tura chikich jea ainauncha keemakarti tusa, tura yakta wenukri yumpungkarti tusa ni suntarin akuptukmiayi. Nunia suntara apuri Jerusalénnum kuikiartin ampintrau ainaun Babilonia yaktanam jukiarmiayi. Antsu Judá nungkanam kuikiartichu ainaunka ajan takakmasarti tusar inararmiayi.

Jeremíasa angkanmamtikiamuri

(Jer 39.11-14)

Jeremías tuke suntara jeen achikmau pujai, Nabucodonosor suntara apurin chicharak:

—Jeremías wainkata. Tura paseeka awajtsuk antsu amin seatmamtaikia mash surittsuk susata, —timiayi.

Apu tamati, suntara apuri ni aintsrin akupak:

—Jeremías angkan pujusti tusaram, suntara pujutirinia jiiktaram, —timiayi.

Tamati suntar miatsrusarang umirkarmiayi. Turinamtai Jeremías Babilonia nungkanmaka wetsuk, Judá nungkanam kuikiartichu ainaujai pujumiayi.

Yus Etiopíanmaya aintsun chicham akuptukmauri

(Jer 39.15-17)

Jeremías suntarnum achikmau pujai, Yus Jeremíasan chicharak:

—Etiopíanmaya aints amin uwemtikramrau asamtai, nuna jeen weme tita: Yus timiá kakaram aa nuka amin chichartamak: Wi Jerusalén yaktanka pasé awajsatatjai timiaja nunaka miatrusnak umiktatjai. Wi turamtai amesha nuka wainkatatme. Tura wainiatum ame aints ainau shamame nuka aminka achirmakchartatui, tura mantamawarchatatui. Antsu wina nekasampita tinu asakmin amin uwemtikratatjame, Yus amin turamui tusam ujakta, —Yus Jeremíasan timiayi.

✡ 1: Rom 1.23

✡ 1: 1 Pe 5.8

✡ 1: Ap 2.23

✡ 1: Rom 9.21-23; 2 Tim 2.20-21

✡ 1: Ap 19.17-18, 21

✡ 1: Ap 18.19, 22-24

✡ 1: Sal 31.13

✡ 1: Juan 6.37

✡ 1: Mat 26.28; Marc 14.24; Luc 22.20; 1 Cor 11.25; 2 Cor 3.6

✡ 1: Heb 8.8-12; 10.16

Ezequiel

Ezequiel

1

Ezequiela aarmauri

(Eze 1.1-3, 28; 2.1-9; 3.1-11; 7.1, 23-27)

Aints Ezequiel naartin Judá nungkanam pujuun Babilonia nungkanam jukimuyayi. Tura entsa yantamen pujamtai, Yus niin wantintukmiayi. Tura wantintukam, Ezequiel pinakumar tepes chichaman antukmiayi. Nu chichamka nuwaitai:

—Aishmangku wajaktia. Wikia amin chichastasan wakerajme, —tama ninti engkeamiayi. Tura wajaki Yus chichaun antukmiayi.

Turamtai Yus chicharak:

—Aishmangku, Israel pujuinamunam akupajme. Nu aints ainauka katsuram nintintin ainawai. Tura wina umirtutan nakitin ainawai. Ni juuntri ainausha wina chichamrun pachischarmiayi. Tura wainiatun nu aints ainamunam akupkatjame. Wi tau asamtai, ame Israel ainau chicharkum: Yus tawai tita. Antsu wina chichamrun antutnaka nakitinayat: Yus ni chichamen etsernun akupkayi tusar nekaawartinuitai. Tura nu aints katsuram nintintin au wainiatum shamkaip. Tura wina umirtutan nakitinau wainiatmek, tura aminu chichamin antutan nakitinau wainiatmek, wina chichamur etserkata.

Yamaikia wi tajame nu antukta. Israel ainau wina umirtutsuk pujuina nunismek pujusaip. Antsu jangkem awaaram, papi yuwata tusan suajme juka yuwata, —timiayi.

Yus tamati Ezequiel jimia wajas, aintsu uwejenak wainkamiayi. Tura uwejen papi aarmaun wainkamiayi. Nu papikia mai yantamen aarmauyayi. Tura Yus chicharak:

—Aishmangku, ju aarmauka yuwata. Tura ju yuwam nunia Israel ainamunam weme nuni etserkata, —timiayi.

Tamati Ezequiel jangken awaramtai, Yus nu papin yuramiayi. Tura nuna yuwak, wapasa tumaun yuminun nekapramiayi. (Yuse chichame nekas pengkeraitai tusa nuna taku tawai.)✡

Nunia ataksha Yus chicharak:

—Aishmangku, Israel ainamunam weme wina chichamur etserkata. Chikich aintsnum yumtin chicham pengké antukchamniaun chichainamunmaka akupatsjame, antsu aminu aintsrum paan antukmin chichaina nuni akupajme. Tura waininayat wina chichamrun antutan nakitinau asar amincha anturtamkachartatui. Antsu wina umirtutan pengké nakitinau wainiatum, ameka nu aints ainauka shamkaip, —Yus timiayi.

Nunia ataksha Ezequielan chicharak:

—Aishmangku, wina chichamur wi titatjame nuka mash pengker antukam nukap nintimrata. Babilonia nungkanam ami wearam achikmau pujuinauka ami chichammin antutan nakitinau wainiatmek, nuni weme antuktaram tusam chicharkata, Yus tawai tusam ujakta, —Yus timiayi.

Nunia Yus ataksha Ezequielan chicharak:

—Aishmangku, wi atumi Apuri asan, Israel nungkanam pujuinautirmin tajarme: Mash nungka amukatin kinta jeatak wajasi. Atumi nungkarin mangkartin untsuri pujuinawai. Tura asamtai aints timiá pasé ainau tarutmiar, atumi jeen atantramkiar nuni pujusarti tusan akupkatnuitjai. Tura kakaram ainaun tura: Wikia miajuitjai tumamin ainaun amuktinuitjai. Wi turamtai nekas shamrumtin ainau winitramiartinuitai.

Tura asaramtai aints ainau angkan pujusartas wakerinayat, angkan pujusartatkamawar tujinkar nukap wait wajakartinuitai. Tura pasé chichamnasha nukap antukar, wina chichamrun etserin ainaun eakar: Iisha wainchati takat pachisar chicham antuktasar wakeraji, tinau waininayat, sacerdote Yus umirkatin chichamnaka nekainachu asar nuikiartuktatkamawar tujinkartinuitai. Turinamtai atumi apuri wejmakan pushun entsartinuitai. Turamtai aints ainau shaminak kurarartinuitai. Tura asaramtai pengke aints ainaun pengker awajkun pasé aints ainaunka pasé awajsatnuitjai. Wi turamtai, aints ainau nuna wainkar: Yus aitkawai tiartinuitai, —Yus timiayi.

Yus Satanásan pachis aamtikramuri

(Eze 28.12-17)

Yus Tiro apurin chichaman akupak ataksha nu chichamnasha aamtikramiayi:

—Ame nekasam pengker pujuyame. Tura nekasam nintip tura shiiram ayame. Tura wina ajarun Edén tutainum pujuyame. Wisha nuni pujusta tusan puusamu asam wina pujutirun pujuyame. Tura amin: Pengké tunaarinchau ata tusan najanamiajme. Turamaitiatum ameka tunau wajasmiame. Tura asakmin aminka tunau piatramkaun wainkamiajme. Ame timiá shiiram asam: Wikia shiirmaitjai tura miajuitjai tumamnuyame. Tura timiá nintipitiatum nintinchau wajasmiame. Tura asakmin wina pujutirnian amin jiikin, wina murarnia aminka nungkanam ujuarmiajme. Tura wina awemamur nanamtin amin waitmak pujumia nuka yaa ainamunmaya aminka jiirmakmiayi, —Yus Satanásan pachis nunaka timiayi.

Israel ainaun wainiun pachis etserkamuri

(Eze 33.7-9)

Nunia Yus ataksha Ezequielan chicharak:

—Aishmangku, amin Israel ainaun wainin ata tusan akupajme.

Tura wi chichaman amin titatjame nu antukam Israel ainaun: Yus tawai tusam ujakta. Wi pasé aintsun pachisan chichaakun: Nu pasé aintska nekas juun tunau asa jakatnuitai, tawai tita tamaitiatum ame nu aints: Tunaarum inaisata tutsuk pujakminka, nu aintska ni tunaarin tuke aneau asa jakatnuitai. Tura nu tunaarintin jakamtaikia amesha nunismek wiasmamkatatme. Antsu ame nu pasé aints chicharkum: Tunaarum inaisata tamin wainiat nu aintska ni tunaarin inaitan nakitakka, ni tunaarin tuke aneau asa jakatnuitai. Antsu tu jakau wainiatum nu aints chicharkum: Tunaarum inaisata tinu asakmin aminka wiasmamtikiashtatjame, —Yus Ezequielan timiayi.✡

Aints tunaarintin asa ningki wiasmamui

(Eze 33.10-16)

Nunia Yus ataksha Ezequielan chicharak:

—Aishmangku, Israel ainau chicharkum: Yus tawai tusam ujakta: Atum chichaakrum: Iikia nekasar tunaarintin asar, tura namang kaurua nunisrik pasé aints asar, ¿itiur iisha tuke iwiaakusha pujustajik? tu tau asakrumin tajarme: Wikia tuke iwiaaku asan, pasé aints ainau tuke jakaarti tusanka pengké nakitajai. Antsu ni tunaarin inaisar, tuke wijai iwiaaku pujusarti tusan wakerajai. Israel ainautiram ¿waruka tuke jakatasrumsha wakerarme? Atumi tunaari inaisaram tuke wijai pujustaram tajarme. Yus tawai tusam ujakta, —Ezequiel timiayi.✡

Nunia ataksha Yus Ezequielan chicharak:

—Aishmangku, ami aintsrum ainau chicharkum, Yus tawai tusam ujakta. Aints nekas pengker aa nuna tuke takaayat, nunia tunau takamtaikia, ni pengker turamuri wainkayatun uwemtikrashtinuitjai. Antsu pasé aints ni tunaarin inaisamtai, ni pasé turamurincha mash tsangkuran: Tuke mengkakati tichatnuitjai. Wikia aints pengker aa nunak turaun chicharkun: Ameka nekasam tuke iwiaaku pujustinuitme, tau wainiat, nu aintska: Wikia pengke aintsuitjai, tura asan tuke iwiaaku pujustinuitjai tayat, nunia ataksha tunaun turamtaikia, wikia ni pengker turamurin mash kajinmaktinuitjai. Wi turamtai nu aintska tunaarintin asa tuke mengkakatnuitai.

Antsu pasé aintsun chicharkun: Ameka tuke jakatniunam wetinuitme tamaitiat nu aintska ni tunaarin inais, nekas pengker aa nuna turaka tukeka mengkakashtinuitai, antsu tuke iwiaaku pujustinuitai. Tura ni pasé turamurinka mash tsangkuran, nunaka mash kajinmatkitnuitjai, tawai tusam ujakta, —Yus Ezequielan timiayi.

Yus ni Wakanin aintsu nintin engketatniun pachis etserkamuri

(Eze 36.16-37)

Nunia Yus ataksha chicharak:

—Israel ainau ni nungkarin pujusar nekasar pasé aa nuna takau armiayi. Tu pujuinau asar aints ainaun maawar, tura ningki nintimsar ni yusrin najanawar: Ameka ii yusrinme tinau asaramtai, wikia kajerkan chikich nungkanam achikmau pujusarti tusan akupkamiajai. Tura waininayat timiá pasé asaramtai, chikich nungkanmaya ainau wina naarun pachisar pasé chichainak: Yus ni aintsrin au wainiat ni nungkarinia jiikmiayi tiarmiayi.

Tu tinamtai wikia nuna antukan wake mesekan: Ju chichamka najamnuitai timiajai. Tura asamtai Israel ainaun chicharkun: Wikia Yus asan tajarme: Wina naarun pachisar chikich nungkanmaya ainau pasé chichainau asaramtai, wikia atumin nu nungka ainamunmaya jiiktatjarme. Tura atumin mash iruran, atumi nungkarin waketkitaram tusan wakektinuitjarme. Tura chikich Yus atsau wainiatrum, atumi yusri najanayatrum, nu tunausha inaisau asakrumin, wikia nu tunaunasha tsangkuran atumi nintin japiratnuitjarme. Tura atumi nintin yapajian nintimtikratnuitjarme. Tura yamaram wakannasha engketatnuitjarme. Tura atum katsuram nintimtaincha ajapan, chikich pengker nintimtain engketatnuitjarme. Wikia nekasan wina Wakantrun atumi nintin engketatnuitjarme. Tura wina chichamrun wi akupkamiaja nuna mash umirtukarat tusan atumin yaingtinuitjarme. Tura wi atumi juuntri ainaun yaanchuik: Juni pujustaram tusan, atumi nungkarin susamiaja nuni atumin jeekan ataksha atumi Yusri wajastinuitjai. Wi turamtai wina aintsur wajastinuitrume. Atum pengke aints akurminka turashtinuitjarme. Antsu tunau asakrumin, natsaarum tunaarum inaisataram tusan turatnuitjarme.

Tura wi Yus asan nunasha tajarme: Atumi tunaari inaisarmeka, atumi yaktari yumpungmau ainia nu iwiararam, ataksha nuni pujustinuitrume. Tura atumi ajari mesramu ainia nu ataksha araatnuitrume. Nunia ataksha yujartinuitrume. Tura asakrumin chikich nungkanmaya ainau nuna wainkar wi turatatja nunaka nekaawartinuitai. Wi Yus asan, nunasha tajarme, —Yus tamati Ezequiel nu chichamnasha aarmiayi.

✡ 1: Ap 10.9-11

✡ 1: 2 Tim 2.24-26

✡ 1: 1 Tim 2.4; 2 Pe 3.9

Daniel

Daniel

1

Daniel Babilonianam pujusmauri

(Dan 1.1-19)

Judá nungkanmaya ainau achikiar jukimu asar, Babilonianam jearamtai, Babilonia apuri Nabucodonosor ni inatirin untsuk:

—Ame Judá nungkanmaya natsa shiiram tura nintip ainau wainkata. Tura wina inatir wajasarat tusam, ii chichame tura ii turutiri kampatam musach nuiniarta, —timiayi.

Tamati apu inatiri natsa ainaun wainak apu pujamunam jukimiayi. Tura Judá nungkanmaya cuatro (4) natsa ainau nuni pachinkarmiayi. Tura kichik natsa Daniel naartinun Belsasar inaikiarmiayi. Tura chikich natsa ainaun Sadrac, nunia Mesac, nunia Abed-nego inaikiarmiayi. Tura Babilonia chichaman nuiniararmiayi. Tura apu: Wi yuwaja nuna nu natsa ainau mash yuwaarti tusa chichaman akuptukmau asar, nu natsa ainaun apu yutairin susarmiayi. Tura wainiat Yus nu yutaka yuwairap tamau asar, nu cuatro (4) natsa ainauka nu yutanka yuwacharmiayi. Tura Daniel natsa wainiun ujaak:

—Wait aneasam tsangkutrurta. Iikia judío asar, nu yutaka yuwachminuitji. Tura asakrin nu yutasha yuwairap tusam surimkartukta, —timiayi.

Tamati natsa wainin ayaak:

—Wikia apurun shamajai. Atum yutsuk pujusrum watsarakrumningkia, apu atumin waitmakar wina mantuashtimpiash, —timiayi.

Tamati Daniel tura ni amikri ainausha natsa wainiun chicharinak:

—Watska, diez (10) kinta nekapsami. Iisha tangku namangkesha yutsuk, tura vinosha umutsuk aya yumik umurtatji. Tura diez (10) kinta tu pujakrisha, nekasar watsatsuk pujustatji. Ame nekapkartusta, —tiarmiayi.

Tu tinam apu inatiri Danielan pengker awajumia nu tu ati tusa nekapsamiayi. Tura diez (10) kinta natsa ainau tangku namangken yutsuk, tura vinoncha umutsuk pujuinayat, pengké watsatsuk pujusarmiayi. Tuminau asaramtai Yus nu natsa ainaun mash aa nuna nekamtikiamiayi. Tura papin aujinak pujuinau asaramtai, Yus nukap nintimtikramiayi.

Kampatam musach nangkamaramtai, apu chichaman akupak:

—Judío natsa ainau nimtiaram, —timiayi.

Tamati natsa ainau apu pujutirin wayaawar, apu iniam pengker aimkarmiayi. Nu natsa cuatro (4) amia nu Yusen umirkau asar, chikich nekau aints ainaun nangkamasarang tura wishin ainauncha nangkamasarang pengker aimkarmiayi. Tura asaramtai apu Nabucodonosor nu natsa ainaunka apun nekamtikin arti tusa inaikiamiayi. Turamtai Yus Danielan aintsu mesekramramurin nekau ati tusa ni nekamtairin susamiayi.

Apu mesekramramuri

(Dan 2.1-12)

Nunia apu Nabucodonosor mesekramramiayi. Tura mesekramar tsawaarak shamak nantaki:

—Nekau ainau tura wishin ainau mash untsuktaram, —tusa chichaman akupkamiayi. Tura untsukaram mash kaunkaramtai apu chichaak:

—Mesekramrajai, tura asan napchau nintimsan pujajai. Tura ¿itiurak at? tusan nekaatasan wakerajai. Tura asan tajarme: Wi mesekramramur nekaachakrumningkia, mash atumin maatatjarme. Tura atumi jeen mash yumpungtatjai. Antsu mesekramramuram nuwaitai tusaram nekamtikruakrumningkia, warinchun untsurin susatatjarme, —timiayi.

Tamaitiat nekau ainau tura wishin ainausha mash apurin chicharinak:

—Apuru tsangkutrurta. Wait aneasam mesekramramuram etserkata. Nuna nekatskeka ¿itiur mesekramramuram tu awai tusarsha etserkatjik? Nuna nekatskeka aints kichkisha nu taku tawai tichamnawaitai, —tiarmiayi.

Tu tinam apu kajek chichaak:

—Wikia atumin nekajrume. Atum wait chicham etserin asaram, wi mesekramramur nekamtikruashtatrume. Antsu wi taja nunaka yamaikia miatrusnak umiktatjai, —timiayi.

Tamaitiat nu wishin ainau apurin chicharinak:

—Ame tame nuka yumtinuitai. Aints kichkisha ami mesekramramurminka nekaachminuitai. Antsu Yusek nunaka nekawai. Antsu Yuska aintsnumka pujuchuitai. ¿Ii Yuskitaij? —tiarmiayi.

Tu tinam apu kajek chichaak:

—Ju nekau ainauka mash maataram, —tusa ni suntarin inarmiayi.

Daniel Nabucodonosora mesekramramurin nekaamuri

(Dan 2.13-49)

Timiau asa, suntara kapitantri Arioc naartin wishin ainaun nunia Danielan, nunia ni amikri ainauncha maataj tusa eakmiayi. Tura Daniel wainkam, apu chichamen antukchau asa, aneachmau antuk nintip asa kapitanin chicharak:

—¿Apuka waruka nekau ainautin wári mantamtancha wakerutmaji? —tu iniasmiayi.

Tu iniam kapitán tu awai tusa ujakmiayi. Nu ujakam Daniel apunam we chicharak:

—Apuru, wait aneasam jumchik nakarsata. Wikia mesekramramurmin nekamtikiatatjame, —timiayi.

Tamati apu ayu timiayi.

Turamtai Daniel ni jeen waketki, ni amikri ainaun apu chichamen ujakmiayi. Tura iisha jakai tusaram Yus seataram timiayi. Tura kashi Yusen seak pujai, Yus Danielan apu mesekramramurin nekamtikiamiayi. Tura Yus nekamtikiam Daniel Yusen maaketai timiayi. Tura Yusen sea seaka tsawaar Daniel kapitanin weri chicharak:

—Nekau ainau maatsuk asata. Antsu apunam juruktia. Turakmin wikia apu mesekramramurin nuwaitai tusan ujaktatjai, —timiayi.

Tamati kapitán ayu tusa Danielan apunam jukimiayi. Tura Daniel wayaamtai apu iniak:

—¿Wi mesekramramur nekaamek? ¿Tura nuna taku tawai tusam nekaamek? —timiayi.

Tamaitiat Daniel ayaak:

—Atsa apuru. Nekau ainau tura wishin ainausha kichkisha nuna nekaatai tinaksha nekaacharmin ainawai. Tura wainiat Yusek nayaimpinam puja nuka mash nekau asa, ukunam atiniun pachis aminka mash nekamtikramatatui. Tura asamtai ame karanam wainkamame nuka nuwaitai: Aintsu nakumkamurin nekas juun wainkamame nuna muuke kuri najanamuyayi. Tura netsepe tura kunturisha kuik najanamuyayi. Tura wakesha tura makuisha cobre najanamuyayi. Tura kangkaji jiru najanamuyayi. Antsu nawe jiru nuwejai pachimramuyayi. Tura ame mura jiij wajatmin, kaya juun ningki kangkeau wainkamame. Tura kangkeak nu kayaka aints nakumkamu nawen tukuri tsairamiayi. Tura nuwesha mash, tura jirusha mash, tura cobresha mash, tura kuikiasha mash, tura kurisha mash yukuuya nunis tsaintramtai, nase juwau wainkamame. Antsu kaya wainkamame nuka tsakaki tsakaki pampa juun najanamu nungkan mash netkau wainkamame. Mesekramramurmeka nuwaitai. Tura yamaikia warina takua tawa tusan nekamtikiatjame.

Apuru, Yus nayaimpinam puja nuka kakarmarin suramsau asamtai, ame mash nungkanmaya ainau apurinme. Tura asam ame aints nakumkamu muukea tumawaitme. Antsu ami wearam aintsun inatan inaisaramtai, chikich aints mianchau ainau apu wajasartinuitai. Tura asar nu aintska kuikia tumau ainawai. Nunia nukap arus chikich apu cobrea tumau aa nuka aints ainaun inartinuitai. Nunia chikich apu kakaram jirua tumau tatinuitai. Tura nuka taa, mash nungka ainaun mesratnuitai. Nunia nu aintsu nakumkamuri nawe jiru nuwejai pachimramu wainkamame nuka chikich apu ainau jumchik kakaram tura jumchik mianchausha artinuitai. Tura nu apu ainau pujuinamtai, Yus nayaimpinam puja nuka aints ainaun inatan nangkamatnuitai. Tura Yus tuke puju asa, chikich apu ainaun mash amuk, tuke nangkantsuk aints ainaun inartinuitai. Tura kaya ame wainkamame nuka nu Apua tumau atinuitai. Yus nekas juun asa, amin ukunam atiniun pachis nekamtikramatas wakera nuka nuwaitai. Wi taja nuka nekasaintai, —Daniel timiayi.

Tura Daniel naka wajai, apu Nabucodonosor pinakumar tepes:

—Yus juuntaitai, —timiayi. Nunia Danielan chicharak:

—Aminu Yusrum nekas chikich yus ainaun nangkamasang juuntaitai. Nu Yuska mash junia apu ainau Apurintai, —timiayi.

Nunia Danielan mash nekau ainau apuri ati tusa inaikiamiayi. Apu turamtai, Daniel ni amikri ainaun pachis chicharak:

—Wait aneasam nu aints ainauka wina yaintin arti —tusa apun chichasmiayi. Tura apu seam ayu timiayi.

Kampatam natsan jinum nangkimiamuri

(Dan 3.1-30)

Babilonia apuri Nabucodonosor mesetan untsuri najanak, chikich nungkanmaya apu ainaun untsurin nepetkamiayi. Ni timiá untsuri nepetmaku asa chichaak:

—Nekasan wisha timiá nepetmaku asan, nakumakmaurun kuri najanamun yakiri treinta (30) metro aun, tura wangkantirisha kampatam metro aun yakta japen puusatatjai. Tura nuna puusamtai, aints ainau nuna jiisar: Ameketme juuntam tusar pinakumrar tepesarti, —timiayi.

Nu chichaman akupkamtai, apu nakumakmauri juuntan kuri najanamun yakta japen puusarmiayi. Nunia fiestan najanawarmiayi. Tura Nabucodonosor ni inatiri ainaun, tura yakta juuntri ainauncha, tura suntara apuri ainauncha, tura ni nungkarin apu inaikiamu ainauncha mash winiarti tusa untsukmiayi. Tura mash kaunkaramtai, apu inatiri aints kaunkaru ainaun chicharak:

—Mash anturtuktaram: Yamaikia pupun pupuntramu antukrum, tura nangku umpuinamusha antukrum, tura arawir tuntuyamusha antukrum, mash aints ainautiram ii apuri nakumakmauri jiisrum: Ameketme juuntam titasrum mash pinakumraram tepestaram. Antsu nu umiachkurmeka ji kapaamunam epenatatrume, —timiayi.

Tamati pupunan pupuntramun antukar, aints ainauka mash: Ameketme juuntam tiartas apu nakumakmaurin pinakumrar tepersarmiayi.

Antsu kampatam aints Daniela amikri armia nuka, apun nekamtikin ainayat Yusen umirkau asar, apu nakumakmaurinka pinakumrarka tepersacharmiayi.

Tuminamtai apu Nabucodonosoran ujakarmiayi.

Tura ujakaram apu kajekmiayi. Tura kajek Daniela amikri taarti tusa untsukmiayi. Tura chicharak:

—¿Nekasrumek wina yusur ainausha umirtsuram? ¿Turasha wi nakumakmaur nekasrumek pinakumraram tepertsuk pujaram? Tura asakrumin yamaikia nekaami: Pupunan pupuntrinamtai, wina nakumakmaur jiisrum pinakumraram tepersataram, jinum epeawaijrum. Nu turuachkurmeka jinum pujakrumin atumi Yusri jiinmaya uwemtikramrarti. Watska, nekaami, —timiayi.

Tamaitiat nu aints ainauka apun chicharinak:

—Ameka nekasam iinu apuri asakmin, amincha tuke umirkur pujaji. Turayatur ju chichamka umirtaka nakitaji. Iisha ii Yusring pinakumrar tepersar: Ameketme juuntam timinuitji. Tura asakrin ii Yusri wakerakka, iincha jinmayancha uwemtikramramnawaitji. Antsu nu turashtin amatisha aminu yusrumka: Ameketme Yusem tichatatji. Tura ami nakumakmauram jiisrisha pinakumrarkia tepeschamnawaitji, —tiarmiayi.

Tu tinam apu kajek ni aintsri ainaun chicharak:

—Ji nukap tsutsutkataram. Nunia au aints ainauka jingkiaram jinam epeataram, —timiayi.

Tamati ni suntari timiá kakaram ainau nu natsanka achikiar, nunia jingkiawar ji kapaamunam japen nangkimiawarmiayi. Antsu ji timiá tsuwer asamtai, suntar ainau Daniela amikrin jinum nangkimiawarmia nuka ji sukuam ningki jakarmiayi.

Antsu natsa ainauka ji japen nangkimiawarmaitiat jakacharmiayi. Antsu chikich wainchati nijai tsaniasar jinam wekainaun apusha wainak wajaki chichaak:

—¿Aintsun kampatman jinam epeacharmaka? Antsu wikia ji kapaamunam cuatro (4) aints wekainaun wainjai. Antsu chikicha auka Yus Akupkamua tumawaitai, —timiayi.

Tura arakchichu wajatas untsuak:

—Sadrac, tura Mesac, tura Abed-nego ainautiram, Yus timiá kakaram aa nuna inatiri asaram, yamaikia jinmaya jinkiram juni winitaram, —timiayi.

Tamati nu aints jinum nangkimiamu ainauka iwiaaku ni intashisha esatsuk, tura wejmakrisha esatsuk, tura mukunit mukunit mejeetnasha mejeetsuk jiinkiarmiayi. Tura jiinkiaramtai apu chichaak:

—Yamaikia wisha ju aintsu Yusri nekas juuntaitai tajai. Niin timiá umirkamu asaramtai, Yus ni awemamurin akuptuk uwemtikrayi. Tura jatancha shamtsuk chikich yusnaka umirtsuk, antsu ni Yusrinak umirkaru ainawai. Chikich Yus iin uwemtikramratin pengké atsawai. Tura atsau asamtai, yamaikia chichaman akupajai: Aints ju aintsu Yusrin pachisar pasé chichainaunka maawarti. Tura Iwiaaku Yuse chichamen umirinachunka ni jeenka yumpunkarti, —timiayi. Nunia nu kampatam aints ainaun chicharak:

—Wina nungkar wainin ataram —tusa inaikiamiayi.

Apu nintinchau wajasmauri

(Dan 4.4-19, 24-37)

Nunia apu Nabucodonosor tuke ni wakeramurin nintimias pujuyayi. Tura asamtai Yus karanam niin wantintukmiayi. Antsu mesekramramurin nekamatatkama tujintak nekau ainaun:

—Mesekramramur nekaamtikruataram, —tusa mash untsukmiayi. Ni untsuam tariarsha apu mesekramramurinka nekaacharmiayi. Tura nekaacharamtai apu Danielan untsukmiayi. Tura untsukam taamtai, apu chicharak:

—Mesekramrajai. Tura waininayat nekau ainau mesekramramurun nekartuachari. Mesekramramurka nuwaitai: Numi juun nekas saram nayaimpin antitnak tsakarun wainkamjai. Tura asamtai mash nungkanmaya ainausha nu numinka wainkarmiayi. Nu numi nuké samek aun, nunia neren timiá untsurin nerekun wainkamjai. Tura asamtai aints ainau mash nuna nerenka yuwarmiayi. Tura mikinnum waaka ainau untsuri kaunkar ayaminaun wainkamjai. Tura chingki ainausha numinam pasungminaun wainkamjai. Nunia Yuse awemamuri nayaimpinmaya taarun wainkamjai. Tura ni kakar untsumaurin antukmaja nuka nuwaitai: Ju numikia charukrum tura kanawesha charukrum nerengka utsangtaram. Tura waaka ainau mikinnunam tepesarma nuka, tura chingki pasungminak pujuarma nusha arák wearti tusaram papeertaram. Antsu numi nantuje tura kangkapesha charutsuk asataram. Yus nayaimpinam puja nuka ningki wakerak pachitsuk aints apu ati tusa inaikiatnuitai. Tura aints ainauka mash nuna nekaawarti tusan, nu apuka siete (7) musach nintinchau wajastatui, tu chichaun antukmajai.

Tura nuna antuku asan, ame warina takua tawa tusam nekamtikruata tusan iniajme. Yuse Wakani timiá pengker aa nuka nintimin engkemturmau asamtai, ameka wi mesekramramur nekamtikruata, —apu timiayi.

Tamati Daniel nuna antuk nukap nintimias chichatsuk wajasmiayi. Tura nunia chicharak:

—Apuru anturtukta: Mesekramramuram numi ajakmau wainkame nuka ametme. Ame siete (7) musach nintinchau wajasam, aanum tangkua nunismek chirichri yu atatme. Tura aanum pujustin asam, yumi jitamtaisha chupiu atatme. Nunia Yus nekas nayaimpinam iwiaaku puja nuka aints ainaun mash ni kakarmarijai inawai tusam nekaatatme. Tura Yus apu ainauncha aintsun inatsuk asarti tusa jiirtinuitai. Tura numi nantuje charutsuk ukukmiauka ameka Yus umirkumka, ataksha apu wajastatme taku tawai. Tura asam tunaarum yamaikia ukukim, aints ainau wait anentrata. Tu pujakminka Yus tunaarumin tsangkutramrashtimpiash, —Daniel apun timiayi.

Nunia kichik musach nangkamaramtai, apu Nabucodonosor Yusen tuke nintimtsuk pujau asa, ni jeen pujus ningki nintimias chichaak:

—Wikia wina kakarmarjai juun yaktanka timiá shiirman jeamkamjai. Tura wikia nepetmaku asamtai, winaka tuke: Ameketme apum turutinawai, —tu nintimias pujai, nayaimpinmaya untsumun antukmiayi. Nu chichamka nuwaitai:

Apu Nabucodonosora antukta. Ju chichamka aminuitai: Yamaikia apuka wajaschatatme.

Tura nu untsumaun antuk, apu nintingkia mengkakamiayi. Tura ninti mengkakamtai, ni inatiri ainau apurin waininayat, ninu jeenia jiikiarmiayi. Tura jiikiaram apu aintsutiat siete (7) musach aanum tangkua nunisang pujus yumi jitamtai chupiu ayayi. Tura intashi kukui urea tumau tsaparmiayi. Tura chirichri yukinij wajauyayi. Tura nanchiki saram tsakaramiayi. Nuniangka Yusen nintimramiayi.

Tura asamtai Yus ataksha ni nintin engketamiayi. Turamtai nintin engkea ataksha apu wajasmiayi, Tura apu wajas chichaak:

—Yamaikia Yus nayaimpinam puja nuka nekas juuntapita tajai. Ni turamuri nekas pengkeraitai. Antsu aints nangkami: Wikia miajuitjai takungka nuna nintingkia mengkakatnuitai, —timiayi.✡

Yuse aarmauri nekamtikiamuri

(Dan 5.1-30)

Apu Nabucodonosor jakamtai, Belsasar apu wajasmiayi. Tura apu wajas, juun fiestan najanamiayi. Tura juun fiestan najanak, mil (1,000) aints ainaujai vinon nukap umur, nunia nampek chichaman akupak:

—Yamaikia pining kuri najanamu ainau yaanchuik Jerusalénnum Yus seati juun jeanam irunmia nuka apachur itamia nu itataram, —timiayi.

Tamati piningkian kuri najanamu armia nuna itariarmiayi. Tura itarim apu ni aintsri ainaujai, tura nuwa ainaujai mash nu piningjai vinon umurarmiayi, tura nampekar chichainak:

—Ii yusri kuri najanamu ainausha, tura kaya najanamu ainausha, tura jiru najanamu ainausha mash pengker ainawai. Nuka nekasar ii yusri ainawai, —tiarmiayi.

Tu tinamtai wenurmaunumia aintsu uwejen wainkarmiayi. Antsu namangkenka waintsuk uwejenak waitkarmiayi. Nu uwejka wenurmanum chichaman aarmiayi. Tura wainiat apu nu aarmaunaka nekaatatkama tujintak, shamak putsu putsú wajaki purushnir kuraimiayi. Tura kakar untsumak:

—Nekau ainau tura wishin ainausha untsuktaram, —timiayi.

Tamaitiat nekau ainau tura wishin ainau taar, nu aarmaunka waringki tusar, nekaawartatkamawar tujinkarmiayi. Tura tujinkaramtai apuka napchau nintimias pujumiayi.

Turamtai ni nukuri tari chicharak:

—Napchau nintimtsuk asata. Antsu Daniel untsukta. Nuka nu aarmaunaka nekamtikramatatui, —timiayi.

Tamati Belsasar Danielan untsukmiayi. Tura Daniel untsukam taamtai chicharak:

—¿Ame Danielkitam? ¿Wina apar amin achirmak Judá nungkanmaya itamuchukitam? Yuse Wakani ami nintimin pujawai tamaun antukjai. Tura asam mash nekame. Ju aarmau wainme nu nekaakminka, wina entsatirun tura shaakur kuri najanamuncha susatatjame. Tura wina inatir wainin ata tusan inaikiatatjame, —timiayi.

Tamaitiat Daniel aimiak:

—Ami warinchurminka nakitajai, tura apu wajatnasha nakitajai. Antsu Yus nayaimpinam puja nuka ju aarmaunaka wina nekamtikruau asamtai nekapruatjame.

Yus ami aparmin pengker awajsamiayi. Tura asamtai chikich nungkanmaya ainauncha mash nepetkamiayi. Turayat Yusen nintimtsuk pujau asa, ni ninti mengkatukmiayi. Tura aanum pujus, tangkua nunisang nupaan yukinij wajauyayi. Tura amesha nunismek Yus nintimtsuk pujau asam, pining Yus seati juun jeanam amia nu jukim ¿ami aintsrum ainaujai tura nuwa ainaujai umurchamkum? Tura ami yusrum aints najanamu wainiatum ¿nekasam wina yusruitai tichamkum? Tura asakmin Yus ni awemamurin akupak ju chichaman aamtikrayi. Ju aarmauka nuwaitai:

Ame apu ayatum Yus umirkachu asam, yamaikia apuka wajaschatatme, antsu ami nungkarmin chikich apu wajastatui, tu aarmawaitai, —Daniel timiayi.

Tamati apu ni entsatirin kapanniun Danielan antsramiayi. Tura shaakrin kuri najanamuncha susamiayi. Nunia chicharak:

—Daniel wina inatiru wainin ati, —timiayi.

Tu chichau wainiat nu kashi ni nemase ainau ni yaktarin wayaawar, apu Belsasaran maawarmiayi. Turinamtai Darío apu wajasmiayi.

Daniel juun yawaa pujuinamunam engkeamuri

(Dan 6.1-28)

Nunia Darío Babilonia apuri wajas aintsun untsuri inarmiayi. Tura ni aintsri timiá untsuri asamtai, ni yaintrin kampatam aintsun inaikiamiayi. Nunia Danielnasha wina aintsru wainin ati tusa inaikiatas wakerimiayi. Tura asamtai chikich aints ainausha Danielan suwirpiaku jiiarmiayi. Tura ¿itiurkarik Daniel maawaintai? tu nintimrarmiayi. Tura ¿Daniel itiur pujawak? tusar jiisartas aanum wajasarmiayi. Antsu Daniel pengke aints asa, tuke Yusen umirkau asamtai apun: Danielka paseetai tiartatkamawar tujinkarmiayi.

Daniel Yusen nukap aneemiayi. Tura asa kashik, nunia tsaa tupin, nunia kiaraisha Jerusalénnumanini Yusen seatas tikishmatramiayi. Tura asamtai chikich apu ainau nuna wainkar, apu Daríonam wear tsuntsumruwar chicharinak:

—Apuru tuke pujusta. Iisha mash apu ainautisha, tura juun ainautisha, tura suntara apuri ainautisha iruntrar chicham najanau asar, ame seatasar winaji. Yamaikia aints ainau kichik nantu ni Yusrinka seatsuk, tura chikich ainauncha seatsuk, antsu aminak seatmiarti tusam chicham akupkata. Antsu nu chichaman umitsuk pujuinamtaikia, juun yawaa pujuinamunam engkeatnuitai. Antsu nu chichamka pengké yapajiachminuitai, tawai tusam chicham akupkata, —tiarmiayi. Daniel nuna umiachmataikia maawartatuapi, tu nintimsar tiarmiayi.

Tinamtai apu Darío Daniel Yus seamun nekachu asa, ayu tusa nu chichamnaka aints ainau mash umirkarat tusa aar akupkamiayi. Turamtai Daniel nu chichaman antayat, shamtsuk kashiksha nunia tsaa tupnisha nunia kiaraisha tuke Yusen seamiayi.

Tura Yusen seamtai, apu inatiri nuna wainkar nunia waketkiar, arutsuk apu Darion ujakarmiayi. Tura ujakaram apuka napchau nintimias pujumiayi. Tura: ¿Itiurkanak Danielan uwemtikraintaj? tu nintimramiayi. Tura waininayat ni inatiri ainau Danielan maawartas wakerinau asar apurin chicharinak:

—¿Apuru, ame chichaakum: Wi chichaman akupaja juka pengké yapajiachminuitai tichamkum? —tiarmiayi.

Tinamtai apu: Ja ai tusa kiarai chichaman akupak:

—Danielan achikiar juun yawaa pujuinamunam engkewarti —timiayi. Tu akuptukmau asar, apu chichamen miatrusarang umirkarmiayi.

Ni chichamen umirkaram, apu Darío Danielan aneau asa, wake mesek yutsuk tura kanutsuk tsawaarmiayi. Tura tsawaarak wári juun yawaa pujuinamunam wemiayi. Tura nuni jea untsuak:

—Daniela ¿iwiaakmek? ¿Ami Yusrum miatrusmek umirkau asakmin, amin uwemtikramrayik? —tu iniam Daniel ayaak:

—Ja ai, apuru, iwiaakjai. Wina Yusur ni awemamurin akupturkami, tura juun yawaa jangken epetkami. Yus turamtai winaka yuruachi, —timiayi.

Tamati apu Daríoka warasmiayi. Tura chichaman akuptak:

—Daniel wári jiiktaram. Turaram aints ainau Danielan maawartas wakeriarmia nu achikrum yawaa pujuinamunam engkeataram, —timiayi.

Tamati Danielan maawartas wakeriarmia nuna achikiar, yawaa pujuinamunam nangkimiawaramtai, juun yawaa nu aints ainaunka mash esainiar yuwarmiayi.

Turinamtai apu Darío chichaman aar akupak:

—Yamaikia aints wina nungkarun pujuinauka mash Daniela Yusrin umirkarti. Ni Yusri nekas iwiaakuitai. Tura asa ni aintsri ainauncha uwemtikratnuitai. Nayaimpinam tura nungkanmasha wainchati takatan untsuri najanui. Tura Daniel juun yawaa pujuinamunam engkeamu wainiat Yus niin uwemtikrayi, —timiayi. Tamati Daniel tuke apu nekamtikin ayayi.

Daniel Yusen seamuri

(Dan 9.1-23)

Daniel ju chichamnasha armiayi:

Wiitjai Danielaitjai. Darío apu pujamtai, nu musachti wisha Yuse chichamen etsernu Jeremíasa aarmaurin ausan, Jerusalén yaktan yumpungmaurin pachisan ausamjai. Tura setenta (70) musach nangkamaramtai, ii aintsri ainauti Jerusalénnum ataksha waketkitnuitji, tu aarmauya nuna ausamjai. Tura ausan wejmak yukuunam tuksamun pushu entsaran Yusen seamjai.✡

Tura Yusen seakun:

—Apuru, ameketme juuntam, ameketme kakarmam. Amin anenmina nusha amesha aneame. Tura ami chichammin umirtaminak pujuinauka amesha yayaame. Iikia tunaawaitji, tura ame akupamuram umirtsuk pujuyaji. Tura ami chichammin etserin ainau etsermaurisha anturkachmiaji.

Apuru, ameketme pengkeram. Tura Jerusalén yaktanam pujuinausha tura Israel nungkanam pujuinausha amin umirtamkacharu asaramtai, chikich nungkanam akupkamiame. Apuru, iikia tunaawitji, tura ii apuri ainausha tunau ainawai. Tura ii juuntri ainausha tunau ainawai. Antsu ameka ii Yusri asam, iinka wait anengkratame. Tura asam iincha tsangkukratme. Iikia ami chichamem umirat nakitau asar tunaarintin ayaji. Tura asar yaanchuik aints ainau Moisésa papiri aarmaun umirtan nakitinau asar, wait wajaktiniun jukiarmia nunisrik iisha wait wajaktin jukimiaji.

Ii nemase ainau Jerusalénnum turunawarmia nunaka chikich nungkanmaka turunacharmiayi. Moisésa aarmauri umirtsuk pujakrumka, wait wajaktin jukitatrume, ame timiame nunisarang wait wajaktiniun jukiarmiayi. Antsu ni tunaarinka inaisacharmiayi. Tura wainiatrik iisha nunisrik ami chichameka pachischamiaji. Tura amesha seachmiaji. Tura ami chichamem umirchau asar, ii wait wajaktincha jukimiaji.

Apuru, yaanchuikia ami kakarmarmijai Egipto nungkarinia ami aintsrum ainau jiikmiame. Antsu ii juuntri ainau tunaarintin asar, Jerusalén yaktanam tunau turuwaramtai, chikich aints ainausha iincha wishikraminaji.

Antsu yamaikia, Apuru, wi seajme nu anturtukta. Ami yaktarmin mesrarmia nu jiista. Iikia tunau arining, ame nekasam wait anengkratin asam anturtukta. Tura wi seamur anturtukam ami aintsrum ainau tsangkurata, —timiajai.

Tuke Yusen seakun wina tunaarun ujaakun, tura wina aintsur ainau tunaarin ujatinakun, tura Jerusalén yaktan pachisan wi Yusen seamtai, Yuse awemamuri Gabriel naartin, yaanchuik karanma nunisnak wainkamiaja nu angkuanmatai nayaimpinmaya nanaaki taruti wina chichartak:

—Daniela winajai. Yus nekas amin anenmau asamtai, ame karanma nunismek wainkame nuna nekamtikiatasan winitjame, —turutmiayi.✡

Daniel karanma nunisang wainkamuri

(Dan 10.1-21)

Apu Ciro jimia musach nangkamak apu pujai, Daniel karanma nunisang Yus niin nekamtikiatas wakerimia nuna wainkamiayi. Tura nuna kajinmatsuk tuke nintimias pujus nunia nekaa nuna pachis tu aarmiayi:

Yus wina nekamtikruatas wakerimia nuna wikia kampatam tuming nintimran, warina takua tawa tusan nekaatatkaman yumatkan wake mesekan pujumjai. Wikia tangku namangken yutsuk, tura vinoncha umutsuk tura perfume yakamatsuk Yusen sean nu kinta ainaun inangkarmajai. Tura entsa Tigris tutainum wena, nuna yantamen pujusan, karanma nunisnak aints entsati pujun entsarun tura cinturónri kuri najanamun wainkamjai. Tura yapiin peema timianu paan tsantraun wainkamjai. Tura ni jiisha ji kapawa tumaun wainkamjai. Tura kunturi tura nawesha jiru jinum jiyamua nunisang newar wajaun wainkamjai. Tura ni chichamencha aints untsuri chichainawa tumaun antukmajai.✡

Wiki nu aintsun wainkamjai. Antsu chikich aints wijai wajainauka wainkacharmayi. Tura nuna wainkan putsu putsú wajakin kakarmar atsaun nekapmamramjai. Tura nu aints chichaun antukan, jakawa nunisnak nungkanam tepesmajai. Tura wi tepamtai ni uwejejai achirak inantuki wina chichartak:

—Daniela, Yuska amin anenmawai. Amin chichasat tusa wina akuptuki. Tura asamtai yamaikia wi tajame nuka anturtukta, —turutmati wikia wajakmajai. Wi wajakiamtai wina ataksha chichartak:

—Daniela, shamrukaip. Ame chicham uyumtin antukmame nu nintimram Yus seamame nuna antukmayi. Tura asamtai yamaikia winitjame. Nuwik winitaj tayatun, Satanása awemamuri Persia nungkanam pujú, kampatam tuming weep tusa surimrukmayi. Tura wainiat Yuse awemamuri Miguel naartin timiá kakaram aa nuka wina yainkatas tarutmiayi. Tura asamtai ukunam atiniun pachisan amin chichaman nekamtikiatasan yamaikia winitjame, —turutmiayi.✡

Tura wina aujtau wainiatun, wikia tsuntsuman chichatsuk wajasmajai. Nunia aintsua tumau taruti wenerun antintrukmayi. Turamtai wikia chicharkun:

—Juunta, wi yamai wainkaja nuna wainkau asan shamkajai, tura napchau nintimsan pujajai. Wina kakarmar atsau asamtai, mayatchamin nekapeakun ¿amijaisha itiur chichastajak? —timiajai.

Wi tamati ataksha antintrukamtai, wikia kakaram wajasmajai. Turamtai wina chichartak:

—Napchau nintimtsuk asata. Tura shamkaip. Yuska amin anenmawai. Tura asamtai kakarta. Tura pengker nintimrata, —turutmiayi.

Turutin asamtai ataksha pengker nekapeakun:

—Apuru, kakarmaram wina surusu asam yamaikia aujtusta, —timiajai.

Wi tamati wina chichartak:

—¿Waruka winitjame tusamka nekamek? Yamaikia ataksha Satanása awemamuri Persianam puja nujai maaniktatjai. Tura nuna umisan, Satanása awemamuri Grecia nungkanam puja nujaisha maaniktinuitjai. Antsu Yuse awemamuri Israel ainau ayamruktin Miguel naartin nuke wina yainkatnuitai. Yamaikia nekas chicham aarmaun: Warina takua tawa tusan nekamtikiatjame, —Yuse awemamuri Gabriel naartin turutun antukmajai.

✡ 1: Stg 4.6; 1 Pe 5.5, 6

✡ 1: Ap 1.3

✡ 1: Luc 1.19, 26

✡ 1: Ap 1.13-15; 2.18-19; 19.12-13

✡ 1: Jud 9; Ap 12.7

Oseas

Oseas

1

Oseas ni nuwarin tura uchirin pachis aarmauri

(Os 1.2—2.3, 16-17; 3.1-5)

Jeroboam Israela apuri pujai, tura Uzías, nunia Jotam, nunia Acaz, nunia Ezequías Judá apuri pujuinai, Yuse chichame etserin Oseas naartin cuarenta (40) musach Israel ainamunam Yuse chichamen etserak pujuyayi.

Turamtai Yus Oseasan chicharak:

—Ami aintsrum ainau winaka umirtutsuk Yuschau waininayat wina Yusruitme tinak winaka pengkerka awajtinatsui. Tura asar kungkatpia nunisarang ainawai. Kungkatip nuwa aintsun ninumchayat tuke chikich aintsjai tsanirmini tusam: Ami aintsrum ainau nu tunau nintimtai inaisarat tusam, kungkatip nuwa ame nuwatkata, —timiayi.

Yus tamati Oseas ayu tusa, kungkatip nuwa Gomer naartinun nuwatkamiayi. Tura nuwatkam nu nuwaka japrukmiayi, tura uchin jurermiayi. Uchin jureramtai, Yus Oseasan chicharak:

—Uchiram Jezreel inaikiata. Wikia Israela apuri ainaun Jezreel nungkanam amumtikiatnuitjai. Wi turamtai nu nungkanam Israela nemase ainau tariar wina aintsur ainaun nepetkartin ainawai, —Yus timiayi.

Nunia Oseasa nuwari nuwan jurermiayi. Turamtai Yus Oseasan chicharak:

—Nawantrum Lo-ruhama inaikiata. Nuka wait anentrashtin taku tawai. Wikia yamaikia Israel ainaun wait anentrashtin asamtai, nawantrum tu inaikiata, —Yus timiayi.

Nunia Oseasa nuwari ataksha uchin jurermiayi. Turamtai Yus Oseasan chicharak:

—Uchiram Lo-ami inaikiata. Nuka wina aintsruchuitai taku tawai. Yamaikia wina aintsruka wajaschatatrume. Tura wisha atumi Yusringkia wajaschatatjai, tawai tusam ujakta. Tura asamtai uchiram tu inaikiata. Tura wainiatnak nukap arusan Israel ainau pengké nekapmarchamin naikmia nunisarang arti tusan yujrartinuitjai. Tura atumi tunaari inaisakrumningkia, wina aintsruchuitrume tajarme nunaka tutsuk, ataksha wina aintsur ainaun ukunam: Nekasrum wina uchiruitrume titinuitjarme. Wi turamtai Israel ainau Judá nungkanmaya ainaujai mash iruntrar apun kichik inaikiartinuitai.

Wikia Yus asan, wina aintsruchu ainaun wina aintsur arti titatjai. Tura aints wina anentsuk puju armia nunasha wina aneetir arti titatjai, —Yus Oseasan timiayi.✡

Nunia Yus ataksha Oseasan chicharak:

—Israel ainau yuschau ainaun tuke: Ameka wina yusruitme tinau wainiatum, ame nuwaram kungkatip au wainiatum ataksha eakam jeemin jukita, tura anen ata, —Yus timiayi.

Tamati Oseas ni nuwarin chikich aintsnum pujau wainiat ataksha sumakmiayi, tura ni jeen juki chicharak:

—Ameka tuke wina nuwaruitme. Chikich aintsjaingkia yamaikia tsanirmawaip. Turakminka aminka japashtatjame, —timiayi.

Nunia Oseas aints ainaun chicharak:

—Wina nuwarun aitkaja nu nintimrataram. Wina nuwar kungkatip au wainiatun, ni tunaari inaisat tusan, tura ataksha wina jearun pujusat tusan jukimjai. Atumsha nunisrumek atum tunau nintimtairum inaisaram ataksha Yus umirkataram. Ii weari ainau apuri atsuartin ainawai, tura Yusen pengker awajsartas tangkuri ainaunka epetsuk pujusartinuitai. Tura ataksha ni Yusrin nintimrar, Davidta wearin ukunam tatinua nuna chicharinak: Ame nekasam ii Apurinme tusar pengker awajsartin ainawai, —timiayi.

Sacerdote pachisar aarmau

(Os 5.1-4; 9.17)

Nunia Oseas sacerdote ainaun chicharak:

—Sacerdote ainautiram anturtuktaram. Atumka aints ainau pasé nintimtikrau asaram, nukap wait wajaktinuitrume. Tura asakrumin Yus atumin chichartamak: Wikia nekasan atumin pengker awajsatasan wakerayatun, atumi tunaari tuke inaitsuk takau asakrumin, atumin pengker awajsatatkaman tujintajai, Yus turamrume, —Oseas timiayi.

Nunia Oseas Israel ainaun ataksha chicharak:

—Israel nungkanam pujuinautirmin tajarme: Yus umirat nakitau asaram, juningkia tukeka pujuschatnuitrume, antsu atumi uchirijai tura atumi tirangkijaisha chikich chikich nungkanam wekaikinij wajatnuitrume, —timiayi.

Yus ni aintsri ainaun tuke aneawai timiauri

(Os 11.1-9)

Nunia Yus ataksha Oseasan chicharak:

—Israel ainau uchia nunisarang pujuarmia nuna aneemiajai. Tura wina uchir asaramtai, Egipto nungkanmaya untsukmiajai.✡ Tura wi niin nukap untsuinamaitiat, wina umirtutan nakitinau asar, winiangka kanakarmiayi. Tura Yuschau waininayat ni yusrin nakumkar tura tangkurin maawar ni yusrin susartas epeu armiayi. Tura wainiatun aints uchin yama wekaaraun wekamtikua nunisnak atumin pengker pujustaram tusan nuiniarmiajrume. Tura wainiatrumek atumka Yus aitkawai, tuuka nintimtsuk pujuyarme. Wikia nuwa uchirin aneak minakas yurua nunisnak atumin: Wini winitaram tusan aneemiajrume. Tura wainiatrum wini winit nakitau asaram Egiptonam waketkitnuitrume. Turakrumin Asiria apuri ainau atumin inatmarartinuitai. Tura atumi yaktarin wayaawar, atumi aintsrin nangkijai maawartinuitai, tura atumi jeen yumpungkartinuitai.

Wina aintsur aiyatrumek kanákrum wina umirtutsuk pujustasrum wakeru wearme. Tura wainiatrumning ¿itiur wisha atumin inaisatjarme? ¿Itiur atumnasha ajapancha ukuktajrume? Wikia atumin nukap wait anentajrume. Wikia ainchawaitjai, antsu Yusetjai. Pengké tunarinchawaitjai. Tura asan atumin kajerayatun, atumin amutnaka pengké nakitajrume, —Yus Israel ainaun timiayi. Oseas tu aarmiayi.

✡ 1: Rom 9.25-26

✡ 1: Mat 2.15

Joel

Joel

1

Yuse chichame etserin Joel naartin aarmauri

(Jl 1.1-15; 2.12-14)

Yus ni chichamen etserin Joel naartinun chichaman nekamtikiamia nuka nuwaitai: Joel aints ainaun chicharak:

—Juun ainautiram, tura mash aints ainautirmesha anturtuktaram. Atumi ajarin manchi ainau mash mesraru asaramtai, nu wait wajamunka atumi juuntringkia pengké wainkacharmiayi.

Nampeu aints ainautiram shintartaram. Atumi amutiri atsau asamtai juutkamaikiakrum pujustaram. Nawan aintsun ninumkatas wakerak warasiat aishri jakamtai, juutak entsatin pushun entsar, wake mesek pujawa nunisarang sacerdote ainau ni yutairi tura umutiri atsau asamtai juutinak pujuinawai. Atum aja takautiram, atumi ajari mesramu wainkaram, juutkamaikiakrum wake mesekrum pujustaram.

Sacerdote ainautiram, aints ainau untsukrum, juun ainausha mash irumrataram. Tura ijarmaram pujustaram titaram. Ii Apuri kintari jeatak wajasi. Yus nungkan yumpungtata nu kintaka jeatak wajasi, —Joel timiayi.

Nunia Yus aints ainaun ataksha chichaman akuptak:

—Antsu yamaikia nintimjai tuke wina pengker nintimtursataram. Atumka yutsuk pujusrum, tura juutkamaikiakrum pujusrum wina untsurkataram turamrume. Ii Apuri tuke wait anengkratin asa, tura jaimias ni aintsri ainaun tuke aneau asa, wait wajaktiniun wi akupkatatjai tímia nunaka inaisatnuitai. Tura asamtai tunaarum inaisaram atumi Yusri umirkataram, —timiayi.

Yus ni Wakani akupkatniun pachis Joelan chichaman aamtikramuri

(Jl 2.28-32)

Nunia Yus Joelan ataksha chicharak:

—Nungka amukatin jeatak wajamtai, mash aints ainamunam yumi yaranua nunisnak wina Wakantrunka akupkatnuitjai. Tura asamtai atumi uchirisha tura atumi nawantrisha wina chichamrun etseriartinuitai. Nuniasha atumi juuntri wina pachitsar karamrurartinuitai. Tura natsa ainausha ni jiijaingkia winaka waitinachu wainiatnak, paan nintimtikrartinuitjai. Tura wina inatir aishmang ainauncha tura nuwa ainauncha wina Wakantrunka akuptukartinuitjai. Tura yakí nayaimpinmayan shamrumtinun inakmastinuitjai. Tura nungkanmasha wainchati takatnaka inakmastinuitjai. Aints maaniamunam numpan nukap wainkartinuitai. Tura jisha nukap keenaun wainkartinuitai. Nunia mukunit nungkanam nukap atinuitai. Tsaasha tsawai wainiat kajintratnuitai. Tura nantuncha numpa tumaun keaun wainkartinuitai. Nunia wina paaniurjai tura wina kakarmarjai nu kintaka jeatnuitai. Antsu wina naarun pachitsar seatin ainauka uwemrartin ainawai, —Yus tawai tusa Joel aarmiayi.✡

✡ 1: Hech 2.16-21

Jonás

Jonás

1

Jonása tupikiakmiauri

(2 Rey 14.25; Jon 1.1-17)

Yuse chichame etserin Eliseo jakamtai, Israela nungkarin Yuse chichamen etserin Jonás naartin pujumiayi. Jonás Israel nungkanam pujamtai Yus niin chicharak:

—Jonása yamaikia wajakim, yakat Nínive tutainum weta. Nuni Israelchau ainau tunaarintin pujuinawai. Antsu ni tunaarin inaisarti tusam, wina chichamur nu aints ainamunam etserkata, —timiayi.

Yus tama, Jonás nu chichaman umirtan nakitau asa, juun entsanam jea, Jope yaktanam wemiayi. Nuni juun kanu nasejai wekain amia nuna nekas juuntan wainak:

—Winasha ayattiaram, —tusa nuni pachinkatas kuikian susamiayi. Tura kuikian susa juun kanunam engkemamiayi.

Tura juun kanunam engkema Jonás nitak kanurmiayi. Tura kanak pujai, kanu juun entsanam weamtai, Yus nasen kakarman nasenkat tusa akuptukam, entsa tamparak kanun intakratas awajmiayi. Tura asamtai juun kanunam engketinau mash shamkarmiayi. Tura shaminak warinchurin juun entsanam ujungkarmiayi. Tura ni yusri ainau yainmakarat tusar searmiayi. Tura waininayat ni yusri ainau nekasar Yuschau asar anturkacharmiayi.

Tura anturkacharam kanu nurinuri Jonásan kanú tepaun wainak shintarta tusa chicharak:

—¿Waruka kaname? Ame jakai tusam wári wajakim ami Yusrum seata. Turakminka wait anentramakka iincha uwemtikramrashtajiash, —timiayi.

Nunia aints mash untsuminak:

—¿Warukaya nasesha timiá kakarmancha nasentua? ¿Amesha tunia aintsuitme? —tu iniinam Jonás ayaak:

—Wikia Israel aintsuitjai. Yus nayaimpinam puja nuka juun entsancha tura nungkancha mash najanamia nuna inatirinjai. Antsu ninu chichamen umirtan nakitau asan juni engkemamjai, —timiayi.

Tura Yuse chichamen umitsuk engkemau asamtai, kanunam takakmin ainau mash shaminak:

—¿Waruka engkemamame? ¿Ju entsa miaaku wajasat tusar itiurkatjik? —tiarmiayi.

Tu iniinam Jonás ayaak:

—Wi Yus umirkachmau asa nasen timiá kakarman akupkayi. Tura asamtai juun entsanam wina ujunkataram. Nuniangka juun entsaka miaaku wajastatui, —timiayi.

Tamaitiat entsá Jonásan ujuutan nakitiarmiayi. Antsu kawi kawinmaka waketkiartatkamawar tujinkarmiayi. Antsu Yus iin kajertamkai tusar Yusen sear, nuniangka Jonásan juun entsanam ujungkarmiayi. Tura Jonásan ujungkaramtai, juun entsaka miaaku wajasmiayi.

Turamtai juun kanunam takakmin ainau Yusen mash shamkarmiayi. Tura yamaikia Yus umirkarmi, tu nintimrarmiayi.

Jonásan entsá ujungkaramtai, Yus juun namakan Jonásan kujarti tusa akuptukmiayi. Tura nu juun namak Jonásan takamchaun kujaramtai, kampatam kinta namaka ampujen jatsuk pujusmiayi.✡

Jonás Yusen nintimramuri

(Jon 2.1-10)

Tura namaka ampujen pujus, Jonás Yusen nintimramiayi.

Tura Yusen seak:

—Apuru, wikia timiá shamakun amin seajme. Tura jakai tusan amin seau asamtai anturtame. Timiá kunanam wina ajapruwaramtai, juun entsa tamparamunam namak juruki. Wikia jakatatjapi tura jeemin timiá pengker aa nuni jeashtatjapi timiajai. Tu nintimsan pujai wainiatum, wina Yusur asam, tura wina Apur asam, wina jakai tusam uwemtikrurume. Tura wina uwemtikrurtin asakmin, ami wakeramurmin umiktinuitjai, —timiayi.

Tamati Yus juun namakan ataksha Jonásan entsa kaanmatkarin inukti tusa akupkamiayi.

Nínive yaktanam pujuinau ni tunaarin inaisamuri

(Jon 3.1-10)

Tura kampatam kinta nangkamaramtai, juun namak Jonásan kaanmatkanam inukmiayi. Tura inukam Yus nuwik Jonásan tímia nunisang ataksha chicharak:

—Jonása, yamaikia wajakim juun yakat Nínive tutainum weta. Wi tajame nuni Israelchau ainausha mash ujakta, —timiayi.

Tamati Jonás ayu tusa, nuniangka Yusen miatrusang umirkamiayi. Tura juun yaktanam Yuse chichamen etserkatas wemiayi.

Tura nuni jea chichaak:

—Juni tunaarintin ainau timiá untsuri asaramtai, kichik nantu nunia japchiri nangkamaramtai, Yus atumi yaktarin yumpungtatui, —timiayi.

Tamati aints ainau Yus tímia nuna nintimsar yutsuk Yusen searmiayi. Tura nu yakta apurisha aints ainaun chichaman akuptak:

—Yamaikia mash Yus nintimraram, umutsuk tura yutsuk pujustaram. Tura atumi tangkurisha yurtsuk asataram. Turaram atumi tunaari ukukrum Yus seataram. Turakrin ¿ii tunaarinka sakturmar iincha tsangkutramrashtajiash? —timiayi.

Tamati aints ainau mash miatrusarang Yusen umirkarmiayi. Tura mash umirkaru asaramtai, Yus nu aints ainaun wait anentramiayi. Tura ni yaktarinka yumpunkachmiayi.✡

Jonása kajekmauri

(Jon 4.1-11)

Nunia Yus Nínive yaktanam pujuinau tsangkurau asamtai, Jonás napchau nintimramiayi. Tura kajek Yusen chicharak:

—Apuru, wait aneasam tsangkutrurta. Yaanchuik wina nungkarun pujusan amin pachisan: Nekas wait anengkratin asa, tewarikia kajechuitai. Tura asa Nínive yaktanam pujuinaun amuktaj tayat, nuniangka ataksha tsangkuratnuitai timiaja nuka nekasaintai. Tura asamtai juningkia winitsuk chikich nungkanam wetasan wakerukmajai. Tura asan yamaikia iwiaaku pujutan nakitajai. Ju yaktan Yus yumpungtatui timiaja nuka yumpungchau asakmin, ju waitruayi turutiarai tusan, natsaamakun yamaikia jakatasan wakerajai, —Jonás timiayi.

Tamaitiat Yus ayaak:

—Mia kajekmesha ¿nekas pengker nintimsamek pujam? —timiayi.

Tamaitiat Jonás yaktanmaya jiinki numichin charuk aakmakmiayi. Tura mikinchinam keemsan, Yus itiurkatpi tusan yaktan jiij pujurtiajai, tu nintimramiayi.

Tura tsaa nukap sukuamtai, Yus Jonásan wait anentar mikinunam pujusti tusa numin tsapamtikmiayi. Yus turamtai Jonás maaketai tusa warasmiayi. Antsu kashin tsawaar kamau numi kangkape yuwat tusa Yus akuptukmiayi. Turamtai tsaa sukuam numi nuké kakarmachu kaarmiayi. Nunia Yus nasen tsuweran akuptukmiayi.

Tura tsaa sukuam, Jonás jakatas wakerimiayi. Tura chichaak:

—Wi jakanka ¿timiá pengker achainjash? —timiayi.

Tamati Yus chicharak:

—¿Waruka numisha kajerame? —timiayi.

Tama Jonás ayaak:

—Ja ai, mia kajeku asan jakatasan wakerajai, —timiayi.

Tamati Yus ataksha chicharak:

—¿Ju numi ame araachiatum ningki kashi tsapain wainiatum, nunia jumchik arus ataksha kaaru wainiatmesha waruka waitcha anentame? Antsu ju yaktanam ciento veinte mil (120,000) pengker aa nuna nekainachu tura pasé aa nunasha nekainachu ainau wait anentsuk pujamin, wikia ju yaktanam pujuinaunka wait anentajai, —Yus timiayi.

✡ 1: Mat 12.40

✡ 1: Mat 12.41; Luc 11.32

Miqueas

Miqueas

1

Yuse chichame etserin Miqueas naartin aarmauri

(Miq 1.1-5; 3.11-12; 4.2-4)

Miqueas Israel ainaun ni tunaarin pachis kakar chicharak:

—Yus atum tunau turarme nunaka mash wainui. Tura asa atumin wait wajaktiniun suramsatnuitrume. Israel ainautiram, Jacobo yaktarin pujuinautiram, Yus ta nu antuktaram: Atumka wina chichamur umirtut nakitau asakrumin, Samaria yaktan yumpungtatjai. Apu ainauka aintsu tunaarin nekainayat, ni kuikiarin wakerinak, nu aintsun kársernum akuptsuk, antsu angkan pujusti tusar akupinawai. Tura sacerdote ainau aya kuikianak wakerinak takakminawai. Tura Yuse chichamen etserin ainausha kuikian jukiartas Yuse chichamen etserinawai. Tu pujuinayat nangkamiar: “Yus iijai pujawai. Iikia wait wajaktinka wainkashtinuitji”, tinawai. Tu pujuinau asaramtai, wikia Jerusalén yaktanka yumpungtatjai, Yus turamrume.

Antsu nukap arusar mash nungkanmaya ainau Jerusalénnum jear chichainak: “Winitaram. Yus ni jinti wekaasatniun iincha nuitamrati. Yus turamtai iisha Yuse jinti wekaasatnuitji. Ii turatin asar ii Apuri Murarin wakaar, iikia Yus juun seati jeanam jearmi”, tiartinuitai. Nu mura Sión tutainum Yus taa aints ainaun mash nuiniartinuitai. Tura Jerusalénnumia Yuse chichame mash nungka ainaun tinamtikratas jiinkitnuitai. Tura nuni Yus mash nungkanmaya ainau kajernaiyamuncha antuktinuitai. Tura yaachia nekas chichaman chichaawa nunasha nekaatnuitai. Tura mesetka yamaikia inaisataram titinuitai.

Yus tamati aints ainauka nangki jiru najanamun jukiar, jinum tseerar árak araatniun najanawartinuitai. Tura nangkirin tseerar, tseeng najanawar, nujaingkia aintsnaka maatsuk aya árak juutin najanawartinuitai. Nuniangka mesetka pengké atsutnuitai. Tura aints maatniuncha nintimtsuk angkan pujusartinuitai. Nunia mash aints ainau shamtsuk ni jeen ayamrartinuitai. Yus nekas kakaram aa nuka tawai tusam ujakta, —tusa Miqueas etserkamiayi.

Cristo akiinatniun pachis eemak etserkamu

(Miq 5.2)

Nunia Miqueas ataksha Yuse chichamen etserak:

—Judá nungkanam yakat Belén tutai mianchauka achatnuitai. Antsu nu yaktanam juun apu akiinatnua nuka Israela weari ainaun inartinuitai. Tura nu yaktanmaya jiinkitnua nuka yaanchuik tuke pujuyayi, —tusa Cristo akiinatniurin pachis nunaka eemak timiayi.✡

✡ 1: Mat 2.6; Juan 7.42

Habacuc

Habacuc

1

Yuse chichame etserin Habacuc naartin aarmauri

(Hab 1.1—2.4)

Yus Habacucan ni chichamen nekamtikiamiayi. Tura Habacuc Yusen iniak:

—Apuru, ¿warutik wi seamur anturtuktam? ¿Warutik ami aintsrum ainausha ayamruktam? ¿Waruka timiá wait wajaktincha wainmamtikrukmame? Aints ainauka kajernainak tuke maanin ainawai. Antsu ni tunaarin yapaijkiartin kichkisha atsawai. Pasé aints ainauka péngke aints ainaun papeenawai, —timiayi.

Tamati Yus ayaak:

—Atumin tentenmawar pujuinauka jiistaram. Tura shamkataram. Wikia pengké wainchatin turatatjai. Tura asan caldeos ainaun akuptuktatjarme. Nu aints ainauka wait anengratchau ainawai. Tura chikich aintsu nungkarin jiisar ninuchu waininayat nuni pujuinawai. Pengké shamrumtin ainawai. Ni kawairi ainau kakarman ampuinawai. Tura kawainum keeminauka untsuri asar, kukuiya nunisarang aneachmau arakia kauninawai. Tura tuni wekajinawa nuni mash mesenawai. Tura aints ainaun achikiar untsurin juwinawai. Atumi yaktari wenukrin jiisar aya wishikinawai. Timiá kakaram asar Yusnaka nintimtsuk: Iikia timiá kakarmaitji tinawai, —Yus timiayi.✡

Yus tamati Habacuc ataksha Yusen iniak:

—¿Caldeos ainau aints redjai namakan achinawa nunisarang iincha tuke achirmakarchatjiash? ¿Tura iin wait anentramtsuk aints ainautincha mash mantamawarchatjiash? —tu iniam Yus ayaak:

—Atsa. Ju chichaman wi nekamtikiatatjame nu aints ainau ausarti tusam nuwenam aarta: Wi taja nunaka yamaikia umikchatatjai. Turayatun umitskeka ukukchatatjai. Wina pachitsaram Yus tímia nunaka pengké umitsuk ukuktatuapi tuuka nintimraip antsu nakasta. Jumchik arus taratata nuka nekas taratnuitai, tura ni timia nunisang taratnuitai.✡

Yamaikia aarta: Pasé aints ainauka: Wikia miajuitjai tu nintiminawai. Antsu Yusen nekasampita tinauka tuke iwiaaku pujusartin ainawai, —Yus timiayi.✡

✡ 1: Hech 13.41

✡ 1: 2 Pe 3.8-10

✡ 1: Rom 1.17; Gál 3.11; Heb 10.37-38

Hageo

Hageo

1

Yuse chichame etserin Hageo naartin aarmauri

(Hag 1.1-15; 2.1-9)

Hageo apu Zorobabelan tura sacerdote apuri Josuén chicharak:

—Yus timiá kakaram aa nuka atumin chichartamak: Atumi aintsri ainau chichainak: Yuse jee jeamkatin kintaka jeatsui, tina nunaka nangkamiar tinawai. Tura Yuse jeengka jeamchayatrum, atumi jeengka shiiram taujai jeamkaram pujarme. Tura asaram itiur pujaji tusaram nintimrataram, Yus turamrume.

Atumka árak nukap araayatrum jumchik juwaarme. Tura nukap yuwayatrum tuke yapararme. Tura nukap umayatrum tuke kitamakrum pujarme. Tura atumi wejmakri nuparam entsaariatrum tuke tsetsemarme. Tura atumi kuikiari pengké jeatsui. Tura asamtai ¿warukarik ai pujaji? tusaram nintimrataram.

Atumka Yuse jee jeamtsuk pujau asaram nekasrum pengkerka pujatsrume. Atum wina pengker awajtustasrum wakerakrumka yamaikia mura wakaram, numi ainau ajakrum wina jearka jeartuktaram, Yus turamrume. Atumka nukap eayatrumek ¿atum juwarme nuka warukang timiá jumchiki? tusan iniajrume. ¿Atumi jeen nuke nintimsaram pujatsrumeash?

Antsu wina jearka pachiatsrume. Tura asaram atum juwarme nuka jumchikitai. Tura wi yumi jiturchati tusan surimiau asamtai, atumi ajarin árak araamiarume nuka nereenatsui. Wi atumi Apuri asan nunasha tajarme, Yus turamrume, —Hageo Zorobabelan tura Josuéncha timiayi.

Tamati apu Zorobabel tura sacerdote Josué tura aints ainau mash Hageo chichamen antukar nintimrar Yusen umirkarmiayi. Turinamtai Yus tawai tita timiau asa, Hageo aints ainaun chicharak:

—Yus atumin chichartamak: Shamkairap. Wikia tuke atumjai pujajai turamrume, —timiayi. Tura Yus ni aintsri ainaun pengker nintimtikrau asamtai, Zorobabel tura Josuésha tura chikich aints ainausha mash ataksha Yuse jeen jeamtan nangkamawarmiayi.

Tura Yus seati juun jean jeaminak pujuinai, Yus Hageon ataksha chicharak:

—Yamaikia apu Zorobabel, tura Josuésha tura mash aints ainausha chicharkum: Atum yamai pujautirmesha nintimrataram: ¿Ya aintsua Salomón yaanchuik wina jearun nekas shiirman jeartukmia nuna wainkamia? ¿Atumsha wainkamkuram? ¿Tura jea yamai jeamu wearme nusha itiur waintrume? ¿Ju jeaka warukuita? ¿Nekas mianchawaitai tatsurmeash? Turayatrum napchauka nintimtsuk pujustaram.

Tura wi atumjai pujau asamtai, wina jearka pachitsuk jeartuktaram. Wi yaanchuik atumi juuntri ainaun Egiptonmaya jiikin timiaja nunaka ataksha tajarme: Wina Wakantruka atumjai pujau asamtai napchauka nintimtsuk asataram. Wikia jearnaka wina paaniurun engkean nekasan pengker awajsatatjai. Wikia ataksha nungkanmasha tura nayaimpinmasha aa nunaka mash muchratnuitjai.✡ Kuik nungkanam ainia nuka tura kurisha mash winaruitai, Yus asan tajarme, —Yus Hageon timiayi.

Nunia Yus ataksha chichaak:

—Ju jeaka atum jeartukmarume juka chikich jear yaanchuik nekas shiiram amia nuna nangkamasang shiiram atinuitai. Tura juni angkan pengker nintimtunisrum pujustinuitrume. Wi Yus asan tajarme, —timiayi.✡

✡ 1: Heb 12.26

✡ 1: Esd 5.1-2

Zacarías

Zacarías

1

Yuse chichame etserin Zacarías naartin aarmauri

(Zac 1.1-4; 4.6)

Darío Persia nungkanam apu pujai, Yus ni chichame etsernun Zacaríasan chicharak:

—Yaanchuik wina chichamrun etserin ainau atumi juuntri ainaun chicharinak: Atum pasé nintimtairum inaisaram, nunia atumi tunaarisha mash inaisataram, tinau waininayat atumi juuntri ainau pachischarmiayi. Tura asaramtai wikia nu aints ainaun kajerkamiajai. Antsu yamaikia ami aintsrum ainau chicharkum: Atumi Yusri timiá kakaram aa nuka tawai tita: Atumi tunaari inaisaram wina umirtuktaram. Turakrumningkia wikia atumin pengker awajsatnuitjarme, Yus turamrume, —Zacarías timiayi.

Nunia Yuse awemamuri Zacaríasan wantintukmiayi. Tura chicharak:

—Apu Zorobabelan Yus tawai tusam ujakta: Suntara kakarmarijaingkia tura ami kakarmarmijaisha wina jearka jeartukchatatrume, antsu wina Wakantru kakarmarijai wina jearka jeartuktatrume, Yus timiá kakaram aa nuka turamui, —Yuse awemamuri timiayi.✡

Criston pachis Zacarías aarmauri

(Zac 9.9; 12.10; 13.7)

Nunia Zacarías Cristo nukap arus akiinatniun pachis ju chichamnasha aarmiayi:

—Yakat Jerusalénnum pujuinautiram warasrum kantamataram. Tura nu yakat Sión tutainum pujuinautiram warastaram. Jiistaram. Atumi Apuri: Wikia miajuitjai tumamtsuk antsu ni nemase ainaun mash nepetkau asa, burrochinam keemas winitramui. Nuka apua nuniska winitramtsui, antsu burro uchiri warinchu juutainum keemas winitramui.✡

Nunia nu chichamnasha Zacarías aarmiayi:

—Yus chichaak: Davidta weari ainau tura Jerusalénnum pujuinau wait anengkratin arti, tura wina tuke seatiarti tusan, wina Wakantrunka ni nintin tuke engketatnuitjai. Wi turamtai nangkijai ijuarmia nuka niincha wainkartinuitai. Nunia aints ni uchiri eemkauri jakau asamtai, nukap juutuj pujawa nunisarang aints mash juutin artinuitai, Yus tawai tusam ujakta, —Zacarías tu aarmiayi.✡

Nunia nu chichamnasha Criston pachis aarmiayi:

Uwija wainiun maawartinuitai. Turamtai uwija irunu tupikiakiartinuitai.✡

✡ 1: Esd 5.1-2

✡ 1: Mat 21.5

✡ 1: Juan 19.37

✡ 1: Mat 26.31; Marc 14.27

Malaquías

Malaquías

1

Yuse chichame etserin Malaquíasa aarmauri

(Mal 1.1, 6-8; 2.1, 8-9, 13-16)

Yuse chichame etserin Malaquías naartin Israel ainaun nu chichamnaka aarmiayi.

—Yus atumin chichartamak: Uchi ainau ni aparin pengker awajinawai. Tura inati ainau ni apurincha umirinawai. Antsu wikia atumi Apaachiri ai waitiatrumsha ¿waruka winaka umirtatsrume? Turasha wikia atumi Apuri ai waitiatrumsha ¿waruka wina chichamrusha anturtutskesha pujarme? Atum tangku wainmichu tura wekaichau tura sungkurmaku surusu asaram, winaka pengkerka awajtatsrume. ¿Atum turarme nuka pengkerkai? Watska, atumi apuri ju nungkanam atumin inatminak pujuinau nu tangkuka susataram. Tura atumi apuri nu suwam ¿nekas pengker nintimias jukitnukai? Atsa tajarme.

Sacerdote ainautiram, atumnasha nu chichamnasha akuptajrume. Atumka Yus umirat ukukrum, atumi turamurijai tura aints ainau nuiniamurmijai nu aints ainauka tunaun turuwarti tusaram nintimtikramiarume. Tura wina umirtuktin chicham umirtukchau asakrumin, wikia chikich aints ainausha atumin umirtamtsuk tura atumnasha pengkerka awajtamtsuk pujusarti tusan nintimtikrartinuitjai.

Tura asan atum wina surustasrum wakerarme nunaka nakitajai. Tura wainiatrum atumka juutkuram: ¿Ii Apuri waruka nuna nakitajai tawa? tu wearme. Atumi nuwari ajapau asakrumin, atumi tangkurincha nakitajai. Atumka natsa pujakrum, atumi nuwari chichasrum: Wikia amijai tsaniasan jakatnuitjai timiarume. Tu tinu asaram atumi nuwari timiarume nuka kajinmatsuk umirkataram. Wi Yus asan, aintsu namangken tura aintsu wakanin najanawitjai. Tura atumi Apuri asan tajarme: Atumi ninti mesrai tusaram wainkataram. Wikia aints ni nuwarin ajapawar ukuina nunaka tsuutajai. Tura asamtai atumi nuwari ajaparam ukukirap, Yus turamrume, —Malaquías tusa aarmiayi.✡

Tunau jiistin kinta pachis aarmauri

(Mal 3.1-5)

—Ii Apuri timiá kakaram aa nuka tawai: Nintimrataram. Wikia winitsuk wina jintarun iwiarati tusan, eemkan wina akupamurun akupkatnuitjai. Atumi Apuri atum searme nuka Wiitjai. Wikia aneachmau wina seatinak pujuinamunam wayaatnuitjai.✡

Tura wi winamtai ¿yáki surimrukat? Wi winamtai ¿yáki pangkaisha jiirsat? Wi winaknaka jiya nunisnak winitnuitjai. Atum japujai pakui sakmarme nunisnak atumi tunaarin sakartasan winitnuitjai. Aints ainau kuikiancha tura kurincha nekas pakuichau at tusar, jinum tseenawa nunisnak sacerdote ainaun nekasash wina umirtina tusan nekapsatnuitjai. Antsu nuniangka wina surusartas wakerina nunaka pachitsuk surusartinuitai.

Sacerdote ainau ni tunaarin inaisaramtai, wi yaanchuik warasmiaja nunisnak ataksha warastinuitjai. Wikia atumi Apuri timiá kakaram asan tajarme: Wikia atumi tunaarin jiistaj tusan winitnuitjai. Tura mash aints ainau tunaarin jiisan, wishin ainauncha jiistinuitjai. Tura nuwan nuwatsuk takau ainauncha jiistinuitjai. Tura nangkamiar Yusjai tajai tinu ainauncha jiistinuitjai. Tura tenap akiachiat takakmamtikin ainauncha jiistinuitjai. Tura waje ainaun tura mitaik ainaun, tura chikich nungkanmaya ainaun pasé awajin ainauncha mash jiistinuitjai. Tura wina nintimturchau ainauncha mash jiistinuitjai, —Yus tawai tusa Malaquías aarmiayi.

Kuik susatniun pachis aarmauri

(Mal 3.6-12)

Nunia Malaquías ataksha tu aarmiayi:

—Yus tawai tusam aints ainau ujakta: Atumi juuntri ainau wina chichamrun umirtutsuk pujuarmia nunisrumek atumsha wina umirtut nakitmiarume. Tura asakrumin wikia atumi Apuri asan tajarme: Yamaikia atumi tunaari inaisaram, wina chichamur umirtuktaram. Tura wainiatrum atumka chichaakrum: “¿Ami chichammin umirkatasnasha warí tunaarunak inaisataj?” tarume. Atumka kasa aintsua nunisrumek winar aa nu kasamu wearme. Turayatrum atumka wina chichartakrum: “¿Itiur amincha kasarkamiajme?” turutrume.

Tura asakrumin wikia tajarme: Atumniau aa nuka wina surachu asaram winar aa nuka kasartarme. Tura asaram yamaikia tenap nekapsataram: Atumniau kichik pachak jukirmeka diez (10) surustaram. Tura diez (10) jukirmeka kichik surustaram. Nu turakrumningkia wikia atumin pengker awajsatatjarme. Tura asamtai mash nungkanmaya ainau nuna wainkar atumin pachitmasar: Nu aintska nekas pengker pujawai turamiartinuitai. Wi atumi Apuri asan nunasha tajarme.

Yus ni aintsri ainaun wait anentramuri pachis etserkamu

(Mal 3.13-18)

—Ii Apuri tawai tusam aints ainau ujakta:

Atumka katsuram nintintin asaram, wina pachitsaram pasé chichartarme. Atumka chichaakrum: “Iikia nangkamir Yus umirkur pujaji. Antsu Yusen umirtsuk pujuinauka mamutsuk pujuinawai. Tura jampenak pujuinauka pengker pujuinau nekaji. Tura pasé aints ainauka: Yusjai nekapnaisatai tinayat, wait wajatsuk pujuinawai”, tu wearme nuka nangkamrum tarume, —Yus turamrume.

Yus nu aints ainaun tu tinu asamtai: ¿Itiur uwemratjik? tusar Yusen nintimraru ainauka mai nuwamtak chichasarmiayi. Tura Yuse naarin nintimsar pujusarmi tusar, tura Yus umirkarmi tusar papin aararmiayi. Turinamtai Yuska nu aints ainau nintimaurin nekau asa chichaak:

—Uchirtin ni uchirin wait anentawa nunisnak wina aintsur ainaun wait anentrartatjai. Wi turamtai, nuniangka pengke aints ainau yaachita tusaram, tura tunau ainausha yaachita tusaram atumsha nekaatnuitrume. Tura wina umirtinak pujuinauka tura wina umirtutsuk pujuinausha yaachita tusaram atumsha nekaatnuitrume, —Yus timiayi.

Cristo tatintrin pachis etserkamu

(Mal 4.1-6)

Ii Apuri timiá kakaram asa, tawai tusam aints ainau ujakta: Wait wajaktin kinta jeatak wajasi. Nu kintaka aints eper keemakam kapaawa nunisarang aints miajuitjai tinu ainausha tura pasé aints ainausha mash kapaarartinuitai. Tura asar kichkisha ampintrarchatnuitai. Antsu atum wina umirtakrumka, tangku jeanmaya tsekengkiar jiininak warainawa nunisrumek warastinuitrume. Nu kintaka aints nungka tsetserin najainawa nunisrumek atumka pasé aints ainauka najartinuitrume. Wikia umirtuktin chichaman wina inatir Moisésan akuptukmiaja nuka aneaku ataram.

Atumka nintimrataram. Tunau ainau amuktin kinta jeatsaing, wina chichamrun etsernun Elíasan ataksha akuptuktinuitjarme.✡

Wi turamtai Elías taa, uchirtin ainau ni uchirijai tsangkurnairar pengker nintimtunisar pujusarat tusa chichastinuitai. Antsu Elíasa chichamen pachinachmataikia wi taratnuitjai. Tura asan atumi nungkarin mash mesturtinuitjarme, Yus tawai tusam aints ainau ujakta, Malaquías tu aarmiayi.✡

✡ 1: Marc 10.2-9

✡ 1: Mat 11.10; Marc 1.2; Luc 1.76; 7.27

✡ 1: Mat 11.14; 17.10-13; Marc 9.11-13

✡ 1: Luc 1.17

Mateo

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Yamaram Chicham Mateo Aarmauri

1

Jesucristo Abrahama wearintai

(Luc. 3.23-38)

1 Ju papikia Jesucristo pachisar aarmawaitai. Jesucristo Davidta weari ayayi. Tura Davidcha Abrahama weari ayayi. Tura Abrahama weari ainau, tura Davidta weari ainau naaringkia ju papinum aarmawaitai.

2 Abraham Isaacan yajutmarmiayi. Tura Isaac Jacobon yajutmarmiayi. Tura Jacob Judán tura Judá yachí ainauncha yajutmarmiayi. 3 Tura Judá Tamaran nuwatak, ni uchirin Faresan tura chikich uchirin Zara naartinun yajutmarmiayi. Tura Fares Esroman yajutmarmiayi. 4 Tura Esrom Araman yajutmarmiayi. Tura Aram Aminadaban yajutmarmiayi. Tura Aminadab Naasónkan yajutmarmiayi. Tura Naasón Salmónkan yajutmarmiayi. 5 Tura Salmón Rahaban nuwatak Boozan yajutmarmiayi.✡ Tura Booz Rutan nuwatak Obedan yajutmarmiayi. Tura Obed Isaín yajutmarmiayi.✡ 6 Tura Isaí apu Davidtan yajutmarmiayi. Davidka Israela apuri ayayi. Tura David Uríasa nuwarin nuwatak, ni uchirin Salomónkan yajutmarmiayi.✡

7 Tura Salomón Roboaman yajutmarmiayi. Tura Roboam Abíasan yajutmarmiayi. Tura Abías Asan yajutmarmiayi. 8 Tura Asa Josafatan yajutmarmiayi. Tura Josafat Joraman yajutmarmiayi. Tura Joram Oseasan yajutmarmiayi. 9 Tura Oseas Jotaman yajutmarmiayi. Tura Jotam Acazan yajutmarmiayi. Tura Acaz Ezequíasan yajutmarmiayi. 10 Tura Ezequías Manasésan yajutmarmiayi. Tura Manasés Amónkan yajutmarmiayi. Tura Amón Josíasan yajutmarmiayi. 11 Tura Josías Jeconíasan tura Jeconíasa yachí ainaun yajutmarmiayi. Tura Babilonianmaya apuri Israel ainaun nepetkau asamtai, Israel ainaun achikiar Babilonianam jukiarmiayi.

12 Tura Jeconías nuni pujus Salatielan yajutmarmiayi. Tura Salatiel Zorobabelan yajutmarmiayi. 13 Tura Zorobabel Abiudan yajutmarmiayi. Tura Abiud Eliaquiman yajutmarmiayi. Tura Eliaquim Azoran yajutmarmiayi. 14 Tura Azor Sadócan yajutmarmiayi. Tura Sadóc Aquiman yajutmarmiayi. Tura Aquim Eliudan yajutmarmiayi. 15 Tura Eliud Eleazaran yajutmarmiayi. Tura Eleazar Matánan yajutmarmiayi. Tura Matán Jacobon yajutmarmiayi. 16 Tura Jacob Josén, Marí aishrin yajutmarmiayi. Marísha Jesúsan jurermiayi. Tura Jesúska Yus akupkamu asamtai Mesías inaikiamuitai.

17 Tura Jesúsa weari Abrahamnumia nángkamas Davidnum jeatak catorce (14) weari inaikiamu armiayi. Tura Davidnumia nángkamas Israel ainau Babilonianam achikmau jeakuri catorce (14) wearisha inaikiamu armiayi. Nuni nángkamas Mesíasjai mash irumram ataksha catorce (14) weari inaikiamu armiayi.

Jesucristo akiinamuri etserkamuri

(Luc. 2.1-7)

18 Jesucristo tu akiinamiayi. Jesúsa nukuri Marín nuwatkataj tusa, José niin chichasmiayi. Tu chichasar kanakar pujuinai, Yuse Wakani kakarmarijai Marí japrukmiayi.✡ 19 Marí japrukamtai, José nuna nekaa, pengker nintintin asa, aints ainau nuna nekaawarai tusa, takamtaik uuk inaisatas wakerimiayi. 20 Tu nintimias pujamtai, Yuse awemamuri Josén karanam wantintukmiayi. Tura chicharak:

—Joséya Davidta weariya, ame chichasmaurum María japruku wainiatmek natsaamtsuk jeemin jukita. Yuse Wakani aitkamu asa japruki. 21 Tura asamtai uchin jurertatui. Turamtai nu uchikia aints ainaun tunaanumia uwemtikratin asamtai, nu uchikia Jesús inaikiatatme, —timiayi. Nuna naaringkia Uwemtikiartin taku tawai.✡

22 Nu turunatnunka yaanchuik Yuse chichamen etserin aarmia nunisang umikmiayi. Nu aarmauka nuwaitai:

23 “Antuktaram. Nawan aintsjai tumichu japruktinuitai. Tura asa uchin jurertinuitai. Tura uchin Emanuel inaikiatnuitai.” Nuna ta nuka “Yus iijai pujawai” taku tawai.✡

24 Turamtai José shintar, Yuse awemamuri timiaun miatrusang umikmiayi. Tura Marín ni jeen jukimiayi. 25 Tura uchi eemkauri akiintsaing, ni jeen jukiyat, nijaingkia tumatsuk pujus, Marí uchin jurermiayi. Tura uchin jurer, naarin Jesúsan inaikiamiayi.✡

2

Nekau ainau irasmauri

1 Herodes Judea nungkanam apu pujai, Jesús Belén yaktanam Judea nungkanam akiinamiayi. Jesús akiinau asamtai, nekau aints ainau tsaa taakmanumanini jiinkiar Jerusalénnum jearmiayi. Tura apu Herodes pujamunam jear, 2 Herodesan iniinak:

—¿Judío apuri akiina nusha tuning puja? Iikia tsaa taakmanumanini angkuaji wainkau asar, apu akiinayi tusar: Ameka Apu wajastatme titasar winiji, —tiarmiayi.

3 Tinamtai apu Herodes nuna antuk: Wikitjai apunka tusa, napchau nintimramiayi. Turamtai Jerusalénnum pujuinausha mash napchau nintimrarmiayi. 4 Tura asaramtai apu Herodeska sacerdote juuntri ainaun mash untsuk, tura Moisésa chichame nuikiartin ainauncha mash irur:

—¿Tuning akiinatnuita Cristoa? —tu iniasmiayi. 5 Tu iniam, Yuse chichamen etserin tu aarmau asamtai aiminak:

—Belén yaktanam Judá nungkanam nuni akiinatnuitai. Cristo akiinatniuri pachis aarmauka nuwaitai:

6 Yus chichaak: “Judá nungkanam yakat Belén tutai mianchauka achatnuitai. Antsu nu yaktanam juun apu akiinatnua nuka Israela weari ainaun inartinuitai. Tura asamtai nu yaktaka chikich yakat Judá nungkanam aa nuna nangkamasang juun atinuitai,”

Yus timiayi. Tu aarmawaitai, —tusar aimkarmiayi.✡

7 Tu aiminamtai, apu Herodes nekataj tusa, nekau ainaun tsaa taakmanumanini winiarmia nunaka akanak juki:

—¿Angkuajisha nekasrumsha warutia wainkamarume? —tu iniasmiayi. 8 Tura nuna nekaa, Belén yaktanam awemak:

—Nuni wetaram. Turaram uchi pujatsuash tusaram, tenapkesrum nekaataram. Tura wainkaram umisrum waketkiram winasha ujatkataram. Turakrumin wisha wena uchin: Ameka apu wajastatme, titasan wakerajai, —anangkak timiayi.

9-10 Apu Herodes tu akatramu asar, nekau ainau apu jeenia jiinkiar, Belénnum wearmiayi. Tura jinta weenak, angkuajin tsaa taakmanumanini wainkarmia nunaka ataksha wainkarmiayi. Tura nuna wainkar nukap warasarmiayi. Tura uchi pujamunam tupnik angkuaji ketun jiisar, nuke wear jean wainkarmiayi. 11 Tura jean wainkar nuni wayaawar, uchi nukuri Maríjai pujuinaun wainkarmiayi. Tura wainkar tikishmatrar:

—Ameka apu atatme, —tiarmiayi. Tura kichik kichik ni kajurin urakar, ni kajurinia kurin, tura keematai kungkurman, nunia shirikpin mirra tutain uchin susarmiayi. 12 Tura arum kashi kaninamtai, Yus nu nekau aints ainaun karanam chicharak:

—Judío apuringkia ujatsuk, tupnik atumi nungkari waketkitaram, —timiayi. Tu timiau asar, chikich jintak ni nungkarin waketkiarmiayi.

Egipto nungkanam wemauri

13 Nekau ainau waketkiaramtai, Yuse awemamuri Josén karanam aneachmau wantintukmiayi. Tura chicharak:

—Joséya nantakta. Tura nantakim uchi nukurijai jukim, Egipto nungkanam weta. Apu Herodes uchin eak maatas wakerau asamtai turata. Tura nuni pujakmin, waketkita tusan ujaktatjame, —timiayi.

14 Tamati Josésha wári nantaki, uchin nukurijai juki, kashi Egipto nungkanam wearmiayi. 15 Tura Egiptonam jear: Herodes jakamtai waketkimi tusar nakasarmiayi. Nu turatnunka pachis yaanchuik Yus ni chichamen etsernun aamtikramiayi. Yus nuna miatrusang umikti tusa turamiayi. Nu aarmauka nuwaitai: “Egipto nungkanmaya wina Uchirun untsukmiajai.”✡

Uchi ainau maamuri

16 Apu Herodes nekau ainaun taarti tusa naka nakaka ni tacharamtai, wina anangkrua tusa, nukap kajekmiayi. Tura nekau ainaun: ¿Angkuajin warutia wainkamarume? nuwik tu iniasu asa, nuna paan nekaa, ni suntarin akupak: “Uchi aishmang yamai akiinau ainau tura yamai wekaarau ainausha, tura yamai chicharu ainausha, tres musach jeatak Belén yaktanam pujuinau, tura arakchichu pujuinausha mash amuktaram,” tusa akupkamiayi. 17 Tu akatramu asar, uchi ainaun mash maawarmiayi. Nu uchi ainaun maamurin pachis Yuse chichamen etserin Jeremías yaanchuik aarmia nuna miatrusarang umikiarmiayi. Nu aarmauka nuwaitai:

18 “Ramá yaktanam nuwa kakar juutmau antuukatnuitai. Nuwa juutu puja nuka Raquelaitai. Ni uchiri mash amutkamu asa, jikiamak kakar juutui. Antsu jikiamtsuk asata tinamaitiat antatsui.” Tu aarmawaitai. Nu aarmauka apu Herodeska akiintsaing, ukunam atiniun pachis aarmawaitai.

19 Tura apu Herodes jakamtai, José Egiptonam pujai, Yuse awemamuri nayaimpinmaya ataksha tari, karanam wantintuk chicharak:

20 “Joséya nantakta. Uchin maatas wakerimia nuka yanchuk jakau asamtai, uchi nukurijai jukim Israel nungkanam waketkita,” timiayi.

21 Tamati José nantaki uchin nukurijai juki, Israel nungkanam waketkimiayi. 22 Tura nuni jear, ni apari jakau asamtai, Herodesa uchiri Arequelao naartin Judea nungkanam aints ainaun inawai tamaun antuk, José nuni wetan shamiayi. Tura karanam: Israel nungkanam weep timiaun antuku asa, Galilea nungkanam wemiayi. 23 Tura Galilea nungkanam pujustas, Nazaret yaktanam wemiayi. Nu turunamuka yaanchuik Yuse chichamen etserin timiaun miatrusang umikmiayi. Nu Jesúsan pachis timiauka nuwaitai: “Nazaretnumia aintsuitai tiartinuitai.”✡

3

Imiakratin Juanku etserkamuri

(Marc. 1.1-8; Luc. 3.1-9, 15-17; Juan 1.19-28)

1 Jesús tuke Nazaretnum pujamtai, imiakratin Juan Judea nungkanam taa, numi atsamunam Yuse chichamen etsermiayi.✡

2 Tura aints ainaun chicharak:

—Yus aints ainaun nayaimpinmaya inartin kinta jeau asamtai, atumi tunaari inaisaram tuke Yus nemarkataram, —timiayi.✡

3 Yaanchuik Juankun pachis Yuse chichame etserin Isaías aarmia nuna miatrusang umikmiayi. Nu aarmauka nuwaitai:

Numi atsamunam aints taa kakar chichaak:

“Aints ainau apu wekaasatniun jintan tupin iwiarina nunisrumek atumi ninti iwiarataram,” timiayi. Tu aarmawaitai.✡

4 Juan kamiyu uren kachumnuyayi. Tura peetirincha nuwap najanamun peeyayi. Tura manchincha yuyayi. Tura wapasa yumirincha uminuyayi. 5 Tura Yuse chichamen etsermatai, Jerusalénnumia aints ainau, tura Judea nungkanmaya ainausha, tura Jordán entsanam arakchichu pujuinausha untsuri Juan etsermaun antukartas kaunkarmiayi. 6 Tura aints ainau: Yus wína tunaarun sakturat tusar ni tunaarin etserkaramtai, Juan nu aints ainaun Jordánnum imaimiayi.

7 Turamtai fariseo ainau, tura saduceo ainausha untsuri Juan aints ainaun imiaamun jiisartas kaunkarmiayi. Tura kaunkaramtai, Juan nu aints ainaun chicharak:

—Atumka napia tumau ainarmincha ¿yaachia atumin mairam uwemratatrume turamiarume? Atumka nangkamrum: Wisha mainka uwemrainjapi, tura Yuska winaka wait wajaktinnaka suruschaintapi ¿tu nintimsarmesha pujarme?✡ 8 Nekasrum uwemratasrum wakerakrumka, atumi tunaaringkia inaisaram ukuktaram. 9 Atumka nangkamrum: Iikia Abrahama uchirinji, tura asar Yuse aintsri ainiaji tarume. Antsu wikia tajarme: Yuska ju kaya tepa junaka juki: Juka Abrahama weari ati tusa, ningki wakerakka turamnawaitai. 10 Atumka numi nerechua nunisketrume. Tura aints jachan juki numi nerechun ajak nuna kanawen charur epeawai. Yuska nu aintsua nunisketai. Atumi tunaari inait nakitakrumka, nekasrum wait wajaktinuitrume.✡ 11 Atumi tunaari inaisaram Yus umirkataram tusan, wikia aya entsanmak imiajrume. Antsu wína ukurun winitata nuka wína nangkatusang kakaram atatui. Wikia mianchau asan, natsaamakun ni sapatrin takuschatnuitjai. Yuse Wakani Yusnau ainautirmi nintin piatramkatatrume. Antsu Yus umirchau ainautirminka ji kajintrashtinnum japramatatrume.✡ 12 Niisha Yusnau ainaun, tura Yusen umirchau ainauncha akantratnuitai. Aints trigon pakawa nunisang turatnuitai. Trigo jingkiajincha, tura saapencha akankatas pear su su umpui jingkiajinak juwawai tura jeanam ukuawai. Antsu saapen epeawai. Yuscha nunisang niinu ainaunka ni jeen jukiartinuitai. Antsu niin umirchau ainaunka ji kajintrashtinnum japatnuitai, —Juan etserak timiayi.

Jesúsa maimuri

(Marc. 1.9-11; Luc. 3.21-22)

13 Nunia Jesús Galilea nungkanmaya jiinki, Jordán entsanam wína imiatti tusa Juankun werimiayi. 14 Tura wainiat Juan Jesúsan imaichmin nekapeak chicharak:

—Ame nekasam wína imiatmin ayatum ¿wína imiatit tusam winam? —timiayi.

15 Tu iniam Jesús ayaak:

—Ja ai, yamaikia imiatia. Yus turataram turamin asamtai, nuka mash umikminuitji, —timiayi. Tamati Juan Jesúsan imaimiayi. 16 Tura imiaim, Jesús entsanmaya jiinki, nayaim uranniun wainkamiayi. Turamtai Yuse Wakani yapangma tumau Jesúsa muuken winitmiayi. 17 Turamtai nayaimpinmaya chichaman antukarmiayi. Nu chichamka nuwaitai.

—Juka wína Uchiruitai, wína aneetiruitai. Niin pengker nintimtusan pujajai, —Yus timiayi.

4

Jesúsa nekapsamuri

(Marc. 1.12-13; Luc. 4.1-13)

1 Yuse Wakani Jesúsan engkemtuau asa, aints atsamunam Jesús Satanásjai nekapnaisati tusa akupkamiayi.✡

2 Tura akupkamu asa, nu nungkanam cuarenta (40) kinta ijiarma pujus yaparmiayi. 3 Tura timiá tsukamak pujamtai, Satanás nuna wainak: Watska, wína chichamrun umirtukchatpiash tusa, Jesúsan nekapsatas chicharak:

—Nekasam Yuse Uchiritkumka ¿waruka nangkamisha yaparusha pujame? ¿Warukaya kaya tepa ju jukim yuwatasam pang najantsume? —timiayi. 4 Tamaitiat Jesús ayaak:

—Atsa, turashtatjai. Yuse chichame tu aarmawaitai: “Aints aya yutanak yutanak nintimtinauka tukeka pujuschartinuitai. Antsu Yuse chichamen nintimtinauka nekasar tuke pujusartinuitai,” —timiayi.✡

5 Nuniangka Satanás Jesúsan ayas, pengker yaktanam Jerusalén tutainum umamiayi. Tura Yus seatai juun jea yakí wajakmanum iwiak, 6 ataksha nekapsatas chicharak:

—Nekasam Yuse Uchiritkumka, tsekengkim yakiiya ayaarta. Yuse chichamesha tu aarmawaitai: “Yus ni awemamuri irunun amin waitmakarti tusa inartinuitai. Turamtai nawemin kayan tukumkai tusar, Yuse awemamuri ainau ni uwejejai achirmakartatui” tu aarmau asamtai, tsekengkim yakiiya ayaarta, —timiayi.✡

7 Tamaitiat Jesús ayaak:

—Atsa, turashtatjai. Chikich aarmausha tu aarmawaitai: “Atumi Yusri atumi Apuri asamtai, nangkamrum nekapsatasrum wakerukairap,” —timiayi.✡

8 Tamati nunia Satanás Jesúsan ataksha ayas, mura nekas juunnum iwiakmiayi. Tura nuni mash nungka aa nuna, tura nu nungkanmaya yakat ainauncha, nekas pengker aa nunasha mash inaktusmiayi. 9 Tura Satanás chicharak:

—Ju nungka ainau mash winaruitai. Turayatun tikishmatruram: Ameka wína Apuruitme turutkumningkia, junaka mash aminu ati tusan susatatjame, —anangkak timiayi.

10 Tamaitiat Jesús ayaak:

—Satanása weta. Yuse chichame tu aarmawaitai: “Atumi Yusri atumi Apuri asamtai: Ameketme Apum titaram. Turaram atumi Yusri nuke umirkataram,” —timiayi.✡

11 Tamati Satanás Jesúsan nepetkatatkama tujintak ukukmiayi. Turamtai Yuse awemamuri nayaimpinmaya Jesúsan kakamtikrartas kautkarmiayi.✡

Jesús Galilea nungkanam wekaasamuri

(Marc. 1.14-15; Luc. 4.14-15)

12 Imiakratin Juankun achikiar kársernum engkewaramtai, Jesús Galilea nungkanam waketkimiayi.✡

13 Tura Nazaretnum jea, nuningkia pujuschamiayi, antsu nunia jiinki Zabulón nungkanam, tura Neftalí nungkanmasha Capernaum yaktanam juun kucha yantamen pujustas wemiayi.✡

14 Tura asa yaanchuik Yuse chichamen etserin Isaías naartin nu nungkanmaya ainaun pachis aarmia nunaka miatrusang umikmiayi. Nu aarmauka nuwaitai:

15 “Yaanchuik Israela uchiri Zabulón naartinu weari ainausha nunia Neftalí weari ainausha juun kucha yantamen puju armiayi. Nu nungkasha Galilea tutayi. Nuni Israelchau ainau untsuri pujusar, Jordán entsa majincha untsuri pujuinawai. 16 Nunia aints ainau tunau asar, teenam pujuinawa nunisarang pujú armiayi. Tura nuni pujuinau yamaikia uwemratin chichaman antukar, aints paaniun waininawa nunisarang pujusarmiayi. Nu aints ainau jakawa nunisarang teenam pujuinayat, nu paaniunka wainkarmiayi.”

Tu aarmawaitai.✡

17 Nunia Jesús Yuse chichamen etsertan nangkamamiayi. Tura chichaak:

—Yus nayaimpinmaya aints ainaun inartin kinta jeatak wajasi. Tura asamtai atumi tunaari inaisaram tuke Yus nemarkataram, —timiayi.✡

Namakan achiun untsukmauri

(Marc. 1.16-20; Luc. 5.1-11)

18 Jesús Galilea nungkanam juun kucha kaanmatkarin wekaas, namakan achiun jimiaran wainkamiayi. Nuka namakan achikiartas reden juun kuchanam ujungkarmiayi. Nu aintsu naaringkia Simón Pedroyayi. Nuna yachí naaringkia Andrésuyayi. 19 Tura Jesús nu aintsun wainak chicharak:

—Wína nemartustaram. Tura namak achiarme nutiksarmek aints ainau wina chichamur ujakmintrum, —timiayi.

20 Tamati nuna antukar, ni rederin japawar ukukiar, Jesúsjai tsaniasar wearmiayi.

21 Tura arakchichu wekaasar, juun Zebedeo naartiniun ni uchiri Santiagojai, tura Juanjai ni rederin kanunam apainak pujuinaun wainkamiayi. Tura wainak Jesús chicharak:

—Wína nemartustaram, —timiayi. 22 Tamati Santiagosha, tura Juansha ayu tusar, kanunmaya jiinkiar ni aparinka ukukiar, Jesúsjai tsaniasar wekaasarmiayi.

Jesús aintsun untsurin nuiniarmauri

(Luc. 6.17-19)

23 Tura Jesús Galilea nungkanam wekaas, chikich chikich yaktanam iruntai jeanam waya, nunia aints ainaun nuiniarmiayi. Tura nuiniak: Yus aints ainaun tu inartinuitai tusa, Yusnum uwemratin chichaman etserkamiayi. Tura aints sungkurmakar pujuinaun, tura najaiminak pujuinauncha mash tsuwarmiayi. 24 Tura asamtai Siria nungkanam pujuinausha Jesús tsuwakratmaun nekawarmiayi. Tura nuna nekawar, jainauncha tura sungkurintin ainauncha, tura najaiminak pujuinauncha, tura iwianchrintin ainauncha, tura waurinak pujuinauncha, tura wekaichau ainauncha Jesúsnum itaarmiayi. Tura itaaramtai Jesús nu aints ainaun tsuwarmiayi.

25 Tura asamtai Galilea nungkanmaya ainau, tura Decápolis yaktanmaya ainausha, tura Jerusalén yaktanmaya ainausha, tura Judea nungkanmaya ainausha, tura Jordán entsa amajin pujuinausha untsuri Jesúsan nemariarmiayi.

5

Jesús muranam aints ainaun nuiniarmauri

1 Aints timiá untsuri kaunkaru asaramtai, Jesús nu aints ainaun ukuki, mura waka nuni keemsamiayi. Turamtai ni nuiniatiri ainausha nuni wakaar, nijai tsaniasar keemsarmiayi. 2 Tura keemsaramtai, Jesús nuiniatan nangkamamiayi.

Aints warastinun pachis etserkamuri

(Luc. 6.20-23)

3 Nunia Jesús ni nuiniatirin nuiniak:

“Aints ainau: Iikia nekasar Yuse Wakani yuumaji, tu nintimsar pujuinauka Yusnum tuke pujusartin asar warasartinuitai.

4 Tura ni tunaarin nintimsar wake mesekar juutinak pujuinauka Yus ni tunaarin tsangkuramu asar warasartinuitai.

5 Tura jampechu ainaun Yus yamaram nungkanam pujusarti timiau asar warasartinuitai.✡

6 Tura yaparinawa nunisarang tura kitaminawa nunisarang Yuse wakeramurin najanawartas wakerinauka, Yus turuwarti tusa yaingmau asar warasartinuitai.

7 Tura chikich ainaun wait anentin ainaunka Yuscha niincha nunisang wait anentamu asar warasartinuitai.

8 Tura péngke nintintin ainau Yusnum jear, Yusen wainkartin asar warasartinuitai.✡

9 Tura aints chikich ainaun: Maanitsuk asataram tinu ainaunka pachis Yus: Wína uchir ainawai timiau asar warasartinuitai.

10 Tura aints Yuse wakeramurin najaninak wait wajainauka tuke nangkantsuk Yusnum pujusartin asar warasartinuitai.✡

11 Atumka wína umirtuku asakrumin, aints ainau atumin jiyatminak, tura pasé awajtaminak, atumin pachitmasar waitrinak pasé chichainamtaisha warastinuitrume.✡ 12 Yaanchuik atum akiintsurmining, Yuse chichamen etserin ainauncha nunisarang pasé awajin armiayi. Tura asar atumnasha nunisarang pasé awajtaminamtaisha, atumsha nunisrumek wait wajau asaram, nayaimpinam Yusnum pujustinuitrume. Tura asaram pengker nintimsaram pujustaram. Tura nukap warastaram,” Jesús timiayi.✡

Weea tumawaitrume tusa nuikiartamuri

(Marc. 9.50; Luc. 14.34-35)

13 Nunia Jesús ataksha nuiniak:

“Atumka weea tumawaitrume. Weesha tuke wakeruktinuitai. Tura wee michumangka ¿itiur ataksha yapaktinuita? Wee michumangka, waríksha itiurkachmin asamtai, aints ainau nuna aanum aints wekaatainum japawar ukukmiaun nawejai najainawai. Turamu asaramtai atumsha Yus umirtsuk pujakrumningkia, Yuska atumin wee michu aanum japamua nunisang japrama ukurmaktinuitrume.

14 “Atumka ju nungkanam paaniua nunisrumek pujau asaram, aints ainaun paan nintimtikratnuitrume. Atumka yakat muranam aa nusha paan wainkatnuitrume. Tura asamtai atumsha yakta nunisrumek anumkachminuitrume.✡ 15 Aints ainau kantiin akawar chingnanmaka engkeenatsui, antsu yakí kentsar jeanam pujuinaun mash paan wainmamtikinawai. 16 Atumsha nunisrumek nekas pengker aa nu turau asaram, aints ainau atumi pengker pujamurmin waitmakar, Yuska juuntaitai tiarat, tu nintimsaram pujustaram,” Jesús timiayi.✡

Moisésa chichamen pachis etserkamuri

17 Nunia Jesús ataksha nuiniak:

“Atumka wína pachitsaram: Nuka Moisésa chichamen sakartas taawitai, tuuka nintimrairap. Tura Yuse chichamen etserin ainau aarmaurincha sakartas taawitai, tuuka nintimrairap. Wikia nunaka turashtatjai. Antsu Moisésa aarmaurin tura Yuse chichame etserin ainau aarmaurincha nekasan umiktasan taawitjai. 18 Nunasha tajarme: Nayaimpisha tura nungkasha meseatsaing, Moisésa aarmauringkia pengké kichkisha yapaijnaiyashtinuitai. Antsu mash aarmawa nunisang umiktinuitai.✡ 19 Tura aints Moisésa chichamen pengké tuupchincha pachischauka, tura chikich ainaun nuiniak: Nu chicham pachischatnuitrume tauka Yusnum jea, nekas mianchau atinuitai. Antsu Moisésa aarmauringkia umirak, tura chikich aints ainaun nuiniak: Nu chicham umirkataram tauka Yusnum jea nekas juun atinuitai. 20 Nunia atumka fariseo ainau tura Moisésa chichamen nuikiartin ainausha nangkamasrumek pengker pujachkurmeka, Yuse pujutirinka wayaashtinuitrume,” Jesús timiayi.

Kajernaikiamun pachis etserkamu

(Luc. 12.57-59)

21 Nunia Jesús ataksha nuiniak:

“Yaanchuik juun ainau Moisésa chichamen etserinak: Aints maawairap. Antsu aintsun maunaka yapaijkiartinuitai tiarmiayi. Nu tamauka antukmiarume. 22 Tura wainiatnak wikia atumin tajarme: Aints ni yachiin kajerak pujakka, wait wajaktiniun jukitnuitai. Tura ni yachiin suwirpiaku jiis, pasé chichaman chichaunaka junia apu ainausha wait wajaktiniun susartinuitai. Tura aints kichan kajerak katsekeak pujauka ji nekas kajintrashtinnum engkema tuke wait wajaktinuitai.✡

23 “Atumka Yus maaketai titasrum, Yusen waring achat susatasrumsha ni jeen wayaakrumningkia, nuni wayaaram, atumi yachí kajertaminak pujuinau aneakrumka, 24 Yus susatasrum wakerarme nuka ukukrum, atumi yachí jiistaram. Tura nijai chichasrum tsangkurnairataram. Nuniangka waketkiram, Yus susatasrum wakerarme nuka Ni susataram.

25 “Atumka tumaashitkurmeka, chikich aints atumin: Akirkata tusa, apu pujamunam jeetamiartas achirmakaramtaikia, nijai tsaniasrum jinta weakrum chicham iwiarataram. Nu turachkurmeka, apu achirmak suntar ainaun akupturmak: Ju aints kársernum engkeataram titinuitai. 26 Nekasan tajarme: Atumi tumaashri mash metek akiimiatsuk pujakrumka, nuniangka pengké jiinkishtinuitrume,” Jesús timiayi. *

Aishrinuka takaschatnuitai timiauri

(Marc. 9.43,47)

27 Nunia Jesús ataksha nuiniak: “Yaanchuik juun ainau chichaman etserinak: ‘Nuwa aishrinujai tsanirmawairap,’ tinamuka antukmiarume.✡ 28 Tura wainiatnak wikia atumin tajarme: Aints nuwan jiis, nijai tsanitan wakerau asa, ni nintijai yanchuk tunaun turawai.

29 “Tura asamtai atumi jiisha atumin tunau nintimtikramataikia, atumi jii untsurnumanini kut kuinkawa nunisrumek tunaarum japaram ukuktaram. Jii kichik mengkakau wainiatrumek, nayaimpinam tuke pujustinka timiá pengkeraitai. Antsu mai jiintukka namangmesha pengker ayat, ji kajintrashtinnum engkematnuka nekas pengké paseetai. 30 Tura untsur uwejmijai tunau takastasrum wakerakrumka, tunau takasai tusaram, atumi uweje met charawa nunisrumek tunaarum japaram ukuktaram. Uwej kichik met charukmau wainiatrumek, nayaimpinam tuke pujustinka timiá pengkeraitai. Antsu namangmeka pengker ayat, mai uwejtukka ji kajintrashtinnum engkematnuka nekas paseetai,” Jesús timiayi.✡

Nuwa japamun pachis etserkamuri

31 Nunia Jesús ataksha nuiniak: “Tura yaanchuik juun ainau etserinak: ‘Aints nuwarin ukuktias wakerakka, papin aar: Nuwarun ukuajai tusa, nu papinka nuwarin susatnuitai,’ tinu armiayi. 32 Antsu wikia tajarme: Nuwari kichjai pujachu wainiat, aints ni nuwarin ukuakka, chikich aintsun ninumkamtai, nu aintska nuwarin ukukin asa, nuwarin tunau takamtikui. Tura nuwa japamun nuwatkausha nunisang tunau wajawai,” Jesús timiayi.✡

Yusjai tajai nangkamrikia tichatnuitai

33 Nunia Jesús ataksha nuiniak: “Yaanchuik juun ainau etserinak: ‘Atumka ii Apuri naarin pachisrum: Yusjai tajai, nunaka turatatjai, tarume nuka umitskeka inaisairap,’ tinu armiayi. Nu tamauka antukmiarume. 34 Tura wainiatnak wikia atumin tajarme: Nangkamrumka Yusjai tajai, pengké tiirap. Yusjai tajai, nayaimpinmasha tuke nunisang au asamtai, wisha nunisnak waitrutsuk chichaajai takurmeka, nayaimpisha Yuse pujutiri asamtai nusha tiirap. 35 Tura Yusjai tajai, ju nungkasha tuke nunisang au asamtai, wisha waitrutsuk chichaajai takurmeka, ju nungkancha Yus wainu asamtai nuka tiirap. Tura Jerusalén yaktasha pachisrum: Jerusalén nekas Juun Apu yaktari asamtai, wisha waitrutsuk chichaajai, Yusjai tajai tiirap.✡ 36 Atumka jemperuktaj takurmesha, atumkeka jemperukchatnuitrume. Tura atumi jemperi ataksha tuke shuwin ati tayatrumek nusha turachminuitrume. Tura atumi muuken pachisrum: Nekasnak waitrutsuk Yusjai tajai tiirap. Tura asaram atumek nintimsaram: Wi wakeraknaka nuna turatatjai titasrum: Yusjai tajai tiirap. 37 Tura atumin ininminamtaikia: Ja ai titasrum wakerakrumka tupnik: Ja ai titaram. Antsu atsa titasrum wakerakrumka tupnik: Atsa titaram. Nuna nangkamasrumek: Yusjai tajai takurmeka nuka paseetai,” Jesús timiayi.✡

Yapaijkiatnun pachis etserkamu

(Luc. 6.29-30)

38 Nunia Jesús ataksha nuiniak: “Yaanchuik juun ainau Moisésa chichamen etserinak: ‘Aints ijutminak jiimin mesturmaramtaikia, amesha nunismek yapaijkum ni jii mesturta. Tura ni ijutminak naimin akartamkamtaikia, amesha nunismek yapaijkum ni naisha akarkata,’ tinu armiayi. Atumka nu etsermau antukmiarume. 39 Antsu wikia atumin tajarme: Pasé aints ainau yapaijtsuk asataram. Antsu aints atumi yapiin awaturminamtaisha, atumka yapaijtsuk atusha awatita tusaram tsangkatkataram.✡ 40 Aints tumaashnum akirkata tusa, atumi wejmakri jurutramataikia, atumi punchurisha jukiti tusaram tsangkatkataram. 41 Tura aints atumin inatmak: ‘Ju mermaka kichik kilómetro entsatrukta,’ turamataikia, jimiarchik kilometrosha pengker nintimsaram nuka entsatkataram. 42 Tura aints: Yuumamur surusta turamataikia, ni yuumamuri surittsuk susataram. Tura aints atumin: Warirmesha tsangkatrukta turamataisha, surittsuk ikiastaram,” Jesús timiayi.

Nemasem aneeta timiauri

(Luc. 6.27-28, 32-36)

43 Nunia Jesús ataksha nuiniak: “Yaanchuikia aints ainau chichainak: ‘Ame irutkamurmek aneeta. Antsu nemasmeka suwirpiaku jiista,’ tinu armiayi. Atumka nu tamau antukmiarume. 44 Antsu wikia tajarme: Atumi nemase ainau aneetaram. Tura atumin pasé chichartaminamtaisha, Yus yainmakti titaram. Tura atumin suwirpiaku jiirminamtaisha pengker awajsataram. Tura atumin jiyatminamtaisha, tura pasé awajtaminamtaisha, nu aints pachisrum Yus seattiaram.✡ 45 Tu pujakrumka atumi Apaachiri nayaimpinam puja nuna wakeramuri umiu asaram, nekasrum ni uchiri ainiarme. Yus aints ainaun mash wait anentau asa, pasé aints ainamunmasha, tura pengke aints ainamunmasha tsaa tsantrati tusa tuke tsangkatawai. Tura Yusen umirin ainamunmasha, tura Yusen umirchau ainamunmasha yumi jiturti tusa yumincha tuke akupawai. 46 Tura asamtai atumin anenminak pujuinau nuke aneakrumningkia, ¿Yus atumin: ‘Nekasrum pengke aintsuitrume,’ turamtatuak? Atsa. Antsu kuikian juu ainau tunau ainayat, niin aneenauncha nunisarang aneenawai.✡ 47 Tura atumi weari ainaujaing chichaakrumka ¿Yusen umirchau ainau nuna nangkamasrumek pengker nintimsarmek pujaram? Atsa, Yusen umirchau ainausha ni weari ainaujai chichainawai. 48 Tura asamtai atumi Apaachiri nayaimpinam puja nujai metek nekas pengker ataram,” Jesús timiayi.✡

6

Pengker aa nu turataram timiauri

1 Nunia Jesús ataksha nuiniak: “Atumka: Aints ainau wína pengker turamurun wainkarat tu nintimsarmeka pengker aa nuka turuwairap. Tu nintimsaram chikich ainaun pengker awajsamin wainiat, atumi Apaachiri nayaimpinam puja nuka atumin pengkerka awajtamsashtinuitrume.✡

2 “Tura asamtai yuuminak pujuinau yaingkrumsha, chikich ainausha antukarat tusaram etserkairap. Antsu aints ainau wina mash jiirsar: Pengke aintsuitme, turutiarat tu nintimsar, iruntai jeanam wajasar tura jinta wekaasar: Yuuminak pujuinaun yayaajai, tusar etserinawai. Antsu wikia nekasan tajarme: Chikich ainau nuna jiisar: Nuka pengke aintsuitai tinau asaramtai, Yuska nu aintsnaka pengkerka awajsashtinuitai. 3 Tura asamtai yuuminak pujuinaun yuumamuri susamsha: ‘Yuumamurin susamjai,’ tutsuk, aints kichkisha ujakairap. 4 Antsu takamtaik uukrum chikich ainau yuumamuringkia susataram. Turakrumningkia atumi Apaachiri mash aintsun wainua nuka atum turamuncha wainak, atumin pengker awajtamsatnuitrume,” Jesús timiayi.

Yus seatai nuikiartamu

(Luc. 11.2-4)

5 Nunia Jesús ataksha nuiniak: “Tura Yus seakrum, anangkartin ainau Yusen seaina nunisrumka Yuska seairap. Anangkartin ainau wina jiirsarat tusar, iruntai jeanmasha tura aints untsuri wekaatainmasha wajasar Yusen seainawai. Nekasan tajarme: Aints nuna jiisar: Nekas pengke aintsuitai, tu nintimtinau asaramtai, tu seau ainaunka Yuska pengkerka awajsachartinuitai. 6 Tura Yus seakrum, aints atsamunmasha atumi kanutirincha atumek pujusrum, atumi Apaachiri Yus seataram. Turakrumningkia atumi Apaachiri mash aintsun wainua nuka atum turamuncha wainak, atumin pengker awajtamsatatrume.✡

7 “Yus seakrum nangkamrum nukap chichaj pujuirap. Nuka Yusen nekachu ainau tuminawai. Nuka ningki nintimsar: Wikia nukap chichaamtaikia Yuska anturtawapi, tu nintiminawai. 8 Antsu nu aints ainau Yusen seainawa nunisrumka Yuska seairap. Atumka seatsrumning, atumi Apaachiri Yus atum yuumamuncha mash nekawai. 9 Tura asamtai atumka Yus tu seataram:

Ii Apaachiri Yus,

nayaimpinam pujame nu

ii nekas Apaachirinme. Aints mash amin naarmin pachisar: Ameketme pengkeram turamiarti.

10 Ame aints inartin kinta wári jeati.

Ame wakeramuram nayaimpinmasha tura nungkanmasha tuke ati.

11 Ju kintaka ii yutairi yuumaji nu sukartusta.

12 Tura chikich aints

iin pasé awajtamsaru ainau

tsangkurau akurningkia,

ii tunaarisha iincha nunismek tsangkukratkata.

13 Tura tunaanum jearai tusam

japkartuam ukukratkiip,

antsu iwianchnumia uwemtikiartukta. Maaketai.

Tu Yuska seataram.✡

14 “Nuniasha tajarme: Atumin pasé awajtaminausha tsangkurakrumningkia, atumi Apaachiri nayaimpinam puja nusha nunisang atumin tsangkutramratatrume. 15 Antsu atumin pasé awajtaminausha tsangkurchakrumningkia, atumi Apaachiri nayaimpinam puja nusha atumin tsangkutramrashtatrume,” Jesús timiayi.✡

Ijarmar pujustinun pachis etserkamu

16 Nunia Jesús ataksha nuiniak: “Ataksha tajarme: Atum Yus seatasrum ijarmarmesha wake mesekairap. Anangkartin ainau: Aints wína jiirsar: Ijarmayapi turutiarat tusar tuminawai. Tura asamtai wikia nekasan tajarme: Chikich aints: Pengke aintsuitai tu nintimtursarat tusar, ijarmawar pujuinaunka Yuska pengkerka awajsashtinuitai. 17-18 Antsu atumka ijarmaram pujakrumsha, aints nekarawai tusaram, atumi yapi nijarum pengker temashmiartaram. Aints ijarmayapi turutiarai tusaram nuka turataram. Chikich aintska nekarminachu wainiat, atumi Apaachiri Yus mash aa nuna nekau asa, atumin pengker awajtamsatatrume,” Jesús timiayi.

Kuikiartin wajastaj tu nintimtsuk asataram timiauri

(Luc. 12.33-34)

19 Nuniasha Jesús ataksha chichaak: “Wikia nunasha tajarme: Ju nungkanam warinchu ainau sengka wári mesratin asaramtai, tura warinchusha mengkakartin asaramtai, tura kasa ainau jea wayaawar kasamkartin asaramtai, kuik kiaungkairap. 20-21 Antsu nayaimpinmaka warinchu atsuinau asaramtai nuningkia mamurchatnuitrume, tura warinchurmesha mengkakashtinuitai. Tura kasa ainau kasamkartas wayaachartinuitai. Tura asamtai atumka nukap wakerarme nuka atumi nintijai tuke nintimsaram pujarme. Tura asaram ¿itiurak nekasan nayaimpinam jeataj? tu nintimsaram pujustaram,” Jesús timiayi.✡

Aintsu jiingkia kantii kapaawa nunisketai timiauri

(Luc. 11.34-36)

22-23 Nunia Jesús ataksha nuiniak: “Atumi jiingkia kantii kapaawa nunisketai. Atumi jii pengkeraitmataikia, paan wainmaktinuitrume. Antsu atumi jii paseetmataikia, teenam pujawa nunisketrume. Atum waintrume nuka atumi nintijai nintimu wearme. Atumi ninti pengkeraitmataikia paan nintimratnuitrume. Antsu atumi jiingkia pengker ayat, atumi ninti paseetmataikia, atumsha teenam pujawa nunisrumek nintimuwearme. Atum tu nintimsaram pujakrumka, nekasrum timiá pasé pujarme,” Jesús timiayi.

Apu jimiar tenap umirkashtinuitai timiauri

(Luc. 16.13)

24 Nunia Jesús ataksha nuiniak: “Apu jimiar metek nintimtsuk pujuinaunka aints kichkisha umirkartatkama tujintinawai. Antsu kichnaka nakitak, kichan aneetnuitai. Tura kichkin umirak kichnaka pachischatnuitai. Tura asamtai atumka warinchu ainau aneakrumka, aya nuke aneetaram. Tura Yus aneakrumka, aya Yusek aneetaram. Antsu mai aneakrumka nuka yumtinuitai,” Jesús timiayi.

Yus ni uchirin wainui

(Luc. 12.22-31)

25 Nunia Jesús ataksha nuiniak: “Tura asamtai tajarme: Warinak yuwataj, tura warinak umurtaj, tura warinak entsartaj tusaram, nuke nintimsarmeka pujusairap. Yus tuke iwiaaku pujustaram tusa, pujutan suramu asa, atumi yutairincha, tura atumi entsatirincha suramsatatrume. 26 Chingki yakí nanamin ainau itiur pujuinawa tusaram nintimrataram. Nuka araknaka arainatsui. Tura arakan juukar jeanmasha ukuinatsui. Tu pujuinau wainiat, atumi Apaachiri nayaimpinam puja nuka ni yuwatniurin suwawai. Yus atumin chingkin nangkamasang nukap anenmau asa ¿atum yuumamunka itiur suramsashting? 27 Tura untsuri kinta pujustaj takurmesha kichik horaksha inangkakchamnawaitrume.

28 “Tura ¿warukaya atumi entsatiri pachisrum: Warinak entsartaj tusaram, nangkamrumsha nintimsarmesha pujarme? Yangkur ainau nangkamiar yangkurkar wajainau nintimrataram. Nuka takakminatsui. Tura uruchnasha kutaminatsui. 29 Tura apu Salomón yaanchuik pujumia nuka entsatirin timiá pengker entsariat, yangkura nuniskeka timiá pengkerka iwiarmamrachmiayi, tusan tajarme. 30 Nupaa ainau yamaikia shiiram au waininayat, kashin aints charukar jinum epeawartinun wainiat, Yuska shiirman iwiarmamtikin asa, atumnasha yangkuran nangkamasang entsatincha shiirman suramsatnuitrume. Tura asamtai ¿warukaya Yuska nekasrum nintimtsurme? 31 Tura asaram warinak yuwataj, tura warinak umurtaj, tura warinak entsartaj tusaram napchau nintimtsuk asataram. 32 Yusen nekachu ainau tuke inaitsuk tu nintimsar pujuinawai. Antsu atumi Apaachiri nayaimpinam puja nuka atumi yuumamurmin mash nekau asamtai, tuuka nintimtsuk asataram. 33 Antsu Yuse wakeramuri tura ni nekas pengker awajtamsamuri nuwá eemkaram nintimrataram. Turakrumningkia atumi yuumamurin mash suramsatatrume. 34 Tura asamtai kinta tsawaatsaing eemkaram: ¿Kashin wi warukatjak? tuuka nintimtsuk asataram. Kashin yumtin atin wainiatrum, yamaikikia nintimtsuk pujustaram. Chikich kinta yumtin amataikia, Yuska winaka waitui, tu nintimsaram pujustaram,” Jesús timiayi.✡

7

Chikich ainau pachisrum paseeka chichartsuk asataram

(Luc. 6.37-38, 41-42)

1 Nunia Jesús ataksha nuiniak: “Yus wínaka wait wajaktiniun surusai tusaram, chikich aints pachisrum pasé chichakairap. 2 Atumka chikich ainau pachisrum pasé chichaakrumningkia, Yuska atumin wait wajaktiniun suramsatnuitrume. Tura atum chikich ainau pengker awajkurminkia Yuscha nunisang atumin pengker awajtamsatatrume. 3 Tura chikich aints tunaun jumchik takau asamtai, atumka tunau nukap takautiatrumsha ¿waruka nu aintcha tunaawaitai tarume? Tunau pachisrum chichaakrumka, aints ni jiin tsetsee juun engketu wainiat, nunaka waintsuk chikich aintsu jiin tsetseen tuupchin engketun wainak, nuna jiij pujurua tumawaitrume. 4 Tura atumi tunaari nukap aa nu nintimtsuk pujayatrum ¿chikicha tunaari jumchik aa nuka pachisrumsha atumsha itiur chichastarmek? Tu pujakrumka aints ni jiin tsetsee juun engketun wainiat, nunaka waintsuk, chikich aintsu jiin tsetseen tuupchin engketun wainak: ‘Tsetsee jiimin engketun ashiitjai. Wait aneasam tsangkatrukta,’ tu chichaawa tumawaitrume. 5 Tu chichaakrumka chikich ainau anangkuram: ‘Auka péngke aintsuitai turutiarat,’ tu nintimsaram pujarme. Tura asaram nuwá eemkaram atumi tunaari nukap aa nu inaisaram, nuniangka paan nintimraram, chikich aints chicharkuram: Tunaari jumchik aa nuna inaisati tusaram chichastinuitrume. Tu pujakrumka aints nuwá eemak ni jiinian tsetsee juuntan ashii japa, nunia paan jiimias, chikich aintsu jiinia tsetsee tuupchin ashiawa tumawaitrume.

6 “Nuniangka ataksha tajarme: Aints Yuse chichamen nakitinauka Yuse chichamengka ujakairap. Antsu nu aints ainau Yuse chichame ujaakrumningkia, nuka atumin kajertamkatnuitrume. Nu aints ainau yawaa kajeawa nunisarang ainawai. Yawaa kajeu yutan pengker aa nunaka suamaitiat, aintsun esaitas wakerawai. Tura Yuse chichamen antutan nakitinau kúchia nunisarang ainawai. Kúchi nintinchau asar, shaakun najarar tsuringmin ainawai. Tura asamtai kúchi ainau shaak akik aa nuka susashtinuitai,” Jesús timiayi.

Yus tuke seataram timiauri

(Luc. 11.9-13;6.31)

7-8 Nunia Jesús ataksha chichaak: “Aints warinak seamina nunaka juwinawai. Tura warinak eaina nunasha waininawai. Tura winájai tinaunaka waitin uratinawai. Tura asamtai tuke Yus seataram. Turakrumningkia atumi yuumamurmin suramsatnuitrume. Tura Yuse wakeramurin nekaatasrum wakerakrumningkia, Yuska nunasha nekamtikramatnuitrume. Tura Yus pujamunam jeatasrum wakerakrumningkia, Yuska waitin uratramtinuitrume.

9 “Nusha nintimrataram. ¿Yaachia uchiri yaparak yurumkan seamaitiat kayan sua? 10 Tura ¿yaachia uchiri namakan seamaitiat napin sua? 11 Atumka tunau ayatrumek, nekasrum atumi uchiri pengker aa nuke suwarme. Atumka Yus seakrumningkia ¿atumi Apaachiri nayaimpinam puja nu nekas pengker asa, itiur suritramkating?✡

12 “Aints ainau wína pengker awajtusarat tusaram nu wakerau asaram, atumsha nunisrumek chikich aints ainausha pengker awajsataram. Nu chichamnaka Moiséscha, tura yaanchuik Yuse chichame etserin puju armia nusha mash umiktaram tusar aararmiayi,” Jesús timiayi.✡

Waiti tuupchin pachis etserkamuri

(Luc. 13.24)

13-14 Nunia Jesús ataksha chichaak: “Wikia ataksha tajarme: Yusnum pujustasrum wakerakrumka, waiti tuupchinam wayaataram. Waiti tuupich asamtai, aints ainau nuni wayaawar, jinta tsererchinam tuke iwiaaku pujustinnum weenauka untsurinchuitai. Antsu chikich waiti wangkaram asamtai, aints nuni wayaawar, tungkajin jintanam wait wajaktinnum jeartinka untsurintai,” timiayi.✡

Anangkartin ainaun pachis etserkamuri

(Luc. 6.43-44)

15 Nunia Jesús ataksha chichaak: “Wikia nunasha tajarme: Wait chichaman etserin ainau nangkamiar: Wikia Yuse chichamen etsernuitjai tinauka wina anangkruwai tusaram aneartaram. Nuka uwijaya nunisarang winitraminayat, yawaa kajeawa nunisarang atumin mestamrartas winitramiartinuitai.✡ 16 Atumka numi neré jiisrum: ¿Warí numita? tusaram nekaatnuitrume. Tura asaram nu aints ainau turamurisha jiisrum: ¿Warí aintski? tusaram nekaatnuitrume. Numi jangkirtincha jiisrum, uva yurangkenka juukchamnawaitrume. Tura higo ainau narajnumianka juukchamnawaitrume. 17 Numi nekas pengker ainia nuka neren pengkeran nerenawai. Antsu numi pasé ainauka neren paseen nerenawai. 18 Tura numi pengker ainauka paseenaka nerenatsui. Tura numi pasé ainauka pengkernaka nerenatsui. 19 Tura numi nere pasé amataikia, aints ainau numin ajakar kanawen jinum epeenawai. 20 Tura aints ainau numi neren jiisar: ¿Warí numiki? tusar nekainawa nunisrumek atumka aints ainau turamurisha jiisrum: ¿Warí aintski? tusaram nekaatnuitrume,” Jesús timiayi.✡

Aints mash nayaimpinmaka jeachartinuitai timiauri

(Luc. 13.25-27)

21 Nunia Jesús ataksha chichaak: “Wikia nunasha tajarme: Aints ainau nangkamiar: ‘Apurua, Apurua,’ turutinauka mash Yuse pujutirin nayaimpinmaka jeachartinuitai, antsu wina Apaachir nayaimpinam puja nuna wakeramurin najanin ainauka ni pujutirin jeartinuitai. 22 Nungka amukatin kinta jeamtai, aints untsuri wína chichartinak: ‘Apurua, Apurua, iikia amin pachisar ami chichamim etsernuyaji, tura ami naaram pachisar aintsnumia iwianch ainau jiirnuyaji. Tura ami kakarmarmijai wainchati takatcha takakmasmiaji,’ turutiartinuitai. 23 Tura wainiatnak wikia ayaakun: ‘Atumin pengké wainchawaitjarme. Tunau takau ainautiram, winíangka jiinkiram wetaram,’ titinuitjai,” Jesús timiayi.✡

Jea jimiar jeamkamun pachis etserkamuri

(Marc. 1.22; Luc. 6.47-49)

24 Nunia Jesús ataksha chichaak: “Wikia nunasha tajarme. Aints wína chichamrun antuk, tura miatrusang umirtak pujauka aints jea jeamtan nekau nungka pisu amanum jea jeamkamua tumawaitai. 25 Tura yumi nukap jituriat, tura entsasha nujangkruayat, tura nasesha kakarman nasentiat, nu jea nungka pisunam jeamkamu asamtai, yumpungtatkama tujinkatnuitai. 26 Tura aints wína chichamrun antukiat, umirtutsuk pujauka aints nintinchau jean yaikminam jeamua tumawaitai. 27 Tura yumi nukap jitak, entsasha nujangkrak, tura nasesha kakarman nasentak nu jeanka pukuuktinuitai. Turamtai nu jeaka mengkakatnuitai,” —timiayi.

28-29 Tura chichas umisamtai, Moisésa chichame nuikiartin ainaujai metekchau, antsu Yuse kakarmarijai nuikiartau asamtai, aints Jesúsa chichamen antukaruka nukap nintimrarmiayi.✡

8

Kuchapruku tsuwarmauri

(Marc. 1.40-45; Luc. 5.12-16)

1 Jesús nu muranmaya wangkenmatai, aints ainau untsuri nemariarmiayi. 2 Turinai aints kuchapruku tari, Jesús wekaamunam tikishmatar seak:

—Apuru, ame wakerutakmeka wína tsuwaramnawaitme, —timiayi.

3 Tamati Jesús ni uwejejai kuchapruku namangken takas:

—Ja ai, wakerajme. Pengker wajasta, —timiayi. Tamati nu tamaujai metek tsaar pengker wajasmiayi. 4 Turamtai Jesús chicharak:

—Antukta. Ami turunamuram pengké etserkaip. Antsu sacerdotenam weta. Nuni weme namangkem pengker tsuwamaru asam inakmasta. Tura aints ainau mash pengker wajasmaurun nekaawarat tusam, Moisés tímia nunismek turata, —timiayi.✡

Apu inatiri tsuwaramuri

(Luc. 7.1-10)

5 Tura ukuki, Capernaum yaktanam jeamtai, Romanmaya kapitán tari, Jesúsan seak:

6 —Apuru, wína inatir jaawai. Pengké nantakchamin kakarman najaimiak jearun juutu tepawai, —timiayi.

7 Tamati Jesús chicharak:

—Wikia tsuwartasan winitatjai, —timiayi.

8-9 Tamaitiat kapitán ayaak:

—Apuru, wikia judíochu asan, ameka wína jearun wayaata tichamin nintimjai. Wikia suntara apuri umirnuitjai. Tura wikia suntar ainaun inau asan, kichan: Weta, tama nusha weawai. Tura kichan: Winiti, tama nusha winawai. Tura wina inatirun takatan inamka, miatrusarang umirtinawai. Tura asamtai amesha nunismek apu asam, juni wajasam chichaamning inatirka tsaartatui, —timiayi.

10 Tamati Jesús nuna antuk, nukap nintimias niin nemarinaun chicharak:

—Nekasan tajarme. Ju aintsua nunisarang Yus nekas tujinkachuitai tinaunka kichkisha wainkachuitjai. 11 Nunasha tajarme: Israel ainau untsuri tsaa taakmanumanini, tura tsaa jeamunmaninisha Yuse pujutirin nayaimpinam kaunkar Abrahamjai, tura Isaacjai, tura Jacobjaisha iruntrar yuwaartinuitai. 12 Antsu Israela weari ainau Yuse pujutirin wayaamin ainayat, wína nekasampita turutchau asar, nekasar teenam japar ukukmiawa nunisarang wait wajakartinuitai. Tura asar nuni juutinak, nain esainiar katertinak matsamiartinuitai, —Jesús timiayi.✡

13 Tura kapitanin chicharak:

—Jeemin yamaikia waketkita. Ame wína inatir nekasampi tsuwartinuitme turutu asakmin nuke ati tajame, —Jesús timiayi. Tamati ni tamaujai metek kapitani inatiri pengker wajasmiayi.

Jesús Pedro tsatsarin tsuwarmauri

(Marc. 1.29-31; Luc. 4.38-39)

14 Nunia Pedro jeen waya, Jesús Pedro tsatsarin tsuweak peaknum tepaun wainkamiayi. 15 Tura nu nuwan wainak Jesús uwejen achikiam, tsuweamurin michatramiayi. Tura michatar wajaki, irasartas taarun yurtan nangkamamiayi.

Jau ainaun untsuri tsuwarmauri

(Marc. 1.32-34; Luc. 4.40-41)

16 Tsaa jeamtai iwianchrintin ainaun, tura jau ainauncha untsuri Jesúsnum itaarmiayi. Tura itarim Jesús aya chichasang iwianch ainaun jiikmiayi. Tura jau ainau itamuncha mash tsuwarmiayi. 17 Yuse chichame etserin Isaías yaanchuik chichaak: “Ii pimpirmaurincha tura ii najaimiamurincha ningki jurutramkimiaji,” tímia nuna umiktas Jesús aints ainaun tsuwarmiayi.✡

Jesúsan nemartan wakerinaun chicharkamuri

(Luc. 9.57-62)

18 Aints ainau timiá untsuri tentakaram, Jesús ni nuiniatiri ainaun akatar akupak:

—Tumajin katingmi tusaram kanu umistaram, —timiayi. 19 Tamati Moisésa chichame nuikiartin tari Jesúsan chicharak:

—Nuikiartinu, ame tuning wekaasatme nunisha amin nemarsatjame, —timiayi.

20 Tamati Jesús ayaak:

—Kujancham ainau waanam kaninawai. Tura chingki ainausha keemtairin keemsar kaninawai. Antsu wikia Yus akupkamutiatnak, aints ayatun kanurmintruka atsawai, —timiayi.

21 Nunia chikich nemarnuri Jesúsan chicharak:

—Apuru, jeemin waketkita tusam tsangkamrukta. Antsu wína apar jakamtai, iwiarsan umisan nuniangka amincha nemarsatjame, —timiayi.

22 Tamati Jesús ayaak:

—Atsa, wina umirtukcharu ainau jakawa nunisarang pujuinau asar, ni weari jakaramtai iwiarsarti. Antsu ameka yamaik wína nemartusta, —timiayi.

Kucha tamparaun miaku awajsamuri

(Marc. 4.35-41; Luc. 8.22-25)

23 Nunia ukuki Jesús kanunam engkemramtai, ni nuiniatiri ainau nijai tsaniasar engkemawar kuchan katiniarmiayi. 24 Tura katinai nase kakarman nasenmiayi. Timiá nasenmatai, yumi kanunam yaranak piakmiayi. Turamaitiat Jesúska kanur tepemiayi. 25 Kanuramtai Jesúsan shintinak:

—Apurua, uwemtikiarturta. Ukantatji, —tiarmiayi.

26 Tinamtai Jesús ayaak:

—¿Waruka timiatcha shamarme? ¿Waruka Yus nekasampita tutsuksha? —timiayi.

Nunia nantaki nasencha tura kucha tamparauncha chicharkamiayi.

Turamtai nasesha, tura kuchasha miaaku wajasmiayi. 27 Turamtai kanunam engkemrar pujuinau nintiminak:

—¿Ausha warí aints asamtaiya nasesha tura tampaasha umirinawa? —tunaiyarmiayi.

Iwianch jiikir kuchinam engkeamuri

(Marc. 5.1-20; Luc. 8.26-39)

28 Nunia Jesús ni nuiniatiri ainaujai kuchan katingkiar, tumajin jear Gadara nungkanam nujamkar kanunmaya jiinkiaramtai, jimia aints jakau iwiartainumia jiinkiar Jesúsnum winiarmiayi. Nu mai iwianchrintin timiá kajeu asamtai, aints ainau nuke nangkamatnasha shamiarmiayi. 29 Tura asaramtai nu jimia iwianchrintin kakarar untsuminak:

—Jesúsa, Yuse uchiriya ¿waruka iincha waitkartuktasmesha winame? Ii wait wajaktin kinta jeatsaing, ¿waruka iincha wait wajaktinnum akupkartuktasmesha junisha winame? —tiarmiayi.

30 Tinamtai arakchichu kúchi untsuri shushungminak wajaarmiayi. 31 Turinamtai iwianch ainau nu aintsu namangkenia Jesúsan seainak:

—Ju aintsnumia jiikratkumka, au kuchinam engkemataram tusam akupkartukta, —tiarmiayi.

32 Tinamtai Jesús ayaak:

—Ayu, nuni engkemataram, —tamati iwianch ainau nu aintsnumia jiinkiar kuchinam engkemawaramtai, kúchi ainau wakenam mash pisarar, kuchanam ayangkar kajingkiarmiayi.

33 Tuminamtai kuchi wainin nuna wainkar, shamkar ampukiar yaktanam jear, ni wainkamurin, tura iwianchrintin turunamurincha mash etserkarmiayi. 34 Tura etserinamtai, nunia aints ainau mash ni yaktarinia jiinkiar, Jesúsnum jear niincha jiisar chicharinak:

—Wait aneasam, ii nungkarinia jiinkim weta, —tusar Jesúsan searmiayi.

9

Pimpirun tsuwarmauri

(Marc. 2.2-12; Luc. 5.17-26)

1 Tu tinam Jesús nunia aints ainaun ukuki, kanunam engkema tumajin kating ni pujamu yaktanam wemiayi. 2 Tura nuni jeamtai aints pimpirun Jesús pujamunam itaarmiayi. Tura pimpirun itaarmia nuka: Jesús nekasampi tsuwaratatua, tu nintiminau asaramtai, Jesús nuna nekaa pimpirun chicharak:

—Natsachi, napchauka nintimtsuk asata. Tunaarumka yamaikia tsangkuramuitme, —timiayi.

3 Tamati Moisésa chichame nuikiartin ainau nu chichaman antukar napchau nintiminak: “¿Juka nangkami Yusetjai tumamtsuash? Nu titinka paseetai,” tu nintimrarmiayi. 4 Tu nintimraru asaramtai, Jesús nuna nekau asa chicharak:

—¿Waruka timiá napchau nintimsarmesha pujarme? 5 ¿Warí timiá yumtinuita? ¿Tunaarum tsangkuramuitme titin yumtinkai? Antsu nu turachkursha pimpirun: ¿Wajakim wekaasata titinka yumtinkai? 6 Wikia aints ayatnak Yus akuptuku asamtai, ju nungkanmaya ainau tunaarin tsangkuratnuitjai. Tura wi turamnawaitjai tusan yamaikia nekamtikiatjarme, —timiayi.

Tura pimpirun chicharak: —Amin tajame:

Nantakim tampuram jukim jeemin waketkita, —timiayi.

7 Tamati pimpiru wajaki ni jeen waketkimiayi. 8 Tura waketkiamtai Yus ni kakarmarin aintsun susau asamtai, nuna wainkaru asar shaminak: Yus juuntaitai tiarmiayi.

Jesús Mateon untsukmauri

(Marc. 2.13-17; Luc. 5.27-32)

9 Jesús nunia jiinki jinta weak winasha waitkamiayi. Wikia Mateowaitjai. Wikia apu akupkamu asan, apu akitinam keemsan, aints ainau kuikiarin apun susatasan juyajai. Wi turamtai Jesús nangkamak wína waitak:

—Wína nemartusam wina nuiniatir ata, —turutmiayi.

Turutmatai wikia: Ayu tusan wajakin Jesúsan nemarkamiajai.

10 Tura asan wi Jesúsan: Yuwita tusan wína jearun jeemiajai. Turamtai wína jearun yuwinak pujuinai, Jesúsjai tsaniasar kuikian juu ainau untsuri, tura judío umirkatin chichaman umikchau ainausha, tura Jesúsa nuiniatiri ainausha nijai iruntrar yuwaarmiayi. 11 Yuwaar umisaramtai, fariseo ainau wína jearun Jesús iruntramunam yuwaun wainkaru asar, Jesúsa nuiniatiri ainaun iniinak:

—¿Atumin nuitamin warukaya kuikian juu ainaujai iruntrar yuwawa? Tura ¿waruka judío umirkatin chichaman umikchau ainaujai iruntrarsha yuwawa? —tiarmiayi.✡

12 Tu tinam Jesús nuna antuk aimiak:

—Aints pengker pujuinauka tsuwakratnunka yuuminatsui. Antsu najaiminak pujuinauka tsuwakratnun yuuminawai. 13 Wikia pengke aintsuitjai tinaunka: Nintimaurum yapajiataram titasnaka tachawitjai, antsu tunaawitjai tinaun: Nintimaurum yapajiaram Yus umirkataram titasan tawitjai. Tura asamtai atumsha werum Yuse chichame aarmawa nu nekaaram, nunaka taku tawai tusaram nuimiartaram. Nu chichamka nuwaitai. Yus chichaak: ‘Tangku ainauka maaram wina surustaram tusanka wakeratsjai. Antsu aints ainau wait anentrataram tusan wikia wakerajai,’ timiayi. Tu aarmawaitai, —Jesús timiayi.✡

Ijarmar pujustin pachisar Jesúsan iniasmauri

(Marc. 2.18-22; Luc. 5.33-39)

14 Tura Imiakratnu Juanku nuiniatiri Jesúsan jeariar iniinak:

—Iikia Juanku nuiniatiri ainautikia fariseo ainaujai metek Yus nintimrami tusar ijarmar yutsuk pujaji. ¿Antsu ami nuiniatirmeka waruka ijarminatsua? —tiarmiayi.

15 Tu iniinam Jesús aimkatas nuikiartamun etserkamiayi. Tura etserak:

—Aints yamai nuwan nuwatak ni amikrijai tsanias pujamtai ¿ni amikri ijarmawar wake mesekar pujusarminkai? Atsa, antsu aints yamai nuwan nuwatkaun jukiartin kinta jeamtai, nuniangka ni amikri wake mesekar ijarmawartinuitai. Wikia wína nuiniatir ainaujai iruntran pujamtai, nuka ijarminatsui. Antsu wína jurukiaramtai, nuniangka ijarmawartinuitai.

16 “Chikich chichamsha antuktaram: Wejmak arut jaankamtai, ju nungkanam aints kichkisha tarachin yamarman nujtuk aparchamnawaitai. Nu turamka nunia nijaram, yamaram tarach setur tuupich wajayi. Tura asa arutri chingkiana, nuna nangkamasang nukap jaankatnuitai. 17 Umuti vino tutai yamai kariauka nuwap aparmau mamurunam yarakchatnuitai. Nu turamka, vino kariak wapakrak nuwap aparmaun pujkatnuitai. Tura pujak nuwap aparmau mesertinuitai, tura vino ukaratnuitai. Antsu vino yamaram aa nu nuwap najanamu yamarmanam kantsejai kantsermanum yaraktinuitai. Turamka vino yamaram ayat, nuwapen pujkashtinuitai, tura vino ukarashtinuitai,” Jesús timiayi.✡*

Jairo nawantri inankimuri tura chikich nuwasha tsuwarmauri

(Marc. 5.21-43; Luc. 8.40-56)

18 Jesús chichaak pujai, judío juuntri taa, Jesúsan wainak tikishmatramiayi. Tura seak:

—Nawantur yamai jakaun ukukjai. Tura wainiatum ame winim uwejmijai ni antingmaka iwiaaku pujustatui, —timiayi.

19 Tamati Jesús: Ayu tusa wári wajaki, ni nuiniatiri ainautijai tsaniasar judío juuntrijai wemiaji. 20 Jinta wearin nuwa doce (12) musach numpan nangkantsuk pujumia nuka Jesúsa wejmakrin antingtas tuntupenini winitmiayi. 21 Tura wejmakrin antingnaka pengkerapi wajasainja, tu nintimias wejmakrin antimiakmiayi. 22 Tura antingkiam Jesús pajas jiis nuwan wainak:

—Nawantru, napchau nintimtsuk asata. Ameka wína nekasampita turutu asam pengker wajasume, —timiayi.

Nu tamaujai metek nu nuwaka tsaarmiayi.

23 Tura pengker wajasamtai, Jesús judío juuntri jeen jea, aints nuni pujuinau wake mesekar nangkun umpuinaun wainak, tura untsuminak juutinak pujuinaun wainak, 24 nu aints ainaun chicharak:

—Mash jiinkitaram. Nuwachikia jakachi, antsu kanuri, —timiayi.

Tamati aints ainau: “Nangkami tawai,” tusar wishikiarmiayi. 25 Antsu Jesús aints ainaun jiiki nuwawach tepamunam waya uwejen achirkam nuwachikia nantakmiayi. 26 Nuwawach jaka nantakin asamtai, nu nungkanmaya ainau nuna pachisar untsuri etserkarmiayi.

Jesús wainmichun jimiaran tsuwarmauri

27 Tura nuwachin inanki ukuki, jinta wekai aints wainmichu jimiar Jesúsan nemarsar weenak:

—Apu Davidta weariya, wait anengkratkata, —tu untsuminaun antukmiayi.

28 Tu untsuminaun wainiat Jesús jeanam wayaamiayi. Tura jeanam wayaamtai, wainmichu irunu nemarkaram Jesús chicharak:

—¿Atumka nekasampi iincha pengker tsuwarmartatji turutrumek? —tu iniam aiminak:

—Ja ai, Apuru, —tiarmiayi.

29 Tinamtai Jesús nu aintsu jiin antintak chicharak:

—Atum nekasampita turutu asaram, pengker wainmaktaram, —timiayi.

30 Tamati pengker wajasar paan wainmakaramtai, Jesús akatar akupak:

—Pengké kichkisha etserkairap, —timiayi.

31 Tamaitiat jeanmaya jiinkiar, nu nungkanmaya ainaun mash Jesúsa turamurin pachisar etserkarmiayi.

Aints chichachun tsuwarmauri

32 Nunia jiinkiaramtai, aints chichachun iwianchrukun Jesúsnum itaarmiayi. 33 Tura itaaramtai Jesús iwianchin jiiki akupkau asamtai, nu chichachu aints chichatan nangkamamiayi. Tura asamtai aints ainau nuna wainkar nintimrar:

—Israel nungkanam pujautikia nu turamuka kichkisha wainchawaitji, —tiarmiayi.

34 Tinau waininayat fariseo ainau chichainak:

—Iwianchi apuri kakarmarijai iwianchin jiiki akupawai, —tiarmiayi.✡

Jesús aints ainaun wait anentramuri

35 Jesús wekaa wekaaka chikich chikich yakat juunnumsha, tura tuupchinmasha iruntai jeanam waya, nuni aints ainaun nuiniarmiayi. Tura Yus aints ainaun tu inartinuitai tusa, Yusnum uwemratin chichaman etserkamiayi. Tura sungkurintin ainaun, tura najaiminak pujuinauncha tsuwarmiayi.✡

36 Tura uwijaya nunisarang pujuinau asaramtai, uwija wainin atsawa nunisarang wait wajainauncha, tura kuntuchu nintimsar pujuinauncha Jesús wainkau asa, wait anentramiayi.✡

37 Tura aints ainaun wait anentak ni nuiniatiri ainautin chichartamak:

—Ju aints ainau nekasar trigo tsamakua nunisarang ainawai. Tura juuktin kinta jeau waininayat, juukartin jumchik ainawa nunisarang Yuse chichame etserin jumchik ainawai. 38 Tura asamtai Yus ni chichamen etserin ainaun akupkati tusaram Yus seataram, —Jesús turammiaji.✡

10

Jesús ni nuiniatirin inaikiamuri

(Marc. 3.13-19; Luc. 6.12-16)

1 Tura Jesús ni nuiniatiri doce (12) ainautin untsurmak: “Iwianchrintin jiirkiram akupkataram, tura sungkurintin ainausha, tura najaiminak pujuinausha mash tsuwartaram,” tusa ni kakarmarin suramsamiaji.

2 Jesúsa nuiniatiri ainautikia ii naaringkia nuwaitji: Simón chikich naari Pedron Jesús inaikiamiayi, tura Pedro yachí Andrés, tura Zebedeo uchiri Santiago, tura Santiago yachí Juan, 3 tura Felipe, tura Bartolomé, tura Tomás, tura wi, kuikian juyaja nuwaitjai. Tura Alfeo uchiri Santiago, tura Tadeo, 4 tura Simón yaanchuik mesetan najanin amia nu, tura Judas Iscariote, Jesúsan ukunam anangka surukmia nuwaitai. Ainchik: Wi akupkatnuitjarme tusa Jesús inaitamkamiaji.✡

Jesús ni nuiniatirin akatar akupkamuri

(Marc. 6.7-13; Luc. 9.1-6)

5 Tura Jesús ni nuiniatiri doce (12) ainautin chichartamak:

“Judíochu nungkarin wekaasairap. Tura Samaria yaktanmasha weerap. 6 Antsu Israel ainau uwija mengkakawa nunisarang pujuinamunam wína chichamur etserkatasrum wetaram. 7 Tura werum: Yus yamaikia nayaimpinmaya aints ainaun inartin kinta jeayi tusaram etserkataram. 8 Turaram jau ainausha tsuwartaram. Tura jakau ainausha inankitaram. Tura kuchaprintin ainausha tsuwartaram. Tura iwianchrintin ainausha jiirkitaram. Yuse kakarmari akikchaujai jukin asaram akikchaujai turataram.

9 “Tura jinta weakrum, kuik engkearam jukirap. Kurisha, tura jiru kuikiasha jukirap. 10 Tura pitakrumsha jukirap. Tura wejmak kichik entsarum wekaasataram. Tura sapatrumsha takutsuk tura waisha takutsuk aintsarmek wetaram. Atumka Yuse chichame takau asakrumin, aints ainau atumnasha ayurtamatnuitrume.✡

11 “Tura asaram chikich yaktanam werum: ¿Yaachia juni pengke nintintin puja? tusaram nekaataram. Tura nekaaram nu yaktanmasha pujusrum, 12 nu aintsu jeen wayaaram nuning tuke pujustaram. 13 Tura asakrumin nu jeanam pengke nintintin pujamtaikia atum: ‘Pengker pujustaram,’ tarume nunisang Yus nu aints ainaun pengker awajsatnuitai. Antsu nu jeanam pasé nintintin atumin pengker awajtamtsuk pujuinamtaikia: Yus atumin pengkerka awajtamsashtatui titaram. 14 Tura atumin: Juni wayaawairap turaminamtaikia, tura atumi chichamen antutan nakitinamtaikia, nu jeanmayangka tura nu yaktanmayangka jiinkiram ukuktaram. Tura ukuakrum atumi nawe japirum: Nu aints ainaun Yus jiisti tusaram, aints ainau mash nekamtikiataram.✡

15 “Nekasan tajarme: Wait wajakartin kinta jeamtai, yaanchuik Sodoma yaktanam pujuinau, tura Gomorra yaktanam pujuinausha tunau asar, wait wajakarmia nuna nangkamasarang nu yaktanam pujuinausha nukap wait wajakartin ainawai,” Jesús turammiaji.✡

Yusen umirkaru ainaunka nakitrartinuitai timiauri

16 Nunia ataksha iin chichartamak: “Aneartaram. Wisha atumin uwijaya nunisrumek arumin, juun yawaa pujamunam akupajrume. Tura asaram napia nunisrumek nintip ataram. Tura yapangma nunisrumek chikich ainau pasé awajtsuk asataram.✡ 17 Aints ainau atumin achirmakar, apu ainamunam surutmakartinuitai. Turinamtai iruntai jea ainamunam numijai awatamrartinuitai. Tura asaramtai wainkataram. 18 Tura wína umirtin asakrumin, romano apuri ainausha, tura atumi apuri ainausha atumin wait wajaktiniun suramsarat tusar juramkiartinuitai. Tura asaramtai judío apuri ainau, tura judíochu apuri ainausha wína pachitsaram ujaktinuitrume. 19 Tura wína aintsur asakrumin atumin achirmakar, apu ainamunam juraminamtaikia ¿itiurak chichaktaj? tura ¿warintuk aiktaj? tuuka nintimrairap. Antsu aneachmau Yus chichamtikramkatatrume. 20 Tura asaram atumka chichaakrumsha atumek nintimsarmeka chichakchatatrume, antsu atumi Apaachiri Wakani atumin chichamtikramkatatrume.✡

21 “Aints ainau ni yachiin waininayat: Maawarat tusar surukartinuitai. Nunia uchirtin ainausha ni uchirin waininayat: Maawarat tusar surukartinuitai. Nuniasha chikich aints ni aparin waininayat: Maawarat tusar surukartinuitai. 22 Atumka wina aintsur asakrumin, aints ainau atumin mash kajertamkartinuitai. Antsu tunaun nepetkaram jakarmeka, atumka tuke Yusnum pujustinuitrume.✡

23 “Chikich yaktanmaya ainau atumin mantamawartas wakerutminamtaikia, chikich yaktanam tupikiaktaram. Atumka Israel yakat ainamunam wína chichamur etserat umiatsrumning, wisha aintsutiatnak Yus akupkamu asan ataksha taratnuitjai. Wi taja nuka nekasaintai.

24 “Nuniasha tajarme: Aintsu nuiniatiri ni nuikiartinaka nangkakashtinuitai. Tura aintsu inatiri ni inamurin nangkakashtinuitai. 25 Aints nuikiartiniun nakitinamtaikia, ni nuiniatirincha nakitrartinuitai. Tura aints inakratnuncha nakitinamtaikia, ni inatiri ainauncha nakitrartinuitai. Tura asamtai wína pachitsar aujmatrinak: Iwianchi apurintai tinauka wína umirtin ainauncha nunisarang aujmatinak pasé chichasartinuitai,” Jesús turammiaji.✡

¿Yaachia shamkatnuitji? timiauri

(Luc. 12.2-7)

26 Nunia Jesús ataksha iin chichartamak: “Tura asamtai aints ainau shamkairap. Yamai uukar chichakmauncha ukunam paan nekaawartinuitai. Tura yamaikia aintsu turamurin nekaachminun waininayat, ukunam paan nekaawartinuitai.✡

27 “Wikia kashi atumin shishkamsan nekamtikiamiajrume nuka, aints ainau mash antukarti tusaram, tsawaisha paan etserkataram. 28 Aints atumin mantaminamtaisha shamkairap. Atumi namangkenka mantaminayat, atumi wakaninka maachartinuitai. Antsu Yuska ni umirchau ainau namangkencha, tura wakanincha ji kajintrashtinnum tuke chumpiatin asamtai, aya Yusek shamkataram.

29 “Atumka chingki jimiarchik kichik jiru kuikiajai sumakminuitrume. Chingki timiá akikchau sumakminun wainiat, atumi Apaachiri surimiamtaikia, chingki kichkisha nungká ayaarchamnawaitai. 30-31 Tura Yuska atumin chingkin nangkamasang timiá anenmau asa, atumi intashi warutmak awa tusa nekapmarmawaitai. Tura asamtai atumin mantamawartas wakerutminamtaisha shamtsuk asataram,” Jesús turammiaji.

Wikia Jesúsnawaitjai titaram timiauri

(Luc. 12.8-9)

32 Nunia ataksha iin chichartamak: “Nunasha tajarme: Aints ainau wína pachitsar aints antinamunam: Wikia Jesúsnawaitjai taunka wisha nunisnak wína Apaachirun nayaimpinam pujaun ujaakun: Juka wína aintsruitai titinuitjai. 33 Antsu aints chikich ainau antinamunam wína pachitsar: Wikia Jesúsnauchuitjai taunka wisha nunisnak wína Apaachirun nayaimpinam pujaun ujaakun: Juka wína aintsruchuitai titinuitjai,” Jesús turammiaji.✡

Jesús aints ainaun akankatnuitjai timiauri

(Luc. 12.51-53;14.26-27)

34 Nunia Jesús ataksha iin chichartamak: “Atumka wína pachitsaram: Ju nungkanam pujuinau maanitsuk pengker nintimtunisar angkan pujusarat tusa tamiayi, tuuka nintimsairap. Wikia ju nungkanam tau asamtai, aints ainau maanikiartinuitai. 35 Wi tau asamtai, aints ni aparijai kajernaikiartinuitai, tura nuwasha ni nukurijai kajernaikiartinuitai. Tura najatisha ni tsatsarijai kajernaikiartinuitai. 36 Tura asamtai aints ainau ni wearijai nemasnaikiartinuitai.

37 “Aints ni aparincha, tura nukurincha wína nangkatusang aneauka wína aintsur achatnuitai. Tura aints ni uchirincha, tura ni nawantrincha wína nangkatusang aneauka wína aintsur achatnuitai. 38 Tura aints wína nemartustas wakerayat, wait wajaktiniun shamauka wína aintsruchuitai. 39 Nunasha tajarme: Aints wína umirtukiat, jatan shamak wína pachitas: Nuna umirchawaitjai tauka tuke mengkakatnuitai. Antsu wína umirtukuka maawarmaitiat, tuke iwiaaku pujusartinuitai,” Jesús turammiaji.✡

Yus ni aintsrin pengker awajsatnuri

(Marc. 9.41)

40 Nunia Jesús ataksha chichartamak: “Nunasha tajarme: Wína umirtuku asakrumin, atumin anturtaminauka winasha anturtinawai. Tura winasha anturtinauka wína akuptukuncha anturinawai.✡

41 “Aints Yuse chichamen etsernun Yus akupkamu asamtai, ni jeen wayaati taunaka Yus ni chichamen etsernun pengker awaja nunisang nu aintsun pengker awajui. Tura aints chikich aints pengke nintinnun: Jearun wayaata taunaka Yus pengke nintinnun pengker awaja nunisang nu aintsun pengker awajui. 42 Tura aints mianchaun wainiat, wina nemartin asamtai, nu aintsun yumin shikirak aramtaikia, Yus nu aintsnasha nekas pengker awajsatnuitai,” Jesús turammiaji.

11

Imiakratin Juan ni nuiniatirin akupkamuri

(Luc. 7.18-35)

1 Jesús ni nuiniatiri doce (12) ainautin nuikiartutai chichaman akatamar umisu asa, nunia jiinki nu nungkanam yakat ainamunam aints ainaun nuiniartas tura Yuse chichamen etserkatas wemiayi.

2 Imiakratin Juan kársernum engkeamu pujus, Cristo turamurin pachis chichaman antuku asa, ni nuiniatirin chicharak:

—Jesús wainkaram chicham nekartuataram, —tusa akupkamiayi. 3 Akupkamu asar Jesúsan jeariar iniinak:

—¿Yus uwemtikiartinun akupkatnuitjai tímia nuka amekitam? ¿Amechuitkumningkia chikichash nakastaij? —tiarmiayi.

4 Tinamtai Jesús ayaak: “Atumka waketkiram atum wainkarume tura antukmarume nuka Juan mash ujaktaram. 5 Tura ujaakrum: Wainmichu ainau paan ataksha wainminawai. Tura wekaichau ainausha ataksha wekainawai. Tura kuchaprintin ainausha tsaarar pengker wajainawai. Tura antichu ainausha paan antinawai. Tura jakau ainausha ataksha nantakiar iwiaaku pujuinawai. Tura mianchau ainauncha Yusnum uwemratin chichaman ujaawai titaram. 6 Aints wína turamurun wainkar, nekasampita turutin ainauka nekasar warasartinuitai tusaram Juan ujaktaram,” Jesús timiayi.

7 Tamati Juanku nuiniatiri waketkiaramtai, Jesús aints nuni juwakaru ainaun Juankun pachis nuikiartutan nangkamamiayi. Tura etserak: “Aints atsamunam Juan wainkatasrum ¿waruka wemiarume? Karis nase umpuam, mai we mai we waja nunisang ¿aints tu pujau wainkatasrumek wemiarum? Atsa. 8 Turachkurmesha ¿aints wejmakan shiirman akikian entsaru wainkatasrumek wemiarum? Atsa. Aints wejmakan akikian entsaruka apu jeen pujuinawai. 9 ¿Tura warí wainkatasrumea wemiarum? Atumka nekasrum Yuse chichamen etserin wainkatasrum wemiarume. Tura Juan wainkaram, chikich aints Yuse chichamen etsernun nangkamasang pengke aints wainkamiarume. 10 Juankun pachis yaanchuik Yuse chichame etserin aarmia nuka nuwaitai: ‘Nintimrataram. Yus Mesíasan chicharak: Ame weatsmining jintimin iwiarati tusan, wína akupamurun eemkan akupajai timiayi.’ Tu aarmawaitai.✡

11 “Nekasan tajarme: Yuse chichame etserin ju nungkanam puju armia nuka kichkisha Juankun nangkamaska atsumiayi. Antsu yamaikia Yuse umirin mianchau ainausha wi turatnun wainkartin asar, Juankun nangkamasarang Yuse pujutirin jeaartin ainawai, tajarme.

12 “Nuniasha tajarme: Imiakratin Juan aints ainaun Yus inartinun pachis chichaman etsermia nuni nangkamsar, yamaisha nunisarang kajeu ainausha nu chichaman pengké nakitinawai. Tura kajeu ainau nu chichamnaka nakitinau asar, chikich ainausha Yusnum jeacharti tusar suriminawai. 13 Yaanchuik Juan akiintsaing, Yuse chichame etserin ainau tura Moiséscha: Yus aints ainaun tu inartinuitai tusar etserkarmiayi. 14 Tura asaramtai yaanchuik Yuse chichame etserin: ‘Cristo taatsaing, Elías eemak tatinuitai,’ timiayi. Tura nu chichaman nekaatasrum wakerakrumka: Juanka Elíasa tumawaitai titinuitrume. 15 Ju chichaman antinauka nintimrarti.✡

16 “Junia aints ainau itiur nintiminawa nunaka nekamtikiatjarme. Junia aints ainau uchia nunisarang nintiminawai. Uchi ainau ni amikrijai nakurusmi tusar aints aanum iruntramunam chicharnainak: 17 ‘Iikia nangkuwach umpuarnisha ¿waruka yaamtsurme? Tura nangkamir nakurusmi tusar, aints jakamunam nampearnisha ¿waruka juuttsurme?’ Uchi tu nintimina nunisrumek pujarme. 18 Juan pangnaka yutsuk, tura vinoncha umutsuk pujamtai, atumka ni chichame antut nakitau asaram: Iwianchrinuitai tarume. 19 Tura wikia Yus akupkamutiatnak, chikich aintsua nunisnak yutancha pachitsuk yuwan, tura umutnasha pachitsuk umin asamtai, wína nakitrin ainau: Ushuitai tura nampewitai turutinawai. Tura tunaarintin ainau amikrintai, tura kuikian juu ainau amikrintai turutinawai. Tura waininayat Yusen umirin ainau Yuse nekamtairin jukin asar: ¿Warukaya nunasha tinawa? tusar nekainawai,” Jesús timiayi.

Pasé yaktanmaya ainaun chicharkamuri

(Luc. 10.13-15)

20 Nuniangka Jesús chikich chikich yaktanam Yuse kakarmarijai wainchatai takatan untsuri takasu waininayat, nu yaktanmaya ainau ni tunaarin inaisacharu asaramtai, Jesús nu aints ainaun chicharkamiayi. Tura chicharak:

21 “Corazín yaktanmaya ainautirmin, Betsaida yaktanmaya ainautirmincha aneartaram tajarme. Atumka nukap wait wajaktinuitrume. Tiro yaktanmaya ainau, tura Sidón yaktanmaya ainausha Yusen umirchau ainayat, Yuse kakarmarijai wainchati takatan atum wainkamiarume nunaka wainkachariat, nu wainkarkia yaanchuik: Yus tunaarun japitrurti tusar, entsatin pushun entsarar, tura muuken yukuujai yukuarar Yusnum uwemin armiayi. 22 Tura atumsha wainchati takatcha wainkayatrumek, atumi tunaari inait nakitau asaram, tunau jiistin kinta jeamtai, atumka Tironmaya ainau, tura Sidónnumia ainau nangkamasrumek nukap wait wajaktinuitrume.✡

23 “Capernaum yaktanmaya ainautirmincha tajarme: Atumka anangmamkuram: Iikia nayaimpinam pujustatjiapi, ¿tu nintimsarmek pujaram? Antsu atumka jakau matsamtainum mengkakatnuitrume tajarme. Sodoma yaktanmaya ainau Yuse kakarmarijai wainchati takatan wainkachu ainayat, nuna wainkaramtaikia, ni yaktari yumpuntsuk yamaisha tuke atinuyayi. 24 Tura asamtai tajarme: Tunau ainau jiistin kinta jeamtai, atumka Sodoma yaktanmaya ainau nangkamasrumek nukap wait wajaktinuitrume,” Jesús timiayi.✡

Wini winiram ayamsataram timiauri

(Luc. 10.21-22)

25 Nuniangka Jesús Yusen seak: “Apaachiru, ameka mash nayaimpinmaya ainau Apurinme. Tura mash nungkanmaya ainau Apurinme. Tura asam aints ningki nintimsar: ‘Wikia nekau aintsuitjai,’ tinauka ju chichaman nekaacharti tusam uukuitme. Antsu uchia nunisarang nintiminau ju chichaman paan nekaawarti tusam nekamtikiawaitme. Tura asakmin maaketai tajame. 26 Apaachiru, tu ati tau asakmin, maaketai tajame,” timiayi.

27 Tura Yusen sea umis, ataksha aints ainaun chicharak: “Wína Apaachir mash aa nuna wina surusmiayi. Aints kichkisha Yuse Uchiri itiurak awa tusarka nekainatsui. Tura wína Apaachir itiurak awa tusarsha nunasha nekainatsui. Antsu Yuse Uchiri asan, tu awai tusan paan nekajai. Tura aints ainaun: Wína Apaachirka tu awai tusan, wi nekamtikiatasan wakeraknaka nekamtikiatnuitjai.✡

28 “Mash pimpikniutirmesha, tura itiurkachmin pujautirmesha wini winitaram. Turakrumningkia wikia ayamtiksatatjarme. 29-30 Wikia pengké kajechu asan, miajuitjai tumamtsuk pujajai. Tura asamtai wini winiram nuimiartaram. Tura wína chichamrun miatrusarang umirtukartinka yumtichuitai. Tura wína takatrun takainauka itiurkachmin ainawai,” Jesús timiayi.✡

12

Ayamtai kintati trigo majurar yuwamuri

(Marc. 2.23-28; Luc. 6.1-5)

1 Ayamtai kinta tsawaaramtai, Jesús ni nuiniatirijai aja japen nangkaaminak, ni nuiniatiri ainauti yaparakur trigo jingkiajin achikiar majurar yukir wemiaji. 2 Turarin fariseo irunu nuna wainkar, Jesúsan chicharinak:

—Jiisia, Moisés ayamtai kintati takakmasairap tusa, surimkau waininayat, ami nuiniatiram ainau aunka aitkinawai, —tiarmiayi. 3 Tinamtai Jesús chicharak:

—¿Waruka tuusha chichaarme? ¿Yaanchuik apu Davidta turamuri pachisrum aujchaukitrum? Nuka ni aintsri ainaujai tsukaminak, 4 Yus seati juun jeanam wayaawar, Yus inaktustin pang aya sacerdote yutairi asamtai, chikich aintska nunaka yuwachminun wainiat, Davidcha nuna yuwak ni aintsri ainauncha susamiayi.✡

5 ¿Atumsha Moisés umirkatin chichaman aarmia nuka aujchaukitrum? Sacerdote ainauka ayamtai kintati Yus seatai juun jeanam ayamtsuk takainau wainiat, Yuska nuna pachis tunaawitai tatsui.✡ 6 Tura asamtai nekasan tajarme: Atumka Yus seatai juun jean nintimtarme nuna nangkamasrumek wína nintimtursatnuitrume. 7 Yuse chichamesha tu aarmawaitai. Yus chichaak: ‘Tangku ainauka maaram wina surustaram tusanka wakeratsjai. Antsu aints ainau wait anentrataram tusan wikia wakerajai,’ timiayi. Nu aarmau antukuitkurmeka, aints tunau takachu ainaun: Nuka tunau turayi tichamnawaitrume.✡ 8 Wi aints ayatun Yus akupkamu asan, ayamtai kintati tu pujusarti tusan, aints ainaun inartinuitjai, —Jesús timiayi.

Uwejen mutchaun tsuwarmauri

(Marc. 3.1-6; Luc. 6.6-11)

9 Nunia jiinki, Jesús iruntai jeanam wayaamiayi. 10 Tura nuni waya, aints uwejen mutchaun wainkamiayi. Turamtai fariseo ainau: Ju aintsun tsuwaramtaikia, nuka tunau wajasi timi, tu nintimsar Jesúsan iniinak:

—¿Ayamtai kintati aints tsuwartin pengkerkai? —tiarmiayi.

11 Tu iniinam Jesús aimiak:

—¿Atumi uwijari waanam ayaaramtaikia atum ainautirmesha ayamtai kintati ashiitai tusarmeka wechaintrumek? Atumka nekasrum nu uwijaka ashiitnuitrume tajarme.✡ 12 Tura aints uwijan nangkamasketai. Tura asamtai ayamtai kintati aints wait anentamuka nekas pengkeraitai, —timiayi.

13 Nunia uwejen mutchau aintsun chicharak:

—Uwejem kutsmarta, —timiayi.

Tamati ni uwejen kutsmaramtai, chikich uwejejai metek pengker wajasmiayi. 14 Turamtai fariseo ainau iruntai jeanmaya jiinkiar iruntrar chichainak: Jesús maami tusar chichaman najatiarmiayi.

Isaías Jesúsan pachis timiauri

15 Turinamtai Jesús nuna nekaa, nunia jiinki weai, aints untsuri niin nemariarmiayi. Turinamtai jainauncha mash tsuwarmiayi. 16 Tura aints ainaun akatar akupak: “Wi turamurka aints kichkisha nekaawarai tusaram, pengké etserkairap,” timiayi. 17 Jesúsa turamuringkia yaanchuik Yuse chichame etserin Isaías aarmia nunisang umikmiayi. Nu aarmauka nuwaitai:

18 Yus chichaak: “Juwaitai wína inatir, wi akupkamiaja nuka wína aneetiruitai. Tura asan niin wainkan waraajai. Ni nintin Wakantrun engketatatjai. Wi turamu asa, mash nungkanmaya ainaun uwemratin chichaman etserkatnuitai. Tura nu chichaman umirkaru ainaun uwemtikratnuitai. Tura nu chichaman umikchau ainaunka uwemtikrashtinuitai.

19 “Wína inatirka aints ainaun jiyakchatnuitai. Tura anturtuktaram tusangka untsumkashtinuitai. Tura asamtai jintanam wekainausha ni etsermataisha anturkachartinuitai.

20 “Tunau jiistin kinta jeatsaing, kakaichau ainaun yaingtinuitai, tura niin jumchikesh umirinak pujuinaunka japashtinuitai. 21 Turatin asamtai mash nungkanmaya ainau niin pachisar: Wári tati tusar nakasartinuitai.” Tu aarmawaitai.

Jesúsan pachisar: Satanása kakarmarijai takaawai timiauri

(Marc. 3.20-30; Luc. 11.14-23;12.10)

22 Nunia aints iwianchrinun Jesús pujamunam itaarmiayi. Nu aintska wainmichu tura chichachuyayi. Tura itarim Jesús niin tsuwarmiayi. Tsuwaaram niisha paan wainmak, chichatnasha paan chichakmiayi. 23 Tura pengker wajakiamtai, aints ainau nuna wainkar mash nintimrar: “¿Davidta wearin pachis Yuse chichame etserin: Uwemtikiartin tatinuitai tiarmia nuchawashi?” tiarmiayi.

24 Tinamtai fariseo ainau nuna antukar chicharnainak:

—Juka iwianchi apuri Beelzebún umirnuitai. Tura asa nuna kakarmarijai aintsu iwianchrin jiiru weawai, —tu nintimrarmiayi.✡

25 Tu nintiminamtai, Jesús nuna nekau asa chicharak:

—Nintimrataram. Chikich nungkanmaya apu ainau kajernaikiar kanakar pujusar maaninamtaikia, nu nungkanka wári mesratnuitai. Tura aints ainau chikich yaktanam, tura chikich jeanam iruntrar kajernaikiar pujuinauka, nu jeancha tura nu yaktancha wári ukukiartinuitai. 26 Tura ¿itiurak Satanása kakarmarijaingkia Satanása inatiri ainaun jiiki akupkatnuita? Nuka pengké turashtinuitai. Antsu atumka wina pachitsaram: Nuka Satanása kakarmarijai iwianch ainaun jiiru weawai turutrume nuka nekaschawaitai. Nuka nekasainmatikia, Satanáska ningki nepetmamkatnuitai. Tura nuka nekasainmatikia, Satanása kakarmari wári mengkakatnuitai. 27 Atumka wína pachitsaram: Nuka Beelzebú naartinu kakarmarijai aintsu iwianchrin jiiru weawai turutrume. Antsu nuka nekasainmatikia ¿atumi nuiniatiri ainau yana kakarmarijia iwianch ainaun jiiru weenawa? ¿Atumka nusha Satanása kakarmarijai iwianch ainaun jiiru weenawai tatsurmeash? Tura nisha: Satanása kakarmarijai turichuitji tinau asaramtai ¿itiurak winasha: Satanása kakarmarijai turawai turutiaram? Atumka tau asaram nuwaarme. 28 Antsu wikia Yuse kakarmarijai iwianch ainaun jiikin asamtai, atumsha paan nintimsaram: Yuska aints ainaun tu inawai tusaram nekaamnawaitrume.

29 “Aints nekas kakaram aa nuka jea waitirin naka pujamtai ¿nu aints jingkiatskeka, ni jeen wayaar wariri jurukminkai? Atsa, antsu nu aints jingkiar wariri jurukminuitai. Tura asamtai Satanás jingkiatskeka ninu aa nuka jurukchamnawaitai.

30 “Wína amikruchuka wína nemasruitai. Tura wína yaintsuk pujauka aints araka jingkiajin irumtsuk aya mengkakarti tusa, japua nunisang iwianchin yayaawai.✡

31 “Tura asamtai atumin tajarme: Aintsu tunaari ainia nunaka mash Yus tsangkuratnuitai. Tura Yusen pachisar pasé chichainaunka Yus mash tsangkuratnuitai. Antsu Yuse Wakanin pachisar pasé chichainaunka pengké tsangkurashtinuitai. 32 Tura wi aints ayatun, Yus akuptuku waitinayat, wína pachitsar pasé chichainamtaisha, nu tunaunasha tsangkuratnuitai. Antsu Yuse Wakanin pachisar pasé chichainaunka yamaisha tuke nu tunaunaka pengké tsangkurashtinuitai,” Jesús timiayi.

Numi jiisar nerekuashi tusar nekaatnuitai timiauri

(Luc. 6.43-45)

33 Nunia ataksha Jesús chichaak: “Nunasha tajarme: ¿Numi jiisrum nerekuashi? tusaram paan nekaatnuitrume. Numi tenap piantramka pengker nereeyi. Antsu numi piantrachmauka mianchaun nereeyi. Atumsha nunisketrume.✡ 34 Atumka napi uchiriya tumau asaram ¿itiurak pengker aa nusha chichastarme? Aints ni nintijai nintimina nunaka páchitsuk chichainawai.✡

35 “Aints pengker aa nuna nintimu asa, nekas pengker aa nunak chichaawai. Tura aints pasé aa nuna nintimu asa pasé aa nunak chichaawai. 36 Nunasha tajarme: Tunau jiistin kinta jeamtai, aints nangkamiar chichau armia nu chichamnaka mash Yusen paan ujakartin ainawai. 37 Tura asamtai atumsha pengker aa nu chichaakrumningkia, Yuska atumin pengker awajtamsatnuitrume. Antsu pasé aa nu chichaakrumka wait wajaktinuitrume,” Jesús timiayi.

Pasé aints ainau: Wainchati takat jiismi timiauri

(Marc. 8.12; Luc. 11.29-32)

38 Tamati fariseo ainau, tura Moisésa chichame nuikiartin ainausha Jesúsan chicharinak:

—Nuikiartinu, ame wainchati takat turata tusar, iikia wainkatasar wakeraji, —tiarmiayi.

39 Tinamtai Jesús aimiak:

—Junia pasé nintintin ainau Yusen umirchau ainayat, wainchati takatan wainkartas wakerinawai. Tura wainiatun wainchati takatnaka turashtatjai. Antsu Yuse chichame etserin Jonás turunamia nunisang wainchati takatnaka wainkartinuitai.✡

40 “Jonás kampatam kinta tsawaisha tura kashisha juun namaka ampujen engkema, jakawa nunisang pujumia nunisnak wikia Yus akupkamutiatnak aints asan, jakan kampatam kinta tsawaisha tura kashisha iwiarsamunam tepestinuitjai. 41 Jonás Nínive yaktanam Yuse chichamen etsermatai, nunia aints ainau ni tunaarin mash inaisarmiayi. Wi Jonásan nangkamasnak pujai waitinayat, junia aints ainau wi etsermaurunka antinatsui. Tura Yus tunau jiistin kinta jeamtai, Nínive yaktanmaya jakaru ainau nantakiar, yamai pujuinaun pachisar Yusen: Nu aints tunau armiayi tiartinuitai.✡

42 “Nuniasha yaanchuik Yus Salomónkan ni nekamtairin susamu asamtai, chikich nungkanmaya apu nawantri arakia Salomónka chichamen antuktas tarimiayi. Wikia Salomónka nangkamasnak ai waitinayat, junia nungkanmaya ainau wi etsermaunaka antinatsui. Antsu Yus tunau ainaun jiistin kinta jeamtai, nu nuwaka jakamunmaya nantaki, yamai pujuinaun pachis Yusen ujaak: Nu aints ainau tunau ainawai titinuitai,” Jesús timiayi.

Iwianch jiinkisha ataksha waketnuitai timiauri

(Luc. 11.24-26)

43 Tura Jesús ataksha chichaak:

—Iwianch aintsnum engkema pujuu nunia jiinkin asa, aints atsamunam wekaas nuni ayamsatatkama tujintak: Ataksha waketkitaj tu nintimratnuitai. 44 Tura asa chichaak: Wi jiinkimiaja nuni waketkitjai tusa nu aintsnum waketki, jea itarka tumaun pakuichau pengker iwiaramua nunisang nu aintsu nintin wainak, 45 nunia waketki, chikich siete (7) iwianchin niin nangkamasarang timiá pasé ainaun juki, tura nujai nu aintsu nintin engkemawartinuitai. Tura engkemtuam nu aintska nuwik pasé pujumia nuna nangkamasang pasé pujustinuitai. Tura asamtai junia nungkanmaya ainau wína nakitrinau asar, yaanchuik pasé puju armia nuna nangkamasarang timiá pasé pujusartin ainawai, —Jesús timiayi.✡

Jesúsa nukuri ni yachí ainaujai tarimuri

(Marc. 3.31-35; Luc. 8.19-21)

46 Jesús aints ainaun nuiniak pujai, ni nukuri ni yachí ainaujai tariarmiayi. Tura tariar aanum wajasar Jesúsan aujsartas wakeriarmiayi. 47 Tura aanum wajasaramtai, chikich aints Jesúsan ujaak:

—Nukuram yachim ainaujai aanum wajasar, amijai chichasartas wakerinawai, —timiayi.

48 Tamaitiat Jesús nu aintsun chicharak:

—¿Yaa ainawa wína nukursha, tura wína yatsursha? —timiayi.

49 Tu iniam aimkacharamtai, ni nuiniatiri ainaun inakmas:

—Juka wína yatsur tura wína nukur ainawai. 50 Aints wína Apaachir nayaimpinam puja nuna wakeramurin umirinauka wína yatsur nunia wína umaar nunia wína nukur ainawai, —Jesús timiayi.

13

Arakan pachis nuikiartamu

(Marc. 4.1-9; Luc. 8.4-8)

1 Nu kintati Jesús jeanmaya jiinki, juun kucha yantamen keemsamiayi. 2 Tura aints untsuri kautkaram, Jesús kanunam engkema nuni keemsamtai, aints ainau kucha kaanmatkarin wajasarmiayi.✡

3 Turinamtai untsuri nuikiartutai chichamjai aints ainaun nuiniartas chicharak:

“Anturtuktaram. Aints arakan tsaamratas ni jeenia jiinkimiayi. 4 Tura arak tsaamam, araka jingkiaji jintá kakeekamiayi. Jintá kakeekamtai, chingki kautkar jingkiajin yuwaarmiayi. 5 Chikich jingkiaji kayanam nungka jumchik amanum kakeekamiayi. Tura kakeak nungka jumchik ayat kakarmachu tsapaimiayi. 6 Tura tsapaiyat, tsaa yakí waakak sukuam kaarmiayi.

“Tura kangkape atsau asamtai jakamiayi. 7 Chikich jingkiajisha jangki amanum kakeekamiayi. Jangki tsakar pempearam, araksha nerekchamiayi. 8 Chikich jingkiajisha nungka pengkernum kakeekamiayi. Tura nekas pengker tsapai nerekmiayi. Chikich jingkiaji cien (100) nerekmiayi, tura kitcha sesenta (60) nerekmiayi, tura kitcha treinta (30) jingkiajin nerekmiayi. 9 Aints ainautiram ju chicham antukrum nintimrataram,” Jesús timiayi.

¿Jesús waruka nuikiartamuncha etserkamiayi?

(Marc. 4.10-12; Luc. 8.9-10)

10 Chichas umisamtai ni nuiniatiri ainauti Jesús chicharkur:

—¿Waruka aints ainausha nuikiartutai chichamsha ujaa weame? —timiaji.

11 Takurin Jesús iin chichartamak:

—Yus nayaimpinmaya aints ainaun itiur inartinuita tusar, chikich ainau paan nekaachmin wainiatrum, atumka paan nekamtikiamuitrume. 12 Tura asamtai Yuse chichamen antinak nekasar pengker nintinam ukusar, nukap nintimrar pujuinaunka chikich chichamnasha nuna nangkamasang Yus paan nekamtikiatnuitai. Antsu chikich ainau wina chichamrun jumchik antinayat, antutan nakitinau asar, jumchik antukarmia nuka ataksha wári kajinmakiartinuitai.✡

13 “Tura asamtai nu aints ainau wína chichamrun paan nekatan nakitinau asar, ni jiijaingkia paan waininayat, wainmichua nunisarang ainawai. Tura antutnasha antinayat jampekua nunisarang: Warintua tusar nekaawartatkamawar yuumatinawai. Turinau asaramtai, nu aints ainaun wikia aya nuikiartutai chichaman ujainajai. 14 Nu aints ainaun pachis Yuse chichame etserin Isaías tímia nunaka mash umikuitai. Nu aarmauka nuwaitai. “Yus Isaíasan chicharak:

‘Nu aints ainau jiisam chicharkata: Atumka paan antayatrumek antukchatnuitrume. Tura paan wainmatcha wainmayatrumek nekaashtinuitrume. 15 Nu aints ainau katsuram nintintin asar, kuwishi epekua nunisarang antukartatkamawar tujintinawai. Tura wainmichua nunisarang wainmaktatkamawar tujintinawai. Tu ainiachkungka paan nekaawarminuitai. Tura nekasar antukarminuitai. Tura nintijai paan nintimsar ni tunaarin inaisaramtaikia, wikia nu aints ainaun uwemtikratnuitjai,’

Yus Isaíasan timiayi.✡

16-17 “Nekasan tajarme: Yaanchuik Yuse chichame etserin ainau, tura pengké aints ainau untsuri atum waintrume nunasha wainkartas wakerinayat wainkacharmiayi. Tura atum antuwearme nunasha antukartas wakerinayat antukcharmiayi. Tura atumka wi turamu wainkau asaram, tura wína chichamur antuku asaram, nekasrum warastinuitrume,” Jesús turammiaji.✡

Arak tsaamramun taja nunaka takun tajai tusa etserkamuri

(Marc. 4.13-20; Luc. 8.11-15)

18 Nunia Jesús ataksha iin chichartamak: “Yamaikia nuikiartutai chichamjai arak tsaamramun pachisan wi takun tajai tamati anturtuktaram. 19 Yus aints ainaun nayaimpinmaya inartinun pachisar etsermaun antinayat ¿warina takua tawa? tusar, tenapka nekainachu asaramtai, iwianch tari, ni antukmaurin nintin ukuscharti, antsu wári kajinmakiarti tusa kajinmamtikui. Nu aintska árak jinta kakeekaun chingki kautkar yuwamua nunisketai. 20-21 Arak kayanam kakeekamia nuka chikich aintsua nunisarang ainawai. Nu nangkamtaik nu aints ainau Yuse chichamen pengker nintimsar antinayat, nuniangka itiurkachmin amatai, Yusen nakitin ainau wishikinam, Yuse chichamen umirkachmin nintiminak umirtan wári inainawai. Tura asar árak kayanam kakeekamia nunisarang ainawai. 22 Arak jangki amanum kakeekamia nuka chikich aintsua nunisarang ainawai. Nuka Yuse chichamen paan antinayat, ju nungkanmaya aa nuna nintiminawai. Tura kuikiartin wajastaj tu nintimsar, Yuse chichamen nintimtsuk pujuinawai. Tura asar árak jangki amanum kakeekamia nuka pengké nerekchatnuitai. 23 Antsu árak pengke nungkanam kakeekamia nuka chikich aintsua nunisarang ainawai. Nu aints ainau Yuse chichamen antukar nintinam ukuinawai. Tura miatrusarang umirinak, Yusen nintimsar pujuinawai. Tura asar cien (100), tura kitcha sesenta (60), tura kitcha treinta (30) nerekua nunisarang ainawai,” Jesús turammiaji.

Nupaa trigojai pachimramun pachis nuikiartamuri

24 Nunia Jesús chikich nuikiartutai chichaman nuitamak: “Yus aints ainaun nayaimpinmaya inartinka aints ni ajarin trigon pengkeran araamua nunisketai. 25 Tura aints ainauka mash kaninamtai, ajartinu nemase kashi tari, nu ajanam nupaa jingkiajin trigoa nunisang tsapaiti tusa araamiayi. Tura araa umis waketkimiayi. 26-27 Tura trigo tsapaamtai, nupaasha tsapaimiayi. Tura nupaa tsapaamtai, aja takau ainau nuna wainkar, ajartinun weriar iniinak: ‘Apua ¿ameka pengke trigo araachmakum? ¿Tura nupaasha pasé aa nusha itiurak tsapaiya?’ tiarmiayi. 28 Tu iniinam ajartin aimiak: ‘Wína nemasur aitkayi,’ timiayi. Tamati ni inatiri ainau ataksha iniinak: ‘¿Tura nu nupaa pasé aa nuka waruka uwertaram tatsume?’ 29 Tu iniinam nuka aimiak: ‘Atsa, turuwairap. Nupaa uweakrum trigo uweni tusaram inaisataram. 30 Mai metek tsakararti tajarme. Tura mai metek tsakaramtai, juuktin kinta jeamtai, chikich ajan takau ainaun akupkan: Nupaa eemkar uwerar irumrar jingkiawar epeewarti. Nuniasha trigon juukar chumpiwar, jeanam ukusarti tusan akupkatatjai,’ ajartin timiayi.” Jesús tu nuikiartutai chichamjai iin nuitamramiaji.

Mostaza jingkiaji pachis etserkamuri

(Marc. 4.30-32; Luc. 13.18-19)

31-32 Nunia Jesús ataksha chikich nuikiartutai chichaman ujatmak:

“Yuse aintsri itiur yujainawa tusan, chikich nuikiartutai chichamnasha nekamtikiatjarme. Anturtuktaram. Mostaza jingkiaji chikich jingkiaji nangkamasang tuupchitai. Aints nuna ni ajarin araam, tsapai tura tsakar chikich arakan nangkamasang numia nunisang juun wajaayi. Tura kanawe timiá saram asamtai, chingki yakiiya kaunkar, mostaza kanawen pasungminawai,” Jesús turammiaji. *

Pang pachimtain pachis etserkamuri

(Luc. 13.20-21)

33 Nunia ataksha chikich nuikiartutai chichaman ujatmak:

“Nuwa pangkan najanatas trigo sairin nekapmar, pang pachimtaijai pachimui. Yus aints ainaun nayaimpinmaya ina nuka nu nuwa turawa nunisang turawai,” turammiaji.

Jesús nuikiartamun untsuri aints ainaun ujakmau

(Marc. 4.33-34)

34 Jesús nuikiartutai chichaman untsuri aints ainaun nuinimiayi. Antsu nuikiartutai chichamchaujaingkia aints ainaun nuinichmiayi. 35 Jesús aints ainaun tu nuiniaru asa, yaanchuik Yuse chichame etserin aarmaurin miatrusang umikmiayi. Nu aarmauka nuwaitai:

“Aints ainaun nuikiartutai chichamjai ujaktinuitjai. Yus nu nangkamtaik nintimramia nuna aints pengké nekaachminun wainiatnak, wikia aints ainaun chichasan nekamtikiatnuitjai,” tu aarmawaitai.

Nupaa trigojai pachimramun pachis taku tawai tusa etserkamuri

36 Jesús aints ainaun ukuki, jea wayaamtai, ni nuiniatiri ainautisha jea wayaar Jesús chicharkur: “Nupaa trigojai pachimramu ajanam araamu nuikiartutai chichamka nuwaitai tusam ujakratkata,” timiaji.

37 Takurin Jesús iin airmak:

“Ayu, anturtuktaram. Wikia aints ayatun Yus akupkamu asan, aints trigo jingkiajin araawa nunisketjai. 38 Tura ajan pachisan taja nunaka mash nungkanmaya ainaun takun tajai. Tura trigo jingkiaji taja nunaka Yusen nekasampita tinu ainaun takun tajai. Antsu nupaa pasé aa nuna pachisan taja nunaka Satanásan umirkaru ainaun takun tajai. 39 Aints nupaan pasé araamia nuna pachisan taja nunaka Satanásan takun tajai. Tura trigon juukmaun pachisan taja nunaka nungka amuamunam Yus aints ainaun mash irurmanum ni takatrin jiistin takun tajai. Tura ajan takau ainaun pachisan taja nunaka Yuse awemamuri ainau aints pasé ainaun, tura pengker ainauncha irurtinuitai takun tajai. 40-41 Wikia aints ayatun Yus akupkamu asan, Yuse awemamuri ainaun akupkan, chikich aintsun tunau takamtikin ainaun, tura tunau takau ainauncha mash irurarti tusan awematnuitjai. Ajan takau ainau nupaan yaruakar keemakartas jinum japinawa nunisarang Yuse awemamuri ainau tunau ainaun irurartinuitai. Nungka amuamunam tu atinuitai. 42 Tura tunau ainaun ji tuke kajintrashtinnum chumpiawaram, nuni wait wajainak juutinak tura nain katertinak matsamsartinuitai. 43 Tura Yuse wakeramuri umirkaru ainau ni Apaachiri Yuse pujutirin jear, tsaa jiitsumir tsantua nunisarang pujusartinuitai. Atumka wi etsermaur antuku asaram nintimrataram,” Jesús turammiaji.

Kuri uukmaun pachis etserkamuri

44 Nunia Jesús ataksha iin nuitamak: “Yusnum pujustinun pachis chikich nuikiartutai chicham antuktaram. Yusnum pujustinka kuri kajunam chumpiar nungka taimunam uukmawa tumawaitai. Tura asamtai nu kajun uukmia nuka jakamtai, chikich aints nungkan tai kajun aneachmaun wainak urak jiis waras, nunia ataksha epeni nungkajai yukuar ni jeen waketki, ninu aa nuna mash suruk, nunia kuikiancha mash irur, nu kuikiajai ajanka sumawai. Tura ajan sumaku asa, nu kajuka niinuitai,” Jesús turammiaji. †

Shaak akikian pachis etserkamuri

45 Nunia Jesús ataksha nuitamak: “Kichnasha tajarme: Yusnum pujustin pachisrum chicham antuktaram. Aints shaakun sumin shaak nekas akik shiiram wawiknumia jukimun eaktinuitai. 46 Tura wekaa wekaaka kichik shaakun timiá akikian wainak, sumaktatkama kuikiari jeachu asamtai, ninu aa nunaka mash suruk, nujai nu shaakun sumaktinuitai. Nu shaakun timiá akikian aints wakerina nuna nangkamasarang Yusnum pujustinnaka nekasar wakerukartinuitai,” Jesús turammiaji.

Reden pachis etserkamuri

47 Nunia Jesús ataksha iin nuitamak: “Kichnasha tajarme: Yusnum pujustinka red sarma tumawaitai. Kuchanam reden nangkimiawar namaknasha mash pachitsuk achiinawai. 48 Nunia red piakamtai, namakan achiu ainau japikiar kaanmatkanam tuksar, namakan jiisar, pengker ainaun changkinnum chumpinawai. Antsu yuchatai ainaun kuchanam japinawai. 49 Nungka amumanum aints namakan achiinawa nunisarang Yuse awemamuri tunau nintintin ainaun akankar, tura pengke nintintin ainauncha akankar irurartinuitai. 50 Tura tunau ainaun ji tuke kajintrashtinnum chumpiawaram, nuni wait wajainak juutinak tura nain katertinak matsamsartinuitai,” Jesús turammiaji.

Yaanchuik antukmiarume tura yamai antukurme nusha nuiniartaram

51 Nunia ni nuiniatiri ainauti ininmak:

—¿Atumsha wi etserkaja nu paantak antukuram? —turammiaji.

Tu ininmamtai:

—Ja ai, Apuru, —timiaji.

52 Tu aimkau asakrin ataksha chichartamak:

—Yus aints ainaun nayaimpinmaya inawa nuna pachis Yuse chichame nekau chichaman nuimiaru asa, chikich ainaun nuiniartas wakerakka, jeenua tumawaitai. Jeentin ni aintsrin yuumamurin suwak, yaanchuik sumakmia nuna, tura yamai sumakma nunasha ni aintsri yuumamurijai metek suawai, —Jesús turammiaji. ‡

Jesús Nazaretnum pujusmauri

(Marc. 6.1-6; Luc. 4.16-30)

53 Nu nuikiartutai chichaman mash umis, Jesús nunia jiinki, 54 ni tsakarmaurin wemiayi. Tura nuni jea, iruntai jeanam waya, aints ainaun nuiniatan nangkamamiayi. Tura nuininam aints ainau untsuri Jesúsa chichamen antukar nintiminak:

—¿Junasha yáki ni nekamtairincha nuiniaria? ¿Wainchati takatan turati tusasha, yáki kakarmarincha susaya? 55 ¿Juka tau takakminu uchirinchukai? ¿Ni nukuri Maríchukai? ¿Tura ni yachí Santiago, tura José, tura Simón, tura Judas naartinchaukai? 56 Ni umaji iijai pujuinauka mash wainiaji. ¿Tuniana jusha nekamtairincha tura kakarmarincha juwawa? —tunaiyarmiayi.

57 Tura asar Jesúsan suwirpiaku jiinak pachischarmiayi. Pachischaram Jesús chicharak:

—Yuse chichame etsernun aints mash anturinawai. Antsu ni nungkarin pujuinausha ni weari ainausha anturinatsui, —timiayi.✡

58 Tura nunia aints ainau niin nekasampita tichau asaramtai, Jesús nuningkia wainchati takatnaka untsurinka turachmiayi.

14

Imiakratin Juankun maamuri

(Marc. 6.14-29; Luc. 9.7-9)

1 Jesúsan pachisar untsuri chichainamtai, Galilea apuri Herodes nu chichamnasha antukmiayi. 2 Tura asa ni inatiri ainaun chicharak: “Nekas Imiakratin Juankuitai. Nuka jakayat jakamunmaya nantakin asa, Yuse kakarmarijai wainchati takatan takaawai,” ningki nintimias timiayi.

3-5 Herodes ni yachí Felipe iwiaaku pujaun wainiat, yachí nuwarin nuwatkamiayi. Nu nuwaka Herodías naartinuyayi. Tura asamtai Juan apu Herodesan chicharak: “Yachim iwiaaku pujau wainiatum, ni nuwari nuwatkamiame nunaka Yus surimiawai,” timiayi. Tamati apu Herodes: Turutam tusa, Juankun maatas wakerayat, aints ainau chichainak: “Juan nekas Yus akupkamu asa, Yuse chichamen etserui,” tinu asaramtai, Herodes aints ainaun shamak: Juankun maataj tutsuk ni suntari ainaun akupak: “Aya achikrum kársernum engkeataram,” tama suntar ainau Juankun achikiar kársernum engkewarmiayi.✡

6 Turuwaramtai apu Herodesa akiinamuri kinta tsawaaramtai, Herodes: Jiiritaram tusa, ni aintsri ainaun untsukmau asar, mash Herodes pujamunam iruntraramtai, Herodíasa nawantri waya ningki jiaamramiayi. Tura jiaamak apu Herodesan timiá pengker awajam, 7 nuka nawantan chicharak: “Yusjai nekasan tajame: Waring achat ame seatkumningkia, nunaka nekasan surittsuk susatatjame,” timiayi. 8 Tamati ni nukurin weri:

—¿Warinak seataj? —tu iniam, tu tita tusa akatramu asa, nu nawanka apu Herodesan weri:

—Imiakratin Juanku muuke puwatnum engkeam surusta, —timiayi.

9 Tama nuna antuk, apu Herodes wake mesekiat, irau ainausha mash antinamunam Yusjai tajai tinu asa, ayu timiayi. 10 Tura ni suntarin akatar akupak:

—Juanku muuke akakrum itataram, —tama suntar ainau kársernum weriar muuken akakar, 11 puwatnum engkewar nawantan susarmiayi. Tura susam nawan puwatun juki nukurin susamiayi.

12 Turamtai Juanku nuiniatiri ainau kaunkar ni namangken jukiar, aints iwiartainum iwiarsarmiayi. Nuna turuwar Jesúsan ujakartas wearmiayi.

Jesús cinco warang aintsun yuramuri

(Marc. 6.30-44; Luc. 9.10-17; Juan 6.1-14)

13 Jesús Galilea nungkanam pujus, Juan maamun chichaman antuk kanunam engkema, ningki aints atsamunam wemiayi. Weamtai aints ainau nuna nekaawar, kucha yantamen Jesús nujamkatnunam wearmiayi. 14 Tura nuni jearamtai, Jesús nujamak aints timiá untsurin wainak wait anentramiayi. Tura asa jaun itaarmia nuna tsuwarmiayi. 15 Tsaa akaamtai, ni nuiniatiri ainauti Jesús chicharkur:

—Tsaa akaawai. Juni aintsu pujutiri atsau asamtai, yakat arakchichu amaunum werum, yurumak sumaataram tusam aints ainau akupkarta, —timiaji.

16 Tu takurin Jesús chichartamak:

—Ju aints ainauka wecharminuitai. Antsu atumek ni yuwatniuri susataram, —turammiaji.

17 Turammatai iikia chicharkur:

—Pang iinuka ju uwejchik nuke arutramji. Namaksha jimiarchik nuke arutramji, —timiaji.

18 Tu takurin Jesús chichartamak:

—Nuka wína surustaram, —turammiaji.

19 Tura aints ainau chirichrinam pujusarat tusa akatram, mash chirichrinam pujusaramtai, Jesús pangkan ju uwejchik takus, tura namaknasha jimiarchik takus nayaimpinmanini pangkai jiimias, Yusen maaketai timiayi. Nunia pangkan puuk, ni nuiniatiri ainautin suramsamtai, iisha aints ainau mash susarmiaji. 20-21 Tura susaram mash yuwaar tutuararmiayi. Nuna yuwaruka nuwa ainausha, tura uchi ainausha nekapmatsuk aishmangkuk aishmangkuk cinco warang (5,000) yuwarmiayi. Tura yuwaar umisaramtai, ampintrausha doce (12) changkin chumpiar jukimiaji.

Jesús kucha japen nawejai wekaasamuri

(Marc. 6.45-52; Juan 6.16-21)

22 Nunia Jesús ni nuiniatiri ainautin chichartamak: “Kanunam engkemaram katingkrum eemajataram. Wikia aints ainaun aujsan umisan winitatjai,” turammiaji. 23 Tura aints ainaun aujas ukuki, ningki Yusjai chichastas muranam wakamiayi. Tura kashi japeng ningki Yusen seak pujai, 24 kanuka kucha japen wemiayi. Tura weai, nase nujinmanini kakar nasenmatai, kucha tamparamuri chaker chaker wajamtai, kanu ukantias wakerimiayi. 25 Atash shinutnak wajai, Jesús juun kuchanam nungkanma nunisang nawejai najamas wekaas winimiayi. 26 Jesús winamtai, ni nuiniatiri ainauti nu wainkar shamakur kakarar chichaakur:

—Wakanchawashi, —tunaimiaji.

27 Tu takurin Jesús chichartamak:

—Kakaram wajastaram. Wiitjai shamrukairap, —turammiaji.

28 Tama Pedro chicharak:

—Apuru, nekasam ametkumka, ame wekaame ani winasha winita turutta, —timiayi.

29 Tama Jesús ayaak:

—Ayu, winita, —timiayi.

Tama Pedro kanunmaya jiinki, kuchanam nawejai najamas wekaas, Jesúsnum jeatas wemiayi. 30 Turayat nase kakaram nasentun wainak Pedroka shamkamiayi. Tura shamau asa, kuchanam wayaak untsumak:

—Apuru, uwemtikrurta, —timiayi.

31 Nu tamaujai metek Jesús ni uwejen achik chicharak:

—¿Waruka nekasampita turutsume? ¿Waruka tujinkachuitme tu nintimturtsume? —timiayi.

32 Tura Jesús Pedrojai kanunam engkemawaramtai, nasengka nangkamarmiayi. 33 Turamtai ni nuiniatiri ainauti Jesús naka tikishmatrar:

—Nekasam Yuse Uchirinme, —timiaji.

Jesús jau ainaun tsuwarmauri

(Marc. 6.53-56)

34 Tura juun kuchan katingkiar, Genesaret nungkanam nujamkamiaji. 35 Tura nujamkakrin nunia aints ainau nuna wainkar: “Auka Jesúsaitai,” tusar nuna nekaawar, nu nungkanmaya ainausha mash nekaawarat tusar chichaman akupkaramtai, jau ainaun Jesús pujamunam itaarmiayi. 36 Tura asaramtai jau ainau Jesúsan seainak: “Wejmakrumi ninukmaurinak antingtasan wakerajai. Nu tsangkatrukta,” tiarmiayi. Tura nuna antingkiaruka mash tsaararmiayi.

15

¿Aintsu tunaari warutmak awa? tusa etserkamuri

(Marc. 7.1-23)

1 Tura fariseo ainau Moisésa chichame nuikiartin ainaujai Jerusalénnumia tariar, Jesúsan iniinak:

2 —Ami nuiniatiram ainau ¿waruka yaanchuik ii juuntrin akupkamu umirtsuksha uwejen ikimiatskesha yuwinawa? —tiarmiayi. 3 Tinamtai Jesús aimiak:

—Yus: Wína chichamur umirtuktaram tusa, atumin akupturmakmia nu umirtsuk pujayatrumsha ¿waruka aintsu chichamesha juun ainau tinu armia nusha umirume? 4 Yus chichaak: ‘Aparmesha tura nukurmesha pengker awajsataram. Tura aints ni aparincha, tura ni nukurincha pachis pasé chichaamtaikia, nu aintsnaka maawarti,’ Yus timiayi. 5 Antsu atumka chichaakrum: Aints ni aparincha, tura ni nukurincha chicharak: ‘Wikia winar aa nunaka mash Yusen susamjai. Tura asan atumin susatasan wakerayatun yamaikia tujintajai.’ 6 Tu tinu ainauka ni aparincha, tura ni nukurincha yaaitsuk pujusartinuitai tarume. Tu tinu asaram atumi juuntri tinu armia nu umiktasrum, Yus winia chichamur umirtuktaram tímia nuka inaiyarme. 7 Waitrin ainautiram, yaanchuik Yuse chichame etserin Isaías atumin pachis aarmia nuka nekasaintai. Nu aarmauka nuwaitai:

8 Yus chichaak: ‘Nu aints ainauka aya chichasarang: Ameketme juuntam turutinawai. Antsu nintijai yaja nintimsar, wínaka nintimturinatsui.

9 Tura aintsu akupamurinak nuininayat wínaka nangkamiar: Ameketme juuntam turutinawai,’ timiayi. Isaías tu aarmiayi, —Jesús timiayi.

10 Nunia fariseo ainaujai tura Moisésa chichamen nuikiartin ainaujaisha chichas umis, ataksha aints ainaun untsuk chicharak:

—Anturtuktaram. Tura wi taja nuka nekaataram. 11 Aintsu jangken waring achat waya nujaingkia tunauka wajaschatnuitai. Antsu aintsu nintinia jiinua nuka aints ainaun tunau awajmamtikui, —Jesús timiayi.

12 Tama ni nuiniatiri ainauti Jesús aujsatasar tarir chicharkur:

—¿Fariseo ainau chicharkum tame nuna antukar kajertamina nu nekamek? —timiaji.

13 Tu tama Jesús iin airmak:

—Ja ai, nekajai. Nuka wína Apaachir nayaimpinam puja nuna aintsrinchu asaramtai, nupaa kangkaptuk uwerar japatnua nunisarang artinuitai. 14 Inaisataram. Nuka wína chichamrun umitan nakitinau asar, aints wainmichua nunisarang ainawai. Aints wainmichu ayat, chikich wainmichun jintan inaktustas wakera nunisarang ainawai. Aints wainmichu chikich wainmichun jintan inaktustas wakerayat, jinta weenak mai waanam iyaartinuitai, —turammiaji.✡

15 Turammatai Pedro Jesúsan chicharak:

—Aintsu jangken waring achat waya nujaingkia tunauka wajaschatnuitai, tame nuka ¿warí pachismea tame? Nuka paan ujakratkata, —timiayi.

16 Tama Jesús chichartamak:

—¿Atumka nuka nekatsrumek? 17 Aints yurumkan yuwamu jangkenam wayaangka nintinam wayaachu asamtai tunauka wajatsui. Tura wakenam wayau asa, nuniangka ataksha jiini. ¿Nuka nintimtsurmek? 18 Antsu aintsu chichame ni jangkenia jiina nuka nintinia jiinkin asa, nuka aintsun tunau awajmamtikui.✡

19 “Tunau nintimtai ainauka aintsu nintinia jiinui. Tura aints maatnusha, tura aishrintin wakeruktincha, tura nuwentin wakeruktincha, tura tsanirmatnusha, tura kasamkatnusha, tura anangkartuatnusha, tura Yusen pachis, nunia aintsun pachisar pasé chichastincha nintinmaya jiinu asa, 20 aintsun tunau awajmamtikui. Antsu ikimiatsuk yuta yuwatniuka aintsu nintin tunau awajmamtiktsui, —Jesús turammiaji.

Chikich nungkanmaya nuwa Jesúsan nekasampita timiauri

(Marc. 7.24-30)

21 Jesús ni nuiniatiri ainaujai nu nungkanmaya jiinki, chikich nungkanam Tiro yaktanam, tura Sidón yaktanmasha wemiayi. 22 Tura nuni jea, Canaánnumia nuwa judíochutiat, Jesúsan jiistas tari untsuak:

—Apu Davidta weariya, wait anentrurta. Iwianch nawantru namangken engkemtuamu asa, nukap wait wajawai, —timiayi.

23 Tamaitiat Jesúska aimtsuke wajamiayi. Turamtai ni nuiniatiri ainauti tarir chicharkur:

—Iin nemartamas untsumkinij waja juka akupkata, —timiaji.

24 Tu takurin Jesús nuwan chicharak:

—Israel ainau uwija mengkakawa nunisarang pujuinau asaramtai, Israelnumak wína Yus akuptukmiayi, —timiayi.

25 Tama nu nuwaka Jesúsan naka tikishmatar seak:

—Apuru, yainkata, —timiayi.

26 Tu seamaitiat Jesús nuikiartutai chichamjai ayaak:

—Uchi pangkan yuwinau atankir yawaa uchiri suamuka napchawaitai, —timiayi.

27 Tamaitiat nu nuwaka ayaak:

—Nekasam tame, Apuru. Antsu uchi yutairi misa wamketin ayaarunka yawaa uchiri nekasar yuwinawai, —timiayi. *

28 Tama Jesús chicharak:

—Nuwachi, wína nekasampita turutu asam, ame wakerame nunisang ati, —timiayi.

Tama nu chichaamujai metek ni nawantri pengker wajasmiayi.

Jesús jau ainaun untsuri tsuwarmauri

29 Jesús nu nungkanmaya jiinki, Galilea nungkanam wekaas, juun kucha yantamen nangkamaki, mura waka nuni keemsamiayi. 30 Turamtai aints wekaichau ainauncha, tura wainmichu ainauncha, tura chichachu ainauncha, tura uweje kupirkamu ainauncha, tura chikich najaiminak pujuinauncha Jesús pujamunam itaar, nawen ayaamsar pujsarmiayi. Nu jau ainaun itaaramtai, Jesús mash tsuwarmiayi. 31 Turamtai aints ainau nuna wainkar chichachu ainausha chichainamtai, tura uweje kupirkamu pengker wajainamtai, tura wekaichau ainausha pengker wekainamtai, tura wainmichu ainausha pengker wainminamtai, nuna mash wainkar nintimrarmiayi. Tura Israel ainau Yusri nekas kakarmaitai tiarmiayi.

Jesús cuatro warang ainaun yuramuri

(Marc. 8.1-10)

32 Nunia Jesús ni nuiniatiri ainautin untsurmak mash irutmar chichartamak:

—Ju aints ainaun wait anentajai. Kampatam kinta wijai iruntrar pujuinau asar, yutancha yutsuk pujuinawai. Tura asar jinta weenak, tsukarijai juwikcharai tusan, yurtsuk ni jeen awematnaka nakitajai, —turammiaji.

33 Turamatai ni nuiniatiri ainauti chicharkur:

—Tura juni aints atsamunmasha aints timiá untsuri yuratasrisha ¿tuniang yurumkasha sumaktaij? —timiaji.

34 Tu takurin Jesús ininmak:

—¿Pangsha warutma takakrume? —tu ininmamtai iikia aimkur:

—Siete (7) takakji, namakchisha jumchik takakji, —timiaji.

35 Tu takurin aints ainaun chicharak:

—Nungkanam mash pujustaram, —tamati ni tímia nunisarang pujusaramtai, 36 Jesús pangkan siete (7) amia nuna takus, tura namaknasha takus, Yusen maaketai tusa, pangkan puuk ni nuiniatiri ainautin suramsamiaji. Turamtai iisha aints ainau kichik kichik mash susamiaji. 37 Turakrin mash yuwaar tutuararmiayi. Tura ampintramuri changkin siete (7) amia nuni chumpiamiaji. 38 Tura nuna yuwaaruka nuwa ainausha tura uchi ainausha nekapmatsuk, aishmangkuk aishmangkuk cuatro warang (4,000) armiayi. 39 Nunia Jesús nu aintsun: Weajai tusa kanunam engkema Magdala nungkanam wemiayi.

16

Fariseo ainau saduceo ainaujai: Wainchati takat wainkatasar wakeraji timiauri

(Marc. 8.11-13; Luc. 12.54-56)

1 Jesús nuni jeamtai, fariseo ainau saduceo ainaujai iisha nekaatai tusar taarmiayi. Tura taar Jesúsan seainak:

—Nayaimpinmaya kakarmarijai wainchati takat turata. Iisha wainkatasar wakeraji, —tiarmiayi.✡

2 Tu tinam Jesús ayaak: “Atum chichaakrum: ‘Tsaa jeaak nayaim kapantin wajasamtai, kashin kinta pengker tsawartatui,’ tinuitrume. 3 Tura tsawaarkuram: ‘Mukunit nukap au asamtai, tura nayaim kapantin wajasamtai yumi jiturtatui,’ tinuitrume. Nayaim jiisrumka: Kinta tu atatui tusaram nekaamnawaitrume. Antsu wi turaja nuka wainkayatrumek, Yus atumin nekamtikramatas wakera nuka nintimtsurme. 4 Junia pasé nintintin ainau Yusen umirchau ainayat, wainchati takatan wainkartas wakerinawai. Tura wainiatnak wainchati takatnaka turashtatjai. Antsu Jonása turunamuriya tumau wainchatai takatnaka nunak wainkartinuitai,” tusa ukuki tumajin katingmiayi.✡

Fariseo ainau pasé nintimaurin pachis etserkamuri

(Marc. 8.14-21)

5 Tura Jesús ni nuiniatiri ainautijai tumajin katingkiar, pang kajinmakir jukichmiaji.✡ 6 Turakrin Jesús chichartamak:

—Fariseo pang pachimtairi jurukirap, tura saduceo pang pachimtairisha jurukirap, —turammiaji.

7 Turamkurin ni nuiniatiri ainauti chicharnaiyakur:

—Pang kajinmakin asakrin turamtsujiash, —tunaimiaji.

8 Tu chichaakur pujarin Jesús nuna antuk iin chichartamak:

—¿Waruka pang kajinmakmiau pachisrumsha chichaarme? ¿Waruka wína chichamrusha nintimtsuksha pujarme? 9 ¿Pang cinco (5) amia nujai cinco warang (5,000) aints yuramuka nuka aneaktsurmek? Tura ampintramuri ¿warutam changkina jukimiarume nusha aneaktsurmek?✡

10 “¿Nuniasha pang siete (7) amia nujai cuatro warang (4,000) aints yuramuka nuka aneaktsurmek? ¿Tura ampintramuri warutam changkina jukimiarume nuka aneaktsurmek?✡

11 “¿Waruka wína chichamur nintimtsuksha pujarme? Fariseo pang pachimtairi jurukirap, tura saduceo pang pachimtairisha jurukirap, taja nuka wikia pangnaka tatsujrume, —Jesús turammiaji.

12 Turammatai ni nuiniatiri ainauti paan nintimrar: “Pang pachimtai pachiska turamtsuji, antsu fariseo ainau, tura saduceo ainauka anangkartin asaramtai, ni nuikiartamuka anturkairap tusa turamji,” tusar nekaamiaji.

Pedro Jesúsan: Mesíasaitme timiauri

(Marc. 8.27-30; Luc. 9.18-21)

13 Nunia Jesús ni nuiniatiri ainautijai Cesarea Filipos nungkanam jinta weamunam Jesús iin ininmak:

—Wikia aints ayatun Yus akupkamu asan, chikich aints ainau wína pachitsar: ¿Warí aintsuita turutinawa? —tu ininmasmiaji.

14 Tu iningkratmatai aimkur:

—Chikich ainau amin pachitmasar: Imiakratin Juankun maawarmia nuchawashi turaminawai. Tura chikitcha Elíaschawashi turaminawai. Tura chikitcha: Jeremíaschawashi turaminawai, antsu nuchawaitkusha, chikich yaanchuik Yuse chichame etserin pujumia nuwashi turaminawai, —timiaji.

15 Tu tinu asakrin Jesús ataksha ininmak:

—¿Tura atumsha winasha warintrutrume? —turammiaji.

16 Tu iniam Simón Pedro aimiak:

—Ameka Mesíasaitme. Yus tuke iwiaaku puja nuna Uchirinme, —timiayi.✡

17 Tama Jesús chicharak:

—Nekasam tame, Jonása uchiri Simónka. Aints kichkisha aminka nunaka nekamtikramacharmayi, antsu wina Apaachir nayaimpinam puja nu amin nekamtikramau asamtai tame. Ame turutin asakmin, Yus amincha waramtikramsati tajame. 18 Tura nunasha tajame: Ameka kaya tumau asakmin Pedro inaikiamuitme. * Tura aints ainau kaya pisujai jean jeamina nunisnak wína nekasampita turutin ainauka wína aintsur arti tusan inaikiatnuitjai. Tura Yuse nemase ainausha tuke mengkakatnunam weenausha wína aintsur ainaun maawartin ainayat, niin nepetkartatkamawar pengké tujinkartinuitai.

19 Tura asamtai ameka aints waiti yawikmaun urawa nunismek ju nungkanam pujuinau wína chichamur nayaimpinam jeatin pachisam etserkumningkia, aints ainau nu chichaman nekasampita tinauka nayaimpinmasha jeartinuitai. Tura nayaimpisha yawikmawa nunisang au asamtai, ju nungkanam nu chichaman nekasampita ticharu ainauka nayaimpinmaka jeachartin ainawai, —Jesús timiayi.✡

20 Nunia ni nuiniatiri ainautin chichartamak:

—Wína pachitsaram: Auka Mesíasaitai tusarmeka aints kichkisha ujakairap, —turammiaji.

Jesús ni jakatniurin pachis etserkamuri

(Marc. 8.31-9.1; Luc. 9.22-27)

21 Nu kintati Jesús ni nuiniatiri ainautin ni jakatniurin pachis ujatmatan nangkamamiayi. Tura ujatmak:

—Wikia Jerusalénnum wetin ajai. Tura nuni wi jeamtai, judío juuntri ainau, tura sacerdote juuntri ainausha, tura Moisésa chichame nuikiartin ainausha nukap wait wajakti tusar, wína mantuwartatui. Tura wainiatnak kampatam kinta jakan tepayatun, ataksha nantaktatjai, —turammiaji.✡

22 Tama Pedro Jesúsan akanak juki chicharak:

—Apuru, Yus surimramkati. Aminka nunaka turutmacharti, —timiayi. 23 Pedro Satanása nunisang chichau asamtai, Jesús Pedron ayanmatar chicharak:

—Satanása weta. Ameka winaka itit awajtame. Ameka Yuse wakeramuringkia nintimtsume, antsu aints wakerina nuke nintimme, —timiayi.

24 Nunia ni nuiniatiri ainautin chichartamak:

—Aints wína nemartustas wakerakka ni wakeramurinka inais, wikia mianchawaitjai tusa, aya wínak nemartusti. Tura wína nemartakka, aints ni krusrin juwawa nunisang ni jakatniurin shamtsuk wínak nemartusti. 25 Aints ningki nintimias: Wikia jakashtatjai tauka jakatnuitai. Antsu aints wína anentak jakatata nuka jakayat tuke iwiaaku pujustinuitai.✡

26 “Nintimrataram. Aints ju nungkanam aa nuna mash sumak, pengké yuumatsuk pujayat, ni wakani tuke mengkakamtaikia, ¿itiurak tuke iwiaakusha pujusting? Tura aints nekas uwemratas wakerakka, tura tuke Yusnum pujustas wakerakka ¿warutam kuikianak akiimiak uwemratnuita? 27 Wisha aintsutiatnak Yus akupkamu asan, wína Apaachiru kakarmarijai winakun, tura ni awemamurijai winakun, aints ainaun mash ni turamurijai metek pengker ainauncha pengker awajsartinuitjai, tura tunau ainauncha wait wajaktinnasha susartinuitjai.✡

28 “Nekasan tajarme: Wikia aints ayatun Yus akupkamu asan, Yuse kakarmarijai aints ainaun inartatja nunaka wijai juni tsaniasar pujuinauka jatsuk waitkartatui, —Jesús turammiaji.

17

Jesúsa yapaijmiamamuri

(Marc. 9.2-13; Luc. 9.28-36)

1 Seis (6) kinta nangkamaramtai, Jesús Pedroncha, tura Santiagoncha, tura ni yachiin Juannasha akanak juki, mura juunnum wakarmiayi. 2 Tura wakaarai, Jesús aneachmau yapaijmiama jiitsumir wajaun wainkarmiayi. Tura yapiisha tsaa tsantua nunisang tura entsatirisha nekas puju tsaa tsantua nunisang jiitsumir amiayi. 3 Nunia Moisésnasha, tura Elíasnasha, Jesúsjai chichainaun wainkarmiayi. 4 Nuna wainak Pedro Jesúsan chicharak:

—Apuru, juni ii pujustincha nekas pengkeraitai. Ame wakerakminkia, kampatam jeawach jeamkami, kichik aminu, tura kitcha Moisésnau, tura kitcha Elíasnau ati, —timiayi.

5 Pedro tu chichaak wajai, yurangkim nekas puju winimiayi. Turamtai mikinnum wajainai, nu yurangminmaya chichaun antukarmiayi. Yus niin chicharak:

—Juka wína Uchiruitai, wína aneetiruitai. Junaka pengker nintimtusan pujajai. Juka nekasrum anturkataram, —timiayi.✡

6 —Yus tamati nu chichaman antukar, Jesúsa nuiniatiri ainau nukap shaminak pinakumrar tepesarmiayi. 7 Tuminamtai Jesús taa, ni nuiniatiri namangken anting chicharak:

—Shamkairap, antsu wajaktaram, —timiayi.

8 Tama pangkainiar jiisar, aya Jesúsnak wainkarmiayi.

9 Nunia muranmaya kuankiar, Jesús ni nuiniatiri ainaun akatar akupak:

—Aints ayatun Yus akupkamu asan, wikia jakamunmaya nantaatsain atum waitkarume nuka pengké etserkairap, —timiayi.

10 Tama ni nuiniatiri ainausha Jesúsan iniinak:

—¿Moisésa chichame nuikiartin ainausha warukaya Mesíaska taatsaing, Elías eemak tatinuitai tinawa? —tiarmiayi.

11 Tu tinam Jesús aimiak:

—Nekas Elías eemak taa mash iwiaratnuitai. 12 Tura wisha atumin tajarme: Elíaska yaanchuik tamiayi. Tura waininayat aints ainau: Juwaapita tusar pengké nekaacharmiayi. Antsu pasé asar, niin pasé awajsartas wakeriarmia nunaka mash turuwarmiayi. Tura wínaka Yus akuptuku waitinayat aints asamtai, winasha nunisarang wait wajakti tusar, pasé awajtukartatui, —Jesús timiayi.✡

13 Tama ni nuiniatiri ainau nintimsar: Imiakratin Juankun pachisampi tawa tusar nekaawarmiayi.✡

Jesús uchinmaya iwianch jiikmiauri

(Marc. 9.14-29; Luc. 9.37-43)

14 Ataksha aints pujuinamunam jearamtai, aints tari Jesúsan naka tikishmatramiayi. Tura chicharak:

15 —Apuru, uchir wait anentrata. Nukap wait wajawai. Tuke wichi wajaki, nuniangka ji kapaamunam ayaaweawai. Tura entsanmasha pe ayaaweawai. 16 Tura asamtai ami nuiniatiram ainaun uchirun tsuwatrurarat tusan itarmiajai. Turayat tujinkari, —timiayi.

17 Tama Jesús chicharak:

—Maj, Yus nintimchau asaram, winasha nekasampita turutaram tusanka ¿warutam musachik atumjaisha pujustaj? Tura tupin nintimrataram tusanka ¿warutam musachik atumnasha nakastajrume? Watska, uchi itartitaram, —timiayi.

18 Tama uchin itarim, Jesús uchi namangkenia iwianchin jiiki jiyak akupkamiayi. Turam nu uchikia pengker wajasmiayi.

19 Turamtai jumchik arus ni nuiniatiri ainauti Jesúsjai kanakar iik pujusar Jesús chicharkur:

—¿Warukakrik iikia iwianch jiiktatkamarsha tujinkamji? —timiaji.

20 Tu takurin Jesús chichartamak:

—Yus miatrusrumek nintimtachu asaram, iwianch jiiktatkamaram tujintarme. Nekasan tajarme: Mostaza jingkiaji timiá tuupich ayat nuka tsapai, chikich nupaa nangkamasang nekas juun wajaayi. Atumsha mianchau ayatrumek, winaka nintimtursaram: Nekasam tujinkachuitme turutkurminkia, wi turataram tinu asamtai, mura nekas juun wainkaram, nu mura chicharkuram: ‘Juni mengkakam ataksha atu tsapuitia,’ takurminkia turunamnawaitai. Aints wína: Nekasampi tujinkachuitme turutuka ni tujinkamuringkia pengké atsutnuitai. 21 Antsu ijiarmaram Yus nukap seatkuram nu iwianch ainau jiiktinuitrume, —turammiaji.✡

Jesús ataksha ni jakatniurin pachis etserkamuri

(Marc. 9.30-32; Luc. 9.43-45)

22 Nunia jiinkir Galilea nungkanam iruntrar wekaasar, Jesús ni nuiniatiri ainautin chichartamak:

—Wikia Yus akupkamutiatnak aints asamtai, aints ainau wína mantuwartas achirkartatui. 23 Tura maamaitiatnak kampatam kinta tepayatun ataksha nantaktatjai, —turammiaji.✡

Turamin asamtai ni nuiniatiri ainauti nu chicham antukar nukap wake mesekmiaji.

Yuse jee iwiarami tusar akiimiakmauri

24 Nunia jiinkir Jesús ni nuiniatiri ainautijai Capernaum yaktanam jeamiaji. Tura nuni jearin, Yus seatai juun jea iwiarami tusar kuikian juu ainau Pedron jiisar iniinak:

—¿Yuse jee iwiaratnun akiimina nunasha atumi nuitamnusha akiimiaktimpiash? —tiarmiayi.

25 Tu iniinam Pedro:

—Ja ai, —timiayi.

Tura jea waya chichaatsaing, Jesús niin chicharak:

—Simónka ¿amesha itiur nintime? ¿Junia apu ainausha yana kuikiarina juwinawa? ¿Ninu aintsri kuikiarinak juriina? ¿Antsu turachkungka chikich aintsu kuikiarinak juriina? —timiayi.

26 Tu iniam Pedro aimiak:

—Nekasar chikich ainau kuikiarin juriinawai, —tamati Jesús chicharak:

—Nekasam tame. Ii nungkarin akiinautikia akiimiakchatnuitji. 27 Antsu iin kajertamkarai tusar akiimiakmi. Ame tsau jukim kuchanam weta. Tura nangkimiam namak nu nangkamtaik tsaun yuwa nu wakemim, jangke iwiankam kuik engketu wainkatatme. Nu kuik jukim, Yus seatai jeanam weme, jean iwiararti tusam, aminusha tura winarusha ati tusam akiimiakta, —Jesús timiayi.

18

Yaachita chikich ainaun nangkamaskesha timiauri

(Marc. 9.33-37; Luc. 9.46-48)

1 Nu kintati ni nuiniatiri ainauti Jesús tarir chicharkur:

—¿Yuse pujutiri nayaimpinmaka aints ainau jeartinua nuka chikich ainaun nangkamasarkesha ya ainia? —timiaji.✡

2 Tu iniam Jesús uchin untsuk japen awajas ni nuiniatiri ainautin 3 chichartamak:

—Nekasan tajarme: Atumi nintimtairi yapajiaram uchia nunisrumek wína nintimturchakrumka, Yuse pujutirin nayaimpinmaka jeashtinuitrume. 4 Tura asamtai aints miajuitjai tutsuk, antsu ju uchia nunisang nintimturas pujauka chikich ainaun nangkamasang Yuse pujutirin jeatnuitai. 5 Aints wína nintimturas pujauka ju uchia nunisang aints mianchau ainaun nekas pengker awajuka winasha nunisang pengker awajtawai, —Jesús turammiaji.✡

Tunaanum jeai tusaram aneartaram

(Marc. 9.42-48; Luc. 17.1-2)

6 Nunia Jesús nuikiartutai chichamjai iin nuitamak: “Tura aints uchin wína umirtinak pujuinaun tunaun takamtikmataikia, nuna turashti tusar, tunau takamtiknu kuntujen kaya juuntan jingkiatawar, juun kunanam ujungkaramtaikia, timiá pengker atinuitai. 7 Chikichan tunau takamtikin ainauka tuke irunui. Antsu tunau takamtikin ainau tuke wait wajakartin ainawai.

8 “Tura asamtai atumi uweje tunau takamtikramataikia, ataksha tunau takasai tusaram, atumi uweje met charawa nunisrumek tunaarum japaram ukuktaram. Tura tunaanum wekaakurmeka, atumi nawe met charawa nunisrumek tunaarum japaram ukuktaram. Nekasrum kichik uwejjai, tura kichik nawejaisha tuke iwiaaku pujustinnum jeatin timiá pengkeraitai. Antsu mai uwejtuk, tura mai nawentuk ji kajintrashtinnum jeatnuka timiá paseetai. 9 Tura atumi jiijaisha tunau aa nu jiiakrumka, atumi jii kuinua nunisrumek tunaarum japaram ukuktaram. Nekasrum kichik jiijai tuke iwiaaku pujustinnum jeatnuka timiá pengkeraitai. Antsu mai jiintuk ji kajintrashtinnum jeatnuka timiá paseetai,” Jesús turammiaji.✡

Uwija mengkakaun pachis nuikiartamuri

(Luc. 15.3-7)

10 Nunia Jesús ataksha iin nuitamak: “Tura asamtai atumin tajarme: Yuse awemamuri aints mianchau ainaun wainin asar, wína Apaachir nayaimpinam puja nuna nakaj pujuinawai. Tura asar atumi turamurincha wína Apaachirnasha ujainawai. Tura asaramtai mianchau ainau ju uchia nunisarang pujuinauka nakitrairap. 11 Wisha aints ayatun Yus akuptuku asamtai, aints mengkakaru ainaun uwemtikratasan tamiajai.✡

12 “Nintimrataram. Aints cien (100) uwijartin ayat, uwijari kichik menakamtai, chikich noventa y nueve (99) mengkakacharu ainau muranam pujusarat tusa ukuki, kichik mengkakaun wainkataj tusa eawai. 13 Tura nu uwija mengkakaun wainak nukap waraawai. Antsu chikich noventa y nueve (99) mengkakacharu ainaun wainkangka miatruska waraatsui. 14 Tura atumi Apaachiri nayaimpinam puja nusha nunisang aints mianchau kichkisha mengkakarti tusangka wakeratsui,” Jesús turammiaji.

¿Cristo nemarin itiurak tsangkuratnuita? timiauri

(Luc. 17.3-4)

15 Nunia ataksha Jesús iin nuitamak: “Aints Yusen nemarin amin pasé awajtamatikia, amek ningki akankam chichasta. Tura nijai chichaakum, ni pasé turamuri ujakta. Turakum ni anturtamkamtaikia, nu aintska uwemrati tusam yaingkume. 16 Antsu amin anturtamkachamtaikia, aints kichik tura jimiarchiksha jukim, ataksha jiistasrum weritaram. Tura chichaman paan nekaati tusaram iruntraram chicharkataram. 17 Tura pengké anturtamkachamtaikia, Yuse aintsri iruntramunam nu aints pachisrum chicharkataram. Tura nuni chicharmaitiat, tuke antukchamtaikia, nuka Yusen umirkachua nunisketai tusaram, tura kuikian kasamnua nunisketai, tu nintimsaram inaisataram.

18 “Nekasan tajarme: Atumka ju nungkanmaya ainau tunaari tsangkurakrumningkia, nayaimpinmasha ni tunaarisha tsangkuratnuitai. Tura ju nungkanmaya ainau tunaarin tsangkurchakrumningkia, nayaimpinmasha ni tunaarinka tsangkurashtinuitai.✡

19-20 “Ataksha tajarme: Aints jimiarchiksha, tura kampatmaksha wína nintimtursar iruntrar pujuinamtaikia, wisha nijai tsaniasan pujustinuitjai. Tura asamtai ju nungkanmasha wína nintimtursaram pujautirmeka, jimiarchiksha metek nintimsaram pujusrum wína Apaachir nayaimpinam puja nu seakrumningkia, atum searme nunaka mash umiktinuitai,” Jesús turammiaji.

21 Tama nunia Pedro Jesúsan weri iniak:

—Apuru, wína yatsur pasé awajtus pujamtaisha ¿warutmanak tsangkurataj? ¿Sietenkeash tsangkurataj? —timiayi.

22 Tu iniam Jesús ayaak:

—Atsa. Sietik tsangkurata tatsujme, antsu pachitsuk tsangkurata tajame, —timiayi.

Aints tsangkukratan nakitaun pachis nuikiartamu

23 Nunia Jesús ataksha nuitamak: “Tura asamtai Yus aints ainaun nayaimpinmaya inawa nuka junia apua tumawaitai. Nu apuka ni inatiri ainaun untsuk: ‘Tumashnum akirkataram,’ timiayi. 24 Tura untsuam, nu nangkamtaik nukap tumashmiaun itaarmiayi. Nuka pengké akiimiakchamniaun tumashmiamiayi. 25 Tura itaaram nu aints ni tumashrin akiimiaktatkama tujinkau asamtai, nu apuka chikich inatiri ainaun chicharak: ‘Tumashrin akiimiakti tusaram, nuwartuk tura uchirtuk, tura warinchurtuk mash surutkataram,’ timiayi. 26 Tama nu aintska apurin nakaj tikishmatar: ‘Apuru, wait aneasam nakarsata. Tumashnumka mash akiktatjame,’ timiayi. 27 Tama nu aintsun wait anentar tumashrin mash tsangkur: ‘Akirtsuksha weta,’ tusa inatirin angkan akupkamiayi.

28 “Akupamu asa, nu aintska jiinki, aneachmau ni apuri inatirin kichan wainkamiayi. Tura wainak, nu aintska jumchik tumashmiau asamtai, tsekengki suwenam achik chicharak: ‘Tumashmiame nuka yamaik akirkata,’ timiayi. 29 Tama nu aintska tikishmatar: ‘Wait aneasam nakarsata. Tumashnumka mash akiktatjame,’ timiayi. 30 Tamaitiat pachischamiayi, antsu wait anentsuk nu aintsun juki: ‘Tumashnum mash akiimiak jiinkiti,’ tusa kársernum engkeamiayi. 31 Turamtai nu apu inatiri chikich ainau nuna wainkar napchau nintimrarmiayi. Tura apurin weriar, nu aintsu turamurin mash ujakarmiayi. 32 Mash ujakaram, apuka nuna antuk, nu aints utitaram tusa, ni aintsrin akupkamiayi. Tura itaaramtai, nu aintsun chicharak: ‘Netsetme. Wína wait anentrurta turutu asakmin, tumashnum mash akirtsuk asata tusan inaisamjame. 33 ¿Wi amin wait anentajme aintsamek chikich amin tumashmiarmausha waruka wait anentsuksha waitkame?’ timiayi. 34 Tura nu aintsun kajerak suntarin untsurak: ‘Juka achikrum tumashrin akiimiakchau asamtai, tuke wait wajakti tusaram awatrataram,’ tusa ni aintsrin akatar akupkamiayi,” Jesús turammiaji. 35 Nunia inangnamunam chichaak:

—Atumnasha tajarme: Nu aintsua nunisrumek atumi yachí ainau tuke napchau nintimtusrum tsangkurtsuk pujakrumningkia, nu apua nunisang wína Apaachir nayaimpinam puja nuka atumnasha tsangkutramrashtinuitrume, —Jesús turammiaji.

19

Nuwa japashtinun pachis etserkamuri

(Marc. 10.1-12; Luc. 16.18)

1 Jesús nuna tina ukuki Galilea nungkanmaya jiinki, Jordán entsa amajin Judea nungkanam wemiayi. 2 Tura nuni jeamtai, aints untsuri Jesúsan nemarkarmiayi. Turinamtai Jesús jau ainauncha tsuwarmiayi. 3 Tura fariseo ainau Jesúsan nekapsartas iniinak:

—¿Aints ni nuwarin pachitsuk japa ukukminkai? —tiarmiayi.

4 Tu iniinam Jesús ayaak:

—Atsa. ¿Atumka Yuse papiri aarmauringkia aujchaukitrum? Tu aarmawaitai: ‘Nu nangkamtaik Yus aishmangnasha, tura nuwancha najanamiayi.’✡

5 “Tura nusha aarmawaitai: ‘Tura asamtai aishmang ni aparincha, tura ni nukurincha ukuki, nuwarijai tsaning jimiaraitiat kichkia nunisang atinuitai.’ 6 Tu aarmau asamtai, jimiar ayat kichkia nunisketai. Tura Yus tu tinu asamtai, aints kichkisha nuwarin japashtinuitai, tura nuwasha kichkisha aishrin ukukchatnuitai, —Jesús timiayi.✡

7 Tama chicharinak:

—Tura Moisés chichaak: Aints papin aar: Nuwarun ukuajai tusa, nuna nuwarin nu papin susa ukuktinuitai ¿waruka nuka timiayi? —tiarmiayi.

8 Tu tinam Jesús aimiak:

—Atumi nintijai timiá katsuram nintimu asakrumin, Moisés nunaka tsangkatramkamiarume. Antsu nu nangkamtaikia nuniska achamiayi. 9 Tura asamtai atumin tajarme: Aints ni nuwarin kichjai pujachu wainiat, niin ajapa ukuki chikich nuwan nuwatkungka, tunau wajastinuitai. Tura aints nuwan ajapamun nuwatkungka, nusha nunisang tunau wajastinuitai, —Jesús timiayi.✡

10 Tama ni nuiniatiri ainauti Jesús chicharkur:

—Nekas nuwa ajapar ukukchamnawaitmatikia, nuwasha nuwatkachminuitai, —timiaji.

11 Tu takurin Jesús airmak:

—Nuwan nuwatsuk pujustin pachis chichamnaka aints mash antukminka ainatsui. Antsu Yus nekamtikiamu ainauka ju chichaman antukmin ainawai. 12 Chikich aints uchin yajutmarchamnausha akiinawaru ainawai. Tura kitcha uchin yajutmarchami tusar kaamtikiamu ainawai. Antsu kitcha Yuse takatrin takakmasartas nuwan tuke nuwatsuk pujuinawai. Ju chichaman antukarmin ainauka antukarti tajarme, —turammiaji.

Uchi ainau wini winiarti timiauri

(Marc. 10.13-16; Luc. 18.15-17)

13 Nunia aints ainau uchi irunun itariar, Jesúsan seainak:

—Ame uchi muuken achikiam Yus seatrita, —tusar itariarmiayi. Tinamtai ni nuiniatiri ainauti chicharkur:

—¿Waruka apusha waitkarme? —timiaji. 14 Tu tarin wainiat Jesús chichartamak:

—Uchi irunu wini winiarat tusaram tsangkatruktaram. Aints ju uchia nunisarang nintimsar pujuinauka Yuse pujutirin nayaimpinam jeartinuitai. Tura asaramtai suritrukairap, —turammiaji.

15 Tura uchi muuken kichnasha kichnasha achik, Yusen seati umis, nuniangka jiinki wemiayi.

Natsa kuikiartin Jesúsjai chichasmauri

(Marc. 10.17-31; Luc. 18.18-30)

16 Nunia natsa Jesúsan jiistas jeari chicharak:

—Nuikiartinu, nekas pengkeraitme. Tura asakmin iniajme: Pujut nangkankashtinun jukitasnasha ¿warí pengker aa nuna takakmasminuitja? Nu ujatkata, —timiayi.

17 Tama Jesús ayaak:

—¿Waruka pengkeraitme turutme? Nekas pengker aa nuka kichkitai. Nuka Yusketai. Ameka tuke iwiaaku pujusmi takumka Yus: Wína chichamur umirtuktaram tímia nuka miatrusmek umirkata, —timiayi.

18 Jesús tama nu natsaka iniak:

—¿Tu chichama nekas umiktinuita? —tama Jesús ayaak:

—Nu umiktin chichamka nuwaitai: Mangkartuwairap. Tura tsanirmawairap. Tura kasamkairap. Tura aints kichkisha pachisrum tsanurairap. 19 Tura aparmesha tura nukurmesha umirkataram. Tura atumi namangke anearme nunisrumek chikich aints ainausha aneetaram, tu aarmawaitai, —timiayi.✡

20 Jesús tama nu natsa chicharak:

—Ame tame nunaka uchiwach asanak tuke mash umikuitjai. ¿Nuniasha warina umiktinuitja? —timiayi. 21 Tu iniam Jesús ayaak:

—Nekas pengker ata takumka, ame wariram aa nu mash surukta. Tura kuikian yuuminau susata. Nunia wína nemartusta. Turakum nekasam nayaimpinam yuumatsuk pujustinuitme, —timiayi.

22 Jesús tama nu natsaka nuna antuk, nekas kuikiartin asa, kuikiarin aneak wake mesek nunia jiinki wemiayi.

23 Tura ukukim Jesús ni nuiniatiri ainautin chichartamak:

—Nekasan tajarme: Kuikiartin ainau Yus pujamunam wayaawartatkamawar nekasar tujinkartinuitai. 24 Ataksha tajarme: ¿Kamiyusha juun asa, akusha jiin wayaamnaukai? Atsa, nuka pengké yumtinuitai. Tura kuikiartinka Yus pujamunam wayaatnuka timiá yumtinuitai, —turammiaji.

25 Tu turamin asamtai ni nuiniatiri ainauti nu antukar nukap nintimrar chicharkur:

—Tu amataisha ¿yaachik nuniasha uwemramnawaita? —timiaji. 26 Tu iniam Jesús mash jiimias chichartamak:

—Aints ningki nintimsangka uwemrachminuitai. Antsu Yuska pengké tujinkachu asa, aints ainaun uwemtikratnuitai, —turammiaji.

27 Turammatai Pedro chicharak:

—Apuru, iinu amia nuka mash ukukir, ame nemarkamiaji. ¿Iincha waring arutramtaij? —timiayi.

28 Tu iniam Jesús ayaak:

—Nekasan tajame: Ukunam ju nungka aa nuka mash yamaram najanatin awai. Nuniangka wikia aints ayatun, Yus akupkamu asan, mash aints ainaun inartinuitjai. Tura wikia juun apu keemtairin keemsamtai, atumsha wína nemartuku asaram, Israela uchiri doce (12) amia nuna weari ainau inartasrum, atumsha nunisrumek apu keemtairin doce (12) atinua nuni keemsatnuitrume.✡

29 Tura aints ainau wína anentu asar, ni jeencha ukukiar, tura yachiincha, tura umajincha, tura aparincha, tura nukurincha, tura uchirincha, tura nungkarincha ukukin asar, ni ukukiarmia nuna nangkamasarang untsuri wainkartin ainawai, tura ukunmasha pujut nangkankashtinun jukiartin ainawai. 30 Aints untsuri ningki nintimsar: Wikia chikich ainaun nangkamasketjai tinu ainau nu kinta jeamtai mianchau artinuitai. Tura yamai mianchau ainauka ukunam chikich ainaun nangkamasarang artinuitai, —Jesús timiayi.✡

20

Aja takau ainaun pachis nuikiartamu

1 Nunia Jesús ataksha nuitamak: “Yus aints ainaun nayaimpinmaya inawa nuka ajartinua tumawaitai. Uva yurangke tsamaramtai, ajartin uva yurangken juuktas, aints ainaun ipiaatas kashik jiinkimiayi. 2 Tura jiinki aints ainaun wainak: ‘Ju kinta wína ajarun takakmastaram tusan, kichik kuik denario tutain akiktatjarme,’ tama niisha ‘ayu’ tusar ajanam takakmasartas wearmiayi. 3 Tura nuni wearamtai, tsaa yakí wajasai, ataksha jiinki yaktanam weak, jea aarin nangkamiar wajainaun wainak chicharak: 4 ‘Atumsha wína ajarun werum, uva yurangke juwaakrum yainkataram. Turakrumningkia atumi takatrin metek akiktatjarme,’ tama nusha nunisarang ‘ayu,’ tusar takakmasartas wearmiayi. 5 Wearamtai tsaa tupin wajasamtai, nunia tsaa yantantiamtai, ajartin ataksha jiinki aints ainaun: ‘Atumsha takakmastaram,’ tusa akupkamiayi. 6 Nunia tsaa nungka wajasai, ataksha ajanmaya jiinki yaktanam we, nuni aints nangkamiar wajainaun wainak: ‘¿Waruka pengké takakmatskesha wajarme?’ tu iniasmiayi. 7 Tu iniam aiminak: ‘Maj, aints kichkisha ipiatminachu asaramtai takakmatsji,’ tinamtai ajartin chicharak: ‘Atumsha wína ajarun werum takatur yainkataram. Turakrumningkia atumi takatrincha metek akiktatjarme,’ tama nusha nunisarang ajanam wearmiayi.

8 “Kintamramtai ajartin ajan wainiun untsuk: ‘Ajan takau ainau untsukam akikiarta. Tsaa nungká wajasai nangkamawaru ainau nuwá eemkam akikiarta, tura kashik nangkamawaru ainauka inangnamunam akikiarta,’ tusa akupkamiayi. 9 Tama ajan takau ainaun untsuk, angkuanmatai nangkamawaru ainaun nuná eemak kichik kichik kuikian denario tutain akikmiayi. 10 Nuniasha takatan kashik nangkamawaru ainau: Iiyá takatka nangkamau asakrin, ¿iincha nukap akirmakchatjiash? tu nintiminau wainiat, chikich ainaun akikmia nunisang nu aints ainauncha kichik kuikianak akikmiayi. 11 Tura nunak jukiaru asar, napchau nintimrar ajartinun jiisartas weriarmiayi, tura jeariar ajartinun jiyainak: 12 ‘¿Waruka aitkame? Uku takakmasaru ainau aya kichik uranak takakmasaru wainiatmesha ¿warukaya meteksha akikratkame? Antsu iikia kintajai metek tsaa sukutmau wainiatur takakmakur wait wajakmaji,’ tu jiyakarmiayi. 13 Tinamtai ajartin nu aintsun chicharak: ‘Sairua, wikia aminka pengké kasartsujme. Kichik denario akiktatjame, wi tama ¿ameka ayu tichamkum? 14 Pai, kuikiaram jukim weta. Tura wi ukunam takakmasaru ainaun amijai metek akiktasan wakerajai. 15 Wina kuikiar asamtai, wi wakeramurun turamnawaitjai. Wikia pengker asan, chikich ainaun wait anentrai wainiatmesha ¿waruka winasha suwirpiaku jiirsamsha napchau nintimtursamsha pujame?’ timiayi,” Jesús turammiaji.

16 Jesús nu nuikiartamun iin nuitamak: “Yuse aintsri ainausha aja takakminua nunisarang ainawai. Eemkar Yusen nemarkaru ainau ukunam nayaimpinam jeartinuitai. Tura ukunam Yusen nemarkaru ainau nuwá eemkar nayaimpinam jeartinuitai,” taku turammiaji.✡

Jesús ni jakatniurin ataksha etserkamuri

(Marc. 10.32-34; Luc. 18.31-34)

17 Jesús Jerusalénnum jinta wekaak, ni nuiniatiri ainautin akantamak chichartamak:

18 —Anturtuktaram. Jerusalénnum weaji. Tura Yus akupkamutiatnak aints asan, sacerdote juuntri ainamunam tura Moisésa chichame nuikiartin ainamunam wína surutkar: Maataram turutiartatui. 19 Tura romano ainau wína wishikrurar, nunia katsumrukar numi winangmanum maawarti tusar surutkartatui. Tura mantuwaramtai kampatam kinta jakan tepayatun ataksha nantaktatjai, —turammiaji.✡

Santiago nukuri Jesúsan seamuri

(Marc. 10.35-45)

20 Nunia Zebedeo uchiri Santiago, nunia Juansha ni nukurijai Jesúsnum jear, ni nukuri Jesúsan seatas tikishmatramiayi. 21 Turamtai Jesús iniak:

—¿Warí itiurtukat tusamea wakerutame? —timiayi. Tu iniam ni ayaak:

—Wi wakeramurka nuwaitai: Ami pujutrumin Apu pujakminkia wína uchir kichka ami untsurumnini pujus, kitcha menarminini pujus, mai apu arti tusan seajme, —timiayi.

22 Tamaitiat Jesús Santiagon, tura Juannasha chicharak:

—Atumka wína seatrume nuka warimpita tusaram nekatsrume. ¿Wi wait wajaktatja nunisrumeash atumsha wait wajaktaram? —tu iniam:

—Ja ai, turunamnawaitji, —tiarmiayi.

23 Tu aimkaramtai, Jesús chicharak:

—Nekasrum tarume. Wi wait wajaktatja nunisrumek atumsha wait wajaktinuitrume. Antsu wína untsuruninisha, tura wína menarninisha atum keemsatnunka tsangkatkashtinuitjarme. Antsu wína Apaachir nuni keemsartinun tsangkatkamu ainauk keemsartin ainawai, —timiayi.

24 Jesús tama chikich diez (10) nuiniatiri ainauti nu antukar, Santiagosha tura Juansha kajerkamiaji. 25 Tura kajerakrin Jesús ni nuiniatiri ainautin mash untsurmak, irutmar chichartamak:

—Atumka nekarme: Mash nungkanmaya apu ainau ni aintsrin akatrar pe akupinawai. Tura ni juuntri ainausha miajuitjai tusar, ni aintsri ainauncha tuke inarartas wakerinawai. 26 Antsu atumka nuka turashtinuitrume. Tura chikich ainau nangkakatasrum wakerakrumka, chikich aintsu inatiria nunisrumek atinuitrume. 27 Tura apu wajastasrum wakerakrumka, chikich ainau umirin atinuitrume.✡

28 “Wikia Yus akupkamutiatnak aints asan, aints ainau wina yainkarat tusanka tachamiajai, antsu aints ainaun yaingtaj tusan taawitjai. Tura aintsun untsuri angkanmamtikiawartasan mantuwarti tusan taawitjai, —Jesús turammiaji.✡

Wainmichun jimiar tsuwarmauri

(Marc. 10.46-52; Luc. 18.35-43)

29 Jesús Jericó yaktanmaya jiinmatai, aints untsuri niin nemarkarmiayi. 30 Nuni wekaamunam aints wainmichu jimiar jinta yantamen keemsar, Jesús winawai tamaun antukar untsuminak:

—Apurua, Davidta weariya, iincha wait anengkratkata, —tiarmiayi.

31 Tu untsuminamtai aints irunu niin jiyainak: Itatkataram tinamaitiat nuna nangkamasarang kakar untsuminak:

—Apurua, Davidta weariya, iincha wait anengkratkata, —tiarmiayi.

32 Miatrusar untsumkaramtai, Jesús nuni wajas, wainmichun mai winiarti tusa untsukmiayi. Tura iniak:

—¿Itiurtukat tusarmea wakerutarme? —timiayi.

33 Tamati aiminak:

—Apuru, wainmachkur wainmaktasar wakeraji, —tiarmiayi.

34 Tinamtai Jesús wait anentar ni jiin antinkamiayi. Turam mai paan wainmakarmiayi. Tura Jesúsan nemarkarmiayi.

21

Jesús Jerusalénnum wemauri

(Marc. 11.1-11; Luc. 19.28-40; Juan 12.12-19)

1 Jesús ni nuiniatiri ainautijai Jerusalénnum weakur Betfagé yaktanam jeamiaji. Nu yaktaka Olivo Muranam yaatkauyayi. Tura nuni jear, Jesús ni nuiniatiri jimiaran akupak:

2 —Atunini yaktachinam werum, nuni jearam burro juun jingkiamu, tura uchiri yama tsakamach wainkatatrume. Nu wainkaram atiaram mai itataram. 3 Nu turakrumin aints kichkisha ininminak: ‘¿Warukaya atiarme?’ turaminamtaikia: ‘Ii Apuri yuumau asamtai juwaji. Tura wári wainkitatui,’ titaram, —Jesús timiayi.

4 Yuse chichame etserin yaanchuik Jesúsan pachis tímia nunaka miatrusnak umiktaj tusa, nunaka timiayi. Ni timiauri tu aarmawaitai:

5 “Sión yaktanmaya ainau antukarat tusaram titaram: Jiistaram. Atumi Apuri wikia miajuitjai tumamtsuk, burrochinam keemas winitramui. Nuka apua nuniska winitramtsui, antsu burro uchiri warinchu jutainum keemas winitramui,” tu aarmawaitai.✡

6 Tura akupkamu asar ni nuiniatiri wear, Jesús tímia nunisarang turuwarmiayi. 7 Tura yaktanam wear burron wainkar, uchirtuk mai jukiar Jesúsnum itaar, ni wejmakrin aimiakar burronam awantsarmiayi. Turuwaramtai Jesús keemsamiayi. 8 Tura jinta weamtai, aints untsuri jintanam wajainau: Ii Apurinme tiartas, ni wejmakrin aimiakar, jinta japen burro wetinnum aitkarmiayi. Chikich ainausha chapi nukea tumaun charukar jintanam aitkarmiayi. 9 Tura eemkar wearmia nusha tura uku winiarmia nusha warainak Jesúsan pachisar untsumiarmiayi. Tura untsuminak:

—Ii juuntri Davidta weari nekas juuntaitai. Yus akupkamu winá nuka nekas pengkeraitai. Yus nayaimpinam puja nuka nekas juuntaitai, —tiarmiayi.

10 Tura Jesús Jerusalénnum jeamtai, aints mash taetet wajainak inintrinak:

—¿Ausha yaachita? —tiarmiayi.

11 Tu inintrinamtai chikich aints aiminak:

—Auka Yuse chichame etserin Jesúsaitai. Nazaret yaktanmayaintai. Tura Galilea nungkanmayaintai, —tiarmiayi.

Yuse jeengka kasa jeenchuitai timiauri

(Marc. 11.15-19; Luc. 19.45-48; Juan 2.13-22)

12 Jesús Yus seatai juun jeanam waya, aints ainau nuni surinak tura suminak wajainaun aanum jiiki akupkamiayi. Tura kuikian yapajinau misarin ayanturmiayi. Tura kayuk suwen surinaun tutangkrincha ayanturmiayi. 13 Tura chicharak:

—Yuse chichame tu aarmawaitai. Yus chichaak: ‘Wína jearka Yus seatai jeaitai,’ tu aarmau wainiatrum atumka kasa aints juni kuikian kasamkarat tusaram tsangkatkarume, —Jesús timiayi.

14 Nuna tura inais nuni wajai, wainmichu ainau tura wekaichau ainausha wayaawaramtai, Jesús mash tsuwarmiayi. 15 Turamtai sacerdote juuntri ainausha, tura Moisésa chichame nuikiartin ainausha Jesús wainchati takatan turaun wainkar, tura uchi ainau Yuse jeen wayaawaru asar: Juun apu Davidta weari nekas juuntaitai tu untsuminamtai Jesúsan kajerkarmiayi. 16 Tura iniinak:

—¿Ju uchi tina nu antamek? —tiarmiayi.

Tu tinam Jesús ayaak:

—Ja ai, antajai. ¿Atumka Yuse chichame juna pachis aarmawa nuka aujchaukitrum? Tu aarmawaitai. David Yusen chicharak:

‘Uchi ainau tura kuwirach ainausha amin nekasar pengker awajtamsartas maaketai turamiarti tusam tsangkatu weame,’ timiayi.

Tu aarmawaitai, —Jesús timiayi.✡

17 Nuna tusa ukuki, Jerusalénnumia jiinki, Betania yaktanam we nuni kanurmiayi.

Jesús higueran yumingkramuri

(Marc. 11.12-14, 20-26)

18 Kashin tsawaar, Jesús Jerusalénnum wetaj tusa jinta weak yaparmiayi. 19 Tura numi higuera tutain jinta yantamen wajaun wainak, neren akarmaktaj tusa werimiayi. Turamaitiat nukak nukak nerenchaun wainkamiayi. Tura numin chicharak:

—Ameka tuke nerechu atatme, —timiayi.

Tu tinu asamtai nu tamaujai metek numikia kukarmiayi. 20 Turamtai ni nuiniatiri ainauti nu wainkar Jesús chicharkur:

—¿Warukaya kakarmachusha kukari? —timiaji.

21 Tu iniam Jesús chichartamak:

—Nekasan tajarme: Yus nekasrum nintimtakrumka tura: Nekasash turat, tu nintimtsuk pujakrumka, higueran aitkaja aintsarmek atumsha ainkamnawaitrume. Tura ju murasha chicharkuram: ‘Juni wajatsuk juun entsanam ayangta,’ takurmeka nusha turamnawaitrume. 22 Tura Yus nekas turuatatuapi, tu nintimsaram seakrumningkia, nunaka mash turuatnuitai, —turammiaji.✡

¿Yáki Jesúsan ni kakarmarin susaya?

(Marc. 11.27-33; Luc. 20.1-8)

23 Nunia Yus seatai juun jeanam waya, Jesús aints ainaun nuiniak pujamtai, sacerdote juuntri ainau, tura judío juuntri ainausha Jesúsan tariar chicharinak:

—¿Ame aitkame jusha yana chichamejiya aitkame? ¿Tura yaachia aitkata tusasha amincha akuptamkama? —tiarmiayi.

24 Tu iniinam Jesús aimiak:

—Wisha atumnasha kichan iniastajrume. Nu aimkakrumningkia, yaki winasha akuptukma tusan nunasha ujaktatjarme. 25 Watska ¿yáki Juankun aints imaita tusasha akupkaya? ¿Yuseash akupkaya? ¿Turachkusha aintsuash akupkaya? —tu iniam mai nuwamtak chicharnainak:

—¿Iisha warintajik? Yus akupkamuitai takurningkia ¿waruka ni nekasampita tichamiarume? iincha turami tusar tichamnawaitji. 26 Antsu aints akupkamuitai takurningkia, aints mash: Juan Yus akupkamuitai tinau asar, iin kajertamkarai tusar shamaji, —tunaiyarmiayi.

27 Tura Jesúsan aiinak:

—¿Juan aints ainau imaita tusasha yáki akupkaya? tusarsha iikia nekatsji, —tiarmiayi.

Tinamtai Jesús aimiak:

—Ayu, tu tau asakrumin, yáki wina akuptukia tusancha, wisha nunisnak atumnasha ujakchatatjarme, —timiayi.

Uchi jimiaran pachis timiauri

28 Tura Jesús ataksha chicharak:

—Ju nuikiartutai chicham nintimrataram. Aintsu uchiri jimiar pujú armiayi. Tura asaramtai nu aintska uchirin kichkin chicharak: ‘Uchiru, ajarun weme uva yurangke juuta,’ tusa akupkamiayi. 29 Tu akupam uchiri ayaak: ‘Atsa, nakimiajai,’ tayat atak nintimiar ajanam wemiayi. 30 Turamtai chikich uchirin nunasha nunisang: ‘Amesha ajarun weme uva yurangke juuta,’ tamati nuka: ‘Ayu apaachi, wetajai,’ tayat wechamiayi. 31 Nu uchi jimiaran pachisan taja nuna ¿tua ni apari wakeramurin umirkamia? —tu iniam aiminak:

—Eemak nakimiajai tayat, nunia wemia nuwaitai, —tiarmiayi.

Tinamtai Jesús chicharak:

—Nekasan tajarme: Kuikian juu ainau, tura kungkatip ainausha ni tunaarin mash inaisar, atumin nangkamasarang Yuse pujutirin wayaawartin ainawai. 32 Imiakratin Juan chichaak: ‘Pujutrum tu yapajiaram uwemratnuitrume,’ tusa atumin nuitamratas winitramu wainiatrum nekasampita tichamiarume. Antsu kuikian juu ainau tura kungkatip ainausha Juanku chichamen antukar nekasampita tiarmiayi. Atumka nuka nekayatrumek, ni umirkatasrumka atumi tunaaringkia inaisachmiarume, —Jesús timiayi.✡

Pasé takau ainaun pachis nuikiartamu

(Marc. 12.1-12; Luc. 20.9-19)

33 Nunia Jesús ataksha aints ainaun nuiniak: “Chikich nuikiartamu antuktaram: Aints uva naekrin ni ajarin araamiayi. Tura ajanka wenurmiayi. Tura uva yumiri juutai nu ajanmak najanamiayi. Tura ajan wainkatnun wenurmaunum yakí wajatirin najatamiayi. Tura mash pengker iwiar, aints ainaun eak: ‘Ajar waitruktaram,’ tusa ukuki, chikich nungkanam wemiayi. 34 Tura juuktin kinta jeamtai, ni inatiri ainaun akatar akuptak: ‘Yamaikia werum, ajarun takau ainau uva yumiri winar aa nunaka akupturkarti,’ tawai tita tusa akupkamiayi. 35 Akuptukmaitiat ajan takau ainau ajartinu inatiri ainaun achikiar, kichnaka katsumkar, tura kichnasha maawar, tura kichnasha kayajai tukuarmiayi. 36 Turinamtai ajartin ataksha ni inatirin nuna nangkamasang untsurin akuptukmiayi. Akuptukmaitiat nu ajan takau ainau nunisarang turuawarmiayi.

37 “Nuna turuawaramtai nuniangka: ‘Wína uchirnaka nekasar anturkarchanpiash,’ tu nintimias ni uchirin akupkamiayi. 38 Apari akupkamu waininayat, ajan takau ainau ajartinu uchirin wainkar chicharnainak: ‘Auka ajartinu uchirintai. Apari jakamtai, ju ajaka ninu atatui. Watska maatai. Au maarkia ajaka iinu achaintak,’ tunaiyarmiayi. 39 Tura ajartinu uchirin achikiar ajanmaya jiikiar maawarmiayi,” Jesús timiayi.

40 Tura nu nuikiartamun antukaru ainaun iniak:

—¿Atumsha itiur nintimrume? ¿Ajartin taa, nu ajan takau ainaun itiurkatnuita? —timiayi.

41 Tu iniam aiminak:

—Nu aints timiá pasé asaramtai, wait anentsuk maawartinuitai. Nunia nu ajartin chikich ajan takau ainaun eak: ‘Ajar waitruktaram. Tura juuktin kinta jeamtai, winar aa nuka surustaram,’ tusa ajarin takakmasarti tusa akupkatnuitai, —tiarmiayi.

42 Tinamtai Jesús chicharak:

—Nekasrum tarume. ¿Nu pasé aints ainau pachisrum atumka Yuse papirin aujchaukitrum? Tu aarmawaitai:

‘Jeamin ainau kaya jean jeamkar, chikich kayan wainkar chichainak: Ju kayaka paseetai tusar japawarmiayi. Japinau wainiat Yuska: Nu kayaka timiá pengkeraitai timiayi. Apu Yus nunaka wakeruku asamtai, iisha nu nintimsar pujaji.’ Tu aarmawaitai. 43 Tura asamtai tajarme: Yusnum tuke pujustinka atumin suritramak, chikich nungkanmaya ainau tuke Yusnum pujustinka tsangkamkamuitai. 44 Aints ainau nu kaya nekas pengker aa nunaka tukumkar kupinakartinuitai. Tura nu kaya aintsnum ayaarkungka, nu aintsun tsairtinuitai, —Jesús timiayi.

45 Tama sacerdote juuntri ainau, tura fariseo ainausha Jesús nuikiartamun antukar: Iin pachitmas turamji tusar nintimrarmiayi. 46 Tura yamaik achiktai tinayat, chikich aints ainau Jesúsan pachisar: Yus akupkamu asa, nu chichamnaka etserui tinau asaramtai, shamkar inaisarmiayi.

22

Nuwa nuwatkamu fiestan pachis nuikiartutai chicham

(Luc. 14.15-24)

1 Nunia Jesús ataksha nuikiartutai chichamjai etsertan nangkamamiayi. Tura chichaak:

2 —Yus aints ainaun inawa nuka junia apua nunisketai. Apu uchiri nuwan nuwatkatin asamtai, fiestan najanamiayi. 3 Tura ni inatiri irunun aints ainau untsukarti tusa akupkamiayi. Untsuamaitiat nakiararmiayi. 4 Ataksha chikich inatiri ainaun akatar akupak: Ataksha werum untsukmau ainau ujatruktaram: Waaka ainausha mau asar, tura tangku jaerusha mau asar, atum yuwatin yanchuk mash umismawaitai. Tura asamtai nuwenmaunum winiarti, tawai titaram timiayi. 5 Tamaitiat untsukmau ainau nakiararmiayi. Antsu chikich ni ajarin jiistas wemiayi. Tura kitcha sumatinam wemiayi. 6 Tura chikich ainauka apu inatiri ainaun achikiar pasé awajsarmiayi, tura kichnasha maawarmiayi. 7 Turinamtai apu nuna antuk kajek, ni suntari ainaun chicharak: ‘Wina aintsrun mau irunu mash maataram. Tura ni jeesha mash keematkataram,’ tusa akupkamiayi. 8 Ni suntari ainaun akupkam jiinkiaramtai, nunia ni inatiri ainaun ataksha chicharak: ‘Nuwenmau fiesta mash umismawaitai. Antsu nuwik untsukmau ainauka pasé aints asar winicharmin ainawai. 9 Tura asaramtai yakta jinti ainamunam werum, aints atum wainmauka: Nuwenmaunum winiarti tusaram untsuktaram,’ timiayi. 10 Tama ni inatiri ainau jiinkiar, yakta jintin wekajinaun pasé ainauncha tura pengker ainauncha mash untsukarmiayi. Tura asar apu jeen piakarmiayi.

11 Jea piakaramtai nu apuka untsukmau ainaun jiistaj tusa wayaamiayi. Nuni waya jiis, aints nuwenkur entsatinka entsatsuk pujaun wainkamiayi. 12 Tura nu aintsun chicharak: ‘Sairua ¿waruka nuwenkur entsati entsatskesha junisha wayaame?’ timiayi. Tamaitiat nu aintska aimtsuke pujumiayi. 13 Turamtai apu yurumkan surin ainaun untsuk: ‘Juka achikrum, nawencha tura uwejencha jingkiaram aanum jiikrum, tee amanum japataram. Nuni juutak, tura nain katertak nintimratatui,’ timiayi.✡

14 Nu nuikiartutai chichaman wi taja nuka: ¿Warina takua tawa? tusaram yamaikia nekaataram. Aints untsuri nayaimpinam wayaawarti tusa Yus untsukmau ainayat jumchik wayaawartin ainawai, —Jesús timiayi.

¿Juun apu akikchatnukai? timiauri

(Marc. 12.13-17; Luc. 20.20-26)

15 Tama fariseo ainau nuna antukar, nunia jiinkiar kanakar pujusar, chichaman najatawar: Aints ainau Jesúsa chichamen antukar: Nunaka timiayi tusar tsanumrarmi, tu nintimtiarmiayi. 16 Tura ni aintsri ainausha tura apu Herodesa nemarin ainausha Jesús iniam, ¿nisha warintintak? tusar, ni chichamen anturkar, nuna jukiarat tusar akupkarmiayi. Tura akupkamu asar, Jesúsan jeariar chicharinak:

—Nuikiartinu, ameka nekas chicham chichaame. Iikia nuka nekaji. Chikich ainauka antutsuk, ameka nekasam Yuse jinti tu awai tusam tupin nuikiartame. Tura aints ainau wína pengker nintimtursarat tusamka ameka pachiatsme. 17 Tura asakmin itiur nintime tusar, nekaatasar taji. ¿Apu César ni aintsrin akupak: Kuik irumrataram tamati, ii kuikiari akiimiaktin pengkerkai? ¿Antsu akiimiatsuk pujustinka timiá pengkerkai? Nu nekaatasar wakeraji, —tiarmiayi.

18 Tu iniinam Jesús ni pasé nintimaurincha nekau asa chicharak:

—Anangkartin ainautiram ¿waruka winasha anangkruaram nekaprustasrumsha wakerarme? 19 Watska, apu César akiktin kuik itataram, —timiayi.

Tama nu kuikian itaarmiayi. 20 Itaaramtai nuna jiis, Jesús iniak:

—¿Jusha yana yapiya nakumkamuita? Tura ¿yana naariya aarmawaita? —timiayi.

21 Tu iniam aiminak:

—Apu Césarnawaitai, —tiarmiayi.

Tinamtai Jesús chicharak:

—Tu tinu asaram, juun apu Césarnau aa nuka ni susataram. Tura Yusnau aa nuka Yus susataram, —timiayi.

22 Tama nuna antukar nukap nintimrarmiayi. Tura Jesúsan ukukiar waketkiarmiayi.

¿Aints jakau nantaktinuashi? timiauri

(Marc. 12.18-27; Luc. 20.27-40)

23 Nu kintati saduceo ainau: Aints jakamunmaya nantakchatnuitai, tinu ainauka Jesúsan tariarmiayi.✡ Tura Jesús warintintak tusar chicharinak:

24 —Nuikiartinu, Moisés chichaman aarmia nu chichamka nuwaitai: ‘Aints uchin yajutmatsuk jakamtaikia, yachí uchin yajutmartas wajerin nuwatkati. Tura uchin yajutmarka nuka ni yachí jakau uchiriya nunisang atinuitai,’ tu aarmawaitai.✡

25 Ayu, juni iijai iruntrar siete (7) yachintin pujú armiayi. Tura eemkauri nuwan nuwatak, uchin yajutmatsuk jakamtai, chikich yachiisha wajerin nuwatkayat, 26 nusha nunisang uchin yajutmatsuk jakamiayi. Tura nusha nunisang jakamtai, chikich yachí wajerin nuwatkayat, nusha nunisang uchin yajutmatsuk jakamiayi. Tura kitcha kitcha siete (7) yachintin nu nuwan nuwatinayat, mash uchin yajutmatsuk kajingkiarmiayi. 27 Nunia nuwasha ukunam jakamiayi. 28 Tura nu siete (7) yachintin mash nu nuwan nuwatkaru asar ¿jakamunmaya nantakiar nu nuwaka yana nuwariya atinuita? —tu iniasarmiayi.

29 Tu iniinam Jesús ayaak:

—Yuse chichame nekachu asaram, tura Yuse kakarmarisha wainkachu asaram, jakamunmaya nantaktin atsawai takuram pe nuwaarme. 30 Nintimrataram. Jakamunmaya nantakiaru ainauka nuwanka nuwatkachartinuitai. Tura nuwasha aintsun ninumkachartinuitai. Antsu Yuse awemamuri nayaimpinam pujuina nunisarang nuwartichu artinuitai. 31 Tura ¿Yus jakau ainau nantakiartinun pachis turammia nuka aujchaukitrum? Yus chichaak: 32 ‘Abrahama Yusrinka wiitjai. Tura Isaaca Yusrinka wiitjai. Tura Jacobo Yusrinka wiitjai,’ timiayi. Tura Yus nu aints yaanchuik jakaru ainayat, tuke iwiaaku ainawai timiayi. Tu tinu asamtai, Yuska jakau ainau Yusrintai tarume nuka tuchuitai. Antsu tuke iwiaaku ainau Yusrintai, —Jesús timiayi.✡

33 Tama aints ni nuikiartamun antukar nukap nintimrarmiayi.

Chicham umiktin nekas pengker aa nuna pachis etserkamuri

(Marc. 12.28-34)

34 Jesús saduceo ainaun itatmamtikiau asamtai, fariseo ainau nuna antukar iruntrarmiayi. 35 Turuwar kichik fariseo Moisésa chichamen nuikiartin asa, Jesúsan nekapsatas yuumatkat tusa iniastas werimiayi. Tura Jesúsan jeari iniak:

36 —Nuikiartinu ¿chicham umiktin chikich chichaman nangkamasang pengker aa nuka tuni aarmawaita? —timiayi.

37 Tu iniam Jesús ayaak:

—Chikich umiktin chicham ainia nuna nangkamasang nuná eemak umiktinka juwaitai: ‘Ami Yusrum aminu Apuram asamtai, tuke nintimaurumjai aneen ata. Tura asam tuke inaitsuk Yus nintimsam aneeta.’✡

38 Juka chikich umiktin chicham ainia nuna nangkamasketai. Nuwá eemkar umiktinka juwaitai. 39 Tura chikich chicham jujai metek tausha juwaitai: ‘Ami namangkem aneame nunismek chikich aints ainausha aneeta.’✡

40 Ju jimiar umiktin chicham umirkamka, Moisés chichaman akupkamia nusha, tura yaanchuik Yuse chichame etserin ainau tiarmia nusha pachitsuk umirkatnuitrume, —Jesús timiayi.✡

¿Mesíascha yana wearinta? timiauri

(Marc. 12.35-37; Luc. 20.41-44)

41 Tura fariseo ainau tuke iruntrar pujuinai, 42 Jesús iniak:

—¿Yuse chichame etserin ainau Yus akupkatnun Mesías tutain pachisar aararmia nuka yana weariya atinuita? ¿Atumsha warintrume? —timiayi.

Tu iniam aiminak:

—Mesíaska Davidta weari atinuitai, —tiarmiayi.

43 Tinamtai Jesús chicharak:

—Tura Yuse Wakani tu aamtikramu asa, Davidcha papinum aak: ¿Yus akupkatnun Mesíasan warukaya Apuru timiayi? Mesías ni Apuri asamtai nunaka timiayi. Tura papinum aak:

44 Apu Yus wína Apurun chicharak: ‘Juni wína untsurunini apu keemtainum keemsam nakarsata. Tura nakarkumin ami nemasem ainaun mash nepetkatatjai,’ timiayi.

45 Davidka Yus akupkatnun Mesíasan pachis: Wina Apuruitai tinu wainiatrumsha ¿waruka Davidta uchirintai tarume? —tu iniasmiayi.

46 Tu iniamaitiat, aints kichkisha aimkacharmiayi. Tura nuniangka aints kichkisha Jesúsan nekapsartas chichaman pengké iniascharmiayi.

23

Fariseon tura Moisésa chichame nuikiartin ainauncha Jesús chicharkamuri

(Marc. 12.38-40; Luc. 11.37-54;20.45-47)

1 Nunia Jesús ni nuiniatiri ainautin tura chikich aints ainauncha chicharak:

2 —Moisésa aarmauri nuikiartin ainausha, tura fariseo ainausha: ¿Moisésa aarmauri warina takua tawa? tusar nekamtikin ainawai. 3 Tura asaramtai ni timiauri mash umirkuram atumin turamina nuka mash turataram. Antsu ni timiaurin ningki umitsuk pujuinamtaisha, ni pujuina nunisrumka pujusairap. 4 Ni chikich ainaun: Nu chicham umirkataram tinayat, nu chichaman umitsuk pujuinawai. Tura asar aints chikich ainaun: Ju meram aa juka entsastaram tinayat, kichik uwejejaisha yaiitan nakitinawai. 5 Antsu tuke mash wína jiirsarat tusar, ni turina nunaka turinawai. Turinau asar, Yuse chichame aarmaurincha sarman ni nijajin nujkar, tura ni kunturincha jingkiawar wekainawai. Tura ni wejmakrin chikich ainaun nangkamasarang sarman entsainawai. 6 Tura miajuitjai tusar, iruntrar yutai yuwamunmasha apu keemtairin keemsartas wakerinawai. Tura iruntai jeanmasha wayaawar, keemtai pengkernum keemsartas wakerinawai. 7 Tura jinta ingkungkar, chikich ainausha mash: Wína jiirsar aujtusarat tusar, tura nuikiartinu turutiarti tusar wakerinawai.✡

8 Tura mash aints ainau atumi yachiiya nunisarang asaramtai: Nuikiartinu turutiarat tuuka nintimsairap. Atumin nuitamnuka kichkitai. 9 Tura nuikiartin ainau kichkisha: Apaachi tiirap. Atumi Apaachiri kichkitai: Nayaimpinam puja nuketai. 10 Tura Apuru turutiarat tusaram wakerukairap. Atumi Apuringkia Cristoketai. 11 Antsu atumin nangkamakuka mash chikich ainau inatiri atinuitai. 12 Tura asamtai aints ningki nintimias miajuitjai tumamunka Yuska mianchawaitai tawai. Antsu mianchawaitjai tumamunka Yuska miajuitai tawai.✡

13 “Maj, Moisésa chichame nuikiartin ainautiram, fariseo ainautirmesha aneartaram. Atumka anangkartin asaram, chikich aints uwemrarai tusaram, tura chikich aints nayaimpinam wayaawarai tusaram, waiti epenmiawa nunisketrume. Tura atumka nayaimpinam wayaashtin asaram, chikich ainausha wayaawarai tusaram suritarme.

14 “Maj, Moisésa chichame nuikiartin ainautiram, fariseo ainautirmesha aneartaram. Atumka anangkartin asaram, waje jee atantin aiyatrumek, aints ainau wína pengker nintimtursarat tusaram, Yus seakrum saram seaarme. Tura asaram nukap wait wajaktinuitrume.

15 “Maj, Moisésa chichame nuikiartin ainautiram, fariseo ainautirmesha aneartaram. Atumka anangkartin asaram, chikich aints wína nemartusarat tusaram, yaja nungkanmasha arák wekainuitrume. Tura atumin nemartamsaruka atumin nangkamasarang ji kajintrashtinnum engkemawar wait wajakarti tusaram pasemamtikrume.

16 “Atumka aneartaram. Chikich aints nuinin ayatrumek Yuse chichame nintimtichu asaram wainmichua tumawaitrume. Atumka nuikiartakrum: ‘Aints: Yusjai tajai, Yuse jeen pachisan: Nunaka wikia turatatjai tayat, nunaka umitsuk ukukminuitai’ tarume. Antsu Yusjai tajai titas, Yuse jee kuri aa nuna pachis: ‘Ju kurikia Yus susamu asamtai, wikia nuna turatatjai tauka nunaka miatrusang umiktinuitai’ tarume. 17 Nintinchau asaram, wainmichua tumawaitrume. Kuri Yuse jeen pujsamu aa nuka mash Yusnawaitai. Tura asamtai kuri Yuse jeen nangkamasketai, tuuka nintimtsuk pujusminuitrume tajarme. 18 Tura atumsha chichaakrum: ‘Aints tangku epeatniun pachis: Nekasan nunaka turatatjai, Yusjai tajai tayatrum, nu chichamka umitsuk ukukminuitrume,’ tarume. Antsu tangku Yus susatniun pachis chichaakrum: ‘Yusjai tajai: Tangku epetinam patasmau asamtai, nunaka turatatjai tauka nu chichamka miatrusrumek umiktinuitrume,’ tarume. 19 Tu tinu asaram wainmichua tumawaitrume. Tangku Yus susamu aa nuka Yusnawaitai. Tura tangku epetisha nunisang Yusnawaitai. Tura asamtai tangku Yus susamu tangku epetin nangkamasketai, tuuka nintimtsuk pujusminuitrume tajarme. 20 Nintimrataram. Aints chichaak: ‘Yuse jeen tangku epetin tuke au asamtai, wikia nunaka turatatjai, Yusjai tajai,’ tauka nuka tangku epetinka pachiska tatsui, antsu tangku epetinam patasmau asamtai, nunasha pachis tawai. 21 Tura aints Yuse jeen pachis chichaak: ‘Yuse jee tuke au asamtai, wikia nunaka turatatjai, Yusjai tajai,’ tauka Yuse jeenkeka pachis tatsui, antsu Yus ni jeen tuke au asamtai, Yusnasha pachis tawai. 22 Tura aints nayaimpin pachis chichaak: ‘Nayaim Yuse pujutiri asamtai, wikia nunaka turatatjai, Yusjai tajai,’ tauka nayaimpinkeka pachiska tatsui, antsu Yusnasha pachis tawai.✡

23 “Maj, Moisésa chichame nuikiartin ainautiram, fariseo ainautirmesha aneartaram. Atumi ajarinia árak menta tutain, tura chikich áraksha anís tutain, tura chikich áraksha cominos tutain timiá tuupich au wainiatrum, diez (10) juukrum kichik Yus susatasrum akanuwearme. Nuka tuke inaitsuk turataram. Turayatrum nuna nangkamasrumek chikich chichaman Yus umiktaram tímia nuka umiatsrume. Nekas Yus nintimtustincha, tura chikich aints wait anentratnusha, tura nekas pengker aa nu turatnusha umiktinuitrume. 24 Atum chikich aints ainausha nuiniayatrumek, Yuse chichamen nintimtichu asaram wainmichua tumawaitrume. Tura asaram atumi umutiri teté tuupich engketu wainkuram, nuna umurai tusaram japrume. Antsu kamiyu nekas juun wainiatrumek, nuka kujarua tumawaitrume.

25 “Maj, Moisésa chichame nuikiartin ainautiram, nunia fariseo ainautirmesha aneartaram. Atumka anangkartin asaram, aints piningkia nitkari nijatsuk, tura puwatu nitkarisha nijatsuk, aya patatkeng nijarmawa tumawaitrume. Tura aints wina jiirsar: Auka pengke aintsuitai, turutiarat tu nintimsaram pujayatrum, atumi nintin tunau piaku asamtai, kichnau aa nu timiá wakerarau asaram, pachitsuk kasamrume. 26 Fariseo ainautiram, atumka wainmichua tumau asaram, atumi tunaari nintimtsurme. Piningkia nitkari, tura puwatu nitkarisha nijarmawa nunisrumek nuwá eemkaram tunau nintimtairum inaisaram iwiarataram. Turakrumningkia aints ainau atumi pujutrin wainkar: Juka nekas pengke aintsuitai turamiartinuitai.

27 “Maj, Moisésa chichame nuikiartin ainautiram, fariseo ainautirmesha aneartaram. Atumka anangkartin asaram, jakau iwiartaiya tumawaitrume. Jakau iwiartai aari nekas shiiram at tusar iwiarin armiayi. Antsu aints iwiartai nitkarinka jakau ukunchi piakuitai, tura jakau namangke kauru piakuitai. 28 Atumka jakau iwiartaiya tumawaitrume. Aints ainau atumi pujutrin wainkar: Pengke aintsuitai, tu nintimturmasar pujuinawai. Tura wainiatrumek atumi nintin tunau piaku asamtai, aints ainau tuke anangkuwearme.

29 “Maj, Moisésa chichame nuikiartin ainautiram, fariseo ainautirmesha aneartaram.

Atumka anangkartin asaram, yaanchuik atumi juuntri Yuse chichame etserin ainaun mau wainiatrumek, nu iwiarsamu pengker nintimsaram iwiaruwearme. Tura pengke aints ainaun yaanchuik mau wainiatrumek, nu iwiarsamu ainausha nekas shiiram at tusaram iwiaruwearme. 30 Tura nangkamrum chichaakrum: ‘Iikia ii juuntrijai pujuwaitkurkia, iikia Yuse chichame etserin ainau maawarti tusarkia yaingchatnuyaji,’ tarume. 31 Tu tayatrum Yuse chichame etsernun maawarmia nunisrumek turin asakrumin: Nijai metek ainawai tusar, paan nekarmawartin ainawai. 32 Watska, atumi juuntri jakaru ainau nangkamawarmia nuka atumka umiktaram.” Jesús ni jakatniurin pachis tumammiayi.

33 Nunia ataksha chicharak:

“Atumka napia tumawaitrume. Tu pujau asaram ¿Yus aints ainaun ji kajintrashtinnum akupamtaisha itiurak uwemratrume?✡

34 “Tura wainiatun wikia atumin Yuse chichame etserin ainaun, tura Yuse chichame nekau ainauncha, tura Yuse chichame nuikiartin ainauncha akuptuktatjarme. Turamaitiatrum chikich ainausha numinam ajintaram maatnuitrume. Tura chikich ainausha iruntai jeanam awatratnuitrume. Tura chikich yaktanam tupikiakiaramtaisha atumka papeektinuitrume. 35 Turatin asaram, wait wajaktinuitrume. Nu nangkamtaik Caín ni yachí Abel péngke aintsun wainiat maamiayi. Nuniasha ukunam Berequíasa uchiri Zacarías naartin Yuse jeen tangku epetinam ayaamas wajaun waininayat maawarmiayi. Tura atumi juuntri péngke aints ainau numpen ukararu asaramtai, atumsha nunisrumek turatin asaram wait wajaktinuitrume. 36 Tura atumi weari yamai iwiaaku ainausha wait wajakartin ainawai. Nunaka nekasan tajarme,” Jesús timiayi.

Jesús Jerusalénnum pujuinaun aneak juutmiauri

(Luc. 13.34-35)

37 Nunia Jesús Jerusalénnumia aints ainaun chicharak:

—Jerusalénnumia ainautirmin tajarme: Atumka Yuse chichame etserin main aiyarume. Tura Yus wína chichamur etserkataram tusa, akupturmaku wainiatrumek, kayajai tukuram mainuyarume. Atash ni uchirin nanapejai tektuktas untsuawa nunisnak: Uwemrataram tusan ¿wikia warutmak untsuyajrum? Turai wainiatrumek nakitrinuyarme. 38-39 Antsu wi ukukmiaka, atumi yaktaringkia itiarak atinuitai. Tura asamtai aneartaram. Nunasha nekasan tajarme. Atumka: Yus akupkamu wináuka nekas pengkeraitai tutsuk pujakrumka, wínaka pengké waitkashtinuitrume, —Jesús timiayi.

24

Yus seatai juun jea yumpunkatnun pachis etserkamuri

(Marc. 13.1-2; Luc. 21.5-6)

1 Jesús Yus seatai jeanmaya jiinki weai, ni nuiniatiri ainauti tarir, Yus seatai jea jiisar: Juka nekas juuntapita tusar, Jesús inaktusmiaji. 2 Takurin Jesús iin chichartamak:

—Nekasan tajarme: Ju waintrume juka ukunmaka mash yumpunkatnuitai. Tura yumpunkamtai kaya kichkisha chikich kayanmasha patamkashtinuitai, —turammiaji.

Nungka mesertinun pachisar etserkamu

(Marc. 13.3-23; Luc. 21.7-24;17.22-24)

3 Nunia olivo muranam weri, nuni Jesús waka keemsamtai, ni nuiniatiri ainautisha nuni jearir, nijai kanakar pujusar iniakur:

—¿Ju jea yumpunkatnusha warutik at, tura ame tatintrumsha warutik at? Tura ju nungka amukatin kinta jeatak wajasamtaisha, nekas jeatak wajasi tusarsha ¿itiurak nekaataij? Tu atinuitai tusam ujakratkata, —timiaji.

4 Takurin Jesús chichartamak:

—Aints kichkisha wína anangkruwai tusaram aneartaram. 5 Aints untsuri chichainak: ‘Wiitjai Mesíasaitjai, Yus akupkamuitjai,’ tusar aints untsuri anangmawartinuitai. 6 Turinamtai maaniamu pachisrum chicham antakrumsha, tura mesetan najaninawai tamau antakrumsha shamkairap. Nungka meseatsaing maaniamuka untsuri artinuitai. Antsu nungka mesertinka tewarikia achatnuitai. 7 Aints ainau chikich nungkanmaya ainaujai maaniawartinuitai. Tura apu ainausha kajernaikiar mesetan najanawartinuitai. Nuniasha tsukasha nukap atinuitai. Tura sungkur jatai ainausha yujarartinuitai. Nuniasha uusha untsuri uurkatnuitai. Nuka chikich chikich nungkanmasha turunatnuitai. 8 Antsu nu turunatniun nangkamawar, aints ainau wait wajainayat, nuna nangkamasarang wait wajakartiniun yamaik nangkamawartinuitai.

9 “Nunia atumnasha achirmakar pasé awajtamsarat tusar surutmakartinuitai. Tura mantamawartinuitai. Tura wína umirtau asakrumin, aints ainau mash kajertamkartinuitai. 10 Nu kinta jeamtai, aints untsuri wína umirtutan inaisartinuitai, tura mai nuwamtak kajernaikiar: Achiktaram tusar surunikiartinuitai. 11 Tura anangkartin ainau untsuri waitrinak: Wikia Yuse chichamen etsernuitjai tusar, aintsun untsurin tsanurartinuitai. 12 Tura tunau nukap atin asamtai, aints ainau aneenitan inaisartinuitai. 13 Antsu aints ainau Yusen tuke inaitsuk umirkaruka uwemrartinuitai.✡

14 “Yus aints ainaun inartinuitai tusar Yusnum uwemratin chichaman mash nungkanmaya ainau nekaawarat tusar etserkartinuitai. Turinamtai nuniangka nungka amukatin kinta jeatnuitai.

15 “Aints ju chichaman aujinauka nintimrarti: Yuse chichame etserin Daniel naartin nekas pasemamtikiartinun pachis nunia aints ainaun mesratniuncha pachis aarmiayi. Nu pasemamtikiartin Yus seatai juun jeanam wayaamtai, 16 aints Judea nungkanam pujuinauka muranam tupikiakiartinuitai. 17 Tura wári tupikiakiartin asar, aints jea jimia pata jeamkamunam yakí pujauka wári kuanak waririncha jutsuk tupikiakiartinuitai. 18 Tura ajanam takakminausha jeanmasha waketsuk, tura entsatirincha jutsuk wári tupikiakiartinuitai. 19 Nu wait wajaktin kinta jeamtai, nuwa jamtin ainausha tura kuwirchin muntsak pujuinausha nukap wait wajakartin asaramtai wait anentinajai,” Jesús timiayi.✡

20-21 Nunia ataksha chicharak:

“Nu tupikiakiartin kinta yumanch achati tusaram, tura ayamtai kinta achati tusaram Yus seataram. Maj, nu kintati aints ainau nukap wait wajakartinuitai. Nu nangkamtaik nungka najanamunmayangka timiá wait wajamuka atsuyayi. Tura ukunmasha ataksha timiá wait wajaktinka atsutnuitai. 22 Tura asamtai nu wait wajaktinaka Yusek: Ainik ati tusa amuktinuitai. Nuna turachmataikia aints kichkisha uwemrachminuitai. Antsu Yus ni aintsri uwemrartin ainaun aneau asa, nu wait wajaktinaka amuktinuitai.

23 “Turamtai aints atumin chichartaminak: ‘Jiista, juwaitai Mesías,’ turaminamtaikia tura: ‘Ani Mesías pujawai,’ turaminamtaisha anturkairap. 24 Aints untsuri anangkraminak: Mesíasaitjai tusar wantinkartinuitai. Chikich ainausha anangkraminak: Yus akupkamu asan, Yuse chichame etsernuitjai turamiartinuitai. Tura aints ainaun anangkataj tusar, aints tujintamu takatnasha, tura aints wainchati takatnasha takasar, Yuse aintsri ainaun anangkamin amataikia anangkawartinuitai. 25 Nu aints ainau atumin anangkramawarai tusan, eemkin yamaik ujaajrume.✡

26 “Tura asamtai aints atumin chichartaminak: ‘Jiistaram, Mesías ani aints atsamunam pujawai,’ turaminamtaisha nuka jiisairap. Tura: ‘Jiistaram, juni jea tesaamunam uumak pujawai,’ turaminamtaisha nuka anturkairap. 27 Wi aints ayatun Yus akupkamu asan, peem newarat tsantar tsaa taakmanumanini, tura tsaa jeamunmaninisha mash nungkanam wainta nunisnak paan wantinkatnuitjai. 28 Jakau tepamunam chiwiang kautinawai,” Jesús turammiaji.✡

Jesús ni tatintrin pachis etserkamuri

(Marc. 13.24-37; Luc. 21.25-33;17.26-30, 34-36)

29 Nunia ataksha iin chichartamak:

“Nu wait wajaktiniun wi etserja nu nangkamaramtai, tsaangka tsantrashtinuitai. Tura nantusha kajintratnuitai. Yaa ainausha nayaimpinmaya kakeerartinuitai. Tura nayaimpinam muchichu ainausha muchitrartinuitai.✡

30 “Nunia aints ayatun, Yus akupkamu asan wi wantinmatai, mash nungkanmaya ainau ni wait wajaktintrin shaminak juutiartinuitai. Tura yurangmijai Yuse kakarmarijai, nunia Yuse paaniurijai nayaimpinmaya winamtai, wínaka paan waitkartinuitai.✡ 31 Nunia wi winakun, wína umirtukaru ainaun wi uwemtikrartasan wakerau asan, wína awemamur ainaun akupkan: Pupun kakaram pupuntruataram tusan, mash nungkanmayan irurat tusan akupkartinuitjai.✡

32 “Numi higuera tutai nintimrataram: Numi tsaraptur ataksha nukarmatai ju nungkanam pujuinautiram: ‘Esat jeatak wajasi,’ tarume. 33 Tura atumsha wi tajarmena nusha mash wainkurmeka: ‘Tatintri jeatak wajasi,’ tusaram nekaamnawaitrume. 34 Nekasan tajarme: Wi taja nunaka mash umiatsaing, aints juni iwiaaku pujuinauka pengké jakachartinuitai. 35 Nayaimpisha tura nungkasha mengkakartinuitai. Antsu wína chichamruka pengké mengkakashtinuitai.

36 “Tura nu turunatin kinta warutik at tusarka aints kichkisha nekainatsui. Yuse awemamuri ainausha nunaka nekainatsui. Wisha Yuse Uchiri ayatnak nekatsjai. Antsu wína Apaachiruk nuke nekawai.

37 “Wi tatin kintar jeamtai, yaanchuik Noé pujumia nuni aints ainau pasé puju armia nunisarang pujusartinuitai.✡ 38 Nu kintati yumi jitatsaing, aints ainau Yusen nintimtsuk yutancha yuj, tura umutincha umuj puju armiayi. Tura nuwatnaikiarmiayi. Tura nawantrincha aintsun ninumkarat tusar surin armiayi. Tumaj pujuinai, Noé juun kanunam engkemamiayi. 39 Tura waininayat, nu aints ainauka tuke Yusen pachischaru asaramtai, nujang aneachmau mash amukmiayi. Wi tatin kintasha nunisang atinuitai.✡

40 “Nu kinta jeamtai, jimia aints ajanam tsaniasar takakminamtaisha kichik jukitnuitai, antsu kichka juwaktinuitai. 41 Nuwasha jimiar tsaniasar trigo jingkiajin nekenak pujuinauncha kichik jukitnuitai, antsu kichka juwaktinuitai.

42 “Turunatin asamtai, atumka winaka kajinmatrutsuk: ¿Apuru tatintri warutik at? tusaram nekachu asaram aneartaram. 43 Nusha nintimrataram: Jeeniuka kasa aints tatinun nuna eemak nekawaitkungka kanutsuk anear, kasartukai tusa, tura jearun wayaawai tusa nakastinuitai. 44 Tura wikia aints ayatun, Yus akupkamu asan, aneachmau tatin asamtai, atumsha nunisrumek anearum pujustaram,” Jesús turammiaji.✡

Aintsu inatiri jimiaran pachis etserkamuri

(Luc. 12.41-48)

45 Nunia Jesús ataksha iin chichartamak:

“Ju nuikiartutai chichamsha nintimrataram. Aints arák irastas wetanak wajak: Wína jearun pujuinau yurumatin jeamtai ¿yáki ni yuwatniurin susat? tusa aintsun eawai. Tura nekas pengker umiun, tura paan nintimniun eak: Nu turati titinuitai. 46 Nu aintsu inatiri ni takatrin miatrusang umirak pujamtaikia, ni inamin taa nuna wainak, ni inatirin waramtiksatnuitai. 47 Nekasan tajarme: Nu aintsu inatiri ni apurin miatrusang umirmau asa, mash ninu aa nuna wainin ati tusa inaikiatnuitai. 48 Antsu takatan wainin pasé aints asa: Apurka wárikia tachatnuitai, tu nintimias pujakka, 49 chikich takau ainaun pasé awajak, tura nampeku ainaujai iruntrar yutancha nukap yuwar, tura umutincha nukap umurar niisha nampea nampeaka, 50 ¿ni apuri warí kintatik tat? tura ¿warí uratik tat? tusa nekachu asamtai, aneachmau tari ni inatirin nakachmaun wainak, 51 anangkartin ainau ji kajintrashtinnum wait wajakarti tusa akupawa nunisang nu pasé aintsun nuni akupkatnuitai. Turamtai pasé ainau nuni engkemawar, wait wajainak juutinak, tura nai katertinak matsamsartinuitai,” Jesús turammiaji.

25

Nawan diez amia nuna pachis nuikiartamu

1 Nunia Jesús ataksha iin nuitamak: “Yusnum nayaimpinam jeatnuka nunisketai tusan, ju nuikiartutai chichaman ujaajrume: ‘Umaar nuwan nuwatmatai jiistai,’ tusar ni umaji diez (10) armia nuka untsukmau asar, namparingkian takusar: ‘Umaar nakastai,’ tusar wearmiayi. 2-4 Tura nawan cinco (5) irunuka umikcharu asar, namparingkian takusar weenayat olivo machari amukamtai, ataksha yarakmi tutsuk kajinmakiar aintsarang wearmiayi. Antsu chikich nawan cinco (5) irunu kajinmakcharu asar, namparingkian umisar, olivo macharin mutinam yarakar takuarmiayi. 5 Tura nákainak umaji wári tachau asamtai, kari nepetinam mash kanurarmiayi. 6 Nunia kashi japeng aints untsumak: ‘Pai, nuwan nuwatkatnuka winawai. Jiinkiram ingkungtaram,’ timiayi. 7 Tamati umaji irunu nuna antukar wári nantakiar, namparingkian keematan umisarmiayi. 8 Nunia nawan cinco (5) irunu olivo macharin kajinmakiaru asar, chikich nawan cinco (5) kajinmakcharu ainaun seainak: ‘Kaichirua, winasha olivo machari jumchiksha yaratruktaram. Ii namparingkri kajinui,’ tiarmiayi. 9 Tu seainamaitiat chikich kajinmakcharu ainau aiinak: ‘Atsa, japchirin japchirin yarakrikia, iincha jeartamkashtatji. Tura atumnausha wári kajintratatui. Nekasrum sumatinam werum nuni sumaataram,’ tiarmiayi. 10 Tinam cinco (5) nawan irunu olivo macharin sumakartas wearai, ukunam nuwan nuwatkatin amia nuka tamiayi. Taamtai nawan kajinmakcharu ainauka nijai jeanam wayaawaramtai waitin epeniarmiayi. 11 Turuawarai chikich nawan olivo macharin sumakartas wearusha taar: ‘Apurua, Apurua, waiti uratrita,’ tiarmiayi. 12 Tinamaitiat jeentin nitkaya ayaak: ‘¿Yaachitrume atumsha? Nekasan tajarme: Atumin pengké nekatsjarme,’ timiayi, —Jesús turammiaji.✡

13 Nu nuikiartuti chichamnasha pachis ataksha iin chichartamak:

—Atumsha winasha kajinmatrutsuk, atumi Apuri tatintri ¿warutik at? tusarmeka nekachu asaram aneartaram, —turammiaji.✡

Kuik suwamu pachis nuikiartamu

(Luc. 19.11-27)

14 Ataksha Jesús iin nuitamak: “Yus aints ainaun inawa nuka kuikiartinua nunisketai. Kuikiartin arák nungkanam wetas, ni inatiri ainaun untsuk, ni kuikiarin kichik kichik akantuk susamiayi. 15 Tura kichkin cinco warangkan susa, tura kichnasha jimia warangkan susa, tura kichnasha kichik warangkan susa: ‘Ju kuikiajai sumakrum, tura surukrum kuik kiaungkataram,’ tusa ukuki, chikich nungkanam yaja wemiayi. 16 Tura nu aintsu inatiri kuikian cinco warang jukimia nuka nu kuikiajai sumak tura suruk takaa takaaka, ataksha kuikian cinco warangkan juki irurmiayi. 17 Chikitcha nunisang kuikian jimia warangkan jukimia nuka nu kuikiajai sumak, tura suruk takaa takaaka, ataksha kuikian jimia warangkan juki irurmiayi. 18 Antsu chikich aints kichik warangkan jukimia nuka ni apuri kuikiarin waa taimunam uuk inaisamiayi.

19 “Tura nukap arus ni apuri ataksha jeamiayi. Tura jea ni inatiri ainaun untsuk: ‘¿Kuikian wi susamiajrume nusha itiurkamiarume?’ tu iniasmiayi. 20 Tu iniam nu nangkamtaik cinco warangkan jukimia nuka nuna wangtak: ‘Pai apuru, kuik cinco warang surusmiame nuna ataksha cinco warangkan kiaungkajai. Juna kiauntukjame ju jukita,’ timiayi. 21 Tamati ni apuri chicharak: ‘Ayu, maaketai. Nekasam pengker takatrusume. Tura nekasam miatrusmek umirtukume. Wikia jumchik susamiajme nujai pengker takakmasume. Tura asakmin nuna nangkamasnak nukap susatatjame. Jearun wayaata. Tura wayaam wijai nukap warasta,’ timiayi. 22 Nunia chikich inatiri jimia warangkan jukimia nusha nunisang apurin wangtak: ‘Pai apuru, kuik jimia warang surusmiame nuna ataksha jimia warangkan kiaungkajai. Juna kiauntukjame ju jukita,’ timiayi. 23 Tamati ni apuri nu aintsnasha nunisang chicharak: ‘Ayu, maaketai. Nekasam pengker takatrusume. Tura nekasam miatrusmek umirtukume. Wikia jumchik susamiajme nujai pengker takakmasume. Tura asakmin nuna nangkamasnak nukap susatatjame. Jearun wayaata. Tura wayaam wijai nukap warasta,’ timiayi.

24 “Nunia chikich aints kichik warangkan nunak jukimia nuka tari, ni apurin chicharak: ‘Apuru, ameka nekasam kakaram takamtikin asam, árak araachiatum: Juurtuktaram tinu asakmin, wisha nunaka nekau asan, 25 shamakun ami kuikiarmin nungkan tain uukmiajai. Pai juwaitai. Ame surusmiame ju jukita,’ timiayi. 26 Tamati ni apuri chicharak: ‘Maj, ameka paseetme. Tura nakitme. Wi arakan araachiatnak: Juurtuktaram taja nuka nekayatmesha, 27 ¿waruka kuik irumtainum kuikiarka ukurtuschamiame? Turakminkia chikich aints ainau wina kuikiarjai takakminamtai, wisha ataksha tana kuikian susamiajme nuna nangkamasnak nukap jukimnawaitjai. 28-29 Aints nekas nukap takakmasu asa nukap tákakui. Tura nukap takakmasu asa, nuna nangkamasang nukap jukitnuitai. Tura asa ampirtinuitai. Antsu tákakchauka takatan jumchiksha nakitau asamtai, jumchik tákaka nuka juruktinuitai. Tura asamtai ju aintsu kuikiari jurukrum, chikich aints diez (10) warangkan takaku susataram.✡ 30 Antsu ju takatan umichu aints jukiram, aanum tee amaunum japataram. Nuni wait wajak nain esai katertak juutinuitai,’ apu timiayi.” Jesús nu nuikiartutai chichaman nuitamak turammiaji.✡

Nungka meseamunam aints ainau akankatnun pachis etserkamuri

31 Jesús ataksha iin nuitamak:

“Wikia aints ayatun, Yus akupkamu asan, Yuse awemamuri ainau wina tentatkaramtai, wi winaknaka apu wajasan, Yuse keemtairin nekas juunnum keemsatnuitjai.✡

32-33 “Turamtai mash nungkanmaya ainau wini winíar iruntrartinuitai. Turinamtai uwija wainin uwija ainaunka untsurinini mash irur, tura chipu ainaunka menanmanini mash irur akanua nunisnak wína aintsur ainauncha, tura wina aintsruchu ainauncha akankartinuitjai. 34 Tura Apu asan, wina untsurunini wajainaun chicharkun: ‘Wína Apaachir atumin pengker awajtamsau asamtai, atumka winitaram. Yus nungkan najanak atum pujustinaka yaanchuik umismawaitai. 35 Wi tsukamamtaisha, atum yuwatniur surusmiarume. Tura wi kitamamtaisha, wína umutirsha surusmiarume. Tura wi jeenchau wekaamtaisha, atumi jeen jeetiram: Iijai pujusmi turutmiarume. 36 Tura entsatir atsamtaisha atumka surusmiarume. Wi jaakun tepamtaisha, wína jiirsatasrum winitrimiarume. Tura wína achirkar kársernum engketawaramtaisha, atumka winiram jiirsamiarume,’ titinuitjai.✡

37 “Wi tamati nusha inintinak: ‘Apuru ¿warutia yaparakmincha yuramiajme? ¿Tura warutia kitamamnisha umutincha aarmiajme? 38 ¿Tura warutia iraakmincha, ii jeen pujusta timiaji? ¿Tura entsatiram yuumamnisha warutia susamiajme? 39 Tura jaakum tepamnisha, tura kársernum achirmakar engketminamtaisha, ¿warutia amin jiistasrisha winimiaji?’ 40 Turutinamtai wikia Apu asan ayaakun: ‘Nekasan tajarme: Wína yatsur mianchau irunu juni wajaina nuna kichkinak wait anentakrum nu turutau asaram, nekasrum wína anentu asaram turamiarme,’ titinuitjai.

41 “Tura Apu asan, wína menarnini wajainaun chicharkun: ‘Pasé takau ainautiram, wini iruntsuk junia jiinkiram, tuke ji kajintrashtinnum wetaram. Satanás ni awemamuri ainaujai tuke wait wajaktin umismanum nujai iruntrataram. 42 Wi tsukamamtaisha, atumka wínaka yurtuachmiarume. Tura wi kitamamtaisha umutisha aatrachmiarume. 43 Tura wi jeenchau wekaamtaisha atumka: Iijai pujusmi turutchamiarume. Tura wi entsatirun yuumamtaisha, atumka suruschamiarume. Wi jaakun tepamtaisha, tura wína achirkar kársernum engketawaramtaisha, atumka jiirsachmiarume,’ titinuitjai. 44 Wi tamati nusha inintinak: ‘Apuru, ame tsukamamnisha, tura ame kitamamnisha, tura jeenchau irakmincha, tura entsatiram yuumamnisha, tura jaamnisha, tura kársernum engketkumnisha ¿warutia wisha yaaitskesha pachischamiajme?’ turutiartinuitai. 45 Turutinamtai wikia Apu asan ayaakun: ‘Nekasan tajarme, ju mianchau ainau juni wajaina ju wait anentsuk yaingchau asaram, nekasrum winasha umirtukchamiarume,’ titinuitjai. 46 Nu aints tuke wait wajakartinnum weartinuitai. Antsu wini wayaataram timiau ainauka tuke Yusnum iwiaaku pujustinnum wayaawartinuitai,” Jesús turammiaji.

26

Jesús maatasar chicham najatamuri

(Marc. 14.1-2; Luc. 22.1-2; Juan 11.45-53)

1 Jesús nu nuikiartutai chichaman mash umis, ni nuiniatiri ainautin ataksha chichartamak:

2 —Atumsha nekarme: Pascua fiesta jeatin jimiarchik kinta wajasi. Nunia wi Yus akupkamutiatnak aints asamtai, numi winangmanum mantuwartas achirkar surutkartatui, —turammiaji.

3 Nu kintati sacerdote juuntri ainau, tura Moisésa chichame nuikiartin ainausha, tura judío juuntri ainausha, sacerdote apuri Caifása jeen kaunkar, jea aarin iruntrarmiayi. 4 Tura nuni iruntrar Jesúsan anangkawar achikiar maawarat tusar chichaman najatiarmiayi. 5 Tura chicharnainak:

—Aints untsuri iruntrar jiyaaninak maanitan wakerukarai tusar, fiesta kintatikia turachminuitai, —tunaiyarmiayi.

Nuwa Jesúsan kungkutijai ukatramuri

(Marc. 14.3-9; Juan 12.1-8)

6 Jesús Betania yaktanam we, Simónka jeen pujumiayi. Nu Simónka yaanchuik kuchapruk pujutiat nuniangka tsaarmiayi. 7 Tura nuni pujai nuwa taa, muti kaya alabastro tutai najanamunam kungkuti nekas akikian engkea itiamiayi. Tura Jesús misanam yuwatas pujamtai, Jesúsa muuken nu kungkutijai mash ukatramiayi.✡

8 Turamtai Jesúsa nuiniatiri ainauti nu wainkar kajerakur chicharnaiyakur:

—¿Waruka kungkuti timiá akiknasha nangkamisha ajapua? 9 Au surukrikia kuik nukap jukir, ¿kuikiartichu ainau susamka pengkerchaukai? —tunaimiaji.

10 Tu takurin Jesús nuna antuk iin chichartamak:

—¿Waruka ju nuwasha kajerarme? Wína aitkara juka nekas pengker aitkarayi. 11 Kuikiartichuka tuke atumjai pujuinawai. Antsu wikia atumjaingkia tukeka pujuschatatjai. 12 Ju nuwaka kungkutijai ukatrura juka wi iwiarnatnurun umistas, iwiaaku pujaing ukatruri. 13 Nekasan tajarme: Mash nungkanam Yusnum uwemratin chichaman etserinauka tuke ju nuwa turamurincha etserkartinuitai. Tura asaramtai ju turamunka pengké kajinmakchartinuitai, —Jesús turammiaji.

Judas Jesúsan surukmauri

(Marc. 14.10-11; Luc. 22.3-6)

14 Tamati Jesúsa nuiniatiri doce (12) ainamunmaya kichik Judas Iscariote naartin Jesúsan anangka suruktaj tusa, sacerdote juuntri ainaun chichastas wemiayi. 15 Tura nuni jea chicharak:

—Wi Jesúsan achikian atumin surukamtaikia ¿warutmak akirkaintrum? —tu iniam treinta (30) kuikian akiimiakarmiayi. 16 Nu akikiam Judas: ¿Itiurak Jesúsan anangkan surukaintaj? tu nintimias pujumiayi.

Jesús Pascua fiestatin yuwamuri

(Marc. 14.12-25; Luc. 22.7-23; Juan 13.21-30; 1.Cor. 11.23-26)

17 Pang pachimrachmau yuwatin fiesta nu kinta atin asamtai, ni nuiniatiri ainauti Jesús iniakur:

—¿Pascua fiestati ame yuwatin tuni umismi tusamea wakerame? —timiaji.✡

18 Tu iniam Jesús iin chichartamak:

—Juun yaktanam wetaram. Tura nuni werum, nunia aints wainkaram ni jeen wayaaram: ‘Iin nuitamin amin chichaman akupturmak: Wína kintar jeatak wajasi. Tura asan wina nuiniatir ainaujai Pascua fiestatin ami jeemin yuwatasan wakerajai turamui,’ titaram, —turammiaji.

19 Turammatai ni nuiniatiri ainauti weri, Jesús tímia nunisrik Pascua fiestatin yuwatin umismiaji.

20 Kintamatai Jesús ni doce (12) nuiniatiri ainautijai misanam yuwatasar keemsamiaji. 21 Tura yuwakur pujarin Jesús iin chichartamak:

—Anturtuktaram, nekasan tajarme: Kichik aints atumniang wína anangkrua surutkatatui, —turammiaji.

22 Turammatai nu antukar wake mesekar nintimrar, kichik kichik iniakur:

—Apuru ¿wiyashitaj? —timiaji.

23 Tu iniam Jesús chichartamak:

—Wi nu tachaunumak tsaniasan yuwaja juwaitai. Ju wína anangkrua surutkatatui.✡ 24 Wi Yus akupkamutiatnak aints asan, Yuse chichame aarmaun miatrusnak umiktinuitjai. Turayatnak wína surutkatnunka nukap wait anentajai. Ju aintska akiinachuitkungka wait wajakchamin ayat, akiinau asa nukap wait wajaktinuitai, —turammiaji.

25 Turammatai Judas ni nekas suruktin ayat iniak:

—Nuikiartinu ¿nusha yaita? ¿Wikaitaj? —timiayi.

Tu iniam Jesús ayaak:

—Ja ai, ametme, —timiayi.

26 Tura yuwakur pujarin Jesús yurumkan achik Yusen maaketai timiayi. Nunia puuk ni nuiniatiri ainautin suramak:

—Ju yuwataram. Juka wína namangkrua tumawaitai, —turammiaji.

27 Tura piningnasha achik, Yusen maaketai tusa, ni nuiniatiri ainautin suramak:

—Jusha mash umurtaram. 28 Juka wína numparua tumawaitai. Wína mantinamtai, untsuri aints ainau tunaarin sakartaj tusan numpartatjai. Tura wina numpar numparamtai, yamaram chichaman wi etserkaja nunaka nekasan umiktatjai.✡

29 Yamaikia atumin ujaajrume: Wikia ju uva yumirin yamaikikia ataksha umurchatatjai. Antsu wína Apaachiru pujutirin jean atumjai iruntran, nuni uva yumirin nekas yamarman umurtinuitjai, —turammiaji.

Pedron: Wína natsantrurtatme tusa ujakmauri

(Marc. 14.26-31; Luc. 22.31-34; Juan 13.36-38)

30 Tura kanta kantamar umisar, Olivo Muranam wemiaji. 31 Tura nuni jearin Jesús iin chichartamak:

—Ju kashia juwi atum wína mash natsantrurtatrume. Yuse chichame nunaka pachis tu aarmawaitai: ‘Uwija wainiun maawartinuitai. Turamtai uwija irunu tupikiarartinuitai.’✡ 32 Antsu jakan nantakin Galilea nungkanam weatsrumning wiyá eemkitatjai, —turammiaji.

33 Turammatai Pedro Jesúsan chicharak:

—Mash amin natsantraminamtaisha, wikia pengké natsantrashtatjame, —timiayi.

34 Tamaitiat Jesús ayaak:

—Nekasan tajame: Ju kashia juwi atash shinatsaing, ame kampatam waitrakum wína pachitsam: Nu aintsnaka wainchawaitjai tusam uurtuktatme, —timiayi.

35 Tamaitiat Pedro chicharak:

—Atsa, amin mantaminamtaisha wikia: Iijai jakami tau asan nekasan nunaka tichatatjai, —timiayi. Pedro tamati, chikich ainautisha nunisrik timiaji.

Jesús arakmau Getsemaní tutainum Yus seamuri

(Marc. 14.32-42; Luc. 22.39-46)

36 Tura numi arakmau Getsemaní tutainum wemiaji. Tura nuni jearin, Jesús ni nuiniatiri ainautin chichartamak:

—Juni pujusrum nakarsataram. Turakrumin wikia auni Apaachirun aujsatasan weajai, —turammiaji.

37 Tura Pedroncha, tura Zebedeo uchirin mai ayas juki, arakchichu wear, Jesús napchau nintimias wake mesekmiayi. 38 Tura chicharak:

—Timiá wake meseakun jata nekapeajai. Atumsha wijai pujusrum kanutsuk asataram, —timiayi.

39 Tura arakchichu we, nungka pinakumar tepes, Yusen seak: “Apaachi, ame wakerakmeka, wi wait wajaktinka tsangkamrukaip. Turayat wi wakeramurka achati, antsu ame wakerame nuke ati,” Jesús timiayi.

40 Tura ni nuiniatiri pujuinamunam waketki taa, kanú tepeenaun wainak, Pedron shintar chicharak:

—¿Atumka kichik horaksha wijai kanutsuk pujutka tujintarmek? 41 Tunau nepetukai tusaram, kanutsuk Yus seataram. Atumi nintijai nintimsaram: Tunaanaka nepetkatatjai tayatrumek, atumkeka tunau nepetkashtatrume, —Jesús timiayi.

42 Tura ataksha we Yusen seak: “Apaachi, wi wait wajaktin jurutchakmeka, ame wakeramuram miatrusmek umikta,” timiayi.

43 Nunia waketki, ni nuiniatiri ainaun ataksha kari nepetinam, kanú tepeenaun wainkamiayi. 44 Kaninamtai Jesús jiis ukuki, ataksha Yusen seatas we, nuwik Yusen seamia nunisang ataksha seamiayi. 45 Tura sea umis, ni nuiniatiri ainauti tepamunam taa iin shintamar chichartamak:

—¿Yamaikia tuke kanurtasrum tura ayamratasrum wakerarmek? Wikia Yus akupkamutiatnak aints asamtai, tunaarintin ainamunam wína surutkartin hora yanchuk jeayi. 46 Nantaktaram. Wína surutkatnuka yanchuk winitrawai. Nijai ingkiunikmi, —Jesús turammiaji.✡

Jesús achikiar jukimuri

(Marc. 14.43-50; Luc. 22.47-53; Juan 18.2-11)

47 Jesús tuke chichaak wajai, Judas ni nuiniatiritiat Jesúsan anangka suruktas tarimiayi. Tura nijai wininauka saapin takusar, tura numin takusar winiarmiayi. Nu aints ainauka sacerdote juuntri ainau, tura judío juuntri ainausha akupkamu armiayi. 48 Kauninamtai Jesúsnum jeainatsaing Judas nu aints ainaun chicharak:

—Wi juwaitai tusan mejeetatjai. Turamtai achikrum jukitaram, —timiayi.

49 Tu tinu asa, Jesús wajamunam jea Jesúsan mejeak:

—Nuikiartinu winajai, —timiayi. 50 Tamati Jesús chicharak:

—Amiku, ame wina achirkatasam winame nuka yamaikia achirkata, —timiayi.

Tamati kautkaru ainau Jesúsan tap achikiar metawarmiayi.

51 Metawaramtai Jesúsa nuiniatiri kichik ni saapirin kuinak sacerdote juuntri inatirin kuwishin met charutkamiayi. 52 Turamtai Jesús ni nuiniatirin chicharak:

—Saapiram engketirin engkeata. Saapijai maanin ainauka saapijai jakartin ainawai. 53 Wi wakeraknaka, wína Apaachirun seamka, yamaik ni awemamuri ainaun untsuri warangkan uchir ayamruktaram tusa akupturkamnawaitai. ¿Nuka nekatsmek? 54 Antsu wi Apaachirun tu seanka, ¿yamai wi jakatniun pachisar Yuse chichame etserin yaanchuik aararmia nunaka itiurak umiktaj? —timiayi.

55 Nunia Jesús nu aints ainaun chicharak:

—¿Waruka kasa aints achiktasrum winitua nunisrumsha, saapisha tura numisha takusrumsha tarutniurme? Wikia kashincha kashincha Yus seatai juun jeanam atumjai pujusan aints ainaun nuininuyajai. Tura waitiatrum nuningkia achirkachmarume. 56 Tura yaanchuik Yuse chichame etserin aararmia nu umiktasrum aitkararme, —timiayi.✡

Tamati ni nuiniatiri ainautikia mash Jesúska ukukir tupikiakmiaji.

Sacerdote juuntri pujamunam jukimuri

(Marc. 14.53-65; Luc. 22.54-55, 63-71; Juan 18.12-14, 19-24)

57 Antsu Jesúsan achikiaru ainau sacerdote apuri Caifás naartinu jeen umaarmiayi. Moisésa chichame nuikiartin ainau, tura judío juuntri ainausha nuni iruntrarmiayi. 58 Tura Jesúsan ayasar weenamunam Pedrosha uku nemas sacerdote apuri jeen jeamiayi. Tura jeanmaka waaitsuk wenuknumak waya ¿Jesúsan itiurkarting? tusa, Yus seati jea wainujai tsanias pujusmiayi.

59 Nunia sacerdote juuntri ainau, tura judío apuri ainaujaisha mash iruntrar: Nekas Jesús tunau turayi tiarat tusar, chichaman tsanumin ainaun eakarmiayi. Tura nu antukrikia maatai tu nintimrarmiayi. 60 Aints untsuri Jesúsan tsanuminayat, Jesús maatnunka nekaacharmiayi. Nunia nukap arus inangnamunam jimia aints taar, 61 etserinak:

—Ju aintska chichaak: ‘Yus seatai juun jean yumpungnasha, ataksha kampatam kintatik jeamkamnawaitjai,’ tu chichasmayi, —Jesúsan tsanuminak tiarmiayi.✡

62 Tinamtai sacerdote apuri wajaki Jesúsan chicharak:

—¿Waruka airtsume? ¿Amin pachitmasar etserturmina nuka warimpita? —timiayi.

63 Tamaitiat Jesúska aimkachmiayi. Tura aimtsuk wajamtai, sacerdote apuri ataksha chicharak:

—Yus nekas iwiaaku puja nuna naarin pachisan nekasan tajame: Waitruakminka Yus jiirmastatui. Wi iniastatjame nuka yamaikia ujatkata: ¿Nekasmek Mesíasaitam? ¿Yuse Uchirintam? —tu iniasmiayi.

64 Tu iniam Jesús ayaak:

—Ja ai, ame tame nuka nuwaitjai. Tura asan nunasha tajame: Aints ayatun Yus akupkamu asan, nekas kakaram aa nuna untsurinini keemsan, nunia nayaimpinmaya yurangmijai winamtai, winaka waitkatnuitrume, —timiayi.

65 Tamati sacerdote juuntri nuna antuk kajerak wejmakrin japiki jaak:

—Pai, ju aintska Yusen pachis: Nuna Uchirinjai nangkami tinu asa pasé chichasi. ¿Tura warí chicham antuktasrik nakastaij? Atumsha Yusen pachis pasé chichaamuka antukurme. 66 ¿Itiur nintimtarme? —tu iniam mash aiminak:

—Juka Yuse Uchirinjai tinu asamtai maawarti, —tiarmiayi.

67 Tura yapiin usukrarmiayi. Tura awatrarmiayi. Tura tarachjai jiin jingkiatawar yapiin awatinak tura wishikinak:

68 —¿Ame Mesíaskitam? Watska, ame nekamin akumka ¿yáki aitkara? tusam nekaata, —tiarmiayi.✡

Pedro: Jesúsnaka wainchajai timiauri

(Marc. 14.66-72; Luc. 22.56-62; Juan 18.15-18, 25-27)

69 Jesúsan awatinamtai, Pedroka aanum wajai, nuwa sacerdote inatiri amia nu tari Pedron wainak chicharak:

—Amesha Galileanmaya aints Jesús naartinjai wekainuyame nuwaapitme, —timiayi.

70 Tamaitiat Pedro mash aints antinamunam chichaak:

—Atsa, antsu ame turutme nunaka pengké nekatsjai, —timiayi.

71 Nunia jiinkitas waitinam wajamtai, chikich nuwa nuni wajainaun chicharak:

—Ju aintska Nazaretnumia Jesúsjai wekainuyayi, —timiayi.

72 Tamaitiat Pedro ataksha kakar chicharak:

—Atsa, Yusjai tajai: Nu aintsnaka pengké wainchawaitjai, —timiayi.

73 Tamati jumchik arus nuni wajainau Pedron tariar chicharinak:

—Galileanmaya aintsua nunismek chichau asakmin, nekasmeapi amesha aujai wekainuyame tusar nekaji, —tiarmiayi. 74 Tinamaitiat Pedro aimiak:

—Wikia nekasan Yusjai tajarme: Nu aintsnaka pengké wainchawaitjai. Yusjai tajai, waitchawaitjai, —nangkami waitrak timiayi.

Nu tamaujai metek atash shinimiayi. 75 Atash shinamtai, Jesús tímia nunaka Pedro nintimramiayi. “Atash shinatsaing, ame kampatam waitrakum wína pachitsam: Nu aintsnaka wainchawaitjai tusam uurtuktatme,” Jesús tinu asamtai, Pedro nu chichaman nintimiar, nunia jiinki kakar juutmiayi.

27

Pilato pujamunam jukimuri

(Marc. 15.1; Luc. 23.1-2; Juan 18.28-32)

1 Tura tsawaarai sacerdote juuntri ainau judío apuri ainaujai mash: Jesús maatai tusar chichaman najanawartas iruntrarmiayi. 2 Tura chichaman najanawar Jesúsan jingkiawar, romano apuri Pilato pujamunam jeeniarmiayi.

Judasa jakamuri

3 Judas Jesúsan surukmia nuka Jesúsan maatai tinamun antuk napchau nintimias, sacerdote juuntri irunu judío apuri irunujai pujuinamunam taa, treinta (30) kuikian wainkimiayi. 4 Tura chicharak:

—Wikia aints tunaarinchaun wainiatun: Achiktaram tusan suruku asan, tunaun turajai, —timiayi.

Tamaitiat aiminak:

—¿Iisha itiurkatjik? Amek nintimrata, —tiarmiayi.

5 Tinamtai Judas Yus seatai juun jeanam nu kuikian nangkimiá japa ukuki, nunia jiinki we, naekjai kuntujen jingkiama, nunia tsekengki nema iyaar jakamiayi.

6 Judas kuikian Yus seatai jeanam japa ukukin asamtai, sacerdote juuntri ainau nu kuikian jukiar chicharnainak:

—Ju kuikiajai aints maataram tusa suruku asamtai, kuik engketinam engkeachminuitai, —tunaiyarmiayi.

7 Tura chikich nungkanmaya ainau ju yaktanam jakaramtai, nuni iwiarsami tusar, nu kuikiajai nungka Nuwe Najantai tutain sumakarmiayi. 8 Tura aints maataram tusar, kuik jukimujai nu nungkan sumakaru asaramtai, yamaisha tuke ‘Numpa Nungka’ tinawai.✡

9 Nu nungka sumaktinun pachis yaanchuik Yuse chichame etserin Jeremías naartin eemak aarmia nunaka miatrusang umikmiayi. Nu aarmauka nuwaitai: 10 “Israela weari ainau treinta (30) kuikian akiimiaktinuitai timiau asar, nu kuikian jukiar, Apu Yus tímia nunisarang nujai Nuwe Najantai nungkan sumakarmiayi,” tu aarmawaitai.✡

Pilato Jesúsan iniasmauri

(Marc. 15.2-5; Luc. 23.3-5; Juan 18.33-38)

11 Tura Jesúsan jukiar, romano apuri Pilato pujamunam jeeniaramtai, nuka Jesúsan iniak:

—¿Nekasmek judío apurintam? —tu iniam Jesús ayaak:

—Ame turutme nuka nekasam tame, —timiayi.

12 Tamati sacerdote juuntri ainau, tura judío apuri ainausha Jesúska tsanuminamaitiat aimtsuk wajamiayi. 13 Turamtai Pilato iniak:

—¿Amin chichaman untsurin aujmatramina nuka antatsmek? —timiayi.

14 Tamaitiat Jesús pengké aikchamiayi. Tura asamtai romano apuri nukap nintimias: ¿Warinak titaj? takusha nintimrachmiayi.

Pilato Jesúsan maawarti tusa tsangkamkamuri

(Marc. 15.6-20; Luc. 23.13-25; Juan 18.38-19.16)

15 Tura Pascua fiesta jeatak wajai, musachjai metek romano apuri aints achikmau kársernum engketun kichik jiiki akupnuyayi. ¿Tura yáki jiinkit? tu iniam: Nu aintska jiikim akupkata tu seainamka jiiki akupnuyayi. 16 Nu kársernum aints juun tunau Barrabás naartin engketu asamtai, nu aintsu turamurin aints mash nekaawarmiayi. 17 Tura asamtai Pilato nu aints iruntrarun iniak:

—¿Yana jiikit tusarmea wakerarme? ¿Barrabásnash jiikin akupkataj? Antsu nu nakitakrumningkia, ¿Jesús Mesíasaitai tina nunash jiikin akupkataj? —timiayi.

18 Sacerdote juuntri ainau Jesúsan nangkamiar suwirpiaku jiinak niin itaarmia nunaka nekau asa, Pilato nuna timiayi.

19 Tura Pilato chichaman nekaatas inintrak pujai, ni nuwari aishrin chichaman akuptak: “Nu aintska nekas tunaarinchau waininayat pasé awajinamtaisha ameka pachinkaip. Kashi nu aintsun pachis mesekran ipiatrukmayi,” timiayi.

20 Tura sacerdote juuntri ainau, tura judío apuri ainausha aints irunun akatinak:

—Barrabásan jiikti, antsu Jesúsan maawarti titaram, —tu chichaarmiayi. 21 Tinamtai romano apuri ataksha iniak:

—Ju jimiar aints pachisrum ¿yanak akupkataj? ¿Atumsha warintrume? —tu iniam:

—Barrabás jiikim akupkata, —tiarmiayi.

22 Tinamtai Pilato ataksha iniak:

—¿Tura Jesúsan Mesíasaitai tina nunasha itiurkatjak? —timiayi.

Tu iniam mash aiminak:

—Numi winangmanum ajinkam maata, —tiarmiayi.

23 Tinamtai Pilato chicharak:

—¿Warí tunauna turini? —tu iniamaitiat ataksha kakarar chichainak:

—Numi winangmanum ajinkam maata, —tiarmiayi.

24 Tura aints ainau Pilaton pachítsuk timiá kakarar chichakaramtai, Pilato yumi ikimiartin itataram tusa akupkamiayi. Tura yumin itaaramtai, aints ainau mash jiiminai ikimiak:

—Ju aints nekas tunaarinchau maatniunka wikia pachinkashtatjai. Nuka atumnawaitai. Tura atumka ju nekaataram tusan, uwejrun ikimiajai, —timiayi.

25 Tamati aints ainau mash aiminak:

—Iikia ii weatak ju aints maamuka jiistatji. Tura asamtai nu aintsu numpe numparamtai, iisha ii weari ainausha wiasmamtikiatatji, —tiarmiayi.✡

26 Tinamtai Pilato Barrabásan karsernumia jiiki akupkamiayi. Tura suntar ainau Jesúsan katsumkarat tusa, tura numi winangmanum ajinkarti tusa akupkamiayi.✡

27 Akupkamtai suntar ainau ni pujutirin Jesúsan jukiar, ni wajamunam suntar ainau mash irunturarmiayi. 28 Tura wejmakrin aitkar wishikinak, yamaikia apu ati tusar, apu wejmakrin kapantakun antsrarmiayi. 29 Tura tsengkrutin jangkin najatawar tsengkrumtikiar tura nangkia tumaun karisan untsurinini taksarmiayi. Nunia nangkamiar wishikrami tusar tikishmatrar:

—Judío apuriya, pengker pujusta, —tiarmiayi.

30 Tura usukrarmiayi. Tura karisan jurukiar muuken awatiarmiayi. 31 Nuna turuwar wishikrar umisar, apu wejmakrin aitkar, ni wejmakrin ataksha antsrarmiayi. Tura numi winangmanum maatai tusar Jesúsan jukiarmiayi.

Numi winangmanum maamuri

(Marc. 15.21-32; Luc. 23.26-43; Juan 19.17-27)

32 Tura Jesúsan jukiar jinta weenak, Cirene nungkanmaya aintsun Simón naartinun wainkar, Jesúsa krusrin nanarsat tusar achikiarmiayi.

33 Nunia mura Gólgota tutainum wearmiayi. Gólgotaka ii chichamejaingkia muuk ukunch taku tawai. 34 Tura nuni jear, najaimiashti tusar, umuti vino tutain yapaujai pachimrar umurat tusar susarmiayi. Jesús suamaitiat nuna nekapes nakitak umurchamiayi.

35 Turamtai numi winangmanum jinkar umisar, yakí takuiniar nenaawar suntar ainau nakuruti suerten tutain nakurinak: ¿Yáki iin nepetamak Jesúsa entsatirin jukit? tusar nakurusarmiayi.✡ 36 Tura: Nakasmi tusar, Jesúsan jiij pujuriarmiayi. 37 Tura aints ainau: ¿Waruka maamuita? tu inintrinauka mash nekaawarat tusar tatangkan aarar, Jesúsa muuke yakinini numi winangmanum nujtukarmiayi. Nu aarmauka nuwaitai: “Juka Jesúsaitai, judío apurintai.”

38 Nuniasha kasa aintsun jimiaran, kichik Jesúsa untsurinini, tura kichnasha Jesúsa menarininisha numi winangmanum nenaawarmiayi. 39 Turuwaramtai aints ainau nangkaaminak Jesúsan wishikinak muuken pearar pasé chicharinak:

40 —¿Ame Yus seati juun jean yumpungtatjai, turan kampatam kintati ataksha jeamkatatjai tichamkum? Watska, yamaikia amek uwemrata. Yuse Uchirinkumka, numinmaya kuankita, —tiarmiayi.✡

41 Sacerdote juuntri ainau, tura Moisésa chichame nuikiartin ainausha, tura fariseo ainausha, tura judío apuri ainausha mash Jesúsan wishikinak, mai nuwamtak chicharnainak:

42 —Chikich ainaun uwemtiknuyayi, antsu ningki uwemratatkama tujintawai. Israela apurinkungka, nekas numinmaya kuankiamtaikia, iikia nekasampita tiinji. 43 Yusnaka nekas nintimnuyayi. ¿Nangkami wikia Yuse Uchirinjai tichamasha? Watska, Yus nekas wakerakka, yamaikia uwemtikrati, —tiarmiayi.✡

44 Kasa aintcha nijai metek ajintamuka nunisang Jesúsan pasé chicharkamiayi.

Jesúsa jakamuri

(Marc. 15.33-41; Luc. 23.44-49; Juan 19.28-30; Hebr. 9.1-10.22)

45 Tsaa tupin wajasamtai, mash nungka te wajasmiayi. Tura kampatam hora nangkamaramtai, tsaa yantanti ataksha tsantramiayi. 46 Turamtai Jesús hebreo chichamejai kakar untsumak:

—Elí, Elí, lema sabactani, —timiayi. Nuka ii chichamejai “Yusru, Yusru ¿waruka ajapruamsha ukurme?” taku timiayi.✡

47 Tamati aints nuni wajainau nuna antukar:

—Antuktaram. Yuse chichame etserin Elías yaanchuik pujumia nu tati tusa untsuawai, —tiarmiayi.

48 Tinamtai aints kichik ampuki we, vino churiniun uruchjai chupir sapapjai iju, mukunat tusa áapamiayi. 49 Turamtai chikich aints ainau chicharinak:

—Inaisata. ¿Elías taa uwemtikrashtimpiash? Nu wainkami, —tiarmiayi.

50 Tinamtai Jesús ataksha kakar untsumak nuniangka jakamiayi. 51 Jesús jakamtai, Yus seatai juun jeanam aparmau netimia nu ningki yakíya tseu jaankamiayi. Tura nungka uurkamiayi. Uurmatai pampa ainausha puuntrarmiayi. 52 Tura aints iwiartai ainausha ningki urankaru asaramtai, Yuse umirin jakaru ainau untsuri nantakiarmiayi. 53 Tura kampatam kinta nangkamarai, Yus Jesúsan eemak inankiamtai, nu jakaru ainau iwiarsamunmaya jiinkiar, Yuse yaktarin Jerusalénnum wayaawaramtai, aints untsuri niin wainkarmiayi.

54 Jesús jakamtai nungka uurmatai, suntar ainau Jesúsan nakarmia nusha, tura ni kapitangkrisha nuna wainkar, tura chikich shamrumtin amia nunasha wainkar shamkarmiayi. Tura shaminak:

—Juka nekas Yuse Uchiri ayayi, —tiarmiayi.

55 Tura nuwa ainau untsuri arák jiij wajatiarmiayi. Nu nuwa ainau Galilea nungkanmaya taar, Jesúsan nemarsar yaingkiarmiayi. 56 Nu nuwa irunu Magdalanmaya Maríjai, tura José nukuri Maríjai, tura Zebedeo nuwarijai nuni wajaarmiayi.✡

Jesúsa iwiarsamuri

(Marc. 15.42-47; Luc. 23.50-56; Juan 19.38-42)

57 Kintamati Arimateanmaya aints kuikiartin José naartin tamiayi. Nusha Jesúsan nemarnuyayi. 58 Tura Pilatonam we, Jesúsa namangken iwiarsatas iniimiayi. Tamati Pilato: Susataram tusa chichaman akuptukmiayi. 59 Turamtai José Jesúsa namangken juki, tarach yamarmajai kangkarmiayi. 60 Tura ni iwiarsatnunam pampa taimu yamarmanam iwiarsamiayi. Tura nuni iwiaras umis, waiitirin kaya juun najanamujai epenmiayi. 61 Turamtai nuni Magdalanmaya Marí chikich Maríjai iwiarsamun nákainak jiij pujuriarmiayi.

Suntar ainau Jesús iwiarsamun nakasmauri

62 Kashin tsawaar, ayamtai kinta kintamaunum sacerdote ainau fariseo ainaujai Pilaton jiisartas weriarmiayi. 63 Tura chicharinak:

—Apua, nu wait chichaman etserin yaanchuik iwiaaku pujak chichaak: ‘Wi jakan kampatam kinta tepayatun ataksha nantaktatjai,’ tinuyayi.✡

64 “Tu tinu asamtai ni nuiniatiri ainau kashi tariar, ni namangken kasamkarai tusam, kampatam kinta suntarum iwiarsamun wainkarti tusam akupkarta. Nu turachkumningkia, ni namangken kasamkar, aints ainau anangminak: ‘Nekas jakamunmaya nantakni,’ tiarai tusam turata. Nu chichamjaingkia aints ainaun yaanchuik anangmawarmia nuna nangkamasarang anangmawartinuitai, —tiarmiayi.

65 Tinamtai Pilato aimiak:

—Atum wakerakrumka aints ainau iwiarsamun urakarai tusaram suntar ainau atumek akupkataram, —timiayi.

66 Tamati ayu tusar weriar, iwiarsamun urakarai tusar, epentairin kaya najanamun sentajai kantserar, apu aarmaurin sello tutaijai nujtukarmiayi. Tura suntar ainau iwiarsamun wainkarat tusar ukurkiarmiayi.

28

Jesúsa nantakmiauri

(Marc. 16.1-8; Luc. 24.1-12; Juan 20.1-10)

1 Judío ayamtai kinta nangkamaramtai, tumíng kintati kashik Magdalanmaya Marí chikich Maríjai iwiarsamun jiisartas wearmiayi. 2 Tura weenai nungka kakarman uurkamiayi. Tura uurmatai Yuse awemamuri nayaimpinmaya tari, epenmiaurin kaya ututun urak nuni keemsamiayi. 3 Yuse awemamuri peema timianu paan tsantramiayi. Tura ni entsatiri nekas puju jiitsumir amiayi.

4 Tumamtai suntar ainau nuna wainkar shaminak kura kura wajaarmiayi. Tura jakawa nunisarang ayaarar nungkanam tepesarmiayi. 5 Turinamtai Yuse awemamuri nuwa taaru ainaun chicharak:

—Shamrukairap. Atumka nekasrum Jesús numi winangmanum maawarma nu earme tusan nekajrume. 6 Juningkia tepatsui. Jakayat ni tímia nunisang nantakni. Ni iwiarsamuri jiistaram. 7 Turaram wári werum ni nuiniatiri ainau jiisrum: ‘Jesús jakayat jakamunmaya nantakni. Tura atum weatsrumning, niyá eemak Galilea nungkanam wetatui. Tura asamtai nuni weriram wainkatatrume tawai, ni ujatruktaram.’ Nunak tajarme, —timiayi.

8 Tamati nu nuwa ainau shaminayat, nukap warasar iwiarsamun ukukiar: Jesúsa nuiniatiri ainau ujakmi tusar ampukiar waketkiarmiayi. 9 Waketinai Jesús wantintukmiayi. Tura wantintuk:

—¿Pujarmek? —tamati, Jesúsan tariar tikishmatrar nawencha takarsar:

—Ameketme juuntam, —tiarmiayi. 10 Tinamtai Jesús chicharak:

—Shamrukairap. Yamaikia werum wína yatsur ainau ujatruktaram: Galileanam wearti. Tura nuni jear wína waitkartatui tawai tusaram ni ujatruktaram, —timiayi.

Suntar ainau etserkamuri

11 Nuwa ainau waketkiaramtai, suntar iwiarsamu wainin ainau yaktanam wear, sacerdote juuntri ainaun ni wainkamurin mash ujakarmiayi. 12 Ujakaram niisha nuna antukar ¿itiurkamnawaita? tusar, judío juuntri ainaun jiisartas weriarmiayi. Tura chichasar umisar metek nintimrar, suntar ainaun kuikian nukap susar chicharinak:

13 —Anturtuktaram. Aints ininminamtai tu ujaakrum: Kashi ii kanakur teparin, ni nuiniatiri ainau tariar Jesúsa namangken kasamkar jukiari, anangkuram titaram. 14 Turakrumningkia juun apu Pilato nu chichaman antuk, atumin pasé awajtamsarai tusar, ii weri chichamka iwiaratatji, —tiarmiayi. 15 Tinamtai suntar ainau ayu tusar kuikian jukiar, judío juuntri tina nunisrik titai tusar wearmiayi. Tura asar judío ainau yamaisha tuke nunisarang tu etserin ainawai.

Jesús ni nuiniatiri ainaun akatar akupkamuri

(Marc. 16.14-18; Luc. 24.36-49; Juan 20.19-23)

16 Nunia Jesúsa nuiniatiri once (11) ainauti Galileanam wemiaji. Tura Jesús nu muranam wakataram timiau asar, nuni wakamiaji.✡

17 Tura Jesús wainkar tikishmatrar: “Ameketme juuntam,” timiaji. Antsu chikich ainausha: ¿Nekasash Jesúsai? tu nintimrarmiayi. 18 Tuminamtai Jesús ni nuiniatiri ainauti wajainamunam tejuwach taa iin chichartamak:

—Yus wína chichartak: Nayaimpinam tura nungkanmasha wína kakarmarjai mash ainia nu inarta turutmiayi. 19 Turutin asamtai, mash nungka ainamunam werum, wína nuiniatir wajasarti tusaram, aints ainau nuiniartaram. Tura wína Apaachiru Yuse naari pachisrum, tura Yuse Uchiri naari pachisrum, tura Yuse Wakani naari pachisrum aints ainau imiaitaram. 20 Turaram wína chichamur wi akupkamiajrume nuka chikich aints ainau miatrusarang umirkarat tusaram nuiniartaram. Tura nusha kajinmakirap: Nungka amuachmataikia wikia kintajai metek, kashincha kashincha tuke atumjai tsaniasan pujustinuitjai tajarme, —Jesús akatamak turammiaji.

✡ 1:5 (Josué 2.1;6.17; Hebr. 11.31; Sant. 2.25)

✡ 1:5 (Rut 4.13-17)

✡ 1:6 (2.Sam. 12.24)

✡ 1:18 (Luc. 1.27-38)

✡ 1:21 (Luc. 1.31)

✡ 1:23 (Isa. 7.14)

✡ 1:25 (Luc. 2.21)

✡ 2:6 (Miq. 5.2)

✡ 2:15 (Os. 11.1)

✡ 2:23 (Luc. 2.39)

✡ 3:1 (Juan 1.6-8)

✡ 3:2 (Mat. 4.17)

✡ 3:3 (Isa. 40.3)

✡ 3:7 (Luc. 3.7)

✡ 3:10 (Mat. 7.19)

✡ 3:11 (Hech. 1.5)

✡ 4:1 (Hebr. 2.18;4.15)

✡ 4:4 (Deut. 8.3)

✡ 4:6 (Sal. 91.11-12)

✡ 4:7 (Deut. 6.16)

✡ 4:10 (Deut. 6.13)

✡ 4:11 (Hebr. 1.14)

✡ 4:12 (Mat. 14.3; Marc. 6.17; Luc. 3.19-20)

✡ 4:13 (Juan 2.12)

✡ 4:16 (Isa. 9.1-2)

✡ 4:17 (Mat. 3.2)

✡ 5:5 (Sal. 25.9;37.11)

✡ 5:8 (Sal. 15.1-2;24.3-4)

✡ 5:10 (1.Ped. 3.14)

✡ 5:11 (1.Ped. 3.14;4.14)

✡ 5:12 (Hech. 7.52)

✡ 5:14 (Juan 8.12;9.5)

✡ 5:16 (Marc. 4.21-23; Luc. 8.16-17; 11.33; 1.Ped. 2.12)

✡ 5:18 (Luc. 16.17)

✡ 5:22 (Ex. 20.13; Lev. 24.17; Deut. 5.17)

* 5:26 (Yus tunau jiistin kinta jeatsaing, atumi tunaaringkia inaisaram tsangkutrurta titaram, taku timiayi.)

✡ 5:27 (Ex. 20.14; Deut. 5.18)

✡ 5:30 (Mat. 18.8-9)

✡ 5:32 (Mat. 19.9; Marc. 10.11-12; Luc. 16.18; 1.Cor. 7.10-11)

✡ 5:35 (Lev. 19.12)

✡ 5:37 (Mat. 23.16-22; Sant. 5.12)

✡ 5:39 (Lam. 3.30)

✡ 5:44 (Rom. 12.14)

✡ 5:46 (1.Juan 4.21)

✡ 5:48 (Deut. 18.13)

✡ 6:1 (Mat. 23.5-7)

✡ 6:6 (Luc. 18.10-14)

✡ 6:13 (1.Cor. 10.13)

✡ 6:15 (Mat. 18.23-35; Marc. 11.25-26)

✡ 6:20-21 (Sant. 5.2-3)

✡ 6:34 (1.Ped. 5.7)

✡ 7:11 (Juan 14.13-14;15.7,16;16.23-24)

✡ 7:12 (Luc. 6.31)

✡ 7:13-14 (Sal. 1.6)

✡ 7:15 (1.Juan 4.1-3)

✡ 7:20 (Mat. 3.10;12.33; Luc. 3.9)

✡ 7:23 (Sal. 6.8)

✡ 7:28-29 (Marc. 1.22; Luc. 4.32)

✡ 8:4 (Lev. 14.3-13)

✡ 8:12 (Mat. 22.13;25.30; Luc. 13.28-29)

✡ 8:17 (Isa. 53.4)

✡ 9:11 (Luc. 15.1-2)

✡ 9:13 (Mat. 12.7)

✡ 9:17 (Josué 9.4)

* 9:17 (Nu nuikiartutai chichaman etserak, yamaram chichaman wi nuiniarja nunaka arut chichamjaingkia pachimrachminuitai taku timiayi.)

✡ 9:34 (Mat. 10.25;12.24; Marc. 3.22; Luc. 11.15)

✡ 9:35 (Mat. 4.23; Marc. 1.39; Luc. 4.44)

✡ 9:36 (Marc. 6.34)

✡ 9:38 (Luc. 10.2)

✡ 10:4 (Hech. 1.13)

✡ 10:10 (1.Cor. 9.14; 1.Tim. 5.18)

✡ 10:14 (Hech. 13.51-52)

✡ 10:15 (Gén. 19.24-28; Mat. 11.24; Luc. 10.4-12)

✡ 10:16 (Luc. 10.3)

✡ 10:20 (Marc. 13.9-11; Luc. 12.11-12;21.12-15)

✡ 10:22 (Mat. 24.9; Marc. 13.12-13; Luc. 21.16-19)

✡ 10:25 (Mat. 9.34;12.24; Marc. 3.22; Luc. 6.40;11.15)

✡ 10:26 (Marc. 4.22; Luc. 8.17)

✡ 10:33 (2.Tim. 2.12)

✡ 10:39 (Mat. 16.24-25; Marc. 8.34-35; Luc. 9.23-24;17.33; Juan 12.24-25)

✡ 10:40 (Luc. 10.16; Juan 13.20)

✡ 11:10 (Mal. 3.1)

✡ 11:15 (Mal. 4.5; Mat. 17.10-13; Marc. 9.11-13)

✡ 11:22 (Am. 1.9-10)

✡ 11:24 (Gén. 19.24-28; Mat. 10.15; Luc. 10.12)

✡ 11:27 (Juan 1.18;10.14-16)

✡ 11:29-30 (Juan 14.15; 1.Juan 5.1-3)

✡ 12:4 (Lev. 24.9; 1.Sam. 21.1-6)

✡ 12:5 (Núm. 28.9-10)

✡ 12:7 (Mat. 9.13)

✡ 12:11 (Luc. 14.5)

✡ 12:24 (Mat. 9.34;10.25)

✡ 12:30 (Marc. 9.40)

✡ 12:33 (Mat. 7.20)

✡ 12:34 (Mat. 3.7;15.18;23.33)

✡ 12:39 (Mat. 16.1,4; Luc. 11.16,29)

✡ 12:41 (Jon. 3.3-5; Luc. 11.30)

✡ 12:45 (2.Ped. 2.20)

✡ 13:2 (Luc. 5.1-3)

✡ 13:12 (Mat. 25.29; Marc. 4.25; Luc. 8.18;19.26)

✡ 13:15 (Isa. 6.9-10; Juan 12.39-40; Hech. 28.26-27)

✡ 13:16-17 (Luc. 10.23-24)

* 13:31-32 (Yuse aintsri ainausha mianchau ainayat, mostaza nunisarang nukap yujarartinuitai, taku timiayi.)

† 13:44 (Nu kajuka Yusnum pujustinua tumawaitai. Yusnum pujustinka mash nungkanam aa nuna nangkamasang timiá pengkeraitai, taku timiayi.)

‡ 13:52 (Atumsha wína chichamur paan antuku asaram, nu aintsua nunisrumek yaanchuik antukmiarume nusha, tura yamai antukurme nusha chikich ainau nuiniartaram, taku timiayi.)

✡ 13:57 (Juan 4.44)

✡ 14:3-5 (Mat. 4.12; Luc. 3.19-20)

✡ 15:14 (Luc. 6.39)

✡ 15:18 (Mat. 12.34)

* 15:27 (Nu chichamka Israel ainau Yuse aintsri asaramtai, Israel ainaun yaingtinka inaitsuk winasha yainkata, taku timiayi.)

✡ 16:1 (Mat. 12.38; Luc. 11.16)

✡ 16:4 (Mat. 12.39; Luc. 11.29)

✡ 16:5 (Luc. 12.1)

✡ 16:9 (Mat. 14.17-21)

✡ 16:10 (Mat. 15.34-38)

✡ 16:16 (Juan 1.49;6.68-69)

* 16:18 (Pedroka kaya taku tawai.)

✡ 16:19 (Juan 20.23)

✡ 16:21 (Mat. 17.23;20.19;27.63; Marc. 8.31;9.31;10.33-34; Luc. 9.22;18.31-32)

✡ 16:25 (Mat. 10.38-39; Luc. 14.27)

✡ 16:27 (Sal. 62.11-12; Eze. 33-20; Mat. 25.31; Rom. 2.6)

✡ 17:5 (Mat. 3.17; 2.Ped. 1.17-18)

✡ 17:12 (Mal. 4.5)

✡ 17:13 (Mat. 11.14; Marc. 9.11-13)

✡ 17:21 (Mat. 21.21; Marc. 11.23)

✡ 17:23 (Mat. 16.21;20.19;27.63)

✡ 18:1 (Luc. 22.24)

✡ 18:5 (Marc. 10.15; Luc. 18.17)

✡ 18:9 (Mat. 5.29-30)

✡ 18:11 (Luc. 19.10)

✡ 18:18 (Mat. 16.19; Juan 20.23)

✡ 19:4 (Gén. 1.27;5.2)

✡ 19:6 (Gén. 2.24)

✡ 19:9 (Mat. 5.31-32)

✡ 19:19 (Ex. 20.12-16; Lev. 19.18; Deut. 5.16-20)

✡ 19:28 (Mat. 25.31)

✡ 19:30 (Mat. 20.16; Marc. 10.31; Luc. 13.30)

✡ 20:16 (Mat. 19.30; Marc. 10.31; Luc. 13.30)

✡ 20:19 (Mat. 16.21;17.23;27.63)

✡ 20:27 (Luc. 22.25-26)

✡ 20:28 (Luc. 22.27; Juan 13.12-15)

✡ 21:5 (Zac. 9.9)

✡ 21:16 (Sal. 8.2)

✡ 21:22 (Mat. 17.20)

✡ 21:32 (Luc. 7.29-30)

✡ 22:13 (Mat. 8.12;25.30; Luc. 13.28)

✡ 22:23 (Hech. 23.8)

✡ 22:24 (Deut. 25.5)

✡ 22:32 (Ex. 3.6)

✡ 22:37 (Deut. 6.5)

✡ 22:39 (Lev. 19.18)

✡ 22:40 (Luc. 10.25-28)

✡ 23:7 (Mat. 6.1)

✡ 23:12 (Mat. 20.26-27; Marc. 9.35;10.43-44; Luc. 14.11;18.14;22.26; Sant. 4.6; 1.Ped. 5.5)

✡ 23:22 (Mat. 5.34-35)

✡ 23:33 (Mat. 3.7;12.34)

✡ 24:13 (Mat. 10.19-22)

✡ 24:19 (Luc. 17.31)

✡ 24:25 (2.Tes. 2.9)

✡ 24:28 (Luc. 17.23-24, 37; Apoc. 19.17-18)

✡ 24:29 (Apoc. 6.12-13)

✡ 24:30 (Apoc. 1.7)

✡ 24:31 (1.Tes. 4.15-17)

✡ 24:37 (Gén. 6.5-8)

✡ 24:39 (Gén. 7.6-24)

✡ 24:44 (Luc. 12.39-40)

✡ 25:12 (Luc. 13.25)

✡ 25:13 (Luc. 12.35-40)

✡ 25:28-29 (Mat. 13.12; Marc. 4.25; Luc. 8.18)

✡ 25:30 (Mat. 8.12;22.13; Luc. 13.28)

✡ 25:31 (Mat. 16.27;19.28;25.31)

✡ 25:36 (Hebr. 3.13)

✡ 26:7 (Luc. 7.37-38)

✡ 26:17 (Ex. 12.1-15)

✡ 26:23 (Sal. 41.9)

✡ 26:28 (Ex. 24.8; Jer. 31.31)

✡ 26:31 (Zac. 13.7; Marc. 14.28;16.7)

✡ 26:46 (Hebr. 5.7)

✡ 26:56 (Luc. 19.47)

✡ 26:61 (Juan 2.19)

✡ 26:68 (Isa. 50.6)

✡ 27:8 (Hech. 1.18-19)

✡ 27:10 (Zac. 11.12-13)

✡ 27:25 (Hech. 5.28)

✡ 27:26 (Hech. 3.14)

✡ 27:35 (Sal. 22.18)

✡ 27:40 (Mat. 26.61; Juan 2.19)

✡ 27:43 (Sal. 22.7-8)

✡ 27:46 (Sal. 22.1)

✡ 27:56 (Luc. 8.2-3)

✡ 27:63 (Mat. 16.21;17.23;20.19)

✡ 28:16 (Mat. 26.32; Marc. 14.28)

Marcos

1

2

3

4

5

6

7

8

9

10

11

12

13

14

15

16

Yamaram Chicham Marcosa Aarmauri

1

Imiakratin Juan Yuse Chichamen etserkamuri

(Mat. 3.1-12; Luc. 3.1-9, 15-17; Juan 1.19-28)

1 Yuse Uchiri Jesucriston pachis pengker etserkamu tu nangkamamiayi.

2 Yaanchuik imiakratin Juan akiintsaing, Yuska niin pachis ni chichamen etsernun Isaías naartinun ni chichamen aamtikramiayi. Nu aarmauka nuwaitai:

“Nintimrataram. Yus chichaak: Ami wetintrumin weti tusan, tura ami jintimin iwiarati tusan, wína akupamurun eemkan akupajai,” timiayi.

3 Nisha numi atsamunam taa aints ainaun chicharak: “Juun Apu wekaasatniun jintan tupin iwiarina nunisrumek atumi nintisha iwiarataram.” Tu aarmawaitai.✡

4 Yaanchuik aarmawa nunisang Juan numi atsamunam aints ainaun entsanam imaimiayi, tura chicharak:

—Wína tunaarun Yus sakturati tusaram, atumi nintimauri yapajiataram. Tu nintimraram maaitaram, —timiayi. 5 Tura Yuse chichamen etserkau asamtai, Judea nungkanmaya ainau mash anturkatai tusar, Juan pujamunam wearmiayi. Tura Jerusalén yaktanmayasha aints untsuri kaunkarmiayi. Tura Jordán entsanam taar ni tunaarin etserkaramtai, Juan nu aints ainaun imaimiayi.

6 Juan kamiyu uren kachumnuyayi. Peetirincha nuwap najanamun peeyayi. Tura manchincha yuyayi. Tura wapasa yumirincha uminuyayi. 7 Tura aints ainaun ujaak:

“Wína ukurun winá nuka nekas wína nangkatusang kakaram atatui. Wikia nekasan mianchau asan, tsuntsumruan sapatri jingkiamurin atiataj tayatun, natsaamau asan atiachminuitjai. 8 Wikia aya entsanmak imiajrume, antsu ningkia Yuse Wakani atumi nintin engketramatnuitrume,” Juan timiayi.✡

Jesúsa maimuri

(Mat. 3.13-17; Luc. 3.21-22)

9 Juan aints ainaun imiaak pujai, Jesús Nazaret yaktanmaya Galilea nungkanmaya jiinki: Jordán entsanam wína imiatti tusa Juankun werimiayi. 10 Tura maai entsanmaya jiinki, nayaim uranniun wainkamiayi. Tura Yuse Wakani yapangma tumau ni muuken winaun wainkamiayi. 11 Tura nayaimpinmaya chichaman antukmiayi. Nu chichamka nuwaitai:

“Ameka wína uchiruitme, wína anetiruitme. Amin pengker nintimtusan pujajme,” timiayi.✡

Jesúsan nekapsamuri

(Mat. 4.1-11; Luc. 4.1-13)

12 Nunia Yuse Wakani Jesúsan aints atsamunam ayamiayi. 13 Nuni pachim pujuinamunam cuarenta (40) kinta iwianchi apuri Satanásjai nekapnaisatas pujumiayi. Turamtai Yuse awemamuri ainau Jesúsan wainkartas tariarmiayi.

Jesús Galilea nungkanam ni takatrin nangkamamuri

(Mat. 4.12-17; Luc. 4.14-15)

14 Suntar ainau Juankun achikiar, kársernum engkewaramtai, Jesús: Yus aints ainaun tu inartinuitai tusa, Yusnum uwemratin chichaman etserkatas Galilea nungkanam tamiayi. 15 Tura chichaak: “Yuse kintari jeayi. Tura ni aintsri inartin kinta jeatak wajasu asamtai, yaanchuik pasé nintimtaingkia yapajiaram, Yusnum uwemratin chicham nekasampita tusaram umirkataram,” Jesús timiayi.✡

Namakan achiu ainaun untsukmauri

(Mat. 4.18-22; Luc. 5.1-11)

16 Jesús Galileanam juun kucha kaanmatkarin wekaas, namakan achiun Simón naartinun ni yachí Andrésjai nuni pujuinaun wainkamiayi. 17 Tura wainak chicharak:

—Wína nemartustaram. Turaram namak achiarme nunisrumek aints ainau wína chichamur ujakmintrum, —timiayi.

18 Tamati nuna antukar arutsuk ni rederin japawar ukukiar Jesúsan nemarkarmiayi.

19 Turinamtai Jesús kucha kaanmatkarin arakchichu wekaas, Zebedeo uchirin Santiagon ni yachí Juanjai kanunam engkemsar rederin apainak pujuinaun wainkamiayi. 20 Tura wainak:

“Wína nemartustaram,” tusa untsukmiayi. Tamati ni aparin tura ni aintsri ainauncha kanunam ukukiar Jesúsan nemarkarmiayi.

Jesús iwianchin aintsnumia jiiki akupkamuri

(Luc. 4.31-37)

21 Nunia Capernaum yaktanam jearmiayi. Tura ayamtai kinta asamtai, Jesús iruntai jeanam waya, aints ainaun Yuse chichamen nuiniarmiayi. 22 Tura nuiniamtai aints ainau ni chichamen antukar nintiminak: “Juka Moisésa chichamen nuikiartin ainaun nangkamasang iincha Yuse kakarmarijai timiá pengker nuitamji,” tiarmiayi.✡

23 Nu iruntai jeanam aints iwianchrintin pujus kakar untsumak:

24 —Nazaretnumia Jesúsa ¿warukaya iincha amukratkatasmesha winame? Wikia nekajme. Yus akupkamuitme. Nekasam pengké tunaarinchau aa nuwaitme, —tu jiyakmiayi.

25 Tamati Jesús iwianchin kakar chicharak:

—Chichatsuk asata. Tura ju aintska ukuktia, —timiayi.

26 Tama iwianchkia nu aintsnaka kura kura awajki, kakar untsumak jiinkimiayi. 27 Tura jiinkiamtai aints ainau nuna wainkar nintimrar mai nuamtak iniininak:

—¿Ausha waringki? ¿Ju yamaram chichamsha waringki? Juka timiá kakaram asa, iwianch ainaun jiiki akupawapi. Tura akupamu asar, niincha umirinawapi, —tunaiyarmiayi.

28 Tura asaramtai wári Galilea nungkanam Jesúsa turamurin pachisar etserkarmiayi.

Jesús Pedro tsatsarin tsuwarmauri

(Mat. 8.14-15; Luc. 4.38-39)

29 Nunia iruntai jeanmaya jiinkiar Jesús Simónjai, nunia Andrésjai Simónka jeen wayaawarmiayi. Santiagosha tura Juansha Jesúsan nemariarmiayi. Nu jeaka Simónka pujutiri, tura yachí Andrésu pujutiri ayayi. 30 Jesús jea wayaamtai: Simónka tsatsari tsuweak peaknum tepawai tusar ujakarmiayi. 31 Tura ujakaram Jesús ni tepamunam weri, uwejen tap achik inankimiayi. Turamtai tsuweamuri karmachu michatramiayi. Tura michatar wajaki irasartas taarun yuramiayi.

Untsuri aints ainaun pengker tsuwarmauri

(Mat. 8.16-17; Luc. 4.40-41)

32 Tsaa nungká wajasai, jau ainauncha tura iwianchrintin ainauncha mash Jesúsan itariarmiayi. 33 Tura Jesús pujamunam waiti aarin nu yaktanmaya ainau mash kaunkarmiayi. 34 Tura kaunkaramtai Jesús najaiminauncha untsuri tsuwarmiayi. Tura iwianchrintin ainauncha iwianchnasha untsuri jiirkimiayi. Tura iwianch ainau Jesúsan pachisar: Juka Yuse Uchirintai tusar nekainau asaramtai, ni naarin pachisar chichakarai tusa:

—Chichatsuk jiinkitaram, —timiayi.

Judío iruntai jeanam Yuse chichame etserkamuri

(Luc. 4.42-44)

35 Nunia kashin tsawaatsaing Jesús nantakmiayi. Tura jeanmaya jiinki aints atsamunam Yusen seatas wemiayi. 36 Turamtai Simón ni amikri ainaujai ¿tuning puja? tusar eakartas jiinkiarmiayi. 37 Tura Jesúsan wainkar:

—Amin mash eatminawai, —tiarmiayi.

38 Tinamtai Jesús chicharak:

—Chikich chikich yaktanam tejuwach ainamunam Yuse chichame etserkatasar weartai. Nuna turatasan taawitjai, —timiayi.

39 Nunia Galilea nungkanam mash iruntai jea ainamunam Yuse chichamen etserkamaikiak wekaikinij, tura iwianch ainauncha jiiki akupkamaikiak wekaimiayi.✡

Jesús aints kuchaprinun tsuwarmauri

(Mat. 8.1-4; Luc. 5.12-16)

40 Nunia aints kuchaprintin Jesúsan seatas tarimiayi. Tura taa tikishmatar seak:

—Ame wakerutakmeka namangkrusha tsuwaramnawaitme, —timiayi.

41 Tamati Jesús wait anentar uwejejai ni namangken takaras chicharak:

—Ja ai, wakerajme. Pengker wajasta, —timiayi.

42 Tamati nu tamaujai metek tsaar pengker wajasmiayi. 43-44 Turamtai Jesús akatak:

—Antukta. Ameka juka kichkisha etserkaip. Antsu sacerdotenam weta. Tura nuni weme namangkem inakmasta. Tura pengker wajasu asam, aints ainau pengker wajasmaurumin nekaawarat tusam, Moisés tímia nunismek turata, —Jesús tusa akupkamiayi.

45 Tamaitiat ni Jesúsnumia jiinki ni turunamurin pachitsuk aints ainaun mash ujakmiayi. Tura nuna mash antukaru asaramtai, Jesús kichik yaktanmasha paan wainkaram wayaatatkama tujinkamiayi. Antsu yakta aarin aints atsamunam pujumiayi. Turamtai mash yaktanmaya aints ainau jiinkiar Jesúsnum taarmiayi.

2

Jesús pimpirun tsuwarmauri

(Mat. 9.1-8; Luc. 5.17-26)

1 Jumchik kinta nangkamaramtai, Jesús ataksha Capernaum yaktanam jeamiayi. Tura jeamtai aints ainau ni amikri jeen pujaun nekaawarmiayi. 2 Tura asaramtai aints untsuri jeanam wári kautkarmiayi. Tura jeanam kak piakaramtai, waaitinmasha wayaachmin angkanchauyayi. Tura Jesús Yuse chichamen nu aints ainaun ujaak pujurmiayi. 3 Tura ujaak pujai, cuatro aints pimpirun tampumruwar itaarmiayi.

4 Tuminamtai aints untsuri jeanam iruntraru asaramtai, Jesúsnum jeatatkamar tujinkar jea yakí wakaar patan urakar, pimpirun tampunam engketun Jesús pujamunam yakiya itararmiayi. 5 Tura nu cuatro aints pimpirun akupinak: Jesús nekasampi tsuwartatua, tu nintimraru asaramtai, Jesús nuna nekaa, pimpirun chicharak:

—Natsachi, tunaarum mash tsangkuramuitme, —timiayi.

6 Tamati Moisésa chichamen nuikiartin ainau nuna antú pujuarmiayi. Tura ni nintijai nintiminak: 7 “¿Jusha waruka tuusha chichaawa? ¿Ningki Yusetjai tumamtsuash? ¿Yusek tunaunaka sakarminchaukai?” tu nintimrarmiayi. 8 Tuminamtai Jesús ni nintimaurin nekaamiayi. Tura chicharak:

—¿Waruka tuusha nintimsarmesha pujarme? 9 ¿Warí timiá yumtinuita? ¿Ami tunaarum tsangkuramuitme titin yumtinkai? Antsu nu tachakrisha pimpiru: ¿Wajakim wekaasata titin yumtinkai? 10 Tura wikia aints ayatun Yus akupkamu asan, ju nungkanam aints ainau tunaurin tsangkuratnuitjai. Tura wi turamnawaitjai tusan, yamaikia nekamtikiatjarme, —timiayi.

Tura pimpirun chicharak:

11 —Amin tajame: Nantakim tampuram jukim jeemin waketkita, —Jesús timiayi.

12 Tamati nu tamaujai metek aints ainau mash jiminai, pimpiru wajaki tampurin juki jiinkimiayi. Turamtai aints ainau mash nintiminak:

—Yus nekas kakarmaitai. Ju turamuka pengké kichkisha wainchawaitji, —tiarmiayi.

Jesús Levín wína nuiniatir ata timiauri

(Mat. 9.9-13; Luc. 5.27-32)

13 Jesús jeanmaya jiinki, ataksha kucha kaanmatkarin wekaimiayi. Tura asamtai aints ainau mash niin kautkaram nuiniarmiayi. 14 Nunia ukuki, apu akitinam nangkamak, Alfeo uchiri Leví naartinun nuni pujaun wainkamiayi. Nuka romano apuri akatramu asa, aints ainau apun akikiarti tusa kuikian juyayi. Tura Levín wainak Jesús chicharak:

—Wína nuiniatir ata, —tama Leví ayu tusa wajaki ni takatrinka mash ukuki Jesúsan nemarsamiayi.

15 Tura Leví Jesúsan: Yuwita tusa ni jeen jeemiayi. Turamtai Jesús nuni yuwak pujai, kuikian juu untsuri, tura chikich tunaarintin ainausha untsuri nijai iruntrar misanam yuwiarmiayi. Ni nuiniatiri ainausha Jesúsjai tsaniasar wekajiarmia nusha untsuri nuni yuwaarmiayi. 16 Tura Jesús kuikian juu ainaujai, tura chikich tunaarintin ainaujaisha iruntrar yuwinamtai, fariseo ainausha, tura Moisésa chichame nuikiartin ainausha nuna wainkar, Jesúsa nuiniatiri ainaun iniinak:

—¿Maj atumi nuitamin waruka kuikian juu ainaujai tura chikich tunaarintin ainaujaisha yuwawa? —tiarmiayi. 17 Tinamtai Jesús nuna antuk aimiak:

—Aints pengker pujuinauka tsuwakratnunka yuuminatsui. Antsu najaiminak pujuinau tsuwakratnun yuuminawai. Wikia pengke aintsuitjai tinaunka: Pasé nintimaurum yapajiataram titasnaka tachawitjai, antsu tunaawitjai tinaun: Pasé nintimaurum yapajiaram Yus umirkataram titasan tawitjai, —timiayi.

Ijarmatin pachisar Jesúsan iniasmauri

(Mat. 9.14-17; Luc. 5.33-39)

18 Juanku nuiniatiri ainau, tura fariseo nuiniatiri ainausha Yus seami tusar yutsuk pujuarmiayi. Turinamtai chikich aints ainau tariar, Jesúsan iniinak:

—Juanku nuiniatiri tura fariseo nuiniatiri ainausha ijarmawar yutsuk Yusen seainawai. ¿Antsu ami nuiniatiram ainau Yus seami tusar waruka ijarmatskesha pujuinawa? —tiarmiayi.

19 Tu iniinam Jesús nuikiartamun nuikiartak:

—¿Aints yamai nuwan nuwatkau ni untsukmau ainaujai iruntrar pujuinauka yutsukek pujuina? Atsa, nunaka tuminatsui. Antsu aints nuwan nuwatak ni untsukmau ainaujai pujamtai, untsukmau ainau warainak yutanka yutsukka pujuschartinuitai. 20 Antsu aints nuwan yamai nuwatkamun jukiartin kinta jeamtai, nuniangka untsukmau ainau wake mesekar ijarmawartinuitai. Wikia wína nuiniatir ainaujai pujamtai, nusha nunisarang warainak yutsukka pujuschartin ainawai. Antsu wína jurukiaramtai, nuniangka ijarmawartinuitai, —timiayi.

21 Nunia Jesús yamaram chichaman ni nuiniarmia nuna pachis ataksha etserak: “Wejmak arut jaankamtai, ju nungkanam aints kichkisha tarachin yamarman nujtuk apainatsui. Antsu nu turamka, nunia nijaram yamaram tarach setur tuupich wajaayi, tura asa arutrin chingkiana nuna nangkamasang nukap jaankatnuitai. 22 Nuniangka amuti, vino tutai, yamai kariauka nuwap aparmau mamurunmaka yarakchatnuitai. Nu turamka vino kariak wapakrak nuwap aparmaunaka pujkatnuitai. Tura vino ukaratnuitai, tura nuwap aparmausha pasemartinuitai. Antsu vino yamaram aa nu nuwap aparmau yamarmanam yaratayi,” Jesús timiayi. *

Ayamtai kintati trigo majurar yuwamuri

(Mat. 12.1-8; Luc. 6.1-5)

23 Chikich ayamtai kintati Jesús ni nuiniatiri ainaujai aja japeng nangkaminak, ni nuiniatiri trigo jingkiajin achikiar majurar yukiar wearmiayi. 24 Turinamtai fariseo nuna wainkar, Jesúsan chicharinak:

—Ayamtai kintati Moisés takakmatsuk asataram tusa surimkau wainiatcha ¿warukaya ami nuiniatirmeka aitkinawa? —tiarmiayi.

25 Tinamtai Jesús aimiak: —¿Atumka ii juuntri Davidta turamuri pachisrum Yuse Papiri aujchaukitrum? ¿Nuka yurumkan yuumak ni aintsri ainaujai tsukaminak turuwarmia nuka aujchaukitrum? 26 Sacerdote apuri, Abiatar naartin pujai, David Yus seatai juun jeanam waya, nuni Yus inaktustin pang Yus susamu, aya sacerdote yutairi au wainiat, nisha sacerdotechutiat yuwamiayi. Tura nijai wekainauncha: Yuwataram tusa susamiayi. Antsu Yus nu turamu pachiska tunaawitai tichamiayi, —timiayi.

27 Tura ataksha chicharak:

—Yus ayamtai kinta aints ainau ayamrarti tusa najanamiayi. Antsu aints ainau wait wajakarti tusangka, Yus ayamtai kintanka najanachmiayi. 28 Wi aints ayatun Yus akupkamu asan, aints ainaun ayamtai kintati tu pujusarti tusan inartinuitjai, —Jesús timiayi.✡

3

Uwejen mutchaun tsuwarmauri

(Mat. 12.9-14; Luc. 6.6-11)

1 Chikich ayamtai kintati Jesús ataksha iruntai jeanam wayaamiayi. Tura nuni waya, aints uwejen mutchaun wainkamiayi. 2 Turamtai fariseo ainau Jesúsan jiisar: Ayamtai kintati ju aintsun tsuwaramtaikia, Jesús tunau wajasi timi, tu nintimsar jiij pujuriarmiayi. 3 Tuminamtai Jesús uwejen mutchaun chicharak:

—Wajakim japen wajasta, —timiayi. 4 Tura nu aints japen wajasamtai, Jesús aints ainaun iniak:

—¿Ayamtai kintatisha pengker aa nuka turatnukai? ¿Nu turachkursha pasé aa nuka turatnukai? ¿Tura ju kintatisha aints jakashti tusarsha uwemtikratnukai? ¿Nu turachkursha ju kintatisha aints maatnukai? ¿Atumsha itiur nintimrume? —Tu iniamaitiat Jesúsan aitske pujuarmiayi. 5 Tura nu aints pasé nintintin asaramtai, Jesús mash jiis kajerak wake mesekmiayi. Tura uwejen mutchaun chicharak:

—Uwejem kutsmarta, —timiayi. Tama uwejen kutsmar pengker wajasmiayi. 6 Turamtai fariseo ainau jiinkiar, arutsuk Herodesa nemarin ainaujai iruntrar: Jesús maami tusar chichaman najatiarmiayi.

Aints Jesúsnum untsuri kaunkamuri

7 Nunia Jesús ni nuiniatiri ainaujai kucha kaanmatkarin wemiayi. Turamtai Galilea nungkanmaya ainau untsuri Jesúsan nemariarmiayi. 8 Tura Judea nungkanmayasha, tura Jerusalén yaktanmayasha, tura Idumea nungkanmayasha, tura Jordán entsa majiniasha, tura Tiro yaktanmayasha, tura Sidón yaktanmayasha aints untsuri Jesús wainchatai takat turamun nekaawaru asar, Jesúsnum kaunkarmiayi. 9-10 Jesús untsuri aintsun tsuwaru asamtai, jau ainau mash: Jesús antingmi tusar shitanikiar wajarmiayi. Aints untsuri kautkaram, chanuntawarai tusa, Jesús ni nuiniatiri ainaun: Kanu umistaram tusa akupkamiayi.✡

11 Tura iwianchrintin ainau Jesúsan wainkar, naka tikishmatrar untsuminak:

—Ameka nekasam Yuse Uchirinme, —tiarmiayi.

12 Tinamtai Jesús iwianch ainaun surimiak:

—Nuka pengké etserkairap, —tusa chicharkamiayi.

Jesús ni nuiniatiri inaikiamuri

(Mat. 10.1-4; Luc. 6.12-16)

13 Nunia Jesús mura waka: Aints wína nuiniatir arti tusa, aints ainaun ni wakerimia nuna untsukmiayi. Tura untsukaram Jesúsan tariarmiayi. 14 Tura asamtai doce (12) aints irunun nijai wekaasarat tusa, tura Yuse chichamen etserkarat tusa akupkatas inaikiamiayi. 15 Tura jau ainauncha tsuwararat tusa, tura iwianchrintin ainauncha iwianchrin jiirkiar akupkarat tusa, Jesús ni nuiniatiri ainaun ni kakarmarin susamiayi. 16 Nu doce (12) aintsu naaringkia nu ainawai: Simón, chikich naari Pedron Jesús inaikiamiayi. 17 Nuniasha Zebedeo uchiri Santiago, nuna yachí Juanjai, mai Boanerges inaikiamiayi. Nuka “ipiamta tumau ainiarme” taku tawai. 18 Nunia Andrésnasha, nunia Felipencha, nunia Bartoloméncha, nunia Mateoncha, nunia Tomásnasha, nunia Alfeo uchirin Santiagoncha, nunia Tadeoncha, nunia Simón yaanchuik mesetan najanin amia nu, 19 nunia Judas Iscariotencha: Wina nuiniatir ata tusa Jesús inaikiamiayi. Antsu nu Judaska ukunam Jesúsan anangka surukmiayi.✡

Jesúsan pachis pasé chichasmauri

(Mat. 12.22-32; Luc. 11.14-23;12.10)

20 Tura jeanam waketkiaramtai, aints ainau ataksha kaunkaru asaramtai, Jesús ni nuiniatiri ainaujai yuwartatkamawar tujinkarmiayi. 21 Turinamtai Jesúsa wearisha nuna nekaawar: ¿Waurtsuash? tu nintimsar Jesúsan jukiartas tariarmiayi.

22 Turinamtai Moisésa chichamen nuikiartin ainau Jerusalénnumia taar pasé chicharinak:

—Iwianchi apuri Beelzebú kakarmarijai iwianch ainaun jiiru weawai, —tiarmiayi.✡

23 Tu tinamtai, Jesús nu aints ainaun winitaram tusa untsukmiayi. Tura nuikiartutai chichaman nuiniak:

“¿Iwianchi apuri Satanáska itiur ningkisha japmamating? 24 Nintimrataram. Chikich nungkanmaya apu ainau kajernaikiar kanakar pujusar maaninamtaikia, nu nungkaka wári mesertinuitai. 25 Tura aints ainau kichik jeanmasha iruntrar kajernaikiar pujuinakka nu jeancha wári ukukiartinuitai. 26 Tura Satanás ni inatiri ainaujai kajernaikiar maaninakka ¿itiur tukesha pujusarting? Nekasar amunikiartinuitai.

27 “Nintimrataram. Aints nekas kakaram ni jeen pujamtaikia, jeentin jingkiatskeka ni waririn ainia nunaka pengké kichkisha kasarkachartinuitai. Antsu jeeniun jingkiawar waririn jurukiartinuitai.

28 “Nekasan tajarme: Aintsu tunaari ainia nunaka mash tsangkuratnuitai. Tura Yusen pachisar pasé chichaamuncha tsangkuratnuitai. 29 Antsu Yuse Wakanin pachisar pasé chichainaunka pengké tsangkurashtinuitai, antsu nu aintska tuke wait wajakartinuitai,” Jesús timiayi. 30 Jesús iwianchrinuitai tinu asaramtai nunaka timiayi.

Jesúsa nukuri ni yachí ainaujai tarimuri

(Mat. 12.46-50; Luc. 8.19-21)

31 Nunia Jesúsa yachí ainau ni nukurijai Jesús pujamunam taarmiayi. Tura aanum wajasar, Jesús untsutruta tusar, chikich aintsun akupkarmiayi. 32 Turinamtai aints niin tentewarmia nu Jesúsan chicharinak:

—Nukuram yachim ainaujai aanum wajasar amin aujtamsartas untsurminawai, —tiarmiayi.

33 Tu tinam Jesús chicharak:

—¿Yaa ainawa wína nukursha tura wína yatsursha? —timiayi.

34 Tu iniam aimkacharamtai, niin tentewarmia nuna jiis chicharak:

—Juka wína yatsur ainawai. Tura wína nukur ainawai. 35 Aints Yuse wakeramurin umirinauka wína yatsur tura wína umaar tura wína nukur ainawai, —Jesús timiayi.

4

Arakan pachis nuikiartamu

(Mat. 13.1-9; Luc. 8.4-8)

1 Jesús ataksha kucha kaanmatkarin aints ainaun nuiniartas nangkamamiayi. Aints untsuri iruntraramtai, kanunam engkema pujamtai, aints ainau kucha kaanmatkarin pujusarmiayi.✡

2 Turinamtai Jesús nuikiartutai chichaman untsuri ujakmiayi. Tura aints ainaun nuiniartas chicharak:

3 “Anturtuktaram. Aints arakan tsaamratas jiinkimiayi. 4 Tura tsaamam, araka jingkiaji jinta kakeekamtai, chingki yakiiya kautkar yuwarmiayi. 5 Chikich araka jingkiaji kayanam nungka jumchik amanum kakeekamiayi. Tura kakeek nungka jumchik ayat kakarmachu tsapaimiayi. 6 Antsu tsapaiyat tsaa sukuam kaarmiayi. Tura kangkape atsau asamtai jakamiayi. 7 Chikich araka jingkiajisha jangki amanum kakeekamiayi. Tura jangki pempearam araksha nerekchamiayi. 8 Chikitcha nungka pengkernum kakeekamiayi. Tura tsapai pengker nerekmiayi. Tura nu árakka treinta (30), tura kitcha sesenta (60), tura kitcha cien (100) nerekmiayi. 9 Aints ainautiram, ju chicham antukrum nintimrataram,” Jesús timiayi.

¿Waruka Jesús nuikiartamuncha etserkamiayi?

(Mat. 13.10-17; Luc. 8.9-10)

10 Nunia aints untsuri jiinkiaramtai, Jesúsjai juwakarmia nu tura ni nuiniatiri ainausha Jesúsan iniinak: “¿Nu nuikiartutai chichamsha warimpita?” tiarmiayi. 11 Tu tinam Jesús aimiak: “Yus aints ainaun itiur inartinuita tusar, chikich aints ainau paan nekaacharmin wainiatrum, atumka paan nekamtikiamuitrume. Antsu Yusen umirtan nakitinauka nuikiartutai chichamak ujakmawaitai. 12 Nuka Yusen umirtan nakitinau asar, ni jiijaingkia paan waininayat, wainmichua nunisarang wajasarti tusan, tura antutnasha antinayat nekaacharti tusan, ni tunaurin tsangkurai tusan tu ujakarjai,” Jesús timiayi.✡

Arak tsaamramu taja nunaka takun tajai tusa etserkamuri

(Mat. 13.18-23; Luc. 8.11-15)

13 Jesús ataksha chicharak: “¿Ju nuikiartutai chichamka wi taja juka warinkung taj tusaram nekatsrumek? Ju nekachkurmeka ¿itiur chikich nuikiartutai chichamsha mashcha nekaatrumek? 14 Aints arakan tsaamramia nuka Yuse chichamen etsernua nunisketai. 15 Tura árak jinta kakeeramia nuka chikich aintsua nunisarang ainawai. Nuka chichaman antinayat, iwianchi apuri Satanás naartin wári tari, nu chichamnaka ni nintinian jurawai. 16-17 Chikich árak kayanam kakeeramia nuka chikich aintsua nunisarang ainawai. Nuka Yuse chichamen antukar, warasar wári umirinawai. Antsu árak kayanam kakeeramia nuka, kangkape atsau asamtai, wári jaawa nunisarang nintiminawai. Tura itiurkachmin amatai tura Yusen nakitin ainau wishikinam, Yuse chichamen umirkachmin nintiminak umirtan wári inainawai. 18 Tura árak jangki amanum kakeeramia nuka chikich aintsua nunisarang ainawai. Nu aints ainausha Yuse chichamen antinawai. 19 Tura paan antinayat ju nungkanmaya aa nuna nintiminawai. Tura kuikiartin wajastaj tu nintimsar, mash iruna nuna wakerinawai. Tura asar Yuse chichamen nintimtsuk pujuinawai. Jangki amanum árak kakeeramia nuka nerekchatnuitai. Nu aintska jangki amanum árak kakeerawa nunisarang ainawai. 20 Antsu árak pengke nungkanam kakeeramia nuka chikich aintsua nunisarang ainawai. Nuka Yuse chichamen antukar pengker umirinawai. Tura asar chikich aints ainau treinta (30), tura kitcha sesenta (60), tura kitcha cien (100) nerekua nunisarang ainawai,” Jesús timiayi.

Kantiin keemakmaun pachis nuikiartamu

(Luc. 8.16-18)

21 Ataksha Jesús chikich nuikiartamun etserak: “¿Aints kichkisha kantii keemak itaa muitsnum engkeawak? Atsa, tura paan ati tusa, ¿peaka wamketin pujsatnukai? Atsa, antsu paan ati tusa, yakí kentsatnuitai.✡ 22 Tura yamai uukmau aa nunaka ukunam mash paan inakmastinuitai. Tura yamai nekaachmin ainia nunaka ukunam mash paan nekaawartinuitai.✡ 23 Aints ainautiram, ju chicham antukrum nintimrataram,” Jesús timiayi.✡

24 Tura ataksha chicharak: “Atum antu wearme nu nintimrataram. Yuse chichame jumchik antukrumka jumchik nekaatnuitrume. Antsu Yuse chichame nukap antukakrumningkia, Yuska atumin nuna nangkamasang nukap nekaataram tusa nekamtikramatnuitrume. 25 Tura asamtai Yuse chichamen nekas pengker nintimtusar pujuinaunka Yuska nuna nangkamasang paan nekamtikiatnuitai. Antsu Yuse chichamen nintimtachunka antukmaurin kajinmamtikui,” Jesús timiayi.✡

Arak tsapaamun pachis nuikiartamu

26 Nunia Jesús ataksha chicharak: “Yus aints ainaun inawa nuka aints arakan tsaamua nunisketai. Aints arakan arakmak tsaamui. 27 Tura arak tsaamrar umisam, kanaisha tura iwiaisha kashisha tura tsawaisha árak tuke tsakaawai. Tura itiur tsakaawa tusangka nekatsui. 28 Arak nungkanam tsaamram, ningki pengker tsapaayi. Tura tsapai nukarui, nunia chiikruk árakka katsuawai. 29 Tura mash katsuaramtai, juuktin kinta jeayi tusar, aints ainau arakan juwinawai,” Jesús timiayi.

Mostaza jingkiaji pachis nuikiartamu

(Mat. 13.31-32; Luc. 13.18-19)

30 Ataksha Jesús chicharak: “¿Yuse aintsri ainau itiur yujainawa? tusan, nuikiartutai chichamjai nuiniartajrume. Anturtuktaram. 31 Mostaza jingkiajiya tumawaitai. Nuka chikich araka jingkiajia nuna nangkamasang tuupchitai. 32 Antsu nuka araam tsapai, chikich arakan nangkamasang juuntaitai. Tura kanawe saram tsakaramtai, nuna kanawen mikin amanum chingki pasungminawai,” Jesús timiayi.

Jesús nuikiartamun ni nuiniatiri ainaun nekamtikiamuri

(Mat. 13.34-35)

33-34 Tura nuna antukmin ainau nekaawarti tusa, Jesús nuikiartutai chichamchaujaingkia aints ainaunka pengké ujakchamiayi. Antsu ni nuiniatiri ainaujai kanakar pujusar: Nuna takun tajai tusa, nuikiartutai chichaman nekamtiknuyayi.

Jesús kucha tamparaun miaaku awajsamuri

(Mat. 8.23-27; Luc. 8.22-25)

35 Chikich kintati kiarai Jesús ni nuiniatiri ainaun chicharak:

—Atumajin katingtai, —timiayi.

36 Tamati ayu tusar, aints ainaun ukukiar kanunam engkemawar, Jesúsan jukiar katingkiarmiayi. Turinamtai chikich aints ainausha kanunam engkemawar wearmiayi. 37 Tura katinai nasesha nukap nasentan nangkamamiayi. Tura yumi kanunam yaranak ukantias wajamiayi. 38 Turai Jesús kanu tatangken kanur tepemiayi. Kanuru asamtai Jesúsan shintinak:

—Nuikiartinua, ukantiatji. ¿Ameka nuka pachiatsmek? —tiarmiayi.

39 Tinamtai Jesús nantaki nasen chicharkamiayi. Tura kucha tamparaun chicharak:

—Miaaku asata, —timiayi.

Tama nasesha majanmiayi. Tura kuchasha miaaku wajasmiayi. 40 Turamtai Jesús ni nuiniatiri ainaun chicharak:

—¿Waruka timiatcha shamarme? ¿Waruka wína nintimturtsurme? —timiayi.

41 Tama timiá shaminak:

—¿Ausha warí aints asamtaiya nasesha, tura tampaasha umirinawa? —tiarmiayi.

5

Iwianch jiikir kuchinam engkeamuri

(Mat. 8.28-34; Luc. 8.26-39)

1 Kucha atumajin katingkiar Gerasa nungkanam nujamkarmiayi. 2 Tura nuni nujamkar Jesús kanunmaya jiinkiamtai, aints iwianchrintin jakau iwiartainumia waurki winimiayi. 3 Nu iwianchrinnuka jakau iwiartainum tuke pujuyayi. Tura asamtai jirujai jingkiawartatkamawar tujinkarmiayi. 4 Tura timiá kakaram asamtai, aints ainau nepetkamniauka atsuyayi. Jirujai nawencha tura uwejencha jingkiatamaitiat tuke nepetmakmiayi. Tura ataksha jirujai jingkiawarmaitiat, ataksha putirkaja tsurinuyayi. 5 Tura tuke tsawaisha, tura kashisha aints jakau iwiartainum tura muranmasha kayajai tukumakmaikiak wekainuyayi. 6 Tura Jesúsan arák winaun wainak, ampuki tari naka tikishmatramiayi. 7-8 Tikishmatram Jesús chicharak:

—Iwianchia, ju aintsnumia jiinkita tajame, —timiayi. Tama iwianchkia aintsnumia kakar chicharak:

—Jesúsa, Yus yakí puja nuna Uchiriya, ¿waruka winasha tarutniume? Yusjai tajame: Winaka waitkaip, —tu jiyamiayi. 9 Tu untsumkamtai Jesús iniak:

—¿Amesha yaachitme? —tu iniam nu aintsu namangken engkemau aimiak:

—Untsuri asar, wikia untsuri naartinuitjai, —timiayi.

10 Tura iwianch ainau nu nungkanmaya akuptukai tusa, Jesúsan nukap seamiayi. 11 Nu muranmasha ayaamsar kuchi untsuri shushungminak wajaarmiayi. 12 Tura asaramtai iwianch ainau Jesúsan chicharinak:

—Au kuchinam engkemataram tusam akupkartukta, —tu searmiayi.

13 Tinamtai Jesús ayu tusa tsangkatkamiayi. Turamtai iwianch ainau nu aintsnumia jiinkiar, kuchinam engkemawaramtai, nuka wakenam pisarar, kuchanam ayangkar, kijiakar mash kajingkiarmiayi. Nu kuchikia jimia warang achayawash.

14 Tuminamtai kuchi wainin ainau nuna wainkar ampukiar wear, yaktanam pujuinauncha tura ajanam pujuinauncha kuchi turunamurin etserkarmiayi. Tura asamtai aints ainau: Nekaami tusar nu yaktanmaya jiinkiarmiayi. 15 Tura jiinkiar Jesúsnum taar, aints nuwik iwianchrintin pujuya nu pengker wajas wejmakan entsar, pengker nintimias pujaun wainkar shamkarmiayi. 16 Tura iniinam iwianchruku pujuun turunamuncha, tura kuchi turunamuncha wainkaru ainau mash etserkarmiayi. 17 Tura asamtai nunia aints ainau: Jesús ii nungkarinia jiinkiti tusar searmiayi.

18 Tu seainam, Jesús ayu tusa wetas kanunam engkemamiayi. Engkemamtai nuwik iwianchrintin pujuya nuka pengker wajasu asa, Jesúsan chicharak:

—Wisha winitjai, —tusa iniimiayi. 19 Tu iniamaitiat Jesús surimiak:

—Atsa, antsu jeemin waketkim Apu Yus amin wait anentramra nuka, ami wearam mash ujakarta, —timiayi.

20 Tama nu aintska ayu tusa, Decápolis nungkanam waketki, Jesús niin pengker awajsamurin etserkamiayi. Turamtai nu nungkanmaya ainau nuna antukar mash nukap nintimrarmiayi.

Jairo nawantri inankimuri, tura chikich nuwasha tsuwarmauri

(Mat. 9.18-26; Luc. 8.40-56)

21 Jesús ataksha kanujai katingkiamtai, aints untsuri nijai iruntrarmiayi. Tura kucha kaanmatkarin iruntraramtai, Jesús nuni wajasmiayi. 22 Tura nuni wajamtai, iruntai jea wainu apuri, Jairo naartin tamiayi. Tura taa Jesúsan wainak pinakumar tepesmiayi. 23 Tura pinakumar Jesúsan nukap seak:

—Wína nawantur jarutui. Tura asamtai wait aneasam wári winita. Tura tsaar pengker pujusat tusam, uwejmijai antintrukta, —timiayi.

24 Tama Jesús nijai wemiayi. Weamtai aints untsuri niin nemarkiar Jesúsnaka teawar wearmiayi. 25 Nu aints ainamunam nuwa doce (12) musach numpan nangkaantsuk numpamia nusha pachinkamiayi. 26 Nuka tsuwakratin ainaun untsuri jiiutiat numpan nangkantsuk nukap wait wajayayi. Tura kuikiarin mash japiat pengké tsuwamichuyayi. 27-28 Nu nuwaka Jesúsa turamurin antuku asa, tuntupenini taa: “Wejmakrin antingnaka pengkerapi wajasaintja,” tu nintimias Jesúsa wejmakrin antingmiayi. 29 Tura anting numpamurinka nangkankamiayi. Numpamuri nangkankau asa, pengker nekapramiayi. 30 Turamtai Jesús ni kakarmarijai nu nuwa tsuwarmaurin nekapmamramiayi. Tura nekaa pajas jiis:

—¿Yáki wejmakrun antinkama? —tu inintrimiayi.

31 Tu iniam ni nuiniatiri ainau Jesúsan chicharinak:

—Aints timiá untsuri amin etenmawaru wainiatmesha ¿waruka yáki antinkama tame? —tiarmiayi.

32 Tinamaitiat Jesús aints ainaun: ¿Yáki antinkama? tusa mash jiimsamiayi. 33 Turamtai nu nuwaka ni numpe nangkankau asamtai, shamak kuraimiayi. Tura Jesús wajamunam tikishmatramiayi. Tura tikishmatar ni turunamurin Jesúsan mash paan ujakmiayi. 34 Turamtai Jesús chicharak:

—Nawantru, wína nekasampita turutu asam, pengker wajasume. Pengker nintimsam weta. Numpem yamaikia numparchatatui, —timiayi.

35 Tu chichaak wajai, Jairo aintsri ainau tariar chicharinak:

—Nawantrumka yanchuk jakayi. Nuikiartin nemarkini awajip, —tiarmiayi.

36 Tu tinamtai Jesús ni tiarmia nuna antayat, iruntai jea wainu apurin chicharak:

—Shamkaip, antsu nekasampita tusam wína nintimtursata, —timiayi.

37 Tura untsuri aints: Iijai jiismi tinamaitiat, Jesús surimkamiayi. Antsu Pedron, nunia Santiagoncha, nunia Santiago yachí Juannasha: Wijai wayaawarti tusa tsangkatkamiayi. 38 Tura iruntai jea wainu apuri jeen jear, aints juutkamaikiak untsuminaun wainkarmiayi. 39 Tura Jesús jeanam waya, nuna jiis:

—¿Waruka timiá juutusha pujarme? Nuwachikia jakachi, antsu kanuri, —timiayi.

40 Tamaitiat Jesúsan: Nangkami tawai tusar wishikiarmiayi. Tinamtai Jesús aintsnaka mash aanum jiir akupkamiayi. Antsu aparincha, tura nukurincha, tura nijai taaruncha: Iijai wayaami tusa nuwawach tepamunam wayaawarmiayi. 41 Tura nuwachi uwejen achirak:

—Talita kum, —timiayi. Nuka ii chichamejaingkia: “Nawantru, nantaktia tajame,” taku tawai.

42 Tu chicharam nu nuwachikia nantakmiayi. Tura nantaki wekaasamiayi. Nuka doce (12) musachrinuyayi. Tura asamtai aints nuna wainkar nukap nintimrarmiayi. 43 Tura Jesús chicharak:

—Ju aitkamuka aints kichkisha pengké ujakairap, —timiayi. Nuniasha:

—Nuwawach yurataram, —timiayi.

6

Jesús Nazaretnum pujusmauri

(Mat. 13.53-58; Luc. 4.16-30)

1 Jesús nunia jiinki Nazaret yaktanam ni tsakarmaurin wemiayi. Tura weamtai, ni nuiniatiri ainausha nemariarmiayi. 2 Tura ayamtai kinta jeamtai, iruntai jeanam waya, aints ainaun nuiniatan nangkamamiayi. Tura nuininam aints untsuri Jesúsa chichamen anturkar nintiminak:

—¿Junasha yáki ni nekamtairincha nuiniaria? ¿Wainchatai takatan turati tusasha yáki kakarmarincha susaya? 3 ¿Juka tau takakminchaukai? ¿Marí uchirinchukai? ¿Tura ni yachí Santiago, nunia José, nunia Judas, nunia Simón naartinchaukai? Ni umajisha iijai pujuinauka wainiaji, —tiarmiayi. Tura asar Jesúsan suwirpiaku jiinak pachischarmiayi. 4 Tura pachischaram Jesús chicharak:

—Aints ainau Yuse chichame etsernun mash anturinawai. Antsu ni nungkarin pujuinausha, tura ni weari ainausha anturinatsui, —timiayi.✡

5 Aints pachischarmau asa, Jesús ni nungkarinka Yuse kakarmarijaingkia wainchatai takatan turachmiayi. Antsu jau ainaun jumchik ni uwejejai achik tsuwarmiayi. 6 Tura ¿warukaya wínaka nekasampita turutinatsua? tu nintimramiayi.

Jesús Yuse chichame etserutaram tusa ni nuiniatirin akupkamuri

(Mat. 10.5-15; Luc. 9.1-6)

Nunia Jesús chikich chikich yaktachinam aints ainaun Yuse chichamen nuiniak wekaimiayi. 7 Tura nuni wekaas ni nuiniatiri doce (12) amia nuna untsuk:

—Jimiarchik jimiarchik werum, Yuse chichame etserutaram, —timiayi. Tura iwianch ainaun nepetkarat tusa, ni kakarmarin susamiayi. 8 Tura chicharak:

—Jinta weakrumsha pang nunia pitakrumsha jukirap. Tura uyuntrumin kuikiasha engketsuk wetaram. Antsu aintsarmek wai takusrum wetaram. 9 Tura sapat wampuwach wejkaram, wejmak kichik entsarum wetaram. 10 Tura chikich yaktanam werum nuni pujusrum, jea wayaarmeka tuke nuning kanurtaram. 11 Antsu chikich yaktanam werum, aints nuni pujuinau ni jeen suritraminak: Juni wayaawairap turaminamtaikia, tura atumi chichamen antutan nakitinamtaikia, nunia jiinkuram atumi nawe japimiarum nu yaktaka ukuktiaram. Turaram ju aints ainaun Yus jiisti tusaram, mash nuna nekaawarti tusaram turataram, —Jesús timiayi.✡

12 Tamati Jesúsa nuiniatiri ainau Jesúsan ukukiar wekaasar: Aints ainau ni pasé nintimaurin yapajiawarti tusar Yuse chichamen etserkarmiayi. 13 Nunia aints ainamunmaya iwianchin untsuri jiikiar akupkarmiayi. Tura jau ainauncha olivo macharijai yakarar tsuwararmiayi.

Imiakratin Juankun maamuri

(Mat. 14.1-12; Luc. 9.7-9)

14 Jesúsa naarin pachisar aints mash etserinau asaramtai, apu Herodescha nuna antukmiayi. Tura chichaak:

—¿Imiakratin Juan jakamunmaya nantakchayash? Tura asa nu wainchati takatan takaawai, —timiayi.

15 Antsu chikich ainau:

—Yuse chichame etserin Elíasaitai, —tiarmiayi. Tura chikich ainausha chichainak:

—Atsa, yaanchuik Yuse chichamen etserin pujuarmia tumawaitai, —tunaiyarmiayi.

16 Tu tinamtai Herodes nuna antuk:

—Atsa, nuka nekas Juankuitai. Wi nuwik muuken akarkataram tusan, aintsun akuptukmiaja nuka nekasampi ataksha jakamunmaya nantaki, —timiayi.

17-19 Herodeska ni yachí Felipen iwiaaku pujau wainiat, nuna nuwarin nuwatkamiayi. Nu nuwaka Herodías naartinuyayi. Tura asamtai Juan apu Herodesan chicharak: “Yachim iwiaaku pujau wainiatum, ni nuwari nuwatkamiame nunaka Yuska surimiawai,” timiayi.

Nuna tama nu nuwaka, Herodías naartin, nuna antuk Juankun kajerkamiayi, tura maawarat tusa wakerimiayi. Tura wainiat apu Herodes surimkamiayi. Antsu: “Juan achikrum kársernum engkeataram,” tusa ni suntarin akupkamiayi. 20 Juan nekas pengke aints asa, nunia Yusen miatrusang umirkau asamtai, Herodes nuna nekau asa, Juankun shammiayi. Tura asa ni nuwarin pachischamiayi. Tura Juanku chichamen pengker nintimias anturkamiayi. Tura Juanku etsermaurin antayat: Itiurkainjak tusangka nintimrachmiayi. 21 Turamtai nu nuwaka Herodías naartin: ¿Juankun itiurkanak maamtikiawaintja? tu nintimias pujai, apu Herodesa akiinamuri kinta jeamiayi. Turamtai Herodes juun ainauncha, tura suntara apuri ainauncha, tura Galilea nungkanmaya kuikiartin ainauncha: Mash yuwitaram tusa chichaman akupkamiayi. 22 Mash iruntrar yuwinai, Herodíasa nawantri ningki waya yaamramiayi. Tura yaamak apu Herodesan pengker awajsamiayi. Tura nijai tsaniasar yuwinak pujuinauncha pengker awajsamiayi. Tura asamtai apu nu nawantan chicharak:

—Ame warí wakerame nuka pachitsuk seattia. Turakminka susatatjame. 23 Wi Yusjai nekasan tajame: Ame waring achat mash seatkumningkia, nunaka nekasan suritkashtatjame. Tura nungkar wakerakminkia japen akankan susatatjame, —timiayi. 24 Tama Herodíasa nawantri jiinki ni nukuri pujamunam waya iniak:

—¿Warinak seataj? —timiayi.

Tu iniam nukuri chicharak:

—Imiakratin Juanku muuken wakerajai tita, —timiayi.

25 Tama nu nuwachikia wári waketki, apu Herodesan chicharak:

—Imiakratin Juanku muuke puwatnum engkeam yamaik surusta tusan wakerajai, —timiayi.

26 Nuna tama apu napchau nintimramiayi. Turayat: Yusjai nekasan tajame tinu asa, tura ni untsukarmau ainau mash nuna antukaru asaramtai, surimkatatkama yuumatkamiayi. 27 Tura ni suntarin wári untsuk:

—Juanku muuke akakam itata, —tusa akupkamiayi. 28 Turamtai suntar kársernum we, Juanku muuken chik akak puwatnum engkea itamiayi, tura pai tusa nawantan susamiayi. Tura susam nawan puwatun juki nukurin susamiayi.

29 Turamtai Juanku nuiniatiri ainau: Juankun maawari tamaun antukar tariar, ni namangken iwiarsatai tusar jukiarmiayi.

Jesús aints cinco warang yuramuri

(Mat. 14.13-21; Luc. 9.10-17; Juan 6.1-14)

30 Jesús akupkamu ainau Jesúsnum ataksha iruntrarmiayi. Tura ni turamurin, tura aints ainaun nuiniarmaurincha Jesúsan mash ujakarmiayi. 31 Tura aints untsuri nijai chichasartas kauninamtai, nisha angkan pujusartatkamawar tujinkarmiayi. Tura yuwartatkamawar tujinkarmiayi. Tura asaramtai Jesús ni nuiniatiri ainaun chicharak:

—Aints atsamunam iijai wemi. Auni jumchik ayamrami, —timiayi. 32 Tura Jesús ni nuiniatiri ainaujai kanunam engkemawar aints atsamunam wearmiayi. 33 Tura weenamtai aints untsuri jiisar: “Au weana auka Jesúsaitai,” tusar ampukiar chikich chikich yaktanmaya jiinkiar, eemkiar Jesús nujamkatnunam jear nakasarmiayi. 34 Tuminamtai Jesús nujamak kanunmaya jiinki, aints untsuri uwijaya nunisarang pujuinaun wainkamiayi. Tura ni wainin atsurmawa nunisarang ainamtai wait anentramiayi. Tura asa nukap nuiniarmiayi.✡

35 Tsaa akaamatai, ni nuiniatiri Jesúsan tariar chicharinak:

—Yanchuk tsaa akaawai, antsu juni aintsu pujutiri pengké atsawai. 36 Tura asamtai ju aints ainau wári akupkam, yakat arakchichu amanum aints pujuinamunam yurumkan sumakarat tusam akupkarta, —tiarmiayi.

37 Tinamtai Jesús ayaak:

—Atumek ni yutairi susataram, —timiayi.

Tama niisha aiminak:

—Amesha ju aints ainau yuratin ¿jimia pachak kuikiajai yurumak sumaataram tamek? —tiarmiayi.

38 Tinamtai Jesús iniak:

—¿Pang warutma takakrume? Jiistaram, —timiayi.

Tamati niisha nekapmarar:

—Pangka cincoitai. Tura namaksha jimiarchikitai, —tiarmiayi.

39 Tinamtai Jesús: Aints ainau angkan angkan chirichrinam pujusarti tusa akatram, 40 aints kichik pachak junini, tura chikich pachaksha atunini pujusar, tura cincuenta (50) cincuenta (50) kanakar pujusarmiayi. 41 Mash pujusaramtai, Jesús pangkan cinco (5) achik, nunia namaknasha jimiarchik takus, nayaimpinmanini jiimias Yusen maaketai timiayi. Tura pangkan puuk, ni nuiniatiri ainaun susa, nunia namaknasha puuk: Aints mash susataram tusa, ni nuiniatiri ainaun susamiayi. 42 Tura susaram mash yuwaar tutuararmiayi. 43-44 Nuna yuwaruka nuwa ainausha, tura uchi ainausha nekapmatsuk aishmangkuk aishmangkuk cinco warang yuwaarmiayi. Tura yuwaar umisar, pang ampintrauncha tura namak ampintrauncha changkin doce (12) amia nuni chumpiawar jukiarmiayi.

Jesús kucha japen nawejai wekaasamuri

(Mat. 14.22-27; Juan 6.16-21)

45 Nunia ni nuiniatiri ainaun chicharak: “Kanunam engkemaram katingkrum tumajin Betsaida yaktanam eemajataram. Wikia ju aints ainaun ausan akupkartatjai,” timiayi. 46 Tura aints ainaun aujas umis, ningki Yusjai chichastas muranam wakamiayi. 47 Tura kashi aing, Jesús ningki kukarnum wajai, kanu juun kucha japen wemiayi. 48 Tura nase nujinmanini kakar nasenmatai, Jesúsa nuiniatiri ainau kawi kawinmaka pimpikiarmiayi. Tuminamtai Jesús muranam wajas nuna wainkamiayi. Tura atash shinutnak wajai, Jesús juun kuchanam nungkanma nunisang nawejai najamas wekaas, aints nangkamaktias wea nunisang wemiayi. 49 Tura Jesús juun kuchanam winamtai, ni nuiniatiri ainau nuna wainkar: ¿Wakanchawashi? tu nintimrar untsumkarmiayi. 50 Tura nuna wainkar mash nukap shamkarmiayi. Tuminamtai Jesús chicharak:

—Kakaram wajastaram. Wiitjai, shamrukairap, —timiayi.

51 Tura Jesús kanunam engkemamtai, nasengka nangkamarmiayi. Turamtai ni nuiniatiri ainau nukap nintimrar shamkarmiayi. 52 Antsu nintinchau asar, aints timiá untsuri pangkan yuwinak mash tutuararmia nunaka nintimtsuk: Jesúska pengké tujinkachuitai ticharmiayi.

Jesús Genesaretnumia ainau tsuwarmauri

(Mat. 14.34-36)

53 Tura juun kuchan katingkiar Genesaret nungkanam nujamkarmiayi. Tura nuni nujamkar, kanun jingkiawarmiayi. 54 Tura kanunmaya jiinkiaramtai, nunia aints ainau Jesúsan wainkar: Auka Jesúsaitai tusar nekaawarmiayi. 55 Tura chikich ainau: Jesús iinu nungkarin tayi tinamun antukar, jau ainaun tampumruwar Jesús pujamunam itaarmiayi. 56 Tura Jesús wekaasamia nuni yakat tuupich ainamunam, tura yakat juun ainamunmasha, tura aints ajanam pujuinamunmasha jau ainaun itaar jintanam pujsarmiayi. Tura ni wejmakri ninukmaurin antingtaj tusar, Jesúsan searmiayi. Tura nuna antingkiaruka pengker wajasarmiayi.

7

¿Aintsu tunaari warutmak awa?

(Mat. 15.1-20)

1 Fariseo ainausha, tura Moisésa chichame nuikiartin ainausha Jerusalénnumia Jesúsan tariarmiayi. 2 Tura Jesúsa nuiniatiri ainau uwejen kijmiatsuk yutan yuwinaun wainkar: Nuka paseetai tiarmiayi. 3 Fariseo ainau tura chikich judío ainausha mash ni juuntri tuke nuiniarmau asar, tunaarinchau pujusartas tu pujutayi tusar, nukap kijmiarar yuwinawai. 4 Tura sumatinmaya waketkiar, nekasar pakuichau wajastaj tusar, maatskeka yuwashtinuitji tu weenawai. Nunia pining ainaun, tura muits ainauncha, tura jirumang ainauncha, tura peaknasha tu nijarartinuitai tinawai. Tura judío ainau chikich turamurin untsuri tu nuiniarmau asar, nunaka tuke mash umirinawai. 5 Tura asar fariseo ainau, tura Moisésa chichame nuikiartin ainausha Jesúsan iniinak:

—¿Ami nuiniatiram ainau waruka ii juuntri nuikiarturmaurincha umirinatsua? ¿Tura waruka kijmiatskesha yuwinawa? Nuka tunaawitai, —tiarmiayi.

6 Tinamtai Jesús aimiak:

—Waitrin ainautiram, yaanchuik Yuse chichame etserin Isaías aarmia nunaka atumin pachitmas nekas tu aarmiayi:

Yus chichaak: ‘Nu aints ainauka nangkamiar aya chichasarang wínaka: Ameketme juuntam turutinawai. Antsu ni nintijai yaja nintimsar wínaka nintimturinatsui.

7 Nangkamiar Yus juuntaitai tinayat, tura aintsu chichamen nuininayat: Yuse chichamen nuiniaji tinawai,’ Yus timiayi. Tu aarmawaitai. 8 Tura atumka Yuse chichame inaisaram, aintsu chichame atumi juuntri tinu aarmia nu umirume.

9 Tura atumi juuntri chichame umirkatai tusaram, Yus wína chichamur umirtuktaram tusa akupkamia nuka inaisarume. 10 Moisés nekas chichaak: ‘Aparam tura nukurmesha pengker awajsataram. Tura aints ni aparincha tura ni nukurincha pachis pasé chichaamtaikia, nu aintsnaka maawarti,’ timiayi. 11 Antsu atumka chichaakrum: Aints ni aparincha tura ni nukurincha chicharak: ‘Winar aa nuka corbánaitai,’ tawai. Nuka Yus susamuitai taku tawai. Tura Yus susamu asamtai, atumin susatasan wakerayatun, susatatkaman tujintajai ta nuka, 12 ni aparin tura ni nukurincha yaingtas wakerau wainiatrumek atumka suritu wearme. 13 Tura asaram, atumi juuntri ainau tinu armia nu chichamka nekas umirkatnuitai takayatrum Yuse chichamengka umirtsuk pujusminuitji tarume. Tura aintsu chichame wainiatrumek, nu chichamka Yuse chichame nangkamasrumek umirume tajarme, —Jesús fariseo ainaun tura Moisésa chichame nuikiartin ainauncha timiayi.

14 Nunia Jesús aints ainaun ataksha untsuk:

—Mash wína anturtuktaram. Tura wi taja nuka nekaataram. 15 Aintsu jangken waring achat waya nujaingkia tunauka wajaschatnuitai. Antsu aintsu nintinia jiina nuka aints ainaun tunau awajmamtikui. 16 Aints ainau ju chichaman antukar nintimrarti, —timiayi.

17 Nunia aints ainaun ukuak, jea wayaamtai ni nuiniatiri ainau Jesúsan iniinak:

—¿Ju nuikiartutai chichamsha warimpita? —tiarmiayi. 18-19 Tu iniinam Jesús aimiak:

—¿Atumka nuka nekatsrumek? Aints yurumkan yuwamu jangkenam wayaangka, nintinam wayaachu asamtai, nujaingkia tunauka wajaschatnuitai. Antsu wakenam waya, ataksha jiinkitnuitai, —timiayi.

Tu tinu asa, yurumkaka waring achat mash pachitsuk yuwamnawaitai, Jesús timiayi. 20 Tura ataksha chichaak:

—Aintsu nintinia jiina nuka aintsun tunau awajmamtikui. 21 Tunau nintimtai ainauka aintsu nintinia jiinui. Nuniangka natsanpiaku nintimratnusha, tura tsanirmatnusha, tura kasamkatnusha, tura aints maatnusha, 22 tura aishrintin wakeruktincha, tura nuwentin wakeruktincha, tura kichnau aa nu wakeruktincha, tura pasé aa nu turatnusha, tura anangkartuatnusha, tura ni wakeramurin tuke nintimratnusha, tura chikich ainaun suwirpiaku jiistincha, tura Yusen pachis nunia aintsun pachisar pasé chichastincha, tura nangkamiar: Wikia miajuitjai tumamtincha, tura nintimchamu turatnusha nuka mash aintsu nintinia jiinui. 23 Nu tunau ainauka mash aintsu nintinia jiinu asar, aintsun tunau awajmamtikui, —Jesús timiayi.

Chikich nungkanmaya nuwa Jesúsan nekasampita timiauri

(Mat. 15.21-28)

24 Nunia Galilea nungkanmaya jiinki, Jesús chikich nungkanam Tiro yaktanam, tura Sidón yaktanmasha wemiayi. Tura nuni jea, jeanam waya nuni pujus, nu nungkanmaya ainau: Pujamurun nekarawarai tusa nakitmiayi. Turayat anumkatatkama tujinkamiayi. 25 Tura nu nungkanmaya nuwa: Jesús tayi tamaun antuk, arumak Jesúsan weri, ni nawenini pinakumar tepesmiayi. Tura nu nuwa nawantri iwianchrinuyayi. 26 Nu nuwaka Sirofenicia nungkanmaya asa judíochu ayayi. Tura Jesúsan seak:

—Wait aneasam, nawantrunia iwianch jiiktia, —timiayi. 27 Tamaitiat Jesús nuikiartutai chichamjai chicharak:

—Uchi pangkan yuwinau atankir yawaa uchiri suamuka napchawaitai. Tura asamtai uchiá eemkar yuwaarti tusam tsangkatkata, —timiayi.

28 Tama nu nuwasha nunisang nuikiartutai chichamjai ayaak:

—Apuru, nekasam tame. Tura uchi yutairi misa wamketin ayaaramtaikia, nekasar yawaa uchiri yuwinawai, —timiayi. * 29 Tamati Jesús chicharak:

—Tu tinu asam, pengker nintimsam waketkita. Nawantrumniangka iwianch yanchuk jiinkini, —timiayi.

30 Tamati nu nuwaka ni jeen waketkimiayi. Tura ni jeen waketki, iwianch nawantrinia jiinkin asamtai, nawantrin peaknum pengker nintimias tepaun wainkamiayi.

Jesús antichun tura chichachun tsuwarmauri

31 Nunia Jesús ataksha Tiro yaktanmaya jiinki, Sidón yaktan nangkaiki, Decápolis nungkanam wekaas, Galilea kuchanam wemiayi. 32 Nuni aints antichu, tura tenap chichachu pujumiayi. Tura nu aintsun Jesús tsuwarat tusar itaarmiayi. Tura itaar:

—Uwejmijai antingta, —tusar searmiayi. 33 Tu seainam, Jesús nu aintsnasha akanak juki, tsaranchikijai kuwishin mai inurkamiayi. Nunia tsaranchikin usukir, nu aintsu inajin antinkamiayi. 34 Tura nayaimpinmanini jiimias wait anentak mayairuk: “Efata,” timiayi. Nuka “uraita” taku tawai.

35 Nu tamaujai metek kuwishi uranin asamtai, nu aintska pengker antukmiayi. Tura ni inaji wewe ayat pengker wajasamtai paan chichakmiayi. 36 Turamtai aints irunun Jesús chicharak:

—Ju aintsu turunamuri kichkisha etserkairap, —tu akatramiayi. Tamaitiat aints ainau pachischarmiayi. Antsu nuna nangkamasarang untsurin ujakarmiayi. 37 Tu ujakaram, aints ainau nuna antukar nukap nintimrar:

—Tuke mash pengker turayi. Antichu ainauncha antumtikiayi. Tura chichachu ainauncha chichamtikiayi, —tiarmiayi.

8

Cuatro warang ainaun yuramuri

(Mat. 15.32-39)

1 Chikich kintati aints timiá untsuri iruntrar pujuinamtai, ni yutairi atsumiayi. Tura asamtai, Jesús ni nuiniatiri ainaun untsuk mash irur chicharak:

2 —Ju aints ainaun wait anentajai. Kampatam kinta wijai iruntrar pujuinau asar yutsuk pujuinawai. 3 Tura ju aints arakia kaunkaru asar, jinta weenak tsukarijai juwikcharai tusan, yurtsuk ni jeen wematnaka nakitajai, —timiayi.

4 Tamati ni nuiniatiri ainak:

—¿Tura juni aints atsamunmasha ju aints yuratasrisha tuning yurumkasha sumaktai? —tiarmiayi.

5 Tinamtai Jesús chicharak:

—¿Pang warutma takakrume? —tu iniam:

—Siete (7) takakji, —tiarmiayi.

6 Tinamtai Jesús aints ainaun chicharak:

—Nungkanam pujustaram, —timiayi. Tura pangkan siete (7) amia nuna takus, Yusen maaketai tusa, pangkan puuk ni nuiniatiri ainaun:

—Ju aints ainau mash susataram, —tusa susamiayi. Turamtai niisha aints irunun mash susarmiayi. 7 Nunia namaknasha jumchik wainkarmia nunasha Jesús takus, Yusen maaketai tusa: Aints ainau mash susarat tusa, ni nuiniatiri ainauncha susamiayi. 8 Turamtai mash yuwaar tutuararmiayi. Tura ampintramurin changkin siete (7) amia nuni chumpiwar pasuiniarmiayi. 9 Tura nuna yuwaaruka cuatro warang armiayi. Tura yuwaar umisaramtai, Jesús nu aints ainaun: Atumi jeen waketkitaram tusa akupkamiayi. 10 Nunia ni nuiniatiri ainaujai kanunam engkemrar, Dalmanuta nungkanam wearmiayi.

Fariseo ainau: Wainchatai takat wainkatasar wakeraji timiauri

(Mat. 16.1-4; Luc. 12.54-56)

11 Jesús nuni jeamtai, fariseo ainau tariar, iisha nekaatai tusar Jesúsan chicharinak:

—Yus nayaimpinam puja nuna kakarmarijai wainchatai takat turata. Iisha nu wainkatasar wakeraji, —tiarmiayi. 12 Tinamtai Jesús napchau nintimias mayairuk:

—¿Waruka ju aints ainauka Yuse kakarmarijai wainchatai takatan wainkartas wakerinawa? Nekasan atumin tajarme: Nuka pengké wainkashtatrume, —timiayi.✡

13 Nunia fariseo ainaun ukuki, ataksha kanunam engkema tumajin katingmiayi.

Fariseo ainau pasé nintimaurin pachis etserkamuri

(Mat. 16.5-12)

14 Tura yutan sumatnasha kajinmakiaru asar, kanunam kichik pangkan takainakuyayi. 15 Turinamtai Jesús ni nuiniatiri ainaun chicharak:

—Fariseo pang pachimtairi jukii tusaram, tura Herodesa aintsri pang pachimtairi jukii tusaram wainkataram, —timiayi.✡

16 Tama ni nuiniatiri ainau chicharnainak:

—¿Pang kajinmakin asakrin turamtsujiash? —tunaiyarmiayi.

17 Tunainamtai nuna nekaa Jesús chicharak:

—¿Warukaya pang atsawai tunaiyarme? ¿Yamaisha tuke nintimu weatsrumek? ¿Tura asaram nekatsrumek? ¿Atumi nintinkia mengkakaukai? 18 Tura atumi jii au wainiatrumsha ¿warukaya wainmatsrume? ¿Tura atumi kuwishi au wainiatrumsha warukaya antatsrume? ¿Atumka aneaktsurmek? 19 Wi pangkan cinco (5) puuran, cinco warang aintsun yuramtai ¿ampintrau warutam changkina jukimiarume? —tu iniam:

—Doce (12) changkin jukimji, —tiarmiayi.

20 Tinamtai Jesús ataksha chicharak:

—Tura wi pangkan siete (7) puuran, cuatro warang aintsun yuramtai, ¿ampintramurisha waruta changkina jukimiarume? —tu iniam:

—Siete (7) changkin jukimji, —tiarmiayi.

21 Tinamtai Jesús chicharak:

—Wikia pang pachimtai pachisnaka chichaatsjai. ¿Tura wainiatrumsha waruka nintimu weatsrume? —timiayi.

Jesús wainmichun wainmamtikiamuri

22 Nunia Betsaida yaktanam jearamtai, wainmichun tsuwarat tusar, Jesúsnum itaarmiayi, tura Jesúsan chicharinak: “Antingta,” tusar searmiayi. 23 Turinamtai Jesús wainmichu uwejen tap achik, yaktanmaya jiiki ayamiayi. Nunia ni uwejen usukir, mai uwejejai wainmichu jiin antintak: “¿Wainmamek?” tu iniasmiayi. 24 Tu iniam pangkai jiimias:

—Aintsun wainiatun numi wekainawa tumaun wainjai, —timiayi.

25 Tamati Jesús mai uwejejai wainmichu jiin ataksha antinkamiayi. Tura antinkam ataksha pangkai jiimias, nuniangka tsaar mash paan wainmakmiayi. 26 Paan wainmakamtai, Jesús chicharak:

—Yaktanmaka waitsuk, tura aintcha kichkisha ujatsuk, jeemin tupnik waketkita, —tusa akupkamiayi.

Pedro Jesúsan: Mesíasaitme timiauri

(Mat. 16.13-20; Luc. 9.18-20)

27 Nunia ni nuiniatirijai yakat Cesarea Filipos tutainum jintá weenak, Jesús ni nuiniatiri ainaun iniak:

—Tura aints ainau wína pachitsar: ¿warí aintsuita turutinawa? —tu iniasmiayi.

28 Tu iniam aiminak:

—Chikich ainauka: Imiakratin Juanchawashi turaminawai. Tura chikich ainauka: Elíaschawashi turaminawai. Tura chikich ainauka: Yaanchuik Yuse chichamen etserin irunmia nuwaashi turaminawai, —tiarmiayi.

29 Tu tinam Jesús iniak:

—¿Tura atumsha winasha warintrutrume? —timiayi.

Tu iniam Pedro ayaak:

—Ameka Mesíasaitme. Yus akupkamuitme, —timiayi.

30 Tamati Jesús chicharak:

—Nuka pengké etserkairap, —timiayi.

Jesús ni jakatniurin pachis etserkamuri

(Mat. 16.21-28; Luc. 9.22-27)

31 Nunia ataksha ni nuiniatiri ainaun nuiniak:

—Wikia Yus akupkamutiatnak aints asan, nukap wait wajaktatjai. Wi turamtai judío juuntri ainau, tura sacerdote juuntri ainausha, tura Moisésa chichame nuikiartin ainausha wína nakitrinak mantuwartatui. Turayatnak kampatam kinta jakan tepayatun ataksha nantaktatjai, —timiayi.✡

32 Paan etseru asamtai, Pedro Jesúsan akanak juki: “Tuuka chichatsuk asata,” tusa chicharkamiayi. 33 Turamtai Jesús chikich nuiniatiri ainaun ayanmatar jiis, Pedronka jiitsuk chicharak:

—Satanása weta. Ameka Yuse wakeramuringkia nintimtsume, antsu aints ainau wakerina nuke nintime, —timiayi.

34-35 Nunia aints ainaun mash untsuk, tura ni nuiniatirincha mash untsuk chicharak:

—Aints wína umirtuktas wakerakka, ni wakeramurinka inais, tura wikia mianchawaitjai tusa, aints ni krusrin juwawa nunisang ni jakatniurin shamtsuk wínak nemartusti. Aints ningki nintimias: Wikia jakashtatjai tauka jakatnuitai. Antsu aints wína anentu asa, tura uwemratin chichaman aneau asa, jakatata nuka jakayat tuke iwiaaku pujustinuitai.✡

36 Nintimrataram. Aints ju nungkanam aa nunaka mash sumak pengké yuumatsuk pujayat, ni wakani tuke mengkakamtaikia ¿itiurak tuke iwiaakusha pujusting? 37 Tura aints nekas uwemratas wakerakka, tura tuke Yusnum pujustas wakerakka, ¿warutam kuikianak akiimiak uwemratnuita? 38 Aints wína natsantrinak, tura wína chichamruncha natsantinamtaikia, wi Yus akupkamu asan, wína Apaachir pujamunmaya ni kakarmarijai winakun, tura ni awemamuri ainaujai tsaniasan paaniunam winakun, wína natsantrurmia nuna pachisan: Nuka wína aintsruchuitai titinuitjai, —Jesús timiayi.

9

1 Nunia ataksha ni nuiniatirin chicharak:

—Nekasan tajarme: Aints juni wijai tsaniasar pujuinauka Yus ni kakarmarijai ni aintsri ainaun inartata nunaka jatsuk wainkartatui, —timiayi.

Jesúsa yapaijmiamamuri

(Mat. 17.1-13; Luc. 9.28-36)

2 Tura seis (6) kinta nangkamaramtai, Jesús Pedron nunia Santiagoncha, nunia Juannasha akanak juki, mura juunnum wakarmiayi. Tura wakarai, aneachmau Jesús yapaijmiama jiitsumir wajasun wainkarmiayi. 3 Tura ni wejmakrincha jiitsumir aun wainkarmiayi. Ju nungkanam wejmak timiá pújuka atsawai. 4 Nuni Elías tura Moiséscha Jesúsan wantintuk nijai chichaun wainkarmiayi.✡

5-6 Tura nuna wainkar Jesúsa nuiniatiri shamkarmiayi. Tura Pedrosha ¿warintajak? tusa nintimrachmiayi. Tura asa Jesúsan chicharak:

—Nuikiartinu, juni ii pujustincha nekas pengkeraitai. Juni kampatam jeawach jeamkami, kichka aminu, tura kitcha Moisésnau, tura kitcha Elíasnau ati, —timiayi. 7 Tamati yurangkim mikin wajasmiayi. Tura mikinnum wajainai, yurangminmaya Yus chicharak: “Juka wína uchiruitai, wína aneetiruitai. Juka nekasrum anturkataram,” timiayi. 8 Tama Jesúsa nuiniatiri pangkainiar jiisar, aya Jesúsnak wainkarmiayi.✡

9 Tura muranmaya kuankiar, Jesús ni nuiniatiri ainaun akatar akupak:

—Wikia aints ayatun Yus akupkamu asan, jakamunmaya nantaatsaing atum yamai wainkarume nuka pengké etserkairap, —timiayi. 10 Tamati miatrusarang umikiarmiayi. Antsu mai nuwamtak:

—¿Jakamunmaya nantaktincha warimpita? —tu ininisarmiayi. 11 Tura Jesúsan iniinak:

—Moisésa chichame nuikiartin ainausha ¿warukaya Mesíaska taatsaing, Elías eemak tatinuitai tinawa? —tiarmiayi.

12 Tu iniinam Jesús aimiak:

—Nekas Elías eemak taa mash iwiaratnuitai. ¿Yus akupkamun pachis Yuse chichame itiur aarmawaita? Nukap wait wajaktinuitai. Tura niin suwirpiaku jiisar nakitrartinuitai. ¿Tu aarchamukai? 13 Tura wisha atumin tajarme: Elíaska yaanchuik tamiayi. Tura waininayat aints ainau Yuse chichame aarmawa nunisarang niin nekasar pasé awajsartas wakeriarmia nunaka mash turuwarmiayi, —Jesús timiayi.✡

Iwianch uchinmaya jiikmiauri

(Mat. 17.14-21; Luc. 9.37-43)

14 Tura muranmaya kuankiar waketkiar, chikich nuiniatiri pujuinamunam jear, aints untsuri niin tenteawar wajainaun wainkarmiayi. Tura Moisésa chichame nuikiartin ainausha Jesúsa nuiniatiri ainaujai chichainaun wainkarmiayi. 15 Tura Jesús winamtai, aints ainau niin wainkar warasar mash pengker nintimsar Jesús chichasmi tusar ampukiar wearmiayi. 16 Turinamtai Jesús chicharak:

—¿Warimpia aujaisha chichaarme? —timiayi.

17 Tu iniinam chikich aints nuni wajau ayaak:

—Nuikiartinu, uchir iwianchrintin asa chichachuitai. Tura asamtai amin itiarjame. 18 Tura iwianch uchirun engkemtua nungkanam ujuweawai. Tura jangkenia sauran itaweawai. Tura nain te esaweawai. Tura asa pimpi pimpi wajaweawai. Turamtai ami nuiniatirmin uchirun iwianchrin jiitrukiarat tusan searmajai. Turamaitiat tujintrutkari, —timiayi.

19 Tama Jesús chicharak:

—Maj, Yus nintimtichu ainautiram: ¿Winasha nekasampita turutaram tusancha warutam musachik atumjaisha pujustaj? ¿Tura warutam musachik atumniasha nakastajrume? Uchikia itartitaram, —timiayi.

20 Tamati uchin itariarmiayi. Tura itaramtai iwianch Jesúsan wainak, uchin wewerkaja jakramiayi. Turamtai wichiptur nungkanam ayaarmiayi. Tura nungkanam tepes, mai yanta mai yanta wajak, sauran jangkenia itakmiayi. 21 Turamtai Jesús uchi aparin iniak:

—¿Ju aintancha warutia nangkamamia? —tu iniam:

—Uchichik ainkawaitai. 22 Tura asamtai maataj tusa, jinum tura entsanam untsuri ujuinuitai. Ame ni yaingtin tujintachkumka, wait anentrurta tura yaingta, —timiayi.

23 Tama Jesús ayaak:

—¿Waruka tujintachkumka yaingta turutme? Aints Yusen nekasampita tauka mash tujinkachminuitai, —timiayi.

24 Tura uchi apari Jesúsan kakar chicharak:

—Nekasan amin nintimtajme. Yus tujinkashtimpiash tayatun, amin nuna nangkamasnak nekasampita titasan yainkata tajame, —timiayi.

25 Tama aints untsuri kaunkaru asaramtai, Jesús nuna wainak iwianchin jiyak:

—Iwianchi, ameka ju uchi jampeku tura chichachu awajsau asam, ni namangkenia jiinkimka, nuniangka ataksha engkemawaip, —timiayi.

26 Tamati iwianch uchin wewerkaja, ataksha wewerkaja untsuri jakramiayi. Tura nuniangka untsumak jiinkimiayi. Tura jiinkiamtai uchikia jakawa nunisang tepesmiayi. Turamtai aints untsuri: Jakayi tiarmiayi. 27 Tinamtai Jesús uchi uwejen tap achik inankimiayi. Turamtai uchikia nantaki wajasmiayi.

28 Turamtai ni nuiniatiri ainau Jesúsjai jeanam wayaawar, kanakar pujusar Jesúsan iniinak:

—¿Warukarik iikia iwianch jiiktatkamarsha tujinkamji? —tiarmiayi.

29 Tu iniinam Jesús aimiak:

—Ju iwianch jiiktasrum wakerakrumka, Yus seatkuram jiiktinuitrume, —timiayi.

Jesús ataksha ni jakatniurin pachis etserkamuri

(Mat. 17.22-23; Luc. 9.43-45)

30 Nunia jiinkiar Galilea nungkanam nangkamakiar wearmiayi. Tura weenak Jesús chikich aints ainau wi pujamurun nekarawarai tusa nakitmiayi. 31 Tura wekaasar Jesús ni nuiniatirin ainaun nuiniak:

—Wikia Yus akupkamutiatnak aints asamtai, wína mantuwartas aints ainau achirkartatui. Tura maamaitiatnak kampatam kinta tepayatun ataksha nantaktatjai, —timiayi.✡

32 Tamati nu chichamnaka antinayat ¿warinkung taj? tusar pengké nekaacharmiayi. Tura nekainachiat ¿waringki? tusar iniasartatkamawar arantukarmiayi.

¿Yaachita chikich ainaun nangkamaskesha? timiauri

(Mat. 18.1-5; Luc. 9.46-48)

33 Nunia Capernaum yaktanam jearmiayi. Tura Jesús jea pujus ni nuiniatiri ainaun iniak:

—¿Jinta weakrumsha warí chichasmarume? —timiayi.

34 Tamaitiat jinta weenak: ¿Yaachita chikich ainaun nangkamaskesha? tiaru asar natsaaminak aimkacharmiayi.✡ 35 Aimkacharamtai Jesús keemas ni nuiniatiri doce (12) amia nuna: Antuitaram tusa untsukmiayi. Tura kaunkaramtai chicharak:

—Aints nekas juun wajastas wakerakka, uchia nunisang nintimrati, tura mash aints ainau inatiri ati tajarme, —timiayi.✡

36 Tura uchin wainak japen pujsamiayi. Tura uchin minakas ni nuiniatiri ainaun chicharak:

37 —Aints winia nintimturas pujauka ju uchia nunisang aints mianchau ainaun pengker awajuka winasha nunisang pengker awajtawai. Tura wína pengker awajtauka, wína akuptukmia nunasha nunisang pengker awajui, —timiayi.✡

Aints iin nakitramachkungka iincha yainmaktinuitji

(Mat. 10.42; Luc. 9.49-50)

38 Tama Juan Jesúsan chicharak:

—Nuikiartinu, chikich aints amin naarmin pachis iwianchin jiiki akupausha wainkamji. Tura iijai tsanias wekaachu asamtai, iwianch jiikim akupkaip tusar suritkamji, —timiayi.

39 Tamaitiat Jesús chicharak:

—Antsu suritkairap. Aints wína naarun pachis wainchati takatan turakka, wína pachitas pasé chichakchatnuitai. 40 Aints iin nakitramachkungka iincha yainmaktinuitji.✡

41 Nekasan tajarme: Atum wína umirtuku asakrumin, aints yumi amurtinun atumin suramsamtaikia, Yus nu aintsnaka nekas pengker awajsatatui, —Jesús timiayi.

Tunaanum jeairam tusaram aneartaram timiauri

(Mat. 18.6-9; Luc. 17.1-2)

42 Nunia ataksha chichaak: “Uchi wína umirtak pujaun aints tunau takamtikmatikia, nuna turashti tusar, tunau takamtiknu kuntujen kaya juuntan jingkiatawar, juun kunanam ujungkaramtaikia, timiá pengker atinuitai. 43 Atumi uwejejai tunau takastasrum wakerakrumka, tunau takasai tusaram, atumi uweje met charawa nunisrumek tunaarum japaram ukuktaram. Nekasrum kichik uwejmijai juni pujusrum, nunia jakaram nayaimpinam wetinka timiá pengkeraitai. Antsu ji kajintrashtinnum mai uwejtuk jeatnuka nekas paseetai. 44 Nuningkia akasha jakachartinuitai. Tura jisha tuke kajintrashtinuitai. 45 Tura tunaanum wekaakurmeka, atumi nawe charawa nunisrumek tunaarum japaram ukuktaram. Nekasrum kichik nawejai juni pujusrum, nunia jakaram nayaimpinam wetinka timiá pengkeraitai. Antsu ji kajintrashtinnum mai nawentuk jeatnuka nekas paseetai. 46 Nuningkia akasha jakachartinuitai. Tura jisha tuke kajintrashtinuitai. 47 Tura atumi jiisha atumin tunau nintimtikramataikia, atumi jii kuinkawa nunisrumek tunaarum japaram ukuktaram. Nekasrum kichik jiijai Yuse pujutirin jeatnuka timiá pengkeraitai. Antsu ji kajintrashtinnum mai jiintuk jeatnuka nekas paseetai. 48 Akasha nuningkia jakachartinuitai. Tura jisha tuke kajintrashtinuitai.

49 “Tura asamtai nuni engkemawaru ainauka mash jinum epenawartinuitai. 50 Weesha nekas pengkeraitai. Tura weesha michumarka, ¿itiur ataksha yapakting? Kuntinu namangke kaurai tusaram, weejai yakaarme nunisrumek atumsha mengkakai tusaram, pengker nintimtunisrum maanitsuk pujustaram,” Jesús timiayi.✡

10

Nuwa japashtinun pachis etserkamuri

(Mat. 19.1-12; Luc. 16.18)

1 Jesús Capernaum yaktanmaya jiinki, Judea nungkanam nangkamaki, Jordán entsa tumajin katingmiayi. Tura nuni pujai, aints untsuri ataksha ni pujamunam iruntrarmiayi. Turinamtai Jesús tuke turin asa, aints ainaun ataksha nuinimiayi. 2 Turamtai fariseo ainau Jesúsan jeariar nekapsartas iniinak:

—¿Aints ni nuwarin pachitsuk ajapa ukuktinkai? —tiarmiayi. 3 Tu iniinam Jesús chicharak:

—¿Moisés nuna pachischa warí chichamna akupkamia? —timiayi.

4 Tama chicharinak:

—Moisés chichaak: ‘Aints papin aar: Nuwarun ukuajai tusa, nuwarin nu papin susa ukuktinuitai,’ tusa tsangkamkamiayi, —tiarmiayi.

5 Tinamtai Jesús ayaak:

—Atumi nintijai timiá katsuram nintimsaram pujau asakrumin, Moisés nunaka tsangkamkamiayi. 6 Antsu nu nangkamtaik Yus mash najanamia nuni aishmangnasha tura nuwancha najanamiayi.✡

7 Tura asamtai aishmangka ni aparincha, tura ni nukurincha ukuki, ni nuwarijai tsaningtinuitai. 8 Tura aishmang ni nuwarijai jimiaraitiat kichkia nunisang atinuitai. 9 Yus tu tinu asamtai, aints ni nuwarinka ukukchatnuitai, —timiayi.✡

10 Tura ataksha jeanam wayaawar, ni nuiniatiri ainau nu chichaman nekaawartas Jesúsan iniasarmiayi. 11 Tu iniinam Jesús chicharak:

—Aints ni nuwarin ajapa ukuki, nunia chikich nuwan nuwatkungka, eemak nuwatkamia nuna ukukin asa tunau turawai. 12 Tura nuwasha aishrin ajapa ukuki, nunia chikich aintsun ninumkau asa, nusha nunisang tunau turawai, —Jesús timiayi.✡

Jesús: Uchi ainau wini winiarti timiauri

(Mat. 19.13-15; Luc. 18.15-17)

13 Tura aints ainau Jesúsan: Uchin takasat tusar itariarmiayi. Turinamtai ni nuiniatiri ainau nu aints ainaun jiyainak:

—¿Waruka aitkarme? —tiarmiayi. 14 Tinamtai Jesús nuna antuk kajekmiayi. Tura chicharak:

—Uchi ainau wini winiarti tusaram tsangkatruktaram. Aints ju uchia nunisarang nintimsar pujuinauka Yuse pujutirin jeartin ainawai. Tura asaramtai suritrukairap. 15 Nekasan tajarme: Aints Yuse pujutirin wayaawartas wakerinauka ju uchia nunisarang nekasampita turutin ainauka Yuse pujutirin jeartin ainawai, —Jesús timiayi.✡

16 Tura uchi ainaun minakas muuken achik:

—Yus yainmakarti, —timiayi.

Kuikiartin Jesúsjai chichasmauri

(Mat. 19.16-30; Luc. 18.18-30)

17 Nunia Jesús ataksha jiinki weai, aints ampuki tarimiayi. Tura tari tikishmatar Jesúsan aujak:

—Nuikiartinu, ameka pengkeraitme. Tura asakmin iniajme: ¿Pujut nangkankashtinun jukitasnasha warinak itiurkataj? nu ujatkata, —timiayi.

18 Tama Jesús chicharak:

—¿Waruka winasha pengkeraitme turutme? Nekas pengker aa nuka kichkitai. Nuka Yusketai. 19 Yus aints ainaun: Wína chichamur umirtuktaram, tímia nuna chichamengka ameka nekame. Nu aarmauka nuwaitai: Mangkartuwairap, tura tsanirmawairap, tura kasamkairap, tura chikich aintcha tsanurairap, tura anangkawairap, tura aparmesha tura nukurmesha umirkataram, tu aarmawaitai, —timiayi.✡

20 Tama nu aintska chicharak:

—Nuikiartinu, ame tame nunaka uchiwach asanak tuke mash umikuitjai, —timiayi.

21 Tama Jesús niin jiis aneemiayi, tura chicharak:

—Kichik chicham umikchau asam, yamaikia waketkim, ami wariram aa nu mash surukam, kuikian yuuminau susata. Turakum nekasam nayaimpinam yuumatsuk pujustinuitme. Nunia wína nemartustasam winita, —timiayi.

22 Tama nu aintska nuna antuk kuikiartin asa, nukap wake mesekmiayi. Tura Jesúsan ukukmiayi.

23 Tura ukukim Jesús niin tentakarmaun mash jiis, ni nuiniatiri ainaun chicharak:

—Kuikiartin ainau ni kuikiarin aneenau asar, Yus umirtan nekasar yuumatinawai, —timiayi.

24 Tama ni nuiniatiri ainau nuna antukar nukap nintimrarmiayi. Tura asaramtai Jesús ataksha chicharak:

—Uchir ainautiram anturtuktaram. Ni kuikiarinak nintimtinauka Yusen umirtan nekasar yuumatinawai. 25 ¿Kamiyusha akusha jiin wayaamnaukai? Atsa, nuka pengké yumtinuitai. Tura kuikiartinka Yus pujamunam wayaatnuka timiá yumtinuitai, —timiayi.

26 Tama nuna antukaru ainau nukap shamkarmiayi, tura iniinak:

—¿Tu amataisha yaachik nuniasha uwemramnawaita? —tiarmiayi.

27 Tu iniinam Jesús mash jiis chichaak:

—Aints ningki nintimsangka uwemrachminuitai. Antsu Yuska pengké tujinkachu asa, aints ainaun uwemtikratnuitai, —timiayi.

28 Tama Pedro Jesúsan chicharak:

—Iinu amia nuka mash ukukir ame nemarkamiaji, —timiayi.

29 Tama Jesús ayaak:

—Nekasam tame. Antsu wikia atumin tajarme: Aints wína anentu asa, Yusnum uwemratin chichaman etserkatas ni pujutirin ukuki, tura yachiincha, tura umajincha, tura nukurincha, tura aparincha, tura uchirincha, tura ajarincha ukuki, 30 iwiaaku pujus ni pujustintrincha kichik pachak wainkatnuitai. Tura yachiincha, tura umajincha, tura nukurincha, tura uchirincha kichik pachak wainkatnuitai, tura ajarincha untsuri wainkatnuitai. Turamtai Yusen nakitin ainau niincha pasé awajsartinuitai. Nunia jaka nantaki Yusnum tuke iwiaaku pujustinuitai. 31 Tura aints untsuri ningki nintimsar: Wikia miajuitjai tinu ainauka nu kinta jeamtai, ukunam mianchau artinuitai. Tura yamai mianchau ainauka ukunam chikich ainaun nangkamasarang pengker pujusartinuitai, —Jesús timiayi.✡

Jesús ni jakatniurin pachis ataksha etserkamuri

(Mat. 20.17-19; Luc. 18.31-34)

32 Tura ni nuiniatiri ainaujai Jerusalénnum wetai tusar, jinta wekaasar, Jesús eemak weamtai, ni nuiniatiri ainau nintimrarmiayi. Tura chikich ainau nemarinayat shamkarmiayi. Tura ni nuiniatiri ainaun kanak pujas Jesús ni turunatnurin ujakmiayi. 33 Tura ujaak:

—Anturtuktaram. Jerusalénnum weaji. Wikia Yus akupkamutiatnak aints asan, sacerdote juuntri ainamunam, tura Moisésa chichame nuikiartin ainamunam wína surutkaramtai, maataram tusar judíochu ainamunam surutkartatui. 34 Tura wishikrurar, tura usukrurar, tura katsumrukar wína mantuwaramtai kampatam kinta jakan tepayatun ataksha nantaktatjai, —timiayi.✡

Santiago Juanjai Jesúsan seamuri

(Mat. 20.20-28)

35 Nunia Zebedeo uchiri Santiago Juanjai Jesúsan jeariar chicharinak:

—Nuikiartinu, ¿ii seatatji nuka ame nutiksamek turamnaukitam? —tiarmiayi.

36 Tu iniinam Jesús chicharak:

—¿Warí itiurtukat tusarmea wakerutarme? —timiayi.

37 Tu iniam aiminak:

—Ami pujutirmin Apu pujakminkia, iisha apu naamkar amijai tsaniasar ami untsurumninisha, tura menarmininisha pujustasar wakeraji. Nu tsangkamkartukta, —tiarmiayi.

38 Tinamtai Jesús ayaak:

—Atum wína seatrume nuka warimpita tusaram nekatsrume. ¿Wi wait wajaktatja nunisrumeash atumsha wait wajaktaram? —tu iniasmiayi.✡

39 Tu iniam aiminak:

—Ja ai, turunamnawaitji, —tiarmiayi.

Tu tinam Jesús chicharak:

—Nekasrum tarume. Wi wait wajaktatja nunisrumek atumsha wait wajaktinuitrume. 40 Antsu wína untsuruninisha, tura wína menarninisha atum keemsatnunka tsangkatkashtinuitjarme. Antsu Yus nuni keemsartinun tsangkatkamu ainauk keemsartin ainawai, —timiayi.

41 Tamati chikich diez (10) nuiniatiri nuna antukar, Santiagoncha tura Juannasha kajerkarmiayi. 42 Turinamtai Jesús ni nuiniatirin mash untsuk irur chicharak:

—Mash nungkanmaya apu ainau ni aintsrin akatrar pe akupinawai. Tura ni juuntri ainausha miajuitjai tusar, ni aintsri ainauncha tuke inarartas wakerinawai. Atumsha nuka nekarme. 43 Antsu atumka nuka turashtinuitrume. Tura chikich ainau nangkakatasrum wakerakrumka, mash aintsu inatiria nunisrumek atinuitrume. 44-45 Nintimrataram. Wikia Yus akupkamutiatnak aints asan, aints ainau wína yainkarat tusanka tachamiajai, antsu aints ainaun yaingtaj tusan taawitjai. Nuniasha aints ainau wína mantuwarat tusan, aints ainaun untsurin angkanmamtikiawartasan taawitjai. Tura asamtai aints apu wajastas wakerakka, mash aints ainau inatiri atinuitai, —Jesús timiayi.✡

Jii kusurun Bartimeo naartinun tsuwarmauri

(Mat. 20.29-34; Luc. 18.35-43)

46 Nunia Jesús ni nuiniatiri ainaujai Jericó yaktanam jearmiayi. Tura nunia jiinkiar, aints untsuri Jesúsan nemarkarmiayi. Tura jinta weenai, aints wainmichun, Timeo uchiri Bartimeo naartinun jinta yantamen pujaun wainkarmiayi. Nu aintska tuke aints nangkaaminaun kuikiarin seauyayi. 47 Turinamtai nusha: Nazaretnumia Jesús winawai tamaun antuk untsumak:

—Jesúsa, Davidta weariya, wína wait anentrurta, —timiayi.

48 Tu untsumatai aints ainau untsuri:

—Itatkata, —tiarmiayi. Tinamaitiat nuna nangkamasang kakar untsumak:

—Davidta weariya, wait anentrurta, —timiayi.

49 Tamati nuna Jesús antuk wajas:

—Untsuktaram, —timiayi. Tama jii kusurun untsukar:

—Pengker nintimsam wajakta. Jesús untsurmawai, —tiarmiayi.

50 Tinamtai nisha tsekengki wajaki, punchurin japa ukuki, Jesúsnum winimiayi. 51 Tura winamtai Jesús iniak:

—¿Itiurtukat tusamea wakerutame? —timiayi. Tu iniam wainmichu aimiak:

—Nuikiartinu, wainmachkun wainmaktasan wakerajai, —timiayi.

52 Tama Jesús chicharak:

—Ayu, yamaikia weta. Wína nekasampita turutu asam, pengker wajasume, —timiayi.

Nu chichamuik paan wainmakmiayi. Tura Jesúsan nemarkamiayi.

11

Jesús Jerusalénnum wemauri

(Mat. 21.1-11; Luc. 19.28-40; Juan 12.12-19)

1 Nunia Jerusalén yaktanam arakchichu wear, Betfagé yaktanmasha, tura Betania yaktanmasha arakchichu Olivo Mura tutainum jeatak wajasar, Jesús ni nuiniatirin jimiaran akupkamiayi. 2 Tura chicharak:

—Atunini yaktachinam wetaram. Tura nuni jearam, burro jingkiamu wainkatatrume. Nuka entsakrachawaitai. Nu atiaram juni itataram. 3 Tura ininminak: ¿waruka atiarme? turaminamtaisha: Apu yumau asamtai juwaji. Tura wári wainkitatui titaram, —Jesús timiayi.

4 Tama ayu tusar wearmiayi. Tura wear burron jinta yantamen jea waiitiri yantamen jingkiamun wainkarmiayi. Tura wainkar atiwarmiayi.

5 Turinamtai aints nuni pujuinau chicharinak:

—¿Warukaya burrosha atiarme? —tiarmiayi.

6 Tinamtai Jesús tímia nunisarang ujakaram suritkacharmiayi. 7 Turinamtai burron jukiar Jesúsnum jear, ni wejmakrin aimiakar Jesús keemsati tusar awantsam keemsamiayi. 8 Tura Jesús jinta weamtai: Iinu Apurinme tiartas, aints untsuri ni wejmakrin aimiakar jinta japen aitkarmiayi. Chikich ainausha chapi nukea tumaun charukar jintanam aitkarmiayi. 9 Tura Jesúsjai eemkiar wearmia nusha, tura ukunam winiarmia nusha warasar untsuminak:

—Yus juuntaitai. Yus akupkamu winá nuka nekas pengkeraitai. 10 Ii juuntri David aints ainaun inarmia nunisang juka aints ainaun inartatui. Yus nayaimpinam puja nuka nekas juuntaitai, —tiarmiayi.

11 Nunia Jesús Jerusalénnum jea, Yus seatai juun jeanam wayaamiayi. Tura mash jiis umis, kintamrai tusa, ni doce (12) nuiniatiri ainaujai Betania yaktanam wearmiayi.

Jesús higuera numin yumingkramuri

(Mat. 21.18-19)

12 Kashin tsawaar Betanianmaya jiinkiar, Jesús jinta weak yaparmiayi. 13 Tura numi higuera tutain arák wajaun wainak: Nerekchayash tusa, jiistas werimiayi. Turayat higuera neretiri jeachu asamtai, aya nukak nukak nerenchaun wainkamiayi. 14 Tura higueran chicharak:

—Tuke nerechu atatme, tura asakmin aints ainau neremin pengké yuwachartatui, —timiayi. Tamati ni nuiniatiri ainau nuna antukarmiayi.

Yuse jeengka kasa jeenchuitai timiauri

(Mat. 21.12-17; Luc. 19.45-48; Juan 2.13-22)

15 Nunia Jerusalén yaktanam jearmiayi. Tura jear, Jesús Yus seatai juun jeanam waya, aints nuni surinak, tura suminak wajainaun wainak, mash aanum jiiki akupkamiayi. Tura kuikian yapajinak pujuinau misarin tura kayuk suwen surinau tutangkrincha yanturmiayi. 16 Tura Yus seatai juun jeanam warinchu entsaakinaun: Juningkia aitkawairap tusa suritkamiayi. 17 Tura chikich ainaun nuiniak:

—Yus chichaak: “Wína jearka mash nungkanmaya aints ainau Yus seatai jeaitai,” timiayi. Tu aarmau wainiatrum, atumka aints kuikian juni kasamkarti tusaram tsangkatkarume, —Jesús timiayi.

18 Tamati aints ainau Jesúsa chichamen antukar nukap nintimraru asaramtai, sacerdote juuntri ainausha, tura Moisésa chichame nuikiartin ainausha nuna antukar Jesúsan shaminak: ¿Jesús itiurak maawaintai? tusar chichaman najatawarmiayi. 19 Nunia kintamramtai Jesús juun yaktanmaya jiinkimiayi.

Higuera kukarun wainkamuri

(Mat. 21.20-22)

20 Kashin tsawaar jinta weenak, numi higuera yaau wainkarma nuna nángkainak, kangkaptuk kukarun wainkarmiayi. 21 Tura Pedro nuna wainak Jesús chichakmau nintimias Jesúsan chicharak:

—Nuikiartinu jiisia. Ame higuera tuke nerechu atatme timiame nuka yanchuk kangkaptuk jakayi, —timiayi.

22 Tama Jesús chicharak:

—Tuke Yus nintimsaram nekasampita titaram. 23 Nekasan tajarme. Yuska pengké tujinkachuitai, aints tu nintimias pujakka, tura Yuska nunaka nekas turatatui, tu nintimias pujakka: ‘Ju mura waja juka juni wajatsuk antsu juun kuchanam ayangti,’ tamaka nekas turunamnawaitai.✡

24 Tura asamtai tajarme: Yus seakrumka, wi seaja nunaka nekas surustatuapi, tu nintimsaram seakrumningkia, mash suramsatatrume. 25 Tura Yus seakrumka chikich aintsjai kajernaikiaram pujakrumsha, atumi Apaachiri Yus nayaimpinam puja nu wina tunaaruncha mash tsangkutrurti tusaram tsangkurnairataram. 26 Antsu tsangkurnaitsuk pujakrumningkia, atumi Apaachiri nayaimpinam puja nu atumi tunaarincha tsangkutramrashtatrume, —Jesús timiayi.✡

¿Jesúsan yáki kakarmarincha susaya? timiauri

(Mat. 21.23-27; Luc. 20.1-8)

27 Nunia ataksha Jerusalénnum wearmiayi. Tura nuni jear, Jesús Yus seatai juun jeanam wayaamtai, sacerdote juuntri ainausha tura Moisésa chichame nuikiartin ainausha, tura judío juuntri ainausha Jesúsan tariarmiayi. 28 Tura chicharinak:

—¿Ame aitkame jusha yana chichamejia aitkame? ¿Tura yaachia aitkata tusasha amincha akuptamkama? —tu iniasarmiayi.

29 Tu iniinam Jesús aimiak:

—Wisha atumnasha kichan iniastajrume. Nu aimkakrumningkia yáki winasha akuptukma tusan nunasha ujaktatjarme. 30 Watska. ¿Yáki Juankun aints imaita tusasha akupkaya? ¿Yuseash akupkaya? Turachkusha ¿aintsuash akupkaya? Nu airkataram, —timiayi.

31 Tamati mai nuwamtak chicharnainak:

—¿Iisha warintajik? Yus akupkamuitai takurningkia ¿waruka ni nekasampita tichamiarume? iincha turami tusar tichatnuitji. 32 Antsu aints akupkamuitai takurningkia, aints mash: Juan Yus akupkamuitai tinau asar, iin kajertamkarai tusar shamaji, —tunaiyarmiayi. 33 Tura asar Jesúsan ainak:

—Juankun imiakratia tusasha yáki akupkaya tusarsha iikia nekatsji, —tiarmiayi. Tinamtai Jesús chicharak:

—Tu tau asakrumin, yáki wína akuptukia tusancha, wisha nunisnak ujakchatatjarme, —timiayi.

12

Pasé takau ainaun pachis nuikiartamuri

(Mat. 21.33-46; Luc. 20.9-19)

1 Nunia Jesús nuikiartamun aints ainaun nuiniartas nangkamamiayi. Tura chicharak:

“Aints uva naekrin ajanam araamiayi. Tura kasamkarai tusa wenurmiayi. Tura nu ajanam kayan juki, uva yumiri jutain najanamiayi. Tura ajan wainkatnun wenurmaunum yakí wajatirin najatamiayi. Tura aints ainaun eak: Ajar waitruktaram tusa ukuki, chikich nungkanam arák wemiayi. 2 Tura juuktin kinta jeamtai, ni inatirin akupak: Yamaikia ajarun takau ainaun: Uva juukrum akankaram winar aa nunaka akupturkarti tawai tita tusa akupkamiayi. 3 Akuptukmaitiat nu ajan takau ainau ajartinu inatirin achikiar katsumkarmiayi. Tura katsumkar uvancha sutsuk akupkarmiayi. 4 Turinamtai ajartin ataksha chikich inatirin akupkamtai, nusha ajanam jeamtai, ni muukencha awatrar pasé chichasarmiayi. 5 Turinamtai ajartin ataksha chikich inatirin akupkamia nunaka maawarmiayi. Turinamtai chikich chikich aintsrin untsuri akupkamiayi. Tura akupkamu waininayat ajan takau ainau chikich ainauncha awatrar, antsu kichnaka maawarmiayi. 6 Turinamtai ajartinu aintsri kichik nijai tsanias pujumiayi. Nuka ni aneamuri uchiri ayayi. Tura wína uchirnaka anturkarchatpiash, tu nintimias ni uchirin akupkamiayi. 7 Apari akupkamu waininayat, nu aja takau ainau ajartinu uchirin wainkar chicharinak: ‘Auka ajartinu uchirintai. Ni apari jakamtai, ju ajaka ninu atatui. Watska, maatai. Au maarkia ajaka iinu achaintak,’ tiarmiayi. 8 Tura ajartinu uchirin achikiar maawar, namangkencha ajanmaya jiikiar iwiartsuk ajapawarmiayi.

9 Tura asamtai ¿ajartin taa itiurkatnuita? ¿Atumsha itiur nintimrume? Niisha taa nu aja takau ainaun mash maatnuitai. Tura ajarincha chikich ainau takakmasarti tusa susatnuitai.

10 ¿Atumka Yuse chichame aarmawa nu aujchaukitrum? Tu aarmawaitai:

‘Jeamin ainau kaya jean jeamkar, chikich kayan wainkar chichainak: Ju kayaka paseetai, tusar japawarmiayi. Japinau wainiat Yuska: Nu kayaka timiá pengkeraitai timiayi. 11 Apu Yus nuna wakerau asamtai, iisha nu nintimsar pujaji,’ tu aarmawaitai,” Jesús timiayi. 12 Tamati nu nuikiartamun iin pachitmas turamji tu nintimsar, sacerdote juuntri ainau, tura Moisésa chichame nuikiartin ainausha, tura judío juuntri ainausha: Jesús achiktai tu nintiminayat, aints ainau shaminau asar, Jesúsan ukukiar wearmiayi.

¿Juun apu akikchatnukai? timiauri

(Mat. 22.15-22; Luc. 20.20-26)

13 Nunia fariseo ainaun tura Herodesa aintsri ainaun akupinak: Jesús iniam ¿niisha warintintak? tusaram nekaataram. Nunia nekaaram tsanumrataram tusar akupkarmiayi. 14 Turinamtai Jesúsan jeariar chicharinak:

—Nuikiartinu, ameka nekas chicham chichaame. Iikia nuka nekaji. Tura chikich ainau chichaina nuka antutsuk, ameka nekasam Yuse jinti tu awai tusam tupin nuikiartame. Tura aints ainau wína pengker nintimtursarti tusamka pachiatsme. Tura asakmin ¿itiur nintime? tusar nekaatasar taji. Juun apu César ni aintsrin akupak: Kuik irumrataram tamati, ¿ii kuikiari akiimiaktin pengkerkai? ¿Nu akiimiaktajiash? ¿Turachkursha surimkatjiash? Nu nekaatasar wakeraji, —tiarmiayi.

15 Tu tinam, Jesús ni pasé nintimaurin nekaru asa chicharak:

—¿Waruka winasha anangkruaram nekaprustasrumsha wakerutarme? Kuik itataram. Wisha jiistaj, —timiayi.

16 Tama kuikian itariaram Jesús kuikian jiis chicharak:

—¿Jusha yana yapiya nakumkamuita? ¿Tura yana naariya aarmawaita? —tu iniam:

—Juun apu Césarnawaitai, —tiarmiayi.

17 Tinamtai Jesús ayaak:

—Tu tinu asaram, juun apu Césarnau aa nuka ni susataram. Tura Yusnau aa nuka Yus susataram, —timiayi. Tamati ni aimkamurin antukar nukap nintimrarmiayi.

¿Aints jakau nantaktinuashi? timiauri

(Mat. 22.23-33; Luc. 20.27-40)

18 Nunia saduceo ainau Jesúsa chichamen nekaawartas tariarmiayi. Saduceo ainauka: Aints jakauka jakamunmaya nantakchatnuitai tinawai. Tura Jesús warintintak tusar niin tariar chicharinak:

19 —Nuikiartinu, Moisés chichaman aarmia nu chichamka nuwaitai: Aints uchin yajutmatsuk jakamtaikia, ni yachí uchin yajutmartas wajerin nuwatkati. Tura uchin yajutmarka, nuka ni yachí jakau uchiriya nunisang atinuitai, tu aatramramiaji. 20 Ayu, juni iijai iruntrar siete (7) yachintin puju armiayi. Tura eemkauri nuwan nuwatak, uchin yajutmatsuk jakamtai, 21 jakau yachí wajerin nuwatkayat nusha nunisang uchin yajutmatsuk jakamiayi. Tura jakau asamtai, chikich yachiisha wajerin nuwatak, nusha nunisang uchin yajutmatsuk jakamiayi. 22 Turamtai kitcha kitcha siete (7) yachintin amia nu nuwan nuwatinayat, mash uchin yajutmatsuk kajingkiarmiayi. Nunia ukunam nuwasha jakamiayi. 23 Tura nu siete (7) yachintin mash nu nuwan nuwatkaru asar, jakamunmaya nantakiar ¿nu nuwaka yana nuwariya atinuita? —tu iniasarmiayi.✡

24 Tu iniinam Jesús ayaak:

—Yuse chichame nekachu asaram, tura Yuse kakarmarisha wainchau asaram, jakamunmaya nantaktin atsawai, takuram pe nuwá wearme. 25 Jakamunmaya nantakiaru ainauka nuwanka nuwatkachartinuitai. Tura nuwasha aintsun ninumkachartinuitai, antsu Yuse awemamuri nayaimpinam pujuina nunisarang nuwartichu artinuitai. 26 Tura jakamunmaya nantaktin pachisrum nekaatasrum wakerakrumka ¿atumka jakaru ainaun pachis Moisés papin aarmia nu aujchaukitrum? Numi jangkirtin kapaarmia nuni Yus Moisésan chicharak: “Abrahama Yusrinka wiitjai. Tura Isaaca Yusrinka wiitjai. Tura Jacobo Yusrinka wiitjai,” timiayi. Nu aints yaanchuik jakaru ainayat, tuke iwiaaku ainawai, Yus timiayi. 27 Tu tinu asamtai, Yuska jakau ainau Yusrintai tarume nuka tuchuitai, antsu tuke iwiaaku ainau Yusrintai. Atumka jakau ainau nantakchartinuitai tinu asaram pe nuwá wearme, —Jesús timiayi.

Chicham umiktin nekas pengker aa nuna pachis etserkamuri

(Mat. 22.34-40)

28 Nunia Moisésa chichame nuikiartin Jesús saduceo ainaujai chichaamun anumak antuku asa, tura Jesús nekas pengker aimkau asamtai, Jesúsan iniak:

—¿Chicham umiktin chikich chichaman nangkamasang nekas pengker aa nusha tuwaita? —timiayi. 29 Tu iniam Jesús ayaak:

—Umiktin chicham nuwá eemkar umiktinka juwaitai: ‘Israel ainautiram, antuktaram. Ii Yusri kichkitai. Nuka iinu Apurintai. 30 Tura ami Yusrum ami Apuram asamtai, tuke nintimaurumjai anen ata. Tura asam tuke inaitsuk Yus nintimsam aneeta. Tura Yus ami kakarmarmijai tuke umirkata.’ 31 Tura junajai metek tausha juwaitai: ‘Ami namangkem aneame nunismek chikich aints ainausha aneeta.’ Nuna nangkamasang chicham umiktin pengké atsawai, —timiayi.✡

32 Tamati Moisésa chichame nuikiartin Jesúsan chicharak:

—Ayu nuikiartinu, Yus kichkitai, tura asamtai chikich Yuska atsawai tame nuka nekasaintai. 33 Tura Yus tuke nintijai aneakrikia, tura tuke Yus nintimsar pujakrikia, tura ii kakarmarijai Yus tuke umirkurkia, tura chikich ainausha ii namangkea nunisrik aneetnuitji tame nuka nekas pengkeraitai. Tura iinu tangkuri Yus susataj tusar maar epeakrikia mianchawaitai, —timiayi.

34 Tura ni pengker aimkau asamtai, Jesús nuna antuk chicharak:

—Tuke Yusnum pujustaj takumka, tuke tu nintimsam pujusta, —timiayi. Tamati aints mash nintimrar iniasartatkamawar arantukarmiayi.✡

¿Mesíascha yana wearinta? timiauri

(Mat. 22.41-46; Luc. 20.41-44)

35 Jesús Yus seatai juun jeanam aints ainaun nuiniak:

—Moisésa chichame nuikiartin ainau Yus akupkatnun Mesías tutain pachisar ¿waruka Davidta wearintai tinawa? 36 Davidcha, Yuse Wakani tu aarta yaanchuik timiau asa, nuka papinum aak:

‘Apu Yus wína Apurun chicharak: Juni wína untsurunini apu keemtainum pujusam nakarsata. Tura nakarkumin ami nemasem ainaun mash nepetkatatjai,’ timiayi. 37 Davidka Yus akupkatnun Mesíasan pachis: Wína Apuruitai tinu wainiatrumsha ¿waruka Davidta uchirintai tarume? —timiayi.

Jesús tu chichaamtai, aints mianchau ainau kaunkarmia nuka mash warawarat ni chichamen antukarmiayi.

Moisésa chichame nuikiartin ainaun pachis etserkamuri

(Mat. 23.1-36; Luc. 11.37-54;20.45-47)

38 Jesús aints ainaun nuiniak:

—Moisésa chichame nuikiartin ainau wainkataram. Ni entsatirin sarman entsarar: Wisha nekasan papi nekau aintsuitjai tusar, jampesarang yaktanam wekajinak: Wína jiirsar aujtusarat, tu nintimsar wekajin armayi. 39 Tura iruntai jeanam wayaawar, wína jiirsarat tusar, keemtai nekas pengkernum keemsartas wakerinawai. Tura fiesta najanmaunumsha eemkar keemsar yuwartas wakerinawai. 40 Tura waje jeencha atantin ainayat anangminak wína: Pengke aintsuitai turutiarat tusar, aya jangkejai Yusen sarman seainawai. Tuminau asaramtai, Yus chikich ainaun nangkamasarang niin nukap wait wajaktiniun susartinuitai, —Jesús timiayi.

Waje kuikiarin Yusen mash susamuri

(Luc. 21.1-4)

41 Jesús Yus seatai juun jeanam kuik engketi kajurin nakaj pujumiayi. Tura nu kuik engketinam aints ni kuikiarin engkeenaun wainkamiayi. Turamtai kuikiartin untsuri tariar, ni kuikiarin nukap engkewarmiayi. 42 Turinamtai waje kuikiartichu tari, jiru kuikian jimiaran engkeamiayi. 43 Tura engkeamtai, Jesús nuna wainak, ni nuiniatiri ainaun untsuk:

—Nekasan tajarme: Ju wajeka nekas kuikiartichutiat, mash aints ainaun nangkamasang nukap engkeayi. 44 Kuikiartin ainau aya kuik ampirmaurinak engkeenawai. Antsu ju wajeka ninu aa nunaka mash ampitsuk engkeayi, —Jesús timiayi.

13

Jesús Yus seatai jea yumpungtinun pachis timiauri

(Mat. 24.1-2; Luc. 21.5-6)

1 Jesús Yus seatai juun jeanmaya jiinkiamtai, kichik nuiniatiri chicharak:

—Nuikiartinu jiista. Kaya au pengkerapita, tura Yuse jee juuntapita, —timiayi. 2 Tamati Jesús ayaak:

—¿Ju jea kaya jeamkamuka juuntak jiam? Ju wainme juka ukunmaka mash yumpunkatnuitai, tura kaya kichkisha chikich kayanmasha patamkashtinuitai, —Jesús timiayi.

Nungka mesratnun pachis etserkamuri

(Mat. 24.3-28; Luc. 21.7-24;17.22-24)

3 Nunia Olivo Muranam wear, Yus seatai juun jea arakchichu amanum jear, Jesús mura waka keemsamiayi. Tura keemsamtai, Pedro nunia Santiago, nunia Juan, nunia Andrés Jesúsjai kanakar keemsar Jesúsan iniinak:

4 —¿Juun jea yumpunkatnusha warutik at? Tura nu turunatin kinta jeatak wajasamtaisha ¿waring wantinkatnui? —tiarmiayi.

5-6 Tu tinam Jesús ayaak:

—Aints untsuri chichainak: Wiitjai Yus akupkamuitjai tusar, aintsun untsuri anangkawartinuitai. Tura asamtai aints ainau wina anangkruwarai tusaram aneartaram.

7-8 “Aints ainau chikich nungkanmaya ainaujai maaniawartinuitai. Tura apu ainausha kajernaikiar mesetan najanawartinuitai. Nuniasha chikich chikich nungkanam uusha untsuri uurkatnuitai. Tura tsukasha nukap atinuitai. Antsu nuna turuna nangkamaramtai, nuna nangkamasang wait wajakartiniun nuniangka nangkamawartinuitai. Tura asamtai maaniamu chicham antakrumsha, tura meset atatui tamau antakrumsha shamkairap. Nungka meseatsaing maaniamu untsuri artinuitai. Antsu nungka mesertinka tewarikia achatnuitai.

9 “Tura ii juuntri iruntramunam atumin juramkiartinuitai. Tura iruntai jeanmasha awatamrartinuitai. Tura wína aintsur asakrumin, atumin judío apuri ainamunmasha, tura romano apuri ainamunmasha chicham nekaarami tusar juramkiartinuitai. Tura asaramtai aneartaram. 10 Tura nungka meseatsaing, uwemratin chichaman mash nungkanmaya ainamunam etserkartinuitai. 11 Tura atumin achirmakar, apu pujamunam jeetaminamtai shamkairap. Tura chichastin jeatsaing ¿warinak titaj? tuuka nintimsairap. Tura chichastin amatai, Yus atumin chichamtikramkatnuitrume. Tura atumek nintimsarmeka chichakchatnuitrume, antsu Yuse Wakani atumin chichamtikramkatata nuke chichaktinuitrume.✡

12 “Nu kinta jeamtai, aints ni yachiin wainiat: Maawarat tusar surukartinuitai. Tura chikich ainausha ni uchirin: Maawarat tusar surukartinuitai.Tura chikich ainausha ni aparincha, tura ni nukurincha kajerinak: Maawarat tusar surukartinuitai. 13 Tura wína aintsur asakrumin, aints mash atumin kajertamkartinuitrume. Antsu aints Yusen tuke umirkaruka uwemrartinuitai.✡

14 “Aints ju chichaman aujinauka nintimrarti. Yaanchuik Yuse chichame etserin Daniel naartin papinum aak, nekas pasemamtikiartinun pachis aarmiayi. Nu pasemamtikiartin Yus seatai juun jeanam wayaachmin ayat nuni wayaamtai, Judea nungkanam pujuinauka muranam tupikiakiartinuitai. 15 Tura wári tupikiakiartin asar, aints jea jimia pata jeamkamunam yakí patanam pujuinauka wári kuankinak, waririncha jutsuk tupikiakiartinuitai. 16 Tura ajanam takakminausha jeanam waketsuk entsatirincha jutsuk wári tupikiakiartinuitai.✡

17 “Nu wait wajaktin kinta jeamtai, nuwa jamtin ainauka tura kuwirchin muntsak pujuinausha nukap wait wajakartin asaramtai wait anentinajai. 18-19 Nu nangkamtaik Yus nungkan najanamunmayangka timiá wait wajamuka atsuyayi. Tura ukunmasha ataksha timiá wait wajaktinka atsutnuitai. Tura asamtai nu wait wajaktin yumanch nantuti turunashti tusaram Yus seataram. 20 Nu wait wajaktinaka Yusek: Ainik ati tusa amuktinuitai. Nu turachmataikia, aints kichkisha pengké uwemrashtinuitai. Antsu Yus ni aintsri uwemrartin ainaun aneau asa, nu wait wajaktinaka amuktinuitai.

21 “Turamtai aints atumin anangkraminak: Jiista, juwaitai Mesías turaminamtaikia, tura chikich aints anangkraminak: Jiistaram, ani pujawai turaminamtaisha anturkairap. 22 Antsu aints untsuri anangkraminak: Wiitjai Mesías tusar wantinkartinuitai. Tura chikich ainausha: Yus akupkamu asan, Yuse chichamen etsernuitjai, anangkraminak turamtiartinuitai. Nusha aints ainaun anangkawartas aints wainchati takatnasha, tura aints tujintamu takatnasha turuwar, Yuse umirin ainaun anangkamin amataikia nuna anangkawartinuitai. 23 Nu aints ainau atumin anangkramawarai tusan, eemkin yamaik ujaajrume. Atumka aneartaram,” Jesús timiayi.

Jesús ni tatintrin pachis etserkamuri

(Mat. 24.29-35, 42-44; Luc. 21.25-36)

24 Jesús tuke chichaak:

“Nu wait wajaktiniun wi etserja nu nangkamaramtai tsaasha tsantrashtinuitai. Tura nantusha kajintratnuitai. 25 Yaa ainausha nayaimpinmaya kakeerartinuitai. Tura nayaimpinam muchichu ainausha muchitkartinuitai.✡

26 “Tura wi aints ayatun, Yus akupkamu asan, nayaimpinmaya yurangmijai Yuse kakarmarijai nunia Yuse paaniurijai winamtai, wínaka paan waitkartinuitai. 27 Tura wína awemamur ainaun akupkan, wína umirtukaru ainaun wi uwemtikratasan wakerau asan, mash nungkanmayan tura nayaimpinmayancha irurat tusan akupkartinuitjai.

28 “Numi higuera tutai nintimrataram. Numi tsaraptur ataksha nukarmatai, ju nungkanam pujuinautiram: Esat jeatak wajasi tarume. 29 Tura asaram wi tajarme nuka mash wainkarmeka, atumsha: Tatintri jeatak wajasi tusaram nekaamnawaitrume. 30 Nekasan tajarme: Wi taja nunaka mash umiatsaing, aints nuni iwiaaku pujuinauka jakachartinuitai. 31 Nayaimpisha tura nungkasha mengkakartinuitai. Antsu wína chichamruka pengké mengkakashtinuitai.

32 “Tura nu turunatin kinta warutik at tusanka, aints kichkisha nekainatsui. Yuse awemamuri ainausha nunaka nekainatsui. Wisha Yuse Uchiri ayatnak nekatsjai. Antsu wína Apaachiruk nuke nekawai.

33 “Tura asamtai aneartaram, tura wainkataram. Nu kinta warutik at tusaram nekachu asaram, Yus tuke searam pujustaram. 34 Tura wikia junia apua nunisketjai. Apu arák irastas wetas, ni inatiri ainaun untsuk, kichik kichik ni takatrin akanak suawai. Tura jea wainuncha: Jear tenapkesam waitrukta tusa ukuawai. 35 Atumsha nunisrumek winaka kajinmatrutsuk: ¿Apuru tatintri warutik at? tusaram nekachu asaram aneartaram. ¿Kintamramtaiyash tat? tusaram tura: ¿Japkeash tat? tusaram tura: ¿Atash shinayash tat? tusaram tura: ¿Kashikiash tat? tusaram anearum pujustaram. 36 Tu nintimtsuk pujakrumningkia, atumi apuri aneachmau taa, atum kanurua nunisrumek teparmin waitmakarai tusaram wainkataram. 37 Wi atumin tajarme nunaka mash aintsun ju chichamnasha antumtikun tajarme: Anearum pujustaram,” Jesús timiayi.✡

14

Jesús maatasar chicham najatamuri

(Mat. 26.1-5; Luc. 22.1-2; Juan 11.45-53)

1 Pascua fiesta tura pang pachimrachmau yuwatin fiesta jimiarchik kinta ai, sacerdote juuntri ainau, tura Moisésa chichame nuikiartin ainausha Jesúsan anangkawar achikiar, maawarat tusar mesetan najatiarmiayi. 2 Tura chichainak:

—Aints ainau untsuri iruntrar jiyaaninak maanitan wakerukarai tusar, fiesta kintatikia turachminuitai, —tunaiyarmiayi.

Nuwa Jesúsan kungkutijai ukatramuri

(Mat. 26.6-13; Juan 12.1-8)

3 Jesús Betania yaktanam we, Simónka jeen misanam yuwak pujumiayi. Nu Simónka yaanchuik kuchapruk pujuutiat, nuniangka tsaarun waininayat tuke Kuchapruku Simón inaikiamuyayi. Tura Jesús nuna jeen pujai, nuwa taa muti kaya alabastro tutainum kungkutin engkea itamiayi. Nu kungkutikia nekas akik ayayi. Tura muti taparin intakar, Jesúsa muuken nu kungkutijai mash ukatramiayi.✡

4 Turamtai aints irunu nuna wainkar nu nuwan kajerinak:

—¿Waruka kungkuti timiá akiknasha nangkamisha ajapua? 5 Kichik musach takakmasar nu kuik jukir ju kungkutikia sumakminuitai. Tura ju surukrikia, ¿nu kuik jukir kuikiartichu ainau susamka pengkerchaukai? —tunaiyarmiayi.

Tura nuwan kajerkar jiyakarmiayi.

6 Tinamtai Jesús chicharak:

—Inaisataram. ¿Waruka ju nuwasha kajerarme? Wína aitkara juka nekas pengker aitkarayi. 7 Kuikiartichuka tuke atumjai pujuinawai. Atum wakerakrumka ni tuke pengker awajsatnuitrume. Antsu wikia atumjaingkia tukeka pujuschatatjai. 8 Ju nuwaka ni wakeramurin mash umiki. Tura asa wi iwiarnatnurun umistas, iwiaaku pujaing wína namangkrun kungkutijai ukatruri. 9 Nekasan tajarme: Aints ainau kajinmakiarai tusan, mash nungkanam Yusnum uwemratin chichaman etserinauka ju nuwa turamurincha tuke etserkartinuitai, —Jesús timiayi.

Judas Jesúsan surukmauri

(Mat. 26.14-16; Luc. 22.3-6)

10 Nunia Jesúsa nuiniatiri doce (12) ainamunmaya kichik Judas Iscariote naartin: Jesúsan anangkan suruktaj tusa, sacerdote juuntri ainaun chichastas werimiayi. 11 Turamtai nu aints ainau warasar: Ayu, ame tame nuka turata. Nu turakminka kuik akiimiaktatji tiarmiayi. Tu tinamtai Judas: ¿Itiurak Jesúsan anangkan surukaintaj? tu nintimias pujumiayi.

Jesús Pascua fiestati yuwamuri

(Mat. 26.17-29; Luc. 22.7-23; Juan 13.21-30; 1.Cor. 11.23-26)

12 Pang pachimrachmau yuwatin fiesta nu kinta atin asamtai, tura uwija maatin asamtai, ni nuiniatiri Jesúsan iniinak:

—Pascua fiestati yuwatin ¿tuni umismi tusamea wakerame? —tiarmiayi.✡

13 Tu iniinam Jesús ni nuiniatiri jimiaran akatar akupak:

—Juun yaktanam wetaram. Tura nuni jearam, aints muitsan yumin shikik yanas weau wainkatatrume. Turaram nu aints nemarsataram. 14 Tura ni jeen wayaamtai, nuni atumsha wayaaram, jeentin chicharkuram: Iin nuitamin amin chichaman akupturmak: ¿Wína nuiniatir ainaujai Pascua fiestati yuwatniusha jea tesaamusha tuwaita? turamui titaram. 15 Takurmin nu jeentin pata yakí amaunum jea tesaamun yanchuk umismaun inakturmastatrume. Nuni ii yuwatin umistaram, —timiayi.

16 Tamati ni nuiniatiri ayu tusar jiinkiar juun yaktanam jear, Jesús tímia nunisarang wainkarmiayi. Tura asar nuni Pascua fiestati yuwatniun umisarmiayi.

17 Kiarai Jesús taa ni doce (12) nuiniatiri ainaujai iruntrarmiayi. 18 Tura nuni yuwinak pujuinai, Jesús chicharak:

—Nekasan tajarme: Kichik aints wijai yuwa juka wína anangkrua surutkatatui, —timiayi.

19 Tamati nuna antukar wake mesekar nintimrar kichik kichik:

—¿Wiyashitaj? ¿Wiyashitaj? —tiarmiayi.

20 Tu iniinam Jesús ayaak:

—Wi nu tachaunumak tsaniasan yuwaja juwaitai. Juka wína anangkrua surutkatatui. 21 Wikia Yus akupkamutiatnak aints asan, aatramua nunisnak jakatniunam weajai. Turayatnak wína anangkrua surutkatnunka nukap wait anentajai. Ju aintska akiinachuitkungka, wait wajakchamin ayat akiinau asa, nukap wait wajaktinuitai, —timiayi.

22 Tura yuwinak pujusar, Jesús Yusen maaketai tusa, yurumkan achik puurak:

—Ju yuwataram. Juka wína namangkrua tumawaitai, —timiayi.

23 Tura piningnasha achik, Yusen ataksha maaketai tusa, ni nuiniatiri ainaun susamiayi. Tura susaram mash amurarmiayi. 24 Amuraramtai Jesús chicharak:

—Juka wína numparua tumawaitai. Aintsun untsurin uwemtikratasan numpartatjai. Tura wína numpar numparamtai, yamaram chichaman wi etserkaja nunaka mash umiktatjai. 25 Nekasan tajarme: Wikia ju uva yumirin juni ataksha amurchatatjai. Antsu Yuse pujutirin jean, ataksha nekas yamarman amurtinuitjai, —Jesús timiayi.✡

Pedron: Wína natsantrurtatme tusa ujakmauri

(Mat. 26.30-35; Luc. 22.31-34; Juan 13.36-38)

26 Tura kantan kantamawar umisar, Olivo Muranam wearmiayi. 27 Tura nuni jear Jesús chicharak:

—Ju kashia juwi atum wína mash natsantrurtatrume. Yuse chichame nekas tu aarmawaitai: ‘Uwija wainiun maawartinuitai. Turamtai uwija irunu tupikiartinuitai.’✡ 28 Antsu jakan nantakin Galilea nungkanam weatsrumning, wiyá eemkitatjai, —timiayi.✡

29 Tamati Pedro chicharak:

—Mash amin natsantraminamtaisha, wikia pengké natsantrashtatjame, —timiayi.

30 Tamaitiat Jesús ayaak:

—Nekasan tajame: Yamai ju kashia juwi atash jimiaran shinatsaing wína pachitsam kampatam waitrakum: Nu aintsnaka wikia wainchawaitjai tusam uurtuktatme, —timiayi.

31 Tamati Pedro kakar chicharak:

—Atsa, amin mantaminamtaisha wikia: Iijai jakami tau asan, amincha pengké natsantrashtatjame, —timiayi. Pedro tamati chikich nuiniatiri mash nunisarang tiarmiayi.

Jesús arakmau Getsemaní tutainum Yus seamuri

(Mat. 26.36-46; Luc. 22.39-46)

32 Nunia numi arakmau Getsemaní tutainum wearmiayi. Tura nuni jear, Jesús ni nuiniatiri ainaun chicharak:

—Juni pujusrum nakarsataram. Turakrumin wikia Apaachirun aujsatasan weajai, —timiayi.

33 Tura Pedroncha, nunia Santiagoncha, nunia Juannasha ayas juki, arakchichu wear, Jesús wake mesek napchau nintimramiayi. 34 Tura chicharak:

—Timiá napchau nintimran jata nekapeajai. Juni wijai pujusrum kanutsuk asataram, —timiayi.

35 Tura arakchichu we, nungká pinakumar tepes Yusen seak:

—Apaachiru, ame wakerakmeka, wi wait wajaktinka tsangkatrukaip. 36 Apaachi, mash tujinkachuitme. Ame wakerakmeka wi wait wajaktinka tsangkamrukaip. Turayat wi wakeramurka achati, antsu ame wakerame nuke ati, —Jesús timiayi.

37 Tura waketki ni nuiniatiri kanú tepeenaun wainkamiayi. Tura Pedron shintartas chicharak:

—Simónka ¿kanamek? ¿Kichik horaksha kanutsuk iwiastatkamarmeka tujintarmek? 38 Tunau nepetukai tusaram, kanutsuk Yus seataram. Atumi nintijai nintimsaram, tunaanaka nepetkatatjai tayatrumek, atumkeka tunauka nepetkashtatrume, —timiayi.

39 Tura Jesús ataksha we, seamia nunisang Yusen seamiayi. 40 Nunia waketki, ni nuiniatiri ainau ataksha kari nepetinam, kanú tepeenaun wainkaram, nuka kuraat shintarar: ¿Warintinjik? tinaksha nintimracharmiayi. 41 Tuminamtai Jesús ataksha we Yusen sea, tura waketki ni nuiniatiri irunun chicharak:

—¿Yamaikia tuke kanurtasrum tura ayamratasrum wakerarmek? Maaketai. Wi Yus akupkamutiatnak aints asamtai, tunaarintin ainamunam wina surutkartin hora yanchuk jeayi. 42 Nantaktaram. Wína surutkatnuka yanchuk winitrawai. Niijai ingkiunikmi, —Jesús timiayi.✡

Jesús achikiar jukimuri

(Mat. 26.47-56; Luc. 22.47-53; Juan 18.2-11)

43 Jesúska tuke chichaak wajai, Judas ni nuiniatirintiat, Jesúsan anangka suruktas tarimiayi. Tura aints untsuri nijai wininauka saapin takusar tura numincha takusar winiarmiayi. Nu aints ainauka sacerdote juuntri ainausha, tura Moisésa chichame nuikiartin ainausha, tura judío juuntri ainausha akupkamu asar winiarmiayi. 44 Tura wininamtai Jesúsnum jeainatsaing, Judas nu aints ainaun chicharak:

—Wainkataram. Wi juwaitai tusan mejeastatjai. Turamtai awaapita tusaram achikrum metataram, tura jukitaram, —timiayi. 45 Tura taa wári Jesúsan jeari mejeak:

—Nuikiartinu, winajai, —timiayi. 46 Tamati kautkaru ainau Jesúsan tap achikiar metawarmiayi.

47 Tura metawaram Jesúsa nuiniatiri kichik ni saapirin kuinak, sacerdote apuri inatirin kuwishin met charutkamiayi. 48 Turamtai Jesús sacerdote aintsri ainaun chicharak:

—¿Waruka kasa aints achiktasrum winitua nunisrumsha, saapisha tura numisha takusrumsha tarutniurme? 49 Wikia kashincha, kashincha Yus seatai juun jeanam atumjai pujusan aints ainaun nuininuyajai. Tura wainiatrum nuningkia achirkachmarume. Tura Yuse chichame wína pachitas aarmawa nu umiktasrum aitkararme, —Jesús timiayi.✡

50 Tamati ni nuiniatiri ainau mash Jesúsnaka ukukiar tupikiakiarmiayi. 51 Tura natsa ni sekmatirin penumar, Jesúsjai tsanias wajasmiayi. Turamtai suntar ainau nu natsanka achikiartas tariarmiayi. 52 Tura achinam, ni sekmatirin ajapa ukuki misu tupikiakmiayi.

Sacerdote apuri pujamunam jukimuri

(Mat. 26.57-68; Luc. 22.54-55, 63-71; Juan 18.13-14, 19-24)

53 Nunia Jesúsan sacerdote apuri jeen umaarmiayi. Tura sacerdote juuntri ainausha, tura judío apuri ainausha, tura Moisésa chichame nuikiartin ainausha nuni iruntrarmiayi. 54 Turinamtai Pedrosha uku nemaras, sacerdote apuri jeen jeamiayi. Tura jeanmaka waaitsuk wenuknumak waya, aanum Yus seatai jean wainin ainaujai pachinak jiin ayamak pujumiayi.

55 Turai sacerdote juuntri ainau judío apuri ainaujai mash iruntrar: Jesús nekas juun tunau turayi tiarat tusar, chichaman tsanumin ainaun eakarmiayi. Tura chicharinak:

—Nu warintimpi tusar nakasmi. Tura nu antukrikia ninu chichamejai maatnuitji, —tinayat aints nuna tiarat tusar wainkartatkamawar wainkacharmiayi. 56 Tuminai aints untsuri Jesúsan tsanuinak wait chichaman etserinayat, yapajiasarang yapajiasarang chichainak metekka chichascharmiayi. 57 Nunia chikich ainau wajakiar tsanuinak:

58 —Ju aintsu timiauri iisha antukmaji. Ju chichaak: ‘Yus seatai juun jean aints ainau jeamkarmia nuna yumpungnasha, nunia ataksha chikich jean aintska jeamchamu wainiatnak kampatam kintatik jeamkatatjai’ tau antukmaji, —tiarmiayi.✡

59 Antsu tu tinayat metekka chichakcharmiayi.

60 Tu chichainamtai, sacerdote apuri japen wajas Jesúsan iniak:

—¿Aimkatatkamam tujintamek? ¿Amin pachitmasar etserturmina nuka warimpita? —timiayi.

61 Tamaitiat Jesús aimkachmiayi. Tura aimtsuk wajamtai, sacerdote apuri ataksha chicharak:

—¿Nekasmek Mesíasaitam? ¿Nekas pengker aa nuna Uchirinkitam? —tu iniasmiayi.

62 Tu iniam Jesús ayaak:

—Ja ai, ame tame nuka nuwaitjai. Aints ayatun Yus akupkamu asan, nekas kakaram aa nuna untsurinini keemsan, nunia nayaimpinmaya yurangmijai winamtai, wínaka waitkatnuitrume, —timiayi.

63 Tamati sacerdote juuntri nuna antuk, kajek wejmakrin japiki jaak:

—Pai ¿warí chicham antuktasrik nakastaij? 64 Atumsha Yusen pachis pasé chichaamuka antukurme. ¿Itiur nintimtarme? —tu iniam mash aiminak:

—Maawarti, —tiarmiayi.

65 Tura kichik kichik Jesúsan usukrarmiayi. Tura ni jiin tarachjai jingkiatawar yapiin awatinak:

—Watska ¿yáki aitkara? tusam nekaata, —tiarmiayi. Turinai Yus seatai jean wainin ainausha Jesúsa yapiin awatiarmiayi.

Pedro nu aintsnaka wainchawaitjai timiauri

(Mat. 26.69-75; Luc. 22.56-62; Juan 18.15-18, 25-29)

66 Pedroka aanum pujaun nuwa tarimiayi. Nu nuwaka sacerdote apuri inatiri ayayi. 67 Tura nusha Pedron jiin ayamak pujaun wainak:

—Amesha Nazaretnumia Jesúsjai tsaniasam wekainuyame nuwaapitme, —timiayi.

68 Tamaitiat Pedro aimiak:

—Atsa, nu aintsnaka wikia wainchawaitjai, ame tame nunaka nekatsjai, —timiayi. Nunia wenurmanumia jiinkitas weamtai, atash shinimiayi. 69 Atash shinamtai, nu nuwasha Pedron ataksha wainak nuni pujuinaun chicharak:

—Juwaapita ni aintsri, —timiayi.

70 Tamaitiat Pedro ataksha:

—Atsa, nuchawaitjai, —timiayi. Tamati jumchik arus nuni wajainau ataksha Pedron chicharinak:

—Nekasmeapi aujai amesha wekainuyame. Galileanmaya aints asam, nunia aintsua nunismek chichaame, —tiarmiayi.

71 Tinamaitiat Pedro kakar chicharak:

—Nangkamrum tarume. Yusjai tajai: Atum nu aints pachisrum chichaawearme nunaka nekatsjai, —waitrak timiayi.

72 Tamati ataksha atash shinamtai, Pedro Jesúsa timiaurin nintimramiayi. Jesúsa timiauringkia nuwaitai: “Atash jimiaran shinatsaing, wína pachitsam: Nu aintsnaka wainchawaitjai tusam, ameka kampatam waitrakum uurtuktatme.” Tura Pedro nu chichaman nintimiar kakar juutmiayi.

15

Pilato pujamunam jukimuri

(Mat. 27.1-2, 11-14; Luc. 23.1-5; Juan 18.28-38)

1 Tura tsawaarai sacerdote juuntri ainau judío juuntri ainaujai tura Moisésa chichame nuikiartin ainaujai tura chikich judío apuri ainaujai chichaman nekaawartas iruntrarmiayi. Tura chichaman najanawar, Jesúsan jingkiawar jukiar Pilato pujamunam jeeniarmiayi. 2 Jeeniaramtai Pilato Jesúsan chicharak:

—¿Nekasmek judío apurintam? —tu iniam Jesús ayaak:

—Ame turutme nuka nekasam tame, —timiayi.

3 Tamati sacerdote juuntri ainau chichaman untsuri tsanumriarmiayi. 4 Tu tsanuminamtai Pilato ataksha iniak:

—¿Aimtaka nakitamek? ¿Amin chichaman untsuri aujmatramina nuka antatsmek? —timiayi. 5 Tamaitiat Jesús aikchamiayi. Tura aitsuk wajamtai Pilato nintimramiayi.

Pilato Jesúsan maawarti tusa tsangkamkamuri

(Mat. 27.15-31; Luc. 23.13-25; Juan 18.38-19.16)

6 Tura Pascua fiesta jeatak wajasai, romano apuri tuke kichik aints achikmau kársernum engketun jiiki akupnuyayi. Tura aints ainau: Nu aints jiikim akupkata tu seainamka, jiiki akupnuyayi. 7 Nu musachti kichik aints Barrabás naartin chikich aintsjai mesetan najanawar aintsun mau asar, kársernum engkeamu pujuarmiayi. 8 Tura asamtai aints untsuri Pilatonam kaunkar chicharinak:

—Ii seakrinkia musachjai metek kichik aints karsernumia jiikim akupnuyame nunismek ataksha ju fiesta kintati turata, —tiarmiayi. 9-10 Sacerdote juuntri ainau Jesúsan suwirpiaku jiinak, nangkamiar achikiar itaarun Pilato nekau asa, aints ainaun chicharak:

—Judío apurin jiikin akupkatjai. ¿Nu wakerarmek? —timiayi. 11 Tu tinam sacerdote juuntri irunu aints ainaun kichik kichik weriar akatrar akupinak:

—Barrabásan jiiki akupkati titaram, —tiarmiayi. Tu tinam aints ainau nunisarang tiarmiayi. 12 Tu chichainamtai, Pilato ataksha chicharak:

—¿Tura Jesús, atum judío apurintai tu wearme nunasha itiurkatjak? —timiayi.

13 Tu iniam ataksha kakarar chichainak:

—Numi winangmanum ajinkam maata, —tiarmiayi.

14 Tu tinamtai Pilato chichaak:

—¿Waruka? ¿Warí tunauna turini? —tu iniam nuna nangkamasarang kakarar untsuminak:

—Numinam ajinkam maata, —tiarmiayi.

15 Tinamtai aints ainau wína pengker nintimtursarat tusa, Pilato Barrabásan karsernumia jiiki akupkamiayi. Tura suntar ainau Jesúsan katsumkarat tusa, tura numi winangmanum ajinkarti tusa akupkamiayi.✡

16 Suntar ainau akupkamu asar, Jesúsan ni pujutirin jukiarmiayi. Tura chikich suntar ainaun mash untsukarmiayi. 17 Tura mash kaunkaramtai, apu wejmakrin kapantaku amia nuna antsrarmiayi. Tura tsengkrutin jangkin najatawar tsengkrumtikiarmiayi. 18 Nunia wishikinak:

—Judío apuriya, pengker pujusta, —Jesúsan tiarmiayi.

19 Tura Jesúsa muuken sapapjai awatiarmiayi, nunia usukrarmiayi. Tura wishikrami tusar tikishmatrarmiayi. 20 Tura Jesúsan wishikrar umisar, apu wejmakrin aitkar, ni wejmakrin ataksha antsrarmiayi. Tura numi winangmanum maatai tusar jukiarmiayi.

Numi winangmanum maamuri

(Mat. 27.32-44; Luc. 23.26-43; Juan 19.17-27)

21 Nunia Jesúsan jukiar, jinta weenak, Cirene nungkanmaya aintsun Simón naartinun ajanmaya winaun wainkarmiayi. Nuka Alejandro nunia Rufo apari ayayi. Simón ajanmaya winamtai, Jesúsa krusrin nanarsat tusar achikiarmiayi.✡

22 Nunia Jesúsnasha, mura Gólgota tutainum jukiarmiayi. Gólgotaka ii chichamejaingkia muuk ukunch taku tawai. 23 Tura nuni jear, najaimiashti tusar, amuti vino mirrajai pachimrar amurat tusar Jesúsan susarmiayi. Turamaitiat amurchamiayi.

24-25 Tsaa yakí wakamtai, nuni numi winangmanum Jesúsan nenawar umisar, suntar ainau nakuruti suerte tutain nakurinak: ¿Yáki iin nepetamak Jesúsa entsatirin jukit? tusar nakurusarmiayi. 26 Tura aints ainau: ¿Waruka maamuita? tu inintrinauka nekaawarat tusar, tatang aarmaun numi winangmanum nujtukarmiayi. Nu aarmauka nuwaitai: “Judío apurintai.” 27 Nunia kasa aintsun jimiaran chikich Jesúsa untsurinini, tura chikitnasha Jesúsa menarininisha numi winangmanum nenaawarmiayi. 28 Nu turunamuri Yuse chichame aarmawa nunisang umikmiayi. Yuse chichame Jesúsan pachis tu aarmawaitai: “Tunau aintsua nunisarang wainkarmiayi.”✡

29 Tura aints ainau nangkaaminak Jesúsan wishikinak, muuken pearar pasé chicharinak:

—Jiisia ¿amesha Yus seatai juun jean yumpungtatjai, tura ataksha kampatam kintati jeamkatatjai tichamkum? 30 Watska, yamaikia numinmaya kuankim uwemrata, —tiarmiayi.✡

31 Sacerdote juuntri ainausha, tura Moisésa chichame nuikiartin ainausha wishikinak, mai nuwamtak chicharnainak:

—Chikich ainaun uwemtiknuyayi, antsu ningki uwemratatkama tujintawai. 32 ¿Mesíasashi? ¿Tura Judío apuriyashi? Watska, yamai numinmaya kuankiamtaikia, iisha nu wainkar nekasampita timi, —wishikinak tiarmiayi.

Tura kasasha Jesúsjai jintamusha nunisang timiayi.

Jesúsa jakamuri

(Mat. 27.45-56; Luc. 23.44-49; Juan 19.28-30; Hebr. 9.1-10.22)

33 Tsaa tupin wajasai, mash nungka tee kajintramiayi. Nunia kampatam hora nangkamaramtai, tsaa yantanti ataksha tsantramiayi. 34 Turamtai Jesús kakar untsumak:

—Elí, Elí, lema sabactani, —timiayi. Nuka ii chichamejaingkia: “Yusru, Yusru ¿waruka japruamsha ukurme?” taku timiayi.✡

35 Jesús nuna tamati, aints nuni wajainau nuna antukar:

—Antuktaram, Elíasan untsuawai, —tiarmiayi.

36 Tinamtai aints kichik ampuki we, vino churiniun uruchjai chupir, sapapjai iju mukunat tusa aapamiayi. Nuna susa chicharak:

—Turustaram. ¿Elías taa, niin kuaki jukishtimpiash? Nu wainkami, —timiayi.

37 Tinamtai Jesús kakar untsumak jakamiayi. 38 Tura jakamtai Yus seatai juun jeanam aparmau netimia nu ningki yakiya tseu jaankamiayi. 39 Jesús kakar untsumak jakamtai, suntara kapitantri Jesúsan jiij wajamia nuka:

—Juka nekas Yuse Uchiri ayayi, —timiayi.

40 Tura nuwa ainausha arák wajasar, Jesús maamun jiisarmiayi. Nu nuwa irunujai Magdalanmaya Marí, tura Santiago nunia José nukuri Marísha, tura Salomésha wajasarmiayi. 41 Jesús Galilea nungkanam yaanchuik pujamtai, nu nuwa ainau Jesúsan nemarsar yaingkiarmiayi. Nunia jiinkiar niin Jerusalénnum nemarsar chikich nuwa irunujai taarmiayi.✡

Jesúsa iwiarsamuri

(Mat. 27.57-61; Luc. 23.50-56; Juan 19.38-42)

42-43 Kiarai ayamratin kinta jeatak wajasamtai, Arimateanmaya aints, José naartin, judío juuntri chicharin ayat, shamtsuk Pilato jeen waya, Jesúsa namangken iwiarsataj tusa werimiayi. Nuka Yus aints ainaun inarti tusa tuke nakauyayi. 44 Tura iniam Pilato chicharak:

—¿Yanchkek jakama? 45 —tu iniam kapitán aimiak:

—Ja ai, apuru, yanchuk jakami, —tamati, Jesúsa namangken José jukiti tusa tsangkatkamiayi. 46 Turamtai José tarach lino najanamun sumak, Jesúsa namangken numinmaya kuaki tarachjai kangkarmiayi. Tura waa pampa taimunam iwiarsamiayi. Tura iwiaras umis waitiri kaya juun najanamujai epenmiayi. 47 Turamtai Magdalanmaya Marí, José nukuri Maríjai ¿tuning iwiarsarat? tusar jiij wajatiarmiayi.

16

Jesúsa nantakmiauri

(Mat. 28.1-10; Luc. 24.1-12; Juan 20.1-10)

1 Ayamtai kinta nangkamaramtai, Magdalanmaya Marí, tura Santiago nukuri Marísha, tura Salomésha, Jesúsa namangken yakaarami tusar kungkutin sumakarmiayi. 2 Tura tumingti tsaa yama jiinai, iwiarsamunam wearmiayi. 3 Tura weenak chichainak:

—¿Iwiarsamu epenmiaun kaya juun ututkamusha yajaing uraktaij? —tunaiyarmiayi.

4 Tura nuni jear iwiarsamun jiisar, kaya juunjai waan epeniarmia nuna urankaun wainkarmiayi. 5 Tura iwiarsamunam wayaawar, ni wajainamunam untsurinini natsa entsatin pújun sarman entsar pujaun wainkarmiayi. Tura wainkar shamkarmiayi. 6 Shaminamtai nusha chicharak:

—Shamrukairap. Nazaretnumia Jesús numi winangmanum maawarma nu earme. Nuka jakayat nantakni. Juningkia tepatsui. Ni iwiarsamuri jiistaram. 7 Tura werum ni nuiniatiri ainau jiisrum: ‘Atum weatsrumning, niyá eemak Galilea nungkanam weawai tusaram etserkataram. Tura atum weriram, Jesús atumin turammia nunisrumek nuni wainkatatrume, tura Pedrosha ujatruktaram,’ —Yuse awemamuri timiayi.✡

8 Tamati nuwa ainau nuna antukar shaminak kurainak, iwiarsamunmaya jiinkiar ampukiar waketkiarmiayi. Tura timiá shamkaru asar, jinta wekajinaun wainkarsha, pengké kichkisha ujakcharmiayi.

Jesús Magdalanmaya Maríjai wainaikiamuri

(Juan 20.11-18)

9 Jesús tumingti kashik jaka nantaki, Magdalanmaya Marín nuná eemak wantintukmiayi. Nu Marínaka yaanchuik iwianchrin siete (7) jiirkimiayi. 10 Jesús wantintukam, Marísha nuwik Jesúsjai tsaniasar wekaasarmia nuna jiistas wemiayi. Tura wake mesekar juutu pujuinaun wainak ni wainkamurin mash ujakmiayi. 11 Tura: “Jesús iwiaakuitai, wisha wainkajai” tu ujaamaitiat, nekasampita pengké ticharmiayi.

Ni nemarnurin jimiaran Jesús wantintukmauri

(Luc. 24.13-35)

12 Nunia jimiar aints tsaniasar wekainai, Jesús wantinkamiayi. 13 Turamtai nisha Jesúsan wainkaru asar, waketkiar ni nuiniatiri ainaun ujainamaitiat, nusha nunisarang nekasampita ticharmiayi.

Jesús ni nuiniatiri ainaun akatramuri

(Mat. 28.16-20; Luc. 24.36-49; Juan 20.19-23)

14 Jumchik arus, ni nuiniatiri once (11) misanam yuwinak pujuinai, Jesús wantintukmiayi, tura chikich ainau niin jaka nantaknun wainkarmia nuna timiaurin nekaschawaitai tinu asaramtai chicharak:

—¿Waruka nekasampi jakamunmaya nantaki turutsurme? ¿Tura warukaya timiá nintimturtsurme? —Jesús timiayi. 15 Tura akatak:

—Mash nungkanam wetaram. Tura werum Yusnum uwemratin chicham mash aints ainau ujaktaram.✡

16 Aints nu uwemratin chichaman nekasampita tinauka mainiar uwemrartin ainawai. Antsu nu uwemratin chichaman nekaschawapita tinauka tuke wait wajakartin ainawai. 17 Tura wína nekasampita turutinauka Yuse kakarmarijai inakmamuncha turuwartinuitai. Tura wi akupkamu asar, wína naarun pachisar, iwianch ainaun jiikiar akupkartinuitai. Tura chikich aintsu chichamen nekachu ainayat, niish niish chichasartinuitai. 18 Tura aneachmau napin achikiariat jakachartinuitai. Tura amuti jatain amurarsha jakachartinuitai. Nunia jau ainaun ni uwejejai antingkiaram tsaarartinuitai, —Jesús timiayi.

Jesús nayaimpinam wakamuri

(Luc. 24.50-53)

19 Nunia ni nuiniatiri ainaun aujas umisamtai, Yus ii Apuri Jesúsan nayaimpinam iwiakmiayi. Tura iwiakam ni Apaachiri Yuse untsurinini keemsamiayi.✡ 20 Turamtai ni nuiniatiri ainau waketkiar, mash nungkanam Yuse chichamen etserkarmiayi. Tura asaramtai aints ainau Yuse chichamen nekasaintai tiarti tusa, ii Apurisha wainchatai takatnasha turuwarti tusa takamtiksamiayi. Maaketai.

✡ 1:3 (Isa. 40.3; Mal. 3.1)

✡ 1:8 (Juan 1.6-8, 32-34; Hech. 1.5)

✡ 1:11 (Mat. 17.5; Marc. 9.7)

✡ 1:15 (Mat. 3.2;4.17)

✡ 1:22 (Mat. 7.28-29)

✡ 1:39 (Mat. 4.23;9.35)

* 2:22 (Tura asa yamaram chicham umirkurmeka, arut chicham etsermauka inaisatnuitrume, taku timiayi.)

✡ 2:28 (Gén. 2.2-3; Ex. 20.8-11; Lev. 19.3)

✡ 3:9-10 (Marc. 4.1; Luc. 5.1-3)

✡ 3:19 (Hech. 1.13)

✡ 3:22 (Mat. 9.34;10.25)

✡ 4:1 (Marc. 3.9-10; Luc. 5.1-3)

✡ 4:12 (Isa. 6.9-10)

✡ 4:21 (Mat. 5.15; Luc. 11.33)

✡ 4:22 (Mat. 10.26)

✡ 4:23 (Mat. 5.15; Luc. 11.33)

✡ 4:25 (Mat. 13.12;25.29; Luc. 19.26)

✡ 6:4 (Juan 4.44)

✡ 6:11 (Luc. 10.4-11; Hech. 13.51)

✡ 6:34 (Mat. 9.36)

* 7:28 (Nu chichamka Israel ainau Yuse aintsri asaramtai, Israel ainaun yaingtinka inaitsuk winasha yainkata taku timiayi.)

✡ 8:12 (Mat. 12.38-39; Luc. 11.16, 29)

✡ 8:15 (Luc. 12.1)

✡ 8:31 (Mat. 17.23;20.19;27.63; Marc 9.31; 10.33-34)

✡ 8:34-35 (Mat. 10.38-39; Luc. 17.33; Juan 12.24-25)

✡ 9:4 (Marc. 9.2-7; Luc. 9.28-35; 1.Ped. 1.17-18)

✡ 9:8 (Mat. 3.17; Marc. 1.11; Luc. 3.22)

✡ 9:13 (Mal. 4.5; Mat. 11.14)

✡ 9:31 (Mat. 16.21;20.19;27.63; Marc. 8.31;10.33-34; Luc. 9.22;18.31-33)

✡ 9:34 (Luc. 22.24)

✡ 9:35 (Mat. 20.26-27;23.11; Marc. 10.43-44; Luc. 22.25-26)

✡ 9:37 (Mat. 10.40; Luc. 10.16)

✡ 9:40 (Mat. 12.30; Luc. 11.23)

✡ 9:50 (Mat. 5.13; Luc. 14.34-35)

✡ 10:6 (Gén. 1.27;5.2)

✡ 10:9 (Gén. 2.24; Mal. 2.14-16)

✡ 10:12 (Mat. 5.32; 1.Cor. 7.10-11)

✡ 10:15 (Mat. 18.3; Luc. 18.17)

✡ 10:19 (Ex. 20.12-16; Deut. 5.16-20)

✡ 10:31 (Mat. 19.30;20.16; Luc. 13.30)

✡ 10:34 (Mat. 16.21;17.23;27.63; Marc. 8.31;9.31; Luc. 9.22)

✡ 10:38 (Luc. 12.50)

✡ 10:44-45 (Mat. 23.11; 20.25-28; Marc. 9.35; Luc. 22.25-27; Juan 13.12-15)

✡ 11:23 (Mat. 17.20)

✡ 11:26 (Mat. 6.14-15)

✡ 12:23 (Hech. 23.8)

✡ 12:31 (Deut. 6.4-5)

✡ 12:34 (Mat. 22.35-40; Luc. 10.25-28)

✡ 13:11 (Mat. 10.17-20; Luc. 12.11-12)

✡ 13:13 (Mat. 10.22)

✡ 13:16 (Mat. 24.17-18; Luc. 17.31)

✡ 13:25 (Apoc. 6.12-13)

✡ 13:37 (Mat. 25.1-13; Luc. 12.36)

✡ 14:3 (Luc. 7.37-38)

✡ 14:12 (Ex. 12.1-27)

✡ 14:25 (Jer. 31.31)

✡ 14:27 (Zac. 13.7)

✡ 14:28 (Mat. 28.16; Marc 16.7)

✡ 14:42 (Hebr. 5.7)

✡ 14:49 (Luc. 19.47)

✡ 14:58 (Juan 2.19)

✡ 15:15 (Hech. 3.14)

✡ 15:21 (Rom. 16.13)

✡ 15:28 (Isa. 53.12)

✡ 15:30 (Marc. 14.58; Juan 2.19)

✡ 15:34 (Sal. 22.1)

✡ 15:41 (Luc. 8.2-3)

✡ 16:7 (Mat. 26.32; Marc. 14.28)

✡ 16:15 (Mat. 28.19; Hech. 1.8)

✡ 16:19 (Hech. 1.9-11)

Lucas

1

2

3

4

5

6

7

8

9

10

11

12

13

14

15

16

17

18

19

20

21

22

23

24

Yamaram Chicham Lucasa Aarmauri

1

Lucas Teófilon chichaman akuptukmauri

1-3 Wína aneetir Teófilo: Aints ainau Jesúsan wainkarmia nuka iin nuitamrau asar, tura chikich aints untsuri ujakarmau asar: Miatrusnak aartaj tiarmiayi. Tura asaramtai wisha nunisnak nu nangkamkenia nangkaman, Jesúsan pachisan mash nekaan, amincha miatrusnak aatratasan nintimtinuyajme. 4 Tura asan nekas chichaman amincha nuitamrarmia nuna tenap nekamtikiatasan aatjame.✡

Imiakratin Juan akiinatniun pachis etserkamuri

5 Yaanchuik Herodes Judea nungkanam apu pujai, nu nungkanam sacerdote Zacarías naartin pujuyayi. Nuka Abías ainaujai Yus seatai juun jeanam iruntrar takakmin armiayi. Tura Zacaríasa nuwari Elisabet naartinuyayi. Nuka yaanchuik sacerdote juuntri Aarón naartinu weari ayayi. 6 Zacaríascha, tura Elisabetcha mai nekasar Yusen pengker umirin armiayi. Tura Yus umirkatin chichaman mash miatrusarang umirin armiayi. Tura asaramtai aints kichkisha niin pachisarka paseeka chicharchau armiayi. 7 Tura Elisabet kaa asa uchinka jurechuyayi. Tura aishrijai mai juuntach wajakiarmiayi.

8-9 Tura sacerdote Zacaríasjai takau ainau takakmasartin jeau asamtai, Zacaríascha chikich sacerdote ainaujai nuni jear, Zacarías Yuse jeen waya kungkutin keemakat tusar akupkarmiayi. 10 Turinamtai Zacarías Yus seatai juun jeanam ningki waya, nuni kungkutin keemakamtai, aints mash aanum wajainau Yusen searmiayi. 11 Tura Yusen seainamtai, Zacarías kungkutin keemak wajai, kungkuti keemakmanum untsurinini Yuse awemamuri aneachmau wantintukmiayi. 12 Tura wantintukam Zacaríascha nuna wainak nukap shamkamiayi. 13 Turamtai Yuse awemamuri chicharak:

—Zacaríasa shamrukaip. Yuska ami seamurmin anturtamkayi. Nuwaram Elisabet uchin jurertatui. Turamtai nu uchikia Juan inaikiatatme. 14-15 Ami uchiram akiinatnua nuka Yusen miatrusang umirkatin asa, chikich ainaunka nangkakatnuitai. Tura ni akiinamtai, ame nekasam nukap warastinuitme. Turamtai aints ainau untsuri warasartinuitai. Ami uchiram vínoncha, tura amuti kariaunasha amurchatnuitai. Tura ni akiintsaing, Yuse Wakaningkia ni nintin engkemtuatnuitai. 16 Tura asamtai ni tsakar Yuse chichamen etsermatai, Israel ainau untsuri ni Yusri wakeramurin ataksha umirkartinuitai. 17 Yaanchuik Yuse chichame etserin Elías naartinu nintin Yuse Wakani engkemtuamu asa, Yuse kakarmarijai aints ainaun Yuse chichamen ujakmia nunisang ami uchiram ni Apuri taatsaing, Yuse chichamenka etserkatnuitai. Tura juun ainau ni uchirijai pengker nintimtunisar pujusarat tusa, tura Yuse chichamen umirtan nakitin ainausha Yusen miatrusarang umirkarat tusa, tura aints ainau ni nintin iwiarar, ni Apuri tatintrin nakasarat tusa, Yuse chichamen etserkatnuitai, —Yuse awemamuri timiayi.✡

18 Tamati Zacarías iniak:

—Wisha juuntach asan, nuwarsha juuntach asamtai ¿ame tame nunaka nekasampi turunatatua itiur titajak? —timiayi.

19 Tu iniam Yuse awemamuri ayaak:

—Wikia Gabrielaitjai. Yuse inatirinjai. Tura asan wína akuptukamtai, wikia pengke chichaman ami uchiram akiinatniun pachisan amin ujaktasan tarijme. 20 Tura wi taja nuka nekasampita turutchau asam, ami uchiram akiintsaing chichachu atatme. Tura uchiram akiinamtai, ataksha chichaktatme. Ni akiinatin kinta jeamtai, wi taja nunaka Yuska miatrusang umiktinuitai, —timiayi.✡

21 Tu chichaamtai aints ainau aanum nakainak wajainau: ¿Waruka taatsua? tu nintimrarmiayi. 22 Tu nintimrar wajainamtai, Zacarías jiinki, aints ainaun ujaktatkama yumatkamiayi. Tura chichakchamin nekapeak aya uwijmiarmiayi. Turamtai aints ainau nintimrar: “Yuse jeen wajamtai ¿warintsuk wantintuka?” tiarmiayi.

23 Tura Yuse jeen takakmastin kinta amukamtai, Zacaríaska ni jeen waketkimiayi. 24 Tura waketkiamtai jumchik arus ni nuwari Elisabetka japrukmiayi. Tura japruk cinco (5) nantu jeanmayangka jiintsuk pujumiayi. 25 Tura jeanam pujus nintimias: “Yamaikia aints ainau: Juka uchin jurechuitai turutiarai tusa Yuska aitkarayi,” timiayi.

Jesús akiinatin pachisar etserkamu

26 Seis (6) nantu nangkamaramtai, Yus ni awemamurin Gabriel naartiniun Galilea nungkanam Nazaret yaktanam akupkamiayi. 27 Nu yaktanmaka nawan aintsjai tumichu Marí naartin pujuyayi. Nu nawannaka aints José naartin: Wi nuwatkamjinam tusa chichas ukukmiayi. Joséka apu Davidta weari ayayi.✡

28 Tura Yuse awemamuri Marí pujamunam waya chicharak:

—María, Yuse aneetiriya ¿pujamek? Apu Yus amincha pengker nintimturmau asamtai winitjame. Yuska amin chikich nuwa ainaun nangkamasang timiá pengker awajtamui, —timiayi.

29 Tamati Marísha Yuse awemamurin wainak: ¿Warukang turuta? tusa nintimramiayi. 30 Turamtai Yuse awemamuri chicharak:

—María shamkaip. Yus aminka pengker nintimturmawai. 31 Antukta. Ame japruktatme. Tura japrukam uchi jurertatme. Tura jureram nu uchikia Jesús inaikiatatme.✡

32-33 Yus yakí puja nuka nuna pachis: Wina uchiruitai titin asamtai, chikich aints ainaun nangkamasang pengker atinuitai. Tura Yuska yaanchuik atumi juuntrin Davidtan apu ati tusa, pengker awajsamia nunisang ami uchirmincha juun Apu ati tusa pengker awajsatnuitai. Tura Israel ainautirmin tuke inarti timiau asa, ni aintsri inartinka tuke nangkankashtinuitai, —timiayi.✡

34 Tamati nuna antuk Marí chicharak:

—Wikia aintsjai tsanirmichu asan ¿itiur uchincha jurertajak? —tu iniasmiayi.

35 Tu iniam Yuse awemamuri ayaak:

—Yuse Wakani tarutmitatui. Tura yurangmia nunisang Yuse kakarmarijai amin tarutmiamtai japruktatme. Tura asamtai uchi akiinatata nuka nekas Yusnau asamtai Yuse Uchirintai tiartinuitai. 36-37 Yuska pengké tujinchau asamtai, ami kana kaim Elisabetcha juunchitiat japruki. Aints ainau niin pachisar: Uchinka jurerchatnuitai tinamaitiat, ni japrukmauringkia seis nantu awai, —timiayi.

38 Tamati Marí chicharak:

—Ayu, wikia Yuse inatirinjai. Ame wína turutme nunisang Yuse wakeramuri ati —timiayi.

Tamati Yuse awemamuri niin ukukmiayi.✡

Marí Elisabetnum irasmauri

39-40 Jumchik arus, Marí Elisabetan jiistaj tusa, Judea nungka murarin wári wemiayi. Tura Zacarías pujamunam waya, Elisabetan: ¿Pujamek? timiayi. 41 Tamati Elisabet nuna antamtai, uchi ampujnum engketu muchitkamiayi. Turamtai Yuse Wakani Elisabeta nintin piatkamiayi. 42 Tura nintin piatkamu asa, Marí japrukmauri nekaa Elisabet kakar chicharak:

—Yus chikich nuwa ainaun nuna nangkamasang aminak timiá pengker awajtamsau asa, ami uchiram akiinatata nunasha nekas pengker awajsatnuitai. 43 Kairu, wikia mianchau aisha, wína Uwemtikrurtinu nukuri ayatmesha winasha jiirsatasmesha tarutniume. 44 Ame wína aujtakmin, uchi nuna antuk waraak ampujrunia muchitkayi. 45 Apu Yus amin turamia nu nekasampi umiktatua tinu asakmin, Yus aminka waramtikramsatatui, —Elisabet timiayi.

46 Tama Marí chicharak:

“Wikia tuke nintirjai

Yuska timiá juuntapita tajai.

47 Tura Yuska wína Uwemtikrurtin asamtai,

nukap waraajai.

48-49 Wikia ni inatiri mianchau aing,

Yus timiá juun aa nuka

ni wakeramurin umiktas

winaka pengker awajtusi.

Tura asamtai yamai nangkamasang

mash nungkanmaya ainau

wina pachitsar:

Yuska nekas pengker awajsayi

tuke turutiartinuitai. Yuse naarin pachisan

nekas pengkerapita tajai.

50 Yuska niin umirkartas wakerin ainaunka

tuke inaitsuk wait anentratnuitai.

51 Nuka timiá kakaram asa,

chikich ainau tujintina nunasha

ningki turamiayi.

Antsu ningki nintimsar:

Wikia miajuitjai tumaminaunka

nepetkamiayi.

52 Nunia inakratin ainauncha

nepetkamiayi.

Tura mianchau ainau

inakratin arti tusa

pengker awajsamiayi.

53 Yuuminak pujuinauncha

yuumamurin nukap susamiayi.

Antsu kuikiartin ainaunka

aintsangsha pujusarti tusa inaisamiayi.✡

54-55 Yaanchuikia ii juuntri ainauncha,

tura Abrahamnasha, tura ni weari ainauncha

nunaka wi turatatjai tímia nunisang

Israel ainautin Yuse inatiri asakrin,

tuke inaitamtsuk wait anentramak yainmakaruitji,” Marí timiayi.

56 Tura Maríkia Elisabetjai kampatam nantun pujus, nuniangka ni jeen waketkimiayi.

Imiakratin Juanku akiinamuri

57 Nunia ni jurertin kinta jeamtai, Elisabet uchin aishmangkun jurermiayi. 58 Tura Yus Elisabetan wait anentak uchin susau asamtai, ni weari ainausha, tura ni irutramu ainausha nuna nekaawar, níjai iruntrar warasarmiayi. 59 Uchi akiinamuri ocho kinta nangkamaramtai, nu kinta tuke ni nuwapchirin charuktin kinta asamtai, aints ainau uchi jiistai tusar, tura naari inaikiami tusar, Zacaríasa jeen kaunkarmiayi. Tura asar ni aparinak Zacaríasan inaikiartas wakeriarmiayi. 60 Tura wainiat ni nukuri aints ainaun chicharak:

—Atsa, ni naaringkia Juan atatui, —timiayi.

61 Tamati iniinak:

—¿Warukaya Juan ati tame? Ami wearam nu naartinka kichkisha atsawai, —tiarmiayi.

62 Tura Zacarías chichakchamin asamtai, aints irunu aya uwejejai uchin inakmasar: ¿Uchi warí inaikiatasmea wakerame? tusar ni aparin iniasarmiayi. 63 Tu iniinam uchi apari uwijmiak: Tatang aatai tepaun nu surustaram tusa, aya uwejejai inakmasmiayi. Tura susam: Uchi naaringkia Juankuitai, tu aarmiayi. Tu aaramtai nuna wainkar: ¿Warukaya uchincha tuusha inaiyawa? tu nintimrarmiayi. 64 Tinamtai Zacaríaska chichachu ayat nuniangka chichakmiayi. Tura:

—Yuska nekas pengkerapita, —timiayi. 65 Tamati nijai irutraru ainauka nuna wainkar mash shamkarmiayi. Tura Judea nungka murarinia ainau mash Zacaríasa turunamurin pachisar etseriarmiayi. 66 Tinamtai nu etsermaun antukar, nukap nintimrar mai nuwamtak iniininak:

—¿Nu uchisha nampuarsha warukuk ati? —tunaiyarmiayi. Yus nekas uchin pengker awajsau asamtai tu nintimrarmiayi.

Zacaríasa kantari

67 Nuniangka Zacarías, Yuse Wakani piatkamu asa, tura Yus tita timiau asa chichaak:

68 “Israel ainauti

iinu Apuri Yuska maaketai tiarmi.

Ni uchiri ainiaji.

Tura iin uwemtikramrartas tarutramiarji.

69 Ii yaanchuik juuntri David

Yuse inatiri asamtai,

ni weari ainautin

Yus iin Uwemtikramratin nekas kakaram aa nuna akupturmakji.

70 Yaanchuik Yuse chichame etserin

nekas pengker armia nu

Yuse wakeramurin juna pachisar nekamtikramawarmiaji.

71 Ii nemase ainauncha,

tura iin kajertaminak pujuinauncha nepetak uwemtikramratnuitji.

72 Yuska yaanchuik

ii juuntri ainaun chicharak:

‘Wikia atumin tuke wait anentratnuitjarme,

tura nekasan atumin pengker awajsatnuitjarme,

timiaja nunaka pengké inaitsuk umiktinuitjai,’ timiayi.

73-75 Ii yaanchuik juuntrin Abrahaman Yuska chicharak:

‘Wikia nekasan tajame:

Ami wearam ainau

nemasen nepetkan atumniaka uwemtikratnuitjarme.

Wi turamtai atumka iwiaaku pujusrum,

shamtsuk pengké tunaarinchau

wínaka tuke miatrusrumek umirtuktinuitrume,’ timiayi.

Iisha Abrahama weari asakrin,

Yus niin tímia nunaka

iin pachitmas timiayi.

76 Tura uchiru amincha tajame:

Yus nekas yakí puja nuka

aminka: Wína chichamur etsernuitme turamtinuitai. Tura Apu tatintri iwiarata tusa,

ame eemkir akupkamuitme.✡

77 Tura Israel ainau

Yuse chichame ujaakum:

Atumi tunaari tsangkuramu asaram uwemramnawaitrume titinuitme.

78-79 Aints ainautikia jakatin asar,

teenam pujakur tsawaarti tusar nakaji nunisrik ii Apuri tatintri nakaji.

Tura asakrin ii Yusri timiá wait anentramau asa, tsaa jiinua nunisang wantinturmak

iincha uwemtikramratnuitji.

Tura angkan tuke pengker nintimsaram pujustaram tusa nintimtikramratnuitji,” tu Zacarías timiayi.✡

80 Turamtai uchisha Yusen nintimki tsakarmiayi. Tura Israel ainaun chicharkatin kinta jeatsaing, aints atsamunam pujuyayi.

2

Jesúsa akiinamuri

(Mat. 1.18-25)

1 Juan akiinamia nu musachti romano juun apuri Augusto naartin mash nungka ainamunam aints ainau naarin papinum aatrarti tusa, chichaman akupkamiayi. 2 Nu nekapmartinnaka yaanchuik turushtain, yamai turuwarti tusa inamramiayi. Tura Siria nungkanam apu Cirenio pujai turuwarmiayi. 3 Tura juun apu akupkamu asar, aints ainau mash ni weari yaanchuik puju armia nuni ni naarin aamtikrartas wearmiayi.

4 Tura asaramtai Josésha Galilea nungkanam pujau, Nazaret yaktanmaya jiinki, Judea nungkanam yakat Belénnum wemiayi. Joséka apu Davidta weari asa, David akiinamu yaktanam, Belénnum weak, Marín ayas, 5 ni naarin aatmamrartas wearmiayi. Tura Marí Joséjai tumachiat, Yuse kakarmarijai japruku asa jamtinuyayi. 6 Tura nuni Belénnum pujuinai, Marí jurertin kinta jeamiayi. 7 Turamtai uchin eemkaurin jurermiayi. Tura tarachjai pempearmiayi. Antsu iraakur kanutai jea angkanchau asamtai, uchin tangku ayurtainum tuksamiayi.

Yuse awemamuri wantinkamuri

8 Marí uchin jererai, Belén yaktanam arakchichu uwija wainin kashi tangkurin waininak aanum pujuarmiayi. 9 Tura aanum pujuinai, Yuse awemamuri nayaimpinmaya wantinmatai, uwija wainin pujuinamunam Yuse paaniuri tsantramiayi. Turamtai nuna wainkar nukap shamkarmiayi. 10 Tura shaminamtai Yuse awemamuri chicharak:

“Shamrukairap. Antuktaram. Aints ainau mash nukap warasarat tusan, nekas pengker chichaman ujaktasan winitjarme. 11 Yaanchuik apu David akiinamia nu yaktanam yamai kashia juwi atumin Uwemtikramratin akiinturmarume. Nuka atumi Apuri Mesíasaitai. 12 Tura asamtai atum werum yaktanam jearam, uchi tangku ayurtainum tarachjai pempearmau tepau wainkatatrume. Tura wainkaram nekasrum: Juwaapita titatrume,” Yuse awemamuri timiayi.

13 Nu tamaujai metek nayaimpinmaya Yuse awemamuri untsuri kaunkarmiayi. Tura mash iruntrar Yus juuntaitai tusar chichainak:

14 “Yus nayaimpinam puja nuka nekas kakarmaitai. Tura mash nungkanam pujuinaun Yuska pengker awajsatas wakerau asamtai, nekasar pengker nintimsar angkan pujusarti,” tiarmiayi.

15 Tura Yuse awemamuri ainau nayaimpinam waketkiaramtai, uwija wainin mai nuwamtak chicharnainak:

—Watska, Belénnum weartai. Tura chichaman Apu Yus iin nekamtikramaji nu nekaatai, —tiarmiayi.

16 Nuna tiar wári yaktanam wear, nuni eakar Maríncha, tura Joséncha pujaun wainkarmiayi, tura uchincha tangku ayurtainum tepaun wainkarmiayi. 17 Tura uchin wainkaru asar, Yuse awemamuri uchin pachis tímia nuna mash etserkarmiayi. 18 Etserkaramtai uwija wainu timiaurin antukaruka mash nintimrarmiayi. 19 Tura Maríkia uwija wainu timiaurin antuku asa, nintijai kajinmarchamin nintimiayi. 20 Tura uwija wainin ainau uwija matsatmaunum waketkiar, Yuse awemamuri uchin pachis tímia nunisarang wainkaru asar, ni antukmaurincha tura ni wainkamurincha nintimsar: “Yuska nekas juuntapita,” tiarmiayi.

Jesús Yuse jeen itamuri

21 Uchi akiinamuri ocho (8) kinta nangkamaramtai, nuwapchirin charutkarmiayi. Tura Marí japratsaing, Yuse awemamuri tu inaikiataram, tinu asamtai, uchin Jesúsan inaikiarmiayi.✡

22-23 Moisés yaanchuik chichaman akupak: Uchi eemkauri tuke Yusnau atinuitai, tu aarmiayi. Nunia nuwa uchin jureru cuarenta (40) kinta nangkamachmataikia Yuse jeen wayaachmin amiayi. Nu kinta nangkamaramtai, Marí ni aishrijai Yuse chichame aarmawa nunisarang Jerusalénnum Yus seatai juun jeanam Jesúsan itaarmiayi. 24 Tura Moisés yaanchuik chichaman akupak: Nuwa aishmangkun jurerka, yampitsan jimiaran Yusen susaarti, tura yampits atsamtaikia yapangman jimiaran susaarti, tu aarmau asamtai miatrusarang umikiarmiayi.✡

25-27 Nu kintati Marí ni aishrijai uchin itaar: Moisés aarmia nunisrik umiktai tusar, Yus seatai juun jeanam wayaawarmiayi. Tura wayaawaramtai, nekas pengke aints Simeón naartin, Yuse umirkau Jerusalénnum pujú asa, Yuse Wakani: Yus seatai juun jeanam weta timiau asa nuni wemiayi. Nuka Yus Israel ainaun uwemtikrartinun nakauyayi. Tura Yuse Wakani ni nintin engkemtuamu asa: Apu Yus Mesíasan akupkatata nuka waintsukka jakashtatme tusa, yaanchuik nekamtikiamu asa, nu kintati Yus seatai juun jeanam wayaamiayi. 28 Tura waya uchin wainak juki minakas Yusen maaketai tusa seak:

29 —Apuru, yamaikia jaaknasha nekasan pengker nintimsan jakatatjai. Ame turutmiame nuka miatrusmek umikume.

30-31 Mash nungkanmaya ainaun uwemtikratnunka yamaikia nekasan wína jiirujai wainkajai.

32 Chikich nungkanmaya ainau teenam pujuinau asar, paaniunam pujusarti tusa ju uchikia uwemtikratnuitai. Tura Israel ainautincha nekas pengker awajtamsatnuitji. Turatin asamtai ju uchinka wainkau asan, yamaikia jaaknasha pengker nintimsan jakatatjai, —timiayi.

33 Simeón uchin pachis tu chichaamtai, Josésha tura Jesúsa nukurisha nuna antukar nukap nintimrarmiayi. 34 Tura uchin chichas umis: Atumnasha Yus yainmakarti timiayi. Nunia Marín chicharak:

—Nintimrata, uchiram Yuse kakarmarijai wainchati takatan turamtai, 35 Israel ainausha untsuri niin nakitrartinuitai. Antsu ju uchi pengker nintimtusar pujuinautinka Yuska pengker awajtamsatnuitji. Uchirmin nakitinamtai, aints ainau kichik kichik itiur nintiminawa nuka paan nekaatnuitme. Tura nangkijai ijumua nunismek nintim najamrutmitnuitai, —tu ujak Simeón Marín ukukmiayi.

36-37 Nunia nuwa juuntach ochenta y cuatro (84) musachrintin, Yusen pachis aints ainaun ujaya nuka, Ana naartin nuni pujuyayi. Nu nuwaka Fanuéla nawantri ayayi, tura Jacobo uchiri Aser naartinu weari ayayi. Nuka yamai tsakaru aintsun ninumak, siete (7) musach nijai tsanias pujus wajemamiayi. Tura wajema pujus, Yus seatai juun jeanam tsawaisha, tura kashisha tuke jiintsuk Yusen seak pujuyayi. Tura yurumkanka yutsuk ijiarma pujus, Yusen tuke seayayi. 38 Tura Ana tuke Yuse jeen pujusu asa, Jesúsan wainak, Yusen maaketai timiayi. Tura Jerusalénnumia ainaun Yus uwemtikrarti tusar nakainaun nu uchin pachis: “Nekasar ii ainautinka Uwemtikramratin tatatui tusar nakaji nuka nuwaitai,” tusa chichasmiayi.

39 Tura Yus umirkatin chichaman miatrusarang umirkau asar, Josésha tura Marísha uchirijai Galilea nungkanam ni pujutirin Nazaret yaktanam waketkiarmiayi.✡

40 Tura nuni pujuinai, Yus Jesúsan pengker awajmau asa tsakaki wemiayi. Tura kakaram wajaki, Jesús nekatnasha pengker nekaki tsakamiayi.

Jesús Yuse jeen wemauri

41 Musachjai metek Pascua fiesta jeatak wajamtai, José Jesúsa nukurijai Jerusalénnum weu armiayi. 42 Tura Yus tuke turataram tusa aamtikramu asamtai, Jesús doce (12) musach aun ayasar wearmiayi.✡

43 Tura nuni jear, fiestan inangkarartas pujusar, fiesta nangkamaramtai, ni nukuri Joséjai waketinai, Jesúska waintsachmak Jerusalénnum juwakmiayi. 44 Antsu José tura Marísha: “Eemkar weenamunam wechayash,” tu nintimsar, Jesúsnaka eatsuk kichik kinta wekaasarmiayi. Tura jinta weenak ni weari ainamunmasha eainaksha, tura ni waintairi ainamunam eainaksha, 45 wainkartatkamawar wainkacharmiayi. Tura Jerusalénnum eakmi tusar ataksha waketrukiarmiayi.

46 Tura kampatam kinta waintsuk waintsuk Yus seatai juun jeanam wayaawar, nuni Moisésa chichame nuikiartin ainau chichamen antuk, tura niisha inintrak nuni pachiinak pujaun Jesúsan wainkarmiayi. 47 Tura Jesúsa chichamen anturkarmia nuka mash: “Nekasampi nekawa, tura aimtancha nekas pengkerapi aimua,” tu nintimsarmiayi. 48 Tuminamtai José Maríjai Jesús tuma pujaun wainkar, nusha nunisarang nukap nintimrarmiayi. Tura nukuri chicharak:

—Uchirua ¿warukaya juwakmame? Iisha aparmijai wake mesekar mengkakakmin eaknij awajame, —timiayi. 49 Tama Jesús chicharak:

—¿Waruka winasha eatrume? ¿Wikia Apaachirnau turatin aja nuka nekatsrumek? —timiayi.

50 Tamaitiat ¿warukakung taj? tusar pengké nekaacharmiayi.

51-52 Nunia Jesús ni nukurijai tura Joséjai Nazaretnum waketkiarmiayi. Tura ni jeen jear, Jesús Joséncha, tura ni nukurincha tuke umirnuyayi. Tura Jesús tsakaki wemiayi, tura nekaki tsakamiayi. Turamtai Yuscha Jesúsan pengker nintimtimiayi. Tura aints ainausha niin pengker nintimtiarmiayi. Tura Marí Jesús Jerusalénnum wekaasamunka mash kajinmatsuk ni nintin ukusmiayi.

3

Imiakratin Juanku etserkamuri

(Mat. 3.1-12; Marc. 1.1-8; Juan 1.19-28)

1 Juun apu Tiberio quince (15) musach romano apuri pujamtai, Judea nungkanam Poncio Pilato apu pujuyayi. Tura Galilea nungkanam Herodes apu pujuyayi. Tura yachí Felipe Iturea nungkanam, tura Traconite nungkanmasha apu pujamtai, Abilinia nungka apuri Lisanias naartin pujuyayi. 2 Tura nu musachti Anás Caifásjai sacerdote apuri pujuarmiayi. Nu musachti Zacaríasa uchiri Juan aints atsamunam ningki pujamtai Yus nijai chichasmiayi. 3 Tura Yus akupkamu asa, Juan Jordán entsa yantamen yakat amaunum wekaas, tsupias pujuinaun chicharak: “Atumka: Yus wína tunaarun sakturat tusaram, atumi pasé nintimtairi yapajiaram maitiaram,” timiayi.✡

4 Yaanchuik Juan akiintsaing, Yuse chichame etserin Isaías naartin Juankun pachis aarmia nunaka miatrusang umikmiayi. Nu aarmauka nuwaitai.

“Numi atsamunam aints taa kakar chichaak: Apu wekaasatniun jintan tupin iwiarina nunisrumek atumi ninti iwiarataram. 5 Jinta wake amatisha, nungkan yaruakar pakamina nunisrumek atumi nintisha iwiarataram. Tura mura ainauncha yumpuarar pakamina nunisrumek turataram. Tura jinta tuniaru ainauncha tupin ati tusar, iwiarina nunisrumek turataram. Tura jinta japaku amataisha paka ati tusar, iwiarina nunisrumek atumi nintisha iwiarataram. 6 Tura asakrumin mash nungkanmaya ainautirmin Yus atumin uwemtikramratnun akupturmaktata nu wainkatnuitrume.” Yaanchuik Isaías Juankun pachis tu aarmiayi.✡

7 Tura Juan aints ainaun imiaamtai, aints untsuri pachitsuk: Winasha imiatti tusar taarmia nuna Juan chicharak: “Atumka napia tumau pasé ayatrumek ¿yaachia atumin maairam uwemratatrume turamiarume? Atumka nangkamrum: Wisha mainka uwemrainjapi, tura Yuska winaka wait wajaktinaka suruschatnuapita ¿tu nintimsarmek pujaram?✡

8 “Atumka uwemratasrum wakerakrumka, nekasrum atumi pasé nintimtairingkia yapajiataram. Atumka nangkamrum: Iikia Abrahama weari asar, Yuse aintsrinji tiirap. Antsu wikia atumin tajarme: Yuska ningki wakerak ju kaya tepa juna juki, juka Abrahama weari arti tusa, ningki wakerakka najanamnawaitai. 9 Atumka numi nerechua nunisketrume. Tura aints jachan juki, numi nerechun aják nuna kanawen charuk jinum epeawai. Yuska numi kanawen epeawa nunisketai. Atumi tunaari inait nakitakrumka, atumka wait wajaktinuitrume,” timiayi.✡

10 Tamati aints ainau nuna antukar Juankun iniinak:

—¿Tura iisha imiaimu asar warukatjik? —tiarmiayi.

11 Tu tinam Juan aimiak:

—Aints wejmakri jimiar amataikia, chikich wejmakrinchaun kichik susati. Tura yurumkan takaku yurumkan yuumaun susati, —timiayi.

12 Tamati nunia kuikian juu ainausha Juan imiatit tusar jiisartas weriar iniinak:

—Nuikiartinu, ¿wisha warukatjak? —tiarmiayi.

13 Tu tinam Juan aimiak:

—Kuik apu irumrataram ta nu nangkamasrumka jukirap, —timiayi.

14 Tama suntar ainausha tariar Juankun iniinak:

—Juunta ¿wisha warukatjak? —tu iniinam Juan aimiak:

—Atumka chikich ainausha awaakaram ninu aa nuka atankirap. Tura tsanumrairap. Tura atumi apuri akirmina nuke jukiram: Maaketai tusaram, nuna nangkamasrumka wakerutsuk asataram, —timiayi.

15 Tu chichaamtai aints ainau nintiminak: “¿Juka Mesíaschaukai? ¿Yus aints ainaun uwemtikrat tusan akupkatatjai tímia nuchaukai?” tusar nekaawartas wakeriarmiayi. 16 Juan tu iniam, nuna antuk aints ainaun mash chicharak: “Wikia aya entsanmak imiajrume. Antsu wína ukurun winitata nuka Yuse Wakani atumin nintin jiya tumaun engketramatatrume. Tura Yusen umirchau ainautirmin ji tuke kajintrashtinnum japramatnuitrume. Nuka wína nangkatusang kakaram atatui. Ni nekas timiá kakaram asamtai wikia mianchau asan, tsuntsumruan sapatri jingkiaamurin atiataj tayatun, natsaamau asan atiachminuitjai. 17 Niisha Yusen umirkau ainauncha, tura Yusen umirchau ainauncha aints trigon pakawa nunisang akankatnuitai. Trigo jingkiajincha nunia saapencha akankartas su su umpuiniar juwinawai. Tura jingkiajinak jeanam ukuinawai. Antsu saapen jinum epeenawai. Yuscha nunisang niin umirinaunaka ni jeen jukitnuitai. Antsu niin umirchau ainaunka ji kajintrashtinnum japatnuitai,” Juan timiayi.

18 Yusnum uwemratin chichaman Juan aints ainaun ujaak: Nekasrum Yus tuke nintimrataram tusa nukap chicharkamiayi. 19 Tura apu Herodes ni yachí Felipe nuwarin Herodías naartinun kasamak nuwatkau asamtai, tura chikich tunaunasha turau asamtai, Juan Herodesan chicharkamiayi. 20 Tamaitiat Herodes Juanku chichamenka anturtsuk, chikich tunaunasha untsuri turamiayi. Tura ni suntarin akupak: Juan achikrum kársernum engkeataram timiayi.✡

Jesúsa maimuri

(Mat. 3.13-17; Marc. 1.9-11)

21 Nuna turatsaing Juan kársernum achikcham pujus, tura nu nungkanmaya ainaun untsurin imiaak pujus, Jesúsnasha imaimiayi. Tura Jesús imiaim, Yusen seak pujai, nayaim uranniun wainkamiayi. 22 Turamtai Yuse Wakani yapangma tumau Jesúsa muuken paan winitmiayi. Tura nayaimpinmaya chichaman antukarmiayi. Yus uchirin chicharak:

—Ameka wína Uchiruitme, wína aneetiruitme. Amin pengker nintimtusan pujajme, —timiayi.✡

Jesúsa yaanchuik weari ainau naari inaikiamuri

(Mat. 1.1-17)

23 Jesús treinta (30) musach pujus, Yuse chichamen etsertan nangkamamiayi. Turamtai aints ainau nangkamiar: Jesús José uchirintai tu nintimtusarmiayi. Jesúsa apachri Elí naartinuyayi. 24 Elí Matata uchiri ayayi. Nunia Matat Leví uchiri ayayi. Nunia Leví Melqui uchiri ayayi. Nunia Melqui Jana uchiri ayayi. Nunia Jana José uchiri ayayi. 25 Nunia José Matatíasa uchiri ayayi. Nunia Matatías Amósa uchiri ayayi. Nunia Amós Nahúma uchiri ayayi. Nunia Nahúm Esli uchiri ayayi. Nunia Esli Nagaiya uchiri ayayi. 26 Nunia Nagai Maata uchiri ayayi. Nunia Maat Matatíasa uchiri ayayi. Nunia Matatías Semeiya uchiri ayayi. Nunia Semei Joseca uchiri ayayi. Nunia Josec Judá uchiri ayayi. 27 Nunia Judá Joanána uchiri ayayi. Nunia Joanán Resa uchiri ayayi. Nunia Resa Zorobabela uchiri ayayi. Nunia Zorobabel Salatiela uchiri ayayi. Nunia Salatiel Neri uchiri ayayi. 28 Nunia Neri Melqui uchiri ayayi. Nunia Melqui Adi uchiri ayayi. Nunia Adi Cosama uchiri ayayi. Nunia Cosam Elmadama uchiri ayayi. Nunia Elmadam Era uchiri ayayi. 29 Nunia Er Josué uchiri ayayi. Nunia Josué Eliezera uchiri ayayi. Nunia Eliezer Jorimia uchiri ayayi. Nunia Jorim Matata uchiri ayayi. 30 Nunia Matat Leví uchiri ayayi. Nunia Leví Simeónka uchiri ayayi. Nunia Simeón Judá uchiri ayayi. Nunia Judá José uchiri ayayi. Nunia José Jonamka uchiri ayayi. Nunia Jonam Eliaquima uchiri ayayi. 31 Nunia Eliaquim Melea uchiri ayayi. Nunia Melea Mena uchiri ayayi. Nunia Mena Matata uchiri ayayi. Nunia Matata Natánka uchiri ayayi. 32 Nunia Natán Davidta uchiri ayayi. Nunia David Isaí uchiri ayayi. Nunia Isaí Obeda uchiri ayayi. Nunia Obed Booza uchiri ayayi. Nunia Booz Sala uchiri ayayi. Nunia Sala Naasónka uchiri ayayi. 33 Nunia Naasón Aminadaba uchiri ayayi. Nunia Aminadab Arama uchiri ayayi. Nunia Aram Esroma uchiri ayayi. Nunia Esrom Faresa uchiri ayayi. Nunia Fares Judá uchiri ayayi. 34 Nunia Judá Jacobo uchiri ayayi. Nunia Jacob Isaaca uchiri ayayi. Nunia Isaac Abrahama uchiri ayayi. Nunia Abraham Taréa uchiri ayayi. Nunia Taré Nacora uchiri ayayi. 35 Nunia Nacor Seruga uchiri ayayi. Nunia Serug Ragauwa uchiri ayayi. Nunia Ragau Pelegka uchiri ayayi. Nunia Peleg Hebera uchiri ayayi. Nunia Heber Sala uchiri ayayi. 36 Nunia Sala Cainánka uchiri ayayi. Nunia Cainán Arfaxada uchiri ayayi. Nunia Arfaxad Sema uchiri ayayi. Nunia Sem Noé uchiri ayayi. Nunia Noé Lamecka uchiri ayayi. 37 Nunia Lamec Matusalénka uchiri ayayi. Nunia Matusalén Enoca uchiri ayayi. Nunia Enoc Jareda uchiri ayayi. Nunia Jared Mahalaleela uchiri ayayi. Nunia Mahalaleel Cainánka uchiri ayayi. 38 Nunia Cainán Enósa uchiri ayayi. Nunia Enós Seta uchiri ayayi. Nunia Set Adánka uchiri ayayi. Tura Adánnaka Yus najanamiayi.

4

Jesúsa nekapsamuri

(Mat. 4.1-11; Marc. 1.12-13)

1 Jesús Jordán entsanmaya jiinkiamtai, Yuse Wakani ni nintin engkemtuau asa, aints atsamunam weta tusa Jesúsan ayamiayi. 2 Tura nuni pujamtai Satanás: Watska, tunau turuwaintash tusa nekapsatas tarimiayi. Turamtai Jesús cuarenta (40) kinta yurumkan yutsuk pujau asa yaparmiayi. 3 Timiá tsukamak pujamtai Satanás chicharak:

—Nekasam Yuse Uchiritkumka, ju kaya tepa au jukim, kaya wainiatmek pang najanata, —timiayi.

4 Tamati Jesús ayaak:

—Atsa, turashtatjai. Yuse chichame tu aarmawaitai: ‘Aints aya yutanak yutanak nintimtinauka tukeka pujuschartinuitai. Antsu Yuse chichamen nintimtinauka nekasar tuke pujusartinuitai,’ —timiayi.

5 Tura Jesúsan ayas, mura juunnum iwiakmiayi. Tura nuni pujus, mash nungka ainaun inaktusmiayi. 6-7 Tura mash inaktus umis chicharak:

—Ju nungkaka mash wainme juka, tura ni apuri ainausha, tura warinchu nekas pengker ainia nuka winaruitai. Tura wi wakeraknaka kichan nunaka mash susatnuitjai. Tura asamtai tikishmatruram: Wína apuruitme turutkumningkia, junaka mash aminu ati tusan susatjame, —anangkak timiayi.

8 Tamaitiat Jesús ayaak:

—Satanása weta. Yuse chichame tu aarmawaitai: ‘Atumi Yusri atumi Apuri asamtai: Ameketme Apum titaram. Turaram atumi Yusri nuke umirkataram,’ —timiayi.

9-11 Nuniasha Jesúsan Satanás ayas, Jerusalén yaktanam umamiayi. Tura Yus seatai juun jea, yakí wajakmaunum iwiak, ataksha nekapsatas chicharak:

—Yuse chichame tu aarchamukai: ‘Yus ni awemamuri irunun amin waitmakarat tusa inatmartatui. Tura nawemin kayan tukumkai tusar, ni uwejejai achirmakartatui,’ tu aarmau asamtai, nekasam Yuse Uchiritkumka, watska, yakiiya tsekengkim ayaarta, —timiayi.✡

12 Tamaitiat Jesús ayaak:

—Atsa, turunashtatjai. Chikich aarmausha tu aarmawaitai: ‘Atumi Yusri atumi Apuri asamtai, nangkamrum nekapsatasrum wakerukairap,’ —timiayi.

13 Tu tau asamtai, Satanás Jesúsan nepetkatatkama pengké tujintak: Chikich kintati ataksha nekapsami, tusa Jesúsan ukukmiayi.

Jesús ni takatrin nangkamamuri

(Mat. 4.12-17; Marc. 1.14-15)

14 Nunia Jesús Yuse Wakani kakarmarijai Galilea nungkanam waketkimiayi. Tura nuni jeamtai, nu nungkanmaya ainauka niin pachisar chichasarmiayi. 15 Tuminamtai Jesús nuni chikich chikich yaktanam wekaas, iruntai jeanam waya, aints ainaun nuiniarmiayi. Turamtai ni chichamen antukarmia nuka untsuri niin pachisar pengker chichasarmiayi.

Jesús Nazaretnum pujusmauri

(Mat. 13.53-58; Marc. 6.1-6)

16 Tura Jesús Nazaret yaktanam ni tsakarmaurin wemiayi. Tura tuke turin asa, ayamtai kintati iruntai jeanam waya, Yuse chichamen aujsatas wajakmiayi. 17 Turamtai yaanchuik Yuse chichame etserin Isaíasa aarmaurin susarmiayi. Tura susaram Jesús nuna urak nu aarmaunka wainkamiayi. Tura aujak:

18 —Yuse Wakani wini pujurtawai. Tura asa wínaka: Nekas mianchau ainaun uwemratin chicham ujakta tusa akuptukmiayi. Tura jingkiamua nunisarang pujuinausha: Angkan pujustaram tita tusa akuptukmiayi. Tura wainmichun jiimtiksata tusa akuptukmiayi, tura pasé awajtamu ainausha pengker awajsata tusa akuptukmiayi. 19 Tura yamaikia Apu Yus aints ainaun wait anentawai tusam, etserkata tusa akuptukmiayi. Isaías tu aarmiayi, —timiayi.✡

20 Tura nu aarmaun aujas umis papin nukukmiayi. Tura iruntai jean wainiun papin wangtuki keemsamiayi. Keemsamtai aints nuni ketinauka mash niin jiijam wajiarmiayi. 21 Tuminamtai Jesús chicharak:

—Yuse chichame yamai antukurme nuka aarmawa nunisnak ju kintaka umikjai, —timiayi. 22 Tamati aints ainau mash Jesúsa pengker chichaamurin antukaru asar, niin pachisar pengker chichasarmiayi. Tura nintimrar chicharnainak:

—¿Juka José uchirinchukai? —tiarmiayi.

23 Tu tinam Jesús chicharak:

—Junia aints ainau: ‘Tsuwakratnu, amek tsuwarata,’ tina nunisrumek: Capernaum yaktanam wainchatai takat turamiame nunismek junisha turata ¿atumsha turutiatrumek? 24 Tura nekasan tajarme: Yuse chichame etserin ni nungkarin taa, Yuse chichamen etsermatisha, pengké anturinatsui.✡ 25 Atumsha wi wear ayatrum, wína chichamur antutka nakitarme. Tura asan tajarme: Yaanchuikia Yuse chichame etserin Elías naartin pujai, kampatam musach nunia japchiri yumi jitachu asamtai, Israel nungkanam aints ainau mash tsukajai nukap waitnasarmia nuni waje untsuri iruniarmiayi. 26 Waje untsuri atumi nungkarin iruninau wainiat, Yus Elíasan nu waje ainaun yaingti tusangka akuptukchamiayi, antsu chikich nungkanmaya wajen Sarepta yaktanam Sidón nungkanam pujaun yaingti tusa akupkamiayi.✡ 27 Tura Yuse chichamen etserin Eliseo pujai, Israel nungkanam kuchaprintin untsuri iruniarmiayi. Antsu nu nungkanmak kuchaprintin untsuri iruninau wainiat, Yus nu aints ainaunka mashkia tsuwarchamiayi. Antsu Siria nungkanmaya aintsun Naamán naartinun nunak tsuwarmiayi, —Jesús timiayi.✡

28 Tamati iruntai jeanam pujuinau nu chichaman antukar, Jesúsan nukap kajerkarmiayi. 29 Tura wajatkiar, Jesúsan yaktanmaya jiikiar, mura arakchichu amanum iwiakar: “Wakenam shitakar ujuartai,” tusar jukiarmiayi. 30 Turinamaitiat Jesús ni wininamunmak japen temraktaj jiinki wemiayi.

Jesús iwianchin aintsnumia jiiki akupkamuri

(Marc. 1.21-28)

31 Tura Galilea nungkanam Capernaum yaktanam jeamiayi. Tura nuni pujus, ayamtai kintati tuke turin asa, nuni aints ainaun nuiniarmiayi. 32 Tura Yuse kakarmarijai aints ainaun nuinau asamtai, nuna antukaru ainau nintimrar: Nuka Yuse kakarmarijai iincha timiá pengker nuitamji tiarmiayi.✡

33 Chikich kintati Jesús iruntai jeanam wayaamtai, aints iwianchrintin nuni engkema pujus, Jesúsan kakar chicharak:

34 —Nazaretnumia Jesúsa ¿waruka iincha amukratkatasmesha winame? Wikia nekajme. Ameka Yus akupkamuitme. Nekasam pengké tunaarinchau aa nuwaitme, —tu jiyakmiayi.

35 Tamati Jesús iwianchin kakar chicharak:

—Chichatsuk asata. Tura ju aintska ukukta, —timiayi.

Tama iwianchkia aintsnumia jiinak, nungkanam peet nangkimiamiayi. Turayat jumchiksha najuarchamiayi. 36 Turamtai aints ainau nuna wainkar shamkar chichainak:

—¿Juna chichamesha waringki? Chichamenka iwianchka anturinawapi. Ju aintska Yuse kakarmarijai iwianch ainaun jiiki akupawapi. Tura akupamu asar niincha umirinawai, —tunaiyarmiayi. 37 Tura nu nungkanam pujuinau mash Jesúsa turamurin pachisar etserkarmiayi.

Jesús Pedro tsatsarin tsuwarmauri

(Mat. 8.14-15; Marc. 1.29-31)

38 Nunia iruntai jeanmaya jiinki, Jesús Simónka jeen wayaamiayi. Tura jea wayai Simónka tsatsari nukap tsuwemiayi. Tura asamtai:

—Tsuwatrurta, —tiarmiayi. 39 Tinamtai Jesús Simónka tsatsari tsuweak tepamunam weri tsuntsumrua: Tsuweamuram michatrata, tama kakarmachu michatramiayi. Tura wári wajaki irasartas taarun yuramiayi.

Aints untsuri tsuwarmauri

(Mat. 8.16-17; Marc. 1.32-34)

40 Tsaa nungka wajasai, aints ainau ni weari sungkurintin ainaun Jesúsan itariarmiayi. Tura itarim kichik kichik ni uwejejai anting Jesús tsuwarmiayi. 41 Tura iwianchrintin ainaun iwianchrin jiirki japruamiayi. Turamtai iwianch ainau jiinkiar untsuminak:

—Ameka Yuse Uchirinme, —tiarmiayi.

Tura niisha: Jesúska Mesíasaitai, Yus akupkamuitai tusar nekainau asaramtai, Jesús: Itatkataram tusa kakar chicharkamiayi.

Iruntai jeanam Yuse chichame etserkamu

(Marc. 1.35-39)

42 Kashin kashik tsawaarak, Jesús nu yaktanmayangka jiinki, aints atsamunam wemiayi. Turamtai aints ainau eakar ni pujamunam jeariarmiayi. Tura jear: Waketkip, antsu iijai tuke pujusmi, tusar tuke pujsartas wakeriarmiayi. 43 Tinamaitiat Jesús chichaak:

—Wikia juningkia tukeka pujuschamnawaitjai. Antsu Yus chikich yakat ainamunam wína chichamur etserkata tusa akuptuku asamtai, wisha wena nunia aints ainauncha: Yuska aints ainaun inartas wakera nu chichaman etserkatatjai, —timiayi.

44 Tura nuna tusa ukuak, Galilea nungkanam wekaas, chikich chikich yaktanam iruntai jeanam waya, Jesús tuke Yuse chichamen etserkamaikiak wekaimiayi.✡

5

Namak untsuri achikmauri

(Mat. 4.18-22; Marc. 1.16-20)

1 Chikich kintati Jesús juun kucha Genesaret tutainum nuna kaanmatkarin aints ainaun nuiniak wajai, aints timiá untsuri Yuse chichamen antukartas wakerinak Jesúsnum kawengkar kae wajasarmiayi. 2 Tuminamtai Jesús jimia kanu kucha kaanmatkarin tepaun wainkamiayi. Kanurtin ainau rederin nijarartas jiinkiaru asaramtai, kanuka mai angkan nanatiarmiayi. 3 Tura asaramtai Jesús Simónka kanurin engkema: Jumchik japen nanaastajai, tamati Simón utsukmiayi. Tura kanu japen nanaasamtai, Jesús kanunam keemas aints kaanmatkanam pujuinaun Yuse chichamen nuiniarmiayi.✡ 4 Tura nuiniar umis Simónkan chicharak:

—Kanu kucha kunarin jukim, namak achiktasam rederam ujungta, —timiayi.

5 Tamaitiat Simón ayaak:

—Nuikiartinu, namak achiktai tusar, kashi rede ujua ujuaka tsawaayatur kichkisha achikchaji. Antsu ame turutu asakmin ujungtajai, —timiayi.

6 Tura reden japen kunanam ujungkar, namak untsuri chumpimiau asamtai, redcha jaankamiayi.✡ 7 Tura ningkikia jiiktatkamawar tujintinak, ni amikri chikich kanunam engketinaun: Yaintitaram tusar uwejejai untsukarmiayi. Turinamtai niisha tariar, kanunam namakan met chumpiawar, kanuka mai yarantanak wajasarmiayi. 8-9 Namak timiá untsuri kanunam chumpiamu wainkar, Simón ni amikri ainaujai shamkarmiayi. Tura Simón Pedro Jesúsan tikishmatar:

—Apuru, wikia nekas tunau asamtai ¿itiurak wijaisha pujustam? Wait aneasam ukurkita, —timiayi. 10 Tamati Jesús Simónkan chicharak:

—Shamrukaip. Yamai nangkamsamek namakka achitsuk: Aints ainau Yusnau arti tusam, Yuse chichame etserkum aints achiu atatme, —timiayi. Tura Zebedeo uchiri Santiagosha, tura Juansha, Simónjai kanunam engkemawar pujuarmia nusha mash shamkarmiayi.

11 Tura nuka mash ni kanurinka kukarnum ukukiar, ni rederincha mash ukukiar, Jesúsan nemarsar wekaasarmiayi.

Jesús aints kuchaprinun tsuwarmauri

(Mat. 8.1-4; Marc. 1.40-45)

12 Nunia Jesús chikich yaktanam we nuni pujai, aints kuchaprintin tari, Jesúsan wainak, ni muuke nungka antitnak tsuntsumrua, nunia pangkai jiis Jesúsan chicharak:

—Apuru, ame wakerakmeka tsuwaramnawaitme, —timiayi.

13 Tama Jesús ni uwejejai ni namangken takaras chicharak:

—Ja ai, wakerajme. Pengker wajasta, —timiayi.

Tama nu aintska nu tamaujai metek tsaar pengker wajasmiayi.

14 Tura pengker wajasamtai Jesús chicharak:

—Ame turunamuram pengké etserkaip. Antsu sacerdotenam weta. Tura nuni weme namangkem pengker tsuwamaru asam inakmasta. Tura aints ainau mash pengker wajasmaurum nekaawarat tusam, Moisés tímia nunismek turata, —timiayi.

15 Tamaitiat Jesúsa turamurin pachisar aints ainau nukap chichasarmiayi. Tuminamtai ni chichamen anturkartas aints untsuri kautkarmiayi. Tura sungkurintin ainausha tsuwaamartai tusar untsuri kautkarmiayi. 16 Tuminamtai Jesús aints atsamunam we, nuni ni Apaachirin seamiayi.

Jesús pimpirun tsuwarmauri

(Mat. 9.1-8; Marc. 2.1-12)

17 Chikich kintati Jesús aints ainaun nuiniak pujai fariseo ainauka, tura Moisésa chichame nuikiartin ainausha, tura Galilea nungkanmaya tura Judea nungkanmaya tura Jerusalénnumia kaunkaru ainauka Jesúsa chichamen antú pujuinai, Jesús Yuse kakarmarijai jau ainaun tsuwarmiayi. 18 Turamtai aints ainau tariar, aints pimpirun tampumruwar itaarmiayi. Tura Jesús pujamunam wayaawartas wakerinayat, 19 jeanam aints untsuri piaku asamtai, wayaawartatkamawar tujinkarmiayi. Tura asar jea yakí pata amanum wakar, patan urakar, aints ainau kak piak pujuinamunam Jesús wajamunam pimpirun tampunam engketun yakiya itararmiayi. 20 Tura pimpirun itaarmia nuka: Jesús nekasampi tsuwartatua, tu nintiminau asaramtai, Jesús nuna nekaa pimpirun chicharak:

—Aishmangkua, tunaarum mash tsangkuramuitme, —timiayi.

21 Tamati Moisésa chichame nuikiartin ainausha, tura fariseo ainausha ni nintijai: ¿Yusek tunaunaka sakarchatnukai? ¿Nangkami ningki Yusetjai tumamtsuash? ¿Yuschautiat Yusetjai tumama ausha warí aintsuita? tu nintimtusarmiayi.

22 Tu nintiminamtai, Jesúska ni nintimaurin nekau asa chicharak:

—¿Waruka tuusha nintimrume? 23 ¿Warí timiá yumtinuita? ¿Tunaarum tsangkuramuitme, titin yumtinkai? Antsu nu tachakrisha pimpiru: ¿Wajakim wekaasata titin yumtinkai? 24 Wikia aints ayatun Yus akupkamu asan, ju nungkanam pujuinau tunaarin tsangkuratnuitjai. Tura wi turamnawaitjai tusan yamaikia nekamtikiatjarme, —timiayi. Nunia pimpirun chicharak:

—Amin tajame nantakim tampuram jukim jeemin waketkita, —timiayi.

25 Tama nu tamaujai metek aints mash jiiminai, pimpiru wajaki tampurin juki: Yus kakarmaitai tusa, ni jeen waketkimiayi. 26 Turamtai nuna mash jiij pujuinauka nintimrar: Yuska kakarmaitai, tusar shamkarmiayi. Tura shaminak:

—Yamaikia aintsti tujintamu tsuwaruka wainkaji, —tiarmiayi.

Jesús Levín wina nuiniatir ata timiauri

(Mat. 9.9-13; Marc. 2.13-17)

27 Nunia jiinki Jesús jinta weak apu akitinam jea nangkamak, aints Leví naartinun, chikich naari Mateo, nuni pujaun wainkamiayi. Nuka romano apuri akatramu asa, aints ainau apun akikiarat tusa kuikian juuyayi. Tura Levín wainak chicharak:

—Wína nuiniatir ata, —Jesús timiayi.

28 Tamati Leví: Ayu tusa wajaki ni takatrinka mash ukuki, Jesúsan nemarsamiayi.

29 Nunia fiestan najana, kuikian ju ainau Jesúsan wainkarat tusa untsukmiayi. Tura untsukmau asar, kuikian ju ainau untsuri, tura chikich aints ainausha, tura Jesúsa nuiniatiri ainausha niijai iruntrar misanam yuwinak pujuarmiayi. 30 Turinamtai fariseo ainausha, tura Moisésa chichame nuikiartin ainausha Jesúsa nuiniatiri ainaun iniinak:

—Maj ¿waruka atumsha kuikian juu ainaujaisha tura chikich tunaarintin ainaujaisha iruntrarmesha yuwarme? ¿Tura waruka niijai iruntrarmesha amutisha amarme? —tiarmiayi.✡

31 Tu tinam Jesús aimiak:

—Aints pengker pujuinauka tsuwakratnunka yuuminatsui. Antsu najaiminak pujuinauka tsuwakratnun yuuminawai. 32 Wikia péngke aintsuitjai tinaunka: Pasé nintimaurum yapajiaram Yus umirkataram titasnaka tachawitjai. Antsu tunaawaitjai tinaun: Tunaarum inaisataram titasan tawitjai, —timiayi.

Ijarmatin pachisar Jesúsan iniasmauri

(Mat. 9.14-17; Marc. 2.18-22)

33 Jesús tamati fariseo ainau tura Moisésa chichamen nuikiartin ainausha ataksha iniinak:

—Juanku nuiniatiri ainausha, tura ii nuiniatiri ainausha nukap ijarmawar yutsuk Yusnaka seainawai. ¿Antsu ami nuiniatiram ainau waruka tuke yuwinak tura aminak pujuinawa? —tiarmiayi.

34 Tu tinam Jesús nuikiartamun etserak:

—¿Aints yamai nuwan nuwatkau ni untsukmau ainaujai iruntrar pujuinamtai, yutsukek pujuina? 35 Atsa, antsu aints yamai nuwan nuwatkamun jukiartin kinta jeamtai, nuniangka untsukmau ainau wake mesekar ijarmawartinuitai. Wína nuiniatirka wijai pujuinau asar, yamaikia ijarmawarka pujuinatsui. Antsu wína jurukiaramtai, nuniangka ijarmawartinuitai, —Jesús timiayi.

36 Nunia chikich nuikiartutai chichaman nuiniarmiayi. Tura chicharak:

—Aints kichkisha wejmak yamarman charuk arutchinam nujtinatsui. Antsu aints nuna turakka, wejmakri yamaram aa nuna mesramnawaitai. Tura arut wejmaksha yamarmajaingkia tenap nujtukchamnawaitai. 37 Nuniasha amuti vino tutai yamai kariauka nuwap aparmau mamurunmaka yarakchamnawaitai. Nu turamka vino kariak wapakrak nuwap aparmaun pujkatnuitai. Tura asa vinosha ukaratnuitai, tura nuwap aparmausha pasemartinuitai. 38 Tura asamtai vino yamai kariauka nuwap najanamu yamarmanam yaraktinuitai. Nu turamka mai metek meserchatnuitai. Tura asamtai yamaram chicham umirkurmeka, arut chicham etserkamuka inaisatnuitrume. 39 Tura aints vino arut najanamun umin ainauka yamarman nakitinawai. Tura nakitinak: ‘Vino arut najanamuka timiá pengkeraitai’ tinawai, —Jesús timiayi.*

6

Ayamtai kintati trigo majurar yuwamuri

(Mat. 12.1-8; Marc. 2.23-28)

1 Chikich ayamtai kinta tsawaaramtai, Jesús ni nuiniatiri ainaujai aja japeng nangkaminak, ni nuiniatiri ainau yaparinak trigo jingkiajin achikiar majurar yukiar wearmiayi. 2 Turinamtai fariseo nuna wainkar chicharinak:

—Ayamtai kintati takakmaschatnuitai tusa Moisés surimkau wainiatrumsha ¿warukaya aitkarme? —tiarmiayi.

3 Tinamtai Jesús chicharak:

—¿Yaanchuik apu Davidta turamuri pachisrum aujchaukitrum? Nuka ni aintsri ainaujai tsukaminak pujuinamtai, 4 Yus seatai juun jeanam ningki waya, Yus inaktustin pang aya sacerdote yutairi asamtai, chikich aintska yuwachminun wainiat, Davidcha nuna yuwak ni aintsrincha susamiayi. Antsu Yuska nu turamun pachiska tunaawitai pengké tichamiayi. Tura wína nuiniatirsha nunisarang tunaanaka takaschari. 5 Wi aints ayatun Yus akupkamu asan, aints ainaun ayamtai kintati tu pujusarti tusan inartinuitjai, —timiayi.✡

Uwejen mutchaun tsuwarmauri

(Mat. 12.9-14; Marc. 3.1-6)

6 Chikich ayamtai kintati Jesús iruntai jeanam waya, aints ainaun nuiniak pujai, aints untsur uwejen mutchau nuni pujumiayi. 7 Turamtai Moisésa chichame nuikiartin ainausha, tura fariseo ainausha: Jesús ayamtai kintati ju aintsun tsuwaramtaikia iikia: Tunau wajasi timi tusar, jiij pujuriarmiayi. 8 Tuminamtai Jesús ni nintimaurin nekau asa, uwejen mutchaun chicharak:

—Wajakim japen wajasta, —tama nu aintska wajaki japen wajasmiayi. 9 Tura japen wajasamtai, Jesús aints jiij pujuinam chicharak:

—Wi atumin iniastajrume: ¿Ayamtai kintatisha pengker aa nuka turatnukai? ¿Nu turachkursha nu kintati pasé aa nuka turatnukai? Tura ¿nu kintatisha aints jakashti tusar uwemtikratnukai? Nu turachkursha ¿nu kintatisha aints maatnukai? ¿Atumsha itiur nintimrume? —tu iniamaitiat Jesúsan aitske pujuarmiayi.

10 Tuminamtai Jesús niin tentewar pujuarmia nuna mash jiis, uwejen mutchaun chicharak:

—Uwejem kutsmarta, —timiayi.

Tama ni uwejen kutsmar, nuniangka pengker wajasmiayi. 11 Nu aints pengker wajasamtai, fariseo ainau kajerinak: ¿Jesús itiurkatjik? tusar mai nuwamtak chichasarmiayi.

Jesús ni nuiniatiri ainaun inaikiamuri

(Mat. 10.1-4; Marc. 3.13-19)

12 Chikich kintati Jesús Yusen seatas mura waka, nu kashi Yusen seaseaka kanutsuk tsawaarmiayi. 13 Tura tsawaar ni nuiniatiri ainaun mash untsuk, nu aints ainamunmaya aya doce (12) aints wi akupkatin arti tusa Jesús inaikiamiayi. 14 Nu aintsu naaringkia nu ainawai: Simón chikich naarin Pedron Jesús inaikiamiayi, nunia Pedro yachi Andrés, nunia Santiago, nunia Juan, nunia Felipe, nunia Bartolomé, 15 nunia Mateo, nunia Tomás, nunia Alfeo uchiri Santiago, nunia Simón yaanchuik mesetan najanin amia nu, 16 nunia Santiago uchiri Judas, nunia chikich Judas Iscariote naartin, ukunam Jesúsan anangka surukmia nuna: Wi akupkatin arti tusa Jesús inaikiamiayi.✡

Jesús aints untsurin nuiniarmauri

(Mat. 4.23-25)

17 Nunia Jesús ni nuiniatiri ainaujai muranmaya kuankiar paka nungkanam pujuarmiayi. Tura nuni pujuinamtai, Judea nungkanmaya ainausha, tura Jerusalén yaktanmaya ainausha, tura juun entsa yantamenia Tironmaya tura Sidónnumia ainausha untsuri: Jesúsa chichame antuktai tusar, tura tsuwarat tusar kaunkarmiayi. 18 Tura kaunkaramtai nu aints ainaun tsuwarmiayi. Iwianchrintin ainauncha iwianchri jiirki akuptukam pengker wajasarmiayi. 19 Jesús ni kakarmarijai aints ainaun timiá untsuri tsuwaru asamtai, aints mash niin antingtai tusar wakeriarmiayi.

¿Ya aints ainauna Yuscha waramtiksatnuita? timiauri

(Mat. 5.1-12)

20 Tura aints ainaun tsuwar umis Jesús ni nuiniatiri ainaun jiis chicharak:

“Atumka kuikiartichutiatrum: Yusnum pujustin asaram warastinuitrume.

21 “Yamaikia tsukamakrum pujayatrumek, ukunmaka tsukamtsuk pujustin asaram warastinuitrume.

“Yamaikia juutu pujayatrumek, ukunmaka wishirtin asaram warastinuitrume.

22 “Wikia aintsutiatnak, Yus akupkamu asamtai, atumka wína nekasampita turutu asaram, atumin nakitraminamtaisha, tura iruntai jeanmaya jiirmakiar japraminamtaisha, tura atumin katsekraminamtaisha, tura atumi naarin pachisar pasé chichartaminamtaisha warastinuitrume.✡

23 “Junia nungkanmaya pasé aintsu juuntri ainau yaanchuik Yuse chichame etserin ainaun pasé awajiarmia nunisarang atumin pasé awajtaminau asaramtai, atumsha nayaimpinam Yusnum pujustin asaram, pengker nintimsaram pujustaram. Tura nukap warastaram.

24 “Antsu kuikiartin ainautirmin wait anentajrume. Yamaikikia nakurayatrumek, ukunmaka wait wajaktinuitrume.

25 “Yamaikikia pengké yuumatsuk pujajai tu nintimiatrumek, ukunmaka yuumaktinuitrume. Tumaktin asakrumin wait anentajrume.

“Yamaikikia wishiayatrumek ukunmaka wake mesekrum juutinuitrume. Tumaktin asakrumin wait anentajrume.

26 “Yaanchuik nangkamiar: Wikia Yuse chichame etsernuitjai tinu ainaunka waitrau waininayat pengker awajsarmiayi. Yamaisha nunisarang aints ainausha mash atumin pachitmasar pengker chichartaminamtaikia, atumsha wainkataram tajarme,” Jesús timiayi.

Ii nemase aneetnuitji timiauri

(Mat. 5.38-48; 7.12)

27 Nunia Jesús ataksha chichaak:

“Wína chichamur anturtakrum pujautirmin nunasha tajarme: Atumi nemase aneetaram. Tura atumin nakitraminamtaisha pengker awajsataram. 28 Tura atumin pasé chichartaminamtaisha: Yus yainmakti titaram. Tura atumin katsekraminamtaisha, nu aints pachisrum: Yus yaingti tusaram seattiaram. 29 Antsu atumi yapiin awataminamtaisha atumka kajertsuk: Atuninisha awaturta tusaram tsangkatkataram. Tura atumi wejmakrin jurutramataikia, atumi punchurisha jukiti tusaram tsangkatkataram.✡

30 “Aints ni yuumak seatminamtaisha awangturkita tutsuk susataram. 31 Aints wína pengker awajtusat tusaram wakerau asaram, atumsha nunisrumek chikich aints ainausha pengker awajsataram.✡

32 “Tura atumin pengker awajtaminauk nuke aneakrumka, nekasrum pengker aa nuka turatsrume. Pasé aints ainausha nunisarang niin pengker awajina nunak aneenawai. 33 Tura atumin pengker awajtaminauk nuke pengker awajkurmeka, nekasrum pengkerka nintimtsurme. Pasé aints ainausha nunisarang niin pengker awajina nunak pengker awajinawai. 34 Tura nu ikiatsata turaminamtaisha, ataksha awangturkitatuapi tu nintimtusrum suakrumka, nekasrum pengkerka nintimtsurme. Pasé aints ainausha nunisarang: Awangturkita tusar, chikich pasé ainauncha sunain ainawai. 35 Yus nekas anengkratchau ainaun, tura pasé aints ainauncha mash wait anentau asamtai, atumi nemase ainausha aneetaram tura pengker awajsataram. Tura ikiatsata turaminamtaisha: Nekas awangturkitatuapi tuuka nintimtsuk susataram. Turakrumningkia Yus atumnasha pengker awajtamsatnuitrume. Tura Yus nekas yakí puja nuna uchiri atinuitrume. 36 Atumi Apaachiri Yus aints ainaun mash wait anentawa nunisrumek atumsha chikich ainausha wait anentrataram,” Jesús timiayi.

Chikich aints pachisrum aujmatkairap timiauri

(Mat. 7.1-5)

37 Nunia ataksha Jesús chichaak:

“Yus winaka wait wajaktiniun surusai tusaram, chikich ainau pachisrum paseetai tiirap. Tura Yus winasha jinum akuptukai tusaram, chikich aintcha pachisrum: Nu aintsun Yus jinum akupkati tiirap. Antsu tsangkurataram. Turakrumningkia Yuscha nunisang atumnasha tsangkutramratnuitrume.✡

38 “Chikich ainau yuumamurisha susataram. Turakrumningkia Yuska atum yuumamuncha suramsatatrume. Atumka chikich ainaun surittsuk suwakrum pengker nekapmarum, tura nuna nangkamasang nukap ati tusaram, aintsu pitakrin chumpiraram shitaram, nunia ataksha chumpiraram, aints ainau suarme nunisang Yuska atum yuumakrumnisha turutmatnuitrume,” Jesús timiayi.

39 Nunia ataksha chikich nuikiartutai chichaman nuiniak:

“¿Aints wainmichu chikich wainmichun jintanam wekaasati tusar wekaastinkai? ¿Mai metek waanam ayarcharaintak?✡ 40 Nuimiausha ni nuiniamurin nangkamaskeka achatnuitai. Antsu niisha nukap nuimiar ni nuiniamurijai metek nekaamnawaitai.✡

41 “Tura atumi tunaari nukap aa nu nintimtsuk pujakrumka, chikich aintsu tunaari jumchik aa nu wainiatrumek ¿itiur nusha pachisrum chichastarmek? Chikicha tunaari pachisrum chichaakrumka, aints chikich aintsu jiin tsetsee tuupich engketu wainiatrum paan wainua tumawaitrume. Antsu aints ni jiin tsetsee juun engketunka wainchawa tumawaitrume. 42 Tsetsee juun atumi jiin engketu wainchayatrumek, atumi yachí chicharkuram: ‘Yatsuru, tsetsee jiimin engketun ashiirtajme, wait aneasam tsangkamkata’ ¿itiur nusha titarmek? Anangkartin ainautiram, nuwá eemkaram atumi jii tsetsee juun engketua nunisrumek atumi tunaaringkia japaram, nuniangka paan jiimua nunisrumek chikich aintsun ni tunaaringkia pachisrum chichastinuitrume,” Jesús timiayi.

Numi nere jiisrum pengkerashi tusaram nekaamnawaitrume timiauri

(Mat. 7.17-20;12.34-35)

43-44 Nunia Jesús tuke nuikiartak: “Ju nungkanmaya ainau numi neren jiisar, ¿warí numita? tusar nekainawai. Numi jangkirtin amataikia, higuera nerenka juwinatsui. Tura narajnumiangka uva nerenka juwinatsui. Tura asamtai numi pengker ainauka napchaunaka nereenatsui. Tura numi napchau ainauka pengkernaka nereenatsui. 45 Aints ainausha nunisarang ainawai: Pengke nintintin ainauka pengker aa nuna chichainawai. Tura pasé nintintin ainauka pasé aa nuna chichainawai. Nekas paan nekaamnawaitai: Aints warina nintimias pujawa nuka ni nintin piatkamu asa, nunaka pachitsuk chichaawai,” Jesús timiayi.

Jea jimiar jeamkamun pachis etserkamu

(Mat. 7.24-27)

46 Nunia Jesús ataksha chichaak: “Wi taja nuka umiachiatrumsha ¿waruka Apurua Apurua turutrume? 47 Aints wini wininauka wína chichamrun antinak, tura umirtinak pujuinauka ¿ya aintsua tumawaita? tusan nekamtikiatjarme. 48 Nu aintska nungka pisunam jea jeamkamua tumawaitai. Tura nukap taimu asamtai, entsa nukap nujangkrak, nujang nukap ukatmaitiat, nungka pisu amanum jea jeamkamu asamtai, yumpungtatkama tujinkatnuitai. 49 Antsu chikich aints wína chichamrun anturtukiat umirtutsuk pujakka, aints yaikminam patatek jea jeamkamua tumawaitai. Tura asamtai entsa nukap nujangkrak, nujang nukap ukatam, jea pukuktinuitai, tura tuke iwiarachmin atinuitai,” Jesús timiayi.

7

Suntara apuri inatiri tsuwaramuri

(Mat. 8.5-13)

1 Jesús aints ainaun nuiniar umis ukuki Capernaum yaktanam wemiayi. 2 Nuni Romanmaya kapitán pujumiayi. Nuna inatiri jatanak wajas tepemiayi. Nuka nekas ni aneetiri inatiri ayayi. 3 Turamtai Jesúsan pachisar chichainaun antuk, kapitán judío juuntri ainaun chicharak:

—Jesúsnum werum: Kapitani inatiri jaawai. Tura wait aneas, inatirun tsuwatriti tawai titaram, —tusa akupkamiayi. 4-5 Tamati Jesúsan weriar nukap seainak:

—Nu kapitanka chikich nungkanmayaintiat, ii ainautinka pengker nintimturmaji. Tura asa ii iruntai jearin jeartamkamiaji. Tura asamtai ni inatiri jaak tepa nu tsuwaram ukuita, —tiarmiayi.

6 Tinamtai Jesús: Ayu tusa nijai wemiayi. Tura jeanam jeatasar weenamtai, kapitán ni amikri ainaun akatar: “Nijai ingkiunikrum tu titaram,” tusa akupkamiayi. Tura akupkamu asar, Jesúsan chicharinak: “Apuru, tsangkutrurta. Kapitán chichaman akupturmak: Wikia judíochu asan, jearun wayaata tichamin nintimjai. 7 Tura wikia mianchau asan amin jiistatkaman natsaamajai. Tura wainiatum wína inatir pachisam: Pengker wajasti takumningkia nuka pengker wajastatui. 8 Wikia nekasan suntara apuri umirnuitjai. Tura suntar ainaun inau asan, kichan weta tama nusha weenawai. Tura kichan winita tama nusha wininawai. Tura wi inatirun takatan inam, nusha miatrusarang umirtinawai. Tura amesha nunismek Apu asam juni wajasam chichaamning inatir tsaartatui tawai titaram,” Jesúsan tiarmiayi.

9 Tinamtai Jesús nuna antuk nu aintsu chichamen nintimias niin nemarinaun chicharak:

—Nekasan tajarme: Juni Israela nungkarin pujuinauka nu aintsua nunisarang: Yus tujinkachuitai tinaunaka kichkisha wainkachuitjai, —timiayi.

10 Tamati kapitán akupkamu ainau ni jeen waketkiar, kapitani inatiri yanchuk pengker wajasun wainkarmiayi.

Waje uchiri jakau inantukmiauri

11 Jumchik arus Jesús ni nuiniatiri ainaujai, tura chikich aints untsuri ainaujai tsaniasar chikich yaktanam Naín tutainum wearmiayi. 12 Tura nu yaktanam jeatak wajasar, aints jakaun iwiarsartas weenaun wainkarmiayi. Nu jakau nukuringkia wajeyayi. Tura uchirisha jakamia nukeyayi. Turamtai jakaun iwiarsatai tusar, nu yaktanmaya ainau untsuri nemarsarmiayi. 13 Turinamtai Jesús nu wajenka wainak wait anentar:

—Juutip, —timiayi.

14 Tura jakau engkermaun antiamtai, jakaun nanaakinauka wajasarmiayi. Nunia jakaun chicharak:

—Natsachi, nantakta tajame, —timiayi.

15 Tama niisha nantaki pujus chichasmiayi. Tura nantaki chichaamtai, Jesús nukurin chicharak: “Uchiram jukita,” timiayi. 16 Jesús nuna tamati, nuna wainkaru ainauka mash shamkarmiayi. Tura Yus juuntaitai tusar chichainak:

—Yuse chichame etserin nekas juun wantinturmakji. Tura Yus ni aintsri ainautin yainmaktas ju aintsun akupturmakji, —tiarmiayi.

17 Tura Judea nungkanmaya ainausha, tura nuna nangkamasarang timiá arák pujuinausha Jesúsa turamurin mash nekaawarmiayi.

Imiakratin Juan chicham nekaataram tusa akupkamuri

(Mat. 11.2-19)

18 Juanku nuiniatiri ainau Jesús aints jakau inankimun antukaru asar Juannasha ujakarmiayi. Tura ujakam nusha antuk ni nuiniatirin jimiaran untsuk: 19 Atumka Jesúsnum werum chichaakrum: ¿Yus uwemtikiartinun akupkatnuitjai tímia nuka amekitam? ¿Amechuitkumningkia chikichash nakastaij? tu iniastaram, tusa akupkamiayi. 20 Tura akupkam niisha Jesúsan weriar, nuni jeariar chicharinak:

—Imiakratin Juan iin akatamar: ¿Yus uwemtikiartinun akupkatnuitjai tímia nuka amekitam? ¿Amechuitkumningkia chikichash nakastaij? tu iniastaram tusa akuptamkaji. Nu nekaatasar wakeraji, —tiarmiayi.

21 Juanku nuiniatiri ainau nuni jearai, Jesús jau ainauncha tura najaiminak pujuinauncha untsuri tsuwarmiayi. Iwianchrintin ainauncha iwianchrin jiirki akupkamiayi. Tura wainmichu ainauncha untsuri wainmamtikiamiayi. 22 Tura asa Juanku nuiniatirin Jesús chicharak:

—Waketkiram atum wainkarume tura antukurme nuka Juan mash ujaktaram. Tura ujaakrum wainmichu ainau paan ataksha wainminawai, tura wekaichau ainausha ataksha wekainawai, tura kuchaprintin ainausha tsaarar pengker wajainawai, tura antichu ainausha paan antinawai, tura jakau ainausha ataksha nantakiar iwiaaku pujuinawai, tura mianchau ainauncha Yusnum uwemratin chichaman ujaawai titaram. 23 Aints wína turamurun wainkar, tuke inaitsuk nekasampita turutin ainauka nekasar warasartinuitai, tawai tusaram Juan ujaktaram, —timiayi.

24 Tama Juanku nuiniatiri waketkiaramtai, Jesús nuni juwakaru ainaun Juankun pachis nuikiartutan nangkamamiayi. Tura nuikiartak:

—Aints atsamunam Juan wainkatasrum ¿waruka wemiarume? Karis nase umpuam mai we, mai we waja nunisang ¿aints tu pujau wainkatasrumek wemiarum? Atsa. 25 Turachkurmesha ¿aints wejmakan akikian entsaru wainkatasrumek wemiarum? Atsa. Antsu wejmakan timiá shiirman akikian entsarinauka apu jeen pujuinawai. Atumsha nuka nekarme. 26 Tura ¿warí wainkatasrumea wemiarume? Nekasrum Yuse chichame etserin wainkatasrum wemiarume. Tura Juan wainkaram, chikich Yuse chichame etserin ainau nangkamasang péngke aints wainkamiarume. 27 Juankun pachis yaanchuik Yuse chichame etserin aarmia nuka nuwaitai: ‘Nintimrataram. Yus Mesíasan chicharak: Ame weatsmining jintimin iwiarati tusan, wína akupamurun eemkan akupajai timiayi,’ tu aarmawaitai.✡

28 Nekasan tajarme: Yuse chichamen etserin ju nungkanam puju armia nuka kichkisha Juankun nangkamaska pengké atsumiayi. Antsu yamaikia Yuse umirin mianchau ainausha wi turatnun wainkartin asar, Juankun nangkamasarang nuwá eemkar Yuse pujutirin jeartin ainawai tajarme.

29 Tura Juanku chichamen antukaru ainau, kuikian ju ainausha, tura chikich aints ainausha imiakratin Juan imiaimu asar, mash Yus nekas pengkeraitai tiarmiayi. 30 Antsu fariseo ainausha, tura Moisésa chichame nuikiartin ainausha Juan imiaichmau asar, Yus niin pengker awajsatas wakerinamaitiat pachischarmiayi, —Jesús timiayi.✡

31 Tura Juanku chichamen pachischaru asaramtai, Jesús nu aints ainaun chicharak: “Junia aints ainau, itiur nintiminawa nuna nekamtikiatjarme. 32 Junia aints ainau uchia nunisarang nintiminawai. Uchi ainau ni amikrijai nakurusmi tusar aints aanum iruntramunam chicharnainak: ‘Iikia nangkuwach umpuarnisha ¿waruka yaamtsurme? tunainawai. Tura nangkamir nakurusmi tusar, aints jakamunam nampearnisha ¿waruka juuttsurme? Uchi tu nintimina nunisrumek pujarme. 33 Juan taa, pangnaka yutsuk, tura vinoncha umutsuk pujamtai, atumka ni chichame antut nakitau asaram: Iwianchrinuitai tarume. 34 Tura wikia Yus akupkamutiatnak, chikich aintsua nunisnak yutancha pachitsuk yuwan, tura umutnasha pachitsuk umin asamtai, wina nakitrin asaram, wina pachitsaram: Ushuitai tura nampewitai turutrume, tura tunaarintin ainau amikrintai, tura kuikia juu ainau amikrintai turutrume. 35 Tura waininayat Yusen umirin ainau Yuse nekamtairin jukin asar ¿warukaya nunasha tinawa? tusar nekainawai, —Jesús timiayi.

Fariseo Jesúsan: Yuwita tusa untsukmauri

36 Fariseo aints yuwita tusa untsukmau asa, Jesús fariseo jeen waya, misanam yuwataj tusa keemsamiayi. 37 Tura yuwak pujai, nu yaktanmaya tunau nuwa: Jesús fariseo jeen yuwatas weyi tamaun antuk, kungkuti muti alabastro tutainum engkea takus fariseo jeen wayaamiayi. 38 Tura waya, ni tunaarin nintimias juutkamaikiak Jesúsa nawenini pujuras, nawen ni neaikirijai nijaramiayi. Nunia intashijai nawen japiramiayi. Tura Jesúsan timiá aneau asa, nawen mejeas kungkutijai ukatramiayi.✡

39 Turamtai fariseo aints Jesúsan yuwita tusa untsukmia nu nuwa turamurin wainak ningki nintimias: Juka nekas Yuse chichame etsernuitkungka ¿ju nuwa ni nawen takaa nuna warí nuwaki? tusa nekaawaintai. ¿Juka nekas tunau nuwachukai? tu nintimramiayi. 40 Tu nintimias pujamtai, Jesús ni nintimaurin nekau asa chicharak:

—Simónka, amin chichaman titasan wakerajme, —Jesús tama niisha ayaak:

—Ayu turuttia, nuikiartinu, —timiayi.

41 Tama Jesús chicharak:

—Jimia aints kuikian ikiamsar tumashmawarmiayi. Kichik cinco pachak (500) kuikian tumashmamiayi. Chikitcha aya cincuenta (50) kuikian tumashmamiayi. 42 Tura akiimiaktin kinta jeamtai, mai metek akiimiakartatkamawar tujinkarmiayi. Turinamtai kuikian ikiasu nu aintsu tumashrin mai metek nangkami sakarti tusa inaisamiayi. Tura asamtai ¿amesha nu aints jimiar pachismesha itiur nintimme? ¿Nu jimia aints tumashmawaru ainau mai metek tumashnum akirkairap timiau asar, tu aintsna nekas timiá anea? —timiayi.

43 Tu iniam Simón aimiak:

—¿Kuikian nukap tumashmamia nuchawashi? —timiayi. Tamati Jesús ayaak:

—Nekasam tame, —timiayi.

44 Tura nu nuwan jiis Jesús Simónkan ataksha chicharak:

—Wi ami jeemin wayaamtai, ii jeakrin tuke turina nunismek nawer nijartinka yaratrukchamame. ¿Antsu ju nuwa turamuka waintsumek? Juka nawerun ni neaikirijai nijatruri, tura ni intashijai japitruri. 45 Wi jeemin wayaamtai, ameka pengker awajtustasmeka mejentsachmame. Antsu ju nuwaka nawerun tuke inaitsuk mejentrusi.

46 Wi jeemin wayaamtai, pengker awajtustasmeka olivo macharijaingkia muukruka ukatrurchamame. Antsu juka nawerun kungkutijai ukatruri. 47 Ju turutau asamtai tajame: Juka wína nukap anentu asamtai, ni tunaari nekas nukap aa nuka mash tsangkuramuitai. Antsu tunaar jumchik awai ta nuna tunaari jumchik tsangkuramu asa, nuka Yusen jumchik aneawai, —Jesús Simónkan timiayi.

48 Nuniangka nuwan chicharak:

—Ami tunaarumka mash tsangkuramuitme, —timiayi.

49 Tamati Jesúsjai tsaniasar yuwiarmia nuka nintimsar:

—¿Jusha ya asa, aints ainau tunaarin tsangkuratnuita? —tunaiyarmiayi.

50 Nuna tinamtai Jesús nuwan chicharak:

—Ame wina uwemtikrurtinuitme, tu nintimturu asam uwemrawaitme. Pengker nintimsam weta, —timiayi.

8

Nuwa ainau Jesúsan yaingmauri

1 Nunia Jesús ni nuiniatiri doce amia nujai untsuri yakat ainamunam wekaakamaikiak Jesús Yusnum uwemratin chichaman etserak: Aints ainau Yusen tu umirkartinuitai tusa etserki wekaimiayi. 2 Turamtai nuwa ainausha Jesúsan nemariarmiayi. Nu nuwa ainausha Jesús yaanchuik tsuwarmau asar, chikich iwianchrintin pujuutiat iwianchrin jiirkir akuptukmau asar, Jesúsan nemariarmiayi. Magdalanmaya Marísha iwianchrin siete (7) jiirkimia nusha Jesúsjai tsanias wekaimiayi. 3 Chikitcha Cuza nuwari Juana naartinuyayi. Nu Cuzaka apu Herodesa jeen wainuyayi. Chikich nuwa Susana naartinuyayi. Chikich nuwa ainausha untsuri ni kuikiarijai Jesúsa yuumamurincha, tura ni nuiniatiri yuumamurincha sumarkar yaingkiarmiayi.✡

Arak pachisar nuikiartamu

(Mat. 13.1-9; Marc. 4.1-9)

4 Untsuri yaktanmaya ainau Jesúsan jiisartas kautkarmiayi. Tura kautkaram, nuikiartutai chichamjai etsermiayi, tura etserak: 5 “Anturtuktaram. Aints arakan tsaamratas wemiayi. Tura tsaamam, araka jingkiaji jintanam kakeekamiayi. Tura jintanam kakeekau asamtai, aints ainau jintanam wekajinak arakan najararmiayi. Tura chingki ainau yakiya kautkar jingkiajin yuwaarmiayi. 6 Chikich jingkiajisha kaya irunmaunum kakeekamiayi. Tura tsapaiyat nungka mujukash asamtai kaarmiayi. 7 Chikich jingkiajisha jangkinam kakeekamiayi. Tura jingkiajisha jangkijai mai metek tsapain asar pempearam jakamiayi. 8 Tura chikich jingkiajisha nungka pengkernum kakeekamiayi. Tura tsapai jingkiaji kichkitiat cien (100) nerekmiayi,” Jesús timiayi.

Tura ataksha kakar chichaak: “Aints ainautiram, ju chicham antukrum nintimrataram,” timiayi.

¿Jesús waruka nuikiartamun etserkamia?

(Mat. 13.10-17; Marc. 4.10-12)

9 Tamati ni nuiniatiri ainau Jesúsan iniinak: “¿Ju nuikiartamu tame nusha warí pachismea tame?” tiarmiayi. 10 Tu tinam Jesús aimiak: “Yus aints ainaun itiur inawa tusan, chikich aints ainau paan nekaachmin wainiatrum, atumka paan nekamtikiamuitrume. Antsu chikich aints ainau wína chichamrun antutan nakitinau asar, ni jiijaingkia paan waininayat, wainmichua nunisarang wajasarti tusan, tura antutnasha antinayat, nekaawartatkamawar tujinkarti tusan, aya nuikiartutai chichaman ujainajai,” Jesús timiayi.✡

Arak tsaamramun taja nunaka takun tajai tusa etserkamuri

(Mat. 13.18-23; Marc. 4.13-20)

11 Nunia ataksha etserak: “Wi árak tsaamramu taja nuka takuampi tawa tusaram nekaataram. Arakan taja nuka Yuse chichamen takun tajai. 12 Tura árak jintanam kakeekamia nu jintaka aintsu nintiya nunisketai. Nu aints ainau chichaman antukar Yus nekasampita tiarai tusa, tura uwemrarai tusa, Satanás nu chichaman nintinian jurawai. 13 Tura arak kayanam kakeekamiayi taja nuka chikich aintsu nintiya nunisarang ainawai. Chikich aints ainau Yuse chichamen pengker antukar, nekasampita tusar warainawai. Antsu itiurkachmin amataikia, Yuse chichamen umirtan inainawai. Tura asar árak kayanam kakeekamia nuka kangkape atsau asamtai, wári jaawa nunisarang nintiminawai. 14 Tura arak jangkinam kakeekamiayi taja nuka chikich aintsu nintiya nunisarang ainawai. Nu aints ainauka Yuse chichamenka paan antinayat, ju nungkanmaya ainau nintimina nunisarang nintiminawai. Tura kuikian nukap wakerinak, tura nakurutan tuke nintiminak Yuse chichamenka nintimtsuk pujuinawai. Tura asar árak jangkinam kakeekamia nunisarang ainawai. Jangkinam árak kakeekauka nerekchamin ainawai. 15 Tura árak péngke nungkanam kakeekamia nuka chikich aintsu nintiya nunisarang ainawai. Nu aints ainauka nekasar pengke nintintin asar, Yuse chichamen antukar nintin ukuinawai, tura tuke inaitsuk miatrusarang umirinawai. Tura asar cien (100) nerekua nunisarang ainawai,” Jesús timiayi.

Kantiin keemakmaun pachis nuikiartamu

(Marc. 4.21-25)

16 Nunia chikich nuikiartamun Jesús etserak: “Aints kichkisha kantiin keemak nukukchatnuitai. Tura peaka wamketinka puusashtinuitai. Antsu aints jeanam waiina nuka paan wainkarat tusa yakí kentsatnuitai. 17 Tura yamai uukmau aa nunaka ukunam mash paan inakmastinuitai, tura yamai nekaachmin ainia nunaka ukunam mash paan nekawartinuitai.✡

18 “Yuse chichamen nekas pengker nintiminak pujuinaunka Yuska nuna nangkamasang paan nekamtikiatnuitai. Antsu Yuse chichamen nintimtachunka ni antukmaurin kajinmamtikui. Tura asamtai nekasrum pengker antuktaram,” Jesús timiayi.✡

Jesúsa nukuri ni yachí ainaujai tarimuri

(Mat. 12.46-50; Marc. 3.31-35)

19 Jesús nuna tusa nuikiartak pujai, ni nukuri ni yachí ainaujai taarmiayi. Tura aints timiá untsuri Jesúsnum iruntraru asaramtai, Jesúsan jiisartatkamawar tujinkarmiayi. 20 Tura asaramtai Jesúsan ujainak:

—Nukuram yachim ainaujai aanum wajasar, amin jiirmasartas wakerutminawai, —tiarmiayi. 21 Tinamaitiat Jesús chicharak:

—Aints Yuse chichamen antukar umirinak pujuinauka wína nukur tura wína yatsur tura wína umaar ainawai, —timiayi.

Kucha tamparaun miaku awajsamuri

(Mat. 8.23-27; Marc. 4.35-41)

22 Chikich kintiati Jesús ni nuiniatiri ainaujai kanunam engkemawar:

—Atumajin katingtai, —timiayi. Tamati ayu tusar katiniarmiayi. 23 Tura katinai Jesúska kanunam kanur tepemiayi. Turamtai aneachmau nase kakar nasenmatai, yumi kanunam yaranak ukantanak wajasmiayi. 24 Tumamtai Jesúsan shintinak:

—Apurua, apurua, ukantatji, —tiarmiayi.

Tinamtai Jesús nantaki, nasencha tura kuchancha chicharkamiayi. Ni chichaamtai nasesha majaanmiayi. Nunia kuchasha miaaku wajasmiayi. 25 Turamtai ni nuiniatiri ainaun chicharak:

—¿Waruka winaka timiá nintimturtsurme? —timiayi.

Tamati niisha shamkar nukap nintimrar:

—¿Ausha warí aints asamtaiya nasesha, tura tampaasha umirinawa? —tunaiyarmiayi.

Iwianch jiikir kuchinam engkeamuri

(Mat. 8.28-34; Marc. 5.1-20)

26 Nunia Galilea nungka tumajin katingkiar, Gerasa nungkanam nujamkarmiayi. 27 Tura nujamkaramtai Jesús kanunmaya jiinai, nu yaktanmaya aints tarimiayi. Nu aintska nukap musach iwianchrintin pujuyayi. Tura misu pujus, jeanmaka pujutsuk aints jakau iwiartainum pujuyayi. 28-29 Iwianch nu aintsun ataksha ataksha achik nepetnuyayi. Tura asamtai uwejencha, tura nawencha jirujai jingkiamaitiat, niisha jiruncha tsuriau asamtai, metawartatkamawar tujinkarmiayi. Turinamtai iwianch nu aintsun jukiar, aints atsamunam umaarmiayi. Tura asamtai Jesús nu aintsun wainak, iwianch nu aintsu namangken engkemtuau ainaun chicharak:

—Jiinkiram ju aintska ukuktiaram, —timiayi. Tamati nu aintska Jesúsan tikishmatar kakar chicharak:

—Jesúsa, Yus yakí puja nuna uchiriya ¿warukaya winasha tarutniume? Wait aneasam winaka waitkaip, —timiayi. 30 Tamati Jesús iniak:

—¿Amesha yaachitme? —tu iniam iwianch untsuri ni namangken engkemtuau asar aiminak:

—Ii naaringkia untsurintai, —tiarmiayi. 31 Tura iwianch ainau Jesúsan seainak:

—Juun waanmaka akupkartukaip, —tiarmiayi. 32 Nu muranmasha kuchi untsuri shushungminak wajainau asaramtai, iwianch ainau Jesúsan seainak:

—Au kuchinam engkemataram tusam akupkartukta, —tiarmiayi. Tu seainam Jesúska ayu tusa tsangkatkamiayi. 33 Turamtai iwianch ainau nu aintsnumia jiinkiar, kuchinam engkemawaramtai, kuchi ainau wakenam mash pisarar, kuchanam ayangkar kijiakar kajingkiarmiayi.

34 Tuminamtai kuchi wainin nuna wainkar ampukiar yaktanam pujuinauncha, tura ajanam pujuinauncha kuchi turunamuncha etserkarmiayi. 35 Tura etserinamtai aints untsuri nu yaktanmaya jiinkiar: Jiimi tusar Jesúsnum jear, aints nuwik iwianchrintin pujuya nu pengker wajas wejmakan entsar, pengker nintimias Jesúsa nawenini pujaun wainkar shamkarmiayi. 36 Tura nuwik iwianchrintin pujuya nuna pengker pujaun wainkaru asar, yamai taaruncha ujakarmiayi. 37 Tu ujakaram Gerasa nungkanmaya aints kaunkarmia nusha mash nukap shamkar Jesúsan seainak:

—Wait aneasam ii nungkarinia jiinkim weta, —tiarmiayi. Tu tinam Jesús ayu tusa wetas kanunam engkemamiayi. 38 Turamtai nuwik iwianchrintin pujuya nuka pengker wajasu asa Jesúsan chicharak: Wisha winitjai tu iniamaitiat Jesús chicharak:

39 —Atsa, antsu jeemin waketkim, Yus amin nekas pengker awajtamsau asamtai, mash aints ainau ujakarta, —timiayi.

Tama: Ayu tusa waketki, Jesús niin pengker awajsamurin nu yaktanmaya ainaun mash ujakmiayi.

Jairo nawantri inankimuri, tura chikich nuwasha tsuwarmauri

(Mat. 9.18-26; Marc. 5.21-43)

40 Jesús katiamtai Galileanmaya ainau mash: Ni tati tusar nakainau asar, niin wainkar warasarmiayi. 41-42 Turai iruntai jea wainu apuri Jairo naartin tamiayi. Ni nawantri kichik doce (12) musachrintin amia nuka jatanak wajasamtai, nuka tari Jesús wajamunam tikishmatar:

—Wait aneasam wína jearun winita, —timiayi.

Tamati Jesús: Ayu tusa weai, aints untsuri nemarkar niin teawarmiayi.

43 Nu aints ainamunam nuwa doce (12) musach numpan nangkantsuk numpamia nusha pachinkamiayi. Nuka tsuwakratnun untsuri jiiutiat, kuikiarin mash amuaksha tsuwamichuyayi. 44 Tura tuntupenini tari, Jesúsa wejmakri ninukmaurin antingmiayi. Tura anting numpamurinka nangkankamiayi.

45 Turamtai Jesús inintrak:

—¿Yáki wína antinkama? —timiayi.

Tu iniamaitiat mash:

—Pengké antingchajme, —tinamtai Pedro chicharak:

—Nuikiartinu, amin aints timiá untsuri etenmawaru asar ¿yáki amincha antinmakma? nuka pengké nekaachminuitai, —timiayi.

46 Tamati Jesús ayaak:

—Atsa, nekas wína kichik antinkau asamtai, wína kakarmarjai tsuwarjai tusan nekajai, —timiayi.

47 Tama nu nuwasha: Nekarayapi tusa kurangki tari, Jesús wajamunam tikishmatramiayi. Tura aints mash antinamunam warukang antingma tura itiurak pengker wajasma tusa ujakmiayi. 48 Tu ujaam Jesús chicharak:

—Nawantru, wína nekasampita turutu asam, nekasam pengker wajasume. Pengker nintimsam yamaikia weta, —timiayi.

49 Tu chichaak wajai, Jairo aintsri ni jeenia tari apurin chicharak:

—Nawantrumka yanchuk jakayi. Nuikiartin nemarkini awajip, —timiayi. 50 Tamati Jesús nuna antuk chicharak:

—Shamkaip, antsu nekasampita tusam, wína nintimtursata. Turakminka nawantrumka pengker wajastatui, —timiayi.

51 Tura jeanam jear, Jesús untsuri aints ainau jeanam wayaawartas wakerinau wainiat, aya Pedron, nunia Santiagoncha, nunia Juannasha, nunia nuwachi aparincha, nunia nukurincha wayaawarti tusa tsangkatkamiayi. 52 Tura jeanam wayaawar, untsuri juutkamaikiak untsuminaun wainkarmiayi. Tura Jesús nu aints ainaun wainak chicharak:

—Juutsuk asataram. Nu nuwachikia jakachi antsu kanuri, —timiayi.

53 Tau wainiat nuwawach nekas jakau asamtai, nuna nekawaruka: ¿Warukakung taj? tusar wishikiarmiayi. 54 Turinamaitiat Jesús jakau uwejen achik kakar chicharak:

—Nawantru nantaktia, —timiayi.

55 Tama ni wakani ataksha engkemtuamu asa, niisha jakayat ataksha nantakmiayi. Nantakiamtai Jesús: Ayurataram timiayi. 56 Jairo nawantri jakayat nantakiamtai, ni aparisha tura ni nukurisha nukap nintimraramtai, Jesús chicharak:

—Ju aitkamuka aints kichkisha pengké ujakairap, —timiayi.

9

Jesús ni nuiniatiri ainaun akatar akupkamuri

(Mat. 10.5-15; Marc. 6.7-13)

1 Chikich kintati Jesús ni nuiniatiri doce (12) amia nuna untsuk wina chichamrujai iwianchrintin ainaun iwianchrin jiirkiarti, tura jau ainauncha tsuwararti tusa, ni kakarmarin susamiayi. 2 Tura Yus aints ainaun tu inawai titaram, tura jau ainausha tsuwartaram tusa akatar akupkamiayi. 3 Tura chicharak:

—Jinta wekaakurmesha aintsarmek wetaram. Waisha takutsuk, tura pitakrumsha takutsuk, tura yurumkasha takutsuk, tura kuikiasha takutsuk wekaasataram. Tura wejmakrumsha jimiarka takutsuk wekaasataram. 4 Tura chikich yaktanam werum aints: Iijai pujusmi tamati, nuni wayaaram nu aintsjai pujustaram. Tura nu yaktanmasha pujusrum, jeanam wayaarmeka nuni tuke kanurtaram. 5 Tura atumin: Juni wayaawairap tusar suritraminamtaikia, nu yaktanmayangka jiinkiram ukuktiaram. Tura ukuakrum atumi nawe japimiarum: Ju aints ainaun Yus jiisti tusaram, aints ainau mash nekamtikiataram, —tusa Jesús ni nuiniatirin akupak timiayi.✡

6 Tamati nunia jiinkiar mash yakat ainamunam Yusnum uwemratin chichaman etserkiar wearmiayi. Tura jau ainauncha tsuwararmiayi.

Herodes Jesúsan pachis yáki tusa nekaatas wakeramuri

(Mat. 14.1-12; Marc. 6.14-29)

7 Aints ainau Jesúsa turamurin pachisar etserkaru asaramtai, apu Herodes nuna antuk nukap nintimramiayi. Chikich aints ainauka Jesúsan pachisar:

—Juan jakamunmaya nantaki wekaawai, —tiarmiayi. 8 Chikich ainausha chichainak:

—Elías yaanchuik Yuse chichame etserin pujumia nuka ataksha wantinak wekaawai, —tiarmiayi. Tura chikich ainausha chichainak:

—Atsa, chikich aints Yuse chichame etserin yaanchuik pujumia nuka jakamunmaya nantaki wekaawai, —tusar pachimian chichaarmiayi.✡

9 Tu tinamtai Herodes nuna antuk:

—Wikia Juanku muuken akaktaram timiajai. ¿Tura nu aintsun pachisar nukap chichaina nusha yáki? —tu nintimu asa Jesúsan jiistas wakerimiayi.

Jesús cinco warang aintsun yuramuri

(Mat. 14.13-21; Marc. 6.30-44; Juan 6.1-14)

10 Nunia Jesús akupkamu ainau ataksha Jesúsnum waketkiar, ni turamurin ujakarmiayi. Tura kaunkaramtai Jesús niin mash yaruak, aints atsamunam Betsaida yaktanam arakchichu amanum wearmiayi. 11 Turinamtai Jesús nu aints ainaun aujas: Yus aints ainaun tu inawai tusa nuiniarmiayi. Tura jau ainauncha tsuwarmiayi.

12 Tura tsaa akaamtai, ni nuiniatiri doce (12) irunmia nuka Jesúsan tariar chicharinak:

—Juni aintsu pujutiri aya atsau asamtai, yakat arakchichu amanum aints pujamunam yurumkan sumakarat tusam, tura nuni kanurarat tusam, aints ainau akupkarta, —tiarmiayi. 13 Tinamtai Jesús ayaak:

—Atumek ni yutairi susataram, —tamati ni nuiniatiri chicharinak:

—Pang iinuka ju uwejchik arutramji. Namaksha jimiarchik arutramji. Antsu iikia yurumak sumatskesha ¿itiurak ju aints ainausha yuratjik? —tiarmiayi.

14 Aishmang cinco warang iruntraru asaramtai nunaka tiarmiayi. Tinamtai Jesús ni nuiniatiri ainaun chicharak:

—Atumka aints cincuenta, (50) cincuenta (50) kanákrum pujustaram tusaram chichastaram, —timiayi.

15 Tamati ni tímia nunisarang mash pujusarmiayi. 16 Mash pujusaramtai, Jesús pangkan ju uwejchik takus, tura namaknasha jimiarchik takus, nayaimpinmanini pangkai jiimias, Yusen maaketai timiayi. Nunia pangkan puuk ni nuiniatiri ainaun susam, nusha aints ainaun mash susarmiayi. 17 Tura susaram mash yuwaar tutuararmiayi. Tura yuwaar umisar ampintraun doce (12) changkinan chumpiawarmiayi.

Pedro Jesúsan: Mesíasaitme timiauri

(Mat. 16.13-19; Marc. 8.27-29)

18 Chikich kintati aints atsamunam ni nuiniatirijai iruntrar pujuinau asar, Jesús Yusen sea umis iniak:

—Aints ainau wína pachitsar ¿warí aintsuita turutinawak? —tu iniasmiayi.

19 Tu iniam aiminak:

—Chikich ainau amin pachitmasar: Imiakratin Juankun maawarmia nuwaashi turaminawai. Tura chikitcha Elíasashi turaminawai. Tura chikitcha Yuse chichame etserin yaanchuik pujumia nuka jakamunmaya nantaki wekaatsuash turaminawai, —tiarmiayi.✡

20 Tinamtai Jesús ataksha iniak:

—¿Tura atumsha winasha warintrutrume? —timiayi.

Tu iniam Pedro ayaak:

—Ameka Mesíasaitme. Yus akupkamuitme, —timiayi.

Jesús ni jakatniurin pachis etserkamuri

(Mat. 16.21-28; Marc. 8.31-9.1)

21 Pedro tamati Jesús chicharak:

—Nuka pengké etserkairap, —timiayi.

22 Nunia ataksha chicharak:

—Yus akupkamutiatnak aints asan, nukap wait wajaktatjai. Wi turamtai judío juuntri ainau, tura sacerdote juuntri ainausha, tura Moisésa chichamen nuikiartin ainausha wína nakitrinak mantuwartatui. Tura wainiatnak kampatam kinta jakan tepayatun ataksha nantaktatjai, —timiayi.✡

23 Nunia mash aints ainaun chicharak:

—Aints wína nekas umirtuktas wakerakka, ni wakeramurin inais, mianchawaitjai tusa, aints ni krusrin juwawa nunisang ni jakatniurinka shamtsuk kintajai metek wina nemartusti. 24 Tura asamtai aints ningki wakerak: Wikia jakashtatjai tauka jakatnuitai. Antsu aints wína anentak jakatata nuka jakayat tuke iwiaaku pujustinuitai. 25 Nintimrataram: Aints ju nungkanam aa nuna mash sumak, pengké yuumatsuk pujayat, ni wakani tuke mengkaakamtaikia, ¿itiurak tuke iwiaakusha pujusat? 26 Aints wína natsantrinak, tura wína chichamruncha natsantinamtaikia, wi aintsutiatnak Yus akupkamu asan, wína Apaachiru kakarmarijai winakun, tura ni awemamuri ainaujai paaniunam winakun, wína natsantrurmia nuna pachisan: Nuka wína aintsruchuitai titinuitjai. 27 Tura nekasan tajarme: Aints juni wijai tsaniasar pujuinauka, Yus ni kakarmarijai ni aintsri ainaun inartata nunaka jatsuk wainkartinuitai, —Jesús timiayi.✡

Jesúsa yapaijmiamamuri

(Mat. 17.1-8; Marc. 9.2-8)

28 Nunia chikich semantin Jesús Yusen seatas Pedroncha, nunia Santiagoncha, nunia Juannasha juki muranam wakaarmiayi. 29 Tura Jesús Yusen seak wajai, ni yapi aneachmau yapajmiama jiitsumir wajasmiayi. Ni entsatirisha nunisang nekas puju jiitsumir amiayi. 30 Turamtai aints jimiar Jesúsan wantintukar nijai chichainaun wainkarmiayi. Nuka Moisésayayi. Tura chikitcha Elíasayayi. 31 Nusha paaniunam jiitsumir wajaarmiayi. Tura Jesúsjai chichainak Jerusalénnum ni waitnas jakatniurin pachisar chichaarmiayi. 32 Tuminamtai Pedro ni tsaniakmaurijai kari nepetinam kanuru asar, kuraat shintarar, Jesúsan jimiá aintsjai wajaun wainkarmiayi. 33 Tura nu aints jimiar Jesúsan ukukiar wearamtai, Pedro Jesúsan chicharak:

—Nuikiartinu, ii juni pujustincha nekas pengkeraitai. Juni kampatam jeawach jeamkarmi, kichka aminu, nunia kichka Moisésnau, nunia kichka Elíasnau ati, —timiayi.

Antsu ni tímia nunaka tenapka nintimtsuk timiayi. 34 Pedro tu chichaak pujai yurangkim mikin wajasmiayi. Turamtai shamkarmiayi. 35 Tura yurangminmaya chichaun antukarmiayi. Yus chichaak: “Juka wína uchiruitai, wína aneetiruitai. Juka nekasrum anturkataram,” —timiayi.✡

36 Yus tamati nu chichaamun antukar umisar, aya Jesúsnak ningki wajaun wainkarmiayi. Tura ni wainkarmia nunaka aintsnaka kichkincha ujakcharmiayi.

Uchinmaya iwianch jiikmiauri

(Mat. 17.14-21; Marc. 9.14-29)

37 Kashin tsawaarar Jesús ni nuiniatiri ainaujai muranmaya taar, untsuri aintsjai ingkunikiarmiayi. 38 Nu aintsnumia kichik jiintuki, Jesúsan kakar chicharak:

—Nuikiartinu, wait aneasam uchir jiitrusta. Uchirsha juuchikitai. 39 Iwianch uchirun engkemtua kakar untsumtiku weawai. Tura wichiptur wajasti tusa tura jangken sauran kapukja apaati tusa, pasé awajuweawai. Tura pengké akupuweatsui. 40 Turamtai ami nuiniatirmin iwianchrin jiirkit tusan seamjai. Turamaitiat tujintrutkari, —timiayi.

41 Tamati Jesús chicharak:

—Maj, Yus nintimchau asaram, winasha nekasampita turutiaram tusanka ¿warutam musachik atumjaisha pujustaj? Tura tupin nintimrataram tusanka ¿warutam musachik atumniasha nakastajrume? Watska, uchiram juni itata, —timiayi.

42 Tama uchin itaaramtai, iwianch uchin nungka ujuar, wewerkaja jakramiayi. Turamtai Jesús iwianchin kakar chicharkamiayi. Nunia uchin pengker awajas ni aparin awangtukmiayi. 43 Turamtai nuna wainkaru ainauka nukap nintimrar: Yuska nekas juuntapita tiarmiayi.

Jesús ni jakatniurin pachis ataksha etserkamuri

(Mat. 17.22-23; Marc. 9.30-32)

Aints mash ni turamurin nintimsar pujuinai, Jesús ni nuiniatiri ainaun chicharak:

44 —Wi tajarme nuka pengker antukrum kajinmatsuk asataram. Wikia Yus akupkamu ayatnak aints asamtai, pasé aints ainamunam surutkartinuitai, —timiayi.

45 Antsu ni nuiniatiri ainau paan nekaawarai tusa surimkau asamtai, Jesús tímia nuna ¿warinkung taj? tusarka nekaacharmiayi. Tura waringki tusar iniasartatkamawar arantukarmiayi.

Yaachita chikich ainaun nangkamaskesha timiauri

(Mat. 18.1-5; Marc. 9.33-37)

46 Nunia Jesúsa nuiniatiri ainau mai nuwamtak:

—¿Yaachita chikich ainaun nangkamaskesha? —tunaiyarmiayi.✡

47 Tu tinam Jesús ni nintimaurin nekaru asa, uchin juki nijai tsanias wajas, 48 ni nuiniatirin chicharak:

—Aints wína anentuka ju uchi ai mianchauchin wainiat pengker awajkungka, winasha nunisang pengker awajtawai. Tura wína pengker awajtauka wína akuptukmia nunasha nunisang pengker awajui. Atumek nintimsarmeka: Juka nekas mianchawaitai tarume juka mash aints ainaun nangkamasketai, —Jesús timiayi.✡

Aints iin nakitramachkungka iincha yainmaktinuitji

(Marc. 9.38-40)

49 Tamati Juan Jesúsan chicharak:

—Nuikiartinu, chikich aints amin naarmin pachis iwianchin jiiki akupausha wainkamji. Tura iijai tsanias wekaachu asamtai, iwianch jiikim akupkaip tusar suritkamji, —timiayi.

50 Tamaitiat Jesús chicharak:

—Antsu suritkairap. Aints iin nakitramachkungka iincha yainmaktinuitji, —timiayi.

Santiagon nunia Juannasha chicharkamuri

51 Jesús nayaimpinam waketkitnuri jeatak wajasamtai, shamtsuk Jerusalénnum wetan wakerimiayi. 52 Tura Samaria nungkanam wekaak, ni nuiniatiri ainaun kanurtintrin eakarat tusa, yaktanam eemki akupkamiayi. 53 Jesús akupkamu waininayat, Samarianmaya aints ainau Jesúsan pachisar: Junia jiinki Jerusalénnum wetatui tusar, nuna nekainau asar: Juningkia kanurchatatrume tusar suritkarmiayi. 54 Tura suritinam Jesúsa nuiniatiri Santiago tura Juansha nuna antukaru asar, Jesúsan iniinak:

—Apuru, ¿Yus jiin nayaimpinmaya akupak, Samarianmaya ainaun amukat tusar seatjiash? —tiarmiayi.

55 Tu tinam Jesús niin jiis kakar chicharak:

—¿Atumi ninti warukuki tusarmeka nekaamatsrumek? Wikia aintsutiatnak Yus akupkamu asan, aints ainaun mesratasnaka tachamiajai. Antsu aints ainaun uwemtikratasan tawitjai, —timiayi.

56 Nuniangka chikich yaktanam wearmiayi.

Jesúsan nemartan wakerinaun chicharkamuri

(Mat. 8.19-22)

57 Jinta weenai, chikich aints Jesúsan chicharak:

—Apuru, ame tunia wekaasatatme nunisha amin nemarsatasan wakerajme, —timiayi.

58 Tama Jesús ayaak:

—Kujancham ainau waanam kaninawai. Chingki ainausha pasungminawai. Antsu wikia Yus akupkamutiatnak aints asan, kanurmintruka atsawai. Tura asamtai wijai wekaakmeka wait wajakainme, —timiayi.

59 Nunia chikich aintsnasha chicharak:

—Nemartusta, —timiayi.

Tamati chicharak:

—Ayu Apuru, turayat wína apar jakamtai, iwiarsan umisan nuniangka aminka nemarsatatjame. Nu tsangkatrukta, —timiayi.

60 Tamati Jesús ayaak:

—Atsa, wína umirtukcharu ainau jakawa nunisarang pujuinau asar, ni weari jakamtai iwiarsarti. Antsu ameka Yus umirkatin warukuita tusam etserkata, —timiayi.

61 Tama nunia chikich aints Jesúsan chicharak:

—Apuru, amin nemarsatasan wakerajme. Tura wína jearun waketkin, wína aintsur ainaun: Weajai tusan aujsan ukukin, nuniangka amin nemarsatjame, —timiayi.

62 Tamati Jesús ayaak:

—Waaka nungka tsaitin japiinamtai, waakartin nungkan tsaikmaikiak wekaayat, tuntupenini jiimkungka, nu takatan pengkerka umikchamnawaitai. Tura asamtai aints Yuse chichamen etsertan wakerayat, ni wearin ukukchamin nekapeakka, Yus aints ainaun inawa nuna takatrinka takaschamnawaitai, —timiayi.

10

Jesús setenta y dos (72) aintsun akupkamuri

1 Nunia Jesús chikich aints setenta y dos (72) niin nemarinaun wainak:

—Mash yakat ainamunam wi wetatja nuni jimiarchik jimiarchik tsaniasrum eemajataram, —tusa akupkamiayi.

2 Tura chicharak:

“Nekasan tajarme: Nu aints ainau trigo yanchuk tsamakua nunisarang ainawai. Tura juuktin kinta jeau waininayat, juukartin jumchik irunua nunisarang Yuse chichamen etserin ainausha jumchik asaramtai, Yus ni chichamen etserin ainaun wári akupkat tusaram Yus seataram.✡

3 “Tura atumsha wetaram. Atum uwija uchiriya nunisrumek pujarmin wainiatnak, wisha aints juun yawaaya nunisarang pujuinamunam akupajrume.✡ 4 Tura kuikiasha takutsuk, tura yutaisha entsatsuk, tura sapatcha takutsuk wetaram. Tura jinta wekaakuram, aints ainaujai aujmatnaitsuk asataram. 5 Tura jeanam wayaakrum: Ju jeanam pujuinautirminka Yus atumin pengker awajtamsarti titaram. 6 Nu takurmin nu jeanam pujuinau pengker nintimsar pujuinamtaikia, nu jeanam pujuinaunaka Yuska pengker awajsatatui. Antsu nu jeanam pujuinau pengker nintimtsuk pujuinamtaikia, Yuska pengkerka awajsashtatui. 7 Tura jeanam wayaarume nuning kanurtaram. Antsu chikich chikich jeanmaka kanukni wajairap. Tura takakminauka tuke akiktin asaramtai, atumin yutancha suramina nuke yuwataram. Tura amutincha suramina nuke amurtaram.✡

8 “Atumka chikich yaktanam jeakrumka, jeentin atumin wayaataram tusa juraminamtaikia, nu jeanmaya yutan suramina nuke yuwataram. 9 Jau ainausha tsuwartaram. Nunia Yus atumin inatmartas wakerawai titaram. 10 Tura chikich yaktanam jeakrumin, atum chicham etsermaun antutan nakitinamtaikia, jinta wajasrum titaram: 11 ‘Chicham ii etserji nu antut nakitau asakrumin, atumi nungkari ii nawen nujata nu japimiarar, atumin japar ukuaji. Antsu Yus atumin inatmartas wakerawai tajirme nu chichamka aneaku ataram,’ tusaram nu yaktanmayangka jiinkiram ukuktiaram.✡

12 “Tura wait wajaktin kinta jeamtai, yaanchuik Sodoma yaktanam pujuinau tunau asar, nukap wait wajakarmia nuna nangkamasarang nu yaktanam pujuinausha timiá wait wajakartin ainawai tajarme,” Jesús timiayi.✡

Yusen umirchau ainau yaktarin pachis etserkamuri

(Mat. 11.20-24)

13 Nunia Jesús ataksha chicharak:

“Nu yaktanmaya ainau titaram: Corazín yaktanmaya ainautirmin, Betsaida yaktanmaya ainautirmincha aneartaram tajarme. Atumka nukap wait wajaktinuitrume. Tiro yaktanmaya ainau, tura Sidón yaktanmaya ainausha Yusen umirchau ainayat, Yuse kakarmarijai wainchati takatan atum wainkamiarume nuna wainkachariat nu wainkarkia, yaanchuik ni nintimaurin yapajiawar Yus tunaarun japitrurti tusar, entsatin pushun entsarar, tura muuken yukuujai yukuarar, Yusnum uwemin armiayi. 14 Tura atumsha wainchati takat wainkayatrumek, atumi tunaari inait nakitau asaram, tunau ainau jiistin kinta jeamtai, atumka Tiro yaktanmaya ainausha, tura Sidón yaktanmaya ainausha nangkamasrumek nukap wait wajaktinuitrume.✡

15 “Capernaum yaktanmaya ainautirmincha wikia tajarme: Atumka anangmamkuram: ‘Iikia nayaimpinam pujustatjiapi,’ ¿tu nintimsarmek pujaram? Antsu atumka jakau matsamtainum mengkakatnuitrume tajarme, —Jesús timiayi.

16 Nunia ni nuiniatirin ataksha chicharak:

“Atum wína umirtuku asakrumin, atumin anturtaminauka winasha anturtinawai. Tura atumin nakitraminauka winasha nakitrinawai. Tura wína nakitrinauka wína akuptukuncha nunisarang nakitinawai,” Jesús tu chicharak ni aintsri ainaun akupkamiayi.✡

Setenta y dos (72) aints waketkimuri

17 Nu setenta y dos (72) aints Jesús akupkamu asar, Yuse chichamen etserkar waketkiar Jesúsnum kaunkar warasar chicharinak:

—Apuru, iikia ami naaram pachisar iwianch ainau jiikir akupamsha iincha umirtamkamji, —tiarmiayi.

18 Tu tinam Jesús chicharak:

—Nekasrum tarume. Wisha nunisnak Satanásan nayaimpinmaya charpia nunisang akaikinun wainkamiajai.✡

19 Tura asan atumi nemase Satanás nepetkataram tusan, atum aneachmau napi nájakrumsha, tura titing nájakrumsha najaimiatsuk pujusmintrum tusan, wína kakarmarun susamjarme. 20 Tura wainiatrum iwianch ainau atumin umirtaminamtaisha warasairap. Antsu atumi naari nayaimpinam aarmau asamtai warastaram, —timiayi.✡

Jesúsa waraamuri

(Mat. 11.25-27;13.16-17)

21 Nuniangka Yuse Wakani Jesúsa nintin waramtikmau asa Yusen seak:

—Apaachiru, maaketai tajame. Ameka mash nayaimpinmaya ainau Apurinme. Tura mash nungkanmaya ainau Apurinme. Tura asam aints ningki nintimsar: Wikia nekau aintsuitjai tinauka ju chichaman nekaacharti tusam uukuitme. Antsu uchichia nunisarang nintiminau ju chichaman paan nekaawarti tusam nekamtikiawaitme. Apaachiru, nekasam tu ati tau asakmin maaketai tajame, —timiayi.

22 Nunia Yusen sea umis ataksha chichaak:

—Wina Apaachir mash aa nuna wina surusmiayi. Aints kichkisha Yuse Uchiri itiurak a tusarka nekainatsui. Tura wína Apaachir itiurak a tusarsha nunasha nekainatsui. Antsu wikia Yuse Uchiri asan, tu awai tusan, paan nekajai. Tura aints ainaun: Wina Apaachirka tu awai tusan, wi nekamtikiatasan wakeraknaka nekamtikiamnawaitjai, —Jesús timiayi.✡

23-24 Nunia nu chichaman ujak ukuki, ni nuiniatiri ainaunak chicharak: “Nekasan tajarme: Yaanchuik Yuse chichame etserin ainau, tura apu ainau untsuri atum waintrume nunasha wainkartas wakerinayat wainkacharmiayi. Tura atum antuwearme nunasha antukartas wakerinayat antukcharmiayi. Tura atumka wi turamu wainkau asaram nekasrum warastinuitrume, —Jesús timiayi.

Samarianmaya aintsun pachis nuikiartamuri

25 Nunia Moisésa chichame nuikiartin Jesúsan tari, warintintak tusa, nekapsatas chicharak:

—Nuikiartinu ¿wi pujut nangkankashtinun jukitaj tusancha, warinak turuwaintaj? —timiayi.

26 Tu iniam Jesús ayaak:

—Moisésa aarmaurisha ¿warintua aarmawaita? ¿Nu aujkumsha itiur nintimme? —timiayi.

27 Tu iniam Moisésa chichame nuikiartin aimiak:

—Nekas tu aarmawaitai: ‘Yusrum aminu apuram asamtai, nekasam ami nintimjai tuke aneen ata, tura ami kakarmarmijai tuke aneen ata, tura ami nintimaurumjaisha tuke aneen ata. Tura ami namangkem aneame nunismek chikich ainausha aneen ata,’ tu aarmawaitai, —timiayi.

28 Tamati Jesús chicharak:

—Pengker aimkame. Nu chicham umirkumka, Yusnum tuke iwiaaku pujustinuitme, —timiayi.✡

29 Tama Moisésa chichamen timiatruska umirkachu asa, nu aintska Jesúsan iniak:

—¿Chikich aintcha itiur aneetnuitji? —timiayi.

30 Tu iniam Jesús chicharak:

—Wi nuikiartamu etsermatai, ame anturtukam nekaata. Judío aints Jerusalénnumia jiinki, Jericó yaktanam jeatas jinta weak, kasa aints ainaujai ingkunik nu aints katsú katsumka ni waririncha, tura entsatirincha mash atankiarmiayi. Tura jakawa nunisang kajinmakamtai, nu aintsun jinta yantamen japawar ukukiarmiayi. 31 Turamtai jumchik arus sacerdote nu jinta weak, nu aintsun wainak aya ikiang jiis ukukmiayi. 32 Nunia jumchik arus sacerdote yaintrisha, Levita tutai, nu jinta weak, nuni aints jinta yantamen tepaun wainkayat, nusha nunisang tupnik nangkaikimiayi. 33 Nunia Samarianmaya aints nu jintak winimiayi. Tura nu aintsun wainak wait anentramiayi. 34 Tura olivo macharijai tura vinojai ni charurmaurin yakaramiayi. Tura tarachjai penuntramiayi. Tura ni entsamtairin kenas juki, irau kanutinam jea tenap wainkamiayi. 35 Kashin tsawaar wetas jeeniun jimia kuikian suwak: ‘Pai, ju aintska pengker waitrukta. Tura ju jeachamtaikia, waketkun ni tumashrinka akiimiaktatjai,’ timiayi. 36 Ayu watska. ¿Ju kampatam aints pachismesha itiur nintimme? ¿Tu aintsua kasa ainau katsumkamuncha ni namangkea nunischa aneemiayi? —Jesús timiayi.

37 Tu iniam Moisésa chichame nuikiartin aimiak:

—Katsumkamun wait anentramia nuwaitai, —timiayi. Tamati Jesús chicharak:

—Nekasam tame. Amesha nunismek turata, —timiayi.

Marta kai Maríjai pujamunam jeamuri

38 Nunia Jesús jinta weak, chikich yaktanam jeamiayi. Tura nu yaktanmaya nuwa, Marta naartin Jesúsan: Jearun wayaata, tusa untsukmiayi. 39 Marta kai Maríkia nu jeanmak pujau asa, Jesúsan ayaamrus ni chichamen antú pujurmiayi.✡ 40 Antsu Martaka ni takatrin timiá nintimtau asa, Jesúsan jiis chicharak:

—Apurua, ¿wína kair takatan winák winák inaitursa juka nintimtsumek? Amesha yaiita tita, —timiayi.

41 Tamaitiat Jesús ayaak:

—Maj, Marta, takatrum timiá untsuri aa nuke nintimtame. 42 Turayatum kichik aa nuke yuumatame. Maríkia antú puja juka nekas pengker aa nuna turawai. Tura asamtai antukchati tusan pengké surimkashtatjai, —timiayi.

11

Yus tu seataram tusa nuikartamuri

(Mat. 6.9-15;7.7-11)

1 Chikich kintati Jesús aints atsamunam Yusen seak pujumiayi. Tura sea umisamtai, ni nuiniatiri kichik Jesúsan chicharak:

—Apuru, imiakratin Juan ni nuiniatiri ainaun nuiniarmia nunismek Yus seat nuikiarturta, —timiayi.

2 Tama Jesús chicharak:

—Yus seatasrum wakerakrumka tu seataram:

‘Ii Apaachiri Yus, nayaimpinam pujame nu ii nekas Apaachirinme.

Aints mash amin naarmin pachisar: Ameketme pengkeram turamiarti.

Ame aints inartin kinta wári jeati.

Ame wakeramuram nayaimpinmasha, tura nungkanmasha tuke ati.

3 Ju kintaka ii yutairi yuumaji nu sukartusta.

4 Tura chikich aints iin pasé awajtamsaru ainau tsangkurau akurningkia, ii tunaarisha nunismek tsangkukratkata. Tura tunaunum jearai tusam japkartuam ukukratkiip, antsu iwianchnumia uwemtikiartukta. Maaketai.’ Tu Yuska seataram, —timiayi.

5-6 Nunia ataksha ni nuiniatiri ainaun chicharak:

—Aints ni amikrin itiurkamnawaita tusar nintimrarmi. Atumsha amikrintin akurmeka, amikrum kashi japeng yajaya irastas taamtai, chikich amikrumi jeen weakrum, waiti kiramunam jearam chicharkuram: ‘Amikchi, aints arakia aneachmau wina jearun irastas tayi. Tura wainiatun yuwatniuri winaruka pengké atsau asamtai, pang kampatmachik tsangkatrukta’ tu seamaitiat, 7 atumi amikri waiti kiramunam chichartamak: ‘Wina waittsuk asata. Jearka kiramuitai. Tura uchirsha wijai mash kanurar tepeenawai. ¿Tura asaramtai wisha nantakin amaschamin tepajai’ turamintash? Atsa. 8 Antsu nekasan tajarme: Nuka atumi amikrintiat yuumamurmin suramsatas nantaachmataikia, atumka nekasrum yuumakrum seaj pujakrumningkia, yuumamurmin suramsatnuitrume. 9-10 Aints warina seamina nunaka juwinawai, tura warina eainawa nunaka waininawai. Tura winajai tinaunka waitincha uratinawai. Tura asamtai wikia atumin tajarme: Yus tuke seataram. Turakrumningkia yuumamurmincha suramsatatrume. Tura Yuse wakeramurin nekaatasrum wakerakrumningkia, Yuska nunasha nekamtikramatatrume. Tura Yus pujamunam jeatasrum wakerakrumningkia, Yuska waitin uratramtinuitrume.

11 Uchirtin ainautirmesha nintimrataram: ¿Yaachia uchiri yaparak yurumkan seamaitiat, yurumkanka sutsuk kayan sua? ¿Tura yaachia uchiri namakan seamaitiat, namaknaka sutsuk napin sua? 12 ¿Tura yaachia uchiri nujintan seamaitiat titingkin sua? 13 Atumka tunau ayatrumek, nekasrum atumi uchiri pengker aa nuke suarme. Atumka tuke turau asakrumin, atum Yus seakrumningkia, atumi Apaachiri nayaimpinam puja nuka nekas timiá pengker asa ¿ni Wakanin nekas pengker aa nunaka itiur suritramkating? —Jesús timiayi.✡

Jesúska iwianchi kakarmarijai iwianchnaka akupawai timiauri

(Mat. 12.22-30; Marc. 3.20-27)

14 Nuna tusa ukuki, aints iwianch engkemtuam chichachu pujaun wainak, Jesús iwianchin jiiki akupkamiayi. Tura iwianch jiinkiamtai, chichatnasha paan chichakmiayi. Turamtai nuna wainkaru ainauka nintimrarmiayi. 15 Antsu chikich aints ainau chichainak:

—Juka iwianchi apuri Beelzebú kakarmarijai iwianch ainaun jiiki akupuweawai, —tiarmiayi.✡

16 Tinamtai chikich ainausha nekas Yus akupkamuashi tusar, Jesúsan nekapsartas Yuse kakarmarijai wainchatai takat turata tusar iniasarmiayi.✡ 17 Tu iniinam Jesús tu nintiminaun nekau asa chicharak:

“Nintimrataram. Chikich nungkanmaya apu ainau kajernaikiar kanakar pujusar maaninamtaikia, nu nungkaka wári mesertinuitai. Tura chikich jeanam iruntrar kajernaikiar pujuinauka nu jeancha wári ukukiartinuitai. 18 Tura Satanáscha nunisang ni inatirijai kajernaikiar maaninamtaikia ¿ni inatirisha itiurak tuke Satanásnasha umirkarting? Tura atumka wína pachitsaram: Nuka Beelzebú kakarmarijai iwianch ainaun jii weawai, turutu asakrumin nunaka tajarme. 19 Antsu nu nekasainmatikia ¿atumi nuiniatiri ainau yana kakarmarijia iwianch ainaun jiikiar akupinawa? Tura nisha Satanása kakarmarijai turichuitji tinu asaramtai, atumka pe nuwaarme tusar nekamtikinawai. 20 Antsu wikia Yuse kakarmarijai iwianch ainaun jiikin asamtai, atumsha paan nintimsaram: Yuska aints ainaun tu inawai tusaram nekaamnawaitrume.

21 “Aints nekas kakaram aa nuka saapin takus ni jeen nakaj pujamtai, ni jeen waririn ukusmaunaka kasarkachartinuitai. 22 Antsu nu aintska saapin takaku asa, ningki nintimias: Aints ainaun saapijai mash nepetkatatjai tau wainiat, nu aintsun nangkamasang kakaram aa nuka winák, niin nepetki saapirin juruki, nunia waririn yarurak jiinki, ni kasamkamurin chikich ainaun suawai.

23 “Tura asamtai amikruchuka wína nemasruitai. Tura wína yaintsuk pujauka aints araka jingkiajin irumtsuk, antsu mengkakarti tusa, ajapua nunisang iwianchin yayaawai,” Jesús timiayi.✡

Iwianch aintsnumia jiinkisha waketkitnuitai timiauri

(Mat. 12.43-45)

24 Nunia Jesús ataksha nuikiartak:

“Iwianch aintsnum engkema pujuu, nunia jiinkin asa, aints atsamunam wekaayat, nuni ayamsatatkama tujintak ataksha waketkitas aintsun eaknij wajatnuitai. Tura pengker pujusminun wainchaka nintimias: Aintsnum pujayatun wi jiinkimiaja nuni ataksha waketkitjai titinuitai. 25 Tura ataksha waketki, nu aintsu nintin wainak angkan japimkamu shiiram iwiaramua nunis atun wainkatnuitai. 26 Tura nuna wainak, ataksha chikich iwianchin siete (7) niin nangkamasang pasé ainaun juki mash nu aintsu nintin engkemawartinuitai. Tura iwianch ainau nu aintsu nintin engkemtuamka, nuwik pasé pujumia nuna nangkamasang pasé nintimias pujustinuitai. Tura asamtai iwianch atumi ninti engkemawai tusaram wainkataram,” Jesús timiayi.✡

¿Nekas warastin warimpita? timiauri

27 Aints iruntramunam Jesús chichaak wajai, nuwa kichik Jesúsan kakarman chicharak:

—Nukuram amin juretmarmia nuka mumuntstamka tsakatmarmaru asa nekas warastinuitai, —timiayi.

28 Tamaitiat Jesús ayaak:

—Antsu Yuse chichamen antukar miatrusarang umirinauka nuna nangkamasarang timiá warasartinuitai tajame, —timiayi.

Pasé aints ainau wainchatai takat jiismi timiauri

(Mat. 12.38-42; Marc. 8.12)

29 Aints ainau untsuri kautkaram, Jesús chicharak:

“Aints yamai pujuinauka pasé ainawai. Tura Yusen umirchau ainayat wainchati takatan wainkartas wakerinawai. Antsu yaanchuik Jonás turunamia nunisarang wainchati takatnaka wainkartinuitai.✡ 30 Yus Jonásan chicharak: Nínivenmaya aints ainau uwemtikrarti tusa, akupkamia nunisnak yamai pujuinauncha uwemtikrartasan aintsutiatnak Yus akupkamuitjai.✡

31-32 “Jonás Nínive yaktanam Yuse chichamen etsermatai, nunia aints ainau ni tunaurin mash inaisarmiayi. Wi Jonásan nangkamasnak pujai waitinayat, junia aints ainau wi etsermaurun antinatsui. Antsu Yus tunau jiistin kinta jeamtai, Nínive yaktanmaya jakaru ainau nantakiar, yamai pujuinaun pachisar Yusen: Nu aints tunau ainawai tiartinuitai. Nuniasha yaanchuik Yus Salomónkan ni nekamtairin nukap susamu asamtai, chikich nungkanmaya apu nawantri arakia Salomónka chichamen antuktas tarimiayi. Wikia Salomónkan nangkamasnak ai waitinayat, junia nungkanmaya ainau wi etsermaunaka antinatsui. Antsu Yus tunau ainaun jiistin kinta jeamtai, nu nuwaka jakamunmaya nantaki, yamai pujuinaun pachis Yusen ujaak: Nu aints ainauka tunau ainawai titinuitai,” Jesús timiayi.

Paaniun pachis timiaurin

(Mat. 5.15;6.22-23)

33 Nunia Jesús ataksha nuikiartak:

“¿Aints kantiin akaa chingnanam uuktinkai? Atsa, aints kichkisha nunaka turinatsui, antsu jeanam wayaawaru ainau paan wainmakarti tusar yakí kentsartinuitai.✡

34 “Atumi jiingkia kantii kapaawa nunisketai. Atumi jii pengkeraitmatikia, paan wainmaktinuitrume. Antsu atumi jii paseetmatikia, teenam pujuinawa nunisketrume. 35 Tura asaram aneartaram. Atumi nintijai paan nintimuwearme nuni tee achati tusaram wainkataram. 36 Atumi nintijai tunau nintimtsuk antsu nekas paan nintimsaram pujakrumka, aints kashi kantiin takus wekaawa nunisketrume. Tura asakrumin aints ainau mash itiur pujarme tusar nunaka paan wainkartinuitai,” Jesús timiayi.

Jesús fariseo ainaun tura Moisésa chichame nuikiartin ainauncha chicharkamuri

(Mat. 23.1-36; Marc. 12.38-40; Luc. 20.45-47)

37 Chichas umisamtai, fariseo aints Jesúsan jearun yuwita tusa untsukmiayi. Turamtai Jesús jeanam waya, misanam yurumkan yuwatas keemsamiayi. 38 Tura judío ainau nangkamiar: Yus pengker awajsatai tusar, tuke kijmiarar yuwatnuitji tu nintiminau wainiat, Jesúska kijmiatsuk pujamtai, fariseo nuna wainak: Maj ¿waruka aitkawa? tu nintimramiayi. 39 Tu nintimmatai Jesús chicharak:

—Fariseo ainautirmeka, atumka pining tura puwat aya patatkeng nijarmawa tumawaitrume. Antsu atumi nintinkia tunau piaku asamtai, kasamtasha kasamuwearme. Tura pasé aa nuka mash turuwearme. 40 Atumka nintinchawaitrume. ¿Yuska aintsu namangken ii wainji nuna najanachmakia? ¿Tura aintsu ninti ii waintsuji nunasha najanachmakia? 41 Tura asamtai atumka pengker nintimsaram chikich ainau wait anentakrum ni yuumamuri susataram. Antsu: Uwejrun kijmiarnaka nekasan Yusen pengker awajsatatjapi tuuka nintimrashtinuitrume.

42 “Maj, fariseo ainautiram aneartaram. Atumi ajarinia árak menta tutain, tura chikich áraksha ruda tutain, tura chikich yurumak pachimtai irunusha timiá tuupich wainiatrum diez (10) juukrum, kichik Yus susatasrum akanuwearme. Nuka tuke inaitsuk turataram. Antsu tunaarinchau pujutka, tura Yus aneetka pachiatsrume. Tura asaram nusha turataram tusan tajarme.

43 “Maj, fariseo ainautiram aneartaram. Atumka miajuitjai tusaram, iruntai jeanmasha wayaaram, apu keemtainum timiá pengkernumsha keemsatasrum wakerarme. Tura jinta wekaakuram, aints ainausha mash: Wína jiirsar aujtusarat tusaram wakerarme.

44 “Maj, atumka aneartaram tajarme. Atumka jakau iwiarsamu wainchatiya tumawaitrume. Tura asaram aints iwiarsamun paan wainchau asar nájainawai. Tura aints ainausha nunisarang atumi chichamen antinayat, itiur nintimrume tusarka nekainatsui,” Jesús timiayi.

45 Tamati Moisésa chichame nuikiartin kichik nuna antuk chicharak:

—Nuikiartinu, ame tu chichaakmeka, iin pachikratsam: Atumka pasé ainiarme tusam tukartakum tame —timiayi.

46 Tama Jesús ayaak:

—Atumsha Moisésa chichame nuikiartin asaram aneartaram tajarme. Atumka aints chikich ainaun: Nekas meram aa nuka entsaktaram tayatrum, kichik uwejmijaisha yaiit nakitawa nunisketrume. Tura asaram atumek nintimsaram chicham pengké umikchamin akupkaram atumsha umiachiatrum chikich ainau: Ju chichamka pachitsuk umiktaram tuwearme.

47 “Atumi juuntri ainau Yuse chichamen etsernun maawarmia nuna iwiarsamuri shiiram ati tusaram iwiaruwearme. Tura asaram aneartaram. 48 Atumi juuntri Yuse chichamen etsernun mau wainiatrumek, atumka nu iwiarsamu shiiram iwiarau asaram, atumi juuntri turuwarmia nuka pengkeraitai tarume.

49 “Tura asakrumin Yus mash nekawa nuka atumin pachis ju chichamnaka aamtikramiayi. Yus chichaak: ‘Wína chichamrun etserin ainaun, wína chichamrun akatran: Tu etserkataram tusan aints ainaun akupkatnuitjai. Wi turamtai chikichnaka maawartinuitai. Tura chikichnaka papeekiar pasé awajsartinuitai,’ timiayi. 50 Tu aarmau asamtai nu nangkamtaik Yuse chichamen etserin ainaun maamurin, tura yamai kintatisha Yuse chichamen etserin ainaun maamurincha pachis, Yus yamai pujautirmin ininmastinuitrume. 51 Nu nangkamtaik Abelan ni yachí maamiayi, tura chikich Yuse chichamen etserin ainauncha maawarmiayi, tura Zacaríasnasha Yuse jeen ayaamas tangku epetinam takakmak pujaun maawarmiayi. Nu aints ainau maamurin pachis yamai pujautirmin Yuska ininmastinuitrume tajarme.✡

52 “Moisésa chichame nuikiartin ainautirmincha: Aneartaram tajarme. Aints ni jeen epeni, aints ainau nuni wayaacharti tusa, surimiak yawirin jurukmiawa nunisketrume. Tura asaram atumka nayaimpinmaka wayaashtinuitrume. Tura aints ainau nayaimpinam wayaatnun nekaawartas wakerinauka nekaacharti tusaram suritarme,” Jesús timiayi.

53-54 Jesús nuna tamati, Moisésa chichamen nuikiartin ainau, tura fariseo ainausha kakarman kajerkarmiayi. Tura suwirpiaku jiisar tsanumratai tusar: ¿Waring chichakaintai? tusar untsuri inintriarmiayi.

12

Pasé nintiminaun pachis etserkamuri

1 Nunia aints untsuri warang kaunkaru asar, nawen mai najatnai wajaarmiayi. Turinamtai Jesús ni nuiniatiri ainaun chicharak:

“Fariseo ainau nangkamiar: Nekas chicham nuikiataji tinayat anangkartin ainawai. Ni chichamengka pang pachimtaiya nunisarang ainawai. Pang pachimtai tuupich ayat pangnum pachimram pangkan mangkamtikui. Tumamtai pang apu ayat nitkangka tantaayaintai.✡ 2 Aintsu chichamesha nunisarang ainawai. Yamai chicham uukar chichakmauncha ukunam paan nekaawartinuitai. Tura yamaikia aintsu turamurin nekaachminun waininayat, ukunam paan nekaawartinuitai.✡

3 “Tura asamtai kashi teeti chichawearme nunaka tsawai mash paan nekaawartinuitai. Tura atumi kanutirin pujusrum, yaitasrum chichawearme nunasha aints mash paan nekawarti tusar, aanum etseerartinuitai,” Jesús timiayi.

¿Yanak shamkartinuita? timiauri

(Mat. 10.26-31)

4 Nunia Jesús ataksha chicharak:

“Amikur ainautirmin atumin tajarme: Aints atumin mantamawartas wakerutminamtaisha shamkairap. Atumin mantaminayat, atumi wakaninka maachartinuitai. 5 Tura yáki nekasrum shamkatnuitrume tusan ujaktajrume. Atum jakaram ji kajintrashtinnum chumpimiatin asaram aya Yusek shamkataram.

6 “Atumka chingki cinco (5) ainia nusha jimiarchik jiru kuikiajai surukminuitrume. Tura wainiat Yuska nu chingkinka kichkisha pengké kajinmatsui. 7 Tura atumin untsuri chingkin nangkamasang Yuska timiá anenmau asa, atumi intashi warutmak awa tusa nekapmarmawaitai. Tura asamtai atumin mantamawartas wakerutminamtaisha shamtsuk asataram,” Jesús timiayi.

Tunau pengké tsangkurashtinun pachis timiauri

(Mat. 10.32-33;12.32;10.19-20)

8 Nunia Jesús ataksha chichaak:

“Nunasha tajarme: Aints wína pachitas chikich aints antinamunam: Wikia Jesúsnawaitjai taunka wisha aintsutiatnak Yus akupkamu asan, Yuse awemamuri antinamunam: Nuka wína aintsruitai titinuitjai. 9 Antsu aints wína pachitas chikich aints antinamunam: Wikia Jesúsnauchuitjai taunka wisha nunisnak Yuse awemamuri antinamunam: Nuka wína aintsruchuitai titinuitjai.✡

10 “Tura wikia aintsutiatnak Yus akupkamu asan, wína pachitsar pasé chichainaunaka tsangkuratnuitjai. Antsu Yuse Wakanin pachisar pasé chichainaunka pengké tsangkurashtinuitjai.✡

11-12 “Atumka wina aintsur asakrumin, atumin achirmakar iruntai jea ainamunmasha, tura tunau nekatinmasha, tura apu ainamunmasha juraminamtaikia, tura atumin ininminamtaisha, Yuse Wakani apu aiktinun atumin chichamtikramkatnuitrume. Tura asamtai ¿warintuk aimkataj? tura ¿warintuk chichaktaj? tuuka nintimrairap,” Jesús timiayi.✡

Kuikiaka nintimsashtinuitai timiauri

13 Jesús aints untsuri iruntramunam chichaak pujamtai, aints Jesúsan tari chicharak:

—Nuikiartinu, wína apar jakau asamtai, wína yatsur aparu kuikiarin akanak surusti tusam chichartusta, —timiayi.

14 Tamati Jesús chicharak:

—Aints yachiijai kuikian suritnainamtai ¿yaachia ame susata tita tusasha inaitukma? —timiayi. 15 Nunia aints ainaun mash nuiniartas chicharak:

—Aneartaram. Aints kuikiartin tura untsuri warirtin pujayat tukeka pujuschamnawaitai. Tura asamtai atumka kuikiartin wajastasan wakerajai tuuka nintimsairap, —timiayi.

16 Nunia nuikiartutai chichaman nuikiartak:

“Aints kuikiartin arakan ni ajarinian nukap juukmiayi. 17 Tura juuk nukap au asamtai: ¿Itiurkatjak? ¿Tura tuning ukustaj? tu nintimmiayi. 18 Nunia nukap nintimias: ‘Yamaikia nekasan nintimrajai. Jea árak ukutai nekas tuupich asamtai, nunaka yumpungkan, nekas nampurman jeamkatjai. Tura nuna jeamkan yurumkan juukan, tura araknasha juukan, tura warinchurnasha juukan, nuni mash matsaran, 19 nunia takakmatsuk pujusan, tura nukap yuwan, tura nukap umuran, tura nukap nakurusan untsuri musach pengké yuumatsuk pujustatjai,’ tu nintimramiayi. 20 Tu nintimmatai Yus chicharak: ‘Ameka nintinchawaitme. Ju kashiti jakatatme. ¿Turakmin warinchurmesha ame ukusmame nusha yanawa atata?’ timiayi. 21 Tura asamtai aints kuikianak nintimtinak nukap ukuinayat, Yusnaka nintimtinachu asar, nu aintsua nunisarang ainawai,” Jesús timiayi.

Yus ni uchiri yuumamurin nekawai timiauri

(Mat. 6.25-34)

22 Nunia ni nuiniatiri ainaun Jesús ataksha chicharak:

“Nunasha tajarme: ¿Warí yuwanak pujustaj, tura warinak entsartaj? tusaram, nuke nintimsarmeka pujusairap. 23 Yus tuke iwiaaku pujustaram tusa pujutan suramu asa, tura atumi namangken najanau asa, atumi yutairincha tura atumi entsatirincha suramsatatrume. 24 Chingki ainau jiisrum: ¿Itiur pujuinawa? tusaram nintimrataram. Nuka araknaka arainatsui. Tura arakan juukar jeanmasha ukuinatsui. Tu pujuinau wainiat, Yus ni yuwatniurin suwawai. Yus atumin chingkin nangkamasang timiá anenmau asa ¿atumi yuumamurincha itiur suramsashting? 25 Tura wikia untsuri kinta pujustaj takurmesha, kichik horaksha inangkakchamnawaitrume. 26 Nu turunatatkamaram tujintayatrumsha ¿warukaya yuta pachisrumsha, tura entsati pachisrumsha nukap nintimsarmesha pujarme?

27 “Yangkur ainau nangkamiar yangkurkar wajainau nintimrataram. Nuka takakminatsui. Tura uruchnasha kutaminatsui. Tura apu Salomón yaanchuik pujumia nuka entsatirin timiá pengker entsariat, yangkura nuniska pengkerka iwiarmamrachmiayi tusan tajarme. 28 Nupaa ainausha yamaikikia shiiram ainayat, kashin tsawaar aints ainau charukar jiinum epeawartinun wainiat, Yuska timiá pengker iwiarmamtikin asa, atumnasha entsatincha nuna nangkamasang shiirman suramsatnuitrume. Tura asamtai ¿warukaya Yuska nekasrum nintimtsurme? 29-30 Yusen nintimtichu ainau mash nungkanam pujuinauka tuke inaitsuk: ¿Warinak yuwataj tura warinak amurtaj? tusar tuke nintimsar pujuinawai. Antsu atumka tuuka nintimtsuk asataram. Atumi Apaachiringkia atumi yuumamurin pachis mash nekau asamtai, atumi yutairisha, tura atumi amutirisha pachisrum napchau nintimtsuk asataram. 31 Antsu Yuse wakeramuri nekasrum nintimrataram. Turakrumningkia atumi yuumamurincha mash suramsatatrume,” Jesús timiayi.

Nayaimpinmaka yuumatsuk pujustinuitrume timiauri

(Mat. 6.19-21)

32 Nunia ataksha Jesús chichaak:

“Wína aintsur ainautirmeka shamtsuk asataram. Atumka jumchik arumin wainiat, atumi Apaachiri nekas: Wijai pujustaram tusa wakerutmarme. 33 Tura asamtai atumnau aa nuka surukrum yuuminak pujuinau susataram. Turakrum nayaimpinmaka kasa ainauka wayachartin asaramtai, tura entsatiram mamurchatin asaramtai: Nekasan nayaimpinam jeatasan wakerajai, tu nintimsaram pujustaram. 34 Atum warí wakerarme nuka tuke atumi nintijai nintimsaram pujustatrume,” timiayi.

Atumi Apuri tuke aneakrum pujustaram timiauri

35-36 Nunia ataksha chicharak:

“Ju nuikiartamusha nintimrataram. Apu aints nuwenmaun jiistaj tusa weamtai, ni inatiri pengker umiu asa, jeanam pujus: Apur fiestanmaya taa waiiti uratrita tamati, waiitin wári uratiasan wakerajai, tu nintimias kantiin keemak nakaj pujawai. Atumka nu aintsu inatiriya nunisrumek atumi Apuri tatintri nakasrum pujustaram. 37 Nu aintsu apuri waketki taa, ni inatirin kanutsuk iwiaj pujaun wainak waramtiksatnuitai. Nekasan tajarme: Nuka jea waya, ni wejmakrin aik yapajia, ni inatiri ainaun chicharak: Misanam pujustaram tusa, ni yutairin susatnuitai. 38 Apu kashi japeng winak, turachkusha tsawaarai winak, ni inatiri iwiaj pujaun wainak nekas waramtiksatnuitai.✡

39 “Nusha nintimrataram: Jeenniuka kasa aints tatinun niyá eemak nekawaitkungka, kanutsuk iwiaj pujus anear: Kasartukai tusa, tura jearun wayaawai tusa nakastinuitai. 40 Wi aints ayatun Yus akupkamu asan, wisha nunisnak aneachmau tatin asamtai, atumsha anearum pujustaram,” Jesús timiayi.✡

Aintsu inatiri jimiaran pachis etserkamu

(Mat. 24.45-51)

41 Tamati Pedro iniak:

—Apuru ¿ju nuikiartamu etserme nuka iin tukartakmek tam? Turachkumsha ¿aints ainau mash nekaawarat tusamek tam? —timiayi.

42 Tu iniam Jesús aimiak:

“Ju nuikiartamusha nintimrataram. Atumka takatan wainua tumawaitrume. Aints arák irastas wetanak wajak: Wína jearun pujuinau yurumatin jeamtai, ¿yáki ni yuwatniurin susat tusa aintsun eawai. Nekas pengker umiaun tura paan nintimniun eak: Nu turati titinuitai. 43 Nu aintsu inatiri ni takatrin miatrusang umik pujamtai, inamin taa nuna wainak inatirin waramtiksatnuitai. 44 Nekasan tajarme: Ni inatiri miatrusang umiu asamtai, ni inakratin mash ninu aa nuna wainin ati tusa inaikiatnuitai. 45 Antsu takatan wainin pasé aints asa: Apurka wárikia tachatatui, tu nintimias pujakka, chikich takau ainauncha, tura nuwa ainauncha pasé awajak, tura yutancha nukap yuj, tura amutincha nukap amuj nampea nampeaka ni apuri tatintri nakachmau asa, 46 ni apuri aneachmau tari, inatirin nakachmaun wainak, chikich chichaman umichu ainaujai metek wait wajaktiniun susatnuitai.

47 “Tura aintsu inatiri ni apuri wakeramurinka pengker nekayat umikchangka iwiaaku pujus nukap wait wajaktinuitai. 48 Antsu chikich inatiri ni apuri timiaurincha antukchau asa, napchau takakmak pujaksha iwiaaku pujus jumchik wait wajaktinuitai. Yus aints ainaun nukap susau asa ataksha: ¿Nusha itiurkamame? tusa ukunam iniastinuitai. Tura ni uchiri ainaun ni nekamtairin nukap susau asa ataksha: ¿Nusha itiurkamame? tusa nunisang ukunam iniastinuitai,” Jesús timiayi.

Jesús aints ainaun akankatnuitjai timiauri

(Mat. 10.34-36)

49 Ataksha Jesús chichaak: “Aints ainau wína umirtukarti tusan wakerakun taawitjai. Tura asan yamaikia wína umirtukarat tusan wakerajai. 50 Wikia nukap wait wajaktatjai. Tura nu wait wajaktinka wári jeat tusan wakerajai.✡ 51 Atum wína pachitsaram: Aints ainau mash pengker nintimtunisar maanitsuk pujusarat tusa taawitai ¿tu nintimturtsurmek? Antsu wikia tajarme: Ju nungkanam tau asamtai aints ainauka kanakartinuitai. 52 Yamai nangkamas kichik jeanam cinco (5) aints pujuinau kanakartinuitai. Kampatam wína umirtukcharu ainauka chikich jimiaran wína umirtukaru ainaun kajeriartinuitai. Turachkusha wína jimiar umirtukcharu ainauka kampatam wína umirtukaru ainaun kajeriartinuitai. 53 Tura asar aintska ni uchirin nakitrartinuitai. Tura uchisha ni aparincha nakitrartinuitai. Tura nuwasha nunisarang ni nawantrincha nakitrartinuitai. Tura nawantrisha ni nukurincha nakitrartinuitai. Tura chikich nuwasha ni najatin nakitrartinuitai. Tura najatisha ni tsatsarincha nakitrartinuitai,” Jesús timiayi.

Kinta tu tsawaartatui tusa timiauri

(Mat. 16.1-4; Marc. 8.11-13)

54 Nunia aints ainaun chicharak:

—Junia aints ainautiram, tsaa akaamunmanini yumi kajintramtai, yumi jiturtatui tusaram nekarme. Takurmin atum tarume nunisang jitawai. 55 Tura surnumia nasenmataikia, esat atatui tarume. Takurmin atum tarume nunisang esatrawai. 56 Anangkartin ainautiram, nayaim jiisrum yumi jiturtincha nuwá eemkaram nekayatrumsha, ju kintati wi chichaman atumin ujaajrume juka pachisrum: ¿Warina takua tawa tusaram waruka nintimtsurme? —Jesús timiayi.

Kársernum engkeatnun pachis nuikiartamuri

(Mat. 5.25-26)

57 Nunia ataksha Jesús chicharak: “Tura atum nekas pengker pujustinun pachisrumsha ¿waruka atumek nekartsurme? 58 Atumka tumaashitkurmeka, chikich aints atumin: Yamaik akirkata tusa tukumramak: Antsu akirchakminkia kársernum engketmawartatui tamatikia, apu pujamunam jeetamiartas, nijai tsaniasrum jinta weakrum, apu jeenkia jeetamtsaing, chicham iwiarataram. Nu turachkurmeka, apu achirmak suntar ainaun akupturmak: Ju aintska kársernum engkeataram titinuitai. 59 Tura nekasan tajarme: Atumi tumaashri mash metek akiimiatsuk pujakrumka, nuniangka pengké jiinkishtinuitrume,” Jesús timiayi.*

13

Atumi nintimauri yapajiachkurmeka wait wajaktinuitrume

1 Nu kintati aints ainau Jesús ujaktai tusar tariarmiayi. Tura ujainak: Galilea nungkanmaya ainau waaka uchirin Yus susatai tusar mainak pujuinai, apu Pilato ni suntarin akupkam, nu aints ainaun maawar, nunia ni numpen waaka uchiri numpejai pachimrarmiayi. Nuna pachisar Jesúsan ujakarmiayi. 2 Tu ujainam Jesús chicharak:

—¿Atumka itiur nintimrume? ¿Atum nintimsarmeka: Nu aints jakaaruka chikich Galileanmaya ainaun nuna nangkamasarang timiá tunaarintin asaramtai maawari tarumek? 3 ¡Atsa! Antsu atumi nintimauri yapajiachkurmeka, atumsha nunisrumek jakatnuitrume tusan tajarme. 4 Tura yaanchuik Siloénam yakí wajatiri kaya najanamu “torre” tutai ningki yumpunak ayaaramtai ¿dieciocho (18) aints jakaarmia nuka Jerusalénnumia ainau nuna nangkamasarang timiá tunaarintin asar jakarmiayi tarumek? 5 ¡Atsa! Antsu atumi nintimauri yapajiachkurmeka, atumsha nunisrumek jakatnuitrume tusan tajarme, —Jesús timiayi.

Numi higuera tutain pachis nuikiartamuri

6 Nunia Jesús ataksha nuikiartamun etserak:

—Aints ni ajarin numi higuera tutain araamiayi. Tura nukap musach arus: Nerekchayash tusa jiistas werimiayi. Tura wainiat nerekchamiayi. Ataksha jiimaitiat atsumiayi. Nunia ataksha jiimaitiat atsumiayi. 7 Tura nunia ajan wainiun chicharak: ‘Antukta. Musachjai metek nereatsuash tusan jiistasan tarijai. Turayatun wainkachjai. Yamaikia ajakta. ¿Warukang nangkamnasha wajasat?’ timiayi. 8 Tamati ajan wainin ni apurin chicharak: ‘Atsa apuru, ju musachkeka wajasti. Yamaikia nu numi nantujen aangtuan, tangku ijiincha matsatratjai. 9 Turamka nerekchatpiash. Antsu tuke nereachmataikia, nuniangka ajaktatme,’ timiayi.*

Ayamtai kintati Jesús nuwa punuapan tsuwarmauri

10 Nunia chikich ayamtai kintati Jesús iruntai jeanam waya, aints ainaun nuiniak pujumiayi. 11 Nunia aints ainau iruntramunam nuwasha pujumiayi. Nu nuwaka yaanchuik iwianch engkemtuamu asa, dieciocho (18) musach punus wekainuyayi. Tura asa nakuintancha pengké yuumatnuyayi. 12 Tu pujamtai Jesús nu nuwan wainak untsuk:

—Umaaru, punusam wekaayatum yamaikia angkan wajasume, —timiayi. 13 Nuna tusa uwejejai nuwan takasmiayi. Turam nuwasha nakuinia tupin wajasmiayi. Tura pengker wajas, Yus juuntaitai timiayi. 14 Tura Jesús nu nuwanka ayamtai kintati tsuwaru asamtai, iruntai jea juuntri kajek aints ainaun chicharak:

—Seis kinta aa nu takakmastinuitai. Nu kintati tsuwaamartaj tusaram tatinuitrume. Antsu ayamtai kintati tsuwaamartaj tusarmeka tachamnawaitrume, —tusa Jesúsan antumtikiak timiayi.

15 Tamati apu Jesús chicharak:

—Chicham umichu ainautiram, ayamtai kintati tsuwamarairap tayatrumsha ¿ayamtai kintati atumi waakarisha, tura atumi burrorisha yumin aartaj tusaram atiaram juwatsrumek? 16 Ju nuwaka Abrahama weari ayat, iwianch engkemtuamu asa, dieciocho (18) musach tuke jingkiamua nunisang punus wekaju asamtai, ayamtai kintati pengker wajasti tusanka ¿warukanak aitkashtaja? —timiayi.

17 Jesús nuna tamati, ni nemase ainau natsaararmiayi. Tura chikich aints ainau mash Jesúsa pengker turamurin wainkar warasarmiayi.

Mostaza jingkiaji pachis nuikiartamuri

(Mat. 13.31-32; Marc. 4.30-32)

18 Nunia Jesús ataksha etserak:

—¿Atumsha itiur nintimrume? Yuse aintsri itiur yujainawa tusan, atumin ujaktinuitjarme. 19 Anturtuktaram. Yuse aintsri ainau mostaza jingkiajiya nunisarang ainawai. Aints mostaza jingkiajin ni ajarin araam, nuka tsapai nunia tsakar, nunia nekas juun wajaayi. Tura kanaji timiá saram asaramtai, nanamtin ainau mostazan kanajin pasungminawai, —Jesús timiayi.

Pang pachimtai pachisar etserkamuri

(Mat. 13.33)

20 Nunia Jesús ataksha chikich nuikiartamun etserak:

—Yuse aintsri ainau itiur yujainawa tusan ujaktinuitjarme. 21 Yuse aintsri ainau pang pachimtaiya nunisarang yujainawai. Pang pengker at tusa, nuwa pang pachimtaijai pangkan pachimui. Turam mash wapakrawai, —timiayi.†

Waiti tuupchin pachis etserkamuri

(Mat. 7.13-14;21-23)

22 Nunia Jesús Jerusalénnum jeataj tusa, yakat juunnasha tura tuupchincha nangkaatsuk kichik kichik yaktanam aints ainaun nuiniaki wemiayi. 23 Tura weamtai, aints Jesúsan iniak:

—Apuru ¿Yusnum uwemratin ainia nu jumchikiashi? —timiayi. Tu iniam Jesús aimiak:

24 —Nekasam tame. Yus pujamunam pujustasrum wakerakrumka, waiti tuupchinam wayaataj tusaram wakeruktaram. Antsu aints untsuri nuni wayaawartas wakerinayat, wayaawartatkamawar tujinkartinuitai tajarme. 25 Jeentin waitin epeniamtai, atumsha aanum wajasrum, waiti awatkuram: ‘Apurua uratrita,’ takurmincha, atumin airmak: ‘¿Tuniantskitrum? Wikia wainchawaitjarme,’ turamtinuitrume.✡

26 “Turamatai atum chicharkuram: ‘Antsu iisha amijai iruntrar yurumak yuwakur, tura amuti amakur pujuyaji. ¿Tura waruka nekartsume? Ii yaktarin wekaasam, nuikiartutcha ame nuikiartinuyame,’ titinuitrume. 27 Atum takurmin jeentin atumin airmak: ‘Ataksha tajarme: ¿Atumsha tuniantskitrum? ¿Wikia wainchawaitjarme tajarme nuka waruka antatsrume? Tunau takau ainautiram mash winingkia winitsuk waketkitaram,’ atumin turamtinuitrume.✡

28 “Tura jeentin turamu asamtai Abrahamsha, tura Isaacsha, tura Jacobsha, tura Yuse chichamen yaanchuik etserin ainausha mash Yus pujamunam pujuinau wainkaram, antsu atumka aanum japamu pujusrum nukap juutkuram naim esairam katertakrum kanaktinuitrume. 29 Tura judíochu ainau tsaa taakmanumaninisha, tura tsaa pajeninisha, tura tsaa jeamunmaninisha tura atu pajeninisha, mash metek kaunkar Yus pujamunam yuwaartinuitai.✡

30 Tura yamai mianchau ainausha ukunam Yusnum chikich ainaun nangkamasarang artinuitai. Tura: Wikia chikich ainaun nangkamasketjai tumamin ainau ukunam mianchau artinuitai,” Jesús timiayi.✡

Jerusalénnum pujuinaun aneak juutmiauri

(Mat. 23.37-39)

31 Nunia nu kintati fariseo ainau jumchik Jesúsan tariar chicharinak:

—Apu Herodes amin mantamatas wakerawai. Tura asamtai juniangka jiinkim yajá nungkanam weta, —tiarmiayi.

32 Tu tinam Jesús chicharak:

—Yamaikia weriram nu pasé nintintin ujaakrum: Antukta, wikia yamaisha, tura kashincha jumchik kinta pujusan, iwianch ainaun jiikin akupkatatjai. Tura jau ainauncha tsuwartatjai. Tura wína kintar jeamtai inaisatatjai, tawai titaram. 33 Turayat Yuse chichamen etserin ainaun chikich nungkanmaka maacharmiayi, antsu tuke Jerusalénnumak maawarmiayi. Winasha nunisarang Jerusalénnum mantuwartin asaramtai, jumchik kinta arusan nuni jeatatjai.

34 “Jerusalénnumia ainautirmin tajarme: Atumka Yuse chichamen etserin main aiyarume. Tura Yus wína chichamur etserkataram tusa, akupturmaku wainiatrumek, kayajai tukuram mainuyarme. Atash ni uchirin nanapejai tektuktas untsuawa nunisnak: ¿Yusnum uwemrataram tusan warutmak untsuyajrum? Tura wainiatrum nakitrinuyarme. 35 Antsu wi jakamtai atumka: Yus akupkamuka nekas pengkeraitai tutsuk pujakrumka, winaka pengké waitkashtinuitrume. Wi ukukmiaka, atumi yaktari itarak atinuitai. Tura asamtai aneartaram tajarme,” Jesús timiayi.

14

Jesús aints jaun tsuwarmauri

1-2 Nunia chikich ayamtai kintati fariseo juuntri Jesúsan yuwita tusa untsuam, Jesús ni jeen wemiayi. Tura nuni jea, aintsu namangken imiurun wainkamiayi. Turamtai chikich fariseo irunu ¿itiurkanpi? tusar jiij pujuriarmiayi. 3 Tuminamtai Jesús Moisésa chichamen nuikiartin ainauncha tura fariseo ainauncha iniak:

—¿Atumsha itiur nintimrume? ¿Ayamtai kintati aints tsuwarminkai? ¿Turachkusha tsuwarchamnaukai? —timiayi.

4 Tamati aimtsuk pujuarmiayi. Tuminai Jesús jaun takas tsuwarmiayi. Nunia: Jeemin waketkita tusa akupkamiayi. 5 Nunia fariseo ainaun Jesús chicharak:

—Atumi uchiri tura atumi waakarisha nungka taimunam ayaaramtai, ¿ayamtai kinta au wainiatrumek wári jiikchamnaukitrum? —timiayi.✡

6 Tu tamaitiat aimkartatkamawar pengké aimkacharmiayi.

Nuwenmanum untsukmau ainaun pachis etserkamuri

7 Tura nu jeanam untsukmau ainau wikia miajuitjai tusar, keemtai nekas pengkernum keemsartas wakerinamtai, Jesús nuna wainak nu aints ainaun nuiniak:

8-9 —Aints atumin nuwa nuwatmanum untsurmakaramtaikia, keemtai nekas pengkernumka keemsairap. Keemtai nekas pengkernum keemsakrumningkia, chikich aints atumin nangkatamsang juun taamtai, atumin untsurmakma nuka tarutmi chichartamak: ‘Ju aints juni keemsati tusam wajaktia,’ turamatai atumka natsaarum wajakrum, nu keemtainkia ukukrum, chikich keemtai mianchau amanum keemsatnuitrume. 10 Antsu nuna turunawai tusaram, aints atumin untsurmakaramtaikia, keemtai mianchau amanum keemsataram. Nuni keemsakrumningkia, atumin untsurmakma nuka tarutmi chichartamak: Amikru, au nekas pengker keemtainum keemsata turamtinuitrume. Turamu asamtai chikich untsukmau ainau nuna antukar: Juka nekas pengke aintsuitai turamiartinuitai. 11 Tura asamtai aints ningki nintimias: Wikia miajuitjai taunka Yuska: Mianchawaitai tawai. Antsu aints: Mianchawaitjai tumamunka Yuska: Miajuitai tawai, —Jesús timiayi.✡

12 Nunia niin untsukmaurin chicharak:

—Ameka aints ainau yuwitaram tusam untsuktasmeka, niisha winasha iiksang untsurkami tusamka, amikrumsha, nunia yachim ainausha, nunia chikich wearam ainausha, nunia amijai patasar kuikiartin irunusha: Wina jearun yuwita tusamka untsukaip. Ame nu aints miaju ainaun untsuamka, niisha amincha nunisarang yuwita tusar untsurminamtaikia, ni yutairingkia akiimiakmawa nunisang atinuitai. 13 Antsu yuwitaram tusam, aints ainau untsuktasam wakerakmeka, kuikiartichu ainausha, nunia uweje mutchau ainausha, nunia wekaichau ainausha, nunia wainmichu ainausha yuwitaram tusam untsukta. 14 Nu turakminka niisha akirmakchartinuitai. Antsu pengke aints ainau jakamunmaya nantakiartin kinta jeamtai, Yus aminka akirmaktinuitai. Turatin asamtai warastinuitme, —Jesús timiayi.

Yuta yuwamu fiesta pachisar nuikiartamu

(Mat. 22.1-10)

15 Tamati chikich aints nu misanam yuwak pujus Jesúsan chicharak:

—Yus pujamunam yutan yuwinauka nekasar warainawai, —timiayi.

16 Tamati Jesús nuikiartutai chichaman etserak:

—Antukta. Aints fiestan najanatas nu kintati yuwitaram tusa, aintsun untsurin chichaman akuptukmiayi. 17 Tura mash umisamtai, ni inatirin akupak: ‘Yamaikia winitaram. Yanchuk mash umismawaitai, tawai tita,’ tusa untsukmau ainamunam akupkamiayi. 18 Turamaitiat untsukmau ainau mash: ‘Wait aneasam tsangkutrurta, wikia winichmin nekapeajai,’ tusar apu inatirin ujakarmiayi. Tura nu nangkamtaik untsukmauka chicharak: ‘Ajan yamai sumaku asan, jiitaj tusan wetatjai. Wait aneas tsangkutrurti tawai tita,’ timiayi. 19 Tura chikitcha chicharak: ‘Wikia waakan diez (10) sumarmaku asan ¿jimiarchik jimiarchik apatkan itiur wekaasaintak? tusan nekapsatasan weajai. Tura asan winichminuitjai. Wait aneas tsangkutrurti tawai tita,’ timiayi. 20 Tura chikitcha chicharak: ‘Wikia pengké yamai nuwan nuwatkau asan winichmin nekapeajai,’ timiayi. 21 Tu tinam apu inatiri waketki, ni apurin jea ni timiaunaka mash ujakmiayi. Tu ujaam, apu kajek ni inatirin ataksha chicharak: ‘Yamaikia yaktanam tungkajin jinta ainamunam, tura jinta tsererchinmasha wári weme, nuni kuikiartichu ainausha, tura uweje mutchau ainausha, tura wainmichu ainausha, tura wekaichau ainausha, mash juni ikiankata tusa akupkamiayi. 22 Tura akupkam, inatiri ayu tusa we, aints ainaun ikiankau asa, apurin weri chicharak: ‘Apuru, ame turutmiame nunaka miatrusnak umikjai. Tura chikich aints keemsamin angkantaitai,’ timiayi. 23 Tamati apu chicharak: ‘Ayu, yamai ataksha jiinkim, jinta tsererchinam weme, tura ajanam pujuinamunmasha weme, aints irunu wainkam nusha untsukam juni itata. Wína jear piakat tusan wakerajai, apu timiayi. Nunia ni inatiri ainaun ataksha chicharak: 24 Wikia nekasan atumin tajarme: Aintsun eemkan untsukarmaja nuka wijaingkia kichkisha yuwachartinuitai,’ timiayi, —Jesús timiayi.*

Jesús ni aintsri ainau pujustintrin pachis etserkamuri

(Mat. 10.37-38)

25 Nunia aints untsuri Jesúsan nemariarmiayi. Tuminamtai pajas jiis, Jesús nu aints ainaun chicharak: 26 “Aints ni aparincha, tura nukurincha, tura nuwarincha, tura uchirincha, tura yachiincha, tura umajincha wína nangkamasarang aneau asa, tura winasha nemartak wait wajatan nakitajai tauka wínaka nemartuschatnuitai. 27 Tura aints wína nemartustas wakerayat, mantuwarai tusa shamak nemartutan nakitakka wínaka nemartuschatnuitai.✡

28 “Atum ainautiram, juun jea kayajai jeamkatasrum wakerakrumka, nuka nángkamtsuk ¿kuikian warutmak japawaintaj? ¿Kuikiar jeatpiash? tu nintimsaram jeamu wearme. 29 Aints nuna nintimtsuk waurtus jean jeamkatas nangkamayat, antsu kuikiarin amuak, jean jeamtan umitsuk inaisamtaikia, aints ainau nuna wainkar wishikinak: 30 ‘Jiistaram. Ju aintska jean jeamkatas nangkamayat umiktatkama tujinkayi,’ tiartinuitai. 31 Chikitcha nintimrataram: Apu chikich nungkanmaya apurijai mesetan najanatas wakerak maanitan nangkamtsaing, ni suntari ainaun mash irumrar diez warang (10,000) amataikia, chikich apu veinte warang (20,000) suntarjai winawa nuna nepetkainjash tusa nintimui. 32 Tura nepetkachmin nekapeak, wína nepetukai tusa, ni nemasen arák pujaunak: Maaniachmi tusa chichaman akupawai. 33 Atum ainautirmesha nunisrumek, wína nemartustasrum wakerayatrum, atumnau aa nu mash inait nakitakrumka, winaka nemartuschatnuitrume,” Jesús timiayi.

Weea tumawaitrume tusa nuikiartamuri

(Mat. 5.13; Marc. 9.50)

34 Nunia Jesús ataksha nuikiartamun etserak: “Weeka nekas pengkeraitai. Tura wee michumangka ¿itiur ataksha yapaktinuita? 35 Wee michumangka, árak pengker tsapait tusar, nujaingkia nungkasha iwiarashtinuitai, tura numi pengker tsakarti tusar, nantujencha matsatrashtinuitai. Antsu waríksha itiurkachmin asamtai, aya japatnuitai. Aints ju chichamnaka antukar nintimrarti,” Jesús timiayi.†

15

Uwija mengkakaun pachis nuikiartamuri

(Mat. 18.10-14)

1 Jesús chichaamtai, kuikian juu ainausha tura chikich tunaarintin ainausha mash antukmi tusar kautkarmiayi. 2 Tura asaramtai fariseo ainausha, tura Moisésa chichame nuikiartin ainausha Jesúsan pachisar aujmatinak:

—Auka tuke tunaarintin ainaun pengker awajui. Tura tuke nijai iruntrar yuweenawai, —tunaiyarmiayi.✡

3 Tu aujmatinam Jesús nuna antuk nuikiartutai chichaman uwija wainiun pachis etserkamiayi. Tura etserak: 4 “Atum ainautiram nintimrataram. Aints kichik pachak uwijartin kichik mengkatukam, noventa y nueve (99) uwija matsatunka ukuki, uwijarin mengkakaun eaktas werawapi. 5 Tura we uwijarin wainak, yakajin wangkeas nukap waraawai. 6 Tura ni jeen waketki, ni amikri ainaun, tura ni irutkamurincha ikiaanak untsuk: ‘Uwijar mengkakaun wainkajai. Tura asamtai wijai warastaram,’ tawai. 7 Tura Yuscha nunisang aints noventa y nueve (99) wina tunaaruka atsawai tinaun wainkangka miatruska waraatsui. Antsu kichik tunaarintin ni nintimaurin yapajia Yusen: tsangkutrurta tamatikia, Yuska nu aintsun wainak, kichik au wainiat, noventa y nueve nangkamasang warastinuitai tajarme,” Jesús timiayi.✡

Kuik mengkakamun pachis nuikiartamuri

8 Tura ataksha chicharak:

“Chikich nuikiartutai chichamnasha tajarme: Nuwa diez (10) kuikian takaku nunia kichik mengkakamtai, wainkataj tusa kantiin keemak, jean mash japimiak nu kuikianka eawai. 9 Tura kuikiarin wainak ni amikri ainauncha untsuk, tura ni irutkamurincha untsuk: ‘Kuikian mengkakmaja nunaka wainkajai. Tura asamtai wijai warastaram,’ tawai. 10 Tura asamtai tajarme: Kichik tunaarintin ni nintimaurin yapajia Yusen tsangkutrurta tamatikia, Yuse awemamuri ainau nu aintsun wainkar, nuwa kuik mengkakaun wainak waraawa nunisarang warainawai,” Jesús timiayi.

Aints ni uchirin tsangkuramun pachis etserkamuri

11 Nunia Jesús ataksha nuikiartutai chichaman etserak:

“Aints jimia uchirtin pujumiayi. 12 Tura ekeri amia nu ni aparin chicharak: ‘Apaachia, ame jakaakmin kuikiar winar atata nu yamaik surusta,’ timiayi. Tu seam ni apari: Ayu tusa, japen akantuk ninu aa nuna susamiayi. 13 Tura jumchik kinta nangkamaramtai, nu natsaka ninu aa nuna mash suruk, kuikiarin chumpia chikich nungkanam yajá wemiayi. Tura chikich nungkanam we nuni jea, nangkami pujus ni wakeramurijai kuikiarin mash amukmiayi. 14 Tura kuikiari mash amukamtai, nu nungkanmasha tsuka asamtai, nisha yuwatatkama yuumakmiayi. 15 Tura asa: Takatan eaktaj tusa, aints kuchirtinnum jeamtai, nu aintska: Kuchir waitrukta tusa natsan akupkamiayi. 16 Tura kuchin yurin pujuinamunam jea, yaparak kuchi yutairincha yuwatas wakerau wainiat suritinak pengké susacharmiayi. 17 Tura suritinam wake mesek nintimias: ¿Wina aparu jeen ni inatirisha warutmak pujuina? ¿Tura yutairisha warutmak ampinu wea? Antsu wikia juni tsukajai wait wajajai. 18 Tura wína aparun waketkin titatjai: ‘Apaachi, wikia Yusjai tura amijaisha tunau wajasjai. 19 Tura asan yamaikia ami uchiram wajatnaka natsaamajai. Antsu ami inatiram takakmina nunisnak wisha takakmastajai titatjai, tu nintimramiayi. 20 Nunia ni apari jeen waketkimiayi.

“Turamtai ni apari uchirin winaun wainak wait anentramiayi. Tura ampuki weri uchirin minakas mejeasmiayi. 21 Turam nu natsa aparin chicharak: ‘Apaachi, wikia Yusjai tura amijaisha tunau wajasjai. Tura asan yamaikia ami uchiram wajatnaka natsaamajai,’ timiayi.

22 “Tamaitiat apari ni inatirin chicharak: ‘Wári wejmak nekas shiiram aa nu antsrami tusaram itataram. Tura uwejnum wetaisha wemamtikiami tusaram itataram. Nunia sapatcha wemamtikiami tusaram itataram. 23 Nunia waaka uchiri nekas apu aa nu maataram. Tura maaram wári inarataram. Turar iruntrar yuwar nunia nakurusmi. 24 Juka wína uchir jakawa nunisang pujuyayi. Antsu yamaikia ataksha iwiaakun wainkajai. Juka mengkaturkamiayi timiaja nunaka yamaikia wainkajai,’ timiayi. Tu tinamu asar fiestan najanawarmiayi.

25 “Tura jeanam nakurinak pujuinai, nu aintsu uchiri eemkaurisha ajanam takakmak pujumiayi. Tura takatan umis taa, nangku umpuamuncha antuk, nunia arawir tuntuyamuncha antuk, tura yaaminauncha antuk: Jiitaj tusa tarimiayi. 26 Tura tari anumak wajas, ni apari inatirin untsuk: ‘¿Waruka aitkinawa?’ tusa iniasmiayi. 27 Tu iniam nusha chicharak: ‘Yachim tayi. Tura yachim jatsuk tau asamtai, aparam waaka uchiri nekas apu aa nu maataram turamji. Tamati fiesta najankur aitkaji,’ timiayi. 28 Tu ujaam uchiri kajek jea waaitnasha nakitmiayi. Turamtai aparisha ni uchirin weri chicharak: ‘Uchirua wayaata. Tura wayaam yachim jiista,’ timiayi. 29 Tamaitiat uchiri ayaak: ‘Apaachia anturtukta. ¿Wikia aminka miatrusnak umirkun ami inatirmea nunisnak tuke takakmakun warutam musachik pujaja? Nusha amesha nekarme. Turayatum ameka: Amikrumjai fiesta najanataram tusamka, chipu uchiri kichkisha suruweatsme. 30 Antsu aminu uchirmeka ami kuikiarmin nuwa kungkatip ainaujai tura ni wakeramurijai mash amukusha ¿waruka waaka uchiri apu aa nusha maamsha aitkame?’ kajes timiayi. 31 Tamaitiat apari chicharak: ‘Uchiru, ameka wijai tuke pujame. Tura winar aa nuka mash aminuitai. 32 Yachimka jakawa nunisang pujuya nu yamaikia iwiaaku ataksha tayi. Nuka mengkaturkamiayi timiaja nunaka yamaikia wainkajai. Tura asamtai nekasar fiesta najankur warastinuitji,’ uchirin timiayi.”

Jesús tusa nu nuikiartutai chichaman nuikiartimiayi.*

16

Jea wainiun pachis nuikiartamu

1 Nunia Jesús ni nuiniatiri ainaun chikich nuikiartamun nuiniak:

“Aints kuikiartin ni inatirin: ‘Jear waitrukta,’ tusa ukukmiau waininayat aints ainau kuikiartinun ujainak: ‘Jeemin wainuka kuikiarmin nangkami japui,’ tiarmiayi. 2 Tu tinam ni jeen wainuncha untsuk: ‘¿Amincha pachitmasar warina turaminawa? Yamaikia wina jear wainuka achatatme. Tura asamtai ¿wína kuikiarjai surukmausha itiurkamame? tusam nu aaram surusta’ timiayi. 3 Tamati ningki nintimias: ‘Maj, apur takatrun jurutrau asamtai, ¿wisha itiurkatjak? Tura wína kakarmar atsau asamtai, nungka tautnasha takakmaschamnawaitjai. Tura aints ainaun kuik nangkamrum surustaram tusan seamkinij wajatnaka natsaamajai. 4 Tura yamaikia nunaka turatatjai. Wina takatur atsau asamtai, aints ainau wína jearun pujuita turutiarti tusan, yamaikia nintimratjai’ timiayi. 5 Tu nintimias ni apurin tumaashmiakaru ainaun mash kichik kichik winitaram tusa untsukmiayi. Tura eemak jearmia nuna chicharak: ‘¿Wína apur warutma tumashitme?’ timiayi. 6 Tu iniam nisha aimiak: ‘Olivo macharin cien (100) tarrun tumashmiamjai,’ timiayi. Tamati kuikian wainin chicharak: ‘Pai, ju papikia tumaashrum aarmawa juka jukim, wári keemsam chikich papinum: Cincuenta (50) tarrun tumashmiamjai tusam aatrurta,’ timiayi. 7 Nuna tusa ukuki, chikich aints taamtai: ‘¿Amesha warutam tumaashitme?’ tu iniam, nusha aimiak: ‘Trigon cien (100) sakan tumaashmiamjai,’ tamati, nunasha chicharak: ‘Pai, ju papikia tumaashrum aarmawa juka jukim, chikich papinum: Ochenta (80) sakan nunak tumaashmiamjai tusam aatrurta,’ timiayi. 8 Nunia jean wainu apuri nuna nekaa chichaak: ‘Timiá anangkartinka timiá nintipiapi awita,’ timiayi.”

Jesús nu nuikiartamun umis paan etserak:

“Yusen umirchau ainau Yuse uchiri ainau nangkamasarang nintip ainawai. 9 Kuikian wakerinauka tuke tunau takau ainawai. Tura asamtai tajarme: Atumka chikich ainau atumi kuikiarijai yaingtaram. Turaram atumi kuikiari amukamtai Yus: Wína jearun tuke pujustaram tusa atumin juramkitnuitrume.

10 “Aints jumchik takakiat nujai pengker aa nuna turakka, nukap tákaka nujai metek turatnuitai. Antsu aints jumchik tákaka nujai pengker aa nuna turachkungka, nukap tákaka nujaisha pengker aa nunaka turashtinuitai. 11 Tura asamtai ju nungkanmaya kuikiartin ainau chikichan anangkinawa nunisrumek pujakrumka ¿nayaimpinam nekas pengker pujustin takatcha itiurak takakmastaram? 12 Tura atum ikiamsamu tenapkesrum wainchakrumningkia ¿Yus atumin suramsatas wakera nunaka itiur suramsatrume?✡

13 “Apu jimiar metek nintimtsuk pujuinaunka aints kichkisha umirkartatkama tujintinawai. Antsu kichnaka nakitinak kichan aneeniartinuitai. Tura kichkin umirinak, kichnaka pachischartinuitai. Tura asamtai atumka warinchu ainau aneakrumka aya nuke aneetaram. Antsu Yus aneakrumka aya Yusek aneetaram. Antsu mai aneakrumka nuka yumtinuitai,” Jesús timiayi.✡

14 Tamati fariseo ainau nuna antukar, kuikian tuke aneenau asar, Jesúsan wishikrarmiayi. 15 Tuminamtai Jesús chicharak:

“Atumka wína pengke aintsuitme turutiarat tusaram, aints ainau anangku wearme. Yuska atumi nintinka nekartamrume. Tura asa aints ainau nekasar wínaka: Miajuitme turutiarat tu nintiminaunka Yuska nakitawai,” Jesús timiayi.

Yaanchuik Yuse chichame etserkamun tura yamai etserkamuncha pachis timiauri

16 Nunia Jesús ataksha etserak:

“Juan Yuse chichamen etsertsaing, aints ainau Moisésa chichamen antuku armiayi. Tura yaanchuik Yuse chichamen etserin ainau etseriarmia nunasha antuku armiayi. Tura Juan taa, Yus itiur pujawa tusa, yamaram chichaman etsertan nangkamamiayi. Tura nu chichamnasha yamaisha tuke etserjai. Tura asamtai aints ainau Yus pujamunam pachitsuk wayaatasar wakerinawai.✡

17 “Tura nayaimpisha tura nungkasha meseatsaing, Moisésa aarmauringkia pengké tuupchiksha yapaijniashtinuitai. Antsu mash aarmawa nunisang umiktinuitai,” Jesús timiayi.✡

Nuwa japashtinun pachis etserkamu

(Mat. 19.1-12; Marc. 10.1-12)

18 Nunia Jesús ataksha chichaak:

“Aints ni nuwarin ajapa ukuki kichan nuwatkungka, nekas tunau wajawai. Tura aints nuwan ajapamun nuwatkausha nunisang tunau wajawai,” timiayi.✡

Jimia aints jakamurin pachis etserkamu

19 Tura Jesús ataksha chikich chichaman etserak:

“Aints kuikiartin wejmakan akikian entsar shiirman pujuyayi. Tura kintajai metek fiestan najanak nakuru pujuyayi. 20 Tura chikich aints kuikiartichu Lázaro naartin kuchaprintin asa, kuikiartinu jee aarin ayaamas pujuyayi. 21 Tura timiá yaparau asa, kuikiartin yuwamu misanmaya kakeekaun yuwatas wakerimiayi. Tuma pujaun yawaa ainau ni kuchaprin nukatrarmiayi. 22 Tura kintari jeamtai, kuikiartichuka jakamiayi. Tura jakamtai, Yuse awemamuri tariar, ni wakani Abrahamjai tsanias pujusti tusar, Yusen umirkau jakaru matsamtainum jukiarmiayi. Kuikiartichu jakau ai, kuikiartincha ukunam jakamiayi. Tura jakamtai namangken iwiarsarmiayi.

23 Tura kuikiartinu wakaningkia tunau ainau wait wajainamunam jeamiayi. Tura nuni jea, nukap waitnas pujus pangkai jiimias, Abraham arák pujaun wainkamiayi, tura Lázaroncha nijai tsanias pujaun wainkamiayi. 24 Tura wainak kakar untsuak: ‘Apaachiru Abraham, wait anentrurta. Turam juni Lázaro akupturkata. Wikia juni ji kajintrashtinnum waitnasan pujajai. Tura asamtai juni taruti, tura tsaranchikijai yumin chupir inairun jumchikia michatmamtikrutati,’ timiayi. 25 Tamaitiat Abraham ayaak: ‘Uchiru nintimrata. Ameka iwiaaku pujakum, yuumatsuk wait wajatsuk pujuyame. Antsu Lázaroka nukap wait wajaj pujuyayi, tura yamaikia juni ayamui. Tura ame atak iiksamek wait wajame. 26 Tura mura waach juun wakachmin asamtai, junia atumin winitramiartatkamawar tujintraminawai, tura atumniasha juni winiartatkamawar tujintinawai,’ Abraham timiayi.

27 Tamati kuikiartin ataksha chicharak: ‘Antsu Apaachiru Abrahama wait aneasam, Lázaroka aparu jeen akupturkata tusan tajame. 28 Nuni wína yatsur cinco (5) pujuinawai. Niisha juni wait wajamunam winicharti tusan ujakat tusan tajame,’ timiayi. 29 Tamaitiat Abraham chicharak: ‘Moisésa aarmaurincha tura yaanchuik Yuse chichamen etserin aarmaurincha takakinawai. Nuna antukar umirkarti,’ timiayi. 30 Tamati kuikiartin Abrahaman ayaak: ‘Apaachir Abrahama nekasam tame. Antsu aints jakamunmaya nantaki, nuni we chichaman etsermataikia, ni tunaarin inaisar nintin yapajiawarchaintash’ timiayi. 31 Tamaitiat Abraham ayaak: ‘Antsu Moisésa aarmaurincha tura yaanchuik Yuse chichame etserin ainau aarmaurincha antinachkungka, aints jakau nantaki weaun waininayat, niin nekasampita tichartin ainawai,’ ” tusa Jesús nu chichaman etserkamiayi.

17

Tunaanum jeai tusaram aneartaram timiauri

(Mat. 18.6-7;21-22; Marc. 9.42)

1 Jesús ni nuiniatiri ainaun chicharak:

“Chikichan tunaun takamtikin ainauka tuke irunui. Antsu tunaun takamtikin ainauka nukap wait wajakartin ainawai. 2 Tura aints uchin tunau takamtikmatikia nuna turashti tusar, tunau takamtiknu kuntujen kaya juuntan jingkiatawar, juun kunanam ujungkaramtaikia, timiá pengker atinuitai. 3 Nekasrum chikich ainaun tunaun takamtiksai tusaram wainkataram.

“Chikich aints Yusen umirkau atumin pasé awajtaminamtaikia atumka chicharkataram. Tura niisha tunaar tsangkutrurta turaminamtaikia, tsangkurataram. 4 Kichik kintatik tunaun siete (7) túrumtikramayat ataksha: ‘Tunaar tsangkutrurta, ataksha turashtatjame,’ tusa siete (7) tarutrami turammataikia, tuke tsangkurataram,” Jesús timiayi.

Yusen nekasampita tusar nintimtinauka tujintinatsui timiauri

5 Tamati Jesúsa nuiniatiri ainau niin chicharinak:

—Apuru, iikia Yus nekasampita tusar nintimtaji. Tura nuna nangkamasrik nintimtustincha yaimkartukta, —tiarmiayi.

6 Tu tinam ni Apuri chicharak:

—¿Mostaza jingkiaji timiá tuupchichukai? Turayat nuka tsapai, nekas chikich nupaa nangkamasang juun ayi. Atumsha mianchau ayatrumek, wina nintimtursaram: Nekasam tujinkachuitme turutkurminkia, wi: Turataram tinu asamtai, ju numi morera tutain chicharkuram: Junia kangkaptuk kuimiakam, ataksha juun entsa japen wajasta takurminkia nekas turunamnawaitai, —Jesús timiayi.

Yuse inatiri ainaun pachis etserkamuri

7 Nunia Jesús ataksha chicharak:

“Atumi inatiri waaka ainaujai nungkan tsaiinak wekaa wekaaka, tura chikich inati waakan wainuka ni takatrin umisar jeanam taaramtai, ¿atumi inatiri chicharkuram: ‘Winita, tura keemsam yuwita’ timinkitrum? 8 Atsa, antsu atumi inatiri chicharkuram: ‘Yurumak inarturata. Tura wajasam, wi yuwatniursha tura wi amurtincha surusminam umista. ¿Wiyá yuwamtai, ameka arum ukunam yuwamnum,’ tichaintrumek? 9 Atumi inatiri atumin miatrusarang umirtaminak yutan yurtamawaramtaisha atumka: Maaketai, pengker umikume pengké tatsurme. 10 Tura Yus turamia nuka mash umisrum: ‘Nekasan Yusen pengker umirkajai’ atumsha tichamnawaitrume, antsu atumi Apuri turamin asamtai: ‘Iikia ni inatiri asar, iin turammiaji nuke umirkaji, tura asar mianchawaitji’ titinuitrume,” Jesús timiayi.

Jesús diez kuchaprintin ainaun tsuwarmauri

11 Jesús Jerusalénnum wetas Galilea nungkanmaya jiinki, Samaria nungkanam nangkamakmiayi. 12 Tura chikich yaktanam jeamtai, kuchaprintin diez (10) irunmia nuka arák wajasar, 13 untsuminak:

—Nuikiartinua Jesúsa, wait anengkratkata, —tiarmiayi.

14 Tu tinam Jesúscha niin wainak:

—Atum sacerdote pujamunam wetaram. Turakrumin ni jiirmasti, —timiayi.

Tamati ayu tusar, sacerdoten jiitasar wekamawar, jinta weenak pengker wajasarmiayi. 15 Tura kichik kuchaprintin ni pengker wajasmaurin wainak kakar chichaak: Yus juuntaitai tusa, nunia ningki waketki ataksha Jesúsan tarimiayi. 16 Nuka Samarianmaya aintsuyayi. Tura Jesúsan tari tikishmatar tsuntsumrua nungkan antitak wajas Jesúsan maaketai timiayi. 17 Tumamtai Jesús chicharak:

—¿Pengker wajasaruka diezchaukai? ¿Chikich nueve (9) aintcha warukawarma? 18 ¿Ju chikich nungkanmaya aintska jukek Yus juuntaitai titas waketki taj? —timiayi.

19 Tura nu aints tikishmarun chicharak:

—Wajakim weta. Wína nekasampita turutu asam pengker wajasume, —timiayi.

Jesús ni tatintrin pachis etserkamuri

(Mat. 24.23-28, 36-41)

20 Fariseo ainau Jesúsan iniinak:

—¿Yuska ju nungkanmaya ainaun inartin kinta warutik at? —tiarmiayi. Tu tinam Jesús aimiak:

—Yus aints ainaun inartin kintaka paanka nekaachminuitrume. 21 Tura Yuska yamaisha tuke atumjai pujau asamtai, aints ainau nangkamiar: Yuska juni pujawai, tura anisha pujawai tichamnawaitai, —timiayi.

22 Nunia ni nuiniatiri ainaun chicharak:

—Wikia aintsutiatnak Yus akupkamu asamtai, atumsha winasha pachitsaram, kichik kintaksha wainkatasar wakeraji titinuitrume. Turayatrum winaka waitkashtinuitrume. 23 Chikich aintcha nangkamiar chichartaminak: Juni pujawai tura ani pujawai turaminau wainiatrumek nuni werirap. Tura nu aints ainausha nemarkairap. 24 Wikia aintsutiatnak Yus akupkamu asan, wi tatin kintar jeamtai, peem newarat tsantak nayaim mash paan wajawa nunisnak wi winamurka nekas paan atinuitai.✡ 25 Tura nu kinta jeatsaing, wi ju nungkanam pujusan nukap wait wajaktatjai. Turamtai junia aints ainau winaka nakitrurartatui. 26 Wi tatin kintar jeamtai, yaanchuik Noé pujamunam aints tunau puju armia nunisarang pujusartinuitai.✡ 27 Nu aints ainau Yusen nintimtsuk yutancha yuj, tura umutnasha umuj puju armiayi. Tura nuwan nuwatnaikiarmiayi. Tura nawantrincha aintsun ninumkati tusar surin armiayi. Tuma pujuinai kintari jeamtai, Noé juun kanunam engkemamiayi. Turamtai nujang aneachmau aints ainaun mash amukmiayi.✡ 28 Tura yaanchuik aints Lot naartin pujus, nu yaktanmaya ainausha nunisarang Yusen nintimtsuk yutancha yu armiayi, tura umutnasha umin armiayi, tura waririncha sumin armiayi, tura surin armiayi, tura yurumkancha arau armiayi, tura jeancha jeamin armiayi. 29 Tura Lot Sodoma yaktanmaya jiinkiamtai, Yus yakiya kayan jiya tumaun kapainaun azufrejai pachimramun akupak, nu aints ainaun mash amukmiayi. 30 Tura asamtai aints ainau winasha nintimturtsuk pujuinamunam wi tatin kintarsha nunisang aneachmau atinuitai.✡

31 “Nu kinta jeamtai, aints jea jimia pata jeamkamunam yakí pujauka wári kuanak waririncha jutsuk tupikiaktinuitai. Tura aints ajanam takakmausha ni jeen waketsuk tupikiaktinuitai.✡ 32 Lota nuwari turunamuri nintimrataram.✡ 33 Aints ju nungkanam aa nunaka nintimias tuke iwiaaku pujustas wakerayat tuke mengkakatnuitai. Antsu aints wína umirtuku asa, niin mainamsha, jakayat ataksha nantaki tuke iwiaaku pujustinuitai.✡

34 “Nunasha tajarme: Nu kintati kashi jimia aints kichik peaknumak kanú tepeenauncha kichik jukitnuitai, antsu kichka juwaktinuitai. 35 Tura nuwasha jimiar tsaniasar trigo jingkiajin nekenak pujuinauncha kichik jukitnuitai, antsu kichka juwaktinuitai. 36 Tura aishmangsha jimiar ajanam tsaniasar takakminamtaisha kichik jukitnuitai, antsu kichka juwaktinuitai,” Jesús timiayi.

37 Tamati nuna antukar:

—Apuru ¿nusha nekascha tuning turunatnuita? —tiarmiayi.

Tu tinam Jesús ayaak:

—Jakau tepamunam chiwiang kauninawai, —timiayi.✡

18

Aints ainau tuke yawetsuk Yusen searti timiauri

1 Aints ainau tuke yawetsuk Yusen searti tusa, Jesús ataksha nuikiartamun etserkamiayi. 2 Tura nuikiartak:

—Chikich yaktanam apu chichaman iwiarin pujuyayi. Nuka Yusnaka shamchauyayi. Tura aints ainauncha pachichuyayi. 3 Tura nu yaktanmasha nuwa waje pujuyayi. Niisha chichaman iwiarniun jiistas weri chicharak: ‘Wait aneasam, aints wína pasé awajtusu chicharkata,’ tusa waketru pujuyayi. 4 Nu nuwaka chichaman iwiarniun tuke waketru pujurmasha yaiitnasha nakitmiayi. Tura waje nukap waketramu asa, nuka nintimias: ‘Wisha Yusen shamachiatnak, aints ainauncha pachichutiatnak, 5 nu nuwaka tuke wína waitkangka turutu asamtai, ataksha winamtai kajertukai tusan yaingtajai’ timiayi, —Jesús timiayi.

6 Nu nuikiartamun etsertan umis, ii Apuri ataksha chichaak:

—¿Nu chichaman iwiarin pasé ayat tímia nuka antukurmek? 7 Tura Yuse aintsri ainau tsawaisha, tura kashisha Yusen sea seamka, Yus nu chichaman iwiarniun nangkamasang pengker asa ¿ni aintsri ainaun anturtsuk inaisatniukai, tura yaitsuk inaisatniukai? 8 Atsa, antsu wári yaingtinuitai tajarme. Tura wikia aintsutiatnak Yus akupkamu asan, ataksha ju nungkanam winaknaka ¿aints ainau wina nekasampita turutinaunka wainkatjash? —Jesús timiayi.

Jimia aints Yusen seamuri

9 Tura aints ainau: Wikia pengkeraitjai tumamsar, antsu chikich aints pasé ainawai, tu nintiminaun wainak, Jesús chikich nuikiartamun nuikiartak:

10 —Aints kuikian juu tura fariseo aintcha mai Yusen seartas Yus seatai juun jeanam wayaawarmiayi. 11 Tura fariseo wajaki nuwá eemak Yusen seak: ‘Yusru, wikia tunau ainaujai metekchawaitjai. Kasamtancha pengké kasamchawaitjai. Tura nuwajaisha tsanirmichuitjai. Antsu aints kuikian juu waja auka wijaingkia metekchawaitai. Tura asan maaketai tajame. 12 Tumingjai metek jimia kintan yutsuk ijiarmaan aminka seaweajme,’ ningki nintimias tu seamiayi. 13 Tu seam, aints kuikian juu arák wajas, natsaamak tsuntsuma pangkaisha jiimtsuk, wake mesek netsepen uwejejai awatkamaikiak: ‘Yusru, wikia tunau asamtai, wait anentrurta,’ tu Yusen seamiayi. 14 Tura wikia tajarme: Aints kuikian juu tu seam, Yus ni tunaarin tsangkuramu asa, pengker nintimias ni jeen waketkimiayi. Antsu fariseoka nangkami: Wikia pengkeraitjai tinu asamtai, Yuska niinka tsangkurachmiayi. Tura asamtai tajarme: Aints ningki nintimtumasang: Wikia miajuitjai taunka Yuska: Ameka mianchawaitme tawai. Tura nekas mianchawaitjai tumamunka Yuska: Ameka nekasam miajuitme tawai, —Jesús timiayi.✡

Uchi ainau wini winiarti timiauri

(Mat. 19.13-15; Marc. 10.13-16)

15 Tura aints ainau: Jesús uchin takasat tusar itariarmiayi. Turinamtai Jesúsa nuiniatiri ainau nuna wainkar: Uchi itairap tusar surimiarmiayi. 16 Tinamtai Jesús niin untsuak:

—Uchi wini winiarat tusaram tsangkatruktaram. Aints ju uchia nunisarang nekasampita turutin ainauka Yuse pujutirin jeartinuitai. Tura asaram suritrukairap. 17 Nekasan tajarme: Aints Yuse pujutirin wayaawartas wakerinauka uchi nekasar itiurkachmin nintimtsuk pujuinau asar nuni wayaawartinuitai, —Jesús timiayi.✡

Kuikiartin Jesúsjai chichasmauri

(Mat. 19.16-30; Marc. 10.17-31)

18 Apu ainau iruntramunam kichik apu Jesúsan chicharak:

—Nuikiartinu, nekas pengkeraitme. Tura asakmin iniajme: ¿Pujut nangkankashtinun jukitasnasha warinak itiurkataj? nu ujatkata, —timiayi.

19 Tama Jesús ayaak:

—¿Waruka winasha pengkeraitme turutme? Nekas pengker aa nuka kichkitai. Nuka Yusketai. 20 Tura asamtai Yus wína chichamur umirtuktaram tímia nuka nekame. Nu aarmauka nuwaitai: ‘Tsanirmawairap, tura mangkartuwairap, tura kichnau aa nuka kasamkairap, tura aints kichkisha pachisrum tsanumrairap. Tura aparmesha, tura nukurmesha umirkataram,’ tu aarmawaitai, —Jesús timiayi.✡

21 Tamati nu aintska chicharak:

—Ame tame nunaka uchiwach asanak tuke mash umikuitjai, —timiayi.

22 Tama Jesús nuna antuk ayaak:

—Kichik chicham umikchau asam, nusha turata: Ami wariram aa nusha mash surukam, yuuminau susata. Nunia nemartusta. Turakum nekasam nayaimpinam yuumatsuk pujustinuitme, —Jesús timiayi.

23 Tamati nuna antuk nekas kuikiartin asa, nukap wake mesekmiayi. 24 Wake mesekamtai Jesús nuna wainak chichaak:

—Kuikiartin ni kuikiarin aneenau asar, Yus pujamunam wayaawartatkamawar nekasar tujintinawai. 25 ¿Kamiyusha akusha jiin wayaamnaukai? Atsa, nuka pengké yumtinuitai. Tura kuikiartin ainausha nunisarang Yus pujamunam wayaatnuka pengké yumtinuitai, —Jesús timiayi.

26 Tamati aints nuna antukaru ainau chicharinak:

—Tu amataisha ¿yaachik nuniasha uwemramnawaita? —tiarmiayi.

27 Tu tinam Jesús ayaak:

—Aints ningki nintimsangka pengké uwemrachminuitai. Antsu Yuska pengké tujinkachuitai, —timiayi.

28 Tamati Pedro chicharak:

—Apuru, ii ainautikia iinu amia nuka mash ukukir, ame nemarsamiaji, —timiayi. 29 Tamati Jesús ayaak:

—Nekasam tame. Antsu wikia atumin tajarme: Aints Yusen umirkatas ni jeencha, tura nuwarincha, tura yachiincha, tura umajincha, tura aparincha, tura nukurincha, tura uchirincha ukuakka, 30 ju nungkanam pujus ni ukukmia nuna nangkamasang untsurin wainkatnuitai. Nuniangka jaka nantaki, tuke Yusnum iwiaaku pujustinuitai, —timiayi.

Ni jakatniurin pachis ataksha etserkamuri

(Mat. 20.17-19; Marc. 10.32-34)

31 Jesús ni nuiniatirin doce (12) amia nuna akanak juki, nunia chicharak:

—Yamaikia Jerusalénnum weaji. Tura wi aintsutiatnak Yus akupkamu asamtai, yaanchuik Yuse chichamen etserin ainau wína pachitsar aatrurarmia nunisnak umiktatjai. 32 Tura romano ainamunam wína surutkaramtai, wína wishikrinak nunia pasé chichartinak usukrurartatui. 33 Tura katsumrukar nunia mantuwartatui. Tura mantuwaru wainiatnak, kampatam kinta jakan tepayatun, ataksha nantaktatjai, —timiayi.✡

34 Paan etserkau waininayat, ni nuiniatiri ainau nu chichamnaka nekaawartatkamawar pengké nekaacharmiayi. Tura Jesúsa chichamen antinayat: Nekas nunaapi taku tawa tusar nintimracharmiayi.

Jesús Jericónmaya aintsun wainmamtikiamuri

(Mat. 20.29-34; Marc. 10.46-52)

35 Jericó yaktanam jeatas jintá weak, Jesús wainmichun jinta yantarin pujaun wainkamiayi. Nu aintska aints nangkaaminau kuikiarin tuke seauyayi. 36 Tura aints untsuri nangkaaminamtai, nuna antuk: Yaachita, tu inintrusmiayi. 37 Tu iniam:

—Nazaretnumia Jesús nangkaamawai, —tiarmiayi. 38 Tu tinam, nuna antuk untsumak:

—Jesúsa, Davidta weariya, wína wait anentrurta, —timiayi.

39 Tu untsuam eemkar wearmia nuka jiyainak:

—Itatkata, —tiarmiayi. Tinamaitiat nuna nangkamasang kakar untsumak:

—Davidta weariya, wait anentrurta, —timiayi. 40 Tu untsuam, Jesús nuni wajas:

—Au juni itataram, —tusa, akupkam wainmichun itaaramtai, Jesús iniak:

41 —¿Itiurtukat tusamea wakerutame? —timiayi. Tu iniam wainmichu aimiak:

—Apuru, wainmachkun wainmaktasan wakerajai, —timiayi.

42 Tamati Jesús chicharak:

—Paan jiimtia. Ame wína nekasampita turutu asam, pengker wajasume, —timiayi.

43 Nu chichamuik paan wainmakmiayi. Tura asa Yus juuntapita tusa Jesúsan nemarsamiayi. Tura aints nuna wainkaruka mash: Yus juuntapita tiarmiayi.

19

Jesús Zaqueojai chichasmauri

1 Nunia Jesús Jericó yaktanam waya wekakinij wajamiayi. 2 Nuni kuikiartin Zaqueo naartin pujumiayi. Nuka aintsu kuikiari juu apuri ayayi. 3 Zaqueoka Jesúsan wainkatas wakerayat sutarach asa, aints untsuri Jesúsan jiisartas kawengkaramtai, wainkatatkama pengké wainkachmiayi. 4 Tura Jesús nu jintanam nangkamaktin asamtai, Zaqueo jiistaj tusa eemak ampuki we numinam wakamiayi. 5 Tura numinam keemas nakaj pujamtai, Jesús nuke nangkamak, pangkai jiis chicharak:

—Zaqueowa, wári tarata. Yamaikia jeemin kanurtasan winajai, —timiayi.

6 Tamati Zaqueo wári tara pengker nintimias Jesúsan ni jeen jeemiayi. 7 Turamtai aints ainau nuna wainkar:

—Maj, auka nekas tunau aintsu jeen wayaayi, —tusar aujmatiarmiayi. 8 Tura jea waya pujamtai, Zaqueo wajaki Jesúsan chicharak:

—Apuru anturtukta. Kuikian tákakja nuna japen akankan kuikiartichu ainaun susatjai. Tura aints ainaun anangkan, kuikiarin kichik kasamkamun ataksha cuatron awangtukiartajai, —timiayi.

9 Tamati Jesús chicharak:

—Ayu, turata. Ju jeanam pujuinautiram yamaikia uwemrau asaram, yaanchuiksha nangkamrum Abrahama wearinji tinuyarme. Antsu yamaikia nekasrum Abrahama weari wajasurme. 10 Wisha aintsutiatnak Yus akupkamu asan, mengkakaru ainaun eakan, Yusnum uwemtikrataj tusan taawitjai, —Jesús timiayi.✡

Kuikian pachis nuikiartamu

(Mat. 25.14-30)

11 Jesús Jerusalénnum jeatak wajasu asamtai, aints ainau ni etsermaurin antukaru ainau nintiminak: Ni Jerusalénnum jea, wári aints ainaun inatan nangkamatatui, tu nintimrarai tusa, chikich nuikiartamun etserkamiayi. 12 Tura nuikiartak:

—Aints chikich ainaun nangkamasang juun asa, apu naamkatas chikich nungkanam wemiayi. 13 Tura nu nungkanam weatsaing, ni inatirin diez (10) amia nuna untsuk, kuik jimia pachak kinta takakmasmaun akiimiakminun kichik kichik susa chicharak: ‘Kuikiar yujarti tusaram, ju kuikiajai takakmajataram. Tura wi taamtai wangturkimnuram’ tusa ukuki, chikich nungkanam wemiayi. 14 Turamtai ni nungkarinia ainau nu aintsun nakitinau asar, chikich nungkanmaya apun ujakarti tusar: Nu aintska ii apuri ati tutaka nakitaji titaram, tusar aints ainaun akupkarmiayi.

15 “Tinamaitiat nu aints apu naamkau asa, ataksha ni nungkarin tamiayi. Tura taa ni inatiri ainaun: ¿Kuikian warutmak kiaungkara? tusa nekaatas untsukmiayi. 16 Apu untsukam, ni inatiri kichik taa chicharak: ‘Ami kuikiarmijai takakmasu asan, mash irumram jimia warang kinta takakmasmau akiimiakminun kiauntukjame, nu jukita,’ timiayi. 17 Tamati apu chicharak: ‘Ayu, maaketai. Nekasam pengker takakmasume. Wikia jumchik susamiajme nujai wi timiaja nunismek pengker takakmasu asakmin, diez (10) yakat ainia nu wainin ata tusan inaikiatjame,’ timiayi.✡

18 “Nuna tusa ukukiamtai, kitcha tari chicharak: ‘Apuru, ame kuik surusmiame nujai takakmau asan, mash irumram kichik warang kinta takakmasmau akiimiakminun kiauntukjame,’ timiayi. 19 Tamati nu aintsnasha apu chicharak: ‘Ame cinco (5) yakat ainia nu wainin ata tusan inaikiatjame,’ timiayi.

20-21 “Nuna tusa ukukiamtai, chikitcha tari chicharak: ‘Apuru, ameka nekasam kakaram takamtikin asam, tura kuik ukuschayatum achiu asam, tura árak araachiatum juutrukta tinu asakmin, wisha nunaka nekau asan amin shamakun, ami kuikiarmin panuijai ijaan ukusmiajai. Pai, kuikiarmeka,’ timiayi. 22 Tamati apu chicharak: ‘Maj, ameka nakitme. Ame turutme nunisketjai. Wi kakarman takamtikin asan, tura kuikian ukuschayatun achiu asan, tura arakan araachiatnak: Juutrukta taja nuka nekayatmesha 23 ¿warukaya kuik irumtainum kuikiarka ukutruschamiame? Turakminka chikich aints ainau wina kuikiarjai takakminamtai, wi ataksha tana, kuikian susamiajme nuna nangkamasnak nukap jukimnawaitjai,’ timiayi. 24 Nunia aints nuni wajainaun chicharak: ‘Kuikian takaka nu jurukrum, chikich aints jimia warang kinta takakmasmau akiimiakminun kiaunkamia nu susataram,’ timiayi. 25 Tamati nu aints ainau apurin chicharinak: ‘Apuru ¿ju aints yanchuk timiá untsuri takakusha warukarik ataksha susatji?’ tiarmiayi. 26 Tu tinam apu aimiak: ‘Aints nukap takakmasuka nukap takakui. Tura nukap takakmasu asamtai, nuna nangkamasrik susatnuitji. Antsu tákakchauka takatan pengké nakitau asamtai, jumchik tákaka nuka juruktinuitai.✡ 27 Tura wína nemasur ainau: Apu wajaschati tusar nakitruru asaramtai, yaruakrum mash juni itataram. Tura itaram wisha jiiaing maataram,’ apu timiayi,” Jesús tusa ni tatintrin pachis nu nuikiartamun etserkamiayi.

Jesús Jerusalénnum wemauri

(Mat. 21.1-11; Marc. 11.1-11; Juan 12.12-19)

28 Nuna tusa umis, Jesús nunia jiinki Jerusalénnum wemiayi. 29 Tura wea weaka Betfagé yaktanmasha, tura Betania yaktanmasha arakchichu mura Olivo tutainum jeatak wajasar Jesús ni nuiniatirin jimiaran akupak:

30 —Atunini yaktachinam arakchichu aa nuni werum, tura nuni jearam burro entsakrachau jingkiamu wainkatatrume. Tura nu wainkaram atiaram juni itataram. 31 Tura ¿waruka aitkarme? turaminamtaisha, ‘Apu yumau asamtai juwaji’ titaram, —timiayi.

32 Tamati ni nuiniatiri ayu tusar wear, Jesús tímia nunisarang wainkarmiayi. 33 Tura burron wainkar atinamtai, burrortin chicharinak:

—¿Waruka burrosha atiarme? —tiarmiayi.

34 Tu tinam aiminak:

—Apu yumau asamtai juwaji, —tiarmiayi.

35 Tura burron jukiar Jesúsnum itaar, ni wejmakrin aimiakar, burronam awantsar Jesúsan kentsarmiayi. 36 Turinamtai Jesús burronam keemas weamtai, jinta wetinnum aints ainau: Ii Apurinme tiartas ni wejmakrin aimiakar nungkanam aitkarmiayi. 37 Tura ni nemarin ainau untsuri Jesúsjai tsaniasar Olivo Muranmaya wangkenmanum arakchichu wekaasar, Jesús aints ainau wainchatai takatan mash turaun wainkaru asar, nuna nintimsar warainak kakarar untsumkarmiayi. 38 Tura:

—Yus akupkamu winá nuka nekas ii Apurintai. Tura Yus nayaimpinam puja nuka nekas juuntapita, —tiarmiayi.

39 Tinamtai fariseo untsurinchau nu aintsnumak pachinkar wajarmia nuka Jesúsan chicharinak:

—Nuikiartinu, amin nemartamina nuka itatkataram tusam chicharkata, —tiarmiayi.

40 Tinamaitiat Jesús ayaak:

—Ju aints ainau itatkaramtaikia, kaya ainausha untsumkartatui, —timiayi.

41 Tura Jerusalénnum jeatak wajas, nu yaktan ukunam suntar ainau amukartin asaramtai, Jesús nuna nekau asa juutmiayi. 42 Tura chichaak: —Jerusalénnum pujuinautiram, atumi kintari jeatsaing, angkan pujustiniun sukartin nekaataram tusan wakerin ayajai. Turayat yamaikikia uukmawa nunisang asamtai, nekaatatkamaram tujintarme. 43 Kinta nekas shamai atumin jeartamtinuitrume. Nu kinta jeamtai, atumi nemase ainau kaunkar, atumi yaktarin tentakar, mesetan najanawartas nungkajai wenurartinuitai. 44 Yuska atumin uwemtikramratas iraawa nunisang tarutramin wainiatrum, atumka nintinchau asakrumin, atumi uchirincha maawar, tura atumnasha mantamawar, yakat kayajai jeamkamu waininayat mash yumpungkartinuitai, —Jesús timiayi.

Yuse jeengka kasa jeenchuitai timiauri

(Mat. 21.12-17; Marc. 11.15-19; Juan 2.13-22)

45 Nunia Jesús Yus seatai juun jeanam waya, tangku ainaun Yusen susartas surinaun wainak, aanum jiiki akupkamiayi. 46 Tura chicharak:

—Yuse chichame yaanchuik tu aarmawaitai. Yus chichaak: ‘Wína jearka Yus seatai jeaitai,’ tu aarmau wainiatrum, atumka kasa aints juni kuikian kasamkarti tusaram tsangkatkarume, —timiayi.

47 Nunia Jesús Yus seatai jeanam waya, aints ainaun kintajai metek Yuse chichamen nuiniarmiayi. Turamtai sacerdote juuntri ainausha, tura Moisésa chichame nuikiartin ainausha, tura judío juuntri ainausha mash iruntrar: “¿Itiurak Jesús maawaintai?” tu nintimrarmiayi. 48 Tu nintiminayat, aints mash Jesúsa chichamen pengker nintimsar anturinau asaramtai, maawartatkamawar arantukarmiayi.✡

20

¿Yáki Jesúsan ni kakarmarin susaya?

(Mat. 21.23-27; Marc. 11.27-33)

1 Chikich kintati Jesús Yus seatai jeanam waya, aints ainaun Yusnum uwemratin chichaman nuiniak pujamtai, sacerdote juuntri ainau, tura Moisésa chichame nuikiartin ainausha, tura judío juuntri ainausha Jesúsan tariar, 2 chicharinak:

—¿Ame aitkame jusha yana chichamejia aitkame? ¿Tura yaachia aitkata tusasha amincha akuptamkama? Iikia nu nekaatasar wakeraji. Nu ujakratkata, —tiarmiayi.

3 Tu tinam Jesús aimiak:

—Wisha atumnasha kichik chichaman iniastasan wakerajrume. Nu airkataram. 4 Watska. ¿Yáki Juankun aints imaita tusasha akupkaya? ¿Yuseash akupkaya. Turachkusha aintsuash akupkaya? —timiayi.

5 Tu iniam mai nuwamtak chicharnainak:

—¿Iikia warintajik? Yusek akupkamuitai takurningkia, ¿waruka niin nekasampita tichamiarume? iincha turami tusar tichamnawaitji. 6 Antsu aints akupkamuitai takurningkia, aints mash: Juan Yus akupkamuitai tinau asar, iin kayajai tukurmiar mantamawarai tusar shamaji, —tunaiyarmiayi. 7 Tura Jesúsan aiinak:

—¿Juan aints ainaun imaita tusasha yáki akupkaya? tusarsha iikia nekatsji, —tiarmiayi. 8 Tu tinam Jesús chicharak:

—Ayu, tu tau asakrumin, yáki wina akuptukia tusancha, wisha nunisnak atumnasha ujakchatatjarme, —timiayi.

Tunau takau ainaun pachis nuikiartamuri

(Mat. 21.33-44; Marc. 12.1-11)

9 Nunia Jesús aints ainaun chikich nuikiartamun nuiniak:

—Aints ni ajarin uva naekrin araamiayi. Tura araa umis, aints ainau takartusarti tusa ukukmiayi. Tura tatsuk arák puja pujakka, 10 juuktin kinta jeamtai, ni inatirin akatar akuptak: ‘Yamaikia weme, ajarun takau ainau ujaakum: Ajartin chichaman akupturmak: Uva yumiri winar aa nunaka akupturkarti tawai tita,’ timiayi. Tura akuptukmaitiat ajan takau ainau ajartinu inatirin katsumkar, uva yumirinka sutsuk akupkarmiayi. 11 Turawaramtai ajartin ataksha chikich inatirin akuptukmaitiat, nu aintsnasha nunisarang katsekar, nunia katsumkar uva yumirinka sutsuk akupkarmiayi. 12 Nuna turuwaramtai, ajartin ataksha chikich inatirincha akuptukmaitiat, nunasha nunisarang charu charu najanawar ajanmaya jiikiarmiayi.

13 “Turinamtai nuniangka ajartin nintimias: ‘¿Yamaisha itiurkainjak? Yamaikia wína uchirun aneetirun akuptuktajai. Niin wainkar nekasar anturkachartimpiash,’ timiayi. 14 Tura apari akupkamu waininayat, ajan takau ainau ajartinu uchirin wainkar chicharnainak: ‘Ni apari jakamtai, ju ajaka uchirinu atinuitai. Watska, maatai. Ju maarkia, nuniangka ju ajaka iinu achaintak,’ tunaiyarmiayi. 15 Tura ajartinu uchirin achikiar, ajanmayan jiikiar maawarmiayi,” Jesús timiayi.

Nunia nu nuikiartamun antukaru ainaun iniak:

—¿Atumsha itiur nintimrume? ¿Ajartin taa nu takau ainaun itiurkatnuita? 16 Niisha taa, nu pasé takau ainaun maatnuitai. Nunia chikich aints ainaun eak: ‘Ajarun takakmasarti’ tusa susatnuitai, —Jesús timiayi.

Tamati nuna antukaru ainau chicharinak:

—Atsa, pengké turachminuitai, —tiarmiayi.

17 Tu tinam Jesús nuna antuk nu aints ainaun pangkai jiis ayaak:

—¿Tura Yuse chichame etserin ainau aararmia nuna warina takua tawa tusarmeka nintimtsurmek? Nu aarmauka nuwaitai: ‘Jeamin ainau kaya jean jeamkar, chikich kayan wainkar chichainak: Ju kayaka paseetai tusar japawarmiayi. Japinau wainiat Yuska: Nu kayaka timiá pengkeraitai timiayi.’ 18 Tu aarmau asamtai, aints ainau nu kaya nekas pengker aa nunaka tukumkar kupinartinuitai. Tura nu kaya aintsnum ayaarkungka, nu aintsun tsairtinuitai, —Jesús timiayi.

19 Tama sacerdote juuntri ainau, tura Moisésa chichame nuikiartin ainausha nu nuikiartamun antukar: Iin pachitmas turamji tusar Jesúsan kajerinak: Yamaik achiktai tu nintimtinayat, aints ainaun shaminau asar achikcharmiayi.

¿Juun apu akikchatnukai? timiauri

(Mat. 22.15-22; Marc. 12.13-17)

20 Tura Jesús romano apurin suruktai tu nintiminak, chichaman najatawar, Jesús tsanurtai tusar, aints ainaun eakar: Nuka iikia pengke aintsuitji tinayat, Jesús iniam, niisha warintintak tusar, ni chichamen anturkar, nuna jukiarat tusar akupkarmiayi. 21 Tura akupkamu asar, Jesúsan jeariar chicharinak:

—Nuikiartinu, ameka nekas chicham chichaame. Iikia nuka nekaji, tura aints ainau wína pengker nintimtursarat tuuka nintimtsuk pujame, tura nekasam Yuse jinti tu awai tusam, tupin nuikiartame. 22 Tura asakmin ¿itiur nintime? tusar nekaatasar wakeraji. Juun apu César ni aintsrin akupak: Kuik irumrataram tamati ¿ii kuikiarin akiimiaktin pengkerkai? ¿Antsu akiimiatsuk pujustinka pengkerkai? Nu nekaatasar wakeraji, —tiarmiayi.

23 Tu iniinam Jesús ni pasé nintimaurin nekaru asa chicharak:

—¿Waruka anangkruaram winasha nekaprustasrumsha wakerutarme? 24 Watska, kuik inaktursataram, —timiayi. Tura inaktusam Jesús chicharak:

—¿Jusha yana yapiya nakumkamuita? ¿Tura yana naariya aarmawita? —timiayi.

Tu iniam ainak:

—Apu Césarnawaitai, —tiarmiayi.

25 Tinamtai Jesús chicharak:

—Tu tinu asaram, juun apu Césarnau aa nuka ni susataram. Tura Yusnau aa nuka Yus susataram, —timiayi.✡

26 Aints mash antinamunam nuna tamati, nu chichaman antukaru ainau ni chichamejai achikiartatkamawar tujinkarmiayi. Antsu nintimrar chichatsuk wajasarmiayi.

¿Aints jakau nantaktinuashi? timiauri

(Mat. 22.23-33; Marc. 12.18-27)

27 Nunia saduceo ainau: Aints jakauka jakamunmaya nantakchatnuitai tinu asar, chichaman nekaawartas tariarmiayi. Tura Jesús warintintak tusar chicharinak:

28 —Nuikiartinu, Moisés chichaman aarmia nu chichamka nuwaitai: ‘Aints uchin yajutmatsuk jakamtaikia, ni yachí uchin yajutmartas ni wajerin nuwatkatnuitai. Tura uchin yajutmarka, nuka ni yachí jakau uchiriya nunisang atinuitai,’ tu aarmawaitai. 29 Ayu, juni iijai iruntrar siete (7) yachintin pujuarmiayi. Tura eemkauri nuwan nuwatak, uchin yajutmatsuk jakamtai, 30 jakau yachí wajerin nuwatkayat, nusha nunisang uchin yajutmatsuk jakamiayi. 31 Tura nusha nunisang jakamtai, chikich yachiisha wajerin nuwatak, tura chikitcha chikitcha siete (7) yachintin nu nuwan nuwatinayat, mash uchin yajutmatsuk kajingkiarmiayi. 32 Nunia nuwasha ukunam jakamiayi. 33 Tura nu siete (7) yachintin mash nu nuwan nuwatkaru asar ¿jakamunmaya nantakiar nu nuwaka yana nuwariya atinuita? —tu iniasarmiayi.✡

34 Tu iniinam Jesús ayaak:

—Ju nungkanam pujuinauka nuwatnaikiatin ainawai. 35 Tura Yusen umirin ainau jakaar ju nungkanka ukukiar, nuniangka jakamunmaya nantakiar, ataksha jakachartin ainawai. Antsu Yusnum tuke pujuinau asar, nuwanka nuwatkachartinuitai. Nunia nuwasha aintsun ninumkachartinuitai. 36 Antsu Yuse awemamuriya nunisarang nuwartichu artinuitai. Tura jakamunmaya nantakiaru asar, Yuse uchiri artinuitai. 37 Tura jakaru ainaun pachis Moiséscha tu awai tusa, iin nekamtikramamiaji. Tura aints atsamunam numi jangkirtin kapaayat kajintsuk wajamtai, Apu Yus Moisésan chicharak: ‘Abrahama Yusrinka wiitjai. Tura Isaaca Yusrinka wiitjai. Tura Jacobo Yusrinka wiitjai,’ timiayi. 38 Tura aintsu wakani tuke jakachartin asaramtai, Yuska jakau ainau Yusrinchuitai, antsu iwiaaku ainau Yusrintai. Yuska aints jakaru ainaun mash iwiaakua nunisang jiiawai, —Jesús timiayi.✡

39 Tamati Moisésa chichame nuikiartin ainau chicharinak:

—Nekasam pengker tame, —tiarmiayi.

40 Tura nuniangka iniasartatkamawar arantukarmiayi.

¿Mesíascha yana wearinta? timiauri

(Mat. 22.41-46; Marc. 12.35-37)

41 Nunia Jesús nu aints ainaun iniak:

—Aints ainau Yus akupkatniun, Mesías tutain pachisar ¿waruka Davidta wearintai tinawa? 42 Davidcha Yuse chichamen Salmo tutainum ningki tu aarmiayi:

Apu Yus wína Apurun chicharak:

‘Juni wína untsurunini apu keemtainum keemsam nakarsata.

43 Tura nakarkumin ami nemasem ainaun mash nepetkatatjai,’ timiayi. 44 Davidka Mesíasan pachis: Wina Apuruitai tinu wainiatrumsha ¿waruka Mesíaska Davidta uchirintai tarume? —timiayi.

Moisésa chichame nuikiartin ainau chicharkamuri

(Mat. 23.1-36; Marc. 12.38-40; Luc. 11.37-54)

45 Tura mash aints antinamunam Jesús ni nuiniatiri ainaun chicharak:

46 —Moisésa chichame nuikiartin ainau wainkataram. Niisha nekau aintsuitjai tusar, entsatirin sarman entsarar jampesarang wekajin armiayi. Tura yaktanam wekainak: Wína jiirsar aujtusarat tusar wekainawai. Tura iruntai jeanmasha keemtai nekas pengkernum keemsartas wakerinawai. Tura fiesta amanumsha eemkar keemsar yuwartas wakerinawai. 47 Tura waje jeen atantin ainayat anangminak wína pengke aintsuitai turutiarat tusar, aya jangkejai Yusen sarman seainawai. Tuminau asaramtai, Yus chikich ainaun nangkamasang niin nukap wait wajaktiniun susartinuitai, —Jesús timiayi.

21

Waje ni kuikiarin Yusen mash susamuri

(Marc. 12.41-44)

1 Jesús Yus seatai juun jeanam waya, kuikiartin ainau kuik engketinam kuikiarin engkeenaun wainkamiayi. 2 Tura waje kuikiartichu jimia jiru kuikian engkeaun wainkamiayi. 3 Tura nuna wainak aints ainaun chicharak:

—Nekasan tajarme: Ju wajeka kuikiartichutiat, chikich aints ainaun mash nangkamasang nukap engkeayi. 4 Chikich aints ainauka nekasar kuik ampirmaurinak engkeenawai. Antsu ju wajeka ninu aa nunaka mash ampitsuk engkeayi, —Jesús timiayi.

Yus seatai juun jea yumpungtinun pachis etserkamuri

(Mat. 24.1-2; Marc. 13.1-2)

5 Chikich aints ainau Yus seatai juun jeanam wajasar, kaya ainaun shiirman iwiarinaun jiisar, tura warinchu shiirman Yus susamun jiisar chicharnainak:

—Yus seatai juun jea juka shiirmapita, —tunaiyarmiayi. Tu tinamtai Jesús chicharak:

6 —Ju mash waintrume juka ni kintari jeamtaikia mash yumpunkatnuitai. Tura yumpunkamtai, kaya kichkisha chikich kayanmasha patamkashtinuitai, —Jesús timiayi.

Nungka mesertin pachisar etserkamu

(Mat. 24.3-28; Marc. 13.3-23)

7 Jesús tamati nunia iniinak:

—Nuikiartinu ¿nusha warutik ati? Tura nu turunatin kinta jeatak wajasamtaisha ¿waring wantinkatnui? —tiarmiayi.

8 Tu tinam Jesús chicharak: —Wina anangkruwarai tusaram, aneartaram. Aints untsuri nangkamiar: ‘Wiitjai Yus akupkamuitjai,’ tiartinuitai. Tura: ‘Nungka yumpunkatin yamaikia jeayi,’ tiartinuitai. Tu tinamtaisha nu aintska nemarkairap. 9 Tura maaniamu atatui, tura mesetan najaninawai tamau antakrumsha shamkairap. Nusha eemak turunatnuitai. Antsu nungka mesertinka tewarikia achatnuitai, —timiayi.

10 Nunia Jesús tuke chicharak:

“Aints ainau chikich nungkanmaya ainaujai maaniawartinuitai. Tura apu ainausha kajernaikiar mesetan najanawartinuitai. 11 Nunia uusha untsuri uurkatnuitai, tura tsukasha nukap atinuitai, tura sungkur ainausha yujarartinuitai. Nayaimpinmayasha shamrumtin wantinkartinuitai. Tura asamtai Yuse kakarmarin aints ainau wainkartinuitai.

12 “Tura nuka jeatsaing, atumin achirmakar wait wajaktiniun suramsartinuitai. Tura chicham nekarami tusar, iruntai jeanmasha juramkiartinuitai. Nuniangka kársernum engketmawartinuitai. Tura engketmawarsha wína aintsur asakrumin, judío apuri ainamunmasha, tura romano apuri ainamunmasha atumin juramkiartinuitai. 13 Tura nuni juraminamtaisha, wína pachitsaram chichaktinuitrume. 14-15 Tura atumi nemase: Waitaitai turamiarai tusan, wína nekamtairun atumin susan chichamtikiatnuitjarme. Tura asamtai atumin apunam juraminamtai, apu ininmamtaisha ¿itiurak aimkataj? tusarmeka, nuwá eemkarmeka nintimsairap.✡

16 “Atumi aparisha, tura atumi yachiisha, atumi weari ainayat, tura atumi amikrisha nunisarang atumin anangkramawar apunam surutmakartinuitai. Tura chikich ainautirmincha mantamawartinuitai.✡ 17 Tura wína aintsur asakrumin, aints mash atumin kajertamkartinuitai. 18 Tura kajertaminaun wainiat, Yus atumi intashin kichkisha mengkakashti tusa waitmaktinuitrume. 19 Tura asaram wait wajayatrumek, tuke inaitutsuk wína umirtakrum pujakrumka, pujut nangkankashtin jukitnuitrume.

20 “Ju yakat Jerusalénnaka suntar ainau tenteawaramtai, atumka nu wainkurmesha, wáriapi ju yaktan yumpungkartatua tusaram nekaataram. 21 Nu yaktan yumpungkartin asaramtai, Judea nungkanam pujuinauka muranam anumkartas tupikiakiartinuitai. Tura juni Jerusalénnum pujuinauka juniangka jiinkiartinuitai. Tura ajanam takakminak pujuinauka yaktanmaka waketkichartinuitai. 22 Nu kintati Yuse chichame aarmawa nunisang mash umiktas niin umirchau ainaun Yus wait wajaktiniun susartinuitai. 23 Tura Yuska ju nungkanam pujuinaunka nukap wait wajaktiniun susatin asamtai, nuwa jamtin ainaunka, tura uchin muntsak pujuinaunka wait anentinajai. 24 Junia aints ainaun untsurin mesetnum maawartin ainawai. Tura chikich aints ainau achikiar metawar mash nungkanam jukiartin ainawai. Tura judíochu ainau Jerusalénnum taar, ju yaktan yumpungkar mesrartinuitai. Yus tsangkamkamu asamtai turuwartinuitai. Antsu Yus nuke ati tamati, nuniangka inaisartinuitai,” Jesús timiayi.

Ni tatintrin pachis etserkamuri

(Mat. 24.29-35, 42-44; Marc. 13.24-37)

25 Nunia Jesús ataksha etserak:

“Nuniangka tsaanmasha, tura nantunmasha, tura yaanmasha aints pengké wainchati wantinkartinuitai. Tura juun entsa kakar tamparuktinuitai. Tura mash nungkanmaya ainau juun entsa uutmaurincha antukar, pachimian nintimrar nukap shamkartinuitai.✡

26 “Tura nayaimpinam tuke muchichu ainausha muchitrartinuitai. Tura asamtai aints ainau nuna wainkar: Nungkaka yamaikia meseawapi tusar, nukap shaminak mayajin tak enerar jakawa nunisarang tepesartinuitai. 27 Nunia wikia aintsutiatnak Yus akupkamu asan, Yuse kakarmarijai yurangmijai winamtai, wínaka paan waitkartinuitai. 28 Nu turunatin wainkatin asaram kakaram wajastaram. Tura atumi uwemtikramratin wári tatin asamtai, pengker nintimsaram pujustaram,” Jesús timiayi.

29 Nunia nunasha takun tajai tusa, nuikiartamun nuikiartak:

“Numi higuera tutai tura chikich numi ainausha nintimrataram. 30 Numi tsaraptur nangkamar nukarmatai, atumka: Esat jeatak wajasi tusaram nekarme. 31 Tura asaram wi tajarme nuka mash wainkurmeka, atumsha nunisrumek: Yus aints ainaun inartin kinta jeatak wajasi tusaram nekaamnawaitrume.

32 “Nekasan tajarme, nunaka mash umiatsaing, aints ju nungkanam iwiaaku pujuinauka pengké jakarchatnuitai. 33 Nayaimpisha, tura nungkasha mengkakartinuitai. Antsu wína chichamrun taja nuka umitskeka inaisashtinuitjai.

34-35 “Mash nungkanmaya ainau nu kinta wári jeatatuapi tusarka, nunaka nintimtsuk pujuinai, nu kintaka aneachmau tsawaartinuitai. Antsu atum pasé aa nu turakrumka, tura nampet wakerakrumka, tura ju nungkanam sumin ainia nu nintimsaram pujakrumka, paan nintimsaram pujustatkamaram tujintarme. Nu shamrumtin kinta awaktukai tusaram, anearum pujustaram. 36 Tura Yusen umirchau ainau turunatnurin mash iisha turunawai tusaram, Yus tuke seataram. Tura aintsutiatnak Yus akupkamu asan ataksha wi winamtai, atumsha wijai pujusmi tusaram, Yuska tuke seataram, tura anearum pujustaram tusan tajarme,” Jesús timiayi.

37 Jesús tsawai Yus seatai jeanam waya aints ainaun nuinimiayi. Tura kashiti Olivo Muranam pujustas, Jerusalénnumia jiinkimiayi. 38 Tura tuke tumin asamtai, aints ainau Jesúsa chichamen antukartas Yus seatai jeanam kashik tariarmiayi.

22

Jesúsan maawartas chicham najatamuri

(Mat. 26.1-5, 14-16; Marc. 14.1-2, 10-11; Juan 11.45-53)

1 Pascua fiesta tura pang pachimrachmau yuwatin fiesta jeatak wajasmiayi.✡

2 Tura asamtai sacerdote juuntri ainausha, tura Moisésa chichame nuikiartin ainausha Jesúsan anangkawar achikiar maawarat tusar chichaman najatiarmiayi. Tura Jesúsan maatasar wakerinayat, aints ainaun shamiarmiayi.

3 Nuniangka Judas Iscariote Jesúsa nuiniatiri wainiat, iwianchi apuri Satanás ni nintin engkemtuamiayi. 4 Satanás engkemtuam, Judas sacerdote juuntri ainamunam, tura Yus seatai wainin ainau iruntrar pujuinamunam we: Jesúska tu achikminuitai tusa etserkamiayi. 5 Tu etsermatai, nuna antukar warainak:

—Ame anangkakminkia akiimiaktatji, —tiarmiayi. 6 Tu tinam Judas: Ayu tusa ¿aints atsamunam itiur akankanak surukaintaj? tu nintimiayi.

Pascua fiestati yuwamuri

(Mat. 26.17-29; Marc. 14.12-25; Juan 13.21-30; 1.Cor. 11.23-26)

7 Pang pachimrachmau yuwatin fiesta nu kinta jeau asamtai, nu fiesta Pascua tutainum uwija uchirin maawar yu armiayi. 8 Tura asamtai Jesús Pedroncha, tura Juannasha akupak:

—Atum werum Pascua fiestati yuwatin umistaram, —timiayi.

9 Tamati niisha iniinak:

—¿Pascua fiestati yuwatniusha tunia umisarti tusamea wakerame? —tiarmiayi.

10 Tu tinam Jesús aimiak:

—Juun yaktanam werum, nuni jearam aints muitsan yumin shikik yanas weau wainkaram nu aints nemarsataram. Nu aints jeanam wayaamtai, 11 jeentin wainkaram: ‘Ii nuitamin amin chichaman akupturmak: ¿Wina nuiniatir ainaujai Pascua fiestati yuwatin jea tesaamusha tuniinta? turamui,’ titaram. 12 Takurmin jeentin pata yakí amanum jea tesaamun yanchuk mash umismaun inakturmastatrume. Nuni ii yuwatin umistaram, —Jesús timiayi.

13 Tamati ayu tusar wear, Jesús tímia nunisarang wainkarmiayi. Tura wainkar nuni Pascua fiestati yuwatniun umisarmiayi.

14 Yurumak yuwatin jeamtai, Jesús ni nuiniatiri ainaujai misanam yuwartas keemsarmiayi. 15 Mash keemsaramtai, Jesús chicharak:

—Wína mantinatsaing, nekasan atumjai iruntran, ju fiestatin yurumkan yuwatasan nukap wakerinuyajai. 16 Yamaikia atumjai ju fiestati yuwaja junaka ataksha yuwashtatjai. Antsu Yuse pujutirin jean, mash umisan nuni ataksha atumjai iruntran yuwatnuitjai, —timiayi. 17-18 Nuna tina piningkian achik, Yusen maaketai tusa, ni nuiniatiri ainaun suak:

—Ataksha ju nungkanam uva yumirin amurchatnuitjai. Antsu Yuse pujutirin jean ataksha amurtinuitjai tajarme. Tura asamtai ju pining jukiram sunaisaram amurtaram, —timiayi.

19 Nunia yurumkan achik, Yusen maaketai tusa, nunia puurak, ni nuiniatiri ainaun suak:

—Juka wína namangkrua tumawaitai. Atumin uwemtikratin asamtai, winaka mantuwartatui. Turutawartin asaramtai, wina nintimtursaram yuwataram, —timiayi.

20 Tura yutan umisaramtai, Jesús piningkian ataksha achik chicharak:

—Ju piningnum amuti yarakmau wína numparua tumawaitai. Wína mantinamtai, atumin uwemtikratasan wína numparka numpartatui. Tura wi jakan, yamaram chichaman etsernuyaja nunaka mash umiktatjai.✡

21 Tura wína surutkatin wijai tsanias ju misanam ni uwejejai yurumkan achik yuwawai. 22 Wikia aintsutiatnak Yus akupkamu asan, Yuse wakeramurin miatrusnak umiktinuitjai. Turayatnak wína anangkrua surutkatniunka nukap wait anentajai, —Jesús timiayi.

23 Tamati nuna antukar ni nuiniatiri ainau:

—¿Ni suruktincha yáki at? —tunaiyarmiayi.

¿Yáki chikich ainaun nangkamaskesha atinuita? timiauri

(Mat. 20.25-28; Marc. 10.42-45)

24 Nunia Jesúsa nuiniatiri ainau chicharnainak:

—¿Yáki iin nangkatamsangsha ati? —tunaiyarmiayi.✡

25 Tu tunainamtai Jesús chicharak:

—Ju nungkanmaya apu ainauka ni aintsri ainaun akatrar pe akupin armiayi. Tura aintsu akupin ainaun pachisar: ‘Pengker turinuitai,’ tinawai. 26 Antsu atumka tuuka nintimrashtinuitrume. Atum eemkau ainautirmeka uchi ekeria nunisrumek atinuitrume. Tura inakratin akurmesha miajuitjai tumamtsuk, antsu aintsu inatiria nunisrumek atinuitrume. 27 Nintimrataram. Aints misanam yuwak pujau, tura chikich aints ainaun yutan sua nujai apatkam ¿tuá nekas timiá nangkamakuita? Yuta yuwa nu nekas nangkamakuitai, antsu wikia aintsu inatiria nunisnak atumjai iruntran pujajai.✡

28 “Wi wait wajamtaisha atumsha tuke wijai iruntraram pujuyarme. 29 Tura asakrumin apu atiniun wína Apaachir wína tsangkatrukmia nunisnak atumnasha tsangkatkatnuitjarme. 30 Tura wína pujutirun pujusrum wijai yuwatnuitrume, tura wijai umurtinuitrume. Tura apu keemtairi doce (12) ainamunam pujusrum, Israela weari inartinuitrume,” Jesús timiayi.✡

Pedron: Wína natsantrurtatme timiauri

(Mat. 26.31-35; Marc. 14.27-31; Juan 13.36-38)

31 Nunia Apu Jesús Simón Pedron chicharak:

—Simónka wainkata. Aints trigo jingkiajin juuk pakar peawa nunisang Satanás atumin pachimian nintimtikramratas Yusen iniasi. 32 Tura wainiatnak wikia amin pachisan: Ame tuke inaitutsuk wina nekasampita turutminam tusan Yusen seatmiajme. Tura ataksha wina umirtukam wína umirtin ainau kakamtikrarta, —Jesús timiayi.

33 Tamati Simón ayaak:

—Apuru, kársernum engketminamtaisha, wisha nunisnak amijai tsaniasan engkematatjai. Tura amin mantaminamtaisha, winasha mantuwarat tusan wakerajai, —timiayi.

34 Tamaitiat Jesús chicharak:

—Pedro, nekasan tajame: Yamaik atash shinatsaing, wina pachitsam: Nu aintsnaka wainchawaitjai tusam, ameka kampatam waitrakum uurtuktatme, —timiayi.

Nekaprustin jeatak wajasi timiauri

35 Nunia Jesús ataksha ni nuiniatiri ainaun iniak:

—¿Wi yaanchuik yurumak entsatsuk, nunia kuikiasha takutsuk, tura sapatcha takutsuk wetaram tusan akupkamiajrume nuni yuumakmakiarum? —Tu iniam aiminak:

—Atsa, pengké yuumakchamiaji, —tiarmiayi.✡

36 Tinamtai Jesús chicharak:

—Antsu yamaikia yurumkan takakuka nuka takusti. Tura kuikiancha nunisang takusti. Tura saapin takakchauka ni wejmakrin suruk, saapin sumakti tajarme. 37 Yuse chichame etserin yaanchuik aararmia nunaka mash umiktin asamtai, ju aarmauka: ‘Pasé aints ainaujai maawarmiayi,’ wína pachitas aarmawa junaka umikiartatui, —timiayi.✡

38 Jesús tamati ni nuiniatiri chicharinak:

—Apuru, juni saapikia jimiar takakji, —tinamtai, Jesús ayaak:

—Ayu, maaketai, nuke ati, —timiayi.

Jesús arakmau Getsemaní tutainum Yus seamuri

(Mat. 26.36-46; Marc. 14.32-42)

39 Nunia Jesús jiinki, tuke tumin asa, Olivo Muranam wemiayi. Ni weamtai nuiniatiri ainausha nemarkarmiayi. 40 Tura mura wakaar, Jesús nuiniatirin chicharak:

—Tunau nepetukai tusaram Yus seataram, —timiayi.

41 Nunia kaya nangkimiamsha ayaarminum Jesús ai arakchichu wemiayi. Tura we Yusen seak:

42 —Apaachi, ame wakerakmeka, wi wait wajaktinka tsangkamrukaip. Antsu wi wakeraja nuka achati, antsu ame wakerame nuke ati, —timiayi.

43 Tamati Yuse awemamuri nayaimpinmaya Jesúsan kakamtikratas tarimiayi. 44 Tura Jesús ni wait wajaktintrincha nintimias shamak nuna nangkamasang kakar Yusen seak, seekirisha numpa tumau nungká kitaamiayi.

45 Tura Yusen sea umis wajaki, ni nuiniatiri ainaun jiistas werimiayi. Turam timiá wake mesekar napchau nekapinak, kari nepetinam kanú tepearmiayi. 46 Kaninamtai nuna wainak Jesús chicharak:

—¿Waruka kanusha teparme? Tunau nepetukai tusaram nantakrum Yus seataram, —timiayi.✡

Jesúsan achikiar jukimuri

(Mat. 26.47-56; Marc. 14.43-50; Juan 18.2-11)

47 Jesús tuke chichaak wajai, aints untsuri tariarmiayi. Tura Jesúsa nuiniatiri Judas niyá eemkak Jesúsan mejeastas tarimiayi. 48 Turamtai Jesús chicharak:

—Judasa, wikia Yus akupkamu ayatnak, aints akiinai waitiatmek ¿wína mejentsam surutam? —timiayi.

49 Tamati Jesúsjai pujuarmia nuka nuna wainkar:

—Apuru ¿saapijai maaniktajiash? —tiarmiayi.

50 Tura aints Jesúsjai wajau saapirin kuinak, sacerdote apuri inatiri kuwishin untsurinini met charutkamiayi. 51 Turamtai Jesús chicharak:

—Maaketai, inaisataram, —timiayi. Nunia nu aintsu kuwishin ataksha nujtuk pengker najanamiayi. 52 Nunia sacerdote juuntri ainau, tura Yus seatai wainin ainausha, tura judío apuri ainausha Jesúsan achikiartas taarmia nuna chicharak:

—¿Waruka kasa aints achiktasrum winitua nunisrumsha saapisha, tura numisha takusrumsha tarutniurme? 53 Wikia kashincha kashincha Yus seatai juun jeanam atumjai tuke pujusan aints ainaun nuininuyajai. Tura wainiatrumsha nuni achirkachmarume. Turayatrum tuke teenam puja nuna inatiri asaram, ni kakarmarijai yamai kintati aitkararme, —Jesús timiayi.

Pedro Jesúsnaka wainchajai timiauri

(Mat. 26.57-58, 69-75; Marc. 14.53-54, 66-72; Juan 18.12-18, 25-27)

54 Nunia Jesúsan achikiar metawar sacerdote apuri jeen umaarmiayi. Turinamtai Pedrosha ukunam yaitas nemarki wemiayi. 55 Tura nuni weri, sacerdote inatiri ainau aanum jin yaminak pujuinamtai, Pedrosha nu aints ainaujai pachinak keemsamiayi. 56 Tura nuni pujamtai, nuwa sacerdote inatiri, Pedron jin ayamak pujaun wainak tari jiij wajatmiayi. Tura chicharak:

—Ju aintska Jesúsjai wekainuyayi, —timiayi.

57 Tamaitiat Pedro aimiak:

—Atsa nuwachi, nangkami tame. Nu aintsnaka wainchajai, —timiayi.

58 Tamati jumchik arus chikich aintcha niin wainak:

—Amesha au aintsjai pachitkauyame, —timiayi.

Tamaitiat Pedro aimiak:

—Atsa aishmangku, wichawaitjai, —timiayi.

59 Tura kichik hora nangkamaramtai, chikich aints nuni iruntrar pujuinaun chicharak:

—Juka nekas aujai wekainuyayi. Juka nekas Galilea nungkanmaya aintsuitai, —timiayi.

60 Tamaitiat Pedro aimiak:

—Aishmangku ¿warintsuk turutrum? nunaka nekatsjai, —timiayi.

Tura chichaak pujai atash shinimiayi. 61 Atash shinamtai, Apu Jesús Pedron ayanmatar jiij wajatmiayi. Turamtai Pedro Apu Jesúsa timiaurin nintimramiayi. Ni timiauringkia nuwaitai: Atash shinatsaing, nu aintsnaka wainchawaitjai tusam, ameka kampatam waitrakum uurtuktatme. 62 Nu timiau asa, Pedro nuna nintimias jiinki kakar juutmiayi.

Jesúsan wishikramuri

(Mat. 26.67-68; Marc. 14.65)

63 Aints Jesúsan wainkarmia nuka wishikrami tusar awatiarmiayi. 64 Tura Jesúsa jiinka tarachjai jingkiatawar awatinak:

—Watska, ame ¿yáki aitkara? tusam jiitsuk nekaata, —tiarmiayi. 65 Tura katsekinak chichaman untsuri chichariarmiayi.

Judío apuri iruntramunam jukimuri

(Mat. 26.59-66; Marc. 14.55-64; Juan 18.19-24)

66 Tsawaaramtai judío juuntri ainau, tura sacerdote juuntri ainausha, tura Moisésa chichame nuikiartin ainausha mash iruntrar chicham nekaaratai tusar, Jesúsan judío apuri iruntramunam umaarmiayi. Tura nuni jeeniar iniinak:

67 —¿Nekasmek Mesíasaitam? ¿Yus akupkatnuitjai tímia nukítam? Nu paan etserkata, —tiarmiayi.

Tu iniinamaitiat Jesús ayaak:

—Wikia nekasan Mesíasaitjai tamatisha, atumsha nekasampita turutchatatrume. 68 Tura wi atumin iniamsha, winaka airkashtatrume. 69 Tura wikia aintsutiatnak Yus akupkamu asan, jumchik arusan Yus nekas kakaram aa nuna untsurinini pujustatjai, —timiayi.

70 Tamati mash iniinak:

—¿Nekasmek ame Yuse Uchirintam? —tiarmiayi.

Tu tinam Jesús aimiak:

—Ja ai, atum wína turutrume nuka nuwaitjai, —timiayi.

71 Jesús tamati chicharinak:

—Pai, ii antarin nuwaitjai ningki tumamusha ¿warí chicham antuktasrik nakastaij? —tunaiyarmiayi.

23

Pilato pujamunam jukimuri

(Mat. 27.1-2, 11-14; Marc. 15.1-5; Juan 18.28-38)

1 Nunia mash wajakiar Jesúsan romano apuri Pilato pujamunam jeeniarmiayi. 2 Tura Pilatonam jeeniar tsanuminak:

—Ju aintska ii aintsri ainaun pachimian nintimrarti tusa chicharu anturkamji. Tura romano apurin kuik akikchamnawaitji tau anturkamji. Tura wiitjai Mesíasaitjai tau anturkamji. Nuka judío ainauti apurinjai taku tawai, —tiarmiayi.

3 Tu tinam Pilato Jesúsan iniak:

—¿Nekasmek judío apurintam? —timiayi.

Tama Jesús ayaak:

—Ame turutme nuka nekasam tame, —timiayi.

4 Tamati Pilato sacerdote juuntri ainaun, tura aints iruntrarun chicharak:

—Ju aintsu tunaarinka kichkisha nekaarachjai, —timiayi.

5 Tamaitiat nuna nangkamasarang kakarar chicharinak:

—Antsu juka mash judío nungkanmaya ainaun nuiniak: Atumka apu umirtsuk asataram tusa tsanumnuyayi. Yanchuk Galilea nungkanam nangkama tsanu tsanumka junisha tamayi, —tiarmiayi.

Jesúsan apu Herodesnum jeemiauri

6 Tu tinamtai Pilato nuna antuk iniak:

—¿Ju aintska nekas Galileanmayangkai? —timiayi. 7 Tu iniam:

—Ja ai, —tinamtai, apu Herodes chichaman nekaati tusa, Pilato Jesúsan Herodesnum akupkamiayi. Herodeska Galilea apuri ayayi. Turayat Jerusalénnum irastas taa, nu kintati nuni pujumiayi. 8 Tura Herodes yaanchuik Jesúsan pachisar chichainamun antuku asa, Jesús aints wainchatai takatan turamtai, wisha wainkataj tusa wakerukmiayi. Tura asa Jesúsan jeeniaramtai, Herodes niin wainak warasmiayi. 9 Tura inintramun untsurin iniasmiayi. Tura wainiat Jesúska pengké aitsuk wajamiayi. 10 Herodes Jesúsan iníamtai, sacerdote juuntri ainau tura Moisésa chichame nuikiartin ainausha antú wajarmiayi. Tura Jesús aimtsuk wajamtai, niisha nangkamiar chichaman najatinak nukap tsanumiarmiayi. 11 Turinamtai Herodescha ni suntari ainaujai iruntrar Jesúsan: Ainusha tusar wishikinak, apu entsatirin shiirman antsrarmiayi. Nunia Herodes: Ataksha Pilatonam waketkiti tusa Jesúsan akupkamiayi. 12 Yaanchuikkia Herodeska Pilatojaingkia kajernaikiar wainaitsuk puju ainayat, nu kintati amikmawarmiayi.✡

Pilato Jesúsan maawarti tusa tsangkamkamuri

(Mat. 27.15-26; Marc. 15.6-15; Juan 18.39-19.16)

13 Nunia Jesúsan ataksha itarim, Pilato sacerdote juuntri ainaun, tura judío juuntri ainauncha, tura chikich aints ainauncha mash irurmiayi. 14 Nunia juun ainaun chicharak:

—Atumka ju aints: Apu umirtsuk asataram tusa, aints ainaun tsanuyayi tusaram wini itaarume. Tura wainiatun atumsha antarmin, wi iniaknasha ju aintsu tunaarin pachisrum chichaa wearme nunaka nekaratatkaman pengké tujinkajai. 15 Herodescha nunisang ni tunaarincha nekarachu asa, ataksha juni akupturmakji. Tura asamtai ju aintsnaka maawarti tichamnawaitjai. Atumsha nusha nekarme. 16 Tura asan tajarme: Suntar awatraramtai nuniangka akupkatatjai, —Pilato timiayi.

17 Musachjai metek Pascua fiesta jeamtai, Pilato kichik aintsun karsernumia jiiki akupnuyayi. Tura asa aints ainaun iniak:

—¿Ju aintsnaka jiikin akupkatjash? —timiayi. 18 Tamaitiat aints mash iruntrar kakarar chichainak:

—Atsa, juka nakitaji. Antsu Barrabás akupkata, —tiarmiayi.

19 Nu Barrabáska romano apurin umirtan nakitak, Jerusalén yaktanam chikich aints irunujai mesetan najana, aintsun mau asa kársernum engkeamu pujuyayi. 20 Tura asamtai Pilatoka aints ainaun ataksha chicharak:

—Antsu nekasnaka Jesúsan akupkatjai, —timiayi. 21 Tau waininayat nuna nangkamasarang kakarar chicharinak:

—Atsa, antsu numi winangmaunum ajinkam maata, —tiarmiayi.

22 Nunia Pilato ataksha aints ainaun chicharak:

—¿Waruka? ¿Warí tunauna turini? Ju aintsun maawarti tusanka, ni tunaarinka pengké nekarachjai. Tura asan suntar awatraramtai, nuniangka akupkatatjai, —timiayi.

23 Tamaitiat tuke kakarar chicharinak:

—Juka numi winangmaunum ajinkam maata, —tusar wakerinau asar, Pilatonka nepetkarmiayi. 24 Tinamtai Pilatoka:

—Ayu, nuniangka suntar numi winangmaunum ajinkar maawarti, —tusa aints ainau seainam tsangkamkamiayi. 25 Antsu mesetan najanin tura mangkartin akupkata tinau asaramtai, Pilato nu aintsun karsernumia jiiki akupkamiayi. Tura: Aints ainau ni wakeramurin turuwar, Jesúsnaka maawarti tusa tsangkamkamiayi.✡

Numi winangmanum maamuri

(Mat. 27.32-44; Marc. 15.21-32; Juan 19.17-27)

26 Nunia Jesúsan jukiar jinta weenak, Cirene nungkanmaya Simón naartiniun ajanmaya winaun wainkar, suntar ainau niin achikiar, numi winangmaun yanas Jesúsan nemarsati tusar nijai wekaasarmiayi.

27 Turinamtai aints ainau untsuri jiistai tusar nemariarmiayi. Tura nuwasha untsuri Jesúsan wainkar, napchau nintimrar juutiarmiayi, tura wake mesekar untsumkiar Jesúsan nemariarmiayi. 28 Tuminamtai Jesús nuwa irunun jiis chicharak:

—Jerusalénnumia nuwa ainautiram, wína anenkurmeka juutirap. Antsu atumek nintimtumasrum, tura atumi uchiri nintimsaram juutiaram. 29 Atum wait wajaktin kintaka jeartinuitai. Nu kinta jearamtai, aints ainau chichainak: Nuwa kaa ainau, uchin jurechu asar, tura uchin munchau ainausha chikich nuwa ainaun nangkamasarang warasartin ainawai, tiartinuitai. 30 Tura nukap wait wajainau asar, nu kintati aints ainau muran chicharinak: ‘Mura ainautiram, yakíya ayaarum iin tukukratkataram,’ tiartinuitai.✡ 31 Tura asamtai wikia pengké tunaarinchautiatnak, timiá wait wajau asamtai, tunaarintin ainawa wina nangkamasarang wait wajakartin ainawai, —Jesús timiayi.

32 Turamtai mangkartin ainaun jimiaran Jesúsjai maami tusar jukiarmiayi. 33 Tura mura muuk ukunch tutainum jear, suntar ainau Jesúsan numi winangmanum ajinkar yakí nenaawar, mangkartin aintsnasha nunisarang Jesúsa untsurinini, tura Jesúsa menarininisha numi winangmanum ajinkar nenaawarmiayi. 34 Turinamtai Jesús Yusen seak:

—Apaachi, ju aints aitkarinia juka nintiminachu asaramtai tsangkurarta, —timiayi.✡

Tamati Jesúsa entsatirin jurukiar, suntar ainau ¿Yáki juna jukit? tusar nakuruti “suerte” tutain nakuriarmiayi.✡ 35 Turinamtai aints irunuka Jesúsan jiij wajatiarmiayi. Tura judío juuntri ainau wishikinak:

—Chikich ainaun uwemtiknuyayi. Nekas Yus akupkamuitkungka ningki uwemrati, —tiarmiayi.✡

36 Suntar ainausha nunisarang wishikinak, vino churiniun mukunat tusar aapawarmiayi. 37 Tura chicharinak:

—Ame nekasam judío apurinkumka amek uwemrata, —tiarmiayi.

38 Tura Jesúsa muuken yakinini griego chichamjai, tura romano chichamjai, tura hebreo chichamjai tatangnum aarmaun numi winangmanum nujtukarmiayi. Nu aarmauka nuwaitai: Juka judío apurintai.

39 Mangkartin aints nuni netimia nuka Jesúsan jiyaak:

—Ame Yus akupkamu Mesíasaitkumka, watska amek uwemrata. Tura iincha uwemtikiarturta, —timiayi.

40 Tamati kichka ni tsaniakmaurin chicharak:

—Ameka jakatin kinta jeau wainiatmek ¿Yus tuke shamatsum? 41 Iikia nekasar tunau asar wait wajakminuitji. Tura asar ii tunaari akiimiakur waitnaji. Antsu ju aintska tunaunaka pengké kichkisha turichuitai, —timiayi.

42 Nunia Jesúsan chicharak:

—Jesúsa, ami pujutirmin jeam, aints inau wajasam kajinmatrukiip, —timiayi.

43 Tama Jesús ayaak:

—Nekasan tajame, yamai kintaka Yuse umirin jakaru matsatmanum wijai pujustatme, —timiayi.

Jesúsa jakamuri

(Mat. 27.45-56; Marc. 15.33-41; Juan 19.28-30)

44 Tsaa tupin wajasamtai, mash nungka tee wajasmiayi. Tura kampatam hora nangkamaramtai, tsaa yantanti ataksha tsantramiayi. 45 Tsaa mushatmaramtai, Yus seatai juun jeanam aparmau netimia nu ningki yakiya tseu jaankamiayi. 46 Turunamtai Jesús kakar untsumak:

—Apaachia, wína wakantruka ame waitrukta, —tusa mayajin tak nangkankamiayi.✡

47 Turamtai suntara kapitangkri Jesúsa jakamurin wainak, Yus juuntapita tusa chichaak:

—Ju aintska nekas pengké tunaarinchauyayi, —timiayi.

48 Jesús jakamtai, aints ainau nuna wainkar, mash napchau nintimsar netsepen awatmaminak: “Pengké nangkamiapi ju aintsun maawari,” tunaiyarmiayi. 49 Tura Jesúsan wainkaru ainausha tura nuwa ainausha Galileanmaya niin nemarkarmia nusha arák wajasar jiij wajatiarmiayi.✡

Jesúsa iwiarsamuri

(Mat. 27.57-61; Marc. 15.42-47; Juan 19.38-42)

50-52 Jesús jakamtai, aints José naartin pengke aints asa, Pilaton weri:

—Jesúsa namangke surusta, —tusa seamiayi. Nuka judío nungkanmaya Arimatea yaktanmaya aintsuyayi. Joséka judío juuntri chicharin ayat, judío apuri iruntramunam mash Jesús maatai tiarmia nunaka pengké nakitmiayi. Antsu Yus aints ainaun inarti tusa nakauyayi. 53 Pilato Josén:

—Jesúsa namangke jukita, —tamati, José we Jesúsa namangken numinmaya kuaki, tarachjai kangkarmiayi. Nunia jakau iwiartai pampa taimunam iwiarsamiayi. Nu iwiartainum aints kichkisha iwiarsachmauyayi. 54 Tura kashin tsawaarka ayamtai kinta atin asamtai, kintamrai tusa José Jesúsa namangken wári iwiarsamiayi.

55 Tura iwiarsamtai Galileanmaya nuwa ainau Jesúsan nemarsarmia nusha iwiarsamunam wear: ¿Jesúsa namangken tuning iwiarsarma? tusar jiij wajatiarmiayi. 56 Tura jiisar ni jeen waketkiar, Jesúsa namangke chikich kintati yakaarami tusar kungkutin pachimrarmiayi.

Jesúsa nantakmiauri

(Mat. 28.1-10; Marc. 16.1-8; Juan 20.1-10)

Tura nu kintati aints kichkisha takakmascharti Moisés tu aarmau asamtai, nu chichaman umiinak ayamsarmiayi.

24

1 Tuming kintati kashik nu nuwa ainauka kungkuti pachimramun jukiar, chikich nuwa irunujai tsaniasar, Jesús iwiarsamunam wearmiayi. 2 Tura nuni jear kaya juuntan iwiarsamu waarin ututkarmia nuna urankaun wainkarmiayi.

3 Tura wayaawariat ii Apuri Jesúsa namangkenka wainkacharmiayi. 4 Tura wainkacharu asar: Warukatjik tusar shamkarmiayi. Tura shaminak, Yuse awemamuri jimia aintsua tumaun entsatin pujun winchaan jiischamniaun entsarun wainkarmiayi. 5 Nuna wainkar nukap shamkar tsuntsumawaramtai, Yuse awemamuri chicharinak:

—Jesús iwiaaku pujausha ¿waruka iwiarsamusha jiarme? 6-7 Juningkia tepatsui. Antsu jakamunmaya nantaki. Nisha Galileanam pujus atumin chichartamak: ‘Wikia Yus akupkamu waitinayat, winaka tunau aints ainamunam surutkartinuitai. Tura numinam ajinkar mantuwaramtai, kampatam kinta jakan tepayatnak nantaktinuitjai,’ ¿ni tímia nuka nintimtsurmek? —tiarmiayi.✡

8 Tu tinam Jesúsa timiaurin nintimrarmiayi. 9 Nunia iwiarsamunmaya waketkiar, Jesúsa nuiniatiri once (11) amia nuna wainkar, tura chikich irununcha wainkar, nu turunamun mash etserkarmiayi. 10 Jesúsa nuiniatirin ujakaru ainauka nu ainawai: Magdalanmaya Marí, nunia Juanasha, nunia Jacobo nukuri Marísha, tura chikich nuwa irunusha nu turunamun etserkarmiayi. 11 Tura nuwa irunu tinaun antukariat, Jesúsa nuiniatiri ainau nekasampita tutsuk: Nangkamiar waurinak tinatsuash, tu nintimrarmiayi.

12 Antsu Pedro jiinki iwiarsamunam ampuki wemiayi. Tura nuni jea tekena jiikma tarachik tepaun wainkamiayi. Tura wainak nukap nintimiar jeanam waketkimiayi.

Emaús jintanam Jesús wantinkamuri

(Marc. 16.12-13)

13 Nu kintati Jesúsa nemarnuri jimiar Emaús yaktanam wearmiayi. Nu yakat Jerusalénnumia once (11) kilómetros ayayi. 14 Tura jinta weenak mai nuwamtak Jesús turunamun pachisar chichaarmiayi. 15 Tura chichakiar weenai, Jesús wantintuk nuni pachinak nijai tsanias wekaasamiayi. 16 Tura Jesús wantinkaun ni namangkencha paan waininayat, Jesúsapita tusarka nekaacharmiayi. 17 Tura nekaacharam Jesús nijai tsanias jinta weak chicharak:

—¿Jinta weakrumsha, warí chichakrumsha wearme? ¿Tura waruka timiá wake mesekrumsha wearme? —timiayi.

18 Tu iniam aints Cleofas naartin ayaak:

—Jerusalénnum turunamunka aints ainau mash nekainawai. ¿Amekek nu chicham antichumka pachitkam? —timiayi. 19 Tamati Jesús chicharak:

—¿Waruka? ¿Warí chichama awa? —timiayi.

Tu iniam aiminak:

—Iikia Nazaretnumia Jesúsa turunamuri taji. Nisha Yuse chichame etserin asa, Yuse kakarmarijai chichauyayi. Tura Yus wainmamunmasha tura aints mash wainminamunmasha wainchatai takatan takauyayi. 20-21 Tura waininayat sacerdote juuntri ainau, tura judío juuntri ainausha chichainak: Tunau takasu asamtai jakati tusar, tura numi winangmanum maawarti tusar, romano apurin surukarmayi. Tura ni maamuri yamaikia kampatam kinta nangkamari. Antsu iikia Israel ainautin uwemtikramrashtajiash tu nintimrarmiaji. 22-23 Antsu nuwa ainau iijai iruntrar pujuina nuka yamai kashik iwiarsamunam wear, Jesúsa namangken wainkartatkamawar wainkachari. Tura wainkacharu asar, ii pujamunam taar chichainak: Iikia iwiaayatrik karanma nunisrik Yuse awemamuri wainkaji. Tura nuka: Jesúska iwiaakui tusa ujatmakji. Nuwa tu ujatminamtai iisha shamkamji. 24 Tu etserkaru asaramtai, iijai iruntrar pujuinausha iwiarsamunam wear, nuwa tiarmia nunisarang wainkari. Antsu Jesúsnaka wainkachari, —tiarmiayi.

25 Tu tinam Jesús chicharak:

—Nintinchau ainautiram ¿yaanchuik Yuse chichame etserin ainau tiarmia nusha waruka nekasampita tutsuksha pujarme? 26 ¿Mesíasan pachisar aararmia nuka nekaschaukai? Yus akupkamutiat nayaimpinmaka watsuk ¿nekas wait wajakchatnukai? —timiayi.

27 Tura Moisés niin pachis aarmia nuna nangkamsang, tura Yuse chichamen etserin aararmia nusha taku tiarmiayi tusa, Jesús Yuse chichamen niin pachisar aararmia nunaka mash nekamtikiamiayi.

28 Tura chichaa chichaaka nu yaktanam jearmiayi. Tura Jesúska nangkamaki wetaj tusa wajamiayi. 29 Tura waininayat nu jimia aints chicharinak:

—Atsa, nangkamakip. Iijai pujusta. Tsaa yanchuk nungká wajasi, —tiarmiayi.

Tu tinam Jesús ayu tusa, nijai pujustas jeanam wayaamiayi. 30 Tura nijai iruntrar jeanam pujus, pangkan achik Yusen sea: Maaketai tusa, puurak niincha susamiayi. 31 Turamtai ni jii uranua nunisarang: Nekasampi Jesúsaita tusar paan nekaawarmiayi. Paan nekaawaram Jesúska mengkakamiayi. 32 Tura mengkakamtai mai nuamtak chicharnainak:

—Ii jinta winarin, Yuse chichame tu awai tusa iin ujatmamtai, ii ninti kapaawa nunisrik tsuwer nekapmamramji. ¿Nuka nekaschaukai? —tunaiyarmiayi.

33 Tura arutsuk wajakiar jeanmaya jiinkiar, wári Jerusalénnum waketkiarmiayi. Tura waketkiar, Jesúsa nuiniatiri once (11) ainau chikich nemarnuri irunujai iruntrar pujuinaun wainkarmiayi. 34 Tura wainaikiar jeanam pujuarmia nuka yamai wininaun chicharinak:

—Ii Apuri nekas nantaki. Tura Simónkan wantintuki, —tusar ujakarmiayi.

35 Tu ujainam nisha chichainak:

—Iisha waketkur jinta weakur nekasar Jesús wainkamji. Tura pangkan achik puurtamak iin suramsamtai, nekas Jesúsapita tusar nekaamji, —tiarmiayi.

Jesús ni nuiniatiri ainaun wantintukmauri

(Mat. 28.16-20; Marc. 16.14-18; Juan 20.19-23)

36 Tu chichainak pujuinai, Jesús aneachmau japen wajas:

—Pengker nintimsaram pujustaram, —timiayi.

37 Tamati nuna antukar shaminak:

—¿Wakanchawashi? —tu nintimrarmiayi. 38 Tu nintiminamtai Jesús chicharak:

—¿Waruka shamrarme? ¿Waruka winasha wakanchawashi tuusha nintimrutrume? 39 Jiirsataram. Wiitjai. Tura uwejrusha tura nawersha takarsaram jiirsataram. Wakankia nekas namangtichuitai. Tura ukunchtichuitai, —timiayi.

40 Nuna tii ni uwejencha, tura mijiarincha inakmasmiayi. 41 Turamtai ijiumurin wainkar warainayat timiá shamkaru asar, nekasampita tichamin nekapiarmiayi. Tu nintiminamtai Jesús iniak:

—¿Juni yuta awak? —timiayi.

42 Tamati namak inaramun yuwati tusar susarmiayi. 43 Tura susaram Jesús nuna achik, ni nuiniatiri jiimia wajainai yuwamiayi. 44 Tura yuwa umis Jesús ataksha chichaak:

—Wi atumjai pujusan timiajrume nuka mash turunayi. Tura wína pachitas Moisés aarmia nusha uminkayi. Tura Yuse chichame etserin aararmia nusha, tura papi Salmonam aarmawa nusha mash uminkayi, —timiayi.

45 Nunia Yuse chichame niin pachis aarmaunasha Jesús ni nuiniatiri ainaun nekamtikiamiayi. 46 Tura ataksha chichaak:

—Yuse chichame tu aarmawaitai: ‘Mesías Yus akupkamutiat jakatnuitai. Tura kampatam kinta jaka tepayat nantaktinuitai,’ tu aarmawa nuka wína pachitas aarmawaitai. 47 Tura aints ainau ni nintimaurin yapajiawar, ni tunaarin inaisaramtai, Yus ni tunaarincha mash sakartinuitai, tusar wína naarun pachitsar Jerusalénnumia nangkamawar mash nungkanam etserkartin ainawai. 48 Tura atumsha wi turunamur mash nekau asaram etserkatnuitrume. 49 Tura wína Apaachir: Wína Wakantrun akuptuktatjarme tinu asamtai, nuka nayaimpinmaya taatsaing, juni Jerusalénnum pujustaram. Tura taa ni kakarmarin suramsatatrume, —Jesús timiayi.✡

Jesús nayaimpinam wakamuri

(Marc. 16.19-20)

50 Nunia mash etserak umis, ni nuiniatiri ainaujai iruntrar Betania yaktanmanini wearmiayi. Tura nuni wear, Jesús wajas ni uwejen takui: “Yamaikia pujustaram. Yus yainmakarti,” timiayi. 51 Tura uwejen takui kanák wajas nayaimpinam wakamiayi.✡

52 Turamtai ni nuiniatiri ainau: Ameketme Yusem tusar nukap warasar Jerusalénnum waketkiarmiayi. 53 Tura nuni jear, kintajai metek Yus seatai juun jeanam wayaawar: Yus juuntapita tiarmiayi. Maaketai.

✡ 1:4 (Hech. 1.1-2)

✡ 1:17 (Mal. 4.5-6)

✡ 1:20 (Dan. 9.21; Hebr. 1.14)

✡ 1:27 (Mat. 1.18)

✡ 1:31 (Mat. 1.21; Luc. 2.21)

✡ 1:32-33 (Isa. 9.7)

✡ 1:38 (Mat. 1.18)

✡ 1:53 (Sal. 113.5-8)

✡ 1:76 (Mal. 3.1)

✡ 1:78-79 (Isa. 9.2)

✡ 2:21 (Lev. 12.3; Mat. 1.25; Luc. 1.31)

✡ 2:24 (Lev. 12.6-8)

✡ 2:39 (Mat. 2.23)

✡ 2:42 (Ex. 12.1-27; Lev. 23.5-6)

✡ 3:3 (Juan 1.6-8)

✡ 3:6 (Isa. 40.3-5)

✡ 3:7 (Mat. 3.7;12.34;23.33)

✡ 3:9 (Mat. 3.10;7.19)

✡ 3:20 (Mat. 14.3-5; Marc. 6.17-18)

✡ 3:22 (Mat. 17.5; Marc. 9.7; Luc. 9.35)

✡ 4:9-11 (Sal. 91.11-12)

✡ 4:19 (Isa. 61.1-2)

✡ 4:24 (Mat. 13.57; Marc. 6.4; Juan 4.44)

✡ 4:26 (1.Rey. 17.8-16)

✡ 4:27 (2.Rey. 5.1-14)

✡ 4:32 (Mat. 7.28-29)

✡ 4:44 (Mat. 4.23;9.35)

✡ 5:3 (Mat. 13.1-2; Marc. 3.9-10;4.1)

✡ 5:6 (Juan 21.3, 6)

✡ 5:30 (Luc. 15.1-2)

* 5:39 (Chikich aints ainauka yamaram chichamnasha antutan nakitinawai, taku timiayi.)

✡ 6:5 (Ex. 20.8-11)

✡ 6:16 (Hech. 1.13)

✡ 6:22 (1.Ped. 4.14)

✡ 6:29 (Rom. 12.14)

✡ 6:31 (Mat. 7.12)

✡ 6:37 (Rom. 2.1)

✡ 6:39 (Mat. 15.14)

✡ 6:40 (Juan 13.16;15.20)

✡ 7:27 (Mal. 3.1)

✡ 7:30 (Mat. 21.32)

✡ 7:38 (Mat. 26.7; Marc. 14.3)

✡ 8:3 (Mat. 27.55-56; Marc. 15.40-41; Luc. 23.49)

✡ 8:10 (Isa. 6.9-10)

✡ 8:17 (Mat. 5.15-16; Marc. 4.21-23; Luc. 11.33)

✡ 8:18 (Mat. 13.12;25.29; Luc. 19.26)

✡ 9:5 (Luc. 10.4-12; Hech. 13.51)

✡ 9:8 (Mat. 16.14; Marc. 8.28)

✡ 9:19 (Mat. 14.1-2; Luc. 9.7-8)

✡ 9:22 (Mat. 17.23;20.19; Marc. 10.33-34; Luc. 18.31-33)

✡ 9:27 (Mat. 10.38-39; Luc. 17.33; Juan 12.24-25)

✡ 9:35 (Mat. 3.17; Marc. 1.11; Luc. 3.22; 2.Ped. 1.17-18)

✡ 9:46 (Luc. 22.24)

✡ 9:48 (Mat. 10.40; Luc. 10.17; Juan 13.20)

✡ 10:2 (Mat. 9.37-38)

✡ 10:3 (Mat. 10.16)

✡ 10:7 (1.Cor. 9.14; 1.Tim. 5.18)

✡ 10:11 (Luc. 9.3-5; Hech. 13.51)

✡ 10:12 (Gén. 19.24-28; Mat. 10.15; 11.24; Marc. 6.8-11; Luc. 9.3-5)

✡ 10:14 (Am. 1.9-10)

✡ 10:16 (Mat. 10.40; Marc. 9.37; Luc. 9.48; Juan 13.20)

✡ 10:18 (Isa. 14.12-15; Apoc. 12.9)

✡ 10:20 (Sal. 91.13)

✡ 10:22 (Juan 3.35)

✡ 10:28 (Mat. 22.35-40; Marc. 12.28-34)

✡ 10:39 (Juan 11.1)

✡ 11:13 (Juan 14.13-14;15.7,16;16.23-24; 1.Juan 3.21-22;5.14-15)

✡ 11:15 (Mat. 9.34;10.25)

✡ 11:16 (Mat. 12.38;16.1; Marc. 8.11)

✡ 11:23 (Mat. 12.30; Marc. 9.40)

✡ 11:26 (2.Ped. 2.20)

✡ 11:29 (Mat. 16.4;12.39; Marc. 8.12)

✡ 11:30 (Jon. 3.3-5; Mat. 12.41)

✡ 11:33 (Mat. 5.15-16; Marc. 4.21; Luc. 8.16; 1.Ped. 2.12)

✡ 11:51 (Gén. 4.8)

✡ 12:1 (Mat. 16.6;8.15)

✡ 12:2 (Mat. 10.26; Marc. 4.22; Luc. 8.17)

✡ 12:9 (2.Tim. 2.12)

✡ 12:10 (Marc. 3.29)

✡ 12:11-12 (Marc. 13.9-11; Luc. 21.12-15)

✡ 12:38 (Marc. 13.34-36)

✡ 12:40 (Mat. 24.43-44;25.1-13; 1.Tes. 5.2; 2.Ped. 3.10)

✡ 12:50 (Marc. 10.38)

* 12:59 (Yus tunau jiistin kinta jeatsaing, atumi tunaaringkia inaisaram tsangkutrurta titaram, taku timiayi.)

* 13:9 (Jesús: Aints wína chichamrun umirtutsuk pujauka numi higuera neretsuk wajawa nunisketai, taku timiayi.)

† 13:21 (Yuse aintsri ainausha mash nungka ainamunam tu yujartin ainawai, taku timiayi.)

✡ 13:25 (Mat. 25.11-12)

✡ 13:27 (Sal. 6.8)

✡ 13:29 (Mat. 8.11-12;22.13;25.30)

✡ 13:30 (Mat. 19.30;20.16; Marc. 10.31)

✡ 14:5 (Mat. 12.11)

✡ 14:11 (Mat. 23.12; Luc. 18.14;22.26)

* 14:24 (Yus aints ainaun wini winitaram tusa untsuamaitiat anturkarchatnun pachis nunaka timiayi.)

✡ 14:27 (Mat. 16.24; Marc. 8.34-35; Luc. 9.23; Juan 12.24)

† 14:35 (Atumsha wína umirtutsuk pujakrumka, winaka nemartuschatnuitrume taku timiayi.)

✡ 15:2 (Mat. 9.10-11; Luc. 5.29-30)

✡ 15:7 (Juan 10.1-16; Hebr. 13.20)

* 15:32 (Aints ni tunaarin inais, Yusen tsangkutrurta tamatikia, Yuscha waraawai taku timiayi.)

✡ 16:12 (Mat. 25.21-30; Luc. 19.13-27)

✡ 16:13 (Mat. 6.24)

✡ 16:16 (Mat. 11.12-13)

✡ 16:17 (Mat. 5.18)

✡ 16:18 (Mat. 5.32; 1.Cor. 7.10-11)

✡ 17:24 (Mat. 24.26-27)

✡ 17:26 (Gén. 6.5-8)

✡ 17:27 (Gén. 7.6-24)

✡ 17:30 (Gén. 18.20-19.25)

✡ 17:31 (Mat. 24.17-18; Marc. 13.15-16)

✡ 17:32 (Gén. 19.26)

✡ 17:33 (Mat. 10.39;16.25; Marc. 8.35; Luc. 9.24;17.33; Juan 12.25)

✡ 17:37 (Mat. 24.28; Apoc. 19.17-18)

✡ 18:14 (Mat. 6.5;23.12; Luc. 14.11)

✡ 18:17 (Mat. 18.3)

✡ 18:20 (Ex. 20.12-16; Deut. 5.16-20)

✡ 18:33 (Mat. 16.21;17.23;27.63; Marc. 8.31;9.31; Luc. 9.22)

✡ 19:10 (Mat. 18.10-11)

✡ 19:17 (Luc. 16.10)

✡ 19:26 (Mat. 13.12; Marc. 4.25; Luc. 8.18)

✡ 19:48 (Mat. 26.55)

✡ 20:25 (Rom. 13.6-7)

✡ 20:33 (Hech. 23.8)

✡ 20:38 (Ex. 3.6)

✡ 21:14-15 (Mat. 10.17-20; Luc. 12.11-12)

✡ 21:16 (Mat. 10.21)

✡ 21:25 (Apoc. 6.12-13)

✡ 22:1 (Ex. 12.1-27)

✡ 22:20 (Jer. 31.31)

✡ 22:24 (Mat. 18.1; Marc. 9.35; Luc. 9.46)

✡ 22:27 (Juan 13.12-15)

✡ 22:30 (Mat. 19.28;25.31)

✡ 22:35 (Mat. 10.9-10; Marc. 6.8-9; Luc. 9.3;10.4)

✡ 22:37 (Isa. 53.12)

✡ 22:46 (Hebr. 5.7)

✡ 23:12 (Hech. 4.27)

✡ 23:25 (Hech. 3.14)

✡ 23:30 (Apoc. 6.16)

✡ 23:34 (Isa. 53.12)

✡ 23:34 (Sal. 22.18)

✡ 23:35 (Sal. 22.7)

✡ 23:46 (Sal. 31.5; Hech. 7.59)

✡ 23:49 (Luc. 8.2-3)

✡ 24:6-7 (Mat. 16.21;17.22-23;20.18-19; Marc. 8.31;9.31;10.33-34; Luc. 9.22;18.31-32)

✡ 24:49 (Hech. 1.4, 8)

✡ 24:51 (Hech. 1.9)

Juan

1

2

3

4

5

6

7

8

9

10

11

12

13

14

15

16

17

18

19

20

21

Yamaram Chicham Juanku Aarmauri

1

Yuse Uchiri Yuse chichamea tumawaitai timiauri

1 Nu nangkamtaik Yus mash aa nuna najantsaing, Yuse Chichamengka tuke ayayi. Nu Chichamka tuke Yusnum pujuyayi. Tura asa Yuseyayi.* 2 Nuka nu nangkamtaik Yusjai tuke pujuyayi. 3 Ningki najanamuka pengké atsawai, antsu Yus ni Uchirijai mash najanamiayi.✡ 4 Nuka tuke iwiaaku pujau asa, aints ainaun tuke pujustinun suyayi. Tura tuke pujutan sukartin asa, paaniunam pujus, aints ainau nekasar paan nintimrarti tusa chichaman nekamtiknuyayi. 5 Tura aints ainaun tuke paan nintimtikin asa, aints teenam pujuinauka paan nintimrarti tusa tuke nintimtikui. Tura Yusen umirtan nakitinauka teenam pujuinau asar, nu paaniunam pujaunaka nepetkartatkama pengké tujinkarmiayi.†

6 Cristo wantintsaing Yus Imiakratin Juankun akupkamiayi. 7 Turamtai aints ainau ni chichaamun antukar nekasampita tiarat tusa, Juan nu paaniunka pachis chichaman etserkatas tamiayi. 8 Juanka mash aints ainaun paan nintimtiknuka achayayi. Antsu nu paaniun pachis etserkat tusa, Yus akupkamuyayi.✡ 9 Nu paaniun nintimtiknuka chikichaitai. Nuka aints ainaun mash paan nintimtikrartas ju nungkanam tamiayi.

10 Tura ni chichamen nekamtikiartuktas, ju nungkanam taa akiinamiayi. Tura ju nungkan najanau waininayat, ju nungkanam pujuinauka nuwaapita tusar nekaacharmiayi. 11 Ju nungkanam ni weari pujuinamunam tamiayi. Tura waininayat, ni wearisha niin pachischarmiayi. 12 Tura ni weari pachischaram, chikich ainau niin nekasampita tusar nintimtinauka Yuse uchiri arti tusa tsangkamkamiayi.✡ 13 Junia aints akiinawarua nunisarang ataksha akiinawaruka ainatsui. Tura junia aints uchin yajutmarua nunisarang ataksha yajutmarmauka ainatsui. Antsu Yus yajutmarmawa nunisarang Yuse uchiri ainawai.

14 Nu Chichamka ju nungkanam akiina aints wajakmiayi. Tura iijai pujuyayi. Nuni iisha ni kakarmari waitnuyaji. Yuse Uchiri kichik aa nu ni Apaachiriya nunisang tuke puju asamtai, ni nekas chichame anturnuyaji. Tura ni anengkratairisha nekarnuyaji.✡

15 Tura Juan Criston pachis chichaak:

—Juwaitai wi timiaja nuka: Wikia atsai tuke puju asa, wina ukurun winayat wina nangkaatukuitai, —timiayi.

16 Cristo timiá anengkratin asa, mash pengker aa nuna tuke inaitsuk sukartinuyayi. 17 Yaanchuik Yus Moisés umirkatin chichaman akatramiayi. Antsu Yuse anengkratairinkia, tura nekas chichamnasha Jesucristo iin nekamtikramnuyaji. 18 Aints kichkisha Yusnaka pengké wainkacharu ainawai. Antsu ni Uchiri, nekas kichik aa nuka tuke nijai tsanias puju asa: Yus tu awai tusa, iincha paan nekamtikramamiaji.✡

Imiakratin Juan Jesucriston pachis etserkamuri

(Mat. 3.11-12; Marc. 1.7-8; Luc. 3.15-17)

19 Judío juuntri ainau Jerusalénnum pujuinau asar, sacerdote ainaun tura sacerdote inatiri ainauncha akatrar akupinak:

—Atumka Juannum werum, nekas Mesíaschawashi tusaram nekaataram, —tiarmiayi. Tinamtai nuka ayu tusar, Juannum wearmiayi. 20 Tura Juannum wear tu iniinam, Juan aimiak:

—Atsa, wikia Mesíaschawaitjai, —timiayi.✡

21 Tamati ataksha iniinak:

—¿Tura warí aintsuitme? ¿Yaanchuik Yuse chichamen etserin Elíaskitam? —tu iniinam, Juan aimiak:

—Atsa, nuchawaitjai, —timiayi. Tamati ataksha iniinak:

—¿Tura Yuse chichame etserin tatinua nukítam? —tiarmiayi. Tinamaitiat ataksha:

—Atsa, nuchawaitjai, —timiayi.✡

22 Tamati pengké tujinkar:

—Tura amesha nuwaitjai tusam, paan ujakratkata. Iin akuptamkaji nu warintuk ujaktaij tusar, paan nekaatasar wakeraji, —tiarmiayi.

23 Tinamtai Juan ayaak:

—Yaanchuik Yuse chichamen etserin Isaías naartin wína pachitas papinum aak: ‘Aints numi atsamunam wekaas kakar chichaak: Apu wekaasati tusar, aints jintan tupin iwiarina nunisrumek atumi ninti iwiarataram,’ tímia nuwaitjai, —timiayi.✡

24 Tamati Juanjai chichainauka fariseo akupkamu asar, 25 ataksha iniinak:

—Tura Mesíaschawaitiatmesha, tura Elíaschawaitiatmesha, tura Yuse chichamen etserin tatinua nuchawaitiatmesha ¿waruka aints ainausha imiaame? —tiarmiayi.

26 Tu tinam Juan ayaak:

—Wikia aints ainaun aya entsanmak imiaajai. Antsu yamai atum pujamunam chikich aints pujawai. Tura nuwaapita tusarmeka nekatsrume. 27 Nuka wína nangkatusang tuke iwiaaku pujuwitiat, wína ukurun winitatui. Wikia nekasan mianchau asan, tsuntsumruan ni sapatrin jingkiamun atitataj tayatun, natsaamakun turachminuitjai, —timiayi.

28 Betania nungkanam Jordán entsa tumajin Juan aints ainaun imiaamunam nunaka timiayi.✡

Jesúska Uwija Uchiriya tumawaitai timiauri

29 Nunia kashin tsawaar Juan Jesús winaun wainak aints ainaun chicharak:

—Jiistaram. Juka Yus akupkamu asa, uwija uchiriya nunisang mash nungkanmaya ainau tunaarin sakartas jakatnuitai. 30 Ju wina ukurun winitatui timiaja juka tuke iwiaaku puju asa, wina nangkatukuitai tusan ujakmajrume nuwaitai. 31 Juka wantintsaing, Yus akupkamuitai tusanka nekaachmiajai. Antsu ju wantinkamtai, Israel ainau nuna mash paan nekaawarat tusan, aints ainaun imiainiartasan tamajai, —timiayi.

32-33 Nunia Juan ataksha chichaak:

—Wína akuptuku chichartak: ‘Yuse Wakani yampitsa tumau yakiya nanaaki taa aintsnum ketu wainkatatme. Turamtai juwaapita aintsu nintin Yuse Wakani engkemtuatnua tusam nekaatatme,’ wína turutmiayi. Nuna wainchaknaka yáki tusancha nekaachmiajai. Turayatun Yuse Wakani yampitsa tumau nayaimpinmaya tara, aintsnum ketu wainkau asan, nuniangka juwaapita tusan nekaamjai. 34 Tura nuna wainkau asan, juka nekas Yuse Uchirintai tusan paan etserjai, —Juan timiayi.

Nu nangkamtaik Jesúsa nuiniatiri ainaun pachis etserkamuri

35 Kashin tsawaarar Juan ni jimiar nuiniatiri ainautijai iruntrar wajasmiaji. 36 Tura Jesús nangkaamaun wainak, Juan iin chichartamak:

—Jiistaram. Juwaitai Yus akupkamuitai. Juka nekas uwija uchiriya tumawaitai, —turammiaji.

37 Turammatai nu antukar ni nuiniatiri jimiar ayatrik, Juanka ukukir Jesús nemarkamiaji. 38 Tura asakrin Jesús pajas jiimias:

—¿Atumsha yaachia earme? —turammiaji.

Turammatai iisha:

—Nuikiartinu ¿tunia pujame? —tu iniasmiaji.

39 Tu iniam Jesús chichartamak:

—Watska, iijai wemi. Tura wi pujamur wainkamniuram, —turammiaji.

Turammatai ayu tusar, nijai weri Jesúsa pujamuri wainkamiaji. Tura tsaa nungka wajasu asamtai, iisha nuni wayaar kintamramiaji.

40 Iikia jimiarchitak Juanku chichame antuku asar, Jesús nemarkamiaji. Wijai tsanias nemarkamiaji nuka Andrésuyayi. Nuka Simón Pedro yachí ayayi. 41 Andréscha Jesúsan wainkau asa, chikich aintsun ujatsuk, niyá eemak ni yachiin Simónkan eaktas wemiayi. Nunia wainak:

—Mesíaska wainkaji, —tusa ujakmiayi. Mesías ta nuka Cristoitai, Yus akupkamuitai taku tawai.

42 Nunia Andrés ni yachiin Simónkan juki, Jesús pujamunam jeemiayi. Turamtai Jesús Simónkan wainak:

—Ameka Simónkaitme. Juanku uchirinme. Yamaikia ami naarmeka Cefas atatui, —timiayi.‡

Jesús Felipen Natanaeljai untsukmauri

43 Kashin tsawaar, Jesús Galileanam wetas wakerimiayi. Tura Felipen wainak:

—Nemartusta, —timiayi.

44 Nu Felipeka Betsaida yaktanmaya aintsuyayi. Andréscha, tura Pedrosha nu yaktanmayang iruniarmiayi. 45 Nunia Felipeka Jesúsa chichamen antuku asa, Natanaelan eaktas wemiayi. Tura wainak chicharak:

—Yaanchuik Moisés chichaman aak: ¿Yus akupkatnuka tatinuitai tu aarchamukai? Tura yaanchuik Yuse chichamen etserin ainau Yus akupkatnun pachisar aararmia nu aintska iikia nekasar wainkaji. Nuna naaringkia Jesúsaitai. José uchirintai. Nazaretnumia aintsuitai, —timiayi.✡

46 Tamati Natanael ayaak:

—¿Nazaretnumiangka pengke aints kichkisha aminkai? —tamati, Felipe chicharak:

—Watska, iijai wemi. Amesha wainkamnium, —timiayi.

47 Tamati Natanael ayu tusa, Felipejai wemiayi. Turamtai Jesús Natanaelan winaun wainak:

—Jiistaram, juka nekas Israela wearintai. Juka pengké anangkartichuitai, —timiayi.

48 Tamati Natanael chicharak:

—¿Tunia winasha waitkamame? —tu iniam Jesús ayaak:

—Felipe amin untsurmatsaing, numi higuera nantujen pujamin nekaamjame, —timiayi.

49 Tamati Natanael chicharak:

—Nuikiartinu, ameka nekasam Yuse Uchirinme. Israel ainautin apurinme, —timiayi.✡

50 Tamati Jesús chicharak:

—Wi amin higuera numi nantujen pujamin nekaamjame tamau asam, ¿ameka nekasampi Yuse Uchirinme turutmek? Antsu wi taja nuna nangkamasmek wainchati takat turamusha wainkatnuitme tajame, —timiayi.

51 Nunia ataksha chicharak:

—Nekasan tajame: Yus nayaimpin uraamtai, wikia aints ayatnak Yus akuptuku asamtai, atumsha Yuse awemamuri nayaimpinmaya wi pujamunam tarutiar, nunia nayaimpinam waketinau wainkatnuitrume, —Jesús timiayi.

2

Jesús nuwa nuwatmaunum wemauri

1-2 Kampatam kinta nangkamaramtai, Galilea nungkanam Caná yaktanam nuwa nuwatmau fiesta amiayi. Turamtai Jesúsnasha, tura ni nuiniatiri ainautincha untsurmakaru asaramtai, iisha nuni wemiaji. Tura Jesúsa nukurisha nuni pujumiayi. 3 Tura umuti vino tutai amukamtai, nukuri Jesúsan chicharak:

—Vinoka mash amukayi, —timiayi.

4 Tamaitiat Jesús aimiak:

—Nukuachi ¿warukaya winasha turutme? Wi wainchatai takat turatnuka jeatsui, —timiayi.

5 Tamati Jesúsa nukuri vino surin ainaun chicharak:

—Au inatmamtaisha miatrusrumek umirkataram, —timiayi.

6 Tamati muits kaya najanamu nekas juun seis armia nuna judío ainau jeanam wayaawar nu muitsnum yumin yarakar uwejencha, tura nawencha nijau armiayi. 7 Tura asamtai, Jesús vino surin ainaun chicharak:

—Ju muits irunuka yumi shikikrum, met met pintrataram, —timiayi.

Tamati miatrusarang met met pintrarmiayi. 8 Tura pintraramtai Jesús chicharak:

—Yamaikia jumchik shikikrum jeentin susataram, —tamati shikikiar jeeniun susarmiayi.

9 Tura vino surin ainau: Yumiapi yarakmaji tusar nekarmiayi. Antsu fiestanam untsumakuka yumi vino najanamun nekapsatas umusa jiis:

—¿Jusha tunia itamuita? —tusasha nekatsuk shiirman nekapramiayi. 10 Tura asa yamai nuwan nuwatkaun untsuk chicharak:

—Ii nungkarin fiesta najankurkia, nu nangkamtaik nekasar vino pengker tuke suaji. Tura nukap amuraramtai, nuniangka mianchaun suaji. Antsu ameka nuka turutsuk, vino pengker aa nu ukusu asam sukartame, —timiayi.

11 Jesús nu nangkamtaik Galilea nungkanam Caná yaktanam nu wainchatai takatnaka turamiayi. Tura nu turamujai ni kakarmarin paan inakmasmiayi. Turamtai ni nuiniatiri ainautisha nu wainkau asar: “Juka nekas Yus akupkamuitai” timiaji.

12 Nunia Jesús ni nukurijai, tura ni yachí ainaujai, tura ni nuiniatiri ainautijai Capernaum yaktanam wemiaji. Tura nuni jear, jumchik kinta pujusmiaji.✡

Yus juun jeanam tangku surinun jiikmiauri

(Mat. 21.12-13; Marc. 11.15-18; Luc. 19.45-46)

13 Judío fiestari, Pascua tutai jeatak wajasamtai, iikia Jesúsjai Jerusalénnum wemiaji.✡ 14 Tura nuni jear, Yus seatai juun jeanam wayaar, aints waakan surinau, tura uwijan surinau, tura kayuk suwencha surinau wainkamiaji. Tura aintsu kuikiarin yapajinausha wainkamiaji. 15 Tura Jesús nuna wainak, chapikian chapikmar umis, nujai waaka ainaun, tura uwija ainauncha awatar jiikmiayi. Tura kuikia yapajinau misarincha ayantur, kuikiarin nungka ujuntramiayi. 16 Tura kayuk suwen surin ainaun chicharak:

—Juka mash jiiktaram. Wína Apaachiru jeenka surutai jeaka najanawairap, —timiayi. 17 Tamati ni nuiniatiri ainautisha Jesúsa turamuri nintimsar, Yuse chichamen etserin yaanchuik aarmauri nintimramiaji. Nu aarmauka Yuse jeen pachisar tu aarmawaitai: “Ami jeemka nekas pengker asamtai, kakarman kasmatnuyajai,” tu aarmawaitai. 18 Jesús turamtai, judío juuntri ainau iniinak:

—¿Ameka ju turata tusang Yuska aminka akuptamkamia? Watska, Yus akupkamuitkumka, ¿Yuse kakarmarijai warí wainchati takata turatatme? —tiarmiayi.

19 Tinamtai Jesús chicharak:

—Wi ju jea pujaja juna yumpungkakrumnisha, wikia ataksha kampatmachik kintajai jeamkainjai, —timiayi.✡ 20 Tamati judío juuntri ainau chicharinak:

—¿Ju jeaka cuarenta y seis (46) musach jeamkamua juka kampatam kintajaingkiash jeamkaintam? —tiarmiayi. 21 Tinamaitiat Jesús nekas jean pachiska tichamiayi, antsu ni namangken pachis: Wi kampatam kinta jakan tepayatun ataksha nantaktinuitjai, taku timiayi. 22 Tu tinu asamtai Jesús ukunam jakamunmaya nantakiamtai, ni nuiniatiri ainautisha ni timiauri nintimrar nekasampita timiaji. Tura Yuse chichamen etserin ainausha yaanchuik Jesúsan pachisar tu aararu asaramtai, nusha ukunam nimtimrar nekasampita timiaji.

Jesús aints ainau nintin mash nekawai

23 Nunia Jesús Pascua fiestan inangkartaj tusa, Jerusalénnum pujus, wainchati takat ainaun turamtai, aints untsuri nuna wainkar: Nekasmeapi Yus akupkamuitme tiarmiayi. 24 Tinamaitiat Jesús mash aints ainau nintimaurin nekau asa, wína miatrusarka nintimturinatsui tusa nekaamiayi. 25 Tura aints ainau nintin ningki paan nekaru asa, chikich ainaun pachiska wína ujatkarat pengké tichamiayi.✡

3

Jesús Nicodemojai chichasmauri

1 Fariseo aints Nicodemo naartin judío apuri ayayi. 2 Tura Jesúsan kashi weri chicharak:

—Nuikiartinu, aints Yusjai pujachuka, ame wainchati takat turame nunaka kichkisha turachminuitai. Tura asamtai Yus amin aints ainaun nuiniarat tusa akuptamkawaitai tusar nekaji, —timiayi.

3 Tama Jesús ayaak:

—Nekasan tajame: Aints ataksha yakiya akiinachuka Yuse pujutirin waintancha pengké wainkachartinuitai, —timiayi.

4 Tamati Nicodemo iniak:

—¿Aints timiá juuncha itiur ataksha akiinating? ¿Aints ataksha akiinatas ni nukuri ampujen engkematnukai? —timiayi. 5-6 Tu iniam Jesús ataksha ayaak:

—Atsa, nuka turunashtinuitai. Aintsnumia akiina nuka aintsuitai. Antsu Yuse Wakani aintsun engkemtuamka nuka Yusnumia akiinui. Tura asamtai nekasan tajame: Aints Yuse Wakanijai akiinachuka Yus pujamunmaka pengké jeashtinuitai. 7 Wi amin chicharkun: ‘Ataksha yakiya akiinatnuitme,’ tajame nuka ¿itiurkamnaukai? tuuka nintimraip. 8 Nase nintimrata. Nase ningki wakerak nasentui. Tura nase uutmausha antayatmek ¿tuniang winá? tura ¿tuki wea? tusamka nekatsme. Yuse Wakani naseya nunisang wainchati asamtai, Yuse Wakanijai akiinausha tuyapi akiinua tusamka nekaashtinuitme, —timiayi.✡

9 Tama Nicodemo ataksha iniak:

—¿Ame tame nusha itiurkamnawaita? —timiayi.

10 Tu iniam Jesús ayaak:

—¿Ameka Israel ainau nuinichukitam? ¿Turayatmesha waruka wi taja nuka nekatsme? 11 Nekasan tajame: Iikia ii nekamu chichaaji. Tura ii wainmau etserji. Tura ii etserji nuka antayatrum nekasampita tu weatsrume. 12 Wikia ju nungkanmayan pachisan chichaamtai, nekasampita tachakrumka ¿itiur nayaimpinmayan pachisan etsermausha antukrum nekasampita titarmek?

13 “Ju nungkanmaya aints kichkisha nayaimpinam wakaar ataksha tarauka ainatsui. Antsu wikia aints akiinayatun Yus akupkamu asan, nayaimpinmaya taramiajai.

14 Yaanchuik entsa atsamunam aints ainau napi esaim kajiinamtai, uwemrarat tusa Moisés napin jirun najana yakí takuimiayi. Tura asamtai wisha nunisnak aints akiinayatun Yus akupkamu asan, aints ainaun uwemtikratasan numinam yakí nemaatnuitjai.✡ 15 Tura asamtai aints ainau nintimtursar: Nekasampi wina uwemtikrurtatua turutinauka jiinum wetsuk, antsu tuke iwiaaku pujusartin ainawai, —Jesús timiayi.

Yuska mash nungkanmaya ainautin anengkratui

16 Yus mash nungkanmaya ainautin timiá anengkratu asa, ni uchirin kichkinak akupturmakmiaji. Tura asamtai mash nekasampita tusar, nintimtin ainauka tukeka mengkakachartin ainawai, antsu tuke Yusnum iwiaaku pujusartin ainawai. 17 Yuska aints ainautin mengkaakarti tusangka ni Uchirinka akupturmakchamiaji. Antsu mash aints ainautin uwemtikramratas ni Uchirin akupturmakmiaji.

18 Yuse Uchiri nekasampita tusar nintimtinaunka ji kajintrashtinnumka pengké akupkashtinuitai. Antsu Yuse Uchiri kichik aa nuna nekasampita tusar nintimtinachu ainauka niin nekasampita tichau asar mengkaakartinuitai. 19 Yuse Uchiri ju nungkanam tara, aints ainau tunaarin paan nekamtikiamiayi. Turamaitiat aints ainau tunau turin asar, paaniunmaka pujutan nakitinak, antsu tuke teenam pujustasar wakerinau asar tuke mengkaakartin ainawai. 20 Tunau takau ainauka mash paaniunam pujutnaka nakitinawai. Tura ni turamurin nekarawarai tusar paaniunka yupitinawai. 21 Antsu nekas chichaman umirinauka Yuse wakeramurin tuke turinau asar, chikich aints ainau ni turamurin wainkarti tusar paaniunka yupitinatsui.

Imiakratin Juan Jesúsan pachis ataksha chichasmauri

22 Nunia Jesús ni nuiniatiri ainautijai Judea nungkanam weri nuni pujusar, aints ainau imaimiaji. 23 Juansha Enón yaktanam Salimnum jeatak wajas aints ainaun imiaak pujumiayi. Nuni entsa nukap au asamtai, aints ainau wininaunka imaimiayi. 24 Nunaka Herodes niin kársernum engkeatsaing turamiayi.✡

25 Tura Juanku nuiniatiri ainau judío ainaujai chichainak:

—¿Yana imiakratmauriya timiá pengkeraita? —tunaiyarmiayi. 26 Tura nunia Juankun iniasartas wear chicharinak:

—Nuikiartinu, ame nuwik Jordán entsa amajin pujusam, amijai nuni pujuma nu pachisam: Wína ukurun winitatui timiame nuka yamaikia aints ainaun imiaawai. Tura asamtai mash niin nemarinawai, —ningki nintimsar tiarmiayi.

27 Tinamtai Juan aimiak:

—Yus ni kakarmarin akupkachamtaikia, aints kichkisha nunaka pengké jukicharminuitai. 28 Atumka antarmin: ‘Wikia Cristochuitjai, antsu eemak jintan iwiaratnua nunisnak akupkamuitjai,’ wi timiaja nusha paan antukmarume.✡

29 Nintimrataram. Aints yamai nuwan nuwatmatai, ni amikrisha taa, nu mai tsaniasar wajainaun wainak, tura ni amikri etsermaun antuk nukap waraawai. Atumsha Jesús pachisrum etseru wearme nuna antukan, wisha nunisnak nekasan nukap waraajai. 30 Niisha mash aints ainaun nangkamasang juuntaitai tuke tiartinuitai. Antsu wikia nuna nangkamasnak tuke mianchau atinuitjai, —Juan timiayi.

Yakiya taramia nu pachisar etserkamuri

31 Nunia ataksha Juan chichaak:

Yakíya taramia nuka mash nangkamakuitai. Tura nungkanmaya ainautikia ju nungkanmaya asar, ju nungkanam aa nuke pachisar chichaaji. Antsu nayaimpinmaya taramia nuka mash ainia nuna nangkamakuitai. 32 Tura asa ni wainkamia nuna, tura antukmia nuna mash etserui. Tura waininayat ni chichamenka anturinatsui. 33 Antsu yakiya taramia nuna chichamen juwinak nekasampita tinauka Yus ta nuka nekasaintai tinawai. 34 Yus ni Wakanin surittsuk susamu asa, Yus akupkamuka ni chichamen tuke etserui. 35 Yus ni Uchirin aneau asa, ninu aa nuna mash inarti tusa akupkamiayi.✡

36 Aints Yuse Uchirin nekasampita tinauka Yusnum tuke pujusartin ainawai. Antsu Yuse Uchirin nintimtichu ainauka Yusnumka tukeka pujuschartin ainawai. Nunia Yusen umirtan nakitinau asaramtai, Yuska tuke wait wajaktinnum akupkatnuitai, —timiayi.✡

4

Jesús Samaria nungkanmaya nuwajai chichasmauri

1-2 Aints ainau untsuri Jesúsa chichamen antukar niin nemarkartas mainiartas wakeriarmiayi. Tura wainiat Jesús nu aints ainaunka imiaichmiayi, antsu ni nuiniatiri ainauti aints ainau imaimiaji. Turakrin fariseo ainau iin pachitmasar: Jesúsa nuiniatiri Juankun nangkamasarang aints timiá untsurin imiainawai, tiarmiayi. 3 Tinamtai Jesús nuna nekau asa: Ataksha iijai Galilea nungkanam waketkimi tamati, iikia Jesúsjai tsaniasar Judea nungkanmaya jiinkimiaji.

4 Tura jiinkir Samaria nungka japen nangkamaktin amiaji. 5 Tura Samaria nungkanam weakur, yakat Sicar tutainum jeatak wajasmiaji. Nu nungkaka yaanchuikia Jacobo nungkari ayayi, tura asa ni uchiri Josén susamuyayi. 6 Nu nungkanmasha yaanchuik Jacob yumi shikitin nungka chingkiakmau asamtai, nuwa ainau nuni yumin shikiu armiayi. Tsaa tupin wajasai, Jesús weka wekaaka pimpikin asa, yumi shikiti nungka taimunam ayamas keemsamiayi. 7-8 Turamtai ni nuiniatiri ainautikia yaktanam yurumak sumaktasar wemiaji. Turakrin Jesús ningki juwakmiayi. Tura juwakamtai Samarianmaya nuwa yumin shikiktas tamiayi. Tura taamtai Jesús chicharak:

—Yumi shikikiam surusta, —timiayi.

9 Tu seam nu nuwaka ayaak:

—¿Waruka Samarianmaya nuwa aisha, ame judíotiatmesha winasha yumi umurtincha seatme? —timiayi. Judío ainauka Samarianmaya ainaujai pengké aujnaichau asaramtai nunaka timiayi.✡

10 Tamati Jesús ayaak:

—Yus amin yumi umurtinun suramsatas wakera nu nekakmeka, tura yumi surusta tusa seatma nusha nekakmeka, nekasam wína seatinuitme. Turakmin wikia tuke yumi iwiaaku pujustinun sukartin asan, amin susamnawaitjame, —timiayi.✡

11 Tama nuwasha ayaak:

—Amesha yumi shikitisha takaktsume. ¿Tura yumi shikiti timiá nitkasha tuniang yumi tuke pujutan sukartincha surustame? 12 Ii yaanchuik juuntri Jacob ju yumi shikitin chingkiamu asamtai, niisha tura ni uchiri ainausha, tura ni waakari ainausha mash juni umin armiayi. Nunia chikich ainausha umurarti tusa junaka ukurtamkimiaji. ¿Amesha ii juuntri Jacob nangkakaukitam? —timiayi.

13 Tu iniam Jesús ayaak:

—Ju yumin umauka ataksha kitaartinuitai. 14 Antsu wi yumin susatatja nuna umauka ataksha pengké kitaarchatnuitai. Tura nu yumin wi suamka aintsu nintin entsa pukunia nunisang aintsun pujut nangkankashtinun susatasan pajamturtinuitjai, —timiayi.

15 Tamati nu nuwaka ayaak:

—Winasha nu yumikia surusta. Wisha nuna umuran, pengké kitamchau ami. Tura asan yumin shikiktasnasha juningkia winichu ami, —timiayi.

16 Tamati Jesús chicharak:

—Aishrum untsukam nijai juni tata, —timiayi.

17 Tamati nuwasha aimiak:

—Wína aishruka atsawai, —timiayi.

Tamati Jesús ayaak:

—Ame: Aishruka atsawai tame nuka nekasam tame. 18 Ame cinco (5) aints tsanirmam pujuyame. Tura yamaisha tsanirmam pujame nuka aishrumchawaitai. Tura asamtai: Aishruka atsawai tame nuka nekasam tame, —timiayi.

19 Tama nu nuwaka aimiak:

—Apuru, wikia Yuse chichame etsernua nunin jiajme. 20 Ii juuntri ainau ju muranam wakaar Yusen: Ameketme juuntam tinu armiayi. Turayatrum judíotirmeka: Jerusalénnum Yusen ameketme juuntam tiartinuitai tuwearme, —timiayi.

21 Tamati Jesús ataksha ayaak:

—Nuwachi nintimrata. Kinta jeatak wajasi, atumka ju muranmaka tura Jerusalénnumsha ii Apaachiri Yus: Ameketme juuntam titasrumka wechamnawaitrume. 22 Atumka Yus nekachiatrum: Ameketme juuntam tarume. Antsu mash aints ainau uwemtikratin judíonmaya tatin asamtai, judíotikia: ¿Yus yaachita? tusar nekau asar nekasar: Ameketme juuntam taji. 23 Kinta jeatata nuka yamaikia jeayi. Aints ainau ii Apaachiri Yusen nekasar: Ameketme juuntam tiartas wakerinauka, tuke nintijai Yusen nekasar nintimrartinuitai. Antsu aints ainau niin nekasar tuke nintijai: Ameketme juuntam turutiarat tusa Yuska wakerawai. 24 Yuska nekas Wakanitai. Tura Yusen nekasar: Ameketme juuntam tiartas wakerinauka Yuse Wakani wakera nunisarang tupin nintimsar: Ameketme juuntam tiartinuitai, —Jesús timiayi.

25 Tamati nu nuwa chicharak:

—Mesíaska chikich ainau Cristo tu weena nuka tatinuitai. Wisha nunaka nekajai. Tura ni taa, mash aa nunaka iin paan ujatmaktinuitji, —timiayi.

26 Tamati Jesús ayaak:

—Ame wína pachitsam chichaame nuka wiitjai, —timiayi.

27 Nu nuwajai chichaak pujai, ni nuiniatiri ainautisha tamiaji. Tura nu nuwa wainkar nukap nintimturmiaji. Turayatur: ¿warí pachismea aujaisha chichaame? tura ¿waruka chichaame? tusarkia, kichkisha iniaschamiaji. 28 Nuniangka nu nuwaka yumi shikitirin japa ukuki, yaktanam waketki aints ainaun ujaak:

29 —Atumsha werum, aints wi turunamurun mash wina turuta nu jiitaram. ¿Nuka Yus akupkatin ii nakaji nuchaukai? —timiayi.

30 Tamati nuna antukaru ainauka yaktanmaya jiinkiar, Jesús pujamunam wearmiayi. 31 Nu nuwa yaktanam weamtai, ni nuiniatiri ainauti Jesús chicharkur:

—Nuikiartinu, amesha yuwata, —timiaji.

32 Tamaitiat Jesús iin airmak:

—Wína yutairuka atum nekachmau awai, —turammiaji.

33 Turammatai iisha ininiakur:

—¿Chikich aints ni yuwatniurinka itarcharmasha? —tunaimiaji.

34 Tunaiyakrin Jesús chichartamak:

—Wína akuptuku wakeramurin miatrusnak umiakun, tura ni takatrin miatrusnak takakmakun, yutan yuwina nunisnak kakartinuitjai. 35 Atumka chichaakrum: Cuatro (4) nantu nangkamaramtai, árak juuktin jeatatui, tarume. Antsu wikia tajarme: Pangkairam jiimsaram aints winina au jiistaram. Arak juuktin kinta jeachu wainiatrumek, árak tsamakua nunisarang aints untsuri uwemtikratnuka yanchuk jeayi. 36 Aints arakan juwiinaunaka akiinawai. Tura arakan araamia nujai metek warainawai. Tura uwemratin chichaman antukaru ainau nu árak juwaamua nunisarang artinuitai. Yuse chichamen etserin ainau arakan araina nunisarang, tura arakan juwiina nunisarang mai metek takakminau asar, mai metek nayaimpinam warasartin ainawai. 37 Tura asamtai yaanchuik juun ainau chichainak: ‘Chikich aintska arakan araawai, tura chikichka juwaawai,’ tu tinu armia nuka nekasaintai. 38 Atumsha nunisrumek Yuse chichamenka etserchau arumning, aints ainau irurtaram tusan akupajrume. Chikich aints ainau arakan arainawa nunisarang Yuse chichamen yaanchuik etserkarmiayi. Turinamtai ukunmasha atum aints ainau Yuse chichamen nekasampita tiarat tusaram nekamtikiatnuitrume, —Jesús timiayi.

39 Ni nuiniatiri ainautin chichartamak pujai, nu Samarianmaya nuwa waketki, ni yaktarin pujuinaun ujaak: “Wi turunamurun mash ujatkayi,” tinu asamtai, nu nuwa etsermaun antukaru ainau untsuri Jesús nekas Yus akupkamuitai tiarmiayi. 40 Tura asar Samarianmaya ainau Jesús pujamunam taar: “Ii yaktarin winitaram, iijai pujusmintrum,” tinamtai iisha ayu tusar, nu yaktanam jear jimia kinta kanurmiaji. 41 Turakrin chikich aints ainausha Jesúsa chichamen antukar, nekasampita tiarmiayi. 42 Tura asar nuwan chicharinak:

—Yamaikia ame chichaamu nuke antuku asar, nekasampita tatsuji, antsu iik ni chichame anturkau asar: Juka nekas mash nungkanmaya ainaun uwemtikratnuitai tusar nekaji, —tiarmiayi.

Jesús apu uchirin tsuwaramuri

43 Nunia Jesús Samarianam jimiaran kanur, nunia jiinki Galileanam wemiayi. 44 Tura ni nungkarin waketki ai, ukunam atiniun pachis chichaak:

—Yuse chichame etsernun ni nungkarin pujuinau pachinatsui, —timiayi.✡

45 Tura Galilea nungkanam jeamtai, nunia aints ainau Pascua fiestan inangkartas Jerusalénnum wearu asar, nuni pujusar, Jesúsa turamurin wainkaru asar, Jesúsan pengker awajsarmiayi.✡

46 Tura asamtai Galilea nungkanam pujau ataksha Caná yaktanam waketkimiayi. Nu yaktanam yaanchuik vino najanamia nuni Jesús jeai, chikich yaktanam Capernaum tutainum apu uchiri jaak tepemiayi.✡ 47 Tura asamtai Capernaumnumia apu: Jesús Judea nungkanmaya jiinki, Galileanam tayi, tamaun antuk, Jesúsan werimiayi. Tura jeari chicharak:

—Uchir pengké jatanak wajasun ukukjai. Wait aneasam jearun winim uchir tsuwatrita, —timiayi.

48 Tama Jesús ayaak:

—Atumka wi wainchati takatan takai wainchakrumka, nekasampita turutsurme, —timiayi.

49 Tamaitiat apu ayaak:

—Apuru, wait aneasam uchir jatsaing, wári winitrita, —timiayi.

50 Tamati Jesús apun chicharak:

—Jeemin waketkita. Uchirmeka pengker wajasi, —timiayi.

Jesús tamati, Capernaumnumia apu nuna antuk: Nekasampita tusa waketkimiayi. 51 Tura waketki ni jeen jeatak wajasai, ni inatiri ainau jeanmaya jiinkiar ingkiungkar ujainak:

—Uchirmeka pengker wajasi, —tiarmiayi.

52 Tinamtai apu ni inatirin iniak:

—¿Tsaa tuni ketia pengkersha wajasma? —timiayi. Tu iniam ni inatiri aiminak:

—Yau tsaa yantanti michatrami, —tiarmiayi. 53 Tinamtai apu nintimias: Tsaa yantanti Jesús: Uchirmeka pengker wajasi, tu ujakmau asa, ni aintsrijai mash Jesúsan nekasampita tiarmiayi.

54 Jesús nu apu uchirin tsuwaru asa, Galilea nungkanam ni kakarmarin jimiaran inakmasmiayi. Tura nu wainchati takatnaka Judea nungkanmaya jiinki turamiayi.

5

Jesús Betesda maatinam kijirun tsuwarmauri

1 Nuniangka judío ainau fiestan najanawaramtai, Jesús ataksha Jerusalénnum waketkimiayi. 2 Jerusalénnum Uwija Waiitiri tutainum nuni ayaamas maati amiayi. Nu maati naaringkia hebreo chichamejai Betesda tinu armiayi. Nu maati yantamen cinco (5) jea jeamkamunam jau ainau tepetiri armiayi. 3 Tura jau ainau, tura wainmichu ainausha, tura wekaichau ainausha, tura kijiru ainausha untsuri nuni tepearmiayi. 4 Tura asar Yuse awemamuri aneachmau entsan tamparmamtikmatai, aints ainau: Wiyá ayangnaka pengker wajasainjapi, tu nintimsar: Entsa miartukat tusar maatinam nakasarmiayi. 5 Nuni nakainak pujuinamunam aints treinta y ocho (38) musach tuke najaimiak tepeu pujuyayi. 6 Tuke nunisang tepeu asamtai, Jesús nu aintsun wainak, tura timiá musach najaimiak tepeu nekau asa chicharak:

—¿Ame pengker wajastasam wakeramek? —timiayi.

7 Tu iniam jau aimiak:

—Ja ai, natsa, antsu entsa miartamtai, aints wina imiatminka atsau asamtai, wikia maatsaing chikitcha eemkar maa weenawai. Tuminau asaramtai wikia juni tsaatsuk tuke tepajai, —timiayi.

8 Tamati Jesús chicharak:

—Nantakim tepetiram jukim weta, —timiayi.

9 Tama nu chichaamujai metek nu aintska pengker wajasmiayi. Tura nantaki tepetirin juki wemiayi. Tura ayamtai kinta asamtai, 10 judío juuntri ainau nu pengker wajasun chicharinak:

—Ju kintaka ayamtai asamtai, tepetiram jukichminuitme, —tiarmiayi.

11 Tu tinam nu aintska aimiak:

—Wína tsuwarauka chichartak: ‘Tepetiram jukim weta,’ turutin asamtai aitkajai, —timiayi.

12 Tamati iniinak:

—¿Yaachia tepetiram jukim weta turamiaj? —tiarmiayi.

13 Tu tinamaitiat nu aintska aimkatatkama tujinkamiayi. Aints untsuri nuni wekajinamunam Jesúscha wári jiinki weau asamtai, nu tsuwaarama nusha yáki tusangka nekaachmiayi. 14 Tura jumchik arus Yus seatai juun jeanam wayaamtai, Jesús niin wainak chicharak:

—Antukta. Yamaikia pengker wajasume. Tura asam ame najaimiame nuna nangkamasmek jatan jurumaki tusam, yamaikia ataksha tunau turuwaip, —timiayi.

15 Tama nu aintska judío juuntri ainamunam we:

—Wína tsuwarauka Jesúsaitai, —tusa etserkamiayi. 16 Tu ujaam, ayamtai kintati turau asamtai, judío juuntri ainau: ¿Jesús itiurkarik maawaintai? tu nintimrarmiayi.

17 Tu nintiminamtai Jesús nuna nekaa chichaak:

—Wína Apaachir ju kintatisha tuke takakmasu asamtai, wisha nunisnak takakmajai, —timiayi.

18 Tamati judío juuntri ainau nuna nekaawar: “Ayamtai kintan pachiatsui, tura Yus wína Apaachiruitai tinu asa, Yus wijai metekaitai, tu nintimias pujatsuash,” tusar Jesúsan nuna nangkamasarang kajerkar maawartas wakeriarmiayi.✡

Wina Apaachiru chichamejai takakmajai timiauri

19 Tuminamtai Jesús chicharak:

—Nekasan tajarme: Wi Yuse Uchiri asan, wiki nintimsanak nunaka kichkisha turachminuitjai. Antsu wína Apaachir tura nuna wainkan nunaka turatnuitjai. Wína Apaachir tura nunaka wisha nunisnak mash turajai. 20 Wína Apaachirka wínaka anentui. Tura winasha ni tura nunaka mash nekamtikrawai. Tura nuna nangkamasang aints wainchati takatnasha winaka inaktursatatui. Tura asamtai atumsha nu wainkarmeka shamkaram nintimratatrume. 21 Wína Apaachirka jakau ainau tuke iwiaaku pujusarat tusa inankitin asamtai, wisha nunisnak wi wakeraknaka nunasha turamnawaitjai. 22 Wína Apaachirka aints ainaun pachis: Nu aintska pengkeraitai, tura nu aintska paseetai tatsui. Antsu wina Apaachirka: Aints ainau mash jiisam: Juka paseetai, tura juka pengkeraitai tusam mash nekaata turutmiayi. 23 Tura asa aints mash wína Apaachirun pengker awajinauka winasha nunisarang mash pengker awajtustin ainawai. Wína Apaachir akuptuku asamtai, wína pachitinachuka wína Apaachirnasha nunisarang pachinatsui.

24 “Nekasan tajarme: Wína chichamrun antukaru ainau wína akuptukmia nuna nekasampita tinu asar, pujut nangkankashtinun juwinawai. Tura jinam wait wajaktinnumka wechartinuitai, antsu yaanchuik jakawa nunisarang pujuinayat, pujut nangkankashtinun jukin asar, Yusnum tuke iwiaaku pujusartin ainawai. 25 Nunasha nekasan tajarme: Uwemratin kinta jeatatui timiaja nuka yanchuk jeayi. Nu kinta jeau asamtai, wi Yuse Uchiri asan ataksha winamtai, wina untsummaurun antukartin ainauka jakaru ainayat, tuke iwiaaku pujusartin ainawai. 26 Wikia ni Uchiri asamtai, wina Apaachirka tuke iwiaaku pujau asa, aints ainau tuke pujut nangkankashtin susata tusa tsangkatrukmiayi. 27 Tura wikia aints ayatun Yus akupkamu asan, aints ainaun pachisan: Nu aintska pengkeraitai, tura chikich aintska paseetai tusa nekaatnun wína Apaachirka surusmiayi. 28 Ju chichamka itiurkamnawaita tuuka nintimrairap. Jakamunmaya nantakiartin kinta nekas jeatnuitai. Nu kinta jeamtai, jakaru ainau mash wi untsumaurun antukar, 29 iwiarsamunmaya jiinkiartinuitai. Aints pengker aa nuna takasaru ainauka pujut nangkankashtinnum weartas nantakiartinuitai. Antsu tunau takasaru ainauka jinam tuke wait wajakartinnum weartas nantakiartinuitai, —Jesús timiayi.

Yus akupkamuitjai timiauri

30 Nunia Jesús ataksha etserak:

—Wiki wakeraknaka pengké turachminuitjai. Antsu wína Apaachir turata turutin asamtai, wikia miatrusnak umiajai. Tura wína Apaachir wína akuptuku asamtai, wi wakeraja nunaka nintimtsuk pujau asan, ni wakeramurinak turajai. Tura asan wi turaja nuka nekas pengkeraitai. 31 Wiki nintimtumasan etsertumamtaikia, aints ainau: Nangkami tawai turutiartinuitai. 32 Tura chikich wína pachitas etserturkatnuka awai. Ni wína pachitas etsera nunaka nekasaintai tusan nekajai.✡

33 Atumsha wína pachitsaram chicham nekaatasrum aints ainau Juankun iniasarat tusaram akupkamiarume. Turakrumin Juan tímia nuka nekasaintai. 34-35 Juan ji kapawa nunisang ¿aints ainau ninti itiur ainawak? tusa chichaman paan etsermiayi. Tura asamtai atumsha jumchik kinta ni chichame antukrum warasmiarume. Tura wainiatun aints wina pachitsar tina nunaka wikia pachiatsjai. Antsu Yuse chichame nintimkuram uwemrataram tusan nunaka tajarme. 36 Juan wína pachitas etsermia nuka nekasaintai tusaram nekaratnuitrume. Tura nuna nangkamasrumek wína Apaachir Yus akupkamuitai tusaram nekaratnuitrume. Ni turata turutin asamtai, wi turaja nu wainkuram: Nekasampi Yus akupkamuita tusaram nekaratnuitrume.✡

37 Tura wína Apaachirka wína akuptuku asa, wína pachitas: Wiitjai tusa paan nekamtikruamiayi. Tura wainiatrumek atumka ni chichamengka pengké anturchau ayarume, tura wina Apaachirsha waintasha wainchawaitrume.✡ 38 Nunia wína Apaachir akuptuku waitiatrum, nekasampita turutchau asaram, wína Apaachiru chichamengka atumi nintijaingkia juwatsrume. 39 Atumka Yuse chichamen etserin yaanchuik aararmia nu aujkuram: Nuna aujsanka nekasan tuke iwiaaku pujusjainjapi tusaram nangkamrum tu nintimrume. Antsu nu aarmau ainauka wína pachitsar aarmau ainawai. 40 Tura wainiatrumek wini winiram nekasrum pujut nangkankashtin jutaka nakitarme.

41 “Aints wína pengkeraitme turutinamtaisha wikia pachiatsjai. 42 Maj, atumka Yus aneatsrume tusan wikia nekajrume. 43 Wína Apaachir akuptuku asamtai, ju nungkanam taawitjai. Turai waitiatrumek winaka nakitrarme. Antsu chikich aints ningki nintimsar chichaman etserkartas wininamtaikia, nuna chichamengka anturkatatrume. 44 Atumka mai nuwamtak: Pengke aintsuitme turutiarat tu nintimsaram pujayatrum Yuska pachiatsrume. Tura asaram ¿winaka itiurak nekasampita turutiaram? 45 Atumka wína pachitsaram: Ii tunaari ii Apaachirin ujatramkatatji, tuuka nintimsairap. Wikia nunaka turashtatjai. Atumka: Moisésa chichamen umirkan uwemratatjapi tayatrumek, Moisésa chichame umichu asakrumin, Moisés atumi tunaarin pachis paan aarmiayi. 46 Tura Moisés wína pachitas aaru asamtai, Moisésa aarmauri nekasampita tusaram, winasha nekasampi Yus akupkamuitme tusaram nintimtursatnuitrume. 47 Tura Moisésa aarmauri nekasampita tichau asaram ¿wína chichamrusha itiurak nekasampita titaram? —Jesús timiayi.

6

Jesús cinco mil (5,000) aints yuramuri

(Mat. 14.13-21; Marc. 6.30-44; Luc. 9.10-17)

1 Nuna tusa ukuki, Jesús Galilea kucha tumajin katingmiayi. Nu kuchanka chikich aints ainauka Tiberias kucha tu weena nuwaitai. 2 Tura jau ainaun tsuwarchamniaun wainiat, Jesús tsuwaru asamtai, chikich aints untsuri nuna wainkaru asar Jesúsan nemariarmiayi. 3-4 Judío ainau fiestari, Pascua tutai jeatak wajasamtai, Jesús ni nuiniatiri ainautijai muranam wakaar, nuni pujusmiaji. 5 Tura nuni pujarin, Jesús pangkai jiimkama aints untsuri wininaun wainak Felipen chicharak:

—Aints timiá untsuri yuratasrisha ¿tuniang yurumkasha sumaktaij? —timiayi.

6 Jesúska ni turatnurinka ningki nekayat ¿Felipe warintuk aimkain? tusa timiayi. 7 Tu iniam Felipe ayaak:

—Jimia pachak kuikiajai pang sumakrisha, kichik kichik aints jumchik suwamsha jeachminuitai, —timiayi.

8 Tamati chikich nuiniatiri Andrés, Simón Pedro yachí, Jesúsan chicharak:

9 —Juni uchi pang sebadajai najanamun cinco (5) takakui, tura namaknasha jimiarchik takakui. ¿Tura aints timiá untsurisha itiurak mashcha yuratai? —timiayi.

10 Tamaitiat Jesús ni nuiniatiri ainautin chichartamak:

—Aints ainau mash pujustaram titaram, —turammiaji.

Turammatai chirichri nukap amaunum pujusar, mash irumram cinco mil (5,000) aints iruntrarmiaji. 11 Mash iruntraramtai, Jesús pangkan takus, Yusen maaketai tusa, ni nuiniatiri ainautin suramsamtai, iisha nuni pujuinau mash susarmiaji. Tura namaknasha pachitsuk yuwarti tusar susarmiaji.

12 Tura aints ainau mash tutuararamtai, Jesús ni nuiniatiri ainautin chichartamak:

—Nangkamiar japawarai tusaram, ampirmau jukitaram, —turammiaji.

13 Turammatai pang cinco (5) amia nuna ampintramuri doce (12) changkin chumpiamiaji. 14 Tura Jesús nu wainchati takatan turau asamtai, aints nuna wainkar chicharnainak:

—Juka nekas Yuse chichamen etserin ju nungkanam tatinuitai tinu armia nuwaapita, —tunaiyarmiayi.

15 Tura ii apuri ati tusar, Jesúsan jukiartas wakerinam, Jesús nuna nekaa ataksha ningki muranam wakamiayi.

Jesús kucha japen nawejai wekaasamuri

(Mat. 14.22-27; Marc. 6.45-52)

16 Tura kintamramtai Jesúsa nuiniatiri ainauti kuchanam wemiaji. 17 Kashi Jesús taachmatai, juun kanunam engkemar, Capernaum yaktanam waketkimi tusar katimiaji. 18 Turarin nase kakar nasenmatai, kucha tamparamuri kakar tamparimiayi. 19 Tumamtai iikia kuchanam kawinmakir seis (6) kilómetron wearin, Jesús kuchanam nungkanma nunisang wekaaki winau wainkamiaji. Tura wainkar shamkamiaji. 20 Tumakrin Jesús chichartamak:

—Wiitjai, shamrukairap, —turammiaji.

21 Turammatai iikia pengker nintimsar Jesús engkear jukir, kakarmachu ii weamunam nujamkamiaji.

Aints ainau Jesúsan eakmauri

22 Kashin tsawaarar aints tumajin juwakaru ainau kanu atsau wainkar: Ni nuiniatiri ainau Jesúsnaka ayacharmapi tu nintimrarmiayi. 23-24 Nuni iruntrar chichainai, Tiberias yaktanmaya ainau chikich kanujai taarmiayi. Tura yau Jesús Yusen maaketai tusa, pangkan aints ainaun yuramia nuni arakchichu nujamkaramtai, aints nuni juwakaru ainau Jesúsnasha waintsuk, tura ni nuiniatiri ainautincha waitmakchau asar, nu kanunam engkemawar: Jesús eaktai tusar, Capernaum yaktanam wearmiayi.

Wiitjai yurumka tumawaitjai timiauri

25 Tura kucha tumajin katingkiar, nuni Jesúsan wainkar iniinak:

—Nuikiartinu ¿warutia junisha katingmame? —tiarmiayi.

26 Tu tinam Jesús ayaak:

—Nekasan tajarme: Atumka yau pang yuwaram tutuaru asaram, wína eatrume. Turayatrum wainchatin turaja nuka nintimtsurme. 27 Junia nungkanam yurumak kaurtin aa nuke nintimsaram pujuirap. Antsu nekasrum: ¿Itiurak tuke Yusnum pujusaintaj? tusaram, yuta tuke kaurchatin aa nu nintimrau ataram. Apaachir Yus: Ameka nu turata tusa, wína inatrau asamtai, wikia aints ayatnak, nu yutanka susatnuitjarme, —timiayi.

28 Tamati aints ainau iniinak:

—¿Yus wakeramu umiktasrisha warí itiurkatnuitji? —tiarmiayi.

29 Tu tinam Jesús ayaak:

—Yus wakeramuka nuwaitai: Yus wína akuptuku asa, aints ainau mash wína nimtimtursarat tusa wakerawai, —timiayi.

30 Tamati ataksha iniinak:

—¿Tura amesha warí wainchati takatcha turame? Iikia nu wainkar: Nekasmeapi Yus akupkamuitme tusar, iikia nu nintimsar pujustinuitji. Tura asar ¿warí wainchati takatcha turame? tusar iikia nekaatasar wakeraji. 31 Yuse chichame tu aarmau asamtai, ii yaanchuik juuntri ainau aints atsamunam yurumak maná tutain yuwarmiayi. Nu aarmauka nuwaitai: “Aints ainaun yuratas Yus nayaimpinmaya yurumkan akupkamiayi,” —tiarmiayi.✡

32 Tinamtai Jesús aimiak:

—Wi taja nuka nekasaintai. Moiséska atumi juuntri ainaun nayaimpinmaya yurumkanka susachmiayi. Antsu wína Apaachir nayaimpinmayan yurumak nekas aa nuna suramrume. 33 Yus nekas yurumkan nayaimpinmayan akupak, mash nungkanmaya aints ainaun pujut nangkankashtinun susatnua nuwaitai, —timiayi.

34 Tamati chicharinak:

—Apuru, nu yurumak pujut nangkankashtinun sukartin tame nuka tuke sukartusta, —tiarmiayi.

35 Tinamtai Jesús aimiak:

—Wikia tuke pujutan sukartin asan atumi yurumkaria tumawaitjai. Tura asamtai wini wininauka tuke yapartsuk pujusartinuitai. Tura wína nekasampita turutinauka tuke kitamtsuk wijai pujusartinuitai. 36 Antsu wi atumin timiaja nunaka ataksha tajarme: Wina waitkayatrum: Nekasam Yus akupkamuitme turutsurme. 37 Aints ainaun wína Apaachir: Nuka aminu arti timiau asar, nuka wína aintsur artinuitai. Tura asaramtai wini wininaunka pengké nakitrashtinuitjai.✡

38 Wikia wína wakeramurun turatasnaka nayaimpinmayangka tachawaitjai, antsu wína akuptuku wakeramurin najanatasan taawitjai. 39 Wína Apaachir wína akuptuku asa: Aints ainaun wína surusmia nunaka kichkisha mengkatsuk, antsu nungka amukatin kinta jeamtai, inankita tusa wakerawai. 40 Aints ainau wína nekasampi Yuse Uchirinme turutinauka mash tuke iwiaaku pujusartinuitai. Tura nu aints jakaramtai, nungka amukatin kinta jeamtai, wi inankitnuitjai. Nuwaitai wina Apaachiru wakeramuringkia, —Jesús timiayi.

41 Jesús: “Wiitjai yurumak nayaimpinmaya akupkamunka,” tinu asamtai, judío ainau Jesúsan pachisar pasé chichatan nangkamawarmiayi. 42 Tura chicharnainak:

—¿Juka Jesúschaukai? ¿José uchiria nuchaukai? Iikia juna aparisha tura nukurisha wainiaji. Nuna uchirintiat ¿warukaya nayaimpinmaya taawitjai tawa? —tunaiyarmiayi.

43 Tu tinamtai Jesús chicharak:

—Tuuka aujmatrutsuk asataram. 44 Wína Apaachir wína akuptukmia nuka aints ainaun nintimtikchamtaikia, aints kichkisha winingkia winichartinuitai. Tura nungka amukatin kinta jeamtai, wini wininaunka jakamunmayan inankitnuitjai. 45 Yaanchuik Yuse chichame etserin tu aarmiayi: “Yus mash aints ainaun nuiniartinuitai,” tu aarmau asamtai, wina Apaachiru chichamen antukar nuimiaru ainauka wini wininawai.

46 “Wína Apaachirun aints kichkisha wainkacharuitai. Antsu wiki Yusnumia tau asan, Apaachirun wainkawaitjai.✡

47 “Nekasan tajarme: Wína nekasar nintimtursar pujuinauka pujut nangkankashtinun jukiartin ainawai. 48 Wikia tuke pujutan sukartin asan, yurumkaria tumawaitjai.

49 Nintimrataram. Yaanchuik atumi juuntri ainau aints atsamunam yurumak maná tutain yuwariat mash jakarmiayi. 50 Antsu yurumkan nayaimpinmayan pachisan taja nuka wiitjai. Aints yurumkan yuwa nunisarang nekasampita turutinauka tuke jakachartin ainawai. 51 Nayaimpinmaya yurumkan tuke pujutan sukartinnaka wiitjai. Tura asamtai nu yurumkan yuwinauka tuke iwiaaku pujusartin ainawai. Mash nungkanmaya ainau pujut nangkankashtinun jukiarat tusan jakatnuitjai. Tura asan wi yurumkaitjai taja nunaka wína namangkrun pachisan tajai, —Jesús timiayi.

52 Tamati judío mai nuwamtak chicharnainak:

—¿Juka itiurak yurumak yuwataram tusasha ni namangkencha sukartusminuita? —tunaiyarmiayi.

53 Tu tinam Jesús chichaak:

—Nekasan tajarme: Wikia aints akiinayatun, Yus akuptuku asamtai, wína namangkur yuwachkurmeka, tura wina numpar umachkurmeka nekasrum pujut nangkankashtinka jukishtinuitrume. 54 Aints wína nekasampita turutuka wína namangkrun yuwawa tumawaitai, tura wína numparun umawa tumawaitai. Tura asa pujut nangkankashtinun jukin asamtai, nungka amuamunam nu aintsnaka inankitnuitjai. 55 Wina namangkruka nekas yuta tumawaitai. Tura wina numparsha nekas umutiya tumawaitai. 56 Wína namangkrun nintimias yuwauka, tura wína numparun nintimias umauka wijai tuke tsanias pujawai. Tura asamtai wisha nijai tuke tsaniasan pujajai. 57 Wina Apaachirka tuke puja nuka wína akuptak tuke pujustinun surusu asamtai, wína namangkrun nintimsar yuwinauka wi pujaja nunisarang wijai tuke iwiaaku pujusartinuitai. 58 Yus yurumkan nayaimpinmayan akupkamia nuna pachisan chichaajai. Yaanchuik atumi juuntri nayaimpinmayan yurumak akupkamun yuwariat jakarmiayi. Antsu yamaram yurumkan yuwinauka tuke iwiaaku pujusartinuitai, —Jesús timiayi.

59 Pujut nangkankashtinun pachis: Wikia yurumka tumawaitjai tusa, aints ainaun Capernaum yaktanam iruntai jeanam Jesús tu nuiniarmiayi.

Pujut nangkankashtinun pachis etserkamuri

60 Jesúsa nemarnuri untsuri nu chichaman antukaru asar, mai nuwamtak chicharnainak:

—Ju chichamka nekas yumtinuitai. ¿Yáki junasha antukat? —tunaiyarmiayi.

61 Tu tinamtai Jesús ni tunaiyamun nekaa chicharak:

—¿Waruka wi taja nuka napchawaitai? tarume. 62 Wi aints ayatun, Yus akupkamu asan, yaanchuik pujumiaja nuni waketkiamtaikia ¿warukawaintrumek? 63 Yuse Wakani nuke pujut yamarman sukartawai. Antsu aintsu namangkengka tuke iwiaakuka pengké pujuschamnawaitai. Wi taja nunaka Yuse Wakani nekamtikramat tusan, tura nekas pujut yamarman suramsarat tusan atumin ujaajrume, —Jesús timiayi.

64 Tura Jesús niin nintimtichu ainaun, tura niin suruktinua nunasha nu nangkamtaik nekau asa, ni nemarnuri ainautin chichartamak:

—Atumjai iruntrar pujuinau winaka mashka nintimturinatsui. 65 Tura asakrumin wikia atumin chicharkun: Wína Apaachir aints ainaun wini winiarat tusar nintimtikchamka, aints kichkisha wini winichartinuitai timiajrume, —timiayi.

66 Tu tama ni nemarnuri untsuri Jesúsan ukukiar niin nemartan inaisarmiayi. 67 Tuminamtai Jesús ni doce (12) nuiniatiri ainautin ininmak:

—¿Atumsha nunisrumek jiinkiram wetasrum wakerarmek? —turammiaji.

68 Turammatai Simón Pedro aimiak:

—Atsa Apuru ¿yanumak wetaij? Ami chichamijai tuke iwiaaku pujustinuitji. Amek nu chichamka etseru weame. 69 Iikia nekasampi Yus Akupkamuita, tu nintimsar pujau asar nuka nekaji, —timiayi.✡

70 Tamati Jesús aimiak:

—Wi doce (12) aints ainautirmin wina nuiniatir ataram tusan inaikiamiajrume. Turayat atumnia kichik iwianchrintin pachitkawai, —Jesús timiayi. 71 Ni tímia nuka Judas Iscarioten Simónka uchirin taku timiayi. Judascha ni nuiniatirintiat ukunam Jesúsan anangka surukmiayi.

7

Jesúsa yachí ainau Yus akupkamuitme tichamuri

1 Nunia Jesús Galilea nungkanam wekaimiayi. Tura Judea nungkanam judío juuntri Jesús maatai tinau asaramtai, nuni wetan nakitmiayi. 2 Tura judío fiestari, Aakmakmau Fiesta tutai jeatak wajamtai, 3 ni yachí ainau Jesúsan chicharinak:

—Ami nuiniatiram Judea nungkanam pujuinau ami wainchati takatrumin wainkarat tusam, junia jiinkim nuni weta. 4 Chikich aints ainau: Wina turamurun wainkarat tusar wakerinauka uukarka turinatsui. Ame wainchati takat takaakmeka, mash aints ainau wainminamunam turata, —tiarmiayi.

5 Ni yachí ainausha: Nekasmeapi Yus akupkamuitme, tinachu asar nunaka tiarmiayi. 6 Tu tinam Jesús chicharak:

—Wi fiestanam wetin kintarka jeatsui. Antsu atumka pachitsuk weminuitrume. 7 Ju nungkanmaya ainau atumnaka kajertaminatsui. Antsu wikia ni tunau takasmaurin nekamtikmau asar, winaka kajertu weenawai. 8 Atumek fiestanam wetaram. Antsu wína kintarka jeachu asamtai, wikia weatsjai, —timiayi.

9 Nuna tusa ukuki Galileanam juwakmiayi.

Aakmakmau fiesta tutainum wemauri

10 Turamtai ni yachí jiinkiar fiestanam wearmiayi. Antsu Jesús juwakiat ukunam Jerusalénnum wemiayi. Tura aints ainau nekarawarai tusa uumak wemiayi. 11 Judío juuntri ainausha fiesta irunmaunum Jesúsan eainak:

—¿Nusha tuning puja? —tiarmiayi.

12 Nu fiestati iruntrar aints untsuri Jesúsan pachisar chichainak:

—Nu aintska nekas pengkeraitai, —tunaiyarmiayi. Tinamtai chikich ainau:

—Atsa, nuka paseetai. Aints ainaun anangkatas wekainuitai, —tunaiyarmiayi.

13 Tura judío juuntrin shaminau asar, paan antukarai tusar chichakcharmiayi.

14 Fiesta japen wajasai, Jesús Yus seatai juun jeanam waya, Yuse chichamen nuikiartutan nangkamamiayi. 15 Turamtai judío ainau ni chichamen antukar nukap nintimrar:

—Jusha papin nuimiarchau ayatcha ¿itiurak nunasha nekawa? —tunaiyarmiayi.

16 Nuna antuk Jesús chichaak:

—Wi nuikiartaja juka wína chichamruchuitai. Antsu wína akuptuku chichamentai. 17 Aints Yuse wakeramurin umirkartas wakerinauka: Wi chichaman nuikiartaja nuna Yusnawaitai tusar paan nekaawartin ainawai. Tura wiki nintimsanak chichaamtaisha, nunasha paan nekaawartin ainawai. 18 Aints ningki nintimias chichaman etseruka, aints ainau wina pengker nintimtursarat tusa chichaman etserui. Antsu chikich aints niin akupkamia nunak pengker awajsatas wakerakka, aints ainaun anangtsuk nekas aa nunak ujaawai.

19 Yus umiktin chicham umiktaram tusa, Moisés suramsau wainiatrumek, kichkitirmesha nu chichamka umirtsurme. ¿Waruka winasha mantuatasrumsha wakerutarme? —Jesús timiayi.

20 Tamati aints ainau aiinak:

—Waurkum nuka tame. ¿Yaachia amincha mantamatascha wakerutminawa? —tiarmiayi.

21 Tinamtai Jesús aimiak:

—Wi ayamtai kintati aintsun kichik tsuwaru asamtai, mash ¿waruka aitkawa? tusaram nukap nintimrarume. 22 Tura wainiat Moisés chichaman akupturmak: Uchi aishmang akiinamtai, nuwapchiri charutkataram, atumin turamin asamtai, atumka ayamtai kinta au wainiatrumek tuke turin ainiarme. Antsu Moiséska nu turatnunka nangkamachuitai, antsu yaanchuik atumi juuntri ainau nu turatnunka nangkamawarmiayi. 23 Tura Moisésa aarmaurin miatrusrumek umirkuram, ayamtai kintatisha uchi nuwapchirin charutnuitiatrumsha, wi ayamtai kintatin kichik aintsun tsuwaraisha ¿waruka kajertarme? 24 Tenap nekartsuk aints ainaun pachisrum: Tunau turayi tiirap. Antsu nekasashi tusaram, inintrusrum tenap nekaataram, —Jesús timiayi.

Wikia tuniayainja timiauri

25 Tamati Jerusalénnumia aints ainau chicharinak:

—¿Maatai tina auchukai? 26 Jiistaram. Mash antinamunam chichau waininayat apu ainauka pachinatsui. ¿Nekasash Yus akupkamui tuuyash nintiminaj? 27 Iikia ju aintska tuniayainta tusar paan nekaji. ¿Antsu Yus akupkamu tatinua nusha tuniang winitnui? tusarsha aints kichkisha nekainatsui, —tunaiyarmiayi.

28 Tinamtai Jesús Yus seatai juun jeanam nuikiartak pujau, nuna antuk kakar chichaak:

—¿Wi tuniaya winaja nusha paantak nekaram? Wína wakeramurun takastasnaka tachawitjai. Antsu wína nekas akuptukuka yaachita tusarmesha nuka nekatsrume. 29 Antsu wína akuptuku asamtai, wikia nijai pujayatun juni tau asan, wína akuptukunka paan nekajai, —Jesús timiayi.

30 Tamati aints ainau: “Watska, achikiar kársernum engkeatai,” tinayat ni achiktin kintari jeachu asamtai achikcharmiayi. 31 Tura aints untsuri: Nekas Yus akupkamuapita tusar chichainak:

—Mesías tatinuitai tina nu winakka, wainchatai takatan ju aintsun nangkamasang untsuri turashtinuitai, —tiarmiayi.

Fariseo ainau Jesús eaktaram timiauri

32 Fariseo ainau Jesúsan pachisar chichainaun antukar, sacerdote juuntri ainaujai iruntrar chichainak, Yus seatai jean wainin ainaun untsukar: Jesús achiktaram tusar akupkarmiayi. 33 Turinamtai Jesús nuna nekaa aints ainaun chicharak:

—Wikia atumjai jumchik kinta pujustatjai. Tura nunia ataksha wina akuptuku pujamurin waketkitatjai. 34 Tura wi waketkiamtai, atumka eatkatatrume. Tura wi wetatja nuni winichmin asaram, winaka waitkashtinuitrume, —timiayi.

35 Jesús tamati judío mai nuwamtak iniininak:

—¿Ausha tu weamtaik iisha wainkashtai? ¿Judío ainau arák griego ainaujai pachinkar pujuinamunam wetinun nu aints ainaun nuiniartas tatsuash? 36 Au iincha chichartamak: “Wina eatiatrumek, wi weaja nuni wechamin asaram, winaka waitkashtinuitrume,” ¿iin turamji nunasha warina takua tawa? —tunaiyarmiayi.

Yumi tuke pujutan sukartinun pachis timiauri

37 Fiesta amuamu kinta timiá pengker kinta asamtai, Jesús nu kintati wajaki kakar chichaak:

—Aints ni nintin kitamawa nunisang pujakka, nintir kitamachua nunisang ati takungka wini winiti. 38 Tura wína nekasampi Yus akupkamuitme turutuka Yuse chichame aarmawa nunisang ni nintinia entsa pukunia nunisang aints kitaminawa nunisarang pujuinaunka tuke iwiaaku pujusarti tusa yaingkiartinuitai, —timiayi.

39 Kitaminawa nunisarang Jesúsan nekasampita tinu ainauka Yuse Wakani jukiartinuitai, nuna taku timiayi. Yuse Wakaningkia taachu asamtai, tura Jesús nayaimpinam weachu asa, ukunam atiniun pachis nunaka timiayi.✡

Aints metekchau nintimrar kanarmauri

40 Tamati aints ainau Jesúsa chichamen antukar chichainak:

—Nekas Yuse chichamen etserin tatinuitai tiarmia nuka juwaitai, —tiarmiayi.

41 Tu tinamtai chikich ainausha chicharinak:

—Atsa, antsu Mesías tu weena nuwaitai, —tiarmiayi.

Tu tinamaitiat chikich ainau aiminak:

—Atsa ¿Mesíaska Galileanmaya tatinkai? 42 Mesíaska ii juuntri Davidta weari asa, Davidcha Belénnum akiinau asamtai, nisha nunisang Belénnum akiinatnuitai, —tiarmiayi.✡

43 Tu tinau asaramtai, aints ainau metekchau nintimrar kanararmiayi. 44 Tuminai chikich ainauka Jesúsan achikiar jukiartas wakerinayat achikcharmiayi.

Apu ainau Jesúska Yus akupkachmawaitai timiauri

45 Tura Yus seatai jean wainin ainau Jesúsa chichamen anturkar waketkiar fariseo ainauncha, tura sacerdote juuntri ainauncha ujakaram inintrinak:

—¿Waruka juni itachurme? —tiarmiayi.

46 Tu tinam nuka aiminak:

—Nu aints chichaa nuniska aints kichkisha chichachu armayi, —tiarmiayi.

47 Tu tinam fariseo ainau chicharinak:

—¿Atumnasha anangkramarume? 48 ¿Judío apuri ainausha, tura fariseo ainautisha kichkisha nu aints pachisar nekasampita tinajiash? 49 Antsu Moisésa aarmaurin nekachu ainauka Jesúsan nekasampita tinu asar, yumingkramu ainawai, —nangkamiar tiarmiayi.

50 Tinamtai Nicodemo nuwik Jesúsan kashi jearmia nuka fariseotiat chichaak:

51 —Ii umirkatin chicham tu aarmau asamtai, aintsu chichaamuri anturtsuk, tura ni turamurisha tenap nekartsuk pujakrikia, wait wajaktintri tu atinuitai pengké tichamnawaitji. ¿Nekaschaukai? —timiayi.

52 Tamaitiat Nicodemon jiyainak:

—¿Amesha Galileanmaya aintskitam? Galileanmaya aints Yuse chichamen etsernuka pengké atsutnuitai. Amesha Yuse chichame tenap aujsam nekaata, —tiarmiayi.

53 Tu tinu asar, kichik kichik ni jeen waketkiarmiayi.✡

8

Nuwa tunau turamtai Jesúsnum itamuri

1 Fariseo ainau ni jeen waketkiaramtai, Jesúska Olivo muranam wakamiayi. 2 Tura kashin tsawaar ataksha Yus seatai juun jeanam jeamtai, aints ainau untsuri niin kautkarmiayi. Tura kautkaram, Jesús keemas nu aints ainaun nuiniarmiayi. 3 Tura nuikiartak pujai, Moisésa chichame nuikiartin ainau, fariseo ainausha nuwan chikich aintsjai tepaun wainkar jukiar, Jesús pujamunam itaarmiayi. Tura aints iruntramunam japen awajsar, 4 Jesúsan chicharinak:

—Nuikiartinu, ju nuwaka chikich aintsjai tepau wainkaji. 5 Moisés iin chichaman akupturmak: Nuwa tumauka kayajai tukur maatnuitai, tu aatramramiaji. ¿Tura amesha warinme? —tu iniasarmiayi.✡

6 Nunaka: ¿Ni warinting? nunia chicham najanami tusar nekarawartas tiarmiayi. Tinamaitiat Jesús aimtsuk tsuntsumaj ni uwejejai nungkan aak pujumiayi. 7 Jesús aak pujamtai, tuke itattsuk iniinam, wajaki chicharak:

—Ayu, watska, aints tunaun pengké turichu akungka, kayan achik ju nuwanka eemak tukuti, —timiayi.

8 Nunia ataksha tsuntsuma nungkan aak pujumiayi. 9 Tu pujau asamtai, ni chichamen antukaru ainau ni tunaarin nintimrar, juun ainau nuwá eemkar jiinkiar, nunia chikich ainausha mash kichik kichik jiinkiar wearmiayi. Mash jiinkiaramtai, Jesús ningki nu nuwajai juwakmiayi. 10 Nuniangka Jesúscha wajaki nuwanak wainak:

—Nuwachi ¿aints amin jakati turamina nusha warukawarma? ¿Kichkisha juwakcharik? —timiayi.

11 Tu iniam nu nuwaka aimiak:

—Ja ai Apuru, kichkisha juwakchari, —timiayi.

Tamati Jesús chicharak:

—Ayu, wisha mantamawarti tichatatjame. Yamaikia jeemin waketkim nuniangka tunau turuwaip, —timiayi.

Jesús paaniua nunisketjai timiauri

12 Aints ainau ataksha iruntraramtai, Jesús chicharak:

—Wikia paaniua nunisnak mash nungkanmaya aints ainaun paan nintimtikratnuitjai. Tura asamtai wína nemartinauka teenmaka pujuschartinuitai, antsu pujut nangkankashtinun jukiartin asar, tuke paaniunam pujusartinuitai, —timiayi.✡

13 Tamati fariseo ainau chicharinak:

—Ameka amek nintimtumasam chichaame. Tura ame tame nuka nekaschawaitai, —tiarmiayi.✡

14 Tu tinam Jesús aimiak:

—Wikia tuniaya winaja, tura tuwa weaja tusancha nekajai. Tura asan wiki nintimtumasan chichayatnak, wi taja nuka nekasaintai. Antsu atumka tuniaya winaja, tura tuwa weaja nuka pengké nekartsurme. 15 Atumka ju nungkanmaya ainau nintimina nunisrumek aujmatru wearme. Tura wainiatun wikia aintsun kichkisha pachisnaka aujmatu weatsjai. 16 Tura chikich ainaun pachisan: Nuka pengkeraitai, antsu kichka paseetai tayatun, wiki nintimsanak nunaka tatsujai. Antsu wína akuptukmia nusha nunisang nunaka tawai. Tura asamtai wi taja nuka nekasaintai. 17 Atum umiktin chichamnasha Moisés tu aarmiayi: Jimia aints mai metek ni wainkamurin pachisar tu amiayi tusar etserinamtaikia, nu chichamka nekasaintai titinuitrume. 18 Tura asamtai wi taja nuka nekasaintai. Tura wína Apaachirsha, wína akuptuku asa, wína pachitas ta nusha nekasaintai, —Jesús timiayi.

19 Tamati chicharinak:

—¿Apaachirmesha tuwaita? —tiarmiayi. Tu iniinam Jesús aimiak:

—Atumka winasha tura wína Apaachirsha nekatsrume. Wína nekarkurmeka, wína Apaachirsha nekaatnuitrume, —timiayi.

20 Jesús Yus seatai juun jeanam kuik engketi kajurin puusamunam nunaka etserkamiayi. Tura ni kintari jeachu asamtai, aints kichkisha Jesúsan achikcharmiayi.

Wi wetatja nuningkia winichminuitrume timiauri

21 Ataksha Jesús chichaak:

—Wikia wetatjai. Tura wi weamtai atum wína eatkatin ainiarme. Antsu wi weamunmaka winichminuitrume. Tura atumka tuke tunaarintin asaram jakatnuitrume, —timiayi.

22 Tama judío juuntri chicharinak:

—Juka wi weamunam winichminuitrume ta nunasha ¿warina takua tawa? ¿Ningki maamatin asa tumamtsuash? —tiarmiayi.

23 Tu tinam Jesús aimiak:

—Atumka junia nungkanmayaintrume. Antsu wikia nayaimpinmayaintjai. Atumka nekasrum ju nungkanmayaintrume. Antsu wikia junianchuitjai. 24 Tura asan tajarme: Atumi tunaarijai jakatnuitrume. Atumka wína nekasampi Yus akupkamuitme turutchau akurmeka, atumi tunaarijai jakatnuitrume, —timiayi.

25 Tamati iniinak:

—¿Tura amesha nekascha warí aintsuitme? —tiarmiayi.

Tu tinam Jesús aimiak:

—¿Warukanak nekasnasha atumjaisha chichastaja? 26 Atumi tunaarin pachisan nukap chichasminuitjai. Turayatun nunaka turashtatjai. Antsu wína akuptukmia nuka nekas chicham aa nunak tau asamtai, wikia ni tamaun antuku asan, mash nungkanmaya ainau nekaawarti tusan nunaka etserjai, —timiayi.

27 Nuna tau waininayat, ni Apaachiri Yusen pachis nunaapi tawa tusarka pengké nekaacharmiayi. 28 Tura asamtai Jesús chicharak:

—Wiki nintimsanak kichkisha turatsjai, antsu wína Apaachir nuiturmia nunak tajai. Wikia aints ayatun Yus akuptuku asamtai, wína yakí numinam takuriaramtai, nuniangka atumka nekasrum: Juka Yus akupkamuapita tusaram nekaratnuitrume.✡ 29 Wína akuptukmia nuka tuke wijai pujawai. Wikia ni wakeramurin tuke umiku asamtai, winaka ajapruangka ukurtsui, timiayi.

30 Nuna tamati, aints untsuri niin nekasampita tiarmiayi.

Atumka Satanása uchirintrume timiauri

31 Nunia judío Jesúsan nekasampita tiaru ainaun Jesús chicharak:

—Wi taja nu miatrusrumek umirkurmeka, nekasrum wína nuiniatir atinuitrume. 32 Tura nekas chicham aa nuka nekaatnuitrume. Tura nu chicham umirkurmeka, angkan pujustinuitrume, —timiayi.

33 Tamati Jesúsan nekasampita ticharu ainau chicharinak:

—Iikia Abraham weawitji. Tura asar chikich ainau inatiri pengké wajaschamiaji. ¿Amesha waruka angkan pujustinuitrume tukartame? —tiarmiayi.

34 Tu tinam Jesús aimiak:

—Nekasan tajarme, aints tuke tunau takainauka mash tunau inatiri ainawai.✡ 35 Antsu aintsu inatiri ni uchirinchu asa, nu aintsu jeenka tukeka pujuschamnawaitai. Antsu aintsu uchiri ni apaachiri jeen tuke pujusminuitai. 36 Tura asamtai Yuse Uchiri atumin angkan awajtamatikia, nekasrum tuke angkan pujustinuitrume.✡ 37 Atumka Abraham weawitji tarume nunaka nekajai. Tura wainiatrum atumka wi taja nuka antutcha nakitau asaram, wína mantutcha wakerutarme. 38 Wikia Apaachirjai pujakun, wi wainkamiaja nunaka etserjai. Tura atumsha atumi apaachiri timiauringkia miatrusrumek umirume, —Jesús timiayi.

39 Tama aiminak:

—Ii yaanchuik juuntringkia Abrahamaitai, —tiarmiayi. Tinamaitiat Jesús chicharak:

—Atumka nekasrum Abrahama wearinkurmeka, ni turamia nunisrumek turamnawaitrume. 40 Wikia chicham nekas aa nuna Yusnumia nuimiaru asan, atumin ujayajrume. Tura nu chichamka antuku ayatrumek, wína mantuatasrum wakerutarme. Abrahamka tuuka nintimchauyayi. 41 Antsu atumka atumi apaachirijai metek turarme, —timiayi.

Jesús tamati jiyainak:

—Iikia tsanirnumiangka akiinachuitji. Ii aparingkia kichkitai. Nuka Yusketai, —tiarmiayi.

42 Tu tinam Jesús chicharak:

—Yus nekas atumi Apaachirinmataikia, wikia Yusnumia tau asamtai, winasha anentinuitrume. Wikia wiki nintimsanka juningkia tachamiajai, antsu Yus akuptuku asamtai, juningkia taawitjai. 43 ¿Waruka wi taja nuka timiá nintimtsurme? Wi taja nu nakitau asaram, wína chichamruka antatsrume. 44 Atumi aparingkia Satanásaitai. Tura atumka ni uchiri asaram, ni wakera nu turarme. Nu nangkamtaik tuke mangkartin ayayi. Tura nekas aa nunaka nakitau asa, nekas aa nunaka chichaa weatsui. Antsu tuke wait chichaman etserin asa, wait chichaman aparintai. Ni wait chichaman chichau asa, tuke ninu aa nunak chichaawai. 45 Antsu wikia nekas chichaman etserai waitiatrum, winaka nekasainme turutsurme. 46 Wína tunaaruka pengké atsau asamtai ¿yáki wi tunau takaamurnasha kichkisha nekamtikruati? Wikia nekas chichaman chichai waitiatrum ¿waruka wínaka nekasainme turutsurme? 47 Yusnau ainauka Yuse chichamen antinawai. Antsu atumka Yusnauchu asaram, wi taja nuka antut nakitarme, —Jesús timiayi.

Abraham akiintsaing Cristoka tuke pujuyayi

48 Tamati judío juuntri ainau Jesúsan jiyainak:

—Maj, ameka Samarianmaya aints asam, iwianchrinuitme, ii taji nuka nekasar taji, —tiarmiayi.

49 Tu tinam Jesús aimiak:

—Wína iwianchruka atsawai. Antsu wína Apaachirun pengker awajkun pujajai. Antsu atumka wínaka pengkerka awajtatsrume. 50 Wikia wiki nintimsanak: Wína pengker awajtusarat tusanka wakeratsjai. Antsu kichka: Aints ainau mash wína pengker awajtusarat tusa wakerawai. Tura nuka mash aintsu turamurin nekau asa, pengkeraitai tura paseetai tusa ningki mash nekawai. 51 Nekasan tajarme: Wína chichamrun umirtin ainauka tuke jakashtin ainawai, —timiayi.

52 Tamati judío juuntri ainau Jesúsan jiyainak:

—Pai, yamaikia ameka iwianchrinuitme tusar paan nekaaji. Abrahamsha tura chikich aints Yuse chichamen etserin ainausha jakaru wainiatmek, wína chichamrun umirtin ainauka tuke jakashtin ainawai tukartame. 53 ¿Ii yaanchuik juuntri Abraham nangkamasmek juunkitam? Abrahamsha, tura chikich Yuse chichamen etserin ainausha mash jakarmiayi. Tura asaramtai ¿waruku asamea nusha tame? —tiarmiayi.

54 Tu tinam Jesús aimiak:

—Wikia wiki nintimsanak: Miajuitjai takunka, nunaka nangkamin tiinjai. Antsu wína pachitas: Miajuitai ta nuka wína Apaachiruitai. Atumka nangkamrum ii Yusrintai tarume nuka nuwaitai. 55 Atum ii Yusrintai tayatrum atumka wainchawaitrume. Tura wikia wainjai. Antsu wainchawaitjai takunka, atumea nunisnak wait chichaman etserin aintjai. Turayatnak niin wainkau asan, ni chichamen miatrusnak umirnuitjai. 56 Atumi juuntri Abraham yaanchuik jakayat, wi ju nungkanam tatinun wararturas nakarsamiayi. Tura wína waitak nukap warasmiayi, —timiayi.

57 Tamati judío juuntri ainau Jesúsan iniinak:

—Ame cincuenta (50) musach pujachiatmesha ¿waruka Abrahaman wainkamiajai tame? —tiarmiayi.

58 Tu tinam Jesús aimiak:

—Nekasan tajarme: Abrahamsha akiintsaing, wikia tuke pujuyajai, —timiayi.

59 Jesús tamati kayan jurukiar: Tukur maatai tinam, Jesús uumak Yus seatai juun jeanmaya jiinki wemiayi.✡

9

Wainmichu akiinau tsuwarmauri

1 Nunia ni nuiniatiri ainauti Jesúsjai wekaakur aints akiinamunmaya wainmichu wainkamiaji. 2 Tura nangkamakur ni nuiniatiri ainauti iniakur:

—Nuikiartinu ¿warukaya juka wainmichusha akiinaya? ¿Ni apari tunaarintin asamtaiyash ai akiinaya? ¿Turachkusha ningki tunau asayash ai akiinaya? —tu iniimiaji.

3 Tu iniam Jesús iin chichartamak:

—Atsa, juka tunaarintin asaya ai akiinachuitai. Tura aparisha, nunia nukurisha tunaarintin ainamtaiya, ai akiinachuitai. Antsu Yus ni kakarmarin inakmastas wakerau asamtai, ai akiinawaitai. 4 Tsawaikia wína akuptuku takatrin takakmastinuitjai. Antsu tee wajasamtai, aints kichkisha takakmaschartinuitai. 5 Ju nungkanam iwiaaku pujaknaka, mash nungkanmaya ainau paaniurinjai, —Jesús turammiaji.✡

6 Nuna tusa, Jesús nungkanam usukmimiayi. Nunia usukijai nungkan kuta najana, nuna juki wainmichu jiin nujtukmiayi. 7 Tura chicharak:

—Yamaikia entsa maati Siloé tutainum weme jiimi nijarta, —timiayi. Siloésha iiti chichamejaingkia “Akupkamu” taku tawai.

Jesús tamati wainmichu nuni we, ni jiin nijarmiayi. Tura ni jiin nijar umis, ni jeen waketki paan wainmakmiayi. 8 Tura paan wainmakamtai, ni irutkamu ainauka, tura niin tuke wainmichu pujaun wainin ainau chicharinak:

—¿Jinta pujus kuik surustaram tusa seamnia nuchaukai? —tunaiyarmiayi.

9 Tu tinam chikich aints ainau chichainak:

—Ja ai, nuwaitai, —tiarmiayi. Antsu chikich aints ainau chichainak:

—Atsa, nuchawaitai, antsu nu aintsua tumawaitai, —tiarmiayi.

Tu tunainamtai nu aintska ningki etsertumak:

—Ja ai, nuwaitjai, —timiayi. 10 Tamati iniinak:

—¿Tura yamaisha itiur jiimme? —tiarmiayi.

11 Tu tinam nuka aimiak:

—Nu aints Jesús tu wena nuka ni usukijai nungkan kuta najana nujai jiirun yakatrur: ‘Entsa maati Siloé tutainum weme jiimi nijarta,’ turutmatai wi wena jiirun nijaran paan jiimramjai, —timiayi.

12 Tamati iniinak:

—¿Nu aintcha tuning puja? —tiarmiayi.

Tu tinam:

—Chaj, nekatsjai, —timiayi.

Fariseo ainau wainmichu tsuwarmaun iniasmauri

13 Nunia aints wainmichu tsuwarmaun fariseo pujuinamunam itaarmiayi. 14 Jesús ayamtai kintati nungkan kuta najana nujai wainmichu aintsun tsuwaru asamtai, 15 fariseo ainausha nu aintsun ataksha iniinak:

—¿Yamaisha itiur jiimme? —tiarmiayi. Tu tinam niisha aimiak:

—Nungka kuta najanamujai jiirun yakatruramtai, nunia nijaran paan jiimjai, —timiayi.

16 Tamati chikich fariseo ainau chichainak:

—Ju aintsun tsuwaruka Yuska akupkachmawaitai. Yus akupkamuitkungka, ayamtai kintatikia nunaka turachminuitai, —tiarmiayi.

Tinamtai chikich ainau chichainak:

—Atsa ¿tunau aintsuitkungka itiurak nu wainchatai takatnasha turatnuita? —tunaiyarmiayi.

Tura asar metekchau nintimrarmiayi. 17 Tura yaanchuik wainmichu amia nuna ataksha iniinak:

—¿Ami jiimin tsuwarmaru nu pachismesha warinme? —tiarmiayi.

Tu tinam nu aintska aimiak:

—Wikia Yuse chichamen etsernuitai tajai, —timiayi.

18 Tamaitiat judío juuntri ainau nu aintsun pachisar: Nekasampi yaanchuik wainmichutiat yamaikia paan jiimua ticharmiayi. Tura asar aparincha tura nukurincha untsukar, 19 iniinak:

—¿Atumi uchiri wainmichu akiinamiayi timiarme nuka nekas jukai? ¿Tura tuke wainmichu akiinausha itiur yamaisha wainmawa? —tiarmiayi.

20 Tu tinam ni apari aimiak:

—Juka nekas ii uchirintai. Tuke wainmichu akiinamia nuwaitai. 21 Antsu itiurak wainmakma tusarkia iikia nekatsji. Tura yáki wainmamtikiama tusarsha nekatsji. Antsu atum nekaatasrum wakerakrumka, ningki iniastaram. Niisha nampuaru asa, ningki ujatmaktatrume, —timiayi.

22 Judío juuntri irunun shaminau asar tu aimkarmiayi. Judío juuntri ainau mash iruntrar chicharnainak:

—Aints kichkisha Jesús Mesíasaitai tinauka ii iruntai jeanmaya jiikir akupkatai, tinu asaramtai shamiarmiayi. 23 Tura asar: Ii uchiri nampuaru asamtai, atumka iniasrum nekaataram, —tiarmiayi.

24 Tu tinamtai wainmichu tsuwarmaun ataksha untsukar:

—Wína tsuwaarauka nekas Yusetai tita. Antsu Jesúska tunaarinuitai tusar nekaji, —tiarmiayi.

25 Tu tinam niisha aimiak:

—Tunaarinuashi tusanka nekatsjai. Antsu junak nekajai: Wikia yaanchuik wainmichu ayatun yamaikia paan jiimjai, —timiayi.

26 Tamati ataksha iniinak:

—¿Itiurtamkama? ¿Itiur jiimtikramsama? —tiarmiayi.

27 Tuutas awajinam nisha ayaak:

—¿Wi yanchuk timiajrume nuka antatsrumek? ¿Warukaya ataksha etserkata tusarmesha wakerutarme? ¿Atumsha nekasrumek ni umirkatasrum tarum? —timiayi.

28 Tamati kajerinak:

—Ameka nekas nu aints nemarnuitme. Antsu iikia Moisés nemarnuitji. 29 Iikia Yus Moisésan akupkamuka nekaji. ¿Antsu nu aintska tuniantskai? —tiarmiayi.

30 Tu tinam niisha ayaak:

—Maj ¿itiurkamnawaita? Wína wainmamtikruku wainiatrumek ¿nuka tuniangki tusarmeka nekatsrume? 31 Iikia nuka paan nekaji: Yuska tunaarintin ainaunka anturtsui. Antsu Yusen pengker awajsaruka tura ni wakeramurin najanin ainau seamurinka anturui. 32 Yaanchuikia aints wainmichu akiinaun tsuwaruka kichkisha nekachuyaji. 33 Tura asamtai ju aintska Yus akupkachmawaitkungka, wainchati takatnasha kichkisha pengké turachminuitai, —timiayi.

34 Tamati jiyainak:

—Ameka nekas tunaarintin akiinayatmesha ¿warukaya iin nuikiartin ataj tame? —tusar judío juuntri irunu nu aintsun iruntai jeanmaya jiikiar akupkarmiayi.

Nintijai paan nintimchamun pachis etserkamu

35 Iruntai jeanmaya jiikir akupkamu asamtai, Jesús nuna nekaa, nu aintsun wainak:

—¿Amesha Yuse Uchiri nekasampita tamek? —timiayi.

36 Tamati niisha ayaak:

—Juunta, ¿yaachita nusha? Wisha nuna wainkan: Nekasampita titasan wakerajai, —timiayi.

37 Tamati Jesús chicharak:

—Ameka nuka wainme. Amijai chichaaja nuwaitjai, —timiayi.

38 Tamati nu aintska tikishmatar chicharak:

—Apuru, nekasampitme tajame, —timiayi.

39 Tamati Jesús chicharak:

—Aintsu nintin mash nekau asan, wína nekasampita turutinaunka, tura wína nekasampita turutinachunka akankartasan ju nungkanam taawitjai. Tura aints paanchaun nintimunka paan nintimtikratasan taawitjai. Tura chikich ainausha anangmamsar: Wikia paan nintimu weajai tu nintimturinaunka paanchau nintimtikratasan taawitjai, —timiayi.

40 Tamati fariseo nuni pujuinauka nuna antukar inintrinak:

—¿Iisha paanchau nintimnukitaij? —tiarmiayi.

41 Tu tinam Jesús aimiak:

—Atumka wainmichu akurmeka, atumi tunaari nekachu asaram tunaarinchau aminuitrume. Antsu anangmamkuram: Ii tunaaringkia atsawai tinu asaram, atumi tunaari sakarchau ainiarme, —Jesús timiayi.

10

Uwija wainiun pachis etserkamuri

1 Nunia Jesús ataksha aints ainaun nuiniak:

—Wi taja nuka nekasaintai. Aints uwijartin ni uwijarin wenurmaunum kashi ukuawai. Tura kasa ainau uwijan kasamkartas waitinmaka waaitsuk, atu yantamen wenurmaunum wakaar wayaatin ainawai. 2 Antsu uwija wainuka waiti amanum nuke waiini. 3 Uwija wainin taamtai, waiiti wainin waiitin uraktinuitai. Tura uwija ni waintairi chichamenka pengker antin asamtai, nisha uwija naarin kichik kichik inaituk untsuuyi. Tura ni uwijarin mash chirichrin yuwaarat tusa jiiyi. 4 Tura wenurmaunumia mash jiiki ayas wekaini. Turamtai uwija ainau waintairi chichamenka anturin asar, ni untsuam nemarin armayi. 5 Antsu wainchatiri chichamen nekarchau asar, ni untsuamsha nemarinatsui, antsu tupikinawai, —timiayi.

6 Jesús nu nuikiartamun aints ainaun ujakmiayi. Tura waininayat nuna takuampi tawa tusarka nekaacharmiayi.

Jesús: Uwijan wainua tumawaitjai timiauri

7 Tuminamtai Jesús ataksha chichaak:

—Nekasan tajarme: Wikia uwija wenukri waiitiriya tumawaitjai.

8 Wi taatsaing, anangkartin ainau winiarmia nuka uwijan kasaminawa nunisarang armiayi. Antsu wína nemartin ainauka uwijaya nunisarang asar, Yus akupkachmau ainaunka anturkacharmiayi. 9 Wikia uwija wenukri waiitiriya tumawaitjai. Uwija waiitinam wainawa nunisarang wína umirtukaru ainauka tuke uwemrartin ainawai. Uwija wenuknum wayaawar, nunia jiinkiar chirichrin yuwina nunisarang wína umirtukaru ainau wini wininau asaramtai, wikia niin tuke wainkartinuitjai.

10 “Kasaka aya kasamkatas, tura aintsun maatas, tura jean mesratas winiyi. Antsu wikia aints ainaun tuke pujut nangkankashtinun susataj tusan, tura tuke wijai warasarat tusan tawitjai. 11 Wikia aints ni uwijarin pengker wainua tumawaitjai. Uwija wainin nekas pengker aa nuka ni uwijari ainaun uwemtikratas jakatnuitai.✡

12 “Antsu aints kuikiajai akikiam uwijan wainuka uwija niinuchu asaramtai, yukartin winamtai, nuna wainak uwijanka ajapa ukuuyi. Tura yukartin uwijan achiamtai, uwija irunu mash pisaayi. 13 Nu aintska aya akikiam takakmin asa, uwija ainau warukati tusangka nintimtsuk tupikini.✡

14-15 “Antsu wikia uwija wainin nekas pengker aa tumawaitjai. Tura asan uwija wainin uwijan uwemtikratas jakatnua nunisnak wisha jakatnuitjai. Wína Apaachirka winaka nekaru asamtai, wisha wína Apaachirnasha nekajai. Tura wína aintsur ainauka uwijaya nunisarang ainau asaramtai nekajai. Tura niisha winasha nekarinawai. 16 Tura chikich aints ainausha uwijaya nunisarang ainayat, wína chichamrun antichu ainawai. Nu aints ainauncha wini winiarat tusan untsuktinuitjai. Wi turamtai chikich umirtin ainaujai mash iruntraramtai, wisha uwija wainua nunisnak nu aints ainaun wiki mash wainkatnuitjai.✡

17 “Wikia jakayatun jakamunmaya ataksha nantaktin asan, wína aintsur ainaun uwemtikratasan jakatnuitjai. Wi turatin asamtai, wína Apaachirka wína anentui. 18 Wiki wakerakun jakatnuitjai. Wi wakerachmataikia, kichkisha wínaka mantuwarchamnawaitai. Antsu wína Apaachirka: Nunaka turata tusa akuptuku asamtai, nunaka turatnuitjai,” Jesús timiayi.✡

19 Tamati judío juuntri ainau nu chichamnasha antukar ataksha metekchau nintimsar, 20 untsuri chichainak:

—Aunka iwianch engkemtawai. ¿Waurak tausha waruka anturu wearme? —tiarmiayi.

21 Tinamtai chikich ainau aiminak:

—Atsa, waurkungka chichaa weatsui. ¿Iwianch engkemtuamuka wainmichun tsuwarminkai? —tiarmiayi.

Jesús ni Apaachirijai kichkia nunisketai

22 Yumanch nantutin Jerusalénnum tuke fiestan najanin armiayi. Yaanchuik ii juuntri ainau Yus seatai jean ataksha iwiararun pachisar nintimtin armiayi. 23 Tura asaramtai Jesús Yus seatai juun jeanam jea tesaamurin Salomón jeamkamia nuni wayaamiayi. 24 Turamtai judío juuntri ainau niin tentakar:

—¿Mesías ayatmesha waruka nuwaitjai tusam, paan etseru weatsme? Ameka nekasam Mesías akumka, nuwaitjai tusam yamaikia paan etserkata, —tiarmiayi.

25 Tinamtai Jesús aimiak:

—Yanchuk etserkamja nuka antukiatrumsha, nekasampita turutsurme. Wína Apaachirka turata tusa akuptuku asamtai, wi turaja nusha wainkaram: Nuwaapita tusaram paan nekaatnuitrume. 26 Turayatrum wína aintsruchu asaram, nekasampita turutsurme. 27 Wína aintsur ainaun uwijaya nunisnak untsuam, anturtukar nemartinawai. Tura winar asaramtai, nuwaapita tusan nekajai. 28 Wikia pujut nangkankashtinun suwitjai. Tura asamtai tuke wait wajaktinnumka pengké wechartin ainawai. Tura wi wainu asamtai ¿yáki jurutkit? 29 Wína Apaachirka mash ainia nunaka nangkamasang timiá kakaram asamtai, wína aintsur ainaun wína Apaachir surusmia nuna kichkisha atantrukchartinuitai. 30 Wisha wína Apaachirjai kichkia nunisrikitji, —timiayi.

31 Jesús tamati judío juuntri ainau: Kaya jurukir tukur maatai tiarmiayi.

32 Turinam Jesús chicharak:

—Wína Apaachiru kakarmarijai wainchati takatan nekas pengker aa nuna nukap takakmasu asamtai ¿tu takat pachisrumea wína kayajai tukur maatai turutrume? —timiayi.

33 Jesús tu iniam judío juuntri ainau aiminak:

—Nekas pengker takat takaakminia: Kayajai tukur maatai tatsuji. Antsu ameka aintsutiatum, wikia Yusetjai tumamu asakmin, kayajai tukur maatai taji, —tiarmiayi.✡

34 Tu tinam Jesús chicharak:

—Atum umirkatin chichamka tu aarmawaitai: Yus chichaak: ‘Atumka yusetrume’ timiayi. 35 Yuse chichamengka nekas asamtai, nu aarmauka pachisrum: Nuka waitaitai tichamnawaitrume. Ni chichamen antukaru ainaun pachis: ‘yusetrume’ tinu asamtai, nu chichamka nekasaintai. 36 Wína Apaachirka ju nungkanam akuptuku asamtai, wikia nekasan Yuse Uchirinjai tau aisha ¿waruka winasha: Yusetjai tau asam pasé chichaame turutrume? 37 Wína Apaachiru takatrin wi turai wainiatrumek, nekasan turachmataikia, nekasampita turutirap. 38 Antsu wikia nekasan Yuse takatrin takakmamtaikia, winaka nekasampita turutiaram. Tura wina nakitrakrumsha, wi turaja nu pachisrum: Nekasampi nuka Yuse takatrin takaawai titaram. Nu takurmeka, wína Apaachirka wijai metekaitai, tura wisha wína Apaachirjai metekaitjai tusaram, paan nekaataram tusan tajarme, —Jesús timiayi.

39 Tamati ataksha: Jesús achiktai tinamaitiat jiinki wemiayi. 40 Nunia Jordán entsa tumajin we, yaanchuik Juan imiakratmia nuni pujumiayi.✡

41 Turamtai aints untsuri Jesúsan jiisartas weriar, tura wainaikiar chicharnainak:

—Nekas Juanka wainchatai takatnaka aitkachmiayi. Turayat Jesúsan pachis mash tímia nuka nekasaintai, —tunaiyarmiayi.

42 Tura nu nungkanmaya untsuri Jesúsan nekasampita tiarmiayi.

11

Lázaro jakamuri

1 Betania yaktanam aints Lázaro naartin jaak tepemiayi. Nuka nu yaktanam ni umaji Maríjai, tura chikich umaji Martajai iruntrar puju armiayi.✡ 2 Nu jau umaji Marí naartin ukunam kungkutin sumak, apu Jesúsa nawen ukatar ni intashijai mujturmia nuwaitai. 3 Tura Lázaro jaak tepamtai, ni umaji mai Jesúsan chichaman akuptinak:

—Apuru antukta, ami amikrum jaawai tita, —tiarmiayi.

4 Chicham akuptukmau asa, Jesús nuna antuk chicharak:

—Nu jaak tepauka tukeka jakashtinuitai. Antsu aints ainau Yuse kakarmarincha wainkarat, tura Yuse Uchiri kakarmarin wainkarat tusa jaawai, —timiayi.

5 Jesús Martancha, tura nuna kaincha, tura umajin Lázaroncha nekas aneemiayi. 6 Tura Lázaro jaawai tamaun antukiat, wári wetsuk ni pujamunam jimiaran kanurmiayi. 7 Nunia ni nuiniatiri ainautin chichartamak:

—Judea nungkanam ataksha waketkimi, —Jesús iin turammiaji.

8 Turammatai ayaakur:

—Nuikiartinu ¿aunia aints amin kayajai tukurmiar mantamawartas wakerutminau wainiatmesha nuni ataksha waketkimi tame? —timiaji.

9 Tu chichaakrin Jesús nuikiartamun etserak:

—¿Tsawaarka doce (12) horas paanchaukai? Ju nungkanam pujuinautisha tsawai wekaakur, paan wainmau asar tukumkashtinuitji. 10 Tura kashi wekaakurkia tee asamtai tukumkatnuitji, —turammiaji. Nuna tusa wina umirtakrum pujakrumka, nekasrum paan nintimsaram pujustinuitrume. Antsu wína umirtutsuk pujuinauka, teenam wekainawa nunisarang wait wajakartin ainawai, taku timiayi.

11 Nunia ataksha iin chichartamak:

—Ii amikri Lázaro kanak tepawai. Tura wi werin shintartatjai, —turammiaji.

12 Turammatai iikia ayaakur:

—Apuru, nekas kanak tepakka, nuniangka pengker wajastatui, —timiaji.

13 Jesúska Lázaro jakamurin nekayat: Kanak tepawai turammiaji. Antsu iikia: Nekas kanuru asamtaiyash taj, tu nintimramiaji.

14 Tu nintimkurin Jesús paan chichartamak:

—Lázaroka yanchuk jakayi. 15 Tura nuni wi pujachu asamtai jakayi. Antsu atum wína nekasampita turutin asakrumin, wisha atumin nintimsan waraajai. Tura yamaikia nuni werir jiismi, —turammiaji.

16 Turammatai Jesúsa nuiniatiri kichik Tomás, Jimiamramu naartin, iin chichartamak: —Iijai metek mantamawarti tusar iisha wearmi, —turammiaji.

Jakau inannunka wiitjai timiauri

17 Tura Betania yaktanam jeatak wajasarin, Lázaroka yanchuk cuatro (4) kinta jakau asamtai, iwiarsari tinau antukmiaji. 18 Betania yaktaka Jerusalénnumia kampatmachik kilómetro arakchichu ayayi. 19 Tura ni umaji jakau asamtai, Marta tura Marísha wake mesekar juutinamtai, judío ainau untsuri pengker nintimtikratai tusar weriarmiayi. 20 Turinamtai Jesús tatanak wajasi tinamun antuk, Marta Jesúsjai ingkiuniktas jiinki wemiayi. Antsu Maríkia jeanam juwakmiayi. 21 Turamtai Jesúsan ingkiung Marta chicharak:

—Apuru, ame juni pujakminka, umaar jakachmin ayat jakayi. 22 Tura wainiatun ame Yus seamka, waring achat mash tuke tsangkatramkatatui tusan nekajme, —Marta Jesúsan timiayi.

23 Tamati Jesús chicharak:

—Umaimikia ataksha nantaki iwiaaku pujustatui, —timiayi.

24 Tamati Marta aimiak:

—Nekasam tame. Nungka amuamunam mash jakaru ainau nantakiartin kinta jeamtai, nisha nantaktatui, —timiayi.

25 Tamati Jesús chicharak:

—Wiitjai jakaru ainaun inannunka. Tura Wiitjai pujut nangkankashtinun sukartinnaka. Aints wína nekasampita turutinauka jakariat tuke iwiaaku pujusartinuitai. 26 Tura yamai pujuinausha wína nekasampita turutinauka tuke jakarchatin ainawai. ¿Amesha nusha nekasaintai tamek? —timiayi.

27 Tu iniam Marta aimiak:

—Ja ai Apuru, wikia ame tame nunaka nekasampita tajame. Ameka nekasam Mesíasaitme. Nekas Yus akupkamu asam Yuse Uchirinme. Yuse chichamen etserin yaanchuik amin pachitmasar: Ju nungkanam tatinuitai turamiarmia nuka ametme, —timiayi.✡

Jesús Lázaro iwiarsamunam taa juutmiauri

28 Marta nuna tusa Jesúsan ukuki, kain Marín untsuktas waketkimiayi. Tura jeanam jea kain akanak ujaak:

—Nuikiartin ani wajas untsurmawai, —timiayi.

29 Tamati Marísha nuna antuk, wári wajaki Jesúsan jiistas wemiayi. 30 Antsu Jesús yaktanmaka tuke wayaachu asa, Martajai ingkiunikmia nuning pujumiayi. 31 Tura asamtai Marí wári wajaki jeanmaya jiinki weamtai, jeanam Marín pengker nintimtikrartas pujuinausha nuna wainkar: Iwiarsamunam juutias weatsuash tusar nemariarmiayi.

32 Tura Marí jeanmaya jiinki, Jesús pujamunam naka tikishmatar chicharak:

—Apuru, ame juni pujakminka, umaar jakachmin ayat jakayi, —timiayi.

33 Tamati Jesús Marínasha tura nijai tsaniasar taarusha juutinaun wainak, napchau nintimias wake mesekmiayi. 34 Tura iniak:

—¿Tunia iwiarsamarme? —timiayi.

Tu iniam aiminak:

—Apuru winim jiita, —tiarmiayi.

35 Tinamtai Jesús juutmiayi. 36 Turamtai judío irunu nuna wainkar chicharnainak:

—Jiisia, Lázaron nukap aneawai, —tunaiyarmiayi. 37 Tura chikich irunu chicharnainak:

—Wainmichun paan wainmamtikin asa, juni pujakka ¿Lázaron jakashti tusa surimkachampash? —tunaiyarmiayi.

Lázaron inankimuri

38 Tura Jesúscha ataksha napchau nintimias jakau iwiarsamunam jeamiayi. Pampanam iwiartai waa juun amanum kaya juun ututkamuyayi. 39 Tura asamtai Jesús:

—Kaya epenmiau uratkataram, —timiayi.

Tamati jakau umaji Marta chicharak:

—Maj, cuatro (4) kinta jakau asa kawaarak mejeawai, —timiayi.

40 Tamaitiat Jesús Martan chicharak:

—Ame nekasampitme turutkumka, Yuse kakarmari wainkatatme ¿wi tichamkajam? —timiayi.

41 Tamati iwiarsamunam kaya ututun jurukiaramtai, Jesús nayaimpinmanini pangkai jiimias Yusen seak:

—Apaachiru, ame tuke anturtau asakmin, maaketai tajame. 42 Wi seamka tuke anturtu weame tusan nekajai. Turayatnak aints juni iruntrar wajainausha wína pachitsar: Nekasampi Yus akupkamuita turutiarat tusan tajame, —Jesús timiayi.

43 Nunia kakar untsuak:

—Lázaroa, nantakim jiinkita, —timiayi.

44 Tu untsuam Lázaroka iwiarsamunmaya jiinak, uwejencha tarachjai jingkiamu, tura nawencha tura yapiincha tarachjai kangkarmau jiinkimiayi. Turamtai Jesús aints ainaun chicharak:

—Wekaasat tusaram atiataram, —timiayi.

Jesús achiktai tusar chicham najatamuri

(Mat. 26.1-5; Marc. 14.1-2; Luc. 22.1-2)

45 Judío Marín nemariarmia nuka Jesús jakaun inankinun wainkar, untsuri nekasampita tiarmiayi. 46 Antsu chikich ainau fariseo pujuinamunam wear, Jesús turamun etserkarmiayi. 47 Tura ujakaram nuna antukar fariseo ainau sacerdote juuntri ainaujai iruntrar chichainak:

—¿Nu aintska wainchati takatan untsuri aints wainminamunam turu wea nusha itiurkainjik? 48 Ii pachischakrinkia, aints ainau mash nuna anturkar nemarkartatui. Turinamtai romano ainau kautramkar mesetan najaninak, ii Yus seatai jean yumpuntraminak iincha amutmakartatji, —tunaiyarmiayi.

49 Tu chicharnainak pujuinamtai, kichik sacerdote Caifás naartin, nu musach sacerdote juuntri naamkau asa chicharak:

—Atumka pengké nintimtsurme. 50 Israel ainautikia mash jakarai tusar ¿kichik aintsuk maatin pengkerchaukai tusaram nintimtsurmek? —timiayi.

51 Antsu Caifáska ningki nintimsangka nunaka tichamiayi. Antsu nu musachti sacerdote apuri asamtai, Yus nuna titi tusa nintimtikramiayi. Jesús Israel ainaun uwemtikratas jakatnuitai, taku nunaka timiayi. 52 Antsu Israel ainaunak uwemtikrataska jakashtinuyayi, antsu Yuse uchiri ainaun mash nungkanmaya irurtas jakatnuyayi. 53 Caifás nuna tamati, nu kintati judío juuntri ainau iruntrar: Jesús maatai tusar, chichaman najatawarmiayi.

54 Turinau asaramtai, Jesús paan wantinkangka judío nungkanmaka wekaasachmiayi. Antsu ni nuiniatiri ainautijai nuniangka jiinkir, entsa atsamunam yakat Efraín tutainum jear nuni pujusmiaji.

55 Israel ainauti fiestari, Pascua tutai jeatak wajasamtai, chikich yaktanmaya ainau untsuri Jerusalénnum wearmiayi. Tura Pascua fiestaka jeatsaing, Moisés turataram timiau asar, ni namangken nijarartas, tura ni nintin iwiarartas kaunkarmiayi. 56 Tura Jesúsnasha wainkartas wakerinak aints ainau Yus seatai juun jeanam wayaawar chicharnainak:

—¿Atumsha itiur nintimrume? ¿Jesúscha ju fiestanmasha tatimpiash? —tu ininisarmiayi.

57 Fariseo ainausha tura sacerdote juuntri ainausha chichaman akupinak:

—Atumsha ni pujamuri nekaarmeka etserkataram, —tiarmiayi. Tura nekaawar, nuniangka Jesúsan achikiartas wakeriarmiayi.

12

Marí Jesúsan kungkutijai ukatramuri

(Mat. 26.6-13; Marc. 14.3-9)

1 Pascua fiesta seis (6) kinta jeatak wajasamtai, Jesús Betania yaktanam wemiayi. Lázarosha Jesús inankimia nusha nu yaktanmasha pujumiayi. 2 Jesús Betanianam jeamtai, yurumkan yuwartas inarkarmiayi. Tura Marta yurumkan ukaimiayi. Tura Lázarosha, tura chikich ainausha Jesúsjai misanam iruntrar yuwarmiayi. 3 Tura yuwinai Maríkia kungkuti nardo tutain, nekas akik aa nuna litro japchirin ita, Jesúsa nawen mash ukatramiayi. Nuniasha nawen ni intashijai japir mujturmiayi. Turamtai jeasha mash kungkuimiayi.✡ 4 Tura kungkutin ukaramtai, Judas Iscariote, Simónka uchiri nuni pujau, Jesúsa nuiniatirintiat, ukunam niin suruktin amia nuka chichaak:

5 —Kichik musach takakmasar nu kuik jukir, nu kungkutikia sumakmin amiayi. Tura asamtai ¿waruka au suruk kuikian juki, kuikiartichu ainaun sutsuksha? —timiayi.

6 Antsu Judaska kuikiartichu ainaun yaingtaska nunaka tichamiayi. Nuka Jesúsa nuiniatiri kuikiarin wainin asa, kuik engketinam chumpiar susam, nuna kasamnuyayi. 7 Judas tamati, Jesús chicharak:

—Inaisata. Jumchik kinta arus wína iwiartusartin asaramtai, ju kungkutijaingkia ukatruri. 8 Kuikiartichu atumjai tuke irunui. Antsu wikia atumjaingkia tukeka pujuschatatjai, —timiayi.

Lázarosha maatai timiauri

9 Judío untsuri Jesús Betanianam pujawai tamaun antukar, wainkartas wearmiayi. Tura Lázaro jakaun Jesús inankimia nunasha wainkartas weriarmiayi. 10-11 Tura judío ainau untsuri Lázaro jakamunmaya nantakmiaun nekaawar, sacerdote ainaunka nemartan inaisar ukukiar, Jesúsan nekasampita tusar nemariarmiayi. Tura asaramtai sacerdote juuntri ainau mash iruntrar: Lázarosha maatai tusar chichaman najatawarmiayi.

Jesús Jerusalénnum wayaamuri

(Mat. 21.1-11; Marc. 11.1-11; Luc. 19.28-40)

12 Pascua fiesta jeatak wajasamtai, aints untsuri Jerusalénnum kaunkarmiayi. Tura kashin tsawaarar, Jesús tatatui tinamun antukarmiayi. 13 Nuna antukar numi nuken charukar jukiar, Jesúsjai ingkuniktai tusar, yaktanmaya jiinkiar untsuminak:

—Yus juuntaitai. Yus akupkamu winá nuka nekas pengkeraitai. Nuka Israela apuri asa nekas pengkeraitai, —tiarmiayi.

14 Jesús wekama burro uchirin wainak, Yuse chichame aarmawa nunisang keemsamiayi. Nu aarmauka nuwaitai:

15 “Jerusalén yaktanmaya ainautirmeka shamkairap. Jiistaram. Atumi apuri burro uchirin keemas winitramui.”

16 Jesús Jerusalénnum weamtai, ni nuiniatiri ainauti Yuse chichame yaanchuik aarmawa nunisang umirui, tuuka nintimrachmiaji. Tura ukunam nayaimpinam waketkiamtai, Jesús turatnun pachisar yaanchuik aarmawa nunaka nekas miatrusang umiawapi tusar nintimramiaji.

17 Aints ainau Jesúsan nemarsar wekainauka, Jesús Lázaron iwiarsamunmaya inankinun wainkau asar, ni wainkamurin chikich ainaun ujakarmiayi. 18 Tura ujakaram, chikich aints ainau Jesúsa turamurin nekaawar, Jesúsjai ingkiunikiartas Jerusalénnumia jiinkiarmiayi. 19 Tuminamtai fariseo ainau mai nuwamtak chicharnainak:

—Pai, aints ainau nu aintsun nemarsacharti tusaram, surimkatatkamaram pengké tujinkarume. Jiistaram. Mash niin nemarinawai, —tunaiyarmiayi.

Griego ainau Jesúsan eakmauri

20 Pascua fiesta jeamtai, chikich nungkanmaya ainau Yus juuntaitai tiartas Jerusalénnum untsuri kaunkarmiayi. Griego ainausha jumchik iruntrarmiayi. 21 Tura nu aints ainauka Felipen jiisar, nijai chichasartas taarmiayi. Felipeka Betsaida yaktanmaya aintsuyayi. Betsaidaka Galilea nungkanmaya yaktaitai. Tura griego chichau ainau Felipen chicharinak:

—Sairua, iisha Jesús wainkatasar wakeraji, —tiarmiayi.

22 Tu tinam Felipe Andrésun weri, nijai metek tsaniasar wear Jesúsan ujakarmiayi. 23 Tu ujainam Jesús chichaak:

—Wikia aints ayatun Yus akupkamu asan, yakí wetin kintarka jeatak wajasi. 24 Nekasan tajarme: Wikia trigo jingkiajiya nunisketjai. Jingkiaji araachmauka tsapachu asa yujachayi. Antsu jingkiaji araamka, kauriat tsapain asa nukap yujaayi. Wisha nunisnak jakan nunia nantakin, untsuri nungkanmaya ainaun uwemtikratnuitjai. 25 Aints ni wakeramurinak nintimias jatan shamak pujakka, árak tsapaichua nunisang mengkakatnuitai. Antsu aints Yuse wakeramurinak nintimias jatan shamtsuk pujakka, árak tsapai nukap nerekua nunisang pujut nangkankashtinun jukitnuitai.✡ 26 Aints wína umirtutan wakerakka, nekas wi turaja nunasha turati. Tura nuna turakka, wi nayaimpinam pujustatja nunisha pujustinuitai. Turamtai wína umirtukunka wína Apaachirka nekas pengker awajsatnuitai, —Jesús timiayi.

Ni jakatniurin pachis etserkamuri

27 Nunia Jesús ataksha chichaak:

—Yamaikia nukap napchau nintimsan pujajai. ¿Wisha warintajak? Apaachi, ¿wína mantuwartas wakerutina nunaka inaitusarti titajash? Atsa, nunaka pengké tichatatjai. Antsu turutawarti tusan taawitjai. 28 Apaachi, amin naarmin pachisar: Ameketme juuntam turamiarti tusan wakerajai, —timiayi.

Jesús tamati iikia nayaimpinmaya chicham antukmiaji. Nu chichamka nuwaitai:

—Wína naarun pachitsar: Ameketme juuntam turutiarti tusan, yanchuk aints ainaun nintimtikramiajai. Tura ataksha nintimtikratatjai.

29 Aints ainau nu chichaman antukar: Ipiamtarui tiarmiayi. Tura chikich ainausha chichainak:

—Yuse awemamuri nijai chichasi, —tiarmiayi.

30 Tu tinam Jesús chicharak:

—Wína antumtikruktaska nu chichamnaka akupturkachi, antsu atumin antumtikramkatas nu chichamnaka akupkayi. 31 Yamaikia ju nungkanam tunau ainia nunaka mash nekamtikiatatjai. Tura ju nungkanmaya apuri Satanásan nepetkatatjai. 32 Wína mantuwartas yakí takuriaramtai, mash nungkanmaya ainau wini winiarat tusan nintimtikrartinuitjai, —Jesús timiayi.✡

33 Nuna taku ni jakatniurin aints ainaun nekamtikiamiayi. 34 Jesús tamati aints ainau chicharinak:

—Iikia Yus umirkatin chicham aujkur: Mesíaska jatsuk tuke pujustinuitai tusar nekaji. Tu aarmau wainiatum ¿waruka ame ‘Yus akupkamuka aints wajas yakí takuntinuitai,’ tame? ¿Nu Yus akupkamuka Mesíaschaukai? Antsu nuchawaitkungka ¿yaachita nusha? —tiarmiayi.

35 Tu tinam Jesús aimiak:

—Atumka teenam pujusairam tusan, wikia Yus akupkamu asan, paaniua nunisnak yamaikia jumchik kinta atumjaingkia pujustatjai. Tura asamtai atumsha Yuse uchiri wajasrum, paaniunam wekainawa nunisrumek paan nintimtursataram. Teenam wekainauka tuning wekaij tusarsha nekainatsui. 36 Wikia paaniunam tuke pujau asamtai, wína aintsur atasrum nekasampita turutiaram, —Jesús timiayi.

Nuna tina we uumak pujusmiayi.

¿Waruka judío ainau Jesúsan nekasampita ticharmiayi?

37 Jesús wainchati takatan timiá untsuri turau waininayat, judío ainau niin nekasampita ticharmiayi. 38 Tura Jesúsan nekasampita ticharu ainau yaanchuik Yuse chichame etserin Isaías naartin aarmia nunaka miatrusarang umirkarmiayi. Nu aarmauka nuwaitai:

“Apuru ¿yaachia ii chichamencha nekasampita turammiaji? ¿Tura ii Apurisha ni kakarmarincha yaná inaktusmiayi?”

39-40 Tura kichnasha Isaías aarmia nuka nuwaitai:

“Yus nu aints ainaun wainmichua nunisarang nintimrarat tusangka, paanka nintimtikrachmiayi. Tura asamtai ni jiijai jiiminayat, wainmichua nunisarang wainmaktatkamawar tujintinawai. Tu ainiachkungka paan nekaawarminuitai. Tura nintijai paan nintimsar ni tunaarin inaisaramtaikia, wikia nu aints ainaun uwemtikratnuitjai,” Yus Isaíasan timiayi. 41 Isaías Jesúsa paaniurin wainkau asa, nuna timiayi.✡

42-43 Tu aarmau waininayat, judío ainau untsuri Jesúsan nekasampita tiarmiayi. Antsu judío juuntri ainausha jumchik Jesúsan nekasampita tinayat, Yus wína pengker nintimtursat tuuka nintimtsuk, antsu aints ainauka nekasar pengker nintimtursarat tusar, fariseo ainaun shaminak, iruntai jeanmaya jiirkiarai tusar, paanka wikia Jesúsan umirnuitjai ticharmiayi.

Aints ainaun uwemtikratasan tawitjai timiauri

44 Nunia Jesús kakar chichaak:

—Aints wína nekasampita turutinauka winaka turutinatsui, antsu wína Apaachir wina akuptukmia nunasha tinawai. 45 Tura wína waitinauka wína akuptukun waininawa nunisarang winasha waitinawai. 46 Wikia paaniunam pujau asan, wína nintimturina nusha ju nungkanam teenam pujusarai tusan tamiajai. 47 Wikia aints ainaun wait wajaktinnum akupkatasnaka tachamiajai. Antsu aints ainaun uwemtikratasan tamiajai. Tura asamtai aints wína chichamrun antukiat umirtachmataisha, wikia nu aintsnaka wiasmamtikiashtinuitjai. 48 Antsu aints wína nakitrinak wína chichamrun pachischaruka ningki wakerinak wait wajaktinaka juwinawai. Tura nungka amumatai, wína chichamrun pachischaru asar, wait wajaktiniun jukiartinuitai. 49 Wikia wína nintirjaingkia chichachuyajai. Antsu wína Apaachirka ningki wína akuptuku asa: Tu chichasta tusa, akatur akuptukmiayi. 50 Tura wína Apaachir akatur akuptukmia nunaka aints ainau pujut nangkankashtinun jukiarat tusa akuptukmiayi. Wikia nuna nekau asan, wína Apaachirka akatur akuptak: Tu tita turutmia nunisnak chichaajai, —Jesús timiayi.

13

Jesús ni nuiniatiri ainaun nawen nijarmauri

1 Pascua fiesta tsawaatsaing, Jesús ni Apaachirin waketkitas, ju nungkan ukuktin kinta jeatak wajasun nuna nekaamiayi. Tura ni aintsri ainautin ju nungkanam tuke ukurmaktin asa, iin nuwik aneenmimiaji nuna nangkamasang inangnamunam ni anengkratairin paan inakturmasmiaji.

2-3 Turamtai Satanás Judas Iscarioten, Simónka uchirin: Jesús surukta tusa nintimtikramiayi. Tura Jesús Yusnumia tau asa, yamaikia waketkitatjai tusa, tura ni Apaachirisha Jesúsan: Mash ainia nu inau atatme timiau asa, nunasha mash nekaamiayi. Tura tsaa jeamtai, iruntrar uwijan yuwaartas pujuinai, 4 Jesús wajaki wejmakrin aik wangkeas tarachin juki kachumamiayi. 5 Tura kiimiatinam yumin yarak, ni nuiniatiri ainautin nawen nijatramar, nunia tarach peaakmaurijai ii nawen mujturmarmiaji.

6 Nunia Simón Pedro nawen Jesús nijatratas wakeramaitiat nuka chicharak:

—Apuru ¿ameash wina nawer nijatrurtam? —timiayi.

7 Tamati Jesús ayaak:

—Ja ai, wi turaja nuka yamaikikia paanka nekarashtatme, antsu ukunam paan nekaratnuitme, —timiayi.

8 Tamaitiat Pedro ayaak:

—Apuru, ameka wina nawerka pengké nijatrurchatatme, —timiayi.

Tamati Jesús chicharak:

—Wikia nawemin nijarchamtaikia, wijaingkia tsaniasmeka pujuschamnawaitme, —timiayi.

9 Tamati ataksha Pedro ayaak:

—Apuru, takumka nawersha nijatruram uwejrusha kiiturta, tura muukrusha majetrurta, —timiayi.

10 Tamaitiat Jesús chicharak:

—Atsa, aints yamai maaingkia, namangkengka pakuichau atinuitai. Tura asamtai wárikia namangkenka nijamatsuk, aya nawenak nijartinuitai. Atumka yamaikia pakuichawa nunisrumek pujarme. Antsu mashkia pakuichawa nunisrumka pujatsrume, —timiayi.

11 Mashkia pakuichawa nunisrumka pujatsrume, tímia nunaka niin suruktinun nekau asa timiayi.

12 Tura ni nuiniatiri ainautin nawen nijatramar umis, Jesús ni wejmakrin entsar misanam keemas iin chichartamak:

—¿Wi aitkaja juka waruka aitkawa tusaram nekarmek? 13 Wi nekasan atumi Apuri asamtai, atumka winaka nekasrum: Nuikiartinu tura Apuru turutrume. 14 Tura wikia atumi nuinin ayatnak, tura atumi apuri ayatnak: Mianchawaitjai tusan, atumi nawen nijatkamu asaram, atumsha nunisrumek: Mianchawaitjai tusaram, mai nuwamtak atumi nawe nijatnairataram. 15 Wikia mianchawaitjai titaram tusan, atumin nekaprakun aitkajrume.✡

16 Nekasan tajarme: Aintsu inatiri ni inamurinka nangkakashtinuitai. Tura aints akupamu ni akupamurinka nangkakashtinuitai.✡

17 Ju chichaman wi tajarme nu nekakrumka, tura umirkaram pujakrumka nekasrum warastinuitrume.

18 Wi atumin mash eaku asan, mash paan nekajrume. Tura asan atum ainautirmin wínaka mashkia umirtukuitrume tusanka tatsujrume. Antsu kichkin pachisan: Wina umirtukchawaitai tajarme. Tura asamtai Yuse chichame aarmawa nunisang nekas umiktinuitai. Nu chichamka nuwaitai: “Wijai yuya nuka wína nemasur wajasi,” tu aarmawaitai.✡ 19 Nuka turuntsaing yamaik ujaajrume. Tura wi nuna turuna umisamtai, winaka nekasampita turutinuitrume. 20 Nekasan tajarme: Aintsun wi akupaja nunasha nakitsuk anturinauka, winasha nunisarang nakitrutsuk anturtinawai. Tura wína anturtinauka wína akuptukuncha nunisarang anturinawai, —Jesús timiayi.✡

Jesús Judas surutkatatui timiauri

(Mat. 26.20-25; Marc. 14.17-21; Luc. 22.21-23)

21 Nuna tusa Jesús napchau nintimramiayi. Tura paan chichartamak:

—Nekasan tajarme: Atumniang kichik wína anangkrua surutkatatui, —turammiaji.

22 Turammatai Jesúsa nuiniatiri ainauti jiinisar:

—¿Yanak takung taj? tu nintimramiaji. 23 Tura wikia nekasan ni aneetiri asan, niin ayaamsan yuwakun pujumiajai. 24 Tura asamtai Simón Pedro ni uwejejai inakmas: Iniasta. ¿Yana takung taj? turutmiayi.

25 Turutmatai wikia Jesúsan iniakun:

—Apuru ¿yaachita? —timiajai.

26 Tu iniam Jesús chichartak:

—Jiij pujurtia. Pangkan achikian chupran susatatja nuwaitai, —turutmiayi.

Nuna tusa pangkan chupir, Simónka uchirin Judas Iscarioten susamiayi. 27 Tura pangkan susamtai, Satanás Judasa nintin engkemtuamiayi. Turamtai Jesús Judasan chicharak:

—Ame turataj tame nuka yamaik turata, —timiayi.

28 Turamtai chikich ainauka nuni iruntrar yuwinak pujuarmia nuka ¿warinak taj? tusarsha nekaacharmiayi. 29 Antsu Judas kuikian wainin asa, kuik chumpitin takaku asamtai, chikich nuiniatiri ainau nintiminak: ¿Fiesta kintatin yuta yuumaktatji nuna sumakta tusash taj? tu nintimrarmiayi. Antsu chikich irunu: Nuna turachkusha ¿kuikiartichu irunun kuik susata tusash taj? tu nintimrarmiayi. 30 Tuminamtai Judascha pangkan yuwa umis, tee amanum jiinki wemiayi.

Yamaram chicham umiktin akatramuri

31 Judas jiinkiamtai, Jesús iin chichartamak:

—Wi aints ayatun Yus akuptuku asamtai, yamaikia Yus winaka pengker awajtustinuitai. Tura wi turatatja nunaka mash nekaawar, mash nungkanmaya ainau Yusen: Ameketme juuntam tiartinuitai. 32 Wikia aints ayatun, Yus akupkamu asan, Yusen pengker awajmataikia, Yuscha winasha nunisang pengker awajtustatui. Tura nunaka wári umiktatui. 33 Uchichir irunutiram, yamaikia nukapka atumjaingkia pujuschatatjai. Atumka wína eatkatatrume. Antsu ii juuntrin timiaja nunisnak yamaikia atumnasha tajarme: Wi wetatja nuningkia winichminuitrume.✡

34 Yamaikia yamaram chicham umiktaram tusan tajarme: Tuke mash aneenitaram. Wi atumin aneemiajrume nunisrumek aneenitaram. 35 Atumka aneenisrum pujakrumningkia, mash aints ainau: Nekasampi Jesúsa nuiniatiri ainawa tusar nekarmawartinuitai, —Jesús timiayi.✡

Jesús Pedron: Wina natsantrurtatme timiauri

(Mat. 26.31-35; Marc. 14.27-31; Luc. 22.31-34)

36 Tamati Simón Pedro Jesúsan iniak:

—Apuru ¿tua wetatme? —timiayi.

Tu iniam Jesús aimiak:

—Wi wetatja nuningkia yamaikikia winichminuitme. Antsu nukap arusam winingkia winitnuitme, —timiayi. 37 Tamati Pedro ataksha iniak:

—Apuru ¿waruka yamaikikia winichminuitme turutme? Wisha amin ayamruktasan jatan wakerajai, —timiayi.

38 Tamati Jesús ayaak:

—¿Nekasmek wína mantuwarat tusamek tam? Nekasan tajame: Atash shinatsaing, ameka wína pachitsam: Nu aintsnaka wainchawaitjai tusam, kampatam waitrakum uurtuktatme, —timiayi.

14

Wikia jinta tumawaitjai timiauri

1 Nunia Jesús ataksha ni nuiniatiri ainautin chichartamak:

—Napchau nintimtsuk asataram. Yus nekasampita takurmeka, winasha nekasampita turutiaram. 2 Wína Apaachir pujamunam atum pujustin nukap angkan awai. Nu nekaschawaitmatikia atumnasha ujakchainjarme. Tura asan atum pujustintrumin umistasan weajai. 3 Tura wi wena atum pujustinun umisan, atumin yaruaktasan ataksha taratnuitjai. Tura wi pujamunam atumsha nuni pujusmintrum tusan tajarme. 4 Tura wi weamurka nekarme. Tura jintasha itiur awa tusaram nekarme, —Jesús turammiaji.

5 Turammatai Tomás iniak:

—Apuru, ame weamuram nekachutisha ¿itiurak jintasha nekaataij? —timiayi.

6 Tamati Jesús aimiak:

—Wiitjai jintaitjai, tura asan wiitjai nekasainjai. Tura tuke iwiaaku pujau asan, pujutan sukartinnaka wiitjai. Tura asamtai aints ningkikia Apaachirun pengké jeachartinuitai, antsu wijaingkia jeartinuitai.✡

7 Atumka wína: Tuniayainme tusaram nekarkurmeka, wína Apaachirsha nekaamnawaitrume. Tura ni wainkau asaram, yamaikia yaachita nusha tusaram nekarme, —timiayi.

8 Tamati Felipe Jesúsan chicharak:

—Apuru, Apaachiram inakmasta. Turakmin ii wainkarkia maaketai titatji, —timiayi.

9 Tamati Jesús ayaak:

—Felipea, ¿tuke atumjai pujai waitiatmesha, warí aintsuitme tusamka nekartsumek? Wína waituka wína Apaachirnasha wainui. Tura asamtai ¿waruka amesha Apaachiram inakmasta turutme? 10 Wína Apaachirjai tuke tsaniasan pujajai. Tura niijai tsaniasar pujau asar, iikia kichkia nunisketji. ¿Nuka nekasampita tusamka nintimtsumek? Wi taja nunaka wiki nintimsanka tatsujrume. Wína Apaachirka wini pujau asa, ni wakermurin takamtikrawai. 11 Wisha wína Apaachirjai tuke tsaniasan pujau asamtai, nunia wína Apaachirsha tuke wijai tsanias pujau asamtai, atumsha nekasampita turuttiaram. Antsu wína nekasampitme turuchamin nekapeakrumka, wi takaamursha wainkau asaram, nekasampita tusaram nintimtursataram. 12 Nekasan tajarme: Wina nekasampi pengké tujinkachuitme tu nintimtursar pujuinauka wi turaja nunasha nunisarang turuwartin ainawai. Tura wikia Apaachirun wetin asamtai, wi turaja nuna nangkamasarang takasartin ainawai. 13 Atumka wína nintimtursaram wína naar pachitsaram nekasampita tusaram seatkurminka, aints ainau mash wína Apaachirun: Ameketme juuntam tiarat tusan, nunaka turatatjai. 14 Atumka wína naar pachisrum: Nekasampita tusaram, waring achat mash wína seatkurminka, wisha nunaka turatatjai, —Jesús timiayi.✡

Yuse Wakani akupkatnun pachis etserkamuri

15 Nunia Jesús ataksha chichaak:

—Atum wína anenkurmeka wína chichamur umirtuktaram tajarme nuka miatrusrumek umiktaram.✡

16 Tura wi weakun wína Apaachirun chicharkun: Chikich atumin yainmaktinun wiya tumaun akupturmakat tusan seatatjai. Tura wi seam, chikich atumin yainmaktinun atumjai tuke pujusat tusa akupturmaktatrume. 17 Nuka Yuse Wakanintai. Nekas aa nuna nekamtikiartin aa nuwaitai. Wína umirtukcharu ainauka nunaka wainchau asar, tura tuniayainta tusar nekachu asar jukichmin ainawai. Antsu atumjai pujau asamtai, tuniayainta tusaram nekarme. Tura niisha atumi nintin engkemau asa, tuke atumjai pujustinuitai.

18 “Atum mitaikia nunisrumek pujustaram tusanka, atumin japanka ukukchatatjarme. Antsu waketrusnak ataksha taritnuitjarme. 19 Jumchik arusar wína umirtukcharu ainauka winaka waitkachartinuitai. Antsu atumka winaka waitkatnuitrume. Wi tuke pujau asamtai, atumsha nunisrumek tuke pujustinuitrume. 20 Yuse Wakani atumin tarutramiamtai, wisha wina Apaachirjai tsaniasan pujusan, atumsha wijai tsaniasrum pujau asaram, wi atumjai pujamuka paan nekaatnuitrume. 21 Aints wína anentuka wína umirtuktin chichamrun nekau asa miatrusang umiawai. Tura asamtai wína Apaachirsha wína anentak pujuinaunka aneawai. Wisha nunisnak wína anentunka aneajai. Tura asan paan nekarawarat tusan wantinkatnuitjai,” Jesús timiayi.

22 Tamati chikich Judas, Iscariotechu amia nu iniak:

—Apuru ¿warukaya amin umirtamtsuk pujuinausha wantintutskesha, iinkesha wantinkatmek? —timiayi.

23 Tu iniam Jesús chicharak:

—Wína anentuka wi taja nuna umirtuktinuitai. Turamtai wína Apaachirsha nu aintsnaka aneetnuitai. Tura iijai tuke tsanias pujau asamtai, iisha nu aintsu nintin engkemtuar, nijai tsaniasar pujustinuitji. 24 Antsu wína anenchauka wi taja nunaka umiatsui. Atum chicham antu wearme nuka winaruchuitai, antsu wína Apaachir wína akuptukmia nuna chichamentai.✡

25 “Wi atumjai tuke pujau asan, nunaka ujaajrume. 26 Antsu wi weamtai, wína Apaachirka atumin yainmaktas ni Wakanin akupturmaktin asamtai, nu nekas Pengker Wakankia wi taja nuna warina takua tawa tusa mash nekamtikramatnuitrume, tura wi etserkamiaja nunasha mash atumin nintimtikramratnuitrume.

27 “Yamaikia pengker nintimsaram angkan pujustaram. Wi pengker nintimsan angkan pujaja nunisrumek pujustaram tusan akatran ukuajrume. Ju nungkanmaya ainau nangkamiar: Angkan pujaji tinawa nunisrumek pujustaram tusanka tatsujrume. Antsu napchau nintimsaram pujusairap. Tura shamtsuk asataram tusan tajarme. 28 Wikia atumin chicharkun: Wikia Apaachirun wena, ataksha waketsanak atumjai tuke pujustasan taratnuitjai timiaja nuka antukmarume. Wína Apaachirka wína nekas nangkatuku asamtai, nekasrum wína anenkurmeka, wina Apaachirun weajai tamau antuku asaram nekasrum warastinuitrume. 29 Wikia wetsuk nuná eemkan yamaik ujaajrume. Tura wi weamtai, nekasampita turutmintrum tusan nunaka tajarme.

30 “Ju nungkanmaya inakratin wináu asamtai, atumjaingkia nukapka chichasnaka pujuschatatjai. Antsu nuka wína inatratatkama pengké tujintrawai. 31 Antsu wína Apaachirun aneajai, tura wína akuptukmia nunaka miatrusnak umirmaurun ju nungkanmaya ainau mash nekaawarti tusan, wína Apaachir turutmia nunaka mash umiajai. Yamaikia wajaktiaram. Juniangka jiinkir wearmi,” Jesús iin turammiaji.

15

Numi araamua tumawaitjai timiauri

1 Nunia ataksha nuikiartamujai Jesús iin chichartamak:

—Wikia nekasan numi araamua tumawaitjai. Tura wína Apaachirka nu numi araamun wainua tumawaitai. 2 Antsu wína aintsur ainautiram numi kanawea tumawaitrume. Tura aints wína Apaachiru wakeramurin umirkachu ainauka numi kanawe nerechua tumau ainawai. Numi araamu nereachmataikia, numi kanawen met charukar japin armayi. Tura chikich kanawe nereunaka nuna nangkamasang nukap nerekat tusar nasuin armayi. Numi kanawe pengker nereu ainauka wina chichamrun umirtukarua nunisarang ainawai. 3 Atumka wina chichamur umirtuku asaram, pakuichawa nunisrumek ainiarme. 4 Numi kanawe sankauka niisha tepeska nerekchamnawaitai. Atumsha nunisrumek wína nintimturtsuk pujakrumka, nekasrum pengker aa nuka turachminuitrume.

Tura asaram wi atumjai tsaniasan pujau asamtai, atumsha nunisrumek tuke wijai tsaniasrum pujustaram.

5 “Wikia nekasan numi araamua tumawaitjai. Tura atumka numi kanawea tumawaitrume. Numi kanawe ni numirin achitkawa nunisrumek wini achitkau ataram. Turakrumka numi kanawe nukap nerekua nunisrumek atinuitrume. Antsu wijainchuka pengker aa nuka turatatkamaram pengké tujintarme. 6 Aints wína japruwar ukurkiaramtaikia, numi kanawen japinawa nunisnak japatnuitjai. Numi kanawe japam kukartinuitai. Tura kukaramtai aints ainau nuna mash irumrar jijai keemin armayi.

7 “Atumka wini tuke pujakrumka, tura wína chichamur tuke kajinmatsuk nintimtakrumka, waring achat seatkurminka, Yus nunaka suramsatnuitrume. 8 Atumka Yus wakera nunisrumek pujakrumka, wína Apaachirsha nekasrum pengker awajsatnuitrume. Tura asakrumin chikich ainau atumin waitmakar: Nekasar Jesúsa nuiniatirintai tusar nekarmawartinuitai. 9 Wína Apaachir wína anentua nunisnak wisha atumnasha aneajrume. Tuke wína aneetir ataram. 10 Wína Apaachiru chichamen tuke umiru asan, tuke ni aneetirinjai. Atumsha nunisrumek wína umirtuktin chicham tuke umirtakrumka, wína aneetiruitrume.

11 “Wi waraaja nunisrumek atumsha warastaram tusan, atumin tuke waramtiksatasan wakerajrume. Tura asan ju chichaman ujaajrume. 12 Wína chichamur umirtuktaram tajarme nuka nuwaitai: Wi atumin aneajrume nunisrumek aneenitaram.✡

13 “Aints ni amikrin nekas aneak, ayamruktaj tusa jakatas wakerawai. Nuna nangkamasang aneenitka pengké atsawai. 14 Atumka wína chichamur miatrusrumek umirtakrumka, nekasrum wína amikruitrume. 15 Aints ni inamuri turamunka nekatsui. Tura asamtai wína inatiruitrume tatsujrume. Antsu wína Apaachir turutmiaun mash atumin ujaku asan, wína amikruitrume tajarme. 16 Atumek nintimsarmeka wína aintsruka wajaschamiarume. Antsu atumin: Wína aintsur ataram tusan eakmiajrume. Tura atum numi nerekua nunisrumek wína takatur takastaram tusan akupkamiajrume. Tura asan atumi turamuringkia tuke nangkankashti tusan akupkamiajrume. Tura atumka wína aintsur asaram, wína naar pachittsaram wína Apaachir seamka mash suramsatnuitrume.✡

17 “Wína chichamur umirtuktaram tajarme nuka nuwaitai: Tuke aneenisrum pujustaram,” Jesús turammiaji.✡

Atumnasha nakitramrartinuitai timiauri

18 Nunia Jesús ataksha iin chichartamak:

—Ju nungkanmaya ainau atumin nakitraminamtaikia, wína pachittsaram: Nunasha nakitraru asar, iincha nakitraminaji tusaram nintimrataram. 19 Atumsha ju nungkanmaya ainawa nunisrumek nintimsaram pujakrumningkia, junia aints atumin anenmiaraintai. Antsu ju nungkanmaya arumning, wína aintsur ataram tusan, wi atumin eakmau asaram, yamaikia ju nungkanmayanchuitrume. Tura asakrumin junia aints ainau atumin nakitraminawai.✡

20 “Aintsu inatiri ni inamurinka nangkakashtinuitai timiaja nuka aneaku ataram. Aints ainau wína nakitrinak pasé awajtusaru asar, atumnasha nunisarang pasé awajtamsartinuitai. Tura chikich aints wína chichamrun umirtukaru asar, atumi chichamencha nunisarang umirtamkartinuitai.✡

21 “Wína akuptuku yaachita tusar nekainachu asar, atumin wína aintsur asakrumin pasé awajtamsartinuitai. 22 Wi ju nungkanam tau asan, junia aints ainaun wína chichamrun ujakchamuitkungka, ni tunaarinka nekarachminuyayi. Antsu ujakmau asar: Nekachkun tunau turinuyajai, pengké tichartin ainawai. 23 Wína nakitrinauka wína Apaachirnasha nakitinawai. 24 Aints ainau wainminamunam wainchati takatan wi chikich aints ainau tujintinaun wainiatun untsuri turinuyajai. Nuna turachmataikia, niin wiasmamtikiashtinuitjai. Antsu wi wainchati takatan turamun wainkariat wína nakitrin asar, wína Apaachirnasha nunisarang nakitin ainawai. 25 Nu turunatnunka pachis Yuse chichame tu aarmawaitai: ‘Nangkamiar wína kajertukarmiayi.’ Nu aarmauka ii umirkatin chichamaitai tiarmia nunaka miatrusarang umikiarmiayi.✡

26 “Tura wi wena atumin yainmaktinun wína Apaachirun puja nuna akuptuktatjarme. Nuka Yuse Wakanintai. Nekas aa nuna nekamtikiartinka nuwaitai. Nuka Yusnumia taa, wína pachitas aints ainaun nintimtikratnuitai. 27 Atumsha nu nangkamtaik wijai pujau asaram, wína naar pachisrum aints ainau nekamtikiatnuitrume.

16

1 “Atumka wína chichamur umirat inaisairap tusan, ju chichaman ujaajrume. 2 Ukunam iruntai jeanam wayaakrumin, winar asakrumin jiirmakiartinuitai. Tura aints ainau atumin mantaminak Yusen pengker awajsatasan aitkajai turamiartinuitai. 3 Nu aints ainau winasha tura wína Apaachirnasha nekainachu asar turutmawartinuitai. 4 Nu turunatin kinta jeamtai, wi taja nu nintimrataram tusan, ju chichaman ujaajrume,” Jesús turammiaji.

Yuse Wakani turatnun pachis etserkamu

Nunia Jesús ataksha chichartamak:

“Yaanchuikia atumjai tuke pujau asan, nunaka ujakchamiajrume. 5 Antsu yamaikia wena, wína akuptukmia nujai pujustasan waketjai. Turai waitiatrumek kichkitirmesha ¿tuwa weame? tusarmeka inintsurme. 6 Tura wi nuna tinu asamtai, atumka wake mesekurme. 7 Antsu wikia nekasan tajarme: Wi waketkiamtai, atumka nekasrum timiá pengker pujustinuitrume. Wi waketchamtaikia, atumin yainmakartinka tarutmichaintrume. 8 Wi Yuse Wakanin akupkamtai, ni taa ju nungkanmaya ainau tunaarin pachis nekamtikiatnuitai. Tura Yuse wakeramurincha nekamtikiatnuitai. Tura Yus tunaarintin ainaun wait wajaktiniun susatnuncha nekamtikiatnuitai. 9 Tunaarintin ainau wína nekasampita turutinachu asar tunau ainawai. 10 Tura wína Apaachirun waketkin asamtai, atumka winaka waitkashtinuitrume. Tura asakrumin itiur Yuse wakeramurin najanatnuitrume tusa, Yuse Wakani atumin nekamtikramatnuitrume. 11 Tura ju nungkanmaya ainaun inau tuke wait wajaktinnum wetin asamtai, tunau ainau Yus wait wajaktiniun susatniun pachisar nekaawartinuitai.

12 “Atumin nukap ujakmin ayatun, atumka yamaikikia warina takua tawa tusaram nekaachminuitrume. 13 Tura Yuse Wakani nekas chicham aa nuna nekamtikiartin taa, nekas aa nunaka mash atumin nuitamratnuitrume. Antsu ningki nintimsangka nunaka turashtinuitai. Antsu wína Apaachiru chichamen antukmaun nunak titinuitai. Tura ukunam atiniun pachis atumin ujatmaktinuitrume. 14 Nuka wína pachitas atumin ujatmaktin asa, wína nekas pengker awajtustinuitai. 15 Wína Apaachirnau aa nuka mash winaruitai. Tura asamtai Yuse Wakani wína pachitas atumnaka ujatmaktinuitrume tusan tajarme.

16 “Wikia wina Apaachirun wetin asamtai, jumchik arusrumka winaka waitkashtatrume. Nuniangka ukunam jumchik arusrum winaka ataksha waitkatatrume,” Jesús iin turammiaji.

Wake mesekrum pujayatrumek ukunam warastinuitrume timiauri

17 Jesús turammatai ni nuiniatiri ainauti mai nuwamtak chicharnaiyakur:

—¿Ju chichamsha warimpita? Wína Apaachirun wetin asamtai, jumchik arusrumka winaka waitkashtatrume. Nunia ukunam jumchik arusrum ataksha waitkatatrume ta nusha ¿warukang tawa? 18 Jumchik arusrum ta nunasha warina takua tawa tusarkia antatsji, —tunaimiaji.

19 Jesús iniasmi tunaiyakrin, nuna nekaa iin chichartamak:

—Wi atumin chicharkun: ¿Jumchik arusrumka winaka waitkashtatrume, nunia ataksha jumchik arusrum winaka waitkatatrume tajarme nu pachisrumek inintsatasrum wakeraram? 20 Nekasan tajarme: Ju nungkanmaya ainau warasartatui. Antsu atumka wake mesekrum pujusrum juutiatrume. Atumka wake mesekrum pujayatrumek, ukunmaka warastinuitrume. 21 Nintimrataram: Nuwa jurertin kintari jeamtai, jatema wait waja pujuuyi. Tura uchin wainak waraak, wait wajakmaurinka kajinmini. 22 Atumsha nunisrumek yamaikikia wake mesekrum pujarme. Turayatrum ataksha wi wantinkamtai, wína waitkaram, atumi nintijai nukap warastinuitrume. Nu waraamuka tuke nangkankashtinuitai.

23 “Nu kintatikia winaka pengké kichkisha inintsashtinuitrume. Antsu nekasan tajarme: Wína naar pachisrum wína Apaachir seakrumningkia mash suramsatnuitrume. 24 Yamaisha wína naar pachisrumka wína Apaachirsha pengké seaatsrume. Antsu yamai nangkamsaram seataram. Atum seakrumningkia, niisha nukap warastaram tusa atumin waramtikramsatnuitrume,” Jesús turammiaji.✡

Jesucristo tuke nepetminuitai

25 Nunia ataksha Jesús iin chichartamak:

—Wikia atumin chichaman ujaaknaka, tuke nuikiartutai chichamjai ujayajrume. Antsu kinta jeamtai, nuikiartutai chichamjaingkia ukunmaka ujakchatnuitjarme. Antsu wína Apaachirun pachisan paan ujaktinuitjarme. 26-27 Nu kinta jeamtai, atumka wína anentu asaram, wína pachitsaram: Nekasampi iin anenmau asa, ni Apaachirinia jiinki iin tarutramji, tu nintimsaram pujau asakrumin, wína Apaachirka atumin anenmawai. Tura atumin anenmau asamtai, wikia atumin pachisan wína Apaachirun seatinuitjarme tatsujrume, antsu atumka wína naar pachisrum wína Apaachir seatnuitrume. 28 Wikia wína Apaachirnia jiinkin, ju nungkanam taawitjai. Tura yamaikia ju nungkan ukukin, ataksha Apaachir pujamunam waketjai, —turammiaji.

29 Turammatai ni nuiniatiri ainauti Jesús chicharkur:

—Yamaikia nuikiartutai chichamka ujakratsuk, nekasam paan etseru weame. 30 Ameka mash nekawaitme. Tura aints amin ininmatsaing, pengker aimiat nekawaitme. Tura asakmin nekasampi Yus akupkamuitme taji, —timiaji.

31 Tu tinu asakrin Jesús iin chichartamak:

—¿Nekasrum yamaikia Yus akupkamuitme turutrumek? 32 Antsu wikia tajarme: Nu kinta jeatatui timiaja nuka yamaikia tsawaatnak wajasi. Tura asamtai atumka mash wína ukurkiram kanartatrume. Antsu wína Apaachirka wijai pujau asamtai, wikikia juwakchatatjai. 33 Tura asamtai wina nintimtursaram angkan pengker pujusmintrum tusan, nunasha tajarme. Ju nungkanam pujakrumka wait wajaktinuitrume. Antsu wi ju nungkanam aa nuna mash nepetkau asamtai, atumsha napchauka nintimtsuk pujustaram, —Jesús turammiaji.✡

17

Jesús ni nuiniatiri ainaun pachis Yusen seamuri

1 Nunia Jesús chichas umis, nayaimpinmanini pangkai jiimias Yusen seak:

“Apaachiru, yamaikia wína kintarka jeayi.

Tura asamtai ami uchiram asan,

ami kakarmarmin inakmastasan wakerau asamtai,

amesha kakarmaram inakmasta.

2 “Tura wína aintsur ame surusume nuka

pujut nangkankashtinun jukiarat tusam,

ameka mash aints inarta tusam,

kakarmaram surusuitme.

3 “Apaachiru, ameketme Yusem.

Chikich Yuska pengké atsawai.

Tura asamtai aints ainau aminak:

Ameketme Yusem tusar, tura winasha: Jesucristoka Yus akupkamuitai turutinau asar,

pujut nangkankashtinun jukiartin ainawai.✡

4 “Wikia ju nungkanam pujusan,

ame turata turutmiame nunaka mash umikuitjai.

Tura asan amin pengker awajnuyajme.

5 “Tura asamtai Apaachiru,

yaanchuik nungka najanchamning wi amijai pujamtai,

pengker awajtinuyame nunismek yamaisha pengker awajtusta.

6 “Ame ju nungkanmaya ainau

wina surusmiame nunaka

ami naarmin pachisan

tenapkesan nekamtikiamu asar

aminu ainawai. Tura aminu asaramtai

aminu aarti tusam surusuitme.

Turamu asar ami chichamin umirtamin ainawai.

7-8 “Ame wína chichamur etserkata tusam akuptukmiame nunaka miatrusnak umikuitjai.

Tura asamtai jusha wína chichamrun antukar jukiarmiayi.

Tura asar nekasampi Yus akupkamuitme tinawai.

Tura wína chichamrun

nekas aminuitai tusar nekainawai. Tuminau asar,

ame surusmau ainauka

mash ninu ainiaji tusar nekainawai.

9 “Aminu asaramtai,

juna pachisan seatjame.

Ju nungkanmaya ainau aminuchu asaramtai,

nuna pachisnaka seatsjame. Antsu wína surusmiame juka aminu asaramtai,

juna pachisan seatjame.

10 “Mash aminu aa nuka winaruitai.

Tura asamtai wína aintsur ainauka aminu ainawai.

Tura asar winaka:

Ameketme juuntam tusar

pengker awajtinawai.

11 “Wikia yamaikia amin winitin asan,

ju nungkanmaka pujuschatatjai. Antsu ju ainauka juni tuke juwakartatui.

Tura asamtai Apaachiru,

nekas pengker asam,

wisha amijai kichik ajina nunisrik, jusha mash iruntrar kichkia nunisarang arti tusan,

ami kakarmarmijai ame surusmau ainauka wainkata.

12 “Wikia ju nungkanam pujusan,

wína aintsur ainaunka ame surusmiame junaka ami kakarmarmijai mash pengker wainuyajai.

Tura asan, kichkisha mengkakchajai.

Antsu ami chichamim yaanchuik aarmau aa nuna umiktas,

kichik aints tuke mengkakatin asa,

ningki wakerak mengkakawaitai.✡

13 “Yamaikia ame pujamunam winitatjai.

Tura juni pujusan

wi waraaja nunisarang

wína aintsur ainausha warasarti tusan seajme.

14 “Wína aintsur ainaun

ami chichamin ujayajai. Wikia ju nungkanmayanchuitjai.

Tura jusha nunisarang ju nungkanmayanchu asaramtai,

ju nungkanmaya pasé aints ainau

junaka nakitin ainawai.✡

15 “Tura wainiatnak

yamaikia ju nungkanmaya jiikiarta tusanka seatsjame.

Antsu Satanás ju aints ainau nepetkai tusam,

ayamrukta tusan seajme.

16 “Wisha ju nungkanam

tuke pujuschatin asamtai,

jusha nunisarang ju nungkanmaka

tuke pujuschartin ainawai.

17 “Ami chichamim nekas aa nujai ami aintsrum pengker awajsata.

Ame chichameka nekasaintai.

18 “Ame junia aints ainamunam

wína akuptukmiame nunisnak

wisha junia aints ainamunam

niincha akupinajai.

19 “Aminu aintsrum asar,

tuke inaitsuk ami wakeramurmin najanawarti tusan,

nu aints ainauncha pengker awajsatasan

ami wakeramurmin tuke najanin ajai.

20 “Juni wijai iruntrar pujuina

nunak pachisnaka seatsjame.

Antsu ukunam ju aints ainau chichamen antukar:

Wína nekasampita turutiartin ainaun

nunasha pachisan amin seajme.

21 “Ameka Apaachiru wína pujurtame.

Tura wisha amin pujaja nunisarang niisha iijai pujusarti tusan seajme.

Tura mash iruntrar kichkia nunisarang nintimsar pujuinamtai,

ju nungkanmaya ainau nuna wainkar,

nekasar wína pachitsar:

Nekasampi Yus akupkamuita

turutiarat tusan seajme.

22 “Ame wijai kichkia nunisrik pujaji nunisarang niisha pujusarti tusam,

wína pengker awajtusume. Tura asakmin wisha nunisnak

niincha pengker awajinajai.

23 “Amesha wini pujurtakmin,

wisha ni nintin engkemau asamtai,

pengké kichkia nunisarang pujusarti tusan seajme.

Tura tu pujuinamtai,

ju nungkanmaya ainau

nuna wainkar wína pachitsar:

Nekasampi Yus akupkamuita tusar nekaawarti.

Tura amin pachitmasar:

Ni Uchirin aneawa nunisang

ni aintsri ainauncha aneawai

tusar nekarawarti tusan seajme.

24 “Apaachiru, ameka nungkaka najantsuk winaka tuke anentin asam,

aints wína surusmiame nuka

mash wainkata turutin asakmin,

wína kakarmarsha ame surusmiame nunaka

niisha wainkarti tusan wakerajai.

25 “Apaachiru, nekasam pengkeraitme.

Ju nungkanmaya ainauka

amin nekarminachu wainiatnak

wikia wainjame. Tura ame wína surusmiame nusha

mash wína pachitsar: Ameka Yus akupkamuitme tusar nekarinawai.

26 “Wikia ni nintin pujamtai,

ameka tuke wína anenme nunisarang niisha aneniarti tusan,

wína aintsur ainaun

ami naarmin pachisan nekamtiknuyaja nunaka tuke nekamtikiatatjai,”

Jesús Yusen seak timiayi.

18

Jesúsan achikmauri

(Mat. 26.47-56; Marc. 14.43-50; Luc. 22.47-53)

1 Nunia Yusen sea umis, Jesús ni nuiniatiri ainautijai entsawach Cedrón tutai katingkiar, numi arakmaunum wemiaji. 2 Jesús iijai tuke nuni iruntrau asamtai, Judascha niin suruktas wakerau asa, nu numi arakmaunaka nuwaapita tusa nekauyayi. 3 Tura asamtai Judas sacerdote juuntri ainaun, tura fariseo ainauncha ujaak: Suntarum tsangkatruktaram tamati, niisha suntar ainaun, tura Yus seatai juun jea wainin ainauncha Judasjai wearti tusar akupkarmiayi. Turinamtai nangkijai, tura saapijai, tura namparingjai, tura kantiinasha takusar, Jesúsan achikiartas tariarmiayi. 4 Turinamtai Jesúska ukunam atiniun mash nekayat, numi arakmaunumia jiintuki:

—¿Yaachia earme? —timiayi.

5 Tu iniam aiminak:

—Nazaretnumia aints Jesús eaji, —tiarmiayi.

Tinamtai Jesús:

—Wiitjai, —timiayi.

Judascha Jesúsan suruktin asa, suntarnum pachinak wajamiayi. 6 Jesús: Wiitjai tamati, shaminak waketkamawar nungkanam ayaararmiayi. 7 Tuminamtai Jesús ataksha iniak:

—¿Yaachia earme? —timiayi.

Tu iniam ataksha aiminak:

—Nazaretnumia Jesús eaji, —tiarmiayi.

8 Tu tinam Jesús chichaak:

—Yanchuk wiitjai tajarme. Wína achirkatasrum eatkurmeka, ju aints wijai wajainauka wearat tusaram akupkataram, —timiayi.

9 Jesús nuna tusa, ni Apaachirin nuwik seak: “Aints wína surusmiame nunaka kichkisha mengkakchajai,” tímia nuna umiktas timiayi. 10 Tamati nunia Simón Pedro saapin takaku asa, saapin engketirinia kuinak sacerdote juuntri inatiri kuwishin untsurinini met charutkamiayi. Nu aintsu naaringkia Malcoyayi. 11 Turamtai Jesús Pedron chicharak:

—Saapiram engketirin engkeata. ¿Wína Apaachirka wait wajaktatme turutmia nunisnak wait wajakchatnukitaj? —timiayi.

Sacerdote apuri jeen jukimuri

(Mat. 26.57-58; Marc. 14.53-54; Luc. 22.54)

12 Tamati suntar ainau ni apurijai, tura Yus seatai wainin ainaujai irunturar Jesúsan achikiar jingkiawarmiayi. 13 Nunia Anása jeen jukiarmiayi. Anáska Caifása juuntri ayayi. Tura Caifás nu musachtin sacerdote apuri ayayi. 14 Nu Caifáska yaanchuik judío ainaun chicharak: “Aints mash jakarai tusar ¿kichik aintsuk maatin pengkerchaukai?” tímia nuka nuwaitai.✡

Pedro waitruamuri

(Mat. 26.69-70; Marc. 14.66-68; Luc. 22.55-57)

15 Jesúsan jukiaramtai, Simón Pedro chikich nuiniatirijai: Jiitai tusar weriarmiayi. Tura apu jeen jear, chikich nuiniatiri sacerdote apuri waintai asa, Jesúsjai apu jeen wayaamiayi. 16 Tura wayaamtai Pedro aanum juwakmiayi. Turamtai nu Jesúsa nuiniatiri nuwa waiitin wainin wajamia nuna Pedron pachis aujak:

—Jusha wayaati, —tamati nuwa: Ayu tusa Pedron wejaamiayi. 17 Pedro wayaamtai, nu nuwachikia waiitin wainin asa, Pedron chicharak:

—¿Amesha Jesúsa nuiniatirinchukitam? —tu iniam Pedro aimiak:

—Atsa, wichawaitjai, —waitrak timiayi.

18 Nuna tusa ukuki, micha asamtai, sacerdote apuri inatiri irunu, tura Yus seatai jean wainin irunusha jin keemakar jinam ayaamsar wajasarmiayi. Tuminamtai Pedrosha nuni pachinak anumak wajasmiayi.

Sacerdote apuri Jesúsan iniasmauri

(Mat. 26.59-66; Marc. 14.55-64; Luc. 22.66-71)

19 Nuna turinai sacerdote apuri Jesúsan iniak:

—¿Ami nuiniatirmesha ya ainia? ¿Tura warimpia ami nuiniatirmesha nuininuyame? —timiayi. 20 Tu iniam Jesús aimiak:

—Wikia mash aints antinamunam chichauyajai. Iruntai jeanmasha tura Yus seatai juun jeanmasha, tura judío mash iruntramunmasha aints ainaun tuke nuininuyajai. Antsu uuknaka chichachuyajai. 21 ¿Waruka winasha inintrume? Winaka inintsuk wína chichamrun antukaru ainau iniasta. Nuka wi chichakmaunka nekawaru asar ujatmakartatui, —timiayi.

22 Tamati Yus seatai wainin kichik nuni wajau Jesúsa yapiin paat awati:

—¿Warukaya sacerdote apurisha tuusha chicharme? —timiayi. 23 Tamati Jesús ayaak:

—¿Tuna wi napchaunasha chichaaja? Tura wi taja nuka pengker wainiatmesha ¿waruka awattame? —timiayi.

24 Tamati nunia Anás: “Ju aints jingkiataram,” tusa Jesúsan sacerdote apuri Caifás naartinnum akupkamiayi.

Pedro ataksha waitruamuri

(Mat. 26.71-75; Marc. 14.69-72; Luc. 22.58-62)

25 Anása jeen Jesúsan iniinak pujuinai, Pedro aanum jin ayamak wajamiayi. Nuni wajamtai, aints ainau iniinak:

—¿Amesha Jesúsa nuiniatirinchukitam? —tiarmiayi.

Tu tinamaitiat Pedro ayaak:

—Atsa, wichawaitjai, —timiayi.

26 Tamati sacerdote apuri chikich inatiri Malco naartinun Pedro kuwishin charutkamia nuna weari Pedron chicharak:

—¿Numi arakmanum aujai wajamin wi wainkachmakjam? —timiayi.

27 Tu iniamaitiat Pedro ataksha waitrak:

—Atsa, —tamati atash shinimiayi.

Pilato Jesúsan iniasmauri

(Mat. 27.1-2, 11-14; Marc. 15.1-5; Luc. 23.1-5)

28 Nunia Caifása jeenia Jesúsan jukiar romano apuri chicham nekatai jeanam jeeniarmiayi. Yamai tsawaarai jeeniarai: Iikia judío asar, judíochu jeen wayaarkia, Pascua fiestati yuwinamunmak iikia yuwachminuitji, tu nintimrar, romano apuri jeen wayaacharmiayi. 29 Tuminau asaramtai, Pilato nu aints ainaujai chichastas jiinki iniak:

—¿Ju aincha warí tunaana turini? ¿Atumsha warintrume? —timiayi.

30 Tu iniam aiminak:

—Ju aintska tunau turichuitmataikia, iikia aminka itachminuitji, —tiarmiayi.

31 Tinamtai Pilato chicharak:

—Atumek ju aintska jukiram, atumi juuntri chichamen umirkuram, ni tunaari nekarataram, —tamati judío juuntri aiminak:

—Antsu judío ainautikia aints kichkisha maachminuitji. Romano ainautiram ii apuri asaram, nuka pe surimu wearme, —tiarmiayi.

32 Jesús yaanchuik chichaak: Tu mantuatin ainawai tinu asamtai, ni timiaurin miatrusarang umikiarmiayi.✡

33 Judío juuntri tinamtai, Pilatoka ataksha chicham nekatai jeanam waya, Jesúscha wayaati tusa untsukmiayi. Tura Jesús wayaamtai iniak:

—¿Nekasmek judío ainau apurintam? —timiayi.

34 Tu iniam Jesús ayaak:

—¿Amek nintimsamek inintam? ¿Turachkumka chikich aints wína pachitsar ujatmakaramtaik winaka turutam? —timiayi.

35 Tamati Pilato ayaak:

¿Wikia judíokitaj? Ami aintsrum ainau sacerdote juuntri ainaujai aminka juningkia itarmiari. ¿Warí tunaawa turamame? —timiayi.

36 Tu iniam Jesús aimiak:

—Wikia ju nungkanmaya ainau ni inatirin inawa nunisnaka inatsjai. Wikia ju nungkanmaya ainawa nunisnak wína nuiniatirun ínamtaikia, nuka maanikiartinuitai. Turamtaikia judío juuntri ainauka winaka achirkacharaintai. Antsu wi inamuka junianchuitai, —timiayi.

37 Tamati Pilato iniak:

—Takumka ¿nekasmek apuitam? —timiayi.

Tu iniam Jesús aimiak:

—Ja ai, ame tame nuka nekasam tame. Wiitjai apu. Ju nungkanam akiinau asan, chicham nekas aa nuna etserkatasan juningkia taawitjai. Tura asamtai chicham nekas aa nuna umirinauka wi taja nuna mash antinawai, —timiayi.

38 Tamati Pilato chicharak:

—¿Nekas chichamsha warimpita? —timiayi.

Jesús jakati timiauri

(Mat. 27.15-31; Marc. 15.6-20; Luc. 23.13-25)

Nuna tusa ukuak, Pilato ataksha judío ainaujai chichastas jeanmaya jiinki chicharak:

—Ju aintsu tunaarinka kichkisha nekarachjai. 39 Antsu Pascua fiesta jeamtai, atum wína seatkurmin kichik achikmaun jiikin akupnuyajai. ¿Yamaikia itiurkatjak? ¿Ju judío ainautirmin apurinash jiikin akupkataj? —timiayi.

40 Tu iniamaitiat aints ainau untsuminak:

—Atsa. Juka akupkaip. Antsu Barrabás jiikim akupkata, —tiarmiayi.

Nu Barrabáska kasa aintsuyayi.

19

1 Tu tinam Pilato suntar ainaun Jesúsan katsumkarat tusa jeanmayan jiiki akupkamiayi. 2 Turamtai suntar ainau tsengkrutin jangkin najatawar tsengkrumtikiarmiayi. Nunia apu wejmakrin kapantakun antsrarmiayi. 3 Nunia kichik kichik Jesús wajamunam weriar chicharinak:

—Judío Apuria, pengker pujusta, —tusar yapiin awatiarmiayi.

4 Turinamtai Pilato ataksha jiinki aints ainaun chicharak:

—Jiistaram. Wikia au aintsu tunaarinka kichkisha nekarachjai. Nu nekaataram tusan, ataksha jiiktajai, —timiayi.

5 Tamati Jesús jangkin tsengkruk, tura wejmak kapantakun entsar jiinkimiayi. Tura jiinkiamtai Pilato aints ainaun chicharak:

—Ju aintska jiistaram, —timiayi.

6 Jesús jiinkiamtai, sacerdote juuntri ainau, tura Yus seatai jean wainin ainausha Jesúsan jiisar kakarar chicharinak:

—Numi ajintruam maata, —tiarmiayi.

Tu tinamtai Pilato chicharak:

—Atumek jukiram numinam ajinkaram maataram. Wikia ju aintsu tunaarinka pengké nekarachjai, —timiayi.

7 Tamati judío juuntri ainau aiminak:

—Juka Yuse Uchirinjai tinuyayi. Ii umiktin chicham tu aarmawaitai: Aints tu chichauka maatnuitai, —tiarmiayi.

8 Tu tinamtai Pilato nuna antuk nuna nangkamasang shamkamiayi. 9 Tura ataksha chicham nekatai jeanam waya, Jesúsan iniak:

—¿Amesha tuniayainme? —tamaitiat Jesúska aikchamiayi.

10 Tura aimtsuk wajamtai, Pilato chicharak:

—¿Warukaya winasha airtsume? Wi wakeraknaka numinam ajinkaram maataram tiinjame. Turachkunka jiikin akupkainjame. ¿Ameka nuka nekatsmek? —timiayi.

11 Tamati Jesús ayaak:

—Yus surimramtaikia, winaka mantuachminuitme. Tura asakmin wína amin surutkauka amin nangkamasang nukap tunaawitai, —Jesús timiayi.

12 Nuna tinu asamtai Pilatoka: ¿Itiurak Jesúsan jiikin akupkaintaj? tu nintimmiayi. Antsu judío juuntri ainau chicharinak:

—Ju aints akupkamka, juun apu Césari amikringkia achatatme. Aints ningki: Apuitjai tumamuka juun apu Césari nemasentai, —tiarmiayi.

13 Nu tinamun antuk Pilato: “Jesús aanum jiiktaram,” tusa akupak, chicham nekatai keemtainum keemsamiayi. Nu keemtaikia kaya metek paparmau ayayi. Nu wekaataingkia judío chichamejai Gabata inaikiamuyayi. Nuka iiti chichamejaingkia Pata Kaya taku tawai. 14 Pascua fiesta tsawaatsaing, tsaa yakí waakai, Pilato judío ainaun chicharak:

—Pai, atumi apuri jiistaram, —timiayi.

15 Tamaitiat untsuminak:

—Jakati, jakati, numinam ajintruam maata, —tiarmiayi.

Tu chicharinam Pilato chicharak:

—Atumi apuri wainiatnakeash ¿numinam ajinkan maataj? —timiayi.

Tu iniam sacerdote apuri ainau aiminak:

—Ii apuringkia kichkitai, nuka Césarkitai, —tiarmiayi.

16 Tu tinamtai Pilato Jesúsan numinam ajinkar maawarat tusa akupkamiayi. Tura akupkamtai suntar ainau Jesúsan jukiarmiayi.✡

Jesús numinam ajinkar maamuri

(Mat. 27.32-44; Marc. 15.21-32; Luc. 23.26-43)

17 Juwinam Jesús numi winangmaun ningki nanaki suntar ainaujai mura muuk ukunch tutainum wearmiayi. Nuka judío chichamejaingkia Gólgota taku tawai. 18 Nuni jeamtai, suntar ainau jimia aintsun numi winangmanum ajinkarmiayi. Nunia Jesúsan japen ajinkarmiayi. 19 Nuna eemkar: Pilato turataram tusa akupkamu asar, Jesúsa muuken yakinini tatang aarmaun numi winangmanum nujtukarmiayi. Tura nu tatangnum aarmauka nuwaitai: “Juka Nazaretnumia Jesúsaitai, judío apurintai.” 20 Nu aarmauka judío chichamejai, tura griego chichamejai, tura romano chichamejaisha aarmauyayi. Tura yakta aarin Jesús numinam nenaamu asamtai, judío untsuri nuni wekajinak nu aarmaunaka aujiarmiayi. 21 Turinau asaramtai, sacerdote juuntri ainau nuna wainkar, Pilaton jeariar chicharinak:

—Ameka judío apurintai tuuka aatsuk ningki: ‘Judío apurinjai tumammiayi,’ tu aarta, —tiarmiayi.

22 Tinamaitiat Pilato ayaak:

—Wi aarja nuke ati, —timiayi.

23 Suntar ainau Jesúsan numi winangmanum ajintawar umisar, cuatro (4) aints asar, Jesúsa entsatirin ii jukimi tusar, jurukiar akankarmiayi. Tura Jesúsa wejmakri aparchamu aya najanamu asamtai, 24 suntar ainau chichainak:

—Juka jaakchami. Antsu suerte nakurusar ¿yáki juna jukit? tusar nekaami, —tunaiyarmiayi.

Turinau asar yaanchuik Yuse chichame aarmawa nunisarang umikiarmiayi. Nu aarmauka nuwaitai: “Suerte nakurusmi tusar, wína entsatirun jurutkiarmiayi.” Tu aarmau asamtai, suntar ainau nunisarang turuwarmiayi.✡

25 Turinamtai Jesúsa nukuri, ni kai Cleofasa nuwari Maríjai, nunia Magdalanmaya Maríjai Jesús nenaamunam arakchichu wajaarmiayi. 26 Nuni wajainamtai Jesús nukurin wainak, tura winasha, ni aneetairi nuiniatiri asamtai, nukurijai tsaniasan wajai waitak, ni nukurin chicharak:

—Nukuachi, juka ami uchiram ati, —timiayi.

27 Nunia winasha chichartak:

—Juka ami nukuram ati, —turutmiayi.

Turutin asamtai wisha Jesúsa nukurin ukunam wína jearun jukimiajai.

Jesúsa jakamuri

(Mat. 27.45-56; Marc. 15.33-41; Luc. 23.44-49)

28 Nunia Jesús mash umiku asa, nuna nekaa, Yuse chichame yaanchuik aarmaun umiktas:

—Kitamajai, —timiayi.

29 Tamati aints muits tuupchinam vino churin atun wainak, uruchjai chupir, sapapjai mukunat tusa aapamiayi. 30 Turamtai Jesús vino churiniun mukuna nunia chichaak:

—Mash umikjai, —tusa tsuntsuma jakamiayi.

Mijiarnum nangkijai ijumuri

31 Nu kinta Pascua fiesta tsawaatsaing turuawaru asamtai, kashin tsawaar nekas ayamtai kinta atin asamtai, judío juuntri ainau chicharinak:

—Nu kintaka aints numi winangmanum ajintamu ainau nunisarka nemascharti, —tusar, Pilaton weriar chicharinak:

—Numi winangmanum ajintamu ainau wári jakarat tusar, suntar ainau weriar kangkajin kupikiarti. Nunia jakaramtai, numinmaya jukiarat tusam, chicham akupkata, —tiarmiayi.✡

32 Tu tinamtai Pilato: Ayu tusa chichaman akuptukmau asar, suntar ainau Jesúsnum ayamas netimia nuna kangkajin kupikiarmiayi. Nunia kichnasha nunisarang kupikiarmiayi. 33 Turuwar Jesúsa kangkajisha kupirkatai tusar weriar, jiamaitiat yanchuk jakaun wainkarmiayi. Tura wainkar kangkajin kupirtsuk inaisarmiayi.

34 Tura wainiat kichik suntar ¿nekasash jaka? tusa nangkijai Jesúsa mijiarin ijiumiayi. Tura ijium numpasha, nunia yumisha kitamiayi. 35 Nunaka wikia nekasan wainkau asan etserjai. Atumsha nekaaram nekasampita titaram tusan ujaajrume. Wi nekasan nuna wainkau asan, wi taja nuka nekasaintai. 36 Jesúsa kunchin kupikcharu asar, Yuse chichame yaanchuik aarmawa nunisarang umikiarmiayi. Nu aarmauka nuwaitai: “Ni kunchin kichkisha kupirkachartinuitai.”✡

37 Nangkijai ijiumia nusha chikich aints Yuse chichame yaanchuik aarmia nunisang umikmiayi. Nu aarmauka nuwaitai: “Nangkijai ijuarmia nuka niincha wainkartinuitai.” Tu aarmauyayi.✡

Jesúsa iwiarsamuri

(Mat. 27.57-61; Marc. 15.42-47; Luc. 23.50-56)

38 Suntar nuna mash umisaramtai, Arimateanmaya aints José naartin Pilatonam we: Jesúsa namangken jukin iwiarsatjai tusa seamiayi. Tu seam Pilato ayu tamati, José Jesúsa namangken jukimiayi. Nu Joséka Jesúsa nemarnutiat, judío ainaun shamak nekarawarai tusa, uumak Jesúsan nemarnuyayi. 39 Turamtai Nicodemosha yaanchuik Jesúsan chichastas kashi tarimia nu kungkutin mirra tutain chikich kungkutijai pachimramun treinta (30) kilon sumak tarimiayi.✡

40 Tura taa, José Nicodemojai Jesúsa namangken jukiar, tarach sarmanam nu kungkutijai ukatrar, Jesúsa namangken kangkararmiayi. Judío ainautikia jakaru ainau tu iwiarniaji. 41 Jesús numi winangmanum jakamia nuna ayaamas numi arakmau ainau wajaarmiayi. Nuni jakau iwiartai pampa najanamu yamaram amiayi. Tura yamaram asamtai, aints kichkisha nuni iwiarsachmauyayi. 42 Nu kinta judío ayamtai kinta asamtai, tura nu jakau iwiartaingkia arakchichu asamtai, Jesúsa namangken nuni iwiarsarmiayi.

20

Jesús jakamunmaya nantakmiauri

(Mat. 28.1-10; Marc. 16.1-8; Luc. 24.1-12)

1 Tuming kinta kashik paantratsaing, Magdalanmaya Marí Jesúsa iwiarsamurin jiistas wemiayi. Tura nuni jea, kaya juuntan waanam ututkarmia nuna urankaun wainkamiayi. 2 Nuna wainak, Simón Pedro pujamunam ampuki waketkimiayi. Wisha Jesúsa aneetiri nuiniatiri asan, Pedrojai tsaniasan nuni pujumiajai. Tura Marí taa iin chichartamak:

—Ii Apuri namangke iwiarsamunmayan jukiari. Tura tunintsuk ukusarma nuka nekatsji, —turammiaji.

3 Turammatai iisha Pedrojai jiinkir iwiarsamu jiistasar werimiaji. 4 Iikia mai tsaniasar ampukir weayatrik, wiyá Pedron nangkaikin, Jesús iwiarsamunam jeamiajai. 5 Tura ututsuk tekenan jiikman, Jesúsa namangkenka waintsuk antsu ni kangkarmaurinak wainkamiajai. 6 Wi turamtai, Simón Pedro ukunam taa, wajatsuk iwiarsamunam utukmiayi. Tura utuk Jesús kangkarmau tarachik tarachik nuni tepaun wainkamiayi. 7 Tura muuken nukukmausha niish nanenar tepaun wainkamiayi. 8 Turamtai wisha eemkan jeayatun, iwiarsamunam wayaachu asan, wisha uku wayaan, tarach mash amia nuna wainkan: Nekasampi nantaki, tu nintimramiajai. 9 Yuse chichame yaanchuik Jesúsan pachis: Jakamunmaya nantaktinuitai, tu aarmau wainiatrik, nu tarach wainchakrikia: Nekasampi nantaki tuuka nintimtsuk pujumiaji. 10 Tura nunia jiinkir ii pujutirin waketkimiaji.

Magdalanmaya Marín Jesús wantintukmauri

(Marc. 16.9-11)

11 Ii waketkiarin, Marí taa, Jesús iwiarsamunam ayaamas juutu wajamiayi. Tura juutak tekenas iwiarsamun jiistaj tusa, 12 Jesúsa namangke atsayat, Yuse awemamuri jimiar wejmakan pujun entsarinaun, kichka nuwik Jesúsa namangke tepamunam muukenini pujaun, tura kitcha nawenini pujaun wainkamiayi. 13 Turamtai Yuse awemamuri Marín iniinak:

—¿Waruka juutme? —tiarmiayi.

Tu tinam nuka aimiak:

—Wína Apuru namangken jurutkiaru asaramtai, tunintsuk ukusarma tusan, nekachu asan juutjai, —timiayi.

14 Nuna tusa tuntupenini pajas jiimkama, Jesús wajaun wainkayat Jesúsapita tusangka nekaachmiayi. 15 Turamtai Jesús Marín iniak:

—¿Warukaya juutme? ¿Yaachia eame? —timiayi.

Tu iniam Marí: Ju aintska numi arakmaun wainutskita, tu nintimias:

—Ame ni namangke jukinuitkumka, juni ukusmajai tusam ujatkata. Turakmin wi jurumkitjai, —timiayi.

16 Tamati Jesús chicharak:

—María, —timiayi.

Tamati nuna pajas jiis, judío chichamejai chicharak:

—Rabuni, —timiayi. Nuka iiti chichamejaingkia nuikiartinu taku tawai.

17 Tamati Jesús chicharak:

—Wína Apaachir pujamunam wakachu asamtai achirkaip. Antsu wína aintsur pujuinamunam weta. Tura ujaakum: Wína Apaachir pujamunam weajai. Nusha atumi Apaachirintai. Tura wína Yusur pujamunam weajai. Nusha atumi Yusrintai tusan tajarme, tawai tita, —timiayi.

18 Nuna timiau asa, Magdalanmaya Marí waketki, Jesúsa nuiniatiri ainautin chichartamak:

—Wi nekasan ii Apurin wainkajai. Tura tita tusa akaturmayi, —turammiaji.

Ni nuiniatiri ainau wantintukmauri

(Mat. 28.16-20; Marc. 16.14-18; Luc. 24.36-49)

19 Nu tuming kinta kintamaunum Jesúsa nuiniatiri ainauti judío juuntri shamakur, epeemir iruntrar pujarin, Jesús waitin uratsuk aneachmau jeanam waya japen wajas iin chichartamak:

—Pengker nintimsaram pujustaram, —turammiaji. 20 Nunia ni uwejencha, tura ni mijiarincha inakturmasmiaji. Turamtai ii Apuri wainkar warasmiaji. 21 Tumakrin Jesús ataksha chichartamak:

—Pengker nintimsaram pujustaram. Wína Apaachir wína akuptukmia nunisnak wisha atumnasha akupkatatjarme, —turammiaji.

22 Nunia suut umpunmi iin chichartamak:

—Yuse Wakani atumi nintin engkemati. 23 Atumka aintsu tunaari Yus sakarti takurminka, ni tunaarinka sakartatui. Tura aintsu tunaari Yus sakarchati takurminkia, ni tunaarinka sakarchatatui, —Jesús turammiaji.✡

Tomás Jesúsan wainkamuri

24 Jesús nu jeanam wayaamunmaka Tomás Jimiamramu naartin Jesúsa nuiniatirintiat iijaingkia iruntrachmiayi. 25 Tura asamtai ukunam chikich nuiniatiri irunuti Tomás ujaakur:

—Ii Apuri wainkaji, —timiaji.

Tu ujaamaitiat Tomás iin chichartamak:

—Atsa, ni uwejen jirujai jinkamurin takaschanka, tura nangkijai ijumurin uwejrujai inurkachnaka, nekasampita tichatatjai, —turammiaji.

26 Nunia chikich tumingtin ataksha Jesúsa nuiniatiri ainautikia mash iruntramiaji. Tura Tomáscha iin pachinkamiayi. Turamtai waiti epenmiau wainiat, Jesús aneachmau waya, japen wajas iin chichartamak:

—Pengker nintimsaram pujustaram, —turammiaji.

27 Nunia Tomásan chicharak:

—Tomása, ami tsaranchikmijai wína uwejur ijumur inukam takasta. Tura uwejmijai mijiarur inukam jiitrusta. Tura nekaschawaitai turutsuk, antsu nekasampita turuttia, —timiayi.

28 Tamati Tomás aimiak:

—Nekasampi wína Apuruitme. Tura nekasampi wína Yusruitme, —timiayi. 29 Tamati Jesús chicharak:

—Tomása ¿wína waitkam nekasampita turutmek? Antsu aints wína waittsuk pujuinayat nekasampita turutinauka winaka nekasar timiá pengker nintimturinawai, —timiayi.

¿Ju papikia waruka aarmawaita?

30 Jesús chikich wainchati takatnasha untsuri turamia nusha ni nuiniatiri ainauti wainkamiaji. Antsu ju papinumka mashkia aarchamuitai. 31 Tura Jesús nekasampi Yus akupkamuita, tura nekasampi Yuse Uchirinta titaram tusan, tura tu nintimtakrum pujut nangkankashtin jukimnuram tusan, ju papinaka aatjarme.✡

21

Siete nuiniatiri ainaun Jesús wantintukmauri

1 Jesús jakamunmaya nantaki, ataksha Tiberias kucha kaanmatkarin wekaas, ni nuiniatiri ainautin wantinturmakmiaji. 2 Nuni Simón Pedro, nunia Tomás Jimiamramu naartin, nunia Natanael, Caná yaktanmaya Galileanmaya aintcha nusha, nunia wi, nunia wína yatsursha, chikich jimiar Jesúsa nuiniatirijai iruntrar pujumiaji. 3 Iikia iruntrar pujarin, Simón Pedro iin chichartamak:

—Namakan achiktasan weajai, —turammatai iisha:

—Iijai wemi, —tusar jeanmaya jiinkir kanu juunum engkemrar, kashi red ujua ujuaka namak kichkisha achikchamiaji. 4 Tura tsawaarin Jesús juun kucha kaanmatkarin wantinkamiayi. Tura ni nuiniatiri ayatrik, Jesúsapita tusarkia nekaachmiaji. 5 Turakrin Jesús untsurmak:

—Natsachi ¿namak achikurmek? —turammiaji.

Turammatai iikia:

—Atsawai, —timiaji.

6 Tu aimkurin iin ataksha chichartamak:

—Yamaikia untsurnumanini red ujungtaram. Nuni achiktatrume, —turammiaji.

Turammatai ni tímia nunisrik nangkimiar, namak timiá untsuri shikikiar, redcha jiiktatkamar tujinkamiaji.✡

7 Nuniangka wikia Jesúsa aneetiri nuiniatiri asan, Pedron chicharkun:

—Auka ii Apurintai, —timiajai.

Wi tamati Simón Pedro nuna antuk, misu wajau asa, wejmakrin patasmaun entsar, juun kuchanam ayangmiayi. 8 Turamtai chikich nuiniatiri ainautikia kanujai rednum namak chumpimiau kichik pachak metro japikir kaanmatkanam jeemiaji. 9 Tura kaanmatkanam jear, ji kapaamunam namak jiyamu pangjai wainkamiaji. 10 Turakrin iin Jesús chichartamak:

—Namak achikurme nu jumchik itataram, —turammiaji.

11 Turammatai Simón Pedro reden kaanmatkanam japiki patai, namakan ciento cincuenta y tres (153) nekapmarmiayi. Antsu timiá untsurintiat redenka jaakchamiayi. 12 Nunia Jesús:

—Yuwitaram, —turammiaji.

Turammatai ni nuiniatiri ainautikia: Juka nekas iinu apurintai tu nintimu asar, kichkisha inintrutsuk: ¿Yaachitme? tichamiaji. 13 Nunia mash kaunkaru asakrin, Jesús wajaki, pangkan achik suramsamiaji. Tura namaknasha nunisang suramsamiaji.

14 Jesús jakamunmaya nantaki iwiaaku pujus ni nuiniatiri ainautin nujaingkia kampatam wantinturmakmiaji.

Pedrojai chichasmauri

15 Yutan umis, Jesús Simón Pedron iniak:

—Simónka, Jonása uchiriya ¿ju ainau nangkamasmek timiá wína anentam? —timiayi.

Tu iniam Pedroka aimiak:

—Ja ai, Apuru, wikia aminka pengker nintimtusan pujajme. Amesha nuka nekame, —timiayi.

Tamati Jesús chicharak:

—Takumka uwija uchiri wainua nunismek wína umirtin ainau waitrukta, —timiayi.

16 Tamati Jesús ataksha iniak:

—Simónka, Jonása uchiriya ¿nekasmek anentam? —tu iniam Pedroka aimiak:

—Ja ai, Apuru, amesha nuka nekame. Wikia amin tuke pengker nintimtusan pujajme, —timiayi.

Tamati Jesús chicharak:

—Takumka wína uwijar ainau waitrukta, —timiayi.

17 Nunia ataksha iniak:

—Simónka, Jonása uchiriya ¿nekasmek wína pengker nintimtursam pujam? —timiayi.

Nujaingkia kampatam iniamu asa, Pedroka wake mesekmiayi. Tura ayaak:

—Apuru, ameka mash nekame. Wi amin pengker nintimtusan pujajme tajame nuka nekasaintai tusam nekame, —timiayi.

Tamati Jesús aimiak:

—Takumka wína uwijar ainau waitrukta. 18 Nekasan tajame: Ame natsa akumka wejmakrum entsaram, ame tuningsha wekaasatasam wakerakmeka pachitsuk wekainuyame. Turayatum juuntach wajasakminkia, ami kunturam kutsmarakmin, chikich aints wejmakrumin antstamrartin ainawai. Tura ame nuni weta nakitamin waitminayat, amin achirmakar juramkiartinuitai, —timiayi.

19 Nuna tusa Pedron: Tu mantamawartinuitai tusa ujaak timiayi. Tura tu jakam Yus pengker awajsatnuitme taku timiayi. Nunia Pedron ataksha chicharak:

—Tuke inaitutsuk nemartusta, —timiayi.

Jesúsa aneetiri nuiniatirin pachis chichasmauri

20 Jesús tamati Pedro pajas jiiras winasha Jesúsan nemarai waitkamiayi. Turamtai wikia nekas Jesúsa aneetiri nuiniatiri asan, iisha Jesús jaatsaing, nijai iruntrar yuwakur pujarin, Jesúsnum ayaamsan pujusan niin iniakun: “Apuru ¿amin anangkrama surutmaktata nusha yaachita?” timiajai.✡

21 Tura nuna nintimias, Pedro pajas jiiras Jesúsan iniak:

—Apuru ¿jusha warukatnuki? —turutmiayi.

22 Tama wína pachitas Jesús Pedron ayaak:

—¿Amesha waruka ausha tame? Wi wakeraknaka, juka jatsuk pujaun tarimnawaitjai. Antsu ameka pachitsuk nemartusta, —timiayi.

23 Jesús tu tinu asamtai, chikich nuiniatiri ainau wína pachitsar: Nekasam jakashtinuitme turutin armiayi. Antsu Jesúska: “Wi wakeraknaka juka jatsuk pujaun tarimnawaitjai,” turutmiayi, antsu jakashtinuitme turutanka turutchamiayi. Tura Pedron: —¿Amesha waruka ausha tame? —nunak timiayi.

24 Wikia Juankuitjai, Jesúsa nuiniatirinjai. Ju papinasha aaru asan, mash nekasaintai tajai. Jesúsa aintsrisha nunisarang mash nekasaintai tinawai.

25 Tura Jesúsa turamuringkia untsurintai. Antsu ni turamuri kichik kichik aakrikia papi timiá untsuri aarminuitai. Timiá untsuri aarmaka mash nungkanmasha ukuschamin aminuitai. Maaketai.

* 1:1 (Yuse Chichame ta nuka Yuse Uchirin taku tawai.)

✡ 1:3 (Gén. 1.3-31; Sal. 33.6-7; Col. 1.15-17; Hebr. 1.2; 1.Juan 1.1)

† 1:5 (Nu paaniunam pujauka Cristoyayi.)

✡ 1:8 (Mat. 3.1; Marc. 1.4; Luc. 3.3)

✡ 1:12 (1.Juan 3.1)

✡ 1:14 (Mat. 11.27)

✡ 1:18 (Mat. 11.27; Juan 6.46;10.15)

✡ 1:20 (Juan 3.28)

✡ 1:21 (Mal. 4.5)

✡ 1:23 (Isa. 40.3)

✡ 1:28 (Juan 5.33)

‡ 1:42 (Cefas ta nuka kaya taku tawai. Tura iiti chichamejaingkia ni naaringkia Pedroitai.)

✡ 1:45 (Mat. 2.23)

✡ 1:49 (Mat. 16.16; Juan 6.68-69)

✡ 2:12 (Mat. 4.13)

✡ 2:13 (Ex. 12.1-27; Lev. 23.5-6)

✡ 2:19 (Mat. 26.61;27.40; Marc. 14.58;15.29)

✡ 2:25 (Juan 4.45)

✡ 3:8 (1.Ped. 1.3, 23)

✡ 3:14 (Núm. 21.9; Juan 8.28;12.32-34;19.16)

✡ 3:24 (Mat. 14.3-5; Marc. 6.17-19; Luc. 3.19-20)

✡ 3:28 (Juan 1.20)

✡ 3:35 (Luc. 10.22)

✡ 3:36 (1.Juan 5.12)

✡ 4:9 (Esd. 4.1-5)

✡ 4:10 (Juan 7.37-39; Apoc. 21.6;22.17)

✡ 4:44 (Mat. 13.57; Marc. 6.4; Luc. 4.24)

✡ 4:45 (Juan 2.23)

✡ 4:46 (Juan 2.1-11)

✡ 5:18 (Juan 10.30-38)

✡ 5:32 (Juan 8.13)

✡ 5:36 (Juan 1.19-27)

✡ 5:37 (1.Juan 5.9)

✡ 6:31 (Ex. 16.4, 15)

✡ 6:37 (Jer. 23.4)

✡ 6:46 (Juan 1.18)

✡ 6:69 (Mat. 16.16; Marc. 8.29; Luc. 9.20)

✡ 7:39 (Isa. 55.1-2; Juan 4.10-14)

✡ 7:42 (Miq. 5.2)

✡ 7:53 (Juan 3.1-2)

✡ 8:5 (Lev. 20.10)

✡ 8:12 (Mat. 5.14; Juan 9.5)

✡ 8:13 (Juan 5.31)

✡ 8:28 (Juan 8.28)

✡ 8:34 (Mat. 3.9; Luc. 3.8; 2.Ped. 2.19)

✡ 8:36 (Gál. 5.1)

✡ 8:59 (Juan 10.30-33)

✡ 9:5 (Mat. 5.14; Juan 8.12)

✡ 10:11 (Sal. 23.1)

✡ 10:13 (Juan 21.15-17; 1.Ped. 5.2)

✡ 10:16 (Mat. 11.27; Luc. 15.4-5; Juan 1.18; Hebr. 13.20)

✡ 10:18 (Fil. 2.8)

✡ 10:33 (Juan 5.18;8.58)

✡ 10:40 (Juan 1.28)

✡ 11:1 (Luc. 10.38-39)

✡ 11:27 (Col. 2.12;3.1)

✡ 12:3 (Juan 11.2)

✡ 12:25 (Mat. 10.38-39;16.24-25; Marc. 8.34-35; Luc. 9.23-24;17.33)

✡ 12:32 (Juan 3.14;8.28)

✡ 12:41 (Isa. 6.9-10; Mat. 13.14-15)

✡ 13:15 (Mat. 20.28; Marc. 10.45; Luc. 22.27)

✡ 13:16 (Mat. 10.24; Luc. 6.40; Juan 15.20)

✡ 13:18 (Sal. 41.9)

✡ 13:20 (Mat. 10.40; Marc. 9.37; Luc. 9.48;10.16)

✡ 13:33 (Juan 7.34)

✡ 13:35 (Juan 15.12, 17; 1.Juan 3.23; 2.Juan 5)

✡ 14:6 (Mat. 11.27-28; Juan 6.46; Hech. 4.12)

✡ 14:14 (Mat. 7.7-11; Luc. 11.9-13; Juan 15.7,16;16.23-24; 1.Juan 3.21-22;5.14-15)

✡ 14:15 (1.Juan 5.3)

✡ 14:24 (2.Juan 6)

✡ 15:12 (Juan 13.34;15.17; 1.Juan 3.23; 2.Juan 5)

✡ 15:16 (Mat. 7.7-11; Juan 14.13-14;16.23-24)

✡ 15:17 (2.Juan 5)

✡ 15:19 (Juan 17.14)

✡ 15:20 (Mat. 10.24-25; Luc. 6.40; Juan 13.16)

✡ 15:25 (Sal. 35.19)

✡ 16:24 (Mat. 7.7-11; Juan 14.13-14;15.7,16)

✡ 16:33 (Rom. 8.37; 2.Cor. 2.14; Apoc. 5.5)

✡ 17:3 (1.Juan 5.20)

✡ 17:12 (Juan 13.18)

✡ 17:14 (Juan 15.18-19)

✡ 18:14 (Juan 11.49-53)

✡ 18:32 (Juan 3.14;12.32)

✡ 19:16 (Juan 3.14; Hech. 3.14)

✡ 19:24 (Sal. 22.18)

✡ 19:31 (Deut. 21.23)

✡ 19:36 (Ex. 12.46; Sal. 34.20)

✡ 19:37 (Zac. 12.10; Apoc. 1.7)

✡ 19:39 (Juan 3.1-2)

✡ 20:23 (Mat. 16.19;18.18)

✡ 20:31 (1.Juan 5.13)

✡ 21:6 (Luc. 5.5-6)

✡ 21:20 (Juan 13.25)

Hechos

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

27

28

Cristo Nuiniatiri Ainau Turamuri

1

Yuse Wakani akupkatnun pachis etserkamuri

1-2 Wiitjai Lucasaitjai. Wína aneetir Teófilo: Wi yaanchuik amin papin akuptukmiajme nuna aaran, Jesús nayaimpinmaka watsuk ju nungkanam pujus ni turamurin pachisan, tura ni nuiniarmaurincha pachisan nu nangkamtaik nangkaman, nunaka mash aatramiajme. Jesús nayaimpinam waketkitas ni nuiniatiri ainaun: Wína chichamur etserkataram tusa, yaanchuik Yuse Wakani turata tinu asamtai, ni turatniurin pachis chichaman akatmamramiayi.✡

3 Jesús waitnas jaka, nunia nantaki cuarenta (40) kintati ni nuiniatiri ainaun wantintukmiayi. Tura wantintuk paan: Iwiaakjai tukini wajamiayi. Tura Yus ni aintsri ainaun itiur inawa nuna pachis chichasmiayi.✡

4 Tura nuni iruntrar pujusar Jesús ni nuiniatiri ainaun chicharak:

—Juni Jerusalén yaktanam nakastaram. Turaram wína Apaachir ni Wakani pachis chichaman akupkamia nuna umiatsaingkia jiinkirap. Yuse Wakani atumi nintin piatramkatatui tusan, wi atumin ujakmiajrume nu nakastaram. 5 Juan nekas aints ainaun entsanam imaimiayi. Antsu jumchik kinta arus Yus ni Wakanin atumi nintin piatramkatatrume, —timiayi.✡

Jesús nayaimpinam wakamuri

6 Jesúsjai iruntrar pujusar, ni nuiniatiri ainau Jesúsan iniinak:

—Apuru ¿Israel ainauti Apuri yamaikiash atam? —tiarmiayi. 7 Tinamtai Jesús ayaak:

—Atsa, warí kintatiya tura warí nantutiya wína Apaachir ni kakarmarijai turatata nuka pengké nekaachminuitrume. 8 Antsu atumin Yuse Wakani engkemturma, Yus ni kakarmari suramsatatrume, tura asamtai juni Jerusalénnum pujusrum, nunia Judea nungkanam wekaakurmesha, nunia Samaria nungkanam wekaakurmesha, nunia arák wekaakurmesha, mash nungka ainamunam wína pachitsaram etserkatnuitrume, —Jesús timiayi.✡

9 Tamati Jesúsa nuiniatiri ainau jiij wajainai, Jesús yakí nayaimpinam yurangmijai wakamtai nuniangka wainkacharmiayi.✡ 10 Jesús nayaimpinam wakamtai, ni nuiniatiri ainau tuke jiij wajainai, aneachmau Yuse awemamuri jimiar aintsua tumau wejmakan pujun entsarinau nijai tsaniasar wajainaun wainkarmiayi. 11 Tura wainkaram nuka chicharinak:

—Galilea nungkanmaya ainautiram, ¿warukaya nayaimpisha timiá jiisha wajarme? Jesúska atumnia nayaimpinam waka nuka ataksha nunisang taratnuitai. Turamtai atum wainkamarme nunisrumek ataksha wainkatnuitrume, —tiarmiayi.

Matías Cristo chichamen etserin ati timiauri

12 Nunia olivo muranmaya Jerusalénnum waketkiarmiayi. Ayamtai kintati wekaasatin aya kichik kilómetrok arakchichu ayayi. 13 Tura Jerusalénnum ni pujutirin jear, pata yakí amaunum wakarmiayi. Aints nuni wakarmia nuna naaringkia nu ainawai: Pedro, nunia Juan, nunia Santiago, nunia Andrés, nunia Felipe, nunia Tomás, nunia Bartolomé, nunia Mateo, nunia Alfeo uchiri Santiago, nunia Simón mesetan najanin aints, nunia Santiago uchiri Judas naartin, nu mash iruntrarmiayi. 14 Nusha tuke Jesúsa yachi ainaujai, tura Jesúsa nukuri Maríjai, tura chikich nuwa ainaujai nuni Yusen seartas iruntrarmiayi.✡

15 Chikich kintati aints ciento veinte (120) nuni iruntrar pujuinai, Pedro wajaki chichaak:

16-19 —Yatsur ainautiram, anturtuktaram: Yaanchuik Jesús Judasan iijai metek wína nuiniatir ataram tusa, inaikiamu asa, ni takatrincha takakmasmiayi. Turayat aints ainaun Jesúsan achikiarat tusa, jintan inakmasmiayi. Tura Judas tunau wajas Jesúsan suruku asamtai, kuik waingkimujai ajan sumakarmiayi. Tura nu ajanam Judas kuntujen naekjai jingkiama tsekengki ayaarak, naekri put tsuraku asamtai, chapi ukuma ayaarak ampuje tishini saaki jakamiayi. Tu jakau asamtai, Jerusalénnum pujuinau nuna nekaawar, nu ajanka ninu chichamejai Acéldama inaikiarmiayi. Nuka “numpa aja” taku tawai. Tura Yuse Wakani ii juuntri Davidtan aamtikramu asamtai Judaska akiintsaing, David Judasan pachis aarmiayi.✡ 20 Apu David yaanchuik papi Salmo tutainum tu aarmiayi:

‘Ni jeenka itarak atinuitai. Tura kichkisha ni jeenka pujuschartinuitai,’ tu aarmiayi.✡

Nunia ataksha:

‘Chikich aints ni takatrin takakmastinuitai,’ Judasan pachis tu aarmiayi.✡

21-22 “Tu aarmau asamtai chikich aints Judasa takatrin takasat tusar inaikiami. Nu aintska nu nangkamtaik Juan Jesúsan imiaamun wainkau asa, nunia ii Apuri Jesúsjai wekajin asa, nunia ni jakamunmaya nantakmiaurincha wainkau asa, tura nayaimpinam wakamurin wainkamia nu aintska Judasa takatrin takakmasat tusar inaikiami,” Pedro timiayi.✡

23 Tamati jimia aintsun inaikiarmiayi. Chikich aintsun José Barsabás naartinun chikich naari Justo: Ju ati tusar inaikiarmiayi. Turinamtai chikich ainausha Matíasan inaikiarmiayi. 24-25 Nunia Yusen seainak:

—Ii Apuri Jesús, ameka aintsu nintingkia mash nekame. Tura asam Judas tunau asa, jaka wait wajaktinnum weu asamtai, yáki ni takatrin takakmasat tusam, paan inakmasta, —tiarmiayi.

26 Nunia papin jimiaran jukiar, nu aintsu naarin papinum aararmiayi. Tura yana papiriya jiinkiti tusa uwejen engkea, kichik aints peakmiayi. Turamtai Matíasa papiri jiinkimiayi. Tura asamtai Cristo nuiniatiri once (11) ainamunam Matíasnaka pachikiarmiayi.

2

Yuse Wakani aints pujuinamunam tamauri

1 Fiesta Pentecostés tutai tsawaaramtai, Cristo umirin ainauka mash Jerusalénnum iruntrarmiayi. 2 Tura mash iruntrar pujuinai, nasengka atsayat aneachmau nayaimpinmaya nase kakarman uutua tumaun jeanam iruntrar pujuinauka mash antukarmiayi. 3 Nunia chikich chikich aintsu muuken jiya tumau kapaun wainkarmiayi. 4 Tura nuni iruntrar pujuinaunaka Yuse Wakani mash piatkarmiayi. Tura nuni iruntrar pujuinaunka mash chikich aintsu chichamen nekachu ainaunak niish niish chichamtikiamiayi.✡

5 Tura nu fiestanmaka judío Yuse umirin ainau mash nungkanmaya kaunkar Jerusalénnum pujuarmiayi. 6 Tura aints ainau niish niish chichainamtai, nuna antukar kautkarmiayi. Tura mash ninu chichamejaingkia chichainau asaramtai ¿warukang tina? tiarmiayi. 7 Tura nekainachu asar shamkarmiayi, tura chicharnainak:

—¿Chikich chikich chichamjai chichaina auka mash Galileanmaya ainchaukai? 8 ¿Ausha warukinakua? Ii chichamencha chichatan nekachu ainayatcha, miatrusarang paan chichainausha antaji. 9 ¿Iikia mash nungkanmaya aints ainatsjik? Partianmaya, nunia Medianmaya, nunia Elamnumia, nunia Mesopotamianmaya, nunia Judea nungkanmaya, nunia Capadocianmaya, nunia Pontonmaya, nunia Asia nungkanmaya, 10-11 nunia Frigianmaya, nunia Panfiliannmaya, nunia Egipto nungkanmaya, nunia Libianmaya yakat Cirene tutai nuna nangkaikiar arák matsamin ainau, nunia Romanmaya judío ainausha, tura judíochu ainausha iiya nunisarang Yusen nekasampita tinausha irunji. Nuniasha Cretanmayasha, nunia Arabianmayasha irunji. Turayatrik Yus ni kakarmarijai tura nuka paan ii chichamejai mash chichainau antaji, —tunaiyarmiayi.

12 Tura mash nintimrar shaminak:

—¿Juka warimpita? —tunaiyarmiayi.

13 Tura chikich ainau wishikinak:

—¿Nampekar tinatsuash? —tiarmiayi.

Pedro aints ainaun chicharkamuri

14 Tu tinamtai Pedro chikich aints Cristo nuiniatiri ainaujai wajaki aints ainaun kakar chicharak:

—Judío ainautiram, Jerusalénnum mash matsamnutirmesha, wi taja nuka anturtukrum nintimrataram. 15 Ju aints ainau nampekar tinawai, tu nintimtarme nuka nangkamrum tarume. ¿Tsaa yamai waakaisha itiur nampekarting? 16 Antsu Yuse chichame etserin Joel naartin nuna pachis yaanchuik etserkamiayi. Ni etserkamuringkia tu aarmawaitai:

17 Yus chichaak: Nungka amukatin jeatak wajamtai, mash aints ainamunam yumi yaranua nunisnak wína Wakantrunka akupkatnuitjai. Tura asamtai atumi uchirisha, tura atumi nawantrisha wína chichamrun etseriartinuitai. Tura natsa ainausha ni jiijaingkia winaka waitinachu wainiatnak, paan nintimtikrartinuitjai. Nuniasha atumi juuntri wína pachitsar karamrurartinuitai.

18 Tura wína inatir aishmang ainauncha, tura nuwa ainauncha wína Wakantrunka akuptuktinuitjai. Tura asamtai wína chichamrun etserkartinuitai. 19 Tura yakí nayaimpinmayan shamrumtinun inakmastinuitjai. Tura nungkanmasha wainchati takatnaka inakmastinuitjai. Aints maaniamunam numpan nukap wainkartinuitai. Tura jisha nukap keenaun wainkartinuitai. Nunia mukunit nungkanam nukap atinuitai. 20 Tsaasha tsawai wainiat kajintratnuitai. Tura nantuncha numpa tumaun keaun wainkartinuitai. Nunia Yuse paaniurijai tura ni kakarmarijai nu kintaka jeatnuitai. 21 Antsu wína naarun pachitsar seatin ainauka uwemrartin ainawai. Yuska tawai, Joel tu aarmiayi.✡

22 “Israel ainautiram, wi taja nuka anturtuktaram. Nazaretnumia Jesús Yusen pengker awajsamia nuna pachisan yamaikia ujaktatjarme. Nu aintska atumjai pujus, Yuse kakarmarijai wainchati takatnasha, tura itiurkachmin au wainiat atum jiimmaunum turamia nuka mash nekarme. 23 Turayatrum jakati tusaram, nu aintska achikrum, Yusen umirchau ainamunam numin ajintruwar maawarti tusaram surukmiarume. Jesús aints ainaun uwemtikratin asamtai, Yuska eemak mash nekau asa, nunaka turuwarti tusa tsangkamkamiayi.✡ 24 Tura jatasha Jesúsan nepetkachmin asamtai, waitnas jakau wainiat, Yus niin jakamunmaya inankimiayi. Tura asamtai Yuse kakarmarijai jatancha nepetak nantakmiayi.✡

25 “Ii juuntri Davidcha Jesús akiintsaing, Jesúsan pachis tu armiayi:

‘Wína Apurun tuke wijai pujaun wainuyajai. Niisha wína untsurunini pujurtau asamtai, wikia pengké mengkaakashtatjai.

26 Tura wína nintirun pujurtau asamtai waraajai. Tura pengker nintimsan chichaaknasha waraawarat chichaajai. Nunia nantaktinuapitja tau asan, jakancha pengker nintimsan ayamsatnuapitja tajai.

27 Yusru, wína wakantrusha jakatniunmaka ukurtuschatnuitme. Tura ami inatiram nekas pengker asamtai, ni namangkesha kaurti tusamka tsangkamrukchatnuitme.

28 Tura jinta tuke iwiaaku pujustinnum jeatnuka inaktursatnuitme. Tura tuke wijai pujau asam waramtikrustinuitme.’ David yaanchuik tu aarmiayi.✡

29 “Yatsur ainautiram: Ii juuntri Davidtan pachisan atumin paan ujaktasan wakerajrume. Nu jakamtai iwiarsarmiayi. Tura iwiarsamuri yamaisha tuke wainkatnuitai. 30 Nuka ukunam atiniun etsernuyayi. Tura asamtai Yus Davidtan chichaman yapajiachminun chicharak: ‘Nekasan tajame: Ami wearam Apu asa, aints ainaun inartinuitai,’ tu timiau asa nunaka nekaamiayi. 31 Yaanchuik David nuna nekau asa, Mesíasan wainkawa nunisang ni nantaktintrin pachis: Wakanim jakatniunmaka ukukchatnuitme, tura ni namangkesha kaurti tusamka tsangkamkashtinuitme, tu aarmiayi. 32 Nu aintsun pachis David yaanchuik aarmia nuka Jesúsayayi. Yus Jesúsnaka nekas jakamunmaya inankimiayi. Turamtai iisha nu mash nekau asar: Nekasaintai taji. 33 Tura asakrin ii Apaachiri Yus: Wina Wakanur aints ainau akuptukta, Jesúsan tinu asa, Jesúsnaka jakamunmaya inankimiayi. Tura asamtai Jesús nayaimpinam waka, ni Apaachiri untsurinini pujus, ni Wakanin akupturmaji. Atumka yamai waintrume tura antarme nuka nuwaitai.✡ 34 Tura nayaimpinam wakamia nuka Davidchawaitai. Tura asamtai David tu aarmiayi:

‘Yus wína Apurun chicharak: Apu keemtainum wína untsurunini keemsata.

35 Wi ami nemasmin nepettsaing juni ayaamsam pujusta.’ Tu aarmawaitai.

36 “Nu Jesúska numi winangmanum maamarme nunaka Yus: Apu ati tusa, tura Mesías ati tusa akupkamiayi. Israel ainautirmeka, nuka nekasampita tusaram, mash pengker nekaataram,” Pedro timiayi.

37 Tamati nu etsermaun antukar wake mesekar, Pedron nunia Cristo nuiniatiri ainaun iniinak:

—Yatsur ainau ¿iisha itiurkamnaukitaij? —tiarmiayi.

38 Tinamtai Pedro ayaak:

—Mash aints ainautiram, atumi yaanchuik nintimtai inaisakrumningkia, Yuska atumi tunaarinka sakturmartatrume. Tura asa ni Wakani nekas pengker aa nuna atumniaka suramsatatrume. Tura asamtai Jesucristo umirkatasrum maaitaram. 39 Yus yaanchuik ni Wakanin pachis tímia nunaka atumin turamrume, nunia atumi uchirincha, tura mash nungkanam arák pujuinauncha nunaka tawai. Tura ii Apaachiri Yuska: Winar ataram tusa, aints ainaun untsuktas wakerau asa tawai, —Pedro timiayi.

40 Nu chichamnasha tura chikich chichamnasha untsuri aints ainaun ujakmiayi. Tura chicharak:

—Junia aints tunau turina nujaingkia kanakrum pujustaram, —Pedro timiayi.

41 Tura asamtai nu chichamnasha antukar, nekasampita tinauka mainiarmiayi. Tura asamtai nu kintati kampatam warang (3,000) aints Cristonu wajasarmiayi. 42 Tura nu aints ainau mash Cristo nuiniatiri ainau nuiniarmia nuna antú pujuarmiayi. Tura mash iruntrar pujusar, Yusen sear Yuse misarin yuwarmiayi.

Nu nangkamtaik Cristo umirin ainau pujusmauri

43 Cristo nuiniatiri ainau nekashtai takatnasha untsuri turuwarmiayi. Tura Cristo kakarmarijai wainchati takatnasha untsuri turinamtai, aints ainau mash nintimrar shamkarmiayi. 44 Turinamtai Cristonu ainauka mash iruntrar pujusarmiayi. Tura ninu aa nuna mash sunaisarmiayi. 45 Tura ninu aa nunasha mash surukar, ni ajarincha surukar, Cristonu ainau yuuminak pujuinaun kuikian susarmiayi.✡

46 Tura kintajai metek Yus seatai juun jeanam iruntrarmiayi. Nunia Cristonu ainau jeencha kichik kichik wayaawar, nuni iruntrar pengker nintimtunisar warasar yuwarmiayi. 47 Tura Yus juuntaitai tiarmiayi. Tinamtai aints ainau mash Cristonu ainaun pengker nintimtiarmiayi. Tuminau asaramtai kintajai metek Yus aints ainaun uwemtikramiayi. Tura asamtai Cristonu ainauka kintajai metek yujararmiayi.

3

Aints wekaichau tsuwarmauri

1 Chikich kintati tsaa nungkaanmatai, Yus seatai hora jeau asamtai, Pedro Juanjai Yus seatai juun jeanam Yusen seartas wearmiayi. 2 Tura Waiiti Shiiram tutainum wayaawartas wearmiayi. Tura waiitinam jear, aints wekaichau nuni pujaun wainkarmiayi. Nu aintska akiinamunmaya tuke wekaichau asamtai, ni weari ainau kintajai metek Yus seatai juun jea waiitirin aints nuni waainaun: Wait aneasrum kuik surustaram titi tusar puusar ukukiarmiayi. 3 Turinamtai aints wekaichau Pedron Juanjai wininaun wainak:

—Wait aneasrum, kuik surustaram, —timiayi. 4 Tamati mai nu wekaichaun wainkar, Pedro chicharak:

—Jiirsata, —timiayi.

5 Tamati nu aintska: ¿Warinak surustas taj? tusa jiij pujurmiayi. 6 Tu nintimias jiij pujuram, Pedro chicharak:

—Kuikiarka atsawai. Tura kurisha atsawai. Antsu nuna nangkamasang timiá pengker aa nuna susatjame. Nazaretnumia Jesucristo kakarmarijai wajakim wekaasata tajame, —timiayi.

7 Nuna tusa Pedro ni untsur uwejejai tap achik awajkimiayi. Turamtai nawesha, tura wanusesha kakaram wajasmiayi. 8 Turam ayaatsuk wajaki, wekaatan nangkamamiayi. Nunia Pedrojai, tura Juanjai iruntrar Yus seatai juun jeanam waya ming ming wajak: Yus kakarmaitai timiayi. 9 Tamati aints mash nuni kaunkaru ainau niin wekaun wainkarmiayi. Tura ni chichaamurin anturkarmiayi. 10 Tura nintimsar shaminak:

—Ju aintska Yus seatai juun jeanam Waiiti Shiiram tutainum tuke aintsu kuikiarin seama pujuya nuwaapita, —tiarmiayi.

Jea tesaamurin Salomón jeamkamunam Pedro aints ainaun chicharkamuri

11 Tu tinamtai nu aintska Pedrojai tura Juanjaisha kanatsuk nijai tsanias Yus seatai juun jea tesaamurin Salomón jeamkamia nuni wajainamtai, aints ainau nuna wainkaru asar, nuni ampukiar weriarmiayi. 12 Tuminamtai Pedro aints kaunkarun chicharak:

—Israel ainautiram ¿warukaya miatcha nintimrume? ¿Tura warukaya miatcha jiikratrume? Ii kakarmarijaingkia juka tsuwarchaji. ¿Ii pengker asarik tsuwaraij? 13 Antsu ii juuntri Abrahama Yusri, tura Isaaca Yusri, tura Jacobo Yusri ii Yusri asa, ni uchirin Jesúsan: Nekas ameketme juuntam tiarat tusa pengker awajsamiayi. Tura waininayat atumi juuntri ainau: Jesúsnaka maawarat tusar, Pilatonam surukarmiayi. Nuni atum kaunkaram, Pilatoka: Jesúsan jiikin akupkatjash, tau wainiatrum surimkamiarume. 14 Jesúska tunaarinchau tura timiá pengker pujau wainiatrum, atumka nakitramiarume. Antsu mangkartin aintsun jiiki akupkati tusaram, Pilato seamiarume. 15 Nu turau asaram, tuke iwiaaku pujustinun sukartin amia nuka maamiarume. Tura wainiat Yus niin jakamunmaya inankimu asa, yamaikia iwiaakuitai. Tura asamtai iikia nu wainkau asar etserji.✡

16 “Tura Jesús nekasampita tinu asakrin, ni kakarmarijai Jesús ju wekaichaunka nekas pengker tsuwari. Turamtai atumka ju turamuka mash wainkarume.

17 “Yatsur ainautiram, antuktaram. Atumka atumi juuntri ainaujai Jesús turamiarme nuka Yuse uchirintai tutsuk turamiarme. 18 Tura yaanchuik Yuse chichamen etserin ainau: Yus akupkamu Mesías tutai wait wajaktinuitai tusa, ni chichamen etsernun Yus nunaka aamtikramiayi. Tura asamtai atum Jesús mau asaram, nu chichamka umikuitrume. 19 Tura asaram atumi yaanchuik nintimtairingkia yapajiaram atumi tunaari Yus sakturat tusaram seataram. Nu turakrumningkia atumi tunaarinka sakturmartatrume. Tura atumniaka angkan awajtamsatatrume. 20 Tura Yus yaanchuik: Atumi Apuri ati tinu asa, ni uchirin Jesúsan ataksha akupturmaktinuitrume. 21 Turayat Yus mash aa nuna yamarman najantsaing, Jesucristo yamaisha nayaimpinam pujustinuitai. Yuse chichame etserin ainau paan nintimin asar yaanchuik: Yus turunatnuitai tu tinu asaramtai, Yus mash aa nuna ataksha yamarman najanatnuitai. 22 Tura asamtai Moisés ii juuntri ainaun chicharak: ‘Ii Apuri Yus atumi aintsrin wiya nunisang kichkin akupturmak: Nuka wína chichamrun etserin ati tusa, atumin akupturmaktinuitrume. Nu atumin turamtiata nuka mash umirkataram. 23 Tura nu Yuse chichamen etsernun umirtsuk pujuinauka Yusnau ainaujaingkia iruntrarchatnuitai, antsu tuke mengkakartinuitai,’ Moisés tu aarmiayi.

24 “Nunia Yuse chichame etserin Samuelsha nunisang yamai turatnun pachis yaanchuik etserkamiayi. Nunia chikich Yuse chichame etserin ainausha yamai turatnuncha pachisar mash etserkarmiayi. 25 Iisha yaanchuik Yuse chichame etserin armia nuna wearinji. Tura asakrin Yus atumin pengker awajtamsatas wakerau asa, Abrahaman chicharak: ‘Kichik ami wearam akiinatata nuka mash nungkanam pujuinaun pengker awajsatnuitai,’ timiayi. Tu tinu asamtai atumsha Abrahama weari asakrumin, Yus atumin pengker awajtamsatas wakerutmarme. 26 Tura ni Uchirin atumin akupturmak: Atumi tunauri mash inaisataram tusa, atumin pengker awajtamsatas ni Uchirin eemak akupturmakmiarume,” Pedro timiayi.

4

Pedro Juanjai apu iruntramunam jukimuri

1-4 Pedro Juanjai aints ainaun tuke chicharinak wajainai, aneachmau sacerdote ainau, tura Yus seatai jea wainu juuntrisha, tura saduceo ainausha kaunkarmiayi. Tura kaunkar anumrukar Pedro Juanjai aints ainaun nuininak wajainaun antukarmiayi. Pedro Juanjai aints ainaun nuininak: Jesús jakamunmaya nantakin asamtai, aints ainautisha jakayatrik nantaktinuitji tinau asaramtai kajerkarmiayi. Tura Pedron Juanjai achikiar, tsaa nungka wajasu asamtai: Kashin chichamsha nekarami tusar kársernum engkewarmiayi. Turinamtai aints untsuri Pedro Juanjai Yuse chichame etsermaun antukaru ainau nu kintatik aishmangkuk aishmangkuk cinco warang (5,000) Criston nekasampita tusar nemarkarmiayi.

5 Kashin tsawaarar Jerusalénnum judío apuri ainau judío juuntri ainaujai, tura Moisésa chichame nuikiartin ainaujai iruntrarmiayi. 6 Tura sacerdote apuri Anás naartin, nunia Caifás, nunia Juan, nunia Alejandro, nunia sacerdote apuri wearisha mash iruntrar pujuarmiayi. 7 Tura aintsun akuptukar Pedron Juanjai itaarmiayi. Tura japen awajsar chicharinak:

—¿Yana kakarmarijia tura yana chichamejia atumsha aints wekaichausha tsuwarmarume? —tu iniasarmiayi.

8 Tu iniinam, Pedro Yuse Wakani piatkamu asa ayaak:

—Israela apuri ainautiram, juun ainautirmesha antuktaram. 9 Aints wekaichau pengker awajsamu pachisrum ¿itiur tsaarma? tusaram, iincha iningkratu asakrumin, 10 atumin paan ujaktatjarme. Israel ainautirmesha nusha mash paan nekaataram tusan tajarme: Ju aintska nuwik wekaichau pujuya juka yamaikia pengker wajasu wainkarume juka Nazaretnumia Jesucristo kakarmarijai tsaari. Atumka Jesucristo numi winangmanum ajinkaram maamiarume, tura wainiat Yus ataksha jakamunmaya inankimia nuna kakarmarijai tsaari. 11 Atumka jea jeamnua tumawaitrume. Antsu Jesúska kaya juunta tumawaitai. Ju kayaka nekas pengker au wainiatrumek, atumka jea jeamnutiram: Nuka paseetai tusaram japamiarume. Antsu Yuska: Nu kayaka timiá pengkeraitai timiayi. Jesús atumniaka uwemtikramratas wakerau wainiatrumek atumka tsuutramiarume. 12 Tura chikichnum tunaunumia uwemratnuka pengké atsawai. Mash nungka ainamunam chikicha naari pachisar uwemratnuka atsau asamtai, iin uwemtikramratnuka aya Jesucristoketai, —Pedro timiayi.✡

13 Pedro Juanjai shamtsuk tu chichainamtai, apu ainausha nuna antukar:

—¿Warukaya nuimiarchau ainayatcha, tura mianchau ainayatcha, timiá shamkartutskesha chichainawa? —tunaiyarmiayi. Tura Jesúsjai iruntrar nukap pujusaru asar, tu chichainawai tusar nekaawarmiayi. 14 Tura aints tsuwarmau nuni wajaun wainkau asar, chicharkatatkamawar tujinkarmiayi. 15 Tura jiiktaram tinam, Pedroncha tura Juannasha tura aints tsaarmia nunasha jiikiaramtai, nunia kanakar pujusar chichainak:

16 —¿Ju aints ainausha itiurkatjik? Jerusalénnum pujuinau mash nu aintsun tsuwarchamniau waininayat tsuwarmaurin nekainawai. Tura asaramtai: Waitaitai tichamnawaitji. 17 Antsu aints ainau Jesúsan pachisar etserkarai tusar, yamaikia jiyakar: Nu aintsu naari pachisrum aints kichkisha ujakairap, tu chicharkami tiarmiayi.

18 Nunia wayaawarti tusar, ataksha untsukarmiayi. Tura Pedro Juanjai wayaawaramtai:

—Yamaikia Jesús pachisrumka aints kichkisha pengké ujakairap. Tura nu aintsu chichame pengké nuiniarairap, —tu chicharkarmiayi. 19 Tinamaitiat Pedro Juanjai aiminak:

—¿Atum umirkatasar Yus umirtsuk pujusminkai? ¿Yus nunasha wakerawak? Atumek nintimrataram. 20 ¿Ii wainkamji nu tura ii antukmaji nu pachisar chichatsuk pujusminkitaij? —tiarmiayi. 21-22 Tinamtai nu aintska cuarenta (40) musach wekaichau pujuutiat, aneachmau tsuwarmau asamtai, aints ainau nuna nekaawar Yusnaka maaketai tiarmiayi. Tu tinamtai apu ainau Pedron tura Juannasha awatratai tinayat, aints ainaun shamkaru asar, aya chicharinak:

—Yamaikia waketkiram nu aints pachisrum etserkurminkia awatratatjirme, —tusar akupkarmiayi.

Cristonu ainau Yuse kakarmarin seamuri

23 Tu akupkamu asar, Pedro Juanjai jiinkiar, Cristonu ainau pujuinamunam waketkiar: Sacerdote apuri ainau tura Israela juuntri ainau tu chichartamkamji tusar ujakarmiayi. 24 Tu ujainam nuna antukar, mash iruntrar Yusen seainak:

—Apuru, ame nayaimpisha, tura nungkasha, tura juun entsasha waring achat mash amek najanawaitme. 25 Ami Wakanim nekas pengker aa nu ami inatiram David engketam tu aamtikramiame.

‘¿Waruka Yusen umirchau ainau Yusen kajerkar shininawa? ¿Tura warukaya nangkamiarsha nintiminawa?

26 Mash nungkanmaya apu ainau aintsun inau ainaujai kaunkar, Yus apu ati tusa akupkamu waininayat niin kajerinawai.’✡

27 “Tu aamtikramiame nuka nekasaintai. Ami uchiram Jesús akupkam: Wína Uchir asam aints ainau inarta tusam akupkamiame. Tura asakmin apu Herodes, romano apuri Poncio Pilatojai, tura chikich nungkanmaya aints ainaujai, tura Israel ainautijai ju yaktanmasha iruntrartas kaunkarmiayi. 28 Tura asaramtai: Nu turunatnuitai, tinu asakmin nu chichamnaka mash umirkarmiayi.✡

29 “Apuru, yamaisha iincha kajertaminaji nusha jiisarta. Iikia ami inatiram asar, pengké shamkartutsuk aminu chichamem etserkatasar wakerau asakrin kakarmaram sukartusta. 30 Ami kakarmarmijai jau ainauncha tsuwararat tusam, tura ami Uchirmi Jesúsa naari pachisar wainchati takatnasha takasarat tusam, tura aintska itiurkachminun turuwarat tusam kakarmaram sukartusta,” tu Yusen searmiayi.

31 Yusen tu seainamtai, mash iruntrar pujuinamunam uuya tumau jean peakmiayi. Turamtai Yuse Wakani nuni iruntrar pujuinaunaka mash piatkarmiayi. Tura asar shamtsuk Yuse chichamen etserkarmiayi.

Cristonu ainauka: Mash iinuitai timiauri

32-33 Cristo nuiniatiri ainau Yuse kakarmarijai ii Apuri Jesúsa nantakmiaurin pachisar tuke etserkarmiayi. Turinamtai Yus niincha nukap yaingmiayi. Turamtai Cristo umirin ainau mash metek nintimtunisarmiayi. Aints kichkisha: Winar aa nuka winaruketai ticharmiayi, antsu mash iinuitai tiarmiayi. 34 Tura asamtai kichkisha yumakcharmiayi. Ajartin ainausha ni ajarin surukar, tura jeentin ainausha ni jeen surukar, nujai kuikian jukiar, 35 Cristo nuiniatiri ainaun susarmiayi. Turinamu asar yutan yuuminak pujuinaun kichik kichik ni yuumamurincha susarmiayi.✡

36-37 Turinamtai Levita aints José naartin, isra Chipre tutainum akiinamia nuka Cristonu asa ni nungkarin suruk, kuikian itaa, Cristo nuiniatiri ainaun susamiayi. Tura asamtai Cristo nuiniatiri ainau nu aintsun Bernabé inaikiarmiayi. Nuka wait anengkratin taku tawai.

5

Ananías ni nuwarijai tunau turamuri

1 Tura chikich aints, Ananías naartin, ni nuwari Safirajai ni nungkari amia nuna surukarmiayi. 2 Tura Ananías kuikian imiajapen akanak chikich akankamun juki, Cristo nuiniatiri ainaun weri: Juketai tusa, ni nawenini pujtusmiayi. Tura nuwarisha nunaka mash nekaamiayi. 3 Turamtai Pedro chicharak:

—Ananíasa, Yuse Wakani anangkatasmesha ¿waruka iwianchi apuri Satanás nintirun engkemati tusamsha tsangkamakume? Nungkarmeka surukam kuik imiajapen akankam jukiyatmesha ¿waruka juketai tame? 4 Nungkaka surachkumka aminu ayayi. Tura nu nungka surukam, kuik jukim nusha nunisang aminu ayayi. ¿Warukaya nekas chicham aa nu ujatsuksha, wait chichaman ujaktaj tusamsha nintimrutme? Ameka aints ainaun wait chichaman ujaktaj tayatum, nekas Yus anangkatasam wait chichamka etserme, —Pedro timiayi.

5-6 Tamati Ananías nuna antú wajayat jaak ayaarmiayi. Turamtai natsa ainau wayaawar, jaka tepaun kangkararmiayi. Tura iwiarsatai tusar jukiarmiayi. Turinamtai aints ainau nuna nekaawar mash shamkarmiayi.

7 Kampatam hora nangkamaramtai, Ananíasa nuwari, aishri jakaunaka nekatsuk wayaamiayi. 8 Wayaamtai Pedro chicharak:

—¿Atum nungka surukrumsha, nekasrumek jukek jukimiarum? —tu iniam nuwasha aimiak:

—Ja ai, juketai, —timiayi.

9 Tamati Pedro chicharak:

—¿Warukaya aishrumjai Yuse Wakani anangkatasrumsha wakerukmarume? Ami aishrumin iwiarsartas wearma nuka waiitinam wayaawartas wininawai. Au jiista. Au winina au amincha iwiartamsartas winitraminawai, —timiayi.

10 Tamati arutsuk Ananíasa nuwari Safira naartin Pedro nawen ayamas jaak ayaarmiayi. Turamtai natsa ainau wayaawar, nuwa jaka tepaun wainkar jukiar, aishri iwiarsamunam yamsar iwiarsarmiayi. 11 Turuwaramtai Cristonu ainausha mash nukap shamkarmiayi. Tura chikich aints ainausha nu turunamun antukar nusha nunisarang nukap shamkarmiayi.

Wainchati takat untsuri Yuse kakarmarijai turamuri

12 Tura Cristonu ainau Yus seatai juun jeanam wayaawar, metek nintimsar chikich tesaamu Salomón jeamkamunam tuke mash kaunkarmiayi. Turinamtai Cristo nuiniatiri ainau wainchati takatnasha, tura aints ningkikia turachminun untsuri Yuse kakarmarijai turuwarmiayi. 13 Tura Cristonauchu ainau nunaka pengkeraitai tinayat, Cristonu ainaujai iruntrartatkamawar shamiarmiayi. 14 Tura aishmang ainausha nunia nuwa ainausha untsuri ii Apuri Cristonka nekasampita tiarmiayi. Tura asar Cristonu ainauka untsuri yujararmiayi. 15 Tura Cristo nuiniatiri ainau turamurin nekaawar, jau ainaun jeanmaya aanum jiikiar, tepetinmasha tura washimnumsha puusar, Pedro nangkamak ni mikintrijai tsuwarti tusar, jau ainaun jintanam pujtusarmiayi. 16 Nunia chikich yaktanmaya ainausha arakchichu pujuinau asar, jau ainauncha tura iwianchruku ainauncha Jerusalénnum itaarmiayi. Tura itaaram mash pengker wajasarmiayi.

Pedro Juanjai wait wajakmauri

17 Tura asamtai sacerdote apuri chikich sacerdote ainau saduceo tutaijai iruntrar Cristo nuiniatiri ainaun suwirpiaku jiinak: 18 Kársernum engkeataram tusar, ni aintsri ainaun akatrar akupkarmiayi. Akupkamu asar, achikiar tunau aints engketinam engkewarmiayi. 19 Turuwaramtai Yuse awemamuri kashi tari, kársera waitirin urak, Pedron Juanjai jiiki chicharak:

20 —Yamaikia jiinkiram, tsawaarum Yus seatai juun jeanam wayaaram, nuni wajasrum aints ainau Yusnum tuke iwiaaku pujustin chicham ujaktaram, —timiayi.✡

21 Tamati Pedro Juanjai miatrusarang umirkarmiayi. Tura tsawaaramtai, Yus seatai juun jeanam wayaawar, Yuse chichame nuikiartutan nangkamawarmiayi.

Tuminai Cristo nuiniatiri karsernumia jiinkinun nekachu asar, sacerdote apuri ni aintsri ainaujai: Judío apuri ainausha mash kaunkarti tusar untsukarmiayi. Tura mash kaunkaramtai chichainak:

—Jesúsa nuiniatiri ainau karsernumia jiikrum itataram, —tusar ni aintsrin akupkarmiayi. 22 Akupkamu asar, kársernum jear nuni wayaawar Cristo nuiniatirinka waintsuk, judío juuntri iruntramunam waketkiarmiayi. 23 Tura chichainak:

—Iikia kársernum jear, waiti tuke yawikmau jeamji, tura kársera nakausha aanum wajatinau jear, tura urakar wayaar kichkisha engketu wainkachji, —tiarmiayi.

24 Tinamtai sacerdote apuri, tura Yus seatai juun jea wainu apuri, tura sacerdote juuntri ainausha nuna antukar:

—Maj ¿nusha tuning wainkaintaij? —tu nintimrarmiayi. 25 Tu nintimsar pujuinai, chikich aints taa chichaak:

—Aints ainau atum kársernum engkeamarme nuka Yus seatai juun jeanam wajasar aints ainaun nuininawai, —timiayi.

26 Tamati juun jea wainu apuri ni aintsrijai jiismi tusar juun jeanam wearmiayi. Tura nuni jear, Cristo nuiniatirin wainkar, aints ainau iin kayajai tukurmiarai tusar, pasé awajtsuk itaarmiayi. 27 Tura judío apuri iruntrar pujuinamunam itaar japen awajsaramtai, sacerdote apuri chicharak:

28 —Iikia atum chicharkur: Nu aintska pachisrum pengké nuiniatsuk asataram tusar, akupkamjarme nuka antutskesha, nu nuiniamuka pachitsuk Jerusalénnum mash antukarti tusaram tuke nuikiartarme. Tura atumka: Nu aintska maarume tusaram, chikich ainausha pasé nintimtikratasrum wakerarme, —timiayi.✡

29 Tamati Pedro Cristo nuiniatiri ainaujai aiminak:

—Aints ainauka umirtsuk Yusek umirkamnawaitji. 30 Atumka Jesúska achikrum numinam ajintaram maamarume. Tura wainiat ii juuntri ainau Yusri Jesúsnaka ataksha inankimiayi. 31 Tura nayaimpinam yakí iwiak, Israel ainauti nintimaurin yapajiakrin, ii tunaurincha sakturmartas ii aintsritin inatmin tura uwemtikin ati timiau asa, yamaikia Yuse untsurinini pujawai. 32 Iikia mash nu nekau asar etserji. Tura Yuse Wakanin ni umirkaru ainaun Yus sua nuka: Tu chichastaram tusa iinka chichamtikramji, —tiarmiayi.

33 Tinamtai judío juuntri ainau nukap kajerkarmiayi, tura Cristo nuiniatiri ainaunka maawartas wakeriarmiayi. 34 Turinamtai chikich fariseo aints, Gamaliel naartin, nu iruntramunam pujumia nuka Moisésa chichamen nuikiartin asamtai, aints ainau niincha pengker anturin armiayi. Tura asamtai judío juuntri iruntrar pujuinamunam wajaki, Pedroncha tura Juannasha pachis: Nu aints ainau jiiktaram tama aanum jiikiarmiayi. 35 Nunia Gamaliel judío juuntri ainaun chicharak:

—Israel ainautiram, atum ju aints turatai tu nintimrume auka aneartaram. 36 ¿Atumka aints Teudas naartin aneaktsurmek? Nu aintska: Wikia juuntaitjai tamati, cuatro pachak ainau niin nemarkarmiayi. Tura niin mainamtai, ni nemarnuri ainauka mash tupikiakiar ni jeen waketkiar kanakar pujusarmiayi. 37 Nunia ukunam aints ainau naarin papinum aatramunam chikich Galileanmaya aints, Judas naartin tamia nuna aints untsuri nemariarmiayi. Tura niincha mainamtai, ni nemarnuri ainauka mash tupikiakiarmiayi. 38 Tura asamtai au aintska inaisataram tajarme. Au aints turina nusha ningki nintimsar turinakka, ningki inaisartatui. 39 Tura Yus au aints ainaun: Nu turataram tamatikia, atumka au aints ainauka nepetkatatkamaram tujinkatnuitrume. Tura asaram aneartaram. Nu inaiyachkurmeka Yusjai maaniktinuitrume, —Gamaliel timiayi.✡

Tamati miatrusarang umirkarmiayi. 40 Nunia Cristo nuiniatirin untsukar awatrarmiayi. Nuna turuwar chicharinak:

—Jesúsa naari pachisrum chichamka pengké etserkairap, —tusar akupkarmiayi. 41 Akupkaram Cristo nuiniatiri judío juuntri iruntramunmaya jiinkiar weenak: Jesúsa naari pachisar inatsaartinun Yus iin tsangkatramkamji tusar warasarmiayi. 42 Tura warasar kintajai metek Yus seatai juun jeanam wayaawar, nunia chikich aintsu jeencha wayaawar, tuke inaitsuk Cristo Jesúsan pachisar nuiniararmiayi, tura Yusnum uwemratin chichamnasha etseriarmiayi.

6

Cristo umirin ainau yaingtinun siete aints inaikiamuri

1 Jumchik arus Cristo umirin ainau nukap yujaru asaramtai, griego chichame chichainau chikich hebreo chichame chichainaujai kajernaikiarmiayi. Tura hebreo chichamen chichainaun jiyainak:

—Waje ainau yuumamuri kinta metek suayatrumsha ¿waruka waje griegon chichainausha yuumamuri metek sutsuksha pujarme? —tiarmiayi. 2 Tura asamtai Cristo nuiniatiri doce (12) armia nuka: Cristonu ainau mash kaunkarat tusar untsukarmiayi, nunia mash kaunkaramtai chicharnainak:

—Aintsu yuumamuri susatasar, Yuse chichame etsertsuk pujakrikia napchawaitai. 3 Tura asamtai yatsur ainautiram, atumka pengke aints nintip Yuse Wakani piatkamu ainau siete (7) eaktaram, tura nuka aints ainau yuumamuri susarti tusaram inaikiataram. 4 Turakrumin iisha tuke inaitsuk Yus seakur, tura Yuse chichame etserkur pujustatji, —tiarmiayi.

5 Tinamtai Cristonu ainau mash nuna antukar: Pengkeraitai tiarmiayi. Tu tinau asaramtai, Estebankan nu takatan takakmasti tusar inaikiarmiayi. Estebanka Criston miatrusang umirnuyayi. Nusha Yuse Wakani piatkamuyayi. Nunia Felipencha, nunia Prócoroncha, nunia Nicanornasha, nunia Timónasha, nunia Parmenasnasha, nunia Antioquía nungkanmaya aintsun, Nicolás naartinasha nu takatan takakmasarti tusar inaikiarmiayi. Nu aintska judíochutiat judíowa nunisang Yusen nemarkauyayi.✡

6 Nuniasha nu aints ainaun Cristo nuiniatiri pujuinamunam itaarmiayi. Itaaramtai Cristo nuiniatiri ainau ni uwejejai nu siete (7) aintsu muuken achirkar: Ni takatrin Yuse kakarmarijai takakmasarti tusar Yusen seatiarmiayi.

7 Tura Yuse chichamen etserkaru asaramtai, aints ainau untsuri nuna antukaru asar, Cristonu ainau Jerusalénnum nukap yujararmiayi. Tura sacerdote ainausha untsuri Criston nekasampita tiarmiayi.

Estebankan achikmauri

8 Tura Yuse Wakani Estebanka nintin piatkamu asa, aints ainaun wait anentak pengker awajsamiayi, tura wainchati takatan ningkikia turachminun Yuse kakarmarijai turamiayi.

9 Tura chikich aints ainau Estebankan: ¿Warukaya Cristosha umirume? tusar iniasartas weriarmiayi. Nu aints ainau iruntai jeanam, Angkan Ainau Iruntai Jea tutainum tuke iruntrarmiayi. Nu iruntai jeanmasha Cirene nungkanmaya ainau, tura Alejandría nungkanmaya ainausha, tura Cilicia nungkanmaya ainausha, tura Asia nungkanmaya ainausha nuni iruntrarmiayi. 10 Tura Estebankan Yuse Wakani piatkamu asa, Yus ni nekamtairi susamu asamtai, nunia aints ainau ni chichamejaingkia nepetkatatkamawar nepetkacharmiayi. 11 Tura asaramtai Estebankan suwirpiaku jiisar, chikich ainaun wainkar, kanakar pujusar kuikian susar:

—Atumka tsanumkuram chicharkuram: Au aintska Moisésan pachis pasé chichasmayi, tura Yusen pachis pasé chichasmayi titaram, —tusar akikiarmiayi. 12 Tu tinam, tsanumin ainau: Ayu tusar, chikich aints ainaun, tura ni juuntri ainauncha, tura Moisésa chichame nuikiartin ainauncha Estebankan pachisar pasé nintimtikrarmiayi. Nunia Estebankan achikiar judío apuri iruntrar pujuinamunam jeeniarmiayi. 13 Tura jeeniaramtai chikich aints ainaun: Estebankan pachisar wait chichaman etserkarat tusar itaarmiayi. Turinamtai nuka waitrinak:

—Auka Yus seatai juun jean nekas pengker aa nuna pachis tuke itiattsuk pasé chichasmayi, tura Moisés umirkatin chichamnasha pachis tuke pasé chichasmayi. 14 Tura chichaak: Nazaretnumia Jesús Yus seatai juun jean yumpungtatui, tura Yus Moisésnum chichaman iin akupturmakmiaji nuna yapajiatatui timiayi, —Estebankan tsanuminak tiarmiayi.

15 Tinamtai judío apuri iruntramunam pujuinauka Estebankan jiij pujuriarmiayi, tura Estebanka yapiin Yuse awemamuria tumaun wainkarmiayi.

7

Esteban Yuse chichamen etserkamuri

1 Tura Estebankan wainkar sacerdote apuri iniak:

—¿Ju amin pachitmasar turamina nuka nekaskai? —timiayi.

2 Tama nisha ayaak:

—Juun ainautiram yatsur ainautirmesha antuktaram. Ii juuntri Abrahama turamuri nintimrataram. Ii juuntri Abraham Harán nungkanam weatsaing, Mesopotamia nungkanam pujamtai, ii Apaachiri Yus nekas pengker aa nu niin wantintukmiayi. 3 Tura Yus chicharak: ‘Ame nungkarminia jiinkim, ami wearam ainau ukukim, chikich nungkanam wi inaktustatjame nuni weta,’ timiayi.✡

4 “Yus tu timiau asa, Abraham Caldea nungkanmaya jiinki, Harán nungkanam pujustas wemiayi. Nunia ni apari jakamtai, Yus Abrahaman: Chikich nungkanam weta timiau asa, atumi nungkari yamai atum pujarme juni tamiayi.✡ 5 Antsu nungkanka jumchiksha susachmiayi. Tura uchin kichkisha yajutmachu wainiat, Yus chicharak: ‘Ame jakakmin ami wearmin ju nungkan susatnuitjai,’ timiayi.✡

6 “Tura Yus chicharak: ‘Ami wearam ainau nukap yujarar, chikich nungkanam pujusartinuitai. Tura nuni pujusar, chikich nungkanmaya ainau inatiri asar, cuatro pachak musach wait wajakartinuitai. 7 Tura ami wearmin wait wajaktiniun suwinaunka wisha wait wajaktiniun susartinuitjai. Nunia ami wearam nu nungkanmaya jiikiaran, ju nungkanam wína umirtukartinuitai,’ Yus timiayi.✡

8 “Nunia Yus Abrahaman chicharak: ‘Wina chichamur umirtukta. Juwaitai wina chichamruka: Aishmang ainau akiina ocho (8) kinta nangkamaramtai, nuwapchiri mash charutkataram. Ami wearam wína aintsur asar, tuke inaitsuk ju akupamurun umirtukarti,’ timiayi. Tu timiau asa, Abrahama uchiri Isaaca akiinamuri ocho (8) kinta nangkamaramtai, Abraham ni uchiri nuwapchirin charutkamiayi. Nunia Isaaca uchiri akiinamtai, nusha nunisang turamiayi. Tura Jacobsha nunisang turamiayi. Jacobo uchiri doce (12) amia nuka yaanchuik ii juuntri armiayi.✡

9 “Tura ii juuntri ainau Jacobo uchiri armia nuka ni yachiin Josén suwirpiaku jiinau asar: Egipto inatiri ati tusar surukarmiayi. Tura wainiat Yus Josénka pengker awajsamiayi.✡ 10 Tura José itiurkachmin pujau wainiat Yus niincha uwemtikramiayi, tura ni nekamtairincha susamiayi. Tura Egipto apuri faraón tutai niin pengker awajsati tusa Yus wakerumtikiamiayi. Tura asamtai faraón Josén Egipto nungkarin tura ni aintsri ainauncha mash wainin ata tusa inaikiamiayi.✡

11 “Nunia Egipto nungkanam, tura Canaán nungkanmasha tsuka amatai, Canaán nungkanam pujuinau nukap wait wajakarmiayi. Tura tsuka nukap au asamtai, ii juuntri yutan wainkartatkamawar wainkacharmiayi. 12 Tura ii juuntri Jacob: Egipto nungkanam trigo awai tamaun antuk, ni uchiri ainaun: Nuni werum trigo sumaataram tusa akupkamiayi. Turamtai wear yutan sumakar waketkiarmiayi.✡

13 “Nunia ataksha: Yurumak sumaktai tusar taaramtai, José ni yachí ainaun: Wikia atumi yachiinjai tusa nekamtikiamiayi. Turamtai faraón: Joséka Israela wearintai tusa nekaamiayi.✡ 14 Turamtai José ni yachí ainaun chicharak: Wína apar ni weari ainaujai setenta y cinco (75) aints mash juni itataram tusa akupkamiayi.✡

15 “Turamtai Jacob ni weari ainaujai Egipto nungkanam wearmiayi. Tura Jacobsha, tura ni uchiri ainausha mash juunmarar nuni jakarmiayi.✡ 16 Nuni jakaramtai nukap arus, ni weari ainau José kunchinka jukiar, Siquem nungkanam iwiarsarmiayi. Abraham: Ii weari nuni iwiarsami tusa, nungka Hamora uchirinu amia nuna ni kuikiarijai sumaku asamtai, nuni iwiarsarmiayi.

17 “Tura Yus Abrahaman: Wisha ami wearmin nukap yujratnuitjai timia nu kinta jeatak wajasamtai, ni weari ainau Egipto nungkanmaka nukap yujararmiayi. 18 Nukap yujararai, chikich apu Josén wainchau Egipto apuri amiayi.✡ 19 Nuka ii juuntri ainaun anangka pasé awajsamiayi. Tura: Israela uchiri jakarti tusa chichaman akupak: ‘Atumi uchiri yamai akiinauka mash entsanam ujungtaram,’ timiayi.✡

20 “Nunia Moisés akiinamiayi. Turamtai Yus niin pengker awajsamiayi. Tura asamtai ni nukuri uchirin kampatam nantu ni jeen uukmiayi.✡ 21 Nunia uuktatkama tujintak entsanam ujungtin kinta jeamtai, uchincha pitaknum engkea entsanam inanmasmiayi. Turamun faraónka nawantri juki, ni uchiria nunisang tsakatmarmiayi. 22 Tura asamtai Egipto ainau nekarmia nuna mash Moisésan nuiniararmiayi. Tura miatrusarang nuiniarmau asa, kakarman chicharkartin ayayi. Tura turamurincha kakarman turinuyayi.✡

23 “Nunia Moisés cuarenta (40) musachrintin pujak, Israel ainaun ni weari asamtai, jiistaj tusa wemiayi. 24-25 Tura weai, Egipto aints Israel aintsun awatun wainak, nuna jiij wajatmiayi. Tura nintimias: Wikia Egipto aintsun maamtaikia, wi wear nuna wainkar: Nekas Yus iin akupturmaku asa, iincha ayamrutmaktatji, tu nintimrartatui, Moisés tu nintimias, Egipto aintsun maamiayi. Tura waininayat Israel ainauka tuuka nintimracharmiayi. 26 Kashin tsawaar Moisés ni weari ainaun ataksha jiistas weai, mai Israeltak maaninaun wainak: Kajernaitsuk asataram titas weri chicharak: ‘¿Warukaya mai Israeltaksha maaniarme?’ timiayi. 27 Tamaitiat chikich aintsun awatmia nuka Moisésan shitak: ‘¿Ameka ii apurinkitam? ¿Yaachia amincha chicharuta tusasha akuptamkama? 28 ¿Yaau Egipto aints maamame nunismek winasha mantuatasam turutsumek?’ timiayi. 29 Nu tímia Moisés tupikiaki Madián nungkanam we, nuni pujus uchin jimiaran yajutmarmiayi.✡

30 “Nunia cuarenta (40) musach nangkamaramtai, Moisés aints atsamunam mura Sinaí tutainum jeatak wajasai, numi jangkirtin keamunam Yuse awemamuri wantintukmiayi. 31 Tura numi keaun kajinchau asamtai, Moisés nuna wainak: ¿Warukang kajintsu? tusa: Wisha wakemkan jiisnaka wainkainjapi, tu nintimias weri wakemak jiiai, Yus chichaun antukmiayi. 32 Tura Yus chicharak: ‘Wiitjai ami wearmi Yusrinjai. Tura asan Abrahama Yusrinjai. Tura Isaaca Yusrinjai. Tura Jacobo Yusrinjai,’ timiayi. Yus tama Moisés kuraimiayi, tura jiistatkama shamkamiayi. 33 Turamtai Yus chicharak: ‘Nungka wajame auka winaruitai. Tura asamtai sapatrum kuinkam ukuktia. 34 Wína aintsur Egipto nungkanam pujuinau wait wajainaun wainkau asan, tura ni juutinauncha antuku asan, wína aintsur ainaun ayamruktasan winajai. Tura asamtai yamaikia Egipto nungkanam waketkita. Amin nuni akupkatasan wakerajme,’ Yus timiayi.✡

35 “Ii juuntri ainau Moisésan chicharinak:

‘¿Ameka ii apurinkitam? ¿Yaachia amincha chicharuta tusasha akuptamkama?’ tusar nakitraru wainiat, Yus ni awemamurin numi jangkirtin keamunam Moisésan wantintukti tusa akuptukmiayi. Tura Moiséska Israel ainau apuri ati, tura ayamrukti tusa akupkamiayi. 36 Turamtai Moiséska Israel ainaun Egipto nungkarinia jiikmiayi. Tura Egipto nungkanam, tura juun entsa Kapantin Entsa tutainum, tura aints atsamunam cuarenta (40) musach wekaas, Yuse kakarmarijai ningkikia turachmin ayat, wainchati takatnaka turamiayi.✡

37 “Moiséska ni weari ainaun chicharak: ‘Yus atumi aintsrin kichik: Wína chichamur etserin ata tusa, wiya nunisang atumin akupturmaktinuitrume,’ timiayi.✡ 38 Tura asamtai Moiséska aints atsamunam Israel ainaujai iruntrar puju armiayi. Tura ii juuntri ainaujai mura Sinaí tutainum iruntrar pujuinai, Yuse awemamuri Moisésjai chichasmiayi. Turamtai Moiséscha Yuse chichamen tuke pujustiniun sukartin aa nuna iin nekamtikramatas antukmiayi.✡

39 “Tura waininayat ii juuntri ainau Moisésan: ‘¿Ainusha itiur umirkatjik?’ tusar niin umirtan nakitinau asar, Egiptonam waketkiartas nintimiarmiayi. 40 Tura asar Aarónkan chicharinak: ‘¿Ainusha Moiséska iin Egiptonmaya jiirmakmiaji nusha tutsuk werumi? Iikia nekatsji. Tura asamtai ii yusri najatruata. Nuka eemak wekaamtai, iisha nemarsatatji,’ tiarmiayi. 41 Nunia waaka uchiri nakumkar kurin najanawarmiayi, tura ni yusrin ni uwejejai ningki najanawariat, maaketai tiartas tangku ainaun maawar epewarmiayi, nunia nakurusarmiayi.✡

42 “Turinau asaramtai Yuska ii juuntri ainaun ukukmiayi. Turamtai ii juuntri ainau yaa ainaun Yus nayaimpinam ekentsau waininayat: Ii yusrintai tiarat tusa, Yuska tsangkatkamiayi. Yuse chichame etsernusha yaanchuik nuna pachis tu aarmiayi.

Yus chichaak: ‘Israel ainautiram, cuarenta (40) musach aints atsamunam wekaakuram tangku ainau maaram, wína surustasrumka nekasrum turachmiarume. 43 Antsu tangku ainau wínaka surutsuk, chikich yus, Moloc tutai yuschau wainiatrum, nuka ii yusrintai tusaram, nunia yaa Refán tutai ii yusrintai tusaram, atumek nakumkaram tikishmatratasrum najanamiarume. Tura asamtai wikia atumin Babilonia nungkan nangkaikin akupkatnuitjarme,’ Yuska timiayi. Tu aarmawaitai.✡

44 “Yus Moisésan: ‘Jear tarach najanamu jeartukta tusan, wisha inaktustatjame,’ tinu asamtai, ii juuntri ainau aints atsamunam Yusjai iruntai jean Yus tímia nunisarang jeamkarmiayi.✡ 45 Ii juuntri ainau nu jean tarachjai jeamkaramtai, ni uchiri ainau wekaasar, ju nungkanmasha Josuéjai taarmiayi. Tura Yus yaingmau asar, ju nungkanam pujuinaunka jiikiarmiayi. David apu naamtsaing, nu tarach jeaka ju nungkanam tuke ayayi.✡

46 “Davidcha Yusen pengker awajsamiayi, tura ii juuntri Jacobo Yusri, Davidta Yusri asamtai, David Yuse jeen jeamkatas wakerimiayi. 47 Tura Yus nuna surimkau asamtai, Salomón Yuse jeen jeamkamiayi. 48 Turayat Yuska nekas juun asa, aints ainau ni uwejejai jeamkamunmaka pujuschamnawaitai. Yuse chichame etsernusha yaanchuik tu aarmiayi.

49-50 Yus chichaak: ‘Wiki mash aa nunaka najanau asan, nayaimpikia wina keemtairuitai. Tura nungkaka wína najamtairuitai. ¿Winasha warí jea jeartuktasrumea wakerutarme? ¿Wína ayamtairuka tuwaita?’ Yus timiayi.”

51 Nunia Esteban tuke etserak:

—Atumka katsuram nintintin asaram, Yus umirchawa nunisrumek nintimrume, tura Yuse chichame antut nakitau asaram, atumi juuntri turuwarmia nunisrumek Yuse Wakaningkia kajerin ainiarme. 52 Nintimrataram. Atumi juuntri ainau Yuse chichame etserin ainauncha tuke kajerin armiayi. Tura Yuse chichamen etserin ainau: ‘Nekas Tunaarinchau aa nu taratnuitai,’ tu etserinaunka atumi juuntri ainau main armiayi. Tura asaramtai ‘Nekas Tunaarinchau’ aa nu taamtai, atumsha nunisrumek ni anangkaram achikrum maamiarume.✡ 53 Tura asaram Yuse awemamuri ainau Moisésnum chichaman akupinak: Nu chicham umirkataram tiaru wainiatrumek atumka nu chichamka pengké umikchamiarume, —Esteban timiayi.

Estebanka maamuri

54 Esteban tamati nuna antukar, judío juuntri ainau kakarar kajerinak nainka katetet awajiarmiayi. 55 Turinamtai Esteban, Yuse Wakani piatkamu asa, nayaimpinmanini pangkai jiimkama Yuse paaniurin wainkamiayi. Tura Yuse untsurinini Jesús wajaun wainkamiayi. 56 Tura wainak, nu aints ainaun chicharak:

—Pangkairam jiistaram. Nayaim uraniun wainjai. Tura Yus akupkamia nuna Yuse untsurinini wajaun wainjai, —timiayi.

57 Tama aints ainau kajerkar kakarar shinukiar, kuwishin epetkar irunturar Estebankan achikiarmiayi. 58 Turuwar yaktanmaya jiikiar, kayajai tukuarmiayi. Tura aints ainau kayajai tukuartas ni wejmakrinka aimiakar: Natsa Saulo ii wejmakrin wainkati tusar, ni wajamunam tuktusarmiayi.✡

59 Tura kayajai tukuinam Esteban Jesúsan seak:

—Apuru Jesúsa, wakanur jurutkita, —timiayi.✡ 60 Tura tikishma kakar untsumak:

—Apuru, ju tunau turina juka tsangkurata, —timiayi.

Nuna tina nuniangka jakamiayi.✡

8

Saulo Cristonu ainaun kajerkamuri

1-4 Tura Estebankan maawaramtai, Sauloka: Nu aintsu maamuri pengkeraitai timiayi. Turamtai Cristonu ainau Estebanka namangken jukiar iwiarsarmiayi. Tura wake mesekar nukap juutiarmiayi. Nu kintati Cristonu ainau Jerusalénnum pujuinau nukap wait wajakartiniun nangkamawarmiayi. Saulosha nu aints ainaun mash amuktaj tusa, kichik kichik aints pujuinamunam waya, aishmang ainauncha, tura nuwa ainauncha achik japiki kársernum engkewarat tusa akupnuyayi.✡

Samaria nungkanam Cristo chichame etserkamuri

Cristonu ainau mash Jerusalénnumia jiinkiar, Judea nungkanam, tura Samaria nungkanmasha anumkartas niish niish tupikiakiarmiayi. Tura tupikiakiar, yaja wekainaksha tuke inaitsuk Yusnum uwemratin chichaman etseriarmiayi, antsu Cristo nuiniatiri ainauka Jerusalénnum juwakarmiayi. 5 Turunawaramtai Felipe Samaria nungkanam chikich yaktanam we, aints ainaun chicharak:

—Yus atumin uwemtikramratnun akupkatatjai tímia nuka Jesúsaitai, —timiayi.✡

6 Tama aints ainau mash iruntrar titu pujusar Felipe chichamen pengker nintimsar anturkarmiayi. Turuawar wainchati takatan Felipe turaun wainkarmiayi. 7 Turamtai iwianchrintin ainausha untsuri iwianchri kakarar untsumkar jiinkiaramtai tsaararmiayi. Nunia kijiru ainausha, tura wekaichau ainausha untsuri tsaararmiayi. 8 Tura asamtai nu yaktanmaya ainau untsuri warasarmiayi.

9 Tuminamtai nu yaktanmasha wishin Simón naartin pujumiayi. Nuka Samaria nungkanmaya ainaun anangkak:

—Wikia nekas juuntaitjai, —tinuyayi. 10-11 Tura wishin asa, aints ainaun anangkau asamtai, nu yaktanmaya kuikiartin ainausha, tura kuikiartichu ainausha niin mash pachiarmiayi. Tura páchinak:

—Nu aintska Yuse kakarmari jukin asa, timiá kakarmaitai, —tiarmiayi. 12 Antsu Felipe Yus aints ainaun inartata nuna pachis, tura Jesucristo naarin pachis uwemratin chichaman etseru asamtai, aints ainausha tura nuwa ainausha nuna antukar, Criston nemarkartas mainiarmiayi. 13 Turinamtai Simónsha Criston nekasampita tusa maaimiayi. Tura Felipe Yuse kakarmarijai wainchati takatnasha turaun wainak: ¿Wisha warukawainjak? tu nintimias Felipejai tsanias wekaasamiayi.

14-16 Nunia Cristo nuiniatiri Jerusalénnum pujuinau: Samarianmaya ainau Yuse chichamen umirinawai tinamun antukar, Pedroncha nunia Juannasha Samarianam akupkarmiayi. Tura akupamu asar, Samarianmaya ainaun Yuse Wakani piatkachmau ainayat, ii Apuri Jesúsan nemarkaru ainau imainiaru asaramtai, Pedro Juanjai Yusen seainak: Yuse Wakani Cristonu ainaun piatkati tusar seatiarmiayi. 17 Nunia muuken achirkaramtai, nu aintsu nintin Yuse Wakani piatkamiayi.

18-19 Cristonu ainau muuken achirkar, Yusen seainamtai, Yuse Wakani engketau asaramtai, Simón nuna wainak Pedron, tura Juannasha chicharak:

—Winasha atumi kakarmari kuikiajai surustaram. Wisha aints ainaun páchitsuk uwejrujai achikian Yuse Wakanin engketami tusan tajarme, —timiayi.

20 Tamati Pedro ayaak:

—Kuikiarmeka amijai metek mengkakatnuitai. ¿Yus ni kakarmarin ningki wakerak sukarta nuka kuikiajai sumakminkai? 21 Yus nintimtichu asam, Yuse Wakanijai turatin pengké tujintame. 22-23 Ameka wiya nunismek Yuse takatri takakmat wakerayatum, nintimin tsaangkua tumau yapau pujurtamu asamtai, ameka tunaarumjai jingkiamua nunismek pujame tu nekajme. Tura asam tunaarum yamaikia inaisam ukukta. Tura Yus seata. ¿Nu turakmin Yus ami tunaarumin tsangkutramrashtimpiash? —Pedro timiayi.

24 Tama Simón ayaak:

—Wína turutrumena nu turunawai tusaram, Yus seatritaram, —timiayi.

25 Tamati Pedro Juanjai nu aints ainaun Jesúsa turamurin ujakar, tura Yuse chichamen etserkar umisar, Samaria nungkanam wekaasar, chikich chikich yaktanam Yusnum uwemratin chichaman etserkiar Jerusalénnum waketkiarmiayi.

Felipe Etiopíanmaya aintsun Jesúsan pachis ujakmauri

26 Nunia Yuse awemamuri Felipen wantintukmiayi. Tura chicharak:

—Felipea, wári umisam ju yakat ukukim, Jerusalén nangkaikim yakat Gaza tutainum jinta amatkamunam nuni aints atsamunam wekaasata, —timiayi. 27-28 Tamati Felipe wári umis, nu jintan amak, aints atsamunam weai, Etiopíanmaya aints Jerusalénnum Yusen maaketai titas we, nunia kawai kárrun japiki weamunam engkema, nu jintanam ni nungkarin waketkitas weun wainkamiayi. Nu aintska Etiopíanmaya nuwa inakratniu kuikiarin wainuyayi. Nu aintska kárrunam weak yaanchuik Yuse chichame etserin Isaíasa aarmaurin aujki wemiayi. 29 Tura nuni papin aujki weamtai, Yuse Wakani Felipen chicharak:

—Au kárru wea au mankiata, —timiayi.

30 Tamati Felipe nuni we, nu aintska Yuse chichamen etserin Isaíasa aarmaurin aujki winaun anturkamiayi. Tura iniak:

—¿Ame aujmena nunaapi tawa tusam nekamek? —timiayi.

31 Tu iniam nuka ayaak:

—Atsa, wína nekamtikruatnuka atsau asamtai ¿itiur nekaatjak? —timiayi. Tura:

—Juni wakam, wijai keemsam ujatkata, —tamati Felipesha warukmiayi.

32 Isaíasa aarmaurincha aujki winaun anturkamia nuka nuwaitai:

“Uwijan maawartas juwina nunisarang Niincha jukiarmiayi. Tura uwija uchiri ure awaam, juutsuk tepawa nunisang chichakchamiayi.

33 Niincha inatsaararmiayi, tura tunaarinchau waininayat, wait wajaktiniun susarmiayi. Tura ju nungkanam iwiaaku pujaun maamuncha ¿yaa ni wearing pachischa chichakat?” Tu aarmawaitai.✡

34 Nu aarmau aujsar umisar, Etiopíanmaya aints Felipen iniak:

—Wait aneasam ujatkata. ¿Yuse chichame etserin yána pachisa takua tawa? ¿Ningkik tumama? ¿Antsu turachkusha kichan pachisash tawa? —timiayi.

35 Tu iniam: Ju aarmauka Jesúsan pachis taku tawai tusa, Felipe uwemratin chichaman Jesúsan pachis ujaktas nangkamamiayi. 36 Tura kárrunam jinta weenak entsa aun nangkainak Etiopíanmaya aints chicharak:

—Jiisia, juwaitai entsa. ¿Jesucristo umirkat tusam juni imiatchamnaukitam? —tu iniasmiayi. 37 Tu iniam Felipe ayaak:

—Jesucristo nekasampita takumningkia imaimnawaitjame, —timiayi. Tamati nu aintska chicharak:

—Jesucristo nekasampi Yuse Uchirinta, wikia tajai, —timiayi.

38 Nunia kawain wajasat tusar awajsarmiayi, tura mai kárrunmaya kuankiar entsanam wear, Felipe nu aintsnaka imaimiayi. 39 Tura mai entsanmaya jiinkiaramtai, Yuse Wakani Felipen jukimiayi. Turamtai nuwa kuikiarin wainin Felipen waintsuk ningki juwakmiayi. Turayat waras kárrurin engkema ni nungkarin waketkimiayi. 40 Turamtai Yuse Wakani Felipen jukin asa, Azoto yaktanam jeemiayi. Turamtai nunia jiinki chikich chikich yaktanam Yusnum uwemratin chichaman Jesucriston pachis tuke etserki Cesarea yaktanam jeamiayi.

9

Saulo Cristo umirkamuri

1 Nunia Saulo inaitsuk Cristonu ainaun kajerak maatas wakerimiayi. Tura asa sacerdote apuri jeen jea chicharak:

2 —Papi aaram surusta. Wikia Damasco yaktanam iruntai jeanam wayaan nuna apurin nu papin inaktusan, yamaram chichaman umirin ainaun aishmangnasha, tura nuwancha wainkanka, achikian jingkian jukin juni Jerusalénnum ikiankatasan wakerajai, —timiayi. 3 Tura nu papi aarmaun juki, jinta weaun Damasco yaktanam jeatak wajaun aneachmau nayaimpinmaya paantin Saulon tenteamiayi. 4 Turamtai shamak nungká ayaar kuta antumkamiayi. Tura chichaman antukmiayi. Nu chichamka nuwaitai:

—Saulo, Saulo, ¿waruka winasha waitkaratasmesha wekaaturme?

5 Tamati Saulo ayaak:

—Apuru ¿amesha yaachitme? —tu iniam ataksha nayaimpinmaya ayaak:

—Wikia Jesúsaitjai. Ame waitkaratasam wekaaturme nuwaitjai. Waaka kajek numin najar nawen meseawa nunismek amek ami nintim meseame, —timiayi. 6 Tamati Saulo shamak kurangmaikiak:

—Apuru ¿warí itiurtukat tusamea wakerutame? —timiayi. Tamati Jesús ayaak:

—Wajakim weme nu yaktanam weta. Nuni jeakmin ame turatatme nuna ujatmakartatui, —timiayi.

7 Tamati aints nijai tsaniasar wekainausha chichaamun antukarmiayi. Antsu aintsnaka pengké wainkacharmiayi. Tura asar shaminak chichatsuk wajasarmiayi. 8 Tuminamtai Saulo kuta antuma pujayat wajaki wainmaktatkama tujinkamiayi. Tura asamtai uwejen tap achikiar jukiar, Damasco yaktanam jeeniarmiayi. 9 Tura nuni jea kampatam kinta wainmatsuk yurumkancha yutsuk, tura amutnasha amutsuk pujumiayi.

10 Saulo tu pujamtai, Damasco yaktanam Cristo nemarin Ananías naartin pujuyayi. Turamtai Apu Jesús niin wantintuk:

—Ananíasa, —timiayi. Tamati nuka ayaak:

—Apuru, juni pujajai, —timiayi.

11 Tamati ataksha Apu Jesús chicharak:

—Ame wajakim Jinta Tupin tutainum weta. Nuni Judasa jeen jeam, Tarsonmaya aints Saulo naartin nuni pujau iniasta. Tura nuka Yusen seak pujau wainkatatme. 12 Ame jeemin pujamning, nu aintsnaka karanma nunisnak amin wainmamtikiamjame. Tura jeanam wayaam, uwejmijai ni muuken achikiam: ‘Ataksha wainmakta,’ tusam paan wainmamtikiamjame, —Jesús timiayi.

13 Tamati nuna antuk Ananías ayaak:

—Apuru, nu aintsun pachisar wína untsuri ujatkarmayi, tura Jerusalénnum amin umirtaminak pujuinaun nu aintska pasé awajsamurin untsuri ujatinaun antukmajai. 14 Tura sacerdote apuri papi aarmau susam, yamai juni taa, amin seatmina nuna mash achiktaj tusa tayi, —timiayi.

15 Tamati Apu Jesús chicharak:

—Tutsuk weta. Nuka antukiatmek nu aintska wína inatir ati tusan, judíochu ainauncha, nunia apu ainauncha, nunia Israela weari ainauncha wína pachitas chicharkat tusan, wikia niin eakmajai. 16 Tura wína pachitas nukap wait wajaktiniun nekamtikiatatjai, —timiayi.

17 Tamati Ananías we, Saulo pujamunam jea, nuni waya ni uwejejai muuken achik chicharak:

—Yatsuru Sauloa, ame jinta winamin Apu Jesús wantinturmak amijai chichasma nuka amincha wainmamtikiat tusa, tura Yuse Wakani ami nintimin piatramkat tusa wina akuptuki, —timiayi.

18 Tama wainmachiat namaka saapea tumau ni jiinia ayaarmiayi. Tura asamtai Saulo ataksha paan wainmakmiayi. Tura wajaki Criston nemarkatas maaimiayi. 19 Nunia yutan yuwa ni namangken kakamtikramiayi. Tura Cristonu ainau Damasconam pujuinaujai tsanias jumchik kinta pujusmiayi.

Saulo Damasconam Cristo chichamen etserkamuri

20 Nunia iruntai jeanam waya: Jesús Yuse Uchirintai tusa etserkamiayi. 21 Turamtai nu chichaman antukaru ainauka mash nintimrar:

—¿Ju aintska Jerusalénnum Jesúsan seau ainaun achiktas wekainuya nuchaukai? ¿Tura junisha taa, nu aints ainaun achik jingkia sacerdote juuntri ainamunam jeetias tamia nuchaukai? —tiarmiayi.

22 Tinamaitiat Saulo shamkartutsuk: Jesús nekas aints ainautin uwemtikramratnuitji tusa, Yuse kakarmarijai chichau asamtai, judío Damasconam pujuinau: Nekaschawaitai tiartatkamawar tujinkarmiayi.

Saulo ayamrukmauri

23 Nukap kinta arus judío ainau Saulon maatai tusar, chichaman najatawarmiayi. 24 Tura judío ainau tsawaisha, tura kashisha yakta waiitiri ainamunam wajasar: Saulo jiinmatai achikiar maatai tusar nakakarmiayi. Turinamaitiat Sauloka nunaka nekaamiayi. 25 Tura asamtai Cristonu ainau kashi Saulon juun changkinnum engkewar, yakta wenukrinia naekjai itarar jiikiar akupkaram tupikiakmiayi.✡

Saulo Jerusalénnum waketkimuri

26 Saulo Jerusalénnum waketki, Cristonu ainaujai iruntratas wakerimiayi. Turamaitiat Sauloka Cristo umirnuitai, tuuka nintimtsuk mash shamkarmiayi. 27 Tura wainiat Bernabé Saulon juki, Cristo nuiniatiri pujuinamunam itamiayi. Tura ita chichaak:

—Juka jinta weak ii Apuri Jesúsan wainkami. Turamtai ii Apuri niin chichasmau asa, Damasconam jea, shamkartutsuk Jesúsa kakarmarijai chichasmayi, —timiayi. 28 Tamati Saulo Jerusalénnum juwakmiayi, tura Cristo nuiniatiri ainaujai wekaasamiayi. Tura shamkartutsuk Apu Jesúsa kakarmarijai chichauyayi. 29 Tura Sauloka Jesúsan pachis chichasmiayi. Turamtai judío griego chichamejai chichau armia nu nuni pujuarmiayi. Tura Saulojai chichainau asar, niincha maatasar wakeriarmiayi. 30 Turinamtai Cristonu ainau nuna nekaawar, Saulon maawarai tusar, Cesarea yaktanam jeeniar:

—Ami yaktarmin Tarsonam weta, —tusar akupkarmiayi.✡

31 Tura asamtai Cristonu ainau Judea nungkanam tura Galilea nungkanam tura Samaria nungkanam pujuinausha mash pengker nintimsar angkan pujusarmiayi. Tura Criston miatrusarang umirkar: Tunau wajasai tusar shaminak, Yuse Wakani kakarmarijai nukap yujararmiayi.

Eneasa tsuwarmauri

32 Pedro nu nungkanmasha wekaak, Lida yaktanam Cristo umirin pujuinamunam jeamiayi. 33 Tura nuni jea, aints Eneas naartinun wainkamiayi. Nuka kijiru asa, ocho (8) musach wekaichau ni peakrin tepeyayi. 34 Tura nu aintsun wainak Pedro chicharak:

—Eneasa, Jesucristo amin yamai tsuwarmawai. Tura asamtai nantakim sekmatiram tuksata, —timiayi.

Tamati nu tamaujai metek Eneas nantakmiayi. 35 Turamtai Lidanam tura Sarón yaktanam pujuinau nuna wainkar, ii Apurin umirkarmiayi.

Dorcas jakamunmaya nantakmiauri

36 Tura Jope yaktanam nuwa Cristo umirin, Tabita naartin pujuyayi. Nuka griego chichamejai Dorcas taku tawai. Nu nuwaka tuke pengker aa nuna takaak, tuke yuuminauncha yainuyayi. 37 Dorcas nuni pujus sungkuran achimiak jakamiayi. Turamtai namangken nijarar, pata yakí amanum patasarmiayi. 38 Patasaramtai Pedro Lida yaktanam arakchichu pujau asamtai, Cristonu ainau nuna antuku asar, jimia aintsun Pedron jiiwearat, tura nuni jear: Wári juni itaarat tusar akuptukarmiayi.

39 Tura akupkamu asar, nuni jeariar ujakaram, Pedro nijai tsaniasar Jope yaktanam wearmiayi. Tura nuni jearamtai, jakau namangke yakí patasmaunum Pedron iwiakarmiayi. Tura nuni wayaamtai, waje ainau mash juutkiar tenteawarmiayi. Turuawar Dorcas iwiaaku pujak peetai ainaun, tura wejmak ainauncha najanamia nuna inaktusarmiayi. 40 Turinamtai Pedro aints ainaun, tura waje ainauncha mash jiikmiayi. Tura ningki juwak tikishma Yusen seamiayi. Nunia jakau namangken pangkai jiis:

—Tabita, nantakta, —timiayi.

Tamati Tabita jiimi Pedron wainak nantaki pujusmiayi. 41 Turamtai wajakti tusa, Pedro Tabita uwejen achik awajkimiayi. Nunia Cristonu ainauncha, tura waje ainauncha mash untsuam, nusha wayaawar iwiaaku pujaun wainkarmiayi. 42 Turamtai Jope yaktanam nu turamun aints ainau mash nekaawarmiayi. Tura aints untsuri Criston nekasampita tiarmiayi. 43 Tinamtai Pedrosha Jope yaktanam untsuri kinta aints Simón naartinu jeen pujusmiayi. Nu aintska nuwapen takauyayi.

10

Pedro Cornelion wainkamuri

1 Cesarea yaktanam suntara apuri Cornelio naartin pujuyayi. Ni suntaringkia Italia nungkanmaya aints armiayi. 2 Nu apuka péngke aints ayayi. Tura ni weari ainaujai tunau wajasai tusar, shaminak Yusen: Ameketme juuntam tinu armiayi. Tura judío kuikiartichu ainaun yaingtas kuikian nukap suyayi. Tura tuke Yusen seayayi. 3 Tu pujai tsaa nungkaanmatai, Cornelio karanma nunisang Yuse awemamuri ni pujamunam wayaun paan wainkamiayi.

Tura wainkam chicharak:

—Corneliowa, —timiayi. 4 Tamati Cornelio Yuse awemamurin wainak shamak jiij wajatmiayi. Tura:

—Apuru ¿warí turuttiasme winame? —timiayi. Tu iniam Yuse awemamuri ayaak:

—Ame Yus seamame nuna anturtamkayi, tura yuuminak pujuinau yaingtasam turamame nunaka Yuska kajinmatramtsui. 5 Tura asamtai yamaikia Jope yaktanam aints ainau akupkata. Tura aints Simón naartin, chikich naari Pedro tati tusar untsukarti. 6 Nuka irastas taa chikich Simónjai nuwape takau tutaijai tsanias pujawai. Ni jeengka juun entsa yantamen pujawai, —timiayi.

7 Chichas umis Yuse awemamuri waketkiamtai, Cornelio ni inatirin jimiaran untsuk, nunia suntar Yusen umirkau pengke nintinnun untsukmiayi. Nu aintska tuke ni apurin umirnuyayi. 8 Tura nuni wetaram tusa mash ujak, Jope yaktanam akupkamiayi.

9 Kashin tsawaar jinta weenai, Jope yaktanam jeainatsaing, tsaa tupin wajamtai,

Pedro Yusen seatas jea tuntupe yakí pata amaunum wakamiayi. 10 Tura nuni pujus nukap yaparmiayi. Tura asa yuwatas wakerimiayi. Tura yurumkan inarawarti tusa nakaj pujai, karanma nunisang 11 nayaim uranmiaunumia sekmati sarma tumau cuatro juwiakmaurin jingkiar, yakíya akupamun wainkamiayi. 12 Nu sekmatinam pachim ainau cuatro (4) nawentin, tura napi ainausha, tura nanamtin yuchati ainausha engketinaun wainkamiayi. 13 Turamtai:

—Pedroa, wajakim maam yuwata, —tu chichaun antukmiayi.

14 Nuna antuk Pedro ayaak:

—Atsa Apuru, Moisés iin chichaman akupturmaku asamtai, junaka yuchajai. Wikia yuchatinka tuke tsuutakun yuchawaitjai, —timiayi. 15 Tamati ataksha chichaun antukmiayi:

—Yus pengkeraitai tau wainiatmesha ¿waruka amesha paseetai tame? —timiayi.

16 Tura sekmatiya tumaun ataksha akupak, nunia ataksha iwiak, nunia ataksha akupak, nunia tuke nayaimpinam iwiakmiayi. 17 Nuna turau wainak Pedro: ¿Warukanak auncha wainkaj? tu nintimias pujai, Cornelionmaya akupkamu ainau:

—¿Simónka jee tuwaita? —tusar inintrukiar inintrukiar taarmiayi. 18 Tura taar untsuminak:

—¿Aints Simón naartin chikich naarisha Pedro ju jeanmasha irastas taa pujawak? —tu inintrusarmiayi. 19 Tu inintrinamtai, Pedro karanma nunisang wainkamurin tuke nintimias pujamtai, Yuse Wakani chicharak:

—Jiisia, kampatam aints amin eatminawai. 20 Tura wi nu aints ainaunka akupkau asamtai wajakim tarata. ¿Nekasnash aujai wetaj? tutsuk aujai weta, —timiayi. 21 Tamati Pedro tara, Cornelio aintsri akupkamu ainaun wainak:

—Atum eatrume nuwaitjai. ¿Waruka tarutniurme? —timiayi.

22 Tu iniam aiminak:

—Iikia suntara apuri Cornelio akuptamkau asamtai winiji. Nuka péngke aintsuitai. Yusen umirnuitai. Tura asamtai mash judío aneenak pengker awajin ainawai. Yuse awemamuri wantintuk niin chicharak: ‘Ami aintsrum akupkam, Pedro jeemin tati tusam untsukta. Tura ni taamtai, ni titata nuka antukta,’ timiayi. Nuna tawai titaram turammiaji, —tiarmiayi.

23 Tu tinamtai Pedro chicharak:

—Wayaataram. Turaram juni kanurtaram, —timiayi. Tamati jea wayaawar nuni kanurarmiayi. Tura kashin tsawaarar Pedrojai waketkiarmiayi. Tura Cristonu ainau Jopenam pujuinausha warumchik nemariarmiayi.

24 Tura jinta kanurar kashin tsawaarar Cesareanam jearmiayi. Turinamtai nuni Cornelioka ni weari ainaun, tura ni amikri ainauncha winiarti tusa untsukmau asar, nusha nijai iruntrar nakasarmiayi. 25 Tura Pedro jeanam jeamtai, Cornelio niijai ingkiuniktas jiinki: Ameka juuntaitme, titas tikishmatramiayi. 26 Turamtai Pedro Cornelion achik:

—Wajaktia. Wisha aintsuitjai. Amea nunisketjai, —timiayi.

27 Nunia Corneliojai chichasar jea wayaawar nuni aints untsuri iruntrar pujuinaun wainkamiayi. 28 Tura Pedro chichaak:

—Atumka nekarme: Judío ainautikia Moisésa aarmauri umirkau asar, judíochu ainautirmi jeen pengké iraschamnawaitji. Tura atumjai iruntrachminuitji. Tura wainiat Yuska winaka: ‘Aints kichkisha paseetai tutsuk asata, tura tsuutsuk asata,’ turutmiayi. 29 Tura amesha chicham akupturkau asakmin, wisha nakimtsuk winijai. Tura asan ¿warukang untsura? tusan nekaatasan wakerajai, —timiayi.

30 Pedro tamati Cornelio ayaak:

—Tsaa nungká wajasai, wína jearun Yusen seakun pujai, aneachmau aints entsatin winchaan entsarun wainkamjai, nu wainkamurka cuatro (4) kinta nangkamari. 31 Tura wi wainkamu chichartak: ‘Corneliowa, ame Yus seamame nuna anturtamkayi, tura yuuminak pujuinau yaingmame nunasha kajinmatramtsui. 32 Tura asamtai Jope yaktanam aints ainau akupkata. Nuka aints Simón naartin, chikich naari Pedro, tati tusar untsukarti. Nuka irastas taa chikich Simónjai, nuwape takau tutaijai tsanias pujawai. Ni jeengka juun entsa yantamen pujawai,’ turutmiayi. 33 Tura asamtai wári ujaataram tusan aintsun akupkamjai. Turam amesha pengker nintimin asam taume. Tura yamaikia Yus wainmamunam juni iruntrar pujaji. Tura Yus akuptamkau asamtai, Yus chichaman amin ujatmakma nu mash antuktasar wakeraji, —timiayi.

Pedro Cornelio jeen chichaman etserkamuri

34 Tamati Pedro etserak:

—Ayu, yamaikia nekajai: Aints mash metek ainawai, Yuska tu nintimui. 35 Antsu Yus mash nungkanmaya ainauncha, judío ainautincha tura judíochu ainauncha, Niin umirinak pujuinaunka, tura pengker aa nuna turinaunka pengker nintimtus pujawai. 36 Yus Israela weari ainautinka Jesucristonam angkan pujustin chichaman akupturmakmiaji. Nuka mash aints ainautin Apurintai. 37-38 Juan Yuse chichamen etserak aints ainaun imaimurisha nekarme. Nunia Nazaretnumia Jesús Galileanmaya jiinki, judío nungkarincha mash wekainuyayi. Tura Yus ni Wakanin engketamu asa, Yuse kakarmarijai pengker aa nuna takauyayi. Tura iwianchrintin ainaun iwianchrin jiirki akupnuyayi. Yus nijai pujau asa, nunaka turinuyayi. Atumsha nuka nekarme. 39 Tura Judea nungkanam Jerusalénnumsha iisha Jesúsa turamuri wainkamiaji. Nunia numinam nenaawar maawarmiayi. 40 Antsu kampatam kinta jaka tepau wainiat, Yus ataksha Jesúsan jakamunmaya inankimiayi. 41 Turayat Jesús jaka nantaknunka aints mashkia wainkacharmiayi. Antsu Yus yaanchuik iin: Nu wainkau ataram tusa, eemak eatmaku asamtai, iinak wantinturmakmiaji. Jesús jakamunmaya nantakiamtai, iisha nijai yurumak yuwamiaji, tura amutisha amurmiaji. 42 Tura Jesúska iwiaaku ainau tunaarincha, tura jakau ainau tunaarincha jiistinuitai, tusaram nu chicham aints ainau ujaktaram tusa, Yus akuptamkamiaji. 43 Yaanchuik Yuse chichame etserin mash Jesúsan pachisar etserkarmiayi. Tura Jesúsan nekasampita tinaunka ni tunaarin Jesús tsangkuratnuitai tiarmiayi, —Pedro etserak timiayi.✡

Judíochu ainau Yuse Wakani engkemtuamuri

44 Pedro tuke chichaak pujai, Yuse Wakani aneachmau yakiiya taa, ni chichamen antú pujuinaun engkemtuamiayi. 45-46 Tura chikich chichamjai anturnaikiachmin niisha Yusen maaketai tiarmiayi. Tura asaramtai judío Cristonu ainau Pedrojai tsaniasar taarmia nuka nuna antukar nukap nintimrar:

—Maj, Yuse Wakani judíochu ainauncha engkemtuwari, —tiarmiayi.✡ 47 Tinamtai Pedro chicharak:

—Iiya nunisarang Yuse Wakani engkemtuwaru asaramtai ¿ju aints ainaun Criston nemarkartas wakerinaun maatsuk asarti tusasha yáki surimkat? —timiayi. 48 Tura:

—Jesucristo nintimsaram maaitaram, —tusa akupkamiayi. Turamtai:

—Jumchik kinta iijai pujusmi, —tusar Pedron iniasarmiayi. Tu iniinam: Ayu tusa pujusmiayi.

11

Pedro Jerusalénnum chichaman etserkamuri

1 Cristo nuiniatiri ainau, tura Judea nungkanmaya Cristonu ainau nu turamuncha nekaawar: Judíochu ainayat nusha iiya nunisarang Yuse chichamen jukiari tamaun antukarmiayi. 2-3 Tura Pedro Jerusalénnum jeamtai, judío ainau niin chicharinak:

—¿Waruka judíotiatmesha judíochu ainamunmasha irastasmesha wemame? ¿Tura waruka nijaisha tsaniasmesha yuwamame? —tiarmiayi.

4 Tu tinam Pedro nu nangkamtaik Jope yaktanam turamurin mash etserkatas nangkamamiayi. Tura chichaak:

5 —Wikia Jope yaktanam pujusan, Yusen seakun pujai, karanma nunisnak sekmatin sarma tumaun cuatro (4) juwiakmaurin jingkiatamu nayaimpinmaya wi pujamunam taarun wainkamjai. 6 Tura ¿waring initak engketa? tusan jiikman, pachim cuatro (4) nawentin, nunia napi ainausha, nunia nanamtin ainausha iikia yuchatai nuni engketinaun wainkamjai. 7 Nunia chichaman antukmajai. Nu chichamka nuwaitai: ‘Pedroa, wajakim maam yuwata.’ 8 Turutmatai wikia ayaakun: ‘Atsa, Apuru. Yuchatai aa nunaka tuke yuchawaitjai,’ timiajai. 9 Turamtai ataksha nayaimpinmaya chichartak: ‘Yus pengkeraitai tau wainiatmesha ¿warukaya paseetai tame?’ turutun antukmajai. 10 Tura sekmatiya tumaun ataksha akupak nunia iwiak, nunia ataksha akupak, nuniangka tuke nayaimpinam iwiakmayi.

11 Nuna nintimsan pujai, aints Cesareanmaya akupkamu ainau wína eatkiar wi pujamurun tarutiarmayi. 12 Tarutiaramtai Yuse Wakani wína chichartak: ‘¿Nekasnash aujai wetaj? tutsuk aujai weta,’ turutun antukmajai. Tura Cristonu ainau seis (6) juni wijai jearu ainaujai Cesareanam jear, Cornelio jeen mash iruntrar wayaamji. 13 Tura ii wayaakrin, Cornelio iin ujatmak: ‘Wína jearun Yuse awemamuri wajaun wainkamjai. Tura nisha chichartak: Aints ainau Jope yaktanam akupkam, aints Simón naartin, chikich naari Pedro tati tusam untsukta. 14 Nu amin chichartamak: Ami wearmijai itiur uwemratnuitrume tusa amin ujatmaktatui,’ turutun antukmajai tusa ujatmakmaji. 15 Turutmatai wikia Cornelio ainaun Yuse chichamen ujaakun pujai, Yuse Wakani nu nangkamtaik iin engkemturmamiaji nunisang niincha engkemtuwarmayi. 16 Turamtai ii Apuri Cristo timiaurin nintimramjai. Nu chichamka nuwaitai: ‘Juan aints ainaun nekas entsanam imaimiayi. Tura Yuse Wakani atumi nintin piatramkatatrume,’ ii Apuri timiayi.✡

17 Atumsha nintimrataram. Ii nu nangkamtaik ii Apuri Jesucristo umirkau asakrin, Yus ni Wakanin iin akupturmakmiaji nunisang yamaisha ni Wakanin nu aints ainauncha akuptuku asamtai ¿wisha itiurkanak Yusen: Atsa turuwaip titaj? —Pedro timiayi.

18 Tamati nuna antukar pengker nintimsar: Yuska juuntapita tiarmiayi. Tura chichainak:

—Yuska judíochu ainau ni nintimaurin yapajiawar nekasar pujut nangkankashtinun jukiarti tusa yaingkiari, —tiarmiayi.

Antioquíanmaya Cristonu ainaun pachis timiauri

19 Estebankan maawaru ainau chikich Cristonu ainauncha maawartas wakerinam, Jerusalénnumia tupikiakiar Fenicia nungkanam, nunia Chipre isranam, nunia Antioquía yaktanam jearmiayi. Nuni jear, judío ainaunak Yuse chichamen ujaarmiayi.✡

20 Tura Chipre isranmaya, nunia Cirene nungkanmayasha Cristonu ainau Antioquía yaktanam jear, judíochu ainaun chichasar, ii Apuri Jesúsan pachisar uwemratin chichaman etserkarmiayi. 21 Tura Yus ni kakarmarijai nu aints ainaun kakamtikramu asar, judíochu ainau untsuri ni yaanchuik nintimtairinka inaisar, ii Apuri Criston nekasampita tiarmiayi.

22 Turinamtai Cristonu Jerusalénnum pujuinau nuna antukar, Bernabén Antioquía yaktanam nuna nekaat tusar akupkarmiayi. 23-24 Bernabéka pengke aints asa, Yuse Wakani piatkamuyayi. Tura Criston miatrusang umirnuyayi. Tura asa Antioquíanam jea, Yus nu aints ainaun pengker awajsamun wainak nukap warasmiayi. Tura asa nu aints ainaun chicharak:

—Pengker nintimsaram tuke inaitsuk ii Apuri Cristo umirkataram, —tusa chicharkamiayi. Tura Bernabé nuni pujai, aints untsuri ii Apurinu wajasarmiayi.

25 Nuniasha Bernabé Tarso yaktanam Saulon eaktas wemiayi. 26 Tura wainak, Antioquía yaktanam jukimiayi. Tura nuni jear, Cristonu ainaujai kichik musach pujusar, aintsun untsuri Yuse chichamen nuiniararmiayi. Tura asamtai Antioquía yaktanam nuna eemkar Cristonu ainaun pachisar: “Cristonu ainawai,” tiarmiayi.

27 Chikich kintati Jerusalénnumia Yuse chichamen etserin ainau Antioquíanam jearmiayi. 28 Tura jear, chikich aints Agabo naartin Cristonu ainau iruntramunam wajaki, Yuse Wakani niin nekamtikiamu asa:

—Nekas mash nungkanam tsuka nukap atatui, —timiayi. Claudio romano juun apuri asamtai, nu timiauka nunisang uminkamiayi.✡

29 Tura asamtai Cristonu ainau chicharnainak: Judea nungkanam tsuka amati, iisha Cristonu ainau yaingmi tusar, ii kuik tákakmauka kichik kichik miatrusrik susarmi tusar nintimrarmiayi. 30 Nuna turuwar Bernabéncha, tura Saulonasha Cristo umirnu juuntrin kuikian suwearat tusar Judea nungkanam akupkarmiayi.

12

Santiago jakamuri nunia Pedron kársernum engkeamuri

1 Nunia apu Herodes Cristonu ainaun wait wajaktiniun susarat tusa ni aintsrin akupkamiayi. 2 Tura Juanku yachiin, Santiagon saapijai maataram tusa ni aintsrin inarmiayi. 3 Nuna maawaramtai, judío ainau nuna wainkar: Nuka pengkeraitai tinau asarmatai, Herodes nuna nekaa: Pedrosha achiktaram tusa ni aintsrin akupkamiayi. Turamtai Pascua fiesta, pang pachimrachmau yuwatin kinta tutai amia nuni Pedron achikiarmiayi. 4 Achikiaramtai Herodes ni suntarin dieciseis (16) akupak:

—Atumsha atumsha cuatro (4) iruntraram, Pedro jiinki tusaram kárser nakastaram, —timiayi. Nunia Pascua fiesta nangkamaramtai, aints ainau iruntramunam chicham nekaami, tu nintimramiayi. 5 Turamtai suntar ainau Herodes tímia nunisarang Pedron nakasarmiayi. Pedron kársernum engkeawaru asaramtai, Cristonu ainau tuke inaitsuk Pedron pachisar Yusen seatiarmiayi.

Yus Pedron karsernumia jiikmiauri

6 Herodes: Kashin chicham nekaami timiau kintaka tsawaatsaing, kashi Pedro suntar jimiar ainamunam jape teema kanú tepemiayi, tura jimia jirujai jingkiamuyayi. Antsu chikich suntar ainauka kársera waitirin nakainak wajaarmiayi. 7 Turinai Yuse awemamuri aneachmau kársernum engkemtua paantin awajsamiayi. Tura Pedro kának tepaun mijiarnum achik shintarmiayi. Tura Pedro shintaramtai:

—Wári nantakta, —timiayi. Tamati Pedro ni uwejen jingkiamun atiachmaitiat, ningki sayat atimiamiayi. 8 Turamtai Yuse awemamuri chicharak:

—Kachumtairum kachumata, tura sapatrum weekata, —timiayi. Tu tama Pedro miatrusang umirkamiayi. Turamtai:

—Tura wejmakrum entsaram nemartusta, —timiayi.

9 Tamati Pedro Yuse awemamurin nemarsamiayi. Tura suntar ainaunaka shintaatsuk ukukmiayi. Antsu: ¿Paankeash ainia? tusa nekachu asa: ¿Karanam wekaatsujash? tu nintimias karsernumia jiinki, Yuse awemamurin nemarsamiayi. 10 Tura suntar eemak wajauncha nangkaikiarmiayi. Tura chikich suntar wajainauncha nunisarang nangkaikiarmiayi. Nunia waiti jiru najanamu epenmiaunum jeainamtai, nu waitikia ningki kuwat uranmiayi. Uraniamtai mai jiinkiar, jintanam jumchik wesarang, Yuse awemamuringkia aneachmau mengkakamiayi. 11 Yuse awemamuri mengkakamtai, Pedro:

—Herodes judío ainaujai mash wína mantuwartas wakerutinau asaramtai, Yus nekasampi wína uwemtikrurtas ni awemamurin akupturkayi, —tu nintimramiayi.

12 Tura nuna nintimias Marí jeen wemiayi. Nu Maríkia Juan Marcosa nukuri ayayi. Nu jeanam Cristonu ainau untsuri iruntrar Yusen searmiayi. 13 Tuminai Pedro nuni jea, aanum wajas waiti epenmiau uratrita tusa, uwejejai tuntuyamiayi. Turamtai nawan Rode naartin inati asa, waitinam jiistaj tusa, werimiayi. 14 Tura Pedro chichamen antuku asa waras, waitin uratsuk waketki:

—Pedro aanum wajawai, —timiayi. 15 Tamati:

—Atsa ¿waurkum tatsumek? —tiarmiayi. Tinamaitiat:

—Atsa, nekasan tajai, —tamaitiat:

—Atsa nuchawaitai. ¿Antsu ni wakaninchuashi? —tiarmiayi.

16 Tinau wainiat Pedro tuke waitin tuntuyak wajamiayi. Turamtai waitin urakar Pedron wainkar: ¿Itiur tayik? tusar shamkarmiayi. 17 Tuminamtai jea waya: Itiatkataram titas, uwejen takuimiayi. Tura nuni pujuinaun chicharak:

—Ii Apuri Cristo wína karsernumia jiirkini, —tusa etserkamiayi. Tura chichas umis:

—Santiagosha tura chikich Cristonu ainausha ujaakrum: Yanchuk jiinkini tusaram ujaktaram, —timiayi.

Nunia jiinki chikich yaktanam wemiayi.

18 Kashin tsawaar Pedro mengkakau asamtai, suntar ainau: ¿Itiurak jiinkimia, tura tuki wemaj? tusar napchau nintimrar chichainak nukap taetet wajarmiayi. 19 Turinamtai Herodes ni aintsri ainaun akupak:

—Eaktaram, —timiayi. Tamaitiat ea eaka wainkartatkamawar tujinkarmiayi. Tura asamtai kársera nakasaru ainaun: ¿Itiur jiinkimia? tusa inimiayi. Tu iniamaitiat aiminachmatai, kársera nakasaru ainau maataram tusa, ni suntari ainaun akupkamiayi. Nunia Herodes Judea nungkanmaya jiinki, Cesarea yaktanam jea nuni pujusmiayi.

Herodesa jakamuri

20 Tura Herodes Cesarea yaktanam pujus, Tiro nungkanmaya ainaun, tura Sidón nungkanmaya ainauncha kakarman kajerkamiayi. Turamtai nu nungkanmaya aints ainau apu Herodesa nungkarinia ni yutairin sumarmin asar, chichaman iwiarartas wakeriarmiayi. Tura apu jeen wainiun Blasto naartiniun chicharinak:

—Wait aneasam, iin pachikratsam apuram chichartakum:

Iisha kajernaitsuk angkan pujustasar wakeraji, tinawai tita, —tusar chichasarmiayi. 21 Tu tinu asaramtai Herodes:

—Ataksha nu kintati kaunkataram, —timiayi. Nu kinta tsawaaramtai, Herodes apu entsatin nekas shiirman entsar, paan waitkarat tusa, pata amanum apu keemtainum keemas, aints ainaun chicharkamiayi. 22 Turamtai aints ainau nuna antukar untsuminak:

—Au chichaa auka aintschawaitai, antsu Yusetai, —tiarmiayi. 23 Tu tinamaitiat Herodes: Wikia Yuschawaitjai tachau asamtai, arutsuk Yuse awemamuri sungkuran akuptukmiayi. Turamtai Herodes iwiaakutiat akarak jakamiayi.

24 Tura Herodes jakamtai, Cristonu ainau Yuse chichamen angkan etserkarmiayi. Tura asaramtai aints Yuse chichamen untsuri antukarmiayi.

25 Turinamtai Bernabé Saulojai ni takatrin mash umisar, Jerusalénnumia Antioquíanam waketinak:

—Juan Marcos iijai wekaasati, —tusar jukiarmiayi.

13

Bernabé Saulojai wekaatan nangkamamuri

1 Antioquía yaktanam Cristo umirin iruntrar pujuinamunam Yuse chichamen etserin ainau, tura Yuse chichamen nuikiartin ainausha iruntrarmiayi. Nuna naaringkia nu ainawai: Bernabé, nunia Simón, chikich naari Shuwin inaikiarmiayi, nunia Cirene nungkanmaya aints Lucio naartin, nunia Manaén, nuka Galilea apuri Herodesjai tsakaruyayi, nunia Saulo ainik armiayi. 2 Tura yurumkan yutsuk ijarmawar, mash iruntrar iinu Apuri Criston maaketai tiartas pujuinamtai, Yuse Wakani nu aints ainaun chicharak:

—Yuse chichamen etserkarti tusaram, Bernabésha tura Saulosha akankaram akupkataram, —timiayi. 3 Yuse Wakani tu timiau asar, ijarmawar Yusen sear umisar uwejejai muukencha achikiar: Yus yainmakti tusar akupkarmiayi.

Cristo akupkamu ainau Chiprenam wekaasamuri

4-5 Nunia Yuse Wakani akupkamu asar, Bernabé Saulojai Seleucia yaktanam weenamtai, Juan Marcos iin yainmakti tusar, jukimu asa nusha wemiayi. Tura Seleucianam jear, kanu juunum engkemawar, isar Chipre tutainum wearmiayi. Nunia yakat Salamina tutainum jear kanunmaya jiinkiar, judío iruntai jeanam wayaawar, Yuse chichamen etsertan nangkamawarmiayi. 6 Tura nu isranam Yuse chichamen etserkiar weenak atu yantamen yakat Pafos tutainum jear, judío aintsun Barjesús naartinun wainkarmiayi. Nuka wishnutiat:

—Wikia Yuse chichamen etsernuitjai, —nangkami anangmak tinuyayi. 7 Nu wishnuka ni apuri Sergio Paulojai tsanias pujuyayi. Tura nu apuka nintip asa, Yuse chichamen antuktas wakerimiayi. Tura asa:

—Bernabésha, tura Saulosha tati, —tusa untsukmiayi. 8 Turamtai Yuse chichamen etserinamtai, wishin Barjesús naartin, chikich naari griego chichamejai Elimas naartinuyayi, nuka ni apuri Apu Jesúsan umirkai tusa chicharak:

—Ju aintsu chichamengka paseetai, —timiayi. 9 Tamati Saulo, chikich naari Pablo, nuka Yuse Wakani piatkamu asa, wishnun jiij pujurmiayi. 10 Tura chicharak:

—¡Maj! Ameka anangkartinuitme, tura tsanukratin asam Satanása uchirinme. Tura asam pengker aa nuka mash tsuutame. ¿Warukaya ii Apuri chichame nekas pengker au wainiatmesha tuke inaitsuk paseetai tame? 11 Yamaikia ii Apuri amincha wait wajaktinnasha suramsatatui. Tura jiimin kusumtikramratatui. Tura asamtai tsaa tsanmausha wainkashtatme, —timiayi.

Nu tamaujai metek wishnu jiingkia kusurmiayi. Tura wainmichu asa, aintsun eak:

—Uwejrun achirkam wekaatsata, —timiayi. 12 Nu turunamtai apuka nuna wainak, ii Apuri chichame etsermaun antuk nintimrau asa, Criston nekasampita timiayi.

Pablo Bernabéjai chikich Antioquía yaktanam wekaasamuri

13 Nunia Pablo ni tsaniakmaurijai ataksha kanu juunnum engkemawar, Pafos yaktan ukukiar juun entsanam wekaasar, Perge yaktanam Panfilia nungkanam jearmiayi. Tura nuni pujuinai, Juan Marcos: Waketkitaj tusa Jerusalénnum waketkimiayi. 14 Turamtai Perge yaktanmaya jiinkiar, Pisidia nungkanam wekaasar, chikich yaktanam Antioquía tutainum jearmiayi. Nu yaktaka Pisidianmaya Antioquía inaikiamuitai. Tura nuni jear, ayamtai kintati judío iruntai jeanam wayaawar keemsarmiayi. 15 Tuminamtai Moisésa aarmaurin aujsar, tura Yuse chichame etsernu aarmaurincha aujsar umisar, judío iruntai jea juuntri ainau Pabloncha tura ni amikrincha chicharinak:

—Yatsur ainautiram, chicham timin amataikia, yamaikia titaram, —tiarmiayi.

16 Tu tinamtai, Pablo wajaki, anturtukarat tusa, uwejen takui chichaak:

—Israel ainautiram, Yus pengker nintimtin ainautirmeka anturtuktaram. 17 Israel ainauti Yusri ningki wakerutmau asa, yaanchuik ii juuntri ainaun Egipto nungkanam pachiinkar pujuinauncha pengker awajsau asa nukap yujramiayi. Tura yujaramtai ni kakarmarijai ii juuntri ainaun Egiptonmayan jiikmiayi. 18 Tura aints atsamunam cuarenta (40) musach Yus ni turamurincha tsantramiayi. 19 Tura Canaán nungkanam pujusarat tusa, siete (7) nungkanmaya aints ainaun niish niish chichau ainaunka mash amukmiayi. Tura ni nungkarin Israel ainautin tuke nuni matsamsataram tusa suramsamiaji. 20 Turamtai Ejipto nungkanam pujuinai cuatrocientos cincuenta (450) musach nangkamaramtai, Yus ni aintsri ainaun inartas chichaman nekamtikin ainaun akupkamiayi. Nunia Yuse chichame etserin, Samuel naartin akiinamiayi. 21 Nunia Israel ainau Samuelan chicharinak: Apu inaiturkata tiarmiayi. Tinamtai: Cisa uchiri Saúl naartin, Benjamínka weari amia nuna atumi juuntri apuri ati tusa, Yus tsangkatkamiayi. Turamtai Saúl cuarenta (40) musach Israel ainaun inarmiayi. 22 Nunia: Saúl yamaikia apu achati, antsu David apu ati, Yus timiayi. Tura Davidtan pachis chichaak: Isaía uchiri Davidka nekas wína wakeramurun tuke umirtuktas wakerau asa, wína nintirun waramtikrusi, Yus timiayi. 23 Yus nuna turatnuitjai tinu asa, Davidta weari kichik Israel ainautin uwemtikramratas, nukap arus Jesúsan akupturmakmiaji. 24 Tura Jesúska akiintsaing, Juankua akiinamiayi. Nuka aints ainaun Yuse chichamen ujaak: Atumi nintimauri yapajiaram Yus umirkuram maaitaram tusa chicharkamiayi.✡

25 “Tura ni jakatniuri jeatak wajasamtai, aints ainaun chicharak: ‘¿Atumka wína pachitsaram itiur nintimrume? Atumka: Mesíasaitai turutrumena nuchawaitjai. Antsu wína ukurun akiinamia nuka wína nangkatusang kakaram atatui. Tura asamtai wikia mianchau asan, tsuntsumruan nuna sapatri jingkiamurin atitataj tayatun, timiá natsaamakun atitachminuitjai. Nuka Mesíasaitai,’ timiayi.✡

26 “Yatsur ainautiram, Abrahama weari ainautirmesha, Yus pengker nintimsaram pujuinautirmesha anturtuktaram: Ju uwemratin chichamnaka atumin akupturmakuitai. 27 Nintimrataram. Jerusalénnum pujuinausha, tura ii juuntri ainausha ¿Jesús warí aintski? tusar nekaacharmiayi. Tura ayamtai kintajai metek tuke judío iruntai jeanam wayaawar, Yuse chichamen etserin ainau Yuse chichamen aujinamtaisha pachischarmiayi. Antsu Yuska yaanchuik: Nu turunatnuitai tímia nunisarang: Jesús jakati tiarmiayi. Tura asar Yus tímia nunaka miatrusarang umirkarmiayi. 28 Tura niin nangkamiar maachminun waininayat: Pilato Jesúsan maati tiarmiayi.✡

29 “Tura asaramtai yaanchuik Yus turunatnuitai tímia nunaka mash miatrusarang umikiar, numinam maawaru asaramtai, ni namangken numinmayan kuakiar iwiarsarmiayi.✡ 30 Tura wainiat Yus niin jakamunmaya inankimiayi. 31 Tura Jesús nantakin asa, wína nemartin ainau waitkarti tusa, untsuri kinta Galilea nungkanmaya ainaun nijai Jerusalénnum tsaniasar jearmia nunasha wantintukmiayi. Tura asamtai nu aints ainau yamaisha chikich ainauncha Jesúsan pachisar ujainawai.✡

32-33 “Tura asamtai ii yaanchuik juuntri ainaun Yus ni uchirin pachis: Jaka nantaktinuitai, tímia nunisang Jesúsnaka inankimiayi. Nu uwemratin chichamsha iisha atumin ujaajrume. David Jesúsan pachis Salmo jimiar tutainum aarmia nuka nuwaitai. Yus ni uchirin chicharak: ‘Ameka wína nekas Uchiruitme. Ju kintati wína kakarmarun suajme,’ timiayi. Tu aarmawaitai.✡

34 “Nuniasha Yuse chichame Jesúsan pachis tu aarmawaitai. ‘Yus ni uchirin chicharak: Davidtan nekas pengker awajsamiaja nunisnak amincha pengker awajsatatjame timiayi.’✡ Tu tinu asa, Jesúsa namangke kaurchati tusa, jakamunmaya inankimiayi. 35 Tura asamtai chikich Salmonam Jesúsan pachis tu aarmawaitai: ‘Ami inatiram nekas pengker asamtai, ni namangkengka kaurti tusamka tsangkamrukchatnuitme.’✡ 36 Antsu nunaka Davidta namangkenka pachiska tichamiayi. Yus Davidtan turata tímia nunaka mash umikmiayi. Nunia ni juuntri jakarmia nunisang Davidcha jakamiayi. Tura asa ni namangkengka kaurmiayi.

37 Antsu Yus inankimia nuka kaurchamiayi.

38-39 “Yatsur ainautiram, nusha nekaataram: Jesús atumi tunaarin sakturmaru asamtai, nu chichaman atumin etserkaruitai. Moisés umirkatin chichamka umirkayatrumek, atumi tunaaringkia sakarchamnawaitrume. Antsu Jesús nekasampita takurminka, atumi tunaarinka mash sakturmartinuitrume. 40-41 Yuse chichame tu aarmawaitai:

‘Wishikiartin ainautiram nintimrataram. Atum iwiaaku pujakrumin, wisha wainchati takatan takaamtaisha, chikich ainau nuna pachis atumin ujatminau wainiatrumek, atumka nekasampita pengké tichatnuitrume. Tura asaram atumsha mengkakai tusaram shamkataram,’ Yus tawai.

Tu tinu asamtai, Yuse chichame etserin tiarmia nuna turunawai tusaram aneartaram,” Pablo timiayi.✡

42 Tura chichas umis, Pablo Bernabéjai judío iruntai jeanmaya jiinkiaramtai, aints ainau niin chicharinak:

—Wait aneasrum, yamai etserkarume nuka chikich ayamtai kintatisha nunisrumek etseritaram, —tiarmiayi. 43 Tura judío iruntai jeanmaya mash jiinkiar, Yuse umirin judío ainau tura judíochu ainausha untsuri Pabloncha, tura Bernabéncha nemarkarmiayi. Nemarkaram nu aints ainaun chicharinak:

—Yus atumin wait anentramrau asamtai, pengker nintimsaram tuke inaitsuk Cristo umirkataram, —tu akatrar ukukiarmiayi.

44 Nunia chikich ayamtai kinta jeamtai, nu yaktanam pujuinau mash Yuse chichamen antukartas iruntrarmiayi. 45 Tura judíochu ainau timiá untsuri kaunkaramtai, judío ainau nuna wainkar, Pablon suwirpiaku jiisar:

—Nangkami tawai, —tiarmiayi. Tura asar Pablon pachisar pasé chichasarmiayi. 46 Turinamtai Pablo Bernabéjai shamkartutsuk judío ainaun chicharinak:

—Yus turataram iin turamin asamtai, atum nuwá eemkaram ni chichame antuktaram tusar, atumin etserkamin amiaji. Tura wainiatrum atumka tuke iwiaaku pujustinka nakitau asakrumin, yamaikia judíochu ainamunam nu chicham etserkatai tusar weaji. 47 Ii Apuri nu chichamsha etserkataram tusa iin akatamramiaji. Yus chichaak:

“Judíochu ainau paan nintimrarti tusaram, wína chichamur mash aints ainamunam etserkataram. Tura asaram mash nungkanmaya ainausha arák pujuinausha uwemrarat tusaram, turataram tajarme.” Tu aarmawaitai, —Pablo timiayi.

48 Tamati judíochu ainau nuna antuku asar warasar: Yuse chichame timiá pengkeraitai tiarmiayi. Tura pujut nangkankashtinun jukiartin ainauka Jesúsan nekasampita tiarmiayi. 49 Tura Yuse chichamen etserinamtai, nu nungkanmaya ainau mash antukarmiayi. 50 Antsu judío ainau kajerinak nu yaktanmaya juuntri ainausha, tura nuna nuwari ainausha, judío iruntai jeanam tuke winiarmia nuna:

—Atumsha Pablo Bernabéjai ii nungkarinia jiinkiarti tusaram pasé awajsataram, —tusar chichaman najatiarmiayi. 51-52 Nu judío ainau Yuse chichamen antutan nakitinau asaramtai, Pablo tura Bernabésha ni sapatrin kuinkar, nungka tsetserin japawar ukukiarmiayi. Yus atumin wait wajaktiniun suramsarti tusar nunaka turuwarmiayi. Tura nu yaktan ukukiaramtai, Cristonu ainau juwakarun Yuse Wakani piatkamu asar tuke warasarmiayi. Turinamtai Pablo Bernabéjai chikich yaktanam Iconio tutainum wearmiayi.✡

14

Pablo Bernabéjai Iconio yaktanam pujusmauri

1 Pablo Bernabéjai Iconio yaktanam jear, judío iruntai jeanam wayaawar, Yuse chichamen etserkarmiayi. Tura nuni etserinamtai, judío ainau, tura judíochu ainausha untsuri Criston nekasampita tiarmiayi. 2 Turinamtai judío Cristo umirchau ainau judíochu ainaun chicharinak: Cristonu ainau kajerkataram tusar, pasé nintimtikrarmiayi. 3 Tura waininayat Pablo Bernabéjai untsuri kinta nuni pujusarmiayi. Tura ii Apurin nintimsar shamkartutsuk: Yus aints ainaun pengker awajsatas wakerawai tusar ujakarmiayi. Tu ujakaramtai Yus: Nuna wína kakarmarjai etserinawai tusa, wainchati takatnasha aintska itiurkachminun najanmamtikiamiayi. 4 Turinamtai nu yaktanam pujuinau metekchau nintimsar, chikich ainau judío Cristo umirchau ainau chichamen umiriarmiayi. Antsu chikich ainausha Cristo akupkamu ainau chichamen umiriarmiayi. 5 Turinamtai judíochu ainau, tura judío ainausha ni juuntri ainaujai iruntrar chichainak:

—Nu aints ainau pasé awajsarmi, tura kayajai tukurarmi, —tinamtai, 6 Pablo Bernabéjai nu tinamun anturmamkar, nu yaktanmaya jiinkiar, Licaonia nungkanam Listra yaktanam jear, nunia Derbe yaktanam wearmiayi. 7 Tura nuni jear Yusnum uwemratin chichaman etseriarmiayi.

Listra yaktanam Pablo kayajai tukurmauri

8 Listra yaktanam aints wekaichau pujumiayi. Nuka akiinamunmaya tuke wekaichau ayayi. 9 Nu aintska Pablo chichaamun antuk: Nekasnapi tsaartatja, tu nintimias pujamtai, Pablo nuna wainak, 10 kakar chicharak:

—Wajakim tupin wajasta, —timiayi. Tamati tsekengki wajaki, wekaichautiat wekaatan nangkamamiayi. 11 Turamtai nunia aints ainau Pablo turamurin wainkar, Licaonia nungkanmaya chichamejai untsumkar:

—Ii yusri aintsua tumau iin tarutmiji, —tiarmiayi.

12 Tinau asar Bernabén pachisar chichainak:

—Juka ii yusri Júpiteraitai, —tiarmiayi. Tura Pablo chicharkartau asamtai, niin pachisar:

—Juka ii yusri Mercuriowaitai, —tiarmiayi. 13 Tinamtai yakat wayaamunam nu yaktanmaya ainau yusri Júpiter naartinu jee amiayi. Tura ni yusri jee wainin sacerdote tutai, waaka ainauncha, tura yangkur ainauncha itaar, mash aints ainaujai iruntrar Pabloncha, tura Bernabéncha: Atumka ii yusrintrume tiartas, waakan maawartas wakeriarmiayi. 14 Turinamtai Bernabé Pablojai nuna nekaawar, Yuschau arining turaminaji tusar, nuka pengké paseetai tusar, wejmakrin jaakarmiayi. Tura nu aints ainaun chicharkartas ampukiar wear untsumkar:

15 —Juun ainautiram ¿waruka aitkarme? Iisha atumea nunisrik aintsuitji. Tura asar atum nangkamrum aitkarme nu inaisaram ukukrum Yus nekas iwiaaku aa nu umirkataram titasar winaji. Nekas Yuska nayaimpincha, tura nungkancha, tura juun entsancha, tura mash nungkanam aa nuna najanamiayi. 16 Yaanchuikia aints ainau ni wakeramurin najanawaru wainiat, Yuska nunaka pachischamiayi. 17 Turayat wi nekasan Yusetjai tusa, aints ainautin mash nekaamtikramatas yumin jitumtikui. Tura árak araamusha pengker nerekti tusa, aints ainautin ii yutairinka nukap suramji. Tura warasarti tusa, iincha pengker awajtamji, —tiarmiayi.

18 Tu tinau waininayat aints ainau tuke Pabloncha, tura Bernabéncha: Atumka ii yusrintrume tiartas, waakan maawartas wakeriarmiayi. Antsu nuka inaisataram timiau asar inaisarmiayi.

19 Turinamtai Antioquíanmaya judío ainau, tura Iconionmaya judío ainausha Listranam jear, Listranmaya ainau: Pablo pasé awajsataram tusar nintimtikrarmiayi. Turamu asar Pablon kayajai tukua tukuaka kajinmakamtai: Yanchuk jakayi tusar, namangken japikiar yakta aarin japawar ukukiarmiayi. 20 Turuwaramtai Cristonu ainau Pablon tariar tentakarmiayi. Turinam nantaki ataksha nu yaktanmak wayaamiayi. Tura kashin tsawaar, Bernabéjai nu yaktanmaya jiinkiar, chikich yaktanam Derbe tutainum wearmiayi.

21 Tura nu yaktanmasha jear, Yusnum uwemratin chichaman etserkarmiayi. Turinamtai aints untsuri Criston nemarkaramtai, nu yaktancha ukukiar, Listranam ataksha waketkiar, nunia Iconionam jear, Pablo Bernabéjai Antioquíanam waketkiarmiayi. 22 Tura chikich chikich yaktanam Cristonu ainau pengker nintimtikrartas chicharinak:

—Kakaram wajasrum, Cristo tuke inaitsuk nekasampita titaram. Iikia Yuse pujutirin nukap wait wajakur jeamnawaitji, —tiarmiayi. 23 Tura chikich chikich yaktanam Cristonu ainau juuntrin inaikiar, nunia ijarmawar Yusen sear, Cristonu ainaun chichasar umisar: Ii Apuri atumin yainmakarti tusar ukukiarmiayi.

Pablo Bernabéjai Siria nungkanam Antioquía yaktanam waketkimuri

24 Nunia jiinkiar Pisidia nungkanam nangkamakiar, Panfilia nungkanam jearmiayi. 25 Tura nuni jear, Perge yaktanam pujuinaun Cristo chichamen ujakarmiayi. Nunia jiinkiar, Atalia yaktanam jearmiayi. 26 Tura nuni juun kanunam engkemawar, yaanchuik jiinkiarmia nu Antioquía yaktanam waketkiarmiayi. Pablo Bernabéjai nu yaktanmaya jininatsaing, Cristonu ainau niin akupinak: Yus atumin: Cristo chichame etserkataram tusa, pengker awajtamsarti tusar, yaanchuik akupkamu asar, nu yaktanam ataksha jearmiayi. 27 Tura Antioquíanam jear, Cristonu ainau iruntrarti tusar untsukarmiayi. Tura mash iruntraramtai, Yus niin kakamtikramu asar, chikich yaktanam turuwarmia nuna mash etserkarmiayi. Tura etserinak: Yus judíochu ainaun Jesúsan nekasampita tiarat tusa, nintimtikramu asar, nuna pachisar ujakarmiayi. 28 Tura Pablo Bernabéjai Cristonu ainaujai nukap kinta iruntrar pujusarmiayi.

15

Jerusalénnum iruntramuri

1 Pablo Bernabéjai Antioquíanam pujuinai, Judea nungkanmaya ainau irasartas taarmia nuka Cristonu ainaun nuininak:

—Moisés tímia nunisrumek nuwapchiram charutsuk pujakrumka uwemrashtinuitrume, —tiarmiayi. 2 Nuna tinamtai Pablo Bernabéjai nu aints ainaun kakarar chicharinak:

—Tuuka atsui, —tiarmiayi. Tu tinau asar, metekka nintimracharmiayi. Tuminamtai Cristonu ainau Pabloncha, tura Bernabéncha:

—Atumsha chikich aints ainaujai Jerusalénnum werum, Cristo nuiniatiri ainausha, tura Cristonu ainau juuntrisha nu chicham pachisrum: ¿Itiurkamnauki? tusaram nekaataram, —tiarmiayi.

3 Tusar akupkarmau asar, Fenicia nungkanam nangkamakiar, tura Samaria nungkanmasha nangkamakiar, Cristonu ainamunam jear:

—Judíochu ainau nekasar yaanchuik ni turutirincha inaisar Criston nemarinawai tinamtai, nuna antukar nukap warasarmiayi.

4 Nunia Jerusalénnum jearamtai, Cristonu ainau, tura Cristo nuiniatiri ainausha, tura Cristonu ainau juuntri ainausha pengker nintimtusar: Winitaram tiarmiayi. Tinamtai Pablo Bernabéjai Yuse turamurin mash etserkarmiayi. 5 Turinamtai fariseo Cristonu ainau wajakiar chichainak:

—Moisés iin chichaman akupturmaku asamtai, Cristonu judíochu ainausha nekasar nuwapchirin charutkarti, tura Moisésa chichamen miatrusarang umikiarti tusar nuiniarartinuitai, —tiarmiayi.

6 Tu tinu asaramtai Cristo nuiniatiri ainau, tura Cristo nemarnu juuntri ainausha nu chicham nekaatai tusar iruntrarmiayi. 7 Tura chichainak pujuinai, Pedro wajaki chichaak:

—Yatsur ainautiram, yaanchuik Yus wína chichartak: Judíochu ainau Criston nekasampita tiarti tusam, Yusnum uwemratin chicham ujakta tusa akuptukmiayi. Atumsha nuka nekarme.✡ 8 Tura Yus aintsu nintin mash nekau asa: Wikia judíochu ainauncha uwemtikratasan wakerajai tusa, Yuse Wakani nekas pengker aa nu ii nintin piatramkamiaji nunisang judíochu ainauncha piatkamiayi.✡ 9 Tura judíochu ainaun: Judíowa nunisrumek uwemrau ataram timiau asar, Criston nekasampita tinau asaramtai, ni nintincha japiramiayi. 10 Turamu asamtai ii juuntrisha Moisésa chichamen umirkartatkama pengké tujinkarmiayi. Iisha nunisrik tujinuyaji. Tura itiurkachmin ayatrumsha, ¿warukaya judíochu ainau Moisésa chichamen mash umirkarti tuusha nintimrume? ¿Yus iin kajertamkat tusaram, nuka tatsurmeash? 11 Antsu tuuka nintimtsuji. Ii Apuri Jesús iin wait anentramak jarutramkau asamtai, iikia nekasampita tinu asar uwemrawaitji. Tura asamtai judíochu ainausha iiya nunisarang uwemrartin ainawai, tu nintimji, —Pedro timiayi.

12 Tama mash aiitsuk pachitske pujuarmiayi. Tuminamtai Bernabé Pablojai aints ainaun ujainak: Aints wainchati takatnasha, tura tujintamu turatnuncha judíochu ainau mash wainkarti tusa, Yus turumtikiamu asar mash etserkarmiayi. 13 Tura chichasar umisaramtai, Santiago chichaak:

—Yatsur ainautiram, anturtuktaram. 14 Simón Pedro iin chichartamak: Yus nu nangkamtaik: Wína aintsur ataram tusa, judíochu ainauncha eakmiayi. Nuna iincha ujatmaji. 15 Nu turunatniun pachisar Yuse chichame etserin ainau yaanchuik aararmiayi. Nu aarmauka nuwaitai: Yus chichaak:

16 Nukap arusan Davidta weari arák wearuncha nuna ataksha irurtinuitjai. Davidta weari ampintrau ainau jea yumpunkawa nunisang pujuinau wainiatnak, aints jean iwiarua nunisnak ataksha angkan pujusarti tusan pengker awajsatnuitjai.

17 Chikich nungkanmaya ainau mash wína eatkarat tusan, tura mash wína aintsur arat tusan turatnuitjai, Yus timiayi.

18 Yus yaanchuik nu mash nekaataram tusa, ni chichamen iin akupturmakmiaji, tu aarmawaitai.

19 Tura asamtai judíochu ainau ni yaanchuik nintimtai inaisar, Yusen nemarkartas wakerinau wainiatrumek: Nuwapchiram charuktaram tichamnawaitai tajarme. 20-21 Tura Moisésa chichame etserin ainau yaanchuik kichik kichik yaktanam iruntai jeanam Moisésa aarmauri tuke aujsar yamaisha nunisrumek umirkataram tusar, ayamtai kintajai metek nu chichamnasha etserinau asaramtai, iikia papi aarar akupakur: Aints ni najanamurin: Wína yusruitai tina nunaka inaisarti. Nuniasha tsanirmatnasha inaisarti. Nunia niapir maamunka numpentin asamtai yuwacharti, nunia numpancha umutsuk asarti tusar, papi aarar akupkarmi, —Santiago timiayi.

Judíochu ainaun papi akuptukmauri

22 Tamati Cristo nuiniatiri ainau, Cristonu ainau juuntri ainaujai, Cristonu ainaujai mash metek nintimrar, Cristonu ainau juuntrin jimiaran Pablojai, tura Bernabéjaisha Antioquíanam akupkatai tusar eakarmiayi. Tura aintsun eakarmia nuka nuwaitai: Kichik Judas Barsabás, tura kitcha Silas naartinuyayi. 23 Tura nu aints ainaujai papin akupkarmiayi. Nu papikia tu aarmauyayi:

“Cristo nuiniatiri ainautikia, tura Cristo nemarnu juuntri ainautikia, atum judíochu ayatrum Cristonu asakrumin, Antioquíanam pujautirmin, nunia Siria nungkanam pujautirmin, nunia Cilicia nungkanam pujautirmincha chichaman akuptajrume. 24 Junia aints ainau ningki nintimsar, ii akupkachmau ainayat, atumin jear: ‘Nuwapchiram charuktaram, tura Moisés umirkatin chicham mash umiktaram,’ tusar atumin itit awajtaminau asaramtai, atum napchau nintimsar pujamusha antukmaji. 25 Tura asar iikia mash iruntrar atumin metek nintimtusar jimia aints akupkatasar inaikiamji. Nu aintska jimiar ii aneetiri yachi ainau Bernabé tura Pablojai tsaniasar wekaasarti tusar akupaji. 26 Nuka ii Apuri Jesucriston miatrusarang umirin asaramtai, maawartas wakeriarmiayi. 27 Tura asamtai Judas Silasjai apatkar akupaji. Nuka ii timiaji nuna mash atumin ujatmaktatrume. 28 Yuse Wakani iin nintimtikramrau asamtai, iisha nunisrik nintimsar: Atum nuke umirkataram tusar tajirme. 29 Aints ni najanamurin: Wína yusruitme tina nu susamuka yuwairap. Tura numpasha umutsuk asataram. Tura niapir maamuka numpentin asamtai yuwairap. Tura tsanirmat inaisataram. Tu pujakrumka nekasrum pengker pujustatrume. Yus atumin yainmakarti.” Tu aarmauyayi.✡

30 Tura papin aarar mash umisar: Antioquíanam wetaram tusar, akupkarmau asar, Antioquía yaktanam wearmiayi. Tura nuni jear, Cristonu ainau mash iruntrarat tusar untsukarmiayi. Tura mash kaunkaramtai papin susarmiayi. 31 Tura susaram, papin aujsar umisar pengker nintimsar warasarmiayi. 32 Turinamtai Judascha, tura Silascha Yuse chichamen etserin asar, Cristonu ainaun chichaman untsuri ujakar pengker nintimtikrarmiayi. Tura Cristo miatrusrumek umirkataram tusar kakamtikrarmiayi. 33 Turamu asar nukap arusar nu yaktanmaya Cristonu ainau: Pengker nintimsaram angkan waketkitaram tusar, Jerusalénnumia taarun akupkarmiayi. 34 Akupinamaitiat Silaska nuni pujustas wakerimiayi. 35 Tura Pablo Bernabéjai Antioquía yaktanam juwakarmiayi. Tura chikich aints ainaujai ii Apuri chichamen nuiniararmiayi. Tura aints ainaun Yusnum uwemratin chichaman tuke ujakarmiayi.

Pablo ataksha Yuse chichamen etserkatas wemauri

36 Jumchik arus Pablo Bernabén chicharak:

—¿Cristonu ainau itiur pujuinawak? tusar ataksha jiiwearmi. Tura chikich chikich yaktanam ii Apuri Cristo chichame etserkamiaji nuni ataksha iraumi, —timiayi.

37 Tamati Bernabé: Ayu tusa, Juan Marcos iijai ataksha wekaasati tusa ayatas wakerimiayi. 38 Antsu Marcoska Yuse takatrin takakmatan nakitak Panfilia yaktanmaya waketkin asamtai, Pablo ayatan nakitmiayi.✡ 39 Tamati metekchau nintimtunisar:

—Kanakar wekaasami, —tusar kanakarmiayi. Tura asa Bernabé Marcosan ayas isra Chiprenam wearmiayi. 40 Tuminamtai Pabloka Silasan ayamiayi. Tura weenamtai Cristonu ainau:

—Ii Apuri atumin yainmakarti, —tusar akupkarmiayi. 41 Tura akupinam jiinkiar Siria nungkanam wekaasar, tura Cilicia nungkanmasha wekaasar, Cristonu ainaun kakamtikrarmiayi.

16

Timoteo Pablo Silasjai nemarsamuri

1 Pablo Silasjai Derbe yaktanam jear, nunia jiinkiar, Listra yaktanam jear, nuni Cristo nemarin Timoteo naartinun wainkarmiayi. Timoteo nukuringkia judío nuwa ayayi. Nusha Cristo nemarnuyayi. Antsu aparingkia griego aintsuyayi. 2 Turamtai Cristonu ainau Listranam pujuinau, tura Iconionmasha pujuinau Timoteon pachisar pengker chichasarmiayi. 3 Tura asamtai Pablo chichaak:

—Timoteo iijai wekaasati, —tusa wakerimiayi. Turayat nuna aparingkia griego aints asa, uchiri nuwapchirin charutkachmiayi. Tura asamtai judío nuni pujuinau nunaka mash nekaawaru asar, Timoteon pasé nintimturarai tusa Pablo:

—Nuwapchirin charutkarti, —timiayi. 4 Turamtai nuna umis, nunia tsaniasar wekaasar, chikich chikich yaktanam jear, nuni Cristo nuiniatiri tura Cristo nemarnu juuntri Jerusalénnum pujuinau papin aarar akupkarmia nuna ujarkuta wearmiayi. 5 Tu ujainau asar, Cristonu ainaun: Miatrusarang Criston umirkarat tusar kakamtikinak kintajai metek yujrarmiayi.

Pablo Macedonianmaya aintsun karanma nunisang wainkamuri

6 Yuse Wakani: Asia nungkanam Yuse chichame etserkairap, tusa surimkamiayi. Tura asamtai, Pablo Silasjai Frigia nungkanam nangkamakiar, nunia Galacia nungkanam nangkamakiar, 7 Misia nungkanam jear, Bitinia nungkanam weartas wakeriarmiayi. Tu nintiminaun wainiat: Nuningkia weerap, tusa Jesúsa Wakani surimkamiayi. 8 Tura asamtai Misia nungkanam wekaasar, juun entsa yantamen Troas yaktanam jearmiayi. 9 Tura nuni jear kashi Pablo karanma nunisang Macedonia nungkanmaya aints wajaun wainkamiayi. Tura ni chichamen antukmiayi. Nu chichamka nuwaitai: “Katingkiam iin yaingkratkatasam winita.” 10 Tura Pablo karanma nunisang nu aintsun wainkau asamtai, iikia nintimsar: Nekas Yus nu nungkanmaya ainaun Yusnum uwemratin chicham etserkataram, tusa untsurmaji tu nintimsar, Pablo iijai Macedonia nungkanam katingmi tusar umismiaji.

Pablo Silasjai Filiposnum pujusmauri

11 Nunia Troasnum juun kanunam engkemar, juun entsanam tupnik wekaasar, isar Samotracia tutainum wemiaji. Tura nuni jear, kashin tsawaarar nunia jiinkir, Neápolis yaktanam jeamiaji. 12 Nunia juun kanunmaya jiinkir, Filipos yaktanam wemiaji. Nu yaktaka Macedonia nungka juun yaktayayi. Nuka romano yaktarisha ayayi. Iikia nu yaktanam jear, nuni jumchik kinta pujusmiaji.✡

13 Tura nuni pujarin, ayamtai kinta tsawaaramtai: ¿Yakta aarin judío ainau Yusen seainatsuash? tusar yaktanmaya jiinkir, entsa yantamen aanum Yus seatinam jear, nuni keemsar, nuwa ainau Yuse chichame ujakmiaji. 14 Tura nuwa antinak pujuinamunam Tiatira yaktanmaya nuwa, Lidia naartin pachinkamiayi. Nuka tarach shiirman kapantakun surinuyayi. Tura Yusen seauyayi. Nuka Pablo chichaamun antuk, ni etsermaurin nintimramiayi. Tumamtai Yus ni nintin uratmiayi. 15 Turamtai Lidia ni weari ainaujai Criston nemarkartas entsanam mainiarmiayi. Tura nu umisakrin Lidia iin chichartamak:

—Nekasrum Apu Criston nemarnuitai turutkurmeka, wait aneasrum wína jearun wayaaram, nuni pujustaram, —timiayi. Tamati iikia ni jeen wayaar nuni pujusmiaji.

16 Tura nuni pujusar, chikich kintati Yus seatinam wearin, nuwawach wakantrintin iin ingkunmakmiaji. Aints ainau nu nuwachin: ¿Ukunam itiur pujustatja? tu iniinam, iwianch niin nekamtikmau asa, ni pujustintrincha paan etsernuyayi. Tura nu nuwawach aints ainau inatiri asamtai, nu nuwachin inauya nunaka nukap akiu armiayi. 17 Nu nuwachikia iin nemartamas untsumak:

—Ju aints ainauka nekasar Yus nayaimpinam puja nuna inatiri ainawai. Tura atumin: Uwemratin chichaman ujatminawai, —timiayi.

18 Tura turaka untsuri kinta untsumkinij wajamiayi. Tuke inaitsuk turamtai, Pablo yawetar ayanmatar iwianchin chicharak:

—Jesucristo naarijai tajame: Ju nuwachikia ukukim, jiinkim weta, —akupak timiayi.

Tamati nu tamaujai metek iwianchkia jiinki ukukmiayi.

19 Nu nuwachinmaya iwianch jiinkin asamtai, ni inau ainau nuna nekaawar: Yamaikia kuik jukishtatji tusar, napchau nintimrar Pabloncha, tura Silasnasha kajerkar achikiar, yakta japen apu pujuinamunam jukiarmiayi. 20 Tura yakta apurin jeeniar tsanuminak:

—Ju aintska judío asar, ii yaktarin taar, iin napchau nintimtikraminaji. 21 Tura ni turamurinka nuitaminaji. Antsu iikia romano asar, nu chichamka antukchatnuitji. Tura ni turamuringkia turashtinuitji, —tiarmiayi.

22 Tu tinamtai aints untsuri kakarman kajerkarmiayi.

Turinamtai apu ainau ni aintsrin akupkar:

—Ju aintsu wejmakri aitkaram numijai awatrataram, —tiarmiayi. 23 Nunia nukap awatrar umisar kársernum engkewar, kársera wainiun:

—Ju aints jiinkiarai tusam, tenap wainkata, —tusar awajtusarmiayi. 24 Tu timiau asa, kársera wainin Pabloncha tura Silasnasha kársera nitkarin tee amanum engkewarmiayi. Tura wajascharti tusa, tau jimiar amanum kangkajin kuinkachminun chanuntawarmiayi.

25 Turamtai kashi japeng Pablo Silasjai Yusen sear, kantancha kantamawarmiayi. Tura kantaminamtai, chikich kársernum engkeamu ainau ni kantarin pengker nintimsar antú pujuarmiayi. 26 Kantaminai aneachmau kakaram uurkamiayi. Tura uurak kársera wenukrincha kaya najanamun nukap peakmiayi. Turamtai kársera waitiri ningki mash uranmiayi. Tura aints achikmau ainau jirujai jingkiamuri ningki mash tsurararmiayi. 27 Turamtai kársera wainin kuraat shintar, kársera waitirin urankaun wainak: Achikmau ainau mash tupikiakcharmasha, tu nintimias ningki maamatas saapirin achikmiayi. 28 Turamtai Pablo nuna wainak kakar chicharak:

—Maamawaip. Iikia mash pujaji, —timiayi.

29 Tamati kársera wainin ni inatirin akupak:

—Kantii akaam nimta, —timiayi. Tamati kantiin keemak itaamtai, kársernum ampuki waya shamak kuraimiayi. Tura Pablo Silasjai wajamurin naka tikishmatramiayi. 30 Tura kársera wainin Pablon tura Silasnasha karsernumia jiiki chicharak:

—¿Uwemratasnasha warinak itiurkataj? —tu iniasmiayi.

31 Tu iniam nuka aiminak:

—Apu Jesús nekasampita tusam, amesha ami wearmijai mash uwemratatrume, —tiarmiayi.

32 Tura Yuse chichamen ni jeen iruntrar pujuinau mash antukarti tusar ujakarmiayi. 33 Nuna umisaramtai, kashi wainiat kársera wainin ni numparmaurincha nijatramiayi. Tura nuniangka kársera wainin ni weari ainaujai mash Criston umirkartas mainiarmiayi. 34 Nuna umisar Pabloncha tura Silasnasha ni jeen iwiak yutan yuramiayi. Nuniasha ni weari ainaujai mash Yusen nekasampita tinu asar nukap warasarmiayi.

35 Kashin tsawaar, nu yakta apuri ainau kársera wainunam: Nu aintsun jimiaran akupkati tusar ni aintsrin akupkarmiayi. 36 Tinamtai kársera wainin Pablon nu chichamnasha ujaak:

—Yakta apuri ainau atumin jiirmakiartas chichaman akupturminawai. Tura asaramtai yamaikia jiinkiram angkan pengker nintimsaram wetaram, —timiayi.

37 Tamaitiat Pablo apu inatirin ayaak:

—Atsa, ¿iikia romano arincha waruka chichamnaka nekartamtsuksha aints jiiminamunmasha awatamrarmaji? ¿Tura waruka karsernumsha engketmamji? ¿Waruka yamaikia uukar akuptamkartascha wakerutminaji? Tuuka wechatatji. Antsu ningki taar, iincha jiirmakiar akuptamkarti, —timiayi.

38 Tama apu inatiri waketkiar, ni apurin nu chichamnasha ujakarmiayi. Tura romano ainawai tinamtai, yakta apuri shamkarmiayi. 39 Tura ningki kársernum weriar, nuni wayaawar Pabloncha Silasnasha: —Tsangkutrurtaram, —tiarmiayi. Tura karsernumia jiikiar:

—Wait aneasrum, ju yaktanmayangka jiinkiram wetaram, —tiarmiayi. 40 Tinamtai Pablo Silasjai karsernumia jiinkiar, Lidia jeen wearmiayi. Tura nuni jear, Cristonu ainaun chicharinak:

—Pengker nintimsaram Cristo umirkataram, —tusar yaktanmaya jiinkiarmiayi.

17

Tesalónica yaktanam wekaasamuri

1 Nunia Pablo Silasjai wekaasar Anfípolis yaktan nangkaikiar, nunia Apolonia yaktan nangkaikiar, Tesalónica yaktanam jearmiayi. Nuni judío iruntai jea amiayi. 2 Tura Pablo tuke turin asa, nu yaktanam jea, kampatam seman pujus, ayamtai kinta jeamtai, judío iruntai jeanam waya, Yuse chichamen pachis judío ainaujai chichasmiayi. 3 Tura yaanchuik Yuse chichame etsernu aarmauri Jesúsan pachis ujaak:

—Yus akupkamuka tu wait wajaktinuitai, nunia jakatnuitai, nunia jakamunmaya nantaktinuitai, tu aarmawaitai, —timiayi. Nunia Pablo ataksha chichaak:

—Jesúsan pachisan atumin ujaajrume nuka nekas Mesíasaitai, —timiayi.

4 Tamati judío ainau jumchik Jesús nekasampi Yus akupkamuita, tiarmiayi. Tura Pablojai, tura Silasjaisha iruntrarmiayi. Tura griego ainau untsuri Yusen searmia nusha Jesúsan nekasampita tiarmiayi. Tura nu yakta juuntri nuwari ainausha untsuri Jesúsan nekasampita tiarmiayi. 5 Tinamtai judío Jesúsan umirchau ainau Pabloncha, tura Silasnasha kajerinak suwirpiaku jiisar, yaktanam pasé nintintin nangkami pujuinauncha wainkar, nuna jukiar, nu yaktanmaya ainaun mash pasé nintimtikrarmiayi. Turuwar aints Jasón naartinu jeen jear Pabloncha, tura Silasnasha aanum jiikiartas, tura pasé nintintin ainamunam surukartas wakeriarmiayi. 6 Tura asar judío Jesúsan umirchau ainau Pabloncha tura Silasnasha wainkachu asar, Jasónkan tura chikich Cristonu ainauncha japikiar, yakta apuri pujamunam jeeniar, Pabloncha, tura Silasnasha pachisar untsuminak:

—Mash nungkanam itit awajkartin ainau yamaisha iin tarutramiarji. 7 Jasón nu aints ainaun: Wína jearun pujusarti tusa untsuki. Tura nu aints ainau juun apu Césara chichamenka umirinatsui, antsu chikich apu Jesús naartin awai turaminaji, —tiarmiayi.

8 —Tu timiau asar, nuna antukar nu yaktanmaya ainausha mash, tura yakta apuri ainausha mash pasé nintimrarmiayi. 9 Antsu Jasón chikich Cristonu ainaujai apu ainaun chicharinak:

—Iikia nu aints ainaun ii yaktarinia jiinkiarti tusar awematji. Pai, kuik ukuaji, nunia iinu yaktarina jiinkiaramtaikia, ataksha wainkimnuram. Antsu jiininachmataikia kuik tuke jukitaram, —tiarmiayi. Tinamtai yakta apuri Jasónkan nunia chikich Cristonu ainauncha akupkarmiayi.

Pablo Silasjai Berea yaktanam pujusmauri

10 Tura asaramtai arumak kashi Cristonu ainau Pabloncha Silasnasha Bereanam akupkarmiayi. Tura akupkamu asar, Berea yaktanam jear, judío iruntai jeanam wearmiayi. 11 Tura nu yaktanmaya ainau pengke nintintin asar, Tesalónicanmaya ainau nangkamasarang Yuse chichamen pengker nintimsar antukarmiayi. Tura Yuse chichamen antukar: ¿Yaanchuik Yuse chichamen etserin aarmaujai metekash etserina? tusar kintajai metek Yuse chichamen aujsarmiayi. 12 Turinau asar, judío untsuri Jesúsan nekasampita tiarmiayi. Tura griego juuntri nuwari ainausha, tura juun ainausha nunisarang Jesúsan nekasampita tiarmiayi. 13 Tura asaramtai Tesalónicanmaya judío ainau: Pablo Bereanam Yuse chichamen etserui, tamaun antukar nuni jeariar, aints ainau Pablon kajerkarat tusar, itit awajiarmiayi. 14 Tura asaramtai Cristonu ainau nuna antukar Pablon: Wári juun entsanam weta tusar akupkarmiayi. Antsu Silaska Timoteojai nuni juwakarmiayi. 15 Tuminamtai Bereanmaya ainau Pablojai tsaniasar Atenas yaktanam jearmiayi. Tura jear waketinamtai, Pablo Silasan tura Timoteoncha: Wári winiarti, tusa chichaman akuptukmiayi.

Pablo Atenasnum pujusmauri

16 Pablo Atenasnum pujus, Silas Timoteojai winiarti tinu asa, nuni nakasmiayi. Nunia aints ainau ni yusrin Yuschau waininayat, untsuri ningki najanawar: Ameka ii yusrinme tinamtai, Pablo nuna wainak napchau nintimramiayi. 17 Tura judío iruntai jeanam waya, nuni judío ainaujai, tura judíochu Yusnau ainaujai chichasmiayi. Nuniasha kintajai metek yakta japen aints ainaujai ingkiunik chichasmiayi. 18 Nunia griego nuikiartin, Epicuro naartinu chichamen nuikiartin ainaujai chichasmiayi. Tura chikich nuikiartin ainaujai, Estoicos tutaijai chichasmiayi. Turamtai chikich ainau Pablon pachisar chichainak:

—¿Ju aints nangkami chichaa wea juka warintramtajik? —tunaiyarmiayi. Tura Pablo Jesúsan pachis, tura jakar nantaktinun pachis Yusnum uwemratin chichaman etseru asamtai, chikich ainau chichainak:

—¿Juka ni yusri ainaun ii nekatsji nuna pachis chichaatsuash? —tunaiyarmiayi.

19-21 Atenasnum pujuinauka, tura chikich yaktanmaya ainausha, nuni iruntrartas taaru ainauka tuke yamaram chichaman ujakartas tura antukartas wakerin armiayi.

Tura asar ni juuntri ainau iruntramunam, Areópago tutainum Pablon jeeniarmiayi. Tura nuni jeeniar chicharinak:

—Yamaram chicham ame tame nu iisha nekaatasar wakeraji. Ame tame nuka antichu asar, nunaka takun tajai takumin nekaatasar wakeraji, —tiarmiayi.

22 Tu tinu asaramtai, Pablo juun ainau iruntramunam japen wajas chicharak:

“Atenasnumia juun ainautiram, atumi yusri ainau miatrusrumek nintimtarme tusan wainjarme. 23 Wikia atumi yaktarin wainkan, atumi yusri aints najanamu wainiatrumek: Wína yusruitme tarume, nunaka mash wainkan, nunia atumi yusri susatasrum atumi tangkuri maar epetincha wainkajai. Tura nu aarmaunasha wainkajai: ‘Juka nekashtai Yusnawaitai.’ Tu aarmaun wainkau asan, atumi Yusri nekachiatrum tikishmatrume nuna pachisan nuwaitai tusan, atumin nekamtikiatjarme.

24 “Nintimrataram. Nu Yuska nungkan najanamiayi. Tura nungkanam mash iruna nunasha najanamiayi. Tura asa nayaimpi Apurintai. Tura nungkanam ainia nuna Apurintai. Tura asa aints ni uwejejai jean jeamina nuningkia Yuska pujuchuitai. 25 Nunia mash iwiaaku ainauti pujusarti tusa, ningki ii mayatairincha, tura ii yuumamurincha suramji. Tura ningkia yuumichu asamtai, aintstikia warinchuka Yuska susachminuitji.

26 “Tura Yuska aintsun kichkin najana, mash nungkanam yujarar pujusarti tusa najanamiayi. Tura aintsnaka najantsuk eemak nintimias: Warutik pujusarat tusa, tura tuning pujusarat tusa nekaamiayi. 27 Tura Yuska arákka pujurtamtsuji. Antsu aints ainau wína eatkar nintimtursarti tusa nintimramiayi. 28 Yuska pujutan suramsau asamtai aintstikia iwiaakuitji. Tura asar muchiaji. Tura asamtai atumi nekarmin ainausha nu chichamnaka aarar: ‘Iikia mash Yus najanamuitji,’ tiarmiayi. 29 Tura asar iincha Yus najatmau asakrin, kuri najanamuka: Yusetai tuuka nintimtuschatnuitji. Tura kuik najanamuka, tura kaya najanamuka: Yusetai tuuka nintimtuschatnuitji.

30-31 “Nintimrataram. Aints ainau Yusen nekainachak turuawarmia nuna Yus yaanchuik pachischamiayi. Antsu ukunam ni kintari jeamtai, Yus mash nungkanmaya ainau nintimaurin yapajiawarti tusa aintsun akupkatnuitai. Nu aintska pengké tunaarinchau asa, nunaka turatnuitai. Tura mash aints ainau nuna nekaawarti tusa, nu aintsun jakamunmaya inankimiayi,” Pablo timiayi.

32 Tama aints jakamunmaya nantakmiaun pachis chichaun antukar wishikrarmiayi. Chikich ainau chicharinak:

—Ii wakerakrikia ame tame nuka chikich kintati antuktatji, —tiarmiayi.

33 Tinamtai Pablo nu aints ainaun ukukmiayi. 34 Tura waininayat jumchik aints ainau Pablon nemarkarmiayi. Kichik Atenasa juuntri, Dionisio naartin, nunia kichik nuwa, Dámaris naartin, nunia chikich aints ainausha Criston nekasampita tiarmiayi.

18

Pablo Corintonam pujusmauri

1 Pablo Atenasnumia jiinki, Corinto yaktanam wemiayi. 2 Tura nuni jea, judío aintsun, Aquila naartinun wainkamiayi. Nuka Ponto nungkanmaya aintsuyayi. Tura Roma yaktanam pujai, romano apuri Claudio naartin judío ainaun nu yaktanmayan mash jiikmiayi. Tura asamtai Aquila ni nuwari Priscilajai Italia nungkanmaya jiinkiar, Corinto yaktanam jear, nuni pujusarmiayi. Tura asamtai Pablo Aquila jeen iraamiayi. 3 Tura Pablosha, tura Aquilasha mai metek tarach jean najanin asar, Pablo nijai pujumiayi. Tura nuna najanawar surukarmiayi. 4 Tura ayamtai kintajai metek judío iruntai jeanam waya, Pablo judío ainauncha, tura judíochu ainauncha: Wi taja nuka nekasaintai tusa chicharkamiayi. 5 Turamtai Silas Timoteojai Macedonianmaya taamtai, Pablo tarach jea najantanka inais, kintajai metek Yuse chichamen etserkamiayi. Tura judío ainaun paan ujaak:

—Nekasan tajarme: Yus akupkamu atum tati tusaram nakarme nuka Jesúsaitai, —timiayi. 6 Ujaamaitiat nu chichamnaka antutan nakitinak Pablon pasé chicharkarmiayi. Tura asaramtai Pablo ni wejmakrin pearmiayi. Wikia atumin japan ukuktatjarme taku nunaka turamiayi. Nunia nu aintsun chicharak:

—Atumek wakerau asaram, jakaram mengkakatatrume. Antsu wikia nunaka wakeratsjai. Atumka uwemratin chicham antut nakitau asakrumin, wikia yamaikia judíochu ainaun nu chichaman ujaktasan werajai, —timiayi.

7 Tura judío iruntai jeanmaya jiinki, judíochu aintsu jeen wayaamiayi. Nu aintska judío iruntai jeanam ayamas pujumiayi. Tura Yusen seayayi. Ni naaringkia Ticio Justoyayi. 8 Turamtai judío iruntai jea apuri, Crispo naartin, ni weari ainaujai mash ii Apuri Jesúsan nekasampita tiarmiayi. Nunia Corintonam pujuinau untsuri Yuse chichamen antukar, Jesúsan nekasampita tusar mainiarmiayi. 9-10 Turinamtai ii Apuri Jesús Pablon kashi karanma nunisang chicharak:

—Wikia amijai pujajai. Tura asamtai amincha kichkisha paseeka awajtamsarchatatui. Ju yaktanam wína aintsur untsuri iruninau asaramtai, shamkartutsuk asata. Antsu tuke inaitsuk wína chichamur etserkim weta, —timiayi.

11 Tamati Pabloka nu yaktanam kichik musach nunia jape pujusmiayi. Tura aints ainaun Yuse chichamen nuiniarmiayi.

12 Tura nuni aints Galión naartin Acaya nungka apuri inaikiamu pujai, judío mash iruntrar Pablon achikiar, chicham nekatai jeanam jeeniarmiayi. 13 Tura apun chicharinak:

—Ju aintska Yus umirkataram tayat, Moisésa chichamen nuitamtsuji, antsu metekchau nuitamji, —tiarmiayi.

14 Tinamtai Pablo chichastas wakerau wainiat, Galión judío ainaun chicharak:

—Judío ainautiram, ju aints nekas tunaawaitmatikia, tura juka nekas pasé turamtaikia, wikia atumin anturkainjarme. 15 Antsu atum nuikiartamu pachisrum, tura atumi juuntri naari pachisrum, tura chichaman atumi juuntri akupkarmia nu pachisrum tau asaram, atumek iwiarataram. Wikia nu chichamnaka nekatan nakitajai, —timiayi.

16 Nuna tina judío ainaun chicham nekatai jeanmaya jiikmiayi. 17 Tura apu chichaman nekatan nakitau asamtai aints ainau judío iruntai jea apurin Sóstenes naartinun achikiar, apu naka wajamunam awatiarmiayi. Awatinau wainiat apu Galiónka pengké pachischamiayi.

Pablo Antioquíanam waketki ataksha wekaasamuri

18 Turamtai Pablo Corinto yaktanam nukap kinta pujusmiayi. Nunia Cristonu ainaun: Weajai tusa ukukmiayi. Nunia Priscilajai, tura aishri Aquilajai Cencrea yaktanam juun entsa yantamen wemiayi. Tura nuni jea yaanchuik Yusen: Wi turatatjai tímia nuna umiktas muuken awamramiayi. Nunia juun kanunam engkemawar, Siria nungkanam waketkiartas wekaasarmiayi. 19-21 Tura Efeso yaktanam jear, Pablo judío iruntai jeanam wemiayi. Tura nuni jea, judío ainaujai chichasmiayi. Tura iijai pujusmi tinamaitiat, Pablo ayu tichamiayi. Antsu ataksha wetas: “Yus wakeramtaikia, ataksha winitatjai,” tusa ukuki juun kanunam engkema, Efeso yaktanmaya jiinkimiayi. Antsu Priscila ni aishri Aquilajai nuni juwakarmiayi.

22 Tura nunia Pablo kanujai wekaas, Cesarea yaktanam nujamak, juun kanunmaya jiinki, Cristonu ainau Jerusalénnum pujuinaun jiistas wemiayi. Nunia jiinki Antioquíanam wemiayi. 23 Tura nuni jea nukap pujus, ataksha nunia jiinki Galacia nungkanmasha, tura Frigia nungkanmasha wekaas, Cristonu ainau chikich chikich yaktanam pujuinaun kakamtikramiayi.

Apolos Efesonam pujuinaun Yuse chichame ujakmauri

24 Pablo wekai, judío aints Apolos naartin Efesonam jeamiayi. Nuka Alejandría yaktanmaya aintsuyayi. Tura Yuse chichame aarmaun pengker nekau asa, pengker etsernuyayi. 25 Nuka pengke nintintin asa, tura ii Apuri Jesúsan pachis chichaman antuku asa, nu chichaman paan antumain aints ainaun nuiniarmiayi. Turayat imiakratin Juan aints ainaun imiaimun pachis nunak nekau ayayi. 26 Tura judío iruntai jeanam Apolos waya, shamtsuk Jesúsan pachis chichasmiayi. Turamtai Priscila ni aishri Aquilajai ni chichaamurin antuku asar, Apolosan akankar jukiar, Yuse chichame nekas tu awai tusar miatrusarang ujakarmiayi. 27-28 Tura Apolos Acaya nungkanam wetas wakerau asamtai, Efesonmaya Cristonu ainau papin aatrar akuptinak: Ju aintska pengker yaingtaram, tusar akupkarmiayi. Nunia Apolos we, Acaya nungkanam jea, aints mash antinamunam Yuse chichame etserin yaanchuik aarmaurin Yuse kakarmarijai etserak: Yus akupkamu Mesías tati tusaram nakarme nuka Jesúsaitai tusa, paan nekamtikiamiayi. Tura asa judío ainaun nepetkamiayi. Tura Cristonu ainaun Yus pengker awajsati tusa nukap yaingmiayi.

19

Pablo Efesonam pujusmauri

1 Apolos Corintonam pujai, Pablo muran nangkaiki, Efeso yaktanam jeamiayi. Tura nuni jea, Yusen umirin ainaun wainkamiayi. 2 Tura chicharak:

—¿Atumi nintin Yuse Wakani pujawak? —tu iniam nusha aiminak:

—Atsa, Yuse Wakani pachisar etsermauka iikia pengké antichuitji, —tiarmiayi.

3 Tu tinam ataksha iniak:

—¿Tura atumsha warí nintimsarmea maimiarme? —tu iniam nusha aiminak:

—Juan aints ainaun nuiniarmia nu nintimsar maimiaji, —tiarmiayi.

4 Tinamtai Pablo chicharak:

—Nekas Juan aints ainaun: Atumi pasé nintimauri yapajiaram maitiaram tusa imiatmimiayi, tura chicharak: Wína ukurun winá nuka Jesúsaitai. Ni nekasampita titaram, —Juan timiaun Pablo etserak timiayi.✡

5 Tura Pablo Juanku timiaurin etsermatai, nu aints ainau ii Apuri Jesúsa naarin pachisar mainiarmiayi. 6 Turinamtai Pablo Yusen sea, nu aints ainau muuken achikiamtai, Yuse Wakani ni nintin piatkamiayi. Turamtai niish niish chichakarmiayi. Turinamtai Yus: Wína chichamrun etserkarti tusa chichamtikiamiayi. 7 Yuse Wakani piatkamuka doce (12) aints armiayi.

8 Tura Pabloka nuni kampatam nantu pujus, tuke judío iruntai jeanam waya, nuni shamtsuk judío ainaun Yuse chichamen ujamiayi. Tura Yus ni aintsri ainaun tu inawai tusa chicharkamiayi. 9 Tura wainiat chikich ainau Yuse chichamen umirtan nakitinau asar, nu yamaram etsermaun pachisar pasé chichasarmiayi. Tura pasé chichainamtai, Pablo nunia jiinki, Cristonu ainaun yaruak, aints Tirano naartinu papi aujtainum waya, kintajai metek Yuse chichamen etserkamiayi. 10 Tura Pablo jimia musach aints ainaun Yuse chichamen ujakmiayi. Tura asamtai Asianmaya judío ainausha mash, tura griego ainausha mash Apu Jesúsan pachisar etsermaun antukarmiayi. 11 Tura asaramtai Pablon Yus wainchatai takatan takasat tusa kakamtikramiayi. 12 Turamtai aints ainau panuinasha, tura tarachnasha jukiar, Pablo namangken antingkiar, nunia jukiar jau ainau namangken nujtukaram tsaararmiayi. Tura iwianchrintin ainausha nu tarachjai nujtukaram, iwianch ainauncha jiiriarmiayi.

13 Turinamtai chikich judío ainau chikich chikich yaktanam wekaasar, iwianchrintin ainaun wainkar, ningki nintimsar Jesúsa naarin pachisar, iwianch ainaun jiikiartas chicharinak:

—Pablo Jesúsa naarin pachis etsera nuna naarijai jiinkitaram tajarme, —tinu armiayi.

14 Tura sacerdote juuntri Esceva naartinu uchiri siete (7) armia nuna tiarmiayi. 15 Tura iwianchrinu jeen wayaawar nuna tinamtai, iwianch ayaak:

—Wikia Jesúsan wainuyajai. Tura Pabloncha wainuyajai. Antsu ¿atumsha ya asarmea tarume? —timiayi.

16 Nuna tusa iwianchrintin tsekengki nu aints ainaun iwianchi kakarmarijai mash achik, nunia nepetak nukap awatramiayi. Turamtai misu kuimiakar, nukap numparar nu jeanmaya tupikiakiarmiayi. 17 Turinamtai Efesonam judío ainausha, tura judíochu ainausha mash nuna nekaawar shamkarmiayi. Tura Apu Jesús nekas juuntaitai tiarmiayi.

18 Tura Cristonu ainau kaunkar untsuri ni yaanchuik tunau turamurin etserkarmiayi. 19 Tura wishin untsuri yaanchuik turutirin inaisar, ni papirin itaar, aints mash wainminamunam keematkarmiayi. Tura nu papi akikri mash irumram nekapmaram, cincuenta warang (50,000) kuikiajai sumakmin amiayi. 20 Tura ii Apuri Jesúsa kakarmarijai Yuse chichamen etserkaramtai, aints ainau untsuri Jesúsan nekasampita tusar ni kakarmarin inakmasarmiayi.

21 Tuminamtai Pablo nintimias: Macedonia nungkanam, tura Acaya nungkanmasha wekaasan, nunia Jerusalénnum wetasan wakerajai. Tura nunia jiinkin, Roma yaktanmasha weminuitjai, tu nintimramiayi. 22 Tura ni yaingtintrin jimiaran Timoteo Erastojai Macedonia nungkanam eemak akupkamiayi. Tura ningki Asia nungkanam jumchik kinta pujustas juwakmiayi.✡

Efeso yaktanam aints taetet wajamuri

23-24 Pablo Efesonam pujai, aints ainau Cristo umirkamurin pachisar nukap chichainamtai, chikich aints ainau kajerkar taetet wajarmiayi. Efesonmaya ainau yusri nuwa tumau nakumkamun: Ii yusrintai tusar seau armiayi. Ni yusri naaringkia Artemisaitai. Aints Demetrio naartin ni yusri seati jeen kuikiajai tuupchin najanin armiayi. Tura nu nakumkamun ni yaintri ainaujai najanawar untsuri surin armiayi. Tura asar nukap kuikian ju armiayi. 25 Tura nu aints ainaun mash untsuk nunia chikich aints, ni yusri nakumkamurin nuwén najanin ainauncha untsuk, mash kaunkaramtai, Demetrio chicharak:

—Juun ainautiram anturtuktaram: Ii yusri nakumkar surin asar, kuik nukap juwaji. Atumsha nusha nekarme. 26 Antsu aints Pablo naartin chichaak: Aintsu yusri ni uwejejai najanamu ainauka Yuschau ainawai. Tura juni Efesonam wekaakusha tura Asia nungkanam wekaakusha, tuke nunisang chichaawai. Tu chichau asamtai aints untsuri ni timiaurin antukar: Nekasaintai tinawai. 27 Tu tinau asaramtai, yamaikia ii yusri nakumkamuri najaniatrik suruktatkamar yuumataji. Tura ii yusri Artemisaka nekas juuntan waininayat, aints ainau nuna jeenka pachischartinuitai. Tura Asianmaya ainau mash, tura chikich nungkanmayasha mash: Nuka ii Yusrintai tinu ainayat ukunam: Nuka Yuschawaitai tiartinuitai, —Demetrio timiayi.

28 Tamati nuna antukar, Efesonam pujuinau kakarman kajekar chichainak:

—Efesio ainauti yusri Artemisaka nekas juuntaitai, —tiarmiayi.

29 Tura nu yaktanmaya ainau: ¿Warí pachisara untsuminawa? tusar taetet wajaarmiayi. Tura aints Gayo naartinnasha, tura chikich aints Aristarco naartinnasha wainkar, tura achikiar metawar, tura japikiar iruntai jeanam jeeniarmiayi. Gayoka tura Aristarcosha Macedonianmaya aints armiayi. Tura Pablojai tsaniasar wekain armiayi.✡

30 Turinamtai Pablo juun ainaun iruntraun chicharkatas wakerau waininayat, Cristonu ainau nunaka surimkarmiayi. 31 Tura Asianmaya juun ainau Pablo amikri asar chichaman akuptinak:

—Anearta: Amin mantamawarai, auni juun ainau iruntramunam wayaawaip, —tiarmiayi. 32 Tinamtai juun ainau iruntramunam aints untsuri: ¿Warukarik iruntraij? tusar nekainachiat iruntraru asar, chikich ainausha niish chichasar, tura chikich ainausha:

—Atsa, nuka tuuka atsui, —tusar chichainak taetet wajaarmiayi. 33 Tu wajainai, judío ainau ni aintsrin Alejandro naartinun: Ame chichakta tusar shitakiar umarmiayi. Turinamtai aints ainaun: Itiatkataram tusa, uwejen takui wajas, judío ainaun ayamruktas aints ainaun chichastas wakerimiayi. 34 Tura Alejandro tsapuamtai, aints ainau: Auka judío aintsuitai tusar, mash metek jimia hora kakarar chichainak:

—Ii yaktari yusri Artemisaka nekas juuntaitai, —tiarmiayi.

35 Tuke chichainamtai, nunia yaktanmaya chicharkartin wajaki, aints ainaun itatmamtik chicharak:

—Efesonmaya ainautiram, anturtuktaram. Ju yaktanam pujuinautikia ii yusri Artemisa jeengka tuke wainuyaji. Tura asar ii yusri nekas pengker aa nuna nakumkamurisha nayaimpinmaya ayaarmia nusha wainuyaji. Mash nungkanmaya ainau nuna nekainawai. 36 Aints kichkisha nuna pachis nekaschawaitai tichamnawaitai. Tura asamtai atumka yamaikia itatkataram. Atumka tenap nintimtsukka pasé aa nuka kichkisha turuwairap. 37 Ju aintska atum juni itaarume nuka ii yusri jeenianka warinchun kichkisha kasamkachari. Tura ii yusrin pachisar paseeka chichaschari. 38 Antsu Demetriosha tura chikich aints nijai takainausha, chikich aints ainaun pachisar: Tunau turayi tusar, chicham nekaatai tusar wakerinamtaikia, chichaman nekamtikiartin ainaun jiisar, apu iruntramunam chichamnaka nekaawarti. 39 Antsu chikich chicham iwiaratasrum wakerakrumka, ju yaktanmaya juun ainau iruntramunam chichamka nekaamnawaitrume. 40 Tura ju kintati juni nangkamir iruntrar taetet wajamun romano apuri nuna nekaa inintrak: ¿Warí pachisrumea tuusha chichaarme? tamatikia iikia aiktatkamar tujinkatatji. Tura iin pasé awajtamsai tusar shamkatatji tajarme, —timiayi. 41 Nuna tusa:

—Yamaikia mash jiinkitaram, —timiayi.

20

Pablo Macedonianam nunia Grecianam wekaasamuri

1 Nunia itatkar jiinkiaramtai, Pablo Cristonu ainaun untsukmiayi. Tura kaunkaramtai: Pengker nintimsaram pujustaram, tusa chicharkamiayi. Tura chichas umis: Weajai tusa nunia jiinki, Macedonia nungkanam wemiayi. 2 Tura nu nungkanam wekaa wekaaka, Cristonu ainaun: Cristo miatrusrumek umirkataram tusa, nunia ukuki, Grecia nungkanam wemiayi. 3 Tura nuni jea, kampatam nantun pujus, judío ainau: Pablo maataj tinam, Pablo Siria nungkanam wetas kanunam engkemtsaing, nuna nekaa: Kanunmaka engkemtsuk ataksha kukarak Macedonia nungkanam wetajai, tu nintimramiayi. 4 Tura nijai iruntrar wekaasarmia nuka nu armiayi: Bereanmaya aints Sópater naartin, nuka Pirro uchirintai, nunia Tesalónicanmaya ainau Aristarco nunia Segundo, nunia Derbenmaya aints Gayo naartin, nunia Timoteo, nunia Asianmaya ainau: Tíquico nunia Trófimo nu naartin armiayi.✡

5 Tura nu aints ainau Troas yaktanam eemkar jear iin nakarmasarmiaji. 6 Tura pang pachimrachmau yuwatin fiesta nangkamaramtai, iikia Filiposnum juun kanunam engkemar, nunia cinco kinta kanujai wekaasar, Troasnum jear, ii amikri kukarak eemkar wearmia nujai ingkiunikmiaji. Tura nuni siete (7) kinta iruntrar pujusmiaji.

Pablo Troasnum irasmauri

7 Nunia tuming kinta tsawaaramtai, Cristo jakamuri nintimsar iruntrar pang yuwatasar kaunkamiaji. Tura Pablo kashin wetin asa, Yuse chichamen etserak, kashi japeng umismiayi. 8 Tura ii iruntramiaji nu jeanmaka pata yaki amaunum kantiin untsuri keemakarmiayi. 9 Pablo Yuse chichamen etsermatai, natsa Eutico naartin wenurmau angkaakmaunum keemas antimiayi. Tura turaka kari nepeteam kanur, yakíya akaiki aanum ayaarmiayi. Tura nu jeaka kampatam pata yakiri amiayi. Tura nunia ayaaru asamtai, aints ainau kuankiar jiikma yanchuk natsaka jakaun wainkarmiayi. 10 Turinamtai Pablo kuanki tikishmatar jakaun minakas aints ainaun chicharak:

—Shamkairap. Jakayat iwiaakui, —timiayi.

11 Nuna tusa ataksha patanam yakí waka, pangkan puukamtai yuwaarmiayi. Tura yuwaar umisar, Cristonu ainaujai chichaa chichaaka tsawaararmiayi, tura tsawaaramtai Pablo jiinki wemiayi. 12 Tura jiinkiamtai, natsa jaka nantaknun ni jeen jeeniarmiayi. Tura pengker pujawai tinamtai, mash pengker nintimrarmiayi.

Troasnumia jiinkiar Miletonam jeamuri

13 Pablo: Wikia Aso yaktanam kukarak wetaj tusa wakerimiayi. Tura iincha:

—Atumka kanunam engkemraram wetaram, —turamkurin, iikia eemkar Asonam jear nakasmiaji. 14 Tura Asonam ingkiunikiar Pablosha kanunam engkemramtai, Mitilene yaktanam nijai jeamiaji. 15 Nunia jiinkir, kashin tsawaarar isar Quío tutai nangkaikir, nunia kashin tsawaarar Samos isranam jeamiaji. Nunia jiinkir kashin tsawaarar Mileto yaktanam jeamiaji. 16 Tura Pablo: Wári Jerusalénnum weartai, tura nuni jear, fiesta Pentecostés tutai inangkartai tusa, Asia nungkanam yamaikia pujutsuk, Efeso yaktanmasha wetsuk nangkamakmi, tu nintimias pujumiayi.

Efesonmaya Cristonu ainau juuntrin chicharkamuri

17 Tura Miletonam jea, Efesonmaya Cristonu ainau juuntrin winiarti tusa untsukmiayi. 18 Tura mash kaunkaramtai, Pablo chicharak:

—Wikia nu nangkamtaik Asia nungkanam jean, nunia atumjai pujusan, itiur pujuyaja nusha mash nekarme. 19 Wikia Yuse inatiri asan, tuke kintajai metek ii Apurin umirnuyajai. Tura miajuitjai tumamtsuk, aints ainau Yusen umirtan nakitinamtai, juutkamaikiakun takakminuyajai. Tura judío ainau wína pasé awajtusartas wakerutinau asaramtai wait wajayajai. 20 Turayatun chicham nekas pengker aa nunaka mash pengker nintimsan atumin ujayajrume. Tura aints iruntramunam Yuse chichamen etserkun, nunia atumi jeen wayaan, nunisha Yuse chichamen ujayajrume. 21 Tura judío ainauncha, tura judíochu ainauncha chicharkun: Atumi nintimauri yapajiaram, Yus nintimrataram tusan, ii Apuri Jesús nekasampita titaram timiajai. 22 Tura yamaikia Yuse Wakani: Jerusalénnum weta turutin asamtai weajai. Tura nuni jeamtai, itiurkarti tusancha nekatsjai. 23 Antsu Yuse Wakani wína chichartak: Chikich chikich yaktanam amin achirmakar kársernum engketmawartas wakerutminawai. Tura wait wajaktatme turutin asamtai nunasha nekajai. 24 Antsu wikia nunaka pachiatsjai. Mantuwartas wakerinakka mantuwarti. Antsu Apu Jesús: Wína chichamur etserkata tusa, wína akuptuku asamtai, nunaka umiktasan, Yus aints ainaun mash nekas pengker awajsatas wakerau asamtai, Yusnum uwemratin chichaman etserkatasan wakerajai. Nunia jakancha Yusnum warastasan wakerajai.✡

25 “Yamaikia nunasha tajarme: Wikia atumin Yuse chichamen etsermatai, mash antuku ainautiram winaka ataksha waitkashtinuitrume, tusan nekajai.

26-27 Wikia Yuse wakeramurin pengké uutsuk ujayajrume. Tura asan ju kintaka tajarme: Aints wína chichamrun antukiat, Yusen umirtan nakitak mengkakungka, ningki wakerak mengkawai. Antsu wikia aints ainau mash uwemrarat tusan wakerajai. 28 Tura asamtai atumek wainmamkataram. Turaram Yuse Wakani Cristonu ainau wainin ata tusa, atumin akuptamkau asamtai, ii Apuri jarutramak, ni nemarkau ainautin ni numpejai sumarmaku asamtai, Cristonu ainau mash wainkataram. 29 Wi junia jiinkiamtai, aints ainau uwija ainaun pachim papeenawa nunisarang Cristonu ainaun: Cristo umirat inaisataram tiartas taartinuitai. Wikia nunasha nekajai. 30 Tura Cristonu ainau wína nemartusarat tusar atumniang wait chichaman etserin wantinkartinuitai. 31 Tura asamtai aneartaram. Wikia kampatam musach atumjai pujusan, tsawaisha tura kashisha tuke inaitsuk kichtirmincha: Tunaanum weram tusan, juutkamaikiakun chicharnuyajrume nuka atumka kajinmakirap.

32 “Yatsur ainautirmin, yamaikia Yus yainmakarti tajarme. Yuse anengkratairin pachisan, wi atumin tuke paan ujayajrume nu nintimrataram. Nu chichamka atumi nintin kakamtikramratnuitrume. Yus ni aintsri ainautin: Pengké tunaarinchau wijai pujusmintrum tinu asamtai, Cristojai tuke iruntraram pujustinuitrume tusan, yamaikia ukuajrume. 33 Wikia aintsu kuikiarincha, tura kuririncha, tura entsatirincha pengké wakerichuyajai. 34 Antsu wína uwejrujai takakmasan, wi yuumamurun sumarminuyajai. Tura wijai tsaniasar wekainau yuumamurincha sumarnuyajai. Atumka nuka nekarme. 35 Wikia atumjai pujakun, tuke inaitsuk takakmakun, kakaichu ainau yuumamurin sumarnuyajai. Tura asamtai atumsha nunisrumek turataram tusan, atumin nintimtiknuyajrume. Ii Apuri Jesúsa chichame nintimrataram. Nu chichamka nuwaitai: ‘Aints yuumak pujau ni yuumamurin juwak warastinuitai. Antsu chikich ainau yuumamurin sua nuka nuna nangkamasang nukap warastinuitai,’ ” Pablo etserak timiayi.

36 Nuna tusa chichas umis tikishmar, Cristonu ainaujai Yusen seamiayi. 37-38 Tura Yusen sea umis, Pablo:

—Winaka ataksha waitkashtinuitrume, —tau asamtai, wake mesekar mash juutkamaikiak Pablon minaksar mejeasarmiayi. Tura nunia nijai tsaniasar kanunam wearmiayi.

21

Pablo Jerusalénnum wemauri

1 Tura Cristonu ainaun juun entsa yantamen wajainau ukukir, kanunam engkemrar, tupnik isar Cos tutainum wemiaji. Tura kashin tsawaarar nunia jiinkir, isar Rodas tutainum jeamiaji. Nunia jiinkir Pátara yaktanam jeamiaji. 2 Tura nuni jear, chikich juun kanu Fenicia nungkanam weau wainkamiaji. Tura nuni engkemrar, nu yaktanmaya jiinkimiaji. 3 Tura juun kanunam wekaasar, isar Chipre tutai wainkamiaji. Tura nujamtsuk nangkamakir, nu israka menanmanini ukukir, Siria nungkanam wemiaji. Tura Tiro yaktanam nujamkar, nuni kanunmaya waririn mash jiiktin asamtai, iisha kanunmaya jiinkimiaji. 4 Tura jiinkir, Cristonu ainau nuni pujuinau eakmiaji. Tura wainkar, nuni nijai siete (7) kinta pujarin, Yuse Wakani Cristonu ainaun nekamtikiau asamtai, Pablon chicharinak:

—Jerusalénnum weep, —tiarmiayi. 5 Tura siete (7) kinta nangkamaramtai, iisha nu yaktanmaya jiinkir weakrin, Cristonu ainau mash nuwartuk, tura uchirtuk yakta aarin iin nemartamsarmiaji. Tura juun entsa kaanmatkarin jear, mash tikishmarar Yus seamiaji. 6 Nuniangka aujsar ukukir kanunam engkemrakrin, nunia aints ainauka ataksha ni jeen waketkiarmiayi.

7 Waketkiaramtai iikia Tironmaya jiinkir, kanujai Tolemaida yaktanam jeamiaji. Tura nuni jear kanunmaya jiinkir, Cristonu ainau wainkar: Winaji tusar chichasar, nijai kichik kinta pujusmiaji. 8 Tura kashin tsawaarar nunia jiinkir, Cesarea yaktanam jear, nuni Felipe jeen wayaamiaji. Nu Felipeka Yusnum uwemratin chichaman Criston nemarchau ainaun ujayayi. Yaanchuik waje ainau yumamurin susarti tusar, inaikiarmia nuni inaikiamuyayi. Tura nuni wayaar, Felipejai pujusmiaji. 9 Ni nawantri cuatro (4) aishrinchau armia nu Yuse chichamen etserin armiayi. 10 Tura nuni jumchik kinta pujarin, Yuse chichame etserin Agabo naartin Judea nungkanmaya tamiayi.✡ 11 Tura ii pujamunam waya, Agaboka Pablo kachumtairin achik, Pablo nawen tura uwejencha jingkiatamiayi. Tura chicharak:

—Yuse Wakani chichaak: ‘Ju kachumtai kachuma juna judío Jerusalénnum pujuinau achikiar judíochu ainamunam surukartatui,’ tawai, —timiayi.

12 Tamati nu antukar, iisha Cesareanmaya Cristonu ainaujai mash iruntrar Pablo chicharkur:

—Wait aneasam Jerusalénnum weep, —timiaji. 13 Tamaitiat Pablo aimiak:

—¿Warukaya timiá juutkurmesha winasha napchausha nintimtikrarme? Wína Apuru Jesúsa naarin pachisar Jerusalénnumia ainau wína jingkiatawartas wakerutinakka turutawarti, tura mantuwartas wakerutinakka mantuwarti tusan tajarme, —timiayi.

14 Tura Pablo antukchamtai, iikia chicharkur:

—Ii Apuri wakeramuri ati, —tusar itatkamiaji.

15 Tura umisar Jerusalénnum weakur jiinkimiaji. 16 Tura asakrin Cesareanmaya Cristonu ainau warumchik iin nemartamkarmiaji. Tura Jerusalénnum jear, Chiprenmaya aints Mnasón naartin ni jeen iinka jeetammiaji. Nu aintska nu nangkamtaik Criston nemarnuyayi. Tura nu aintsu jeen pujustin amiaji.

Pablo Santiagonam irasmauri

17 Tura Jerusalénnum jeakrin, Cristonu ainau iin waitmakar, pengker nintimturmasar: Winitaram tusar warasarmiayi. 18 Kashin tsawaarar Pablojai Santiago jiistasar wemiaji. Tura nuni jear, Cristonu ainau juuntri mash iruntrar pujuinau wainkamiaji. 19 Tura nuni jear Pablo: Winajai tusa, ni wekaamurin pachis kichik kichik turamurincha mash ujaak:

—Wikia Yuse chichamen ujaakun pujai, Yus judíochu ainauncha pengker nintimtikramiayi, —timiayi. 20 Tamati nuna antukar: Yus juuntapita tusar warasarmiayi. Nunia juun ainau Pablon chicharinak:

—Yatsuru, ame tame nuka nekas pengkeraitai. Tura untsuri warang judío ainau Cristonu ainayat, Moisésa aarmauri miatrusrik umiktinuitji, mash tinawai. 21 Tura judío ainau judíochu ainamunam pujuinau juni taar, amin pachitmasar aints ainaun ujainak: ‘Pabloka Moisésa chichame umirtsuk asataram tawai. Tura atumi uchiri nuwapchiri charutsuk asataram tawai. Tura judío ainauti turuti aa nuna mash inaisataram tawai,’ amin pachitmasar mash turaminawai. 22 Turaminau asaramtai ¿iikia itiurkatjik? Aints ainau amin pachitmasar: Juni tayi tinaun antukarka tarutmiartatui. 23 Tura asaramtai ii taji nuka turata. Juni Cristonu ainau cuatro (4) irunui. Nuka yaanchuik Yusen: Wikia nuna turatatjai tinu asar, yamaikia nu chicham umikmi tusar juni pujuinawai. 24 Tura asamtai amesha nu aints ainaujai Yus seatai juun jeanam wayaam, ii judíoti: ‘Yus wína pengker awajtusti,’ tusar nijaamaji nunismek amesha nijaamarta. Nunia Moisés tímia nunisarang ni muuken awamrarti tusam, nunia kuik akiimiaktin aa nu amek akiimiakta. Nu turakminka, aints mash amin turamurmin waitmakar, amin pachitmasar aujmatramina nuka nekasar nangkamiar tinawai, tu nintimrartatui. Tura amincha pachitmasar: Nisha nekas Moisésa aarmaurin miatrusang umirui turamiartatui. 25 Antsu aints judíochu Cristonu ainau iikia yaanchuik papi akuptukmiaji. Iikia mash metek nintimsar: Aints ni najanamurin: Wína yusruitai tina nu susamuka yuwairap. Tura numpasha umutsuk asataram. Tura niapir maamuka numpentin asamtai yuwairap. Tura tsanirmatka inaisataram. Tu aarar chicham akupkamiaji, —juun ainau tiarmiayi.✡

Yus seatai juun jeanam Pablon achikmauri

26 Tinamtai Pablo nunia jiinki, kashin tsawaar nu cuatro (4) aintsjai Moisés tímia nunisarang ni namangken nijaamarar, Yus seatai juun jeanam wayaawar, Pablo nu aints ainaun pachis sacerdoten chicharak:

—Nu kintati ni nijiaamarar umisar, tangkun sumakar Yusen susartas itaartatui, —timiayi.

27 Tura siete (7) kinta nijaamamuri umitnak wajainai, Asianmaya judío ainau Pablon Yus seatai juun jeanam wayaun wainkar, chikich aints ainauncha mash kajkarmiayi. Nuniangka Pablon achikiarmiayi. 28 Tura kakarar untsuminak:

“Israel ainautiram, yainkataram. Ju aintska mash nungkanam pasé chichaman nuikiartak wekau achikji. Juka Israel ainautin pachitmas, tura Moisésa chichame pachis, tura Yus seatai juun jeancha pachis: Nuka nakitrataram tu nuikiartawai. Tura Yus seatai juun jeanam judíochu ainau pengké wayaachminun wainiat, griego ainausha wayaawarti tusa juni itayi. Tura nuna turak, juka nekas péngke jea wainiat pasemamtikui,” nangkamiar waitrinak tiarmiayi.✡

29 Tura Efesonmaya aintsun Trófimo naartinun Pablojai Jerusalénnum wekaun wainkau asar: Pabloka nu aintsjai Yus seatai juun jeanam wayaachiash, tu nintimsar nunaka tiarmiayi.✡

30 Tinamtai Jerusalén yaktanam pujuinau mash taetet wajaarmiayi. Tura ampukiar weriar Pablonka achikiar, Yus seatai juun jeanmaya japikiar jiikiarmiayi. Turinamtai nu jea waitirinka wári epeniarmiayi. 31 Tura judío aints ainau maatai tinamtai, romano suntari ni apurin chichaman akuptinak:

—Mash Jerusalénnum pujuinau maaniatai tusar taetet wajainawai, —tusar ujakarmiayi. 32 Tu ujaam, suntara apuri ni suntari ainaujai, tura kapitantri ainaujaisha Pablo katsuminamunam ampukiar wearmiayi. Turinamtai aints ainau nuna wainkar, Pablon katsuminayat inaisarmiayi. 33 Tura inaisaramtai suntara apuri tari Pablon achikmiayi, tura ni suntarin akuptak:

—Jingkiakratai jiru jimiarjai jingkiataram, —timiayi. Tura jingkiawaramtai suntara apuri:

—¿Yaachita jusha? tura ¿Warina turama? —tusa judío ainaun iniasmiayi. 34 Tu iniam aints untsuri chichainak, taetet wajarmiayi. Tura taetet wajainau asaramtai, suntara apuri chichaman nekaatatkama tujintak: Pablo suntar matsatmanum jukitaram tusa, ni suntarin akuptukmiayi. 35-36 Turamtai aints ainau Pablon eteawar nemarsar:

—Maataram, —tusar untsumkarmiayi. Tura judío ainau kajerinau asaramtai, suntar ainau watainum jear, Pablonka nanasar iwiakarmiayi.

Pablo: Tu pujajai tusa chicharmamsamuri

37 Tura suntar matsatmanum jeatak wajasar, Pablo suntara apurin griego chichamejai chicharak:

—Ame tsangkamrakminkia kichik chichaman amin titasan wakerajme, —timiayi. Tu tama ayaak:

—¿Amesha griego chichame chichaukum? —tu iniasmiayi. 38 Tu iniam Pablo:

—Ja ai, —tamati, suntara apuri iniak:

—¿Amesha Egiptonmaya aints nuwik romanotin kajertamak: Maataram, tusa mangkartin ainaun cuatro warangkan (4,000) aints atsamunam jukimia nu aintschaukitam? —tu iniasmiayi.

39 Tu iniam Pablo ayaak:

—Atsa, nuchawaitjai. Wikia judío aintsuitjai. Tarso yaktanmaya aintsuitjai. Cilicia nungka yaktari nekas juun yaktaitai, nuniayainjai. Wait aneasam ju aints ainaujai chichasat tusam tsangkatrukta, —timiayi.

40 Tamati suntara apuri: Ayu tama Pablo watainum wajas, aints ainaun itatmamtikiatas uwejen takui wajamtai, aints ainau mash itatkarmiayi. Tura itatkaramtai, Pablo hebreo chichamejai chichasmiayi.

22

1 Tura aints ainaun chicharak:

—Yatsur ainautiram, juun ainautirmesha, anturtuktaram. Wikia chicharmamkun: Nekas tunaunaka turatsjai tusan, paan ujaktasan tajarme, —timiayi. 2 Tura hebreo chichamejai chichau asamtai, nuna antukar chichatsuk takamtaik wajasarmiayi. Tuminamtai Pablo aints ainaun chicharak:

3 “Wikia Judío aintsuitjai. Tarso yaktanam Cilicia nungkanam akiinawaitjai. Turayatun ju yaktanam tsakaru asan, wína nuitinu Gamaliela chichamen nuimiaru asan, ii juuntri ainau Moisésa aarmaurin umirkarmia nunasha mash umirnuyajai. Tura atum ju kinta turarme nunisnak wisha Yuse wakeramurin najanatasan tuke nintirjai wakerin ayajai.✡ 4 Tura nu yamaram chichaman umirin ainaun maataj tusan: Aishmang ainausha, tura nuwa ainausha achikrum jingkiaram kársernum engkeataram, tusan akupin ayajai. 5 Tura sacerdote juuntrisha, tura judío apuri ainausha mash nunaka nekaawaru asar, nekasaintai tiaraintai. Nuka papin aarar wína surusar: Judío Damasco yaktanam pujuinau susata tusar akuptukarmiayi. Nu akuptukaramtai wikia nuni wena, yamaram chichaman umirin ainaun achikian, juni Jerusalénnum kiankamtai, wait wajaktiniun susarat tusan werimiajai.✡

Pablo: Criston tu umirkawaitjai tusa etserkamuri

(Hech. 9.1-19;26.12-18)

6 “Tura jinta weayai, Damasco yaktanam jeatak wajasai tsaa tupin ai, aneachmau nayaimpinmaya paantin pengké jiitsumir wajatrukmiayi. 7 Turamtai shamakun nungka ayaaran, kuta antumkamiajai. Tura chichaman antukmiajai. Nu chichamka nuwaitai: ‘Saulo, Saulo ¿waruka wína waitkaratasmesha wekaaturme?’ 8 Tamati wisha ayaakun: ‘Apuru ¿amesha yaachitme?’ tu iniasmiajai. Nuna tama ataksha nayaimpinmaya airak: ‘Wikia Nazaretnumia Jesúsaitjai. Ame waitkaratasam wekaaturme nuwaitjai,’ turutmiayi. 9 Turutmatai aints wijai wekainauka paaniuncha wainkarmiayi, antsu wijai chichaunka antukcharmiayi. 10 Tuminamtai wi chichaakun: ‘Apuru ¿warí itiurkat tusamea wakerutame?’ tu iniasmiajai. Nuna tama Apu Jesús wína chichartak: ‘Wajakim weme nu yaktanam weta. Nuni jeakmin ame turatatme nuna ujatmakartatui,’ turutmiayi. 11 Tura Yuse paaniuri jiirun kusumtikruru asamtai, wikia nantakin wainmaktatkaman tujinkamiajai. Tura wainmachu asamtai, wijai wekajinau uwejrun tap achirkar Damasconam umatiarmiayi.

12 “Nuni aints Ananías naartin pujuyayi. Nuka Moisésa aarmaurin miatrusang umirnuyayi. Tura asamtai judío Damasconam pujuinau mash nu aintsun pachisar pengker chichau armiayi. 13 Nu aintska wína taruti chichartak: ‘Yatsuru Sauloa, yamaikia ataksha paan jiimsata,’ turutmatai, nu tamaujai metek niin paan wainkamiajai. 14 Tura wi wainkam wína chichartak: ‘Ii juuntri Yusen searmia nuka ii Yusri asa, ni wakeramurin amin nekamtikramatas aitkarmayi. Tura ni Uchiri timiá pengker aa nu wainkata tusa, tura ni chichame antukta tusa aitkarmayi. 15 Tura asamtai ameka Yuse Uchiri pachisam wainkamame nu, tura antukmame nusha aints ainausha mash ujaktatme. 16 Tura asam ¿yamaikia warí nákakmea pujame? Wajaktia, turakmin imaitjame. Tura: Apur tunaurun japitrurat tusam Yus seata,’ turutmiayi,” Pablo timiayi.

Pablon judíochu ainamunam akupkamuri

17 Pablo tuke chichaak:

“Nunia nukap arusan juni Jerusalénnum jean, Yus seatai juun jeanam wayaan, tura Yusen sean, karanma nunisnak 18 Apur taarun wainkamiajai. Tura nuka wína chichartak: ‘Wári umisam Jerusalénnumia jiinkita. Ame wína pachitsam chicham etserkumnisha, junia aints ainauka anturtamkachartatui,’ turutmiayi. 19 Nuna turutmatai, wisha ayaakun: ‘Apuru, wikia iruntai jeanam kichnum kichnum wayaan, amin umirtaminak pujuinaun wainkan, nunia jukin kársernum engkeyajai, tura awatnuyajai. Tura asamtai junia aints ainauka nunaka mash paan nekarinawai. 20 Tura ami inatiram Esteban naartin amin pachitmas aints ainaun ujaku asamtai, nu aintsun mainamtai, wikia nuni wajasan: Nuna turuwarti tusan, Estebankan maawarmia nuna wejmakrin nakasmiajai,’ Jesúsan timiajai.✡

21 “Wi tamaitiat Apur Jesús wína chichartak: ‘Wikia amin arák judíochu ainamunam akupkatasan wakerajme. Tura asamtai weta,’ turutmiayi,” Pablo timiayi.

Pablo suntara apurin chichasmauri

22 Judío ainau Pablo etsermaurin chichatsuk antukarmiayi. Turayat judíochu ainaun pachis chichaamtai, kakarar untsuminak:

—Ju aintska maaram japataram. Juka iwiaakuka pujuschati, antsu jakati, —tiarmiayi.

23 Nunia kakarar untsumkar wejmakrin aimiakar, nungka tsetserin nangkiminak Pablon yukuararmiayi. 24 Turinamtai, suntara apuri nuna wainak Pablon pachis ni suntarin chicharak:

—Atumi pujamuri itaram awatrataram. Tura awatraram ¿aints ainau warukaya untsuminawa? tusaram nekaataram, —tusa akupkamiayi. 25 Turamtai suntar ainau Pablon awatrartas nuwap chapikmarmaujai jingkiawaram, Pablo romano kapitantrin nuni jiimiaj wajaun chicharak:

—¿Romano aints chicham nekartsuk awatramnaukitrum? ¿Atumi apuri nuna tsangkatramarmek? —timiayi.

26 Tamati nuna kapitán antuk, suntara apurin jiistas we, nuni jea chicharak:

—¿Amesha itiurkatmek? Nu aintska romano aintsuitai. Tura asamtai awatrashtinuitme, —timiayi.

27 Tamati suntara apuri Pablon weri chicharak:

—¿Nekasmek romano aintsuitam? —tu iniasmiayi.

Tu iniam Pablo:

—Ja ai, —timiayi.

28 Tamati suntara apuri chicharak:

—Wikia romano aints wajastaj tusan, kuikian nukap akiimiakmiajai, —timiayi. Tamati Pablo ayaak:

—Antsu wisha romano ainamunam akiinau asan romano aintsuitjai, —timiayi.

29 Tamati nuna antukar Pablon awatrartas wajainauka awattsuk ukukiarmiayi. Tura Pablo romano aintsuitjai, tinu asamtai, suntara apuri: Pablo jingkiataram tinu asa shamkamiayi.

Pablo judío juuntri ainaun chicharkamuri

30 Kashin tsawaar suntara apuri: ¿Waruka judío ainau Pablon timiá kajerina? tusa tenap nekaatas wakerak, jingkiamurin atitamiayi. Nunia sacerdote juuntri ainaun: Judío apuri ainaujai iruntrarti tusa chichaman akupkamiayi. Tura mash iruntraramtai, Pablon judío apuri iruntramunam japen awajsamiayi.

23

1 Turamtai Pablo judío apuri ainaun jiis chicharak:

—Wi wear ainautiram anturtuktaram. Wikia Yuse umirin asan, tuke inaitsuk tunau nintimtsuk pujuyajai, —timiayi.

2 Tamati sacerdote juun apuri Ananías naartin Pablojai tsaniasar wajainaun chicharak:

—Jangke awatitaram, —timiayi. 3 Tamati Pablo jiyaak:

—Ameka jimiá chichamtin asakmin, aminak Yus awatamratatui. Wína tunaar nekaatasam: ¿Moisésa chichamen umirtsuash? tusam eketiatmesha ¿waruka Moisésa chichame umirtsuksha: Jangke awatitaram tame? —timiayi.✡

4 Tamati nijai ayaamsar wajainau Pablon chicharinak:

—Maj, sacerdote juun apuri wainiatmesha ¿waruka tuusha chicharme? —tiarmiayi.

5 Tu tinam Pablo chicharak:

—Wi wear ainautiram, juka sacerdote juun apurintai, tarume nunaka nekachu asan nunaka tajai. Yuse chichame tu aarmawaitai: ‘Atumi juuntri ainau pachisrum pasé chicharkairap,’ tawai, —timiayi.

6-8 Nuna tusa Pablo judío juuntri iruntramunam saduceo ainau fariseo ainaujai pachinirarun wainkamiayi. Saduceo ainau nintiminak: Jakau ainau ataksha iwiaaku pujusartaska nantakchartinuitai, tura Yuse awemamuri atsuinawai, tura wakancha pengké atsuinawai, tinu armiayi. Antsu fariseo ainauka nunaka pachisar: Nuka mash ainawai, tinu armiayi. Pabloka nunaka nekaa kakar chichaak:

—Wi wear ainautiram, wikia fariseo aintsuitjai. Tura fariseo uchirinjai. Tura asan jakau ainau ataksha nantakiar iwiaaku pujusartinuitai tajai. Wikia tu tinu asamtai, wína chichamrun nekartuwartas juni iruntrari, —timiayi. Nuna tamati fariseo ainau saduceo ainaujai chicharnainak metekka nintimtsuk kanakar wajasarmiayi.✡

9 Tura mash taetet wajainak, Moisésa chichamen nuikiartin ainau fariseo asar, wajasar chichainak:

—Ju aintska tunau kichkisha turachi. ¿Antsu wakan tura Yuse awemamuri nijai chichaschamasha? ¿Yaachia neka? —tiarmiayi.

10 Tura kakarar chicharnainak wajainamtai, suntara apuri Pablon pachis: Nu aintsun achikiar japikiar maachartimpiash, tu nintimias: Nunaka turacharti tusa, suntar ainaun: Pablon jukiarti tusa, chichaman akuptukmiayi. Turamtai suntar ainau ni matsatmaunum ataksha jukiarmiayi.

11 Turinamtai kashi Apu Jesús Pablon wantintuk chicharak:

—Pabloa, juni Jerusalénnum wína pachitsam chichasume nunismek Roma yaktanmasha chichastinuitme. Tura asam pengker nintimsata, —timiayi.

Judío ainau Pablo maami timiauri

12 Kashin tsawaarar judío iruntrar chichainak:

—Pablo maami. Maachkurkia, yutasha yutsuk, tura amutisha amutsuk pujustatji. Antsu Pablo maachiatrik yuwakrinkia, tura amutisha amakrinkia, Yus iin pasé awajtamsatatji, —tiarmiayi. 13 Nunaka cuarenta (40) aints nangkamasang tiarmiayi. 14 Turuwar sacerdote apuri ainau judío juuntrijai iruntrar pujuinamunam weriar chicharinak:

—Iikia Pablo maami tinu asar, maachkurkia yutasha yutsuk pujustatji. Antsu Pablo maatsuk yuwakrinkia, Yus iinka pasé awajtamsatatji, —tiarmiayi. 15 Tura ataksha chicharinak:

—Atumsha tura ii juuntri ainausha suntara apurin chicham akuptakrum: Iisha nu aints pachisar chicham tenapkesar nekaratasar wakeraji, anangkuram titaram. Turakrumin suntara apuri Pablon akupkamtai, atumin jeatsaing ii maatji, —tiarmiayi.

16 Tinamtai Pablo awe, ni umaji uchiri, nu aints ainau chichaamurin antuku asa, suntar matsatmaunum jea, nuni waya jiichrin ujakmiayi. 17 Tu ujakmau asa, Pablo kapitanin untsuk chicharak:

—Ju uchikia apu pujutirin jeeta, wína chichaman ujata nuna apurmincha ujakti, —timiayi.

18 Pablo tamati, kapitán uchin suntara apuri pujamunam juki, apurin chicharak:

—Aints Pablo naartin ii achikmaji nu wína untsurak: Ju uchikia apunam umata turutin asamtai itajai. Chichaman niin ujakma nuna amincha ujatmakti, —timiayi. 19 Tamati suntara apuri uchi uwejen achik, iik kanakar pujusar nekaami tusa chicharak:

—¿Warí ujatkatasmea wakerutame? —tu iniasmiayi.

20 Tu iniam nuka ujaak:

—Judío juuntri ainau chichaman najaninak: ‘Kashin Pablo jukim judío juuntri iruntramunam akupturkakmin, nu aints pachisar chicham tenapkesar nekaratasar wakeraji,’ tusar amin anangkramawartas ininmasartatui. 21 Turaminamtaisha: Nekasampita tiip. Cuarenta (40) aints nangkamasang jinta epetkar pujurinawai. Tura chichainak: ‘Iikia Yusjai taji: Nu aints maachkurkia, yutasha yutsuk tura amutisha amutsuk pujustatji,’ tinawai. Tura chichaman najanawar umisar, apu ayu titi tusar, amin nakarminawai, —timiayi.

22 Tu tinu asamtai suntara apuri uchin chicharak:

—Yamaikia weta. Antsu wína ujatkame nuka aints kichkisha pengké ujakaip, —tusa akupkamiayi.

Pablo apu Felixnum akupkamuri

23 Nunia nu apuka suntara kapitangkrin jimiaran untsukmiayi. Tura mai taaramtai chicharak:

—Yamaikia jimia pachak (200) suntar saapin takusar, nunia setenta (70) suntar kawainum keemkar, nunia suntar jimia pachak (200) nangkin nanasar atumjai wearti tusaram umistaram. Nunia kashi japeantak wajai, nu suntar ainaujai Cesarea yaktanam wetaram. 24 Nunia Pablo kawainum keemsatin umirsataram. Nuka apu Felixnum pengker jeati tusaram turataram, —tusa akupkamiayi. 25 Nunia papin akupkatas tu aarmiayi:

26 “Wikia Claudio Liciasaitjai. Apu Felixa, nekas wína apur asakmin, amin chichaman akuptajme. ¿Amesha pengkerak pujam? 27 Ju aintsun amin akuptajme. Judío ainau niin achikiar maatai tinamtai, juka: Wikia romano aintsuitjai tamati, wikia nuna nekaan, wína suntarur ainaujai werin ayamrukmajai. 28 Tura ¿warukaya maawartas wakerinawa? tusan nuna nekaratasan judío apuri ainau iruntainum jukimjai. 29 Tura nuni jeamtai, ii juuntri umiktin chichaman umiatsui tinau wainiatnak wikia: Maawarti tichamnawaitjai. Karsernumsha engkeawarti tichamnawaitjai. 30 Tura judío ainau nu aintsun maawartas chicham najatmaun nekaan, wári amin akupajai. Nunia nu aintsun kajerinaun chicharkun: Atumsha apunam werum atumi kajeramuri pachisrum ujaktaram timiajai. Nunak tajame,” tu aarmiayi.

31 Tura suntar ainau akupkamu asar miatrusarang umirinak, Pablon jukiar, kashi wekaa wekaaka, Antípatris yaktanam jeeniarmiayi. 32 Kashin tsawaar suntar nawejai wekajinauka ni matsamtairin waketkiarmiayi. Antsu suntar kawainum keemsar wekajinauka Pablojai Cesareanam wearmiayi. 33 Tura nuni jear papi aarmaun apun suwinak:

—Yamaikia Pablo wainkata, —tiarmiayi. 34 Tinamtai apu papin aujas umis Pablon chicharak:

—¿Amesha tunía aintsuitme? —tu iniam Pablo ayaak:

—Wikia Cilicia nungkanmaya aintsuitjai, —timiayi. 35 Tamati apu chicharak:

—Amin kajertamina nu taar, amin pachitmasar chichaman ujatinamtai anturkatatjame, —timiayi.

Nunia ni suntari ainaun akatar akupak:

—Apu Herodes jean jeamkamia nuni pujsaram ju aints wainkataram, —tusa akupkamiayi.

24

Apu Felixnum Pablo chicharmamsamuri

1 Nunia cinco (5) kinta nangkamaramtai, sacerdote juuntri Ananías naartin, chikich judío juuntri ainaun ayas, tura chikich chicharkartin Tértulo naartin amia nuna ayas, Cesareanam jearmiayi. Tura Pablon kajerinau asar apunam wearmiayi. 2-3 Tura jearamtai, apu Pablon untsuam ni wayaamtai, Tértulo Pablon tsanumratas apun chicharak:

—Apu Felixa, ameka nekas chicham nekamtikiartin asakmin, angkan pengker pujaji. Tura pengker inamin asam, ii nungkari nekas pengker iwiarin asakmin, mash ju nungkanam pujuinautikia tenukap maaketai taji. 4 Antsu chicham untsuri antakmeka yaweraim tusan, wait aneasam wi chichaamtai, jumchiksha anturtukta tajame. 5 Ju aintska sungkura nunisang paseetai. Nuka mash nungkanam wekaas, judío ainau metekchau nintimtikratas: Jesúsak umirkataram tusa, Nazaretnumia aintsu umirnu apurintai. 6 Tura Yus seatai juun jean pasemamtikratas wakerau asamtai achikmaji. 7 Turamaitiat suntara apuri Licias ni suntarijai taar, nu aintsun atantramkiarmaji. 8 Ame ju aints inim, ningki etsermatai, ii taji nuka nekasaintai tusam nekaatatme, —Tértulo timiayi.

9 Tamati judío nuni kaunkaru ainausha apun chicharinak:

—Ju etsera juka nekasaintai, —tsanuminak tiarmiayi. 10 Tinamtai apuka: Pablo chichasti tusa, uwejejai untsukmiayi. Turamtai Pablo apun chicharak:

—Apua, ameka untsuri musach ju nungkanmaya ainau chicham nekamtikin asakmin, wikia nunaka nekau asan, wína chichamur anturtukta tusan, pengker nintimsan ujaktatjame. 11 Wikia Jerusalénnum Yusen seatasan tamauruka doce (12) kinta nuke nangkamari. Amesha nekasaintai tusam nekaamnawaitme. 12 Tura nuni jean, nu yaktanam Yus seatai juun jeanam wayaan, nunia iruntai jeanmasha wayaancha, aanumkesha aints kichkijaisha jiyaniamunka waitkacharmayi. Tura aints ainaujai taetet wajamuncha waitkacharmayi. 13 Juni aints taara juka wína pachitsar: Tunau turayi tusarka, turutcharmin ainawai. 14 Antsu nunasha tajame: Jesús yamaram chichaman nuikiartimia nuna wikia umirkawaitjai. Nu yamaram chichaman nekasan umiayatnak, ii juuntri Yusrincha tuke umirkawaitjai. Tura Moisésa aarmaurincha mash, tura yaanchuik Yuse chichame etserin aarmaurincha mash wikia nekasaintai tajai. 15 Nuniasha tunaarinchau ainausha, tura tunau ainausha jakaarusha jakamunmaya nantakiartinuitai, ju aints ainau tina nunisnak wisha tajai. 16 Nuna tau asan Yusen nintimsan, tuke inaitsuk tunaarinchau pujustasan wakerajai. Tura aints ainaun nekasan pasé awajtsuk pujustasan wakerajai.

17 “Wikia untsuri musach chikich nungka ainamunam wekaasau asan, kuikian yuuminak pujuinaun susatasan, tura Yusnau aa nuna Niin susatasan wína nungkarun tamajai. 18-19 Wikia nuna turakun, judío ainauti tuke turaji nunisnak pengker nijaamaran, aintsun jumchik ayasan, Yus seatai juun jeanam wayaamjai. Antsu taetet wajamuka atsumi. Tura Asianmaya judío ainau nuni wayaawar, wína waitkarma nu juni taar, wi tunau turawaitmataikia, auka tunau turami turutiaraintai. Antsu nuka taarchayi. 20 Nuka tacharu asaramtai, aints juni kaunkaru ainau wi nuwik judío apuri iruntramunam wajasan, tunau turamun wainkaru ainakka etserkarti. 21 Antsu nuni wajasan kichik chichaman kakarman chicharkun: Jakau ainau jakariat ataksha nantakiar iwiaaku pujusartin ainawai, wi timiaja nu chichaman pachisar: Paseetai turutinatsuash,” Pablo timiayi.✡

22 Tamati apu Felix nu yamaram chichaman pachis etsermaun antuku asa, judío juuntri ainaun chicharak:

—Suntara apuri Licias taamtai, atumi chichamen nekaaratjarme, —timiayi.

23 Nuna tusa apu Felix suntara kapitangkrin untsuk chicharak:

—Ju aintska wainkata, antsu jingkiatsuk jeanam pujsata. Antsu ni amikri taaramtai, Pablon yaingkiarti tusam tsangkatkata, —timiayi.

24 Chikich kintati Felix ni nuwari Drusilajai ataksha tamiayi. Ni nuwaringkia judío nuwa ayayi. Tura Pablo itataram timiayi. Jesucristo itiur umirkatnuita tusa, nuna ujatkat tusa apu Felix Pablon untsukmiayi. 25 Turamtai Pablo:

—Tu tunaarinchau pujustinuitji, tura ii wakeramuringkia tu nepetkatnuitji, tura ni kintari jeamtai, Yus tunaarintin ainaun jiistinuitai, —tusa ujaam, Felix shamak Pablon chicharak:

—Yamaikia nuke ati tusam weta. Wikia chikich kintati angkan pujakun untsuktatjame, —timiayi.

26 Nunia Felix nintimias: Pablo achikmau jiinkitas wakerakka, kuikian suruschatpiash tusa, jumchik arus Pablon ataksha untsuk, nunia ataksha untsuk, tuke nijai chichastas wakerimiayi. 27 Jimia musach nangkamaramtai, Felix apu pujayat jiinkimiayi. Tura jiinkiamtai Porcio Festo apu wajasmiayi. Antsu Felix: Judío ainau wína pengker nintimtursarat tusa, Pabloka tuke achikmau pujusti tusa ukukmiayi.

25

Pablo apu Feston chicharmamsamuri

1 Turamtai Festo Cesareanam taa, kampatam kinta nangkamaramtai, nunia Jerusalénnum wemiayi. 2 Nuni weamtai sacerdote juuntri ainau judío juuntri ainaujai Pablon tsanuminak chichaman untsuri ujakarmiayi. 3 Tura chicharinak:

—Wait aneasam nu aints juni Jerusalénnum weti, tusam akupkata, —tiarmiayi. Jinta nakakar maami, tu nintimsar nunaka tiarmiayi. 4 Tu seainamaitiat Festo ayaak:

—Pablo Cesareanam achikmau pujawai. Tura wikia juni jumchik kinta pujusan waketanak wajajai. 5 Tura asamtai atumi apuri ainau wijai Cesareanam wearti. Tura nu aintsu pasé turamuri amatikia, nuni etserkarti, —timiayi.

6 Tura Festoka jumchik kinta Jerusalénnumka pujusmiayi. Ocho (8) kinta, turachkusha diez (10) kintaksha pujuschayawash. Nunia ataksha Cesareanam waketkimiayi. Tura nuni jea, kashin tsawaar chichaman nekaatas apu keemtainum keemas: Pablo itataram, tusa ni suntarin akuptukmiayi. 7 Tura Pablo wayaamtai, judío Jerusalénnumia kaunkaru asar, Pablon tentakar nangkamiar chicharinak:

—Juka nekas tunau untsuri turamiayi, —tusar tsanumriarmiayi. 8 Tinamaitiat Pabloka: Warintajak tusangka yuumatkachmiayi. Tura chichaak:

—Wikia tunaanaka kichkisha turachmiajai. Tura Moisésa chichame judíoti tuke umirji nunasha umirkawaitjai. Tura Yus seatai juun jeancha paseeka awajsachmiajai. Tura romano juun apurin pachisnaka paseenaka chicharkachmiajai, —timiayi.

9 Tamati apu Festo judío ainau wína pengker nintimtursarat tusa, Pablon chicharak:

—Ami chichamin nuni nekartuwarat tusam ¿Jerusalénnum wetasam wakeramek? —timiayi.

10 Tu iniam Pablo ayaak:

—Atsa, wikia judío ainaunka paseeka awajsachmiajai. Ameka nuka nekame. Tura romano juun apuri wi turamurun nekartuati tusan ujaktinuitjai. 11 Turayatun nekasan wi juun tunau turamtaikia, wína mantuatasam wakerakmeka mantuata. Wikia jatanka shamatsjai. Antsu wína tsanumrutinak etserturina nuka nekaschawaitmataikia, winaka judío ainamunmaka surutkachminuitme. Tura asamtai romano juun apuri César chichaman nekartuati tusan tajame, —timiayi.✡

12 Tamati apu Festo ni aintsri ainaujai chichasmiayi. Nunia Pablon chicharak:

—Nekasam romano juun apuri César chichamrun nekartuati tau asakmin nuni akupkatatjame, —timiayi.

Pablo apu Agripan chicharmamsamuri

13 Jumchik kinta arus chikich apu Agripa naartin ni umaji Berenicejai Cesarea yaktanam apu Feston jiisartas taarmiayi. 14 Tura nuni taar, untsuri kinta pujuinai, Festo Pablon pachis apu Agripan ujaak:

—Apu Felix aintsun achik juni ukukmiau tuke pujawai. 15 Tura asamtai wikia Jerusalénnum pujai, sacerdote juuntri ainau judío juuntri ainaujai iruntrar nu aintsun pachisar: Tunau turamiayi tusar kautrukarmayi. Tura: Nu aintsnaka maawarti tusar seatiarmayi. 16 Tu seatinamtai wikia ayaakun: Romano apuri ainautikia chicham nekatsuk aintsun maawarti tichamnawaitji. Tura aints tunau turayi tinu ainaujai ingkiunisar: Tunaari atsuash tusar nekaratnuitji. Tura nu aints chichaman nekarmamchaukeka: Maawarti tusarkia akupatsji, wikia timiajai. 17 Tu tinu asamtai, judío ainau juni kaunkaramtai, wikia nakatsuk kashin tsawaaran chichaman nekaratasan apu keemtainum keemsan, nu aints itataram tusan, suntarun akupkamjai. 18 Tura judío ainau niin pachisar: Juun tunaun untsuri turayi tichartimpiash tu nintimramjai. Tura wainiat nunaka ticharmayi. 19 Antsu ni Yusrin pachisar nu aintsjai metekchau nintimraru asar, nuka paseetai tiarmayi. Tura Pabloka chikich aints Jesús naartin jakayat iwiaakuitai tinu asamtai, nuna pachisar etseriarmayi. 20 Tu etserinamtai, wikia itiurkatjak tusan, nekachu asan Pablon iniasan: Ami chichamin nekartamawarat tusam ¿Jerusalénnum wetasam wakeramek? timiajai. 21 Wikia tamati, nuka aimiak: ‘Atsa, antsu romano juun apuri César chichamrun nekartuati,’ tamati wikia ayaakun: ‘Takumka Césarnum wi amin akupachmaka, juni achikmau pujusta timiajai,’ —Festo apu Agripan ujaak timiayi.

22 Tu ujaam apu Agripa Feston chicharak:

—Wisha nu aintsu chichamen antuktasan wakerajai, —tamati Festo ayaak:

—Ayu, takumka kashin wi untsukamtai, ni chichamengka anturkatatme, —timiayi.

23 Kashin tsawaar apu Agripa Berenicejai shiirman iwiarmamsar, suntara apuri ainaujai, tura nu yakta apuri ainaujai, romano juun iruntai jeanam wayaawaramtai Festo: Pablo utita, tusa ni suntarin akuptukmiayi. 24 Tura Pablon itaaramtai, Festo apu Agripan chicharak:

—Apu Agripaya, tura mash juun ainautiram, ju aints jiistaram. Judío Jerusalénnum pujuinau mash ju aintsun kajerinak pasé chicharinawai. Tura tuke inaitsuk maatai tinawai. Tura juni taarsha nunisarang inintru weenawai. 25 Tura wikia nintimsan:

Ju aintska maata, turutiaru wainiatnak, juun tunaunaka turichu asamtai, maachminuitjai tajai. Tura ningki: ‘Romano juun apuri César chichaman nekartuati,’ turutin asamtai, nuni akupkatasan nintimjai. 26-27 Antsu aints achikmau ni turamurin nekatskeka nangkamrik juun apunam akupkachminuitji, tu nintimjai. Tura ju aintsun pachisan wína juun apurun warinak aatrataj tusanka nekatsjai. Tura asamtai atumsha mash antuktaram tusan, tura amesha apu Agripaya ju aintska iniasta tusan, amin itarjiame. Nuniasha paan antuknaka papinasha aartatjai, —timiayi.

26

Pablo Agripan: Tu pujajai timiauri

1 Nuna tamati apu Agripa Pablon chicharak:

—Ame turamuram pachisam etserkata, —tama Pablo: Anturtuktaram, titas uwejen takui apu Agripan chicharak:

2-3 —Apu Agripaya, ju kintati wikia juni pengker nintimsan wajajai. Judío ainauti itiur pujaji, tura warí pachisria chichaaji nu miatrusmek nekau asam, judío ainau wína tsanumrutinak tina nunaka pachisan wi etsermati, anturtukta tusan juni wajajai. Tura asan wait aneasam pengker nintimtursam anturtukta tajame, —Pablo timiayi.

Pablo yaanchuikia tu pujuyajai timiauri

4 Tura ataksha etserak:

—Wikia yaanchuik uchi akunka wína nungkarun pujaknasha, tura nampuaran Jerusalénnumsha itiur pujuyaja nunaka judío ainauka mash nekarinawai. 5 Nunaka nekarinau asar, wi yaanchuik fariseo wajasmauncha nekarinawai. Fariseo ainauka: Yusen miatrusnak umirnuitjai tumaminawai. Nuna mash nekainau asar, ni wakerinakka wína pachitsar ujatmakarminuitai. 6 Yus yaanchuik ii juuntri ainaun chicharak: Jakau ainau jakariat, ataksha nantakiartinuitai tinu asamtai, wisha nunisnak tinuyajai. Tu tinu asamtai, juni yamaikia chichaman nekartuwartas itariari. 7 Iikia Israela uchiri doce (12) armia nuna weari asar, mash jakamunmaya nantaktasar wakerau asar, tsawaisha tura kashisha Yuska miatrusrik umirnuyaji. Apu Agripaya, wikia jakamunmaya nantaktinuapitji tinu asamtai, judío ainau wína tsanumrutinawai. 8 ¿Waruka Yus jakau ainaun jakamunmaya inankitnuitai, tuuka nintimtsurme? —Pablo timiayi.✡

Pablo Cristonu ainaun tu wekaatinuyajai timiauri

9 Tura ataksha etserak:

—Yaanchuik wiki nintimsanak: Nazaretnumia Jesúsa umirkarunka kajerkatnuitjai, tinuyajai. 10 Wikia Jerusalénnum tu nintimsan pujai, sacerdote juuntri ainau turata tusar inatraramtai, Cristonu ainaun mainamtai, wisha pengkeraitai tinuyajai. 11 Tura iruntai jeanmasha mash wayaan, Cristonu irunun awatnuyajai. Criston umirtan nakitajai tiarat tusan turinuyajai. Tura Cristonu ainaun timiá kajerau asan, chikich nungkanam chikich yakat ainamunam wekaatinuyajai, —Pablo timiayi.✡

Pablo Criston tu umirkawaitjai tusa ataksha etserkamuri

(Hech. 9.1-19;22.6-16)

12-13 Tura ataksha etserak:

—Wi nuna tuke turin asamtai, sacerdote juuntri ainau turata tusar, papin aarar surusaramtai, wikia Damasco yaktanam wemiajai. Tura tsaa tupin wajasai jinta weai, aneachmau nayaimpinmaya paantin pengké jiitsumir tsaa tsanmau nangkamasang kakarman tsanturamiayi. Apu Agripaya, wikia jinta wekaakun nuna wainkamiajai. Tura wijai wekainausha nuna wainkarmiayi. 14 Tura iikia mash shamkar, nungkanam ayaarar kuta antumkarmiaji. Tura kuta antumkakrin, hebreo chichamejai chichaun antukmiajai. Nu chichamka nuwaitai: ‘Saulo, Saulo, ¿waruka winasha waitkaratasmesha wekaaturme? Waaka kajek numin naka wajakun najar, nawen meseawa nunismek amek ami nintim meseame,’ turutmiayi. 15 Turutmatai wikia: ‘Apuru ¿amesha yaachitme?’ timiajai. Wi tu iniam nuka aimiak: ‘Wikia Jesúsaitjai. Ame waitkaratasam wekaaturme nuwaitjai. 16 Tura nantakim wajakta. Yamaikia wína inatir atatme titasan wantintajme. Tura ame wainkamurmesha pachisam etserkata. Tura ukunam wantintuktatjame nusha etserkamnium tusan tajame. 17 Judío ainau tura judíochu ainausha amin kajertaminamtaisha wi ayamruktatjame. Nuna turatin asan, yamaikia judíochu ainamunam akupkatatjame. 18 Tura amin akupakun: Wina chichamur etserkum, aints ainau ninti uratia tusan tajame. Ame turakmin teenam pujuinauka yamaikia paaniunam pujusarti tusan wakerajai. Tura iwianchi apuri Satanásan umirtsuk, Yusen umirkarat tusan akupkatatjame. Tura wina nekasampita turutinamtikia, ni tunaarin tsangkuratatjai. Tura Yus winar ataram tusa, eakarmau asar, wijai iruntrar pujusarti tusan akupkatatjame,’ Jesús turutmiayi, —Pablo timiayi.

Pablo Apu Jesúsa chichame miatrusang umikmauri

19 Tura ataksha chicharak:

—Apu Agripaya, Jesús nayaimpinmaya wína turutmia nunaka miatrusnak umirkamiajai. 20 Tura asan nu chichamnaka Damasconam pujuinaun nuná eemkan ujakmiajai. Nunia Jerusalénnum waketkin, nunia mash Judea nungkanmasha wekaasan, nunia arák nungkanmasha wekaasan, judíochu ainauncha nu chichamnaka ujaakun: ‘Atumi pasé nintimaurisha yapajiaram Yus umirkataram. Nunia Cristonuitjai tusaram, nekas pengker aa nu turataram’ timiajai.✡

21 “Nunia Yus seatai juun jeanam wikia wayaamtai, wína achirkar mantuwartas wakerutiarmiayi. 22 Tura Yus wína yainkau asamtai, tuke inaitsuk apu ainauncha, tura mianchau ainauncha Yuse chichamen ujayajai. Tura yaanchuik Yuse chichame etserin ainau ukunam atiniun pachisar etserkarmia nuna, tura Moisés ukunam atiniun pachis etserkamia nunak etsernuyajai. 23 Yaanchuik Yuse chichame etserin ainau etserinak: Yus akupkamu Mesías waitnas jakatnuitai. Turayat jakamunmaya nuwá eemak nantaktinuitai. Tura jakamunmaya nantakiamtai, judío ainauncha tura judíochu ainamunmasha chichaman etserinak: Paan nintimsaram pujusrum uwemrataram tusar, etserkartinuitai tiarmiayi,” Pablo timiayi.✡

Pablo apu Agripan: Cristo umirkata timiauri

24 Pablo nu chichaman etserak wajamtai, apu Festo kakar chicharak:

—Pabloa, nuka waurkum tame. Papi nukap nuimiaru asam waurme, —timiayi.

25 Tamati Pablo ayaak:

—Atsa, apu Festoa, wikia waurtsujai. Antsu wi taja nuka nekasaintai. 26 Apu Agripa ju keta juka wi taja nunaka nekasaintai tusa nekawai. Tura wi taja nunaka uukchamu asamtai, nunaka mash antuku asa nekawai. Tura asamtai arantutsuk niincha ujaajai. 27 Apu Agripaya ¿yaanchuik Yuse chichame etserin aararmia nuka nekasampita tamek? Wikia nekajme. Ame nekasampita tame, —Pablo Agripan timiayi.

28 Tama Agripaka ayaak:

—¿Wári Cristo umirkat tusamek wakerutam? —timiayi.

29 Tamati Pablo chicharak:

—Ja ai, yamaik tura nukapka arutsuk wiya nunismek Yus umirkata tusan wisha wakerajme. Tura ju kinta wína chichamrun antú pujuinauka mash wiya nunisarang Yusen umirkarat tusan wikia wakerajai. Antsu wiya nunisrumek jingkiamu pujustaram tusanka tatsujrume, —timiayi.

30 Pablo tamati, apu Agripa apu Festojai mai wajakiar, tura Berenicesha nijai pujuarmia nujai mash wajakiarmiayi. 31 Tura kanakar apu ainau chicharnainak:

—Ju aintsu tunaaringkia atsau asamtai maachminuitai. Tura karsernumsha engkeachminuitai, —tunaiyarmiayi.

32 Tura apu Agripa Feston chicharak:

—Ju aintska juun apu César chichamrun nekartuati tichawaitmataikia, jiikir akupkamin aji, —timiayi.

27

Pablo Romanam akupkamuri

1 Chichaa chichainaka apu Festo:

—Pablon Italia nungkanam Roma yaktanam akupkami, —tamati, suntar ainau Pablon chikich achikmau ainaujai yaruakarmiayi. Turinamtai apu Festo suntara kapitantrin chicharak:

—Ju achikmau jukim, Italia nungkanam juun apu pujamunam umatia, —timiayi. Nu kapitán Julio naartin apu Césari suntarin inauyayi. 2 Tura asamtai juun kanu Adramitio yaktanmaya jeamtai, nuni engkemramiaji. Nu kanuka Asia nungkanam wetin asamtai, iikia Cesareanmaya jiinkir, juun entsanam wekaasamiaji. Tura Macedonianmaya aints Aristarco naartin iijai wemiaji. Nuka Tesalónicanmaya aintsuyayi.✡

3 Tura kashin tsawaarar Sidón yaktanam nujamkamiaji. Tura nujamkakrin, Julio Pablon wait anentak:

—Kanunmaya jiinkim amikrum ainau jiista. Turakmin nuka yuumamurmin suramsarti, —tusa tsangkamkamiayi. 4 Nunia ataksha kanunam engkemrar, Sidónnumia jiinkir, juun entsanam wekaasar, nase nujinmanini umpuau asamtai, isra Chipre tutaingkia ii menarinini ukukir nuni wekaasamiaji. 5 Tura juun entsa katingkiar, Cilicia nungka yantamen nangkamakir, nunia Panfilia nungka yantamen nangkamakir wekaa wekaaka, Mira yaktanam nungka Licia tutainum nujamkamiaji.

6 Nuni nujamkarin, kapitán chikich juun kanun Alejandría yaktanmaya jeaun wainkamiayi. Nu kanuka Italia nungkanam wetin asamtai: Nuni engkemataram tusa akuptamkamiaji. 7 Tura untsuri kinta yaitik wekaasamiaji. Tura Gnido yaktanam jintumsar wekaasar, nase nujinmanini kakar nasentu asamtai, nuni wetatkamar tujinkar, isar Creta tutai tenteenkir, yakat Salmón tutai yantamenini nase majatau asamtai nuni wekaasamiaji. 8 Tura nuni pengké wechamin asamtai, wait wajakir nu isra tsakarin tenteenkir chikich nujamtainum, “Pengker Nujamtai” tutainum jeamiaji. Nuniangka yakat Lasea tutaingkia arakchichuyayi. 9 Tura wekaa wekaaka untsuri kinta mengkakau asar, tura yumanch jeatak wajasu asamtai, juun entsanmaka wekaasachminuitai. Tura asamtai Pablo suntara kapitangkrin chicharak:

10 —Juun ainautiram, yamai wekaakurkia, nekasar sapij wait wajaktatji, tu nintimjai. Nekas juun kanusha jakurtatui. Tura warinchu ainausha jeekatatji. Tura aintstisha kajingminuitji, —tu chicharkamiayi.

11 Tamaitiat suntara kapitangkri Pablo chichamenka anturtsuk, kanu anuntrinu chichamen, tura kanurtinu chichamenak anturkamiayi. 12 Tura yumanch amanumak nu nujamtainum pujuschamin asamtai, mash iruntrar nintimsar: Ataksha juun entsanam wekaakurkia, chikich Cretanmaya nujamtainum Fenice tutainum jeami tiarmiayi. Nu nujamtainum tsaa akaatai untsurinini tura menarininisha nase jumchik nasentu asamtai, nuni pujusar yumanch inangkarmi tiarmiayi. Antsu Pabloka tuuka nintimrachmiayi.

Juun entsanam nase kakar nasenkamuri

13 Tura surnumia nase yaitas nasenmatai: Yamaikia Fenicenam jeatatji, tu nintimsar pujusarmiayi. Tura Pengker Nujamtainumia jiinkir isar Creta yantamen arakchichu wekaasamiaji. 14 Tura jumchik arusar tsaa waakmaunum menanmanini aneachmau nase kakar nasenmiayi. 15 Tura nase nujinmanini kakarman nasenmatai, kanu iikiatatkamar tujinkar, waketkichmin asar: Aintsarkesha wemi tusar wemiaji. 16 Tura isar tuupich Cauda tutai tenteenkir, atu yantame nase jumchik majantiamtai, nuni wekaasar, kanu yairach nenakar wemiaji nu japikir waitnasar juun kanunam engkermiaji. 17 Tura kanu yairach engkerar umisar, juun kanunam takakmin ainau kanu netsepen chapikjai jingkiawarmiayi. Nunia juun entsa páparim amanum, Sirte tutainum juun kanu pataamini tusar, nase kakarman nasentu asamtai, tarach juun nase umputinka kuakir, nunia tarachrinchau nase nasentak juun kanu umati tusar nakasmiaji. 18 Kashin tsawaarar nase tuke kakarman nasentu asamtai, juun kanu wampuptit tusar, warinchu meram ainaunka juun entsanam ujungkarmiayi. 19 Nunia kampatam kinta nangkamaramtai, juun kanu nitkarin engketiarmia nunasha ni uwejejai utsangkarmiayi. 20 Tura untsuri kinta tsaasha waintsuk, tura yaa ainausha waintsuk pujau asar, nasengka tuke nunisang kakarman nasenmiayi. Tura kakarman nasenmatai: Yamaikia uwemrashtatjiapi, tu nintimiat nangkamamiaji.

21 Tura aints mash yurumkancha yutsuk, untsuri kinta takakmasu asaramtai, Pablo mash aints ainamunam japen wajaki chicharak:

—Juun ainautiram, anturtuktaram. Isar Cretanmaya jiintsuk nakasmi, wi timiaja nu umirtukuitkurminkia, juun kanusha meserchau ayi. Tura warinchu ainausha entsanam ujungchamu ayi. 22 Antsu juun kanu jakur tuke mengkakamtaisha, aintska kichkisha jakashtatui. Tura asamtai yamaikia napchau nintimtsuk asataram. 23 Wikia Yusnau asan, tura Yuse inatiri asamtai, Yuse awemamuri ju kashia juwi wína wantinturak: 24 ‘Pabloa, shamtsuk asata. Ameka romano juun apuri pujamunam jeatin asakmin, ju kanunam amijai wekainauka mash jakarchati tusa, Yus wainkatatui,’ turutui. 25 Juun ainautiram, Yuse awemamuri wína turutin asamtai, wikia Yusen nekasampita tinu asan: Pengker nintimsaram kakaram wajastaram tajarme. Yus ta nunaka miatrusang umiktatui. 26 Antsu chikich isranam pataamtiatji, —Pablo timiayi.

27 Tura asamtai jimia tuming nase kakarman nasentak, juun entsa Adria tutainum entsa tamparak juun kanun mai jiimtik mai jiimtik awajmatai, kashi japeng kanunam takakmin ainau pampa uj wajainaun arák antukar: Entsa kaanmatkarin jeatak wajasji tu nintimrarmiayi. 28 Tura ¿warutam kunaki? tusar nekapminak: Treinta y seis (36) metro kunarin nekapmawarmiayi. Tura jumchik arusar ataksha nekapminak, veintisiete (27) metro kunarin nekapmawarmiayi. 29 Tura uj wajamtai, pampa ijukai tusar shaminak, juun kanu tatangkenini jiru meram jirujai jingkiamu, ancla tutai, cuatro (4) amia nuna juun entsanam jungkarmiayi. Nase jektamrai tusar, tura kanu nuni nanasat tusar turuwarmiayi. Tura shaminak: Wári tsawaarat tusar Yusen searmiayi. 30 Tura tsawaarat tusar nakainai, kanunam takakmin ainau nintimsar: Kanunmaya iik jiinkir uwemrami, tusar kanu yairach juun kanunam jingkiamu tepemia nuna atiwar: Entsanam nanasti tusar, chapikjai akupkarmiayi. Nunia chichainak:

—Juun kanu nujinini ancla nangkimiatasar weaji, —nangkamiar anangminak tiarmiayi. 31 Tinamtai Pablo suntara kapitangkrin, tura suntar ainaun ujaak:

—Ju takakmin ainau kanunmaya jiinkiaramtaikia, atum juwakutirmeka uwemrashtatrume, —ti miayi.

32 Pablo tamati, suntar ainau kanu yairach chapikjai nenaamun met charutkarmiayi. Turinamtai nu kanuka juun entsanam jakermiayi.

33 Kashik tsawaatsaing Pablo: Aints ainau yutan yuwarat tusa chicharak:

—Yamaikia jimia tuming yurumak yutsuk pujarme. Tura asaram tunartatrume. 34 Tura nekasrum uwemratasrum wakerakrumka, wait aneasrum jumchiksha yuwataram, jakairam tusan tajarme. Antsu yuwakrumka, kichkisha jakashtatrume, —timiayi.

35 Nuna tusa pangkan juki, mash wainminamunam Yusen maaketai tusa pangkan puuk yuwamiayi. 36 Turamtai nuna wainkar, mash pengker nintimsar yuwarmiayi. 37 Tura juun kanunam engkemamiaji nuningkia jimia pachak, nunia setenta y seis (276) aints armiaji. 38 Tura mash yuwar tutuarar umisar, juun kanun wampumamtikiartas trigonka kanunmayan mash utsangkarmiayi.

Juun kanu entsanam wayaamuri

39 Tura tsawaaramtai, kanunam takakmin ainau nungkan wainkarmiayi. Turayat ¿warí nungkaki? tusarka nekaacharmiayi. Tura juun entsa yantamen engketkau miakun wainkarmiayi. Tura nuni kaanmatkan wainkarmiayi. Tura nuna wainkar: Auni nujamkami tusar wakeriarmiayi. 40 Tura kanu wetsuk nanatu asamtai, jiru meram ancla tutai, nuna jirurin met charutkar, mash juun entsanam japawar ukukiarmiayi. Nunia juun kawin jingkiamuri ataksha atiwar, nunia tarach juuntan chapikrin japikiar, tarachin yakí nenawarmiayi. Tura nase kakaram nasentu asamtai, juun kanu kaanmatkanam nujamtanak wajasmiayi. 41 Tura entsa tamparamuri juninisha, tura atuninisha nukap tamparau asamtai, entsa páparim amia nuni juun kanu nuji muchikchamin patamiayi. Tura juun entsa timiá kakarman tamparau asamtai, kanu tatangkrin jakurmiayi.

42 Turamtai suntar ainau: Achikmau ainau yukumkiar tupikiakiarai, tusar mash maatasar wakeriarmiayi. 43 Antsu suntara kapitangkri Pablon uwemtikratas wakerau asa: Maawairap, tusa surimkamiayi. Tura chicharak:

—Yukumin ainau eemkar juun kanunmaya jiinkiar yukuakiar kukarnum achimkarti. 44 Tura yukumchau ainauka taunum achimkar, tura chikich ainau warinchunam achimkar katingkiarti, —tusa akupkamiayi. Tu timiau asar, mash kukarnum achimkar iikia uwemramiaji.

28

Pablo Malta isranam pujusmauri

1 Tura mash kukarnum achimkar uwemrau asar, ju israka Maltaitai tusar nekaamiaji. 2 Nunia iincha aints ainau wait anentramau asar nukap yainmakarmiaji. Tura yumi jitau asamtai, micha amati jin keemakar:

—Juni iruntraram ji yamitaram, —tusar untsurmakarmiaji. 3 Turaminamtai Pablo chapuman jinum shushuaun, napi ji sukuam chapumnumia tsekengki, ni uwejen esai nemaramiayi. 4 Turamtai nunia aints ainau nuna wainkar chichainak:

—¿Ju aintska nekas mangkartinchawashi? Juun entsanmayangka uwemrayat, ni Yusri iwiaaku pujusai tusa najmatrayi, —tiarmiayi.

5 Tinamaitiat Pablo uwejen peaamtai, napi jinum epenamiayi. Tura najaimiatsuk pengker pujumiayi. 6 Turamtai nunia aints ainau: ¿Warutam arusang uweje inurat? tura: ¿Warutam arusang jaak ayaantit? tusar nakasarmiayi. Nunia naka nakaka najaimiatsuk pengker pujamtai, niisha nintimrar: Yuschaukai tunaiyarmiayi.

7 Ii pujumiaji nuni nu isra apuri ajari arakchichu amiayi. Nu apuka Publio naartinuyayi. Nuka: Wína pujutirun winitaram, tusa iin wait anentramak kampatam kinta pengker awajtamsamiaji. 8 Turamtai Publio apari tsuwea tsuweaka ijarak jaak tepemiayi. Turamtai Pablo jiistaj tusa, ni tepamurin waya, nuni Yusen seamiayi. Tura Yusen sea umis, uwejejai muuken achirkam pengker wajasmiayi. 9 Nuna turamtai nu isranam chikich sungkurintin ainau Pablon jiisartas kautkaru ainauka tsaararmiayi. 10 Tura iincha pengker awajtamsar nukap yainmakarmiaji. Tura ii wetin jeamtai, kanunam engkematasar pujarin, ii yuumamurin mash suramsarmiaji.

Pablo Romanam jeamuri

11 Tura kampatam nantu yumanch amanum nu isranmak pujusar, nunia Alejandría yaktanmaya juun kanunam engkemamiaji. Yumchati wekaasachmin asamtai, nu kanuka nuni nanaasmiayi. Nu kanu nujin romano yusri Cástor nunia Polux naartin nakumkamu yakí nujkamu ayayi. 12 Tura nunia jiinkir, Siracusa yaktanam nujamkar, nuni kampatam kinta kanurmiaji. 13 Nunia jiinkir, entsa kaanmatkari arakchichu ai wekaasar, Regio yaktanam jeamiaji. Tura kashin tsawaarar, nase surnumanini nasentu asamtai, nunia jiinkir, jimiarchik kinta wekaasar, Puteoli yaktanam jeamiaji. 14 Tura nuni jear, Cristonu ainau wainkamiaji. Turakrin nuka: Iijai pujusmi, turammiaji. Turaminau asaramtai, iikia nuni kichik tuming pujusar, nunia Roma yaktanam kukarak wemiaji. 15 Tura asakrin Romanmaya Cristonu ainau ii winamun pachisar antukaru asar, sumatinam “Apio Sumati” tutainum jear, nuni ingkiunikmiaji. Tura chikich ainau Romanmaya jiinkiar, “Kampatam Kanuti Jea” tutainum wininau nuni ingkiunikmiaji. Tura asamtai Pablo Yusen maaketai tusa pengker nintimias wajamiayi. 16 Tura Roma yaktanam jeakrin, Pablon karsernumka engketsuk, chikich jeanam pujusti tusa, suntara apuri tsangkatkamiayi. Antsu tupikiaki tusa kichik suntar: Pablo nakasta tusa jeanam akupkamiayi.

Pablo Romanam Yuse chichamen etserkamuri

17 Tura Pablo kampatam kinta Roma yaktanam pujus, nunia tsawaarak Romanmaya judío juuntri ainaun untsuk mash ikiaanak chicharak:

—Yatsur ainautiram anturtuktaram. Wikia judío ainaunka paseeka awajchauyajai. Tura ii juuntri akupamurincha pachisnaka paseeka chicharchauyajai. Tura waitinayat, Jerusalénnum wína achirkar, romanonam surutkarmiayi. 18 Turamtai romano ainau chichaman nekartuwartas wína nukap inintsar umisar, wikia tunaunaka turichu asamtai, nangkamir maashtinuitji tusar, wínaka akuptukartas wakerutiarmiayi. 19 Tura waininayat ii juuntri ainau: ‘Atsa, akupkairap,’ turutiarmiayi. Wína turutinamtai, wikia ayaakun: Antsu judío ainaun pachisan pasé chichaschamin ayatun, romano juun apuri chichamrun nekartuati timiajai.✡

20 “Tura asan wisha atumin chichastaj tusan untsukjarme. Israel ainauti mash iin Uwemtikramratin tati tusar nakaji. Nuna chichamen etseru asan ju jirujai jingkiamu pujajai,” Pablo timiayi.

21 Tamati judío ainau chicharinak:

—Amin pachitmasar Judea nungkanmaya papin kichkisha akupturmakcharmaji. Tura ii weari ainau juni taar, amin pachitmasar: Pasé turayi, kichkisha turamcharmayi. 22 Antsu mash nungkanmaya ainau nu yamaram chichaman umirinaun pachisar pasé chichainau asaramtai, ¿ame itiur nintime? nu nekaatasar wakeraji, —tiarmiayi.

23 Nuna tinau asar, nu kinta ataksha antukmi tusar waketkiarmiayi. Nu kinta tsawaaramtai, untsuri aints Pablo pujamunam kaunkarmiayi. Tura kaunkaramtai, Pablo kashik nangkama, Yuse chichamen etse etserka kiarai inaisamiayi. Tura Yus aints ainaun itiur inawa nuna pachis Moisésa aarmaurincha ujaak, tura yaanchuik Yuse chichame etserin ainau aarmaurincha ujaak, Jesúsan: Nekasampita tiarat tusa ujamiayi. 24 Turamtai chikich ainau ni timiaurin antukar: Nekasaintai tiarmiayi. Antsu chikich ainauka: Nekasaintai ticharmiayi. 25 Tura tuke chicharnaisar, metekchau nintimtunisar: Wetai tinamtai, Pablo ataksha chicharak:

—Yuse chichame etserin Isaías naartinun Yuse Wakani ii juuntri ainaun tímia nuka nekasaintai. Isaíasa chichame nuwaitai:

26-27 Yus Isaíasan chicharak:

‘Nu aints ainau jiisam chicharkata. Atumka paan antayatrumek antukchatnuitrume. Tura paan wainmatcha wainmayatrumek nekaashtinuitrume. Nu aints ainau katsuram nintintin asar, kuwishi epekua nunisarang antukartatkamawar tujintinawai. Tura wainmichua nunisarang pujuinau asar wainmaktatkamawar tujintinawai. Tu ainiachkungka paan nekaawarminuitai. Tura nekasar antukarminuitai. Tura nintijai paan nintimsar ni tunaarin inaisaramtaikia, wikia nu aints ainaun uwemtikratnuitjai,’ Yus Isaíasan timiayi.✡

28 Tura asamtai nunasha tajarme. Yamai ju uwemratin chichaman Yus judíochu ainaun akuptawai. Tura junaka nekasar antukartatui, —Pablo timiayi. 29 Tamati judío ainau nukap chicharnaikiar jiinkiarmiayi.

30 Turamtai Pabloka jea ikiamsamunam jimia musach pujusmiayi. Tura nuni niin jiisartas winiarmia nunaka mash pengker nintimias: Wayataram, timiayi. 31 Tura Yus aints ainaun tu inawai tusa, ii Apuri Jesucriston pachis shamkartutsuk aints ainaun nuiniarmiayi. Turamtai nu etsermaunaka etserkaip tusarka pengké suritkacharmiayi. Maaketai.

✡ 1:1-2 (Luc. 1.1-3)

✡ 1:3 (Hech. 13.31)

✡ 1:5 (Mat. 3.11; Luc. 24.49)

✡ 1:8 (Mat. 28.19; Marc. 16.15; Luc. 24.47-48)

✡ 1:9 (Marc. 16.19; Luc. 24.50-51)

✡ 1:14 (Mat. 10.2-4)

✡ 1:16-19 (Mat. 27.3-8)

✡ 1:20 (Sal. 69.25)

✡ 1:20 (Sal. 109.8)

✡ 1:21-22 (Marc. 1.9;16.19)

✡ 2:4 (Hech. 15.8)

✡ 2:21 (Joel 2.28-32)

✡ 2:23 (Juan 19.18)

✡ 2:24 (Luc. 24.2-7)

✡ 2:28 (Sal. 16.8-11)

✡ 2:33 (Luc. 24.49; Juan 16.13-15; Hech. 1.4)

✡ 2:45 (Hech. 4.32-35)

✡ 3:15 (Isa. 52.14-53.12; Mat. 27.15-26; Marc. 15.6-15; Luc. 23.13-23; Juan 19. 12-15)

✡ 4:12 (Juan 14.6)

✡ 4:26 (Sal. 2.1-2)

✡ 4:28 (Mat. 27.1-2; Marc. 15.1-5; Luc. 23.1-12; Juan 18.28-32)

✡ 4:35 (Hech. 2.44)

✡ 5:20 (Juan 11.25;14.6; Rom. 6.4)

✡ 5:28 (Mat. 27.25)

✡ 5:39 (Hech. 22.3)

✡ 6:5 (Hech. 21.8)

✡ 7:3 (Gén. 12.1)

✡ 7:4 (Gén. 12.4)

✡ 7:5 (Gén. 12.7)

✡ 7:7 (Gén. 15.13-14)

✡ 7:8 (Gén. 17.10-14)

✡ 7:9 (Gén. 37.11, 28)

✡ 7:10 (Gén. 41.39-41)

✡ 7:12 (Gén. 42.1-2)

✡ 7:13 (Gén. 45.1, 16)

✡ 7:14 (Gén. 45.17-46.27)

✡ 7:15 (Gén. 49.33)

✡ 7:18 (Ex. 1.7-8)

✡ 7:19 (Ex. 1.22)

✡ 7:20 (Ex. 2.2)

✡ 7:22 (Ex. 2.3-10)

✡ 7:29 (Ex. 2.11-15;18.3-4)

✡ 7:34 (Ex. 3.1-10)

✡ 7:36 (Ex. 7.3;14.21)

✡ 7:37 (Deut. 18.15)

✡ 7:38 (Ex. 19.1-20.17)

✡ 7:41 (Ex. 32.1-6)

✡ 7:43 (Am. 5.25-27)

✡ 7:44 (Ex. 25.9, 40)

✡ 7:45 (Josué 3.14-17)

✡ 7:52 (Mat. 5.12)

✡ 7:58 (Hech. 22.20)

✡ 7:59 (Sal. 31.5; Luc. 23.46)

✡ 7:60 (Luc. 23.34)

✡ 8:1-4 (Hech. 11.19;22.4-5;26.9-11)

✡ 8:5 (Hech. 21.8)

✡ 8:33 (Isa. 53.7-8)

✡ 9:25 (2.Cor. 11.32-33)

✡ 9:30 (Hech. 26.20)

✡ 10:43 (Hech. 15.7)

✡ 10:45-46 (Hech. 15.44)

✡ 11:16 (Hech. 1.5)

✡ 11:19 (Hech. 8.1-4)

✡ 11:28 (Hech. 21.10)

✡ 13:24 (Marc. 1.4; Luc. 3.3)

✡ 13:25 (Juan 1.20, 27)

✡ 13:28 (Juan 19.15)

✡ 13:29 (Mat. 27.57-60)

✡ 13:31 (Hech. 1.5)

✡ 13:32-33 (Sal. 2.7)

✡ 13:34 (Isa. 55.3)

✡ 13:35 (Sal. 16.10)

✡ 13:40-41 (Hab. 1.5)

✡ 13:51-52 (Mat. 10.14; Marc. 6.11; Luc. 9.5;10.4-11)

✡ 15:7 (Hech. 10.1-43)

✡ 15:8 (Hech. 2.4;10.44)

✡ 15:29 (Hech. 21.25)

✡ 15:38 (Hech. 13.13)

✡ 16:12 (Fil. 1.1)

✡ 19:4 (Mat. 3.11)

✡ 19:22 (2.Tim. 4.20)

✡ 19:29 (Filem. 24)

✡ 20:4 (Hech. 21.29)

✡ 20:24 (2.Tim. 4.7)

✡ 21:10 (Hech. 11.28)

✡ 21:25 (Hech. 15.29)

✡ 21:28 (Hech. 24.17-19)

✡ 21:29 (Hech. 20.4)

✡ 22:3 (Hech. 5.34-39)

✡ 22:5 (Hech. 8.3;26.9-11)

✡ 22:20 (Hech. 7.58)

✡ 23:3 (Mat. 23.27)

✡ 23:6-8 (Mat. 22.23; Marc. 12.18; Luc. 20.27; Hech. 26.5; Fil. 3.5)

✡ 24:21 (Hech. 21.17-28;23.6-8)

✡ 25:11 (Hech. 28.19)

✡ 26:8 (Hech. 23.6)

✡ 26:11 (Hech. 8.3;22.4-5)

✡ 26:20 (Hech. 9.28-29)

✡ 26:23 (1.Cor. 15.20)

✡ 27:2 (Hech. 19.29)

✡ 28:19 (Hech. 25.11)

✡ 28:26-27 (Isa. 6.9-10; Mat. 13.14-15; Juan 12.39-40)

Romanam

1

2

3

4

5

6

7

8

9

10

11

12

13

14

15

16

Pablo Romanam Pujuinaun Papin Akuptukmauri

1

Chichaman akuptukmauri

1 Wiitjai Pabloitjai. Jesucristo inatirinjai. Tura asamtai Cristo wína eatak, Yusnum uwemratin chicham etserkata tusa akuptukmiayi.

2-3 Yaanchuik Yus ni Uchirin pachis ni chichamen etserin ainaun aamtikramiayi. Ni Uchirin pachis aamtikramia nunaka ni Uchiri Jesucristo taa miatrusang umikmiayi. Ii Apuri Jesucristo Yuse Uchiri ayat aints wajas, apu Davidta weari akiinamiayi. 4 Tura asamtai Yus ni Uchirin nekas jakau wainiat, ni kakarmarijai inankimiayi. Turamtai Yuse Wakani nekas pengker aa nuka ii Apuri Jesucriston jakamunmaya inankin asa: Nuka Yuse Uchirintai tusa, aints ainautin nekamtikramamiaji.✡

5 Jesucristoka wína wait anentrak pengker awajtusu asa: Wína chichamur etserkata tusa, tura mash nungkanam wína chichamur etserkakmin, wína pachitsar: Nekasampita tusar umirtukarti tusa akuptukmiayi. 6 Tura mash nungkanmaya ainaujai metek atumsha uwemrataram tusa, Jesucristo atumin eatmakmiarume. 7 Cristo atumin: Nekasrum tunaarinchau winar ataram tusa eatmaku asamtai, Yuse aneetiri ainautirmin, Roma yaktanam pujuinautirmin, ju papin aaran akuptajrume. Ii Apaachiri Yus ii Apuri Jesucristojai atumin wait anentraminak pengker awajtamsarti, tura angkan pengker pujustinnasha suramsarti tajarme.

Pablo Roma yaktanam irastas wakerukmauri

8 Nu nangkamtaik atumin nuna tajarme. Mash nungkanmaya ainau atumin pachitmasar: Criston miatrusarang umirinawai tinawai. Tura asamtai Jesucristo atumin pachis wína nintimtikruru asamtai, Yusen maaketai tajai. 9 Wikia Yusen tuke nintimran niin umirkau asan, ni Uchiri chichamen etserjai. Tura tuke inaitsuk atumin pachisan Yusen seatjarme nunaka Yuska nekawai. 10 Wikia Yusen tuke seakun: Apaachiru, ame wakerakmeka Romanam akuptukchainmeash tusan tuke seakun pujajai. 11 Wikia atumin jeanka, Cristo miatrusrumek umirkataram tusan atumin kakamtikratasan wakerajrume. Tura asan nekasan atumin jiistasan wakerajrume. 12 Tura atumsha Cristo nekasampita tinu asakrumin, wisha nunisnak Cristo nekasampita tinu asan, atumjai iruntran pengker nintimtunisar kiakanirmi tusan wakerajai.

13 Yatsur ainautiram, nusha nekaataram tusan tajarme. Wisha chikich chikich nungkanmaya ainaun kakamtikramiaja nunisnak atumin kakamtikratasan wakerimiajai. Antsu atumin jiistasan nukap wakerayatun, winitatkaman tujinkamiajai.✡ 14 Antsu aints tumashmia pujawa nunisnak, mash aints ainamunam, nuimiaru ainamunmasha, tura nuimiarchau ainamunmasha, tura papi nekau ainamunmasha, tura papi nekachu ainamunmasha Yuse chichamen etserkamnawaitjai. 15 Tura asan atumnasha Roma yaktanam pujuinautirmincha uwemratin chichaman ujaktasan nukap wakerajrume.

Uwemratin chichame kakarmari pachis etserkamuri

16 Mash aints ainau Yusnum uwemratin chichaman nekas kakaram aa nuna antukar, Criston nekasampita tusar uwemrarminuitai. Tura asamtai wikia nu chichaman etsertan pengké natsaamatsjai. Judío ainau nu chichaman eemkar antukaru asar uwemrarmin ainawai. Tura chikich nungkanmaya ainausha nu chichaman antukar uwemrarminuitai.✡

17 Yus aints ainautin nu uwemratin chichaman nekamtikramau asamtai, nekas tunaarinchau pujusminuitrume tusa, iincha nekarmaji. Cristo nekasampita tinu asakrin, Yus: Nekas ame pengkeraitme turamji. Antsu chikich uwemratin chichamka pengké atsawai. Yaanchuik Yuse chichame etserin nuna pachis tu aarmiayi: “Yusen nekasampita tinauka tuke iwiaaku pujusartin ainawai.”✡

Mash aints ainau tunaarintin ainawai timiauri

18 Aints ainau tunau asar, chicham nekas aa nuna antutan nakitinak, pasé aa nuna turinau asaramtai, Yus nayaimpinam puja nuka nuna wainak, nu aints ainaun kajerau asa wait wajaktinnum akupawai. Yus nunasha nekamtikramji. 19 Yus tu pujajai tusa, iin nekamtikramau asamtai, aints ainauti: Yus itiur pujawa tusar, paan nekaawartinuitji. 20 Yus nu nangkamtaik mash aa nuna najanau asamtai, iikia Yuska wainchautiatrik, ni najanamuri mash wainu asar: Nekas Yus asa, ni kakarmari tuke nangkankashtinuitai tusar paan nekaatnuitji. Tura asamtai aints kichkisha: ¿Yus pujatsuash? Wikia nekatsjai, pengké tichatnuitai.✡

21 Tura aints ainau: Yus tu pujawapi tusar nekainayat, Yus juuntapita tutsuk, nunia maaketai ticharmiayi. Antsu nangkamiar nintiminau asar, nintinchau wajasarmiayi. Tura paan nintimrartatkamawar tujinkar teenam pujuinawa nunisarang pujuarmiayi.✡

22 Tura wikia nekawitjai tinayat nintinchau ainawai. 23 Tura Yus nekas kakaram aa nuka tuke pujau waininayat, niin umirtan inaisarmiayi. Tura aints jakatin ainayat, ni nakumkamurin najanawar: Wína Yusruitai tusar searmiayi. Tura nanamtin ainau nakumkamuncha, tura napi ainau nakumkamuncha, tura pachim nakumkamuncha najanawar: Wína yusruitai tusar searmiayi.✡

24 Tura ni wakeramurin nintimtinak tuke tunau wajasar, jimiar tsaningkiar natsanpiaku aa nuna turinau asaramtai, Yus nu aints ainaun ajapa ukukmiayi. 25 Tura Yuse chichame nekas aa nuna nekasampita tutsuk, wait chichaman nekasaintai tusar, Yus najanamia nuna ningki nakumkar: Wína Yusruitme tusar tikishmatrar searmiayi. Tura Yus nekas pengker aa nuka pujau waininayat, Yusnaka seatsuk tura umirtsuk puju armiayi. Antsu Yus tuke pujau asamtai, aintstisha tuke maaketai titinuitji. Nekasaintai.

26 Tura aints ainau Yusen umirtan inaisaru asaramtai, ni wakeramurin natsanpiaku aa nuna najanawarti tusa, Yus ajapa ukukmiayi. Nuwa ainausha mai nuwatak pasé aa nuna takau armiayi. 27 Aishmang ainausha nunisarang chikich aintsjai mai aishmangtak natsanpiaku aa nuna turunawartas wakeruninawai. Tura nu tunauka timiá pasé asamtai, ni namangkencha pasemamtikrar wait wajaktinnasha juwinawai.✡

28 Tura Yusen nintimtan nakitinau asaramtai, tunau nintimrarti tusa, tura pasé aa nuna turuwarti tusa, Yus nu aints ainaun ajapa ukukmiayi. 29 Tura asamtai mash tunau aa nuna waring achat mash pachitsuk turinawai. Pengker aa nuna nakitin ainawai, tura pasé nintintin ainawai, tura kichnau aa nuna wakerin ainawai, tura chikich ainauncha pasé awajsartas wakerin ainawai, tura suwirpiaku jiinisar pujuinawai, tura mangkartin ainawai, tura kajernain ainawai, tura anangkartin ainawai, tura pasé nintintin ainawai, tura tsanukratin ainawai. 30 Tura aujmakratin ainawai, tura Yusen kajerin ainawai. Tura jiyaanitnasha jiyaanin ainawai, tura chikich ainaun pachisar: Nuka mianchawaitai, tura: Wikia miajuitjai, tinu ainawai, tura tunau turin ainawai, tura aparincha, tura nukurincha umirtsuk pujuinawai. 31 Tura nintinchau ainawai, tura wi nuna turatatjai, tinayat nunaka umichu ainawai, tura anengkratchau ainawai, tura chikich ainaun tsangkurtan nakitinak wait anentsuk puju ainawai. 32 Yus nu tunaun turinauka jakartin ainawai, tamaun nekainayat, nu tunaunaka tuke takainawai. Antsu nunaka nintimtsuk, chikich tunau takau ainaun jiisar: Au tura auka nekas pengkeraitai tinawai.

2

Tunau turamunka Yuska mash nekawai

1 Atumsha nintimrataram. Atumka chikich ainau pachisrum: Nuka timiá tunaawaitai tayatrumek, atumsha nunisrumek tunau turau asaram, nuka tichamnawaitrume. Antsu chikich aints timiá tunaawaitai tayatrumek, atumsha nu tunauk turau asaram: Wisha tunaawaitjai timinuitrume.✡ 2 Tura asakrumin Yus nekas chichaman tuke umiku asa, tunaun takau ainaun wait wajaktiniun susatnuitai tusar iisha nekaji. 3 ¿Atumsha itiur nintimrume? Tunau turin ainau pachisrum: Nuka tunaawaitai tayatrumek, atumsha nunisrumek nu tunau turau asaram ¿wikia wait wajakchatatjai tu nintimsarmek pujaram? Atsa, tuuka pengké nintimrashtinuitrume. 4 Atumka tunau arumning, Yus atumin pengker awajtamsamiarume. Tura wait wajaktinnasha suramsachmiarume. Tura Yus atumin pengker awajtamsau wainiatrumek nuka nintimtsuk pujarme. Yus wait wajaktiniun suramtsuk: Nintimaurum yapajiaram, tunaarum inaisaram wína umirtuktaram tusa, iin wait anentramak nakarmak pujawai. Atumka nuka nintimtsuk pujarme. 5 Tura atumi nintimauri yapaijtsuk, tura atumi tunaarisha inaitsuk nintimchau asaram nukap wait wajaktinuitrume. Tunau ainau wait wajakartin kinta jeamtai, Yus nekas tunaarinchau aa nuka tunaarintin ainau wait wajakartintrin susatas wantinkatnuitai. 6 Tura kichik kichik aintsun ni turamurijai metek tunau takau ainaun wait wajakartiniun susartinuitai. Antsu pengker aa nuna takau ainaunka pengker awajsartinuitai.✡ 7 Aints Yusjai tuke nayaimpinam pujusartas wakerinaunka, tura Yusen pengker awajsartas pengker aa nuna tuke turinaunka Yus pujut nangkankashtinun susartinuitai. 8 Antsu Yusen nakitin ainau tuke tunau turin asar, tura nekas chichamnaka nakitin asaramtai, Yus nu aints ainaun kajerak, wait wajaktiniun nukap susartinuitai. 9 Tura nu kinta jeamtai, judío ainausha tura judíochu ainausha nunisarang tunau turinau asar, mash nukap wait wajakartin ainawai. 10 Antsu nekas pengker aa nuna takau ainau nayaimpinam jearamtai, Yus judío ainaun eemak chicharak: Nekas pengker aa nu takau asaram, tuke wijai pujustaram tusa, angkan pengker pujustinnasha susartinuitai. Tura judíochu ainauncha nunisang turatnuitai.

11 Yus judío ainauncha, tura judíochu ainauncha mai metek jiawai. 12 Moisésa chichamen nekachu ainau tunau takau asar, mengkakartin ainawai. Tura Moisésa chichamen nekautisha nunisrik tunau takau asar mengkakartin ainiaji. 13 Tura asamtai chikich ainau Yus umirkatin chichaman antukariat, nuna umirtsuk pujuinaunka Yuska: Nuka pengke aintsuitai tatsui. Antsu Yus umirkatin chichaman antukar umirinaunka Yuska: Nuka pengke aintsuitai tawai. 14 Judíochu ainau Yus umirkatin chichaman antutsuk pujuinayat, ningki nintimsar nu chichaman umirinamtaikia, chikich aints ainau nuna wainkar: Ju aintska pengker aa nuna takaawai tusar nekainawai. 15 Tura judíochu ainau pasé aa nuna turinauka ni nintijai nintimsar: Pasé aa nuna turajai tusar napchau nintiminawai. Tura pengker aa nuna turinauka ni nintijai nintimsar: Pengker aa nuna turajai tusar pengker nintiminawai. Tura Yus umirkatin chichaman nekainachiat, ni nintin aarmawa nunisarang ainawai. 16 Aintsu tunaari jiistin kinta jeamtai, Yus ni Uchirin Jesucriston chicharak: Aintsu nintimaurisha mash nekarin asam, tunau ainau wait wajakartin susarta tusa akupkatnuitai. Tura asamtai wikia Yusnum uwemratin chichaman etserjai.

Judío ainau Yus umirkatin chichaman umirkachmauri

17 Yamaikia judío ainautiram: Itiur pujaji tusaram nintimrataram. Atumka: Iikia judío aintsuitji tusaram, tura Yus umirkatin chichaman iin akupturmaku asa, iinka pengker nintimturmaji, jampesrumek tatsurmeash. 18 Tura Yuse wakeramurisha nekarme. Tura Yus umirkatin chicham nuimiaru asaram, nekas pengker aa nu nuwaapita tusaram nekarme. 19 Tura Yuse chichame nekachu ainau wainmichua nunisarang teenam pujuinawa nuna nuininuitjai tatsurmeash. 20 Tura Yus ni umirkatin chichaman wina nekamtikruau asa, nekas aa nuna nintimtikruri tatsurmeash. Tura asan nekachu ainauncha tura uchia nunisarang nintiminauncha nuiniartinuitjai tatsurmeash. 21 Tura chikich aints Yuse chichame nuiniayatrumsha ¿waruka nu chichamsha umirtsurme? Tura chikich ainau ujaakrum: Kasamkairap tayatrumsha ¿waruka kasamu wearme? 22 Tura chikich aintsu nuwaringkia takaschatnuitai tayatrumsha ¿waruka aishrinusha takarme? Tura chikich aintsu yusrin nakitayatrumsha, ¿waruka nu aintsu yusri jeeniangka warinchu kasamrume? 23 Tura Yus umirkatin chichamka pengkeraitai tayatrumek, nu chicham umirtsuk pujau asaram, Yuska pasé awajrume. 24 Tura asakrumin Yuse chichame tu aarmawaitai: “Yusen umirchau ainau atum tunau turamun wainkar, Yuse naarin pachisar pasé chichainawai.”✡

25 Atumka Moisés umirkatin chicham nekasrum umirkurmeka, atumi nuwapchiri charukrumka, nekasrum Yus pengker awajsatnuitrume. Antsu Moisésa chichame umirtsuk pujakrumka, judíochua nunisrumek pujarme. 26 Antsu judíochu ainau ni nuwapchirin charukchamu ainayat, Yus umirkatin chichaman umirkar pujuinamtaikia, Yus nu aints ainaun pachis: Juka judíochu ainayat, nekasar wina aintsur ainawai, tu nintimui. 27 Aints judíochu ainayat, Yus umirkatin chichaman umirinauka, ni nuwapchirin charukchamu ainayat, atumin nangkamasarang timiá pengker aints ainawai. Tura asar judío ainautirmin: Nekasrum timiá tunaawaitrume turamiartinuitai. 28-29 Tura asamtai judío ainauti ii nuwapchiri charukmau ayatrik, ii ninti yapajiachu asar, Yuse chichame aarmau nekayatrik, nu umirtsuk pujakrikia Yuse aintsrinchuitji. Antsu chikich aints Yuse Wakani ni nintimaurin yapaijtuamu asa, nuka Judíochutiat nekas Yuse aintsrintai. Tura waininayat chikich aints ainau: Nu aintska pengkeraitai tu weenatsui. Antsu Yusek nekas pengke aintsuitai titinuitai.✡

3

1-2 Tura asamtai judío ainau ningki nintimsar: ¿Iikia chikich ainau nangkakawaitji. Tura ii nuwapchirisha tuke charinuitji tu nintiminatsuash? Tu nintiminaunka aiktasan wakerajai. Yus nu nangkamtaik judío ainaun chikich ainaun nangkamasang ni aarmaurin akupkau asamtai, niisha chikich nungkanmaya ainaun nangkakau ainawai.✡ 3 Antsu aints ainau Yuse chichamen nekasampita tutsuk, tura umirtsuk pujuinau wainiat ¿Yus ni timiaurin umitsuk inaisatniukai? 4 Atsa, Yuska nunaka turashtinuitai. Aints ainau mash wait chichaman etserin ainaing, Yuska pengké waitrichu asa, ni timiaurinka tuke umiawai. Ni chichamesha tu aarmawaitai:

“Ame tunaawaitme turutme nunaka nekasaintai tajame. Tura ame tunau asam wait wajaktatme turutme nunasha pengkeraitai tajame.”✡

5 Tura aints nuna antuk ningki nintimias: Yusek nekas pengkeraitai, antsu aintstikia mash pasé ainiaji tinu asamtai ¿iikia warintajik? ¿Yus tunau ainaun wait wajaktiniun suwau asamtai paseetai titinkai? Wikia junia aints ainau nangkamiar nintimina nunisnak chichaajai. 6 Atsa, Yuska nekas paseechawaitai. Yus paseetkungka, ¿aints mash nungkanam pujuinaun tunaarincha jiis: Atumka tunaawaitrume titinkai?

7 Tura chikich aints ningki nintimias: Wikia wait chichaman etsermataikia, chikich aints ainau wína wait chichaamurun antukar, Yus pengkeraitai tinamtaikia, ¿warukang winasha tunaawaitai turutiarting? 8 Tuuka nintimrachmin ainayat: “Pengker aa nuna wainkartas wakerinakka ¿waruka tunau turutskesha?” nangkamiar anangkinak tinawai. Aints ainau wína pachitsar tsanurinak: “Tunau aa nu turakrumka pengker aa nu wainkatatrume,” tu nuikiartawai, atumin anangraminak tinawai. Tu tinu asar, nekasar wiasmamkartin ainawai.

Aints ainautikia mash tunaawaitji

9 Tura asamtai ¿warintajik? ¿Judío ainauti chikich ainau nangkamasrik pengker ajik? Atsa, wi aarmaja nuna ataksha tajarme: Judío ainautisha mash tunaarintin ainiaji. Tura judíochu ainausha mash iiya nunisarang tunaarintin ainawai.

10 Nuna pachis Yuse chichame tu aarmawaitai:

“Aints pengkeran turinka kichkisha atsawai.

11 Aints Yusen nintimias pujauka kichkisha atsawai.

Tura Yusen eauka kichkisha atsawai.

12 Aints mash mengkakatnunam weenawai, tura pasé nintimin ainawai. Tura aints nekas pengker aa nuna turinauka kichkisha atsawai.✡

13 Ni jangken metchau asar, jakau iwiarsamu urakmawa nunisarang paseen chichau ainawai. Ni chichamejai tuke anangkartin ainawai. Tura napi tseasria nunisarang najamniun chichau ainawai.✡ 14 Tuke inaitsuk chikich ainaun jiyainak pasé chicharin ainawai.✡

15 Aints ainaun maatai tusar papeen ainawai.

16 Tura tunia wekainawa nunisha aints ainaun wait wajaktiniun suwinak, tuke pasé awajin ainawai.

17 Antsu angkan pengker nintimtunisar kajernaitsuk pujutnaka nekainatsui.

18 Tura kichkisha Yusnaka shaminatsui.” Tu aarmawaitai.✡

19 Moisésa chichamen Yus mash umiktaram tusa, yaanchuik akupkau asamtai, aints mash nu chichaman umikcharu asar: Wikia tunaachawaitjai tichamnawaitai. Antsu: Wikia tunaachawaitjai tinaunka mash itatmamtikiatas nu umiktin chichaman akupkau asamtai, aints mash: Wikia tunaawaitjai tiartinuitai. Iisha nuka nekaji. 20 Tura asamtai Yus aints ainautin ii tunaarin nekamtikramatas Moisésa chichamen akupturmaku asamtai, nu chicham umirkachu asar, mash tunaarintin ainiaji. Tura asamtai aints ningki nintimias: Wikia Moisésa chichamen miatrusnak umirkau asan tunaachawaitjai, aints kichkisha tichamnawaitai.✡

Yusen nekasampita tinauk uwemrartinuitai

21 Tura asamtai ¿itiur aints ainauti tunaurin sakarminuita? tusa, Yus yamaikia aints ainautin nekamtikramamiaji. Moisésa chichame umirkakrinka, Yuska ii tunaarinka sakarchamnawaitai. Iikia Moisésa aarmauri aujsar, tura Yuse chichame etserin aararmia nusha mash aujsar paan nekaatnuitji. 22 Yus ni Uchirin Jesucriston ii tunaarin sakarat tusa, akupturmaku asamtai, aints ainautikia mash Jesucristo nekasampita takurningkia, Yus yamaikia ii tunaarin sakturmaru asa: Nekasrum tunaachawa nunisrumek pujarme turamji.✡

23 Aints ainautikia tuke mash tunaarintin ainiaji. Tura asar Yus pujamunmaka jeachminuitji. 24 Antsu Cristo Jesús iin wait anentramak pengker awajtamsatas ii tunaarin akiimiatramkatas jarutramkau asa: Yamaikia tunaachawa nunisrumek ainiarme turamji. Tura asamtai ii tunaarisha iikia akiimiatsuk pujayatrik, tunaachawa nunisrik pujaji. 25-26 Yaanchuikia Jesucristo taatsaing, Yus wári kajechu asa, aintsti tunaarintin arin wainiat, ii tunaarinka pachischamiayi. Tura ii tunaarin sakturmartas ni Uchirin maawarat tusa akupturmaku asa, numi winangmanum ajintram numparmiayi. Tura asamtai Jesucristo nekasampita tinautinka ii tunaarin sakturmarmiaji. Tura asamtai aints ainautikia nu mash nekainau asar: Yuska nekas pengkeraitai, titinuitji. Yus nekas pengker asa, ni Uchiri Jesúsan ii tunaarin sakarat tusa akupturmaku asamtai, Jesús nekasampita tusar niinu asar, yamaikia tunaachawa nunisrik pujustinuitji. Tura asamtai Yus nekas pengker asa, aints ainautin nunasha nekamtikramatas ni Uchirinka akupturmakmiaji.

27-28 Tura asamtai nu nekau asar, Yus iin pachitmas: Pengkeraitme turamji taji. Antsu pengker aa nu takau akurningkia, nunaka turamtsuji. Antsu iikia Jesús nekasampita tinu asakrin, Jesús ii tunaarin sakturmaru asamtai: Ameka tunaachawa nunisketme turamji. Tura asamtai iik nintimtumasar: Wikia pengker aa nuna takau asamtai, Yus wínaka tunaachawaitme turutui tichamnawaitji. Iikia pengker aa nu takaakrisha, ii tunaaringkia sakarchamnawaitji. Antsu Jesús ii tunaarin sakturmaru asamtai, iikia Jesús nekasampita tinu asakrin, Yuska iin pachitmas: Nuka tunaachawa nunisketai turamji.

29 Anturtuktaram. ¿Yuska judío ainautinak: Wína aintsur ataram tusa, uwemtikramratasang wakera? ¿Judíochu ainaunka uwemtiktanka nakitawak? Atsa, judíochu ainauncha uwemtikratas wakerawai. 30 Yuska nekas kichkitai. Tura asa aints ainautinka mash metek uwemtikramratnuitji. Judío ainauti Jesús nekasampita takurningkia, ii tunaarin sakturmartatji. Judíochu ainautirmincha Jesús nekasampita tusaram pujakrumningkia, atumi tunaarincha nunisang sakturmartatrume. 31 Tura Jesús nekasampita takurkia, ¿Yus umirkatin chicham ajapatnukitaij? Atsa, ajapashtinuitai. Antsu Yus umirkatin chicham nekas pengkeraitai taji.

4

Abrahaman pachis nuikiartamu

1 Yamaikia ii yaanchuik juuntri Abraham nintimrarmi. ¿Yus Abrahaman pachis waruka nuka pengkeraitai timiayi? 2-3 Yuse chichame Abrahaman pachis tu aarmawaitai: “Abraham Yusen nekasampita timiayi. Tura asamtai Yus Abrahaman pachis: Wina nekasampita turutu asamtai, ni tunaarin sakturan tunaachawa nunisang pujaun jiiajai,” timiayi. Tu aarmau asamtai, Abraham pengker aa nuna takau ayat, tuuka uwemrachmin ayayi. Antsu tu uwemramin akungka, Abraham Yusen: Pengke aintsuitjai timinuyayi. Antsu aints kichkisha Yusen: Wikia pengke aintsuitjai tichamnawaitai.✡

4 Junia aints ainau takaamuri nintimrarmi. Aints kuikian achiktas takakmasamtaikia, inau ni takakmamunam akiktinuitai. Tura takatan inau ni takakmamunam akiu asa: Ju kuikianka nangkamin suajme tichatnuitai. 5 Antsu chikichan takakmatsuk pujaun wainak kuikian suak: Ju kuikianka nangkamniak suajme titinuitai. Yus pachisar nunisrik nintimratnuitji. Aints pengker aa nuna takaachiat: Yus wína tunaurun sakturati, tu nintimias pujamtaikia, Yus nu aintsu tunaarin mash sakturu asa, tunaachawa nunisang pujaun jiiawai. 6-7 Tura asamtai aints: Wikia pengker aa nuna takaachiatun, Yus wína tunaarun sakturau asa: Ameka tunaachawaitme turutin asamtai, nekasan waraajai titinuitai. Tura asamtai apu Davidcha nunisang nuna pachis tu aarmiayi:

“Yus aintsu tunaarin mash sakar tsangkuramu asa, nu aintska waraawai.

8 Tura nu aintsu tunaarin mash sakturu asa, Yuska ni tunaarinka nintimtatsui. Tura asamtai nu aintska nekas waraawai.” David tu aarmiayi.✡

9 ¿Judío ainauti iikik warastinui? Atsa. ¿Tura judíochu ainausha nunisar warasartinkai? Ja ai. Yus Abrahaman pachis: Wina nekasampita turutu asamtai, tunaachawa nunisang pujaun jiiajai timiayi. 10 Tura Yus Abrahaman pachis: Ni tunaarin sakaru asan, tunaarinchawa nunisang pujaun jiiajai, tímia nunaka ¿warutik tímia? ¿Ni nuwapchirin charukmau asamtaik nunaka tímia? Atsa, antsu ni nuwapchirin charukchamu wainiat nunaka timiayi. 11 Tura ni nuwapchirin charutsuk pujau wainiat, Yus taa nuka nekasaintai timiau asa, Yus Abrahaman pachis: Tunaachawa nunismek pujamin jiiajme, timiayi. Tura: Nuka wína aintsruitai tusan, aints ainau nuna mash nekaawarti tusa Yus Abrahaman: Nuwapchiram charukta timiayi. Tura asamtai chikich aints ainau ni nuwapchirin charukchariat, Yusen nekasampita tinauka Abrahama wearia nunisarang ainawai. Tura asamtai Abrahama nunisarang Yusen nekasampita tinauka tunaachawa nunisarang pujuinaun jiiajai, Yuska tawai. 12 Abraham nekas ni nuwapchiri charutkamu ainau aparintai. Tura Abraham ni nuwapchirin charutsuk, Yusen nekasampita tinu asamtai, chikich aints ainau Abrahama nunisarang Yusen nekasampita tinauka Abraham yajutmarmawa nunisarang ainawai.✡

Yus Abrahaman: Pengker awajsatatjame timiauri

13 Yus Abrahaman yaanchuik chicharak: Amincha nukap yujratatjame. Tura ami wearmincha nukap yujranka, mash nungkanam wína umirtin ainau ami uchirmea nunisarang artinuitai timiayi. Antsu Moisésan Yus chichaman akuptukmia nuna umirkaru ainaunka nunaka tichamiayi. Antsu wína nekasampita turutinaunka: Wína aintsur asaram, tunaachawa nunisrumek pujarmin jiiajrume tusa, Yus Abrahaman tura ni wearincha nunaka timiayi.✡

14-15 Aints Yusen nekasampita tutsuk, Moisésa chichamen umirinaunka Yuska: Abrahama weariya nunisrumka wína aintsur atatrume tichamiayi. Nuna tichau waininayat, aints ainau nangkamiar chichainak: Judíochu ainau Moisésa chichamen nekainachu asar, Yusen nekasampita tichartinuitai. Tura asar Abrahama weariya nunisarka achartinuitai, nangkamiar tinawai. Antsu Yus chichaak: Wi taja nunaka nekasampita tinauka mash Abrahama weari artinuitai, timiayi. Yus ni chichamen tuke umiktin asa, nunaka nangkamikia tichamiayi. Antsu aints ainau Moisésa chichamen mash umirkartatkamawar yumatinawai. Antsu Moisésa chichame atsamtaikia, ¿ii tunaaringkia itiur nekaatjik? Tura Yus ni umirkatin chichaman aints ainautin akupturmaku asamtai, nu chichaman umirtsuk pujuinauka wait wajakartin ainawai.✡

16 Antsu Yus nekasampita tinu asakrin, ni tímia nunisang Yus iin wait anentramak pengker awajtamsatas wakerawai. Yus Abrahama weari ainaun mash pengker awajsatas wakerau asa, Moisésa chichame nekau ainautinka, Yus nekasampita tinu asakrin, pengker awajtamsatas wakerawai. Tura Moisésa chichamen nekachu ainauncha nunisang Yusen nekasampita tinu asaramtai, Yus pengker awajsatas wakerawai. Tura asamtai Abrahamka Yus nekasampita tinu ainauti aparintai.✡ 17 Tura asamtai Yuse chichame Abrahaman pachis tu aarmawaitai. Yus Abrahaman chicharak: “Ameka untsuri nungkanmaya ainau apariya nunismek atinuitme,” timiayi. Tu timiau asa, Abraham Yus nekasampi jakau ainauncha inankitnuita, turasha najanachmau ainauncha nekasampi najanatnuita, timiayi.✡

18 Yus Abrahaman: “Ami wearam untsuri nungkanam pujusartinuitai,” tinu asamtai, Abraham juuntach ayat, tura uchin yajutmarchamin ayat: Yuska nekas tujinchau asa, ni tímia nunaka nekasampi umiktatua tusan, wikia untsuri nungkanmaya ainau apariya nunisnak atinuitjai, timiayi.✡ 19 Abraham nekas juuntach cien (100) musach jeatak pujus, uchin yajutmarchamin ayat, tura ni nuwari Sarasha nunisang juuntach asa, uchin jurerchamin juuntach pujau wainiat, Abraham: Yus turutmia nunaka mash umiktatuapi timiayi.✡ 20 Tura Yus nekasash taj tichamiayi. Antsu niin kakamtikramu asa, tuke inaitsuk: Yuska nekas tujinchawapita, timiayi. 21 Tura asa ni tímia nunaka nekasampi umiktatua, tu nintimramiayi. 22 Tura asamtai Abrahaman: Nekas tunaachawa nunismek pujamin jiiajme, Yus timiayi.

23-24 Tura Abrahaman pachis aarmauka iincha pachitmas aarmawaitai. Ii Apuri Jesús jakau wainiat, Yus jakamunmaya inankimiayi. Tura asamtai iisha nunisrik: Jesús nekasampita takurningkia, Yus iincha pachitmas: Ni tunaarin sakaru asan, nekas tunaachawa nunisang pujaun jiiajai turamji. 25 Yuska ii tunaarin sakturmartas, wína Uchirun maawarti tusa tsangkatramkamiaji. Tura iincha nekas tunaachawa nunisrik pujarin jiirmastas wakerau asa, jakamunmaya Jesúsan inankimiayi.

5

Jesús ii tunaarin sakturmaru asamtai angkantaitji

1 Ii Apuri Jesucristo ii tunaarin sakturmaru asamtai, ni nekasampita tinu asar, Yuska iinka wait wajaktinnaka suramsashtatji tusar, shamtsuk angkan pengker nintimsar pujaji. 2 Tura Cristo ii tunaarin sakturmaru asamtai, ni nekasampita tinu asar, tura Yus iin pengker awajtamsatnusha nekau asar, Yuska miatrusrik umirkatnuitji. Tura Yuse pujutirin jearkia, nijai tuke pengker pujustinuapitji tusar waraaji. 3 Tura Cristonu asakrin, ii wait wajakrincha jaimiasar pujustinun Yus iin nuitamji. Nu nekau asar, wait wajayatrik iisha waraaji. 4 Tura Yus iin tu nuitamrau asamtai, miatrusrik umirkurningkia, Yus iin pengker nintimturmaji. Tura asamtai pengker nintimsar Yusnum pujustatjiapi tu nintimji. 5 Antsu tu pujau asar natsaarchatnuitji. Antsu Yus ni Wakanin ii nintin engketramau asamtai, ni anengkratairin suramsamiaji. Tura asamtai Yus pujamunam pujustatjiapi tusar waraaji.

6 Tura iikikia pengké uwemrachmin asakrin, ni kintari jeamtai, Cristo tunaarintin ainautin uwemtikramratas jarutramkamiaji. 7 Junia aints ainautikia chikich aints uwemtikratasar jataka nakitaji. ¿Tura aints kichkisha chikich aints wait anengkratnun uwemtikratas jatan wakerawak? 8 Atsa, antsu iikia tunau arining, Cristo iin uwemtikramratas jarutramkamiaji. Tura jarutramkau asamtai, Yus iincha timiá anenmaji tusar nekaji. 9 Cristo waitnas jarutramak, ninu ainautinka angkan awajtamsau asamtai, Yus tunau ainaun wait wajaktinasha susatas ni Uchirin akupamtaikia, Cristonu ainautinka wait wajaktinnaka suramtsuk uwemtikramratnuitji. 10 Iikia Yuse nemase arining, ni Uchirin ii tunaarin sakturmartas akupturmaku asamtai: Yusjai amikmataram, tusa jarutramkamiaji. Tura jaka nantaki, yamaisha tuke iwiaaku pujau asa, iincha nekas tuke uwemtikramratnuitji. 11 Tura ii Apuri Jesucristo iin uwemtikramrau asa iinka: Yusjai amikmataram turamin asamtai, yamaikia Yuse aintsri asar nukap waraaji.

Adánkan pachis nuikiartamu

12 Yamaikia Adán nintimrarmi.

Adán nuwá eemak tunau wajasu asa jatan jurumakmiayi. Tura kichik aints tunau wajasu asamtai, mash nungkanmaya ainau tunau wajasarmiayi. Tura tunau wajasaru asar, mash jatan jurumakiarmiayi.✡

13 Yus Moisésan chichaman akuptatsaing, aints ainau yaanchuik tunau turuwarmiayi. Antsu Moisésan chichaman akuptachmataikia, tunausha nekaachmin ayayi.

14-15 Tura wainiat Adánkan Yus chichaman akatramaitiat, umikchau asa tunau wajasmiayi. Tura tunau wajasu asamtai, Yus Moisésan chichaman akuptatsaing, aints ainau tuke mash jakarmiayi. Aints ainau Adánjai metek tunaanaka turuwarchayat, mash tunau asar tura jata nepetkamu asar, Adán jakamia nunisarang jakarmiayi.

Antsu Jesucristo aints wajas, tunau ainaun untsurin uwemtikratas jakau asa, aints ainautin pujut nangkankashtinun sukartin ayayi. Yus ni Uchirin kichik akupturmaku asamtai, aints ainautin untsurin pengker awajtamsatas ni wait anengkratairin nekamtikramamiaji. Adánka turamuri Cristo turamurijaingkia nekas metekchawaitai.✡ 16-17 Kichik aints tunau wajasu asamtai, aints ainauti mash tunau asar, wait wajaktin jurumakir jakartin ainiaji. Tura nu nangkamtaik kichik aints chichaman Yus akupkamia nuna umikchamiayi. Tura asamtai aints ainautin mash jata nepetamkau asamtai jakartin ainiaji. Tura wainiat Jesucristo ni aintsri ainautin wait anentramak ii tunaarin sakturmaru asa, yamaikia tunaachawa nunisrik pujarin jiirmaji. Tura iin pengker awajtamsatas pujut nangkankashtinun suramak: Wijai tuke pujustinuitrume turamji.

18 Tura asamtai Adán tunau turamujai aints mash tunau wajasar wait wajakarmiayi. Antsu Cristo pengker turamujai aints ainauti ni nekasampita tinu asakrin: Mash tunaachawa nunisrumek pujarmin jiiajrume tusa, pujut nangkankashtinun suramsamiaji. 19 Tura kichik aints Adán naartin Yusen umirkachu asamtai, aints untsuri tunau wajasarmiayi. Antsu Cristo aints wajas, Yusen miatrus umirkau asa, aints untsuri ni nekasampita tinu ainaunka tunaachawa nunisrumek pujarmin jiiajrume titinuitai.✡

20 Aints ainau tuke tunau turin asar, ni tunaarin nekaawarat tusa, Yus Moisésan umirkatin chichaman aamtikramiayi. Antsu tunau timiá yujaru asamtai, Yus aints ainautin pengker awajtamsatas ni Uchirin akupturmaku asamtai, Yuska iincha timiá anenmaji tusar nekaatnuitji. 21 Tura asamtai aints mash tunaarintin asar tuke mash jakarmiayi. Tura wainiat ii Apuri Jesucristo wait anentramak ii tunaarin sakturmaru asa: Yamaikia tunaachawa nunisrumek pujarmin jiajrume tusa, Cristonu ainautinka pengker awajtamsatas pujut nangkankashtinun suramji.

6

Cristo kakarmarijai tunau nepetkatnuitji

1 Tura asamtai ¿tunau pachisar iikia warintajik? Yus winasha pengker awajtusat tusarkia, ¿tuke tunau turatnukai? 2 Atsa, iikia Cristonu asar, nijai tsaniasar jakawa nunisrikitji. ¿Antsu aints jakauka ataksha tunau turatnukai? Atsa. Iikia tunau aa nuka mash inaisaru asar ¿itiur tuke tunau aa nusha nintimsarsha pujustajik? 3 Cristo iin jarutramkau asamtai, Cristo Jesús nemarkatasar entsanam maain asar, nijai tsaniasar jakawa nunisrikitji. ¿Atumka nuka nekatsrumek? 4 Tura Cristo iin uwemtikramratas jakamtai iwiarsamu wainiat, ni Apaachiri ni kakarmarijai jakamunmaya inankimu asa, tuke iwiaaku pujawai. Tura asamtai Cristonu ainautikia entsanam maakrikia, Cristo jakamuri nintimsar, jakau iwiarsamua nunisrik entsanam mengkaaji, tura yamarma nunisrik: Tuke Cristo nintimsar pujusmi tusar entsanmaya tsapuaji. 5 Cristo jarutramak jakamunmaya nantakin asamtai, iisha Cristonu asar, Cristojai iwiarsamua nunisrik tura jakamunmaya nantaknua nunisrik tunauka nintimtsuk pujustinuitji.✡

6-7 Aints jakauka tunaunaka nintimtsui. Tura ni wakeramurincha najantsui. Iisha nusha nekaji. Tura Criston numi winangmanum maawarmau asa, Cristonu ainautikia yaanchuik pasé nintimtainka mengkatramkamiaji. Tura Cristo jarutramak, ii tunaurin japrutmau asamtai ¿itiur tunau inatiria nunisriksha pujustajik?✡ 8 Yamaikia Cristo jaka nantaknua nunisrik nintimu asar, nijai metek tuke pujustinuapitji, tu nintimji. 9 Cristo jakamunmaya nantakin asa, ataksha pengké jakashtinuitai tusar nekaji. 10 Tura asa kichik kinta jarutramak, aints ainauti tunaarin mash sakturmaru asa, ataksha pengké jakashtinuitai. Antsu yamaikia tuke iwiaaku pujau asa, Yusjai tsanias pujawai. 11 Tura asamtai atumsha Cristo Jesúsnau asaram: Cristo wína tunaarun sakturatas jarutruku asamtai, wikia nijai tsaniasan jakamiajai, tu nintimsaram pujustaram. Tura asaram yamaikia tunauka nintimtsuk antsu Yusen nintimsan ni wakeramurin najanatjai, tu nintimsaram pujustaram.✡

12 Tura asaram tunau nepetukai tusaram tsangkamamkairap. Turaram wína wakeramurun najanataj tu nintimkurmin, tunau atumin nepetamkatas wakeramtaisha, tunau wínaka nepetukai tusaram kakartaram. 13 Atumka Yusnau asaram, tunau wajasai tusaram, wína wakeramurun turatjai, tuuka yamaikia nintimsairap. Antsu jaka nantaknua nunisrumek Yusek nintimsaram: Wikia Yusnau asan, ni wakeramurinak turatasan wakerajai, tu nintimsaram pujustaram.✡ 14 Tura asaram nangkamrum nintimsaram: Moisésa chichamen umirkau asan, tunau nepetkawaitjai tichamnawaitrume. Antsu Yus atumin wait anentramrau asamtai, yamaikia atumka tunauka nepetkatnuitrume.

Tunauka aintsti apuria nunisketai

15 ¿Atumsha itiur nintimrume? Yamaikia Moisésa chichame umikchamin ayatrik, Yus iin wait anentramrau asamtai ¿pachitsuk tunau turamnaukitaij? Atsa. Nuka pengké turachminuitai. 16 Antsu aintsu inatiri akurmeka, atumin inatmin nakitsuk umirkatnuitrume. Atumka nusha nekarme. Tura aints tunau tuke takau asamtai, tunauka ni apuria nunisketai. Tura asamtai aints tunau tuke turin asa, tunau inatirintai. Tura aints tunau wajasu asa jakatnuitai. Antsu atumka Yus umirkuram pujakrumka, Yuse inatiri ainiarme.✡ 17 Atumka yaanchuikia tunau inatiri ayarme. Antsu Yus atumin yainmaku asamtai, yamaikia tunau inaisaram, nekas pengke chicham nuimiaru asaram, atumi nintijai miatrusrumek umirkamiarume. 18 Tura yamaikia tunaanumiangka uwemrau asaram, angkan pujusrum Yus wakera nuke umirkuram pujarme. 19 Atumka junia aints ainau nintimina nunisrumek tuke nintimu asakrumin, junia aints nintimina nunisnak atumin aatjarme. Yaanchuik atumi wakeramuri najanatasrum tuke inaitsuk tunau turin asaram tunau inatiri ayarme. Antsu yamaikia atumi tunaari mash inaisaram, Yus wakera nuke turatasrum Yuse inatiri ataram.

20 Yaanchuik tunau inatiri asaram, tunau umirkuram Yuse wakeramuringkia pachischamiarume. 21 Tura yaanchuik tunau turuti nintimrarmeka yamaikia natsaamarme. Aints ainau tuke tunau nintimsar pujuinauka jakaar tuke mengkaakartin ainawai. ¿Nuka pengkerkai? 22 Antsu yamaikia tunaunumiangka uwemrau asaram, tunau inatiringkia atsurme. Antsu Yuse inatiri asaram, ni wakeramuri miatrusrumek umirkatnuitrume. Tura Yusnum tuke iwiaaku pujustinuitrume. Nuka nekas pengkeraitai. 23 Tura asamtai nunasha tajarme: Tunau akikringkia jataintai. Antsu ii Apuri Cristo Jesús ni aintsri ainauti tunaarin sakturmaru asamtai, Yus iin wait anentramak pujut nangkankashtinun akikchaujai suramsatnuitji.

7

Nuwatnaikiatnun pachis nuikiartamu

1 Yatsur ainautiram umaarutirmesha, Yus ni aintsri ainautin umiktin chichaman akupturmaku asamtai, aints iwiaaku pujakka tuke nu chichamnaka umirkatnuitai. Atumka Yus umirkatin chicham nekau asaram nusha nekarme. 2 Nintimrataram. Yus umirkatin chichamka aishrintin ainaun pachis tu aarmawaitai: “Aishri iwiaaku pujamtaikia, nuwa aishrin ukukchatnuitai. Antsu aishri jakamtai nuniangka angkan atinuitai.” 3 Tura aishri iwiaaku pujau wainiat, nuwari chikichjai tsanirmamtaikia, nu nuwan pachisar: Nuka Yus umirkatin chichamnaka umirtsui tiartinuitai. Antsu aishri jakamtai, nu nuwaka angkan asa, chikich aintsun ninumkamtaisha, nu nuwan pachisar: Nuka Yus umirkatin chichaman umirtsui tiarchatnuitai.

4 Yatsur ainautiram umaarutirmesha, atumka Cristonu asaram: Nuwa aishri jakamtai pachiatsua nunisrumek Moisésa chichamengka pachischatnuitrume. Cristo jaka nunia jakamunmaya nantakin asamtai, iikia Cristojai tsaningkiar Yus wakera nunisrik angkan Ni umirkatnuitji. 5 Yaanchuikia Moisésa chichamengka nekayatrik, nu chichamka umirtsuk tuke ii wakeramuri najanatasar wakerin asakrin, Yus: Atumka jakarmesha wijaingkia pujuschatnuitrume turammiaji. 6 Yaanchuik Moisésa chichamengka umirkachu asar shamakur: Tuke wait wajaktinuapitji tu nintimnuyaji. Antsu Cristo jarutramkau asamtai, yamaikia Cristojai jakar nantaknua nunisrikitji. Tura asar yamaikia arut chicham yaanchuik aarmawa nuka nintimtsuji. Antsu Yus ni Wakanin ii nintin engketramau asamtai, yamarma nunisrik Yuse wakeramuri umirkatasar angkan pujaji.

Tunau iin pujurtamji tusar etserkamu

7 ¿Tura Moisésa chichamesha pachisar warintajik? ¿Nuka paseekai? Atsa, nuka paseechawaitai. Moisésa aarmauri atsamtaikia, nuwaapita tunauka tusarkia nekaachminuyaji. Tura Moisésa aarmaurin nekachkurkia: “Chikichnau aa nu wakerukairap,” ta nuka nekaachminuyaji. 8 Tura tunaarintin asan, Yus umirkatin chichaman nekayatnak, mash aa nuna pachitsuk wakerinuyajai. Antsu Moisésa aarmauri atsamtaikia, wikia tunaawapitja tusanka nekachuyajai. 9 Yaanchuik Moisésa aarmauri nintimtsuk pujau asan: Pengkeraitjai tu nintimtumasan pujuyajai. Antsu nukap arusan, Moisésa aarmaurin tenap nintimran: Wikia timiá tunaawapitja tusan, 10 jakamin nekapnuyajai. Tura nuna nekau asan, Yus Moisésan umirkatin chichaman aints ainau pengker pujusarti tusa akupkau wainiatnak, nu chichamnaka umikchau asan: Wi jakamtaikia Yus wait wajaktiniun surustinuapita, tu nintimsan pujuyajai. 11 Wikia tunaarintin asan, Yus umirkatin chichaman nekayatnak, wi wakerakun tunau turinuyajai. Tura tunau wína anangkruau asamtai, wikia nekasnapi jakatniunam weaja, tu nintimsan pujuyajai.✡

12 Tura asamtai ¿Moisésa chichamengka paseekai? Atsa, Yuska: Aints ainau pengker pujusarti tusa, umirkatin chichaman akupkau asamtai, nu chichamka nekas pengkeraitai. Tura Yus ni wakeramurin iin nekamtikramatas umirkatin chichaman akupturmaku asamtai, nu chichamka nekas pengkeraitai. 13 Tura asamtai ¿Yus ni umirkatin chichaman wína jatan surustasang akupturkamia? Atsa, winia jatan surustinka tunauketai. Yus: Tunau warukuita tusa, wína nekamtikruatas: Wína umirtuktin chicham umirtukchau asam tunaawaitme tusa nu chichaman akupturkamiayi.

14 Yus umirkatin chichamka aya Yuse Wakani kakarmarijai umikminuitji tusar nekaji. Tura wainiatun wina wakeramurun tuke najanin asan, tunaanum surukmawa nunisnak wikia pujajai. 15 Tura asan pengker aa nunaka turatasan wakerayatnak, nuna turatatkaman tujinuyajai. Antsu pasé aa nuna turutnaka nakitayatnak, nunaka tuke turinuyajai. Nuna turau asan ¿warukanak ainaj? tinuyajai.✡ 16 Tura wi tunau turamurnaka nakitayatun nuna turau asan, wikia Yus umirkatin chichaman pachisan pengkeraitai tajai. 17 Tura asamtai yamaikia wi wakeraknaka tunaunaka turatsjai. Antsu tunau turutnaka nakitayatun, tunau wína nepetuku asamtai nu tunaunaka turajai. 18 Tura asamtai wikia pengker aa nuna turatasan wakerayatun, nunaka turatatkaman pengké tujintajai. Tura pengké tujinkau asan, wina namangkruka pengker aa nuna turatatkama pengké tujintawai tusan nekajai. 19 Tura nekasan pengker aa nuna turatatjai tayatun, nunaka turatsjai. Antsu tunau turashtatjai tayatun tunaunaka turajai. 20 Tura wi nakitayatnak tunau turaknaka, wiki wakeraknaka tunaunaka turatsjai. Antsu tunau wína nepetau asamtai tunaunaka turajai.

21 Tu pujau asan, pengker aa nunak turatasan wakerayatun, wikia tunaawaitjai tusan nekajai. 22 Tura nintirjai nekasan pengker nintimran: Yus umirkatin chichamka nekas pengkeraitai tajai. 23 Tura Yus wakeramu aa nunaka mash umirkatatjai, tu nintimsan pujayatun, nuna turatatkaman tujintajai. Tura wína kakarmarjai tunau nepetkatatkaman tujinkan, tunau wína nepetuku asamtai, wikia tunau achikmawaitjai tusan nekajai.

24 Tura tunau nepetkatatkaman pengké tujintau asan, napchau nintimran jakamin nekapeakun: Maj, juun tunaawaitjai. ¿Yáki wína namangkur wakera nuna nepeturkat? tajai. 25 Ii Apuri Jesucristo wína namangkur wakeramun nepeturkatin asamtai, Yusnak maaketai tajai. Tura asan nunasha nekajai: Wiki nintimsanak wína namangkur wakera nuna umirkun, tuke tunau inatiria nunisnak ajai. Antsu paan nintimran Yuse wakeramurin umirkatasan wakerin ajai.

8

Yuse Wakanijai Yuse wakeramuri najanatnuitji

1 Tura asamtai nunasha tajarme. Iikia Cristo Jesúsnau asakrin, Yus yamaikia iinka pengké mengkaatmakchatnuitji. 2 Cristo Jesúsnau asakrin, Yuse Wakani pujutan sukartin aa nuka iin angkan awajtamsamiaji. Tura asa yamaikia ni kakarmarijai ii tunau wakerutinka nepeturmakmiaji. Tura asamtai Yus iinka: Tunau turau asaram, tuke jakatniunam wetaram turamtsuji.

3 Aints ainau mash tunaarintin asar, Yus umirkatin chichaman kichkisha umirkacharmiayi. Tura asamtai Yus ni Uchiri iiya nunisang aints wajasti tusa, tura aints ainauti tunaarin mash sakturtas jakati tusa akupturmakmiaji. Tura asamtai Cristo jarutramak ii namangke tunau wakerutin nepeturmakmiaji. 4 Tura asamtai yamaikia ii namangke wakera nuka wakerutsuk, antsu Yuse Wakani wakera nuke wakerau asar, yamaikia Yus umirkatin chicham miatrusrik umirnuitji.

5 Aints ni namangke wakeramurinak umiruka tuke ni namangkenak nintimias pujawai. Antsu Yuse wakeramurinak nintimias pujakka tuke Yusen nintimui. 6 Ni namangkenak nintimina nuka tuke jakatniunam weenawai. Antsu Yusen nintimina nuka Yusjai tuke angkan pengker pujusartin ainawai. 7 Aints ainau ni namangke wakeramurinak nintimina nuka Yuse chichamen umitan nakitinau asar, Yuse nemase ainawai. Tu nintimsar pujuinauka Yusen umirkartatkamawar pengké tujintinawai. 8 Tura asar ni namangke wakeramurinak nintiminauka Yusen pengker awajsartatkamawar pengké tujintinawai.

9 Antsu Yuse Wakani atumi nintin pujurtamu asamtai, atumka atumi namangke wakeramuri umirtsuk pujau asaram, Yuse Wakani wakeramuri nintimtinuitrume. Antsu Yuse Wakani Cristo akupa nuka aintsu nintin pujurchamka nu aintska Cristo aintsrinchuitai.✡ 10 Antsu Cristo atumjai pujamtaikia, atum tunaarintin asaram, waitnasrum jakarmesha, Cristo atumi tunaarin sakturmaru asamtai, atumi wakaningkia tuke iwiaaku pujustinuitai. 11 Tura Yus Cristo Jesúsan jakamunmaya inankin asamtai, Yuse Wakani atumi nintin pujurtamkurminkia, atumka jakarmin wainiat, Yus ni Wakanin akupturmak, atumi namangken jakamunmaya inantamkitnuitrume.✡

12-13 Yatsur ainautiram umaarutirmesha, atumi namangke wakera nu umirkurmeka tuke jakatniunam wetinuitrume. Antsu Yuse Wakani atumin pujurtamkurmin, atumi namangke wakera nu nepetkarmeka, tuke Yusnum iwiaaku pujustinuitrume. Tura asamtai iikia ii namangke wakeramuringkia yamaikia pengké umirkashtinuitji.

14 Yuse Wakani umirin ainautikia mash Yuse uchiri ainiaji. 15 Yaanchuikia tunau inatiria nunisrik pujuyaji. Antsu Yuse Wakani iin pujurtamu asamtai, yamaikia Yuse uchiri asar, shamtsuk Yus seakrin, Yuse Wakani: “Apaachi” tumamtikramji. 16 Tura Yuse Wakani ii nintin engkemturmau asa: Atumka Yuse uchiri ainiarme tusa nekamtikramji. 17 Tura Yuse uchiri asakrin, Yus ni uchiri ainautin suramsatas wakera nunaka mash umiktatui. Tura asamtai Cristonu aa nuka mash iinu atinuitai. Tura Cristojai tuke warastasar wakerakrikia, Cristo wait wajakmia nunisrik iisha ju nungkanmaka wait wajaktinuitji.✡

Ukunam atiniun pachis etserkamu

18 Nekasar ju nungkanmasha nukap wait wajayatrik, ukunam tuke wait wajatsuk Cristo pujamunam nekasar warastinuapitji, tu nintimsar pujau asar, ii ju nungkanam wait wajaji nuka jumchikitai, tu nintimsan pujajai. 19 Yus najanamu ainau waring achat mash yamaisha nukap wait wajainawai. Tura ni kintari jeamtai, Cristonu ainautikia ii Apurijai wantinkatnuitji. Tura asakrin Yus najanamu ainauka mash nu kinta jeati tusar nakainawai. 20 Nu nangkamtaik Yus mash pengker najanamaitiat, nuniangka mash pasemarmiayi. Nuka ni neaskeka turunachmiayi. Antsu Yus ukunam ataksha iwiarnarti tusa, aints tunau wajakmiaunum pasemarat tusa tsangkamkamiayi. Tura asamtai mash Yus najanamu ainau nungka iwiarnartin kintan nakainawai.✡ 21 Nu kintati mash Yus najanamu ainauka nungka meseamunam waitnasar jingkiamua nunisarang pujuinau asar, Yuse uchiri ainaujai metek angkan pujusartas nakainawai. 22 Yamaisha Yus mash najanamu ainauka nuwa jateema waitnawa nunisarang wait wajainawai. Iikia nuka nekaji. 23 Antsu chikich najanamu ainaukeka waitninatsui. Iisha nunisrik nukap waitnaji. Yuse Wakani iin pujurtamu wainiatrik, yamaisha wait wajayatrik, Yus ii namangken yapajiatin kinta nakaji. Tura Yuse uchiri asar Yusnum pujustin kinta nakaji.✡ 24-25 Tura Yus: Wi uwemtikratatjarme tinu asamtai, iisha uwemrawaitji. Iikia Cristojai tuke pujustin asakrin, Cristo iinu namangkenka yapajiatnuitai. Tura asamtai iinu namangke yapajiachmau pujayatrik, Yus tímia nunaka umiktatuapi tusar nakaji. Tura Yus nuna yaanchuik umikuitmataikia iikia: Yus nunaka umiktatuapi tichamnawaitji.

26 Ii wait wajakrincha, Yuse Wakani iincha yainmaji. Iikia: ¿Itiur Yus seatnuitji? tusar nekachu arining, Yuse Wakani ii wait wajamurin nekau asa, iikia ¿warintua nuka? nekaatatkamar tujintarning, iin pachitmas Yusen chichartamji. 27 Tura Yuse Wakani Yuse aintsri ainautin pachitmas Yusen sea nunaka Yuska mash anturui, tura ii nintimaurincha mash nekau asa, ni Wakani Yuse wakeramurijai metek seatramkurin mash anturui.

Yuse kakarmarijai mash aa nuka nepetkatnuitji

28 Yus: Wína uchir asaram, wi wakeramur najanataram tusa, iinka eatmaku asamtai, iikia Yus aneen asakrin, tuke iincha pengker awajtamji. Tura asamtai Yus wakera nuka mash pengkeraitai tusar nekaji. 29 Tura asamtai Yus yaanchuik ¿ya wína aintsur atatua? tusa mash nekau asa: Wína aintsur atatrume timiayi. Tura Yus ni Uchirin Apu ata tusa, nuná eemak jakamunmaya inankimiayi. Tura Cristonu ainautinka: Cristoa nunisrumek wína uchir ataram tinu asa, jakamunmaya inantamkitnuitji. 30 Tura Yus nu nangkamtaik: Wína uchir atinuitrume tinu asa iin eatmakmiaji. Tura nekasrum tunaarinchawa nunisrumek ataram tusa, ii tunaarincha sakturmarmiaji. Tura wína uchir asaram, tuke wijai nayaimpinam pujusmintrum turammiaji.

31 ¿Tura nu nekau asar warintajik? Yus iin yainmakrinka, ¿yáki iincha nepetamkataij? 32 Yus ni Uchirin suritramtsuk iincha mash uwemtikramratas jakat tusa akupturmakmiaji. Tura asa ni Uchirijai metek pengker aa nuna mash suramsatnuitji. 33 ¿Yuse aintsri ainautinka yáki tunaawaitme turamtaij? Tu tinamtaisha Yuska pachischatnuitai. Yus ii tunaarin sakturmaru asa: Atumka pengkeraitrume turamji. 34 Tura ¿yáki Cristonu ainautincha jinum epenati turamtinuitai? Cristo Jesús nunaka pengké turashtinuitai. Antsu Ni jarutramkau asa, nunia jakamunmaya nantaki, Yuse untsurinini pujus, iin pachitmas ni Apaachirin seatramji. 35 Cristo iin miatrusang anenmau asamtai ¿yáki iincha akantamkatnuitaij? Ii wait wajakrincha, tura itiurkachmin pujakrincha, Cristo iincha tuke anenmaji. Chikich ainau iin pasé awajtamsartas wakerutminakrincha, tura tsukajai wait wajakrincha, tura entsati yuumakrincha, tura shamrumtinnum pujakrincha, tura iin mantamawartas wakerutminakrincha, Cristo iinka tuke inaitamtsuk anenmaji. 36 Iincha mantamawartas wakerutminau asaramtai, nuna pachis Yuse chichame tu aarmawaitai:

“Yuse nemarniuri asakrin, uwijan maawartas juwinawa nunisarang kintajai metek iincha mantamawartas wakerutminaji.”✡

37 Tura wainiat Yus iin tuke anenmau asamtai, waring achat mash tuke nepetji. 38 Yus iin timiá anenmau asamtai, chikichkisha Yuse anengkratairin jurutramkishtinuitji tusan nekajai. Ii jaakrincha, tura iwiaaku pujakrincha, Yus iincha tuke inaitamtsuk anenmaji. Tura Yuse awemamuri, tura ju nungkanmaya apu ainausha, tura nayaimpinam kakaram ainausha, yamai iruna nusha, tura ukunam atinua nusha, 39 tura yakí iruna nusha, tura nungkanam nitak iruna nusha, tura Yus mash najanamu iruna nusha, waring achat mash Yuse anengkratairin pengké jurutramkishtinuitji. ¡Yus ni anengkratairin ii Apuri Cristo Jesúsa turamurijai paan inakturmasmiaji!

9

Yus Israel ainaun: Wína aintsur ataram tusa eakmauri

1 Wi yamai titatja nuka nintimrataram. Cristonu asan Yuse Wakani wina nintimtikruru asamtai, wína nintirjai nintimraja nuka nekasaintai tusan titatjarme. Tura wait chichamnaka ujaatsjarme. 2 Wína wear Criston umirchau asaramtai, wi wait anentakun tuke napchau nintimsan pujajai. 3 Tura asan wína wear mengkatatnunam wearai tusan, niin uwemtikrachmin ayatnak, niin uwemtikramnawaitkunka, wikia Cristonmaya kanakan ni wait wajaktintrincha juruktasan wakerin ajai. 4 Israela weari ainautin Yus: Wína uchir ataram tusa wakerimiayi. Tura asa Yus ni aintsri ainamunam ni paaniurijai wantintukmiayi. Tura: Wína aintsruitrume timiayi. Tura: Wína chichamur umirtuktaram tusa, Yus ni umirkatin chichaman Moisésnum akupkamiayi. Tura iruntai jeanam wijai iruntrataram timiayi. Tura ukunam atiniun pachis ii weari ainaun chichaman akuptukmiayi. 5 Tura ii juuntri ainamunmaya ni weari ainiaji. Tura Mesíaska Israela weari ainamunam akiina aints wajasmiayi. Tura Mesíaska Yuse Uchiri asa, mash aa nuna apuri asamtai tuke: Ameketme Yusem titinuitji. Nuka nekasaintai.

6 Antsu Israela weari ainau mashkia Yuse aintsrinchu ainawai. Tura wi wear ainau Yuse chichamen umikchau asaramtai, Yuska ukunam atiniun pachis tímia nunaka umikchawaitai tichamnawaitai. 7 Abrahama wearisha mashkia Yuse aintsringkia wajascharmiayi. Antsu Yus Abrahaman chicharak: “Ami uchirmi Isaaca weari ainauk nekasar wína aintsur wajasartinuitai,” timiayi.✡ 8-9 Tura asamtai Isaac akiintsaing, Yus Abrahaman tímia nuka nuwaitai: “Chikich musachti amin jiitatjame. Tura nuningkia nuwem Saraka uchin takakun wainkatatjai,” tu aarmau asamtai, nusha nekaamnawaitji. Antsu aints Abrahama weari ayat, pachitsuk Yuse uchiri wajaschatnuitai. Antsu Yus Abrahaman tímia nunisarang akiinauka nekasar Yuse aintsri ainawai.✡

10 Tura ii juuntri Isaac uchin yajutmak numatik jimiaran yajutmarmiayi. Tura asamtai nuwari Rebeca nu juretik uchin jimiaran jurermiayi. 11-13 Tura asamtai nu uchin jimiaran jureatsaing, Yus Rebecan chicharak: “Eemkauri ni yachiin ekerin umirkatnuitai,” timiayi. Tura asamtai ukunam Yuse chichamen etserin tu aarmiayi. Yus chichaak: “Jacobon aneemiajai. Antsu yachiin Esaún aneechmiajai,” timiayi. Tu aarmau asamtai, Rebeca uchin jureatsaing, nu uchikia pengker aa nuna turachun tura tunaunasha turachun wainiat, Yus ningki wakeruku asa, kichik uchinak pachis: Wína aintsur atatui tusa, aints ainaun mash nekamtikiatas wakerimiayi.✡

14 Nu chicham nintimsar pujakrisha ¿warintajik? Yus pengker nintimias pujatsui ¿tu nintimratnukai? Atsa, tuuka nintimrachminuitai. 15 Yus Moisésan chicharak: “Wi Yus asan, wiki nintimsanak aintsun wait anentratasan wakeraknaka wait anentratnuitjai. Tura aintsun pengker awajsatasan wakeraknaka turatnuitjai,” timiayi. 16 Tura asamtai aints ningki nintimias: Wikia pengker aa nuna takau asamtai, Yuska nekasampi winaka wait anentrurtatua tamatikia, Yuska nu aintsun wait anentatsui. Antsu Yus ningki wakerak aints ainautin wait anentramaji. 17 Tura Yuse aarmauri Egipto apurin pachis tu aarmawaitai. Yus faraónkan chicharak: “Wikia Yus asan, aints ainau wína kakarmarnasha wainkarti tusan, tura ami turamurmin nekaawar, wína naarun pachitsar mash nungkanmaya ainau: Yuska juuntapita turutiarti tusan, amin apu inaikiamiajme,” timiayi.✡ 18 Tura asamtai Yus ningki wakerak aintsun wait anentratnuitai. Tura kichnasha: Nuka wína nintimturchau asa, nuna nangkamasang nintimturchau ati tusa pachischatnuitai.

19 Tura chikich aints ningki nintimias chichaak: “¿Warukakung Yus aints wait wajaktinasha sua? Tura ¿Yus aints tu pujusarti tusa wakeramtaikia itiurkatjik?” wina turutchanpiash. 20 ¿Atumka ya aints asarmea Yuscha pajakrumsha aiktinuitrume? ¿Atumka itiur nintimrume? Nuwe pining najanam, nuwen najaniun chicharak: ¿Waruka aisha najatame timinkai? Atsa, nuka tichamnawaitai. 21 Nuwe najanin nuwen juki ningki wakerak piningkian nekas shiirman najanatnuitai. Tura nuwe ampintraun juki tachaunasha najanatnuitai.✡

22-23 Yus tunau ainaun wait wajaktiniun susatatiat: Aints ainau wína kakarmarun wainkarat tusa tunau ainaun wait wajaktiniun wári sutsuk nukap arus susatnuitai. Tura asamtai Yus aints ainautin wait anentramak, iincha juramkitas: Tuke nayaimpinam wijai pujusmintrum tusa, ningki wakerau asa ni kakarmarin inakturmasmiaji. 24 Yus judío ainautincha: Wína aintsur ataram tusa eatmakmiaji. Tura judíochu ainautirmincha nunisang: Wína aintsur ataram tusa eatmakmiarume. 25 Yuse chichame etserin Oseas naartin nuna pachis tu aarmiayi.

Yus chichaak: “Wikia Yus asan, wína aintsruchu ainaun wína aintsur arti titatjai. Tura aints wína anentsuk puju armia nunasha wína aneetir arti titatjai,” timiayi.

26 Tura mash nungkanmaya ainaun pachis Yus:

“Wína aintsruchuitrume, timiaja nu aints ainaun ukunam: Nekasrum Yus iwiaaku pujustinun sukartinu uchirintrume titinuitjai,” timiayi. Oseas tu aarmiayi.✡

27-28 Tura Yuse chichame etserin Isaías naartin Israel ainautin pachitmas chichaak:

“Yus tímia nunaka miatrusang wári umiktatui. Tura Israel ainau mash nungkanam pujuinau wainiat, Yus wait wajaktiniun akuptuktinuitai. Tura asamtai Israel ainauti yaikmia timiá untsuri ayatrik jumchik uwemratnuitji,” Isaías tu aarmiayi.✡

29 Tura Yus Isaíasan chikich chichamnasha yaanchuik tu aamtikramiayi:

“Yus nekas kakaram aa nuka aints ainautin jumchiksha uwemtikramrachamtaikia, iikia Sodoma yaktanam tura Gomorra yaktanam pujuarmia nunisrik mengkakatnuitji,” tu aarmiayi.✡

Israel ainau Criston nekasampita tinauka uwemrartinuitai

30 ¿Judíochu ainau pachisar warintajik? Judíochu ainau Yus pengker awajsatnun yaanchuikia nintimchau ainayat, Criston nekasampita tinu asaramtai, Yus yamaikia tunaachawa nunisarang pujuinaun jiiawai. 31 Antsu Israel ainau umirkatin chichaman umirkartas wakerinayat umirkatatkamawar tujinkarmiayi. Tura asaramtai Yus niin tunaachawa nunisarang pujuinaun jiischamiayi. 32-33 ¿Waruka tu pujuarmia? Israel ainau Criston nekasampita tutsuk: Pengker aa nu turakrikia, iik uwemratnuitji, nangkamiar tu nintimsar pujuarmiayi. Tura asar Criston umirtan nakitrarmiayi. Tura nuna pachis tu aarmawaitai:

Yus ni Uchirin pachis chichaak: “Wainkataram. Wikia Sión yaktanam kaya juuntan pujsatnuitjai. Wi turamtai aints ainau nu kayanka nakitrartinuitai. Tura nu kayanka tukumkar iyarartinuitai. Antsu nu kayan: Nekas pengkeraitai tinauka pengké natsaararchatnuitai,” Yus timiayi.✡

Tura Cristoka nu kaya tumau asamtai, Israel ainau Criston kajerkar: Nekasampi Yuse Uchirinta tutsuk, Moisésa chichame umirkarkia uwemratatjiapi, tu nintimsar pujuarmiayi.✡

10

1 Yatsur ainautiram umaarutirmesha, tuke wína nintirjai wakerakun, wína wear ainau uwemrarat tusan Yusen seatinajai. 2 Tura wína wear nintimaurin nekajai. Ningki nintimsar Yusen miatrusarang umirkartas wakerinayat ¿itiur Yuse wakeramurin najanamnawaitji? tusarka nekainatsui. 3-5 Moiséscha tu aarmiayi: “Aints Yus umirkatin chichaman umirak Yusen pengker awajsatas wakerakka, Yus tímia nunaka mash nuwatsuk miatrusang umirkatnuitai.” Tu aarmau wainiatrik, aints ainautikia kichkisha Yus umirkatin chichamka nuwatskeka umirkachmiaji. Tura wina wear ainau: ¿Yusen itiur pengker awajsatnuitja? tusar nekainachu asar, ni pengker turamurijai Yusen pengker awajsartas wakerin armiayi. Tura wainiat Yus aintsu tunaarin tuuka sakarchamin asamtai, wi wear ainau Yusen pengkerka awajsacharmiayi. Cristo ningki Yus umirkatin chichaman miatrusang umirkau asamtai, Moisésa chichamen umirkarkia uwemratatjiapi tichamnawaitji. Antsu Cristo nekasampita takurkia, Yuska pengker awajsatnuitji.✡

6 Tura Cristo yaanchuik iin uwemtikramratas tau asamtai, aints ainauti Cristo nekasampita tinu asar: ¿Yáki nayaimpinmasha waka, Cristoncha junisha itati? tuuka nintimrachminuitji. 7 Tura Cristo yaanchuik jakamunmaya nantakin asamtai: ¿Yáki jakau ainamunam waya, Criston jakamunmaya inanki junisha itati? tuuka nintimrachminuitji. 8 Antsu Yus pengker awajsatasar wakerakrikia, Yuse aarmaurijai metek nintimratnuitji. Cristo nekasampita titaram tusar, chicham ii etserji nuka nuwaitai: “Yuse chichame umirtaka yumtichuitai. Nintimjaisha Yus nekasampita tusam, tura jangkemjaisha Yus nekasampita tusam ujaktinuitme,” tu aarmawaitai.✡ 9 Tura asamtai Yus ni Uchirin Jesúsan jakamunmaya inankimia nu nintimtakum, tura jangkemjai: Jesús nekasampi wína apuruita takumka tunaanumiangka uwemratatme. 10 Tura asamtai Jesucristo nekasampita tu nintimtakminkia, Yus aminka pengkeraitme turamtatui. Tura jangkemjai Jesucristo wína apuruitai takumka uwemratatme.

11 Yuse chichame tu aarmawaitai: “Cristo nekasampita tu nintimtina nuka natsaarchartinuitai.”✡ 12 Tura Cristoka judío ainau Apuri asamtai, nuniasha judíochu ainau Apuri asamtai, mash metek ii Apuri seakur: Tunaanumia uwemtikrurta takurningkia, ii Apuri aints ainautin mash metek anenmau asa mash uwemtikramratnuitji. 13 Tura asamtai Yuse chichame tu aarmawaitai: “Aints ii Apurin seak: Uwemtikrurta tamaka uwemtikratnuitai.”✡ 14 ¿Antsu Criston nekasampita tutsuk pujuinauka itiur nijaisha chichasarting? ¿Tura Criston pachisar chichaman antutsuk pujuinauka itiur Criston nekasampita tiarting? ¿Tura aints kichkisha Cristo chichamen etserchamtaikia itiur chikich ainausha antukarting? 15 ¿Tura aints akupinachmaka itiur ningki nintimsarsha Cristo chichamencha etserkarting? Tura ni chichame etserin ainaun pachis tu aarmawaitai: “Aints uwemratin chichaman etserki weenauka, pengker chichaman etserin asar nekasar pengker ainawai.”✡

16 Antsu aints mashkia uwemratin chichaman Criston pachisar nekasampita ticharmiayi. Yaanchuik nuna pachis Isaías tu aarmiayi: “Apuru ¿yáki ii etserkamun antukaria?”✡ 17 Tura asamtai aints ainau Cristo chichamen antuku asar nekasampita tinawai. 18 Antsu wi nintimsan tajai: ¿Wína wear ainau nekasar nu chichaman antukcharmasha? Ja ai, nekasar antukarmiayi. Yuse chichamesha tu aarmawaitai:

“Mash nungkanam Yus ni najanamuri nekamtikiamu asar, mash nungkanmaya ainausha antukarminuitai.”✡

19 Tura: ¿Wína wear ainau nu uwemratin chichaman antukariat, paan nekaawarmakia? Tu inintrusminuitai. Tu inintrinak pujuinaunka wikia tajai: Wína wear ainauka nu chichamnaka antukariat nakitrarmiayi. Moiséscha nuna pachis tu aarmiayi. Yus chichaak:

“Atumka chikich ainau pachisrum: Nuka ii wearinchuitai tayatrumek, nu aints ainau wína aintsur wajasaramtai, atumka nu aints ainaun suwirpiaku jiistinuitrume. Tura chikich ainau pachisrum: Nintimchau ainawai tayatrumek, nu aints ainau wína aintsur wajasaramtai, atumka judíochu ainaun kajerkatnuitrume,”

Yus timiayi. Tu aarmau asamtai, wína wear ainau Cristo chichamen nakitrartinuitai, nunaka taku tawai tusar nekaji.✡ 20 Tura Isaías ni weari ainaun shamtsuk chichaman aatramiayi. Nu aarmauka nuwaitai. Yus judíochu ainaun pachis chichaak:

“Wínaka eatinachiat winaka waitkarmiayi. Tura wína seatinachu wainiatun Wiki wantintukmiajai,” timiayi.

21 Tura ni weari ainaun pachis Isaías tu aarmiayi. Yus chichaak:

“Wína chichamrun nakitin ainaun wína umirtutsuk pujuinau asaramtai, kintajai metek wini winiarti tusan untsumnuyajai,” timiayi.✡

11

Israel ainau jumchik uwemrartin ainawai

1 Tura asamtai ¿Yus ni aintsri ainautin tuke japrama ukurmakmakiaj? Atsa, ukurmakchamiaji. ¿Wikia Israel aintschaukitaj? ¿Tura Abrahama wearinchukitaj? ¿Tura Benjamínka wearinchukitaj?✡ 2 Yus yaanchuik Israela weari ainautin: Wína aintsur ainiarme, tinu asa, ni aintsri ainautinka mash japrama ukurmakchamiaji. ¿Yuse chichame etsernun Elíasan pachis aarmawa nuka antukchamkuram? Elías ni weari ainaun pachis napchau nintimias Yusen chicharak: 3 “Apuru, ami chichammin etserin ainaun mash maawaru asaramtai, wiki ampintrajai. Tura tangku epetincha mash mesrari. Tura asar winasha mantuwartas wakerutinawai,” timiayi.✡ 4 Tamaitiat Yus ayaak: “Nuka tiip, wína aintsrun untsurin maawarmaitiat, siete mil (7,000) ainau Baalan tikishmatrar: Wina Yusruitme tutsuk pujuinawai,” timiayi.✡ 5 Tura yamaisha nunisarang aints ainautin Yus wait anentramak: Wina aintsur ataram tinu asamtai, aints ainauti jumchik Cristo umirkur pujaji. 6 Antsu Yus iin wait anentramau asa, pengker aa nu takachu arining, tunaunumiangka uwemtikramramiaji. Antsu iikia pengker aa nu takau akurningkia, Yus iincha tunaanumiangka uwemtikramrashtinuitji. Antsu iikia pengker aa nuka turichu arining Yus iinka wait anentramau asa uwemtikramratnuitji.

7 Tura asamtai ¿warintajik? Tu uwemrachminun waininayat, wína wear ainau nangkamiar: Wi tuke pengker aa nuna turaknaka uwemratatjapi, tu nintimrarmiayi. Antsu Yus ni eakmau ainautinka uwemtikramramiaji. Antsu chikich ainau Yusen nekasampita ticharu asaramtai, katsuram nintintin arti tusa Yus tsangkamkamiayi. 8 Tura asamtai tu aarmawaitai:

“Nu aints ainauka katsuram nintintin asar, nintinchawa nunisarang pujusarti tusa Yus tsangkamkamiayi. Tura ni jiijai pengker wainminayat, Yus wakera nunaka nekaacharti tusa tsangkamkamiayi. Tura Yus tímia nunaka antukcharti tusa, kuwishincha epetkamiayi. Tura asamtai yamaisha nunisarang ainawai.” Tu aarmawaitai.✡

9 Davidcha Yusen umirtan nakitinaun pachis tu aarmiayi:

“Aints ainau uma umaka tura yuwa yuwaka nakunakut pujuinauka Yusen nakitinau asaramtai, Yus wait wajaktiniun susartinuitai.

10 Tura wainmichua nunisarang Yuse wakeramurin nekatsuk pujusartinuitai. Tura merman entsakua nunisarang tuke wait wajakartinuitai,” tu aarmawaitai.✡

Judíochu ainau Yuse aintsri wajasmauri

11 Tura asamtai atumin iniastasan wakerajrume: Ii juuntri ainau Criston umirtan nakitinau asaramtai, ¿Yus wi wear ainaun tuke ajapa ukukmiakia? Atsa, ukukchamiayi. Antsu ii juuntri ainau Criston umirtan nakitinau asaramtai, Yus judíochu ainaun uwemtikramiayi. Turamtai wína wear ainau nuna wainkar, nusha nunisarang Criston umirtan wakerukarti tusa Yus turamiayi. 12 Tura wína wear ainau Criston umirtan nakitinau asaramtai, Yus judíochu ainaun nekas pengker awajsamiayi. Tura asamtai wína wear ainau ataksha Yusen nekasampita tinauka, nuna nangkamasarang nekasar timiá pengker pujusartinuitai.

13 Judíochu ainautirmin yamaikia nunasha tajarme: Yus wína atumin akuptuku asamtai, wikia Yuse chichamen tuke inaitsuk atumin ujaajrume. 14 Tura nuna turakun, atum uwemrarume nunisarang wína wear jumchiksha nuna nekaawar uwemrarti tusan wakerajai. 15 Tura asamtai Yus wína wear ainaun ajapa ukukiat, mash nungkanmaya ainaun wait anentak: Wína aintsur ataram tinu asa, Yus wína wear ainaun ataksha: Wína aintsur ataram, tamatikia, nuka yaanchuik jakarua nunisarang pujuinayat, jakamunmaya nantaknua nunisarang nekasar pengker nintimsar warasartinuitai. 16 Tura pang eemkar najanamuka Yus susam pengkeraitmataikia, nunia pang ukunam najamusha nunisang pengker atinuitai. Tura numi kangkape pengkeraitmataikia, kanawesha pengker ainawai. Tura asamtai ii yaanchuik juuntri ainau Yusen nekasampita tinu asar, Yuse aintsri wajasaru asaramtai, ni weari ainausha nunisarang ukunam: Yusen nekasampita tusar Yuse aintsri wajasartinuitai.

17 Tura Yuska kichik kichik wina wear ainaun numi kanawe charukmawa nunisang ajapa ukukmiayi. Tura atumin judíochu wainiat Yuska: Wína aintsur ataram tusa, numi íkiakmawa nunisang judío ainaujai metek wína aintsur ataram timiayi. Tura asa Yus judío ainautin pengker awajtamsamia nunisang atumnasha nekas pengker awajtamsamiarume. 18 Tura asamtai judíochu ainautiram, Yuse aintsri ayatrumek nangkamrum: Judío ainaun Yus ajapa ukukin asamtai, wikia judío ainaun nangkamasnak pengke aintsuitjai, tuuka nintimrairap. Antsu tu nintimrataram: Yus judío wearin kichik mash aints ainaun uwemtikratin ati tusa akupkau asamtai, judíochu ainauti yamaikia Yuse aintsri ainiaji, tu nintimrataram.

19 Turayatrumek atumka: Yus iinka: Wina aintsur ataram turamtias, judío ainaun ajapa ukukmiayi, tu nintimsaram pujakrumningkia, wikia tajarme: 20-21 Wína wear ainausha Yus tímia nunaka nekasampita tichau asaramtai, Yus niin ajapa ukukmiayi. Antsu atumin: Wína aintsur ataram, titaska wína wear ainaun ajapangka ukukchamiayi. Antsu atum Yus tímia nunaka nekasampita tinu asaram, Yuse aintsri wajasurme. Wína wear ainau Yuse aintsri ainayat, Yus tímia nunaka umirkacharu asaramtai, Yuska niin ajapa ukukmiayi. Tura asamtai atumsha Cristo umirat inaisakrumningkia, atumnasha ajaprama ukurmaktinuitrume. Tura asamtai wikia nu aints ainaun nangkamasnak timiá pengkeraitjai, tuuka nintimsairap. Antsu wainkataram. 22 Tura asaram tu nintimsaram pujustaram: Yus aints ainaun mash aneayat, ni umirkacharu ainaunka wait wajaktiniun susatnuitai. Tura atumka Yus umirkuram pujakrumningkia, atumin wait anentramak ajapramangka ukurmakchatnuitrume. Antsu Yuse wait anengkratairi nintimtsuk, tura ni umirtsuk pujakrumningkia, wína wear ainaujai metek atumnasha ajaprama ukurmaktinuitrume. 23 Tura wína wear ainau ataksha Yusen nekasampita tinamtaikia, Yus: Ataksha wína aintsur ataram titinuitai. Tura asamtai wína wear ainau yamaikia Yusen umirkacharu ainayat, ataksha Yuse aintsri wajasartinuitai. 24 Antsu atumka yaanchuikia Yuse aintsri acharmin wainiat, Yus atumin pachitmas: Wína aintsur ataram tusa wakerimiayi. Tura ii juuntri ainau yaanchuik Yuse aintsri ainayat, Yus tímia nunaka umikcharu ainau wainiat, ukunam ni weari ainaun chicharak: Atumsha wína chichamur umirkurmeka, wína aintsur atinuitrume titinuitai.

Israel ainau ukunam ataksha uwemrartin ainawai

25 Tura asamtai yatsur ainautiram, wikia nekawaitjai, tu nintimsaram pujusairap tusan nunasha tajarme. Chikich ainau nuna nekaachminun wainiat, Yus nu chichamnaka nekamtikruamiayi. Nu chichamka nuwaitai: “Wína wear ainau jumchik Criston umirkaru pujuinaing, chikich ainau katsuram nintintin asar, Criston umirtan nakitinawai.” Tura judíochu ainautiram: Cristo umirkuram pujakrumningkia, wína wear ainausha katsuram nintimtain inaisar Criston umirkartinuitai. 26 Tura asamtai Yuse chichamesha tu aarmawaitai:

“Sión yaktanmaya atumin uwemtikramratin taamtai, Jacobo weari ainautirmi tunaarin mash japitramratnuitrume.”✡

Tu aarmau asamtai Yus Israel ainautin mash tunaanumia uwemtikramratnuitji. 27 Nuniasha tu aarmawaitai:

“Wína aintsur ainau tunaarin mash sakturan nijai yamaram chichaman najanatnuitjai,” Yus timiayi.✡

28-29 Tura wína wear ainau uwemratin chichaman pachis nekasampita tichau asar, Yuse nemasea nunisarang ainawai. Tura asaramtai atumka mash uwemratin chicham Cristo pachisrum antukmiarume. Tura wainiat Yus tímia nunaka mash umiktinuitai. Yaanchuik ii juuntri ainaun Yus chicharak: Wi Yus asan, atumi weari ainaun pengker awajsatnuitjai, tu tinu asa, ni tímia nunaka yapajiachmin asamtai, wína wear ainau tuke Yuse aneetiri ainawai. 30-31 Tura asamtai yaanchuik Yus umirtsuk pujuyarme nunisarang wína wear ainau yamaikia Criston umirtsuk pujuinawai. Tura yamaikia atum Cristo umirkau asakrumin, Yus atumin wait anentramramia nunisang wína wear ainauncha wait anentratnuitai. 32 Aints ainau mash metek jingkiamua nunisarang Yusen umirkartatkamawar tujinkaru asaramtai, Yus aints ainaun mash wait anentak tunaunumia uwemtikratnuitai.

33 Maj ¿Yus timiá pengkerchaukai? ¿Warina Yuscha nekatsua? Aintstikia Yuse nintimauringkia pengké nekaachminuitji. Tura ¿Yus warina turawa? tusarsha iisha nekaachminuitji. 34 ¿Yus itiur nintimua tusarsha yáki nekaat? ¿Tura yáki Yusen nuiniarat?✡ 35 ¿Tura yáki Yus pengker awajtusat tusasha akiimiakminui? Nuka pengké turachminuitai. 36 Yus mash aa nuna ningki najanamu asar ninu ainawai. Tura mash najanamu ainau wína pengker awajtusarmi tusa Yuska najanamiayi. Tura asamtai iisha tuke inaitsuk Yus pengker awajsarmi tajarme. Nekasaintai.✡

12

¿Yus itiur miatrusrisha umirkatnuitji?

1 Yatsur ainautiram umaarutirmesha, Yus atumin miatrusang wait anentramrau asamtai nunaka tajarme: Atumka Yusnau asaram, tura atumek wakerau asaram, Yus pengker awajsataram. Iwiaaku pujakrum, wína namangkur Yusnawaitai tusaram Yuse wakeramuri najanataram. Tu pujakrumka, Yus nekasrum pengker awajsatnuitrume. Yus tu pujustaram tusa wakerawai. 2 Nunia tajarme: Ju nungkanmaya ainau nintimina nunisrumka nintimrairap. Antsu Yus wína nintimaurun yapaijturat tusaram tsangkamkataram. Tu pujau asaram Yuse wakeramuri nekas pengkeraitai tusaram, tura itiur Yusen pengker awajsatnuitja tusaram, tura ¿itiur Criston miatrusnak umirkatnuitja? tusaram nekaamnawaitrume.

3 Tura Yus wína pengker awajtusu asa: Wina chichamur etserkata turutin asamtai, wisha atumin tajarme. Atumka nangkamrum: Wikia chikich ainaun nangkamasnak pengkeraitjai tuuka nintimrairap. Antsu tupin nintimsaram Yus: Wína nekasampita turuttiaram turamin asamtai, nu takatcha takakmastatji, titinuitrume. 4 Iinu namangkesha warukuita tusar nintimrarmi. Iinu namangke kichkitiat muchitmau untsurintai. Tura metekchau ainawai. 5 Tura asamtai Cristonu ainautikia untsuri ayatrik, kichik aintsu namangkea nunisrik aji. Tura Cristonu asar mai nuwamtak yuumaniaji.✡

6 Yus ii takatrinka metekchau ati tusa, ni wakera nunisang iin suramsau asamtai takat takakmastinuitji. Tura asakrin: Wína chichamur etserkata turamataikia, Yus nekasampita tinu asar, ni wakera nunisrik ni chichamengka etserkatnuitji. 7 Tura Yus: Wína umirtuku ainau tuke yaingtaram turamataikia, ni wakera nunisrik chikich ainau yaingtinuitji. Tura Yus chikich ainau: Wína chichamur nuiniartaram turamataikia, ni wakera nunisrik ni chichamesha nuiniartinuitji. 8 Tura: Chikich ainau wína miatrusarang umirtukarat tusaram kakamtikrataram, Yus turamataikia, ni wakera nunisrik chikich ainausha kakamtikratnuitji. Tura chikich ainau yuumamuri susataram, Yus turamataikia, wína pengker awajtusarat, tuuka nintimtsuk, yuuminak pujuinau ni yuumamurisha tuke susatnuitji. Tura Yus chikich ainau wainin ata turamataikia, wikia apuitjai, tuuka nintimtsuk, antsu Yus wakera nunisrik chikich ainausha wainkartinuitji. Tura Yus: Wait wajainau yaingtaram, turamataikia, iikia pengker nintimsar wait wajainausha yaingtinuitji.✡

Cristonu ainautikia chikich ainau pengker awajsatnuitji

9 Nunasha tajarme: Chikich ainaujai suwirpiaku jiinitsuk nekasrum aneenitaram. Turaram pasé aa nuka nakitakrum, pengker aa nuke turataram. 10 Tura wait anengkratin asaram, Cristonu ainau aneen ataram. Tura wikia mianchawaitjai tusaram pengker nintimtunisrum pujustaram.

11 Ii Apuri Cristo pengker awajsatasrum, ni takatrin atumin suramsamia nuka nakimtsuk, antsu ii Apuri wakera nunisrumek kakaram wajasrum turataram.

12 Atumka pengker nintimsaram: Cristojai tuke pujustatjiapi tusaram warastaram. Tura wait wajakrumsha napchauka nintimtsuk pujustaram. Antsu tuke inaitsuk Yus seataram.

13 Cristonu ainau yuuminak pujuinausha yaingtaram. Tura aints iraak taamtaisha yurataram, tura wini kanurta titaram.✡

14 Atumin pasé awajtaminamtaisha yapaijtsuk: Yus wait wajaktiniun susati tutsuk, antsu Yus yainmakti titaram.✡

15 Cristonu ainau warainamtaikia, atumsha nunisrumek warastaram. Tura wake mesekar juutu pujuinamtaisha, atumsha nunisrumek wake mesekrum juutiaram.

16 Chikich aints ainaujai pengker nintimtunisrum pujustaram. Tura wikia miajuitjai, tuuka nintimtsuk asataram. Antsu wikia mianchawaitjai titaram. Tura atumek: Wikia mash nekajai, tuuka nintimtumasairap.

17 Aints atumin pasé awajtaminamtaisha: Wisha yapaijkiataj tuuka nintimsairap. Antsu mash metek ainiaji tusaram pengker aa nu turataram. 18 Chikich ainaujai kajernaitsuk pengker nintimtunisrum: Angkan pujusmi tusaram wakerin ataram. 19 Wína aneetir ainautiram, atumin kajertaminamtaisha atumka yapaijtsuk, antsu Yus ningki wait wajaktiniun susati tusaram inaisataram. Yuse chichame tu aarmawaitai. Yus chichaak: “Tunau ainaun yapaijkiatnunka wiitjai. Wiki wait wajaktinnaka sukartinuitjai,” tawai.✡

20 Yuse chichame tu aarmau asamtai, atumi nemase yaparinamtaisha yurataram, tura kitaminamtaisha umutisha artaram. Tu pujakrumka, atumin pasé awajtamina nu inatsaartinuitrume.✡ 21 Tura asamtai aints atumin pasé awajtaminamtaisha: Wisha nunisnak yapaijkian pasé awajsataj, tuuka nintimsairap. Antsu atumin pasé awajtamina nuka pengker awajsataram.

13

1 Nunasha tajarme: Apu ainau aints ainaun inararti tusa, Yus pujsamu ainawai. Tura Yus wakerau asamtai aints ainaun ínainawai. Tura asamtai atumka apu ainau mash umirkatnuitrume. 2 Tura Yus apu ainaun: Aints ainaun inararti tusa pujsamu asaramtai, aints apun umirtsuk puja nuka Yusnasha umirtsuk pujawai. Tura asa wait wajaktinasha jukitnuitai. 3 Tura pengker aa nuna turinauka apu ainaun shamkarchatnuitai. Antsu pasé aa nuna turinauka apu ainaun shamkartinuitai. Apu ainaun shamtsuk pujustasrum wakerakrumka, pengker aa nu turataram. Turakrumin apu atumin pengker nintimturmastinuitrume. 4 Yus apu ainaun nangkamniaka pujsachmiayi, antsu aints ainaun yaingkiarmi tusa, tura pasé takau ainaun wait wajaktiniun susarmi tusa, Yus apu ainaunka pujsamiayi. Tura asamtai pasé turakrumka, apu ainau nekasrum shamkatnuitrume. 5 Tura Cristonu asaram, apu ainausha tuke umirkatnuitrume. Tura wait wajaktin juki tusaram, tura nuna nangkamasrik pengker nintimsar pujusmi tusaram, apu ainausha tuke umirkatnuitrume. 6 Tura asakrumin Yus: Aints ainau pengker pujusarti tusa, apu ainaun akupkau asamtai, apu ainau Yuse inatiri asar, ni aintsri ainaun akikiartas atumnian kuikiancha juwinawai.

7 Apu ainau ni takatrin takasarti tusar, ni aintsrin akupinak: Apu akiktaram tinamtaikia nakiarairap. Tura apu atumin mash takakmastaram tinamtaisha, nakimtsuk nu takatka takakmastaram. Juun apu chikich ainauncha: Apu ata tusa inaikiamu asamtai, pajakrum aitsuk umirkataram. Tura apu ainau Yus inaikiamu asaramtai, pengker awajsataram.✡

8 Atumka tumash akurmeka, atumi tumashri nakimtsuk akimiaktaram. Tura tuke inaitsuk mai aneenin ataram. Aints chikich ainaun tuke aneak pujakka, Yus umirkatin chichaman Moisés aarmia nunaka mash umiawai. 9 Yus Moisésan umirkatin chichaman aamtikramia nuka nuwaitai: “Chikicha nuwari wainiatrum tsanirmawairap. Tura aints maawairap. Tura kasamkairap. Tura waitruwairap. Tura chikichnau aa nusha wakerukairap,” tu aarmawaitai. Tura mash irurar kichik chichamjai timinuitai. Nu chichamka nuwaitai: “Atumi namangke anearme nunisrumek chikich ainausha aneetaram.”✡ 10 Aints chikich ainaun aneauka paseeka awajtsui. Tura asa Yus umirkatin chichaman mash miatrusang umiawai.

11 Iikia nu nangkamtaik Cristo nekasampita tusar: Nukap arus ii Apuri Cristo iin juramkitas tatinuitai timiaji. Antsu yamaikia aints kanur kuraat shintawa nunisrik: Cristo tatanak wajasi tusar paan nintimratnuitji. 12 Ii Apuri tatanak wajasu asamtai, tunau ainau teenam pasé turina nuka inaisarmi. Tura paaniunam pujuinawa nunisrik paan nintimsar tunau nepetkaru armi. 13 Tura asar paaniunam pujuinawa nunisrik pengker nintimsar pujusarmi. Tura nampetcha nampetsuk, tura jampetcha jampetsuk, tura tsanirmatcha tsanirmatsuk, tura jiyaanitcha jiyaanitsuk, tura suwirpiaku jiinitsuk asarmi. 14 Tura atumka ii Apuri Jesucristonu asaram, ni kakarmarijai atumi namangke wakera nuka nepetkaram, Cristo wakera nunisrumek pujustaram.✡

14

Cristonu ainau pachisrum pasé chichakairap

1 Aints Cristonu ainiayat mianchau wajainamtaisha nujai iruntrataram. Tura: Ameka Cristo umirat inaisame tiirap. 2 Nintimrataram. Chikich aints ainau: Mash aa nu páchitsuk yuwatnuitji tinawai. Antsu chikich ainau Cristonu ainayat tenapkesar nekainachu asar: Kuntinu namangken yuwanka, tunau wajasai tu nintimsar kuntinu namangken yutsuk pujuinawai. 3 Tura mash yuuka namangken yuchaun pachis: Nuka nintinchawaitai tichatnuitai. Antsu Yus nu aintsun pachis: Wina aintsruitai tinu asamtai, namangken yuchauka namangken yuun pachis pasé chichaschatnuitai. 4 Atumka chikich aintsu inatiri pachisrum: ¿Inatiram tenap umirtamtsui titinkitrum? Atsa, nuka tichamnamnawaitrume. Antsu inakratin ni inatirin pachis: Wina pengker umirtawai, turachkusha pengkerka umirtatsui, ningki titinuitai. Tura asamtai ii Apuri Cristosha: Nekasar pengker pujusarti tusa, ningki ni inatiri ainaun nintimtikratnuitai.

5 Tura chikitcha nintimrarmi: Cristo umirin chichaak: Nu kintati Yus maaketai titasar iruntratnuitji, tu nintimui. Antsu chikichka: Kintajai metek tuke Yusen maaketai titasar pachitsuk iruntratnuitji, tu nintimui. Tura metekchau nintimsar pujuinayat, mai metek ¿ni nintimaurinka itiurak awa? tusar, ningki nekaamawartinuitai. 6 Aints nu kintati Yusen maaketai titasar iruntratnuitji tinauka Yusen pengker awajsartas tu nintiminawai. Tura kintajai metek Yus nintimratnuitji tinauka nusha nunisarang Yusen pengker awajsartas wakerinawai. Tura Cristo nemarin pachitsuk mash yuuka Yusen maaketai tusa yuwawai. Tura chikich aints kuntinu namangken yutsuk pujausha nunisang Yusen maaketai tawai.✡

7 Tura asamtai Cristonu ainautikia iik nintimsarkia iwiaaktsuji. Antsu Yus wakerau asamtai iisha iwiaakji. Tura Yusnau asar: Nu kintatiapi jakatatja tumamchatnuitji. 8 Iwiaaku pujakrikia, ii Apuri pengker awajsatasar pujaji. Tura jaakrisha, ii Apuri wakerau asamtai jakatnuitji. Tura asamtai iwiaaku pujakrisha, nuniasha jaakrisha tuke ii Apuri Cristonuitji. 9 Cristo ni umirin jakaru ainaun Apuri atas, tura ni umirin iwiaaku ainautin Apuri atas jarutramkamiaji. Nunia ataksha tuke iwiaaku pujustas nantakmiayi. 10-11 Yuse chichame tu aarmawaitai. Yus chichaak:

“Wikia nekasan tuke iwiaaku pujau asamtai, mash aints ainauka wína tikishmatrurar: Ameketme Yusem turutiartinuitai,” tawai.✡

Tu aarmau asamtai, Yuse kintari jeamtai, Yus pujamunam naka wajasakrinkia, mash aints ainautinka Yus ii takatrincha, tura ii nintimaurincha itiur ainawa tusa nekaamtikramatnuitji.

Tura asamtai ¿waruka Cristonu ainau pachismesha: Nuka mianchawaitai tame? Tura chikich Cristonu ainau pachismesha ¿waruka nakitajai tame? 12 Tura asamtai Yus iin ininmakrin, ii turamu pachisar kichik kichik iik ujaktinuitji.✡

Cristonu ainau tunau wajasai tusaram wainkataram

13 Tura asar chikich ainaun pachisar: ¿Waruka ainawa? tuuka nintimtunitsuk pujusarmi. Antsu Cristonu ainau tunau wajasarai tusar, tura Cristo nemartan inaisarai tusar tupin nintimratnuitji. 14 Ii Apuri Jesús wína nekamtikruau asamtai, Yus najanamuka paseeka atsawai tusan nekajai. Antsu aints: Nu yutan yuwinauka tunau turinawai, tu nintimias pujayat, nu yutancha yuwakka nekas tunau nintimias yuwawai. 15 Tura atumi yutairi pachitsuk yuwau asakrumin, Cristo nemarin nuna wainak, tunau nintimias pujamtaikia, nu aints tunau nintimtikrau asaram, nu aintska aneetsuk pujarme. Antsu Cristo nu aintsun aneau asa, niincha uwemtikratas jakamiayi. Tura asamtai atumi yutairi pachitsuk yuwakrumka, chikich aints Criston umirtan inaisai tusaram wainkataram. 16 Tura asaram atumka: Wi turaja nuka pengkeraitai tarumning, chikich ainau atumi turamurin pachisar paseetai turutiarai tusaram inaisataram. 17 Yuse aintsri ainautikia ¿warí yuta nekas pengkeraita, tura warí umutiya nekas pengkeraita? tuuka nintimtsuji. Antsu Yuse Wakani ii nintin engkemturmau asamtai, Yusnum pujustasar tunau nintimtsuk Yus wakera nunisrik angkan pengker nintimsar pujustin asar tuke warastinuitji. 18 Criston tu umirkar pujuinauka Yusnasha tura aints ainauncha pengker nintimtinawai.

19 Tura asamtai chikich aints ainaujai kajernaitsuk angkan aneenisar pujusarmi tusar, tura Cristo miatrusrik umirkarmi tusar pengker nintimtunisar pujusarmi. 20 Yus ii yutairincha pachis: Pengkeraitai tau wainiat, Cristonu ainau: Nu yutaka paseetai tamatikia, atumka nu yutai pachitsuk yuwau asaram, nu aintska tunau nintimtikratnuitrume. Tura asamtai Cristonu ainau Yusen umirtan inaisarai tusaram, atumi yutairi páchitskeka yuwairap. 21 Iikia kuntinu namangkesha pachitsuk yuwau asakrin, tura ii umutirisha pachitsuk umau asakrin, Cristonu ainau tunau nintimsar pujuinamtaikia, tura Criston miatrusar umirtsuk pujuinamtaikia, kuntinu namangkengka yuwashtinuitji, tura ii umutirisha umurchatnuitji. Tura Cristonu ainau tunau nintimrarai tusar, tura Criston umirtan inaisarai tusar, ii wakeramuringkia najanashtinuitji. 22 Yus ii yutairin mash aa nuna najanau asamtai, mash yuwamnawaitji tu nintimsaram pujakrumka, tuke inaitsuk tu nintimsaram pujustaram. Atumka Yus nintimtakrum, mash aa nu turakrumka, Yuska waramtiksatnuitrume. 23 Antsu nu yuta yuwaknaka tunau wajaschatjash tu nintimsaram yuwakrumka tunau wajarme. Tura asamtai waring achat mash pachisrum: Nunaka turashtinuitjai, tu nintimsaram pujayatrum, nu turakrumka tunau wajarme.

15

Atumi wakeramuri najantsuk, chikich ainausha pengker awajsataram

1 Nunasha tajarme: Aints Cristonu ainayat mianchau wajainauka iijai metek nintimtsuk pujuinau wainiatrik Cristo miatrusrik umirkautikia nu aints tunau nintimsarai tusar yaingtinuitji. Tura ii wakeramuringkia turashtinuitji. 2-3 Cristoka ni wakeramurinka turachmiayi. Antsu Yuse chichame niin pachis aarmaunka mash umikmiayi. Nu aarmauka nuwaitai: “Amin kajertaminak pasé chichartamkartas wakeriarmia nuka wína turutinak tiarmiayi,” timiayi. Tu aarmau asamtai chikich aints ainau Criston miatrusarang umirkarat tusar, ii wakeramuringkia najantsuk chikich ainau pengker awajsatnuitji. 4 Yaanchuik Yus ni chichamen etserin ainaun aamtikramia nuka iin nuitamratas aamtikramramiayi. Tura asa: Wait wajakrumsha napchauka nintimtsuk antsu pengker nintimsaram pujustaram tusa Yus nintimtikramji. Tura asamtai iinu Apuri tatintri nakakur warastinuitji. 5-6 Yuska ii Apuri Jesucristo Apaachirintai. Tura asamtai mash metek nintimsaram ii Apuri maaketai titaram. Yus: Wína miatrusrumek umirtuktaram, tura pengker nintimsaram pujustaram tusa iin nintimtikramji. Tura asamtai Cristo Jesús pujumia nunisrumek, mash metek pengker nintimtunisrum pujustaram tusa wakerawai. Yus tu pujustaram tusa atumin yainmakarti.

Uwemratin chicham judíochu ainamunam etserkamuri

7 Cristo Yusen pengker awajsatas iincha pengker awajtamsamiaji. Tura asamtai atumsha nunisrumek chikich ainaujai pengker awajnaisataram. 8 Nunasha tajarme: Iinu yaanchuik juuntri ainaun Yus: Wi nunaka turatatjai tinu asa, ni tímia nunaka mash umiktas, tura judío ainautin nuna nekamtikramatas, ni Uchirin Criston judío ainautin yaingti tusa akupturmakmiaji. 9 Tura nukap arus judíochu ainaun wait anentau asa nusha nunisarang: Yus juuntaitai tiarat tusa Cristo tamiayi. Judíochu ainaun pachis Yuse chichame tu aarmawaitai:

Cristo ni Apaachirin chicharak: “Tura asan mash nungkanmaya ainau iruntramunam amin: Ameketme juuntam titatjame. Tura amin naarmin pachisan kantan kantamruatjame,” timiayi.✡

10 Tura chikich aarmausha nuwaitai:

“Mash nungkanmaya ainautiram, Yuse aintsri ainaujai iruntraram warastaram.”✡

11 Tura chikich aarmausha nuwaitai:

“¡Mash nungkanmaya aints ainautiram ii Apuringkia: Ameketme juuntam titaram!”✡

12 Tura Isaías Jesúsan pachis tu aarmiayi:

“Davidta apari Isaí naartinu weari kichik wantinkatnuitai. Nuka mash nungkanmaya apuri atinuitai. Tura mash nungkanmaya ainaun uwemtikratin asamtai niin pachisar: Nekasampi iin uwemtikramratatji tiartinuitai.” Tu aarmawaitai.✡

13 Tura Yus iin uwemtikramratin asamtai, nu nakaji tusaram, nekasampita tinu asakrumin, Yus atumin nukap waramtikramsarti. Tura angkan pengker nintimsaram pujustaram tusa nintimtikramrarti. Tura nekasnapi Yusnum pujustatja titaram tusa, Yuse Wakani ni kakarmarijai atumin pengker nintimtikramrarti tusan tajarme.

14 Yatsur ainautiram umaarutirmesha, atumi nintijai pengker nintimtunisrum pujarme, tura Yus atumin ni nekamtairin suramsau asamtai, atumsha Yuse chichame tu umirkataram tusaram, mai nuwamtak chicharnaikiatnusha nekarme, wikia tu nintimsan pujajai. 15 Turayatun atum kajinmakiram tusan, atumin nintimtikratasan nekasan paan aarmajai. Yus wína chichamur etserkata tusa, akuptuku asamtai nunaka aatjarme. 16 Jesucristo judíochu ainamunam wína chichamur paan etserkata tusa akuptuku asamtai, tura Yuse Wakani nintirun engkemturau asamtai: Yus pengker awajsaram nekasrum ninu atinuitrume tusan, Yus nu chichaman judíochu ainaun nekamtikiatas wakerau asamtai, wikia Yusnum uwemratin chichaman ujayajai.

17 Tura Cristo Jesúsnau asan, wikia pengker nintimsan: Yuse wakeramurin najanau asan, ni takatrin miatrusnak takau ayajai timinuitjai. 18-19 Tura wiki nintimsanka nunaka tatsujrume. Wikia Yuse chichamen etserkun, Yuse Wakani wína kakamtikruru asamtai, aints wainchatai takatnasha turinuyajai. Tura Jerusalénnumian nangkaman, Yuse chichamen etserkin weakun, Iliria nungkanmasha jean, judíochu ainau Criston umirkarat tusan, tuke inaitsuk uwemratin chichaman Cristo pachisan etsernuyajai. 20-21 Yuse chichame tu aarmawaitai:

“Yuse chichamen pengké antukcharu ainau nekaawartinuitai. Tura pengké antukcharu ainau nu chichamnaka tu awai tusar nintimrartinuitai.”✡

Nu aarmawa nunisnak wikia chikich aints Cristo chichamen yaanchuik etserkarmia nuningkia etsertan nakitnuyajai, antsu Cristo chichamen antukcharu ainamunam uwemratin chichaman tuke etserkatasan wakerinuyajai.

Pablo Romanam wetas nintimramuri

22 Tura asamtai atumin irastasan nukap wakerayatun winitatkaman tujinnuyajai.✡ 23 Tura yamaikia Yuse takatrin juningkia mash umisu asan, tura untsuri musach atumin irastasan wakerau asan, 24 yamaikia Españanam wetasan wakerakun, atumniasha jiistasan wakerajrume. Tura atumin jeanka, jumchik atumjai wararnaisarmi tusan wakerajrume. Nunia weta tusaram winaka yainkamnawaitrume. 25-26 Macedonia nungkanmaya ainau tura Acaya nungkanmaya ainausha Jerusalénnum Cristonu ainau yuuminak pujuinaun yaingkiartas kuik akuptuktai tinau asaramtai, yamaikia Cristonu ainau Jerusalénnum pujuinaun ni yuumamurin susartasan weajai.✡ 27 Ningki nintimsar kuikian akupkartas wakeriarmiayi. Jerusalénnumia Cristonu ainau yaanchuik judíochu ainamunam Cristo chichame etsernun akupkarmia nutiksarang yamaikia judíochu ainausha Jerusalénnumia Cristonu ainau yuumamurincha susartinuitai. Nuka nekas pengkeraitai.✡ 28 Tura asamtai wikia Jerusalénnum jeanka, tura nuni pujuinaun kuikian mash susanka, nunia jiinkin, nu wekaamurnasha umisan, nuniangka Españanam wetasan, atumniasha jiitatjarme. 29 Cristo wína akuptuku asamtai, atumin jeanka nukap kakamtikratatjarme tusan nekajai.

30 Yatsur ainautiram umaarutirmesha, ii Apuri Jesucristonu asakrumin, tura Yuse Wakani: Aneenisrum pujustaram tusa, iin yainmaktin asamtai, tuke inaitsuk winasha Yusjai yainkataram. Tura wína pachittsaram Yus nukap seatritaram tajarme. 31 Tura Yus seakrum: Judea nungkanam wekaaksha, Cristo umirkacharu ainamunam Yus uwemtikrati tusaram seatritaram. Tura Jerusalénnumia Cristonu ainau yuuminak pujuinausha kuikian pengker nintimsar jukiarat tusaram Yus seataram. 32 Nunia Yus wakeramtaikia, wisha atumin jean, atumjai iruntran warasan jumchik ayamsatnuitjai. Nu pachisrum Yus seatritaram. 33 Yus angkan pengker pujustinasha sukartin aa nuka atumjai mash pujusti tajarme. Nuke ati.

16

Pablo aints ainaun chichaman akuptukmauri

1-2 Ju papin aaran umisan, ii umaji Febe naartinun atumin akuptajrume. Juka Cencrea yaktanmaya ainaun untsuri yain ayayi. Tura wisha nu yaktanam pujamtai, winasha yainuyayi. Tura asamtai Cristonu ainaun tuke yaininawa nunisrumek ii Apuri naarijai ii umaji pengker yaingtaram, tura ni yuumamurisha mash susataram tajarme.

3 Tura umaar Priscilan, tura aishrin Aquilancha chichaman akuptajai. Nuka Cristo Jesúsnau asar, wijai miatrusarang takau ainawai.✡ 4 Yaanchuik wína mantuwartas wakerutinamtai, nuka wína surimrukarmiayi. Tura asaramtai wisha niincha maaketai tajai. Antsu wikikia nunaka tatsujai, antsu judíochu Cristonu ainausha mash nunisarang tinawai. 5 Tura ni jeen Cristo chichamen antukartas iruntraru ainautirmincha mash chichaman akuptajrume. Wína aneetir Epeneton chichaman akuptajai. Wi Asia nungkanam Cristo chichamen etsermatai, nuka nuwá eemak Criston umirkamiayi. 6 Tura umaar Marínasha chichaman akuptajai. Nuka atumin yainmaktas nukap takakmasmiayi. 7 Tura wína wear ainaun Andrónicon, tura Juniasnasha chichaman akuptinajai. Nuka wína nangkatukar nuwá eemkar Criston umirin armiayi. Tura wijai tsaniasar kársernum engkemawarmiayi. Tura Cristo nuiniatiri ainaujai Cristo takatrin miatrusarang takakmasarmiayi.

8 Tura Ampliatoncha chichaman akuptajai. Nuka ii Apuri Cristonu asa wína aneetiruitai. 9 Tura Urbanoncha chichaman akuptajai. Nuka wijai Cristo takatrin takakminuyayi. Tura wína aneetir Estaquisnasha chichaman akuptajai. 10 Tura Apelesnasha chichaman akuptajai. Nuka Criston miatrusang umirkawaitai. Tura Aristóbulo jeen pujuinauncha chichaman akuptinajai. 11 Tura wína wearun Herodiónan chichaman akuptajai. Tura Cristo umirin Narciso naartinu jeen pujuinauncha chichaman akuptinajai. 12 Tura umaarun Trifenan, tura umaarun Trifosancha chichaman akuptinajai. Nuka ii Apurin umirin asar Yuse takatrin takakminawai. Tura ii aneetiri umaji Pérsidan chichaman akuptajai. Nuka ii Apuri takatrin takaak wait wajamiayi. 13 Tura ii yachi Rufoncha chichaman akuptajai. Nuka ii Apurin miatrusang umirnuyayi. Tura ni nukurincha chichaman akuptajai. Nuka wína nukurua tumawaitai.✡ 14 Tura Asíncriton, tura Flegontencha, tura Hermesnasha, tura Patrobasnasha, tura Hermasnasha; tura Cristonu ainaun nijai iruntrar pujuinauncha chichaman akuptinajai. 15 Tura Filólogoncha, tura Juliancha, tura Nereoncha, tura ni umajincha, tura Olimpasnasha, tura Cristonu ainau nijai iruntrar pujuinauncha mash chichaman akuptinajai.

16 Cristonu ainautiram, mash pengker nintimtunisrum aneenisrum: ¿Pengkerak pujaram? titaram. Cristonu ju nungkanam iruntrar pujuinauka mash atumin: Pengker pujustaram tusar chichaman akupturminawai.

17-18 Yatsur ainautirmin umaarutirmincha, nunasha tajarme: Aints niish nintimsar Cristonu ainaun anangkinak: Kanakrum pujustaram tusar atumin pasé awajtaminamtaisha, nu aints ainau wainkataram. Ii atumin nuiniarmiaji nunaka nuininatsui. Tura ii Apuri Jesucristoncha umirinatsui. Antsu ni wakeramurinak najaninawai. Tura pengker chichainayat, papi nekachu ainaun anangkinawai. Tura asamtai nu aints ainau wainkaram, atumka nuwakai tusaram, tura kanakar pujusai tusaram, nu aints ainaujai iruntrairap. 19 Antsu atumka Cristo chichame tuke umirkau asakrumin, aints ainau nunasha mash nekainau asaramtai, wikia atumin nintimtusan waraajai. Tura pengker aa nuka turataram, tura pasé aa nuka nintimtsuk asataram tusan wisha wakerajai. 20 Iwianchi apuri Satanás wári nepetkataram tusa, Yus nekas angkan pengker nintimratnun sukartin aa nuka atumin kakamtikramratatrume. Ii Apuri Jesús atumin yainmakarti tajarme.

21 Timoteo wijai Yuse takatrin takakmau asa, atumin chichaman akupturmarme. Wína wear ainau Lucio, tura Jasón, tura Sosípatersha atumin chichaman akupturminawai.

22 Ju papin aarja juka wiitjai Tercioitjai. Wisha ii Apuri naarin pachisan chichaman akuptajrume.

23 Tura Gayo chichaman akupturmarme. Wikia nuna jeen pujajai. Tura Cristonu ainau Yuse chichamen antukartas ni jeen tuke kauninawai. Tura ju yakta kuikiari wainusha, Erasto naartin, tura ii yachi Cuarto atumnasha chichaman akupturminawai.✡ 24 Ii Apuri Jesucristo atumnasha mash yainmakarti. Nuke ati.

Inangnamu Yusen maaketai timiauri

25 Yamaikia Yus maaketai tiarmi. Yus wína miatrusrumek umirtuktaram tusa, atumnasha kakamtikramratnuitrume. Yaanchuikia Jesucriston pachis uwemratin chichaman aints ainau pengké nekaachminun wainiat Yus wína nekamtikruau asamtai nu chichaman etsernuitjai. 26 Yus tuke iwiaaku puja nuka yaanchuik ni chichamen etserin ainaun kichik kichik: Wína chichamur aatrurtaram tusa akupkamiayi. Tura mash nungkanmaya ainau nu chichaman antukar nintimrar umirkarat tusa, Yus nu chichamnaka paan nekamtikiamiayi.

27 Yus ningki mash nekau asa, ni Uchirin Jesucriston akupturmaku asamtai, tuke inaitsuk: Yus pengker awajsarmi. Maaketai.

✡ 1:4 (Mat. 12.23)

✡ 1:13 (Hech. 19.21)

✡ 1:16 (Marc. 8.38; 1.Cor. 1.18)

✡ 1:17 (Hab. 2.4)

✡ 1:20 (Hech. 17.24-27)

✡ 1:21 (Efes. 4.17-18)

✡ 1:23 (Jer. 2.11)

✡ 1:27 (Lev. 20.13)

✡ 2:1 (Mat. 7.1; Luc. 6.37)

✡ 2:6 (Sal. 62.11-12; Eze. 33.20; Mat. 16.27)

✡ 2:24 (Isa. 52.5)

✡ 2:28-29 (Gál. 6.14-15; Fil. 3.3; Col. 2.11-13)

✡ 3:1-2 (Sal. 147.19-20)

✡ 3:4 (Sal. 51.4)

✡ 3:12 (Sal. 14.1-3)

✡ 3:13 (Sal. 5.9)

✡ 3:14 (Sal. 10.7)

✡ 3:18 (Sal. 36.1)

✡ 3:20 (Sal. 143.2; Gál. 2.16)

✡ 3:22 (Gál. 2.16)

✡ 4:2-3 (Gén. 15.6; Gál. 3.6)

✡ 4:8 (Sal. 32.1-2)

✡ 4:12 (Gén. 17.4-6, 10)

✡ 4:13 (Gén. 17.4-6;22.17-18; Gál. 3.29)

✡ 4:14-15 (Gál. 3.18)

✡ 4:16 (Gál. 3.7)

✡ 4:17 (Gén. 17.5)

✡ 4:18 (Gén. 15.5)

✡ 4:19 (Gén. 17.17)

✡ 5:12 (Gén. 3.6-19)

✡ 5:14-15 (Gén. 2.16-17;3.11-12)

✡ 5:19 (1.Cor. 15.21-22)

✡ 6:5 (Juan 11.25; Col. 2.12;3.1)

✡ 6:6-7 (Juan 8.34; Gál. 2.20; 2.Ped. 2.19)

✡ 6:11 (Gál. 2.19-20; Col. 2.20)

✡ 6:13 (Fil. 3.10)

✡ 6:16 (Juan 8.34; Rom. 6.6; 2.Ped. 2.19)

✡ 7:11 (Ex. 20.17; Deut. 5.21)

✡ 7:15 (Gál. 5.17)

✡ 8:9 (1.Juan 4.13)

✡ 8:11 (1.Cor. 3.16)

✡ 8:17 (Gál. 4.5-7)

✡ 8:20 (Gén. 3.17-19)

✡ 8:23 (2.Cor. 5.2-4)

✡ 8:36 (Sal. 44.22)

✡ 9:7 (Gén. 21.12)

✡ 9:8-9 (Gén. 18.10)

✡ 9:11-13 (Gén. 25.23)

✡ 9:17 (Ex. 9.16)

✡ 9:21 (Jer. 18.1-6)

✡ 9:26 (Os. 1.10;2.23)

✡ 9:27-28 (Isa. 10.22-23)

✡ 9:29 (Gén. 19.24-28; Isa. 1.9)

✡ 9:32-33 (Isa. 28.16)

✡ 9:32-33 (1.Ped. 2.6-8; Rom. 10.11)

✡ 10:3-5 (Lev. 18.5)

✡ 10:8 (Deut. 30.12-14)

✡ 10:11 (Isa. 28.16; Rom. 9.33; 1.Ped. 2.6-8)

✡ 10:13 (Joel 2.32)

✡ 10:15 (Isa. 52.7)

✡ 10:16 (Isa. 53.1)

✡ 10:18 (Sal. 19.4)

✡ 10:19 (Deut. 32.21)

✡ 10:21 (Isa. 65.1-2)

✡ 11:1 (Fil. 3.5)

✡ 11:3 (1.Rey. 19.10, 14)

✡ 11:4 (1.Rey. 19.18)

✡ 11:8 (Isa. 29.10)

✡ 11:10 (Sal. 69.22-23)

✡ 11:26 (Isa. 59.20)

✡ 11:27 (Jer. 31.33-34)

✡ 11:34 (1.Cor. 2.16)

✡ 11:36 (Efes. 4.6; Col. 1.16)

✡ 12:5 (1.Cor. 12.12)

✡ 12:8 (1.Cor. 12.4-11)

✡ 12:13 (Hebr. 13.2; 1.Ped. 4.9)

✡ 12:14 (Mat. 5.44; Luc. 6.28-29)

✡ 12:19 (Deut. 32.35)

✡ 12:20 (Prov. 25.21-22)

✡ 13:7 (Luc. 20.25)

✡ 13:9 (Ex. 20.13; Lev. 19.18; Deut. 5.17)

✡ 13:14 (Efes. 6.11-17; 1.Tes. 5.8)

✡ 14:6 (Col. 2.16)

✡ 14:10-11 (Isa. 45.23)

✡ 14:12 (2.Cor. 5.10)

✡ 15:9 (Sal. 18.49)

✡ 15:10 (Deut. 32.43)

✡ 15:11 (Sal. 117.1)

✡ 15:12 (Isa. 11.10)

✡ 15:20-21 (Isa. 52.15)

✡ 15:22 (Rom. 1.13)

✡ 15:25-26 (1.Cor. 16.1-4; 2.Cor. 8.1-5)

✡ 15:27 (1.Cor. 9.11)

✡ 16:3 (Hech. 18.2-3)

✡ 16:13 (Marc. 15.21)

✡ 16:23 (Hech. 19.29; 2.Tim. 4.20)

1 Corintonam

1

2

3

4

5

6

7

8

9

10

11

12

13

14

15

16

Pablo Corintonam Pujuinaun Papin Eemak Akuptukmauri

1

Chicham akuptukmau

1 Wiitjai Pabloitjai. Yus wakerau asa, Jesucristo: Wína chichamur etserin ata tusa eatkamiayi. Ii yachi Sóstenes wijai tsanias pujawai. 2 Cristonu ainautirmin Corinto yaktanam pujuinautirmin ju papin aaran akuptajrume. Atum pengké tunaarinchau winar ataram tusa, Cristo Jesús atumin eatmakmiarume. Chikich chikich nungkanam pujuinauncha ii Apuri Jesucriston: Ameka wína Apuruitme tinaunka: Wína uchir aarti tusa Yuska eawai. 3 Ii Apaachiri Yus ii Apuri Jesucristojai atumin wait anentramak pengker awajtamsarti, tura angkan pengker pujustinasha suramsarti tajarme.✡

Pablo Criston maaketai timiauri

4 Atum Cristo Jesúsnau asakrumin, Yus atumin wait anentramak pengker awajtamsau asamtai, wisha Yusen tuke maaketai tajai. 5 Atumka Cristonu asaram, ni pachisrum nekas chicham pengker chichastaram tusa, Yus ni nekamtairin atumnasha suramsamiarume. 6 Tura Criston pachisar etserina nu antuku asaram nintimrume. 7 Tura ii Apuri Jesucristo tatin kinta nakau asaram, Yus atumin suramsa nuka yuumatsuk pujarme. 8 Tura atumi tunaarin sakaru asa, ii Apuri Jesucristo taatsaing, pengké tunaarinchau ataram tusa, atumin waitmaktinuitrume. 9 Yus: Wína Uchirjai tsaniasrum pujustaram tusa, atumin eatmaku asa, Ni tímia nunisang tuke mash umiktinuitai. Ni Uchiri Jesucristoka iinu Apurintai.

Kanakrum pujusairap timiauri

10 Yatsur ainautiram umaarutirmesha, ii Apuri Jesucristo naarin pachisan atumniaka tajarme: Mash iruntraram metek nintimraram pujustaram. Tura metekchau nintimtsuk asataram. Antsu kichik nintiya nunisrumek chicham iwiararam, metek nintimtunisrum pujustaram. 11 Yatsur ainautiram, Cloé jeen pujuinau atumin pachitmasar: Jiaani pujuinawai tinamun wisha antukmajai. 12 Wi antukmaja nuka nuwaitai: Atumsha tu chichaarme: Chikich ainautiram wína pachitsaram: Wikia Pablo umirnuitjai tarume. Tura kichtirmesha: Wikia aints Apolos naartinu umirnuitjai tarume. Tura kichtirmesha: Wikia Pedro umirnuitjai tarume. Tura kichtirmesha: Wikia Cristonak umirnuitjai nuketjai tarume.✡ 13 ¿Waruka tuusha chichaarme? ¿Cristo untsuringkai? Atumin uwemtikramrat tusarka, numi winangmanumka winaka mantuacharmiayi. Tura atumsha entsa maakrumsha, wína nemartustasrumka maichmiarume. 14-15 Wikia aya Crisponcha tura Gayoncha imaimiajai. Antsu kichnaka imaichmiajai. Tura atumka wína pachitsaram: Nu wína imiatin asamtai, wikia Pablo umirnuitjai turutiarai tusan, aintsun untsurinka imaichu asan, pengker nintimsan pujajai.✡ 16 Maj, kichnasha Estéfanasa wearincha imaimiajai. Antsu chikich wi imaimunka aneaktsujai.✡ 17 Cristo wínaka: Aints imaita tusangka akuptukchamiayi. Antsu uwemratin chicham etserkata tusa, winaka akuptukmiayi. Chikich nekau ainau aya ningki nintimsar chichaina nunisnaka chichaatsjai. Antsu Cristo iin uwemtikramratas numi winangmanum jarutramkamiaji, taja nuna aints ainau kajinmakiarai tusan nu chichamnaka etserjai.

Cristo Yuse kakarmarincha tura nekamtairincha nekamtikramamiaji

18 Cristo numi winangmanum jarutramkamiaji tusan, nu chichaman etserjai. Antsu mengkakartin ainauka nuna antukar, nintimchau asar: Nangkami tawai tuweenawai. Antsu uwemratin ainautikia nu chicham nintimtakrikia, Yus ni kakarmarijai iin kakamtikramji tu nintimji.✡ 19 Yuse chichame etserin yaanchuik tu aarmiayi. Yus chichaak:

“Junia ainau nekamtairinka mengkatkatatjai. Tura nangkamiar: Wikia nekau aintsuitjai, tinu ainau chichamencha mengkatkatatjai,” tu aarmawaitai.✡

20 Tura asamtai nintimrarmi: ¿Nekau ainau nekamtairi nekakrikia uwemratnukitaij? Atsa. ¿Tura papi nekau ainau chichamen nintimtakrikia uwemratnukitaij? Atsa. ¿Tura junia chicharkartinu chichamen antukrikia uwemratnukitaij? Atsa. Junia aints ainau ningki nintimsar: Nekau aintsuitjai tinau wainiat Yuska: Nekas nintinchau ainawai tawai. 21 Tura junia aints ainau ni nekamtairijaingkia winasha nekaracharti tusa, Yus surimkamiayi. Antsu nu aints ainau ningki nintimsar Cristo chichame etserkamun pachisar: Nu chichamnaka nangkamiar etserinawai tuweenawai. Tu tinau wainiat, Yus ni chichame etserkamun antukar, nekasampita tinaunaka uwemtikratas wakerimiayi.

22 Judío ainau chichainak: Yuse kakarmarijai wainchatai takat wainkarkia: Nekasampita tichainjiash tinawai. Tura griego ainau chichainak: Iikia junia aints ainau nekaina nu nekatasar wakeraji tinawai. 23 Antsu iikia: Ii Apuri Cristo numi winangmanum jarutramkamiaji tusar, nu chichamka etserji. Judío ainau nuna antukar: Nuka natsanpiakuitai tuweenawai. Tura judíochu ainau nu chichamnasha antukar wishikinak: Nintinchau ainawai tuweenawai. 24 Tura wainiat Yus judío ainauncha, tura judíochu ainauncha uwemtikratas eaku asamtai, Cristo Yuse kakarmarin tura ni nekamtairincha nekamtikramji. 25 Junia aints ningki nintimsar wishikinak: Yus tímia nunaka nangkami timiayi tuweenawai. Antsu junia aints nekaina nuka mianchawaitai tusa Yuska nekawai. Yuse nekamtairi junia aintsu nekamtairin nangkamakuitai. Cristo numi winangmanum jakamtai, junia aints ainau: Yuse kakarmaringkia atsawai tinau wainiat, Yuse kakarmari junia aintsu kakarmarinka nangkakawaitai. 26 Yatsur ainautiram, umaarutirmesha nintimrataram: Junia aints nekaina nunisrumka atumka nekatsrume. Tura atumsha apu naamkarmeka wajatsrume. Tura kuikiartinu uchirinchuitrume. Untsuri tu pujuinauka atumjai iruninachu wainiat Yuska: Winar ataram tusa, atumniasha eatmakmiarume. 27 Antsu junia nekau ainau Cristo umirkaru ainaun pachisar: Nu aintska nintinchau ainawai, tinau wainiat, Yuska nu nekau ainaun inatsaartas nekachu ainaun: Wína uchir ataram tusa eakmiayi. Tura kakaram ainau Cristo umirkaru ainaun pachisar: Nu aints ainauka kakaichu ainawai tinau wainiat, Yuska nu aints ainauncha inatsaartas, kakaichu ainaun: Wína uchir ataram tusa eakmiayi. 28 Tura inati ainauncha, tura chikich ainau nakitin ainauncha, tura mianchau ainauncha: Wína uchir ataram tusa Yuska eakmiayi. Tura chikich aints nangkamiar: Wikia miajuitjai tinaunka Yuska: Mianchawaitai tusa pachiatsui. 29 Tura asamtai aints ningki nintimsar: Wikia miajuitjai, tura pengkeraitjai tinayat, Yusnaka tichamin ainawai. 30 Antsu atumka Yuse uchiri asaram, Cristo Jesúsnawaitrume. Tura Yus wakerau asamtai, Cristo Jesús Yuse nekamtairincha iin nekamtikramamiaji, tura ii tunaurincha sakturmarmiaji, tura pengké tunaarinchau ataram tusa iinka kakamtikramramiaji, tura ii tunaarincha akiimiatramak uwemtikramramiaji. 31 Tura asamtai Yuse chichame tu aarmawaitai: “Aints pengkeraitjai tumamtas wakerakka, nunaka tutsuk Criston ningki nekas pengkeraitai titinuitai.”✡

2

Cristoka krusnum jakamiayi timiauri

1 Yatsur ainautirmin umaarutirmincha, wikia atumjai pujaknaka, Yuse chichamen nekas aa nuna atumin ujaakun, junia ainau nekamtairijaingkia Yuse chichamenka ujakchamiajrume, antsu nu chichamnasha paan antukminun ujakmiajrume. 2 Tura wikia aya Jesucristonak pachisan atumjai chichastatjai tusan, tura Cristo numi winangmanum jarutramkamiaji tusan, nunak pachisan atumjai chichastatjai, tu nintimnuyajai. 3 Tura wína kakarmar atsau asamtai, Yuse wakeramuri miatrusnak umirkashtinuapitja tusan, tura Yusen nekasan pengkerka awajsashtinuapitja, tu nintimsan nintirjai shamakun kurainuyajai.✡

4-5 Tura junia ainau nekamtairijaingkia atumin chicharkachmiajrume, antsu Yuse kakarmari nintimsaram Cristo nekasampita titaram tusan, wikia Yuse chichamenka ujayajrume. Yuse chichamen ujaaknaka, junia nungkanam nekamtaingkia nintimrataram tutsuk, antsu Yuse Wakani kakarmarijai Yuse chichamen atumniaka ujayajrume.

Yus tu awai tusa ni Wakani iin nekamtikramji

6 Yuse chichame umirin ainautikia Yuse nekamtairi etserji. Tura Cristonu ainau nuna antukar: Nuka Yuse nekamtairintai tinawai, tura ii nekamtairi ju nungkanmaya nekamtairinchu asa, junia apu nekamtairinchuitai. Junia apu aintsun inau ainayat wári mengkakartin ainawai. 7 Antsu iikia chikich aints ainau nekashtai etserji. Yuska nungkan najantsaing, ukunam wína nekamtairun aints ainaun nekamtikiatnuitjai, tura tuke uwemtikratnuitjai tusa, Yuska nintimramiayi. 8 Tura waininayat junia apu ainau nu nekatinka kichkisha nekainatsui. Antsu nuna nekawaruitkungka, ii Apuri ni kakarmarijai mash najanamia nunaka numi winangmanumka maacharminuyayi. 9 Tura Yuse chichame tu aarmawaitai:

“Aints kichkisha wainkachmin aa nuna Yusen aneena nuka wainkarti tusa Yus umismawaitai. Tura aints kichkisha antukchamnau aa nunaka Yusen aneena nuka antukarti tusa Yus umismawaitai. Tura aints chikichkisha nintimrachmin aa nunaka Yusen aneena nuka nintimrarti tusa Yus umismawaitai,” tu aarmawaitai.✡

10 Tura Yuska ni Wakanin akupturmak, ni nintimaurincha nekamtikramamiaji. Ni Wakani mash nekau asa, chikich aints ainau pengké nekaachminun wainiat, mash paan nekaawarti tusa iincha nekamtikramamiaji.

11 Nintimrarmi: ¿Yáki chikich aintsu nintimaurincha nekamnawai? Chikich aintsu nintimauringkia pengké nekaachminuitai. Antsu iik nintimsarik ii nintimauri nekaamnawaitji. ¿Tura yáki Yuse nintimaurincha nekamnawai? Aints kichkisha Yuse nintimaurinka pengké nekaachminuitai. Antsu Yuse Wakani nuke Yuse nintimaurinka nekawai. 12 Tura Yus ju nungkanmaya nekamtainka iinka nekamtikramachmiaji. Antsu ni nekamtairinka mash iin nekamtikramatas, ni Wakanin nekas pengker aa nuna ii nintin engketramamiaji. 13 Tura Yuse chichamen pachisar chichaakrikia, ju nungkanmaya nekau ainau nuikiartina nunisrikia iikia chichaatsji. Antsu Yuse Wakani iin nuitamrau asamtai, nu chichamka Yusen nintimina nuke ujaaji.

14 Antsu Yusen umirchau ainau Yuse nekamtairinka ni Wakani sukarta nunaka juwinatsui. Nu nekamtainka nekaawartatkamawar yuumatinau asar, ningki nintimsar Yuse nemarin ainaun pachisar nintinchawa nunisarang chichainawai tinawai. 15 Tura Yuse Wakani aintsu nintin engkemtuamuka Yus niin nekamtikiatas wakera nunaka mash nekamtikiatnuitai. Antsu junia aints ainau Yuse aintsri nintimaurinka pengké nekaachartinuitai. 16 Tura Yuse chichame tu aarmawaitai: “¿Yaachia Yuse nintimaurincha nekaamnawaita? ¿Tura yaachia Yusnasha nuiniarminuita?” Tu aarmawaitai. Tura wainiatrik Cristonu ainautikia Cristo nintimia nunisrik iisha nintimji.✡

3

Cristo chichame etserin mash Cristo inatiri ainawai

1 Yatsur ainautiram umaarutirmesha, wikia atumjai pujaknaka Yuse Wakani piatkamu ainaun chicharja nunisnak atumniasha chicharkatatkaman tujinkamiajrume. Antsu atumka kuwirchia nunisrumek nintimu asakrumin, ju nungkanam aa nuna nintiminaun chicharja nunisnak atumniaka chicharnuyajrume. 2 Uchi kuwirach aya muntsunak muntsuwitai. Atumin chicham yumtichu antukminun ujayajrume nuka muntsua tumawaitai. Antsu chicham yumtin aa nuka kuntinu namangkea tumawaitai. Nu chichamnaka atumniaka ujakchamiajrume. Tura nu chichamsha yumtin asamtai, nintimratatkamaram yamaisha tuke tujintarme.✡ 3 Tura asaram chikich ainau suwirpiaku jiisrum pujarme. Tura jiyani pujau asaram atumi wakeramuri nintimsaram pujarme. Tura ju nungkanmaya ainau nintimina nunisrumek tura pujuina nunisrumek atumsha tuke pujarme. 4 Tura asaram chikich ainautiram: Wikia Pablon umirnuitjai, tura chikich ainautirmesha: Wikia Apolosan umirnuitjai tarume. Tu chichaakrumka ju nungkanmaya ainau chichaina nunisrumek chichaawearme.✡

5 ¿Waruka tuusha chichaawearme? ¿Wikia warí aintsuitja tura Apoloscha warí aintsuita? Iikia Yuse inatirinji nuketji. Ii Apuri ii takatrin tu ati tusa, iin suramsamiaji nuke takakminuyaji. Tura iikia atumin Cristo chichame etserkau asakrin, atumsha: Cristoka nekasampita timiarume. 6 Wikia arakan arakminua nunisnak nuná eemkan Cristo chichamen etsernuyajai. Yumi jitachmatai aints árak araamu kajingkai tusa, yumijai ukatua nunisang Apolos Yuse chichamen kajinmakiarai tusa atumniaka nuitamramiarume. Antsu arakan tsapamtiknua nunisang ni chichamen atumin nintimtikramratnuka Yusketai. 7 Aints arakan araaksha ningkikia tsapamtikiachminuitai. Tura yumijai ukatua nuka arakan ningkikia tsamamtikrachminuitai. Antsu arakan tsamamtiknua nuka Yusketai.✡ 8 Aints arakan araawa nuka Yuse chichame nu nangkamtaik etserua nunisketai. Tura kitcha árak kajingkai tusa, yumin ukatua nuka Yuse chichamen ukunam nuiniawa nunisketai. Mai metek Yuse takatrin takakmasaru asar, ukunam Yusnum jearamtai, Yuska niin pengker awajsartinuitai. 9 Yus: Tu takakmastaram tinu asamtai, iikia ni takatringkia ni kakarmarijai takaaji. Tura Yus atumi nintin takasu asamtai, atumka Yuse ajaria nunisketrume. Tura Yuse jee jeamkamua nunisketrume. 10 Tura Yus: Wina chichamur tu etserkata tusa wína akuptuku asamtai, jea jeamin pengker nekawa nunisnak wikia: Criston nekasampita titaram tusan, nu nangkamtaik atumin Yuse chichamenka ujayajrume. Tura chikich ainau: Yuse chichame pengker umirkarat tusar atumin nuitaminawai. Tura kichik kichik nuikiartin: ¿Itiurkanak nekas pengkeran Yuse chichamencha nuiniaraintaj? tu nintimrartinuitai. 11 Jean jeamin kayan jeamkartas nuná eemkar nungkan tainiar kaya juuntan wewe amij tusar jintinawai. Jesucristo nu kaya nunisang asa iin uwemtikramratnuka nuketai. 12 Nunasha tajarme: Jean jeamin ainau jean jeaminak nekasar wári mamurchamnun jeamkartas wakerinakka kurijai, tura kuikiajai, tura kaya shiirmajai jean jeaminawai. Nuniasha numijai, tura nukajai, tura paatjai jean jeaminawai. Yuse takatrin takakmin ainausha niish niish pengkernasha tura mianchaunasha takakmincha ainawai. 13 Chikich chikich aintsu takatri nekas pengkerashi tusa, Cristo nekaatas taamtai, paan wainkartinuitai. Nu kinta jeamtai, chikich chikich aintsu takatri itiurak awa tusa Yuska jiistinuitai. 14 Aints Criston nintimias jea kaparchamniaun jeamua nunisang Yuse takatrin nekas pengker takau asamtai nuna takatringkia mengkakashtinuitai. Tura ukunam Yusnum jeamtai, nu aintsnaka Yus pengker awajsatnuitai. 15 Tura aintsu jee numijai, tura nukajai, tura paatjai jeamkamu nintimrarmi: Jijai keemamka nu jeaka keawai. Turamtaikia nu aintsu takatringkia mash mengkawai. Yuse umirin ainausha nunisarang Yuse takatrin mianchau takau asaramtai, Jesucristo taamtai, ni takatri mash jijai keemamua nunisarang mengkakartinuitai. Tura nu aintska mengkakashtinuitai, antsu jea keamtai, misu jiinua nunisang uwemratnuitai.

16 Nusha nintimrataram: Yuse Wakani atumi nintin engkemturmau asamtai, atumka Yus seatai juun jea nunisketrume. ¿Nuka nintimtsurmek?✡ 17 Aints Yuse jeen mesramtaikia, Yuscha nu aintsnaka mengkaaktinuitai. Atumka Yuse jea tumau asakrumin, Yus nunaka turawai.✡

18 Tura asamtai junia aints ainau nekaina nujaingkia metekaitjai, tuuka nintimtumasairap. Antsu Yuse nekamtairi nekaatasrumka, ju nungkanmaya ainau nekamtairingkia nintimtsuk asataram. 19 Yus ju nungkanmaya nekau ainaun pachis: Nuka nintimchawaitai tawai. Tura asamtai Yuse chichamesha tu aarmawaitai:

“Aints ningki nintimsar: Wikia nekau aintsuitjai, tura Yuska atsawai tinamka, Yuska nu aintsnaka ejatkajai achiawa nunisang achiawai.”

20 Ataksha tu aarmawaitai:

“Aints ainau ningki nintimsar: Wikia nekau aintsuitjai, tinau wainiat ii Apuri nu aintsnaka pachis: Nangkami tawai tusa nekawai.”✡

21 Tura asamtai aints nuikiartiniun pachis: Nuka chikich nuikiartin ainaun nangkakawaitai pengké tichamnawaitai. Yuse chichamen nuikiartin ainautin mash metek Yus akupkamuitji. 22 Wisha, tura Yuse chichame etserin Apoloscha, tura Pedrosha atumin yainmakarat tusar akupkamuitji. Tura ju nungkanam aa nunasha mash Yus atumnau ati tusa najanawaitai. Iwiaaku pujakrisha, tura jakarsha tuke Cristonuitji. Yamai ainia nunasha, tura ukunam atinua nunasha Cristoka mash atumnau ati tusa najanawaitai. 23 Atumsha Cristonuitrume. Tura Cristosha Yusnawaitai.

4

Cristo inatiri ainau takatri pachis etserkamuri

1 Atumka iin pachikratsaram: Nuka Cristo inatiri asar, tura Yus akupkamu asar, chikich ainau nekaachminun wainiat, Yuse chichamen iin nekamtikraminaji, tu nintimratnuitrume. 2 Tura asamtai aints ni inatirin: Jear waitrukta tusa ukukmiau asa, nu aintska jeeniu chichamen miatrusang umirkatnuitai. Yuscha nunisang: Wína chichamur umirtuktaram tusa, akupkamu ainauka miatrusarang umirkartinuitai. 3 Atumka wina pachitsaram: Nekas Yuse chichamen pengker etsertsuash turutrumin wainiatnak wikia nunaka pachiatsjai. Tura Yusen nintimtichu ainausha wína pachitsar: Yuse chichamen nekas pengker etsertsuash turutinau wainiatnak nunaka pachiatsjai. Antsu wiki nintimsanak: Nekasan Yuse chichamen pengker etsernuitjai tumamtsujai. 4 Tura wína tunaarusha awash tusanka nekatsjai. Antsu wiki nintimsanak: Tunau turachmiajai tumammataisha, nunasha ii Apuri nuke nekawai. Ningki: Aminu tunaarumka atsawai turutinuitai.✡ 5 Tura asamtai ii Apuri taatsaing, chikich ainau pachisrum: Nu aintska ni takatrinka tenapka takaatsui tutsuk asataram. Antsu nintinam ukusmau aa nuna chikich aints nekaachminun wainiat, ii Apuri taa paan nekamtikramatnuitji. Tura ame tu pujusmiame tusa, ni umikchamurinka paan nekamtikiatnuitai. Antsu pengker takau ainaun kichik kichik: Atumi takatri pengker takakmasurme ningki titinuitai.

6 Yatsur ainautiram, anturtuktaram: Wikia Apolosan pachisan, tura wiki nintimtumasan nunaka takun tajai tusan, atumsha nuimiartaram tusan nunaka tajarme. Yuse chichame aarmawa nuna nangkamasrumek etserkairap. Tura chikich aints pachisrum: Nuka Yuse takatrin timiá pengker takaawai, tura chikich aints pachisrum: Nuka Yuse takatrin tenapka takaatsui tutsuk asataram. 7 ¿Yaachia atumin chikich aints ainaun nangkamasang timiá pengkeraitai turamua? Nuka pengké nekaachminuitai. ¿Yuse chichamen yaachia atumin nekamtikramama? Atumin nekamtikramama nuka Yusketai. Tura atumin mash nekamtikramau asamtai ¿waruka wiki mash nekawaitjai tuusha nintimrume?

8 Atumek nintimsarmek: Yus iin nekamtikramatas wakera nusha iikia mash nekaji ¿nangkamrum tatsurmeash? Tura iincha Yus suramsatas wakera nusha yaanchuik mash jukinuitji ¿nangkamrum tatsurmeash? Tura iincha pachikratsaram: Nekas mianchawaitai tayatrum atumek: Iikia apua nunisrik pujau asar, chikich ainauka yuumatsji ¿nangkamrum tatsurmeash? Antsu apua nunisrumek pujakrumningkia, iisha atumjai iruntrar apua nunisrik pujusminuitji. 9 Wiki nintimsanak: Cristo chichame etserin ainautinka Yus: Uku wajastaram tusa iinka akuptamkamiaji tajai. Turamtai aints ainau Cristo chichame etserin ainautin maatai turaminaji. Turamin asaramtai, Yuse awemamuri ainausha tura mash nungkanmaya ainausha jiisarti tusa Yus akupkamuitji, wikia tajai. 10 Iikia atumjai metekka ainatsji. Iikia Cristonu asakrin: Nintinchau ainawai turaminaji. Antsu atumek nintimsaram: Cristo iin nekamtikramatas wakera nusha mash nekaji tatsurmeash. Iikia kakarmachuitji. Antsu atumek nintimsaram: Iikia kakarmaitji tatsurmeash. Atumin pachitmasar pengkeraitrume turaminawai. Antsu iin pachitmasar paseetrume turaminaji. 11 Iikia Cristo chichame etserin asar, yamaisha tsukajai, tura kitakjai tuke wait wajaji, tura mamuaji. Tura tuke waitkarminaji. Tura jeenchawaitji. 12 Ii yuumamuri sumarmaktasar ii uwejejai nukap takakmakur pimpiaji. Tura iin kajertaminamtaisha: Yus yainmakti tuweaji. Tura iin kajertaminausha pajakrisha ayaatsji.✡ 13 Iin pachitmasar napchau chichartaminamtaisha, iikia napchauka chichartsuk yaitasar chicharuweaji. Yamaikia tuke ju nungkanmaya ainau iincha nakitraminak tsauka nunisarang iin japramawartas wakerutminaji.

14 Atumin inatsaartaj tusanka nunaka aatsujrume. Antsu wína aneetir uchirua nunisrumek asakrumin, atumin chicharkatasan nunasha aatjarme. 15 Aints timiá untsuri atumin Cristo chichamen nuitaminak pujuinayat, atumi aparingkia untsuringkia ainatsui. Antsu wiyá eemkan atumin Cristo Jesúsnum uwemratin chichaman etserkau asan, nekasan atumi aparia nunisnak ajai. 16 Tura asan wait aneasrum, wiya nunisrumek Yus umirkataram tajarme.✡

17 Tura asan Timoteon akuptajrume. Nuka wína aneetir uchirua tumawaitai. Nuka iinu Apuri chichame nekas pengker umirnuitai. Tura wi Cristo Jesúsan umirja nunaka mash kajinmakiram tusa atumin nintimtikramratatrume. Tura wi Cristonu ainaun chikich chikich yaktanam nuininuyaja nunisang atumin nuitamratatrume. 18 Tura atumjai pujuinauka miajuitjai tumamsar wína pachitsar: Iin shamramau asa tachatnuitai tinawai. 19 Tu tinau wainiatnak Yus wakeramtaikia, wári atumin irastasan wakerajai. Tura miajuitjai tuweena nuna chichamen nekaatasnaka winishtatjai. Antsu nekasarash Yuse kakarmarijai Cristo takatrin takakmina tusan, nuna nekaatasan winitatjai. 20 Yus aints ainaun inartinun pachiska nangkamniaka chichaschamnawaitai. Antsu Yuse kakarmarijai ni chichamen etserinawash tusa nekaamnawaitai. 21 ¿Atumsha itiurtukat tusarmea wakerutarme? ¿Awaturat tusarmek wakerutaram? ¿Turachkurmesha wait anentrurat tusarmek, tura yaitik aujtusat tusarmek winit tusaram wakerutaram? Atumek nintimrataram.

5

¿Cristo umirin pasé takauka itiurkatnuita?

1 Aints atumin pujaun pachisar chichainak: Aints Cristonu ayat ni apari nuwarijai kanawai, tamaun antukmajai. Antsu Yusen nekachu ainausha nu tunaunaka pengké turinatsui. 2 Antsu atumka nu aintsu turamuri nekayatrumsha, ¿waruka jampesrumsha pujarme? Nu aintsu tunaari nintimsaram wake mesekrum juutinuitrume. Nuna tura nuka atumniangka jiiktinuitrume. 3 Wikia atumjai pujawaitkuncha: Warintinjak tusan, nu tunau tura nuna wait wajaktintri tuyapi atinuita tusan, ii Apuri Jesucristo naarin pachisan tajarme. 4 Atumka ii Apuri Jesucristo naari pachisrum iruntraram pujusrum: Itiurkatjik takurmin Yuse Wakani: Nuka turataram tusa nekamtikramatatrume. Wisha atumjai pujachiatnak, atumin nintimsan pujustatjai. 5 Nu tunau takaunaka iwianchi apuri Satanás ni namangken pasemamtikrati tusaram tsangkatkataram. Tura asaram ii Apuri Jesús taamtai, nu aintska uwemrati tusaram turataram.

6 Atumka: Ii turamuka pengkeraitai tuwearme nuka napchawaitai. Atumka kichik aints tunau turati tusaram tsangkamkau asakrumin, chikich aints ainau nuna wainkar, mash tunaun wakerukartin ainawai. ¿Atumka nuka nekatsrumek? 7 Ii ainauti Pascua fiesta jeatsaing, uwija uchiri mainuyaji. Turarin wainiat Cristo uwijaya nunisang jarutramak, ii tunaurin akiimiatramkamiaji. Tura asamtai yamaikia ii ainauti pang mangkarat tusar, engkeamiaji nu ii jeenia mash japnuyaji nunisrumek atumi tunaari mash inaisaram ukukrum, nekasrum tunaarinchau wajastaram. Cristo atumi tunaurin japrutmau asamtai, yamaikia pang mangkarchawa nunisrumek arume.✡ 8 Tura asamtai ii ainautikia Pascua fiesta inangkartai tusar, pang pachimtai mash japin armiajina nunisrik Cristo jakamuri nintimsar, ii tunauri mash inaisar, chicham nekas aa nu umirkar Pascua fiesta inangkaru armi.✡

9 Yaanchuikia atumin papin aatkun, Cristonu ainayat nuwan nuwatsuk tsanirmin ainaujaingkia, tura aintsun ninumtsuk tsanirmin ainaujaingkia tsaningkairap timiajrume. 10 Antsu Yusen nekachu ainaujai tsaningkairap tatsujrume. Tura kuikian nukap wakerin ainaujai, tura kasa ainaujaisha, tura Yuschau waininayat: Ameka wína yusruitme, nangkamiar tinu ainaujaisha tuke tsaningkairap tatsujrume. Nu aints ainaujai tuke iruntsuk pujustasrum wakerakrumka, ju nungkanmaya tuke jiinkitnuitrume. 11 Tura asaram aints mash ukuktaram tatsujrume. Antsu Cristonuitjai tinayat tsanirmin ainausha, tura kuikian nukap wakerin ainausha, tura Yuschau waininayat: Ameka wína yusruitme, nangkamiar tinu ainausha, tura pasé chicharnain ainausha, tura nampeu ainausha, tura kasa ainausha ukuktaram tajarme. Nu aints ainaun pachisan: Nujaingkia yuwairap.

12-13 Yusen nekachu ainau tunaarin pachisar: Ni wait wajaktintri tu ati tichatnuitji, antsu Yusek titinuitai. Antsu atumka aints: Yusnawaitjai tinayat, Yusen umirtsuk pujuinauka: Tunaarum inaisataram tusaram chicharkatnuitrume. Tura asamtai nu tunau takauka atumniangka jiiktaram tajarme.

6

¿Kajernaiyamu amataisha itiurkatnuita?

1 Atumka Cristonu ayatrum kajernaiyakrum pujakrumka, ¿waruka junia apu ainau Yusen umirchau wainiatrumsha, chicham iwiarami tusarmesha jiarme? Chicham iwiarami tusaram, ¿waruka chikich aints Yusnau ainauka jiatsrume? 2 Nintimrataram. Nungka amumati, ju nungkanmaya tunaarintin ainau wait wajaktintri tu ati tusar Yusnau ainautikia susatnuitji. ¿Atumka nuka nekatsrumek? Tura nu chicham mash nekaatin ayatrumsha ¿warukarmek chicham jumchik pasé aa nuka iwiarashtarme? 3 Iikia nayaimpinam jearkia, Yuse awemamuri ainaun inartinuitji. ¿Atumka nuka nekatsrumek? ¿Tura asaram ju nungkanam chicham jumchik aa nuka itiur iwiarashtarmek? 4 Cristonu ainamunam kajernaiyamu amataikia ¿Yusen umirchau ainau Cristonu ainautirmin yainminachusha waruka chicham iwiaratai tusarmesha jiiarme? 5 ¿Atumka natsaamatsrumek? tusan tajarme. ¿Atumningkia Cristonu ainau chichaman iwiaramniauka kichkisha atsawak? 6 ¿Mai Cristonu ainautak kajernaikiamu iwiarami tusar pujuinamunam Yusen umirchau ainausha jiisartas weena nuka pengkerkai?

7 Atumka Cristonuitiatrum mai nuwamtak kajernaiyakrum pujakrumka, Cristo umirchau ainau chichaman iwiararti tusaram jiiarme nuka paseetai. Atumin waitkarminamtaisha ¿waruka tsangkurtsurme? Tura atumnau aa nuna kasartaminamtaisha, ¿waruka nangkami sakarti tusaram inaiyatsrume? Nu turakrumka nekas pengker turarme. 8 Antsu atumka Cristonu ainaujai pasé awajnaiyarme. Tura atumi yachiijai kasarnain arume.

9 Yus aints ainautin inatmartata nuna pujutirin Yusen umirchau ainauka pujuschartinuitai. ¿Atumka nuka nekatsrumek? Atumkeka anangmamawairap. Pachitsuk tsanirmin ainausha, tura Yuschau waininayat: Ameka yusetme, nangkamiar tinu ainausha, tura mai aishmangtak tsanirmin ainausha, 10 tura kasa ainausha, tura kuikian nukap wakerin ainausha, tura nampeu ainausha, tura tsanumin ainausha, tura anangmin ainausha Yus aints ainaun inartata nuna pujutirin pengké jeachartinuitai. 11 Atumniangka jumchik aints tu puju armiayi. Antsu yamaikia Yus atumi tunaarin japitramramiarume. Tura pengké tunaarinchau ataram tusa, ii Apuri Jesucristo atumi tunaarin mash sakturmarmiarume. Nunia Yus ni Wakanin atumin suramsamiarume.

Ii namangke Yusnawaitai

12 Chikich aints ainau chichainak: Wi wakeraja nunaka waring achat mash pachitsuk turamnawaitjai tina nuka nekasar tinawai. Antsu ni wakerina nuna mash turinakka, Yusen nekasar pengkerka awajinatsui. Nekasar ni wakerina nunaka waring achat mash pachitsuk turawartinuitai. Tura mash pachitsuk turinauka nuniangka inaisatatkamawar pengké tujintinawai.✡ 13 Chikich aints ainausha chichainak: Ii yutairi yuwakrikia, wakenam engkemniayi. Yus yutai yuwataram tusa, iin waken najatramamiaji tina nuka nekasaintai. Tura ii yutairisha, tura ii wakesha mengkakatin ainawai. Antsu tunau takastaram tusangka, ii Apuri Cristo ii namangkenka najatramachmiaji. Antsu winar ataram tusa, ii namangkenka najatramamiaji. 14 Tura Yus ii Apurin inankimia nunisang iincha ni kakarmarijai inantamkitnuitji.

15 Cristonu ainautiram nintimrataram: ¿Ii namangkengka Cristonuitai tusarmeka nekatsrumek? Tura asamtai ¿Cristonutiatur nuwa kungkatip nuwatkashtatiatur nujai tsaningminkai? Atsa, turachminuitji. 16 Yuse chichame tu aarmawaitai. Yus chichaak:

“Aints nuwajai tsaning jimiaraitiat, kichik namangkea nunisketai,” timiayi.✡

Tu aarmau asamtai aints nuwa kungkatpin nuwatkashtatiat, nujai tsaningka kichik namangkea nunisang atinuitai. ¿Atumka nuka nekatsrumek? 17 Tura aints ni Apuri Cristojai tsaning puja nuka Yuse Wakani ni nintin engkemtuamu asa, Cristo Wakanijai kichik wakania nunisketai.

18 Tura asamtai nuwa nuwatsuk tsanirmatka tuke inaisataram. Chikich tunau ainaujai ii namangke pasemamtikrashtinuitji. Antsu aints nuwajai tunau takauka ni namangken pasemamtikui. 19 Yus ni Wakanin atumin suramsau asamtai, atumi namangke Yuse jeea nunisketai. Tura Yuse Wakani atumi nintin pujurtamu asamtai, atumi namangkengka atumnauchawaitai. ¿Atumka nuka nekatsrumek? 20 Cristo atumi tunaurin akiimiatramkatas ni numpejai atumin sumarmaku asamtai, yamaikia atumi namangkengka Yusnawaitai. Tura Yusnau asamtai, yamaikia maaketai tusaram Yus pengker awajsataram.✡

7

Nuwa nuwatkatnun pachis chicharkamu

1 Atum wína papi aatrakrum: Nuwa nuwatkatin chicham pachisrum inintsamarume. Nuna pachisan yamaikia titatjarme: Aints nuwan nakitak nuwatsuk pujaksha pengkeraitai. 2 Turayat chikich nuwan takasai tusa, aints kichik nuwanak nuwatkati. Tura nuwasha nunisang kichik aintsnak ninumkati. 3 Ni nuwari asamtai, aints ni nuwarin pengker awajsatnuitai. Tura nuwasha nunisang ni aishrin pengker awajsatnuitai. 4 Nuwa namangkengka ninuchuitai, antsu ni aishrinuitai. Tura aishmangku namangkesha nunisang ninuchuitai, antsu ni nuwarinuitai. 5 Aints ni nuwarijai tsuutnaitsuk tsaniasar pujusartinuitai. Antsu Yus nukap seatasar ¿warutam kintak iijai kanutskesha pujustaij? tu nintiminauka mai nuwamtak metek nintimtunisar nunaka turuwartinuitai. Antsu aints ninu nuwarijai kanutsuk untsuri kinta pujamtaikia, iwianchi apuri Satanás: Chikich nuwanam tepeeta turuti tusa, ataksha ni nuwarijai kanurtinuitai.

6 Yatsur ainautiram, tuke atumi nuwarijai tumatsuk asataram tusanka nunaka tatsujrume. Antsu atum wakerakrumka, nusha turunataram tusan tajarme. 7 Aints mash wijai metek nuwenchau arti tusan wakerajai. Antsu Yus mash aints ainaun metekka najanachmiayi. Tura asamtai chikich ainauka nuwan nuwatkatin ainawai. Antsu chikich ainauka nuwan nuwatkashtin ainawai.

8 Antsu nuwartichu ainautirmin, tura waje ainautirmincha chicharkun: Wi nuwartichu aja aintsaram pujakrumnisha pengker pujarme tajarme. 9 Antsu nuwartichu pujuschamin nekapinaka, nuwa angkantin aa nuna nuwatkarti. Tura nuwa aintsun ninumtsuk pujuschamin nekapinaka aints nuwenchawa nuna ninumkarti. Nusha pengkeraitai. Antsu natsa nuwan tuke wakerayat nuwatsuk pujakka nuka napchawaitai.

10 Antsu aishrintin ainauka aishrinka ajapangka ukukchartinuitai. Wiki nintimsanka nunaka tatsujrume. Antsu ii Apuri Cristo: Nu chichamsha umiktaram tusa akupkamiayi. 11 Antsu nuwa ni aishrin ajapa ukukingkia, nuniangka aintsnaka ninumtsuk pujusti, tura aintsjai tsaning pujustas wakerakka, ni aishrinak waketrukti. Tura aintcha ni nuwarincha ajapangka ukukchati tajarme.✡

12 Tura chikich nuwentin ainaun iinu Apuri nu chichamnaka akupkachu wainiatun nunaka tajai: Aints Cristonu asa, ni nuwari Criston umirchau wainiat, nijai pujustas wakerakka, nuwarinka ajapashtinuitai. 13 Tura nuwasha nunisang Cristonu asa, aishri Criston umirchau wainiat, nijai tsanias pujustas wakerakka, aishrincha ajapashtinuitai. 14 Nuwa Cristonu asa, aishri Criston umirchau wainiat Yus: Mai kichkia nunisang arti timiau asa, aishrin ajapashtinuitai. Tura aishmangsha nunisang Cristonu asa, nuwari Criston umirchau wainiat, nuwarincha ajapashtinuitai. Nuwa Criston umirchau wainiat aishri: Wína uchir Yusnau arti timiau asa, ni uchirisha Yusnau ainawai. Tura aishmangsha Criston umirchau wainiat ninu nuwari: Wína uchir Yusnau arti timiau asa, ni uchirisha nunisarang Yusnau ainawai. Antsu nuwa Criston umirchau aishrin ajapa ukukmiaka ni uchirisha Yusen umirchau artinuitai. Tura aints Criston umirchau asa, nuwarin ajapa ukukmiaka, ni uchirisha Yusen umirchau artinuitai.

15 Antsu aints Criston umirchau asa, ni nuwari Cristonu asamtai, nuwarin ukuktas wakerakka turatnuitai. Tura nuwari aishrincha: Weep tusangka surimkashtinuitai. Tura nuwari ataksha angkanta nunisang atinuitai. Tura nuwasha nunisang Cristo umirchau asa, aishri Cristonu asamtai, aishrin ukuktas wakerakka turatnuitai. Tura aishri nuwarin: Weep tusangka surimkashtinuitai. Tura aishri ataksha nuwenchawa nunisang atinuitai. Antsu Yus: Kajernaitsuk pengker nintimtunisrum aneenisrum pujustaram tusa wakerau asamtai, nuna pachisan aatjarme. 16 Aints Criston umirchayat, nuwarin ukutsuk pujakka, nuwa aishrin nintimtikmau asa, nisha ukunam Criston umirak uwemrashtimpiash tusarkia nekaachminuitji. Tura nuwasha nunisang Criston umirchayat, aishrin ukutsuk pujakka, ni aishri nuwan nintimtikmau asa, nisha ukunam Criston umirak uwemrashtimpiash tusarkia, nusha nekaachminuitji. Tura asamtai nu aintska Cristonu asa ni nuwari Criston umirchau wainiat ukukchatnuitai. Tura nuwasha nunisang Cristonu asa, ni aishri Criston umirchau wainiat ukukchatnuitai.

17 Yus aints ainautin: Tu pujustaram turamin asamtai, kichik kichik Cristonu ainau Yus wakera nunisang pujusarti. Nu chicham umiktaram tusan, tuke Cristonu ainau iruntramunam etserjai. 18 Tura asamtai judío Criston umirtsaing, ni nuwapchirin charutkarmia nuka Criston umirak pujakka natsaamak: Ameka judío aintsuitme turutiarai tusa, nu charutkamun uukainjash tu nintimtsuk asati. Tura aints ni nuwapchirin charukchamu ayat, Cristonu asa, nuwaprun charukainjash, tu nintimtsuk asati tajarme. 19 Cristonu ainautikia nuwapech charukmauka tura charukchamuka pachiatsji. Antsu Yuse chichamen miatrusrik umirkatasar wakeraji, tu nintimsar pujaji. 20 Cristonu ainautikia Cristo umirtsurning nuwapech charukmau autikia aintsarik pujusminuitji, tura charutkachmau ainausha aintsarang pujusartinuitai. 21 Tura atum Cristo umirtsuk pujusrum aintsu inatiri akurmesha, nunia Cristonu wajasrum napchau nintimtsuk asataram. Antsu inatmin atumin chichartamak: Angkan pujustasam wakerakmeka jiinkitnuitme turaminamtaikia, nekasrum jiinkitnuitrume. 22 Ii Apuri Cristo aintsu inatirin: Wína umirtukta tusa eak, ni tunaurin akiimiatkamu asa, aintsu inatiri ayat, yamaikia angkanta nunisang Criston umirkatnuitai. Tura aintsu inatirinchu Cristo: Wína umirtukta tusa eakmau asa, aintsu inatirinchutiat Cristo inatirintai. 23 Cristo atumi tunaarin akiimiatramkatas waitnas jaka, atumin sumarmaku asamtai, yamaikia Cristonu ainiarme. Tura asaram ju nungkanmaya ainau atumin: Wina umirtukta tinauka pachischatnuitrume. 24 Yatsur ainautiram umaarutirmesha, Yus atumin eatmak: Wína umirtakrum tu pujustaram tinu asamtai, chikich chikich ainautirmesha Yus wakera nunisrumek pujustaram.

25 Yamaikia nawantan pachisan, nunia natsancha pachisan tajarme nuka anturtuktaram. Ii Apuri nuna pachis chichaman akupkachu wainiatnak wiki nintimsanak nunaka aatjarme. Ii Apuri wait anentrak ni chichamen nekamtikruau asamtai, wi taja nuka atumsha nekasaintai titinuitrume. 26 Tura yamaikia wait wajaktin nukap au asamtai, nuwa nuwatsuk aintsarik pujustin pengkeraitai, tu nintimsan pujajai. 27 Nuwartin akurmeka, nuwaram japawairap. Antsu nuwartichu akurmeka nuwasha eakairap. 28 Antsu nuwa nuwatkurmeka tunauka turatsrume. Tura nuwa nawan aintsun ninumkusha nuka tunaunaka turatsui. Antsu nuwenawaru ainauka nukap wait wajakartin asaramtai, atum waitnawairam tusan nunaka tajarme.

29 Yatsur ainautirmin umaarutirmincha nunasha tajarme: Ii Apuri tatintri jeatak wajasi. Tura asamtai yamaisha nuwartin ainau nuwartichua nunisarang Yusnaka umirkartinuitai. 30 Tura wake mesekar pujuinausha wake meseachua nunisarang Yusnaka umirkartinuitai. Tura nakurin ainausha nakurichua nunisarang Yusen umirkartinuitai. Tura warinchun sumin ainausha sumichua nunisarang Yusnaka umirkartinuitai. 31 Ju nungkanam aa nuka mash mengkakatin asamtai, ju nungkanam aa nunaka wakerutsuk Yusnaka umirkartinuitai.

32 Ju nungkanam aa nu nintimtsuk asataram tusan, nunasha tajarme: Nuwartichu ainauka Yusen pengker umirkatasan wakerajai, tu nintimsar pujuinawai. 33 Antsu nuwartinka ¿itiur nuwarnasha pengkersha awajsatjak? tusar ju nungkanam aa nunak nintimsar pujuinawai. 34 Tura aishrintin ainau aishrinchau ainaujai metekchau nintiminawai. Nuwa aishrinchau ainauka: ¿Itiur wína namangkrujai, tura wína nintirjaisha tunaarinchau Yusen pengker awajsatjak? tusar ii Apuri Criston nintimsar pujuinawai. Antsu aishrintin ainauka: ¿Itiur aishruncha pengkersha awajsatjak? tusar ju nungkanam aa nuna nintimsar pujuinawai.

35 Atumsha mash nuwartichu pujustaram tusanka nunaka tatsujrume. Antsu atumin yaingtasan nekas pengker aa nu turataram tusan, tura ii Apuri Cristo miatrusrumek nintimrataram tusan nunaka tajarme.

36 Antsu aints chichaak: Nawan yaanchuk aintsun ninumkamin ayat, ninumtsuk pujakka napchawaitai, tura asan nuwaktasan wakerajai, tu nintimias pujakka, nu nawannaka nuwatkati. Nuka tunaachawaitai. 37 Antsu chikich aints yusen miatrusnak umirkatasan, nuwan nuwatan nakitajai tu nintimias pujauka pengker aa nuna turawai. 38 Tura asamtai aints nawantan nuwatuka pengker aa nuna turawai. Tura aints nuwan nuwatsuk pujausha nuna nangkamasang pengker nintimias pujawai.

39 Nuwa aishri iwiaaku pujamtaikia, tuke nijai tsanias pujustinuitai. Antsu aishri jakamtai angkan wajas, ni wakerakka Cristo nemarniun ninumkatnuitai. 40 Tura wiki nintimsanak: Waje chikich aintsun ninumtsuk pujakka, timiá pengker nintimias pujustinuitai tajai. Yuse Wakani nunasha wína nekamtikruau asamtai, tu nintimsan pujajai.

8

Yuschau waininayat wína yusruitme tinu ainaun pachis timiauri

1 Yatsur ainautiram, Cristo umirchau ainau ni yusrin, Yuschau waininayat, tangkurin susartas maawaramtai ¿nuna namangke Cristonu ainauti yuwatnuashi? tu inintsamarume nuna pachisan aatjarme. Antuktaram: Iikia nukap nekaji taji nuka nekasaintai. Antsu iijai metek nekainachu ainaun pachisar: Nuka mianchawaitai taji nuka napchawaitai. Antsu Cristonu ainau aneakrikia, iisha Yus miatrusrik umirkur pujustinuitji. 2 Aints nangkami nintimias: Mash aa nunaka nekajai tayat, Yus niin nekamtikiatas wakera nunaka mashkia nekatsui. 3 Antsu Yusen anea nuna pachis Yus: Nuka wina aintsruitai tawai.

4 Tura asamtai Cristo umirchau ainau ni yusrin susartas tangkun maina nusha yuwamnawashi, tu nintimsaram pujau asaram nintimrataram. Yuska kichkitai nuketai. Antsu ju nungkanam pujuinauka: Juka wína yusruitai tina nuka Yuschawaitai tusar nekaji. 5 Aints ainau wakan ainaun, tura iwianch ainauncha shaminak, untsuri umirin ainayat nangkamiar: Nayaimpinmasha, tura nungkanmasha yuska untsuri pujuinawai, tu nintiminawai. 6 Antsu iikia Yuska kichkitai taji. Nuka iinu Apaachirintai. Nusha mash aa nuna najanau asa iincha: Wína umirtuktaram tusa najatmamiaji. Tura ii Apuringkia kichkitai. Nuka Jesucristoketai. Nuka ii Apaachiri Yusjai mash ainia nuna najanau asamtai, iisha nuna kakarmarijai iwiaakji.✡

7 Antsu aints ainau mashkia nunaka nekainatsui. Chikich ainau nangkamiar: Yuschau waininayat nuka ii yusrintai tinawai. Tura asamtai ni yusrin maaketai tiartas, ni tangkurin maawaru asaramtai, Cristonu ainau nuna namangken yuwinakka, napchau nintimsar shaminayat yuwinawai. 8 Antsu ii yutairi yuwakrincha Yuska nunaka pachiatsui. Tura ii yutsuk pujakrisha Yuska napchauka awajtsuji. Tura ii yutairi yuwakrisha Yuska pengkerka awajtsuji. 9 Antsu nuka nintimrataram: Atumka nuka tunaachawaitai tusaram, nu yutasha wakerakrumka yuwamnawaitrume. Antsu nu yuta yuwakrumningkia, chikich aints nuna wainak: Nuka tunaawitai tu nintimratnuitai. Tura asamtai chikich aints ainaun tunau nintimtikrai tusaram nintimrataram. 10 Atumka aintsu yusri jeen pujusrum, nuka Yuschawaitai tusaram nekau asaram, tangku namangke ni yusrin susaru yuwau asakrumin, chikich aints Cristo nemarin atumin waitmak, nusha nunisang nuna yuwau asa, Criston umirtan inais, tuke chikich aintsu yusri jeen maaketai titas wayaamnawaitai. 11 Tura asamtai atumka: Chikich aintsu yusri nekas Yuschawaitai tusaram, nekayatrum nuni yuwau asakrumin, chikich aints Criston miatrusang umirchauka Cristo nu aintsun uwemtikratas jarukmaitiat, nu aintska mengkakatnuitai. 12 Turamtai nu tangku namangke yuwau asaram, Criston nemarnuka tunau nintimtikrume. Nu turakrumka Cristoka umirtsuk tunau wajarme. 13 Tura asakrumin wikia tajarme: Wi yutan yuwamtaikia, Cristonu ainau tunau wajasarai tusan, wikia yamaikia nu yutanka pengké yuwashtatjai.✡

9

Pablo ni pujamurin etserkamuri

1 ¿Wikia Cristo akupkamuchukitaj? Wikia Jesús jakamunmaya nantaknuncha wainkamiajai. Tura atumin Cristo chichamen etserkau asamtai, atumsha Cristo umirin ainiarme. Wikia Cristo akupkamu asan chikich aints Cristo akupkamu turina nunasha wisha nunisnak turamnawaitjai.✡ 2 Chikich ainau wína pachitsar nangkamiar: Cristo akupkachmawaitai turutinau waitiatrumek atumka nekasrum: Cristo akupkamuitai turutinuitrume. Cristo: Wína chichamur etserkata tusa akuptuku asamtai, atumsha wi etsermau antuku asaram, Cristonu ainiarme. Tura asaram wína pachitsaram: Cristo akupkamuitai tusaram paan nekaramnawaitrume.

3 Aints ainaun wína pachitsar: Itiur pujawa tusar nekarawartas wakerutinaunka wisha nunasha tajai: 4 Wikia nekasan Cristo chichame etserin asan, Cristonu ainaun: Yutasha tura umutisha surustaram timinuitjai. 5 Tura Cristo akupkamu asan, nuwan nuwatkanka, nujai tsaniasan wekaasamnawaitjai. Chikich aints Cristo akupkamu ainau, tura ii Apuri Cristo yachí ainausha, tura Pedrosha ni nuwarijai wekajinawai. Tura asamtai wisha wakeraknaka turamnawaitjai.

6 ¿Atumka itiur nintimrume? Cristo akupkamu ainau ni uwejejai takakminachu wainiatrumek, atumka ni yuumamurisha suarme. Antsu wisha Bernabéjai atumin Cristo chichamen etseriatrik, iik takakmasar ii yuumamuringkia sumarmaji. ¿Nuka pengkerkai? 7 Suntar nintimrarmi: ¿Aints suntar naamkau ni yutairin akiimiawak? Atsa, antsu suntara apuri ni yutairinka akiimiatui. ¿Tura ajartin ni ajarinian juuk yutsukek puja? Atsa. ¿Tura uwijartin ni tangkurin tsakatmaruka nuna muntsurin umutskek puja? Atsa, pachitsuk umawai. Tura asamtai Cristo: Wina chichamur etserkataram tusa iincha akuptamkau asamtai, iisha Cristonu ainau yutairisha nangkamrik yuwamnawaitji, tura kuikian iin suraminamtaikia, iisha ii yuumamuringkia sumarmakminuitji. 8 Junia aints nintimina nunisnaka tatsujrume. Antsu Moisés umiktin chichaman akupak nunasha timiayi. 9 Yus umiktin chichaman akupkau asamtai, tu aarmawaitai: “Waaka trigo neren pakartas nájamtaikia, trigo pachitsuk yuwati tusaram jangkengka jingkiatawairap.”✡ ¿Antsu Yus waakan nintimsang nunaka tímia? Atsa. 10 Antsu iincha nintimtikramratas nunaka aatramramiaji. Nunaka taku tawai: Yuse chichame etserin Yuse takatrin takakmau asamtai, chikich ainauka Yuse chichamen antinau asar, ni yuumamurincha susartinuitai. Aints arakan araina nuka, tura neren juwina nuka mai metek yuwarmin ainawai.✡

11 ¿Aints ajarin araamia nuna neren juuk yutsukek pujusminui? Atsa, pachitsuk yuwamnawaitai. Tura asamtai iikia Yuse chichame nekas pengker aa nu atumka nintimtikramu asaram ii yuumamurisha sukartusminuitrume. ¿Nuka paseekai? 12 Iikia nu nangkamtaik atumin Cristonam uwemratin chicham etserkamiaji. Tura chikich ainau ukunam atumin Cristo chichamen nuitamrarmia nuka atumi yutairincha, tura atumi kuikiarin juwiarmia nunisrik iisha jukimnawaitji.✡

Turayatrik iikia turachmiaji. Antsu chikich aints itiurchat nintimsar antutan nakitrarai tusar, iikia waitnasar takakmasar ii yuumamuringkia sumarminuyaji. 13 Nintimrataram: Yus seatai juun jeanam takakminausha chikich ainau Yusen susartas tangkun maawar itainaun nuna namangken yuu armiayi. Sacerdote ainausha aintsu tangkurin maawar, Yusen susartas epeena nuna namangkencha yu armiayi. 14 Tura asamtai ii Apuri nu chichamnasha iin akupturmak: Aints ainau uwemratin chichaman antin ainauka Yuse chichamen etserin ainaunka ni yuumamurin susarti timiayi.✡ 15 Antsu wikia chikich aintsun: Yuumamur surusta pengké tichamiajai. Tura yuumamur surustaram tusanka atumniaka aatsujrume. Chikich ainaun: Yuumamur surusta takunka ¿natsantrujai jakamin nekapchainjash? Antsu chikich ainau kuikiarin jurukchau asan, pengker nintimsan warasan angkan pujajai.

16 Ii Apuri Cristo: Uwemratin chicham etserkata tusa akuptuku asamtai, wi nu chichaman etserkunka: Pengkeraitjai tumamtsujai. Antsu wi nu chichaman etsertsuk pujamtaikia, Cristo winaka wait wajaktiniun surustinuitai. 17 Tura asamtai wi wakeraknaka Cristo chichamen etserkunka warasminuitjai. Tura Cristo: Wína chichamur etserkata turutin asamtai, wikia nakitaknasha ni chichamenka tuke umiktinuitjai. 18 Tura wikia Cristonam uwemratin chichaman etserin asan, aints ainau akirkarti tuuka nintimtsujai. Antsu chikich ainau wína akirtsuk antukarti tusan, pengker nintimsan nu chichaman etserjai. Nu uwemratin chichaman wi etsermatai, chikich ainau nu chichaman antukaru asar, nekasar wína akirkarminiun wainiatun nunaka pengké nakitajai.

19 Wikia chikich ainau inatiringkia achayatnak, aints untsuri Cristo chichamen antukar uwemrarti tusan, mash aintsu inatiriya nunisnak pujajai. 20 Judío ainau Criston umirkarti tusan, wikia judío ainaujai iruntran, judío aintsua nunisnak pujuyajai. Tura Moisésa chichamen umirin ainaujai iruntran, Criston umirkarti tusan, Moisésa chichamen umirnuyajai. Moisésa chichamen umirkunka, tuuka uwemrachmin ayatnak nunaka turinuyajai. 21 Yus wína chichamur umirtuktaram tusa, chichaman akupkamia nuna umirin asan, Cristosha wína chichamur umirtukta tusa akuptukmia nuna umirkawaitjai. Tura Moisésa chichamen nekachu ainausha Criston umirkarat tusan, wikia Moisésa chichamenka nekachua nunisnak pujuyajai. 22 Tura Cristo chichamen miatrusarang umirkacharu ainausha miatrusarang Criston umirkarat tusan, nijai iruntran pujuyajai. Tura aints ainau mash uwemrarat tusan, judío ainau pujuinawa nunisnak nujai iruntran pujuyajai. Tura judíochu ainaujaisha nunisnak iruntran pujuyajai. Kichkikia menakar uwemrarmi tusan tu pujuyajai. 23 Tura aints ainau untsuri uwemrartin chichaman antukar uwemrarti tusan, wikia Cristonam jeanka winaka: Nekasam pengker umirtukmiame, turutmi tusan tu pujajai.

24 Aints ainau nekapnainak ampuinauka nekarme. ¿Yáachia eemak jeati? tusar ampukiar weenak, kichik aintsuk tsengkrutin jukitnun waininayat mash ampuinawai. Atumsha tsengkrutin jukiartas ampuina nunisrumek Cristo pengker umirkataram. 25 Aints nekapnaisartas eemkar jeartas wakerinauka, ii namangke kakarat tusar kintajai metek ampuinawai. Tura ampukiar: Wikia eemkan jeanka tsengkrutin jukitatjai, tu nintimsar turinawai. Tura nu tsengkruti jumchik arus minartinuitai. Tura iikia tsengkruti minartin aa nu jukitasrikia Cristoka umirtsuji. Antsu nayaimpinam jeakrin, ii Apuri iin chichartamak: Atumka wina pengker umirtakrum pujuyarme, iin turammi tusar wakeraji. 26 Aints ainau nekapnainak ampuina nuka nangkamiarka ampuinatsui. Antsu nekapnainak, chikich nepetkami tusar nekapnainawai. Wisha nunisnak nangkamiar nasenam kutsma kutsma wajaina nunisnaka Cristonka umirtsujai. 27 Antsu tunau wajasai tusan, wína wakeramurnaka najantsujai. Cristo chichamen etserin ayatnak, ni chichamen miatrusnak umirtsuk wi jakamtaikia, Cristo wína chichartak: Wína chichamur etsernutiatum ¿waruka miatrusmek umirtukchamiame? turuti tusan, Cristo chichamenak umirkatasan wakerajai.

10

Yuschau waininayat wína yusruitme tinu ainaun chicharkamuri

1 Yatsur ainautiram umaartirmesha, yamai taja nuka nintimrataram. Yaanchuik Moisés ii juuntri ainaun Egipto nungkanmaya jiikim, ii juuntri ainau mash mukuntiujai wekaasarmiayi. Tura mash juun entsa japencha wekaasarmiayi.✡ 2 Ii juuntri ainau mash mukuntiujai wekaasaru asar, tura juun entsanmasha mash wekaasaru asar, entsanam mainawa nunisarang: Wikia Moisésan nemarsatasan wakerajai tiarmiayi. 3 Tura nayaimpinmaya yutancha mash yuwarmiayi.✡ 4 Turinamtai Yus pampanmaya yumin akupkamtai, nu yumincha mash umurarmiayi. Tura Cristoka nu pampa nunisang aints jakaarchati tusa iwiaaku pujustinun suramji.✡ 5 Turamaitiat ii juuntri ainau Yusnaka pengkerka awajsacharmiayi. Tura Yusen umirinachu asar, aints atsamunam untsuri jakaarmiayi.✡

6 Ii juuntri ainau ni wakeramurin najanawarmia nunisrumek tunau wakerukairap tusa, Yus iincha nuitamratas wakerutmaji.✡ 7 Tura Yuschau waininayat ni yusrin ningki najanawar: Juka ii yusrintai tiarmia nunisrumka atumka tiirap. Yuse chichamesha tu aarmawaitai: “Nu aints ainau yutancha yuwar, tura umutnasha nukap umurar nunia wajakiar nakurusarmiayi,” tu aarmawaitai.✡ 8 Tura asamtai nuwajai turunitsuk asarmi. Ii juuntri ainau yaanchuik nuwajai turunawaru asar, kichik kintatik veintitrés mil (23,000) aints jakarmiayi.✡ 9 Tura ii juuntri chichainak: Wikia tunau turamtaikia, watska, Yus wait wajaktiniun suruschanpiash, iisha nekapsami tu nintimtsuk asarmi. Yaanchuik ii juuntri ainau nuna turinamtai, Yus napin aints ainaun esaiti tusa akuptukmiayi. Turamtai napi esainam untsuri jakaarmiayi.✡ 10 Tura Yus pachisrum pasé chichakairap. Yaanchuik ii juuntri ainau Yusen kajerinak pasé chichasaru asaramtai, Yus sungkuran ni awemamurijai akuptuk aints ainaun maamiayi.✡

11 Ii juuntri ainau turunamuri nintimrarmi: Nu aintsua nunisrumek pujusairam tusar, Yuse chichame etserin ainau tu aararmiayi. Nungka amukatin jeatak wajasu asamtai, atumka tunau wajasairam tusa, Yus yamai pujuinautinka nuitamratas wakerutmaji. 12 Tura asamtai aints: Wikia tunaunaka pengké turashtatjai tauka anearti. Nisha ii juuntriya nunisang tunau wajastinuitai. 13 Atumin nekapramsatin jeamtaikia: Wikiapi tu pujaja, tuuka nintimsairap. Chikich ainausha atumjai metek tu pujuinawai. Antsu Yus tímia nunaka nekas umiktinuitai. Satanás: Tunau turata, turamu wainiat, Yus atumin: Tunau wajasairam tusa yainmaktatrume, nuniasha tunau nepetkataram tusa kakamtikramratatrume.✡

14 Aneetir ainautiram, nu nintimrau asaram, aints ni yusrin ningki najanina nuka nintimtutsuk asataram. 15 Atumka nekau asaram, wi taja nuka pengkeraitai tusaram nintimratnuitrume. 16 Iikia Cristo jakamuri nintimsar, tura ni numpe numparmaurisha nintimsar, iisha iruntrar maaketai tiri, kichik piningjai umaji. Nu umakur Cristo nintimsar pujaji. Tura Cristo jakamuri nintimsar, kichik yurumkak yuwaji. Nu yuwakur Cristo nintimsar pujaji.✡ 17 Iikia untsuri ayatrik, Cristo jakamuri nintimtusar, kichik yutak yuwaji. Iikia mash Cristonu asar, kichik namangkea nunisketji.

18 Israel ainau turamuri nintimrataram: Sacerdote tangkun maawar namangken Yusen maaketai tiartas yuu armiayi. Tura tangku namangke Yus suamu yuwinau asar, Yusen nintimsar yuu armiayi. 19-20 Wi yamai titatjarme nu nintimrataram. ¿Tangku namangken aints ni yusrin suwina nuka warimpita? Nuka aya tangku namangkentai. Antsu Yusen tenap nintimtichu ainau nangkamiar: Juka ii yusrintai tusar, ni yusrin ningki najanawariat, ni yutairincha maaketai tiartas suwinak ¿nekas Yusnak suwina? Atsa, nunaka Yusnaka suwinatsui, antsu iwianchin suwinawai. Tura asamtai atumsha nu yuwau asaram, iwianch ainaujai tsaningtinuitrume. Antsu iwianch ainaujai tsaniasrum pujusairam tusan tajarme. 21 Atumka Cristo jakamuri nintimsaram, umuti kichik piningjai umuru asaram, nuniangka iwianch susamuka umurchatnuitrume. Tura ii Apuri Cristo misarin yuwau asaram, nuniangka iwianch susamuka yuwashtinuitrume.✡

22 Ii Apuri Cristo umiriatur ¿nu inaisar ataksha iwianch umirkurin, ii Apuri kasmatramkatnukitai? Tura: ¿Ii Apuri nangkamasrik kakarmaitji timinkitai?

Angkan pujusrum aneenitaram timiauri

23 Chikich aints chichainak: Ii wakerakrikia pachitsuk mash turamnawaitji tina nuka nekasaintai. Antsu ii wakeraji nu mash turakrikia, chikich ainau yaingchatnuitji. Nekasar ii wakeraji nuka pachitsuk turamnawaitji, antsu nu pachitsuk turakrikia, chikich aints Cristonu ainausha miatrusarang Criston umirkarat tusar yaingtatkamarsha yuumataji.✡ 24 Tura asar ¿itiur pujaknak pengkersha pujusaintaj? tuuka nintimtsuk, antsu ¿chikich aintsun itiur yaingkainjak? tu nintimratnuitji.

25-26 Yuse chichame tu aarmawaitai: “Yus mash najanau asamtai, iinu nungkaringkia Yusnawaitai. Tura ju nungkanam aa nusha mash Yusnawaitai.”✡ Tu aarmau asamtai, namang sumatinam tangku namangke sumaktasrum jearmeka, ¿aintsu yusri susamuashi? tuuka nintimtsuk sumaktaram. Tura sumakrum ¿juna yuwanka tunau wajaschatjash? tuuka nintimtsuk pachitsuk yuwataram.✡

27 Cristo umirchau ainau: Wína jearun yuwita, atumin turaminamtaikia, atum wetasrum wakerakrumka yuutaram. Tura ni jeen yuwakrum: ¿Namangsha ii yuwaji juka ni yusrin maaketai tiartas maamuchuashi? tura ¿nuna yuwanka tunau wajaschatjash? tuuka nintimtsuk pachitsuk yuwataram. 28 Turayat chikich aints ujatmak: Juka ni yusrin susatas maamuitai tusar ujatminamtaikia, chikich aints Cristo miatrusar umirchau ainau tunau nintimrarai tusaram, nu namangka yuwairap. 29 Atumka pachitsuk yuwamin arumin, chikich ainau tunau nintimrarai tusan nuka yuwairap tajarme.✡

Antsu atumka chichaakrum: Wikia wína yutairun pachitsuk yuwamin aisha, chikich ainau: Nuka yuwachminuitme tinamtaisha ¿warukanak wikia yuwashtaj? 30 Wikia Yusen maaketai tusan, wina yutairun yuwamtaisha ¿itiur chikich aints wína pachitas: Nuka tunau turayi, turutiarting? atumka timinuitrume. 31 Anturtuktaram. Atumi yutairi yuwakrumka, tura atumi umutiri umakrumsha, tura waring achat mash turakrumsha, aints ainau nuna mash wainkar: Yusen pengker nintimtusarat tusaram turataram. 32 Judío ainau, tura judíochu ainausha Criston umirtan nakitrarai tusaram, tura Cristonu ainau tunau wajasarai tusaram, tuke tu nintimsaram pujustaram. 33 Aints ainau tuke mash pengker nintimsar pujusarti tusan, tura wína pachitsar pasé chichartukarai tusan, wikia wína wakeramurnaka najantsujai, antsu chikich ainau untsuri uwemrarti tusan, wikia aints ainaun yaingtasan wakerajai.

11

1 Wikia Criston nemarkau asamtai, atumsha wiya nunisrumek chikich ainau yayaakrum Cristo nemarkataram tajarme.✡

Nuwa ainau Yuse jeen tu pujusartinuitai timiauri

2 Yatsur ainautiram, wína tuke kajinmatrukchau asakrumin, tura wi atumin nuiniarmiajrume nuka miatrusrumek umirtuku asakrumin, wisha atumin pengker nintimtajrume. 3 Tura chikich chichamnasha atumin nekamtikiatasan wakerajrume. Anturtuktaram: Cristo ni Apaachiri Yusnak umirnuitai. Tura Cristo umirin ainautikia mash ii Apuri Cristok umirnuitji. Tura Yus wakerau asamtai, nuwa ainau ni aishrinak umirin ainawai. 4 Tura aishmang ni nuwarin inartin asa, Cristonu ainau iruntramunam Yusen aujsatas, tura Yuse chichamen etserkatas tarachin nukumak wajaska, nuwa tumau wajau asa nuka natsanpiakuitai. 5 Antsu nuwa aishrintin Cristonu ainau iruntramunam tarachin nukumatsuk Yusen aujsatas tura Yuse chichamen etserkatas wajakka, aishmangkua nunisang wajau asa nuka natsanpiakuitai. Nuna turakka intashi awamrawa tumawaitai.

6 Tura asamtai nuwa Cristonu ainau iruntramunam tarachin nukumatsuk wajastas wakerakka, intashincha awartinuitai. Antsu nuwa intashin awarka nuka natsanpiakuitai. Tura asamtai nuwa aishrinak umirin asa, Cristonu ainau iruntramunam tarachin nukumaktinuitai. 7 Yus aintsun najana chicharak: Ju nungkanam ainia nuka wiya nunismek mash inarta timiau asa, aints waring achat Yus najanamia nunaka mash inartinuitai. Tura asa tsengkrutin tsengkrutsuk wajastinuitai. Turamtai nuwa aishrin pengker umirak pujakka, aishrin pengker awajsatnuitai. 8 Yus aintsun najanak aishmangnaka nuwanmayanka najanachmiayi, antsu aishmangkun eemak najana, pajen kuitak nuwanka uku najanamiayi. 9 Aishmang nuwan umirkat tusangka Yuska najanachmiayi, antsu nuwa aishmangkun umirkat tusa najanamiayi.✡ 10 Tura asamtai nuwa aishrin umirak pujakka, Yuse awemamuri ainau nuna wainkar: Nu nuwaka aishrin umirui tiarat tusar tarachin nukumaktinuitai. 11 Antsu mai ii Apuri Cristonu asar, aishmangtisha iikikia Cristoka umirkashtinuitji. Tura nuwa ainausha ningkikia Cristonka umirkachartinuitai. 12 Nu nangkamtaik Yus nuwan aishmangnumia najanamiayi. Turayat aishmang ainausha nuwanmaya akiininawai. Antsu Yus mai najanamiayi.

13 Atumek nintimrataram. Cristonu ainau iruntramunam nuwa tarachin nukumatsuk Yusen seakka ¿nuka pengkerkai? ¿Atum ainautiram nuka napchawaitai tatsurmeash? 14 Corintonmaya ainautiram, aishmang ainau nuwa nunisarang intashin sarman tsakatmaramtaikia, ¿nuka natsanpiakuitai tatsurmek? 15 Antsu nuwa intashi tarachjai nukukmawa nunisang ati tusa, Yus nuwa intashin sarman najatamiayi. Turamu asa nuwa intashpikia nekas pengkeraitai. 16 Antsu chikich ainau ju chichaman umitan nakitinamtaisha, wikia nunaka pachiatsjai. Iikia Cristonu ainau iruntramunam tuke tu nintimsar pujaji. Tura Cristonu ainau chikich nungkanam pujuinausha nunisarang nintiminawai.

Yuse misari pachisar nuikiartamu

17 Yamaikia chikich chichaman atumin aatratasan wakerajrume. Yuse misari yuwatasrum iruntraram pujakrumsha, Cristo miatrusrumek umirkatasrumka iruntsurme. Tura irunkurmesha pasé pujau asakrumin: Atumka pengker turarme tatsujrume. 18 Wi anturkamjarme nuka nuwaitai: Cristonu ainautirmin pachitmasar: Iijai iruntrar yuwami tiariat kanakar yuwinawai. Nu tamaun antukan, nekasashi tu nintimsan pujajai. 19 Chikich aints ainau: ¿Yaachik Yusen miatrusang umirak puja? tusar paan nekarawarti tusaram, atumka kanákrum pujarme. Antsu ¿kanákrum pujakrumsha nekasrum pengkerak pujaram? Atsa. 20 Tura iruntai jeanam wayaaram kanákrum yuwakrumka, atumka Cristo jakamuri nintimtusrumka Yuse misari yuwatasrumka iruntsurme. 21 Antsu kichik kichik eemkar jear, kichnaka nákatsuk, ni yutairin kichnaka jamtsuk yuwinawai. Tura eemkar jearma nusha umutirin nukap umuru asar nampekar pujuinawai. Antsu uku jearuka yutsuk pujuinawai. 22 Tu yuwatasrum wakerakrumka, tura tu umurtasrum wakerakrumka ¿warukaya atumi jeening kanákrum yuwatsrume? Cristonu ainau iruntramunam tu yuwakrumka nuka natsanpiakuitai. Tura yutan jumchik itarusha inatsaarme. ¿Tura asakrumin warintajrumek? ¿Pengker turarme titajrumeash? Atsa, nunaka tatsujrume.

Yuse misari yuwatin pachisar etserkamu

(Mat. 26.26-29; Marc. 14.22-25; Luc. 22.14-20)

23 Ii Apuri chichamen wína ujatkaru asaramtai, wi atumin ujakmiajrume nu kajinmatsuk asataram tusan tajarme: Ii Apuri Jesúsan nu kashi surukarmia nuni ii Apuri yurumkan achik, 24 Yusen maaketai tusa puuk: “Ju yuwakrum wína namangkur nintimrataram. Wikia atumin uwemtikratasan jakatatjai. Ju yuwakrumka tuke wína jakamur nintimrataram,” timiayi. 25 Tura piningnasha achik Yusen maaketai tusa chichaak: “Ju umuti umakrumka, wína numpar nintimrataram. Wína mantinamtai, atumi tunaari sakartaj tusan wína numpar numpartatui. Tuke ju umuti umakrumka wína nintimtursaram umurtaram,” timiayi. 26 Tura asamtai ii Apuri taatsaing, nu yurumak yuwakrumka, tura nu umutisha umakrumka: Ii Apuri Cristo iin uwemtikramratas jarutramkamiaji tu nintimratnuitrume.✡

¿Yuse misari itiur yuwatnuitji?

27 Tura asamtai aints ii Apuri jakamuri nintimtsuk, nu yurumkan yuwauka, tura nu umutincha umauka, ii Apuri iin jarutramkau wainiat, ni jakamurin nintimtsuk yuwau asa tura nintimtsuk umuru asa, ningki wiasmatmamkatatui. 28 Antsu aints Yuse misarin yutsuk: ¿Tunaar atsuash? tu nintimias ningki ni nintin iwiaratnuitai. Nunia nu yurumkancha yuwatnuitai, tura nu umutnasha umurtinuitai. 29 Cristo nu aintsu tunaarin sakturtas jarukmaitiat, aints nuna nintimtsuk nu yurumkancha yuwa, tura nu umutnasha umur, ni wait wajaktiniun jurumaktias turawai. 30 Tura asamtai atumjai iruntrar pujuinau untsuri kakaichu ainawai, tura najaiminawai. Tura chikich ainausha jakaru ainawai. 31-32 Antsu Yusen umirchau ainaujai metek ji kajintrashtinnum mengkakarai tusa, ii Apuri Cristo ni nemarnutinka: Tunau inaisataram tusa, iin wait wajaktiniun suramji. Tura asamtai ii tunauri mash nintimrar: Wikia tunaawitjai, antsu wina tunaurunka mash inaisatjai tinu asakrin, Yuska iinka wait wajaktinnaka suramsashtinuitji.✡

33 Yatsur ainautiram umaarutirmesha, iruntai jeanam Yuse misari yuwatasrum irunkurmeka, mash kaunkarti tusaram nakastaram. 34 Atumka wait wajaktin jurumakiram tusan nunasha tajarme. Antsu aints yaparakka, ni jeen yuwatnuitai. Tura chikich chicham atum aatrurmarume nunaka atumin jean chicharkatatjarme.

12

Yuse Wakani sukartusmauri pachis etserkamu

1 Yatsur ainautiram, umaarutirmesha, Yus ni aintsri ainautin: Wina takatur pengker takakmastaram tusa, ni Wakani sukartusmauri pachisrum nekaataram tusan ujaktatjarme.

2 Atumka yaanchuikia Cristo umirchau asaram, atumi yusri aints najanamu wainiatrumek umirkuram pujuyarme. Nusha aints najanamu asar chichachu armiayi. Atumka nusha nekarme. 3 Tura asakrumin ¿yaachia nekas Yuse kakarmarijai chichaa? tusan nuna nekamtikiatasan wakerajrume. Yuse Wakani nintimtikramu asar, aints kichkisha: Jesúska yumingkramu ati ticharminuitai. Tura: Jesús wína Apuruitai, tinauka aya Yuse Wakani nintimtikramu asar tiartinuitai.

4 Yuse sukartusmauringkia untsuri ayat nuna sukarta nuka kichik Yuse Wakani nuketai. 5 Tura Cristonu ainauti takatri untsuri irunu wainiat, kichkin kichkin ni takatrin sukartinka kichik ii Apuri Cristo nuketai. 6 Tura Cristonu ainauti untsuri ayatrik, kichik kichik metekchau ni takatrin takakmasarti tusa, iin kakamtikramratnuka kichik ii Apaachiri Yus nuketai. 7 Yus mash pengker yainiktaram tusa, Cristonu ainautinka kichik kichik ni Wakanin suramji. 8 Tura asamtai Yuse Wakani chikich ainautinka Yuse chichamen nekas pengker etserkarat tusa nekamtikramji. Tura chikich ainauncha Yuse chichamen pengker nuiniarat tusa nintimtikramji. Tura nu aintsun ni nekamtairin suwa nuka Yuse Wakanintai. 9 Tura chikich aints ainautincha nekaachmin arining, Yuse Wakani ni wakeramurin nekamtikramji. Tura chikich aints ainautincha jau ainauncha tsuwararat tusa kakamtikramji. Tura nu aintsun ni kakarmarin sua nuka Yuse Wakanintai. 10 Tura kichnasha wainchatai takat turatnun suawai. Tura kichnasha ukunam atiniun pachis chichaman paan etserkatnun suawai. Tura kichnasha Yuse Wakani turamu nekamtikiatnuncha, tura pasé wakantrintin nekamtikiatnuncha suawai. Tura kichnasha niish chichamtiksatnun suawai. Tura kichnasha niish chichainaun paan nekamtikiatnun suawai. 11 Tura Cristonu ainautin Yuse Wakani nuke takamtikui. Tura ningki wakerak, ni takatri takakmastinun kichik kichik suramji.✡

Cristonu ainautikia kichik namangkea nunisrik aji

12 Nintimrataram. Iinu namangke kichkitiat aintsti muchitmauri untsurintai. Tura untsuri ayat, mash iruram kichik aintsu namangkentai. Cristo nemarnutisha nunisrik untsuri ayatrik Cristonu asar, mash iruram kichik aintsu namangkea nunisrik aji.✡ 13 Cristonu ainautikia untsuri nungkanmaya ainiaji. Judíosha, tura judíochu ainausha Criston nemarin irunui. Tura aintsu inatiri ainausha, tura aintsu inatirinchu ainausha Criston nemarin irunui. Tura Yuska: Kichik namangkea nunisrumek ataram tusa, ni Wakani ni nintin piatkamiayi.

14 Aintsti namangke muchitmauri kichkichuitai. Antsu untsurintai. 15 Tura asamtai aintsu nawe nintimrarmi: Aintsu nawe chichakchamin ayat: Wikia aintsu uwejenchuitjai. Tura asan takakmaschamnawaitjai tayat ¿aintsun yaingchamnaukai? 16 Tura aintsu kuwishi nintimrarmi: Nusha chichakchamin ayat: Wikia aintsu jiinchuitjai. Tura asan aintsun yaingchamnawaitjai tayat ¿aintsun yaingchamnaukai? 17 Antsu iikia jiik jiik akurkia, ii kuwishi atsamtaikia ¿itiur antuktinuitji? Tura ii kuwishik kuwishik akurkia, ii nuji atsamtaikia ¿itiur nekapratnuitji? 18 Yuska ningki wakerau asa, aintsti muchitmaurin niish niish metekchau ati tusa najanamiayi. 19 Aintsti muchitmauri atsamtaikia ¿iinu namangke itiur muchitkating? 20 Antsu Yus ii muchitmaurin untsurin najanamaitiat, iinu namangke kichkitai.

21 Ii jiingkia pengker ataing, ii uwejesha yuumaji. Tura ii muukesha pengker ataing, ii nawesha yuumaji. Yus ni umirkautinka mash metek takakmasmintrum tusangka najatmachmiaji. Antsu mash metekchau asaram, kichik kichik wína takatrun takakmasmintrum tusa, iinka najatmamiaji. Tura asamtai Cristonu ainautikia: Aminka yuumatsjame tunaichamnawaitji. 22 Antsu aintsti namangke muchitmauri kakaichu wainiatur nukap yuumaji. 23 Ii muchitmauri mianchau ainia nu natsantakur jiirsarai tusar nukumaji. Tura nu muchitmau natsanpiaku ainau waitkarai tusar tenap nukumaji. 24 Antsu iinu muchitmauri natsanchawa nuka nukumatsji. Tura asakrin Cristonu ainautin mianchau arin wainiat, Yus iin najatmau asa: Ameka nekas pengkeraitme turamji. 25 Tura asamtai suwirpiakuka jiinitsuk pujustinuitji. Antsu Cristonu ainautikia mash metekchau ayatrik, pengker nintimtunisar iruntrar pujusar, Cristonu ainaujaingkia yainin atinuitji. 26 Cristo nemarin kichik wait wajamtaikia, Cristonu ainautisha mash ni wait wajamuri nintimtusminuitji. Tura Cristo nemarin chikich wara warat pujamtaikia, Cristonu ainautisha nunisrik wara warat pujusminuitji.

27 Tura atumsha kichik kichik Cristo nemarin asaram, mash iruntraram Cristonuitrume. 28 Tura Cristonu ainautin: Winia takatur takakmastaram tusa, Yuska ni kakarmarin suramsamiaji. Chikich takatan nangkamasang Cristo akupkamu ainaun ni takatrin susamiayi. Tura Yuse chichamen etsernuncha ni takatrincha susamiayi. Tura Yuse chichamen nuikiartinnasha ni takatrincha susamiayi. Tura chikich ainau wainchati takatan turawarti tusa, ni kakarmarincha susamiayi. Tura chikich ainau jau ainaun tsuwararti tusa, tura chikich ainau Cristonu ainaun yaingkiarti tusa, ni kakarmarincha susamiayi. Tura Cristonu ainaun pengker inararti tusa, chikich ainauncha ni kakarmarin susamiayi. Tura chikich niish chichau ainaun tu chichasarti tusa chichamtikiamiayi.✡

29 ¿Cristonu ainauti mashik Cristo akupkamu ainaij? Atsa. ¿Tura mashik Yuse chichame etserin ainaij? Atsa. ¿Tura mashik Yuse chichame nuikiartin ainaij? Atsa. ¿Tura mashik Yuse kakarmarijai wainchatai takat takau ainaij? Atsa. 30 ¿Tura mashik Yuse kakarmarijai jau ainausha tsuwau ainaij? Atsa. ¿Tura mashik niish chichau ainaij? Atsa. ¿Tura mashik nu chichamnasha nekamtikin ainaij? Atsa. 31 Antsu mash Cristo sukartusmauri pengker ainia nu wakerin ataram. Tura itiur timiá pengker pujusminuitrume tusan, yamaikia atumin nekamtikiatasan wakerajrume.

13

Nekas aneenitnun pachis timiauri

1 Wikia junia aints ainau chichamen untsuri chichaayatnak, tura Yuse awemamuri chichamencha chichaayatnak, chikich ainaun aneetsuk pujaknaka nangkami chichainjai. Tura tampur mesramu nangkami tuntuyamua nunisnak pujuinjai.

2 Tura Yuse chichamen nekas pengkeran etseriatnak, tura chikich ainau nekaachminun wainiatnak, Yus nekawa nunisnak mash nekayatnak, tura Yusen nintimsan ni kakarmarijai muran muchkiamin ayatnak, chikich ainaun aneetsuk pujaknaka wikia nangkamnak pujuinjai.✡ 3 Tura winar aa nunaka yuuminaun mash suayatnak, tura Yusen pengker awajsatasan wína namangkrun astuwarti tayatnak, chikich ainaun aneetsuk pujaknaka, pengké nangkamin tajai.

4 Antsu aints ainaun itiur aneetnuita tusan yamaikia ujaktatjarme. Antuktaram: Chikich ainaun aneauka pasé awajinamsha pachichuitai, antsu wait anentratnuitai. Tura chikich ainauncha suwirpiakuka jiichuitai. Tura: Miajuitjai tumamtsuk pujuwitai. Tura chikich ainaun pachis: Nuka mianchawaitai tutsuk pujuwitai. 5 Tura chikich ainaun aneauka natsanta nunaka turichuitai. Tura ninunkeka nintimchawaitai. Tura kajechuitai. Tura ni pasé awajinamsha yapaijmichuitai. 6 Tura chikichan pasé awajinamtaisha warartichuitai. Antsu nekas chichaman antuk waras pujuwitai. 7 Chikich ainaun aneauka, niincha pasé awajinamsha tsangkurnuitai. Tura chikich ainaun aneauka ni chichamencha antuk: Nekasaintai tusa pujuwitai. Antsu tunau ainaun pachis: Nuka tunaarin inaisarti tusa nakawaitai. Tura chikich ainau pasé awajinamsha, kajertsuk jaimias tsantratnuitai.

8 Nekas aneenitka tuke atinuitai. Ju nungka amukamtaikia, Yuse chichame etsermauka atsutnuitai. Tura chikich chichamjai niish chichastinaka inaisartinuitai. Tura Yusnum jearkia, mash aa nu nekau asar nekatka yuumakchatnuitji.

9 Antsu yamaikia mashkia nekatsji. Tura Yuse chichamengka miatrusrikia etsertsuji. 10 Antsu ii Apuri taamtaikia, iikia mash paan nekaatnuitji. Tura ju nungkanam nintimtaingkia amukatnuitai.

11 Yaanchuik uchi akun, uchia nunisnak chichaiyajai. Tura uchi nintimina nunisnak nintimnuyajai. Tura uchi nekainawa nunisnak nekaiyajai. Antsu yamaikia juun asan, uchi akur nintimtainka inaisawaitjai. 12 Tura asamtai yamaikia ispi kusurujai paanchau wainmamji nunisrik jumchik nekaji. Antsu ukunam ii Apuri ii nintimaurin mash aa nuna nekau asa nu taamtaikia, iisha nunisrik ii nekachmau aa nusha mash paan nekaatnuitji.✡

13 Tura asamtai kampatam tuke amukashtin ainia nuka juwaitai: Yus nekasampita tusar nintimtustin, tura ukunam atata nu nakastin, tura Yuscha tura aintcha aneakur pujustin. Antsu anengkrataingkia mash ainia nuna nangkamasang timiá pengkeraitai.

14

Aints niish chichastinun pachis etserkamu

1 Tura asamtai chikich ainaun nekasan aneetasan wakerajai, tu nintimsaram pujustaram. Tura Yus ni sukartusmauri surusti tusaram wakeruku ataram. Takat timiá pengker aa nuka Yuse chichame etsernu takatrintai. 2 Antsu aints niish chichauka, chikich aints antukarti tusangka chichaatsui, antsu Yusjai chichaawai. Tura Yuse Wakani niin chichastinun sua nunaka chikich ainau antinachu asar: ¿Warintua? tusarsha nekaachartin ainawai. 3 Antsu aints Yuse kakarmarijai Yuse chichamen etserkungka, chikich ainaun kakamtikratas, tura Criston miatrusarang umirkar pengker nintimsar pujusarti tusa etserui. 4 Aints chichaman nuimiarchayat niish chichauka: Wikia miatrusnak Yusen umirkatasan wakerajai tawai. Tura aints Yuse chichamen paan antumain etserkungka, Cristonu ainau mash miatrusarang Yusen umirkarat tusa nu chichamnaka etserui.

5 Tura asamtai atumka chikicha chichame nuimiarchayatrumek, mash tu chichasmintrum tusan wakerajrume. Tura nuna nangkamasrumek Yuse chichame mash paan etserkataram tusan wakerajrume. Yuse chichame paan etserkatin timiá pengkeraitai. Antsu niish niish chichastinka chikich ainau antinachu asaramtai nuka mianchawaitai. Antsu aints antukchamniaun chichaamtai, chikich aints: Tu taku tawai tusa, paan antukminun etsermataikia, Cristonu ainau nu chichamnasha paan antukar nintimrartinuitai. 6 Yatsur ainautiram, umaarutirmesha nintimrataram. Wikia atumin iraakun chikich chichamjaingkia antukchamniaun chichaamtaikia, ¿warintua tusaram, itiur nekaatrumek? Antsu Yus wína nekamtikruamia nuna paan etsermataikia, tura wi nekaja nuna paan etsermataikia, tura ukunam atata nuna pachisan wi etsermataikia, tura chikich chichaman wi atumin nuiniakun pujamtaikia, mash paan antukrum Cristo miatrusrumek umirkatnuitrume.

7 Nangku umpuamu tura arawir tuntuyamu nintimrarmi. Aints yumatayat nangkami nangkun umpuamtaikia, nunaapi umpuawa tusarkia nekaachminuitji. Tura yumatayat arawiran nangkami tuntuyamtaikia, nunaapi tuntuyawa tusarkia nekaachminuitji. 8 Tura suntar ainau nintimrarmi: Suntar ainau mesetnum weartas maanit nangkamami tusar, maaniakur kantamtain pupuntrijai pupuntrinawai. Tura suntar nangkami pupuntrin pupuntramtaikia, suntar ainau nuna antukar, ¿itiur maanitnasha nangkamawarting? 9 Atumsha nunisrumek chikich ainaujai chicham antukchamin chichaakrumka ¿chikich ainau atumi chichaamurincha itiur anturtamkarting? Atum antukchamin chichau asaram nangkamrum chichaarme.

10 Nekas chikich nungkanmaya ainausha niish niish chichainau untsuri irunui. Tura nu chichaman nekainauka mash paan antukmin ainawai. 11 Antsu wikia chikich nungkanmaya aintsu chichamen antachkunka ¿warinkung taj? tusanka nekaachminuitjai. Tura anturnaikiachmin asamtai, chikich nungkanmaya aintsu chichamen niish chichau asa wi chichaamurnaka nekatsui. 12 Tura atumka Yuse Wakani sukartusmaurin timiá wakerau asaram, Cristonu ainau miatrusrumek kakamtikratasrum takat timiá pengker aa nu wakerin ataram.

13 Tura asamtai Cristonu ainau iruntramunam aints niish antukchamin chichauka, chikich ainausha antukarti tusa, Yus nu chichamnasha nekamtikiawarat tusa Yusen seatnuitai. 14 Yuse Wakani wína chichamtikrau asamtai, wikia chikich chichamjai Yusen seaknaka ¿warintajak? tusanka nintimtsujai. 15 ¿Tura wisha itiurkatjak? Yuse Wakani wina chichamtikrau asamtai, nu chichaman nekachiatnak Yusen seatatjai. Tura wína chichamrujaisha paan nintimran Yusen seatatjai. Tura: Yuse Wakani wína kantamtikrau asamtai: ¿Warí kantanak kantamataj? tusan nunasha nekachiatnak kantan kantamatatjai. Tura paan nintimsan kantancha kantamatatjai. 16 Tura Yuse Wakani atumin chichamtikramau asamtai, Yus seakrum: Maaketai tinu asakrumin, chikich ainau atum Yus seamun antinayat: ¿Warintua? tusar nekainachu asar Yusen: Maaketai ticharmin ainawai. 17 Atumka nekasrum Yus maaketai tarumning, chikich ainausha: ¿Warintua? tusar nekainachu asar, Criston miatrusar umirkartatkamawar tujintinawai. 18 Wikia atumin nangkamasnak chikich ainau chichame nuimiarchau ayatun untsuri chichaajai. Tura asan Yusnaka maaketai tajai. 19 Antsu chikich aintsu chichamejai antukchamin nukap chichaayatnak, chikich ainau nunaka antinachu asaramtai nangkamnak chichaajai. Antsu Cristonu ainau iruntramunam wikia jumchik chichamnak paan antukminun etserkunka, Criston miatrusarang umirkarti tusan wakerajai.

20 Yatsur ainautiram umaarutirmesha, uchi ainau nintimina nunisrumka nintimrairap. Tura uchichia nunisrumek nintimkurmesha, tunauka nintimtsuk asataram. Antsu atumka juun asaram, juun ainau nintimina nunisrumek nintimrataram. 21 Yuse chichame tu aarmawaitai. Yus chichaak: “Chikich nungkanmaya aintsu chichamejai wína aintsur ainaujai chichastinuitjai. Tura waininayat wina chichamrunka antukchartinuitai,” timiayi. Tu aarmau asamtai, Yus ni aintsri ainaun chikich ainau chichamejai chichamtikui tusar nekaatnuitji.✡ 22 Tura asakrin Cristonu ainau iruntramunam aints chikich aintsu chichamejai antukchamin chichauka, Cristonu ainau uwemrarat tusangka chichamtiktsui. Antsu Cristo umirchau ainau nuna antukar: Yuska nekas juuntapita tiarat tusa, Yus chikich aintsu chichamejaikia chichamtikui. Tura Yuse chichamen paan antukminun etseruka, Cristo umirchau ainau Criston miatrusarang umirkarat tusangka chichamtiktsui, antsu Cristonu ainau Criston miatrusarang umirkarat tusa chichamtikui. 23 Tura asamtai Cristonu ainau iruntramunam mash Yuse kakarmarijai niish niish chichau asakrumin, chikich aints Yuse chichamen nekachu tura chikich aints Criston umirchau nuni wayaangka, atumin pachitmasar: ¿Waurinatsuash? tiartinuitai. 24 Antsu mash iruntrar Yuse kakarmarijai Yuse chichamen etserinamtaikia, Cristo umirchau tura Yuse chichamen nekachusha nuni wayaangka, nuna antuk ni tunaarin nintimias: Wisha tunaawitjai titinuitai. 25 Tu tinu asamtai nu aintsu nintimaurin paan nekaatnuitai. Tura asamtai nuka ni tunaarin mash etserak, Yusen maaketai titas tikishmatar: Yus nekas atumjai pujawai turamtinuitai.

¿Cristonu ainau iruntramunam itiur pujustinuita?

26 Yatsur ainautiram, Cristo umirin iruntramunam pujakrumka, chikich aints Yus kantan pengker kantamui, tura chikitcha Yuse chichamen pengker nuiniawai, tura chikitcha Yus niin nekamtikiamu asa, ni chichamen pengker etserui. Tura chikitcha antukchamin chichaayat, Yuse kakarmarijai niish chichaawai. Tura chikitcha nu chichaman paan antuku asa, nuna taku tawai tusa paan etserui. Mash iruntraram tu pujakrumka, Cristo miatrusrik umirkarmi tusaram turataram. 27 Aints Yuse kakarmarijai antukchamin chichainauka, jimiarchiksha, tura kampatmaksha chichasarti. Tura kitcha chichas umisamtai kitcha chichasti. Tura kichka nu chichamnaka paan antau asa, nuna taku tawai tusa etserkatnuitai. 28 Tura nuna taku tawai tusa etserkamin atsamtaikia, Cristonu ainau iruntramunam chicham antukchamnaujaingkia chichakchatnuitai. Antsu aints ningki kanák pujus, chicham antukchamin aa nujai Yusnaka seatnuitai. 29 Tura aints jimiarchiksha, tura kampatmaksha Yuse kakarmarijai Yuse chichamen etserkartinuitai. Turinamtai ¿pengkerashi? tusar chikich ainausha nekaawartinuitai. 30 Tura chikich aints Yuse chichamen antú pujaun Yuse Wakani chikich chichaman chichasti tusa nintimtikramu asa, eemak chichauka itatkatnuitai. 31 Yuse chichamen tu etserkatasrum wakerakrumka, mash nuimiararti tusaram, tura mash miatrusarang Criston pengker nintimsar umirkarti tusaram, kichik kichik Yuse chichamen etserkiram jeekataram tajarme.

32-33 Yuska pachim chichamnaka nakitawai. Antsu pengker nintimsaram angkan pujustaram tusa wakerawai. Tura asamtai Yuse chichamen etserin ainauka, Yus ni chichamen nintimtikramu asar, nu chichamnaka etserkartinuitai. Antsu nintimtsukka nangkamiarka chichakchartinuitai.

Chikich nungkanam Cristonu ainau iruntramunam turina nunisrumek atumsha turatnuitrume. 34 Cristonu ainau iruntramunam nuwa ainau chichakcharti tusar surimkamuitai, antsu Yuse chichame aarmawa nunisarang chichatsuk takamtaik antukartinuitai. 35 Cristonu ainau iruntramunam nuwa chichaaka mianchawaitai. Tura asamtai nuwa tenap antukchau asa inintrustas wakerakka, ni jeen waketki, ni aishrin nuni iniastinuitai.

36 Ju chichamsha nintimrataram. Yus atumin chikich ainaun nangkamaskeka ni chichamen nekamtikramachmiarume, tura atumkeka ni chichamenka jukichmiarume. 37 Aints: Wikia Yuse chichame etsernuitjai tauka tura: Wikia Yuse kakarmarijai Yuse takatrin takawitjai tauka atumin aatjarme nuna nintimias: Yus akupkamu asa aaweawai tusa paan nekaatnuitai. 38 Tura wína pachitas: Cristo akupkachmawaitai turutuka nuka Cristo akupkachmawaitai.

39 Yatsur ainautiram, Yuse chichame etserkatin wakeruku ataram. Tura aints niish chichaamtaisha, antukchamin ayatrumek suritkairap. 40 Cristonu ainau iruntramunam aints ainau kaunkaramtaisha, pachim chichamka chichatsuk, pengker nintimraram wi taja nuka mash umirkuram turataram tajarme.

15

Cristo jakamunmaya nantakmiauri

1 Yatsur ainautiram umaarutirmesha, yamaikia chikich chichamnasha atum kajinmakiram tusan, atumin nintimtikratasan wakerajrume. Uwemratin chichaman atumin etserkamiaja nusha jukimiarume. Tura asaram nu chichamka umirume. 2 Tura nu pengker chichamnasha wi atumin ujakmiajrume nu tuke inaitsuk nintimtau asaram uwemrarume. Antsu nu chicham umitsuk pujakrumka, Cristo nekasampita nangkamrum tiintrume.

3 Chicham timiá pengker aa nuna antuku asan, wikia atumin ujakmiajrume nuka nuwaitai. Yuse chichame aarmawa nunisang Cristo ii tunaarin akiimiatramkatas jarutramkamiaji.✡ 4 Turamtai ni namangkenka iwiarsarmiayi, turamaitiat Yuse chichame aarmawa nunisang kampatam kinta jaka tepayat ataksha nantakmiayi.✡ 5 Nunia Pedro wina waitkat tusa Cristoka wantintukmiayi. Tura ni nuiniatiri ainau: Wína waitkarat tusa ataksha wantinkamiayi.✡ 6 Tura ataksha cinco pachak aints nangkamasarang ni nemarin ainaun Cristoka wantintukmiayi. Tura nu wantintukmau ainauka yamaisha untsuri iwiaaku ainayat, jumchik jakaru ainawai.✡ 7 Nuniasha Santiago wína waitkat tusa Cristoka wantintukmiayi. Nuniasha ni nuiniatiri ainaun mash: Wína waitkarat tusa wantinkamiayi.

8 Tura nukap arus wikia Cristo kajerin aing, wína eatak: Chichamur etserkata tusa, Cristo winasha wantinturkamiayi.✡ 9 Wikia Yuse umirin ainaun kajerakun, wait wajaktiniun sukartin asan yamaikia natsaamakun, Cristo akupkamuitjai tumamchamnawaitjai. Tura asamtai chikich aints Cristo akupkamu ainau wína nangkatuku ainawai.✡ 10 Antsu Yus wína wait anentruru asamtai, wisha Cristo akupkamuitjai. Tura nangkamnaka winaka pengkerka awajtuschamiayi. Tura wiki nintimsanak Cristo takatrin takakmaschamiajai. Antsu Yus wína wait anentruru asamtai, Cristo nuiniatiri nangkamasnak Cristo takatrinka takakminuyajai. 11 Tura Cristo chichamen wi etserja nuka tura chikich aints Cristo chichame etserina nusha mai metek pengker ainawai. Tura atum Cristo nantakmiau pachisar etsermau antuku asaram, Cristo nekasampita timiarume.

Jakausha nantaktinuitai tusa etserkamu

12 Iikia chicham Cristo jakamunmaya nantakmiauri pachisar etserji. Nu etserkamu antuku arumning, atumjai pujuinau chichainak: Jakau ataksha nantakchatnuitai ¿tuweena nunasha warukaya tuweenawa? 13 Tura aints jakamunmaya nantakchamin awaitmatikia, Cristosha jakamunmayanka nantakchau ayi. 14 Tura Cristo nantakchawaitmatikia, ii etserji nuka nangkamir etserinji. Tura atumsha nangkamrum: Cristo nekasampi Yuse Uchirinta tiintrume. 15 Nu nekasainmatikia, Yus Criston jakamunmaya inankimiayi, takurkia anangmawainji. Tura jakau ainau nantakchamnawaitmatikia: Yus Criston jakamunmaya inankichu ayi. 16 Tura jakau nantakchamnawaitmatikia, Cristosha nantakchau ayi. 17 Tura Cristo nantakchawaitmatikia, atumsha Cristo nekasampi Yuse Uchirinta nangkamrum tiintrume. Tura atumi tunaari sakarchau asamtai, atumka tuke tunaarintin aintrume. 18 Nu nekasainmatikia Cristonu jakaru ainau tuke mengkakaru aintai. 19 Iikia Cristonu asar iwiaaku pujakrikia, nijai tuke pujustin nakaji. Antsu ii jakar nantakchamin akurkia, chikich ainaun nangkamasarang iin timiá wait anentramrarminuitji.

20 Antsu tuuka nintimrashtinuitji. Chikich jakaru ainaun nangkamasang Yus nuná eemak Criston nekas jakamunmaya inankimiayi. Tura asamtai Cristonu ainauti jakakrincha, iincha nunisang inantamkitnuitji. 21-22 Nu nangkamtaik Yus aints Adán naartinun najanamia nu tunau wajas jakau asamtai, mash nungkanmaya aints ainau tunau asar jakartin ainawai. Tura wainiat Cristo jakamunmaya nantakin asamtai, Cristonu ainautikia mash Cristoa nunisrik nantakiartin ainiaji. Tura asamtai kichik aints Adán naartinjai jakatin nangkamnau asamtai, jakamunmaya nantaktincha nunisang kichik aintsjai nangkamnamiayi. Nu aintska Cristoyayi.✡ 23 Tura Cristo chikich jakaru ainaun nangkamasang eemak nantakmiayi. Tura nukap arus Cristo wantinkamtai, ni aintsri ainautikia jakamunmaya nantakiartinuitji. 24 Tura nungka amuamunam Cristo apu ainauncha mash, tura inakratin ainauncha mash, tura ni nemase ainauncha mash, timiá kakaram ainau wainiat nepetak amuktinuitai. Tura nunia Cristo ni Apaachiri Yusen mash ainia nuna susamu asa, Yus ningki mash inartinuitai. 25 Ii Apuri Cristo ni nemase ainaun mash nepetak tuke mash inartinuitai. 26 Tura ni nemase mash nepetkatin asa, nungka amuamunam aints ainau pengké jakacharti tusa Cristo jatancha nepetkatnuitai. 27 Tura asamtai Yus ni Uchirin: Mash ainia nuna apuri ati tusa akupkamiayi. Tura mash ainia nuna ínayat, ni Apaachiri Yusnaka inarchatnuitai. Nuka paan nekaatnuitji.✡ 28 Tura Cristo ni nemase ainaun mash nepetkau asa, nuniangka ni Apaachirin: Yamaikia amek Apu ata titinuitai. Tu tamau asa, nuniangka Yuska mash ainia nuna nangkamasang juun atinuitai.

29 Nusha nintimrataram: Cristo nemarin jakamtai, chikich aints nu aintsu pengker pujamurin wainkau asar, iisha Criston umirkarmi tusar entsanam maiinawai. Jakaru ainau jakamunmaya nantakchamniaun waininayatcha ¿warukantsuk entsanmasha maiina? 30 Tura jakaru ainau jakamunmaya nantakchamniauncha ¿warukantsuk kintajai meteksha iincha mantamawartascha wakerutminaji? 31 Yatsur ainautiram umaarutirmesha, kintajai metek iincha mantamawartas wakerutminau asaramtai nunasha tajarme: Atum ii Apuri Jesucristonu asakrumin, wisha waraajai. Tura atumin Cristo chichamen etserkau asan, kintajai metek itiurkachminnum pujakun: Mantinaksha mantuwarti tusan, jakatnua nunisnak pujajai. 32 Wi Efeso yaktanam pujamtai, aints ainau juun yawaaya nunisarang winasha mantuwartas wakerutinau asaramtai, wikia wait wajayajai. Iikia jakar nantakchatin akurkia ¿tuusha pujustin wakerukminkai? Atsa. Jakau ainau pengké nantakchamnawaitai, tu nintimina nuka nangkamiar chichainak: “Kashin ii jakatin asar, yamaisha nukap yuwami, tura nampekmi,” tinawai. Jakaru ainau pengké nantakchamnawaitmatikia, nuna tinauka nunaka nekasar tiarminuitai. Antsu jakaru ainau nekasar nantakiartin asaramtai, tuuka nintimrashtinuitji.✡

33 Chikich ainau anangkruwarai tusaram aneartaram. “Aints pengker pujayat, pasé ainaujai tsanias pujakka, nusha nunisang pasé pujustinuitai.” Tu tinu ainia nuka nekasar tinawai. 34 Atumjai Yusen nekachu ainausha pujuinawai. Tura asamtai atumsha yamaikia tupin nintimsataram. Tura atumi tunauri inaisataram tusan tajarme. Nunaka atumin natsaarat tusan tajarme.

¿Jakaru ainau itiur nantakiartinuita?

35 Tura chikich aints inintrak: ¿Jakau ainau itiur ataksha iwiaaku pujusartinuita? Tura ninu namangke mash mengkakamtai, ¿warí namangkejing ataksha nantaktinuita? timinuitai. 36 Tu inintra nuka nintimchawaitai. Arak araarma nu saapchiri kawaachmatikia tsapaichminuitai. 37 Tura asamtai árak araakrumka, ¿yanchuk nukarauk araa wearam? Atsa, antsu trigo araakrumka, tura chikich árak araakrumsha, jingkiajin araarme. 38 Tura Yus árak araamun niish niish tsapaiti tusa tsapamtikui. Tura Yus wakera nunisang tsapaayi. 39 Yus ningki wakerak, ni najanamia nuna metekchau ati tusa mash najanamiayi. Tura asamtai aintstikia iisha aji. Tura kuntin ainausha, tura nanamtin ainausha, tura namak ainausha niish niish ainawai. 40 Nayaimpinmasha yaa ainau niish niish jintin ainawai. Tura nungkanam Yus najanamu ainausha niish niish arti tusa metekchau najanamu ainawai. Tura nayaimpinmaya ainau shiirmari, tura nungkanmaya ainau shiirmarisha niish niish ainawai. 41 Tura tsaa tsanmausha niish ayi. Tura nantu tsanmausha niish mushatmin ayi. Tura yaa ainau tsanmausha niish niish asaramtai, yaa ainau shiirmari metekchau ainawai.

42 Tura jakau ainausha nunisarang yamaram namangjai nantakiartin ainawai. Jakau namangke kaurtin aa nu iwiarsam, nuniangka jakashtinnum nantaktinuitai. 43 Jakau namangke kawaarak mejeeni tusar tsuutakur iwiarji. Antsu jakamunmaya nantaakka shiiram nantaktinuitai. Ii namangke kakaichu aa nuka iwiarji. Antsu yamaram namang kakaram atinua nujai nantaktinuitji. 44 Jakau namangke junia namang asamtai iwiarji. Tura Yusjai nayaimpinam pujustasar yamaram namangjai nantaktin ainiaji. Jakau namangke ju nungkanmaya namangketai, antsu jaka nantaktin namangke aa nuka nayaimpinmaya namangketai.

45 Yuse chichame tu aarmawaitai: “Nu nangkamtaik Yus aintsun Adán naartinun najanak suut umpui: Iwiaaku ati tusa, mayatairin engketamiayi.” Tu aarmawaitai. Nunia nukap arus Cristo aints wajas, Yuse Wakani kakarmarijai aints ainau tuke iwiaaku pujustinun suyayi. 46 Nu nangkamtaik Yus aintsu namangken nungkanmaya najanamiayi. Nuniangka chikich yamaram namang nayaimpinam pujustinnaka uku najanamiayi. 47 Nu nangkamtaik Yus aintsun nungkanmaya najanamu asa, ju nungkanmaya aintsuyayi. Antsu ii Apuri Cristoka nayaimpinmaya aintsuitai. 48 Adánka nunisarang ainauka junia namang ainawai. Tura Cristoa nunisarang pujusartin ainauka nayaimpinmaya namang artinuitai.✡

49 Yamaikia Adánka nunisrik ju nungkanmaya aints ayatrik, ukunam nayaimpinam jearkia, Cristoa nunisrik nayaimpinmaya aints atinuitji.

50 Yatsur ainautiram umaarutirmesha nunasha tajarme. Aints junia namangjai tura junia numpajai Yus pujamunmaka pujuschartinuitai. Tura junia namangka kaurtin asamtai, nayaimpinmaka kaurtinnumka jeachartinuitai. 51 Yuska chikich chicham uukmaunasha wína nekamtikruau asamtai, yamaikia atumin nekamtikiatasan wakerajrume. Antuktaram: Cristo umirkautikia mashkia jakashtinuitji. Antsu iinu namangkenka Yus mash yapajiatnuitai. 52 Yuse awemamuri pupunan pupuntramtai, aints mitsum mitsum wajawa nunisang Yus ii namangken yapaijturmatnuitji. Tura pupunan pupuntramtai, Cristo umirin jakaru ainau Yusjai tuke jatsuk pujusartas nantakiartinuitai. Tuminamtai iwiaaku ainau namangkencha Yus yapajiatnuitai.✡

53 Ju namangka jakakrin kaurtinuitai. Antsu nunia yapaijmiamar chikich namang kaurchatin aa nujai, tura pengké jakashtin aa nujai Yusnum pujustinuitji. 54 Tura ii namangke jakatin aa nu yapaijmiamar, chikich yamaram namang jakashtin aa nujai pujustinuitji. Tura asamtai Yuse chichame etsernu aarmaurisha umiktinuitai. Nu aarmauka nuwaitai: “Jatanka Yus nepetkawaitai. 55 ¿Yamaikia jatasha iincha itiur nepetamkatjik? Tura asamtai ¿iikia warukarik jatasha shamkataij?” tu aarmawaitai.✡ 56 Yaanchuik Yus Moisésnum umiktin chichaman akupkau asamtai, aints ainauti nu chichamka umitsuk mash tunau wajasar jakatnuyaji. 57 Tura ii Apuri Jesucristo turamurijai jatanka Yus nepetkamiayi. Tura jatancha nepetkau asamtai, iisha jatasha nepetkatin asar, Yus maaketai tiarmi.

58 Wína aneetir yatsur ainautiram umaarutirmesha: Jatasha nepetkatin asaram kakaram wajasrum, tuke yawetsuk Yuse takatri takakmin ataram. Tura ii Apuri Cristonu asaram, ni takatringkia nangkamrumka takaatsrume. Atumka nusha nekarme.

16

Kuik irumratniun pachis etserkamuri

1 Yamaikia kuik irumraram chikich aints Cristonu ainau akuptuktaram tusan aatjarme. Wi Galacianmaya ainaun: Nu turataram tusan timiaja nunisnak atumnasha tajarme. 2 Wi taamtai nu kuik irumrai tusaram, atum tumingjai metek kuik Yus susatasrum atumi jeen akankaram ukustaram. Kuik nukap jukirmeka Yus nukap susatnuitrume. Antsu jumchik jukirmeka jumchiksha susatnuitrume.

3 Tura wi atumin jeamtai, pengke aints atumjai pujuinau wainkaram: Jerusalénnum Cristonu kuikiartichu ainaun yaingkiartas, atumi kuikiari takusar wearti tinu asakrumin, wikia papin aaran akupkatatjai. 4 Tura wi weminuitmataikia, wijai tsaniasar wearminuitai.✡

Wetintrin pachis aarmauri

5 Wikia Macedonia nungkanam wetin asan, nunia jiinkin Corintonam atum pujamunam jeatatjai. 6-7 Yamaikia atumin jeanka, jumchik kinta iratnaka nakitajai. Antsu Yus wakeramtaikia, nukap kinta atumjai tsaniasan pujustasan nintimjai, tura yumanch nangkamarti tusan, atumjai pujuschainjash tu nintimjai. Nuniangka atum: Weta tusaram, winaka akuptukmintrum tu nintimjai. 8 Tura yamaikia Efeso yaktanam Pentecostés fiestan inangkartatjai. 9 Junia aints ainau untsuri Yuse chichamen antukartas wakerinawai. Antsu Criston umirtan nakitinausha untsuri irunui.

10 Timoteo atumin jeamtai, nisha wiya nunisang ii Apuri takatrin takau asamtai, pengker nintimias atumjai pujusti tusaram wainkataram. 11 Antsu Timoteo pachisrum mianchawaitai tiirap. Antsu pengker nintimias angkan waketkiti tusaram akupturkataram. Nunia chikich aints Cristo umirnujai tati tusan juni nakajai.✡

12 Tura ii yachi Apolosan chikich ii yachiijai atumin winíar jiirmasarat tusan nukap iniasmajai, turayat yamaikikia iratan nakimiawai. Antsu ni angkan akungka winishtimpiash.

Inangnamu chicham akupkamuri

13 Chikich ainau atumin anangkramawarai tusaram aneartaram. Tura Cristo nekasampita tusaram, kakaram wajasrum, uchia nunisrumka nintimsairap. 14 Tura asaram chikich ainau tuke inaitsuk anen ataram tusan tajarme.

15 Yatsur ainautiram, atumsha Estéfanas itiur pujumia nusha nekarme. Niisha ni weari ainaujai Acaya nungkanam nu nangkamtaik Cristo chichamen umirkarmiayi, tura Cristonu ainaun tuke yaingkiarmiayi. Atumsha nuka nekarme. 16 Tura Estéfanasa nunisarang Criston umirinak pujuinauka umirkataram. Turaram Cristonu ainaun yaingkiartas takakminauka umirkataram tajarme.

17 Estéfanas, tura Fortunatosha, tura Acáicosha juni taaru asaramtai wisha waraajai. Atum winitatkamaram tujintrakrumin, niisha wína jiirsartas tarutiarmayi.✡ 18 Tura winasha jiirsar nintirun pengker nintimtikrurarmayi. Tura atumin waketkiar, atumnasha nunisarang pengker nintimtikramrartatui. Tura asamtai nu aints ainau pengker awajsataram tajarme. 19 Asianmaya Cristonu ainau atumin: Pengker pujustaram tusar, chichaman akupturminawai. Aquila ni nuwari Priscajai, tura Cristo nemarin ni jeen kaunin ainaujai Cristonu asar, atumin nukap pachitminawai.✡ 20 Cristonu ainausha mash atumin: Pengker pujustaram tusar chichaman akupturminawai. Cristonu ainautiram, pengker nintimtunisrum: ¿Pengkerak pujaram? tunaitaram.

21 Yamaikia ju aarmaunka wína uwejrujai aaran akuptajrume. Wiitjai Pabloitjai.

22 Aints ii Apuri Jesucriston aneetsuk pujuinaunka Yus jiisti. Apuru Jesúsa, wári tarata.

23 Ii Apuri Jesucristo atumin pengker awajtamsarti tajarme. 24 Atum Cristo Jesúsnau asakrumin, mash aneajrume. Nunak tina amuajai. Nuketai.

✡ 1:3 (Hech. 18.1)

✡ 1:12 (Hech. 18.24; 1.Cor. 3.4)

✡ 1:14-15 (Hech. 18.8;19.29)

✡ 1:16 (1.Cor. 16.15-16)

✡ 1:18 (Rom. 1.16)

✡ 1:19 (Isa. 29.14)

✡ 1:31 (Jer. 9.23-24)

✡ 2:3 (Hech. 18.9-10)

✡ 2:9 (Isa. 64.4)

✡ 2:16 (Isa. 40.13; Rom. 11.34)

✡ 3:2 (Hebr. 5.12-14)

✡ 3:4 (1.Cor. 1.12)

✡ 3:7 (Hech. 18.4-8;24-28)

✡ 3:16 (1.Cor. 6.19; 2.Cor. 6.16; Efes. 2.22)

✡ 3:17 (Rom. 8.11)

✡ 3:20 (Sal. 94.11)

✡ 4:4 (1.Juan 1.8-10;3.19-21)

✡ 4:12 (Hech. 18.3-6)

✡ 4:16 (1.Cor. 11.1; Fil. 3.17)

✡ 5:7 (Gál. 5.9)

✡ 5:8 (Ex. 12.5-15; Lev. 23.5)

✡ 6:12 (1.Cor. 10.23)

✡ 6:16 (Gén. 2.24)

✡ 6:20 (1.Cor. 3.16; 2.Cor. 6.16)

✡ 7:11 (Mat. 5.32;19.9; Marc. 10.11-12; Luc. 16.18)

✡ 8:6 (Rom. 11.36; Efes. 4.6; Col. 1.16)

✡ 8:13 (1.Cor. 10.28-29)

✡ 9:1 (Hech. 9.3-6; 1.Cor. 15.8-10; Gál. 1.11-16)

✡ 9:9 (Deut. 25.4)

✡ 9:10 (1.Tim. 5.18)

✡ 9:12 (Rom. 15.27)

✡ 9:14 (Mat. 10.10; 1.Tim. 5.18)

✡ 10:1 (Ex. 13.21-22;14.22-29)

✡ 10:3 (Ex. 16.35)

✡ 10:4 (Ex. 17.6; Núm. 20.11)

✡ 10:5 (Núm. 14.29-30)

✡ 10:6 (Núm. 11.4)

✡ 10:7 (Ex. 32.6)

✡ 10:8 (Núm. 25.1-18)

✡ 10:9 (Núm. 21.5-6)

✡ 10:10 (Núm. 16.41-49)

✡ 10:13 (Gén. 39.7-23)

✡ 10:16 (Mat. 26.26-28)

✡ 10:21 (2.Cor. 6.15-16)

✡ 10:23 (1.Cor. 6.12)

✡ 10:25-26 (Sal. 24.1-2)

✡ 10:25-26 (Ex. 24.6-8)

✡ 10:29 (1.Cor. 8.7-13)

✡ 11:1 (1.Cor. 4.16; Fil. 3.17)

✡ 11:9 (Gén. 2.18-23)

✡ 11:26 (Jer. 31.31)

✡ 11:31-32 (Hebr. 12.5-11)

✡ 12:11 (Rom. 12.6-8)

✡ 12:12 (Rom. 12.4-5; Efes. 4.16)

✡ 12:28 (Efes. 4.11-13)

✡ 13:2 (Mat. 17.20;21.21)

✡ 13:12 (1.Juan 3.2)

✡ 14:21 (Isa. 28.11-12)

✡ 15:3 (Isa. 53.5-12)

✡ 15:4 (Sal. 16.8-10; Mat. 12.40; Hech. 2.24-32)

✡ 15:5 (Luc. 24.34)

✡ 15:6 (Mat. 28.16-17; Juan 20.19)

✡ 15:8 (Hech. 9.3-6)

✡ 15:9 (Hech. 8.3; Efes. 3.8)

✡ 15:21-22 (Rom. 5.12-18)

✡ 15:27 (Sal. 8.6)

✡ 15:32 (2.Cor. 1.8)

✡ 15:48 (Gén. 2.7)

✡ 15:52 (1.Tes. 4.15-17)

✡ 15:55 (Os. 13.14)

✡ 16:4 (Rom. 15.25-26; 2.Cor. 8.1-5, 9-15;9.1-15)

✡ 16:11 (1.Cor. 4.17)

✡ 16:17 (1.Cor. 1.16)

✡ 16:19 (Hech. 18.2-3)

2 Corintonam

1

2

3

4

5

6

7

8

9

10

11

12

13

Pablo Corintonam Pujuinaun Papin Ataksha Akuptukmauri

1

Chicham akuptukmauri

1 Wiitjai Pabloitjai. Yus wakerau asamtai Jesucristo: Wina chichamur etserkata tusa eatkamiayi. Yuse aintsri Corintonam pujuinautirmin, nunia Acaya nungkanam pujuinautirmincha, wína yatsur Timoteojai ju papin aaran akuptajrume. 2 Ii Apaachiri Yus ii Apuri Jesucristojai atumin pengker awajtamsarti, tura angkan pengker pujustinasha suramsarti tajarme.

Pablo wait wajakmauri

3 Yus ii Apuri Jesucristo Apaachiri aints ainautin wait anengkratin asa, tuke iin pengker nintimtikramrau asamtai maaketai tiarmi. 4 Ii wait wajakrinkia, Yuska tuke iin pengker nintimtikramrau asamtai, chikich ainausha wait wajainamtaikia, Yus iin tuke pengker nintimtikramramiaji nunisrik iisha chikich wait wajainausha pengker nintimtikrartinuitji. 5 Cristo timiá wait wajakmia nunisrik iisha wait wajau asakrin, Cristoka napchau nintimtsuk asataram tusa, tuke pengker nintimtikramji. 6 Tura asamtai iikia wait wajayatrik: Pengker nintimsaram pujustaram tusar wait wajaji. Tura atum uwemramnuram tusar iikia wait wajaji. Tura Yus iincha tuke pengker nintimtikramrau asamtai ii wait wajaji nunisrumek atumsha wait wajakrumsha, napchau nintimtsuk, antsu iiya nunisrumek Yus nintimsaram wait wajaktinuitrume. 7 Tura asakrumin iikia atum nintimtusar: Iijai metek wait wajau asakrumin, Yuska iin pengker nintimtikramji nunisang atumnasha pengker nintimtikramratatrume, tu nintimsar iikia pujaji.

8 Yatsur ainautiram umaarutirmesha, Asia nungkanam timiá wait wajakmiaji nuna atumin nekamtikiatasan wakerajrume. Timiá wait wajamuka pengké atsuwapi tu nintimsar, tura jakatatjiapi, tu nintimsar pujuyaji. 9 Antsu aints maatasar achikmawa nunisrik: Nekasriapi jakatatji tu nintimnuyaji. Tura timiá wait wajakur: Uwemrashtinuapitji, tu nintimsar pujarning Yus: Wi jakaun inankitin asan, atumin uwemtikratatjarme tusa iin nuitamramiaji.✡

10-11 Atumsha Yusnum yainkau asakrumin, timiá shamrumtinnum pujakrisha: Jakatnuapitji, tu nintimsar pujarning, Yus iincha: Jakairam tusa uwemtikramramiaji. Tura asa iincha tuke uwemtikramji. Tura asamtai Yus iincha nekas uwemtikramratatjiapi, tu nintimsar pujaji. Tura asar aints untsuri iin pachitmasar Yusen seatramiaru asaramtai, Yus iincha pengker awajtamsamji. Tura asamtai aints untsuri iincha pachitmasar Yusen maaketai tiartatui.

¿Warukang Pablo Corintonam wechaya?

12 Yatsur ainautiram, ju chicham nekaataram tusar wakeraji. Iikia atumjai pujakur, anangmatsuk antsu Yus umirkur pujuyaji. Tura junia aints ainau nintimina nunisrikia pujuchmiaji, antsu Yus iin pengker awajtamsau asa, iin nekas pengker pujustinun suramsamiaji. Iikia tu nintimsar pujakur pengker nintimji. 13-14 Tura asar iikia atumin aatjirme nu aujsaram ¿warintua? tusaram paan nekaatnuitrume. Antsu chicham nekaachminun aa nunaka aatsujrume. Ii Apuri Jesús taamtai, atumka iin pachikratsaram warastinuitrume. Tura iisha atum pachisar warastinuitji.

15 Tura pengker nintimtuniaji, nuna nekau asan, atum warasmi tusan, jimia irastasan wakerimiajai. 16 Wikia Macedonia nungkanam weakun jiirkuta nangkaikiarmi tusan wakerimiajai. Tura waketkuncha ataksha jiisarmi tusan wakerimiajai. Tura atumin pujunantaj nunia Judea nungkanam akuptukarmi tusan wikia wakerimiajai.

17 Antsu atumin winishtatiatun ¿nangkamniak atumin winitatjai timiakiaj? Atsa. ¿Tura junia aints ainau: Winitatjai tiariat yapajiasarang: Winishtatjai, tu nintimsar pujuinawa nunisnak wikia tu pujaj? Atsa. 18 Iikia winishtatiatrik atumin nangkamir: Winitatji tusarkia chichamka akupkachmiaji. Yuscha nunaka nekawai. 19 Wikia Silvanojai tura Timoteojaisha Yuse Uchiri Cristo Jesúsa chichamen atumin ujakmiajrume nuka yapajiasrikia ujakchamiajrume. Cristo timiauringkia nekasaintai. Tura asamtai iisha ni chichamengka tuke yapaijtsuk ni tímia nunisrik etserji. 20 Yus tímia nunaka mash Cristo miatrusang umikmiayi. Tura mash umiku asamtai, iikia Yus maaketai titasar, Cristo Jesúsa naari pachisar nuka nekasaintai taji. 21 Tura Cristonu asakrin, iincha kakamtikramji nuka Yusketai. Tura winar ataram tusa eatmakmiaji. 22 Tura Yus ni Wakanin ii nintin engketramau asa, tuke wijai pujustinuitrume tusa iincha nintimtikramramiaji.✡

23 Tura asamtai wikia atumin nukap aneayatun, Corintonam pujautirmin jiistasan winichmajai. Yus nintirun nekau asa ¿nekasash taj? tusa nekarui. 24 Atumka yanchuk Cristonu asakrumin, yamaikia ataksha Cristo: nekasampita titaram tatsujrume. Antsu miatrusrumek warastaram tusar, atum nintimtikratasar wakeraji.

2

1 Tura wiki nintimtumasnak: Atumin jeanka ataksha wake mesemtikaijrum tusan, wikia yamaikia atumniaka jiischatatjirme timiajai.

2 Wi atumin jeamtai, wake mesekrum pujakrumningkia ¿yaachik winasha waramtikrusat? Atumek winaka waramtikrusminuitrume. 3 Tura asakrumin winaka wake mesemtikrukairam tusan, atumnaka jiischamiajrume, antsu wina waramtikrustaram tusan wakerajai. Tura asan papinak aatran akuptukmiajrume. Tura atumin jean wisha warasamtaikia, atumsha mash warasmintrum, tu nintimsan pujuyajai. 4 Wikia nuwik atumin aatkun, atumin napchau nintimtikratasnaka aatrachmiajrume. Antsu atumin nukap aneau asan napchau nintimsan, tura wake mesekan juutkamaikiakun atumniaka aatramiajrume.

Tunau takauka tsangkuratnuitai timiauri

5 Wikia nuwik papin aatkun, aints tunau takaun pachisan aatramiajrume. Nu tunau takauka winakeka wake mesemtikrukchamiayi. Antsu atumsha mash jumchik wake mesekmiarume. Turayatun nuna nangkamasnak chichakai tusan, “jumchik wake mesekmiarume” tajai. 6 Atumsha mash iruntraram pujusrum: Nu aintska iijai iruntrashti tinu asaram, yamaikia nuke ati tusaram tsangkatkataram. 7 Yamaikia nuka timiá wake mesek pujau asa, katsurman nintimsai tusaram, ni tunaarisha tsangkuraram nunia yaingtaram. 8 Tura wait aneasrum, ataksha nu aints yamaikia aneau asaram: Aneajme tusaram nekamtikiataram. 9 Wi nuwik aatramiajrume nunaka miatrusarang umirtukaraintash tusan nekaatasan aatramiajrume. 10 Atum chikich aintsu tunaari tsangkurarume nunisnak wisha tsangkurajai. Nekas tsangkuramu amataikia, atumjai metek nintimsarmi tusan, nu aintsu tunaarin tsangkurajai. Cristo nunasha nekawai tusan tajarme. 11 Satanás iincha nepetamkai tusar, nu aints yamaikia tsangkuratnuitji. Satanás iincha itiur nepetamkatas wakerutmaji nusha nekaji.

Pablo Troasnum napchau nintimias pujusmauri

12 Wikia Troas yaktanam Cristonam uwemratin chichaman etserkatasan jeamtai, ii Apuri takatri nekas pengker takakmasminun wainkamiajai. 13 Turayatun yatsur Titon wainkatatkaman tujinkan napchau nintimramiajai. Tura Titon eaktasan Cristonu ainaun ukukin, Macedonia nungkanam wemiajai.✡

Cristojai tunau nepetkatnuitji timiauri

14 Tura Cristo Jesús tuke tunau nepetin asa, iincha tuke kakamtikramji. Tura asamtai ii nintin pujawapi tusar, ii tunía wekaaji nunisha ni kakarmarijai aints ainau ni chichamen nekamtikiawaitji. Tura asar Yuska maaketai taji.✡

15 Iikia Cristo chichame etserin asar, nekapeamka iikia kungkuaji. Ii Yuse chichame ujakarmau asar, uwemrartin ainau tura mengkakartin ainausha ii kungkuamurinka nekaprartin ainawai. 16 Tura mengkakartin ainauka ii kungkuaji nunaka jakamnau mejeaun nekapraminaji. Antsu uwemrartin ainauka tuke pujustinum wetin asar, kungkurman nekapraminaji. ¿Tura yaachia ningki nintimsangsha nunasha turamnawaita? 17 Chikich ainau untsuri kuik jukitaij tusar, Yuse chichamenka yapajiasarang etserina nunisrikia iikia etsertsuji. Antsu Yus akupkamu asar, tura Cristo inatiri asar, Yus iincha jiirmaji tusar, pengker nintimsar Yuse chichame anangmatsuk paan etserji.

3

Yamaram chicham najanamu

1 Iikia nu tau asakrin, ¿atumsha ataksha ningki nintimtumasar: Wikia pengke aintsuitjai tumaminawai tuuk nintimrum? Chikich aints turina nunisrik: Ju aints nekasar Yuse chichame etserin ainawai tusar ¿atum papi aarmau inaktustinkitaij? ¿Tura nu papi aatrurtaram tusar iisha atum seatnukitaij? Atsa. 2 Atumka ii papiriya nunisketrume. Ii chichame antuku asaram, atumka ii nintin papi aarmawa nunisrumek pujarme. Tura asakrumin chikich aints ainau mash atum itiur pujarme tusar paan waitmakar, papin aujinawa nunisarang nekawartinuitai. 3 Atumka Cristo papin aar suramsawa nunisketrume. Nuka papi aatijaisha aarchamu wainiat, Yus ni Wakanijai aarmawaitai. Moisésan Yus kayanam aamtikramia nuniska aarchamuitai. Antsu atumi nintin aarmawaitai. 4 Yus iincha: Wína chichamur etserkataram tusa akuptamkau asamtai, iikia Cristonu asar nuka timinuitji.

5 Ii kakarmari atsau asamtai, iik nintimsarik Yuse takatringkia takakmaschamnawaitji. Antsu Yus ni kakarmarin suramsau asamtai nuka turaji. 6 Tura yamaram chichaman Cristo najanamia nuna iincha: Pengker etserkataram tusa Yus nekaamtikramamiaji. Yaanchuik Moisésa aarmaurin umitsuk pujuinaunka tuke main armiayi. Antsu yamaikia Moisésa aarmaurin miatrusrumek umirkataram turamtsuji, antsu Yuse Wakani ii nintin engkemturmau asa, tuke pujutan suramji.✡

7 Yus umirkatin chicham yaanchuikia kaya tauwa tumaunum aarmau ayayi. Tura Yus nu kayan aarmaun, Moisésan susam, ni yapii wincha jiitsumir amiayi. Tura timiá jiitsumir asamtai, Israel ainau Moisésa yapiin jiistatkamawar tujinkarmiayi. Turayat Moisésa yapiin wincha amia nu yaitik mushatmaki sakarmiayi. Moisés umirkatin chichaman umitsuk pujuinaunka maawartinun wainiat, Yus Moisésa yapiin winchaan wainmamtikiamiayi. 8 Yus umirkatin chichamka pengker ayat, yamaram chicham Yuse Wakani sukarta nuka nuna nangkamasang timiá pengkeraitai. 9 Yus umirkatin chichaman umirinachmatai maawartinun wainiat, Yus Moisésa yapiin winchaan awajsamiayi. Antsu Cristo aints ainauti tunaarin sakturmaru asamtai, Cristo chichamengka Moisésa chichame nangkamasang timiá pengkeraitai. 10 Nintimrataram. Nu yamaram chichamka timiá pengker asa, yaanchuik Yus Moisésan chichaman susamia nuna nangkamasang Cristo chichamengka timiá pengkeraitai. 11 Tura Moisés umirkatin chicham ukunmaka inaisartinun wainiat pengker ayayi. Antsu Cristo chichame tuke pujustinun sukartin aa nuka nuna nangkamasang timiá pengkeraitai.

12 Tura asamtai iikia tuke Yusnum pujustin asar, pengké natsaamtsuk Yuse chichamengka paan etserji. 13 Moisésa yapii winchari yaitas mengkakatin asamtai, aints ainau wainkarai tusa, yapiin panuijai nukumakmiayi. Antsu iikia turatsji.✡ 14-15 Tura Yuse paaniurin mengkakaun aints ainau wainkarai tusa, Moisés panuijai yapiin nukumakmia nunisarang Israel ainau Moisésa chichamen aujinak pujuinayat ¿warinkung taj? tusarsha nintimtsuk puju armiayi. Tura yamaisha nunisarang katsuram nintintin asar, tuke paan antukaru ainayat, ni jii kusurua nunisarang nintiminawai. Antsu aints ainau paan nintimtikratnuka ii Apuri Cristoketai. 16 Tura asamtai aints ii Apurin umirinauka jii kusurua nunisarka ainatsui. 17 Ii Apuri nekas Wakanitai. Tura Yuse Wakani aintsu nintin engkema pujakka, nu aintsnaka nekas angkanmamtikui. 18 Tura asamtai Moisés ni yapiin panuijai nukumakmia nunisrikia pujatsji. Antsu iikia ispiya nunisketji. Iisha ii Apuri paaniurisha itiur awa tusar nekau asar, chikich ainausha paan nekamtikiatnuitji. Tura asar Yuse Wakani ii nintimaurin yapajiau asamtai, yaitasar ii Apuria nunisrik nintimsar pujaji.✡

4

Yuse chichame tu etserji timiauri

1 Yus iincha wait anentramrau asa, yamaram chicham etserkataram tusa akuptamkau asamtai, iikia yawetsuk tuke etserji. 2 Antsu chikich ainau natsanpiaku aa nuna úukar turina nuka iikia inaisawaitji. Tura anangkartin ainau turina nuka iikia turatsji. Tura Yuse chichamengka iikia pengké jumchiksha yapaijtsuji. Antsu Yuska iincha jiirmaji tusar, ni chichame etserkursha, Yuse chichame aarmawa nunisrik etserji. Turakrinka mash aints ainau nuna antukar: Nekas Yuse chichamentai tiarat tusar turaji. 3 Tura Yusnum uwemratin chicham ii etserji nuka paantaitai. Tura waininayat mengkakartin ainauka: Nu chichamka paanchawaitai tinawai. 4 Tura asaramtai iwianch ju nungka apuri asa, nu aints ainau Yusnum uwemratin chicham timiá pengker aa nunaka paan nintimrarai tusa, tura Cristo Yusea nunisang pujawapi tu nintimrarai tusa, jii kusurua nunisarang pujusarat tusa anangkamiayi. 5 Tura asamtai iik nintimtumasrikia tu pujaji tusarkia, chichamka etsertsuji, antsu Jesucristo ii Apurintai tusar, ni chichamengka etserji. Tura Jesús iin anenmau asamtai, iikia atumi inatirinji taji. 6 Yus nu nangkamtaik teen: Paantin ati, tímia nuka ii nintincha paantin ati tusa nintimtikramramiaji. Jesucristo timiá kakaram aa nuka iincha: Yuse kakarmari tu awai tusa, nekamtikramatas ii nintincha paan nintimtikramramiaji.✡

¿Itiur Yus nintimsar pujustinuita?

7 Ii kakarmari atsau wainiat, Yus timiá kakaram aa nuka iin pachitmas: Wína aintsru kakarmaringkia niinuchuitai, antsu winaruitai tusa, aints ainautin mash nekamtikramatas, ii namangke nuwe najanamua nunisang kakarmachu mesertinun wainiat, Yus ni kakarmarin engketramji. 8 Tura asamtai iikia timiá wait wajayatrik, wait wajamunmayangka jiinkitnuitji. Tura itiurkachmin pujayatrik waurtsuji. 9 Tura aints pasé awajtamkurnisha iinka Yuska ajaprama ukurmatsji. Tura asamtai iin mestamrartas wakerutminaksha tujintraminaji. 10 Jesúsan maawartas wakeriarmia nunisarang iincha tunia wekaaji nunisha tuke mantamawartas wakerutminaji. Turayat mantamawarchau asaramtai, iikia tuke Jesúsa kakarmarijai iwiaakji. Tura jakachu asar, aints ainau Jesúsa kakarmarincha wainkarat tusar wakeraji. 11 Tura Jesúsnau asakrin, kintajai metek mantamawartas wakerutminaji. Tura asamtai ii namangkengka jakatin ayatrik, Jesús jakayat tuke iwiaaku puja nuka iin pujurtamji tusar, aints ainausha nekamtikiatnuitji. 12 Tura asar atumsha tuke iwiaaku pujusmintrum tusar, iikia wait wajakar jakatin ayatrik, Yuse chichame etserji.

13 Yuse chichame tu aarmawaitai: “Yusen nekasampita tinu asan, Yusen pachisan chichakmiajai.” David tu aarmau asamtai, iisha nunisrik Yus nekasampita tau asar, tu chichaaji.✡ 14 Yuska ii Apuri Jesúsan jakamunmaya inankimiayi. Tura asa iincha nunisang inantamkitnuitji. Tura atumjai metek ni pujamunam iincha juramkitnuitji tusar nekaji. 15 Tura asar atum yaingtasar iisha wait wajaji. Tura asakrin aints untsuri Yuse wait anengkratairi itiurak awa tusar, nunaka nekaawar, Yusen pengker awajinak maaketai tiartinuitai.

16 Tura asamtai iikia napchau nintimtsuk pujaji. Ii namangkengka weamki weamtaisha, Yus ni kakarmarijaingkia ii nintinka kintajai metek kakamtikramji. 17 Tura ju nungkanam wait wajamuka wári nangkankatin asa nuka mianchawaitai. Tura yamaikia nukap wait wajayatrik ukunam paaniunam pujusar, nuna nangkamasrik nukap warastinuitji. 18 Tura asar ju nungkanam wait wajaji nuka yamaikia nintimtsuji. Antsu ii waintsuji nuka nekasar nintimji. Ju nungkanam wait wajamuka wári nangkankatnuitai. Antsu tuke pujustinka pengké nangkankashtinuitai.

5

1 Yamaikia aintsti namangke nintimrarmi. Aintsti namangkesha jea tumau asa wári mengkakatnuitai. Tura ii jakar, nayaimpinam iinu namangke yamaram atinua nuka aintstikia najanachminun yanchuk Yus umismawaitai tusar nekaji. 2 Ju nungkanam iwiaaku pujakrikia nekasar wait wajaji. Tura asar nayaimpinam yamaram namangjai pujustasar wakeraji. 3 Tura asar aints wejmakan entsawa nunisrik ii wakanisha ataksha yamaram namangnum engkemati tusar wakeraji. 4 Tura asar ju nungkanam iwiaaku pujakrikia wait wajakur wake mesemar pujaji. Turayatrik nekasar jakatasrikia wakeratsji. Antsu aints entsatin yamarman entsawa nunisrik yamaram namangjai tuke pujustasar wakeraji. 5 Yamaram namangken ii jukitnun najatramamiaji nuka Yusketai. Tura Yus: Yamaram namangnaka susatatjarme tusa, nuna eemak ni Wakanin iin suramsawaitji.✡

6-7 Tura asamtai tuke pengker nintimsar pujaji. Yus yamaram namangken iin suramsatin aa nuka wainchayatrik, Yuska wínaka nekas surustinuapita, tu nintimsar pujaji. Tura junia namangjaingkia ii Apurijaingkia tsaniasrikia pujuschatnuitji tusar nekaji. 8 Turayatrik tuke pengker nintimsar pujaji. Tura junia namangka ukukir, yamaram namangjai ii Apurijai pujustasar wakeraji. 9 Tura asar iwiaaku pujakrisha tura jakarsha, ii Apuri tuke warartustasar wakeraji. 10 Mash aints ainautikia jakarkia nunia nantakir, ii Apuri Cristo pujamunam eemkar wajasakrinkia, ii turamurincha mash jiirmastinuitji. Tura nuni wajasakrin pengker aa nuna turinauka pengker aa nuna jukiartin ainawai. Antsu pasé aa nuna turinauka pasé aa nuna jukiartin ainawai.✡

Angkan pujustinun pachis etserkamu

11 Ii Apuri mash tunaarintin ainaun wait wajaktiniun susatin asamtai, iikia nu nekau asar, Cristo umirchau ainausha: Cristo umirkataram tusar chicharkur pujaji. Yuska iincha paan nekarmau asamtai, atumka ii turamuri paan nekaataram tusar wakeraji. 12 Nu takur iik nintimsarkia: Pengke aintsuitji tumamtsuji. Chikich ainausha ningki nintimtumasar: Miajuitjai tumamsar chikich aintsu nintinka nekainachiat: Nuka mianchawaitai tinawai. Antsu atumka ii turamuri nekau asaram chikich aints ainausha tenapkesar nekaawarti tusaram pengker nintimtusrum ujaktaram. 13 Tura asakrumin chikich ainausha iin pachitmasar: Waurinak tinawai nangkamiar turaminamtaikia, iikia Yuska pengker awajsatasar tu pujaji. Tura paan nintimsar pujakrikia, atum yaingtasar tu pujaji. 14 Cristo iin timiá anenmau asamtai, ii turaji nuka Cristo anengkratairijai turaji. Tura nusha nekaji: Cristo mash aints ainautin uwemtikramratas jarutramkau asamtai, Cristonu ainautikia mash Cristo jakamia nuni iisha nijai metek jakawaitji taji. 15 Tura asamtai Cristo mash aints ainautin jarutramak nunia nantakmiayi. Nuni asamtai iwiaaku pujaji juwik ii wakeramuringkia najantsuk, antsu Cristo wakeramuri najanatnuitji. 16 Tura asamtai yamaikia junia nungkanmaya aints ainau nintiminawa nunisrikia nintimtsuji. Yaanchuikia aints ainau jiisar: Juka pengkeraitai, antsu auka mianchawaitai tinuyaji. Tura Cristosha pachisar tu nintimtinuyaji. Antsu yamaikia tuuka nintimtsuji. 17 Tura asar Cristonu ainautikia Yusnumia akiinau asar, yamaram akiinawa nunisrik ainiaji. Ii yaanchuik tunau nintimtairingkia mash inaisar, pujut yamaram jukin asar, yamaikia ii nintimauringkia nekas yamarmaitai.✡

18 Mash yamaram aa nunaka Yus turawai. Yaanchuik iikia tunaarintin asar, Yusjaisha nemasnaikiar pujuyaji. Tu puju arin, Cristo jarutramkau asamtai, yamaikia Yuse nemasengka atsuji, antsu Yus: Wína amikur ataram turammiaji. Tura yamaikia chikich ainausha: Yusjai nemasnaitsuk asataram, antsu atumi tunaari inaisaram, Wijai amikmataram tusaram, uwemratin chicham etserataram tusa, Yus iin akuptamkamiaji. 19 Nu tsangkurnaiyamu chichamka nuwaitai: Yus aints ainauti tunaarinka nintimtsuk pujus: Wijai nemasnaitsuk asarti, antsu ni tunaarin inaisar wina amikur wajasarti tusa, ni Uchirin Criston akupturmakmiaji. Tura iincha: Nu chicham chikich ainausha nekamtikiataram tusa akuptamkamiaji. 20 Tura Cristo: Wína chichamur aints ainau ujaktaram tusa, iin akuptamkau asamtai, Yus chichawa nunisrik iikia atum chicharkur: Yusjai nemasnaitsuk asataram, antsu Yus amikmataram, tusar ujaijrume. 21 Yus iincha tunarinchawa nunisrik pujarin jiirmastas wakerutmau asa, Cristoka tunaarinchautiat aints ainauti tunaarin sakturmartas tunau aintsua nunisang jakati tusa Yus wakerimiayi.

6

1-2 Yaanchuik Yuse chichame etserin Isaíasa aarmauri nintimrarmi. Nuka tu aarmawaitai: Yus chichaak:

“Uwemratin kinta jeau asamtai, ame seatmiame nuna anturkamjame. Yusnum uwemratin kinta jeau asamtai, wikia amincha yaingmajme,” timiayi.

Tu aarmawa nunisang yamaikia Yusnum uwemratin kinta jeayi. Tura yamaikia Yus seatin kinta jeayi. Tura asamtai iikia Yuse takatri takau asar, atum chicharkur: Yuse anengkratairi nintimtsuk pujusairam tusar ujaijrume.

Pablo ni wait wajakmauri pachis etserkamuri

3 Aints kichkisha Yuse chichame etserin ainautin pachitmasar pasé chichartamkarai tusar, iikia tuke pengker pujustasar wakeraji. 4 Tura Yuse inatiri asar, itiur pujuinawa tusar, aints ainausha pachitsuk nekaawartinuitai. Iikia wait wajayatrik, tura yuumayatrik, tura yumtin pujayatrik, Cristo takatringkia tuke inaitsuk takakmakur pujaji. 5 Iikia awattai ayaji, tura kársernum engketai ayaji, tura mantamawartascha papeetmin armiayi. Nuniasha taka takakmaka pimpikir pujuyaji. Nuniasha kanutskesha tsawain ayaji. Tura tsukajaisha wait wajayaji. 6 Tura timiá wait wajayatrik, tuke tunauka nintimtsuk pujuyaji. Tura chicham nekas aa nu nekau ayaji. Tura jaimiasar pujuyaji. Tura aintska mash pengker awajnuyaji. Yuse Wakani ii nintincha pujurtamnuyaji. Tura chikich ainausha nekasar anen ayaji. 7 Tura nekas chicham etsernuyaji. Tura Yuse kakarmarijai Yuse takatrisha takakminuyaji. Iikia Cristo inatiri asar, tunauka nintimtsuk Yuse chichamejai iwianchkia nepetnuyaji. Tura iin pachitmasar pasé chichartaminamtaisha, iikia Cristo nekasampita tinu asar tunauka nepetnuyaji. 8 Chikich ainau iin pachitmasar: Pengker aintsuitai turaminaji. Antsu chikich ainausha iincha pachitmasar katsekraminaji. Tura chikich ainauka iin pachitmasar pengker chichartaminaji. Antsu chikich ainausha iin pachitmasar pasé chichartaminaji. Nekas aa nu chichaarin waininayat, iin pachitmasar waitrinak: Nuka anangkartin ainawai turaminaji. 9 Chikich aints iincha waitmakar wishikraminak: ¿Warí aintsuita? turaminaji. Antsu chikich ainausha nekasar itiur pujuinawa tusar paan nekarminaji. Iikia jaachak wajakmiaji. Turayatrik tuke iwiaakji. Tura mantaminachu asaramtai jachauyaji. 10 Tura wake mesekar pujayatrik, tuke pengker nintimsar pujaji. Tura kuikiartichu ayatrik, untsuri aints ainau yainuyaji. Ii waririsha pengké atsau wainiatrik: Yusnau aa nuka mash iinuitai taji.

11 Corintonmaya yatsur ainautiram, iikia ii nintimmaurisha uutsuk mash paan ujayajrume. 12 Iikia atumin tuke inaitsuk pengker nintimtusar pujarin wainiatrumek, atumka iin pachikratsaram tuuka nintimsarmeka pujatsrume. 13 Tura asakrumin aints ni uchirin chicharinawa nunisnak atumin chicharjarme. Atumsha nunisrumek winasha atumi nintimmauri paan ujatkataram tusan seajrume.

¿Cristo iwianchjai tsaning pujusminkai?

14 Atumka Cristo umirchau ainaujaingkia tuke tsaningkrumka pujusairap. ¿Cristo umirkau ainau Cristo umirchaujai metekak nintimina? Atsa. ¿Tura paantin teejai metek aminkai? Atsa. Tura asamtai ¿Cristo umirkauti itiurkarik Cristo umirchau ainaujaisha tsaningtaij? 15 ¿Cristo iwianchjai tsaning pujusminkai? Atsa, tsaningchamnawaitai. ¿Tura Cristo umirkau Cristo umirchaujai tsaningkiar pengkerak pujusminui? Atsa. 16 ¿Tura chikich ainau Yuschau waininayat, nuna yusri jeen nekas ii Yusri jeejai metekkai? Atsa, pengké metekchawaitai. Antsu iikia ii Yusri tuke iwiaaku puja nuna jeea nunisketji. Yus nuna pachis chichaak:

“Níjai tsaniasan pujustinuitjai. Tura nijai wekaasatnuitjai. Tura ni Yusri atinuitjai. Turamtai nisha wína aintsur artinuitai,” timiayi.✡ 17 Nunia Yus chichaak: “Wína umirtichu ainamunmaya jiinkitaram. Turaram níjai tsaningkrum pujusairap. Tura tunauka takasairap. Tunau takatsuk pujakrumningkia, wikia atumin jukitnuitjarme. 18 Tura asan wikia atumi Apaachiri atinuitjai. Turamtai atumka wína uchir tura wína nawantur atinuitrume,”

tusa ii Apuri nekas kakaram aa nuka timiayi.

7

1 Aneetir ainautiram, Yus iincha nu chichaman akupturmaku asamtai, iikia yamaikia tunau takatsuk asarmi. Tura tunau nintimtsuk asarmi. Tura iikia: Ii Apuringkia Yusketai tinu asar, Yus miatrusrik umirkaru armi.

Pablo warasmauri

2 Ataksha iikia pengker nintimtunisar pujusarmi. Iikia aintska kichkisha paseeka awajsachmiaji. Tura aintska kichkisha paseeka nuiniarchamiaji, tura aintska kichkisha anangkachmiaji. 3 Atumin wiasmatkataj tusanka, nunaka tatsujrume. Antsu yaanchuik timiaja nunaka ataksha tajarme: Wikia atumin aneau asan, jaaknasha atumjai jakatasan wakerajai. Tura iwiaaku pujaknasha atumjai pujustasan wakerajai. 4 Wikia atumin pachisan pengker nintimtusan pujurjarme. Tura yamaisha winaka pengker nintimtikruru asakrumin, wait wajayatnak nintirka nukap waraawai.

5 Tura Macedonianam jean, namangkrusha pimpikin asamtai, angkan pujutsuk tuke wait wajayajai. Aints ainau iijai maanikiartas wakerinau asaramtai, tura Cristo umirin ainau Cristo umirtan inaisarai tusan nintirsha kurarmayi. 6 Wikia napchau nintimsan pujamtai, Yus napchau nintimsar pujuinauncha pengker nintimtikin asa, ii yachí Titon akupturkami. Tura asa winasha pengker nintimtikrurmayi. 7 Turamtai Tito juni taa, atum wína pengker nintimtursamarume nuna ujatkayi, tura wína waitkatasrum nukap wakerutamun wína ujatkau asamtai wikia warasmajai. Tura aints tunau turamtai, atum napchau nintimtichmakuram, tura atum wína pengker nintimturmaun ujatkau asamtai, wikia nuna nangkamasnak nukap warasmajai.

8 Tito wína ujatak: Ame Corintonam papi akupkamame nuna aujsar nukap wake mesekar pujuarmiayi tusa, ujatkau wainiatun, yamaikia napchau nintimtsuk pujajai. Yaanchuik nu papin atumin akuptukan, atumin nukap wake mesemtikiau asan, napchau nintimramiajai. Turayatrum tukeka wake mesekrumka pujuschamiarume, antsu jumchik arusrum ataksha inangkarmiarume. 9 Atum nukap wake meseku asakrumningkia, wikia waraatsjai. Antsu wake mesekrum atumi nintimauri yapajiau asakrumin, wikia nuna nekaan waraajai. Tura asaram Yus pengker awajsamiarume. Tura asakrumin wikia nu papin akuptukmiajrume nujaingkia atumniaka paseeka awajsachmiajrume.

10 Yusen pengker awajsartas wake mesekar pujuinauka ni tunaarin inaisaru asar uwemrartin ainawai. Tura asar napchau nintimtsuk pujuinawai. Antsu junia nungkanmaya ainau ni tunaarin inaitan nakitinau asar, wake mesekar pujusar, nunia jakar tuke mengkakartin ainawai. 11 Atumsha nintimrataram. Yus pengker awajsaram wake mesekrum pujau asaram, wi aatjarme nunisrumek tunaarintin atumjai pujau atumnia wári jiiktasrum wakerukmiarume. Tura winasha ayamrutkatasrum wakerutkamiarume. Tura aints tunau wajasmia nuna tunaarisha nakitramiarume, tura Yus shamakrum nu aintska kajerkamiarume. Nu turau asaram, nu aintsu tunaaringkia pengké nakitaji tusaram ujatkamiarume. 12 Yaanchuik wi papin atumin akuptukmiajrume nuna: Nu aintska tunaarin inaisati tusan aatramiajrume. Tura nuna apari wake mesekmia nuka ataksha pengker nintimrati tusan aatramiajrume. Antsu nuna nangkamasrumek Yus umirkau asaram, iincha anengkratrume tusan atumin nintimtikratasan aatramiajrume. 13 Tura wi timiaja nusha mash umiku asakrumin, iisha pengker nintimsar pujaji.

Tura Tito pengker nintimrati tusaram, atumsha mash pengker awajsau asakrumin, Titosha waraak nunasha iincha ujatmaku asamtai, nuna nangkamasrik iisha nukap warasmaji. 14 Wikia atumin ujakmiajrume nuka mash nekasaintai. Tura wisha Titon atumin pachisan: Nuka pengker aints ainawai, timiajrume nunasha Titosha nekarmamiarume. Tura asakrumin iikia atumin pachisar Titon ujakmiaji nunaka: Nangkami tawai tutsuk, antsu nekasaintai Titosha timiayi. 15 Tura iin jiyatmaktas winitramtsujiash tusaram shamayatrum, ni tímia nuka mash miatrusrumek umirkamiarume. Tura asakrumin Tito nuna nintimias nukap waraawai. 16 Tura asamtai wisha nunisnak atum nekas pengker turamurmin nekau asan, pengker nintimsan waraajai.

8

Yusnau ati tusar kuik irumratniun pachis timiauri

1 Yatsur ainautiram, Cristonu ainau Macedonianam pujuinaun Yus ni wait anengkratairi nintimtikrau asamtai, nuna yamaikia atumin nekamtikiatasan wakerajrume. 2 Nisha itiurkachminnum pujuinayat nukap warainawai. Tura kuikiartichu ainayat, kuikiartin ainaun nangkamasarang ampitsuk: Ii kuikiari Yusnau ati tusar mash susarmiayi. 3 Nuka kuik ampirmaunaka susacharmiayi, antsu pengker nintintin asar, kuikiari jumchik au waininayat, ningki wakerinak ni kuikiarin Yusen susarmiayi. Wikia nuna wainkau asan ujaajrume. 4 Tura iincha seatraminak: Wait aneasrum, iisha Cristonu ainau yuuminak pujuinau kuik akuptuktin tsangkatruktaram turamiarmiaji. 5 Tura iik nintimsar: Kuikiachin jumchik Yusen susachartimpiash, tu nintimsar pujarin, nuna nangkamasarang nukap susarmiayi. Antsu nuwá eemkar: Iikia Yusnau asar, iinu aa nuka mash Yusnawaitai tusar, nunia iincha: Iisha yaingtatjirme turamiarmiaji.✡ 6 Tura asaramtai Tito yaanchuik atumin jea, kuik irumratniun nangkamamia nuka ataksha turati tusar, atumin akupkatasar wakeraji. 7 Atumsha Cristo tuke nekasampita tusaram, tura pengker nuikiartin asaram, tura Yuse chichame pengker nekau asaram, tura Yus miatrusrumek nintimrau asaram, tura iincha miatrusrumek anengkratu asaram, Cristonu ainau yuuminak pujuinau wait anentakrum kuikiasha nukap akuptuktinuitrume.

8 Antsu wína umirtuktaram tusanka nunaka tatsujrume, antsu Macedonianmaya ainau chikich ainaun miatrusarang yaingkiartas wakerinau asaramtai, atumin nuna nekamtikiatasan wakerajrume. Tura atum nekasrumeash Yus anearam tusan, chikich ainaun nekamtikiatasan wakerajrume. 9 Atumka ii Apuri Jesucristo wait anengkratairingkia tu awai tusaram nekarme: Nuka nayaimpinam pengké yuumatsuk pujayat, ju nungkanam yuumak pujumiayi. Tura ju nungkanam yuumak pujau, atumin anenmak jarutramkau asamtai, atumsha nayaimpinam yuumatsuk pujustinuitrume.

10 Wikia tu nintimsan pujajai tusan, atumin yaingtasan tajarme. Chikich musach atumek wakerau asaram, pengker nintimsaram kuik irumat nangkamamiarume. 11 Tura yaanchuik pengker nintimsaram kuik irumratasrum wakerimiarme nuka yamaisha turamin amatikia turataram. 12 Nintimrataram. Aints ni kuikiarin Yusen susatas wakeramtaikia, Yuska nu aintsu kuikiarin takakun nekau asa, pengker nintimias nu kuikianka jurawai. Antsu kuikian takakchau ainaun: Kuik wína surustaram tusangka seatsui.

13 Tura chikich aints yayaakrum, atumka yuumaktaram tusanka tatsujrume. Antsu mash metek yuumatsuk pujusmintrum tusan nunaka tajarme. 14 Yamaikia niisha yuuminak pujuinau asaramtai, atumsha niisha yaingtinuitrume. Tura chikich kintati atumsha yuumakrumin, niisha nunisarang atumnasha yainmakartinuitai. Tura asamtai mash yuumatsuk pujustinuitrume. 15 Yuse chichame nunaka pachis tu aarmawaitai: “Aints nukap jukiarmia nuka ampirmaurin chikich ainaun susaru asar ampichu armiayi. Tura ni ampirmaurin chikich ainaun susarmau asar, nusha yuumatsuk pujuarmiayi.”✡

Pablo Titon Corintonam akupkamuri

16 Wi atumin miatrusnak yaingtasan wakeraja nunisang Yus Titoncha nintimtikrau asamtai, wikia Yusen maaketai tajai. 17 Wi Titon: Weta tamau asa: Ayu turutui. Tura niisha atumin anenmau asa, ningki wakerak atumin irastas winitatui.

18 Tura Titojai tsanias weti tusan, ii yachiin chikichan akuptuktatjarme. Nuka Yusnum uwemratin chichaman nekas pengker etseru asamtai, Cristonu ainau mash niin pachisar pengker chichainawai. 19 Tura Cristonu ainau iruntramunam: Nu aints Titojai wekaasati tusar, tura niijai kuikian irumrarti tusar inaikiarmiayi. Tura ii Apuri maaketai titasar, iik wakerakur yuuminau wait anentakur kuik akuptuktasar turaji tiarmiayi. 20 Tura asar iin pachitmasar: Ningki kuikian wakerinak tinatsuash turamiarai tusar, Titojai tsanias ii yachí kuikian irumrarat tusar akupaji. 21 Tura asar Yus wainmaunum tura aints ainau wainminamunam ii turaji nuna mash paan nekaawarat tusar turaji. 22 Nunia ju jimia aintsjai tsanias wearti tusar chikichan akuptuktatjirme. Nuka Cristo takatrin tuke takakmastas wakerawai tusar nekaji. Tura atumin nekas pengker nintimturmau asa, yamaikia nuna nangkamasang Cristo takatrin eemtikiatas wakerawai. 23 Antsu Titon pachisar inintrinamtaikia: Juka Pablojai tuke tsanias wekainuitai titaram. Tura atumin yainmaktas tuke Yuse chichamen etserui titaram. Tura ii yachí jimiar Titojai tsaniasar wekainauncha pachisar inintrinamtaikia: Juka Criston pengker awajsartas, junia Cristonu ainau mash ni yachiin akupkari titaram. 24 Tura atumi anengkratairin Cristonu ainau mash nekaawarti tusaram, ii yachí ainau pengker wainkataram. Nu turakrumningkia atumin pachisar timiaji nuka pengke aintsuitai tiartinuitai.

9

Cristonu ainaun kuik akuptukmauri

1-2 Atumka Cristonu ainau kuik akuptuktasrum wakerarme nuna nekau asan, nuna pachisnaka aatrachminuitjarme. Atumsha kuik susatasrum wakerau asakrumin, wikia Macedonianam wekaakun atumin pachisan: Acaya nungkanam pujuinau chikich musachti kuik irumtan nangkamawar yamaisha tuke atumin yainmakartas wakerinawai tajai. 3 Tura atumin pachisan: Yuminak pujuinaun nekasar kuikian akuptukartas wakerinawai, timiaja nunaka nangkami tawai turutiarai tusan wikia nakitajai. Tura asan kuik irumraram umistaram tusan, ii yachiin kampatam akupinajai. 4 Tura wi ukunam Macedonianmaya Cristonu ainaujai atumin jeakrin, atum kuik irumratin umitsuk pujakrumka natsaartinuitrume. Tura ii atum pachisar: Kuik irumratniun umisari, tinu asar, iisha nunisrik natsaartinuitji. 5 Tura kuik surimshim irumrairam tusan yamaikia tajarme: Atumek nintimsarmek: Iikia yuuminak pujuinau kuikiaka akuptuktatji tinu asaram, nu kuik eemkaram irumrataram. Turakrumin ii yachí ainau atumin eemkar jear, kuikian surimtsuk suamun irumrarti tusan akupajai. Nunia wi atum mash irumraram pujarmin jeatatjai.

6 Ju chichamsha nintimrataram: Aints arakan jumchik araangka, jumchik juuktinuitai. Antsu arakan nukap araangka, nukap juuktinuitai. Kuik suamusha nunisketai. 7 Tura aints mash ni nintijai nintimina nunisarang ni kuikiarin pengker nintimsar Yusen susarti tajarme. Aints pengker nintimias Yusen ni kuikiarin sua nunaka Yuska aneawai. Tura asamtai: Nakitayatnak suajai tuuka nintimrashtinuitji. Tura: Kuik susata turutinamtai suajai tuusha nintimrashtinuitji. 8 Yuska atumin tuke anenmau asa, atumka tuke yuumatsuk pujustaram tusa, pengker aa nuna mash suramtanka tujintatsui. Tura asa chikich aints nukap yaingtinun atumnasha nukap suramsatnuitrume. 9 Yuse chichame tu aarmawaitai:

“Aints yuuminak pujuinaun nukap susau asamtai, Yuska ni pengker turamurinka pengké kajinmatsui.”✡

10 Tu aarmau asamtai, Yuska aints ainautin: Arak araataram, tura yutasha yuwataram tusa, ii yuumamurin suritramtsuk tuke sukartin asa, arakan tsapamtikui tura nukap neremtikui. Tura atum pengker turamun pachis nunaka taku tawai.✡ 11 Atum: Chikich ainausha yaingtaram tusa, Yuska waring achat mash atumnasha suramsatnuitrume. Kuik irumramu akupturmaktatrume nu iisha mash jukir, yuumin ainausha susatnuitji. Turakrin nuka Yusen nukap maaketai tiartinuitai. 12 Tura ni yuumamuri susamu asar, Cristonu ainau yuuminak pujuinausha yuumatsuk pujusartinuitai. Tura atum yaingmau asar, nuna pachisar Yusen nukap maaketai tiartinuitai. 13 Atumka yuuminau kuik akuptukmau asar, Cristonam uwemratin chichaman miatrusarang umirinawai tusar nekarmawartinuitai. Tura asar: Nekas Yuska juuntapita tiartinuitai. Tura atumi kuikiari surimtsuk susamu asar, niisha Yusen maaketai tiartinuitai. 14 Tura yuuminau kuik akuptuktaram tusa, Yuska atumin nintimtikramrau asamtai, atumsha wait anentakrum kuik akuptukmau asar nu kuikian jukiaru ainau atumin pachisar Yusen seatramiartinuitai.

15 Yuska ni Uchirin suritramtsuk iin akupturmaku asamtai, iikia tuke inaitsuk Yuska maaketai tiarmi.

10

Pablo ni takatrin pachis chichasmauri

1 Aints ainau wína pachitsar chichartinak: Pablosha iijai pujakka mianchawapita, antsu arák pujus kartan akupturmak: Miajuitjai tusa, kakarman chichaayi turutinawai. Tu turutinau wainiatnak, Cristo winaka pengker nintimtursau asamtai, tura wait anentruru asamtai, wikia Cristo nintimia nunisnak atumin chicharjarme. 2 Tura atumi irutkamuri iin pachitmasar chichainak: Junia nungkanmaya ainawa nunisarang pujuinawai, tinaunka ¿waruka nusha tarume? tusan chicharkatnuitjai. Tura iin pachitmasar nangkamiar tsanuminak pujuinamtaikia, wisha atumin jeamtaikia, nu aints ainaun kakarman chicharkai tusaram Yus seatritaram. 3 Iikia ju nungkanam pujakrisha, junia nungkanmaya maanina nunisrikia iikia maaniatsji. 4 Junia nungkanmaya ainau nangkijai maaninawai. Antsu ii nangkiringkia Yuse kakarmarintai. Nujai iwianchi kakarmari nepetji. 5 Tura asar junia nungkanmaya ainau nangkami nintimtainkia Yuse kakarmarijai nepetji. Tura Yus tu pujawai tusar, nekatan nakitinayat ningki nintimsar: Nekau aintsuitji, tinausha Yuse kakarmarijai nepetji. Tura Cristo tuke pengker umirkarmi tinu asakrin, junia nungkanmaya ainau nintimtairingkia waring achat mash tu awai tusa iincha nekamtikramji. Ju nungkanmaya ainau nintimina nuka nintimtsuk pujakur iwianchi nintimtairisha nepetji. 6 Tura atumka Cristo miatrusrumek umirkurminkia, nuniangka chikich ainau nangkamiar Cristonuitjai tinayat, Criston umirtsuk pujuinamtaikia, ni turamuri pachisar chicharkatnuitji.

7 Atumka aints ainau itiur nintiminawa tusarmeka paanka nekatsrume. Antsu aints: Wikia Cristonuitjai tauka iincha pachitmas: Wiya nunisarang Cristonu ainawai, tu nintimratnuitai. 8 Tura Yus ni kakarmarin wína surusu asamtai: Wína chichamur umirtuktaram takuncha natsaarchatnuitjai. Atum mengkakat tusangka, Yuska wínaka akuptukchamiayi, antsu Yus miatrusrumek umirkataram tit tusa, wínaka akuptukmiayi. 9 Tura asamtai atum shamruktaram tusanka papinka akuptatsjarme. 10 Antsu wína pachitsar: Niisha papin aar kakarman chichartamji. Antsu ni taa mianchawaitai, tura asamtai ni chichaamuringkia pachischamnawaitai turutinawai. 11 Turutinauka nunasha nekaawarti: Iikia arák pujayatur, papi aarar chicham akupaji nunisrik atumjai pujakrikia umiktatji.

12 Aints ningki nintimtumasar: Iikia timiá pengkeraitji tinau wainiatrik: Iikia nu aintsjai metekaitji tichamnawaitji. Tura niya tumawaitji tichamnawaitji. Nu aints ainauka ningki nekapmaminawai. Tura nangkamiar mai nuwamtak chicharnainak: Iikia timiá pengkeraitji tumaminauka nintinchau ainawai. 13 Antsu Yus tu nintimtsuk asataram, tinu asamtai, iikia nu aintsjai metekaitji tichamnawaitji. Antsu Yus tu takakmastaram tusa akuptamu asa, iinka atumin jeatnun tsangkatramkamiaji. 14 Yus iin akuptamchamtaikia atumin jeachminuyaji. Antsu Yus iin nekas akuptamkau asamtai, iiyá eemkir atumin Cristo chichame ujaimiajrume. 15 Tura ukunam chikich aints Cristo chichamen etserin jear, atumin yainmakaru asaramtai, nu aintsu takatringkia ii umismiaji tatsuji. Antsu atumka miatrusrumek Yus nintimsaram pujakrumningkia, Yus wakera nunisrik atum nukap yaingtasar wakeraji. 16 Tura atumin jear, ii takatri Corintonam umisar, nuniangka nangkamakir, chikich nungka ainamunam Yusnum uwemratin chicham etserkatasar wakeraji. Antsu chikich ainau takatrin pachisrikia: Nu takatka iik takakmasmaji tichatnuitji. 17-18 Aints ningki nintimtumas: Pengker takakmasjai taunaka ii Apuringkia: Pengker takakmame tatsui. Antsu ii takatri tu awai tusa, ii Apuri ningki nekau asa: Wína takatruka pengker takakmame, titinuitai. Tura asamtai aints ainau: Miajuitjai tumamtsuk, antsu Yusnak: Juuntapita tiartinuitai.

11

Pablo anangkartin ainaun pachis chichasmauri

1 Yamaikia nintinchau chichainawa nunisnak jumchik atumin chicharkatasan wakerajrume. Tura asamtai wait aneasrum tsangkutrurtaram. Tura nekasrum anturtuktaram. 2 Wiyá atumin Cristo chichamen etserkau asamtai, Cristonu wajasmiarume. Tura asakrumin yamaikia anangkartinu chichame umirkairap tusan, nawan aintsjai tumichu kichik aintsu ninumkati tusa, ni apari suruku asa, chikichjai pujuschati tusa kasmatniayi. Yuscha nunisang ni aintsri ainautin timiá anenmau asa, chikich yus umirtsuk asataram tusa, ni aintsrin kasmatak pujawai. Wisha nunisnak atumin aneau asan kasmatajrume. 3 Nu nangkamtaik napi anangkartin asa, Evan anangkamia nunisarang nu aints ainau atumin anangkramawarai tusan napchau nintimjai. Tura atum tuke pengker nintimsaram Cristo miatrusrumek umirkayatrum, atumin yamai anangkraminamtai, Cristo umirat inaisairam tusan napchau nintimjai.✡ 4 Tura asamtai aints Yus akupkachmautiat atumin jeartamiar, ii Jesús pachisar chicham etserji nunisarka etsertsuk, antsu Jesúsan pachisar niish etserinau wainiatrumek: Jusha pengkeraitai tusaram anturume. Tura Yuse Wakani pachisar ii etserji nunisarka etsertsuk, chikicha wakanin pachisar niish etserinau wainiatrumek: Jusha pengkeraitai tusaram anturume. Tura Yusnum uwemratin chicham ii etserji nunisarka etserinachu wainiatrum, antsu chikich chichaman uwemrashtinun etserinau wainiatrumek: Jusha pengkeraitai tusaram anturume. 5 Tura nu aints ainau Yuse chichamen timiá shiirman etserinawai tinau wainiatun, wína nangkatusarka Yuse chichamenka etserinatsui, tu nintimsan pujajai.

6 Wikia antukchamnaun chichau ayatnak, Yuse chichamen paan nekajai. Tura atumjai pujakun, atumin nu chichamnasha tuke nekamtikiamjarme.

7 Tura mianchau asan, uwejrujai takakmaknasha, atumin pengker awajsatasan akirkataram tutsuk, antsu kuikiachujai nangkamin Yusnum uwemratin chichaman atumin etserkamiaja ¿nu pachisrumek tunaawitai tarum? 8 Atumin Yuse chichamen etserkatasan chikich nungkanmaya Cristonu ainau kuikiarin jukin, nujai yuumamurnaka sumarminuyajai. 9 Tura atumin pujusan, kuikian yuumaknaka atumniaka seachmiajrume. Antsu Macedonianmaya Cristonu ainau jear, wína yuumamurnaka surusarmiayi. Tura asan atumniaka: Kuikiaram surustaram tusanka seachuyajrume, tura yamaisha kuikianka seashtatjarme.✡ 10 Cristo nekas chichaman wínaka nekamtikruau asamtai, Acaya nungkanmaya ainau wína pachitsar: Nuka ii kuikiarinka pengké nakitawai, tuke turutiartatui tusan nekajai. 11 ¿Atumin aneachkunak tu chicharjaram? Atsa, wikia atumin nekasan nukap aneau asan tu chicharjarme. Nunaka Yuska nekawai.

12 Tura wi turaja nunaka tuke turatatjai. Chikich chichaman etserin ainau ningki nintimtumasar: Iikia Pablo tura nunisrik turaji, tinu ainau nuna turutiarai tusan, wikia Yuse chichamen yamaikia etserja nunisnak tuke etserkatatjai. 13 Tura asan nunasha tajarme: Nu aints ainau Yus akupkachmau asar anangkartin ainawai. Tura asar Cristo iin akuptamkamji, nangkamiar anangminak tinawai. 14 ¿Tura auka waruka timiá shiirmancha chichaina? tuuka nintimrashtinuitai. Satanás tuke anangkartin asa, Yuse awemamuri paanniunam pujawa nunisang wantinui. 15 Satanás tu wantinu asamtai, ni inatiri ainausha: Nekasar iikia pengker aintsuitji tusar, Yuse inatiria nunisarang wantininawai. Antsu anangkartin asar, ni tunaarijai metek tuke wait wajaktinnum jeartinuitai.

Pablo ni wait wajakmauri pachis ataksha etserkamuri

16 Ataksha nunasha tajarme: Aints kichkisha wína pachitas: Waurkawitai tu nintimtursashtinuitai. Antsu tu nintimtursaram pujakrumningka, wisha wiki nintimtumasnak: Miajuitjai tumamtiasan, waurinak chichainawa nunisnak chichaktin tsangkatruktaram. 17 Wi yamaikia taja nunaka ii Apuri tita turutchau wainiatnak wikia wiki nintimsanak: Miajuitjai tusan, waurinak chichainawa nunisnak chicharjarme. 18 Junia nungkanmaya ainau untsuri: Miajuitjai tumaminamtaikia, wisha nunisnak: Miajuitjai tusan, jumchik atumin tu chicharkatatjarme. 19 Atumka nekawaitjai tayatrum, waurinak chichainau wainiatrum, pengker nintimsaram anturume. 20 Aints atumin inatminak, tura atumnau aa nunaka juwinak, iisha miajuitji tusar, atumin yapiin awataminamtaisha, atumka achikmawa nunisrumek pujayatrum, nu aintsu chichame anturin arume. 21 Wikia natsaamayatnak atumin tajarme: Iikia kakaichu asar, atumjai pujakrisha tuuka pujuschamiaji.

Antsu waurinak chichainawa nunisnak chichaayatnak nunasha tajarme: Chikich ainau miajuitjai tumamsar chichainawa nunisnak wisha chichakminuitjai. 22 Niisha hebreo ainamtaisha, wisha nunisnak hebreo aintsuitjai. Tura niisha Israela wearinjai tinamtaisha, wisha nunisnak Israela wearinjai. Tura niisha Abrahama wearinjai, tinamtaisha, wisha nunisnak Abrahama wearinjai tajai. 23 Tura niisha: Cristo inatirinjai tinamtaisha, wisha nuna nangkamasketjai. Antsu nunaka takun waurua nunisnak chichaajai. Wikia nu aints ainaun nangkamasnak kakarman takakminuitjai. Tura nu aints ainaun nangkamasnak kársernum untsuri engkeamuitjai. Tura nu aints ainaun nangkamasnak wikia awatramuitjai. Tura nu aints ainaun nangkamasnak untsuri jaachak wajakmiajai. 24 Tura achirkar judío ainau nuwap chapikmarmaujai awá awataka treinta y nueve (39) awaturarmiayi. Tura ataksha achirkar, tura ataksha achirkar, cinco (5) achirkar nunisarang awaturarmiayi. 25 Numijaisha kampatam katsumrukarmiayi. Tura mantuwartas kayajai tukuriarmiayi. Tura kanujai wekaakun juun entsanam kampatam ukanmiajai. Chikich kanu ukanmatai, wikia kichik kinta kashisha, tura tsawaisha juun entsanam taunum achimkan nanasmiajai.✡

26 Wikia jinta wekaa wekaaka nukap wait wajayajai. Tura entsa nujangkruamtai, katingtatkaman wait wajayajai. Tura jinta wekaaknasha, kasa ainau achirkar mantuwarai tusan, tura wi weau ainausha, tura judíochu ainausha wína achirkar mantuwarai tusan shamnuyajai. Tura yaktanam pujusan, wína achirkarai tusan nintimnuyajai. Tura aints atsamunam pujusan, pachim ainau yuruwai tusan shamnuyajai. Tura juun entsanam ukani tusan shamnuyajai. Tura aints nangkamiar: Iisha Cristonuitji tusar, Cristonu ainaun anangkawarai tusan nintimnuyajai. 27 Wikia taka takakmaka yaweyajai. Tura kanutskesha tsawainuyajai. Tura yutancha yuumakun yaparnuyajai. Tura kitamtancha kitamnuyajai. Tura untsuri kinta ijarman pujuyajai. Tura entsatirnasha yuumakun tsetsekjai wait wajayajai.

28 Tura nuna nangkamasnak ¿Cristonu ainau chikich chikich yaktanmasha itiur pujuinawak? tusan kintajai metek nintimnuyajai. 29 Tura Cristo umirin kakainachmataisha, wisha nunisnak kakarchamin nekapniajai. Tura aints ainau: Cristo nemarin tunau takasti tusar nintimtikinamtaisha, wisha natsaamakun tunau takamtikinaun kajerniajai. 30 Wiki nintimsanak: Miajuitjai tumamtanka nakitajai. Antsu wína pujutrun pachisan chichaaknaka, wi wait wajakmaurun pachisan chichastatjai. 31 Wi taja nuka nekasaintai. Yus nunasha nekawai. Ii Apuri Jesucristo Apaachiri asamtai, tuke Yuska maaketai titinuitji. 32 Wi Damasco yaktanam jeamtai, juun apu Aretas chikich apun: Nu yakta apuri ata tusa inaikiamu asa, ni suntari ainaun wína pachitsar: Nu aints achiktaram tama, yakta waitirin mash epeniar winaka nakarkarmiayi. 33 Turutinamtai Cristonu ainau winaka juun changkinnum engketawar, yakta wenukri angkaakmaurinia naekjai nungka itararu asaramtai uwemramiajai.✡

12

Pablo karanma nunisang Criston wainkamuri

1 Wiki nintimsanak: Miajuitjai tumamtanka nakitajai. Antsu karanma nunisnak ii Apuri wantinkamun pachisan yamaikia ujaktatjarme. 2 Aints Cristo nemarin wi waintain Yus ni pujamurin nayaimpinam iwiakmiayi. ¿Tura namangtukeash iwiakia? Turachkusha ¿wakaninkeash iwiarkaya? tusanka nekatsjai. Antsu Yusek nekawai. Nu turunamuka yamaikia catorce (14) musach nangkamaruitai. 3 Ataksha tajarme: ¿Nekasash namangtukeash nayaimpinam wakaya? tusanka nekatsjai. Turachkusha ¿wakaninkeash Yus jurukia? tusanka nekatsjai. Yusek nekawai. 4 Tura wainiatun nunasha nekajai. Cristonu ainau jakau pujutinam iwiakmau asa, chichaman aints kichkisha etserkachminun antukmiayi. Tura ni antukmia nunaka etserkaip tusa suritkamiayi. 5 Nu turunamun pachisan: Nekas pengkeraitai titinuitjai. Tura wiki nintimsanak: Nekasan pengkeraitjai tumamchamnawaitjai. Antsu wína wait wajakmaurun timiá untsuri amia nuna pachisan chichakminuitjai. 6 Wikia chikich aintsun nangkamakuitjai tumamtiasan wakeraknaka, wikia nunaka nangkamniaka tumamchainjai, antsu nekasan tumaminjai. Turayatun nunaka tatsujai. Atum wi turamur wainkaram, tura wi chichaamur antukrum, itiur pujawa tusaram paan nekararam, nuke nintimtursataram tusan wakerajai.

7 Wi nayaimpinam wainkamiaja nu timiá pengker asamtai, nangkami nintimtumas: Miajuitjai tii tusa, Satanás wait wajamun jangkia tumaun akuptukat tusa Yuska tsangkamrukmiayi. 8 Tura asan nu wait wajamurun jurutkit tusan, ii Apurin kampatman seamiajai. 9 Wi seamaitiat wína chichartak: “Wait wajamur jurutkita” turutme nunaka turashtatjame. Antsu tuke inaitsuk pengker awajsatatjame. Tura asamtai wína kakarmarjai kakaichu ainaun kakamtikraja nunajai amincha kakamtikratatjame turutmiayi. Turutin asamtai, Cristo ni kakarmarin wína surusti tusan, kakarmachutiatnak pengker nintimsan Yusen maaketai tajai. 10 Tura Cristonu asan, wína katsekrinamtaisha, tura wína mantuwartas wakerutinamtaisha, pengker nintimsan pujajai. Wi yuumakun pujayatnak, nunia yumtin pujayatnak, nunia wina kakarmarka atsurtau wainiatnak wikia pengker nintimsan pujajai. Cristo ni kakarmarijai wína kakamtikruru asamtai, wína namangkruka kakarmachu ayatnak kakaram nekapeajai.

Pablo Corintonmaya ainaun pachis timiauri

11 Wi pengkeraitjai tumamkun waurua nunisnak chichaajai. Antsu atumsha wína pachitsaram pengker chichartukmin ayatrumek, atumka chichachu asakrumin tu chichaajai. Wikia mianchau ayatnak, chikich ainau nangkamiar: Cristo akupkamuitji tinauka wína nangkatusarka ainatsui. 12 Wikia atumin jean, wait wajasan Yuse takatrinka takakmin ayajai. Tura wainchatai takatnasha takauyajai. Tura Yuse kakarmarijai jau ainauncha tsuwayajai. Tura asamtai: Nekas Yus akupkamuitai tusaram nekaramiarume. 13 Tura chikich yaktanam Cristo umirin pujuinauncha atumjai metek pengker awajnuyajai. Turayatun atumin: Kuik surustaram tusanka pengké seachmiajrume. Tura nuka tunaawaitmatikia, wait aneasrum tsangkutrurtaram.

14 Atumin jimia irasu asan, jujaingkia atumin kampatam irastasan wakerajai. Tura atumin jeanka, etsermaunum akirkataram tichatatjarme. Atumnau aa nunaka wakeratsjai. Antsu atumka Cristo miatrusrumek umirkataram tusan wakerajrume. Uchikia ni aparinunka kuikian kiauntukchamnawaitai, antsu apari ni uchirinun kuikian kiauntukminuitai. ¿Tura atumka wína uchirchaukitrum? 15 Wikia atumin yaingtasan wína kuikiarnaka amuktatjai. Tura atumin yaingtasan, taka takakmaka pimpikin jaaknasha jakatjai, tu nintimsan pujajai. ¿Wikia atumin miatrusnak aneamaitiatrumsha waruka winaka anentsurme?

16 Wikia atumi kuikiarin pengké jurukchamiajrume. Tura waininayat chikich ainau wína pachitsar: ¿Nuka tsanukratin asa, itiur atumi kuikiarin jukishtatua? turutinawai. 17 ¿Itiur atumniasha tsanurmiajrume? ¿Wi aintsun atumin akuptukmiaja nuka atumniaka tsanurmarmakiaram? Atsa, atumniaka tsanurmarchamiarume. 18 Antsu wikia Titon chicharkun, atumin jiiriti tusan akuptukmiajrume. Tura chikich aints Cristo nemarniun nijai tsanias weti tusan akupkamiajai. Tura ¿Titosha atumniasha tsanurmarmakiaram? Atsa. Niisha iiya nunisang Yuse takatrin takakmawai. ¿Nekaschaukai?

19 Wína aneetir yatsur ainautiram ¿atumka itiur nintimrume? Atumka wína pachitsaram: Niisha nekas pengker aintsuapita turutiarat tusa, ¿ni pengker turamurin pachis chichaatsuash, tu nintimtursarmek pujaram? Antsu wikia tuuka nintimtsujai. Wikia Cristonu asan, Yuska winasha nekaruapi tusan, atumin kakamtikratasan tu chicharjarme. 20 Wi atumin jeancha, pengker pujuinaun wainkarchatjash tu nintimsan pujajai. Tura atumsha wina waitkatasrum wakerutarme nunisrumka winaka waitkashtatrume, wi tu nintimsan pujajai. Wi atumin jeamtai ¿pasé chicharnaiyamusha achanpiash? ¿Tura suwirpiaku jiiniamu achanpiash? ¿Tura kajernaiyamu achanpiash? ¿Tura wi nangkamakuitjai tichartimpiash? ¿Tura mai jiyani wajamusha achanpiash? ¿Tura aujmatnaiyamusha achanpiash? ¿Tura wikia miajuitjai tumamchartimpiash? ¿Tura kanarar pujamusha achanpiash? tu nintimkun yumtin nintimjai. 21 Tura wi atumin jeamtai, atumi tunaari inaitsuk pujakrumningkia, Yus wínaka inatsatrai tu nintimsan pujajai. Untsuri atumjai tsaniasar pujuinau ni yaanchuik tunau turutirincha inaitsuk, pasé aa nuna nintimtinak, tura nuwan tsanirmatan wakerinak, tura ni wakeramurin tuke nintiminak pujuinamtaikia, wikia atumin jean juutancha juutminuitjai tajarme.

13

Inangnamu chicham akupkamuri

1 Yaanchuik atumin jimia irasmiajai. Tura jujaingkia kampatman irastatjai. Tura atumin jean, itiur pujarme tusan, chichaman nekaatasan, aintsun jimiarchiksha, tura kampatmankesha iniastatjai. 2 Yaanchuik atumin jean, tunau takau ainaun, tura chikich ainauncha mash wi timiaja nunaka yamaikikia arák pujayatun, ataksha aatjarme: Wi ataksha atumin jean, tunaarum inaiyachkurminkia tsangkurashtatjarme. 3 Tura wi Cristo kakarmarijai chichaaja nu nekaatasrum wakerau asaram nekaamnawaitrume. Cristoka kakarmaitai. Tura asa ni kakarmarin atumin nekamtikramrume. 4 Cristo namangke ii namangkea nunisang kakaichu amiayi. Tura asamtai niincha numi winangmanum maawarmiayi. Tura maawarmaitiat Yuse kakarmarijai jaka nantakin asa tuke iwiaakuitai. Ii namangkesha kakaichutiatur Cristonu asar, tuke Yuse kakarmarijai atum yaingtasar pujaji.

5 Atumka anangmamawairam tusaram: Nekasnash Yusnawashitaj tusaram nekaamataram. ¿Jesucristo wína nintirun nekasampi pujurtawa tusaram atumka nekatsrumek? 6 Antsu iikia nangkamrikia Cristo umirnuitji tatsuji. Atumsha nusha nekaataram tusar wakeraji. 7 Tura atum tunau takasairam tusar Yusnasha seatjirme. Tura iincha pengker chichartamsarat tusarkia nunaka tatsujrume. Antsu atum nekas pengker aa nu turataram tusar nunaka tajarme. Tura iin pachitmasar pasé chichainauka nuka pachiatsji. 8 Iikia Yuse chichame nekas aa nuka pengké yapajiachmin aji. Antsu ii turaji nuka nekas chicham pengker aa nujai turaji. 9 Tura asakrin iinka pachitmasar: Kakaichu ainawai turaminau wainiatrik, atumka kakaram wajakrumningkia iikia waraaji. Tura atum pachisar: Miatrusarang Yusen umirkarat tusar Yuscha seaji. 10 Tura asar atumin pasemamtikrarat tusangka, Yuska winaka akuptukchamiayi. Antsu atumin kakamtikrat tusa, Yuska wínaka akuptukmiayi. Tura asamtai wi atumin jeanka, kakarman chicharkaijrum tusan, winitsuk ju papin aatjarme.

11 Ayu, yatsur ainautirmin umaarutirmincha, inangnamunam nunasha tajarme: Pengker nintimsaram pujustaram. Tura Cristojai tuke kiakanirtaram. Tura miatrusrik Cristo umirkarmi tusaram chicharnaikiataram. Tura kichik ninti nintimtunistaram. Tura pengker awajnaisaram pujustaram. Tu pujakrumningkia, Yus atumin anenmau asa, tura nekas angkan pengker nintimtikiartin asa, atumniasha tuke pujurtamsatatrume. 12 Pengker nintimtunisrum chicharnaikiataram. 13 Junia Cristonu ainau mash atumin chichaman akupturminawai.

14 Ii Apuri Jesucristo atumniasha tuke yainmakarti. Tura Yuska ni anengkratairin atumniasha nekamtikramawarti. Tura Yuse Wakani atumi nintin engkema, tuke atumjai tsanias pujusti tajarme. Maaketai.

✡ 1:9 (1.Cor. 15.32)

✡ 1:22 (Efes. 1.14)

✡ 2:13 (Hech. 20.1)

✡ 2:14 (Juan 16.33)

✡ 3:6 (Jer. 31.31)

✡ 3:13 (Ex. 34.33)

✡ 3:18 (Rom. 8.29)

✡ 4:6 (Gén. 1.3)

✡ 4:13 (Sal. 116.10)

✡ 5:5 (Rom. 8.23)

✡ 5:10 (Rom. 14.10)

✡ 5:17 (Sal. 51.10; Juan 3.3-8)

✡ 6:16 (Lev. 26.12; 1.Cor. 3.16;6.19;10.21)

✡ 8:5 (Rom. 15.26)

✡ 8:15 (Ex. 16.18)

✡ 9:9 (Sal. 112.9)

✡ 9:10 (Isa. 55.10)

✡ 11:3 (Gén. 3.1-5)

✡ 11:9 (Fil. 4.15-18)

✡ 11:25 (Hech. 14.19)

✡ 11:33 (Hech. 9.23-25)

Gálatas

1

2

3

4

5

6

Pablo Gálatas Ainaun Papin Akuptukmauri

1

Chicham akuptukmauri

1 Wiitjai Pabloitjai. Aints ainau: Wína chichamur etserkata tusarka akuptukcharmiayi. Tura Yus chikich aintsun akatak: Pablo wína chichamrun etserin ati tusam inaikiata tusangka, wínaka akuptukchamiayi. Antsu ii Apaachiri Yus ni Uchiri Jesucriston jakamunmaya inankimia nu: Wína chichamur etserin ata tusa akuptukmiayi. 2 Cristonu ainau wijai iruntrar pujuinausha Galacia nungkanam Cristonu ainautirmin chichaman akupturminawai. 3 Ii Apaachiri Yus ii Apuri Jesucristojai wait anentraminak atumin pengker awajtamsarti tusan, tura angkan pengker pujustinasha suramsarti tusan seatjarme. 4 Ii Apaachiri Yuska nuna wakerau asa, junia nungkanmaya ainau tunau turamun inaisarat tusa, iin uwemtikramratas ni Uchirin akupturmaku asamtai, Cristo ii tunaarin sakturmartas jarutramkamiaji.✡ 5 Tura asamtai Yuska juuntapita tusar tuke maaketai tiarmi. Tu ati.

Chikich uwemratin chichamka atsawai

6-7 Maj ¿atumka nekasrumek kakarmachu Yus umirat inaisarum? Cristo iin timiá anenmau asamtai, Yus wína aintsur ataram tusa, atumin eatmaku wainiatrum, tura chikich uwemratin chicham atsau wainiatrum, chikich aints atumin tarutmiar, Cristonam uwemratin chichaman yapajiawartas wakerinau wainiatrum, atumka nangkamrum: Nu chichaman umirkunka uwemratatjapi tarume. 8 Antsu wikia tajarme: Iikia uwemratin chicham Cristo pachisrum etserkataram, Yus turamin wainiatur yapajiar etserkurningkia, Yus iinka wait wajaktiniun suramsatnuitji. Tura Yuse awemamurisha Yusnum uwemratin chichaman ii etsermiaji nuna yapajiawar etserinakka nusha nunisarang wiasmamkartin ainawai. 9 Yaanchuik atumin timiajrume nuna ataksha nunisnak tajarme. Aints atumin anangkramawartas chikich uwemratin chicham iikia etserkachmiaji nuna etserinakka wiasmamkartin ainawai.

10 Wikia nuna takun, aints ainau wína pengker nintimtursarat tusanka nunaka tatsujai, antsu winaka Yus pengker nintimtursati tusan nunaka tajai. Antsu aints ainaun pengker awajsatasnaka nunaka tatsujai. Antsu aints ainau wína pengker awajtusarat tusan nuna takunka, Cristo inatiringkia achainjai.

¿Pablo itiur Yuse chichame etserin wajasmiayi?

11 Yatsur ainautiram umaarutirmesha, Cristonam uwemratin chichaman wi etserja nuka aintsu chichamenchuitai. Nu nekaataram tusan tajarme. 12 Aints ainauka nu uwemratin chichamnaka ujatkacharmiayi. Tura nu chichamnaka aints ainauka nuiturcharmiayi. Antsu Jesucristo wína wantinturkau asa, nu chicham etserkata tusa nekamtikruamiayi.✡

13 Tura wi yaanchuik itiur pujuyaja nuka antukmiarume. Tura judío umirkatin chichaman miatrusnak umirkataj tusan, wikia Cristo aintsri ainaun tuke kajerakun, tura mash amuktasan wakerakun, miatrusnak wait wajaktiniun suyaja nuka antukmiarume.✡ 14 Tura wína wear ainau wijai metek yaanchuik ii juuntri timiauri nuimiaru ainau nuna nangkamasnak miatrusnak umirnuyajai. 15 Tura wikia akiintsain, Yus wait anentrak wína eatkau asa: 16 Wina Uchir itiur awa tusa, paan nekamtikruau asa: Judíochu ainamunam uwemratin chicham wína pachitsam etserkata tusa akuptuku asamtai, wikia chikich ainaun warinak etserkaintaj tutsuk, nunaka inintrutsuk pujuyajai.✡ 17 Tura wína eemkar Cristo nuiniatiri armia nuna chichamen nekaatasnaka Jerusalénnumka wechamiajai. Antsu Arabia nungkanam aints atsamunam Cristo chichamen nintimratasan wemiajai. Nunia waketkin ataksha Damasco yaktanam tamiajai.

18 Nunia kampatam musach nangkamaramtai, Pedron jiistasan wemiajai. Tura Jerusalénnum jean, nuni Pedrojai jimia tuming pujusmiajai.✡ 19 Tura ii Apuri yachiin Santiagoncha wainkamiajai. Antsu Cristo nuiniatiri chikich ainaunka wainkachmiajai. 20 Wi aarja juka nekasaintai. Yusjai tajai. Waitchawaitai.

21 Nunia Siria nungkanmasha, tura Cilicia nungkanmasha wemiajai. 22 Antsu Cristonu ainau Judea nungkanam pujuinauka winaka waitkacharmiayi. 23 Antsu wína pachitsar chichaman antukar: “Yaanchuik Cristonu ainautin wait wajaktiniun suramnuyaji nunaka inais, iin yaanchuik amutmaktas wakerinutiat, yamaikia Cristonam uwemratin chichaman etserak wekaawai,” tiarmiayi. 24 Tura asar wina pachitsar: Yuska juuntapita tiarmiayi.

2

Cristo nemarnu juuntri ainau Pablon pengker awajsamuri

1 Nunia catorce (14) musach nangkamaramtai, wikia Bernabéjai ataksha Jerusalénnum wemiajai. Tura Tito wijai wekaasati tusan jukimiajai.✡ 2 Tura Yus: Weta tusa akuptuku asamtai, nuni jeamtai winaka: Nangkamim judíochu ainamunam Cristo chichame etseru weame, turutiarai tusan, Cristo nemarnu juuntri kanakar pujuinamunam nuni pachinkan: Yusnum uwemratin chichaman judíochu ainamunam tu etserjai timiajai. 3 Tura Titosha judíochutiat, wijai wekaimia nuna pachisar: Nuwapchirin charutkami ticharmiayi. 4 Tura chikich aints ainau anangminak: Iisha Cristonuitji tusar, aneachmau ii pujamunam wayaawar, ii Cristo Jesúsnum angkan pujamun nekarmawar, napchau awajtamkartas wakerutmiarmiaji. Tura iin chichartaminak: Nekasrum uwemratasrum wakerakrumka, ataksha Moisésa aarmauri umirkataram turamiarmiaji. 5 Tura wainiatrik atum Yusnum uwemratin chicham antukmiarume nuka tuke yapaijtsuk antuktaram tusar, nu aints ainauka iikia pengké pachischamiaji.

6 Tura Cristonu ainau juuntrisha winaka yamaram chichamnaka ujatkacharmiayi. Nuka Cristonu ainau juuntri ainayat, Yus mash aints ainautinka metek jiirmaji tusan, nu aints nekau irunuitmataisha, wikia nunaka pachiatsjai. 7 Tura wína yamaram chichaman pengké ujatkacharu wainiatnak, Yuska: Cristonam uwemratin chicham judíochu ainamunam etserkata tusa, winaka akuptuku asamtai, antsu Pedronka judío ainamunam Cristonam uwemratin chichaman etserkati tusa akupkau asamtai nunaka nekaawarmiayi. 8 Tura Pedron: Judío ainamunam weta, tímia nu Yusek winasha: Judíochu ainamunam weta tusa akuptukmiayi.

9 Tura asamtai nuna nekaawar Santiagosha, nunia Pedrosha, nunia Juansha Cristonu ainau juuntri asar, wína pachitsar: Nekas Cristo akupkamuitai, tu nintimtursar, winasha tura Bernabéncha: Nekasar metek nintimji tusar, ii untsur uwejen achirtamkar: Atumka judíochu ainamunam werum, Cristo chichame etserkataram. Antsu iikia judío ainamunam weri, Cristo chichame etserkatatji turammiarmiaji. 10 Tura iin chichartaminak: Judío yuuminak pujuinau yaingtaram turutinamtai, wikia nunaka wakerau asan tuke turinuyajai.

Pablo Pedron chicharkamuri

11-12 Tura wi Antioquía yaktanam pujai Pedro tamiayi. Tura taa judíochu ainau iruntramunam pachitsuk yuwamiayi. Tura Santiagonumia akupkamu ainau kaunkaramtai, Pedro nu aintsun wainak: Ameka judíotiatmesha tura nuwapchiram charukmautiatmesha ¿waruka judíochu ainaujaisha iruntram yuwame? turutiarai tusa, natsaamak judíochu Cristonu ainaujai iruntrar yutan yuwamu inaisau asamtai, wikia Pedron wainkan tupnik chicharkamiajai.✡ 13 Tura Pedro judíochu ainaujai iruntrar yuwamun inaisamtai, chikich judío Cristonu ainau Pedroa nunisarang judíochu Cristonu ainaujai pengker nintimsar iruntrar yuwaariat, nunia yapajiasarang nintimsar, judíochu ainaujai yutanka inaisarmiayi. Turinau asaramtai Bernabésha nunisang turamiayi. 14 Turamtai nuna jiisan, Cristonam uwemratin chichaman mianak umirkacharu asaramtai, wikia mash antinamunam Pedron chicharkun: “Ameka judíotiatmesha nuwik judíochu ainawa nunisam pujayatmesha ¿waruka yamaikia judíochu Cristonu ainaun chicharkum: Judío ainau pujuina nunisrumek atumsha pujustaram tame?” timiajai.

Judío ainau tura judíochu ainausha mai metek uwemrartin ainawai

15 Iikia nekasar akiinamunmaya judío asar, chikich nungkanmaya tunaarintin ainaujai pengké metekchawaitji. 16 Turayatur iikia nusha nekaji: Aintsti Moisés umirkatin chicham umirkarkia uwemratatji tayatrik, tuuka uwemrashtinuitji. Antsu Cristo nekasampita takurkia, tunaanumia uwemratatjiapi tusar nekaji. Nu nekau asar, Jesucristo nekasampita takurkia, Yus pengker awajsatnuitji. Antsu Moisés umirkatin chichaman umirinaksha kichkisha tunaanumiangka tuuka uwemrachartin ainawai.✡

17 Tura judío ainautikia judíochu ainaujai metek tunaarintin asar: Cristo ii tunaarin sakturmaru asamtai, angkantaitji takurkia nuka nekasar taji. ¿Antsu Cristoka iinka: Judíochua nunisrumek tunau turataram turamjik? Atsa, pengké turamtsuji. 18 Nintimrataram. Wikia yaanchuik: Tunau inaisataram timiaja nuna wainkin: Ataksha tunau turataram takunka, wikia nekasan tunau wajasminuitjai. 19 Moisés umirkatin chichaman wikia umirkatatkaman pengké tujinnuyajai. Tura Moisés umirkatin chichaman umirkachu asan, jakamin nekapnuyajai. Tura yamaikia Yus wakera nunak umirkatasan, Moisés umirkatin chichamnaka pachischamnawaitjai. 20 Yuse Uchiri wína anentu asa, wína uwemtikrurtas ningki wakerak numi winangmanum jarutruku asamtai, wikia Cristo nekasampita tinu asan, Cristojai numi winangmanum jakawa nunisnak tura nantaknua nunisnak nintimjai. Tura Cristo nekasampita tau asan, tura pujut nangkankashtinun jukin asan, yamaikia Cristonak nintimsan pujajai.✡

21 Yus iin timiá pengker awajtamsatas ni Uchirin akupturmaku asamtai ¿warukanak Cristoka nangkami jakamiayi titaj? Wi Moisés umirkatin chichaman umirkan uwemramin amataikia, Cristoka nangkami jakaayi. Antsu iin uwemtikramratas jarutramkau asamtai nuka tichamnawaitji.

3

Cristo nekasampita takur uwemrawaitji

1 Gálatas ainautiram ¿warukaya waweamua nunisrumkesha timiá wauru wearme? ¿Yaachia atumin chicham nekaschau umirkataram tusasha anangkramamiarume? Cristo atumin uwemtikramratas numi winangmanum jarutramkamiaji nuna pachisan wikia chichaman paan etserkaisha ¿waruka kakarmachusha kajinmakniurme? 2 Kichik chichaman iniastasan wakerajrume. Nu airkataram. ¿Atumi nintin Yuse Wakani engkemamia nuka waruka engkemamiayi? ¿Atumka Moisés umirkatin chicham umirkau asakrumning, atumi nintin engkemamia? Atsa, antsu Cristo chichame antukrum nekasampita tinu asaram, Yuse Wakanisha jukimiarume. 3 ¿Warukaya timiá nintinchausha ainiarme? Yuse Wakani nu nangkamtaik atumi nintin engkemturmau wainiatrumek ¿yamaikia atumi kakarmarijaisha Moisés umirkatin chichamsha umirkatasrumsha wakerarme? 4 ¿Atumka nangkamrumek wait wajakmiarum? ¿Tura pengké kichkisha nuimiarchamkiarum? 5 Nintimrataram. Yuska ni Wakanin atumin akupturmak: Wainchatai takat turataram turamiarme nuka ¿warukaya ni kakarmarinka suramsamiarume? Atumka Moisés umirkurminkia ni kakarmarin suramsachmiarume, antsu Cristo pachisar etsermau antukrum, nekasampita tinu asakrumin ni kakarmarin suramsamiarume.

6 Ii yaanchuik juuntri Abraham nintimrarmi. Abraham Yusen nekasampita timiayi. Tura asamtai Yus Abrahaman pachis: Wína nekasampita turutu asamtai, tunaachawa nunisang pujaun jiiajai timiayi.✡ 7 Tura asamtai Yusen nekasampita tinauka Abrahama wearia nunisarang ainawai. Atumsha nuka paan nekaamnawaitrume.✡ 8 Yus yaanchuik mash nekau asa, nukap arus mash nungkanmaya ainau wína nekasampita turutinaunka wikia tunaarinchawa nunisarang pujuinaun jiistinuitjai tusa, nuná eemak Abrahaman uwemratin chichaman ujaak: “Ameka wína nekasampita turutu asam uwemratnuitme. Tura mash nungkanmaya ainau amea nunisarang wína nekasampita turutin ainaun nekasan pengker awajsatnuitjai,” timiayi.✡ 9 Tura Abraham Yusen nekasampita tinu asamtai, chikich aints ainau Yusen nekasampita tusar pujuinaunka Yuska Abrahama nunisang pengker awajui.

10 Yuse chichame tu aarmawaitai: “Aints Moisés umirkatin chichaman aarmawa nunaka mash umirkachu ainauka Yus kajerkamu ainawai.” Tu aarmau asamtai, aints ainau Moisés umirkatin chichaman mash miatrusarang umikcharu asaramtai, tuke Yus kajerkamu ainawai. 11 Yuse chichamesha tu aarmawaitai: “Yusen nekasampita tinauka, tuke iwiaaku pujusartin ainawai.”✡ Tu aarmau asamtai Moisés umirkatin chicham umirkurkia, Yuska iinka tunaachawa nunisrik pujarningkia jiirmatsji. 12 Tura aints ningki nintimias: Moisés umirkatin chichaman umirkanka uwemratatjapi tauka nunaka nangkami tawai. Yuse chichame tu aarmawaitai: “Aints Moisés umirkatin chichaman umirak tunaanumia uwemratas wakerakka, Moisésa aarmaurinka mash miatrusang umirkati,” tu aarmawaitai.✡

13 Cristo ii wait wajaktiniun juki, numinam waitnas jarutramak uwemtikramrau asamtai, Moisésa chichame umirchau ainauka Yus kajerkamu ainawai, yamaikia turamtsuji. Yuse chichame aints numinam nenaamun pachis tu aarmawaitai: “Aints jakati tusar, numinam nenaamua nuka kajerkamuitai,” tu aarmau asamtai, Cristo ii tunaarin akiimiatramkatas numinam nenaawarmia nuka aints kajerkamuyayi.✡ 14 Yuska yaanchuik Abrahaman chicharak: “Mash nungkanmaya ainau wína nekasampita turutinauka, amijai metek wína aintsur artinuitai,” tinu asa, mash nungkanmaya ainaun uwemtikratas Jesucriston akupturmakmiaji. Tura Yus: Wína nekasampita turutinaunka wína Wakantrun akuptukartinuitjai tinu asa, ni Wakanin iin akupturmakmiaji.

Yus Abrahaman tura Moisésnasha chicham akuptukmauri

15 Yatsur ainautiram umaarutirmesha, yamaikia junia aints ainau turamurin pachisan ujaajrume. Aints chikich aintsjai chichaman najanawar, nu chichaman papinum aarar, tura ni naarincha mai aarar umisar, nu chichamnaka yapaijtsuk umikiartin ainawai. Antsu: Nu aarmaun yapajian, chikich chichamnasha aartajai, pengké tichamnawaitai. 16 Tura asamtai Yus Abrahaman ni wearin pachis chicharak: Ami wearam akiinatnua nuka mash nungkanmaya ainaun pengker awajsatnuitai timiayi. Antsu untsuri aintsun pachiska nunaka tichamiayi, antsu kichik aintsun ni Uchirin Criston pachis Yus nunaka timiayi.✡

17 Wi taja nuka nintimrataram. Yus Abrahamjai chichaman eemak najanamia nuka umitskeka inaisachminuyayi. Tura Abraham jakamtai, cuatrocientos treinta (430) musach nangkamaramtai, Yus Moisésan umirkatin chichaman ukunam akuptukiat, Abrahaman nuná eemak tímia nunaka umitskeka inaisachmiayi. 18 Tura Yus Abrahaman: Wina nekasampita turutin asam uwemratatme tinu asa, Moisés umirkatin chicham umirkamka uwemratatme, Abrahamnaka tichamiayi. Iikia Yus pengker awajsatasar wakerakrikia, Moisésa chichamenka umirkachu ayatrik, Yus nekasampita takurkia Abrahama nunisrik uwemramnawaitji.✡

19 Tura ¿Yus iincha waruka umiktin chichamnasha akupturmakmiaji? Yus Abrahaman: Ami wearam akiinatnua nuka mash nungkanam pujuinaun pengker awajsatnuitai, tímia nunaka Cristo taatsaingkia umikchamnauyayi. Tura asamtai aints ainau mash tunau wajasaru asaramtai, Yus ni awemamurin akatar akupak: Umiktin chicham Moisés susataram tusa akupkamiayi. 20 Yus Moisésan chichaman akuptak: Aints ainau wína wakeramur ujakta tusa, ni awemamurin akupkamiayi. Antsu Abrahamjaingkia mia ningki chichasmiayi.

¿Yus waruka umiktin chichamnasha akupkamiayi?

21 Yus Moisésan umiktin chichaman akuptukmau asa ¿eemak Abrahaman tímia nunaka umitsuk inaisamnaukai? Atsa, nuka umitskeka inaisachminuitai. Yus aints ainaun uwemtikratas Moisésan chichaman akuptukuitmatikia, aints ainau nu chichaman umirkar tunaarinchau pujusartin armiayi. Antsu aints ainauka tuuka uwemrachmin armiayi. Aints ainau tuke Wijai pujusarti tusangka, Moisésan umirkatin chichamnaka Yuska akuptukchamiayi. 22 Antsu Yuse chichame tu aarmawaitai: “Aints mash jingkiamua nunisarang tunau ainawai.” Tu aarmau asamtai, iikia Jesucristo nekasampita takurkia, Yus yaanchuik Abrahaman tímia nunisrik uwemratnuitji.✡

23 Antsu Cristo taachmataikia Criston nekasampita tichamin armiayi. Tura Yus Moisésan umirkatin chichaman akupkau asamtai, iisha jingkiamua nunisrik nu chicham umirin ayaji. Antsu Cristo ukunam taa: Wína nekasampita turutkurmeka nekasrum uwemratnuitrume tusa iincha nekamtikramamiaji. 24 Tura asamtai Yus Moisésan chichaman akuptukmia nuka uchin wainua tumawaitai. Uchin wainuka uchi chichaman umiktinun nuimiarat tusa nakawai. Tura asamtai Yus Moisésnum chichaman akupkau asa, ii tunaarin nekamtikramamiaji. Tura Cristo ii tunaarin sakturmartas tau asamtai, iikia Cristo nekasampita takurkia Yus pengker awajsatnuitji. 25 Tura yamaikia Cristo nekasampita tinu asar, uchi ni wainmaun umirua nunisrikia yamaikia pujatsji. Tura asar Moisés umirkatin chichaman umirkunka uwemratatjapi tichamnawaitji. 26 Tura asamtai atumka Cristo Jesús nekasampita tinu asaram mash Yuse uchirintrume. 27 Tura mash Cristo naari pachisrum maiintirmeka Cristo pujumia nunisrumek atumsha pujustinuitrume. 28 Tura asamtai judío ainautirmesha, tura judíochu ainautirmesha, tura aintsu inatiri ainautirmesha, tura aintsu inatirinchu ainautirmesha, tura aishmang ainautirmesha, tura nuwa ainautirmesha yamaikia mash metek Cristo Jesúsnau asaram, kichkia tumawaitrume. Tura iisha aji tuuka nintimrashtinuitrume. 29 Tura Cristonu asaram, Abrahama weariya tumawaitrume. Tura asamtai Yus Abrahaman chicharak: “Ami wearmin pengker awajsatnuitjai” tinu asa, Yuska atumnasha pengker awajtamsatnuitrume.✡

4

1 Wi taja nuka nintimrataram. Kuikiartinu uchiri nampuaramtai, nu aints takaka nuka ukunam ninu uchirinu atinuitai. Antsu uchi akungka, ni apari inatiriya nunisketai. 2 Tura nu uchikia nampuachkungka ni wainurin umirnuitai. Tura ni apari kuikiarin wainuncha umirnuitai. Antsu nampuarka, ni apari tu tinu asamtai, ni aparinu aa nunaka mash wainkatnuitai. 3 Cristo taachmataikia, iikia uchia nunisrik pujuyaji. Tura asar uchi ni wakeramurin najantsuk pujusarti tusa, ni apari inatirin umirak pujawa nunisrik Moisésa chichame umirkur pujuyaji. 4 Tura ni kintari jeau asamtai, Yus ni Uchirin ju nungkanam akupkamu asa, nuwanam akiinamiayi. Tura aints wajas, Moisésa chichamen miatrusang umirnuyayi. 5 Antsu aints ainauti Moisésa chichame umirkatatkamar tujintau asakrin, Yuska iin angkanmamtikramkatas: Wína uchir ataram tusa, ni Uchirin akupturmakmiaji. 6 Tura asamtai yamaikia Yuse uchiri wajasu asakrumin, Yus ni Uchiri Wakanin atumi nintin akupturmaku asa: “Apaachi,” turutmintrum tusa nintimtikramramiarume. 7 Tura asamtai yamaikia aintsu inatiria tumachawaitrume. Antsu Yuse uchiri ainiarme. Tura Yuse uchiri asakrumin, Yusnau aa nuka mash atumnau atinuitai.✡

Pablo ¿Cristonu ainaun itiur pujuinawak? tusa nintimtusmauri

8 Yaanchuikia Yuska tu awai tusaram nekachu asaram, chikicha yusri Yuschau wainiatrum, aintsu inatiriya nunisrumek umirkuram pujuyarme. 9 Antsu yamaikia Yus tu awai tusaram nekarme. Tura Yuscha atumniasha nekarmarme. Tura asamtai ¿waruka ataksha waketkirmesha Cristo umirat inaiyakrumsha, ataksha aintsu inatiriya nunisrumkesha aints umirkatin chichamsha umirkatasrumsha wakerarme? Tu pujakrumka uwemrachminuitrume, tura Yuse kakarmarisha jukichminuitrume. 10 Atumka judíochu ayatrum, ¿waruka judío fiestarisha inangkartasrumsha wakerarme? Tu uwemrachmin ayatrum, kinta pachisrum, tura nantu pachisrum, tura musach pachisrum, tura fiesta ainausha pachisrum tuke nintimsarmesha pujarme. 11 Atumka tu pujau asakrumin, wi atumin waitnasan Yuse chichamenka ujakmiajrume nunaka nangkamniash etserkaya tusan wake mesekan pujajai.

12 Yatsur ainautiram, wikia atumjai pujaknaka atumjai metek pujuyajai. Tura asamtai yamaikia wait aneasrum wiya nunisrumek pujustaram. Wi atumjai pujamtaisha, winaka paseeka awajtuschamiarume. 13 Wi nu nangkamtaik atum pujamunam jean, sungkurmau asan pimpiayatnak uwemratin chichaman ujayajrume. 14 Tura sungkurmau asan, wína namangkur pasemaru wainiatrumek, atumka tsuutrichmiarume. Antsu Yuse awemamurin anturinawa nunisrumek, tura Jesucriston anturinawa nunisrumek anturtinuyarume.✡

15 Maj, nekasan tajarme: Yaanchuikia wina yainkatasrum, atumi jii kuinkachmin ayatrum, kuinkaram surutcha wakerutmiarume. ¿Antsu yamaikia waruka winaka pengker nintimturtsuksha pujarme? 16 Wikia atumin nekas chichaman aa nuna ujaamaitiatrumsha ¿yamaikia atumi nemasenkitaj?

17 Chikich aints ainau atum pujamunam jear anangkraminak: Iisha atum yaingtasar wakeraji turaminayat, nunaka nekasar atumin yainmakartaska turaminatsui. Antsu wína pachitsar: Nuna chichame antutsuk asataram, antsu ii chichameng antuktaram tusar, atumnaka tu nintiminawai. 18 Turinamtai wi atumjai pujaisha, tura wi atsaisha, chikich ainau atumin nekasar yainmakartas wakerutminakka nuka nekas pengker araintai. 19 Wína uchir ainautiram, yamaikia Cristo nintimtichu asakrumin wikia wake mesekan, nuwa uchin jurertas wait wajawa nunisnak: Cristo nemarkamniuram tusan, wikia ataksha wait wajajai. 20 Tura yamaisha atumjai iruntran pujusan, nuna pachisan atumjai chichastasan wakerajrume. Turayatun atumjai pujachu asan ¿itiurkatjarmek? tusancha nekatsjai.

Agar Sarajai chichaman nuikiarturmauri

21 Atumka Moisés umirkatin chicham umirkatasrum wakerau asakrumin kichik iniastajrume. ¿Moisés umirkatin chicham aujchaukitrum? 22 Yuse chichame Abrahaman pachis tu aarmawaitai: “Abrahama uchirisha jimiar ayayi. Tura Sara inatiri Agar naartin kichkin jurermiayi. Tura kichnaka Abrahama nekas nuwari Sara jurermiayi.”✡ 23 Antsu Abrahama uchiri Sara inatiri Agar jurermia nunaka Yuska: Turata tichau wainiat, Abraham ningki nintimias yajutmarmiayi. Antsu kichnaka Abrahama nuwari kaa ayat: Uchin jurertatui, Yus timiau asa Sarasha jurermiayi. 24-25 Wi taja nunaka taku tawai: Sara inatiri Agar uchin jurermiayi. Nuka inatiri uchiri asa, Moisésa chichamen umirnua tumawaitai. Tura Arabia nungkanam mura Sinaí tutainum yaanchuik Moisésnum umirkatin chichaman Yus aamtikramiayi. Tura asamtai yamai Jerusalénnum pujuinausha: Iikia uwemratasrikia Moisés umirkatin chicham umirkatnuitji nangkamiar tinauka aintsu inatiria nunisarang ainawai. 26 Antsu iikia yamaram Jerusalénnum, nayaimpinmaya akupkatin aa nuni pujustin asar nunia aintsuitji. Tura asar nu nayaimpinmaya Jerusalénnumia uchia nunisketji, nuniasha angkantaitji. 27 Tura asamtai tu aarmawaitai:

“¡Kaa ayatmek warasta! Uchiram atsau wainiatmek, tura uchi jurertasam jatemam nekapchau ayatmek, pengker nintimsam nukap warasta. Nuwa japamu ayat, aishrintin ainaun nangkamasang uchin untsuri wainkatnuitai.” Tu aarmawaitai.✡

28 Yatsur ainautiram umaarutirmesha, Yuska: Wína uchir ataram turamin asamtai, iisha Isaaca nunisrik Yuse uchirinji. 29 Yaanchuikia Agara uchiri Ismael, Yus wakerachmau akiinau asa, Sara uchirin Isaacan kajerak pasé awajnuya nunisarang yamaisha Yusen umirchau ainauka Yusnumia akiinau ainaunka tuke kajerin ainawai. 30 Tura Yuse chichame tu aarmawaitai: Sara Abrahaman chicharak: “Ame jakakmin wína uchir aminu aa nunaka mash jukitnuitai. Antsu Agara uchiringkia nunaka jukishtinuitai. Tura asamtai wína inatir ni uchirijai jiikim akupkata,” timiayi.✡ 31 Tu aarmau asamtai iikia Cristonu asar, inati uchiria tumauchuitji. Antsu angkantaitji. Tura asar Sara uchiriya tumawaitji.

5

Yusnau asaram tuke angkan pujustaram

1 Cristo iin uwemtikramratas angkan awajtamsamiaji. Tura asamtai yamaikia angkan pujau asaram kakaram wajastaram. Tura uwemratasrumka ataksha Moisés umirkatin chicham umirkami tiirap.✡

2 Anturtuktaram. Wikia nekasan tajarme: Atum uwemratasrum atumi nuwapchiri charukakrumnisha, Cristoka atumin pengkerka awajtamsashtinuitrume. 3 Tura asamtai ataksha tajarme. Aints ni nuwapchirin charuk tu uwemratas wakerakka, umirkatin chichamnasha Moisés aarmawa nunaka tuke mash inaitsuk umirkatnuitai. 4 Atumka Moisés umirkatin chichaman umirkanka uwemrainjapi, tu nintimsaram pujau asaram, Yuse anengkratairiniangka kanaku asakrumin, Cristo atumniaka pengkerka awajtamsashtinuitrume. 5 Antsu Yuse Wakani ii nintin engkemturmau asamtai, Cristo nekasampita tau asakrin, Yuska ii tunaarin mash sakturmaru asamtai: Nekasriapi Yusnum pujustinuitji tusar nakaji. 6 Ni nuwapchiri charukmau ainauka, tura ni nuwapchiri charutkachmau ainausha mai metek Cristo Jesúsnau asar, ii nuwap charutka pachischatnuitji. Antsu mash Cristo nekasampita tinu asar, chikich ainausha aneetnuitji.

7 Atumka Cristo pengker umirkuram pujuyarme. ¿Yaachia nekas chicham inaisataram turamrume? 8 Yuska nunaka turachmiayi. Antsu angkan pujustaram tusa, atumin untsurmaku asa: Ataksha Moisésa chichame umirkataram tichamiayi. 9 Antsu nu aints wait chichaman jumchik chichainayat, kariau kariachunam jumchik engkeam, mash karimtikia nunisang nu chichaman antuku ainaunka anangkawartinuitai.✡ 10 Atumka ii Apuri umirkau asakrumin, wi timiaja nunaka tuke umirinak pujuinawai tu nintimjai. Antsu atumin wait chichaman etsera nunaka Yus wait wajaktiniun susatnuitai. Antsu ¿warí aintski? tusanka wikia pachiatsjai.

11 Yatsur ainautiram umaarutirmesha, Cristo umirin ainau ni nuwapchirin tuke charutkartinuitai, wi tamatisha, judío ainauka winaka kajertukchartinuitai. Antsu nunaka wikia tatsujai. Antsu Cristo numi winangmanum jarutramkau asa, iin uwemtikramratnuitji. Chikich uwemtikramratnuka atsawai tau asamtai, wína tuke kajertinawai. 12 Aints atumin itit awajtaminak: Atumi nuwapchiri charutsuk pujakrumka, nekasrum uwemrashtinuitrume, tinauka niinun ningki charukarti tusan wakerajai. 13-14 Yatsur ainautiram umaarutirmesha, Cristo atumin: Angkan pujustaram tusa untsurmaku asamtai, yamaikia atumi namangke wakera nuka nintimtsuk asataram. Antsu Yus umirkatin chichamka mash kichik chichamjai timinuitai. Nu chichamka nuwaitai: “Atumi namangke anearme nunisrumek chikich ainausha aneetaram.” Tu aarmau asamtai, nekasrum aneeniakrum yainiktaram.✡ 15 Tura aneenitsuk jiyaani pujakrumka, pachim esaniniar yunainawa nunisrumek pujarme. Tura asaram amuniktinuitrume. Tu pujusai tusaram wainmamkataram.

Aintsu wakeramuringkia Yuse Wakani wakeramurijaingkia metekchawaitai

16 Tura asamtai tajarme: Yuse Wakani wakera nuka tuke umirkuram pujustaram. Tu pujakrumka atumi namangke wakera nuka umirkashtinuitrume. 17 Yuse Wakani wakera nuka aintsti namangke wakeramurijaingkia metekchawaitai. Yuse Wakani wakera nunaka ii namangkengka nakitawai. Tura ii namangke wakera nunaka Yuse Wakanisha nakitawai. Tura asamtai atumi namangke wakeramuri najankurmeka, Yuse Wakani wakera nuka turatatkamaram tujintarme.✡ 18 Antsu Yuse Wakani: Tu pujustaram tusa, atumin nuitamak pujurtamatikia, Moisés umirkatin chichamka pachischatnuitrume.

19 Aintsu wakeramuringkia paan nekaamnawaitji. Aintsu wakeramuri tu ainawai: Tsanirmatin, tura pasé aa nu turatin, tura natsanpiaku aa nusha turatin, 20 tura Yuschau waininayat: Ameketme Yusem tusar seartin, tura wawekratatin, tura nemasnaikiatin, tura maaniktin, tura suwirpiaku jiinistin, tura aints kajerkatin, tura miajuitjai tumamtin, tura chikich ainaujai irunat nakitakur kanaktin, 21 tura chikichnau aa nu wakeruktin, tura nampektin, tura yutak nukap wakeruktin, nunia chikich tunaa aa nu pachitsuk turatin, aintsu wakeramuri tu ainawai. Tura asamtai wi yaanchuik ujakmiajrume nunaka ataksha tajarme: Aints nuna tuke turinauka Yus pujamunmaka pengké jeachartin ainawai.

22 Antsu Yuse Wakani aintsu nintin piatkau asa, árak nereawa nunisang neremtikui. Yuse Wakani turamuringkia tu ainawai: Chikich ainau aneenitin, tura warastin, tura angkan pengker nintimratin, tura jaimiasar nintimtustin, tura chikich ainau wait anentratin, tura chikich ainau pengker awajsatin, tura ii timiauri miatrusrik umiktin, 23 tura mianchawaitjai tumamtin, tura ii wakeramuringkia turashtin, Yuse Wakani turamuri tu ainawai. ¿Nu turatnunka yáki surimkat? 24 Tura Cristonu ainautikia ii namangke wakera nuka, tura pasé turuti ainia nusha aints numi winangmanum jakamia nunisrik inaisawaitji.✡ 25 Tura yamaikia Yuse Wakani iin engkemturma pujamtaikia, ni wakera nuke umiktinuitji.

26 Antsu wikia miajuitjai tutsuk, tura nekapnaisatai tunaitsuk, tura suwirpiaku jiinitsuk pujusmi tu nintimtunistinuitji.

6

Yainiktaram timiauri

1 Yatsur ainautiram umaarutirmesha, Cristo umirkausha aneachmau tunaunaka turatnuitai. Turamtaisha Yuse Wakani piatkamu ainautiram, nu tunaun turau wainkurmesha: Wisha mianchawaitjai tusaram, nu aints jaimiasrum chicharkuram: Nu tunauka inaisata, tusaram yaingtaram. Wisha tunau wajasai tusaram nuka turataram. 2 Chikich ainau merman nanaakinawa nunisarang wait wajainamtaikia, nu aints nekasrum yaingtaram. Tu pujakrumka Cristo ni chichamen akupkamia nuka umirkatnuitrume.

3 Aints mianchau ayat nangkami: Wikia miajuitjai tauka ningki anangmamui. 4 Tura ¿ii turamuri itiurak awa? tusar iik nintimratnuitji. Ii turamuri pengkeraitmatikia, chikicha turamuri nintimtusrikia waraatsji, antsu ii turamuring nintimsar waraaji. 5 Aintstikia mash ¿ii turamuri itiurak awa? tusar nintimratnuitji.

6 Yuse chichame atumin nuitaminak pujuinau nekasar yuumatsuk pujusarat tusaram, tuke mash pengker awajsaram yaingtaram.

7 Anangmamawairap. Yuska anangmichuitai. Aints arakan arauka juuktinuitai. Ii turamuringkia árak araamua nunisarang ainawai. Ii turaji nunasha iincha nunisarang turutmatnuitji. 8 Tura asamtai aints ni namangke wakera nuna turinauka, wait wajaktiniun jukiartinuitai. Antsu Yuse Wakani wakera nuna turinauka tuke Yusnum pujut nangkankashtinun jukiartinuitai. 9 Tura asamtai pengker turatin aa nuka tuke inaitsuk tura yawetsuk turatnuitji. Nu turau asar ii kintari jeamtai, aints arakan juwaak waraawa nunisrik iisha nukap arusar warastinuitji. 10 Tura asamtai yaingmin amatikia, aints ainau mash pengker awajsatnuitji. Tura nuna nangkamasrik Cristonu ainau timiá pengker awajsatnuitji.

Inangnamu chicham akupkamuri

11 Inangnamunam nekasan wína uwejrujai aaran, warutam juunna aari tusaram wainkataram. 12 Judío aints ainau Criston numi winangmanum maawaru asar, Cristonu ainautin pe kajertaminaji. Tura asaramtai aints atumin chichartaminak: Cristonu ayatrumek, tuke atumi nuwapchiri charuktaram turaminauka, judío ainaun shaminau asar, kajertamkarai tusar nunaka tinawai. 13 Tura nu aints ainau nuwapchirin charutkariat, Moisés umirkatin chichamnaka miatrusarka umirinatsui. Turayat atumi nuwapchirin charutramkartas wakerutminawai. Tura atumin pachisar: Au jiisia, au aintsu nuwapchiri charukmawaitai tiartas wakerinawai. 14 Tura wainiatun wikia aya ii Apuri Jesucristonak wararsatnuitjai. Antsu chikichan pachisnaka waraschatnuitjai. Ii Apuri jarutramkau asamtai, wikia numi winangmanum jakawa nunisnak ju nungkanmaya ainau wakeramurinka pachiatsjai.✡ 15 Ni nuwapchiri charutkachmau ainausha, tura ni nuwapchiri charutkamu ainausha mai metek Cristonu asaramtai, aintsu nuwapen charutkachmau tura charutkamusha pachischatnuitji. Antsu Yusnumia yamaram akiinatin wakeruktinuitji. 16 Yuse aintsri wi taja nunaka umirinak pujuinaun tuke mash angkan nintimratnun Yus susarat tusan, tura Yus wait anentrarat tusan wakerajai.

17 Yamaikia nunasha tajarme: Wikia Jesúsa inatiri asamtai, aints wína awatinak charutrarmau chimirmaurun paan waitrukartinuitai. Tura asaramtai aints kichkisha yamaikia wínaka ititka awajtuschartinuitai.

18 Yatsur ainautirmin umaarutirmincha, ii Apuri Jesucristo atumniasha pengker awajtamsarti. Tu ati.

✡ 1:4 (1.Tim. 2.5-6)

✡ 1:12 (Efes. 3.3)

✡ 1:13 (Hech. 8.1-4;22.4-5;26.9-11)

✡ 1:16 (Hech. 9.3-6)

✡ 1:18 (Hech. 9.26-30)

✡ 2:1 (Hech. 11.30;15.2-4)

✡ 2:11-12 (Hech. 11.2-17)

✡ 2:16 (Rom. 3.20-22)

✡ 2:20 (Gál. 6.14; Fil. 1.21; Col. 2.20)

✡ 3:6 (Gén. 15.6; Rom. 4.3)

✡ 3:7 (Rom. 4.16)

✡ 3:8 (Gén. 12.3)

✡ 3:11 (Hab. 2.4)

✡ 3:12 (Lev. 18.5)

✡ 3:13 (Deut. 21.23)

✡ 3:16 (Gén. 12.7)

✡ 3:18 (Rom. 4.14)

✡ 3:22 (Rom. 3.9-19;11.32)

✡ 3:29 (Gén. 17.4-6;22.17-18; Rom. 4.13)

✡ 4:7 (Rom. 8.15-17)

✡ 4:14 (Hech. 16.6-7)

✡ 4:22 (Gén. 16.15;21.2)

✡ 4:27 (Sal. 113.9; Isa. 54.1)

✡ 4:30 (Gén. 21.9-10)

✡ 5:1 (Juan 8.32-36)

✡ 5:9 (1.Cor. 5.6)

✡ 5:13-14 (Lev. 19.18; Rom. 13.9-10)

✡ 5:17 (Rom. 7.15)

✡ 5:24 (Rom. 6.3-14; Gál. 2.20)

✡ 6:14 (Rom. 2.28-29; Gál. 2.20;6.14-15; Fil. 3.3; Col. 2.11-13)

Efesonam

1

2

3

4

5

6

Pablo Efesonam Pujuinaun Papin Akuptukmauri

1

Chicham akupkamuri

1 Wiitjai Pabloitjai. Yus wakerutak Jesucristo chichame etserin ata, turutin asa wína akuptukmiayi. Cristonu ainautirmin Efesonam Cristo Jesús tuke umirkuram pujautirmin ju papin aatran akuptajrume.✡ 2 Ii Apaachiri Yus ii Apuri Jesucristojai atumin wait anentramak pengker awajtamsarti. Tura angkan pujustinnasha suramsarti.

Cristo aints ainautin pengker awajtamsamuri

3 Ii Apaachiri Yuska, ii Apuri Jesucristo Apaachiri asamtai, iikia: Ameketme juuntam tusar maaketai tiarmi. Iikia Cristonu asakrin, Yus iincha timiá pengker awajtamsamiaji. Tura ni Wakanin ii nintin engketramau asamtai, iikia nayaimpinam pujuinawa nunisrik pengker nintimsar angkan pujaji. 4 Tura asamtai Yus nu nangkamtaik nungkan najantsuk nintimias: Wína Uchir Cristo nukap arus aints niin umirinak pujusartinua nuna tunaarin sakatramu asa, tura aintstin timiá anenmau asa iincha pachitmas: Nu aints ainauka nekasar tunaarinchau wína Uchirnau arti tu nintimturmasmiaji. 5 Tura iincha Yus miatrusang anenmau asa, iin pachitmas: Ukunam wína Uchirun Jesucriston akupkamtai, nuka aints ainaun uwemtikratas jakamtai, wína aintsur wajasarti tusa, ningki wakerutmak tu nintimturmasmiaji. 6 Yus nekas timiá pengker asa, ni aneetiri Uchirin iin akupturmaku asa, wait anentramak iin pengker awajtamsamiaji. Yus nuna turau asamtai, ni aintsri ainautikia mash iin pengker awajtamsamuri nintimsar: Yus juuntapita taji. 7 Yus iincha nukap anenmau asa, ni Uchirin akupturmaku asamtai, ii tunaarin akiimiatramkatas, Cristo jarutramak ni numpe numparmiayi. 8-9 Yus iincha wait anentramak pengker awajtamsau asa, ni nekamtairincha iincha suritramtsuk, ni nintimaurincha yaanchuik aints ainau nekaachminun wainiat iincha nekamtikramamiaji. Tura iin uwemtikramratas Criston akupturmaku asamtai, yamaikia iisha nuka paan nekaatnuitji. 10 Yus iin nekamtikramatas wakerimia nuka nuwaitai. Yus wi turatnuitjai tímia nunaka mash umis, Cristo ataksha tatin kinta jeamtai, nayaimpinmaya ainauncha, tura nungkanmaya ainauncha mash irur, wína Uchir Cristo nunaka tuke inartinuitai tu nintimramiayi.

11 Tura asamtai Cristonu ainautikia akiintsurning, Yus ningki iin uwemtikramratas wakerak iin pachitmas: Wína aintsur arti tusa, tura tuke Cristojai iruntrar wijai pujusarmi tusa wakerimiayi. 12 Yus nuna wakerau asamtai, iikia nuwá eemkar, Yus tuke nintimraru asar, Cristojai tuke nayaimpinam pujustinuapitji tusar, tura Yus nekas pengkerapita tusar, ni wakeramuri tuke inaitsuk najanatnuitji. 13 Tura atumsha iiya nunisrumek nekas uwemratin chicham Criston pachisrum antuku asaram, Cristo nekasampita timiarume. Tura asamtai Yus: Wína Wakantrun aints ainau nintin engketatatjai tinu asa, ni Wakanin nekas pengker aa nuna atumi nintin engketramamiarume. Tura asamtai atumsha: Wikia nekasnapi Yusnawaitja tusaram, atumek nekamatnuitrume.✡ 14 Cristo ii tunaarin akiimiatramak uwemtikramrau asamtai, Yuse Wakani ii nintin engkemturmau asakrin, wína umirtuku ainaujai mash iruntraram, nekasrum wijai tuke pujustinuitrume tusa, Yuse Wakani iincha nintimtikramramiaji. Tura Yuska timiá pengker asamtai, mash aints ainautikia pengker awajsartin ainiaji.✡

Pablo Cristonu ainaun pachis seatmiauri

15 Atumka ii Apuri Jesús nekasampita tinu asaram, Yusnau ainau mash anearme. Tura asamtai wisha nu chichaman antukan, 16 atumin pachisan Yusen seatkun tuke maaketai tajai. 17 Ii Apuri Jesucristo Apaachiri timiá pengker asamtai, atumin ninu Wakanin suramak, ni nekamtairincha atumniasha nekamtikramawarti tusan seatjarme. Tura Yus itiur awa tusaram, miatrusrumek nekaamniuram tusan seatjarme. 18 Tura Yus atumin eatmaku asamtai, atum nayaimpinam jearam tuke nijai pujusmintrum tusan, tura atumin paan nekamtikramawarat tusan, Yusen seatjarme. Tura Yus warina ni uchiri ainautinka tsangkatramkatnuitji nusha nekaamniuram tusan Yusen seatjarme. 19-20 Aints ainau Criston maawaru wainiat, ni tujinkamuri nekas atsau asamtai, Yuska ni kakarmarijai Criston jakamunmaya inankimiayi. Nunia nayaimpinam iwiak, mash aa nuna inarti tusa, apu keemtainum ni untsurinini kentsamiayi. Yuska timiá kakaram asa, ni kakarmarijai Cristonu ainautin kakamtikramratnuitji. Nusha nekaamniuram tusan, wisha Yusen seatjarme. 21 Ii Apuri Cristo junia apu ainaun nukap nangkakawaitai. Ni kakarmarisha nayaimpinam pujuinau kakarmarincha nukap nangkakawaitai. Tura ii wainji nunasha mash ni kakarmarijai inamui. Tura ii waintsuji nunasha pachitsuk mash inamui. Cristo tuke iwiaaku asa, yamai pujuina nunasha, tura ukunam pujusartinua nunasha mash nukap nangkakawaitai. 22 Tura mash ainia nu Cristonka umirkartinuitai. Tura mash ni umirin ainautin inarti tusa, Yus Cristonak inaikiamiayi. Tura asamtai Cristo aintsri ainautikia kichik namangkea nunisrik ainiaji.✡ 23 Tura Cristo mash aa nuna najanau asa, ni aintsri ainautinka inatmartin asamtai, iikia mash iruntrar Cristonuitji. Tura Cristonu asakrin, ni Wakanin ii nintin piatramkau asamtai, mash Cristojai iruntrarsha kichik namangkea nunisrik ainiaji.✡

2

Yus iin timiá anenmau asa uwemtikramramiaji

1 Atumka yaanchuikia tunaarintin asaram, jakawa nunisrumek pujuyarme. 2 Tura ju nungkanam Criston umirchau ainau pujuinawa nunisrumek yaanchuikia atumsha pujuyarme. Tu pujau asaram atumsha iwianchi apuri Cristo umirtan nakitinau apuri aa nuna wakeramuri tuke umirkuram pujuyarme.✡ 3 Yaanchuikia iisha Cristo nemarchau asar tu pujuyaji, tura ii namangke wakera nuke najankur, tura ii nintijai wakeraji nuke nintimsar pujuyaji. Tura tunaanumia akiinau asar, chikich aints Yusen umirchau pujuina nunisrik pujuinau asar, Yuse kajekmauri jukitin amiaji. 4-5 Tu pujarning Yus iincha wait anentramak pengker awajtamsatas wakerutmimiaji. Turamtai iikia tunaarintin asar, jakawa nunisrik pujarning, Yuska iincha miatrusang anenmau asa, Cristojai tuke iwiaaku pujusmintrum tusa, iincha uwemtikramramiaji. 6 Tura asamtai iikia Cristo Jesúsnau asar, yamaikia nijai tsaniasar jakamunmaya nantaknua nunisrik tura nayaimpinam pujuinawa nunisrik, pengker nintimsar angkan pujusmintrum tusa uwemtikramramiaji. 7 Tura nukap arus ni anengkratairincha, tura iin pengker awajtamsatnurincha nekamtikramatas turamiayi. 8 Tura atumsha Cristo nekasampita tau asakrumin, Yus wait anentramak atumniasha tunaanumia uwemtikramramiarume. Antsu atumkeka nuka turunachmiarume. Antsu Yuska ningki wakerak kuikiachujai turamiayi. 9 Aints ningkikia uwemrachmin ayat, ni pengker takaamurijai tunaunumia uwemramnawaitkungka: Wiki tunaunumia uwemrawaitjai, tumamtinuitai. Antsu aints kichkisha tuuka uwemrachmin asamtai, Yuska atumniaka ningki wakerak tunaanumia uwemtikramramiarume. 10 Iikia akiintsurning, Yusek iin uwemtikramratas ni Uchirin Cristo Jesúsan akupturmaku asa, tura iincha yamaram nintimaun suramsau asa: Yamaikia Cristonu asaram, pengker aa nuke turataram tusa iincha yainmaktinuitji.

Cristonu asar pengker nintimsar pujaji

11 Tura asamtai judíochu ainautiram yaanchuik itiur pujuyaji tusaram nintimrataram. Judíochu akiinautiram Yuska umirchau asakrumin, judíoti ainauti atum pachisar: ¿Warí, ni nuwapchiri charutkamukai? tsuutakur tinuyaji. Antsu judíotikia ii uwejejai ii uchiri nuwapchirin charutin asar, iik nintimsarik: Iikia Yusnawaitji tu nintimnuyaji. 12 Antsu atumka yaanchuik Cristo pachisrum yamaram chichamka nekachu ayarme. Tura asaram Yuse aintsrinchu ayarme. Tura Yuska judío ainautin ni chichamen akupturmak: Tuke wijai pujustinuitrume, tímia nuka antichu ayarme. Tura nu chicham antichu asaram tura Yuska umirchau asaram uwemrachmin ayarme. 13 Antsu yaanchuikia Yuska umirchau ayatrum, yamaikia Cristo atumi tunaarin sakturmartas jarutramak numparu asamtai, atumka Cristo Jesúsnau asaram Yusnum iruntratnuitrume.

14-15 Yaanchuikia judío ainauti Moisésa chichame umirin asar, judíochu ainautirmijai kajernain armiaji. Tura wainiat Cristo judío ainautin tura judíochu ainautirmincha nunisang uwemtikramratas jarutramkamiaji. Tura asamtai Yus yaanchuik Moisésnum chichaman akupkamia nuna nangkamaku asamtai, yamaikia judío ainautincha, tura judíochu ainautirmincha: Mash iruntraram kichik aintsua nunisrumek kajernaitsuk angkan pengker pujusmintrum tusa, Cristo atumin angkan awajtamsamiarume. 16 Tura Cristo numi winangmanum waitnas jarutramkau asa: Mash metek pengker nintimtunisrum pujustaram tusa, judío ainautincha tura judíochu ainautirmincha: Atumi kajernaiyamuri inaisataram tusa chichamnaka iwiaramiayi.✡

17 Judíochu ainautiram, yaanchuikia Yus umirtsuk pujarmin wainiat, Cristo aints ainauncha mash uwemtikratas wantinkau asa: Judío ainau tura judíochu ainausha mash metek angkan pengker nintimsar kajernaitsuk pujusarti tusa, nu chichamnaka atumin nekamtikramamiarume. 18 Tura mash Cristonu asaram, judíochu ainautirmincha, tura judío ainautincha mash irur ni Wakanin ii nintin engketramau asamtai, ii Apaachiri Yuska seatnuitrume. 19 Tura yamaikia atumsha Cristonu asaram, chikich nungkanmaya aintsua tumauchuitrume. Antsu Cristonu ainaujai mash iruntraram Yuse aintsrintrume. 20 Atumka jea jeamkamua tumawaitrume. Kayajai jean jeamin ainau jea yumpunkai tusar, painia tumaun kayan nungka taimunam jintin armayi. Yaanchuik Yuse chichame etserin ainau tura Cristo nuiniatiri ainausha jean jeaminawa nunisarang aints ainaun Yuse chichamen ujau armiayi. Tura kaya nekas juunta tumau aa nuka Jesucristoketai. 21 Tura asamtai Cristonu ainautikia untsuri asar, mash iruntrar metek nintimtunisar ii Apuri jee nekas pengker jeamkamua nunisrik ainiaji. 22 Tura Yuse Wakani atumi nintin engkemturmau asamtai, atumka mash iruntraram Yuse jeea nunisketrume.✡

3

Cristo Pablon judíochu ainamunam akupkamuri

1 Wikia Cristo Jesúsa chichamen judíochu ainautirmin etserkau asamtai, wína achirkar kársernum engketawarmiayi. 2 Tura asamtai Yuska: Wína chichamur etserkata tusa, ningki wakerutak akuptuku asa, tura atumin wait anentramak pengker awajtamsatas wakerau asa, wina chichamur etserkata tusa nekamtikruamiayi. Atumka nuka nekaamnawaitrume.✡ 3 Ju chichaman yamaikia jumchik aarja junaka aints ainau yaanchuikia nekaacharmiayi. Antsu Yus ningki wakerak winaka nekamtikruamiayi.✡ 4 Yaanchuik aints ainau nu chichaman nekaachminun wainiat, Yuska nu chichaman wína nekamtikruau asamtai, wi aarja ju atumsha aujsaram nekaamnawaitrume. 5 Yaanchuikia aints kichkisha nu chichamnaka nekaacharmiayi. Antsu yamaikia Yuska ni Wakanin akupturmaku asa, Cristo akuptukmau ainautincha, tura chikich Yuse chichame etserin ainauncha, Criston pachisar etserkarti tusa, nu chichamnaka nekamtikramamiaji. 6 Nu chichamka juwaitai: Judíochu ainautirmesha judío ainautijai metek Cristo Jesúsnau asar, uwemratin chicham umirkar kichik aintsua nunisrik atinuitji. Tura Yuse uchiri asar, mash iruntrar Cristonu ainiaji. Judío ainautin Yuska yaanchuik ni chichamen akupturmak: Wijai tuke pujusmintrum tímia nunisang yamaikia judíochu ainautirmincha ju chichamnasha akupturmarme.✡

7-8 Wikia yaanchuikia Cristo umirtan nakitin asan, mash Cristonu ainaun nangkamasnak mianchauyajai. Tura aing Yuska: Wína inatir wajasta tusa, ningki wakerutak tura wait anentrak, wína pengker awajtustas uwemtikruru asa, judíochu ainamunam wína chichamur etserkata tusa ni kakarmarin surusmiayi. Tura asamtai wi Cristo chichamen etserkun: Cristo ningki wakerutkau asa, wait anentramak iincha tuke uwemtikramratnuitji tusan, nu chichamka kuikian nangkamasang timiá pengker asamtai etserjai.✡ 9 Yus mash najanamia nuna nintimias: Judíochu ainau mash wína aintsur artinuitai tusa, ningki mash nekayat, nu nangkamtaik aints ainaun nunaka paanka nekamtikiachmiayi. Antsu nu chichaman paan nekamtikiata tusa wína akuptukmiayi. 10 Tura yamai Yuse awemamuri apuri ainau nayaimpinam pujuinauka mash ni aintsritin Yus turunamun mash waitmakar nintimsar: Yuse nintimauri nekas pengker aa nuna paan nekamtikiatas, 11 Yus yaanchuik aints ainautin najatmatsuk, aints ainau uwemrarti tusa: Nukap arusan uchirun akupkatnuitjai, tu nintimrau asa, ni tímia nunisang ii Apuri Jesucriston akupturmakmiaji. 12 Turamtai iikia Cristo nekasampita tinu asar, shamtsuk tura natsaamtsuk angkan Yuska seamnawaitji. Tura Cristonu asar, Yus seakur: Nekasampi anturtamji titinuitji. 13 Tura asamtai wikia atumin Cristo chichamen etserkau asan, wait wajamur nekakrumsha: Napchau nintimtsuk asataram tusan tajarme. Antsu wikia wait wajaing, atumka warasmintrum tusan wakerajai.

Cristo anengkratairi pachis etserkamuri

14 Tura asamtai wikia tikishman ii Apuri Jesucristo Apaachirin seatjarme. 15 Yus nayaimpinmaya ainauncha tura nungkanmaya ainauncha mash najanau asamtai, iikia junia aints ainauti ii aparijai chichaaji nunisrik Yuska seakur: “Apaachia,” titinuitji. 16 Wisha atumin pachisan tu seatjarme: Yus timiá pengker asa, tura timiá kakaram asa, ni Wakani atumi nintin piatramkau asamtai, ni kakarmarijai atumniasha kakamtikramrarti. 17 Tura Cristo nekasampita tinu asakrumin, Cristo atumi nintin pujurtamsamniuram tusan, tura nekasrum aneenisrum pujusmintrum tusan Yusnaka seatjarme. 18 Tu pujakrumka Cristo umirin ainaujai mash iruntraram, Cristo anengkratairi tu awai tusaram, nekaataram tusan Yusen seatjarme. Cristo aints ainautin tuke inaitamtsuk timiá anenmau asamtai, atumsha nunisrumek Yuska aneetaram tusan seatjarme. 19 Tura ¿Cristo anengkratairi itiurak aa? tusaram ¿tura aints ainautin waruka timiá anenmaji? tusaram miatrusrumek nekaachminun wainiat, Yus atumin nintimtikramrat tusan seatjarme.

20 Tura asan Yusen maaketai tajai. Yuska timiá kakaram asa, ni tujinkamuringkia pengké atsau asamtai, ni kakarmarijai iincha kakamtikramrau asa, ni kakarmari ii seaji nuna nangkamasang iincha suramsamnawaitji. Tura ii nintimji nuna nangkamasang iincha nintimtikramramnawaitji. 21 Tura Cristo Jesús iin uwemtikramrau asamtai, Cristonu ainautikia mash ninu asar, Yuska nekasar tuke inaitsuk pengker awajsarmi. Tu ati.

4

Mash Yuse kakarmarijai pengker nintimtunismi

1 Wikia ii Apuri Cristo inatiri asamtai, wína achirkar kársernum engketawarmiayi. Tura asan atumin akatkun, Yuska: Wína uchir ataram tusa, atumin eatmaku asamtai, atumsha Yuska umirin asaram, ni wakera nunisrumek pujustaram tusan nunasha tajarme. 2 Atumka: Mianchawaitjai tusaram, jaimiasrum yaitasrum aujnain ataram. Tura pengker nintimtunisrum aneenin ataram.✡ 3 Tura Yuse Wakani atumi nintin engkemturmau asamtai, atumka mash iruntraram metek nintimsaram angkan pengker pujustaram. 4 Yuse Wakaningkia kichkitai. Nuka ii nintin mash metek engkemturmau asamtai, Cristonu ainautikia mash iruntrar kichik namangkea nunisrik atinuitji. Tura Yuska iincha mash eatmaku asamtai, mash metek iruntrar nekasar Cristojai nayaimpinam pujustinuitji tu nintimji. 5 Ii Apuringkia kichkitai: Jesucristoketai. Tura asamtai mash metek Cristok nekasampita titinuitji. Cristonu ainauti Cristo nemarkatasar mash metek maiinuitji. 6 Tura Yuscha kichkitai: Nuka mash aints ainauti Apaachirintai. Tura asa mash aa nuna inawai. Tura mash aints ainau wina wakeramurun najanawarti tusa nintimtikrartinuitji. Tura asa ii nintin engkemturmawaitji.

7 Tura Cristo iincha pengker awajtamak: Yainikmintrum tusa ningki wakerutmak, Yuse takatrisha metekchau atumsha atumsha takakmasmintrum tusa, ni kakarmarinka suramsawaitji. 8 Tura asamtai Yuse chichame yaanchuik Criston pachis tu aarmawaitai:

“Ni nemase ainaun mash nepetak nayaimpinam wakamiayi, tura mash ainia nuna inartin asa, ningki wakerak aints ainaun metekchau kichik kichik ni kakarmarin susamiayi.” Tu aarmawaitai.✡

9 “Ni wakamiayi,” tu aarmawa nuka ¿warina takua tawa? Nuka yaanchuik ju nungkanam tara, aints wajas, nunia jakau asamtai iwiarsarmiayi. 10 Turinau wainiat nunia jaka nantakin asa, mash iruna nuna ni kakarmarijai inartas nayaimpinam wakamiayi. 11 Tura mash aa nuna inakratin asa, ni akuptukmau ainautinka: Wína chichamur etserkataram tusa kakamtikramamiaji. Nunia Yuse chichame etserin chikich ainauncha: Wina chichamur etserkataram tusa ni chichamenka nekamtikramiayi. Nunia chikich ainauncha: Yusnum uwemratin chicham paan etserkamniuram tusa kakamtikramiayi. Nunia chikich ainauncha Cristo umirin ainau wainkamniuram tusa nintimtikramiayi. Nunia chikich ainauncha Yuse chichame nuikiartin ataram tusa inaikiamiayi. 12 Cristo ni aintsri ainautin mash ni takatrin suramak: Cristonu ainau yaingmintrum tusa tura: Wína wakeramur miatrusrumek umirtukmintrum tusa, Cristo ni inatiri ainautinka mash ni kakarmarin suramsamiaji. 13 Cristo iin kakamtikramrau asamtai, iikia mash metek Cristo miatrusrik umirkarmi tusar, tura Yuse Uchiri tu awai tusar, miatrusrik nekaami tusar yainiktinuitji. Tu pujakrikia mash metek Cristoa nunisrik nintimrartinuitji. Tura Cristoa nunisrik nintimrar, Cristo wakeramuringkia tuke najanatnuitji.✡

14 Tu pujakrikia uchi nintiminawa nunisrikia nintimrashtinuitji. Uchi ainau nase mai umpu mai umpu waja nunisarang nintiminak chichaman antukar pachitsuk nintimaurin yapajin ainawai. Tura wait chichaman antukar mengkakartin ainawai. Tura asaramtai anangkartin ainauka wait chichaman chichainau asar, chikich ainauncha pachitsuk anangkinawai. 15 Antsu iikia aneeniakur nekas chicham aa nu ujaniktinuitji. Tura ii Apuri Cristo miatrusrik umirkurkia, ni nintimia nunisrik nintimsar, Cristonu ainautikia uchi nampuarua nunisrik nintimrartinuitji. 16 Tura asamtai Cristonu ainautikia untsuri ayatrik, kichkia nunisrik mash iruntrar metek nintimtunisar, miatrusrik aneenisar yainiktinuitji. Tura asar Cristo ni takatri metekchau ati tusa iin suramsau asamtai, Cristo kakarmarijai mash iruntrar Cristo miatrusrik umirkatnuitji.✡

Cristonam pujut yamaram jukitnuitji timiauri

17 Ii Apuri Cristo ju chichamnasha aarta turutin asamtai, nunasha tajarme. Yusen umirtsuk pujuinawa nunisrumek nangkamrum nintimsarmeka pujusairap. Nu aints ainauka Yuse wakeramurin pachinachu asar nangkamiar nintiminawai. 18 Nuka Yuse chichamen nekatan nakitinau asar paanka nintiminatsui. Tura nintinchau asar pengker pujustinun Yus sukarta nunaka nintiminatsui.✡ 19 Tura ni tunau turamurincha natsaamtsuk turin asar, warainak pasé aa nuna turin ainawai. 20 Antsu atumka Cristo chichame paan antuku asaram, tu pujusmintrum tusarkia nuiniarchamuitrume. 21 Atumka nekasrumek Jesúsa chichame antukuitkurmeka, tura ni chichame nuimiaru akurmeka, ni chichame pachisrum atumsha: Nuka nekasaintai timinuitrume. 22-23 Yaanchuikia atumi wakeramuri nintimkuram anangmamkuram tuke inaitsuk tunau nintimin ayarme. Tura asaram mengkakatnunam pujuyarme. Antsu yamaikia nu arut nintimtaingkia inaisaram, Yuse Wakani atumi nintin engkemturmau asamtai, yamaram nintiminawa nunisrumek pujustaram. 24 Tura nekas chicham antuku asaram, Yus wakera nunisrumek tunaarinchau pujakrum, nekasrum pengker aa nuke turatnuitrume. Tura asaram yamaikia yamaram nintimau nuke nintimsaram pujustaram.✡

25 Tura atumka mash kichik namangkea tumau asaram, waitrutsuk nekas chicham aa nuke chichastaram.✡

26 Kajernaikiaram tunau nintimsarmeka kanurairap. Antsu chikich ainaujaisha tsangkurnairaram angkan kanurtaram.✡ 27 Satanás atumi nintin engkemturawai tusaram aneartaram.✡

28 Yaanchuik kasamin akurmesha, yamaikia Cristonu asaram kasamat inaisaram pengker takakmastaram. Tura yuuminak pujuinau yuumamurin susami tusaram, pengker takakmastaram.✡

29 Atum chichaakrumsha, chicham nakitamuka chichakairap. Antsu chikich aints ainaun pengker awajsamin aa nuke chichaktaram. Tura antujamniau chichau asaram, chikich ainausha miatrusarang Criston umirkarat tusaram, chicham pengker aa nuke chichastaram. 30 Yuse Wakani nekas pengker aa nuka wake mesemtikairap. Yuse Wakani atumi nintin engkemturmau asamtai atumsha: Wikia nekasnapi Yusnawaitja tusaram paan nekaamamin arume.

31 Pasé aa nuka mash inaisaram kajernaitasha, tura nakitnairatnusha, tura jiyaniktincha, tura katsekmaktincha, tura pasé chichamsha mash inaisataram. 32 Antsu wait anennaisaram, tura pengker awajnaisaram pujustaram. Yus atumi tunaarin mash tsangkutramrau asamtai, atumka Cristonu asaram tsangkurnairataram.

5

¿Yuse uchiri ainau itiur pujusartinuita?

1 Atumka nekasrum Yuse aneetiri uchiri asaram, Yus puja nunisrumek pujustaram. 2 Cristo ningki wakerak, iin uwemtikramratas jarutramkau asa, Yusen pengker awajsamiayi. Tura asamtai Cristo iin anenma nunisrumek atumsha aneenitaram. 3 Atumka Yusnau asaram, tsanirmatnusha, tura pasé turatnusha, tura chikichnau aa nu wakeruktincha pachisrum chichaschatnuitrume. 4-5 Aints chikich nuwajai tsanirminauka, tura pasé turatnun wakerinauka, tura ninuchu aa nuna tuke wakerin ainauka nayaimpinam Yus ni Uchiri Cristojai aints ainautin inatmartas puja nuna pujutirinka pengké pujuschamnawaitai. Atumsha nuka paan nekarme. Ninuchu aa nuna wakerinauka chikich aintsu yusrin tikishmatrar seainawa nunisarang ainawai. Tura chicham natsanpiaku aa nuka chichakairap, tura nintinchawa nunisrumek nangkamrumka chichakairap. Nu chichamka nakitaintai. Tura chikich ainausha pachisrum wishikrairap. Antsu Cristonu asaram maaketai titaram. 6 Chikich ainau nangkamiar wait chichaman chichainamtaisha, anangkruwai tusaram nintimrataram. Yusen umirchau ainauka tuke inaitsuk tunau turin asaramtai, Yuska nu aints ainaun wait wajaktiniun susartinuitai. 7 Tura asamtai nu aints ainaujai pengké pachinkairap tajarme.

8 Yaanchuikia Cristo umirchau asaram, teenam pujuinawa nunisrumek pujuyarme. Antsu yamaikia ii Apuri Cristonu asaram, paaniunam pujuinawa nunisrumek pujarme. Tura asaram tuke inaitsuk paaniunam pujusrum Cristosha umirin ataram. 9 Paaniunam pujuinauka pengker nintintin ainawai. Tura nekas pengker aa nuna turinak nekas aa nuna chichainawai. 10 Tura asamtai ii Apuri wakera nu turin ataram. 11 Tura Yusen nintimtsuk teenam pujuinawa nunisrumek atumka: Tunau wajasai tusaram, nu aints ainaujaingkia iruntrairap. Antsu teenam pujuinauka tunaanum pujusarai tusaram chicharkataram. 12 Nu aints ainau anumkar tunau turina nuna tunaaringkia pachisar chichastinka nekas natsanpiakuitai. 13 Antsu aints paaniunam pujuinau turamuringkia paan nekaratnuitji. Tura tunau ainau turamurisha nunisang mash paan nekaratnuitji. 14 Tura asamtai tunau takainaun pachis tu aarmawaitai:

“Jakawa nunisrumek kanurum tepakrumsha shintartaram. Turaram shintarum nantaktaram. Turakrumningkia Cristo atumin paan nintimtikramratnuitrume.”✡

15-16 Tu aarmau asamtai: Itiur pujaji, tusaram nintimrataram. Yamaikia tunau ainau untsuri pujuinau wainiatrumek, atumka nintinchawa nunisrumka pujusairap. Tura ii jakatin kinta wári jeatin asamtai, kintajai metek Yuska pengker awajsataram.✡ 17 Tura asaram nintinchau ainau turina nuka turuwairap. Antsu Yuse wakeramuri itiur awa tusaram nintimrataram. 18 Atumi umutiri umakrumsha nampekairap. Atum nampeakrum pujakrumka inaisatatkamaram tujintarme. Antsu wína nintirun Yuse Wakani tuke pujurtusti tusaram, Yus nintimsaram pujustaram. 19 Tura atum chichaakrumsha, Yuse chichame pachisrum chichastaram. Tura Yus kanta kantamaram, atumek nintimsaram yamaram kantasha kantamataram. Tura ii Apuri nintimsaram atumi nintijai kanta kantamataram. 20 Tura mash aa nu pachisrum ii Apuri Jesucristo naari nintimtusrum, tuke ii Apaachiri Yus maaketai titaram.✡

¿Cristo nemarin ni wearijai itiur pujustinuita?

21 Atumka Cristonu asaram umirnain ataram.

22-23 Tura Cristoka ni aintsri ainautinka uwemtikramratin asa, ii muukea tumawaitai. Tura nuwentin ainauka ni nuwari muukea tumau ainawai. Tura asar ii Apuri nuna wakerau asamtai, aishrintin ainautiram atumi aishri umirkartaram.✡ 24 Tu pujustaram turamin asamtai, aishrintin ainausha Cristonu asar, Criston umirina nunisarang mash ni aishrinak umirkartinuitai.

25 Cristo ni aintsri ainautinka timiá anenmau asa, iin uwemtikramratas jarutramkamiaji nunisrumek nuwentin ainautirmesha atumi nuwaringkia aneetaram.✡ 26 Cristo ni aintsri ainautinka: Aints entsanam maii pakuichau pujawa nunisrumek nekasrum tunaarinchau ataram tusa, ii tunaarinka mash japitramramiaji.✡ 27 Cristo aintsri ainautikia mash iruntrar Cristonu asakrin, ii Apuri ni aintsri ainauti tunaarin sakturmartas jarutramkamiaji. Tura Cristo iin juramkitas taamtai, ni wakera nunisrik pengké tunaarinchau pujustinuitji. 28-30 Cristo aintsri ainautikia mash iruntrar Cristonu asar, Cristo ni aintsri ainautin timiá anenma nunisarang nuwentin ainauka nekasar ni nuwarin aneenak ni namangkea nunisarang niincha pengker awajsartinuitai. ¿Yáki ni namangken nakitnui? ¿Antsu ni namangken pengker awajsatas yáki yutan yuwatsu? ¿Tura yáki ni namangken pengker awajmamtsu? Tura asamtai nuwentin ainau ni nuwarijai kichik namangkea nunisarang asar, nuwennuka ni namangken anea nunisang ni nuwarincha aneetnuitai. 31 Tura asamtai Yus nu nangkamtaik chichaak: “Aints ni aparincha, tura ni nukurincha inais ukuki, ni nuwarijai tsaningtinuitai. Tura aishmang ni nuwarijai jimiaraitiat, kichkia nunisang atinuitai,” timiayi.✡ 32 Yus nu nangkamtaik aints nuwatnaikiatnun pachis nunaka timiayi. Tura yaanchuikia nunaka nekaachminun wainiat, Yus wína nekamtikruau asamtai wisha tajarme: Ju chichamka Cristonu ainauti mash iruntrar kichik namangkea nunisrik pujuinaji taku tawai. 33 Tura wi atumin aatramjarme nunak ataksha tajarme: Nuwentin ainautiram atumi nuwarisha atumi namangkea nunisrumek aneetaram. Tura aishrintin ainautirmesha atumi aishri anturin ataram.

6

1 Uchi ainautirmin tajarme: Ii Apuri Cristonu asaram, atumi aparisha, tura atumi nukurisha umirin ataram. Nuka nekas pengkeraitai.✡ 2-3 Yus nu nangkamtaik chichaman akupak: Ju chicham umirkuram, nekasrum pengker pujustinuitrume turammiaji nuka nuwaitai: “Atumi aparisha, tura atumi nukurisha umirkataram. Turakrumka pengker aints atinuitrume, tura untsuri musach ju nungkanam pujustinuitrume.”✡

4 Uchirtin ainautirmincha tajarme: Atumi uchiri nangkamrumka kajkairap. Antsu pengker nuiniakmaikiakrum, tunau wajasaim tusaram, tura Yusen pengker nintimtusarat tusaram, Cristo wakera nunisrumek tsakatmartaram.✡

5 Aintsu inatiri ainautirmincha tajarme: Atumka Cristo umirin asaram, Cristo wína pasé awajtusai tusaram, shamakrum pengker nintimsaram nakimtsuk atumi inatmin Cristo umirume nunisrumek pengker umirin ataram. 6 Atumin inatmin jiirmamtaisha, wína pengker awajtusat tuuka nintimtsuk takakmastaram. Antsu atumin inatmin waitmachu wainiatrumek, Cristo inatiri asaram, nakimtsuk pengker nintimsaram takakmakrum Yuse wakeramuri najanin ataram. 7 Atumka pengker nintimsaram atumin inatmin umirkurmeka aintskeka umirtsurme, antsu ii Apuri Cristosha umirume. 8 Tura Cristo taamtai, aintsu inatiri ainausha, tura aintsu inatirinchu ainausha ii Apuri Cristo ni pengker turamurijai metek kichik kichik pengker awajsatnuitai.✡

9 Tura inakratin ainautirmincha tajarme: Atumsha Cristonu asaram, atumi inatiringkia yaishi yaintsuk asataram. Nusha nintimrataram: Cristo nayaimpinam puja nusha atumka umirkatnuitrume. Tura atumi inatirisha nunisarang niincha umirkartinuitai. Tura Cristoka mash ainia nuna inau asa, mash aints ainautin metek inatmaji.✡

¿Cristonu ainautisha itiur iwianch nepetkatnuitji?

10 Yatsur ainautirmin umaarutirmincha tajarme: Atumka Satanás nepetkatasrum, ii Apuri Cristo nintimsaram: Cristo ni kakarmarijai wína kakamtikrurti tusaram kakaram wajastaram. 11 Romano suntari mesetnum weartas jirun entsarar weenawa nunisrumek atumsha Yuse kakarmarijai Satanáska nepetkatnuitrume. 12 Iikia aintsjaingkia maaniatsji. Antsu iwianch ainaujai ii jiijai waintsuji nujai, tura Satanásjai, tura pasé nintimtikiartin ainau teenam pujuinawa nujai maaniaji. 13 Tura asamtai suntar mesetnum weenak iwiarmamina nunisrumek Yuse kakarmari jukitaram. Tura asaram Satanás atumin nepetamkartas wakera nu nepetkau ataram, tura Satanás Yuse kakarmarijai nepetkau asaram tuke inaitsuk anearum kakaram wajastaram.

14 Tura asaram wainmamkataram. Satanás nepetkatasrumka nekas aa nuke nintimrataram. Tura wait chichamka etsertsuk nekas aa nuke etserkataram. Tura Cristo atumi nintin japitramrau asamtai, tunaarumsha mash japaram ukukrum, tunaachawa nunisrumek pujustaram. 15 Tura asaram suntar iwiarmaminak sapatun wejina nunisrumek chikich ainamunam wetasrum, angkan pengker pujustin chicham etserkatin iwiarnartaram. 16 Nunia suntar maaninak tantaaran takakinawa nunisrumek Cristoka nekasampita tusaram nintimtustaram. Turakrumningkia Satanás atumin: Tunau turataram tusa nepetamkatas wakeraksha, atumin nepetamkatatkama tujintramkatatrume. 17 Tura Cristo atumin uwemtikramrau asamtai, wína tuke waitkatatui, tu nintimsaram, suntar jirun tsengkrakinawa nunisrumek au asaram, Satanáska nepetkau ataram. Tura suntar nangkin takakinawa nunisrumek Yuse chichamesha nintimrau ataram. Nuka Yuse Wakani nangkirintai.✡

18 Yuse Wakani itiur Yus seatnuitrume tusa atumniaka nekamtikramatnuitrume. Tura asamtai tuke inaitsuk Yus seataram. Tura kajinmatsuk tuke Yus seakrumka, Cristonu ainausha mash pachisrum Yus seattiaram. 19-20 Tura winasha Yus seatritaram. Tura Yus winia chichartak: Wína chichamur etserkata tusa akuptukuitai. Wikia ni chichamen etserin asan kársernum engkeamuitjai. Tura kársernum engketiatun, warinak titaj tusan, yamaikia nekaachmin ayatun, shamtsuk tura natsaamtsuk Yusnum uwemratin chicham nekas pengker aa nuna paan etserkatnun Yus wína nekamtikiati tusaram seatritaram tajarme.✡

Inangnamu chicham akupkamuri

21 Yamaikia ju papin aaran umisu asan, ii aneetiri yachiin Tíquicon atumin akuptuktatjarme. Nuka ii Apuri Cristo pengker inatirintai. Nuka atumin jea, wína pachitas atumin ujatmak wi turamurnasha mash nekaamtikramatatrume. 22 Tura asamtai atumka iin pachisrum mash nekaataram tusan, tura atumin pengker nintimtikrarti tusan akuptuktatjarme.✡

23 Ii Apaachiri Yus ii Apuri Jesucristojai ni nemarkautirminka mash angkan pengker pujustinun suramsarti tajarme. Tura Cristo nekasampita tinu asakrumin, tuke aneenisrum pujustaram tusa, atumin yainmakarti. 24 Ii Apuri Jesucristo tuke inaitsuk aneakrumningkia, Yus atumin mash pengker awajtamsarti tajarme. Maaketai.

✡ 1:1 (Hech. 18.19-21;19.1)

✡ 1:13 (Luc. 24.49; Juan 14.26; 16.13-15; Hech. 1.4;2.33)

✡ 1:14 (1.Cor. 1.22)

✡ 1:22 (Sal. 8.6)

✡ 1:23 (Col. 1.18)

✡ 2:2 (Col. 1.13)

✡ 2:16 (Col. 1.20)

✡ 2:22 (1.Cor. 3.16-17; 1.Ped. 2.4-5)

✡ 3:2 (Col. 1.25)

✡ 3:3 (Gál 1.12)

✡ 3:6 (Col. 1.26-27)

✡ 3:7-8 (1.Cor. 15.9)

✡ 4:2 (Col. 3.12-13)

✡ 4:8 (Sal 68.18)

✡ 4:13 (1.Cor. 12.28)

✡ 4:16 (Rom. 12.4-5; 1.Cor. 12.12)

✡ 4:18 (Rom. 1.21)

✡ 4:24 (Col. 3.9-10)

✡ 4:25 (Ex. 20.16; Lev. 19.11)

✡ 4:26 (Sal. 4.4; Sant. 1.19-20)

✡ 4:27 (1.Ped. 5.8)

✡ 4:28 (Ex. 20.15)

✡ 5:14 (Rom. 13.11-13)

✡ 5:15-16 (Col. 4.5)

✡ 5:20 (Col. 3.16-17)

✡ 5:22-23 (Col. 3.18; 1.Ped. 3.1)

✡ 5:25 (Col. 3.19; 1.Ped. 3.7)

✡ 5:26 (Tito 3.5)

✡ 5:31 (Gén. 2.24)

✡ 6:1 (Col. 3.20)

✡ 6:2-3 (Ex. 20.12; Lev. 19.3; Deut. 5.16)

✡ 6:4 (Col. 3.21)

✡ 6:8 (Col. 3.22-25)

✡ 6:9 (Col. 3.25;4.1)

✡ 6:17 (Rom. 13.12-14; 1.Tes. 5.8; Hebr. 4.12)

✡ 6:19-20 (Col. 4.2-4)

✡ 6:22 (Col. 4.7-8)

Filiposnum

1

2

3

4

Pablo Filiposnum Pujuinaun Papin Akuptukmauri

1

Chicham akupkamuri

1 Wiitjai Pabloitjai. Yatsur Timoteojai ju papin atumin aatjarme. Iisha mai Cristo Jesúsa inatirinji. Jesucristonu ainautirmin Filiposnum pujuinautirmin mash atum aatkur pujaji. Tura Cristonu ainau wainin ainautirmincha, tura ni yain ainautirmincha aatkur pujaji.✡ 2 Ii Apaachiri Yus ii Apuri Jesucristojai, atumniasha pengker awajtamsarti, tura angkan pengker pujustinasha suramsarti.

Maaketai timiauri

3 Atumka Yusnau asaram, tura wína yainkau asakrumin, atumin nintimsan pujakun, wína Yusrunka maaketai tajai. 4 Tura atumin mash pachisan Yusrun seaknaka, nekasan warasan Yusen seajai. 5 Nu nangkamtaik Cristonam uwemratin chichaman wi etsermatai, atumka mash iruntraram wína yainkau asakrumin, tura yamaisha tuke yaintu asakrumin, nuna nintimsan warasan Yusen seatjarme. 6 Yus atumin pengker awajtamsatniun nangkamau asa, Cristo Jesús tatin kintaka jeatsaing, Cristonu ainautirmin tuke pengker umirtuktaram tusa, Yus atumniaka yainmaktatrume. Yus nekasampi turatatua tusan, wisha nekajai. 7 Wikia atumin aneau asan, atumin pachisan tu nintimsan pujajai. Yamaisha kársernum engketkuncha, tura apu iruntrar pujuinamunmasha: Cristonam uwemratin chicham nekas Yuse chichamentai tusan, tura nu chichamka waitchawapita tau asamtai, winasha wait anentrak Yus yaintui. Atumsha winasha yaintu asakrumin, Yus wait anentramak atumniasha mash yainmarme. 8 Jesucristo atumin wait anentramak mash anenmau asamtai, wisha nunisnak atumin warutmak aneajrum nunasha Yuska nekawai. 9 Atum aneenisrum pujarme nuna nangkamasrumek aneenitaram tusan, tura Yus ni nekamtairin atumniasha suramsarat tusan Yusen seatjarme. 10 Tura Yusen tu seakun, nekas pengker aa nuna timiá pengkeraitai, tiarat tusan Yusen seatjarme. Tura Cristo tatin kinta jeamtai, atum nekasrum tunaarinchau wajasmintrum tusan, tura wait wajakairam tusan Yusen seatjarme. 11 Jesucristonu asaram, ni kakarmarijai atumsha nekasrum tunaarinchau pujustinuitrume, tura pengker aa nuka nekasrum tuke mash turatnuitrume tusan, atumin pachisan Yusen seatjarme. Tu pujakrumningkia chikich ainausha: Yus juuntapita tiartinuitai.

Cristonak nintimsan pujajai timiauri

12 Yatsur ainautiram umaarutirmesha, wi kársernum engkeman pujai, aints untsuri Cristonam uwemratin chichaman antukari. Nu nekaataram tusan wisha wakerajai. 13 Juun apu jeen wainin ainausha, tura chikich inatiri juun apu jeen pujuinausha wína pachitsar: Cristo nemarin asamtai, kársernum engkewari tusar mash nekarinawai. 14 Wi kársernum engkeamu pujamtai, Cristonu ainau untsuri ii Apurin umirkar, yamaikia pengker nintimsar, shamkartutsuk Yuse chichamen etserinawai.

15 Nekasan tajarme: Chikich ainauka wína suwirpiaku jiirsar, tura miajuitjai tinayat, Cristo chichamenka etserinawai. Antsu chikich ainauka pengker nintimtursar Cristo chichamenka etserinawai. 16 Wikia Cristonam uwemratin chicham nekas Yuse chichamentai tinu asan, juni kársernum engkeamu pujajai. Tura asamtai chikich ainau nuna nekainau asar, tura Criston aneenau asar Cristo chichamenka etserinawai. 17 Antsu chikich ainauka pasé nintimtursar: Wína anturtukarat tusar, wína pachitsar wait wajakti tu nintimtursar, Cristo chichamenka niish etserinawai. 18 Tinau wainiatnak wikia pachiatsjai. Antsu mai metek Cristo chichamen etserkarti wikia tajai. Chikich ainau pasé nintijaisha, antsu chikich ainauka nekasar pengker nintijai Cristo chichamen etserinamtai, nuna nekaan wisha waraajai. Tura asan tuke warastatjai.

19 Nunia atumsha Yus tuke seatrau asakrumin, Jesucristo Wakani kakarmarijai wisha tuke Yusnum uwemratatjapi tusan nekajai. 20 Wikia nekasan natsaamtsuk: Cristo wina Apuruitai tusan, tuke ni naarin pachisan aints ainaun paan ujakartasan wakerajai. Wi nuna turamtai, Cristo kakarmari wini puja nuna paan nekaawarat tusan wakerajai. Wína mantinachmataikia, tura wína mantinamtaisha wikia shamkashtatjai, tura asan aints ainau: Cristo nekas juuntapita tiarat tusan wakerajai. 21 Wikia iwiaaku pujaknaka tuke Cristonak nintimsan pujajai. Antsu jakanka tuke Cristojai tsaniasan pujustinuitjai. Nuka timiá pengkeraitai. 22 Yamaikia iwiaaku pujaknaka, Cristo ni takatrin wína surusmia nuna takaajai. Turayatnak ¿tukí timiá pengkerai? tusanka nekatsjai. 23-24 Wikia jakanka Cristojai tsaniasan pujustasan wakeraja nuka timiá pengkeraitai. Antsu atumi yainmakartin yuumau asakrumin, wikia iwiaaku pujusminuitjai. Tura asan ¿tukí timiá pengkerai? tusan nekaatatkaman tujintajai.✡

25-26 Cristo Jesús wina yaintu asamtai, atumjai ataksha iruntran pujamtaikia atumsha: Cristo nekas juuntaitai tusaram, nukap warasmintrum tusan, wárikia mantuachartatui tusan nekajai. Tura tu nintimsan pujaknaka, wisha atumniaka mash: Miatrusrumek Cristo umirkataram tusan kakamtikratnuitjarme. Tura atumniaka mash waramtiksatnuitjarme.

27 Tura Cristonam uwemratin chichamka timiá pengker asamtai, atumsha pengker aa nuke turataram. Tura asakrumin atumin jiisan, tura atumin jiitsuk yajá pujaknasha, atum pengker turamurmin anturkatasan wakerajrume. Tura mash metek iruntraram Cristo nekasampita tusaram chikich ainausha Cristonam uwemratin chicham mash metek nintimsaram ujaktaram. 28 Atumi nemase ainausha jumchiksha shamkairap. Atum shamtsuk pujakrumningkia, nu aints ainauka: Jiinmapi wetatja tinaunka nunaka Yus nekamtikiatnuitai. Tura Yus atumniasha nekamtikramau asamtai: Nekasnapi uwemratatja titinuitrume. 29 Atumka Cristonu asakrumin, ni nekas nintimtustinasha tura nuna nangkamasrumek wait wajaktinasha Cristo tsangkatramkawaitrume. 30 Atumsha wiya nunisrumek Cristonu asaram wait wajarme. Yaanchuik wi wait wajamurka waitkamiarume. Tura yamaisha wait wajamurka tuke antarme.✡

2

Cristo nintimias pujumia nunisrumek atumsha pujustaram

1 Cristo atumin pengker nintimtikramrau asamtai, tura Yuse Wakani atumi nintin engkemturmau asamtai, atum Cristo nintimsaram pujau asaram, tura chikich ainau wait anentakrum pujau asaram, tura winasha anentau asaram, 2 wina waramtikrustasrum mash metek iruntraram aneenisrum pengker nintimtunisrum pujustaram. 3 Antsu chikich ainau suwirpiakuka jiisairap. Tura: Miajuitjai tuuka nintimtumasairap. Antsu mianchawaitjai, tu nitimtumasrum pujustaram. Tura chikich ainausha pachisrum: Nuka timiá pengkeraitai tu nintimsaram pujustaram. 4 Atumnau aa nuke nintimsarmeka pujusairap. Antsu ¿chikich ainaun itiurak yaingkaintaj? tu nintimsaram pujustaram.

5 Cristo Jesús nintimias pujumia nunisrumek atumsha nintimsaram pujustaram.

6 Cristo Yusea nunisang pujayat:

Wikia Yusjai metekaitjai,

tu nintimsangka pujuchmiayi.✡

7 Antsu ni pujutirin nayaimpinka ukuki,

aintsua nunisang akiina,

mash aints ainau inatiria nunisang ayayi.

Jesús tunaarinchau ayat aints wajas:

8 Wikia mianchawaitjai tusa

ni Apaachirin umirkau asamtai,

mangkartinua nunisarang

numi winangmanum natsanpiakun maawarmiayi.✡

9-11 Tura asamtai nayaimpinam puju ainausha mash,

tura nungkanam puju ainausha mash,

tura nungka nitkarin puju ainausha mash

Jesúsan tikishmatrarti tusa,

tura Jesúsan nakitin ainausha: “Ameketme Inakratnum,” tiar ni Apaachiri Yusnaka waramtiksartinuitai.

Yus Jesucriston: Mash apu inau ata tusa,

ni naarin chikich ainau naarin nangkamasang

nekas pengker awajsamiayi.✡

Cristonu ainauka yaa tsantinawa nunisarang ainawai

12-13 Tura asamtai aneetir ainautiram, yaanchuik wi atumjai pujakun, Yuse chichame etsermatai antukrum umirtukmiarume nuna nangkamasrumek yamaisha arák pujai wainiatrumek pengker umirtuktaram. Atumka: Yuse wakeramuri najanatatjai titaram tusa, atumin yainmaktinka Yusketai. Tura ni wakeramuri takamtikramsatnuka Yusketai. 14 Atum turarme nuka mash chikich ainau pachisrum aujmatnaitsuk tura jiyanitsuk asataram tajarme. 15 Nu turakrumka pengké tunaarinchau pujau asaram, chikich ainau atumniaka wiasmatramtsuk pujusartinuitai. Tura asaram Yuse uchiri atinuitrume. Tura tunau ainaujai pachinkaram pujayatrumek, nekasrum tunaarinchau pujau asaram, yaa teenam tsantinawa nunisrumek 16 pujut nangkankashtin pachisrum Cristo chichame chikich aints ainausha nekamtikiataram. Nu turakrumka Cristo tatin kinta jeamtai wínaka waramtikrustinuitrume. Nu turakrumningkia wisha nintimsan: Wikia wait wajayatnak tuke wekaasan, Yuse chichamen etserkamiaja nunaka nangkamniaka etserkachmiajai titinuitjai.

17 Wína mantinamtaisha wikia warasainjai. Tura atumsha Cristo nekasampita tinu asaram, wait wajayatrum wi waraaja nunisrumek warasminuitrume. 18 Tura atumsha waraakrumningkia metek warasarmi.

Timoteon pachis tura Epafroditon pachis etserkamuri

19 Ii Apuri Jesús wakeramtaikia, Timoteo wína pengker nintimtikrurat tusan wári atumin akuptuktasan wakerajrume. Nuka atum itiur pujarme nuna nekaa, wína ujatkati tusan wisha wakerajai.✡ 20 Tura Timoteowa nunisar nintimsar pujuinaunka kichkisha waininatsjai. Timoteoka wiya nunisang atumin pachis: ¿Pengkerash pujuina? tusa nintimturmarme. 21 Chikich ainauka ni wakeramurinak tuke nintimu weenawai. Antsu Jesucristo wakeramurinka nintimu weenatsui. 22 Tura atumka Timoteo pachisrum ni pengker pujamuringkia nekarme. Nuka wijai tsanias Cristonam uwemratin chichaman etsernuyayi. Tura uchi ni aparin yayawa nunisang winasha tuke yainuyayi. 23 Tura wina turunatnur itiur ating tusan nuna nekaanka, Timoteonka kakarmachu atumin akuptuktasan wakerajrume. 24 Tura ii Apuri wakeramtaikia, karsernumia wina jiirkiaramtaikia, atumin wáriapi wainkartatja, tu nintimsan pujajai.

25 Yamaikia Epafroditoncha akuptuktasan nintimtajrume. Juka wína yatsurua tumawaitai. Tura wiya nunisang wait wajayayi. Tura wiya nunisang shamkartutsuk Cristo chichamen etsernuyayi. 26 Atumka ni sungkurmakmaurisha nekau asakrumin, Epafrodito nuna nekaa napchau nintimias, atumin jiirmastas wakerutmarme. 27 Nuka nekas jaachak wajakin asamtai, wisha wake mesekmajai. Tura wainiat Yus wait anentak tsuwarmayi. Ni jakawaitmataikia, wikia nuna nangkamasnak wake mesekan pujuschajash. Tura Yus winasha wait anentruru asa niincha tsuwarmayi. 28 Tura asamtai atumsha ataksha wainkaram warastaram tusan, tura wisha nunisnak napchau nintimtsuk pujustaj tusan, ii yachiin wári akuptuktatjarme. 29 Tura ni atumin jeamtai, ii Apuri Cristo maaketai tusaram, nukap warasrum wainkataram. Chikich ainau niya nunisarang Criston pengker umirkar pujuinausha pengker awajsataram. 30 Atumka wína yainkatatkamaram tujintau asaram, ni wína yaingti tusaram, atum akupkamu asa, ii yachí jatancha shamtsuk wina yaintak jaachak wajakmiayi.

3

Cristo nekaatnuka mash aa nuna nangkamasketai

1 Wina yatsur ainautirmin umaarutirmincha, yamaikia ataksha tajarme: Ii Apuri Cristo nintimsaram warastaram. Nuwik aatramjarme nuna ataksha antuktaram tusan, napchauka nintimtsuk atumin ataksha aatjarme. 2 Anangkartin ainau pasé aa nuna nuikiartinak pujuinau wainkataram. Nu aints ainau chichainak: Atum uwemratasrum wakerakrumka, Moisés tímia nunisrumek atumi nuwapchiri charuktaram, nangkamiar tinawai. 3 Nuwaprun charuknaka uwemrainjapi, tichamnawaitji. Antsu Yuse Wakanijai Yus pengker awajkur: Yus juuntaitai taji. Tura Cristo Jesúsnau asar uwemratatjiapi tusar waraaji, antsu ii nuwapchiri charukmau asar uwemratatjiapi tatsuji.✡ 4 Chikich ainau nangkamiar: Wikia miatrusnak Moisésa chichamen umirkawaitjai tu nintimtumasar pujuinau wainiatnak, nu aints ainaun nangkamasketjai timinuitjai. 5 Wi akiinamur ocho (8) kinta nangkamaramtai, Moisés chichaman akupkamia nunisarang nuwapchirun charutrukarmiayi. Wikia nekasan Israela weari asan, Benjamínka wearinjai. Tura wína wear ainausha tuke hebreo chichamen chichau asaramtai wisha nunisnak nunasha chichayajai. Tura fariseo aints asan, Moisésa aarmaurin tuke umirnuyajai.✡ 6 Tura wikia Moisésa aarmaurin miatrusnak umirkau asamtai, wína pachitsar: Moisésa aarmaurin umirchawaitai pengké turutcharminuitai. Tura wiki nintimtumasnak Yusen miatrusnak umirkataj tusan, Cristonu ainaun kajerakun wait wajaktiniun suyajai.✡

7 Yaanchuikia tu nintimsan pujuu asan, nangkamin nintimnuyajai. Antsu yamaikia Cristonu asan, wi yaanchuik nukap nintimnuyaja nunaka yamaikia inaisawaitjai. 8 Yaanchuik turutirun turaknaka tuuka uwemrachminuitjai tusan nuna nekaan, tura nunaka mash inaisau asan, yamaikia pachischawaitjai. Antsu wína Apur Cristo Jesús itiurak awa tusan, nuna nekaatasan wakerajai. Tura Cristonu tuke ataj tusan, yaanchuik nintimnuyaja nunaka pachisan: Tsuwata nunisketai, tu nintimsan pujajai. 9 Tura Cristojai tsaniasan pujustasan wakerau asan, Moisésa aarmaurin umirkun nekasnapi tunaarinchau pujusainja, tuuka yamaikia nintimtsujai. Antsu Criston nekasampita tinu asamtai, tura Yus wína tunaaruncha japrutau asamtai, Yus winaka tunaarinchawa nunisnak pujai jiirui, tu nintimjai. 10 Tura mash ainia nuna nangkamasang wakeramurka juwaitai: Criston miatrusnak nekaatasan wakerajai. Tura Yuse kakarmarijai nantakmiaurincha nekaatasan wakerinjai. Tura ni wait wajakmia nunisnak wait wajaktasan wakerinjai. Tura Cristo jatancha shamtsuk jakamia nunisnak wisha jatancha wakerinjai. 11 Tura asan Cristo jaka nantakmia nunisnak wisha jakamunmaya nantaktasan wakerinjai.✡

Pablo tu pujajai timiauri

12 Antsu Cristo wakeramurin miatrusnak umirnuyajai tatsujai. Tura tunauruka nekas atsawai tatsujai. Tura wainiat Cristo Jesús: Winar atatme tusa untsurkamiayi. Tura asamtai Cristo wakera nunaka tuke inaitsuk miatrusnak umirkatasan wakerajai. 13 Yatsur ainautiram umaarutirmesha, wisha Cristo pujumia nunisnak pujajai tatsujrume. Antsu kichnasha tajarme: Wi turinuyaja nunaka yamaikia mash kajinmaran, Cristoa nunisnak atasan wakeraja nunaka tuke nintimsan pujajai. 14 Wikia nekasnapi Cristo Jesúsjai tsaniasan pujustatja, tu nintimsan pujajai. Tura Yus wína untsurak: Cristojai tsaniasam nayaimpinam tuke pujusta turutit tusan, tu nintimsan pujajai.

15 Tura asamtai Cristo nekasampita tinu ainautikia mash metek tu nintimraru armi. Antsu atum tu nintimtsuk pujakrumningkia, Yus: Tu pujustaram tusa, atumin nunasha nekamtikramatatrume. 16 Tura yanchuk Cristo tu umirkatin nekau asaram, tuke nunisrumek umirkataram tajarme.

17 Yatsur ainautiram umaarutirmesha, wi tu pujaja nu nekau asaram, wiya nunisrumek atumsha pujustaram. Tura aints iiya nunisarang Cristo nemarinau wainkaram, nu aintsua nunisrumek pujustaram.✡ 18 Yaanchuik atumin nukap ujakmiajrume nuna yamaisha juutkamaikiakun ataksha atumin ujaktasan wakerajrume. Cristo numi winangmanum jakamia nuna chichamen untsuri aints ainau antutan nakitinawai. 19 Tura ni namangke wakerina nunak tuke nintimsar pujuinau asar, ni namangkengka ni Yusrintai. Tura tunau takainau asar, natsanpiaku aa nunaka natsaamtsuk: Nuka pengkeraitai tinawai. Tura ju nungkanmaya ainau nintiminawa nunisarang nintiminawai. Tura asar tuke mengkaakartin ainawai. 20 Antsu iikia Yusnau asar, tura nayaimpinam pujustin asar, iin uwemtikramratin nayaimpinmaya wári tati tusar nakaji. Iin uwemtikramratnuka ii Apuri Jesucristoketai. 21 Ni taa, iinu namangke jakatin aa nunaka ni namangkea nunisang ati tusa yamarman yapaijturmatnuitji. Tura asamtai nu yamaram namangjai pengké jakashtinuitji. Tura ni tujinkamuringkia atsau asamtai, Cristo waring achat mash aa nunaka ni kakarmarijai inartinuitai.

4

Ii Apuri nintimsaram tuke warastaram

1 Yatsur ainautirmin umaarutirmincha atumin aneau asan, atumniasha jiistasan wakerajrume. Tura wi etsermaur antuku asaram, Cristo miatrusrumek umirkau arume. Tura asakrumin wisha tuke waraajai. Atumka wína aneetir asaram, tuke Cristo umirkuram kakaram wajastaram tajarme.

2 Yamaikia ii umaji Evodianam chichaman akupajai. Tura ii umaji Sintiquenmasha chichamnasha akupajai. Wait aneasrum atumka mai Cristonu asaram, pengker nintimtunisrum pujusmintrum tusan chichaman akuptajrume. 3 Yatsuru, amesha nekasam wína takatur yaintin asakmin wi seatjame: Ii umaji mai pengker nintimtunisar pujusarti tusam yaingta. Wi yaanchuik Cristonam uwemratin chichaman etsermatai, ii umaji mai Clementejai, tura chikich aints ainaujai Yuse takatrin takakmasar, wína nukap yainkarmiayi. Nuna naaringkia papinum tuke iwiaaku pujustinnum aatramu ainawai.

4 Ii Apuri Cristonu asaram, tuke mash warastaram. Ataksha tajarme: Tuke warastaram.✡ 5 Tu pujakrumningkia chikich ainau atumin waitmakar mash: Nu aints ainauka nekasar pengker nintintin ainawai tiartinuitai. Ii Apuri arakchichu pujau asa iincha tuke waitmaji.

6 Atumka yumtinka nintimtsuk asataram. Antsu tuke Yus seakrum waring achat mash Yus ujaktaram. Tura Yus seakrum tuke maaketai titaram.✡

7 Yus ni Uchirin Cristo Jesúsan akupturmaku asa, atumi ninti nekas angkan nintimratnun aintstikia pengké nekaachmin aa nuna atumniasha suramsatatrume. Tura Cristo Jesúsnau asakrumin, Yus atumin angkan awajtamsau asa, atumi nintimaurincha tunau engkemtuwai tusa atumin waitmaktatrume.

Pengker aa nuke nintimsataram timiauri

8 Yatsur ainautirmin umaarutirmincha, chikichnasha inangnamunam tajarme: Atum chicham nekas aa nunak nintimrataj tusaram, tura juun ainauncha: Nekasnapi pengker awajsatatja, tu nintimsaram pujustaram. Tura tupin nintimsanapi pujustatja tusaram, tura tunaarinchawapi pujustatja tu nintimsaram pujustaram, tura chikich ainauncha aneetatjapi tusaram, tura pengker aa nunaapi nintimratatja tusaram, waring timiá pengkerai, tu nintimsaram maaketai tusaram pujustaram.

9 Wi atumin nuiniarmiajrume nuka umiktaram. Tura wi etsermaur antukmiarume nusha umiktaram. Tura wi takaamur wainkamiarume nusha nunisrumek turataram. Nu turakrumningkia ii Yusri nekas angkan nintimratnuncha sukartin aa nuka atumjai pujustinuitai.

Filiposnumia ainau Pablon kuikian akuptukmauri

10-11 Atumka ataksha wína nintimtursaram kuik akupturkau asakrumin wikia Apurun maaketai tusan warasmajai. Yaanchuikia nekasrum wína yainkatasrum wakerutayatrum yainkachmiarume. Tura wainiatun wi papin aaran: Wína kuikiar atsau asamtai yainkataram tusanka nunaka aatsujrume. Wi waring achat mash yuumayatnak, napchau nintimtsuk pujustinasha nuimiaruitjai. 12 Kuikiartichu pujaknasha: Kuikiartichu ainau itiur pujuinawa tusancha nekauyajai. Tura kuikiartin pujaknasha kuikiartin ainau itiur pujuinawa tusancha, nunasha nekauyajai. Yutair nukap amatikia, tutuaran pengker nintimnuyajai. Tura yutair atsamtaisha, yaparaknasha nunisnak pengker nintimnuyajai. Yuumatsuk pujaknaka tura yuumaknasha, pachitsuk pengker nintimsan pujustinasha nuimiaruitjai. 13 Cristo ni kakarmarin surusu asamtai, Cristo wakera nunasha mash turamnawaitjai.✡ 14 Turai wi wait wajamtai, atumka wait anentrakrum wína yainkau asaram, nekas pengker aa nuka turamarume.

15 Filiposnum pujuinautiram, nu nangkamtaik Cristonam uwemratin chichaman atumin ujakmau asaram, tura wisha Macedonia nungkanmaya jiinkin asamtai, chikich yaktanmaya Cristonu ainau kuikian suruscharu wainiatrumek, atumek maaketai turutsaram kuik irumraram akupturkamiarume. 16 Tura wi Tesalónica yaktanam pujamtaisha, atumka kuik irumraram, ni yuumamuri sumarmakat tusaram akupturkamiarume. Nunia ataksha kuik irumraram akupturkamarume.✡

17 Kuikianka miatrusnaka wakeratsjai. Antsu atumka kuik akupturkau asakrumin, Yus atumin nukap yainmaktatrume, tu nintimsan pujajai. 18 Yatsur Epafrodito itama nuka atum akupturkamarume nunaka mash jukimjai. Tura nukap akupturkau asakrumin, nuna mash metek jukin asan yamaikia yuumatsjai. Wína surayatrumek nuka Yus susamarume. Tura asaram kungkuti jinum epeamua nunisrumek Yus pengker awajsamarume.✡

19 Atumka Cristo Jesúsnau asakrumin, wina Yusur mash ainia nuna najanau asa, atumi yuumamurin mash suritramtsuk suramsatnuitrume. 20 Tura asamtai ii Apaachiri Yus nekas pengker aa nu tuke maaketai tiarmi. Nuke ati.

Inangnamu chicham akupkamuri

21 Jesucristonu ainautirmin: Mash pengker pujustaram tusan chichaman akuptajrume. Tura ii yachi iijai iruntrar pujuinausha: Pengker pujustaram tusar chichaman akupturminawai. 22 Cristonu ainau ju yaktanam pujuinauka mash pengker pujustaram tusar, chichaman akupturminawai. Tura juun apu Césari inatiri ainia nusha Cristonu asar atumin chichaman akupturminawai.

23 Ii Apuri Jesucristo atumnasha pengker awajtamsarti. Maaketai.

✡ 1:1 (Hech. 16.12)

✡ 1:23-24 (Gál. 2.20)

✡ 1:30 (Hech. 16.1-3)

✡ 2:6 (Juan 1.1-3)

✡ 2:8 (Mat. 26.39; Juan 10.18)

✡ 2:9-11 (Hebr. 2.9;12.2)

✡ 2:19 (Hech. 16.1-3)

✡ 3:3 (Rom. 2.28-29; Gál. 6.14-15; Col. 2.11-13)

✡ 3:5 (Hech. 23.6;26.5; Rom. 11.1)

✡ 3:6 (Hech. 8.1-3;9.1-2;22.4-5;26.9-11)

✡ 3:11 (Rom. 6.11-13)

✡ 3:17 (1.Cor. 4.16;11.1)

✡ 4:4 (1.Tes. 5.16)

✡ 4:6 (Col. 4.2-6; 1.Tes. 5.17-18)

✡ 4:13 (1.Tim. 6.6-10; Hebr. 13.5)

✡ 4:16 (Hech. 17.1)

✡ 4:18 (2.Cor. 11.9)

Colosasnum

1

2

3

4

Pablo Colosasnum Pujuinaun Papin Akuptukmauri

1

Chicham akuptukmauri

1-2 Wiitjai Pabloitjai. Yus wakerau asa, Jesucristo chichame etserin ata tusa wína akuptukmiayi. Cristo: Nekasrum tunaarinchau winar ataram tusa, atumin eatmaku asamtai, Cristonu ainautirmin Colosasnum pujuinautirmin ii yachí Timoteojai ju papin aaran akuptajrume. Ii Apaachiri Yus atumin wait anentramak tuke pengker awajtamsarti. Tura angkan pengker pujustinasha suramsarti.

Pablo Cristonu ainaun pachis Yusen seatmiauri

3-4 Atumka Cristo Jesúsnau asakrumin, tura Cristonu ainau mash aneau asakrumin, iisha atum pachisar chicham antukar, Yus ii Apuri Jesucristo Apaachiri asamtai, atum pachisar seakur tuke maaketai taji. 5 Atumka Yusnum uwemratin chicham nekas aa nu antuku asaram, nayaimpinam pujustatjiapi tinu asakrumin, iisha atum pachisar tuke maaketai taji. 6 Yusnum uwemratin chichaman mash nungkanmaya ainau antukarmia nunisrumek atumsha antuku asaram, tura Yus miatrusrumek umirkau asaram, Yuse anengkratairi pachisrum: Nekas tu awapi tusaram nekaamiarume. Tura asakrumin nu chicham árak nereawa nunisang mash nungkanam yujaawai. 7 Ii aneetiri yachí Epafras nu chichamnaka atumin nekamtikramramiarume. Nuka iiya nunisang Cristo inatirintai. Tura Criston miatrusang umirkau asamtai, atumin akuptukmiajrume.✡ 8 Tura nuka atumin pachitmas: Yuse Wakani ni nintin pujurmau asar, aneenisar pujuinawai tusa iincha ujatmakmiaji.

9 Tura nu chichamka antuku asar, nunia nangkamar tuke inaitsuk atum pachisar Yus seakur pujaji. Tura ni wakeramurin atumin nekamtikramawarat tusar, tura nuna atumin mash nintimtikramrarat tusar, atum pachisar Yus seaji. 10 Atumka Yusnau asaram, pengker aa nuka turataram tusar, tura Yuse wakeramuri miatrusrumek nekaataram tusar, ii Apuri tuke umirkau asaram, atum tuke Yus pengker awajsamniuram tusar, atum pachisar Yus seaji. 11 Tura Yus ni kakarmarijai atumin kakamtikramrat tusar, tura itiurkachmin pujayatrum, napchau nintimtsuk jaimiasrum warasrum pujusmintrum tusar Yus seaji. 12 Tura ii Apaachiri Yus: Wína uchir asaram, wína aintsur ainaujai mash nayaimpinam tuke paaniunam Wijai pujusmintrum turamin asamtai, tuke maaketai titinuitrume. 13 Yaanchuikia iikia teenam pujuyaji. Tu pujarin ii Apaachiri Yus iin teenmaya jiirmakin asa: Wína aneetir Uchir pujamunam atumsha pujusmintrum tusa angkanmamtikramamiaji. 14 Yuse Uchiri jarutramak ii tunaarin sakturmaru asa iin uwemtikramramiaji.✡

Cristo jarutramak angkan awajtamsamiaji

15 Yuse Uchiri Cristo nungkancha najantsaing tuke pujuyayi. Tura asa mash najanamu apurintai. Yuska wainchamaitiat, ni Uchiri aints wajasu asa, aints ainau wainkarat tusa wantinmamtikiamiayi.✡ 16 Cristo mash ainia nuna najanau asa, nayaimpinam aa nuna mash, tura nungkanam aa nunasha mash najanamiayi. Tura ii wainji tura ii waintsuji nunasha mash najanamiayi. Tura Yuse awemamuri ainausha mash, tura nuna apurisha mash, tura junia apu ainausha mash Criston umirkarti tusar najanamu ainawai. 17 Mash ainia nunaka najantsaing Cristoka tuke pujuyayi. Tura yamaisha tuke pujau asa, tu ati tusa, mash aa nunaka wainnuitai. 18 Cristo nu nangkamtaik tuke iwiaaku pujuu asa, ni aintsri ainauti apurintai. Tura mash aa nuna inau ati tusa, Yus ni Uchirin chikich aints ainaun nangkamasang nuná eemak jakamunmaya inankimiayi.✡ 19 Tura asamtai Cristo mash ainia nuna najanau asa, tura mash ainia nuna inartin asamtai Yus: Wijai metek ati tusa wakerimiayi. 20 Yus ni Uchirin: Numi winangmanum maawarti tusa akupkamu asa, ni numpe numparmaujai mash nungkanam pujuinauncha, tura nayaimpinam mash pujuinauncha: Angkan pengker nintimsar pujusarti tusa Yus wakerukmiayi.✡

21-22 Atumsha yaanchuikia Yus umirchau asaram, tura tunau tuke nintimsaram pujau asaram, Yusnumka jeachmin ayarme. Tura Yuse nemase arumning, Cristo aints wajas: Wína Apaachirjai pujustasrum yamaikia tunaarinchawa nunisrumek ataram tusa waitnas jakau asa, atumi tunaarin sakturmarmiarume. Tura asamtai Yus: Yamaikia wijai pengker nintimsaram pujustaram turamrume. 23 Tura asamtai nekasrum tuke inaitsuk Cristo nekasampita titinuitrume. Tura Cristonam uwemratin chicham antuku asaram, tuke inaitsuk: Wikia Cristojai nayaimpinam pujustasan wakerajai tinu asaram, nekasrum nayaimpinmaka pujustinuitrume. Nu uwemratin chichamnaka mash nungkanam etserkaruitai. Tura Cristo wína akuptuku asamtai, wisha nu chichaman etsernuitjai.

Pablo Cristonu ainau inatirinjai timiauri

24 Criston miatrusarang umirkau ainau wait wajakartin ainawai. Tura asaramtai wisha nunisnak Cristonu asan, ni tímia nunisnak wait wajajai. Cristo wait wajakmia nunisnak atumin yaingtasan wait wajayatun, Cristonu asan wikia waraajai. 25 Yus wína akatur akuptak: Wína aintsur ainamunam mash wína chichamur miatrusmek etserkum, Cristonu ainau inatiri ata tusa akuptuku asamtai, wikia atumi inatiri ajai.✡

26-27 Yuska nekas pengker chichaman mash nungkanam pujuinaun nekamtikiatas wakerayat, nu nangkamtaikia aints ainautin nekamtikramachmiaji. Antsu yamaikia Yus nu chichamnaka Cristonu ainautinka nekamtikramji. Nu chichamka nuwaitai: Mash nungkanam Cristonu ainautin ni Wakanin engketramau asamtai, Cristo atumi nintin pujau asamtai, nijai tsaniasrum tuke iwiaaku pujustinuitrume.✡

28 Tura asakrumin iisha Cristo pachisar chicham etserji. Tura Criston miatrusarang umirinak nekasar tunaarinchau Cristonu arti tusar, Cristo nekatirijai tuke nu chichamka nuikiartaji. 29 Tura asamtai Cristo ni kakarmarin wína surusu asamtai, ni kakarmarijai Yuse chichamen tuke etserkun pujuyajai.

2

1 Yatsur ainautirmin, nunasha nekamtikiatasan wakerajrume. Wikia atumin yaingtasan, tura Laodicea yaktanam pujuinauncha yaingkiartasan, tura wína waitkacharu ainauncha Yuse chichamen ujakartasan nukap wakerajai.✡ 2 Tura aints ainau mash Criston pengker umirkarat tusan, tura aneenisar metek nintimtunisar pujusarat tusan wakerajai. Nu chichamnaka yaanchuikia aints ainauka nekaacharmiayi. Tura wainiat Yus: Nu chicham aints ainau nekamtikiata turutin asamtai, paan nekamtikiatasan wakerajai. Nu chichamka Cristo chichamentai. 3 Cristo mash nekau asa, mash aa nunaka iin nintimtikramratnuitji, tura mash nekamtikramatnuitji. 4 Aints waitrinak atumin anangkramawarai tusan nunaka tajarme. 5 Wikia atumjai pujachiatnak, tuke atumin nintimtakun nukap pachiajrume. Tura atumka tuke inaitsuk Cristo nekasampita tusaram miatrusrumek umirkau asakrumin, wikia nuna nekau asan waraajai.

Cristo pujut yamarman suramji

6 Tura asamtai Jesucristo wína Apuruitai tinu asaram, Cristojai tuke tsaniasrum pujustaram. 7 Tura Cristonu asaram, Cristo tu awapi tusaram nuimiaru asaram, tuke Cristok nintimsaram pujustaram. Tura Cristo miatrusrumek umirkau asaram, tuke inaitsuk Yus maaketai titaram.

8 Yatsur ainautiram aneartaram. Aints ainau waitrinak anangkartutai chichaman etserinak nangkamiar chichainau asar, ii yaanchuik juuntri tinu armia nu antuktaram tusar, junia aints ainau nekatirin nuitaminak pujuinamtaisha, Cristo nu chichamka antuktaram tichau asamtai, anangkruwai tusaram, tura Cristo umirtan inaisai tusaram aneartaram.

9 Yus wainchau arin, Cristo Yus ayat aints wajas: Yuska tu awai tusa iin nekamtikramamiaji. 10 Tura Cristo Yuse awemamuri ainaun tura mash apu ainauncha tura mash ainia nunasha inau asa, ni aintsri ainautin tuke uwemtikramrau asamtai, atumsha nijai tuke tsaningku asaram, Yuse Wakani piatkamu ainiarme. 11 Tura Cristonu asaram, atumi nuwapchiri aints charukchamu wainiat Cristo: Atumi wakeramuri tuke inaisataram tusa, atumi tunaarinka nakakar ashiniar japinawa nunisang mash atumi nintiniancha jiiki, Cristoka atumniaka pengker awajtamsamiarume. 12 Tura atumsha Cristo nemarkatasrum entsanam maakrumka, Cristo jakamtai iwiarsarmia nunisrumek entsanam mengkarme. Nuniasha Yus nekas ni kakarmarijai ni Uchirin jakamunmaya inankimia nunisrumek atumsha Criston nekasampita tusaram entsanmayangka ataksha tsapuarme.✡

13 Tura yaanchuik atumi tunaarijai jakawa nunisrumek pujarmin wainiat, Cristo atumi tunaarin mash japitramrau asamtai Yus: Cristojai tuke iwiaaku pujustaram tusa, pujut yamarman suramsamiarume.✡ 14 Tura Cristo ii tunaarin pengké akiimiakchamniau au wainiat mash sakturmarmiaji. Tura asa numi winangmanum jirujai ajinkarti tusa tsangkatramkamiaji. Tura waitnas jarutramak aintsti tunaarinka ningki akiimiatramkamiaji. 15 Tura Cristo numi winangmanum jarutramak, iwianch ainaun tura ni nemase ainaun mash nepetkau asa, mash ainia nuna paan nekaawarat tusa jakamunmaya nantaki, ni nemase ainaun inatsaarmiayi.

Nayaimpinam aa nuke nintimtin ataram

16 Tura asamtai yamaikia aints kichkisha: Tunau wajasai tusaram, nu yutaka yuwairap, tura nu umutisha umurairap turamiarchatnuitai. Tura tunau wajasai tusaram, nu fiestasha inangkartaram, tura yamaram nantusha fiesta najanataram, tura nu kinta ayamrataram turamiarchatnuitai.✡ 17 Cristo taatsaing Yus Moisésan chichaman akatar akupak: Nu chichamka mash umirtuktaram timiayi. Antsu nunia Cristo iin uwemtikramratas tarutmi jarutramkau asamtai, nu chichamka yamaikia pachischatnuitji. 18 Tura asamtai aints ainau nangkamiar chichainak: Iikia mianchau asar, Yuska tupnik aujtsuk, antsu Yuse awemamuring seatnuitji tinauka anturkairap. Nuka nangkamiar: Wikia karanam Yuse awemamurin wainkau asan, chikich aints ainaun nangkamakuitjai tinayat, Criston umirchau ainau nintimina nunisarang nintiminawai. 19 Nu aints ainauka Cristojai tsaniasarka pujuinatsui. Antsu Cristo mash aa nuna apuri asa, ni aintsri ainautinka pengker waitmaji. Tura asa metek nintimsaram Yus wakera nunisrumek pujustaram tusa, ni aintsri ainautinka kichkia nunisang jiirmaji. Tura: Miatrusrumek umirtuktaram tusa, ni kakarmarijai ni aintsri ainautinka yainmaji.

20 Atumsha Cristo jakamia nunisrumek yamaikia pujakrumka, junia aints ainau nintimina nuka umirkashtinuitrume. Tura asaram uwemrataj tayatrumsha ¿waruka ju nungkanmaya ainau chichame tuke umirkurmesha pujarme?✡ 21 Nu aints ainau chichainak: Uwemratasrum wakerakrumka, nu yutasha yuwachminuitrume, tura nu umutisha umurchamnawaitrume, tura nusha takaschamnawaitrume tinawai. 22 Nu aints ainauka ningki nintimsar nu chichaman akupinau asar, aints ainaun: Nu umirkataram tusar nuininawai. Antsu waring achat ii yuwajina, tura umajina tura takajina nuka mash amukatnuitai. 23 Aints nu chichaman umirinak pujuinauka ningki nintimsar: Nekasan Yusen umirnuitjai tinawai. Tura wína namangkruka mianchawaitai tusar, ni namangkenak nukap waitkinawai. Tuminau asaramtai chikich aints ainau nuna wainkar nangkamiar: Nu aints ainauka nekau ainawai, tu nintiminawai. Antsu tu nintiminauka ni namangke wakeramurinka nepetkachartinuitai.

3

1 Tura asamtai Cristojai jakamunmaya nantaknua nunisrumek pujau asaram, nayaimpinam iruna nu wakerin ataram. Nuni Cristo Yuse untsurinini pujawai. 2 Tura asamtai ju nungkanmaya aints wakerina nuka nintimtsuk nayaimpinam aa nuke nintimtin ataram. 3 Atumka Cristojai tsaniasrum jakawa nunisrumek au asaram, tura Cristojai tsaniasrum iwiaaku pujau asaram, tuke Yusnau ainiarme.✡ 4 Tura Cristo tuke pujustinun iin suramsatin aa nu nayaimpinmaya wantinkamtai, atumsha nijai tsaniasrum wantinkatnuitrume. Tura Cristoa nunisrumek atinuitrume.✡

Tunau inaisaram Cristo wakera nunisrumek ataram

5 Tura asamtai ju nungkanmaya ainau turina nuka aints jaka inaiyawa nunisrumek tuke mash inaisataram. Tura nuwa nuwatkashtatiatrum tsanirmatka tuke inaisataram. Tura tunau wakeruktincha mash inaisataram. Tura chikichnau aa nu wakerutisha inaisataram. Chikichnau aa nuna tímia wakerin ainauka ni Yusria nunisarang nintimtinawai. 6 Tu nintimsar Criston umirtsuk pujuinaunka Yuska nekas wait wajaktiniun susartinuitai.✡

7 Yaanchuikia atumsha nu tunausha tuke turin ayarme. 8 Antsu yamaikia nu tunauka mash inaisataram: Kajektincha, tura chikich ainau pasé chicharkatnusha, tura tsanumnairatnusha, tura tunau chichatcha mash inaisataram. 9 Yaanchuik tunau nintimtairum inaisamiarme. Tura yaanchuik tunau turutirmesha mash inaisau asaram, wait chichamka ujaanitsuk asataram. Atumka tunau nintimtairumka wejmak mamurun japina nunisrumek inaisawaitrume. 10 Tura yamaram nintimtai wejmakan yamarman entsainawa nunisrumek jukimiarme. Tura Yuska mash aa nuna najanau asa: Wijai metek nintimin ataram tusa, atumniaka kintajai metek nintimtikramrume.✡ 11 Cristo ni umirin ainautinka timiá nintimtikramrau asamtai, yamaikia judíochu ainausha, tura judío ainausha, tura ii nuwapchiri charukmau ainausha, tura nuwapchiri charukchamu ainausha, tura chikich nungkanmaya ainausha, tura papi nekachu ainausha, tura aintsu inatiri ainausha, tura aintsu inatirinchu ainausha mash warí aintski tichatnuitji. Antsu Cristo mash najanamu asa, tura mash aints ainautin inatmin asa, ni aintsri ainauti nintin engkemturmau asamtai, Cristok nintimtustinuitji.

12 Tura asakrin Yus atumin anenmau asa: Winar ataram tusa, atumniaka eatmakmiarume. Tura asamtai yamaikia iwiarmamrawa nunisrumek pujau asaram, chikich ainausha wait anentrataram, tura pengker awajsataram. Tura mianchawaitjai tusaram, yaitasrum aujnaisataram, tura kajernaitsuk pujustaram. 13 Tura jaimiasrum tsangkurnain ataram. Tura chikich aints ainausha atumin pasé awajtaminak pujuinau wainiatrumek, Cristo atumin tsangkutramrau asamtai, atumsha nunisrumek tsangkurnain ataram.✡ 14 Tura nu mash umiau asaram, nuna nangkamasrumek nukap aneenitaram. Tura aneenisrum pujakrumka, kichik namangkea nunisrumek asaram, Cristoka miatrusrumek umirume. 15 Atumka untsuri ayatrumek, kichik namangkea nunisrumek pujau asaram, Yus wina aintsur ataram tusa, atumin untsurmaku asamtai, angkan pengker nintimtunisrum pujustaram. Tura Yus tuke maaketai titaram.

16 Cristo chichame atumi nintijai tuke nintimin ataram. Tura nu chicham nekau asaram, Cristo mai nemarnutirmek Cristo chichame nekapruniataram. Tura Cristo mai nemarnutirmek Cristo chichame nintimtiknairataram. Tura Yuse chichame kantamataram. Tura Yus kanta kantamaram, Yuse Wakani atumin nintimtikramrau asamtai, yamaram kantasha kantamaram, Yuska maaketai titaram. 17 Tura chichaakrumsha, ii Apuri Jesús nintimkamaikiakrum chichastaram. Tura takakmakrum pujakrumsha nunisrumek Jesús nintimkamaikiakrum takakmastaram. Waring achat mash turarme nusha tuke nunisrumek Jesús nintimkamaikiakrum turataram. Tura ii Apuri Jesúsa naari pachisrum iinu Apaachiri Yuska tuke maaketai titaram.✡

Ii wearijai pengker pujusmi timiauri

18 Aishrintin ainautiram atumi aishringkia umirin ataram. Ii Apuri nuna wakerau asamtai turataram.✡ 19 Tura nuwentin ainautirmesha atumi nuwari tuke aneen ataram. Tura katsuram nintimtutsuk asataram.✡

20 Uchi ainautiram, atumi aparisha, tura atumi nukurisha tuke umirin ataram. Ii Apuri Cristo: Nu turataram tusa wakerawai.✡

21 Uchirtin ainautiram, atumi uchiri wake mesekar pujusarai tusaram, nangkamrum chicharkuram kajkairap.

22 Aintsu inatiri ainautiram, tuke atumin inatmin umirin ataram. Atumin inatmin jiirmaj wajamtai, wína pengker awajtusat tuuka nintimtsuk takakmastaram. Antsu pengker nintintin asaram, atumi inatmin waitmachu wainiatrumek, ii Apuri Cristo tuke iincha waitmaji tusaram shamakrum nakimtsuk takakmastaram. 23-24 Ii Apuri Cristo ni tímia nunaka miatrusang umiktinuitai tusaram nu nekau asaram, nekasrum nijai tuke pujustinuitrume. Tura asaram waring achat mash turarme nu turakrumka, atumi inatmin umiriatrumek, ii Apuri Cristo inatiri asaram, ii Apuri pengker awajsatasrum, pengker nintimsaram nakimtsuk kakaram takakmastaram. 25 Yus aints ainautin mash metek jiirmau asamtai, aints pasé aa nuna takauka ni pasé turamurijai metek wait wajaktintrin jukitnuitai.✡

4

1 Tura aints inau ainautirmincha nunasha tajarme: Atumsha Cristo umirin asaram, wína inatnusha nayaimpinam pujawai tusaram, paan nekau asaram, atumi inatiri pengker awajsaram ni yuumamurisha susataram.✡

2 Nunia mash Cristonu ainautirmincha nunasha tajarme: Tuke inaitsuk Yus seataram. Tura tuke kajinmatsuk Yus seakrum maaketai titaram. 3 Tura Yus seakrumka, iincha pachikratsaram Yus seataram. Yaanchuikia aints ainau Cristo chichamen nekaachminu wainiat, Yus iinka nu chichamnaka nekamtikramamiaji. Tura asamtai nu chichamka ataksha aints ainau antumtikiatasar wakeraji. Antsu Cristo chichame etserin asan, wikia kársernum engkeamu pujajai. 4 Tura Cristo wakera nunisnak nu chichamnaka aints ainaun paan nekamtikiatasan wakerajai. Tura asamtai nu pachisrum Yus seatritaram.✡ 5 Atumka Cristo nekamtairi jukin asaram, Cristo umirchau ainau Criston pengker nintimrarti tusaram, nangkamrumka kinta japawairap.✡ 6 Atumka chikich ainaujai chichaakrumsha tuke antuujamin chichastaram. Tura aints ainau atumin ininminamtaisha, warinak titaj tu nintimsaram nekasrum pengker aimkatnuitrume.✡

Inangnamu chicham akupkamuri

7 Yatsur ainautiram, yamai ju papin aaran umisan, ii aneetiri yachiin Tíquicon atumin akuptuktatjarme. Nuka wiya nunisang ii Apuri inatirintai. Tura asa iin nukap yainmin ayayi. Nuka wi turamurnasha pachis atumin ujatmaktatrume. 8 Turamtai iin pachisrum mash nekaataram tusan, tura atumin pengker nintimtikramrarat tusan akuptuktatjarme.✡ 9 Nunia Tíquicojai ii aneetiri yachí Onésimon akuptuktatjarme. Nuka atumniayaintai. Nu jimiar aintska: Ii itiur pujaji nuna pachis mash ujatmaktatrume.✡

10 Aristarco, wijai kársernum engkeamu puja nuka chichaman akupturmarme. Nuniasha Bernabé kaná yachi, Marcoscha chichaman akupturmarme. Yaanchuik niin pachisan atumniasha chichaman ujakmiajrume. Ni atumin jeamtai pengker awajsataram.✡ 11 Nunia Justo, chikich naari Jesús, atumin chichaman akupturmarme. Ju kampatam aints irunuka Yusen nemarin asar, wijai tsaniasar Yuse chichamen etserkarmia nuka judío aints ainawai. Chikich judío wijai pujauka atsawai. Antsu juka winaka pengker nintimtikrurarmayi.

12 Nuniasha atumnia aints Epafrascha chichaman akupturmarme. Nuka Cristo Jesúsa inatirintai. Tura tuke inaitsuk atumin pachitmas: Miatrusarang Yusen umirkarat tusa, tura Yus wakera nuna mash nekaawarat tusa Yusen seatramrume.✡ 13 Juka atumin nukap nintimturmarme. Tura Laodicea yaktanam pujuinauncha, tura Hierápolis yaktanam pujuinauncha pachis nukap nintimui. Tura asamtai nuna nekau asan, nunasha atumin nekamtikiatasan wakerajrume. 14 Ii aneetiri tsuwakratin Lucascha chichaman akupturmarme. Nunia Demascha nunisang chichaman akupturmarme.✡

15 Nunia Cristonu ainaun Laodicea yaktanam pujuinauncha chichaman akuptinajai. Nunia Ninfan chichaman akuptakun, ni jeen Yuse chichamen antin ainauncha chichaman akuptinajai. 16 Atumka ju papikia mash aints antinamunam aujsataram. Tura aujsaram umisrum, Cristo umirin Laodicea yaktanam pujuinau antumtikiatasrum akupkataram. Tura Laodicea yaktanam pujuinaun papin akuptinaja nu jukiram atumsha aujsataram.✡ 17 Nunia Arquipon ju chichaman akuptakun: “Ami takatrumin ii Apuri suramsau asamtai, nu pengker umikta” tawai titaram.✡

18 Wiitjai Pabloitjai. Ju chichamnaka wína uwejrujai aatjarme. Ju aarmauka wainkaram, nekas ni aarmaurintai tusaram nekaatnuitrume. Wikia kársernum pujau asamtai, kajinmatrutsuk Yus seatritaram. Yus atumniasha tuke pengker awajtamsarti. Maaketai.

✡ 1:7 (Col. 4.12)

✡ 1:14 (Efes. 1.7)

✡ 1:15 (Juan 1.1-3; Hebr. 1.2; 1.Juan 1.1; Apoc. 19.13)

✡ 1:18 (Efes. 1.22-23; Apoc. 1.5)

✡ 1:20 (Efes. 2.16)

✡ 1:25 (Efes. 3.2)

✡ 1:26-27 (Efes. 3.4-6)

✡ 2:1 (Apoc. 3.14-22)

✡ 2:12 (Rom. 6.4-11; Col. 3.1-3)

✡ 2:13 (Efes. 2.1-5)

✡ 2:16 (Rom. 14.1-6)

✡ 2:20 (Rom. 6.6-11; Gál. 2.19-20)

✡ 3:3 (Rom. 6.4-11; Col. 2.12)

✡ 3:4 (Gál. 2.20; Fil. 1.21)

✡ 3:6 (Efes. 2.3)

✡ 3:10 (Efes. 2.10;4.22-24)

✡ 3:13 (Efes. 4.2,32)

✡ 3:17 (Efes. 5.19-20)

✡ 3:18 (Efes. 5.22; 1.Ped. 3.1)

✡ 3:19 (Efes. 5.25; 1.Ped. 3.7)

✡ 3:20 (Efes. 6.1)

✡ 3:25 (Efes. 6.5-9)

✡ 4:1 (Efes. 6.9)

✡ 4:4 (Efes. 6.18-20)

✡ 4:5 (Efes. 5.16)

✡ 4:6 (Fil. 4.6; 1.Tes. 5.17-18)

✡ 4:8 (Efes. 6.21-22)

✡ 4:9 (Filem. 10-12)

✡ 4:10 (Hech. 27.2;12.25;13.13;15.37-39)

✡ 4:12 (Col. 1.7)

✡ 4:14 (2.Tim. 4.10-11)

✡ 4:16 (Apoc. 3.14-22)

✡ 4:17 (Filem. 2)

1 Tesalónicanam

1

2

3

4

5

Tesalónicanam Pujuinaun Pablo Papin Eemak Akuptukmauri

1

Chicham akupkamuri

1 Wiitjai Pabloitjai. Silvanojai tura Timoteojai Tesalónica yaktanam Cristonu pujuinautirmin aatjarme. Ii Apaachiri Yusnau asaram, tura ii Apuri Jesucristonu asakrumin, Yus wait anentramak atumin yainmakarti, tura angkan pengker nintimsar pujustinasha suramsarti.✡

Tesalónicanam Criston umirinawai timiauri

2-3 Atumka Ii Apuri Jesucristo nekasampita tusaram, pengker aa nuka takakmakrum pujarme. Tura Cristo aneau asaram, chikich ainausha tuke inaitsuk yayakrumsha yaweatsrume. Tura asaram Cristo tati tusaram kajinmatsuk naka pujarme. Tura asakrumin iikia nu nintimsar maaketai tusar, atum pachisar Yus tuke seakur pujaji. 4 Yatsur ainautirmin umaarutirmincha, Yus atumin anenmau asa, nekas wína uchir ataram tusa, atumniasha eatmakmiarume. Nusha iisha nekaji. 5 Iikia Cristonam uwemratin chicham etserin asar, nangkamrikia nu chichamka etserkachmiaji. Antsu Yuse Wakani ni kakarmarin iin suramsau asamtai, chicham nekas aa nu etserkurin, Yuse Wakani nu chichamnaka atumniasha nekamtikramamiarume. Iisha atumjai itiur pujuyaji nusha nekarme.

6 Tura asaram atumsha iiya nunisrumek Yuse uchiri wajasrum, iincha nemarkartinuyarme, tura ii Apurisha nemarnuyarme. Ii chichame pengker nintimsaram antuku asaram, atum nukap wait wajayatrumek, Yuse Wakani atumi nintin piatramkau asamtai, nukap warasmiarume.✡ 7 Atum timiá pengker pujau asaram, Cristonu ainau Macedonia nungkanam pujuinau, tura Acaya nungkanam pujuinausha: Iisha Cristonu ainautisha tu pujaji tusaram, tura atumsha iiya nunisrumek tu pujustaram tusaram nuiniarmiarume. 8 Tura Macedonianam tura Acayanmasha chicham ii Apuri Cristo pachisrum etsernuyarme. Tura asakrumin mash nungkanam atumin pachitmasar: Criston nekasampita tinawai tinu asar, Cristo chichamencha antukarmiayi. Tura chikich nungkanmaya ainausha yaanchuik Yuse chichamen nekawaru asaramtai, nu chichamka iikia etsertsuk pujusminuitji.

9 Tura chikich nungkanmaya ainausha atumin pachitmasar etserinak: Iisha nu aintsnum irastasar wemiaji nuni iincha pengker awajtamsarmiaji. Nunia ni yusri aints najanamu ainaunka inaisar, Yus nekas iwiaaku aa nuna umirinak pujuinawai tusar etserinawai. 10 Nunia atumin pachitmasar etserinak: Yuse Uchiri Jesús nayaimpinmaya taratata nuna nakainak pujuinawai turaminawai. Yus ni Uchirin jaka tepau wainiat inankimiayi. Tura tunau ainaun wait wajaktiniun susartas tara iinka uwemtikramratnuitji.

2

Tesalónicanam Pablo Yuse chichame etserkamuri

1 Yatsur ainautirmin umaarutirmincha, iisha atumin nangkamrikia iraschamiaji. Atumka nuka nekarme. 2 Iikia atumningkia iratsuk Filiposnuma wemiaji. Nuni Yuse chichame etseru asar, ii nukap wait wajamiaji. Tura nangkamiar iinka awatamrarmiaji. Atumsha nusha nekarme. Tura atumin jearsha, chikich ainau iincha pasé awajtaminau wainiatrik, Yus iinka yainmau asamtai, pengké shamkartutsuk atumin Cristonam uwemratin chichaman ujakmiajrume.✡ 3 Iikia wait chichamka etsertsuk, tura pasé aa nusha nintimtsuk, tura atumka anangtsuk chicharkamiajrume. 4 Antsu Yuska ii nintimaunasha mash nekau asa: Cristonam uwemratin chicham etserkataram tusa, iin akuptamkau asamtai, Yus wakera nunisrik iikia etserji. Aints ainau ningki nintimsar, chichaman antukartas wakerina nuka etsertsuji. Antsu Yus pengker awajsatasar, ni chichamengka etserji.✡

5 Aints ainau iin pengker awajtamsarti tusarkia: Atumka pengke aintsuitrume pengké tichamiajrume. Atumka nusha nekarme. Nuniasha atumi kuikiari wakerakrikia nangkamrikia: Atumniaka nukap aneajrume tichamiajrume. Yuska nunasha nekawai. 6-7 Nunia atumsha tura chikich aints ainausha iin: “Apuru,” turamiarai tusar nakitnuyaji. Cristo akupkamutiatrik, apua nunisrik aints ainausha inatka pengké nakitnuyaji. Antsu iisha atumin jear, atum aneau asar, nuwa ni uchirin aneak minakas muntsurin muntsua nunisrik iisha atumjai pujuyaji. 8 Tura atum timiá aneau asar, iisha Cristonam uwemratin chicham atumin pengker nintimsar ujaktasar wakerimiaji. Tura nuna nangkamasrik atum timiá aneau asar, atum yaingtasar jakatasar wakerimiaji. 9 Yatsur ainautirmin umaarutirmincha, atumin Yusnum uwemratin chicham etserkur pujakur, ii yuumamuri sumaktasar atumi kuikiari juta nakitau asar, tsawaisha tura kashisha tuke takakmau asar pimpiyaji. ¿Nuka aneakrumek?✡

10 Antsu Cristonu ainautirmijai iruntrar pujakur, Yus umirkur nekasar pengker aa nuke turinuyaji. Tura chikich ainau iin pachitmasar pasé chichasarai tusar tunaarinchau pujuyaji. Atumsha nusha wainmakmiarume. Yus mash wainkau asa nunasha nekawai. 11-12 Iisha uchirtin ainau ni uchirin chicharua nunisrik: Yus umirkataram tusar, tura shamtsuk kakaram wajastaram tusar, kichik kichik chicharkamiajrume. Atumsha nusha nekarme. Yus atumin: Wína pujutirun nayaimpinam paaniunam wijai pujusmintrum tusa untsurmakmiarume. Tura Yuse uchiri asaram, tuke Yus umirkuram pujustaram tajarme.

13 Yuse chichame ii etsermiaji nuka antuku asaram atum: Aintsu chichamentai tutsuk, antsu Yuse chichamentai timiarme nuka nekasaintai. Nu chichamka atum antuku asaram, Cristo nekasampita tusaram, Yus atumin nintimtikramramiarume. Tura asamtai tuke inaitsuk Yuska maaketai taji. 14 Yatsur ainautiram umaarutirmesha, atumkeka waitka wajatsrume. Antsu Cristo Jesúsnau ainaun Judea nungkanam pujuinaunka ni weari ainau wait wajaktiniun susarmiayi. Tura asar atumniasha nunisarang atumi yaktari pujuinau waitkarminawai. Tura wainiatrumek atumsha Judea nungkanmaya Cristonu ainia nunisrumek pengker nintimsaram pujarme. 15 Nu judío ainau ni wearintiat Yuse chichamen etserin ainaun yaanchuik maawarmiayi. Nunia ii Apuri Jesúsnasha maawarmiayi. Nunia iincha ni yaktariniangka jiirmakiarmiaji. Nuka Yusen pengkerka awajtsuk pujuinawai, tura asar aints ainaun mash kajerin ainawai.✡ 16 Iikia judíochu ainamunmasha Cristo chichame etserkatasar wakerarin waininayat, judío ainau iinka surimramkarmiaji. Tura ninu nintin tuke tunau piatkamu asaramtai, Yus: Nuke ati tusa, nu judío ainaunka kajerak, ni wait wajaktintrincha nukap susartinuitai.

Pablo ataksha Tesalónicanam wetas wakerukmauri

17 Yatsur ainautirmijai, tura umaarutirmijaisha jumchik kinta wainaitsuk kanakar pujakrisha, tuke kajinmatsuk atum nintimsar pujumiaji. Tura asar atumin irastasar nukap wakerimiaji. 18 Wikisha atumin jiistasan wakerayatun tujinkan, ataksha atumin jiistasan wakerimiajai. Tura iikia ataksha atumin jiistasar wakerayatrik, ii winitasar wakerarin wainiat, iinka Satanás tuke surimramkamiaji. 19 Ii Apuri Jesucristo taamtai, ¿yaachia ni wajamurin naka wajastatua? Nuka atumetrume. Iikia ii Apuri chichame atumin etserkau asakrin, atumsha ii Apuri umirkau asaram, ni wainkatnuitrume tusar, nu kinta iikia nakakur pujaji. Nu kinta jeamtai, atum pachisar maaketai tusar warastinuitji. 20 Atum Cristo miatrusrumek umiru asakrumin, iisha atum pengker nintimsar maaketai tusar waraaji.

3

1 Tura asakrin wikia atumin nintimsan: ¿Pengkerash pujuina? tusan, atumin winitatkaman tujinkan, tura chichaman nekaatatkaman yumatkau asan, wiki Atenas yaktanam juwakmiajai.✡

2 Tura ii yachí Timoteon atumin akuptukmiajrume. Nusha iijai iruntrar Cristonam uwemratin chichaman etsernuitai. Tura asamtai atum tuke inaitsuk Cristo nekasampita titaram tusan, tura Cristo umirkuram kakaram wajastaram tusan, Timoteon atumin akuptukmiajrume. 3 Atumka Cristonu asaram: Waitnasan pujaknasha, Cristo umirtanka inaisashtatjai tiarat tusan, atumin Timoteonka akuptukmiajrume. Iisha Cristonu asar, tuke wait wajaktinuitji tusaram nekarme.

4 Yaanchuik atumjai iruntrar pujusar, iikia atum chicharkur: Iikia nekasar Cristo umirkurkia, wait wajaktinuitji timiajrume. Ii timiaji nunisrumek yamaikia Cristonu asaram, atumsha wait wajarme nuka nekarme. 5 Tura asakrumin atumin nintimsan: ¿Pengkerash pujuina? tusan, nekaatatkaman yuumatkan: ¿Tuke Criston umirinatsuash? tusan, tura: ¿Cristo umirtaka inaisataram tusa iwianch atumin anangkramachmasha? tura Cristo umirmau inaisau asakrumin, ¿iisha waitnasar Yuse takatri nangkamriash takakmasiaij? tu nintimsan Timoteon atumin akuptukmiajrume.

6 Yamaikia Timoteoka atumniangka tamayi. Tura taa, atum tuke Cristo nekasampita tusaram aneenisrum pengker pujamurminka ujatmaji. Tura atumsha iin pengker nintimkartusrum pujarme tusa, tura iincha waitmakartas wakerutminaji tusa ujatmaji. Tura asamtai iisha nunisrik atumsha jiistasar wakeraji. 7 Tura iisha nukap wait wajayatrik, tura itiurkachmin nukap pujayatrik, atum tuke Cristo nekasampita tinu asakrumin, nu chichamka antuku asar pengker nintimsar pujaji. 8 Atumka ii Apuri tuke umirkuram kakaram wajasu asakrumin, iisha nekasar pengker nintimsar pujaji. 9 Tura iin nukap waramtikiartusu asakrumin, iisha warasar atum pachisar Yus maaketai tayatrik, nuna nangkamasrik tuke maaketai titasar wakeraji. 10 Tsawaisha tura kashisha tuke Yus seakur, ataksha atum jiistasar wakeraji. Yus nuna tsangkatramkat tusar seaji. Tura atumin jear: Yus miatrusrumek umirkataram tusar atum nuiniartasar wakeraji.

11 Ii Apaachiri Yus, tura ii Apuri Jesús atumin iin akuptamkat tusar, tura ii wetinun eemak iwiarat tusar Yuska seaji. 12 Tura Yus seakur: Nekasrum atumka nukap aneenitaram tusar, tura ii Apuri atumin nukap nintimtikrarat tusar, tura iisha chikich ainausha mash aneaji nunisrumek atumsha chikich ainausha aneetaram tusar Yuska seaji. 13 Tura ii Apaachiri Yus miatrusrumek umiru asakrumin, ii Apuri Jesús ni aintsri ainaujai taamtai, atumsha pengké tunaarinchau naka wajatsamniuram tusar Yuska seaji.

4

Yuska pengker aa nu turataram tusa wakerutmaji

1 Yatsur ainautirmin umaarutirmincha, kichnasha tajarme. Iisha: Yuska tu pengker awajsatnuitrume tusar, atumin ujakmiajrume nusha umirkuram pujarme. Tura yamaisha ii Apuri Jesús: Tu chicharkataram tusa, iin akuptamkau asamtai, ii timiaji nuna nangkamasrumek Yus umirkuram pujustaram tusar atum chicharkur pujaji.

2 Ii Apuri Jesús: Nu chicham umiktaram tusa, iin akupturmaku asamtai, iisha atumin etserkamiaji nuka nekarme. 3 Yuse wakeramuri nuwaitai: Nekasrum pengké tunaarinchau pujustaram. Tura asaram nuwa nuwatsukka tsanirmawairap. Tura aints ninumtsukka turunawairap. 4 Kichik kichik aints ni nuwarinak nuwatak, nujaingkia tunaarinchau pujusartinuitai. 5 Yusen umirchau ainauka pachitsuk nuwan takasartas wakerinawai. Antsu atumka nu aintsua nunisrumka pujusairap.

6 Yaanchuiksha atum akatkur timiajrume nunaka ataksha nunisnak wisha tajarme. Chikich aints ainausha anangkawairap. Tura chikich aintsu nuwaringkia tsanirmatsuk asataram tajarme. Antsu nuna turinaunka ii Apuri wait wajaktiniun nukap susatnuitai. 7 Yuska: Tunau turataram pengké turamtsuji. Antsu nekasrum tunaarinchau wína umirtuktaram turamji. 8 Tura aints ju chichaman nakitina nuka aintsnaka nakitinatsui, antsu Yusen nakitinawai. Yus: Nekasrum tunaarinchau pujustaram tusa, ni Wakanin nekas pengker aa nuna iin suramsawaitji.

9 Tura Cristonu ainaujai pengker nintimtunisrum pujustaram tusa, Yus iinka paan nuitamrau asamtai ¿warukanak atumin aneenitaram tusancha nunasha aartaj? 10 Atumka nekasrum Cristonu ainau Macedonianam pujuinausha mash anearme. Tura Cristonu asaram, nuna nangkamasrumek Cristonu ainau aneetaram. 11 Tura ¿itiurak pengker nintimsancha pujusaintaj? tu nintimsaram pujustaram. Tura chikich ainauka waitkatsuk pujustaram. Tura atumi yuumamuri sumaktasrum atumi uwejejai takakmastaram. Yaanchuik atumin chicharkamiajrume nunisrumek turataram. 12 Tu pujakrumka pengké yuumakchatnuitrume. Nunia Yusen umirchau ainausha atumin pachitmasar: Nuka pengke aintsuitai turamiartinuitai.

Ii Apuri tatintri pachis etserkamuri

13 Yatsur ainautiram umaarutirmesha, ¿Cristonu jakaru ainau warukatnuki? tusaram nekaataram. Cristo umirchau ainauka ni weari jakamtai: Pengké nantakchatnuitai tusar nukap juutin ainawai. Atumka Cristo umirchawa nunisrumka wake mesekrum pujusairam tusan yamaikia ujaajrume. 14 Jesús nekas jakamiayi, tura ataksha nantakmiayi, tu nintimtakrinkia, Cristonu jakaru ainaunka Jesúsan inankimia nunisang Yus ataksha inankiartinuitai.

15 Ii Apuri Cristo iin ujatmaku asamtai, iisha yamaikia atum ujaajrume: Ii Apuri taamtai, iwiaaku pujuinautikia iiyá eemkarkia nayaimpinmaka wakashtinuitji. Antsu Cristonu jakaru ainau nuwá eemkar nayaimpinam wakartinuitai. 16 Ii Apuringkia nayaimpinmaya jiinkitnuitai. Turamtai Yuse awemamuri juuntri kakar untsumaun antukar, tura Yuse pupuntrin kakar pupuntramun antukar, Cristonu jakaru ainau nuwá eemkiar nantakiartinuitai. 17 Nunia iisha tuke iwiaaku pujuinautisha Cristonu jakaru ainaujai iruntrar ii Apuri Cristojai nasenam yakí mukuntiunam ingkiunikmi tusar wetinuitji. Nuniangka tuke ii Apurijai tsaniasar pujustinuitji.✡

18 Tura asaram atumka Cristonu ainaujai iruntraram nu chichamka ujanikrum: Wake mesekrum pujusairap tusaram nintimtiknairataram.

5

1-2 Yatsur ainautiram umaarutirmesha, ii Apuri kasa aintsua nunisang aneachmau tatinuitai. Atumka nuka paan nekarme. Tura asakrumin ¿Cristo tatintri warutik ati? tura ¿warí nantutik ati? tusan nunaka nekachu asan aatrashtatjarme.✡

3 Aints ainau chichainak: Maj, iisha angkan pengker pujaji. Maaniamuka atsawai tinau wainiat, Yuska aneachmau nungkanka yumpungtinuitai. Nuwa jamtin: ¿Uchin warutik jurertaj? tayat aneachmau uchin jurertas jatematnuitai. Nungka yumpunkatin kintasha nunisang aneachmau atinuitai. Nu kinta jeamtaikia, tunaarintin ainauka uwemrartatkamawar tujinkartinuitai. 4 Antsu yatsur ainautiram, umaarutirmesha, atumka teenmaka pujatsrume. Tura atumsha anearum pujau asakrumin, Cristo kasa aintsua nunisang aneachmau winaksha, atumniaka awaktamkashtinuitrume. 5 Atumka Yuse uchiri asaram paaniunam pujarme. Tura paaniunam pujau asaram teenmaka pujatsrume. 6-7 Aintstikia kashikia kanutayi. Antsu nampektasar wakerinauka kashi nampenawai. Antsu iikia nu aintsua nunisrikia pujatsji. Tura kanurua nunisrikia, tura iwianch umirnua nunisrik pujusai tusar, aints kanutsuk iwiaawa nunisrik anearu armi. 8 Yus paaniunam puja nu iinka inatmau asamtai, iisha nunisrik paaniunam pujakrikia, nampetsuk paan nintimin atinuitji. Suntar ainau: Netseprun nangkijai ijutiarai tusar, wejmak jiru najanamun entsarar, tura muukrun charutkarai tusar, tsengkruti jiru najanamun tsengkrukar maaniamunam weenawai. Tura asamtai Satanás iincha pasé awajtamsatas wakerutmamtaikia, iisha Cristo nekasampita tinu asar, tura Yus anen asar, suntar jirun entsarua nunisrik, tura jirun tsengkrakinawa nunisrik: Nekasan uwemratatjapi tu nintimsar pujusarmi.✡ 9 Yuska: Atumka ji kajintrashtinnum engkemataram tusangka iinka kajertamkashtinuitji, antsu ii Apuri Jesucristo iincha uwemtikramratnuitji. 10 Cristo: Wijai metek iwiaaku amintrum tusa jarutramkamiaji. Tura asamtai iwiaaku pujakrikia, tura nunia jakarsha, Cristonu ainautikia tuke nijai pujustinuitji. 11 Tura asamtai tuke turarme nunisrumek pengker nintimtunisrum mai kiakani wajataram tajarme.

Pablo Cristonu ainaun chicharkamuri

12 Yatsur ainautirmin umaarutirmincha nunasha tajarme: Wait aneasrum anturtuktaram: Aints ainaun ii Apuri Cristo akupamu asar, tuke atumin yainmakartas waitnasar takakminamtaisha, tura atumin chichartaminamtaisha, tura nuitaminamtaisha, pengker awajsataram tusan tajarme. 13 Yus ni takatrin nu aints ainaun susau asamtai, nu aints aneetaram, tura nekasrum pengker anturkaram umirkataram. Tura asaram tuke kajernaitsuk angkan pujustaram tusan tajarme.

14 Yatsur ainautirmin, nunasha tajarme: Cristo nemarin takatan takakmichu ainau takakmastaram tusaram chicharkataram. Tura napchau nintimsar pujuinausha pengker nintimtusrum chicharkaram kiakartaram. Tura kakaichu ainausha yaingtaram. Tura aints ainau mash jaimiasrum chicharkataram.

15 Aneartaram. Aints atumin pasé awajtaminamtaisha, kichkisha kajertsuk asataram. Antsu: Wisha pengker awajsatjai, tu nintimsaram pujustaram. Tura Cristonu ainaun tura Cristo umirchau ainauncha mash pachitsuk pengker awajsatjai, tu nintimsaram pujustaram.

16 Tuke inaitsuk warastaram.✡

17 Yus seat kakantrataram.

18 Atumka Cristo Jesúsnau asaram, pengker pujakrumka, tura itiurchat pujakrumsha, Yus tuke maaketai titaram. Yus nuna wakerau asamtai turataram.✡

19 Yuse Wakani atumin nintimtikrama nuka umirtsukka pujusairap.

20 Yuse chichamen etserin Yuse chichamen ujatminamtaisha, nangkami tawai tiirap. 21 Antsu mash antarme nuka nintimsaram: ¿Nu chichamnaka nekas Yus akupkachiash? tusaram nekaataram. Tura nekas pengker aa nuka tuke metataram. 22 Tura pasé turina nuniangka kanaktaram tajarme.

23 Ii Apaachiri Yus angkan pujustinasha suramji nu atumin yainmakti. Tura mash tunaarinchau winar ataram tusa, atumi nintincha, tura atumi namangkencha Yuska waitmakti. Ii Apuri Jesucristo taatsaing, kichkisha atumin pachitmasar: Nuka tunaawaitai turamiarchati tusa, Yuska atumin waitmakarti tusan tajarme. 24 Yuska: Winar ataram tusa, atumin untsurmaku asa, ni tímia nunisang mash umiktinuitai.

Inangnamu chicham akupkamuri

25 Yatsur ainautiram umaarutirmesha, Yus seatritaram.

26 Cristonu ainautiram aneenisrum: ¿Pengkerak pujaram? tunaitaram.

27 Ii Apuri Jesucristo wína akuptuku asamtai, ju papin atumin akupaja juka Cristonu ainau mash antukarti tusaram aujsataram.

28 Ii Apuri Jesucristo atumniasha pengker awajtamsarti tajarme. Maaketai.

✡ 1:1 (Hech. 17.1-2)

✡ 1:6 (Hech. 17.5-9)

✡ 2:2 (Hech. 16.19-24;17.1-9)

✡ 2:4 (Gál. 1.10)

✡ 2:9 (Hech. 18.3; 2.Tes. 3.8)

✡ 2:15 (Hech. 9.23,29;13.45,50;14.2,5,19;17.5,13;18.12)

✡ 3:1 (Hech. 17.15)

✡ 4:17 (Mat. 24.30-31; Marc. 13.26-27; 1.Cor. 15.51-52)

✡ 5:1-2 (Mat. 24.43-44; Luc. 12.39-40; 2.Ped. 3.10)

✡ 5:8 (Efes. 6.11-17)

✡ 5:16 (Fil. 4.4)

✡ 5:18 (Fil. 4.6; Col. 4.2-6)

2 Tesalónicanam

1

2

3

Tesalónicanam Pujuinaun Pablo Ataksha Papin Akuptukmauri

1

Chicham akupkamuri

1-2 Wiitjai Pabloitjai. Silvanojai tura Timoteojai Tesalónicanam Cristonu ainautirmin aatjarme. Ii Apaachiri Yusnau asaram, tura ii Apuri Jesucristonu asakrumin, ii Apaachiri Yuska, tura ii Apuri Jesucristo wait anentramak angkan pengker pujustinasha suramsarti.✡

Cristo taamtai Yus tunaarintin ainaunka wait wajaktiniun susartinuitai

3 Yatsur ainautiram umaarutirmesha, atumka miatrusrumek Cristo umirkau asaram, tura miatrusrumek aneeniau asakrumin, tuke atum pachisar nekasar Yuska maaketai timinuitji. 4 Atumka wait wajayatrumek pengker nintimsaram jaimiasrum pujarme. Tura itiurkachmin pujayatrum, tuke inaitsuk Cristo pengker umirkuram pujarme. Tura asakrumin iisha chikich nungkanmaya Cristonu ainausha atum pachisar etserkur: Criston miatrusarang umirinawai taji. 5 Atumka Yus miatrusrumek umiru asaram nekasrum wait wajarme. Tura asakrumin Yus atumin inatmin asa: Wina aintsur asaram, wijai tsaniasrum pujusmintrum turamrume. Yuska atumin pachitmas tu nintimias pujawai tusar iisha nekaji.

6 Yuska nekas tunaarinchau asa, aints ainau atumin waitkarmina nunaka wait wajaktiniun susa ningki yapaijkiatnuitai.

7-8 Atumka wait wajau asakrumin, ii Apuri Jesús atumniaka ayamtikramsatnuitrume, tura iincha atumjai metek ayamtikramsatnuitji. Nu kinta jeamtaikia, Jesús nayaimpinmaya wantinak, ni awemamuri nekas kakaram ainaujai ji keawa nunisang wantinkatnuitai. Tura asa Yus niin nintimtichu ainaunka, tura ii Apuri Jesúsnum uwemratin chichaman umirchau ainaunka wait wajaktiniun susa yapaijkiatnuitai. 9 Turamtai Yusen umirchau asar, ii Apuri paaniunam puja nunaka waintsuk, tura ni pujamurincha waintsuk tuke nangkantsuk wait wajaktiniun jukiartin ainawai. 10 Cristo taamtai, nu kintatikia ninu ainautikia mash Cristoa nunisrik wajasar, ii Apuri wainkar: Ameketme juuntam titinuitji. Atumsha ii etsermau nekasampita tinu asaram, Cristoka wainkaram pengker awajsatnuitrume.

11 Tura asakrumin Yus atum uwemraram nekasrum pengker ataram tusa, atumin untsurmaku asamtai, iisha tuke ii Yusri seakur pujaji. Tura atumka Yus nekasampita tinu asakrumin, tuke pengker aa nuka Yuse kakarmarijai turataram tusar, atum pachisar tuke seakur pujaji. 12 Ii Yusri tura ii Apuri Jesucristo atumin pengker awajtamsau asamtai, chikich ainau atumin pachitmasar: Nekasar Criston pengker umirinawai turamiarat tusar, iisha tuke Yus seakur pujaji. Tura ii Apuri Jesúsa naarin pachisrum: Ameketme pengkeram, tu nintimsaram pujusmintrum tusar, iisha Yus tuke seakur pujaji.

2

Juun Tunau wantinkatnuri

1 Yatsur ainautiram umaarutirmesha, ii Apuri Jesucristo iijai ingkiuniktas tatintri pachisar atum aatratasar wakeraji.✡ 2 Aints atumin chichartaminak: Yuse Wakani wína ujatkau asamtai, Cristo tatintringkia yanchuk nangkamari, anangkraminak tinamtaisha, nu chichamka anturkairap. Tura chikich aints nu chichaman ujatminamtaisha, tura iisha atumin papi aarar akupakur: Cristo tatintringkia yanchuk nangkamari, tu aarmau wainkarmesha, ¿nekasash tina? tu nintimkuram pachim nintimrairap. Tura shamtsuk asataram tajarme. 3 Aints kichkisha wína anangkruwarai tusaram aneartaram. Cristo tatinka jeatsaing, Yusnumia kanaamu atinuitai. Nunia nuna nangkamasang aints nekas juun tunau tuke mengkakatnunam wetinua nu wantinkatnuitai. 4 Nuka Yusen nemasentai. Tura aya wínak nintimtursarat tusa, aints waring achat ii yusrintai tusar seainawa nunasha nakitau asa, aints mash antinamunam: Wikia Yusetjai tusa, Yus seatai juun jeanam keemsatnuitai. Tura asa aints mash: Juwaitai Yus turutiarat tusa turunatnuitai.✡

5 Yaanchuik atumin iraakun nunasha ujakmiajrume. ¿Nuka kajinmakniurmek? 6 Tura ni wantinkatnuri kinta jeachu asamtai, nu Juun Tunau wantinkai tusa, yaachia surimiawa nuka atumsha nekarme. 7 Yamaisha chikich aints ainau nekaachmin ainayat, aints untsuri Yusen umirtan nakitinawai. Tura Tunau Surimin aa nuka yamaisha Juun Tunau wantinkashti tusa surimiawai. Antsu Tunau Surimin jiinkiamtaikia, nu Juun Tunau wantinkatnuitai. 8 Nu Juun Tunau taamtaikia, ii Apuri Jesús paaniunmaya taangka, aya chichasang ni mayatmaurijai nepetak mengkaaktinuitai. 9 Nu Juun Tunau wantinkatnua nuka Satanása kakarmarijai wantinkatin asa, aints ainaun anangkatas, wainchatai takatan tura aints turachminun turatnuitai.✡

10 Tura asamtai aints mengkakartin ainia nu nekas chichamnaka nakitinau asar uwemtancha nakitinawai. Tura Juun Tunauka nu aints ainaun: Tunau tuke turataram tusa anangkatnuitai.✡ 11 Tura asamtai nu aints ainau anangmamu chichaman antukartas wakerinau asaramtai, wait chichaman antukar umirkarat tusa Yuska tsangkamkatnuitai. 12 Tura asamtai nekas chichaman nakitin ainauka: Tunau aa nuka nekas pengkeraitai tusar, tuke ni tunaarijai warainau asaramtai, Yuska nu aints ainaun ji kajintrashtinnum akupkatnuitai.

Yus atumin uwemrataram tusa eatmakmiarume

13 Yatsur ainautiram umaarutirmesha, ii Apuri atumin anenmau asamtai, iisha atum pachisar Yus tuke maaketai titinuitji. Atumka nekas chicham umirkau asakrumin, Yuse Wakaningkia atumi nintin pengker awajtamsamiarume. Tura asakrumin nu nangkamtaik Yus atumniaka uwemramnawaitrume turammiarume. 14 Yus iinka: Cristonam uwemratin chicham etserkataram tusa akuptamkau asamtai: Atumka nu chicham antukrum, wína aintsur wajasmintrum tusa wakerau asa, ii Apuri Jesucristo: Wiya nunisrumek paaniunam pujusmintrum tusa atumniaka untsurmakmiarume.

15 Tura asamtai yatsur ainautiram umaarutirmesha kakaram wajastaram. Tura wikia yaanchuik atumin iraakun ujakmiajrume nu tura papin aaran akuptukmiajrume nusha kajinmakirap. 16 Ii Apuri Jesucristo tura ii Apaachiri Yus nekas pengker asa iincha anenmaji, tura iincha pengker awajtamu asa, iincha pengker nintimtikramji. Tura asa tuke pengker pujustinaka suramji. 17 Tura asamtai nekas pengker aa nu chichasmintrum, tura nekas pengker aa nu takakmasmintrum tusa, atumniaka nintimtikramrarti tajarme.

3

Iin pachikratsaram Yus seataram

1 Yatsur ainautiram umaarutirmesha, kichnasha inangnamunam tajarme. Ii Apuri chichame nukap etserkau asakrin, chikich chikich nungkanam wári jearti tusaram Yuska seataram. Tura atumka Yuse chichame pengker antuku asakrumin, tura Yuska nekas juuntapita tinu asakrumin, chikich nungkanmaya ainausha Yuse chichamen antukar, atumjai metek Yus juuntapita tiarti tusaram Yuska seataram. 2 Aints mashkia Yusnaka umirinatsui. Tura asaramtai nu aints ainamunam pujakrin, iin pasé awajtamsarai tusaram Yuska seatritaram. 3 Tura ii Apuri: Wi nuna turatnuitjai, tímia nunisang umiktinuitai. Tura atumin kakamtikramratnuitrume, tura tunau takasairam tusa atumniaka waitmaktinuitrume. 4 Atumsha Yusnau asaram, ii timiaji nu nekasrum umirkuram pujarme, tura tuke umirkatatrume tu nintimsar pujaji. 5 Tura Yuska iincha timiá anenmaji tusa, ii Apuri atumin nintimtikramrarti. Tura Cristoa nunisrumek wait wajarmining, itiur jaimiasrum pujustinuitrume tusa, ii Apuri Cristo atumniaka nekamtikramawarti tusan Yusen seatjarme.

Cristonu ainau takatrin pachis chicharkamuri

6 Yatsur ainautiram ii Apuri Jesucristo naari pachisar tajirme: Aints Cristonuitjai tayat, pengke takat aa nunaka takatsuk, tura ii chicham nuiniarmiaji nuna umitsuk pujuinamtaikia, nu aintsnumia kanaktaram. 7-8 Iikia itiur atumjai pujuyaji nusha nekarme. Iikia atumjai pujakur takakmatskeka pujuchmiaji. Tura atumi yutairingkia akiimiatskeka yuwachmiaji, antsu itiurkachmin achati tusar, ii yuumamurin sumarmaktasar tsawaisha tura kashisha waitnasar takakminuyaji. Tura asakrin atumsha iiya nunisrumek turatnuitrume. 9 Ii Apuri iin akuptamkau asamtai, ii wakerakrikia, yuumamur nangkamrum surustaram tusar, seammin ayatrik seamchauyaji. Antsu iiya nunisrumek takakmasmintrum tusar iisha takakminuyaji.✡ 10 Iisha atumjai pujakur, nu chichamka ujakmiajrume: Aints takatan nakitauka yutancha yutsuk pujustinuitai. 11 Antsu atumjai iruntrar naki ainau takakmatsuk pujusar, nangkami chichaj pujuinawai tinamun antukmajai. 12 Nu takakmichu ainau chicham akuptaji. Ii Apuri Jesucristo chichamejai tajirme: Naki ainau ni yuumamurin ningki sumarmakartas nakimtsuk, tura nangkamniaka chichatsuk takakmasarti.

13 Yatsur ainautiram, pengker aa nuke yawetsuk turataram.✡ 14 Ju papi ii aarji nuna umirtan nakitinau wainkurmeka: Umichuitai tusaram, ni kanák pujus natsaarat tusaram ukuktaram. 15 Tura nu aints wainkurmesha, atumi nemasea nunisrumka nintimtusairap, antsu atumi yachiiya nunisrumek tupnik chicharkataram.

Yus yainmakarti timiauri

16 Ii Apuri ningki angkan pengker pujustinun suramji nu atum tuni pujarme nunisha tuke inaitsuk angkan pengker pujustinnasha suramsarti. Tura atumin mash yainmakarti.

17 Wiitjai Pabloitjai. Ju chichamnaka wína uwejrujai yamaikia aatrajrume. Tuke aintsanak aajai. Tura asamtai ju aarmau wainkaram, nekas ni aarmaurintai tusaram nekaataram. 18 Ii Apuri Jesucristo atumniasha mash pengker awajtamsarti. Maaketai.

✡ 1:1-2 (1.Tes. 1.1)

✡ 2:1 (1.Tes. 4.15-17)

✡ 2:4 (Isa. 14.13-14)

✡ 2:9 (Mat. 24.24-25)

✡ 2:10 (Apoc. 13.14)

✡ 3:9 (Hech. 18.3; 1.Tes. 2.9)

✡ 3:13 (Gál. 6.9)

1 Timoteo

1

2

3

4

5

6

Pablo Timoteon Papin Eemak Akuptukmauri

1

Chicham aatramuri

1 Wiitjai Pabloitjai. Jesucristo akupkamuitjai. Yus iin Uwemtikramratin ii Apuri Jesucristosha nákakur pujaji nu: Wína chichamur etserkata tusa akuptukmiayi. 2 Timoteowa, ju papin aatjame. Ameka wi etsermauka nekasampita tinu asakmin, wikia aminka yajutmarchayatnak: Wína nekas uchirua tumawaitme tajame. Ii Apaachiri Yus tura ii Apuri Cristo Jesús amincha yainmakarti, tura amincha wait anentramrarti, tura angkan pengker pujustinasha suramsarti tusan amin aatkun pujajai.✡

Wait chichamka antukaip timiauri

3 Wi Macedonia nungkanam wekaakun: Ameka Efeso yaktanam juwakta timiajme. Tura nuni pujau asam, chikich aints irunuka chicham ii nuiniarchamu waininayat nuininak pujuinamtaikia, nuka nuiniarairap tusam surimkata tajame. 4 Tura ii juuntri naari pachisar tuke aujmatinak pujuinauka nu nuikiartamujaingkia aintsun kichkisha pengkerka awajinatsui, antsu jiyanitan wakerumtikinawai. Turinau asar ii yaanchuik juuntri aujmatin armia nuna aujmatinak pujuinauka nuka antukairap tusam surimkata. Nuna turinakka Yus pengker umirkatnunka yainmatsji.

5 Yuse aintsri ainautikia tuke nintijai Criston nekasampita tusar, tura tunauka nintimtsuk, aya pengker aa nuke wakerakur nekasar anengkratin wajastasar wakeraji. Tura asar: Aneenitaram tusar nu chichamka etserji. 6 Chikich ainau nekas chichaman jukiariat nunaka inaisar, chicham nekaschaun jukiar, tuke nangkamiar chichaj pujuinawai. 7 Nu aints ainau Moisés umirkatin chichaman nuiniarartas wakerinamaitiat, chikich ainau: ¿Ame tame nuka warina takua tawa? tusar ininminamtai, nu aints ainau nangkamiar chichainau asar, tura nekachu asar paan: Nuna taku tawai tusar, etserkartatkamawar yuumatinawai.

8 Moisésa aarmaurisha pengkeraitai tusar nekaji. Yus yaanchuik nu chichaman akupkau asamtai, ni wakeramurisha tura tunau surimiaktincha nekaatnuitji. 9 Tura umiktin chichaman aints umirkarat tusar akupina nusha waruka akupinawa tusar nekaji. Apu ainauka pengke aints ainau umikiarat tusarka ni akupamurinka akupinatsui. Antsu tunau turin ainau nuna umikiarat tusar akupinawai. Tunau ainauncha tura chichaman umichu ainauncha tura Yusen nakitin ainauncha tura ju nungkanam pasé aa nuna turin ainauncha chichaman mash umirkarat tusar akupinawai. Tura aparincha, tura nukurincha main ainauncha, tura mangkartin ainauncha mash, 10 tura tsanirmin ainauncha, tura mai aishmangtak tsanirmin ainauncha, tura aintsun mesatkan ju ainauncha, tura wait chichaman etserin ainauncha, tura waitrinak: Yusjai tajai tinu ainauncha, tura pengker nuikiartamun nakitin ainauncha apu ainau chichaman umirkarat tusar akupinawai. 11 Yus nekas pengker aa nuka: Nu pengker nuikiartamun nuiniakmeka Cristonam uwemratin chicham etserkata tusa akuptukmiayi.

Pablo Yus wait anentramu asa maaketai timiauri

12 Ii Apuri Jesucristo wína akuptak: Amin pengker nintimtajme tusa, tura wína inatir ata tusa, ni kakarmarinka surusmiayi. Tura asamtai wikia Jesucriston maaketai tajai. 13 Yaanchuikia Criston pachisan napchau chichauyajai. Nunia ni nemarin ainaunka achikian katseknuyajai, tura maataj tusan, tura kársernum engkeataj tusan wekaatinuyajai. Tura wi nekachu asan, Jesús Yuse Uchirintai tichauyajai. Turai wainiat Yuska winaka wait anentrurmiayi. 14 Tura ii Apuri wínaka nekas pengker awajtusmiayi. Tura Cristo Jesúsjai tsaningkiar pujamu asa, ni nekas pengker nintimtustinasha tura ni anengkratairincha surusmiayi.✡

15 Cristo Jesús tunau ainaun uwemtikrataj tusa, nungkanam taramiayi. Ju chichamka nekasaintai. Aints mash nuna pachisar nekasaintai tiarminuitai. Wikia chikich ainaun nangkamasnak nekasan juun tunaun turinuyajai. 16 Wikia timiá tunau ain, Yus winaka wait anentruru asa, tunaurunka mash sakturamiayi. Jesucristo jaimias pujau asa, ukunmasha aints ainau mash nuna nekaawar nekasampita tiartin ainauncha tuke pujustinun susatas wakerimiayi. 17 Ii Apuri Yus tuke jakashtinuitai. Ii jiijaingkia waintasha wainchautiatur: Yuska nekas kichik aa nuka mash nekawitai taji. Tura nu nintimsar: Tuke iinu Apuri ata tusar Yus nekas pengker awajsatnuitji. Tu ati.

18 Uchiru Timoteowa wi ju chichaman akuptajme. Wi amin nuiniarmau asam, nu chicham chikich ainausha ujakta. Tura pengker pujusam kakaram wajasta. Yuse chichame etserin ainausha amin pachitmasar: Yuse chichame etserin atatui tiarmia nunismek nintimsam pujusta. 19 Tura pengker nintimsam Yus umirkatnuka inaisaip. Chikich ainau pengker aa nuna nekainayat, tura Criston nekasampita tinayat, Yus umirtan inaisarmiayi. 20 Himeneo tura Alejandrosha Yusen umirtan inaisaru asaramtai, Yusen pachisar pasé chichatirin inaisarti tusan, iwianchi apuri Satanás ni wait wajaktintrin susarti tusan ajapan ukukmiajai.✡

2

Yus seatnun pachis nuikiartamuri

1 Yamaikia nunasha tajame: Yus seakrikia, aints ainau mash pachisar: Ni yuumamuri susat tusar seatinuitji. Tura Yus ni tunaurincha tsangkurat tusar seatinuitji. Tura chikich ainauncha Yus wait anentrarat tusar seatinuitji. Tura mash aints ainau pachisar Yuska tuke maaketai titinuitji. Aints mash tu Yusen searat tusan wisha wakerajai. 2 Tura chikich ainaujai pengker angkan pujusmi tusar, tura tuke maanitsuk pujusmi tusar, tura Yuska pengker awajsarmi tusar, tura aints mash iin pachitmasar pasé chichartamkarai tusar, tura apu ainausha tura aintsu juuntri ainausha ni aintsrin pengker inararat tusar Yuska seatinuitji. 3 Yus tu seakrikia, nekasar pengker seaji. Yus iin Uwemtikramratin tuke tu seattaram tusa wakerawai. 4 Tura mash aints ainaun uwemtikratas wakerau asa, wína chichamrun nekas aa nuna aints mash nekaawarti tusa wakerawai.✡ 5 Yuska aya kichkitai. Nuka ni Uchirin Jesucriston aints wajasti tusa akupkawaitai. Tura aints wajas: Yusjai amikmataram tusa, 6 aints ainautin mash uwemtikramratas, tura ii tunaarincha akiimiatramkatas jarutramkamiaji. Tura asamtai aints ainau mash nuna nekaawarat tusa Yuska iinka nekamtikramamiaji.✡ 7 Tura Yuska mash aints ainautin uwemtikramratas wakerutmau asa, judíochu ainausha nu chicham nuiniarta tusa Yuska wina akuptukmiayi. Tura asamtai chicham nekas aa nu nuiniakminkia: Cristo nekasampita tiarat tusa winaka akuptukmiayi. Wikia waitrutsuk nunaka nekasan tajai.✡

8 Tura asamtai Yuse umirin iruntrar Yusen seainak, aishmang ainau pengker nintimtunisar, ni tunaurincha inaisar kajernaitsuk, tura Yuska anturtatsuapi tuuka nintimtsuk, uwejen takuiniar Yusen searat tusan wakerajai. 9 Nuwa ainausha, wína jiirsarat tutsuk, antsu pengke entsatin entsarar Yusnak nintimrarti tusan wakerajai. Muukencha pengker temashmiarar antsu: Shaakun nukap nungkutsuk entsati akiknasha entsatsuk pujusarti tusan wakerajai.✡ 10 Antsu Yusnau asar, pengker aa nuna takainak chikich ainauncha wait anentrarti tusan wakerajai. 11 Nuwa ainauka aishrin umirinak Yuse chichamen tákamtaik nuimiarartinuitai. 12 Antsu aishmang iruntramunmaka Yuse chichamenka nuwaka nuikiarturchartinuitai. Tura asamtai nuwaka aishmangkun inarcharti, antsu aints Yuse chichamen etsermati tákamtaik antukarti tusan wakerajai. 13 ¿Waruka nunasha turawartinuita? tusan tajame. Yus aishmangkun Adán naartinun eemak najanamiayi, nuniá ukunam nuwancha Eva naartinun najanamiayi.✡ 14 Turamtai iwianch Adánnaka anangkachmiayi, antsu Evan anangkamiayi. Tura anangkamu asa tunau wajasmiayi.✡ 15 Tura waininayat nuwa ainau uchin jatemawar waitnasar jurerar, tuke Criston nekasampita tusar, Yusen aneenauka ni tunaurin mash inaisar uwemrartin ainawai.

3

Cristonu ainau wainin itiur pujusartinuita timiauri

1 Aints Cristonu ainau wainin naamkatas wakerakka, nuka nekas pengker takatan wakerawai. Ju chichamka nekasaintai. 2 Tura Cristonu ainau wainin naamkatas wakerakka, nekas pengker aints atinuitai. Tura pengker aints asamtai, chikich ainau nuna jiisar: Auka paseetai pengké tichartinuitai. Nuka kichik nuwentin atinuitai. Tura chichamnasha antin, tura pasé aa nuna chichas nakurichu, tura pengker nintintin atinuitai. Tura aints iraunasha pengker nintimtus: Juni kanurta tusa nunia yuratnuitai. Nuna turak pengker nuikiartin atinuitai. 3 Tura nampechu atinuitai, tura maanitnasha maanichu atinuitai, tura kuikian itiur nukapsha achiktajak, tuuka nintimtsuk pujustinuitai. 4 Tura ni jeen pujuinauncha pengker inartinuitai. Ni uchirisha pasé chichamnasha chichachu atinuitai. Nunia aparincha pengker umirkatnuitai. 5 Ni jeen pujuinaun tenap inachkusha ¿itiur Yuse nemarnuncha pengkersha inarting? 6 Aints yamai Cristo nemarin wajasuka, Cristonu ainau wainin at tusarkia inaikiashtinuitji. Satanás Yusen nangkamasang juun wajastas wakerau asamtai, Yus Satanásan nepetkamia nunisang nu aintsnaka wait wajaktiniun susai tusar, nu aintska Cristonu ainau wainin naamkan wisha apu wajastaj, tu nintimrai tusar inaikiashtinuitji. 7 Tura Satanás Cristonu ainau wainiun anangkawai tusa, tura Cristo umirchau ainau wina pachitsar pasé chichasarai tusa, nekas pengker aints atinuitai.✡

Cristonu ainaun yaincha itiur pujusartinuita timiauri

8 Cristonu ainaun yainka pengker aints artinuitai. Tura pasé aa nuna chichas nakurichu artinuitai. Tura ni timiaurinka miatrusar umiu artinuitai. Tura nampetnasha nampechu artinuitai. Tura kuikian itiurak nukap achiktaj tuuka nintimtsuk pujusartinuitai. 9 Ni tunaarinka mash inaisar, tura pengker nintimsar, Yuse chichame nekas aa nuna nekau asar, Yus ni chichamen nekamtikiamia nuna tuke nekasampita tiartinuitai. 10 Nu nangkamtaik: ¿Nu aints nekasash pengker puja? tusam nekaata. Tura nu nekaam, Cristonu ainaun yain ati tusam inaikiata. 11 Nuna nuwarisha nekas pengker asamtai, aints mash niin pengker nintimtusartinuitai.

Tura nuwarisha tsanumchau, tura pasé aa nuna chichas nakurichu, antsu pengker aa nuna tuke mash umiu atinuitai. 12 Tura Cristonu ainau yain kichik nuwentin atinuitai. Tura ni jeen pujuinauncha, tura ni uchiri ainauncha pengker inau atinuitai. 13 Nu takatan nekas pengker takakminamtaikia, chikich aints ainausha: Nu aintska nekas pengkeraitai tiartinuitai. Cristonu ainau yain Cristo Jesúsan nekasampita tinu asa, natsaamtsuk Criston pachis chichastinuitai.

Yus iin pengker awajtamsamurin pachis timiauri

14-15 Uchiru, amin wári jiistasan wakerajme. Turayatun ju papin wi aarja ju jukim, Yuse aintsri ainau itiur pujusartinuita tusam nekaata. Yus tuke puja nuna nemarin ainau ni uchiri asar, nekas chicham aa nuna pengker nintimsar jukiar tuke inaitsuk nintimrartinuitai. 16 Yus iinka pengker awajtamsamurin mash aints ainauka nekaachminun wainiat, iin nekamtikramamiaji nuka nekas pengkeraitai. Nuka juwaitai:

Yuska aints wajas, ju nungkanam wantinturmakmiaji.

Tura nayaimpinam waketkimiayi. Yuse Wakani niincha pachis:

Nekas pengkeraitai timiayi. Yuse awemamuri niincha wainkarmiayi.

Tura niin pachisar mash nungkanam etserkarmiayi.

Tura asamtai nuna nekasaintai tinauka mash nungkanam pujuinawai.

4

Criston umirtan inaisartinun pachis etserkamu

1 Uchiru, Yuse Wakani paan etserui: Kinta amuamunam aints Criston umirinayat iwianch nuikiartamun antukar, tura anangkartin wakantrinu chichamen antukar, Criston umirtanka inaisartinuitai. 2 Nu anangkartin ainauka aints ni uwejen jiru tsuwerjai sukuamsha nekapinachua nunisarang ni tunaarinka pengké nekaprachartinuitai. Tura asar tuke aints ainaun anangkawartas wait chichaman etserkartinuitai. 3-4 Nuka nangkamiar chichainak: Nuwa nuwatkatnuka paseetai, tura Yus yutancha mash najamu waininayat, tura Cristonu ainautikia nekas chichaman nekau asar, yutaka pachitsuk yuwamnawaitji tusar nekainayat nu yutaka yuwashtinuitai tinawai. Antsu Yus yutancha mash najanamu asamtai, Cristonu ainautikia nakitajai tutsuk nekas chicham paan nekau asar, Yus maaketai tusar mash yuwamnawaitji. 5 Yus nunaka: Pengkeraitai tinu asamtai, iisha Yus sear pachitsuk yuwamnawaitji.✡

Cristo inatiri ainau pachisar etserkamu

6 Uchiru, wi taja nuka Cristonu ainau nuiniakmeka, Jesucristo pengker inatiri atatme. Tura Yuse chichame nekasampita tusam, pengker nuikiartuktinka mash jukin asam, nu nintimsam kakaram wajastatme.

7 Antsu yaanchuik juuntan aujmatinauka antukaip. Tura nintimtsuk chichainauka antukaip. Antsu Yuse wakeramuri umirkataj tusam kakaram wajasta. 8 Iinu namangke kakaram awajsatnuka jumchik pengkeraitai. Antsu Yuse wakeramuri umirkatnuka nuna nangkamasang pengkeraitai. Nu umirkurkia ju nungkanmaka pengker pujustinuitji. Nunia jakarsha tuke Yusnum iwiaaku pujustinuitji. 9 Ju chichamka nekas asamtai, aints ainauka mash nekasaintai tiartinuitai. 10 Yus tuke iwiaaku puja nuka iin Uwemtikramratin asa, aints ainautin mash uwemtikramratnuitji. Tura asa nu chichamka nekasampita tinu asar, katsekraminamtaisha waitnasar kakaram takakmaji.

11 Wi taja nuna mash umikiarat tusam chicharkarta. Tura Cristonu ainauka mash nuiniarta tajame. 12 Ame pengker pujakminkia: Auka uchitai turamiarchatnuitai. Tura ame pengker chichaakum, tura pengker pujusam Yuse anengkratairingkia tu awai tusam, chikich ainausha nuiniarta. Nunia Yus nekasampita tusam tunaarinchau pujusam, Cristonu ainau wiya nunisarang pujusarti tusam nuiniarta tajame. 13 Uchiru wi jeatsaing, aints iruntramunam Cristonu ainauka nuiniartasam tura kakamtikratasam Yuse chichame aujsata tajame. 14 Cristo nemarnu wainin ainau ninu uwejejai muukmin achirmakar, Yuse kakarmari jukit turamiaru asaramtai, kakaram wajasam Yuse takatringkia inaisaip.

15 Tura aints ainau mash ame pengker turamun nekaawarat tusam, wi tajame nuka tuke nintimjai nintimsam turata. 16 Ame tenapkesam: Wisha tu pujajai tu nintimram, Yuse chichamengka tuke mash nuiniarta. Nu turakmeka amesha uwemratnuitme. Turakmin ami chichamin antinausha uwemrartinuitai.

5

¿Cristonu ainauti itiur pujustinuitji?

1 Uchiru, juuntach ainau jiyakaip. Antsu ami aparmijai chichaame nunismek chichasta. Tura yachim ainau pengker awajme nunismek natsa ainausha pengker awajsata. 2 Nuwa juuntach ainausha ami nukurmea nunismek pengker awajsata. Tura nawan ainausha umaimia nunismek tunauka nintimtutsuk pengker awajsata.

3 Waje ainau ni yaingmintri atsau asamtai, ame yaingta. 4 Antsu waje nawantrintin tura uchirtin pujakka, tura tirangkisha pujakka, ni weari asar niin wainkartinuitai. Nuka ni aneenak tsakatmarmau asar, ni aparincha, tura ni nukurincha wainkartinuitai. Yuscha nunaka wakerau asa, nekas pengkeraitai tawai. 5 Tura waje nekas ningki pujakka: Yus wína yainkati tusa, tuke inaitsuk tsawaisha kashisha nintimui, tura tuke inaitsuk Yusen seak pujawai. 6 Antsu waje tuke ni wakeramurin nintimias pujakka, iwiaaku pujayat jakawa nunisang pujawai.

7-8 Cristonu ainau ni wearin wait anentinachuka, tura ni weari waje ainaun nintimtinachuka Yusen nekasar umirinatsui. Nu aintska nekasar Yuse uchiri ainayat, Criston umirchawa nuna nangkamasarang pasé pujuinawai. Ju chichamnaka Cristonu ainau antukarti tusam etserkata. Turakmin Cristonu ainau ju chichaman miatrusarang umirinamtai, chikich ainau Yuse nemarin pasé pujuinawai tichartinuitai.

9 Nuwa nekas juuntach kichik aishrintin wajema pujamtaikia, Cristonu ainau nu wajenka wait anentrartinuitai. 10 Aints mash nu waje turamurin nekaawar: Nusha pengkeraitai tiartinuitai. Ni uchirin tsakatmaramtaikia, tura irau ainauncha pengker yuramtaikia, tura Cristonu ainauncha yaingkiamtaikia, tura wait wajainauncha wait anentramtaikia, tura pengker aa nuna mash takakmasamtaikia, nu wajenka Cristonu ainauka wait anentrartinuitai.

11 Antsu nuwa nawan aintsun yamai ninumkayat wajemamtaikia, Cristonu ainausha chikich waje juunchin wait anentinak yaina nuniska yaingkiarchatnuitai. Antsu nu nuwa wajemayat, ni wakeramurin nintimias pujau asa, Cristonka nintimtsuk, aintsun ataksha ninumkataj tu nintimias pujawai. 12 Nuka Cristonuitjai tayat, Criston nintimtsuk pujamtaikia, aints ainausha nuna nekaawar, nuka tunaawitai tiartinuitai. 13 Nu nuwa ainauka takatan nakiminak, chikich chikich jeanam wayaawar, nangkamiar aujmakratu pujuinawai. Chikich aints chichaamtai, ningkikia tichamin ainayat nangkamiar chichau ainawai. 14 Tura asamtai nunasha tajame: Nawan wajema pujakka, ataksha aintsnaka ninumkati. Tura uchincha jurerti. Tura ni jeencha tenap wainkati tajame. Nuwa tu pujamtaikia Criston nakitin ainausha: Nu nuwaka paseetai tichartinuitai. 15 Chikich nawan wajema pujuinauka menakar, Criston umirtan inaisar, iwianchi apurin Satanásan nemarsarmiayi.

16 Nuwa Cristonu asa, ni jeen wajen pujas pujauka chikich Cristonu ainaun: Ju wajeka atumsha yaingtaram tutsuk ningki yaingtinuitai. Antsu waje pengké ningki pujamtaikia, yaingmintri atsau asamtai, Cristonu ainau mash nu wajenka wait anentrartinuitai.

17-18 Uchiru, Yuse chichamesha tu aarmawaitai: “Waaka trigo neren pakartas nájamtaikia, trigo pachitsuk yuwati tusaram jangkengka jingkiatawairap.”✡ Chikich chichamsha tu aarmawaitai: “Aints takakmak pujamtaikia akiktinuitai.” Tu aarmau asamtai, Cristonu ainau wainin Yuse takatrin pengker takakminak, tura pengker nuikiartinamtaikia, tura Yuse chichamen kashincha kashincha etserinamtaikia, nekas pengker umirkartinuitai. Tura Cristonu ainau ni yuumamurincha susartinuitai.✡

19 Aints ningki chichaak: Cristonu ainau wainin tunau takasi tamatikia nuka antukaip. Antsu jimiarchiksha, tura kampatmaksha tsanumtsuk nuna tinamtaikia, nu chichamka antukta.

20 Cristonu ainau tuke tunau turukiar weenamtaikia, ame Cristonu ainau mash iruntramunam ni tunaarin nekaawarti tusam chicharkata. Turakmin chikich ainau nuna antukar: Wína tunauruncha turutiarai tusar shamkar inaisartinuitai.

21 Ii Apaachiri Yus, tura ii Apuri Jesucristosha, tura Yuse awemamuri ainau Yus: Winia inatir ataram tusa inaikiamia nusha ii tunaarincha mash metek nekartaminaji. Tura asaramtai nunasha tajame: Cristonu ainau wainin tunau takauka nekas aminu amikrum wainiatmek chicharkata. Aints ainau mash metek jiista, tura metek chicharkata. 22 Ameka Cristonu ainau wainin inaikiatasam wakerakmesha wárikia inaikaip. Tura ame inaikiamaitiat, nuka tunau turamtaikia, ame ni tunauringkia jurumaktiatme. Antsu pasé aa nuna turinamunmaka pengké pachinkaip.

23 Wakemin tuke najaimin asam, yumikia umuraip. Antsu vinosha jumchiksha umurta.

24 Ju chichamsha nintimrata: Chikich aints ni wait wajaktintri jeachu wainiatrik ni tunaurin paan nekaatnuitji. Tura chikich aintsu tunaurinka yamaikia paanka nekaashtinuitji, antsu ukunam paan nekaatnuitji. 25 Tura aintsu pengker takatrisha nunisrik paan wainkatnuitji. Antsu yamaikia paanka nekachiatrik ukunam paan nekaatnuitji.

6

1 Inati ainautiram, chikich aints ainau Yusen pachisar, tura Yuse chichame ii nuikiartaji nuna pachisar pasé chichasarai tusaram, atumin inatminka pengker umirkataram. 2 Inamnujai mai metek Cristonu asar, inati ni inamurincha nakitrachartinuitai. Antsu ni inamurisha Yuse aneamuri tura Cristo nemarin asamtai, chikich inati ni apurin umirina nuna nangkamasarang pengker umirkartinuitai.

Kuik wakeruktinun pachis etserkamu

Ju chichamka nuiniarta. Tura umirkataram tusam etserkata. 3 Aints ii Apuri Jesucristo chichamen nekas aa nuna nuikiartachuka, tura Yus pengker umirkatnun nuikiartachuka, antsu niish wait chichaman nuikiartak pujauka 4 nekachiat nangkami: Wikia miajuitjai tawai. Nuka nangkami chichaman chichaa chichaaka jiyanitnasha, tura kajernaitancha, tura katseknaitancha tura pengker nintimtunitsuk pujustinasha wakerawai. 5 Nu aints ainau tunau tuke nintiminau asar nekas chichamnaka pachinatsui. Tura asar jiyanitan tuke wakerinawai. Tura kuikian nukap jukin Yusnaka pengker awajsachainjash tu nintiminawai. 6 Iikia Yus umirkurkia, tura tunau takatsuk pujakrikia, warinchuwach tura kuikiasha nukap wakerutsuk pujakrikia, nekasar maaketai titinuitji. 7 Iikia warinchusha takutsuk akiinamiaji. Tura jakarsha nunisrik warinchusha kichkisha jukishtinuitji.✡ 8 Tura asar ii yutairi amatisha, tura ii entsatiri amatisha, maaketai tusar pengker nintimsar pujustinuitji. 9 Antsu kuikiartin wajastaj tu nintiminauka kuikian timiá wakerinau asar tunau wajainawai. Tura asaramtai kuikian nukap achikiartas wakerin ainaunka kuntin ejatkanam napinawa nunisang iwianch nu aintsnaka achiawai. Tura jakatniunam nunia wait wajaktinnum akupawai. 10 Kuikian nukap aneenauka tunau tuke turatnun nangkaminawai. Tura asaramtai chikich aints kuikian aneenau asar, Criston nekasampita tinachu asar, nukap wait wajakarmiayi.✡

Cristo umirkum kakaram wajasta timiauri

11 Uchiru, ameka Yusnau asam, kuikiaka nintimtsuk asata. Antsu tunauka nintimtsuk Yus pengker awajsata. Tura Cristo nekasampita tusam chikich ainausha aneeta. Tura jaimiasam: Wikia miajuitjai tumamtsuk asata. 12 Antsu Cristo pengker umirkum kakaram wajasta. Nu turakmeka pujut nangkankashtin jukitnuitme. Yuska nu jukita tusa aminka eatmakmiayi. Tura asamtai aints untsuri antinamunam ameka Cristo nekasampita tinuyame. 13-14 Ataksha tajame: Ii Apuri taatsaing, wi taja nuka kajinmatsuk tura yapaijtsuk umikta. Nu turakmeka natsaamtsuk pujustinuitme. Yus iwiaaku ainautin mash pujutan sukartin asa amincha waitmawai. Tura Poncio Pilato Criston iniam, Ni shamtsuk nekas chichaman etserkamia nuka amincha waitmawai.✡

15 Ni kintari jeamtai, Yus ni Uchirin nayaimpinmaya akupkatnuitai. Ningki timiá pengker asa, junia apu ainau Apurintai. Tura junia juun ainau nangkamasang juuntaitai. 16 Ni tuke pujuu asa pengké jakashtinuitai. Tura tuke paaniunam pujuwitai. Tura asamtai aints kichkisha ningkikia nuningkia jeacharminuitai. Aints kichkisha Yusnaka pengké wainkacharmiayi, tura pengké wainkachartinuitai. Tura asamtai Yus timiá kakaram asa, aints ainaun tuke inartinuitai. Nekasaintai.

17 Uchiru, kuikiartin ainau ujakta: Atumka jampesrum kuikiartinuitjai tiirap tita. Kuik wári mengkakatin asamtai, kuikiarka nukap pujawai, tuuka nintimtsuk pujustaram tusam, antsu Yusek nintimrataram tita. Yuska tuke iwiaaku pujuu asa, ii yuumamurincha tuke mash sukartin asamtai, iisha pengker nintimsar yuumatsuk pujustinuitji. 18 Kuikiartin ainausha ujakta: Chikich ainau wait anentakrum pengker aa nuka mash turataram. Turaram chikich aints yuuminak pujuinausha nukap susataj tusaram, pengker nintimsaram yainiktaram. Nuna turinaunaka Yuska pengker awajsatnuitai tita. 19 Kuikiartin nuna turinauka nukap arusar Cristonam jear, chikich ainaun susarmia nuna nangkamasarang nisha warasartinuitai. Tura pujut nangkankashtinun Cristo susatnua nuna jukiartinuitai.

Inangnamu Timoteon chichaman akatramuri

20 Uchiru Timoteowa, Yuse chichame etserkata timiaja nuka aints ainamunam tenapkesam etserkata. Antsu chikich chichaman etserina nuka, tura ju nungkanmaya pachisar aujmatina nuka antukaip. Tura nangkamiar: Wisha nekajai tinauka nuna chichamengka antukaip. 21 Tura chikich aints tu nintimsar pujuinauka Cristo umirtanka inaisarmiayi.

Ii Apuri amin yainmakti. Maaketai.

✡ 1:2 (Hech. 16.1-3)

✡ 1:14 (Hech. 8.1-4;9.1-6)

✡ 1:20 (2.Tim. 4.14)

✡ 2:4 (Eze. 33.11)

✡ 2:6 (Gál. 1.4; Tito 2.14)

✡ 2:7 (2.Tim. 1.11)

✡ 2:9 (1.Ped. 3.3)

✡ 2:13 (Gén. 2.7,21-22)

✡ 2:14 (Gén. 3.1-6)

✡ 3:7 (Tito 1.6-9)

✡ 4:5 (Gén. 1.9-25)

✡ 5:17-18 (Deut. 25.4)

✡ 5:17-18 (Mat 10.10; Luc. 10.7; 1.Cor. 9.14)

✡ 6:7 (Sal. 49.17)

✡ 6:10 (Hebr. 13.5)

✡ 6:13-14 (Juan 18.37)

2 Timoteo

1

2

3

4

Pablo Timoteon Papin Ataksha Akuptukmauri

1

Chicham aatramuri

1-2 Aneetiru uchiru Timoteowa: Wiitjai Pabloitjai. Yus wakerau asamtai Jesucristo akupkamuitjai. Cristo Jesúsjai tsaningkiaru ainaun mash pujut nangkankashtinun susatatjai Yus tinu asa, nu etserkata tusa akuptukuitai. Ii Apaachiri Yus, tura ii Apuri Jesucristo amincha yainmakarti, tura wait anentramrarti, tura angkan pengker pujustinasha amincha suramsarti tusan, amin aatkun pujajai.✡

Cristo pachisar chichastinka natsaaraip

3 Uchiru, wikia tsawaisha kashisha tuke: Yus amin yainmakti tusan, amin pachisan maaketai tajai. Yaanchuik wína wear Yusen umirin armia nunisnak wisha tunaanaka nintimtsuk Yusen umirkun pujajai. 4 Uchiru, wi kanaamtai ame eantramiamena nuna tuke nintimsan pujajai. Tura asan ataksha wararnaisami tusan amin jiistasan wakerajme. Tura amin wainkanka nekasan warastatjai. 5 Ameka Cristo nekasampita timiame nunaka kajinmatsjai. Ami nukuchrum Loida tura ami nukuram Eunicesha yaanchuik Yusen nekasampita tinu armiayi. Tura amesha nunismek tu pujame tusan nekajme.✡

6 Tura asan tajame: Wi muukmin uwejrujai achikian Yusen seamtai, Yus ni kakarmarin amin suramsamia nujai ataksha Yuse takatringkia kakaram takakmasta. 7 Yus shamamunka suramsachmiaji, antsu ni kakarmarin, tura ni anengkratairincha, tura nekas paan nintimratnuncha iin suramsamiaji.

8 Ii Apuri Cristo pachisar chichastincha natsaaraip. Tura wikia Cristo chichame etserin asan, kársernum pujamtaisha natsantruraip. Tura amesha Cristonam uwemratin chicham etserin asam, wait wajaktincha shamkaip. Ame wait wajakmincha Yus ni kakarmarincha suramsatnuitai. 9 Yuska iincha uwemtikramramiaji. Tura wína takatur takakmastaram tusa, pengker takakmakur pujatsrining iincha untsurmakmiaji. Tura Cristo Jesús yaanchuik aints ainaun najanchayat, iin anenmau asa, ni aintsritin uwemtikramratas wakerutmakmiaji. 10 Tura Yuska yamai iin uwemtikramratnun Jesucriston akupturmaku asa, ni anengkratairin nekamtikramamiaji. Ni Uchiri jakamunmaya inankin asa jatancha nepetkamiayi. Nunia tuke wijai pujustaram tusa, pujut nangkankashtinun ninu ainautinka suramsamiaji. Nu nekaataram tusa, Cristonam uwemratin chichaman iinka nekamtikramamiaji.

11 Nu chichamka etserin ata tusa Yus winaka inaitukmiayi. Tura judíochu ainamunam wína chichamur nuiniarta tusa akuptukmiayi.✡ 12 Ju takatan takakmau asan, wikia waitnajai, antsu pengké natsaamatsjai. Cristo yaachita tusan nekau asan, tura niincha umiru asan, wikia nunaka nekajai. Nungka amukatin kinta jeatsaing, Cristo timiá kakaram asa, wína takatan surusmia nunaka tuke mash pengker waitruktinuitai.

13 Wi pengker nuikiartamu antuku asam, nuka kajinmatsuk metek nuikiartukta. Ameka Cristo Jesúsnau asam, ni nekasampita tusam chikich ainausha aneeta. 14 Yus ni nuikiartutirin amin suramsau asamtai, Yuse Wakani iin pujurtamji nuna kakarmarijai aints ainau pengker nuiniarta tajame.

15 Uchiru, Asia nungkanmaya ainau winaka mash ukurkiari. Figelosha, tura Hermógenescha wina ukurkiari. Amesha nusha nekaamame. 16-17 Wikia kársernum pujai, Onesíforo juni Romanam taa, natsantrutsuk ningki eatkinij wajau asa, winaka waittsuka inaituschamiayi. Tura wína waitkau asamtai, nintirun nukap waramtikrusmiayi. Tura asamtai Onesíforo wearinka Yus wait anentrati tajai. 18 Iikia Efesonam pujarin, nusha iin nukap yainmakmiaji. Amesha nuka nekame. Tura nungka amukatin kinta jeamtai, ii Apuri niincha wait anentrati tajai.

2

Jesucristo inatiri pachis timiauri

1 Uchiru, Cristo Jesúsnau asam, ni kakarmarijai kakaram wajasta. 2 Yuse aintsri iruntramunam wisha amin nuiniarmiajme nu chichaman pengker umirin ainauka nuiniarta. Nu turakmin nisha nunisarang chikich ainauncha nuiniararti tusam turata.

3 Amesha Jesucristo pengker umirkau asam, péngke suntara nunismek wait wajaktinka shamkaip. 4 Suntar mesetnum weenak, ni apurin miatrusarang umirin asar, ni wearinka jiitsuk, tura ni wakeramurincha najantsuk pujuinawai. Iisha nunisrik ii wakeramuringkia najantsuk, ii Apuri Cristok umirkatnuitji. 5 Tura nakurakur nekapnaiyamu nintimrata. Nekapnaiyakrum pujakrumka, tu nakurustaram tinamaitiat, aints miatrusang umitsuk pujamtaikia, chikich aints ainausha niincha: Pengker nakurusume tichartinuitai. Iincha nunisang Yus umirtsuk pujakrinkia, Yuska: Pengker umirtukume turamchatnuitji. 6 Tura aints ni ajarin takakmak pujauka juuktin kinta jeamtai, ni ajarinianka pachitsuk yuwatnuitai. 7 Wi taja nuka nintimrata. Tura ii Apuri nuna taku tawai tusa aminka mash nekamtikramatatui.

8 Uchiru, Jesucristo jakamunmaya nantakmiauri nintimrata. Ni apu Davidta weari asa, Cristoka juun apu atinuitai. Yusnum uwemratin chichaman wi etserja nuka nuwaitai. 9 Nu chichaman etseru asan, jirujai jingkiamu mangkartinua nunisnak kársernum waitnajai. Antsu Yuse chichamenka pengké jingkiachartinuitai. 10 Tura asamtai Cristo Jesúsnau ainau tuke uwemrarti tusan, tura pujut nangkankashtinun jukiarti tusan, wait wajaktinnum pujayatun tsantran pujajai.

11 Ju tamauka nekasaintai:

Cristonu ainautikia waitnasar jakarsha Nijai tuke pujustinuitji.

12 Cristonu asar waitnasar pujakrisha, Nijai tsaniasar aints ainausha inartinuitji.

Antsu Criston natsantamka, Niisha nunisang natsantramratnuitji.✡

13 Iisha Criston nekasampita tutsuk pujakrinkia, Niisha ni tímia nunaka tuke umiktin asa ni chichamenka tuke umiktinuitai.

Yuse chichamen pengker takainaun pachis etserkamu

14 Uchiru, wi taja nuka chikich aints ainausha nintimtikrarta. Turakum ii Apuri Cristo wakeramuri etserkata. Nangkamiar aujmatnainak pujuinauka: Nunaka inaisarti tusam, ii Apuri wainmaunum chicharkata. Aujmakratinak pujuina nuka pengké kichkisha yaingkratinatsui. Antsu nuna antinauka paseminawai. 15 Pengker aa nuka kakaram takasta. Nu takaakminka Yuska amincha: Pengker takakmasume turamtatui. Tura nekas chicham nuiniakum tupnik nuiniarta. Turakmeka natsaarchatnuitme. 16 Antsu ju nungkanmaya ainau nangkamiar chichainamunmaka nuningkia pachinkaip. Tu chichainauka nukap tunaun nintimsar pujuinawai. 17 Tura nuna chichamengka aintsu namangke kaurua nunisang tsuwarchamin ayi. Tura Himeneo tura Filetosha tu pujuinawai. 18 Nuka nekas chichamnaka inaisar nekaschau aa nuna chichainak, Cristo nemarin jakaru ainauka yanchuk nantakiaru asaramtai, atumka nantakchatnuitrume tusar Cristonu ainaun anangkinawai. 19 Antsu Yuse chichamengka yapajiachminuitai. Nu chichamka tu aarmawaitai: “Ii Apuri Cristo ni aintsrinka yaachita tusa mash nekawai.” Tura chikitcha tu aarmawaitai: “Wisha Cristonuitjai tina nuka ni tunaarincha mash inaisartinuitai.”✡

20 Kuikiartinu jeenkia pining kuri najanamu tura kuik najanamusha irunui. Tura nunaka kuikiartin ainau nuke takainawai. Tura numi najanamusha, tura nuwe najanamusha pining irunui. Antsu mianchau ainau nunaka pachitsuk takainawai. 21 Aints ni tunaarinka mash inais, nekas pengker pujakka, pining kuri najanamua nunisketai. Jeentin pining kuri najanamunka pengker wainui. Yuscha nunisang ni aintsri ainautinka: Wína inatir ataram tusa, tura wína takatur pengker takakmastaram tusa ju nungkanam pujsamuitji.✡

22 Uchiru, natsa tunau wakerutan nintimina nunismeka nintimraip. Antsu nekas pengker aa nuke nintimrata. Tura Cristo nekasampita tusam chikich ainau aneeta. Tura pengker nintimsam angkan pujusta. Tura Cristonu ainau tunauka nintimtsuk Yusen seaina nujai iruntrata. 23 Aints nangkamiar aujmatnainamtaisha, tura netse chichainamtaisha nuni pachinkaip. Nuka jiyanitnasha nintimtikinawai. 24 Ii Apuri inatiri ainautikia chikich ainaujai jiyanitsuk pujustinuitji, antsu aints ainaun mash pengker awajsatnuitji. Tura aints ainaun pengker nuiniartinuitji. Tura jaimiasar pujustinuitji. 25 Tura pengker nintintin asar, Yusen nakitin ainausha: Antuktaram tusar ujaktinuitji. Tura ni nintimaurincha yapajiawar nekas chichaman nekaawarti tusar nakastinuitji. 26 Nu turakrinkia Yusen nakitin ainausha shintawa nunisarang: Wikia Satanása inatirinjai tusar, paan nintimrar kuntin ejatkanmaya jiinua nunisarang Satanása wakeramurinka inaisar uwemrartin ainawai.✡

3

Nungka amukatin jeamtai ¿aints ainausha itiur pujusartinuita?

1 Uchiru, nusha nekaata: Nungka amukatin kinta jeatsaing, wait wajaktin nukap atinuitai. 2 Aints ainau niinunak nukap nintimrartinuitai. Tura kuikian nukap wakerinak, Yusnasha pachisar pasé chichasartinuitai, tura aparincha, tura nukurincha umirtsuk pujusar, maaketai tutsuk Yusnaka nakitrartinuitai. 3 Tura chikich ainauncha wait anenchau artinuitai. Tura tsanumin artinuitai. Tura ni namangke wakeramurin nepetchau artinuitai. Tura kajeu artinuitai, tura pengker aa nunaka nakitrartinuitai. 4 Tura amikrincha anangkawartinuitai. Tura arantutsuk tunaun turuwartinuitai. Tura ningki nintimtumasar: Shiirmapitja tumamin artinuitai. Tura Yuse wakeramurinka najantsuk ni wakeramurinak najanawartinuitai. 5 Nuka nangkamiar Yusnawaitjai tinayat, Yuse kakarmaringkia atsawai tiartinuitai.✡

Uchiru, nu aints ainaujaingkia pengké pachinkaip. 6 Nu aints ainauka chikich chikich jeanam pachitsuk wayaawar, nuwawach nintinchaun juun tunaarinnun jiisar, pengker chichainayat anangkinak ni wakeramurin tuke najanawarti tusar nintimtikinawai. 7 Tura nu nuwa ainauka nu aintsu chichamen tuke anturkariat, chicham nekas aa nunaka nekaawartatkamawar yuumatinawai. 8-9 Yaanchuik wishin Janes naartin, tura kitcha Jambres naartin, nekas chichamnaka nakitinak Moisésan pachisar: Nangkami tawai tiarmiayi. Tura ni anangmamurincha aints ainausha mash nekaawarmiayi. Nu wishin jimiar yaanchuik turinamurin nekaawarmia nunisarang yamaiya aintcha nintinchau turinamurincha mash paan nekaawartinuitai. Nu aints ainauka nekas chichamnaka nakitinawai. Tura wikia nuikiartinuitjai tinayat, nekaschau aa nuna nuikiartinawai. Tura Yusen nekasampita tichau asaramtai, nu aints ainaunka Yuska nakitawai.

Inangnamu Pablo Timoteon akatramuri

10-11 Antsu ameka Uchiru, wi nuikiartamur antukam umirnuyame. Tura wi pengker pujamursha waitkam nunismek turinuyame. Tura wi nintimaur nekauyame. Tura Yus umirkamursha nunismek amesha umirnuyame. Tura Yusen nakitin ainaun wi tsantramiaja nunismek amesha tsantramiame. Tura wi aints ainaun aneenuyaja nunismek amesha aneenuyame. Tura wi wait wajamurun pachichuyaja nunismek amesha pachichuyame. Tura Antioquía yaktanam, tura Iconio yaktanmasha, tura Listra yaktanmasha wína mantuwartas papeetinamtai, wi wait wajakmaurusha nekaamiame. Antsu Yus winaka nuni uwemtikrurmiayi.✡ 12 Aints Cristo Jesúsnau asar, pengké tunaarinchau pujusmi tusar wakerinamtaisha, Cristo nakitin ainauka tuke nakitrartinuitai. 13 Tura tunau ainausha, tura anangkartin ainausha, niisha anangkamu asar, chikich aints ainauncha nuna nangkamasarang tunaun turukiar weartinuitai.

14 Antsu ameka nuimiarmiame nu nekasampita tusam, nuka tuke inaitsuk umirkata. Amincha nuitamrarmia nuka waitrichu ainawai tusam nekame. 15 Ameka uchiwach asamek, Yuse chichame nekas pengker aa nu antuku asam nekauyame. Tura Cristo Jesús nekasampita takurningkia, iin uwemtikramratnuitji tusam nusha nekauyame. 16 Yus ni aintsri ainaunka ni chichamen aamtikramiayi. Tura asamtai Yuse chichame nekas pengkeraitai. Yus ni chichamen aints ainautinka nuitamratas, ni tunaarin inaisarti tusa, tura ni chichamen umirtukarti tusa, tura tunaarinchau pujusarti tusa aamtikramramiaji. 17 Tura Yus ni aintsri ainautin mash aarmawa nunisrumek umirtuktaram tusa, tura pengker aa nuka mash turataram tusa, ni chichamenka aamtikramramiaji.

4

1 Ii Apaachiri Yus tura ii Apuri Cristo Jesús iinka waitmaji. Nuka iwiaaku ainau, tura jakaru ainau tunau turamurincha jiistas winitnuitai. Tura asamtai ju chichamnasha akatjame: 2 Aints Yuse chichamen antutan wakerinamtaisha, tura antutan nakitinamtaisha nunismek tuke ukutsuk ujakta. Atumi tunauri ukuktaram tusam tura: Pengker aa nu turataram tusam, aints ainau nuiniarta. Antutan nakitinau wainiatmek, kajertsuk pengker nintimsam tuke Yuse chichame nuiniarta tajame. 3 Kinta jeamtai aints ainau pengker nuikiartamun antutan nakitrartinuitai. Antsu niish niish nuikiartiniun untsuri ni wakeramurinak nuikiarturat tusar eakartinuitai. 4 Tura nekas chicham aa nunaka tuntupeawar ukukiar, yaanchuik juunta aujmattairin antutan wakerukartinuitai. 5 Antsu ameka nu wainkam nintimrata. Tura waitnamurmesha jaimiasam nepetkata. Tura uwemratin chicham tuke etserkata. Tura ami takatrumsha mash pengker umista tajame.

6 Uchiru, wi jakatin kintar jeatak wajasi. Turamtai Cristo chichamen pachisar winaka mantuwartatui. 7 Wikia iwianchin nepetkau asan, tura Yuse wakeramurin miatrusnak mash umiku asan, Criston nekasampita tutanka inaisachmajai. 8 Turamtai ii Apuri nekas pengker asa, aints ainauti takatrin jiirmastas winitata nuka: Ameka nekas pengker aa nu takakmasume tusa, tsengkruti nekas pengker aa nunaka winasha surustinuitai. Aya winakeka suruschatnuitai, antsu chikich aints ainausha Criston aneenak: Wári tarata tinaunaka nunasha mash susartinuitai.

Chikich aints ainaun pachis chicham akuptukmauri

9 Uchiru, wári winimnawaitkumka wári jiirita. 10 Demas ju nungkanmaya aa nuna timiá wakerau asa, winaka japrua ukurki, Tesalónica yaktanam weyi. Tura Crescentesha Galacia nungkanam weyi. Tura Titosha Dalmacia nungkanam weyi.✡ 11 Lucasak nuke juwak wijai pujawai. Marcos eakam wína takatru yainkatin ayatrukta.✡ 12 Tíquiconka Efeso yaktanam akupkamjai.✡ 13 Ame winakum wína entsatir nuparam aa nuka, tura papi ainausha, tura nuwapen wi aarmiaja nuka Troas yaktanam Carpo jeen ukukmiaja nu takurtukta.✡

14 Alejandro, jiru takakminua nuka, wína pachitas nukap pasé chichartukmiayi. Tura asamtai ii Apuri ni turamurinka yapaijkiatnuitai.✡ 15 Ii chichamen arantak nakitau asamtai, amincha pachitmas pasé chichartukai tusam wainkata.

16 Apu ainamunam chicharmamsatasan nu nangkamtaik wiki wajakmiajai. Tura aints kichkisha: Wisha amin chicharsatjame tusarka wajakcharmiayi, antsu mash winaka ukurkiarmiayi. Tura wainiatun Yus nu aintsnaka yapaijtsuk asati tusan wakerjai. 17 Tura wainiat ii Apuri Cristo wína yainkamiayi. Tura asa ni kakarmarin nintirun engketruamiayi. Tura asamtai judíochu ainausha mash Cristonam uwemratin chichaman antukarti tusan ujakarmiajai. Nunia Yuska juun apu winaka juun yawaanum akupkashti tusa surimrukmiayi. 18 Yamaisha nunisang wína pasé awajtusartas wakerinau wainiat, Yuska winaka uwemtikrurtatui. Tura iin inatmartin asa, nayaimpinam juruktatui. Aints ainau tuke mash Yusen: Ameketme juuntam tiarti. Tu ati.

Yus atumin yainmakarti timiauri

19 Prisca tura Aquila tura Onesíforo weari ainausha mash chichasam: Pablo atumin chichaman akupturmarme tusam ujakta.✡ 20 Erasto Corinto yaktanam juwakmiayi. Tura Trófimo Mileto yaktanam sungkurmak tepaun ukukmiajai.✡ 21 Ame winimnawaitkumka yumchaka jeatsaing winita. Eubulo, tura Pudentesha, tura Linosha, tura Claudiasha, tura Cristonu ainausha mash amin chichaman akupturminawai.

22 Uchiru, iinu Apuri Jesucristo amijai pujusti. Tura Yus atumin tuke mash yainmakarti. Maaketai.

✡ 1:1-2 (Hech. 16.1; 1.Tim. 1.2)

✡ 1:5 (Hech. 16.1-2)

✡ 1:11 (1.Tim. 2.7)

✡ 2:12 (Mat. 10.32-33; Luc. 12.9)

✡ 2:19 (Núm. 16.5; Juan 10.14; 1.Cor. 8.3)

✡ 2:21 (Jer. 18.1-6)

✡ 2:26 (Eze. 33.9)

✡ 3:5 (2.Ped. 3.3; Jud. 18)

✡ 3:10-11 (Hech. 13.14-52;14.1-23)

✡ 4:10 (2.Cor. 8.23; Gál. 2.3; Tito 1.4)

✡ 4:11 (Hech. 12.25; 13.13;15.37-39; Filem. 24)

✡ 4:12 (Efes. 6.21; Col. 4.7-8)

✡ 4:13 (Hech. 20.6)

✡ 4:14 (Rom. 2.5-6; 1.Tim. 1.20)

✡ 4:19 (2.Tim. 1.16-17)

✡ 4:20 (Hech. 21.29; Rom. 16.23)

Tito

1

2

3

Pablo Titon Papin Akuptukmauri

1

Chicham aatramuri

1 Wiitjai Pabloitjai. Yuse inatirinjai. Jesucristo wína chichartak: Wína chichamur etserkata tusa akuptukmiayi. Yus eakmau ainau nekasampita tiarat tusa, tura nekas chicham aa nunaka nekaawarat tusa, Yuska winaka akuptukmiayi. 2 Yusnau ainau pujut nangkankashtinun jukiarat tusa, Yuska pengké waitrichu asa, yaanchuik aintsnaka najantsuk nunaka timiayi. 3 Tura yamai ni chichame nekaatin kinta jeau asamtai, Yuska iin Uwemtikramratin aa nu: Ju chicham etserkata tusa akuptuk, ni chichamen iinka nekamtikramamiaji. 4 Uchirua Titoa amin aatkun pujajme. Wi taja nuka amesha nunismek nekasampita tau asakmin, wi yajutmarchayatnak: Ameka wína uchiruitme tajame. Yus ii Apaachiri, tura Jesucristo iin Uwemtikramratin aa nu amincha yainmakti. Tura pengker nintimsar angkan pujustinasha suramsati tusan aminka aatjame.✡

Tito takatri pachis etserkamuri

5 Wikia Yuse umirin ainau itiur pengkersha pujusarting tusan, ame nu chichamsha tenapkesam etserkata tusan, aminka Cretanam ukukmiajme, tura Cristonu ainau wainin chikich chikich yaktanmasha inaikiata tusan ukukmiajme. 6 Tura Cristonu ainau wainunka pachisar chikich ainau: Pengke aintsuitai tiartinuitai. Tura kichik nuwentin artinuitai. Ni uchirisha Cristonu asar tunaanaka takachu, chichamnasha pengker umiu artinuitai. 7 Cristonu ainau wainin ainauka Yuse aintsrin wainkarti tusar inaikiamu ainawai. Tura asar ni wakeramurin najantsuk, tura katsuram nintimtsuk, wári kajechu nunia nampechu nunia maanichu artinuitai. Tura kuikiancha itiur nukapsha achiktajak tuuka nintimtsuk pujusartinuitai. 8 Tura aints irastas winamtaisha, pengker nintimtusar: Juni wayaata tiartinuitai. Tura pengker aa nunaka mash wakerin artinuitai. Tura pengke nintintin asar, Yusnaka pengker awajsartinuitai, tura ni wakeramurinka nepetkartinuitai. 9 Tura nekas chichaman nuimiarmaurinka kajinmatsuk nuiniarartinuitai. Tura chikich ainaun nekas chichaman nuininau asar, pengker nintimtikrartinuitai. Tura Yuse chichamenka nekaschawaitai tinauncha nekasampita tiarat tusar nuiniarartinuitai.✡

10 Yuse chichamen umirchauka judío aints ainamunmasha untsuri irunui. Nuka nangkamiar chichau asar aints ainaun anangkinawai. 11 Nu aints ainau chikicha jeen wayaawar, kuikian nukap achikiartas wakerinak, nu jeanam pujuinaun chichaman nekaschaun nuikiartinawai. Tura asaramtai nuka itatkataram tusam chicharkata.

12 Nunia aints ni weari ainaun pachis chichaak: “Cretanmaya ainau mash wait chichamtin irunui. Tura yukartinua nunisarang ainawai. Takakmichu ainayat tuke yuj pujuinawai,” timiayi. 13-14 Nu tamauka nekasaintai. Tura asamtai Cretanmaya ainau chicharkata: Judío ainau aujmatinamunka pachischarti. Tura nekas chichaman nakitin ainia nuna chichamenka antukcharti, antsu tuke Criston nekasampita tiarti tusam chicharkarta.

15 Pengke nintintin ainauka Yus ni nintin japiramu asar, mash aa nuna pachisar pengker nintiminawai. Antsu Yusen nekasampita tichau ainauka pasé nintintin asar, ni nintimaurisha tuke paseetai. Tura Yusen umirchau asar, pengker aa nunaka nintiminatsui. 16 Nuka nangkamiar Yusnawaitjai tinayat, pengker aa nunaka turuwartatkamawar tujintinawai. Tura tunaarintin asar, Yusnaka nakitin ainawai. Tura asar tsuutmai ainawai.

2

Pengker nuikiartamu pachis etserkamu

1 Uchiru, chicham pengker nuikiartakum amesha tuke etserkata. Antsu Yus tachamuka etserkaip. 2 Juun ainausha tu nuiniarta: Nuka nampechu tura nakurichu pengker nintintin artinuitai. Tura Yusen nekasampita tusar pengker umirin tura aneenin artinuitai. Tura itiurkachmin pujuinaksha nepetin artinuitai tusam, juun ainauka tu nuiniarta. 3 Tura nuwa juuntach ainausha ujakarta: Yus umirkuram pengker pujustaram. Tura chikich ainau tsanumrairap, tura nampekairap. Antsu chikich ainau pengker pujusarti tusaram atumsha pengker pujustaram tusam ujakarta. 4 Tura yamaram aishrintin ainauka: Aishrumsha tura uchirmesha aneetaram tusaram nuiniartaram. 5 Tura waurtsuk pengker nintimin ataram. Tura atumi jeen pujuinauka pengker wainkataram. Tura chikich ainausha wait anentrataram. Tura aishrumsha umirin ataram tusam ujakarta. Nuwa tu pujuinamtaikia, chikich aints ainausha Yuse chichamen pachisarka: Paseetai tichartinuitai.

6 Nunia natsa ainausha ujaakum: Waurtsuk pujustaram tita. 7 Uchiru, amesha pengke aints akumningkia, chikich aints irunusha ame pengker turamurmin waitmakar amin pachitmasar: Pengkerapi pujawa turamiartinuitai. Tura nuiniakum, pengker nintimsam nakurutsuk pujusam aints ainauka nuiniarta. 8 Nu turakminka atumin kajertamin ainauka: Nekas chichaman nuikiartinawai tusar, natsaarar atumin pachitmasar pasé chichamnaka chichaschartinuitai.

9 Inati ainausha ujakta: Inatmin pengker umirkataram. Tura ni wakeramuri mash umirkuram aitsuk pujustaram. 10 Tura kasamkairap. Antsu pengké kasamtsuk pujusrum inatmin miatrusrumek umirkataram tusam chicharkata. Nu turakminka chikich aints ainau nu aintsu inatiri nekas pengker pujaun wainkar: Yus iin uwemtikramratnu chichame nekas pengkerapita tiartinuitai.

11 Yus aints ainautinka wait anentramau asa, mash uwemtikramratas wakerutmaji. 12 Yuska iin wait anentramu asa, tunau aa nuka mash inaisataram tusa, tura ju nungkanam pasé aa nuka wakerutsuk asataram tusa, antsu pengker nintimsaram ju nungkanam pujusrum, paan nintimsaram tuke Yus umirkuram pujustaram tusa iinka nuitamji. 13 Ii Yusri nekas juun aa nu, tura Jesucristo iin Uwemtikramratin aa nuna tatin kintari jeati tusaram, pengker nintimsaram wara warat nakastaram. Ni wantinkatniuri nekas pengker atinuitai. 14 Cristo iin tunaanumia uwemtikramratas tura ii tunaarin mash sakturmartas: Wína aintsur ataram tusa, tura nekasrum pengker aa nuke turataram tusa ningki wakerak jarutramkamiaji.✡

15 Uchiru, wi taja nuka amesha nunismek nuiniarta. Tura Yuse kakarmarijai ju chichamka aints ainau nintimtikrarta. Tura natsaamtsuk chicharkarta. Nunia aints ainau wína pachitsar pasé chichartukarai tusam pengker pujusta.

3

Cristonu ainau umirmaurin pachis timiauri

1 Uchiru, Cristonu ainau apu chichamen umikiarti tusam nintimtikrarta: Nu umirkurmeka nekasrum pengker pujustinuitrume. Nu turakrum pengker aa nuka mash takakmastinuitrume tita. 2 Tura chikich ainaun pachisar pasé chichatsuk asarti tusam chicharkarta. Tura tsanumnaitsuk, tura kajernaitsuk, antsu mash aints ainaujai pengker nintimtunisar pujusarti tusam nintimtikrarta.

3 Iisha yaanchuikia nintinchau ayaji. Turasha Yus umirchau ayaji. Tura iwianchi inatiri asar, ii wakeramuring nuke nintimsar pujuyaji. Tura pasé takau ayaji. Tura chikich ainaujaisha suwirpiaku jiinisar pujuyaji. Tura asar tsuutnain ayaji. Tura chikich ainaujai pe kajernain ayaji. 4 Antsu Yus iin Uwemtikramratnuka mash aints ainautincha wait anentramak anenmau asa, ni anengkratairin nekamtikramamiaji. 5 Ii pengker turamuka atsau wainiat, Yuska iin wait anentramak uwemtikramramiaji. Yuse Wakani ii nintin pujurtamu asa, entsanam nijarmawa nunisrik yamaram akiinawaitji. Tura asar pujut yamaram jukimiaji.✡

6 Jesucristo iin uwemtikramrau asamtai, Yuska ni Wakanin tuke iijai pujustinun iincha suritramtsuk akupturmakmiaji. 7 Tura iincha pengker awajtamak: Atumka Wijai pujustaram tusa, atumi tunaaringkia mash sakaruitai turammiaji. Tura tuke pujustiniun suramsatnua nuke iikia nakaji.

8 Wi taja nuka nekasaintai. Tura asamtai Yusnau ainau pengker aa nuna takasarti tusam, tuke kajinmatsuk ju chichamka etserkata tusan wakerajai. Tura ju chichamka pengker asamtai, aints ainau mash juna wakerukartinuitai. 9 Antsu aints ainau nangkamiar nintimtsuk chichainamunmaka pachinkaip. Tura yaanchuik juuntan pachisar nangkamiar aujmatinamtaisha nunisha pachinkaip. Tura jiyaniamunmasha pachinkaip. Tura Moisésa aarmaurin pachisar nangkamiar chichainamtaisha nunisha pachinkaip. Aints nangkamiar chichaina nuka pengker pujustinaka yaingkratinatsui.

10 Aints Cristonu ainau kanakar pujusarti tusar nintimtikinamtaikia nu aintska chicharkata. Tura antinachmataisha ataksha chicharkata. Antsu pengké tujinkam, nu aintska iruntramunmaya jiikim akupkata. 11 Nu aintska nekas chichamnaka inaisaru asar tuke pasé pujuinawai. Tura ningkikia: Tunaawitjai tumamtsuk pujuinau wainiat, nu aints ainauka ningki wiasmamkartin ainawai tusam paan nekaamnawaitme.

Aints ainaun pachis chicham akuptukmauri

12 Wisha Artemasan akuptuktasan nintimjai. Niin akupachkunka Tíquicon akuptuktatjame. Ni jeamtai, amesha wári wína ingkunkatasam Nicópolis yaktanam winita. Yumanch winamtaikia, nuni pujuschatjash tu nintimjai.✡ 13 Papin nekau Zenas naartin Yuse chichame etserin Apolosjai tsanias jeamtai, nu jimiar aints yaingta. Tura yuumatsuk wekaasarti tusam yuumamurisha susarta.✡ 14 Cristonu ainau nangkamiar pujusarai, tura chikich ainauncha pengker awajsarti, tura yuuminaun yaingtinasha nuimiararti tusan wakerajai.

Yus yainmakarti timiauri

15 Wina irutkamur mash amin pengker pujusta tusar chichaman akupturminawai. Cristonu ainau iin anenminak pujuina nu pengker pujustaram tita. Atumnasha mash Yus yainmakarti. Maaketai.

✡ 1:4 (2.Cor. 8.23; Gál. 2.3)

✡ 1:9 (1.Tim. 3.2-7)

✡ 2:14 (Gál. 1.4; 1.Tim. 2.5-6; 1.Ped. 2.9)

✡ 3:5 (Efes. 5.26)

✡ 3:12 (Efes. 6.21-22; Col. 4.7-8)

✡ 3:13 (Hech. 18.24; 1.Cor. 16.12)

Filemón

Pablo Filemónkan Papin Akuptukmauri

1

Chicham akuptukmauri

1 Wiitjai Pabloitjai. Cristo Jesúsa inatiri asan, kársernum achikmau pujajai. Tura ii yachí Timoteosha wijai pujawai. Yatsur Filemónka, ame wijai metek Yuse takatri takakmin asam, iinu aneetiri yachiinme. Tura asakmin ju papin amin aatjame. 2 Tura Cristonu ainau Yuse chichamen antukartas ami jeemin iruninauncha ju papin aaran akuptinajai. Tura ii umajin Apian, tura ii yachí Arquipon, iijai tsaniasar Yuse takatrin kakarman takakmasaru asaramtai, ju papin aaran akuptinajai.✡ 3 Ii Apaachiri Yus tura ii Apuri Jesucristo atumin yainmakarti tusan, tura pengker nintimsar angkan pujustinasha suramsarti.

Filemónka wait anengkratairi

4-5 Yatsuru, amesha ii Apuri Jesús nekasampita tinu asakmin, tura Cristonu ainausha aneau asakmin, wikia amin nintimsan wina Yusrun seaknasha tuke maaketai tajai. 6 Tura wi Yusen seakun, chikich aints ainau ami chichamin antukar nekasar Yusen nintimsar pujusarti tusan seajai. Tura Cristo iin pengker awajtamsamiaji nu mash nekamtikramati tusan Yusnaka seajai. 7 Yatsuru, Cristonu ainau aneau asakmin wisha waraajai. Tura Cristonu ainau pengker nintimtikrau asakmin, wisha pengker nintimsan pujajai.

Pablo Onésimon pachis Filemónkan seamuri

8-10 Wikia Cristo akupkamu asan, wi wakeraknaka: Nu turata timinuitjame. Antsu wi amin aneau asan, nunaka tajame: Wikia juuntach asan, tura Cristo Jesúsa inatiri asan, kársernum engkeamu pujau asan: Onésimo wait anentrata tusan seajme. Wi kársernum pujai, Onésimo juni taa, wi etsermaurun antuku asa, yamaikia Cristonuitai. Tura asa winia uchirua nunisketai.

11 Onésimo yaanchuikkia aminu inatiram ayat tupikiakmiayi. Tura asa amincha yainmakchamiayi. Antsu yamaikia wína yaintak pujawai. Tura asa amincha yainmaktinuitai. 12 Tura yamaikia awangtuktatjame. Ameka wína wait anentrau asam, Onésimo wiya nunismek jeemin jukita. 13 Wi Yusnum uwemratin chichaman etseru asan kársernum pujamtai, tura ameka arák pujau asam, winaka yainkachmin asakmin, nuka wini pujus yainkati tusan wakerimjai. 14 Antsu amin ujatskeka nunaka turachmin nintimrajai. Turamtai ame wakerakmeka, amek nintimsam wait anentrakmeka: Ni amincha yainmakti tusam, Onésimoka ataksha winaka akupturkatnuitme. 15 Onésimo yamaikia amijai tuke pujustin asa, jumchik kinta amincha ukurmakchamasha tu nintimsan pujajai. 16 Antsu wína inatiruitai tuuka yamaikia nintimsaip. Antsu yamaikia nuna nangkamasang wína aneamur yatsuruitme tu nintimtusta. Wisha junaka nukap aneajai. Antsu ami inatiram asamtai, tura yamaikia Yusnau asamtai, wína nangkatusmek amesha nukap aneetnuitme.

17 Ameka nekasam wína yatsur akumka, wína anenme nunismek jusha ami jeemin jukita. 18 Turakum tunau turamuri amatisha tsangkurata. Tura tumash amataisha, akirkata tutsuk antsu wína tukumrukta. 19 Turakmin nekasan akiktatjame tusan, wína uwejrujai juna aarjai. Antsu ameka wína etsermaur antuku asam, tura pujut nangkankashtin jukin asakmin, tuke tumashitme timin ayatun wikia nunaka tatsujme. 20 Yatsuru, ame ii Apuri Cristonu asam, wait aneasam pengker nintimsam Onésimo jeemin jukim nintir waramtikrusta.

21 Wi taja nunaka mash miatrusang umiktatui tusan, amincha aatkun pujajme. Tura wi seajme nuna nangkamasmek nekasam umiktatme tusan amincha nekajme. 22 Nuniasha tajame: Atum wína Yus seatrau asakrumin, atumin wi winitnuncha Yus tsangkatruktatui tu nintimjai. Tura asamtai wi ani jean, pujustinur iwiarturata.

Yus yainmakarti timiauri

23 Epafras, Cristo Jesúsnau asa, wijai kársernum engkeamu puja nusha: Pengker pujusti tusa chichaman akupturmawai.✡ 24 Tura Marcoscha, tura Aristarcosha, tura Demascha, tura Lucascha, wína takatrun yaintin ainia nusha: Pengker pujusti tusar amincha chichaman akupturminawai.✡

25 Ii Apuri Jesucristo atumniasha yainmakarti. Maaketai.

✡ 1:2 (Col. 4.17)

✡ 1:23 (Col. 1.7;4.12)

✡ 1:24 (Hech. 19.29;27.2; Col. 4.10,14; 2.Tim. 4.10-11)

Hebreos

1

2

3

4

5

6

7

8

9

10

11

12

13

Hebreos Ainamunam Papin Akupkamuri

1

Yus ni Uchirijai iin chichartamkamuri

1 Yus yaanchuikia ni chichame etserin ainaun untsurin niish niish yaktanam wina chichamrun etserkarti tusar akupkamu asar, ii juuntri ainaun nekamtikiawarmiayi. 2 Antsu ni chichamen etserin ainaun akupak umis, inangnamunam ni nekas Uchirin iin chichartamkat tusa akupturmakmiaji. Nu nangkamtaik ni Apaachiri mash nungkanam aa nuna najanmamtikiamiayi. Tura uchirin chicharak: Ame najanamu aa nu mash inau ata timiayi.✡ 3 Ni uchiri nekas Yusea nunisketai. Yus pengker asamtai, ni uchirisha nekas pengkeraitai. Tura asa ni Uchirisha aya chichasang mash najanamiayi. Tura yamaisha ni kakarmarijai mash nunisang ati tusa wainui. Tura aints ainauti tunaarin japitramratas jarutramkau asa, ni Apaachiri untsurinini apu keemtainum keemsamiayi.

Yuse Uchiri Yuse awemamurin nangkamasang juuntaitai

4 Yuse Uchiringkia Yuse awemamuri nayaimpinam pujuinaun nangkamasketai. Nekas Yuse Uchiri asa, Yus ni Uchirin: Mash aa nuna apuri ati tusa inaikiamiayi. 5 Yus ni awemamuri ainaunka:

“Ameka wina nekas uchiruitme, ju kintati wína kakarmarun suajme,”

pengké tichamiayi. Tura Yus ni awemamuri ainauncha:

“Wikia ni Apaachirinjai. Tura nuka wína Uchiruitai,” tichamiayi. Antsu Uchirinak Yus nunaka timiayi.✡ 6 Tura Yuska nekas ni Uchirin kichik amia nuna ju nungkanam akupak: “Yuse awemamuri mash niin: Ameketme juuntam tiarti,” timiayi.

7 Tura Yuse awemamuri ainaun pachis tu aarmawaitai:

“Yuse awemamuri ni inatiri asaramtai, Yus nasea nunisang akupawai. Tura ji kapawa nunisang akupawai.”✡

8 Antsu Yus ni uchirin chicharak:

“Ameka tuke Yus asam, aints ainau tuke mash inawaitme. Nekasam pengker inakratin asam, aints ainau pengker inawaitme.

9 Ameka pengker aa nuke aneau asam, tura tunau aa nuka nakitau asakmin, ami Yusrum chikich ainau nangkamasang aminka nukap waramtikramsamiayi,” tu aarmawaitai.✡

10 Tura ataksha Yuse Uchirin pachis tu aarmawaitai:

“Apuru, nu nangkamtaik nungkasha tura nayaimpisha najanamiame.

11 Nuka mai mengkakartin ainawai, antsu Ameka tuke pujustinuitme. Nungkasha tura nayaimpisha tarach arut mamuawa nunisarang mengkakartinuitai.

12 Tura tarachin pijinawa nunismek turatnuitme. Tarachia nunisang nayaimpisha, tura nungkasha yapajiatnuitme. Antsu ameka yapaijmiamashtinuitme. Tura asam ami pujutrumka pengké nangkankashtinuitai,” tu aarmawaitai.✡

13 Tura Yus ni awemamuri ainaun kichkisha:

“Wína untsurunini Apu keemtainum keemsam nakarsata. Ami nemasem ainaun nepetkan, amin umirtamkarti tusan susatatjame,”

pengké tichamiayi. Antsu ni Uchirinak nunaka timiayi.✡

14 Yuse awemamuri nekasar Yuse inatiri ainawai. Tura aints ukunam uwemrartin ainauka wainkataram tusa, Yus ni awemamuri ainaunka akupawai.

2

Uwemratin chichamka nakitrashtinuitji

1 Cristo Yuse awemamuri ainaun nuna nangkamasang juun asamtai, mengkakai tusar Yuse Uchiri pachisar antukmiaji nuka pengker umirkatnuitji. 2 Yus yaanchuik ni awemamuri ainaun akupak: Wina chichamrun umirtukarti tusa akupkamiayi. Tura nu chichaman akatar akupkamia nunaka aints ainau umirtsuk pujuinau asaramtai, Yus nuna wainak Ni tímia nunisarang wait wajaktiniun susarmiayi. 3 Tura asamtai Yuse Uchiri iin uwemtikramratas jarutramkau asamtai ¿nu chicham pachiachkurkia itiur uwemratjik? Nu nangkamtaik uwemtai chichaman etserkamia nuka ii Apurintai. Nunia ni chichamen antukaru ainauka nekasaintai tusar iincha ujatmakarmiaji. 4 Tura asamtai aints ainau Cristo chichamen nekaawarti tusa, Yus ni kakarmarijai aints wainchati takatnasha, tura aintska turachminnasha untsuri turamiayi. Tura Yuse Wakani Yus wakera nunisang ni kakarmarin, tura ni nekamtairincha aints ainautin kichik kichik suramsamiaji. Tura asamtai aints ainau ii Apuri chichamen pachisar nekasampita tiartinuitai.

Jesucristo ii yachiiya nunisang wajasmauri

5 Yus ni awemamuri ainaun: Nungka ukunam atinua nu inartaram tichamiayi. Antsu ni Uchirinak: Mash aa nu inarta timiayi. Iikia ukunam nungka yamaram atin pachisar chichaaji. 6 Tura David yaanchuik Yusen chicharak tu aarmiayi:

“Aintsti mianchau arincha, ¿waruka timiatcha anengkratme? Aintsti jakartin arincha ¿waruka timiatcha nintimkartusmesha pujame?✡

7 Aints ainautikia yamaik jakatin asakrin, antsu ame awemamurmeka jakashtin asaramtai, aintstin nangkamasmek pengker najanamiame. Turayatum aintstinka amea tumau najakratau asam, timiá pengker awajkartusmiame. Tura mash najanamuram ainaun aints ainauti inararti tusam tsangkamkamiame.

8 Tura mash najanamuram ainau aintsti ainautin umirkarmi tusam najanamiame.” David tu aarmiayi.✡

Tu aarmau asamtai, Yus mash najanamu ainauka niin umirkartinuitai. Turayatur yamaikia nuka waintsuji. 9 Tura ii wainkamiaji nuka Jesúsayayi. Nuka aints wajasu asamtai, Yuse awemamuri ainau jumchik musach Jesúsan nangkamasarang juun wajasarmiayi. Tura Yus aints ainautin timiá anenmau asa, Jesús jakati tusa wakerimiayi. Tura waitnas jarutramkau asamtai, yamaikia mash ainia nuna Apuri ati tusa, Yus Jesúsan inaikiamiayi.✡

10 Yus: Mash najanamu ainaun wína umirtukarti tusa wakerawai. Tura ni uchiri ainaun mash ni pujutirin nayaimpinam jearti tusa wakerawai. Tura asamtai ni Uchiri Jesús mash aints ainauti uwemtikramratin aa nuna waitkasar maawarti tusa, Yus tsangkamkamiayi. 11 Yuse Uchiri aints ainautin: Nekasrum tunaarinchau ataram tusa iin yainmaji. Tura asamtai Yusnum akiinau asakrin, ninu ainautinka Jesúska: Wína yatsur ainawai tusa natsantramatsji. 12 Yaanchuik David nuna pachis tu aarmiayi:

Jesús ni Apaachirin chicharak: “Wína yatsur ainaun amin pachisan ujaktinuitjai. Tura amin umirtamkaru ainaujai iruntran kantan kantamruatnuitjame,” timiayi.✡

13 Nuniasha chikich Yuse chichame etserin aarmau nintimrarmi. Jesús iiya nunisang nintimias:

“Yusen pengker nintimtustajai,” timiayi.

Nunia ataksha:

“Yus ni uchiri ainaun wína surusmia nujai wikia juni pujajai,” timiayi.✡

Yuse chichame etserin Jesúsan pachis tu aarmiayi.

14 Aints ainauti namangtin tura numpentin ainiaji. Tura asamtai Jesús aints wajas, ni numpesha tura ni namangkesha iiya nunisang asa, Satanásan nepetkatas jarutramkamiaji. Satanás aints ainautin tuke jatan sukartawai. Tura wainiat Jesús jakau asa, Satanásan nepetkamiayi.✡

15 Aints ainau achikmawa nunisarang tuke jatan shaminawai. Turayat Jesús jatan nepetkau asamtai, yamaikia ni umirkau ainautin jatan shamtsuk pujusarti tusa angkan awajtamsamiaji. 16 Tura Jesús Yuse awemamuri ainaun yaingtaj tusangka tachamiayi. Antsu ii Abrahama weari asakrin, mash aints ainautin yainmaktas tarutrammiaji. 17 Tura asa Jesús aintstia nunisang amiayi. Tura aints wajas iin wait anentramau asa, tura ni Apaachirin miatrusang umirkau asa, tura ni jakamurijai aintsti tunaarin sakturmaru asa, sacerdote juuntria nunisang iin pachitmas Yusen seatramji. 18 Jesús ningki wait wajaku asa, tura Satanásjai nekapnaisau asa, yamaisha Satanás iin: Tunau turataram turamkurnisha, Jesús tuke inaitamtsuk iincha yainmaktinuitji.✡

3

Jesúska Moisésan nangkamasang juuntaitai

1 Jesús nekasampita tinu ainautirmin, Yus winar ataram tusa, iin eatmakmiaji tusaram, Jesús nekasrum nintimrataram. Jesúska nekas Yus akupkamuyayi. Tura ni aintsri ainautinka tuke yainmaktas, sacerdote apuria nunisang ni Apaachiri Yusen seatramji. 2 Tura asamtai Yus ni Uchirin sacerdote apuria nunisang ni aintsri ainautin yaingkiarti tusa akupturmaku asa, Jesúska Moisésa nunisang ni Apaachirin miatrusang umirkauyayi. 3-4 Yaanchuik Moisés pengker awajsarmiaji nuna nangkamasrik Jesúska timiá pengker awajsatnuitji. Jea jeamin nintimrarmi. Jean jeamnuka jean nangkamasang pengkeraitai. Yus mash aa nuna najanau asa, aints jean jeamnua nunisketai. Tura Jesús Yuse Uchiri asa, Moisésan nangkamasang pengkeraitai. 5 Turamtai Moiséska Yuse inatiri asa, Yuse aintsri ainaun pengker wainuyayi. Tura ukunam atinua nuna pachis chichaman etsernuyayi. 6 Antsu Cristo Yuse Uchiri asa, Moisésan nangkamasang juuntaitai. Tura Cristo tuke inaitsuk Yuse aintsri ainautin waitmin asa, Cristonu ainauti Apurintai. Tura asamtai tuke inaitsuk Cristojai tsaniasar tuke nayaimpinam pujustatjiapi tusar, ni tatintri warasar nakakur pujakrikia, Yuse jea tumawaitji.

Yuse uchiri ainautikia ayamsartin ainiaji

7 Tura asamtai yaanchuik Yuse Wakani tu aamtikramiayi:

“Yamaikia Yuse timiauri antukrumka, 8 nakitsuk pengker anturkataram. Ii juuntri ainau yaanchuik aints atsamunam wekainayat, Yuse chichamen nakitrarmia nunisrumka nakitrairap. 9 Tura asamtai Yus ii juuntri ainaun chicharak: Atumi juuntri ainau wína pasé awajtinak kajtukarmiayi. Tura cuarenta (40) musach aintska turachmin turai waitinayat nakitrurarmiayi. 10 Tura asaramtai nu aints ainaun kajerkaran: Nuka tuke nintinchawa nunisarang asar, wína chichamrun umirtutan nakitinawai timiajai. 11 Tura kajerkaran chicham yapajiachminun chicharinakun: Wi Yus asan, pengke nungkanam tuke pujustinaka tsangkatkashtatjarme, timiajai. Yus timiayi.” Tu aarmawaitai.✡

12 Yatsur ainautiram, atumka pasé nintimsaram, Yus tuke iwiaaku puja nuna umirtan inaisai tusaram aneartaram. 13 Tura asaram chikitirmesha tunau wajasai tusaram, tura Yus kajertukai tusaram, yamaisha Yus atumi tunaarin tsangkutramratin asamtai, tuke kintajai metek pengker nintimtunisrum pujustaram. 14 Nu nangkamtaik Cristo umirkur pujusmiaji nunisrik tuke metar umirkurkia, Nijai tuke tsaniasar pujustinuitji. 15 Tura asamtai Yuse chichame tu aarmawaitai:

“Yamaikia Yuse timiauri antukrumka, nakitsuk pengker anturkataram. Ii juuntri yaanchuik aints atsamunam wekainayat, Yuse chichamen nakitrarmia nunisrumka nakitrairap,” tu aarmawaitai.✡

16 Turamtai Yuse chichamen antinayat, ¿Yusen kajerinak: Waketkimi tiarmia nusha yaa aintsua armiayi? Ii juuntri ainau Moisés Egiptonmaya jiikmia nu aints armiayi. 17 Tura cuarenta (40) musach Yusen umirinachu asar, Yusen napchau nintimtikrarmiayi. Tura nu aints ainau tunau turinau asar, aints atsamunam kajingkiarmiayi. 18 Tura chichaman yapajiachminun Yus chichaak: “Wikia nekas Yus asan, pengke nungkanam tuke wijai angkan pujustinaka pengké tsangkatkashtatjarme.” Niin umirinachun nunaka timiayi.✡ 19 Tura asamtai nu aints ainauka Yusen nekasampita tinachu asar, Yusjai pengker pujustinumka jeatatkamawar tujinkarmiayi. Nuka paan nekaamnawaitji.

4

1 Tura asamtai Yus: “Pengker nintimsaram wijai angkan pujustinuitrume,” iin turamu wainiatrumek, Yusnum ayamsatnun nuwakai tusaram aneartaram.

2 Yaanchuik nu aints ainaun Yusnum uwemratin chichaman ujakarmia nunisang iincha ujatmakarmiaji. Antsu nu aints ainauka nu chichaman antukaru ainayat, Yusen nintimtinachu asar uwemracharmiayi. 3 Antsu iikia ni chichame nintimtau asar, Yusjai angkan Nijai pengker pujusartin ainiaji. Antsu nu chichaman nintimtinachu ainaun pachis Yus chichaak:

“Wi Yus asan kajerkaran chicham yapajiachminun chicharinakun: Wi Yus asan, pengke nungkanam tuke pujustinnaka tsangkatkashtatjarme timiajai,” timiayi.✡

Ii juuntri ainaun pachis tu aarmau wainiat, Yus nu nangkamtaik mash najana umis, angkan pengker nintimias ayamsamiayi. 4 Ayamtai kinta pachis tu aarmawaitai:

“Yus seis (6) kinta mash aa nunaka najana umis, nunia tsawaar ayamsamiayi.”✡

5 Nuniasha tu aarmawaitai: Yus chichaak: “Wijai tuke ayamsatnunka tsangkatkashtatjarme,” timiayi.✡

6 Yuse chichame tu aarmau asamtai, aints Yusnum wayaawaru ainauka tuke ayamratin ainawai. Antsu Yusnum yaanchuik uwemratin chichaman antukarmia nuka nu chichamnasha umirkacharu asar Yusnum jeacharmiayi. 7-8 Tura asamtai Josué ii yaanchuik juuntri ainaun pengke nungkanam jeeniar, nuni ayamtikrawaitmataikia, Yus ataksha: Chikich kintati angkan pengker nintimsaram tuke ayamsatnuitrume tichau ayi, antsu nukap arus Yus Davidtan tu aarta tusa, ju chichamnaka aamtikramiayi:

“Yamaikia Yuse chichame antukrumka, nakitsuk pengker antuktaram.” Tu aarmau asamtai ¿nu chicham warina takua tawa? tusar nekaawarmi. Yus ataksha chikich ayamtai kinta ati tusa tsangkamkamiayi. Nu kintaka yamai pujaji juwaitai.✡ 9 Tura asamtai Yus mash najana umis, pengker nintimias pujumia nunisrik iisha Yuse uchiri asar, angkan pengker nintimsar yamaikia pujustinuitji. 10 Aints Yusjai pengker pujustas, Yus ayamramia nunisang ni takatrin inais ayamratnuitai. 11 Tura asamtai iisha nekasar Yus pujamunam jearmi tusar, Yus pengker nintimtusar kakaram wajastinuitji. Ii weari ainau yaanchuik Yuse chichamen umirkacharu asar, pengke nungkanam jearchamia nunisrik pujusai tusar, angkan pengker nintimsar Yusek umirkaru armi.

12 Yus tuke iwiaaku asa, ni chichamesha timiá pengkeraitai, tura timiá kakarmaitai. Saapi yantari mai ere tsakamua nuna nangkamasang Yuse chichame timiá pengkeraitai. Tura asa aintsu nintin waya, ni nintimaurincha mash, tura ni wakeramurincha mash tu awai tusa paan nekamtikui.✡ 13 Tura Yus mash nekau asamtai, Ni najanamu ainautikia pengké kichkisha anumrukchamin ainiaji. Antsu Yus wainmaka mash misuya nunisrik ainiaji. Tura asamtai ii turamuringkia mash Yus ujaktinuitji.

Jesúska junia sacerdote apuria nunisketai

14 Jesús Yuse Uchiri ni Apaachiri pujamunam nayaimpinam waketki, aintsti tunaarin sakturat tusa, sacerdote apuria nunisang iin pachitmas tuke Yusen seatramji. Tura asamtai tuke inaitsuk Jesúska nekasampita tiarmi. 15 Tura asamtai iwianch Jesúsan: Tunau turata tamaitiat, Jesús tunaunaka pengké turachmiayi. Iwianch iincha tunau turata turamkurnisha, Jesús yumtin pujamuncha mash nekau asa, iincha wait anentramak tuke yainmaji. Tura asa junia sacerdote juuntri nangkamasang Jesús iin tuke wait anentramaji.✡ 16 Yus tuke iin wait anentramrau asamtai, iikia pengker nintimsar natsaamtsuk Yuska searmi. Tura ii tunaarin sakturmarti tusar, tura itiurkachmin pujakrincha, iin yainmakti tusar Yuska searmi.

5

1 Sacerdote apuri aints ainaun pachis Yusen seatit tusar, kichkimsar kichkimsar Israel ainamunam inain armiayi. Nuka Yusen seak: Aints ainau tunaarin tsangkurat tusa Yusen seatnuyayi. Tura tangku ainaun maa Yusen suyayi. 2 Sacerdote apuringkia aints asar, tura aints itiurkachmin pujuinaun nekau asar, nekachu ainaun tura mengkakaru ainauncha wait anentin armiayi. 3 Tura niisha tunaarinchau pujutan tujintinau asar: Wína tunaarun Yus tsangkutrurat tusar, tura chikich ainauncha tunaarin tsangkurat tusar, Yusen seartas tangku ainaun maawar Yusen su armiayi.

4 Tura aints ningki nintimias: Wikia sacerdote apuri wajastaj tichamnawaitai. Antsu Yusek: Nu ati tusa inaikiatnuitai. Tura asa Aarónkan: Sacerdote apuri ati tusa, Yus ningki inaikiamiayi.✡ 5 Tura asamtai Cristo: Wikia sacerdote juuntri atajai, ningki nintimsangka tichamiayi. Antsu Yus chicharak:

“Ameka wína nekas Uchiruitme. Ju kintati wína kakarmarun suajme,”

ni Uchirinak tu tinu asa, Yus ningki wakerak pengker awajas: Sacerdote apuria nunismek ata tusa inaikiamiayi.✡ 6 Tura chikich aarmausha nuwaitai. Yus ni uchirin chicharak:

“Melquisedec nuwá eemak sacerdote amia nunismek ameka tuke sacerdote atinuitme,” timiayi.✡

7 Cristo ju nungkanam aints wajas, wake mesek juutkamaikiak ni Apaachirin seamiayi. Tura seam Yus ni Uchiri seamun antuk kakamtikramiayi. Nunia Yuse wakeramurin miatrusang umirkau asamtai, jakamunmaya inankimiayi.✡

8 Jesús Yuse Uchiri ayat, aintsua nunisang wait wajayayi. Tura wait wajau asa, ni Apaachirin umirtan nuimiarmiayi.✡ 9 Tura pengké tunaarinchautiat waitnas jakau asa, niin umirinak pujuinaun: Wijai tuke nayaimpinam pujusarti tusa uwemtikramiayi. 10 Tura asamtai Yus ni uchirin chicharak: “Melquisedec sacerdote juuntri amia nunismek tuke sacerdote juuntri atinuitme,” tusa inaikiamiayi.

Jesúsan umirtan inaisai tusaram aneartaram

11 Nu Melquisedec naartinun pachisan chichaman untsuri atumin ujakminuitjarme. Turayatrum atumi kuwishi jampekua nunisrumek pujau asakrumin, yamaikia atumin ujaktatkaman yuumatajrume. 12 Atumka Yuse chichame mash untsuri musach antuku asaram, chikich ainau nuiniartinuitrume. Turayatrum nu nangkamtaik chicham yumtichu kakarmachu jukitin aa nunaka ataksha nuiturat tusaram yuumarme. Tura asaram uchi kuwirchia tumawaitrume. Kuwirach yutan yuwatatkama yumatau asa muntsunak muntsuyi. 13 Tura Yuse chichamen antukartatkama yuumatinauka muntsun muntsuawa nunisarang ainawai. 14 Antsu nampuaru ainauka yutancha yu ainawai. Nampuaru ainauka yutan yuwinawa nunisarang Criston miatrusarang umirinauka pengkernasha tura tunaunasha paan nekainawai.✡

6

1 Tura asamtai nampuarua nunisrik chikich yamaram chicham nuimiaru armi. Tura nu nangkamtaik Cristo pachisar yanchuk nuimiaru asar, nuka ataksha nuimiarchatnuitji. Nu nangkamtaik nuimiarmiaji nuka nuwaitai: Iikia jakawa nunisrik pujau asar, ii nintimauri yapajiar, Yus nekasampita tinu asar, Yuse uchiri ainiaji. 2 Nuniasha maaitin nekaatnusha, tura aintsu muuken achikiar Yus seatin nekaatnusha, tura jakamunmaya nantaktin nekaatnusha, tura ji kajintrashtinnum wait wajaktin nekaatnusha yanchuk mash nekaamiarme. 3 Tura asakrumin Yus wakeramtaikia, nuna nangkamasrik chikich chicham nuikiarturtinuitji.

4 Tura aints Yus nintimtikramu asa, nusha chichaak: Wikia nayaimpinam Jesúsjai pujustasan wakerajai tayat, tura Yuse Wakani ni nintin engkemau wainiat, 5 Yuse chichamen antuku asa, nuka pengkerapita tayat, tura Yus ni kakarmarijai wainchati takatan turamu nekayat, 6 nunia: Jesúsan tuke ajapajai tinu asa, nuka Yuse Uchiri Jesúsan numi winangmaunum jirujai jintak maawa nunisang nintimui. Tura asa nu aintska aints antinamunam wishiak: Wikia tuke Jesúsan ajapajai tusa, Yuse Uchirin inatsaru asa, ataksha ni nintimaurin yapajiatatkama pengké tujintawai. Tura asamtai Jesús tuke ajapawairam tusan nunaka tajarme. 7 Yus ajan chuprat tusa yumin jitumtikui. Tura aja takau ainau yutancha yuwaarti tusa, árak araamu pengker tsapait tusa, Yus nungkanka pengker awajui. 8 Antsu chikich aja jangkisha, tura narasha nukap tsapau asamtai, nakitakur inaiyaji. Tura asamtai Yusen umirinaunka péngke aja nunisang Yuska pengker awajui. Antsu Yuse chichamen antinayat, Jesúsan tuke ajapajai tinauka yumingkramu ainawai. Tura jangkisha, tura narasha tsapawa nunisarang ji kajintrashtinnum ajapatin ainawai.

Tuke inaitsuk Yusek umirkarmi

9 Aneetir ainautiram, wikia tu chichaayatnak, atumin pengker nintimtakun: Nekasrum Cristonu asaram uwemratnuitrume tajarme. 10 Turamtai atum Yus aneau asaram, Cristonu ainau tuke yaingmiarme. Turin asaram yamaisha tuke yayaarme. Tura asakrumin, Yus pengker asa atumi takatrinka kajinmatramtsui. 11 Tura asamtai iwiaaku pujakrum, tuke inaitsuk pengker nintimsaram Yuska umirkataram. Tu pujakrumka nunia jakarmesha atumka mash tuke Yusnum ayamsamnuram tusar iisha wakeraji. 12 Naki wajasairam tusan nunasha tajarme. Yuska chichaak: “Nayaimpinam wijai tuke ayamsatnuitrume,” timiau asar, Yusnau ainau tuke Yusen nekasampita tusar, nunia jakar nayaimpinam ayamsartas wearmia nunisrumek atumsha ayamsamnuram tusar wakeraji.

13 Tura asamtai Yus Abrahaman chicham yapajiachminun chicharak: “Wikia ami wearmin nukap arusan yujratnuitjai. Wikia Yus asan nekasan tajame,” timiayi. Yusen nangkamasang kichkisha pengké atsau asamtai ningki tumamiayi. 14 Tura Abrahaman chicharak: “Amin nekasan pengker nintimtajme. Tura asan nekasan pengker awajsatatjame. Tura asan nukap arusan ami wearmin timiá untsuri yujratnuitjai,” timiayi.✡ 15 Yus timiau asa, Abraham nekas jaimias nakau asa, Yus tímia nunaka nukap arus wainkamiayi. 16 Aints ainauti chicham nekaatasar ¿waitratsuash? takurin, nekas waitratsjai tiartas: Yusjai tajai tinawai. Yus aints ainautin nuna nangkamasang juun asa, tura aintsu nintimaurin mash nekau asamtai, aints ainau nuna tuke tu weenawai. Tu tinu asar nuniangka ¿waitratsuash? tamauka atsawai. 17 Tura asamtai Yus chichaak: “Nekas chichamrun pengké yapajiashtinuitjai tusan, aints ainau nuna nekaawarti tusan: Wikia Yus asan nekasan tajai,” timiayi. 18 Tura Yus pengké waitchau asa: “Wi turatatjai,” tímia nu chichamnaka yapajiashtinuitai. Tura: “Wikia Yus asan nekasan tajai,” tímia nu chichamnasha nunisang yapajiashtinuitai. Tura asamtai Cristonu ainautikia Yus seakur: Uwemtikrurta tinu asar, pengker nintimsar shamtsuk: Yus waitchau asa, Ni tímia nunaka nekas umiktatuapi titinuitji. Tura uwemrau asar, Yusnum jear iikia ayamsatnuitji titinuitji. 19 Yuse chichame pengké yapajiachmin asamtai, tura Yuscha pengké waitchau asamtai, iikia nekasar Yuse timiauri nintimsar: Jesús nayaimpinam pujau asamtai, iisha Jesúsnum achitkau asar, iincha ajaprama ukurmatsji tusar nekaatnuitji. 20 Jesús jintan jintamua nunisang ii pujustinun umistas, nunia iin juramkitin asa, nayaimpinam eemak wemiayi. Tura Melquisedec, yaanchuik sacerdote apuri amia nuka, Abrahaman pachis Yusen seaya nunisang Jesúscha iin pachitmas Yusen tuke seatramji.

7

Jesús Melquisedeca nunisang sacerdote wajasmauri

1 Nu Melquisedec Salem yakta apuri ayayi. Nusha sacerdote asa, Yus nayaimpinam puja nuna umirnuyayi. Tura asamtai iinu yaanchuik juuntri Abraham ni aintsri ainaujai chikich nungkanmaya apu ainaun nepetak nunia waketki Melquisedecjai ingkiunik, Melquisedec Abrahaman Yus yainmakti tusa pengker awajsamiayi. 2 Tura Abraham apu ainaun nepetak warinchurin cien (100) jurukin asa, diezan (10) Melquisedecan susamiayi. Melquisedeca naari iiti chichamejaingkia: Pengker inakratin taku tawai. Tura asa ni yaktari Salem inaikiamuyayi. Nuka Angkan pengker pujuti taku tawai. Tura Melquisedec Salema apuri asa, Angkan pengker pujuti apuri taku tawai.✡ 3 Ni aparisha, tura ni nukurisha, tura ni weari ainausha yáki tusar nekaachminuitji. ¿Tura warutik akiinaya? tura ¿nekasash jakaya? tusarsha nekaachminuitji. Tura jakamuri nekachu asar, tuke jakachua nunisrik nintimratnuitji. Tura Yuse Uchiri tuke aints ainaun pachis sacerdotea nunisang Yusen seau asamtai, Yuse Uchirisha Melquisedeca nunisketai.

4-5 Melquisedec timiá juun amia nu nintimrataram. Ii juuntri Abraham apu ainaun nepetkau asa, ni warinchurin jurukin asa, diez (10) Yusnau amia nunaka Melquisedecan susamiayi. Moisés chichaman akupak: “Leví weari ainau sacerdote takatrin takau asar, Yusnau aa nunaka chikich Israel ainamunmaya jukiarti,” timiayi. Tura Leví Abrahama weari waininayat, Israel ainau ni kuikiarincha, tura ni tangkurincha, tura ni ajanmaya juukmaurincha cien (100) amatai, diez (10) Yusnau asamtai, nunaka Leví weari ainaun su armiayi. 6 Tura asamtai Melquisedec Leví wearinchu ayat, Yusnau aa nuna jukimiayi. Turamtai Yus Abrahaman chicharak: “Amin pengker nintimtajme. Tura asamtai nukap arusan ami wearam wína aintsur artin asaramtai, nayaimpinam yaa untsuri iruna nunisnak untsuri yujrartinuitjai. Tura ami wearam ainaun pengker awajsau asamtai, chikich nungkanmaya ainau ami wearmincha pengker awasartinuitai,” tu timaitiat, Abraham Melquisedecan pachis Yusen seatchamiayi. Antsu Melquisedec Abrahaman pachis Yusen seatmiayi. 7 Tura Melquisedec Abrahaman pachis Yusen seau asamtai, Abrahaman nangkamasang juuntaitai tusar paan nekaatnuitji. 8 Nuniasha Leví weari ainau Yusnau aa nuna jukiariat mash jakatin armiayi. Antsu Melquisedecka jakamiayi tu aarchamuitai. Tura asamtai tuke iwiaakua nunisrik nintimratnuitji. 9-10 Tura Leví akiintsaing, Abraham Melquisedecjai ingkiunik Yusnau aa nuna susau asamtai, tura Leví Abrahama tirangki asamtai, Melquisedecka Leví nangkamasang juuntaitai. Tura Leví weari ainau sacerdote asar, Yusnau aa nuna Israel ainamunmaya jukiaru wainiat, ii yaanchuik juuntri Abraham nuwá eemak Yusnau aa nuna Melquisedecan susau asamtai, Melquisedec chikich sacerdote ainaun nangkamasang juuntaitai.

11 Israel ainau Yusen umirkarti tusa, Moisés Leví weari ainaun tuke sacerdote arti tusa inaikiamiayi. Yus nuná eemak Moisésan: Yachim Aarón sacerdote juuntri ati tusa chichaman akuptukmiayi. Tura asamtai nu sacerdote takatrijai tunaun nekas sakarminuitmatikia, nuniangka chikich sacerdotekia Aarónka wearinchuka inaikiachminuyayi. Turayat Jesús tuke pujau asamtai, Yus Jesúsan chikich sacerdote Melquisedeca tumaun tuke nayaimpinam sacerdote ati tusa inaikiamiayi. 12 Yus sacerdote ainaun yapajiamtaikia, nuniasha Moisés umirkatin chichamsha yapajiamnawaitai. 13-14 Warina pachisna taja nuka paan nekaataram: Ii Apuri Jesús Leví wearinchutiat Israela chikich uchiri, Judá naartinu wearintai. Tura Yus Moisésan: Judá weari sacerdote arti tichamiayi. Tu tichau asamtai, Judá weari ainau sacerdote archamiayi. Tura Judá weari ainau sacerdote takatrin takakmichu armiayi. Tura asamtai Moisés umirkatin chichamsha yapajiamnawaitai.

15 Tura ii Apuri Jesús tuke puja nu Melquisedec naartinua nunisang sacerdote asa, chikich sacerdote ainaujai pengké metekchawaitai tusar iisha paan nekaji. 16-17 Moisés: Judá weari sacerdote arti tichamiayi. Antsu Jesús Judá weari wainiat Yus ni uchirin chicharak:

“Melquisedec nuwá eemak sacerdote amia nunismek ameka tuke sacerdote atinuitme,” timiayi.

Tu aarmau asamtai, Jesús jakayat, Yuse kakarmarijai nantakin asa, tura tuke iwiaaku pujau asa, sacerdotea nunisang pujawai. 18-19 Iikia Moisés umirkatin chichaman sacerdoten pachis akupturmakmia nu umirkur pujayatrik tuuka uwemrachmin ayaji. Tura asakrin Jesúska ni aintsri ainautin tunaarin sakturmaru asa, yamaikia nayaimpinam pujus aints ainautin pachitmas ni Apaachirin seatramji. Tura asamtai iikia nayaimpinam pujustatjiapi tusar Yus seatnuitji. Tura asar Jesúsnau ainautikia sacerdote ainau: Yus seatrita yamaikia tatsuji.

20-21 Tura chicham yapajiachminun Yus chichaak: “Wikia Yus asan, nekasan tajai: Wína uchir nekas sacerdote tuke atinuitai,” timiayi. Tura junia sacerdote ainau jakartin asaramtai, nuna pachiska tichamiayi. Antsu David tu aarmiayi:

Chicham yapajiachminun Yus ni uchirin chicharak: “Wina nintimaurun yapajiashtatjai. Tura wi Yus asan nekasan tajame: Ameka tuke sacerdote atinuitme,” timiayi.

22 Tu timiau asamtai Jesús junia sacerdote nangkamasang juuntaitai taji. Jesús iin uwemtikramratas jarutramkau asa, yamaram chichaman akupak: “Wína nekasampita takurmeka, nayaimpinam tuke wijai pujustinuitrume,” tusa chichaman akupturmakmiaji nu chicham nekasar umiktinuitji. 23 Yaanchuik sacerdote ainau jakaar, ni takatrin inaisaramtai chikichnasha inain armiayi. Tura asar untsuri armiayi. 24 Antsu Jesúska tuke jakashtin asa, ni takatrin kichnaka ukurkishtinuitai. 25 Tura tuke iwiaaku asa, ni Apaachirin iin pachitmas seatramu asamtai, aintsti Jesús seakur Yus chichartusta takurningkia, yamaisha tuke uwemtikramratnuitji.

26 Tura Jesús tuke iwiaaku pujau asa, sacerdote apuri yuumaji nuka nuwaitai. Niisha pengké tunaarinchau asa nekas pengkeraitai. Tura tunau ainaujai pujatsui, antsu nayaimpinam Yusjai tuke pujawai. 27 Jesúska chikich sacerdote apuria nuniska atsui. Junia sacerdote apuri ainau kintajai metek tangkun Yusen susartas main armiayi. Turinau asar Yus ni tunaarin tura chikich aints ainau tunaarin tsangkurat tusar seau armiayi. Antsu Jesúska pengké tunaarinchautiat, mash aints ainautin tunaarin tsangkutramratas ningki wakerau asa, kichik jatanak jarutramkamiaji. 28 Moisés aints ainaun tunaarintin ainau wainiat, tura jakartin ainau wainiat, sacerdote apuri arti tusa inaikiamiayi. Antsu ukunam untsuri musach nangkamaramtai, Yus chicham yapajiachminun ni uchirin pachis chichaak: “Wi Yus asan nekasan tajai: Uchir pengké tunaarinchau asa, tura tuke iwiaaku asa, tuke sacerdote apuri ati,” tusa uchirin inaikiamiayi.

8

Jesús yamaram chichaman itamuri

1 Wi taja nuka nintimraru armi. Jesús chikich sacerdote apuri nangkamasang juun asa, nayaimpinam ni Apaachiri Yuse untsurinini pujus, iin pachitmas sacerdote apuria nunisang ni Apaachirin seatramji. 2 Tura aints ainauka Yus seatai juun jea tarach jeamkamunam Yusen seau armiayi. Antsu Jesúska nayaimpinam iin pachitmas ni Apaachiri Yusen seatramji.

3 Tura aints ainau chichainak: Yus tunaarun tsangkutrurat tusar, tangkurin itaaramtai, sacerdote apuri Yusen susartas tangkurin main armiayi. Antsu Jesúska aintsti tunaarin tsangkutramratas tangku ainaunka maachmiayi, antsu ningki wakerak jarutramkamiaji. 4 Junia sacerdote ainau tuke Moisés tímia nunisarang tangku ainaun Yusen susartas epeu armiayi. Antsu Jesús Leví wearinchu asa, ju nungkanmaka sacerdote takatrin takaschamnauyayi. Antsu nayaimpinam pujus, sacerdotea nunisang iin pachitmas Yusen seatramji. 5 Yus yaanchuik Moisésan nayaimpinam iruna nuna inaktus chicharak: “Ju muranam wainkame nu mash nunismek turata,” tusa akupkamu asa, Yus tímia nunisarang sacerdote ainau jea tarach najanamunam aints ainaun pachisar Yusen seatin armiayi. Turinau asaramtai Yus ukunam nayaimpinam ni Uchiri turatiun aints ainaun nekamtikiatas wakerimiayi.✡

6 Jesús iin uwemtikramrau asa, junia sacerdote ainaun nangkamasang nukap nangkamakuitai. Tura asa aintsti tunaarin ii Apaachiri Yus tuke sakturti, Jesús tinu asamtai, yamaram chicham ukunam atiniun pachis iin chichartamji nuka arut chichaman Moisés akupkamia nuna nangkamasketai.

7 Tura asamtai yaanchuik chichaman ii juuntri ainau umirkarti tusa, Moisés akupkamia nu umirkur uwemramnawaitmatikia, Yuska Jesúsan pachis yamaram chichaman akupkachminuyayi. 8 Antsu nu aints ainaun pengker pujuinachun wainu asa, yaanchuik Yuse chichame etserin nu aints ainaun pachis tu aarmiayi:

Ii Apuri chichaak: “Ukunam chikich kinta jeamtai, wikia Israela weari ainaujai tura Judá weari ainaujai yamaram chichaman najanatnuitjai. 9 Atumi juuntri yaanchuik pujú ainaun: Wijai wekaasataram tusan, Egipto nungkanmaya jiikiaran, wína chichamrun umirtukarti tusan, chichaman najanamiaja nunisnaka ataksha nu chichamnaka najanashtinuitjai. Wikia Moisésan chicharkun: Wína chichamrun aints ainau umirtukarti tusan timiaja nunaka tuke umikchau asaramtai, wikia ni juuntri ainaunka pachischamiajai,” Yus tawai. 10 Tura ataksha Yus chichaak: “Musach untsuri nangkamaramtai, Israel ainaujai yamaram chichaman najatatatja nuka nuwaitai: Wína umirtuktin chichaman mash ni nintin paan nekamtikiawartinuitjai. Tura asan ni Yusri atinuitjai. Tura asamtai niisha wína aintsur artinuitai. 11 Tura mash wína nintimturinau asar, kichik kichik aints ni weari ainauncha tura ni nungkarin puju ainauncha: Yus tu awai tusarka pengké nuiniarchartinuitai. Tura wína aintsur ainausha mash, uchi ainausha, tura juun ainausha, tura mianchau ainausha, tura apu ainausha winaka nekarawartinuitai. 12 Tura wína aintsur ainaun wait anentin asan, ni tunaarinka mash sakturan kajinmatkitnuitjai,” Yus timiayi. Tu aarmawaitai.✡

13 Yus yamaram chichamrun najanatatjai tinu asamtai, arut chicham umirkatatkamaram tujintau asakrumin, nu arut chichaman Moisés najanamia nuka yamaikia mengkatanak wajasi.

9

Yus seatai juun jea pachis nuikiartamu

1 Yamaikia arut chichaman Moisés ii juuntri ainaun: Mash umirkataram tusa najanamia nuka tura Yus seatai juun jea tarach najanamunam Yusen searmia nuka yamaikia nintimrarmi. 2-3 Yus seatai juun jea japen tesaamuyayi. Nekatkauka Pengker Tesaamu tutai ayayi. Nuni ji keemati kuri najanamu ayayi. Tura Yus inaktustin pang misanam patasmau ayayi. Tura tarachjai tesaamu nitkarin Yus timiá pengker aa nuna pujutiri inaikiamu ayayi.✡ 4 Nu tarach nenaamu ayaamas misa kurijai imairamu kungkuti kapartin kentsamu ayayi. Tura kaju juun numi najanamu yantamencha, tura nitkarininisha kuri nujtukmau ayayi. Nu kaju nitkarin muits tiuupich kuri najanamu ayayi. Nuni yutai nayaimpinmaya akupkamu, maná tutain engkeu armiayi. Nunia Aarónka wairi kukaru wainiat, Yus tsapamtikmia nuna nuni engkeu armiayi.

Nunia kaya tauwa tumau Yus umirkatin chichaman Moisésan aatramia nuna nuni engkeu armiayi.✡ 5 Tura nu kaju tuntupen Yuse ayamtairi kuri najanamu ayayi. Tura Yuse paaniuri nuni wantinkatin asamtai, tura aints ainau tunaarin nuni tsangkuratin asamtai, Yuse awemamuri nanamtiniun kuri najanamun jimiar kentsamu armiayi. Tura ni nanapejai Yuse ayamtairin nukú armiayi. Antsu nuka mash nekau asakrumin, nuna pachisnaka yamaikia aatrashtatjarme.

6 Nunia Yus seatai juun jean tarachin jeamkar umisar, sacerdote ainau kintajai metek tesaamu pengker tutainum wayaawar, waring achat mash wainkar, nunia aints ainaun pachisar Yusen seatin armiayi. 7 Antsu chikich tesaamunam, Yus nekas pengker pujamuri asamtai, musachjai metek sacerdote apuri ningki aya kichik kintanak waainuyayi. Tura ni tunaarincha tura chikich aints ainau tunaarincha Yus tsangkurat tusa, tangku numpen Yuse ayamtairin uwijmiartas waainuyayi.✡ 8 Sacerdote apuri ningki Yus timiá pengker aa nuna pujutirin wain asamtai, chikich ainautikia nuningkia wayaachminuyaji. Tura asar arut chichaman aints ainau Moisés umirkataram tusa akupkamia nuka umiriatrik, Yusjai tsaniasar iruntrachminuyaji. Aints ainautiram Yus seatai jea nitkarinka pengké wayaachminuitrume tusa, iinka Yuse Wakani nekamtikramamiaji. 9 Tura asamtai yamai pujuinautisha nuna taku tawai tusar mash nintimratnuitji. Aints Yusen susartas tangkurin main ainayat: Wína tunaarunka Yus kajinmaki pujawapi, tuuka nintimrachmin armiayi. 10 Yus Moisésan chichaman akuptak yuta ainaun pachis, tura umuti ainauncha pachis, tura ii namangke nijaamartinasha pachis tímia nuna umirkaru ainayat, aintsti nintimauri yapajiachmin asamtai, Yus wína tunaarunka kajinmaki pujawapi tuuka nintimrachmin armiayi. Antsu Yusek ii nintimaurin yapajiamnawaitai.

11 Antsu Cristo taa, sacerdote apuria nunisang wajas, ukunam atiniun pachis yamaram chichaman ujatmakmiaji. Niisha Yuse jeen aints jeamkachmaunum pujus ni takatrin takaawai. Nu jeaka ju nungkanmayanchuitai. 12 Tura Cristo chipu numpen takuska, tura waaka uchiri numpen takuska, Yus seatai juun jeanam aints jeamkamunmaka wayaachmiayi. Antsu kichik kinta ningki wakerak numparu asa, aintstin tuke uwemtikramratas jarutramak nayaimpinam wemiayi. 13 Nekasar chipuncha, tura waaka uchirincha maawar, nuna numpejai aintsu namangken patatkenak peashmatramu asar, tura waakan maawar, namangken epeawar, yukuu yumijai pachimrar nujai aints ainaunka peashmatin armiayi.✡

14 Antsu Cristo numpe ii tunaarin nekas sakarminuitai. Ni Wakani jakachminutiat Cristo pengké tunaarinchau ayat ningki wakerak, iin uwemtikramratas jarutramak numparmiayi. Tura asa ii tunaarincha nekas japitramratnuitji. Tura asamtai Cristonu ainautikia: Nekasampi wína tunaarunka sakturawaita titinuitji. Tu tinu asar, Yus nayaimpinam puja nuka pengker nintimtusar angkan umirkamnawaitji.

15 Tura asamtai Cristo Yusnumia taa, yamaram chichaman najanamiayi. Moisésa chichamejaingkia Yus iinu tunaarinka tsangkutramrachmin asamtai, Cristo jaka ii tunaarin tuke akiimiatramkatas jarutramkamiaji. Tura mash aintstin uwemtikramrau asa, Cristo: Nayaimpinam wijai tuke pujusmintrum tinu asamtai, nekasar nijai tuke pujustinuitji. 16 Aints jatsuk pujus papin aar: Wi jakamtai aints ainau wina aarmaurun ukunam jiisar nekaawarti tusa ukuu armiayi. 17 Antsu nu aints iwiaaku pujamtaikia, ni aarmauringkia umirkashtinuitji. Antsu ni jakamtai: Wi wakeraja nuka umirtuktaram tusa aarmia nuka miatrusrik umirkatnuitji. 18 Yus yaanchuik Moisésan umirkatin chichaman akuptak: Atumka wína seatkuram: Tunaar japitrurta tusaram, tangku numpe ukartaram timiayi. 19 Moisés Yus umirkatin chicham mash umirkataram tusa aints ainaun ujakmiayi. Tura nuna umis, waaka uchirin maa tura chipuncha maa, numpen juki yumijai pachimiar, uwija ure kapantin amia nuna engkea, Yuse aarmaurincha, tura aints ainauncha mash nupaa hisopo tutaijai peashmarmiayi. 20 Tura chichaak: “Ju numpajai Yus chichaman najanamia nu umikminuitrume” timiayi. 21 Tura Yus seatai juun jea nitkarincha mash nu numpajai Moisés peashmarmiayi. 22 Yus Moisésan chichaman akuptuku asamtai, tuke mash Yuse jeen amia nunasha numpajai peashmatin armiayi. Tura numpachujaingkia tunauka pengké sakarchamnawaitai.

Cristo jakamurijai tunauka sakarminuitai

23-24 Tura asamtai Yus yaanchuik Moisésan akatar akupak: Mash najanata timiaja nuka tangku numpejai peashmarta tinu asamtai, sacerdote ainau miatrusarang umirin armiayi. Antsu Cristo ii tunaarin tuuka sakarchamin asamtai, ii tunaarin japitramratas, Yus seatai juun jeanam aints jeamkarmia nuningkia wayaachmiayi. Antsu iin pachitmas ni Apaachirin tuke seatramtas Yus pujamunam nayaimpinam wemiayi. 25-26 Sacerdote apuri musachjai metek Yus seatai juun jea nitkarin wayaatin kinta jeamtai, tangku numpen yarak takus waiinuyayi. Antsu sacerdote apuringkia numparchamiayi. Antsu Cristoka ningki numparu asa, tangku numpen yarak takuska nayaimpinmaka jeachmiayi. Tura asamtai nu nangkamtaiknumia aints ainau tuke tunaarintin asaramtai, Yus aints ainau tunaarin sakartas uchirin musachjai metek waitnas jakati tichamiayi. Antsu arut chicham amukatin kinta jeamtai, Jesús aints wajas ningki wakerak: “Aints ainau tunaarin mash sakturtaj,” tusa waitnas jarutramkamiaji. 27 Ii jakatin kinta jeamtai, aintstisha jakatin ainiaji. Antsu nuniangka pengké jakashtinuitji. Tura jaakrincha, Yus aintsti turamunka mash nekaatnuitai. 28 Cristo jakatin kintari jeau asamtai, aintsti tunaarin sakturmartas jarutramkamiaji. Nuniangka ataksha pengké jakachminuitai. Tura aintsti tunaarin akiimiatramkataska ataksha wantinkashtinuitai. Antsu ni uwemtikrurti tusar nakainaunka tuke nayaimpinam jukitas ataksha wantinkatnuitai.

10

1 Yus: Wina uchir aints ainau tunaarin sakartinuitai, tu nintimrau asamtai, yaanchuik Cristo akiintsaing, Moisésan akatar akupak: Musachjai metek tuke inaitsuk sacerdote ainau wína seatinak: Ame aints ainau tunaari japirata tusar, tangku ainaun maawarti tusa akupkamiayi. Tura asamtai musachjai metek tuke inaitsuk nunaka turinayat, aints ainau: Wína tunaarunka tuke sakaruapita tichau armiayi. 2 Tura aintsu tunaurin Yus sakarti tusar tangku numpejai tuke sakaruitmatikia, nuniangka tangkunka maacharmin armiayi. Aints Yusen seatas tangkun mau asamtai, ni tunaarin tuke sakarchau asaramtai, wína tunaarunka tuke sakaruapita tichamin armiayi. 3 Antsu musachjai metek tangkun maawaru asar, aints ainau: Wina tunaaruka tuke sakarchawaitai, tu nintimrarti tusa Yus turataram tusa nu chichaman akupkamiayi. 4 Tura asamtai waaka uchiri maarkia, tura chipusha maarkia, nuna numpejaingkia aintsti tunaaringkia tuke sakarchamnawaitji.

5-6 Tura asamtai Jesús ju nungkanam taa ni Apaachirin chicharak:

“Aints ainau: Tunaar tsangkutrurta tusar, tangku ainaun maawar wína surusarti tusamka ameka wakeratsme. Antsu: Aints ata turutin asakmin, nunia wi jakan aints ainau tunaarinka tuke sakturtinuitjai,” timiayi.

7 Nuniangka Apaachirin chicharak:

“Yusru, wína pachitas papinum aarmawa nunisnak, ami wakeramurmin umiktasan taawitjai timiajai,” Jesús timiayi. Tu aarmawaitai.✡

8 Tu aarmau asamtai, nunaka taku tawai: Moisés chichaman akupkamu aing aints ainau: Yus wína tunaarun japitrurti tusar, tangkun maawar epeu armiayi. Tura wainiat Jesús ukunam ni Apaachirin chicharak: “Tangku ainaun maawar wina surusarti tusamka ameka wakeratsme,” tímia nuka yamaikia aminka tuuka pengkerka awajtamsachartinuitai, taku tawai. 9 Nunia Jesús ni Apaachirin chicharak: “Yusru, ami wakeramurmin umiktasan taawitjai,” tu tinu asamtai, nu nangkamtaik tangkun maawar, Yusen susartas epeu armia nuna yamaikia turashtinuitai, taku tawai. Antsu Uchir atumi tunaarin sakturmartas jakau asamtai, ni umirkataram Yus tawai. 10 Tura asamtai Jesucristo kichik jatan jarutramkau asamtai, Yus iinka tunaarinchawa nunisar pujarin jiirmaji.

11 Sacerdote ainau mash kintajai metek Yusen umirkartas tuke inaitsuk tangku ainaun Yusen susartas main armiayi. Tura wainiatrik tuuka tunaarinchawa nunisrikia pujuschamnawaitji. 12 Antsu Jesucristoka kichik jatanak jarutramkau asa, nunia nayaimpinam Yuse untsurinini apu keemtainum keemsamiayi. 13 Tura asa wína nemasur ainaun Yus nepetkati tusa, Jesús nuna nakak pujawai. 14 Tura Cristo kichik jatanak jarutramak ni aintsri ainautin tunaarin tuke sakturmarmiaji. 15-16 Turamtai Yuse Wakani Cristo umirkau ainautinka nunasha nekamtikramamiaji. Nuna pachis tu aarmawaitai. Yus chichaak:

“Nukap arusan wína aintsur ainamunam yamaram chichaman najanatatja nuka nuwaitai: Wína umirtuktin chichamrun akupkan ni nintin engketawaran paan nintimtikrartinuitjai. 17 Yaanchuik wína chichamrun umikcharu pujuarmia nuna tunaarinka mash sakturu asan kajinmatkitnuitjai,” timiayi.✡

18 Tura asamtai, Cristo aintsti tunaarin tuke sakturmaru asamtai yamaikia: Wína tunaarun Yus sakturati tusarkia, tangku Yus susatasrikia maachminuitji.

Yusnum jeamnawaitji timiauri

19 Tura asamtai yatsur ainautiram umaarutirmesha, Jesús jarutramak numpe numparu asamtai, iikia shamtsuk tura tunauka nintimtsuk ii Apaachiri Yuska seatnuitji. 20 Jesús waitnas jarutramkau asa nunia nantaki, aints jintan jintamua nunisang ni Apaachiri pujamunam wakau asamtai, iikia yamaikia wayamnawaitji. 21 Jesús tuke iwiaaku pujau asa, sacerdote apuria nunisang Yusnau ainautin pachitmas tuke Yusen seatramji. 22 Tura Cristo ii tunaarin japitramrau asamtai, yamaikia Yus aujkurkia, nekasar pengker nintimsar: Yus nekas anturtawapi tusar, sacerdote ainau Yusen aujsartas yumi pakuichaujai ni namangken nijararmia nunisrik tunauka nintimtsuk Yus aujsatnuitji. 23 Tura Yus tímia nunisang nekas umiktatuapi tusar, tuke inaitsuk tu nintimsar Yuse chichame metawaru armi. 24 Tura chikich ainaujai nekasar aneenimi tusar, tura pengker awajnaisami tusar yainiku aarmi. 25 Cristonu ainautikia irunat inaisashtinuitji. Chikich ainau inainamtaisha iikia tuke irunin armi. Tura irunkur kiakanirmi. Tura Cristo tatin kinta jeatak wajasu asamtai tuke inaitsuk iruntrarmi.

26 Iikia Yuse chichame nekas aa nuka nekayatur, nunia iik wakerakur Criston tuke ajapajai takurningkia, ¿yáki ataksha ii tunaarin sakturmarat? Nu takurningkia ii tunaarinka Cristoka pengké sakturmarchatnuitji. 27 Antsu Cristo tuke ajapajai takurkia shamkatnuitji. Tu pujakrikia Yus ni nakitin ainaun kajerak ji kajintrashtinnum japatnuitai tusar, napchau nintimsar nu kinta jeati tusar nakastinuitji. 28 Yaanchuik Moisésa chichamen umirtsuk pujuinamtai, aints jimiarchiksha, tura kampatmaksha nu aints pasé turamurin wainkar, apu ainau ujakrum turataram, Yus tinu asamtai, nu aintsun wait anentsuk kayajai tukuar main armiayi.

29 ¿Atumka itiur nintimrume? Aints yaanchuik Criston nemartan nangkamayat nunia: Cristo pujut yamarman mash aints ainautin suramsatas jakau wainiat: Nangkami numparmiayi taunka, Yuse Wakani iin pengker awajtamsatas wakera nunaka pachis tsuutajai taunka, Yuse Uchirin tuke ajapajai taunka ¿Yus itiur wait wajaktinasha susashting? Moisésa chichamen umikcharun nangkamasang nu aints ainaunka wait wajaktiniun susartinuitai.✡ 30 Yus chichaak: “Tunau ainaun wait wajaktiniun susatnunka wiitjai tura: Wína umirtutsuk pujuinaun yapaijkiatnunka wiitjai,” timiayi. Nunia ataksha tu aarmawaitai: “Wína aintsur ainau tunaarin nekaratnuitjai,” Yus timiayi. 31 Tura Yus tuke iwiaaku puja nuka niin umirtsuk pujuinaunka nekas wait wajaktiniun susartinuitai. Tura asamtai nuka shamrumtinuitai.

32 Antsu atumka yaanchuik Cristo umirkuram pujuyarme nuka kajinmatsuk tuke nintimin ataram. Cristo paan nintimrau asaram, atum nukap wait wajayatrumek Cristo umirat inaisachmiarume. 33 Tura Cristonu asakrumin, aints ainau wainminamunam atumin pachitmasar pasé chichasarmiayi. Tura atumin pasé awajtamsarmiayi. Nunia Cristonu ainaun pasé awajinamtai, atumsha wait anentakrum yaingmiarume. 34 Turakrum kársernum engkeamu ainaun wait anentakrum yaingmiarume. Tura chikich ainau atumin kajertaminak nangkamiar atumi warinchuri jurutramkiaru wainiatrumek, atumka wake mesetsuk atumi warinchuringkia nintimtsuk warasrum: Iikia Cristonu asar, tura pujut nangkankashtin jukin asar, nuka ii wariri nangkamasang timiá pengkeraitai timiarume. 35 Tura asamtai Cristo umirkatnuka inaisairap. Antsu Cristo tímia nunaka nekasampi umiktatua tusaram, nayaimpinam nijai tuke pujustinuitrume. 36 Tura Yuse wakeramuri najanatasrum, tura ni tímia nuka jukitasrum, wait wajayatrum jaimiasrum pujustinuitrume. 37 Yuse chichame etserin yaanchuik tu aarmiayi. Yus chichaak:

“Jumchik arus taratata nuka nekas taratnuitai, tura ni tímia nunisang nekas taratnuitai.

38 Antsu wína nekasampita turutin ainauka tuke iwiaaku pujusartin ainawai. Antsu wína umirtutan inaisar pujuinauka winaka waramtikruschartinuitai,” timiayi.✡

39 Antsu iikia Yuska inaitaka nakitaji. Tura asar iikia mengkaakatniunmaka wechartin ainiaji. Tura Yus nekasampita tinu asar uwemrartin ainiaji.

11

Yus nekas nintimtustin

1 Yus nekasampita takurkia, Yuska wainchayatrik nekas pujawapi taji. Turamtai Yus: Wisha atumin pengker awajsatatjarme, tímia nunaka nekasampi umiktatua taji. 2 Ii juuntri ainau Yusen nekasampita tinau asar Yusen pengker awajsarmiayi.

3 Nu nangkamtaik nungkasha, tura nayaimpisha, waring achat ii wainji nunaka atsau wainiat, Yuska ningki nintimias aya chichasang mash najanamiayi. Nuka tu aarmau asamtai wainchayatrik nekasampita tinu asar nekaji.✡

4 Adánka uchiri, Abel naartin, Yusen nekasampita tinu asa ni Yusen susamuri ni yachí Caín Yusen susamuri nangkamasang pengker amiayi. Tura asamtai Yuska Abelan pachis: Nuka pengkeraitai timiayi. Tura asamtai Abel yaanchuik jakau wainiatrik, Yusen nekasampita timiayi, tu nintimtusar pujaji.✡

5 Ii juuntri Enoc Yusen nekasampita tinu asamtai, Yus nayaimpinam iwiakmiayi. Tura Yus niin jukin asamtai wainkacharmiayi. Tura asamtai Yuse chichame tu aarmawaitai: “Enoc nayaimpinam watsuk nungká pujusang Yusen pengker awajnuyayi.”✡ 6 Tura asamtai Yus nekasampita tachakrikia ¿itiur Yuscha pengkersha awajsatjik? Iisha: Yusjai pujustasar wakeraji takurkia, Yus nekas pujawapi titinuitji. Tura: Wi Yusen nekasan eamtaikia, winaka nekasampi pengker awajtustatua, titinuitji.

7 Yamaikia aints Noé naartin nintimrarmi. Yumi jitatsaing: Nujang nukap nujangkruatatui, Yus Noén timiau asa, Noésha Yusen nekasampita tusa, ni wearijai uwemrarmi tusar, kanu juuntan najanawarmiayi. Tura kanun takakmak pujus, tuke aints ainaun mash chicharak: “Yus aints ainautin amutmaktatui,” tusa ujakmiayi. Yusen nekasampita tinu asamtai, Yus Noén pachis: Nuka pengkeraitai timiayi.✡

8 Yamaikia Abraham nintimrarmi. Yus Abrahaman chicharak: “Ami nungkarminia jiinkim, chikich nungkanam wi inaktustatjame nuni weta,” timiau asa Abraham: Tuning wetaj tusa nekachiat: Yus nu nungkancha inaktursatatuapi tusa miatrusang umirkamiayi.✡ 9 Tura Yus nu nungkanam weta timiau asa, Yus akupkamaitiat nuni jea, Yusen nekasampita tusa, iraawa nunisang jea tarach najanamunam nu nungkanmasha ninuchua nunisang pujusmiayi. Tura Isaacsha, tura Jacobsha nunisarang jea tarach najanamunam pujuarmiayi.✡ 10 Abraham nintimias: Wikia jakanka, Yuse yaktarin nayaimpinam aints jeamkachmaunum, antsu Yus ningki najanamunam wayaatatjapi tusa nuni wekainuyayi.✡

11 Abrahama nuwari Sara juunchitiat, tura kaa ayat: Yus timia nunaka nekasampi umiktatua tinu asamtai, Yus uchin jurerti tusa kakarmarin susamiayi.✡ 12 Tura Abraham juuntach asa, uchin yajutmarchamin ayat, uchin yajutmaru asamtai, nukap arus Yus tímia nunisang nayaimpinam yaa ainia timiá untsuri yujramiayi. Tura juun entsa yantamen yaikmiria nunisarang nekapmarchamin untsuri yujramiayi.✡

13 Tura nu aints ainau Yus tímia nuna umiatsaing Yusen nekasampita tukamaikiak jakarmiayi. Tura Yus tímia nuna umikchau waininayat: Ii weari ainau ukunam nukap yujarartatuapi tusar warasarmiayi. Tura nintiminak: Iikia ju nungkanmaka iraawa nunisketji tiarmiayi. 14 Aints tu chichainauka: Ii pujutiringkia juningkia atsawai tusar, chikich nungkan tuke pujustinun eainawai. Nuka paan nekaamnawaitji. 15 Tura ni nungkarinia yaanchuik jiinkiarmia nuni waketkiartas wakerinakka, pachitsuk waketkiarmin armiayi. 16 Antsu niisha chikich nungkan nayaimpinam atinua nunak nintimtiarmiayi. Tuminamtai Yus ni yaktarin iwiartur nakau asa: Wikia ni Yusrinjai tutanka natsaamatsui.

17 Yus Abrahaman: Nukap yujratatjame tinu ayat nekapsatas: ¿Wína miatrusang umirtukchatpiash? tusa: “Uchiram maam nunia jinam epeam wína surusta,” tinu asamtai, Abraham Yusen nekasampita tusa, ni uchirin maatnun surimkachmiayi. 18 Antsu Yus Abrahaman chicharak: “Isaaca wearin nukap yujratnuitjai,” tinu asamtai, 19 Abraham: “Wi uchirun maamtaisha, Yus jakamunmaya ataksha inankitnuitai,” tu nintimramiayi. Tura asa Abraham Isaacan maachiat, nekas jakamunmaya nantaknua nunisang ni jeen jukimiayi.✡

20 Yusen nekasampita tinu asa, Isaac ni uchirin Jacobon nunia Esaúncha ukunam atiniun pachis: “Yuska nukap yujtamrartinuitai” timiayi.

21 Jacob juuntach asa, waijai wekaayat, Yusen tuke nekasampita tusa maaketai timiayi. Tura jakatniuri jeatak wajasamtai, José uchirin jimiar amia nunaka ni tirangki asaramtai: “Yuska atumin pengker awajtamsarti,” timiayi.

22 Tura Josésha Yusen nekasampita tinu asa, ni jakatniuri jeatak wajasamtai chichaak: “Israela weari ainau juningkia tukeka pujuschartinuitai. Antsu nukap arus Egipto nungkanmaya jiininak, wína ukunchrunka jukiar, Canaán nungkanam iwiartusarti,” tusa akatmamak timiayi.✡

23 Nukap arus Moisés akiinamtai, apu faraón tutai Israel ainaun chicharak: “Uchi aishmang yamai akiinauka entsanam ujungtaram,” tusa chichaman akupkau waininayat, Moisésa aparisha tura nukurisha Yusen nekasampita tinu asar, apunka shamkacharmiayi. Tura asar uchiri nekas shiiram asamtai, kampatam nantu uukarmiayi.✡

24 Tura faraónka nawantri Moisésan tsakatmarmaitiat, Moisés juunmar Yusen nekasampita tusa: “Faraónka nawantri uchirintai turutiarai tusan wikia nakitajai,” timiayi.✡ 25 Tura asa Egipto nungkanam pengké yuumatsuk nakuru pujuutiat, nu aints ainau Yusen umirchau asaramtai, nujai tsanias pujutan nakitmiayi. Antsu Yuse aintsri ainaujai metek wait wajaktas wakerimiayi. 26 Tura asamtai Cristonu ainaun waitkasarmia nunisang Moisésnasha waitkasarmiayi. Turinamaitiat Moisés: Nuka timiá pengkeraitai tusa: Ukunmaka nekasnapi Yusnum pengker pujustatja, tu nintimramiayi.

27 Tura Moisés Yusen nekasampita tusa, apu faraón kajeramaitiat shamkachmiayi. Tura Yusen wainchayat, Yusen wainua nunisang pengker nintimias Egiptonmaya jiinkimiayi.✡

28 Moisés Yusen nekasampita tusa, Pascua fiesta kinta jeamtai, Israel ainaun akatar akupak: “Uwija numpejai jea waitiri yakartaram. Nu turachkurminkia, Yuse awemamuri atumi uchiri eemkaurin maatatui,” timiayi. Moisés tu tinu asamtai, Israel ainau miatrusarang umirkarmiayi.✡

29 Israel ainau Yusen nekasampita tusar, juun entsa kapantin tutain Yus tesaamtai, japen nungka mujurua nunisarang kukarak katingkiarmiayi. Tura Egiptonmaya ainausha nunisarang katingkiartatkamawar juun entsan kijiakar mash kajingkiarmiayi.✡

30 Nunia nukap arus Israel ainau Yusen nekasampita tinu asar, siete (7) kinta yakat Jericó tutain tentakni wajainamtai, Yus wenuk wenukmarmaun yumpungmiayi. 31 Tura kungkatip Rahab naartin Yusen nekasampita tusa, Israel aints anangkan wekaatinaun shamtsuk ni jeen pujusarti tusa uukmiayi. Tura asa Yusen umirchau ainaujaingkia jakachmiayi.✡

32 Nuniasha Yusen nekasampita tinu ainauka untsuri puju armiayi. Gedeónsha, tura Baracsha, tura Sansónsha, tura Jeftésha, tura Davidcha, tura Samuelsha, chikich Yuse chichame etserin ainaujaisha Yusen nekasampita tiarmiayi. Antsu nu aints ainaun pachisnaka kinta atsau asamtai aarchatatjai. 33 Nu aints ainau Yusen nekasampita tinu asar, chikich nungkanmaya ainaun nepetkarmiayi. Tura Yuse aintsri ainauncha pengker inararmiayi. Tura Yusen nekasampita tinu asaramtai, Yus niincha: Wikia atumin yaingtatjarme timiayi. Chikich aints Yusen nekasampita tinu asamtai, juun yawaa niin yuwaarai tusa Yus jangken epetkamiayi.✡ 34 Nuniasha chikich ainau Yusen nekasampita tinau asar, jinum epewarmaitiat Yuse kakarmarijai uwemrarmiayi. Tura chikich ainaun saapijai maawartas wakerinamaitiat uwemrarmiayi. Tura chikich ainau kakaichau ainayat, kakaram wajasarmiayi. Tura chikich ainau ni nemase ainaun nepetkar papeekarmiayi. 35 Nuwa ainausha, ni uchirin jakaun inankimun wainkarmiayi.

Antsu chikich ainaun Yusen umirin asaramtai, wait wajaktinasha nukap susar maawarmiayi. Tura nu aints ainaun mainatsaing: Yusen umirkashtatjai takumningkia maashtatjame tinamaitiat, Yusen nekasampita tinau asar: Iikia jakarsha nayaimpinam pujustatji tusar jakarmiayi. 36 Chikich aints Yusen nekasampita tinu asaramtai wishikrar awatrarmiayi, tura jirujai jingkiawar kársernum engkewarmiayi.✡ 37 Chikich aints Yusen nekasampita tinu asaramtai, kayajai tukuar maawarmiayi. Tura chikicha namangkencha serúchjai charukar maawarmiayi. Chikich aints Yusen nekasampita tinu asaramtai saapijai maawarmiayi. Turinamtai chikich ainau entsatiri atsau asamtai, uwija nuwapencha, tura chipu nuwapencha kachumawarmiayi. Tura asar wait wajau armiayi. Tura chikich ainauncha niin pasé awajin armiayi. 38 Yusnau ainau aints atsamunam, tura muranmasha, tura waanmasha, tura nungka taimunmasha waingkiar kanin armiayi, tura tuke wekain armiayi. Nu nungkanmaya ainau nu aints ainaun pachisar: Nuka paseetai tinamaitiat, nu aints ainauka timiá pengker armiayi.

39 Tura mash Yusen nekasampita tusar pengker awajsarmiayi. Antsu Yus: Wína aintsur ainaun susartatjai, tímia nunaka wainkacharmiayi. 40 Antsu Yus iincha nayaimpinam juramkitas wakerau asa, Yuse aintsri ainau yaanchuik jakaramtaisha, arumkeka jakamunmayanka inankichmiayi. Antsu nuka iijai metek jakamunmaya nantakiartinuitai, Yus tímia nuka iikia nukap arusar wainkartinuitji.

12

Jesús nintimsarmi

1 Tura asamtai Yuse aintsri yaanchuik jakaru ainau timiá untsuri Yusen nekasampita tinu asaramtai, iikia nu aints turamurin nekau asar, iisha nunisrik Yuska umirkatnuitji. Tura iinu tunaaringkia waring achat mash inaisar, tuke inaitsuk jaimiasar Yuska umirkaru armi. 2 Tura Jesús nintimraru aarmi. Ni aintsritin nangkamasang Yusen nekasampita timiayi. Tura: Wína nekasampita turutinaunka mash uwemtikratasan jakatatjai tusa, numi winangmaunum natsanpiaku jakatniunka surimiakchamiayi. Tura ukunam nukap warastin asa jarutramkamiaji. Nunia jaka nantaki, nayaimpinam waketki ni Apaachiri untsurinini apu keemtainum keemsamiayi.✡

3 Tura Jesúsnaka tunaarinchau waininayat tunau ainau maawarmiayi. Tura asamtai atumka napchau nintimsan pujusai tusaram, Jesúsa waitnasmauri nintimrau ataram. 4 Turaram atumka tunau nepetkatasrum Jesús numparmia nunisrumka numparchamiarume, tura tunau nakitajai takurminkia mantamacharmiayi. 5-6 Atum Yuse uchiri asakrumin: ¿Yus atumin turama nuka kajinmakrumek pujaram? Nu aarmauka nuwaitai:

“Ii Apuri ni uchirin aneau asa, pengke aints ati tusa wait wajaktiniun susatnuitai. Tura asamtai uchiru, Apuram amin wait wajaktiniun suramsamtaisha, nunaka nakitajai tutsuk asata, tura napchauka nintimtsuk pujusta.” Tu aarmawaitai.✡

7 Atum Yuse uchiri asakrumin, Yus atumin: Miatrusrumek umirtuktaram tusa, wait wajaktiniun suramataisha, napchauka nintimtsuk asataram. Uchi ni aparin umirtsuk pujam, ¿apari uchirin chichartsukek puja? Atsa. 8 Antsu Yus ni uchiri ainaun mash chicharui. Yuscha atumin chichartamtsuk pujamtaikia, atumka Yuse uchirinchuitrume, antsu chikicha uchiri arume. 9 Nuniasha iinu apari ainau nintimrarmi. Ii uchi akurningkia, anturtukat tusar awatamin armiaji. Turutmakrin umirnuyaji. Tura asakrin ii Apaachiri Yus tuke pujustinun suramsatin asamtai ¿warukarik Yuska umirtsuksha pujustajik? 10 Ii apari ainau ningki nintimsar: Anturtukarat tusar jumchik kinta iin awatamin armiaji. Tura Yuska iincha pengker awajtamsatas wakerutmau asa, wiya nunisrumek tunaarinchau pujustaram tusa iin wait wajaktiniun suramji. 11 Antsu iikia wait wajaktin juwakrikia waraschamnawaitji. Tura wake mesekar napchau nintimsar pujustinuitji. Tura wait wajakrisha, Yus iin nuitamratas wakera nuka nuimiaru asar, angkan pengker nintimsar Yuska umirkatnuitji.✡

Yuse chichamen umirtan nakitajai tiirap

12-13 Tura Yus: Miatrusrumek umirtuktaram tusa, atumin wait wajaktiniun akupturmaku asamtai, atumin Yus nuitamratas wakera nuka nuimiaru ataram. Tura tupnik nintimsaram, tuke inaitsuk Jesús umirkataram. Tura chikich ainausha Jesúsan umirtan inaisartas wakerinamtaisha: Mengkakai tusaram, atum chicharkuram: Atumsha Jesús umirkurmeka mengkakashtinuitrume tusaram kiakartaram.

14 Atumi tunaari waring achat mash inaisaram Yuska umirkataram. Nuna turinachuka ii Apurinka jiischartinuitai. Tura asaramtai tuke angkan pengker nintimtunisrum mash aints ainaujai maanitsuk pujustaram. 15 Tura Yus atumin pengker awajtamsatas wakerutmau asamtai, kichkisha Yusen umirtan inaisai tusaram aneartaram. Aints Yusen umirtan inaisaruka chikich aints ainauncha niya nunisarang tunaun turumtikiatnuitai. Tura asamtai atumka tunau wajasai tusaram wainmamkataram. 16 Tura Yusnau asaram tsanirmawairap. Nuniasha Yus atumin suramsatas wakera nunaka nakitajai, tii tusaram aneartaram. Isaaca uchiri eemkauri, Esaú naartin nunaka turamiayi. Tura Yus niin ukunam susatas wakerimia nuna kichik yuta yuwamujai yapajiamiayi.✡ 17 Nuniasha Esaú jumchik arus atak nintimiar juutmiayi. Tura aparin Isaacan juutkamaikiak seam, apari ayaak: “Ameka Yusjai tajai timiame nuka yapajiachminuitme,” timiayi. Atumka nusha nekarme.✡

18 Atumka Cristonu asaram, Israel ainau yaanchuik mura Sinaí tutainum jearmia nunisrumka atsurme. Nu muranam ji keemiayi. Tura asa mukunit tee wajasmiayi. Tura nasesha kakaram nasenmiayi. 19-20 Turamtai Yuse pupuntri kakarman pupuntramun Israel ainau antukarmiayi. Tura chichamnasha antukarmiayi. Chikich chichamsha Yus akupkamia nuka nuwaitai: “Aintcha, tura tangkusha kichkisha ju muranam wekaamtaikia, kayajai tura nangkijaisha maataram,” tu timiau asamtai, nu chichaman antukar shaminak Moisésan chicharinak: “Wait aneasam, amek Yuse chichame antukta. Antsu Yuska iijai chichatsuk asati,” jakai tusar tiarmiayi. 21 Tinamtai Moisés ji keaun wainak, tura mukuntiuncha wainak kuraimiayi. Tura chichaak: “Wikia timiá shamau asan kuraajai,” timiayi.

22-23 Antsu atumka Cristonu asaram, yaanchuik Jerusalén yaktanam Sión muranmasha Yusen seartas wearmia nunisrumka nintimtsurme. Antsu yamaikia Yus nayaimpinam tuke iwiaaku pujau asamtai Yusek tuke seamnawaitrume. Nayaimpinmaka Yuse awemamuri nekapmarchamin irunui. Nuningkia Yuse aintsri naari nayaimpinam aatrarmau ainawai. Tura Yuse umirkaru jakaru ainau wakani pengké tunaarinchau asar nuni ayaminawai. Tura nuningkia mash aints ainau turamurin nekamtikin aa nu pujawai. Nuka Yusetai. 24 Nunia Jesús yamaram chichaman najatramamiaji nuka nuni pujawai. Nuka ni numpe numparmia nujai: Wijai nayaimpinam pujusmintrum tímia nunaka mash umikuitai. Tura asamtai Abela numpe nintimrarmi. Abela numpengka aintsu tunaarinka kichkisha sakarchamnauyayi. Antsu Jesúska aintsti tunaarin mash sakturmartas jaka numparu asa, ni numpengka Abela numpen nangkamasang pengkeraitai.✡

25 Tura asamtai wainkataram. Atumin chichartama nuka Jesúsketai. Ni chichame antutsuk pujusairap. Moisés ju nungkanam pujai, Yus mash umirkataram tusa, chichaman najanau asamtai, aints ainau nu chichamnasha umirtsuk pujuarmia nuka uwemracharmiayi. Antsu Yus ni Uchirin nayaimpinmaya akupkau asamtai ¿nuna chichame umirtsuk pujakrikia itiur uwemratjik? 26 Yaanchuik Yus ii juuntri ainaun muranam chichaamtai, uuya tumaun nungkan muchkiamiayi. Antsu Yuse chichame etserin nukap arus atiniun pachis tu aarmiayi. Yus chichaak: “Wikia ataksha nungkan uuya nunisnak muchkiatnuitjai. Antsu nungkankeka muchkiashtinuitjai. Antsu nungkanmasha, tura nayaimpinmasha aa nunaka mash muchratnuitjai,” timiayi. 27 Ataksha muchratnuitjai, tímia nunaka: Mash najanamiaja nunaka mesratnuitjai, antsu muchkiashtin aa nunaka mesrashtinuitjai, taku timiayi.✡ 28-29 Ii Yusri ji kapawa tumau asa, ni umirin ainautin inatmartinu pujutiri muchkiashtin asamtai, Yuska tuke maaketai tusar, pengker awajkur tunau wajasai tusar tuke umirkarmi.✡

13

¿Itiur Yus pengker awajsatnuitji?

1 Atumka Cristonu asaram, tuke inaitsuk aneenitaram. 2 Irau taamtaisha, wainchau ayatrumek pengker awajsataram. Nuka kajinmakirap. Yaanchuik Yuse awemamuri iraak taamtai, Yuse umirin ainau: Nuka Yuse awemamurintai tusar, nekainachiat pengker awajsarmiayi.✡

3 Kársernum pujuinausha kajinmatsuk wait anentrataram. Tura atum nijai kársernum engkeamua nunisrumek pengker nintimtusrum pengker awajsataram. Tura chikich aints wait wajainamtaisha atumsha: Nu aintsua nunisnak wisha wait wajaktinuapitja tusaram wait anentrataram.✡

4 Nuwa nuwatnaiyamuka pengkeraitai. Aints ni nuwarijai tsaning kanurtincha pengkeraitai. Antsu nuwatnaikiaru ainauka kichnaka eakchartinuitai. Tura asaramtai nuwa nuwatchayat tsanirmin ainaunka Yus wait wajaktiniun susatnuitai.

5 Yuska iin chichartamak: “Amincha pengké inaisashtatjame. Tura amincha ajapan ukukchatatjame,” turammiaji. Tu turamin asamtai, kuik aneetsuk asataram. Tura atum tákakrume nuka pachisrum maaketai tusaram, kuik nukapka wakerutsuk asataram.✡ 6 Yus tu turamin asamtai, iisha pengker nintimsar:

“Ii Apuri wína yaintu asamtai, ¿aints turutawartata nunasha warukanak shamkataj?” timinuitji.✡

7 Tura asakrin atumin Yuse chichamen ujatminak pujusarmia nuka nintimrataram. Nu aints ainauka Criston nekasampita tusar, atumin Yuse chichamen ujatmakaru asar, ni Criston nintimsar pujuarmia nunisrumek atumsha pujustaram.

8 Jesucristoka tuke iwiaaku asa, yaanchuiksha tura yamaisha tuke yapaijmiamtsui. 9 Chikich ainau ningki nintimsarang atumin nuitamrartas wakerinamtaisha, nuna chichamengka anturkairap. Yus iincha pengker awajtamsatas ii nintincha kakamtikramratnuitji. Antsu aints yuta pachisar nuikiartinak: “Nu yuta yutsuk pujakrumka, Yuska pengker awajsatatrume,” tinayat nunaka nangkamiar tinawai.

10-11 Yaanchuik sacerdote ainau tunaarintin ainau tangkurin Yusen susartas maawarmia nuna namangken yuchau armiayi. Sacerdote apuri tangkun maa, numpen yarak takus, Yus seatai juun jea nitkarin waiinuyayi. Nunia Yus aintsu tunaarin japirat tusa tangkun maawar, namangken yakta aarin jiikiar epeu armiayi. Antsu Jesúska ii tunaarin sakturmartas jarutramkau asamtai, iikia Jesús seau asar, tangkun Yusen susartas main armia nuka pachiatsji.✡ 12 Tura tangku ainaun yakta aari jiikiarmia nunisarang Jesúsnasha yakta aarin jiikiar maawarmiayi. Tura asamtai aintsti tunaarin sakturmartas, Jesús jarutramak numpencha numparmiayi. 13 Tura asamtai chikich ainau iin nakitraminak, tura wishikraminak pujuinamtaisha, Jesúsnasha nunisarang nakitrarmiayi tusar Jesús nintimraru armi. 14 Ju nungkaka mash amukatin asamtai, juningkia tukeka pujuschatnuitji. Antsu Yuse pujutirin ukunmaka pujustinuapitji tu nintimraru armi. 15 Yamaikia tangku ainau Yus susatasrikia maashtinuitji. Tura asar iin uwemtikramrau asamtai, tuke inaitsuk Jesús nintimtusar, ii jangkejai Yus juuntaitai tusar maaketai tiarmi.✡

16 Nuniasha chikich ainau pengker awajsataram. Tura yuuminak pujuinausha yuumamuri susataram. Nuka kajinmakirap. Nu turakrumka Yus pengker awajrume.

17 Yusnau ainau juuntri umirkataram. Nuka: Nekasrum Yus pengker umirkataram tusar, atumin waitminak pujuinawai. Nuka Yusnau asaramtai, ni chichamengka umirkataram. Atum pengker umirmaka, nusha warasar atumin pengker waitmakartinuitai. Antsu ni umirat nakitamka, nuka wake mesekar pujusartinuitai. Tu pujuinakka ¿atumin itiurak yainmakarti?

18 Yus seatritaram. Iikia tuke pengker pujustasar wakerakur nekasar angkan nintimji, tu nintimsar pujaji. 19 Tura Yus seakrum atumjai wainaikiatnun wári tsangkatramkat tusaram Yus seatritaram tajarme.

Yus yainmakarti timiauri

20 Yamaikia nunasha tajarme: Ii Apuri Jesús nekas juun aa nuka uwija wainua nunisang iin waitmaktin asa, iin pujut nangkankashtinun suramsatas jarutramak numpen numparmiayi. Yuska ni uchiri numparmaurin jiis: Yamaikia aints ainau tunaarin tuke sakturartajai, tu nintimramiayi. Tura Yus tuke angkan pengker nintimias puja nuka ii Apuri Jesúsan jakamunmaya inankimiayi.✡ 21 Tura asamtai atumin pachisan Yusen tu seajai: Yuse wakeramuri miatrusrumek umirkataram tusan, Yus atumin tuke mash pengker awajtamsarti. Jesucristo iincha tuke pengker nintimtikramrau asa, ni wakeramurin mash umisti tusar Cristoka tuke inaitsuk: Ameketme juuntam tiarmi. Tu ati.

22 Yatsur ainautirmin umaarutirmincha nukap aatratnuitjarme. Antsu ainchik aaru asan, chichamrun aarja junaka akatran, atumin akupaja juka wait aneasrum pengker nintimsaram anturtuktaram. 23 Ju chichamka nekaataram: Ii yachí Timoteo karsernumia jiinki angkan pujawai. Ni wári winimnawaitmatikia, nijai atumin winitatjai.

24 Cristonu ainau juuntri ainautirmincha chichaman akuptajrume. Nunia Cristonu ainautirmincha mash chichaman akuptajrume. Nunia Italianmaya ainausha chichaman akupturminawai.

25 Atumnasha mash Yus pengker awajtamsarti. Maaketai.

✡ 1:2 (Juan 1.1-3; Col. 1.15-17; 1.Juan 1.1; Apoc. 19.13)

✡ 1:5 (Sal. 2.7)

✡ 1:7 (Sal. 104.4)

✡ 1:9 (Sal. 45.6-7)

✡ 1:12 (Sal. 102.25-27)

✡ 1:13 (Sal. 110.1)

✡ 2:6 (Sal. 144.3)

✡ 2:8 (Sal. 8.4-6)

✡ 2:9 (Fil. 2.8-9; Hebr. 12.2)

✡ 2:12 (Sal. 22.22)

✡ 2:13 (Isa. 8.17-18)

✡ 2:14 (1.Juan 3.8)

✡ 2:18 (Mat. 4.1; Hebr. 4.15)

✡ 3:11 (Sal. 95.7-11)

✡ 3:15 (Sal. 95.8)

✡ 3:18 (Núm. 14.1-35)

✡ 4:3 (Sal. 95.11)

✡ 4:4 (Gén. 2.2)

✡ 4:5 (Sal. 95.11)

✡ 4:7-8 (Sal. 95.7-8)

✡ 4:12 (Efes. 6.17)

✡ 4:15 (Mat. 4.1)

✡ 5:4 (Ex. 28.1)

✡ 5:5 (Sal. 2.7)

✡ 5:6 (Sal. 110.4)

✡ 5:7 (Mat. 26.36-46; Marc. 14.32-42; Luc. 22.39-46)

✡ 5:8 (Fil. 2.8)

✡ 5:14 (1.Cor. 3.2)

✡ 6:14 (Gén. 22.16-17)

✡ 7:2 (Gén. 14.17-20)

✡ 8:5 (Ex. 25.40)

✡ 8:12 (Jer. 31.31-34)

✡ 9:2-3 (Ex. 25.23-40)

✡ 9:4 (Ex. 16.33; Núm. 17.8-10)

✡ 9:7 (Lev. 16.2-34)

✡ 9:13 (Lev. 16.15-16)

✡ 10:7 (Sal. 40.6-8)

✡ 10:17 (Jer. 31.33-34)

✡ 10:29 (Hebr. 13.20)

✡ 10:38 (Hab. 2.3-4)

✡ 11:3 (Gén. 1.1; Sal. 33.6, 9; Juan 1.3)

✡ 11:4 (Gén. 4.3-10)

✡ 11:5 (Gén. 5.21-24)

✡ 11:7 (Gén. 6.13-22)

✡ 11:8 (Gén. 12.1-5)

✡ 11:9 (Gén. 35.27)

✡ 11:10 (Hebr. 13.14)

✡ 11:11 (Gén. 21.2)

✡ 11:12 (Gén. 22.17)

✡ 11:19 (Gén. 22.1-14)

✡ 11:22 (Gén. 50.24-25)

✡ 11:23 (Ex. 2.2)

✡ 11:24 (Ex. 2.10-12)

✡ 11:27 (Ex. 2.15)

✡ 11:28 (Ex. 12.21-30)

✡ 11:29 (Ex. 14.21-31)

✡ 11:31 (Josué 2.1-21;6.22-25; Mat. 1.5; Sant. 2.25)

✡ 11:33 (Dan. 6.22)

✡ 11:36 (Jer. 20.2)

✡ 12:2 (Fil. 2.8-11; Hebr. 2.9)

✡ 12:5-6 (Prov. 3.12)

✡ 12:11 (1.Cor. 11.31-32)

✡ 12:16 (Gén. 25.29-34)

✡ 12:17 (Gén. 27.30-40)

✡ 12:24 (Gén. 4.10)

✡ 12:27 (Hag. 2.6)

✡ 12:28-29 (Mat. 3.12)

✡ 13:2 (Gén. 18.1-8;19.1-3; Rom. 12.13; 1.Ped. 4.9)

✡ 13:3 (Mat. 25.36)

✡ 13:5 (1.Tim. 6.6-10; Fil. 4.10-13)

✡ 13:6 (Sal. 56.3-4,11)

✡ 13:10-11 (Lev. 16.27)

✡ 13:15 (Sal. 50.13-14,23)

✡ 13:20 (Luc. 15.4-5; Juan 10.1-16; Hebr. 10.29; 1.Ped. 5.4)

Santiago

1

2

3

4

5

Santiago Papin Akupkamuri

1

Chicham akupkamuri

1 Wiitjai Santiagoitjai. Yuse inatirinjai. Tura ii Apuri Jesucristo inatirinjai. Israela uchiri doce (12) amia nuna weari asakrumin, mash nungkanam kanakrum pujuinautirmin chichaman akuptajrume.✡

Yuse nekamtairin pachis etserkamu

2 Yatsur ainautiram umaarutirmesha, waring achat itiurkachmin pujakrumsha pengker nintimsaram tuke warastaram. 3 Yusnau ainau wait wajainamtai, nekas Yusen miatrusarang umirinawai tusar paan nekaawartinuitai. Tura asamtai atumsha itiurkachmin pujakrumsha, pengker nintimsar pujustincha nuimiartinuitrume. Atumka nusha nekarme. 4 Antsu tu pujakrumka: Nekasan pengke aints ataj takurmeka, Yus wakera nunisnak pengker aa nunaka mash turatjai tu nintimsaram pujustaram. 5 Atumka nekat yuumakrumka, Yus: Nekamtairam surusta tusaram seataram. Yus ni nekamtairin tuke surimtsuk sukartin asa: ¿Warukaya ataksha seatme? tutsuk, aints ainautin mash metek nekamtikramatnuitji.✡ 6 Tura Yus seakrumka, nekasampi wina surustatua, tu nintimsaram seataram. Antsu: Chaj suritruktimpiash, wisha nekatsjai, tu nintimsaram Yus seakrumka, nase nasenmatai entsa tamparamuri mai waket mai waket wajawa nunisrumek nintimsaram searme. 7-8 Aints yamai kintati: Nuna wakerajai tusa, antsu kashin: Nunaka wakeratsjai takungka, nekas jimiaran nintimu asa, tuke nunisang pujawai. Aints tu nintimkungka: Yus nekas winaka nunaka surustatuapi tuuka nintimrashtinuitai.

9 Yuse aintsringkia kuikiartichutiat: Wikia Yusnau asan nayaimpinam jeatatjapi tu nintimias warasminuitai. 10 Tura kuikiartinka yangkur arumak mina nunisang wári mengkakatin asa: Wikia mianchawaitjai tusa Yusnau asa warasminuitai. 11 Tsaa wakamtai tura kakar tsanmati, nupaasha sukuam kakarmachu jajatui. Yangkursha shiiram aa nusha kakarmachu minaayi. Kuikiartincha nunisang waririn surak pujaksha, yangkur mina nunisang mengkakatnuitai.✡

Itiurkachmin pujakrincha Yuska iinka pengker awajtamsatnuitji

12 Aintsti itiurkachmintrin miatrusrik nepetkau ainautinka Yuska chichartamak: Wína anentin ainautirminka pengker awajsatnuitjarme turamin asa, tuke pujustinasha tsengkrutia nunisang suramsatnuitji. 13 Aints tunau turataj, tu nintimias pujakka: Yus tunau turata turutui, pengké tichamnawaitai. Yuska tunau takatnaka aintsun kichkisha nintimtiktsui. Tura asamtai aintsun kichkisha: Tunau turata tatsui. 14 Antsu aints ni wakeramurin najantan wakerau asa, ningki nintimias: Tunau turataj tusa, tunau turutan wakerawai. 15 Tura aints pasé aa nuna najanatas wakerau asa tunaun takaawai. Tura tunau takasu asa jakatniunam weawai.

16 Aneetir yatsur ainautiram umaarutirmesha anangmamawairap. 17 Nekas pengker aa nunaka mash ii Apaachiri nayaimpinam puja nuka iin akupturmaji. Ni nekas pengker asa, pengker aa nuna suramji. Niisha paaniuncha ningki mash najanamiayi. Antsu niinka teeka atsau asamtai, tuke yapaijmiamtsuk paaniunam pujawai.✡ 18 Yus ningki wakerau asa, eemkaram wína uchir ataram tusa iincha najatmamiaji. Tura ningki wakerau asa, pujut nangkankashtinun suramsatas, ni nekas chichamen akupturmakmiaji.✡

Yusen nekasampita tinu ainau turamuri

19-20 Aneetir yatsur ainautiram umaarutirmesha nusha nekaataram: Aints kajea nuka Yusnaka nekas pengkerka awajtsui. Tura asamtai aintsu chichame yaitasar nekaatnuitji, tura wárikia chichachuitji, tura wárikia kajechuitji. 21 Tura asamtai pasé nintimtai aa nuka, tura tunau tuke iruna nusha mash inaisataram. Tura wikia miajuitjai tumamtsuk, Yuse chichame antukmiarume nuka atumi nintin ukusrum nintimrataram. Nu chichamka antuku asaram uwemratnuitrume.

22 Antsu Yuse chichame aya antukrum umirtsuk pujusairap. Aya antukrum umirtsuk pujakrumka, atumek anangmamrume. Antsu Yuse chichame antuku asaram tuke umirkataram. 23-24 Aints Yuse chichamen antayat Yusen umirtsuk pujakka, aints ispin achik yapiin jiimiawa nunisketai. Nuka ispijai yapiin jiimias: Tumawapitja tumamtsuk wári kajinmawai. 25 Antsu Yusen nekas umirak pujakka, nekas pengker angkan pujusminuitai. Yuse chichamengka ispiya tumau asamtai, aints ispin jiiminawai nunisang aints Yuse chichamen tuke kajinmatsuk nintimias pujakka, tura miatrusang umirak pujakka, nekas pengker pujustinuitai.

26 Aints Yusnawaitjai tayat, pasé chichaaka ningki anangmamui. Yuse chichamen umirchau asa nangkami: Wikia Yusnawaitjai tawai. 27 Ii Apaachiri Yus nekas pengker umirkatnuka nuwaitai: Mitaik ainau tura waje ainausha yaingtinuitji. Tura ju nungkanmaya ainau wakerina nuka wakerutsuk pujustinuitji.

2

Wait anenairatnun pachis etserkamu

1 Yatsur ainautiram umaarutirmesha, ii Apuri Jesucristo nekasampita tinu asaram, kuikiartin jiisrum: Nuka pengkeraitai tiirap. Tura kuikiartichu jiisrum: Nuka mianchawaitai tiirap. 2-3 Aints uwejnum wejtai kuri najanamun uwejak, tura wejmak shiirman entsar, atum iruntramunam wayaamtai, tura chikitcha wejmak aruchin entsar nusha nunisang atum iruntramunam wayaamtai ¿itiur nintimtarme? Wejmak pengker aa nuna entsaaru atumka chicharkuram: Juni tutang pengkernum keemita tusaram, antsu chikichka wejmak mamuruchin entsaaru wainkaram: ¿Ani wajasta antsu turachkumka, wína nawernini nungkanam pujusta timinkitrum? 4 Tu pujakrumka, ju aintska pengkeraitai, antsu chikichka mianchawaitai, tu nintimsaram pujau asaram, pasé nintimsaram pujarme.

5 Aneetir yatsur ainautiram umaarutirmesha antuktaram: Yus kuikiartichu ainauncha umirtuktaram tusa, nekas pengker awajsatas wakerawai. Tura wína uchir asaram, tura wína aneetir asaram, wína pujutirun pengker pujusmintrum wini winitaram. Tura nayaimpinam jearmeka: Atum chikich aints inarmintrum tusa Yuska wakerawai. 6 Antsu atumka kuikiartichu ainau natsan ipiatuwearme. ¿Yaachia atumin waitkarmina? ¿Tura yaachia atum kuikiartichu ainautirmin achirmakar apunam akuptamina? Kuikiartin nunaka turinawai. 7 Atumka Jesucristo aintsri iruntrumning, kuikiartin ainau Jesucristo naarin pachisar pasé chichainawai.

8 Ii Apuri umirkatin chicham timiá pengker aa nuka nuwaitai: “Atumi namangke anearme nunisrumek chikich ainausha aneetaram.” Nu chicham umirkurmeka nekas pengker pujarme.✡ 9 Antsu chikich ainau mash metek ainawai tu nintimtsuk pujakrumka, Yus umirkatin chicham umikchau asaram tunau wajarme.

10 Yus umirkatin chichamka mash umiayatrumek, chicham kichkisha umirtsuk pujakrumka, nekasrum umirkatin chichamka mashkia umirtsurme. 11 Tura Yus chichaak: “Tsanirmawairap, tura aints maawairap,” timiayi. Tura aints tsanirmatsuk pujayat, aintsun maakka, Yus umirkatin chichamnaka umitsuk pujawai.✡

12 Tura asamtai atum chichaakrum tura takakmakrum pujakrumsha, tuke Cristo angkan pujustinun suramsatata nu nintimsaram: Winaka jiiruapi tusaram, wisha ni chichamen miatrusnak umirkatasan wakerajai, tu nintimsaram pujustaram. 13 Chikich ainaun wait anenchaunaka Yus ni kintari jeamtai, wait anentsuk wait wajaktinnum akupkatnuitai. Antsu chikich ainaun wait anenniunka Yus niincha nunisang wait anentratnuitai.

Cristonu ainau chichakmauri tura turamuri pachis etserkamu

14 Yatsur ainautiram, umaarutirmesha anturtuktaram. Aints Criston nekasampita tayat, Yuse chichamen umirtsuk pujakka ¿nekas pengkerak puja? Atsa. Yuse chichamen nekasampita tayat, umirtsuk pujakka ¿tu uwemratnukai? Atsa, tuuka uwemrashtinuitai. 15 Nintimrataram. Aints Yuse nemarin entsatiri yuumak pujau wainkaram, tura ni yutairisha pengké atsau wainiatrum, 16 yutairi suachiatrum: Pengker pujusta, tura tsetsemakum sekmarta, nunia yaparakum nukap yuwata tayatrum ¿nu sutsuk pujakrumka pengkerak turaram? Atsa. 17 Tura asamtai aints Yusen nekasampita tayat, ni chichamen umirtsuk pujakka nangkami: Wikia Yusen umirnuitjai tawai. Tura Yusen umirnuitjai tayat, Yuse chichamen umirtsuk pujau asa, jakawa nunisang pujawai.

18 Aints atumin chichartamak: “Ame Cristo nekasampita tame. Antsu wikia nekasan pengker aa nuna takaajai. Tura ameka pengker aa nuka takatsuk pujayatum nangkami: Nekasan Cristo umirnuitjai tame nuna wisha wainkatasan wakerajai. Antsu wikia pengkeran takaaja nuka wainkam: Nekasam Cristo umirnuitme tusam nekaatnuitme,” titinuitai. 19 Atumka chichaakrum: Yus kichkitai tarume nuka nekas pengkeraitai, antsu iwianch ainausha Yus kichkitai tinayat, Yusen shaminak kurainawai. 20 Nintimrataram. Aints pengker aa nunaka turichutiat, wikia Cristonuitjai tauka tuuka uwemrachmin asa, jakawa nunisang pujawai. Nu nekachkurmeka nekasrum nintinchau ainiarme. 21 Ii juuntri Abraham yaanchuik itiurak pujuya nu nintimrarmi. Yus turata tusa akupkamu asa, ni uchirin Isaacan maa Yusen susatas tangku epetinam patasu asamtai, Yus Abrahaman pachis: Nuka nekas pengke aintsuitai timiayi.✡ 22 Nu nekau asaram nintimrataram: Abraham Yusen nekasampita tusa umirnuyayi. Tura Yusen nekasampita tinu asa, tura miatrusang umirkau asa, nekas Yusen pengker awajsamiayi. 23 Tura asamtai Abrahaman pachis Moisés tu aarmiayi: “Abraham Yusen nekasampita tinuyayi. Tura asamtai Yus Abrahaman pachis: Nekas péngke aintsuitai timiayi.” Yus tu tinu asamtai, aints ainau Abrahaman pachisar: Yuse amikrintai tiarmiayi.✡

24 Tura asamtai aints Yusen nekasampita tayat, pengker aa nunaka takatsuk pujaunaka Yuska pengkeraitai tatsui. Antsu aints Yusen nekasampita taunaka, tura pengker aa nuna takaunaka Yuska pengkeraitai tawai.

25 Tura nuwa Rahab naartin nintimrarmi. Nuka yaanchuik kungkatip ayat, nunia Josué aintsri jimiar ni jeen jearamtai, nu aintsnaka uukmiayi. Nunia: Mantamawairam atu tupikiaktaram tusa akupkamiayi. Nuna turamtai, Yus nu nuwanka pachis: Nuka pengkeraitai timiayi.✡ 26 Tura asamtai nunasha tajarme: Aints ni wakani ukukmiauka jakatnuitai. Tura aints Yusen nekasampita tayat, Yusen umirtsuk pujakka, iwiaakutiat jakawa nunisketai.

3

Aintsu chichaamurin etserkamuri

1 Wína yatsur ainautiram: Iisha nuikiartin atai tusarmeka, nukapka wakerukairap. Nuikiartin ainauti Yuse chichame umitsuk pujakrinkia, Yuska iincha chikich ainaun nangkamasarang nukap wait wajaktiniun suramsatnuitji. 2 Iisha mash nuwakar tunausha takau ainiaji. Antsu aints pasé chichamnasha chichatsuk pujakka, nuka nekas péngke aintsuitai. Nu aintska nekas ni jangken metau asa, nekas tunaarinchau pujustinuitai.

3 Kawai nintimrarmi. Kawai inartaj tusar, aints ainau jirujai kawai jangken jingkiatinawai. Tura kawai tu jangken jingkiatawar mai japi mai japi awajmau asa aintsun umirui. 4 Nunia kanu juun nintimrarmi. Kanu juun ayat, nase kakarman nasenmatikia, kanu anuntrutiri kawin yairach ayat: Ju weti tusa anuntramu asa nunak umirui. 5 Ii jangkesha nunisketai. Ii jangkesha yairach ayat, tuke nampuram chichatayi. Jisha nintimrarmi: Ji tuupich ayat, epernasha mash keemaktinuitai. 6 Tura aintsti jangkesha jiya nunisketai. Aintsti jangke mash tunau ainia nuna nangkamasang nukap tunau turin asa, aints tuke tunau chichakti tusa iinka utsutmaji. Aintsti jangke tungkurua jiri keawa nunisang asa, mash pengker aa nuna mesturmaji.

7 Aints ainautikia kuntin ainausha, tura pachim ainausha, tura nanamtin ainausha, tura napi ainausha, tura namak ainausha nepetkatnuitji. Tura asar aints ainauti nuka mash nepetkartin ainiaji. 8 Tura mash nepetin ainayatrik, ii jangkengka kichkisha nepetkachminuitji. Aintsti jangkengka tuke ayamtsuk tunau chichaayi. Tura aintsti jangkengka napi tseasri jataya nunisketai. 9 Ii jangkejaingkia ii Apaachiri Yuska juuntapita taji. Tura nu jangkejaingkia aints ainau Yus niya tumaun najanamu wainiatrik pasé chicharji. 10 Yatsur ainautiram umaarutirmesha nintimrataram. Ii jangkejaingkia Yuska juuntapita tayatrik, nunia aints ainau pachisar pasé chicharji nuka pengké turachminuitai.

11-12 Yumi pukuni nintimrarmi. ¿Kichik entsawach nungkaya pukuni jiinmaunum yumi pengker nunia yapakujai pachinir jiinuak? Atsa, nuka tumatsui. Yumi yapaku jiinmaunum péngke yumikia jiintsui. Yatsur ainautiram umaarutirmesha, numi neresha nintimrarmi. ¿Higuera nereak olivo neren nereawak? Atsa. ¿Tura uva yurangke higon nereawak? Atsa, nunaka pengké tumatsui. Tura asamtai pengke nintintin ainauka nunisarang tunau chichamnaka chichainatsui.

Pengker nekamtikiamu pachis etserkamu

13 Atum nekau akurmeka, Yusnumia nuimiaru asaram: Wisha miajuitjai tumamtsuk ¿antsu pengker aa nuna itiur takastajak? tu nintimsaram pujustaram. Turakrumin chikich aints ainausha atum pengker takaamun wainkar: Juka nekau aintsuitai turamiartinuitai. 14 Antsu atumi nintijaingkia pasé nintimsaram suwirpiaku jinisrum pujakrumka, tura wikia miajuitjai, tu nintimsaram pujakrumka: Wikia pengkeraitjai tiirap. Tu pujakrumka, nekas chicham aa nuka nintimchau asaram waitrarme. 15 Nu pasé nekaatnuka Yusnumiangka winatsui, antsu junia nungkanmaya tura iwianchnumiayaintai. 16 Tura aints ainau suwirpiaku jiinisar, tura jiyaaninak pujuinauka mash paseminawai. Tura asar tunau ainia nuna mash takainawai.

17 Antsu nekamtai Yus suramji nuna jukin ainauka maanitnasha maanichu ainawai, tura pengker nintintin ainawai, tura chikicha chichamencha anturin ainawai. Tura chikich ainaun wait anentin ainawai. Tura pengker aa nuna takau ainawai. Tura aints ainaun anangtsuk tupin chichau ainawai. 18 Iikia chikich aints ainaujai maanitsuk pujakrikia, pengke arakan arainawa nunisrik angkan pengker nintimsar pujustinuitji, tura nukap juukmawa nunisrik pengker aa nuke turatnuitji.✡

4

Ju nungkanam ainia nuka aneeshtinuitji timiauri

1 ¿Atumsha waruka maaniwearme? ¿Tura waruka jiyaanisha pujuwearme? Atum pasé wakeramu nukap wakerau asaram turarme. 2 Tura atumi wakeramuri najanatatkamaram tujintakrum aints maawearme. Tura kichnau aa nuka wakerayatrum, nuka jukitatkamaram tujinkaram jiyaaniakrum tura maaniakrum pujarme. Tura Yus seachu asaram, atum wakerarme nuka juwatsrume. 3 Tura Yuska seayatrumek, napchau nintimsaram seau asaram, tura atumi wakeramuri najanatasrum seau asaram nuka juwatsrume. 4 Maj, atumka aints ni nuwarin ajapa kichan nuwatak pujawa nunisketrume. Yusen umirchau ainau ju nungkanam aa nuna timiá wakerina nu wakerakrumka, Yuse nemase arume. ¿Atumka nuka nekatsrumek? Tura asakrumin ju nungkanam aa nuna wakerinauka Yuse nemase ainawai.✡

5 Yuse chichame tu aarmawaitai: “Yuse Wakani ii nintin puja nuka iincha timiá anenmau asa, aya tuke wína anentiaram tusa, iin surimramaji.” ¿Yuse chichame tu aarmawa nuka nangkamikia tu aarmaukai? Atsa. 6 Chikich aarmausha tu aarmawaitai: “Aints ningki nintimsang wikia miajuitjai taunka Yuska nakitawai. Antsu wikia mianchawaitjai tumamunka Yuska pengker awajui.” Tu aarmau asamtai: Iikia mianchawaitji takurningkia, Yus iincha wait anentramak nukap yainmaji.✡

7 Tura asamtai Yus umirkuram pujustaram. Turaram Satanása wakeramuri aa nuka umirkairap. Tu pujakrumningkia, Satanáska tujintramak atumniaka ukurmaktinuitai. 8 Tura Yus nintimraram nijai chichastaram. Nu turakrumningkia, niisha atumniaka nintimturmastinuitrume. Tunau ainautiram, atum tunau turamuka inaisataram. Atum nintimkuram: ¿Nekasnash Yusen umirkataj? ¿Antsu ju nungkanam aa nunaka wakerukchatjash? tusaram nu yapajiasrumek mai nintim wajarme nuka inaisataram. Tura asaram Yus wína nintirun japitrurti tusaram seataram. 9 Atumka tunaarintin asaram, wake mesekrum juutkamaikiakrum atumi tunaaringkia inaisataram. Turaram wishitcha wishitsuk juutkamaikiakrum pujusrum, tura nakurutsuk pujusrum, atumi tunaari nintimraram wake mesekrum pujustaram. 10 Tura Yus seakrum: Wikia tunaawitjai titaram. Takurminkia Yuska atumniaka pengker awajtamsatnuitrume.

Cristonu ainau pachisrum pasé chicharkairap

11 Yatsur ainautiram umaarutirmesha, chikich aints pachisrum pasé chicharkairap. Cristonu ainaun pachis pasé chicharkaruka: Yus umirkatin chicham napchawaitai tawai. Tura Yus: Chikich ainau aneetaram tímia nu chichamnaka umirtsui. Atumka nu umirkatin chicham umirchau asaram: Nu chichamka napchawaitai tarume. 12 Nu umirkatin chichaman akupauka Yusketai. Tura aintsu tunaarin jiis wait wajaktiniun susatnusha Yusketai. Tura ni aintsri ainautin uwemtikramratnuka nuketai. Tura ni umirchau ainaun mengkaktincha nuketai. ¿Tura asamtai waruka chikich aints pachisrumsha paseetai tarume?

Kashin warukatjik tusar etserkamu

13 Yamaikia nusha antuktaram. Atum chichaakrum: “Yamai wechanka, kashinkesha wena, chikich yaktanam wetatjai, tura nuni kichik musach pujusan, nuni warinchun untsuri sumarmakan, nunia ataksha surukan, kuikian nukap kiaungkatatjai,” tarume. 14 Turayatrum kashin itiurak tsawaartaj tusaram, nuka nekaachminuitrume. Ii pujutringkia warimpita tusaram nintimrataram. Ii pujutringkia yurangmia tumawaitai. Yurangkim yamaikikia wainmaitiat jumchik arusang mengkawai. 15 Antsu nekasrum tu chichastinuitrume: Ii Apuri wakeramtaikia, tura iisha iwiaaku pujakrikia, nuka turatatji timinuitrume.✡ 16 Turayatrum atumka jampesrumek tuke atumi wakeramuri pachisrum: Wi wakeraknaka pachitsuk turatatjai tu chichaawearme. Antsu nuka paseetai. 17 Tura asamtai tajarme: Aints pengker aa nuna turatnun nekayat, nuna umitsuk pujakka tunau wajawai.

5

Kuikiartin ainau ju chichaman antukarti

1 Kuikiartin ainautiram antuktaram. Atumka nukap wait wajaktin asaram, kakaram juutkamaikiakrum, wake mesekrum atumi wait wajaktintri nintimrataram. 2 Atumi wariringkia mamuinawai. Tura atumi entsatirisha shiiram ainia nunaka sengka mesenawai. 3 Tura atumi kuririsha, tura atumi kuikiarisha ijakmaminawai. Nuka ijakmamratin wainiatrumek tuke ukuarme. Tura ju nungkanam aa nuka mash mengkakartin au wainiatrumek, atumi kuikiari nukap kiaungkamarume. Yuse kintari jeatak wajasu asamtai, aintsu namangke jinam esawa nunisrumek atumka nukap wait wajaktinuitrume.✡

4 Tura atumi ajarin takakmin ainau: ¿Ii takakmasmau akikrisha tuwaita? turaminawai. Antsu aints ainaun anangkuram pujarmin wainiat, Yus mash aints ainaun ina nuka nu aints chichaamunka antawai. 5 Atumka ju nungkanam yuumatsuk pujautirmeka, atumi wakeramuri najankuram, kuchi jaeru suruktin pujawa tumawaitrume. Tura asakrumin atum wait wajaktin kinta jeatak wajasi. 6 Atumka péngke aints ainau tunaarinchau wainiatrumek nangkamrum mau arumning, atumin nepetamkartatkama tujintramkarmiayi.

Tuke jaimiasar Yuska seatnuitji timiauri

7 Yatsur ainautiram umaarutirmesha, ii Apuri tatintri pengker nintimsaram nakastaram. Aints ni ajarin arakan arakma: Nukap nerekti tusa nakawai. Tura waurtutsuk: Yumi jiturti tusa nakawai, tura nukap arus ataksha jiturti tusa nakawai. 8 Ii Apuri tatanak wajasu asamtai, atumsha yawetsuk nakastaram. Tura pengker nintimsaram kakaram wajastaram.

9 Yatsur ainautiram umaarutirmesha, Yuska aints ainau tunaarin jiistin aa nuka tatanak wajasu asamtai atumka: Wait wajaktiniun surusai tusaram, napchauka aujmatnaitsuk pujustaram. 10 Yatsur ainautiram, yaanchuik Yuse chichame etserin ainau ii Apurin pachisar chichasarmia nuka nintimrataram. Nuka nukap wait wajainayat, pengker nintimsar Yuse chichamen etserkarmiayi. Tura asamtai atumsha nunisrumek turataram. 11 Aints ainau wait wajainayat, pengker nintimsar puju ainaun pachisar: Yus nu aints ainaun waramtiksatnuitai iikia taji. Atumsha Joba wait wajakmaurisha pachisrum antukmiarume. Tura Job pengker nintimsamusha nekarme. Ii Apuringkia tuke wait anengkratin asa, tura aints ainaun mash pengker awajin asa Jobnasha pengker awajsamiayi.✡

12 Yatsur ainautirmin umaarutirmincha tajarme: Atum chichaakrum, Yus nayaimpinam puja nujai tajai, nangkamrumka tiirap. Tura ju nungkanam aa nu pachisrumka, tura chikich warinchu ainau pachisrumka, nangkamrum Yuse naari pachisrum Yusjai tajai tiirap. Antsu ja ai titasrum wakerakrumsha tupnik: Ja ai titaram. Tura atsa titasrum wakerakrumsha tupnik: Atsa titaram. Nuke ati. Wikia wait wajaktiniun jurumaki tusaram, tu chichastaram tajarme.✡

13 Atum wait wajakrumka Yuska seataram. Tura pengker nintimsaram pujakrumka, Yuska maaketai takuram Yus kanta kantamataram. 14 Tura atum sungkurmakrum pujakrumka, Cristonu ainau juuntri ainau Yusen seatriarat tusaram untsuktaram. Turakrumin nusha taar, ii Apuri naarin pachisar Yusen sear, jau ainautirmin namangken olivo macharijai yakatramrarti.✡ 15 Tura Yus nekasampi anturtawa, tu nintimsar Yusen seainamtaikia jausha tsaartinuitai. Tura jau tunauri amatikia, Yus ni tunaarinka tsangkuratnuitai. 16 Tura asamtai mai nuamtak atumi tunaaringkia ujaaniktaram. Nunia Yus seatnaitaram. Turakrumka tsaartinuitrume. Aints Yusen nekasampita tusa, miatrusang Yusen umirak pujaunaka tuke nintijai Yusen seau asamtai Yuska anturui.

17 Yuse chichame etserin Elías naartin nintimrarmi. Nuka iiya nunisang aints ayat, yumi jiturchati tusa Yusen seamiayi. Tu seau asamtai, kampatam musach nunia japchirin yumikia jiturchamiayi.✡ 18 Nunia ataksha yumi jiturat tusa Yusen seamtai, yumi ataksha jiturmiayi. Tura yumi jitamtai, árak ainau ataksha nerekarmiayi.

19 Yatsur ainautiram umaarutirmesha, aints Yuse chichamen nekas aa nuna pachisar nekasampita tinu ainayat inaisaramtaisha, nu aintska ataksha Yuse chichamen umirkarti tusaram yaingtaram. 20 Aints kichik tunaarinnun: Tunaarum inaisata tusa yaingtata nuka, nu tunaarintin tuke mengkakai tusa uwemtikratnuitai. Tura nu aintsu tunaari untsuri au wainiat Yus nunaka mash tsangkuratnuitai. Nuka nekaataram tusan tajarme.✡ Maaketai.

✡ 1:1 (Mat. 13.55; Marc. 6.3; Hech. 15.13; Gál. 1.19)

✡ 1:5 (Mat. 7.7-11; Juan 16.23-24)

✡ 1:11 (Isa. 40.6-8)

✡ 1:17 (Mal. 3.6)

✡ 1:18 (1.Ped. 1.22-25; Apoc. 14.4)

✡ 2:8 (Lev. 19.18)

✡ 2:11 (Ex. 20.13-14)

✡ 2:21 (Gén. 22.1-14)

✡ 2:23 (Rom. 4.3,9,22; Gál. 3.6)

✡ 2:25 (Josué 2.1-21)

✡ 3:18 (Sant. 1.5)

✡ 4:4 (Mat. 6.24; Luc. 16.13)

✡ 4:6 (Mat. 23.12; 1.Ped. 5.5)

✡ 4:15 (Prov. 27.1)

✡ 5:3 (Mat. 6.19)

✡ 5:11 (Job 1.21-2.10;42.7-17; Sal. 103.8)

✡ 5:12 (Mat. 5.34-35;23.16-22)

✡ 5:14 (Marc. 6.13)

✡ 5:17 (1.Rey. 17.1;18.1,42-45)

✡ 5:20 (1.Ped. 4.8)

1 Pedro

1

2

3

4

5

Pedro Papin Eemak Akupkamuri

1

Chicham akupkamuri

1 Wiitjai Pedroitjai. Jesucristo akupkamuitjai. Atum Cristo umirin asaram, atumi nungkari ukukrum kanarutirmin ju papin aatjarme. Ponto nungkanam, tura Galacianmasha, tura Capadocianmasha, tura Asianmasha, tura Bitinianmasha pujuinautirmin ju papin aatjarme. 2 Ii Apaachiri Yus yaanchuik atumin pachitmas: Wína uchir artatui, tu nintimturmas atumin eatmaku asamtai, Jesucristo umirkataram tusa, atumi nintin ni numpejai japitramrau asamtai, Yuse Wakani: Atumka nekasrum tunaarinchau ataram tusa, atumniaka eatmakmiarume. Yus atumin wait anentramak pengker awajtamsarti, tura angkan pengker nintimratnuncha suramsarti tusan wisha tajarme.

Yusen maaketai timiauri

3 Ii Yusri ii Apuri Jesucristo Apaachiri asamtai: Ameketme juuntam tusar maaketai tiarmi. Tura Yus iin timiá wait anentramau asa: Yamai akiinawa nunisrumek pujustaram tusa, pujut yamarman suramsamiaji. Ii Apuri Jesucristo jakayat jakamunmaya nantakin asamtai, iisha nunisrik tuke Yusnum iwiaakuapi pujustatji tusar nekaji.✡ 4 Nayaimpinam pujustinka tuke nangkankashtinuitai. Nuningkia tunauka pengké atsutnuitai. Tura nuningkia weamrashtinuitrume. Yuska nuni pujut nangkankashtinnaka suramsatnuitrume. 5 Yus nekasampita tinu asakrumin, ukunam atumin uwemtikramratin asa, ni kakarmarijai atumniaka waitmarme. Atumin uwemtikramratniunka yanchuk umismau asamtai ukunam Yus inakturmastinuitrume.

6 Tura asamtai ju nungkanam pujakrum jumchik musach itiurkachmin pujarme. Antsu yamaikia wait wajakrumsha, ukunam pengker pujustinuapitji tusaram nukap wararme. 7 Kuri akik asamtai, aints ainau: ¿Nekas kuriashi? tusar jinum tseerar, kurichuitkungka esaatatui tusar turinawai. Yuscha nunisang atumin nekapramsatas: ¿Nekasash wina umirtina? tusa wait wajaktiniun akupturmarme. Kurikia akik ayat mengkakatnuitai. Antsu atumka nekasrum Yus nekasampita takurmeka mengkakashtinuitrume. Tura ii Apuri Jesucristo wantinturmak atumin pengker awajtamsatnuitrume. Tura atumin chichartamak: Wína nekasampita turutu asaram, nekasrum pengker nintimsaram wína pujutirun paaniunam pujustaram tusa juramkitnuitrume.

8 Atumka Jesucristo wainchautiatrum anearme. Tura wainchautiatrum Cristo nekasampita tusaram nukap waraarme. Nu waraamuka nayaimpinam warastinua nunisketai. Antsu tu awai titatkamaram tujintarme. 9 Tura atumka Cristo nekasampita tinu asakrumin atumin uwemtikramratnuitrume. Nu uwemratin nintimsaram nukap wararme.

10 Yaanchuikia Yuse chichame etserin ainau nintimsar: ¿Itiur uwemratnukitaij? tusar nekaawartas wakeriarmiayi. Tuminamtai yaanchuik nekamtikiamu asar Yus atumin pengker awajtamsatniun pachisar aararmiayi. 11 Yaanchuik Cristo akiintsaing, ni Wakani ni wait wajaktintrin pachis, nunia ni jaka nantaktintrincha pachis, nunia nayaimpinam pujustintrincha pachis, Yuse chichame etserin ainaun aamtikramiayi. Tura asamtai ¿yáki at? tura ¿warutik wantinkat? tusar nekaawartas wakeriarmiayi. 12 Yus ni chichame etserin ainaun yaanchuik nekamtikiamia nunaka niin pachiska aamtikrachmiayi. Antsu atumin nekamtikramratas aamtikramiayi. Tura Yus ni Wakanin nayaimpinmaya akupkau asamtai, ni kakarmarijai Yusnum uwemratin chichaman atumin etserkarmia nuke nu chichamnasha yamaisha ujatmarme. Yuse awemamuri ainausha nu etsermaun pachisar paan nekaawartas wakerinayat yuumatinawai.

Yus tunaarinchau pujustaram timiauri

13 Yuse wakeramuri itiurak aa tusaram nekau asaram, paan nintimrataram. Tu nintimsaram pujau asaram, ii Apuri Jesucristo wantinak atumin pengker awajtamsatin yawetsuk nakastaram. 14 Yaanchuik Yus itiurak aa tusaram nekachu asaram, atumi wakeramuri umirkuram pujuyarme. Antsu yamaikia Yuse uchiri asaram, atumi Apaachiri Yus umirin ataram. 15 Yus wína uchir ataram tusa, atumin eatmakmia nuka pengké tunaarinchau asamtai, atumsha nunisrumek pengké tunaarinchau ataram. 16 Yuse chichame tu aarmawaitai. Yus chichaak: “Wikia pengké tunaarinchau asamtai, atumsha nunisrumek tunaarinchau ataram,” timiayi.✡

17 Yus aintsti turutinka mash metek jiirmaji. Tura asamtai atumka Yus: “Apaachia,” tau asaram iwiaaku pujakrumka, wait wajaktiniun surusai tusaram shamkataram. 18 Yaanchuikia atumi juuntri nangkamiar puju armia nunisrumek atumsha pujuyarme. Tura asakrumin Yus atumin: Tu pujusairam tusa uwemtikramramiarume. Atumsha nusha nekarme. Yus kuikiajaingkia, tura kurijaisha mengkakatin aa nujaingkia atumi tunaarin akiimiakka sumarmakchamiarume. 19 Antsu Cristo numpejai sumarmakmiarume. Yaanchuik aints ainau tunaun turinak: Yus tunaurun tsangkutrurat tusar, uwija uchirin shiirman sungkurinchaun main armiayi. Cristosha uwija uchiriya nunisang jarutramkau asa, iinka tunaanumia uwemtikramramiaji. 20 Yus nungkanka najantsuk, ni Uchirin Criston aints ainaun uwemtikratas jakati tusa nintimramiayi. Tura asa yamai pujautirmin pengker awajtamsartas Cristoka wantinkamiayi. 21 Nunia Yus ni Uchirin jakamunmaya inankin asa nayaimpinam iwiakmiayi. Tura asamtai atumsha: Wi jakamtaisha, Yus nekasampi wína inantuki nayaimpinam juruktinuita, tu nintimsaram pujau asaram Cristo nekasampita takuram, Yus tuke nintimsaram pujarme.

22-23 Nintimrataram. Atumka Yuse chichame antuku asaram, tuke iwiaaku pujusmi tusaram, Yusnumia akiinawaitrume. Nu yamaram pujutnaka atumi apari, tura atumi nukurisha suramsachminuitrume. Antsu atumka Yuse chichame nekas aa nu umirkau asaram, tuke iwiaaku pujustinuitrume. Nu chichamka pengké mengkakashtinuitai. Atumka Cristonu ainaujai nekasrum aneenisrum pujustasrum atumi tunaari inaisaram, atumi nintingkia pengker awajrume. Tura asaram tuke inaitsuk aneenin ataram.✡ 24 Tura asamtai Yuse chichame tu aarmawaitai:

“Aints mash nupaaya nunisarang ainawai. Aints miajuitjai tinayat, yangkura nunisarang ainawai. Antsu nupaasha tura yangkursha minar mengkainayi.

25 Antsu ii Apuri chichamengka pengké mengkakashtinuitai.”

Tu aarmawaitai. Nu uwemratin chichamnaka atumniaka tuke ujatmakaruitai.✡

2

1 Tura asamtai tunau ainia nuka mash inaisaram, anangmatnusha tura tunau ayatrumek: Wikia pengkeraitjai tumamtincha, tura suwirpiaku jiinitcha, tura chikich ainau pachisrum pasé chichat tuke inaisataram. 2-3 Antsu ii Apuri pengkeraitai tusaram nekau asaram, uchi yama akiina muntsun kintajai metek wakera nunisrumek, Yuse chichame nekas pengker aa nu wakerin ataram. Yuse chichamejai tuke uwemrau asaram, atumi ninti kakamtikratasrum turataram.✡

Cristonu ainauka Yuse jeea tumawaitai timiauri

4 Ii Apuringkia itiurak awa tusaram nintimrataram. Aints ainau jean kayajai jeaminak chikich kayan pengkeran wainkariat: Ju kayaka paseetai tusar, nakitinak ajapawarmiayi. Ii Apuringkia nu kaya nekas pengkera tumawaitai. Niincha tunaarinchau waininayat nakitrarmiayi. Tura wainiat Yus niin ataksha inankimiayi. Tura asa tuke iwiaakuitai. 5 Yus atumin tuke iwiaaku pujustinun suramsau asamtai, atumsha Yuse jee kaya jeamkamua nunisrumek pujarme. Nunia sacerdotea nunisrumek aints ainau pachisrum Yuska seatinuitrume. Sacerdote ainauka tangku ainaun maawar, Yusen susartas epeu armiayi. Antsu Jesucristo atumi tunaarinka japitramrau asamtai, Yus atumniaka tunaachawa nunisrumek pujarmin jiirmarme. Tura asamtai atumka tuke inaitsuk Yus maaketai titaram.✡ 6 Tura nuna pachis Yuse chichame tu aarmawaitai. Yus chichaak:

“Wainkataram. Wikia Sión yaktanam kaya juuntan pujsatnuitjai. Tura asamtai nu kayanka nekasampita tiartin ainauka niin umirinau asar pengké natsaarchartinuitai,” timiayi.✡

Tu aarmawaitai. 7 Ii Apurin pachis tu aarmau asamtai, atumka ii Apuri nekasampita tinu asaram, Cristoka nekas pengkeraitai tarume. Antsu Cristo umirchau ainaun pachis Yuse chichame tu aarmawaitai:

“Jea jeamin ainau kayanka ajapawarmiayi. Antsu Yus ni Uchirin tayat nu kayanka pachis: Nuka timiá pengkeraitai,” tawai. 8 Tura chikich aarmaunasha miatrusang umikmiayi. Nu aarmauka tu aarmawaitai:

“Nu kayanka tukumkar iyarartinuitai.” Cristo chichamen umirtsuk pujuinauka, kayan tukuminawa nunisarang iyaartin ainawai. Tura kayan tukumkar iyainawa nunisarang pujuinauka wína chichamrunka umirtutsuk pujuinau asar, tuke wait wajakartin ainawai Yuska tawai.✡

9 Antsu Yuska: Winar ataram tusa, atumin eatmakmiarume. Tura asa sacerdotea nunisrumek chikich aints ainausha pachisrum wína seattiaram tusa, Yuska atumniaka inaitamkamiarume. Tura Yus pengker turatnuka tu awai tusaram, chikich aints ainausha nekamtikiatnuitrume. Atumka teenam pujarmin wainiat, Yuska atumin chichartamak: Winia paaniur nekas pengker aa nuni pujusmintrum tusa atumniaka untsurmakmiarume. 10 Atumka yaanchuikia Yuse aintsringkia achayarume. Antsu yamaikia Yuse aintsri arume. Yaanchuikia Yuska atumniaka waitka anentramchauyarume. Antsu yamaikia wait anentramrume.

Yuse inatiri ataram timiauri

11 Aneetir ainautiram, ju nungkanam tuke iraawa nunisrumek pujau asakrumin atumniaka tajarme: Atumi namangke wakera nuka tsangkatkairap. Nu turakrumka atumi nintingkia pasemamtikratnuitrume. 12 Cristo umirchau ainaujai pachintraram pujayatrumek, nekasrum pengker pujustaram. Yamaikia atumin pachitmasar: Tunau ainawai tusar pasé chichau ainayat, Yus nu aints ainau turamurin jiistin kinta jeamtai, nu aints ainauka atum pengker turamurmin wainkau asar, Yusnaka pengker awajsartin ainawai.✡

13 Cristo atumi Apuri asamtai, apu naamkaru ainau mash umirkataram. Juun apu nuna nangkamasang atsau asamtai nusha umirkataram. 14 Tura juun apu chikich apun akupkau asamtai, nu apusha umirkataram. Apu ainauka tunau takau ainaunaka achikiar kársernum akupinawai. Tura pengker takau ainaunka pengker awajin ainawai. 15 Atumka nekas pengker aa nu turataram tusa Yuska wakerawai. Nu turakrumka nintinchau ainau nekachu asar, atumin pachitmasar nangkamiar chichainau asaramtai, nekas pengker pujau asaram itatmamtikiatnuitrume.

16 Atumka nekasrum angkan pujau asaram, angkan pujuinawa nunisrumek pujustaram. Tura wikia angkan pujau asan, wína wakeramurnaka pachitsuk turatatjai, tuuka nintimsairap. Antsu Yuse inatiriya nunisrumek pujustaram. 17 Mash aints ainau pengker awajsataram. Tura Cristonu ainauka aneetaram. Tura Yuska umirkataram. Tura juun apu pengker awajsataram tajarme.

Cristo wait wajakmauri pachisar etserkamu

18 Aintsu inatiri ainautirmin tajarme: Atumi inatmin pengker awajsaram tuke umirkataram. Tura atumi inatmin pengker awajtaminauk umirtsuk, antsu chikich inatmin pasé chichartaminau wainiatrumek umirkataram. 19 Tura aints tunau takachu ayat, Yusen aneau asa wait wajaksha, nekas pengker nintimias wait wajakminuitai. 20 Antsu tunau turaram jaimiasrumek wait wajakrumka ¿Yuska pengker awajkurmek pujaram? Atsa. Antsu pengker aa nu turayatrum wait wajakrumka, jaimiasrum wait wajau asaram, nekasrum Yuska pengker awajrume. 21 Cristo atumin pachitmas wait wajakmiayi. Tura asa: Wiya nunisrumek atumsha wait wajaktinuitrume tusa, atumin nuitamrau asamtai, atumsha niya nunisrumek wait wajaktinuitrume. 22 Cristoka tunaunaka pengké turachmiayi. Tura aintsnaka kichkisha pengké anangkachmiayi.✡

23 Tura niin pasé chicharinamsha, pajaki aikchamiayi. Tura waitkinamsha yapaijmiaktaj tichamiayi. Antsu Yus ukunam aints ainau tunaarin mash yapaijkiatin asamtai, wína Apaachir Yus jiisti timiayi.✡ 24 Tura asamtai atumi tunaaringkia mash inaisaram, aints jakau tunau pachiatsua nunisrumek tunaarinchau pujustaram tusa, Cristo ningki ii tunaarin akiimiatramkatas numinam waitnas jarutramkamiaji. Atumin uwemtikramratas Cristoka awatnarmiayi.✡ 25 Yaanchuikia atumin waitmaktin atsau asamtai, uwija mengkakawa nunisrumek atumka pujuyarme. Antsu yamaikia Cristonam jeau asakrumin, nuka uwija wainua nunisang atumin waitmarme.✡

3

¿Nuwatnaikiau ainausha itiur pujusartinuita?

1-2 Aishrintin ainautiram, atumi aishri umirkataram. Atum Yus miatrusrumek umirkuram pujakrumin, atumi aishringkia Yuse chichamen nekasampita tutsuk pujuinayat, atumi pengker pujamurmin wainkar, atumka chicharchamaitiat, atumi aishringkia Yus umirtan wakerukartinuitai.✡ 3-4 Atumka nekasrum shiirmawach wajastaj tu nintimkurmeka, iwiarmamratnuka nintimtusairap. Tura atumi intashi shiiram iwiaratnusha, tura kurijai iwiarmamratnusha, tura wejmak akik entsartincha nintimtusairap. Antsu Yusen nekasan pengker awajsatasan shiirmawach wajastaj takurmeka, aints ainausha kajertsuk, pengker nintimtin atatjai, tu nintimin ataram.✡ 5 Yaanchuikia nuwa pengker nintintin ainau Yusen pengker awajsartas wakeriarmia nuka ni aishrin umirinak ni nintijai pengker nintimsar pujuu armiayi. 6 Tura Sarasha Abrahaman umirin asa aishrin: “Apuru” tinuyayi. Nuwa ainautiram, atumka nekas pengker aa nu turakrumka, tura shamrumtin wainiatrum shamtsuk pujakrumka, Sara nunisrumek pujustinuitrume.✡

7 Nuwentin ainautirmincha tajarme: Atumi nuwarijai pengker awajnaisaram pujustaram. Nuwa ainauka aishmangtijai metekka kakarmaka ainatsui. Antsu Yus aishmang ainautin, tura nuwa ainauncha metek wait anentramak tuke pujustinaka suramsau asamtai, atumi nuwaringkia pengker awajsataram. Yus wi seamun anturtukat tusaram turataram.✡

Pengker aa nuna takau ainauka wait wajakartin ainawai

8 Nuniasha Cristonu ainautirmin tajarme: Mash iruntraram metek nintimin ataram. Tura wait anenain ataram. Tura pataachirmea nunisrumek aneenin ataram. Tura pengker awajnaisaram: Wikia miajuitjai tutsuk asataram. 9 Atumin pasé awajtaminamtaisha, atumka yapaijtsuk asataram. Tura atumin katsekraminamtaisha: Wisha yapaijkiataj tiirap. Antsu Yus atumniaka pengker awajtamsatas wakerau asamtai: Wína pasé awajtinauncha Yus yaingti tusaram, yapaijtsuk pengker awajsataram. 10-12 Yuse chichamesha tu aarmawaitai:

“Ii Apuri Yuska nekas pengke nintintin ainaun wainin asa, ni seamuncha anturui. Antsu tunau takau ainaunka nakitawai. Tura asamtai aints pengker nintimias wara warat pujustas wakerakka, pasé chichamnasha chichatsuk asati. Tura wait chichamnasha etsertsuk asati. Tura pasé aa nunaka mash inais, pengker aa nuna turin ati. Tura angkan pengker nintimias pujutan wakerukti. Tura tu pujustas wakerau asa, tuke inaitsuk angkan pengker nintimias pujusti.” Tu aarmau asamtai tuke nunisrumek pujustaram tajarme.✡

13 Atumsha tuke inaitsuk pengker aa nu turakrumningkia ¿yáki atumnasha paseesha awajtamsarti? 14 Antsu atumka pengker aa nu takau asakrumin, atumin pasé awajtaminamtaisha, Yus atumin waramtikramsatnuitrume. Atumin pasé awajtaminamtaisha shamkairap, tura napchau nintimtsuk asataram.✡ 15-16 Antsu Cristo wína Apuruitai tusaram, tuke tu nintimsaram pujustaram. Tura aints atumin: ¿Warukarmea Cristosha umirume? turaminamtaisha, atumka jampetsuk Yus wína jiirui, tu nintimsaram: Tuke Yusnum pujustinuapitji tusaram aimkataram. Atumka Cristonu asaram, napchauka nintimtsuk nu nangkamiar aujmatramkaru ainauka inatsartasrum pengker aa nu turataram tajarme.

17 Tunau takau ainau pasé turinau asar wait wajakartinuitai. Antsu atumka pengker aa nu takaayatrumek, Yus wakerau asamtai wait wajakrumka, nekasrum pengker nintimsaram wait wajaktinuitrume. Nuka pengkeraitai. 18 Cristo ningki wakerak, nuniangka pengké jakashtinun, ii tunaarin sakturmartas jarutramkamiaji. Tura ningkia tunaarinchautiat tunaarintin ainautin Yusnum jeekartuktas wait wajakmiayi. Tura asamtai ni namangken yanchuk jakau wainiat, Yuse Wakani ataksha inankimiayi. 19 Tura ni namangke jaka tepayat, jakau wakani kársernum engkeamua nunisarang matsatmaunum Cristo Wakani chichaman etserkatas wemiayi. 20 Yaanchuiksha Noé juun kanun takaamtai, Yus aints ainau wína umirtukarat tusa nakamiayi. Yuska nakamaitiat Noé etsermaun aints ainauka umirkacharmiayi. Tura entsa nujangkruamtai, aints ocho (8) nuke uwemrarmiayi. Antsu chikich ainauka mash kajingkiarmiayi. Nu jakaru ainau wakani matsatmaunum Cristoka chichaman etserkatas wemiayi.✡ 21 Entsa nujangkruamunam Noé uwemramia nunisrik iisha uwemratnuitji. Antsu Cristo umirkatasar maakrikia, ii namangke pakuichau ati tusarkia maatsji. Antsu Yus seakur: Yamaram ninti pengké tunaachau aa nu surusta titasar maaji. Jesucristo jakamunmaya nantakin asamtai iisha nunisrik uwemrawaitji. 22 Cristo jaka nantaki nayaimpinam wakamiayi. Tura Yuse awemamuri ainauncha, tura ju nungkanmaya apu ainauncha, tura kakaram ainauncha mash inau asa, yamaikia Yuse untsurinini apu keemtainum pujawai.

4

Ii turaji nuka Yuse kakarmarijai turatnuitji

1 Cristo ju nungkanam aints wajas wait wajakmiayi. Tura asamtai atumsha nunisrumek wait wajakrumka, paan nintimsaram: Wisha Cristoa nunisnak wait wajakminuitjai titaram. Aints Criston nintimias wait wajakka tunaunaka pachiatsui. 2 Tura wína wakeramurnaka turashtatjai, antsu iwiaaku pujaknaka Yuse wakeramurinak umiktatjai, tu nintimias pujauka tunaunaka pachiatsui. 3 Yusen umirchau ainau turina nuka atumsha nunisrumek yaanchuikia mash turinuyarme. Tura atumi wakeramuri takau asaram, tuke tsanirmatcha wakerinuyarume. Tura tunau nintimsaram ushu ayarme. Tura nampekrum tuke shinutcha shinuyarme. Tura chikich aintsu yusri Yuschau wainiatrum: Ameketme Yusem tinuyarme. 4 Antsu yamaikia nu turutka nakitau asakrumin, atumjai nu tunau turiarmia nuka atumin kajertaminak: Maj ¿warukaya iijai tsanitan nakitinawa? tusar pasé chichartaminawai. 5 Tura nu aints ainauka ni tunaarincha ukunam mash ujakartinuitai. Cristoka iwiaaku ainau tunaarincha, tura jakaru ainau tunaarincha mash nekau asamtai, niin ujakartin ainawai. 6 Yaanchuik kajingkiaru ainausha iwiaaku pujuinaing nu chichamka ujakmau armiayi. Mash aints ainau jainawa nunisarang ni namangkengka jakariat, ni wakani tuke Yusjai iwiaaku pujusarat tusa, Yusnum uwemratin chichamka ujakmau armiayi.

7 Ju nungka amukatnuka jeatak wajasi. Tura asamtai atumka paan nintimsaram pujustaram. Tura asaram Yus seat kakantrataram. 8 Tura atum mash turarme nusha nangkamasrumek aneenitaram. Tuke aneenisrum pujakrumka, chikicha tunaari untsuri wainiatrumek nuka tsangkuratnuitrume.✡ 9 Tura atumi jeen irasartas wininamtaisha, jeasha surimshimka nintimtsuk tsangkamkataram.✡ 10 Yus aintstin mash pengker awajtamu asa, ii takatrinka kichik kichik suramsamiaji. Tura asamtai Yus wakera nunisrumek chikich ainaujaisha yaainikrum pengker awajnaisaram pujustaram. 11 Yuse chichame etserkurmeka, Yus tita tusa, atumin nekamtikramau asamtai, Ni wakera nunisrumek etserkataram. Tura chikich ainau yayaakrumka, Yus ni kakarmarin atumin suramsau asamtai, nu aints ainau yaingtaram. Mash turarme nuka aints ainau tuke mash: Yus juuntapita tiarat tusaram, Jesucristo nintimsaram turataram. Aints ainau Jesucriston tuke inaitsuk pengker nintimtusarat tusaram tura: Ameketme kakarmam tiarat tusaram nuka turataram. Tu ati.

Cristonu asar wait wajaktinuitji

12 Aneetir ainautiram, Yus atumin aneachmau nekapramatai, nukap wait wajakrumka: Maj ¿warukantsuk timiá wait wajaij? tuuka nintimsairap. 13 Antsu Cristoa nunisrumek wait wajau asaram warastaram. Yamaik nukap wait wajayatrum, Cristo wantinkamtai nukap warastin asaram, atumka yamaisha warastaram.✡ 14 Cristo naarin pachisar atumin katsekraminamtaisha, Yuse

Wakani nekas pengker aa nuka atumin engkemturmau asamtai nekasrum warastinuitrume.✡ 15 Mangkartin ainausha, tura kasa ainausha, tura chikich tunau turin ainausha, nunia kichnau nangkamiar chichaina nusha mash tunau asar wait wajainawai. Antsu wisha nuna turunawai tusaram atumka aneartaram. Tura atumningkia nu wait wajamuka atsuti tusaram, tunaaka turuwairap. 16 Antsu Cristonu asaram wait wajakrumka, natsaamtsuk wait wajaktinuitrume. Tura asaram Cristo naari pachisrum tuke Yuska maaketai titaram.

17 Yuse aintsri ainauti wait wajaktin yanchuk jeayi. Tura Cristo: ¿Wína aintsur nekasash umirtina? tusa iin nekapramsatin kintaka yanchuk jeayi. Antsu nungka amuamunam Yusnum uwemratin chichaman umirtsuk pujuinauka ii wait wajaji nuna nangkamasarang nekasar nukap wait wajakartin ainawai. 18 Tura Yus umirkau ainauti nukap wait wajasar uwemkurnisha, Yusen umirchau ainauka timiá tunau asar, wait wajainak: ¿Warukatnukitaj? tiartinuitai. 19 Tura Yus wakerau asamtai, Cristo umirkau ainauti wait wajakrisha, tuke inaitsuk nekas pengker aa nuke turatnuitji. Tura Yus iincha najatmau asa, iinka pengké japrama ukurmatsji, tu nintimsar pujustinuitji.

5

Cristonu ainau chicharkamuri

1 Wikia Cristonu ainau juuntri asan, tura Cristo wait wajakmaurincha wainkau asan, tura Cristo ukunam wantinkamtai, ni paaniurincha atumjai metek wainkatin asan, Cristonu ainau juuntri atumjai pujuinautirmin yamaikia ju chichaman akuptajrume. 2 Uwija wainin ni uwijarin tenap wainua nunisrumek Yusnau ainau pengker wainkataram. Tura nakimtsuk antsu atumek wakerau asaram, Yus wakera nunisrumek turataram. Wi nuna turaknaka kuikian nukap jukitatjapi tuuka nintimtsuk, antsu pengker nintimsaram turataram.✡ 3 Tura wisha Cristonu ainau juuntri asan, aints ainaun inartaj tuuka nintimtsuk, antsu nekasrum pengker pujusrum: Wiya nunisrumek pujustaram tusaram, Cristonu ainau pengker wainkataram. 4 Tura asakrumin Cristonu ainau wainin nekas juun aa nuka, iin waitmaktas wantinturmakamtai, atumka Yusnum jearam Yuse paaniuri wainkaram, pujut nangkankashtin jukitnuitrume.✡

5 Nuniasha natsa ainautirmincha nunasha tajarme. Cristo umirnu juuntri ainau umirkataram. Mash pengker nintimtunisrum: Wikia mianchawaitjai tusaram pengker awajnaisataram. Yuse chichame tu aarmawaitai:

“Aints ningki nintimsang wikia miajuitjai taunka Yuska nakitawai. Antsu wikia mianchawaitjai tumamunka Yuska pengker awajui.”✡ 6 Yuska nekas kakaram asa, ni kintari jeamtai wína: Miajuitme turutti tusaram yamaikia: Wikia mianchawaitjai tu nintimsaram pujustaram. 7 Yuska atumin waitmau asamtai, atumi itiurkachmintri waring achat mash pachisrum: Yuska wína yuumamurnaka surusti, tu nintimsaram pujustaram.✡

8 Paan nintimraram aneartaram. Satanás atumi nemase asa, juun yawaa kuntinun esai yuwatas wekaawa nunisang: ¿Yanak mesraintaj? tusa atumin eatmarme.✡ 9 Tura asamtai tuke Yus nekasampita takuram Satanás turutashti tusaram surimiaktaram. Atum wait wajarme nunisarang chikich nungkanmaya Cristonu ainausha wait wajainawai. Nuka kajinmakirap.

10 Tura ju nungkanam jumchik kinta wait wajau asakrumin, Yuska yamaikia atumin: Tunaarinchau wajastaram tusa pengker awajtamsatnuitrume, tura kiakaatmartinuitrume, tura tuke inaitutsuk umirtuktaram tusa yainmaktinuitrume. Yuska atumin tuke anenmau asa: Jesucristojai tsaniasrum ni paaniuri tuke wainkataram tusa untsurmakmiarume. 11 Yusnaka aints ainau tuke mash: Ameketme kakarmam tiartinuitai. Tu ati.

Inangnamu chicham akupkamuri

12 Ii yachi Silvano Criston miatrusang umirui, tu nintimsan pujakun, ju papin sutarchin atumin aatu asan, junaka atumin suramsati tusan akuptajrume. Ju papin aaran: Yuse nekas wait anengkratairingkia tu awai tusan nekamtikjarme. Ju chicham antukrum, Yuse nekas anengkratairi nintimsaram: Yus tuke aneetaram tajarme.

13 Cristonu ainau Babilonianam pujuinau Yus atumjai metek eakmau asar chichaman akupturminawai. Wína uchir Marcoscha nunisang atumin chichaman akupturmarme. 14 Pengker nintimtunisrum aneenisrum: ¿Pengkerak pujaram? tunaitaram.

Cristonu ainautirmin mash Yuska pengker nintimtunisar angkan pujustinun suramsarti. Maaketai.

✡ 1:3 (Juan 3.3-7; 1.Ped. 1.23)

✡ 1:16 (Lev. 19.2)

✡ 1:22-23 (Juan 3.3-7; 1.Ped. 1.22)

✡ 1:25 (Isa. 40.6-8)

✡ 2:2-3 (Sal. 34.8)

✡ 2:5 (Efes. 2.22)

✡ 2:6 (Isa. 28.16)

✡ 2:8 (Rom. 9.32-33;10.11)

✡ 2:12 (Mat. 5.16; Marc. 4.21-23; Luc. 8.16-17;11.33)

✡ 2:22 (Isa. 53.9)

✡ 2:23 (Isa. 53.7)

✡ 2:24 (Isa. 53.5)

✡ 2:25 (Isa. 53.6)

✡ 3:1-2 (Efes 5.22; Col. 3.18)

✡ 3:3-4 (1.Tim. 2.9)

✡ 3:6 (Gén. 18.12)

✡ 3:7 (Efes. 5.25; Col. 3.19)

✡ 3:10-12 (Sal. 34.12-16)

✡ 3:14 (Mat. 5.10)

✡ 3:20 (Gén. 6.1-7.24)

✡ 4:8 (1.Cor. 13.7; Sant. 5.20)

✡ 4:9 (Rom. 12.13; Hebr. 13.2)

✡ 4:13 (Rom. 8.17; 1.Ped. 1.4)

✡ 4:14 (Mat. 5.11; Luc. 6.22)

✡ 5:2 (Juan 10.11-13;21.15-17)

✡ 5:4 (Hebr. 13.20)

✡ 5:5 (Mat. 23.12; Marc. 9.35; Luc. 14.11;18.14;22.26; Sant. 4.6)

✡ 5:7 (Mat. 6.25-34)

✡ 5:8 (Jer. 2.15; Efes. 4.27)

2 Pedro

1

2

3

Pedro Papin Ataksha Akupkamuri

1

Chicham akupamuri

1 Wiitjai Simón Pedroitjai. Wikia Jesucristo inatiri asan, Cristo akupkamuitjai. Iijai metek Jesucristo nintimtautirmin ju papin aaran akuptajrume. Ii Yusri tura iin uwemtikramratin Jesucristo nekas pengker asamtai, iikia ni tuke nekasampita taji. 2 Ii Apaachiri Yus tura ii Apuri Jesúscha tu pujawai tusaram paan nekau asakrumin, atumin tuke wait anentraminak pengker awajtamsarti, tura angkan tuke pengker pujustinnasha suramsarti tusan tajarme.

Cristonu ainau pujutri pachis timiauri

3 Cristo tu pujajai tusa, iin paan nekamtikramau asa: Wína paaniursha, tura wína pengker pujutrusha wainkataram tusa, iin eatmaku asamtai, Yus wakera nunisrumek pujustaram tusa, ni kakarmarin suramsawaitji. 4 Niisha juun asa tura tujinkachu asa, ni chichamen ukunam atiniun pachis suramsamiaji. Nu chichamka nekas kakarmaitai tura pengkeraitai. Nu chichamjai atumsha atumi namangke wakeramuri nepetkaram, Yuse uchiri wajastinuitrume. 5 Tu pujakrumka Cristo nekasampita tinu asaram, pengké tunaarinchau pujustaram. Tura asaram ¿Yuse wakeramuri itiurak aa? tusaram nekaataram. 6 Tura nu nekaaram, atumi wakeramuri nepetkataram. Tura wait wajakrumsha jaimiasrum nepetkau ataram. Tura tu pujakrum, Yuska nekas miatrusrumek umirkataram. 7 Tu pujakrum Cristonu ainau pengker nintimtustaram. Tu pujau asaram mash aints aneetaram.

8 Tura tuke inaitsuk nu turakrumka, ii Apuri Jesucristo tu pujawai tusaram, nekau asaram nangkamrumka pujuschatnuitrume, antsu ni wakeramuri miatrusrumek umiktinuitrume. 9 Antsu aints tu pujachuka, yanchuk ii Apuri ni tunaarin japiramaitiat, nunaka kajinmaru asa, wainmichua tumau tura paanchau wainmawa tumawaitai. 10 Yatsur ainautiram umaarutirmesha, Yus atumin untsurmak eatmaku asamtai, nu chichamka tuke nintimsaram kajinmatsuk asataram. Tu pujakrumka tunauka pengké turashtinuitrume. 11 Tura ii Apuri Jesucristo nayaimpinam tuke puja nuka iin Uwemtikramratin asa, tuke pujustinun suritramtsuk atumin ni pujutirin juramkitnuitrume.

12 Tura asa Yus nu nekas chicham nekaataram tusa atumin nekamtikramau asamtai, nuka mash nekayatrum kajinmakiram tusan, atumin tuke inaitsuk nintimtikjarme. 13-14 Tura asamtai iwiaaku pujaja juwik atumin nintimtikratnuitjarme tu nintimjai. Ii Apuri Jesucristo: Ami jakatniuram jeatak wajasi tusa nekamtikruau asamtai, wikia juningkia nukapka pujuschatatjai tusan nekajai. 15 Tura wi jakamtai, wi aaja juka kajinmakiram tusan, paan aartasan wakerajai.

Cristo kakarmarin wainkamiaji timauri

16 Ii Apuri Jesucristo kakarmari, tura ni wantinkamuri pachisar atumin etserkamiaji nu chichamka aints ainau nangkamiar etseriarmiana nuchauyayi. Antsu ni paaniuri tura ni kakarmarisha ii jiijaisha wainkau asar iisha ujakmiajrume. 17-18 Iikia Cristojai mura pengkernum wakar, nuni pujusar nayaimpinmaya chichau antukmiaji. Ii Apaachiri Yuska paaniunmaya ni Uchirin pachis chichaak: “Juka wína Uchiruitai, wína aneetiruitai. Junaka pengker nintimtusan pujajai,” tinu asa, ni Uchirin pengker awajsamiayi, tura ni kakarmarin iincha inakturmasmiaji.✡

19 Tura yaanchuik Yuse chichame etserin ainau Cristo wantinkatnurin pachisar aarmau asaramtai, iisha ni aarmaurin aujsar: ¿Itiurak awa? tusar miatrusrik nekaatnuitji. Nu chicham nekarkia, kantiijai teenam wainji nunisrik: ¿Itiur pujaji? tusar paan nekaatnuitji. Tura nu chichamka atumi nintin ukusu asaram, tsaa jiintsaing angkuaji jiinua nunisang ii Apuri wantintsaing, nu chichamsha warina takua tawa tusaram paan nintimratnuitrume.

20-21 Ju chichamka chikich chicham nangkamasrumek nintimrataram: Yuse chichame etserin yaanchuik ukunam atiniun pachisar aararmia nunaka aints kichkisha ningki nintimsarka nekaacharminuitai. Tura aints ningki wakerak ukunam atiniun pachis: Tu atinuitai tichamnawaitai. Antsu Yus akupkamu ainau Yuse Wakani nintimtikramu asar, Yuse chichamen tu awai tusar etserkarmiayi.

2

Anangkartin ainaun pachis timiauri

(Jud. 4-13)

1 Yaanchuik ii juuntri pujuinamunam wait chichaman etserin ainau wantinkarmia nunisarang wait chichaman nuikiartin ainau yamaisha wantinkartinuitai. Nu aints ainauka wait chichamnaka uukar nuikiartin ainawai. Tura asar ii Apuri waitnas jaka ii tunaarin akiimiatramkau waininayat, nuka waitaitai tusar pachinatsui. Tura aints ainaun anangkawaru asar, ni wait wajakartintri jeatak wajasi. 2 Tura asaramtai nu wait chichaman nuikiartin ainau pasé turinamun wainkar, nuna umirin asar, nusha nunisarang tunau turawartinuitai. Nu aints ainauka: Yuse chichamen nuikiartinuitjai tinayat, timiá pasé turinau asaramtai, untsuri aints ainau Yuse nekas chichamenka pachisar pasé chichakartinuitai. 3 Nu aints ainau wait chichaman nuikiartamunam akiam kuikiartin wajastaj tu nintiminawai. Tura asar aints tu pujuinauka mengkakartin ainawai, Yus yaanchuik timiau asa, ni wait wajaktiniun jukiartin ainawai.

4 Yuse awemamuri ainausha tunau takasaramtai, Yuska pengké tsangkurachmiayi. Antsu nayaimpinmaya jiiki tee amanum akupkamiayi. Tura tee amanum jirujai jingkiar, ukunam wait wajaktiniun nakasarti tusa metamu ainawai.

5 Tura yaanchuiksha aints tunau turinaunka Yuska tsangkurachmiayi. Antsu nu aints ainaun amuktas, nujang nujangkruati tusa yumin akupkamiayi. Antsu Noé: Yus umirkataram tusa, uwemratin chichaman etsermaun antukar nekasampita tinu asar, ni weari siete (7) ainaujai uwemrarmiayi.✡

6 Tura Sodoma yaktancha, tura Gomorra yaktancha jijai keemak yukuu najana inaisau asa, chikich Yusen umirchau ukunam akiinawartin ainauka nuna nekaawar nintimrarmi tusa, nu yakat ainaun Yuska keemakmiayi.✡ 7 Antsu chikich aints, Lot naartin péngke aints asa, tunau timiá wakerin ainaun wainak, wake mesekmia nunaka Yuska uwemtikramiayi.✡ 8 Nu pengke aintska tunau ainamunam pachinkau asa, kashincha kashincha ni tunau turinamun wainak, tura ni tunau chichainamuncha antuk, napchau nintimias wait wajamiayi.

9 Tura asamtai ii Apuri ni aintsri ainautinka tunaanum pachinkau arining, nu tunaunumiangka uwemtikramratnuitji. Tura ii Apuri ukunam taamtai, Yusen umirchau ainau tuke wait wajakartinnum jeartinun wainiat yamaikikia pujas pujurui. 10 Nu aints ainauka ni wakeramurinak najanin armiayi. Tura inakratin ainaun pachisar pasé chicharin armiayi. Nuka ni namangke wakeramurinak nintimsar nuke najaninak, ii Apurin umirtan nakitinau asaramtai, Yuska wait wajaktinnum akupkartinuitai. 11 Antsu Yuse awemamuri junia aintsun nangkamasarang kakaram tura juun ainayat, nu inakratin ainaun Yus inaikiamu asaramtai, nunaka pachisar paseeka chicharinatsui.

12 Pachim ainau nintinchau asar, aya jakatniunam akiinin asaramtai achikiar mainawai. Anangkartin ainausha pachimia nunisarang nintinchau asar, tura pasé chichau asar jakartin ainawai. 13 Tura chikich ainaun pasé awajsaru asaramtai, Yuska niincha pasé awajsartinuitai. Nu aints ainauka kintajai metek ni wakeramurin najaninak nakurinawai. Tura atumjai tsaniasar fiesta najanami tusar anangminak: Pengker nakuraji tinayat, nekasar natsanpiaku aa nuna turinawai.

14 Nu anangkartin ainauka nuwanka wakerutskeka jiinatsui. Tura tunau turutnaka yawetinatsui. Tura Criston umirkartatkamawar yuumatinak pujuinauncha tunaun pachitsuk turuwarti tusar wakerumtikinawai. Tura chikichnau ainia nunasha mash wakerinawai. Tura asar tuke mengkakartinuitai. 15 Nu anangkartin ainau uwemratin jinta tupin aa nunaka menankiarmiayi. Tura asar Beora uchiri Balaama nunisarang ainawai. Balaam yaanchuik Yuse chichamen etserin ayat, kuikian nukap wakerau asa, Yusen umirtan inais tunaun turamiayi. 16 Tura tunau nintimias wekaamtai, ni burrori chichakchamnau wainiat, ni tunau nintimaurin inaisat tusa, Yus ni burrorin chichamtikiamiayi.✡

17 Nu anangkartin ainauka nungka taimua nunisarang ainawai. Aints yumin shikikiartas nungkan tainayat, yumi jiinchau asamtai inainawai. Tura yurangmia nunisarang ainawai. Esat amanum yurangkim nungkan chuprat tusar, aints ainau nakainawai. Tura wainiat nase ampuam yurangmikia mengkawai. Tura nu aints ainau tuke anangkartin asaramtai, ni tuke teenam wait wajakartintri yanchuk umismawaitai. 18 Nu aints ainauka: Miajuitjai tusar nangkamiar chichainawai. Tura tunau takainau asar, ni wakeramurin najaninak, chikich aints ainau yanchuk tunaarinka inaisaru waininayat, ataksha tunaun takamtiksartas wakerinawai. 19 Nu aints ainauka tunau nepeteamu asar tunau inatiri ainawai. Tura asar chikich aints ainaun anangkinak: Atumsha iiya nunisrumek turakrumka, angkan pujustinuitrume tinayat, niisha tuke tunau nintiminau asar angkanchau ainawai. Tura asamtai aints ainau mash tunaun turina nuka tunau inatiri ainawai.✡

20 Ii Apuri Jesucristo, iin Uwemtikramratin aa nuka aints ainautin yaanchuik nintimtikramrau asamtai, ju nungkanmaya ainau tunau turutirinka inaisariat, ataksha waketkiar nu tunaujai jingkiamua nunisarang pujuinauka yaanchuik pasé pujuarmia nuna nangkamasarang pasé pujuinawai. 21 Nu aints ainauka yaanchuik Yuse chichame umiktaram tamaun antukariat, ataksha tunaun waketrukiaru asar, timiá pasé pujuu ainawai. Antsu nu jintan nekaawarchawaitkungka timiá pengker acharaintash. 22 Antsu aintsu timiauringkia nuwaitai: “Yawaa inukiat ataksha wákeki ni inukmaurinak yuwawai. Kuchisha pengker imaimaitiat, ataksha waketki pakuinum maakimui.” Nu timiaujai metek nu aints ainausha nunisarang ataksha tunaun waketrukiar turinawai.✡

3

Ii Apuri tatintri pachis timiauri

1 Aneetir ainautiram, wi yaanchuik atumin papin aatran akuptukmiajrume. Tura yamaikia ataksha juna aatran akuptajrume. Wi papin jimiaran aatran: Kajinmatsuk Yus umirkataram tusan, atumin nintimtikratasan wakerajrume. 2 Yaanchuikia péngke aints ainau Yuse chichamen etserin asar, chichaman etserkarmia nusha nintimrataram. Nunia ii Apuri iin Uwemtikramratin aa nuka, atumin ni chichamen nekamtikramatas ni nuiniatiri ainautin akupkau asamtai, ni chichamengka nintimrataram.

3 Chikich chichaman nangkamasnak ju chichaman atumin nekamtikiatasan wakerajrume. Kinta inangnamunam wishikiartin ainau ni wakeramurin tuke najanawartas: Yus wishikrami tusar taartinuitai.✡ 4 Tura chichainak: “Cristo: Wikia ataksha taratatjai tímia nuka ¿waruka taatsua? ¿Nangkami waitrak tichayawash? Ii juuntri ainau tuke waintsuk mash kajingkiarmiayi. Antsu Yus nu nangkamtaik najanamu ainauka mash tuke nunisarang ainawai,” wishikinak tiartinuitai. 5 Tura Yus yaanchuik nungkancha, tura nayaimpincha najanamia nunaka nu aints ainauka nekatan nakitinawai. Tura nungkasha juun entsanmaya tsapuimiayi. Tura juun entsasha nungkan tenteati tusa, aya chichasang Yus najanamiayi.✡ 6 Nuniangka juun entsa nujangkruamtai, Yus nungkancha mesramiayi. Antsu nu wishikiartin ainauka nu nekatnaka nakitinawai.✡ 7 Tura Yus tu ati tinu asa, nayaimpisha tura nungkasha yamai ainia nuka ukunam jijai epeami tusar ukusmau ainawai. Tura tunau ainau amukatin kinta jeamtai, Yus nayaimpincha tura nungkancha jijai keemaktinuitai.

8 Aneetir ainautiram nusha kajinmakirap: Ii Apuringkia kichik kintan wainiat kichik warang musachia nunisketai tu nintimui. Tura kichik warang musach kichik kinta nunisketai tu nintimui.✡ 9 Aints ainau ii Apurin pachisar chichainak: ¿Wi taratatjai, tímia nuka waruka taatsua? tu chichainau wainiat ii Apuri: Wi turatnuitjai, tímia nunaka umitsuk pujuschamnawaitai. Antsu iin anenmau asa, aints kichkisha mengkakacharti tusa, antsu mash ni nintimaurin yapajiawar wina umirtukarti tusa wakerawai.✡

10 Tura kasa aints aneachmau tatinua nunisang ii Apuri kintari aneachmau jeatnuitai. Ii Apuri tatin kintari jeamtai, ipiamat chichaawa nunisang nayaimpinam aa nunaka mesratnuitai. Tura ju nungkasha keek, tura aintsu wariri ainausha mash keektinuitai. Tura mash esawar mengkaratnuitai.✡

11 Yus mash aa nunaka mesratin asamtai, atumka nekasrum tunau takatsuk, antsu Yus wakera nunisrumek pujustinuitrume. 12 Yus nayaimpinam aa nunaka jijai keemakamtai, mash aa nu uukjaj keek, timiá tsuwen asa, jiru ainausha kuwarar entsa nunisarang wajakiartinuitai. Nu kinta wári jeati tusaram, nekasrum nukap wakerau asaram nakastaram. 13 Yuska yaanchuik chichaak: Nayaimpincha tura nungkancha mesran yamarman najanatnuitjai, tinu asamtai, Ni tímia nunisang umiktatuapi tusar iisha nakaji. Nu yamaram nayaimpinmaka, tura yamaram nungkanmaka tunauka kichkisha atsutnuitai.✡

14 Aneetir ainautiram, nu kinta jeati tusaram nakau asakrumin, ii Apuri taa, iincha nekasar angkan pengker nintimtunisar tunaarinchau pujarin, tura miatrusrik umirkur pujarin waitmakmi, tu nintimsaram pujustaram. 15 Tura ii Apuri iin uwemtikramratas nukap nakarmaji, tu nintimsaram pujustaram. Yus iinu aneetiri yachi Pabloncha ni nekamtairin susamu asa, nusha nunisang ukunam atiniun pachis atumniaka aatramramiarume. 16 Ni aarmia nuka mash wi taja nuna pachis chichaawai. Turayat ni aarmauri mashkia te paanka nekaachmin ainawai. Tura nekachu ainau, tura Yusen miatrusarang umirchau ainausha Yuse chichame chikich aints aarmaunasha yapajina nunisarang Pablo aarmaurincha yapajiawar niishá nuikiartinawai. Nuna turinau asar ningki wiasmaminawai, tura asar mengkakartin ainawai.

17 Aneetir ainautiram, nungka amukatin kinta jeatsaing, iikia atumin ujakmau asaram, pasé nintintin ainau wína anangkruwarai tusaram aneartaram. Tura pengker nintimsaram pujayatrum, tu pujamurun inaisai tusaram aneartaram. 18 Tura ii Apuri Jesucristo, iin Uwemtikramratin aa nuka, atumin wait anentramau asamtai, atumsha nunisrumek chikich ainausha wait anentakrum pengker awajsataram. Tura ii Apuri itiur awa tusaram, yamai nekarme nuna nangkamasrumek nekaataram. Aints ainau mash yamaisha, tura ukunmasha tuke inaitsuk ii Apurin Jesucriston waramtiksarti. Tu atí.

✡ 1:17-18 (Mat. 17.1-5; Marc. 9.2-7; Luc. 9.28-35)

✡ 2:5 (Gén. 6.1-7.24)

✡ 2:6 (Gén. 19.24)

✡ 2:7 (Gén. 19.1-16,29)

✡ 2:16 (Núm. 22.4-35)

✡ 2:19 (Juan 8.34; Rom. 6.6-7, 16)

✡ 2:22 (Mat. 12.43-45)

✡ 3:3 (1.Tim. 3.5; Jud. 18)

✡ 3:5 (Gén. 1.6-9; Sal. 24.1-2)

✡ 3:6 (Gén. 7.11)

✡ 3:8 (Sal. 90.3-4)

✡ 3:9 (Eze. 33.11; Hab. 2.3)

✡ 3:10 (Mat. 24.43-44; Luc. 12.39-40; 1.Tes. 5.2; Apoc. 16.16)

✡ 3:13 (Apoc. 21.1)

1 Juan

1

2

3

4

5

Juan Papin Eemak Akupkamuri

1

Tuke pujutan sukartin aa nu pachisar timiauri

1 Yaanchuik nungkan najantsaing, Yuse Uchiringkia tuke pujuu asa, tuke pujustinun sukartinuyayi. Tura tuke pujuya nuka iin chichartamak pujamtai, iisha ni chichame antukmiaji. Tura waintasha wainkamiaji. Tura itiur pujumia nusha paan wainkau asar, ni namangkesha ii uwejejai takasmiaji. Nuna pachisan atumin aatjarme.✡ 2 Nu tuke pujustinun sukartin asa, ni Apaachiri Yusjai nayaimpinam pujayat, aints ainau waitkarat tusa nungka taramiayi. Ii Apaachiri Yus nu pujutnasha nekaamtikramamiaji. Turamtai nusha wainkau asar, nu pachisar chichaakur, atumnasha nu chichamnasha ujaijrume.✡ 3 Tura asar iisha nekasar ii Apaachiri Yusjai, tura ni Uchiri Jesucristojaisha pengker nintimsar pujaji nunisrumek atumsha iijai pengker nintimtunisrum pujustaram tusar, ii wainkamu tura ii antukmau ujaijrume. 4 Tura atum nekasrum nukap warastaram tusan junaka aatjarme.

Yuska paantaitai timiauri

5 Ju chichamnaka Jesucristo iin nuitamrau asamtai, juka iisha antuku asar yamaikia atumin ujajrume. Yuska nekas paantaitai. Tura asa niinka teeka pengké atsawai. 6 Antsu iisha tuke tunau turin asar, teenam pujuinawa nunisrik pujayatrik, Cristojai tsaniasar pujaji takurkia waitraji. Tura wait chicham chichaakrikia, nekas pengker aa nuka turatsji. 7 Antsu iisha Yuse paaniuri nintimsar pujakrikia, Yus pujawa nunisrik iisha pujaji. Tura chikich ainaujai iruntrar pengker nintimtunisar pujaji. Nu turakrikia, Yuse Uchiri Jesucristo iin jarutramak, ni numpe numparu asa, ii tunaarin mash japitramji.✡

8 Iik nintimtumasar: Wikia tunaachawaitjai takurkia nuka anangmamkur taji. Tura asar wait chicham etserji. 9 Antsu ii tunaari ii ujaamka, Yus nekas pengker aa nuka ni chichamen tuke umiu asa, ii tunaarin mash tsangkutramji, tura ii tunau nintimaurincha mash japitramji. 10 Yus aints ainautin mash tunau ainiarme tusa nekarmaji. Tura wainiatrik iikia: Wína tunaaruka pengké atsawai takurkia, Yuska waitaitai taji. Tura nu takurningkia, ni chichamengka ii nintinka pujurtamtsuji.

2

Yusen chichartamsatnuka Cristoketai

1 Uchichir ainautirmin, tunau wajasairam tusan atumin aatjarme. Tura aneachmau tunau turakrin, iin chichartamsatnusha pujawai. Nuka Jesucristoketai, nekas tunaarinchawa nuwaitai. Nuka iin pachitmas: Wisha nu aintsu tunaarin sakartaj tusan jakamiajai tusa, ni Apaachiri Yusnaka chichartamji.✡ 2 Jesucristoka ii tunaarin sakturmartas jarutramkamiaji. Antsu ii tunaarinak sakturmartaska jarutramkachmiaji, antsu mash nungkanmaya ainau tunaarincha sakartas jakamiayi.

3 Yus umirkatin chichaman akupkamia nu chicham umirkurkia: Yuska tuyapi pujawa tusar nekaamnawaitji. 4 Tura aints nangkami chichaak: Yuska tuyapi pujawa tusan nekajai tayat, Yus umirkatin chichaman umitsuk pujakka waitrawai, tura asa nekas chichamnaka chichaatsui.✡ 5 Antsu aints Yus tímia nuna umirkungka, nuka Yusen miatrusang aneawai. Tura asamtai iisha Yus aneakrikia: Iikia Yusnawaitji tusar nekaji. 6 Aints: Wikia Yusnawaitjai takungka, Jesucristo ju nungkanam pujumia nunisang niisha pujustinuitai.

Yamaram chicham etserkamuri

7 Aneetir ainautiram, umirkatin chicham yamaram aa nunaka aatsujrume. Antsu nu nangkamtaik umirkatin chicham antukmiarume nunak aatjarme. 8 Antsu kinta tsawaarak paantin wajamtai, nekas teeka mengkawai. Tura asamtai yamaram chichaman Cristo akupkamia nuka, tura atumsha umirume nuka nekas paan asamtai, chichaman atumin aatjarme juka yamarmaitai.✡

9 Aints: Wikia nekasan paaniunam pujajai tayat, Cristo nemarniun chikichan kajerakka paaniunmaka pujatsui, antsu tuke teenam pujawai. 10 Antsu chikich ainaun aneauka nekas paaniunam pujawai. Tura asamtai chikich aints nu aintsnaka tunaanaka pengké takamtiktsui. 11 Antsu aints chikich ainaujai kajernai pujakka, tuke teenam pujawai. Tura teenam pujau asa, wainmichua nunisang tuning wekaa tusangka nekatsui.✡

12 Uchichir ainautirmin, Jesucristo ni jakamurijai atumi tunaarinka tsangkutramrau asamtai, atumin aatjarme. 13 Uchirtin ainautirmin, Cristo nu nangkamtaik tuke pujuya nu: Tuyapi pujawa tusaram, nekau asakrumin atumniasha aatjarme. Natsa ainautirmin, atum iwianch nepetkau asakrumin atumniasha aatjarme.

14 Uchichir ainautirmin: Ii Apaachiri Yus tuyapi pujawa tusaram, nekau asakrumin atumin aatramiajrume. Uchirtin ainautirmincha, Cristo nu nangkamtaik pujumia nu: Tuyapi pujawa tusaram nekau asakrumin atumniasha aatramiajrume. Natsa ainautirmincha, atum kakaram wajasrum, Yuse chichame atumi nintin ukusu asaram, tura iwianch nepetkau asakrumin atumniasha aatramiajrume.

15-16 Ju nungkanmaya ainau wakerina nuka Yusnumianchuitai, antsu ju nungkanmayaintai. Tura asamtai ju nungkanmaya ainau aneena nuka aneenirap. Ju nungkanmaya ainau aneetiringkia nuwaitai: Ni namangke wakera nuna tura ni jiijai wainmaun wakerina nuna tura miajuitjai tu nintimtumina nuna ju nungkanmaya ainauka aneenawai. Tura asar nuna aneenauka ii Apaachiri Yusnaka aneenatsui. 17 Ju nungkanam aa nuka mash mengkakatnuitai. Tura ju nungkanmaya ainau timiá wakerina nuka mash mengkakatnuitai. Antsu Yuse wakeramurin najaninak pujuinauka tuke iwiaaku pujusartinuitai.

Nekas chicham tura wait chicham pachisar etserkamu

18 Uchichir ainautiram, nungka mesertin kinta jeatak wajasi. Atumka Cristo nemase tatatui tamausha antukmiarume. Yamaikia Cristo nemase untsuri wantinkaru asaramtai, nungka mesertin kinta jeatak wajasi tusar iisha nekaji.✡ 19 Nu aints ainau iijai iruntrar pujuinayat, nekasar Criston umirchau asar jiinkiarmiayi. Antsu Criston umirkaruitkungka, iijai tuke iruntrar pujuscharayash. Tura Criston umirinachu asar, iiniangka jiinkiaru asaramtai, iisha nuka paan nekaji.

20 Cristo atumin Yuse Wakanin suramsau asamtai, mash paan nekarme.✡ 21 Atumka nekachuitrume tu nintimsanka atumniaka aatsujrume. Antsu chicham nekas aa nu nekau asakrumin aatjarme. Tura asamtai chicham nekas aa nuna chichainauka wait chichamnaka chichainatsui. Atumsha nusha nekarme. 22 ¿Jesúsan pachisar wait chichaman etserin ainauka warintinawa? Nu aints ainauka: Jesúska Yus akupkachmawaitai tinawai. Nuka Criston nakitinak: Yuse Uchirinchuitai tinau asar ni nemase ainawai. Tu tinau asar Yusnasha pachinatsui. 23 Jesúska Yuse Uchirinchuitai tauka nuka Yuse uchirinchuitai. Antsu Jesús Yuse Uchirintai tauka nuka Yuse uchirintai.✡

24 Tura asamtai chicham nu nangkamtaik antukmiarme nu tuke atumi nintin ukustaram. Nu turakrumka Yuse Uchirijai, tura ni Apaachiri Yusjaisha tsaniasrum pujustinuitrume. 25 Jesucristo iin chichartamak: Pujut nangkankashtinun nekasan susatnuitjarme turammiaji.

26 Aints atumin anangkraminak pujuinaun pachisan ju chichamnaka aatjirme. 27 Antsu Yus ni Wakanin atumin akupturmakmia nu atumi nintin tuke pujurtamu asa, mash aa nuna atumin nuitamrume. Yuse Wakani nuikiarta nuka nekasaintai. Antsu wait chichamnaka atumniaka nuitamtsurme. Tura atumin nuitamu asamtai, chikich aints wína nuiturat tusarmeka yuumatsrume. Tura asaram Yuse Wakani atumin nuitamramia nu nintimsaram Cristojai tuke tsaniasrum pujustaram.

28 Uchichir ainautiram nawantrutirmesha, Cristojai tsaniasrum pujustaram. Nu turakrumka, Cristo wantinmatai, iisha natsaamtsuk pengker nintimsar Nijai ingkiuniktinuitji. 29 Atumsha Jesucristo nekas pengkeraitai tusaram nu nekakrumka, aints pengker aa nuna tuke turinauka nekasar Yuse uchiri ainawai tusaram nekarme.

3

Yuse uchiri ainaun pachis etserkamu

1 Nintimrataram. Ii Apaachiri Yus iin timiá anenmau asa: Wína uchiruitrume turamji. Iin turamu asamtai, nekasar Yuse uchiri ainiaji. Tura asakrin ju nungkanmaya ainauka Yusen nekainachu asar iinka: Juka Yuse uchiriyampita tusarka nekarminatsji.✡ 2 Aneetir ainautiram, yamaisha Yuse uchiri ainiaji. Tura ukunmasha warukatnukitaij nuka yamaikikia nekatsji. Antsu Cristo wantinkamtai, warukuita tusar paan wainkau asar, iisha Niya tumau atinuitji. Iisha nusha nekaji.✡ 3 Tura Jesucristo pengké tunaarinchau asamtai, ni tatintrin nakainak pujuinausha Cristo pengké tunaarinchau pujawa nunisarang pujusartas ni tunaarinka ukuinawai.

4 Aints tunau takauka Yuse akupamurinka umirtsui. Tura Yuse akupamurin umirchauka tunaun turawai. 5 Jesucristo aints ainauti tunaarin tuke mash sakturmartas ju nungkanam taramiayi. Tura Cristoka pengké tunaarinchauyayi. Atumsha nusha nekarme.✡

6 Aints Criston nintimias pujakka, tunaunumka tukeka pujatsui. Antsu aints tuke tunau takauka: Cristo tu awai tuuka nintimtsuk pujawai, tura Cristosha itiur pujawa tusangka pengké nekatsui. 7 Uchichir ainautiram, aints kichkisha atumin anangkramawarai tusan nunasha tajarme: Cristo nekas pengker asamtai, aints pengker aa nuna takauka pengkeraitai. 8 Antsu Yus aints ainaun najantsaing, Satanás tuke tunaarintin pujuyayi. Tura asamtai aints tuke tunau takauka Satanásnawaitai. Tura wainiat Yuse Uchiri Satanása takatrin mengkaaktas taramiayi.✡

9 Yuse uchiri ainau Yusnumia akiinau asar, tunaanumka tukeka pujuinatsui. Tura Yuse uchiri asar, tunaanumka tukeka pujuschartin ainawai. 10 Tura asamtai ¿yaachita Yuse uchirisha, tura yaachita Satanása uchirisha? tusar nekaatnuitji. Pengker aa nuna turichuka, tura chikich ainaun aneechuka nekas Yuse uchirinchuitai tusar nekaatnuitji.

Aneenimi timiauri

11 Chicham nu nangkamtaik antukmiarume nuka nuwaitai: Aneenimi.✡ 12 Antsu aints Caín naartin yaanchuik pujumia nunisrikia acharmi. Nuka Satanásnau asa yachiin maamiayi. ¿Tura warukang maaya? Ni yachí Yusen miatrusang umirak pengker aa nuna takau asamtai, antsu ningkia tunau takau asa, yachiinka kajerak maamiayi.✡

13 Yatsur ainautiram, ju nungkanmaya ainau atumin kajertaminamtaisha: Maj ¿warukantsuk iincha kajertaminai? tuuka nintimtsuk asataram. 14 Yaanchuikia jakawa nunisrik pujayatrik, yamaikia Yus umirkurkia, tuke Yusjai iwiaaku pujustinuitji. Iikia Cristonu ainau aneau asar nuka nekaji. Antsu chikich ainau aneetsuk pujuinauka tuke jakawa nunisarang pujuinawai. 15 Aints chikich ainaun kajernuka mangkartin aintsua nunisketai. Tura aintsun maatas wakerauka pujut nangkankashtinaka nintimias pujuschamnawaitai. Atumka nusha nekarme. 16 Jesucristo iin jarutramkau asamtai, ni anengkratairisha nekaji. Iin timiá anenmau asamtai, iisha nunisrik Yusnau ainau aneau asar, ni iwiaaku pujusti tusar iisha jakatnuitji.✡ 17 Aints ni yutairin tura ni entsatirin takakiat, ni yachí waitnas pujau wainiat, wait anentachkungka ¿itiur Yusnasha ni nintijaisha aneeting? 18 Wina uchichir ainautiram, aya chichasrikia: Aneajme tutsuk asarmi. Antsu nekasar pengker aa nu turakur yainikmi tajarme.

Natsaamtsuk Yuska seatnuitji timiauri

19-21 Aneetir ainautiram, ii nintijai: Tunaawitjai tutsuk pujakrikia, natsaamtsuk Yuska seatnuitji. Tu pujakrikia, Yuse chichame nekas aa nu umirnuitji titinuitji. Tura asakrin Yus mash nekau asa, ii nintincha nekarmaji. Tura Jesús aints ainaun aneemia nunisrik aneetatkamar yuumataji tusar, napchau nintimsar pujarin wainiat, Yus ii nintincha nekau asa nekas iincha paan nintimtikramji, tu nintimsar pujustinuitji.✡ 22 Yus tu seakrinkia Yus: Wína chichamur umirtuktaram tusa akupturmakmiaji nu umiru asar, tura ni wakeramurisha umiru asakrin ii seaji nunaka mash suramsatnuitji.✡ 23 Yus ni chichamen: Umirtuktaram tusa, akupturmakmiaji nuka juwaitai: Wína Uchir Jesucristo nekasampita titaram, tura wi chichaman akuptukmiajrume nunisrumek aneenitaram.✡ 24 Aints Yuse chichamen umirak pujakka, nuka Yusjai tsanias pujawai, tura Yuscha nijai tsanias pujawai. Tura asar mai kichkia nunisarang ainawai. Tura Yuse Wakani ii nintin pujurtamu asamtai, Yuska iijai pujawai tusar nekaji.✡

4

Yuse Wakani tura Cristo nemase wakani pachisar etserkamu

1 Aneetir ainautiram, ju nungkanam wait chichaman etserin untsuri irunui. Tura nuka: Wisha Yus akupkamuitjai nangkamiar tinu ainawai. Tura asaram nekachiatrumek: Nekas Yus akupkamuitai tiirap. Antsu ¿Nekasash Yuse Wakanijai chichaa? tusaram nekaataram. 2 Nu nekaatasrum wakerakrumka tu nekaatnuitrume. Aints Jesúsan pachis: Nuka Yuse Uchirintiat, nekas aints wajas junia aintsua nunisang akiinamiayi, tu chichaakka, Yuse Wakanijai chichaawai. 3 Antsu aints Jesúsan pachis tu chichachuka Yuse Wakani ni nintinka pujatsui. Antsu Cristo nemase wakani ni nintin pujawai. Tura Cristo nemase wakani tatinuitai tamauka antukmarume. Nu wakantrintin yanchuk ju nungkanam taawitai.✡

4 Uchichir ainautiram, atumka Yusnau asaram, Yuse Wakani atumi nintin pujawai. Antsu ju nungkanmaya ainau nintin iwianch pujawai. Antsu atumi nintin puja nuka timiá kakaram asamtai, atumsha nu wait chichaman etserin ainau nepetkawaitrume. 5 Nu wait chichaman etserin ainau ju nungkanmaya asar, aya nungkanmaya aa nuna pachisar chichainawai. Turinamtai ju nungkanmaya ainau nuna chichamenka pengker anturinawai. 6 Antsu iikia Yusnawaitji. Tura asakrin Yusnau ainauka iinu chichamen anturtaminaji. Antsu Yusen umirchau ainau iinu chichamenka anturtaminatsji. Tura asaramtai ¿yaachia Yuse Wakani nekas aa nuna umirua? tura ¿yaachia anangkartutai wakan aa nuna umirua? tusar nekaamnawaitji.✡

Yuska tuke anengkratui timiauri

7 Aneetir ainautiram, aneeniamuka Yusnumia winau asamtai, iisha aneenimi. Yusen aneenauka Yuse uchiri ainawai. Tura asar Yus tuyapi pujawa tusar nekainawai. 8 Yuska tuke anengkratnuitai. Antsu chikich ainaun aneetsuk pujauka: Yus tuyapi pujawa tusangka nekatsui. 9 Yus iin timiá anenmau asa: Atum wina Uchirjai tuke iwiaaku pujusmintrum tusa, ni Uchirin kichik amia nuna ju nungkanam akupturmakmiaji. Tura asa ni anengkratairin paan nekamtikramamiaji.✡ 10 Yuse anengkratairingkia nuwaitai: Iikia Yuska aneachmaitiat, Yus aints ainautinka timiá anenmau asa, ii tunaarin sakturmartas ni Uchirin akupturmakmiaji.

11 Aneetir ainautiram, Yus iin timiá anenmau asamtai, iisha nunisrik mai aneeni wajarmi. 12 Yuska pengké wainchawaitiatrik iisha mai aneeni wajakrikia, Yus ii nintin pujurtamji. Tura asamtai Yusjai metek anenin atinuitji.✡ 13 Yus ni Wakanin iin suramsau asamtai, Yus iijai tsanias pujawai, tura iisha Nijai tsaniasar pujaji tusar nekaji.✡ 14 Ii Apaachiri Yus mash nungkanmaya ainautin uwemtikramratas ni Uchirin akupturmaku asamtai, iikia nu nekau asar, nu chichamsha aints ainau ujaaji. 15 Aints: Jesús nekas Yuse Uchirintai tauka Yusjai tsanias pujawai. Turamtai Yuscha nijai tsanias pujawai.✡

16 Tura asamtai Yuska iincha nekasampi anenmaji tusar iikia nekaji. Yuska tuke anengkratnuitai. Tura asamtai aints chikich ainaun tuke aneauka Yusjai tsanias pujawai. Tura asamtai Yuscha nijai tsanias pujawai. 17 Tura asamtai nekas aneenit nuimiaru asar, iisha Jesucristo ju nungkanam pujumia nunisrik pujaji. Tura asar Cristo aints ainau tunaurin jiistas winamtai, iikia natsaamtsuk tura shamtsuk pujustinuitji. 18 Nekas aneniamunmaka shamamuka atsawai. Iikia nekasar anenisar pujakrinka sapijkia mengkawai. Antsu ii tunaarijai wait wajaktin asar shamkatnuitji. Tura asar nangkamrik shamakur pujakrikia anengkratsuji.

19 Yus eemak iin anenmau asamtai, iisha ni aneaji. 20 Tura aints: Wisha Yusen aneajai tayat, chikich ainaun kajeruj pujakka waitrawai. Nekas chikich aints ainaun aneachusha ¿itiur Yusen wainchausha aneeting? 21 Yus iincha ju chicham umirtuktaram tusa akupturmakmiaji: Yusen aneauka chikich ainauncha aneeti turammiaji.✡

5

Ju nungkanam ainia nuka nepetkatnuitji

1 Aints chichaak: Jesúska nekas Yus akupkamuitai ta nuka Yuse uchirintai. Tura asamtai ii Apaachiri Yus aneakrikia, ni uchiri ainausha aneetnuitji. 2 Ii Apaachiri Yus aneakur, tura ni chichamen umirkur pujakur, Yuse uchiri ainausha nekasar aneaji tusar nekaji. 3 Yus nekasar aneakrikia, ni chichame: Nu umiktaram tusa iin akupturmakmiaji nu umiaji. Tura Yus aneakrikia ni chichame umirkatnuka yumtichuitai.✡ 4 Nekasar tunau ju nungkanam ainia nu nepetkatasrikia, tu nepetkatnuitji: Yus nekasampita tusar nintimtau asar, ju nungkanam ainia nuka mash nepetkatnuitji. 5 ¿Yaachia ju nungkanam ainia nuna nepetkatnuita? Aints nekas Jesús Yuse Uchirintai tu nintimias pujauka ju nungkanam pasé aa nunaka mash nepetkatnuitai.

Yuse Uchiri pachisar etserkamuri

6 Jesucristo ju nungkanam taamtai, entsa imiaamunam Yus chichaak: Juka wína Uchiruitai timiayi. Nunia Jesús jaka, ni numpenka numparmiayi. Jesús entsa main asamtai, nuke nekau asar Yuse Uchirintai tatsuji. Antsu iin jarutramak ni numpe numparu asamtai, Jesúska Yuse Uchirintai tusar nekaji. Tura Yuse Wakanisha tuke nekas chicham aa nunaka nekamtikiartin asa, Jesucristo Yuse Uchirintai tusa iincha nekamtikramji. 7-8 Yuse Wakani nunia Jesúsa imiaimuri, nunia ni numpe numparmauri kampatam aa nuka mash metek ainawai tusar, Jesús Yuse Uchirintai tusar nekaji. 9 Aints ujatmakakrincha, nu antukrikia nekasaintai tuweaji. Tura Yuse etsermauri nuna nangkamasang nekas waitchau asamtai, ni Uchirin pachis ta nuka antuku asar nekasampita titinuitji.✡ 10 Aints Yuse Uchirin nekasampita tusa, ni nintijai tuke nekasampita tawai. Antsu Yusen nintimtichuka Yus ni Uchirin pachis tímia nunaka nekaschawaitai tau asa: Yuska waitaitai tawai. 11 Tura Yus ni Uchirin pachis iin ujatmaji nuka nuwaitai: Wína Uchir tuke iwiaaku pujau asamtai, atumsha nijai tuke tsaniasrum iwiaaku pujustinuitrume iinka turamji. 12 Yuse Uchirin nintimsar pujuinauka tuke Yusnum iwiaaku pujusartin ainawai. Antsu Yuse Uchirin nintimtsuk pujuinauka tuke Yusnum iwiaakuka pujuschartin ainawai.✡

Inangnamu chicharkamuri

13 Yuse Uchiri nekasampita tusaram nintimtusrum pujau asaram, tuke Yusnum iwiaaku pujustinuitrume. Nu nekaataram tusan, ju chichamnaka atumin aatjarme.✡

14-15 Ni wakeramurijai metek iikia Yus seakrinka, niisha anturtamji. Tura asamtai Yus wi seamka mash anturtawapi tusar nekaji. Nu nekau asar, wi seaja nunaka Yus nekas surustatuapi tu nintimsar seaji. Nu nekau asar Yuska pengker nintimtaji.✡

16 Aints jatan jurumakchatatiat tunaun takauka, tuke mengkakatnunam wechau asamtai, Yus ni tunaarin tsangkurat tusaram seattiaram. Turakrumningkia Yuska nu aintsun pujut nangkankashtinun susatnuitai. Antsu chikich aints jatan jurumaktias tunaun takauka tuke mengkakatin asamtai, nu aints pachisrum Yus seattiaram tusanka tatsujrume. 17 Yus umirtsuk pujakur turutisha mash tunaawitai. Tura chikich tunau tuke jakatniunam wechatnusha ainawai.

18 Yuse uchiri ainautisha Yusnumia akiinau asar, tunaanumka tukeka pujatsji. Tura asakrin iwianch iincha takarmaschamnawaitji tusar nekaji. 19 Yuse aintsri ainautikia Yusnawaitji. Tura mash nungkanmaya Yusen umirchau ainauka Satanásnau ainawai. Iisha nusha nekaji.

20 Yuse Uchiri Jesucristo yaanchuik ju nungkanam taa: Yus nekas puja nuka tu pujawai tusa nekamtikramamiaji. Tura asar Jesucristo nekas Yuse Uchiri aa nujai tsaniasar pujaji. Niisha tuke pujuu asa, iincha pujut nangkankashtinun suramji tusar nekaji.✡ 21 Uchichir ainautiram: Yuschau wainiatrum warí timiá anearme nuka atumi yusrintai. Tura asamtai chikich yuska atsuti tusaram wainkataram. Maaketai.

✡ 1:1 (Juan 1.1, 4; 1.Juan 2.13-14)

✡ 1:2 (Juan 1.14, 18)

✡ 1:7 (Apoc. 7.14)

✡ 2:1 (Rom. 6.11-13)

✡ 2:4 (Juan 14.15, 21, 23)

✡ 2:8 (Juan 13.34;15.17)

✡ 2:11 (Rom. 13.12-14)

✡ 2:18 (2.Juan 7)

✡ 2:20 (1.Cor. 2.10-16)

✡ 2:23 (1.Juan 4.15)

✡ 3:1 (Juan 1.12)

✡ 3:2 (1.Cor. 13.12)

✡ 3:5 (Juan 1.29)

✡ 3:8 (Hebr. 2.14-15)

✡ 3:11 (Juan 13.34;15.12)

✡ 3:12 (Gén. 4.8)

✡ 3:16 (Juan 15.13)

✡ 3:19-21 (1.Cor. 4.4)

✡ 3:22 (Mat. 7.7-11; Juan 14.13;15.7,16;16.23-24; 1.Juan 5.14-15)

✡ 3:23 (Juan 13.34;15.12, 17)

✡ 3:24 (Rom. 8.9; 1.Juan 4.13)

✡ 4:3 (Mat. 7.15; 2.Juan 7)

✡ 4:6 (Juan 8.47;15.19)

✡ 4:9 (Juan 3.16)

✡ 4:12 (Juan 1.18)

✡ 4:13 (Rom. 8.9; 1.Juan 3.24)

✡ 4:15 (1.Juan 2.22-23)

✡ 4:21 (Mat. 5.44-46; Marc. 12.29-31)

✡ 5:3 (Mat. 11.30; Juan 14.15; 2.Juan 6)

✡ 5:9 (Juan 5.32-37)

✡ 5:12 (Juan 3.36)

✡ 5:13 (Juan 20.31)

✡ 5:14-15 (Mat. 7.7-11; Juan 14.13-14;15.7,16;16.23-24; 1.Juan 3.21-22)

✡ 5:20 (Juan 17.3)

2 Juan

Juan Papin Ataksha Akupkamuri

1

Nekas chichaman tura anenitnasha pachis etserkamu

1 Wiitjai Cristonu ainau juuntrinjai. Ju papinasha Yuse uchiri iruntrar pujuinamunam akupajai. Cristo atumin eatmaku asamtai, wisha nekasan atumin aneajrume. Antsu wikikia aneatsjarme. Antsu chikich ainausha nekas chicham aa nuna nekainauka atumniasha anenminawai. 2 Nekas chicham aa nuka ii nintin ukusmau asamtai, tura iijai tuke pujustin asamtai, wisha atumniasha aneajrume. 3 Ii Apaachiri Yus tura ni uchiri Jesucristo nekas chichaman atumin nekamtikramau asa, ni anengkratairi atumniasha nekamtikramawarti tusan, tura atumniasha wait anentramrarti tusan, tura pengker nintimsaram angkan pujustinnasha suramsarti tusan aatjarme.

4 Ii Apaachiri Yus nekas chicham aa nuka umirtuktaram tusa, iin akupturmakmiaji nuna aints atumjai pujuinauka umirinawai. Tura asaramtai wikia nuna nekaan nukap warasmajai. 5 Yamaikia yatsur ainautirmin umaarutirmincha tajarme: Wait aneasrum aneenitaram. Chichaman akupaja juka yamarmachuitai. Antsu nu nangkamtaik antukmiaji nuketai. 6 Nekasar Yus aneakrikia: Wína akupamur umirtuktaram tusa, Yus akupturmakmiaji nu umirkur pujustinuitji. Tura nu chichamka nu nangkamtaik antukmiarume nuka juwaitai: Nekasrum aneenisrum pujustaram.✡

Anangkartinun pachis etserkamu

7 Ju nungkanam anangkartin untsuri irunui. Nuka Jesucristo aintsua nunisang akiinamiayi tinatsui. Aints tu pujuinauka aints ainaun anangkinau asar Cristo nemase ainawai.✡ 8 Yus atumin takatan suramsamia nuna mengkatrukai tusaram wainkataram. Antsu Yusnum tuke pujustaj tusaram aneartaram.

9 Aints Cristo nuikiarturmaurin inais: Nuna nangkamasnak nekajai tauka Yusjaingkia pujatsui. Antsu aints Cristo nuikiarturmaurin tuke umirak pujakka, nuka ii Apaachiri Yusjai tura ni Uchirijai tsanias pujawai. 10 Aints Cristo chichamen nuikiartichutiat wait chichaman atumin nuitamrartas wininamtaikia: Iijai pujusmi tiirap. 11 Nu aints: Iijai pujusmi takurmeka ni pasé nuikiartamuri pachisrum: Nuka pengkeraitai titinuitrume. Turakrumka nu aintsua nunisrumek tunau wajastinuitrume.

Inangnamu chicham akupkamuri

12 Chichaman untsuri atumin ujaktasan wakerayatun, ju papinumka mashkia aatrashtatjarme. Antsu wiki atumin jiistasan nintimjai. Tura atumjai jinum ingkiunisar wainaikiar chichaakur warastinuitji.

13 Yuse uchiri ainau Yus eakmau asar chichaman akupturminawai. Maaketai.

✡ 1:6 (Juan 13.34; 14.15,23-24;15.12,17; 1.Juan 5.3)

✡ 1:7 (Mat. 7.15; 1.Juan 2.18;4.1-3)

3 Juan

Juan Papin Ukunam Akupkamuri

1

Gayon pachis pengker chichasmauri

1 Wiitjai Cristonu ainau juuntrinjai. Gayoa, ameka wína aneetir amikur asakmin ju papin aatjame. Wisha nekasan amin aneajme.✡

2 Ameka wína aneamur yatsur asakmin, wikia amin pachisan Yusen seatkun: Tuke pengker pujusat tusan, tura sungkurmatsuk pujusat tusan tura tuke Yusen nintimias pujusat tusan Yusen seatjame. 3 Cristonu ainau juni irasartas taar, ame nekas chicham umirmaun pachisar ujatkaramtai, nuna antukan nukap warasmajai. 4 Cristonu ainau wi etsermaurun antuku asar, Yuse uchiri wajasarmia nuka wína uchirua nunisarang ainawai. Tura asar nuka nekas chichaman umirinak pujuinamtai nukap waraajai. Nuna nangkamasnak timiá warasmintruka pengké atsawai.

5 Ameka wína aneamur yatsur asakmin, Cristonu ainau tuke pengker wainuyame. Tura chikich yaja nungkanmaya Cristonu ainau taaramtaisha nunismek pengker wainuyame. 6 Nu aints ainau juni taar amin pachitmasar: Iincha anenmau asa, pengker yainmakmaji tusar, Cristonu ainau iruntramunam etserkarmayi. Tura nuka ataksha amin jearamtai, ni yuumamuri susam akupkarta. Nu turakum Yus pengker awajsatatme. 7 Nu aints ainauka Jesucristo inatiri asar, Yuse chichamen etserinawai. Tura asar Yusen umirchau ainau kuikiarin jurutan nakitrarmayi. 8 Tura asaramtai nekas chicham aa nuna angkan etserkarti tusar, Cristonu ainautikia yainiktinuitji, tura ni yuumamurisha susatnuitji.

Aints pasé turamuri pachis etserkamu

9 Wikia Cristonu ainaun mash papin aatran akuptukmiajai. Tura wainiat Diótrefes chikich ainaun inartas wakerau asa, iinu chichamenka pachiatsui. 10 Tura asamtai wi winaknaka, ni turamurincha pachisan chicharkatatjai. Iin pachitmas waitrak tsanumu weawai. Tura Cristonu ainau Yuse chichamen etserkartas irainak taaramtaisha, juni wayaataram tatsui. Nuna turin asa chikich ainau: Iijai pujusmi tina nunasha turuwairap tusa surituweawai. Tura iijai pujusmi tinu ainaunka: Cristonu ainau iruntramunmaya jiinkitaram tawai.

11 Aneamur yatsuru, nu turamuka amesha nuimiaraip. Antsu pengker aa nuna turina nu nuimiarta. Pengker aa nuna turauka Yusnawaitai. Antsu tunau turauka Yusnaka nintimtsui.✡

12 Aints ainau mash Demetrion pachisar: Pengke aintsuitai tinawai. Nu tinamuka nekasaintai. Iisha nunisrik Demetrion pachisar: Pengke aintsuitai takurin, amesha nuka nekasaintai tusam nekame.

Inangnamu chicham akupkamu

13 Amincha nukap titasan wakerayatun, ju papinumka mashkia aatrashtatjame. 14 Antsu wári amin jiistasan wakerau asan nuni jean, amijai jinum ingkunisan chichastasan wakerajme.

15 Yatsuru, angkan pengker nintimsam pujusta. Ami amikrum juni pujuinau amincha chichaman akupturminawai. Ii amikri amijai pujuinaun kichkin kichkin wisha chichaman akuptinajai. Maaketai.

✡ 1:1 (Hech. 19.29; Rom. 16.23; 1.Cor. 1.14)

✡ 1:11 (1.Juan 2.29;3.6, 9-10)

Judas

Judas Papin Akupkamuri

1

Chicham akupkamuri

1 Wiitjai Judasaitjai. Jesucristo inatirinjai. Tura Santiago yachiinjai. Ju papin aaran akuptajrume. Ii Apaachiri Yus: Wína aintsur ataram tusa atumin anenmarme. Tura Jesucristojai tuke pujustaram tusa atumniaka waitmarme.✡ 2 Yus atumin wait anentramak pengker nintimsaram angkan pujustinun tura ni anengkratairincha tuke suramsarti tusan tajarme.

Anangkartin ainaun pachis timiauri

(2 Pedro 2.1-7)

3-4 Aneetir ainautirmin, Yus atumniaka uwemtikramrau asamtai, tura winasha uwemtikruru asamtai, nuna pachisan atumin nukap aatratasan wakerukmiajai. Antsu tunau ainau atumin anangkraminak: Yuska timiá anengkratin asamtai, pachitsuk tunauka turamnawaitji tinu asaramtai, nunaka yamaikia aatrashtatjarme. Nu aints ainauka ii Apuri Jesucristoncha pengké umirinatsui. Tura asaramtai yaanchuik nu aints ainaun pachis: Tu wait wajakartin ainawai, Yuse chichame tu aarmau asamtai, yamaikia tajarme: Yuse chichame pengké yapajiachmin aa nuka Yuse aintsri ainautin suramsawaitji. Tura asamtai nu chichaman yapajiawarai tusaram surimkataram tusan tajarme.

5 Yaanchuik Yus ni aintsri ainaun Egipto nungkanmaya jiikmiau ainayat, ukunam Yusen umirkacharu asar jakarmiayi. Nusha yanchuk mash nekau arumning nu kajinmakiram tusan ataksha aatjarme. 6 Yuse awemamuri ainausha yaanchuik Yusen umirkariat, ni pujutirin nayaimpinmaya jiinkiaru asaramtai, Yus niincha jirujai jingkia, tee amanum tuke jiinkichminnum engkea, ni kintari jeamtai, ni wait wajaktintrin susartinuitai. 7 Tura Sodoma yaktasha, tura Gomorra yaktasha, chikich yaktasha arakchichu armia nusha nintimrataram. Yuse awemamuri tunaun turawarmia nunisarang nu yaktanmaya ainau tunau turin asar, nuwan nuwatinachiat tuke tsanirmin armiayi. Tura mai aishmangtaksha tsanirmin armiayi. Tura asaramtai aints mash nintimrarat tusa, Yus nu yaktancha tuke mengkakarti tusa, jijai keemakmiayi. Yamaisha nu aintsua nunisarang Yusen umirtsuk pujuinauka ji kajintrashtinnum wait wajakartin ainawai.✡

8 Tura asar nu aints ainausha atumin winiarmia nuka Sodoma yaktanmaya aintsua nunisarang ainawai. Nuka karamrajai tinawai. Tura ni namangken pachitsuk pasemamtikinawai. Tura Yusnasha umirtan nakitinawai. Tura apu ainaun pachisar pasé chichainawai. 9 Antsu Yuse awemamuri juuntri, Miguel naartin nunaka turachmiayi. Antsu Moisés jakamtai, ni namangken jukitas wakerayat, iwianchi apuri Satanás suritamu asa jukitatkama tujinkamiayi. Tura suritamaitiat Miguel Satanásan jiyakchamiayi. Antsu chicharak: Yus aminka chichartamkati timiayi.✡ 10 Tura nu aints ainauka nekainachiat pachitsuk pasé chichainawai. Tura junia nungkanam aa nunak nekainau asar, tangku nintinchawa nunisarang ainawai. Tura tangkua nunisarang ni namangken ningki mesmaminawai.

11 Maj, nu aints ainau Caín ni yachiin kajerak maamia nunisarang mengkakartin ainawai. Tura Balaama nunisarang kuikian wakerinau asar mengkakartin ainawai. Tura aints Coré naartinua nunisarang apu ainaun umirtan nakitinau asar mengkakartin ainawai.✡

12 Atumka aneenimi tusaram, iruntraram fiesta najankurmeka, nu anangkartin ainau natsaamtsuk nakunakut nukap yuwinawai, tura nukap uminawai. Tura Yuse chichamen etsernuitjai tinayat, Yuse aintsri ainaunka waininatsui. Tura mukunit yumi jiturchatatiat nase nasentak mukuntiun juwawa nunisarang, nu aints ainausha nangkamiar chichaj pujuwenawai. Tura numi neretiri jeau wainiat, neretsuk waja nunisarang nangkamiar pujuwenawai. Tura asar numi kangkaptuk jaka kukarua nunisarang ainawai. 13 Nu anangkartin ainauka juun entsa tamparamuria nunisarang ainawai. Tura tuke natsanpiaku aa nuna turin asar, entsa tamparak sauran entsa yantamen ajapa ukukmiawa nunisarang japnatin ainawai. Tura yaa nayaimpinmaya teenam ayaarua nunisarang tuke mengkakartin ainawai.

14 Nu nangkamtaik Yus Adánkan najanamiayi. Nunia Adánka weari yajutmaki yajutmaki siete (7) amia nuka Enoc ayayi. Enocsha nu anangkartin ainaun pachis yaanchuik etsermia nuka nuwaitai: “Ii Apuri ni umirin untsuri warang ainaujai taratnuitai.✡ 15 Tura tunau ainau Yusen nakitinak tunau takatan tuke inaitsuk turinau asar, tura Yusen pachisar tuke pasé chichainau asaramtai, ii Apuri nu aints ainaun wait wajaktiniun susatas taratnuitai,” Enoc etserak timiayi. 16 Nu anangkartin ainauka mash ainia nuna pachisar pasé chichainawai. Tura ni namangke wakeramurinak najanin ainawai. Tura wikia miajuitjai tumaminawai. Tura wína pengker nintimtursarat tusar, chikich ainaun anangkawartas: Ameka pengke aintsuitme tinawai.

Cristonu ainaun chicham akatramuri

17 Atumsha aneetir ainautiram, ii Apuri Jesucristo nuiniatiri ainau chichaman eemkar etserkarmia nu nintimrataram. 18 Nusha atumin chichartaminak: “Nungka meseatsaing, aints ainau Yusen wishikinak pujusar, ni wakeramurin najanawartin ainawai,” tiarmiayi.✡ 19 Nu aints ainau atumin metekchau nintimtikraminawai. Tura Yuse Wakani ni nintin engkemtuachmau asar, ju nungkanam aa nunak nintiminawai.

20 Antsu atumka, aneetir ainautiram, Yus nekasampita tusaram tuke inaitsuk kakaram wajastaram. Tura Yuse Wakani kakarmarijai Yus seataram. 21 Tura Yuse anengkratairi tuke nintimsaram pujustaram. Turakrumin ii Apuri Jesucristo atumin wait anentramak pujut nangkankashtinun suramsatin kinta jeati tusaram nakastaram.

22 Tura chikich ainau tuke Criston nekasashi tinauka nekasampita tiarat tusaram wait anentrataram. 23 Chikich ainau tunaunum pujuinau jinum epenau wakemtasrum wakerarme nunisrumek tunaanumia uwemtikrataram. Antsu aintsu entsatiri pakui maatrau tsuutarme nunisrumek nu aintsu tunaari nakitau asaram: Iisha tunaanum jeai tusaram, chikich aints wait anentrataram.

Inangnamu Yus maaketai timiauri

24-25 Yuska kichkitai. Tura mash nekawaitai. Tura asa Yus iin Uwemtikramratin aa nu: Tunaunum jeairam tusa, ni kakarmarijai atumin yainmaktinuitrume. Tura ni pujamunam pengké tunaarinchau pujustaram tusa, atumin nukap waramtikramsatnuitrume. Tura asamtai ii Apuri Jesucristo pachisar Yuska pengker awajsarmi. Tura asar: Ameketme juuntam tura Ameketme kakarmam, tura Ameketme Apum tiarmi. Yaanchuiksha, tura yamaisha tuke mash aa nuna inakratnuitai. Tu atí.

✡ 1:1 (Mat. 13.55; Marc. 6.3)

✡ 1:7 (Gén. 19.1-24)

✡ 1:9 (Deut. 34.6; Dan. 10.13, 21; Zac. 3.2; Apoc. 12.7)

✡ 1:11 (Gén. 4.3-9; Núm. 16.1-35; Hebr. 11.4; 1.Juan 3.12; Apoc. 2.14)

✡ 1:14 (Gén. 5.18, 21-24)

✡ 1:18 (2.Tim. 3.1-5; 2.Ped. 3.3)

Apocalipsis

1

2

3

4

5

6

7

8

9

10

11

12

13

14

15

16

17

18

19

20

21

22

Jesucristo Juankun wantintukmauri (El Apocalipsis)

1

Jesucristo ni chichamen nekamtikiamuri

1 Wiitjai Juankuitjai. Jesucristo inatirinjai. Ii Apaachiri Yus Jesucriston ukunam atin aa nuna nekamtikiamu asa, niisha: Wína umirtin ainau nekaawarat tusa, ni awemamurin akupak, wina ju chichamnaka nekamtikruami. 2 Tura ni chichamen Jesucristo winaka nekamtikruau asamtai, wi wainkamja nunaka mash nekasaintai tajai.

3 Yus ju chichaman wári umiktin asamtai, aints ainau ju chichaman ukunam atiniun pachisar aujina nuka nekasar warasartinuitai. Tura ju chichaman antinauka, tura ju aarmaunaka mash umirinauka warasartinuitai.

Juan siete yaktanmaya ainaun aatramuri

4-5 Wiitjai Juankuitjai. Asia nungkanam siete (7) yaktanam Cristonu ainau iruntraram pujautirmin chichaman akuptajrume. Yus yaanchuik tuke pujumia nuka yamaisha pujawai. Tura tuke pujuwitai. Nuka ni siete (7) Wakanijai, tura ni Uchiri Jesucristojai atumin nekas pengker awajtamsarti. Tura angkan pengker nintimratnuncha suramsarti tusan tajarme. Jesucristo chichaman umiu aa nuka ni Apaachiri chichamen nekamtikramamiaji. Nunia jakayat, chikich ainaun nangkamasang nuwá eemak jakamunmaya nantakmiayi. Tura tuke jakashtin asa, junia apu ainaun inartinuitai. Tura iin anenmau asa, waitnas jaka numpar, ni numpejai ii tunaarinka japitramramiaji.✡ 6 Tura wína aintsur asaram, wijai metek aints ainau inartinuitrume turamiaji. Tura wína Apaachiru Yuse inatiri asaram, sacerdotea nunisrumek nijai chichastinuitrume turammiaji. Tura asamtai tuke inaitsuk Jesucristoka: Ameketme kakarmam tusar pengker awajsatnuitji. Tu atí.

7 Antuktaram. Cristoka yurangmijai taratnuitai. Turamtai aints ainau mash niin wainkartinuitai. Tura Criston maawarmia nusha niincha wainkartinuitai. Tura mash nungkanmaya Yusen umirchau ainau niin wainkar, wait wajaktintrin shaminak juutiartinuitai. Nekas turunatnuitai.✡

8 Ii Apuri chichartak: “Wikia nu nangkamtaik mash najanamiajai. Tura nungka amuamunmasha tuke mash inartinuitjai. Wikia Yus asan tuke tujinkachuitjai. Yaanchuik pujumiaja nunisnak tuke pujajai. Tura tuke pujustinuitjai,” turutmiayi.✡

Juan karanma nunisang Criston wainkamuri

9 Wikia Jesúsnau asan atumi yachiinjai. Atumsha Jesucristonu asaram, wait wajarme nunisnak wisha wait wajajai. Tura ukunam iruntrar Jesúsnum pujusar chikich aints ainaun inartinuitji. Tura ni tati tusar, iisha nakaji. Jesucristo Yuse chichamen wína nekamtikruamia nuna etseru asamtai, isar Patmos tutainum achikmau pujajai. 10 Tura ii Apuri kintari Yuse Wakani wína nintirun piatruku asamtai, tuntuprunini pupun pupuntramua tumaun kakarman untsumun antukmajai. 11 Tura untsumun antukmaja nuka nuwaitai: “Ame wainme nu papinum aarta. Tura Cristonu ainau siete (7) yakat ainamunam mash aatram akuptukarta. Nu yakta naaringkia nu ainawai: Efeso, nunia Esmirna, nunia Pérgamo, nunia Tiatira, nunia Sardis, nunia Filadelfia, nunia Laodicea,” turutun antukmajai.

12 Turutmatai: ¿Yáki turuta? tusan, tuntuprunini pajasan jiimkaman, ji keaun kuri najanamun siete (7) aun wainkamjai. 13 Tura japen wajaun aintsutiat nayaimpinmaya akupkamua tumaun wainkamjai. Tura wejmakan sarman nawejai metek entsar, tura kachumtain kuri najanamun netsepejai metek pea wajaun wainkamjai.✡ 14 Ni intashisha uruchia tumau nekas puju aun wainkamjai. Tura ni jiisha ji kapawa tumaun wainkamjai. 15 Tura nawesha jiru jinum jiyamua nunisang newar wajaun wainkamjai. Tura ni chichamesha túna uutua tumaun antukmajai. 16 Tura ni untsur uwejejai yaa tumaun siete (7) aun achik takakun wainkamjai. Tura saapia tumau yantamen mai ere tsakamun jangkenia jiinun wainkamjai. Yapiisha tsaa tupin wajas tsantua tumaun wainkamjai.✡

17 Tura wikia timianun wainkan, jakawa nunisnak ni nawen yaamsan iyaarmajai. Turamtai ni untsur uwejejai wína achirak: “Shamrukaip. Wiitjai. Wikia nu nangkamtaik tuke pujuyajai. Nungka mash amukamtaisha, wikia tuke pujustinuitjai. 18 Wikia tuke iwiaakuitjai. Wikia jakayatnak nantakin asan, yamaikia tuke iwiaaku pujajai. Tura jakar matsamsartin ainaun yawirinka wi takakjai. 19 Tura asamtai ame wainme nuka mash aarta. Tura yamai atata nusha, nunia ukunam atinua nusha mash aarta.

20 “Yamaikia chicham nekaachmin aa nuna amin nekamtikiatjame. Yaa siete (7) ainia nuna wína untsur uwejrujai achikian takakai waitkame nuka nuwaitai, nunia ji keau siete (7) wainkame nusha nuwaitai tusan yamaikia nekamtikiatjame. Yaa siete (7) ainia nuka wína aintsur ainau wainin siete (7) ainia nuwaitai. Tura ji keau siete (7) ainia nuka wína aintsur ainau mash iruntrar siete (7) yaktanam pujuina nuwaitai,” turutmiayi.

2

Siete yakat ainamunam chicham akupkamu Efesonam chicham akupkamu

1 “Wína aintsur ainaun wainin Efeso yaktanam puja nuka ju chichaman nekaati tusam aarta: Ni untsur uwejejai yaan siete (7) takaka nuka, tura ji keaun siete (7) kuri najanamunam japen wekaa nuka tawai tita: 2 Wikia atumi turamurin mash nekajai. Tuke inaitsuk atumi takatrin kakaram takakmakrum pimpiayatrum pengker nintimsaram takakmarme nunasha nekajai. Tura aints pasé aa nuna takainauka iijai iruntrarchati tusaram suritkamarume. Tura aints nangkamiar: Wikia Cristo akupkamuitjai tinau wainiatrumek: Nangkamiar tinawai tusaram nusha nekaamarume. 3 Tura nekasrum winar asaram, tuke inaitsuk winaka nemartusmarume. Tura wait wajayatrumek, yawetsuk pengker nintimsaram wína umirtutka tukeka inaituschamarume. 4 Tura wainiatun nunasha tajarme: Nu nangkamtaik winaka miatrusrumek anenkuram pujumiarme nunisrumka yamaikia winaka anentsurme. Tura asakrumin winaka miatrusrumek nintimtursaram pujarme tatsujrume.

5 “Tura asamtai aneartaram. Turaram nu nangkamtaik wína anenkuram pujumiarme nunisrumek ataksha pujustaram. Turachkurminkia wikia atumin jean, atumi yaktarinia ji keaa nunaka juruktatjarme. Tura asamtai wína umirtuku ainau atumi yaktarin iruntrachartinuitai. Antsu atumi ninti yapajiaram, ataksha miatrusrumek wína anenkurminkia nunaka turashtinuitjarme. 6 Tura atumi pengker turamurmincha nekajai. Nicolaítas turamuri atum nakitarme nuna wisha nunisnak nakitajai. 7 Yuse Wakani ta nuna wina aintsur ainau antinauka nintimrarti. Tunau nepetkaru ainaun numi tuke pujutan sukartin Yuse pujutirin waja nuna neren yuwarti tusan tsangkatkatnuitjai. Tura nuna yuwinak nijai tuke pujusartinuitai, tawai tusam aarta,” turutun antukmajai.✡

Esmirna yaktanam chicham akupkamu

8 “Wína aintsur ainaun wainin Esmirna yaktanam puja nuka ju chichaman nekaati tusam aatrata: Nu nangkamtaik tuke pujumia nuka, tura nungka amukamtaisha, tuke pujustata nuka jakayat ataksha nantakin asa, yamaikia tuke jatsuk puja nuka tawai tita:✡ 9 Wikia nekajrume. Atumka wína umirtuku asaram wait wajarme. Tura asaram kuikiartichu ayatrumek, nekasrum kuikiartin ainau nangkamasrumek nayaimpinam yuumatsuk pujustinuitrume. Tura aints judío ainayat, judíochua nunisarang Yuse chichamen umirtsuk pujuinauka, atumin pachitmasar pasé chichainau asar, nu aints ainauka Satanásjai iruntrar pujuinawai. 10 Atumka wait wajaktin aa nuka shamkairap. Anturtuktaram. Satanás atumin mash nekapramsartas atumnia yaankesha achikiar kársernum engkewartinuitai. Turamtai atum diez (10) kinta wait wajaktinuitrume. Atumin mantaminamtai jaachkurmeka winaka inaitusairap. Tu pujakrumningkia, tuke pujustinun tsengkrutin susatnuitjarme. 11 Yuse Wakani ta nuna wína aintsur ainau antinauka nintimrarti. Tunau nepetkaru ainau jakar, ataksha jakatniunmaka wait wajakchartinuitai, tawai tusam aarta,” turutun antukmajai.

Pérgamo yaktanam chicham akupkamu

12 “Nunia wína aintsur ainaun wainin Pérgamo yaktanam puja nuka ju chichaman nekaati tusam aarta: Saapia tumaun yantamen mai eren tsakamun takakua nuka tawai tita: 13 Atumka tunía pujarme nunasha wikia nekajai. Satanás ni aintsrin inartas puja nuni atumka pujarme. Nunia wína nekas pengker umirtin, Antipas naartin atumjai pujus wína pachitas chichaman etsermia nunaka maawaru wainiatrumek, atumka tuke wina umirtakrum pujuyarume. Tura wína tuke umirtutka inaituschamarume. 14 Turin ayatrumek atumnia aints yaanchuik Yuse chichame etserin Balaam pasé nuikiarturmaun tuke metawar umirinawai. Nusha Israel ainaun tunaun turuawarat tusa, tangku namangken Moaba yusrin susamu yuwaarat tusa, apu Balacan nuiniarmiayi. Nuniasha tsanirmatnasha nuiniarmiayi. Atumi irutramuri nu tunaun turuwaru asaramtai, atumi turamuri mash pengkeraitai tatsujrume.✡

15 “Tura atumnia aints ainau Nicolaítasa nuikiarturmaurin wikia nakitaja nuna inaitan nakitinawai. 16 Tura asaram nintimaurum wári yapajiataram. Tura nu aints ainaujaingkia iruntrairap. Turachkurminkia wikia atumin wári werin, saapia tumau wína jangkernia jiina nujai maaniktatjai. 17 Yuse Wakani ta nuna wína aintsur ainau antinauka nintimrarti. Tunau nepetkaru ainaun yutan maná tutain nayaimpinam uukmau aa nuna yuratnuitjai. Tura wína aintsur ainaunaka kayawach pújun susatnuitjai. Nu kayanam yamaram naaringkia aarmawaitai. Nuna naarinka kichkisha nekainatsui. Antsu ningki juwinak nekaawartin ainawai, tawai tusam aarta,” turutun antukmajai.✡

Tiatira yaktanam chicham akupkamu

18 “Nunia wína aintsur ainaun wainin Tiatira yaktanam puja nuka ju chichamnasha nekaati tusam aarta: Yuse Uchiri jiingkia ji kapawa tumau jiimiaj puja nuka, nawesha jiru jinum jiyamua nunisang newar waja nuka tawai tusam aatrata:✡ 19 Atumi turamurincha wikia mash nekajrume. Tura atumi anengkratairincha nekajrume. Tura wína nekasampita turutu asaram, wína umirtakrum pujarme. Tura yuuminak pujuinausha pengker yayaarme. Tura wait wajayatrumek pengker nintimsaram pujarmin nekajrume. Tura nu nangkamtaik pengker turamiarume nuna nangkamasrumek yamaikia timiá pengker turarme tusan nekajrume. 20 Turin ayatrumek nuwa Jezabel naartin atumjai pujusti tusaram tsangkatarme. Nuka atumin anangkramak: Wikia Yuse chichamen etsernuitjai, ta nuka wina umirtinak pujuinaun tsanirmatnuncha nuiniawai. Tura Yuschau waininayat, tangku namangken ni yusri susamu yuwaarti tusa nuiniawai. Atumka nu turati tusaram, tsangkatkau asakrumin, atumi turamuri mash pengkeraitai tatsujrume.✡

21 “Tura asan nu nuwaka ni tunaarin inaisati tusan nukap nakasmajai. Turamaitiat ni tunaarinka tuke inaiyatsui. 22 Anturtuktaram. Nu nuwanka peaknum tepesti tusan sungkuran susatatjai. Tura nijai tsanirmau ainauncha nijai metek nukap wait wajakarti tusan sungkuran susartatjai. Antsu ni tunaarin inaisaramtaikia turashtatjai. 23 Tura nu nuwa tunaurin takainaunaka ni uchiria nunisarang asaramtai, nunaka maatnuitjai. Wi turamtai wína aintsur ainau iruntrar pujuinauka nunasha nekaawartinuitai. Aints ainau nintin nekarnunka wiitjai. Tura asan atumi pasé turamurijai metek wait wajaktinnasha susatatjarme.✡ 24 Antsu Tiatira yaktanmaya ainautirmin, nu nuwa nemartsuk pujautirmin, tura Satanás uukmau aa nuka nekachu asakrumin, chikich chicham umirkataram tusanka tatsujrume. 25 Tura atum umirume nuka wi taatsaing tuke metaram umirkataram.

26 Tunau nepetkaru ainaun, tura wi taatsaing wína wakeramurun tuke umirtin ainaun mash nungkanmaya ainau apuri arti tusan inaikiatnuitjai. 27 Tura wína Apaachir winasha: Apu ata tusa, inaitukmia nunisnak apu ainaun inaikiartinuitjai. Turamu asar aints jirujai muitsan awatiar tsainawa nunisarang wína umirtinak pujuinauka wína kakarmarjai mash nungkanmaya ainaun inarartinuitai.✡ 28 Tura tsaa tsapuatsaing, angkuaji eemak tsapuawa nunisnak wikia tatsuk, wína aintsur ainaun wína tatintrun nekawarti tusan nekamtairun susartinuitjai. 29 Yuse Wakani ta nuna wína aintsur ainau antinauka nintimrarti, tawai tusam aarta,” turutun antukmajai.

3

Sardis yaktanam chicham akupkamu

1 “Nunia wína aintsur ainaun wainin Sardis yaktanam puja nuka ju chichaman nekaati tusam aarta. Yuse Wakani siete (7) akupa nuka, tura yaa tumaun siete (7) aa nuna inawa nuka nunasha tawai tita: Atum turamurmin itiur awa tusan mash nekajrume. Atumek nintimtumasrumka iwiaakuitji tarumning, wikia atumniaka jakawa nunisrumek pujarmin jiiajrume. 2 Tura atumi turamurijaingkia Yuska pengkerka awajtsuk pujarmin jiiajrume. Tura atum kanurua nunisrumek pujau asaram shintartaram. Tura asaram Yuska pengker awajsataram. Aints wína umirtukchau asar, jakaartas ainawa nunisarang pujuinauka wína umirtutan tuke inaisarai tusaram kiakartaram. 3 Tura wína chichamur eemkaram antukmiarme nu chicham nintimraram metataram. Antsu atumi tunaaringkia inaisataram. Turachkurminkia kasa aneachmau winawa nunisnak wisha atumin winitin asamtai ¿warutik tat? tusarmeka nekaarachminuitrume.✡ 4 Antsu atumi yaktarin Sardisnum aints untsurinchu wína umirtukaru asar, wejmak pakuichau entsarina nunisarang ainawai. Tura asar wijai metek wejmak nekas pujun entsarar pujusartinuitai. 5 Tunau nepetkaru ainauka wejmak nekas pujun entsarar wijai pujusartinuitai. Tura nuna naaringkia wína papirun aatramu asaramtai pengké sakturchatnuitjai. Tura asan wína Apaachirnasha, tura ni awemamuri ainauncha: Juka wína aintsur ainawai titinuitjai.✡ 6 Yuse Wakani ta nuna wína aintsur ainau antinauka nintimrarti, tawai tusam aarta,” turutun antukmajai.

Filadelfia yaktanam chicham akupkamu

7 “Nunia wína aintsur ainaun wainin Filadelfia yaktanam puja nuka ju chichaman nekaati tusam aatrata: Nekas tunaarinchawa nu, tura nekas chichaman chichaa nu apu Davidta yawirin takaku asa, Yusnum wayaatnun urainamtaikia chikich ainauka pengké epenchamnawaitai. Tura Yus epeniamtaikia chikich ainauka uraichminuitai, ta nuka tawai tusam aarta:

8 “Atumi turamuri itiur awa tusan mash nekajai. Atumka jumchik ayatrumek, atumi kakarmarisha atsau wainiatrumek, wína chichamur miatrusrumek umirtukmiarume, tura wikia Cristo umirkachuitjai tichamiarume. Tura asakrumin atumin waaitinka uratinuitjarme. Nuna urainamtaikia, aints kichkisha epenchamnawaitai. 9 Antuktaram. Aints waitrinak judío aintsuitjai tinayat, iwianchi apuri Satanásan umirinawai. Nuka atumsha waintrumning, winaka tikishmatruwarat tusan nunaka itatnuitjai. Wi atumin aneau asan, aints ainausha nekaawarti tusan turatnuitjai. 10 Atum wi timiaja nu tuke inaitsuk pengker nintimsaram umirtuku asakrumin, wisha nukap wait wajaktinnumka uwemtikratnuitjarme. Mash nungkanmaya ainau nu wait wajaktiniun wainkartinuitai. Tura nekasash wína umirtina tusan nekapsatnuitjai. 11 Wikia wári taratnuitjai. Tura asamtai tsengkrutin Yus atumin suramsamia nuna iwianch atantruki tusaram, wína tuke inaitutsuk umirtuktaram. 12 Tunau nepetkaru ainauka wína Yusru jeen painia nunisarang tuke jiintsuk nuni pujusartin ainawai. Tura wína Yusru naarincha ni namangken aatratnuitjai. Tura wína Yusru yaktarin Jerusalén yamaram aa nuka nayaimpinmaya taratnua nuna naarincha ni namangken aatratnuitjai. Tura wína naarun yamaram aa nuna ni namangkencha aatrartinuitjai. 13 Yuse Wakani ta nuna wína aintsur ainau antinauka nintimrarti, tawai tusam aarta,” turutun antukmajai.

Laodiceanam chicham akupkamu

14 “Nunia wína aintsur ainaun wainin Laodicea yaktanam puja nuka ju chichaman nekaati tusam aarta: Nekas chichaman tuke chichaa nuka, ni chichamen paan nekamtikiartin asa, nu nangkamtaik Yus mash najanamia nuna apuri asa tawai tita:✡ 15-16 Wikia atumi turamuri itiur awa tusan mash nekajrume. Atumka winaka tukeka inaituschamarume. Turayatrum wína chichamruka miatrusrumka umirtatsrume. Tura asaram yumi japapachikia tumawaitrume. Michatnasha michachu, tura tsuwertancha tsuwerchau pengké tsuutmai umurchamnawa tumawaitrume. Tura asakrumin aints yumi japapachik tseekmaun umur tsuutak inuktas wakerawa nunisnak wikia atumin japatasan wakerajrume. Antsu tsuwer akurmeka, turachkurmesha micha akurmesha timiá pengker achaintrumeash. 17 Atumka chichaakrum: Wikia kuikiartinuitjai. Tura asan warinchun untsurin takakjai. Tura asan pengké yuumatsuk pujajai tayatrum, wínaka umirtutsuk pujau asaram, kuikiartin ayatrumek, nekasrum yuumakrum pujarme. Tura nekasrum pengkerka pujatsrume. Tura wainmichua nunisrumek, tura misu wajawa nunisrumek pujarme. Antsu nuka nekapmamtsurme. 18 Tura asamtai nekasrum yuumatsuk pujustasrum wakerakrumka, wína seatkuram: Aints kurin jinum jiyamun sumawa nunisrumek tuke pujustin winaka seattiaram. Tura misu kuimiakan natsaarai tusaram, wína seatkuram tarachin nekas pujun entsarartas suminawa nunisrumek tunaarinchau wajastaram. Tura wainmichua nunisrumek pujau asaram, aints pengker wainmaktas, jii engketi irimin sumawa nunisrumek wína seattiaram. 19 Wína aneetir ainaun mash chicharkun: Chichamur miatrusrumek umirtuktaram tusan, wína umirtutsuk pujuinauncha wait wajaktinasha suajai. Tura asamtai atumi nintimauri yapajiaram, miatrusrumek umirtuktaram tajarme.✡ 20 Anturtuktaram. Wikia aints irastas taa, waitinam wajas untsumua nunisketjai. Tura asamtai aints wi untsumaurun antuk waitin uraawa nunisang: Nintirun wayaata tamatikia wikia wayaatatjai. Tura aints yutan yuwinawa nunisnak iruntratatjai. Tura wisha nijai tsaniasan pujustatjai. 21 Wisha tunaun nepetkau asan, wina Apaachirjai tsaniasan aints ainaun inartasan, apu keemtainum pujaja nunisarang tunau nepetkaru ainauka wijai tsaniasar aints ainaun inarartas keemsarti tusan tsangkatkatnuitjai.✡ 22 Yuse Wakani ta nuna wína aintsur ainau antinauka nintimrarti tawai tusam aarta,” turutun antukmajai.

4

Nayaimpinmaka Yusen pengker awajinawai

1 Nu nangkamaramtai pangkain jiimkaman nayaim uraniun wainkamjai. Tura nunia kakaram untsumaun antukmajai. Nu nangkamtaik pupun pupuntramua tumaun antukmaja nunisnak ataksha antukmajai. Tura wína chichartak: “Juni wakata. Turakmin ukunam atinua nuna inaktustatjame,” turutmiayi.

2 Tura Yuse Wakani wína nintirun piatruku asamtai, arutsuk karanma nunisnak Yuse keemtairin nayaimpinam wainkamjai. Tura nu keemtainum ketun wainkamjai. 3 Tura nu keemtainum ketun wainkan, kaya akik wincha jiitsumir jaspe tutai, nuniasha kaya kapantin akik aa nuna wainkamjai. Nunia tungkiangkua tumau, antsu kingkia kaya esmeralda tumau Yuse keemtairin tenteaun wainkamjai. 4 Yuse keemtairin tentakar apu keemtairin veinticuatro (24) ainaun wainkamjai. Nu keemtainum juun ainau veinticuatro (24) ketinaun wejmakan pujun entsarinaun, nuniasha tsengkrutin kuri najanamun tsengkrakinaun wainkamjai. 5 Apu keemtairinia charpia tumau jiininaun wainkamjai. Tura nasea tumaun uutun, tura ipiamtasha ipiamtarun antukmajai. Tura Yuse keemtairin ayamas kantii keawa tumaun siete (7) ainaun wainkamjai. Nuka Yuse Wakani aa nuwaitai.✡ 6 Nunia Yuse keemtairin ayamas juun kucha ispiya tumau wincha miamian aun wainkamjai.

Nuniasha iwiaaku ainau cuatro (4) ama nu juun apu keemtairin tentainun wainkamjai. Tura netsepeninisha, tura tuntupeninisha jii untsuri ainaujai jiimiam wajainaun wainkamjai. 7 Kichik juun yawaaya tumaun wainkamjai. Tura kichka waaka uchiria tumaun wainkamjai. Tura kichnasha aintsu yapiya tumaun wainkamjai. Tura kichka kukui nanamua tumaun wainkamjai. 8 Tura nu iwiaaku ainau nanamtin asar, ni nanapesha seis (6) ainaun wainkamjai. Tura kichik kichik ni netsepeninisha jiisha untsuri, tura tuntupeninisha nunisarang jiisha untsuri aun wainkamjai. Tura tsawaisha tura kashisha tuke inaitsuk chichainak:

“Apu Yus mash aa nuna nangkamasang nekas kakarmaitai. Tuke pujuya nuka yamaisha nunisang pujawai. Tura tuke iwiaakuitai. Nekas pengkeraitai, nekas pengkeraitai, nekas pengkeraitai,” tinaun antukmajai.✡

9 Tu chichainak apu keemtainum tuke iwiaaku puja nuna pachisar: Ameketme juuntam tusar, maaketai tinaun antukmajai. 10 Turinamtai juun ainau veinticuatro (24) ainia nuka juun apu keemtairin tentakar pinakumrurar tepersar, tuke iwiaaku puja nuna pachisar: Ameketme juuntam tiartas, ni tsengkrutirin kuakiar tuksar Yusen chicharinak:

11 “Ameketme Apum. Ameketme Yusem. Ameka iwiaaku ainau mash najanamiame. Tura ame wakerau asakmin, mash iwiaaku ainawai. Tura asamtai amincha tuke mash pengker awajtamsarti. Tura: Ameketme pengkeram turamiarti. Tura: Ameketme kakarmam turamiarti,” tinaun antukmajai.

5

Papi aarmaun pachis timauri

1 Nunia juun apu keemtainum ketu papi mai yantamen aarmaun penuarmaun ni untsur uwejejai takus ketun wainkamjai. Nu papinka urakarai tusar, senta kantsejai siete (7) nujtukmaun wainkamjai. 2 Tura Yuse awemamuri nekas kakaram aa nu chichaun antukmajai. Nuka kakar chichaak: “¿Yaa miajuk ju papi kantsejai nujtukmauncha urakainta?” tu inintraun antukmajai. 3 Turamaitiat nayaimpinmasha, tura nungkanmasha, tura jakau ainamunmasha, timiá juunka kichkisha atsau asamtai, nu papi urakmin tura aujsamnaunaka wainkachmajai. 4 Tura nu papi urakminiun tura aujsamniun wainkachu asan, nukap juutmiajai. 5 Wi juutu pujamtai, kichik juun nuni ketun wainkamja nu wína chichartak: “Juutsuk asata. Anturtukta. Judánmaya ainau juun yawaaya nunisarang kakaram asaramtai, Cristo Judá weari asa, tura Apu Davidta weari asa, ni nemase ainaun mash nepetak, Yuse wakeramurin tuke mash miatrusang umikmia nuka, ju papi kantsejai nujtukmaun siete (7) aa nuna urak aujsamnawaitai,” turutun antukmajai.✡

6 Tamati wikia jiimkaman, juun apu keemtainum ayaamas Uwija Uchiri maamutiat iwiaaku wajaun wainkamjai. Nuka japen wajamtai, cuatro (4) iwiaaku ainau, tura veinticuatro (24) juun ainausha niin tentakarun wainkamjai. Uwija Uchiriya tumau nuna antiri siete (7) aun wainkamjai. Tura ni jiisha siete (7) aun wainkamjai. Nuka Yus ni Wakanin mash nungkanmaya ainaun jiisat tusa, akupkamia nuwaitai tusan nekaamjai.✡ 7 Tura Uwija Uchiri juun apu keemtairin weri, papin untsur uwejejai takus nuni ketun papirin juraun wainkamjai. 8 Tura papin juramtai, cuatro (4) iwiaaku ainau, tura veinticuatro (24) juun ainau Uwija Uchirin: Ameketme juuntam tiartas tikishmatinaun wainkamjai. Juun ainau kichik kichik kitarra tumaun takusar, tura piningkia tumaun kuri najanamun tákakinaun wainkamjai. Nu pining ainamunam kungkuti keeminaun wainkamjai. Nu kungkutikia Yuse aintsri Yus seamuri taku tawai.✡ 9 Nunia juun ainau yamaram kantan kantaminak:

“Ameketme timiá juunmeka. Tura asam ju papi jukim papi nujtukmaurisha uraktinuitme. Amincha mantamawaru asamtai, jakam ami numpemsha numparmiame. Tura asam mash nungkanmaya ainau, niish niish chichau ainausha mash Yusnum jearti tusam jakamiame.✡ 10 Tura iincha: Wína aintsur asaram, wijai metek aints ainau inartinuitrume tukartimiame. Tura Yuse inatiri asaram sacerdotea nunisrumek Yusjai chichastinuitrume tukartimiame. Tura asaram mash nungkanmaya aints ainau inau atinuitrume tukartimiame,” tu kantamrinaun antukmajai.✡

11 Tura ataksha pangkain jiimkaman, Yuse awemamuri untsuri juun apu keemtairin tentakar, tura iwiaaku ainau tentakar, tura juun ainausha tentakar kantamrinaun antukmajai. Tura timiá untsuri millón asaramtai, pengké nekapmarchamin iruntrarun wainkamjai. 12 Nuka kakar chichainak:

“Uwija Uchiri maamuitiat timiá juun asa, tura timiá kakaram asa, nantaki mash aa nunaka inakratnuitai. Tura mash aa nuna nekau asamtai: Ameketme juuntam tusar, timiá pengker awajsartinuitji. Tura maaketai titinuitji,” tinaun antukmajai.✡

13 Turamtai Yus najanamu ainau mash nayaimpinmasha, tura nungkanmasha, tura nungka nitkarin pujuinausha, tura juun entsanam pujuinausha chichainak:

“Juun apu keemtairin keta juka Uwija Uchirijai metekaitai. Ni tuke maaketai timinuitji. Tura tuke: Ameketme juuntam timinuitji. Tura: Ameketme kakarmam tusar, tuke inaitsuk pengker awajsarminuitji,” tinaun antukmajai.

14 Tura cuatro iwiaaku ainau: “Tu atí,” tinaun antukmajai. Tinamtai veinticuatro (24) juun ainausha tuke iwiaaku puja nuna tikishmatrar maaketai tinaun wainkamjai.

6

Papi nujtukmauri siete urakmaun wainkamuri

1-2 Nunia Uwija Uchiri papi nujtukmaun kichik urakun wainkamjai. Tura urakamtai, nu cuatro iwiaaku ainamunmaya kichik ipiamta nunisang kakar chichartak: “Winim jiita,” turutun antukmajai. Tamati wisha jiikman, kawai pujun wainkamjai. Tura kawainum ketu tishimkun takakun wainkamjai. Tura ni nemase ainaun nepetkatin asamtai, tsengkrutincha suwaun wainkamjai. Tura tuke nepetmaktas jiinkinun wainkamjai.

3 Nu kawai jiinmatai, Uwija Uchiri chikich papi nujtukmaun jimiar ama nuna urakun wainkamjai. Nuna urakamtai chikich iwiaaku aa nuka chichartak: “Winim jiita,” turutun antukmajai. 4 Turutmati wisha jiikman, chikich kawain kapanniun wainkamjai. Nu kawainum ketu mash nungkanam wekaas, aints ainau mesetan najanmamtikiat tusa akupkamuitai. Turamtai aints ainau mash pengker nintimtunitsuk kajernaikiar maaniawarti tusa, kawainum ketun saapi sarman suwaun wainkamjai.

5 Nu kawai jiinmatai, Uwija Uchiri chikich papi nujtukmaun kampatam (3) ama nuna urakamtai, chikich iwiaaku chichaun antukmajai. Nuka chichartak: “Winim jiita,” turutmatai wikia jiikman, chikich kawain shuwinun wainkamjai. Tura nu kawai jiinmatai, kawainum ketu kilo nekapmati takakun wainkamjai. 6 Tura nu cuatro (4) iwiaaku ainamunmaya chichaamun antukmajai. Nu chichaamuka nuwaitai: “Yutai nukap akik atin asamtai, aints ainau tsukajai wait wajakartinuitai. Kichik kinta takakmasmaunum kuikian juwawa nu kuikiajai trigon kichik kilon nunak sumakartinuitai. Nuna sumachkusha nu kuikiajai cebada pang najantai kampatam (3) kilon nunak sumakartinuitai. Antsu olivo macharisha tura uva yumirisha mesrai tusam, tenapkesam wainkata,” turutun antukmajai.

7 Nunia Uwija Uchiri chikich papi nujtukmaun cuatro (4) ama nuna urakamtai, chikich iwiaaku chichaun antukmajai. Nuka chichartak: “Winim jiita,” turutun antukmajai. 8 Tamati wikia jiikman, kawain yangkutakun wainkamjai. Tura nu kawainum ketu jatan sukartin inaikiamuyayi. Tura nuna ukurin winauka aints ainaun juki, jakaru ainau matsatmaunum juyayi. Tura mash aints ainau iruntramunam aints cuatro (4) irunar pujuina nuni kichkin maati tusa kakarmarin susamuitai. Tura aints ainaun mesetjai, tura tsukajaisha, tura sungkurjaisha, tura pachim ainaujaisha jakrami tusa kakarmarin susamuitai.

9 Nunia Uwija Uchiri chikich papi nujtukmaun cinco (5) ama nuna urakamtai wikia jiikman, Yuse chichame etserin ainaun maawarmia nuna wakanin wainkamjai. Nuka tuke inaitsuk: Cristonuitji tinau asaramtai niincha maawarmiayi. Nu jakaru ainau wakanin misa kungkuti keemaktin aa nuna wamketinini ayaminak pujuinaun wainkamjai. 10 Nuka kakarar untsuminak: “Apuru, ameka nekasam tunaarinchau asam, ame tame nuka tuke umiame. Tura asam ¿warutam arusmek iin mantamawaru ainausha mash nungkanam pujuinausha yapaijkiatam?” tinaun antukmajai.

11 Tinamtai Yuse awemamuri niincha wejmak pujun sarman suwinak: “Atumea nunisarang chikich Cristonu ainauncha maawartin ainawai. Nuna umisarti tusaram jumchik nákakrum ayamrataram,” tinaun antukmajai.

12 Nunia Uwija Uchiri chikich papi nujtukmaun seis (6) ama nuna urakamtai, wisha jiikman uu kakarman uurun wainkamjai. Tura tsaasha tsantsuk tarach shuwinua tumau ketun wainkamjai. Nantusha numpa tumaun kapantin ketun wainkamjai.✡ 13 Yaa ainausha kakeenaun wainkamjai. Numí kanawe nase kakarman nasentak peaam, unuts kuwirach nungkanam kakeenawa nunisarang yaa ainau yakiya nungkanam kakeenaun wainkamjai.✡ 14 Tura nayaimpisha papi penuarar juwamua nunisang mengkakaun wainkamjai. Tura mura ainausha, tura isar ainausha muchitkar yaja pujnasarun wainkamjai. 15 Tura mash nungkanmaya apu ainausha, tura kuikiartin ainausha, tura suntara apuri ainausha, tura kakaram ainausha, tura aintsu inatiri ainausha, tura aintsu inatirinchu ainausha mash shaminak muranam waa amanum, nunia pampa juunum anuminaun wainkamjai. 16-17 Tura anumkar, mura ainaun tura pampa ainauncha chicharinak: “Mura ainautiram, tura pampa ainautirmesha anturtuktaram. Yus nekas wait wajaktiniun akupkatin kinta jeau asamtai ¿yamaikia yáki uwemtikramrataij? Tura asamtai Yuse keemtairi keta nu iin waitmakai tusaram, tura Uwija Uchiri iin wait wajaktiniun suramsai tusaram, yakiya yumpunkaram iin uukratkataram,” tinaun antukmajai.✡

7

Israel ainau nijajin aatramuri

1 Nunia ataksha pangkain jiikman, Yuse awemamurin cuatro (4) aun wainkamjai. Kichik tsaa taakmaunumanini wajaun, tura kitcha pajeninisha wajaun, tura kitcha atu pajeninisha wajaun, tura kitcha tsaa jeatinmanini wajaun wainkamjai. Tura nungkanam, nunia juun kuchanam, nunia numi wajamunam nase umpuini tusar suriminak wajainaun wainkamjai. 2 Nunia chikich Yuse awemamuri tsaa taakmaunumanini winaun wainkamjai. Nuka Yus tuke pujawa nuna inatiri ainau nijajin aatratnun takus winaun wainkamjai. Tura chikich cuatro (4) Yuse awemamurin nungkancha, tura juun entsancha mesrartin ainaun kakar chicharak: 3 “Yuse inatiri ainau nijajin Yuse naari aatsrining, nungkasha tura juun entsasha, tura numi ainausha mesrairap,” tusa akatar akupaun antukmajai.

4 Tamati Yuse inatiri Israela weari ainau nijajin Yuse naarin aatrartin ainau ¿warutmak awa? tu iniam: Ciento cuarenta y cuatro mil (144,000) ainawai taun antukmajai.

5 Tura asamtai Judá weari doce mil (12,000) ainawai. Nunia Rubénka weari doce mil (12,000) ainawai. Nunia Gada weari doce mil (12,000) ainawai. 6 Nunia Asera weari doce mil (12,000) ainawai. Nunia Neftalía weari doce mil (12,000) ainawai. Nunia Manasésa weari doce mil (12,000) ainawai. 7 Nunia Simeónka weari doce mil (12,000) ainawai. Nunia Leviya weari doce mil (12,000) ainawai. Nunia Isacara weari doce mil (12,000) ainawai. 8 Nunia Zabulónka weari doce mil (12,000) ainawai. Nunia José weari doce mil (12,000) ainawai. Nunia Benjamínka weari doce mil (12,000) ainawai, taun antukmajai. Tura nu aints ainau nijajin Yuse naarin aatramun wainkamjai.

Yuse aintsri ainau nekapmarchamnaun wainkamuri

9 Nunia ataksha pangkain jiikman, aints timiá untsuri pengké nekapmarchamnaun wejmak pujun entsarar, nunia chapi nukea tumaun takusar, Uwija Uchirin naka wajatinaun wainkamjai. Nu mash nungkanmaya ainau 10 metek kakarar untsuminak:

“Ii Apaachiri Yus juun apu keemtairin keta juka ni Uchirijai, Uwija Uchiriya tumau aa jujai, ii tunaurin sakturmartas jarutramkau asamtai iin uwemtikramramiaji,” tinaun antukmajai.✡

11 Tinamtai Yuse awemamuri ainau Yuse keemtairin tentakar, juun ainauncha tentakar, nunia nu cuatro (4) iwiaaku ainauncha tentakar Yusen: Ameketme juuntam tiartas, pinakumrar nungka tepesar, Yusen pengker awajsartas 12 chicharinak:

“Tu atí: Ii Yusrin tuke inaitsuk pengker awajsarmi. Tura ningkitai nekas nekau, tura ningkitai nekas kakaram, tura ningkitai nekas inakratin, tura ningki pengker asamtai, tuke inaitsuk maaketai tiarmi. Tu atí,” tinaun antukmajai.

13 Tu tinamtai juun ainamunmaya kichik wina chichartak: “¿Pujun entsarina ausha warí aintsua ainawa? ¿Tura tuniaya kaunkarma? ¿Ameka nekamek?” 14 Turutmatai, wi ayaakun: “Atsa juunta, ame nekau asam ujatkata,” tama ni chichartak: “Ju aints ainauka Yusen umirkaru asar, nukap wait wajakar jakarmiayi. Tura asaramtai Uwija Uchiria tumau aa nuka aints ainaun mash uwemtikratas jaka, numpe numparmia nuka ni nintin japiramu asar, ni entsatiri nekas puju aa nuna entsarar, yamai nijarmawa nunisarang pengké tunaarinchau ainawai.✡

15 “Tura asar Yuse keemtairin tentakar nakasar pujuinawai. Tura tsawaisha, tura kashisha Yus seatai juun jean waininak Yusen maaketai tinawai. Tura asaramtai Yus ni keemtairin keta nuka tuke niin wainui.

16-17 “Uwija Uchiri juun apu keemtairi japen puja nuka uwija wainua tumawaitai. Nuka uwijari ainaun entsa kanajin yumin aartas ayaakua nunisang ni aintsri jakaru ainaun wainak, tuke pujustinasha susatnuitai. Tura tuke juutsuk pujusarti tusa, Yus ni aintsri ainau neaikirin mash japiratnuitai. Turamtai tuke wait wajatsuk, tsukamtancha pengké tsukamtsuk, tura kitamtancha pengké kitamtsuk pujusartinuitai. Nuningkia tsaasha pengké sukuashtinuitai, tura seekijaisha waitka wajakchartinuitai,” turutun antukmajai.✡

8

Chikich papi nujtukmausha urakmauri

1 Nunia Uwija Uchiri chikich papi nujtukmaun siete (7) ama nuna urakamtai, nayaimpinam japchiri ura pengké kichkisha chichaamuka atsumi. 2 Antsu nu nangkamaramtai, nayaimpinam Yuse awemamuri siete (7) aa nu Yuse keemtairin nakainak wajainaun wainkamjai. Tura Yuse awemamuri siete (7) wajarma nuna kichik kichik pupunan suwaun wainkamjai. 3 Nuniasha Yuse awemamuri taa, kungkuti engketin kuri najanamun takus, misa kungkuti keematinam naka wajaun wainkamjai. Tura kungkutin nukap keemaktas wajaun wainkamjai. Tura juki, misa kungkuti keematinam kuri najanamunam kentsamu kungkuti keemamun wainkamjai. Nu kungkutikia Yuse aintsri ainau seamurintai taku tawai. Nu misa kungkuti keematingkia Yuse keemtairi ayamas aun wainkamjai.✡ 4 Yuse aintsri ainau Yusen seainamtai, Yuse awemamuri kungkuti engketi uwejejai takus, kungkutin keemakarmia nuna mukuntiurin Yusnum waakun wainkamjai. 5 Nunia Yuse awemamuri kungkuti engketin kuri najanamun ataksha achik, nunia misa kungkuti keematinam we, ji kaparun nuna kairin kungkuti engketinam chumpia, ji nungkanam ayaarti tusa nangkimun wainkamjai. Turamtai uutmausha uutun antukmajai, tura ipiamtasha charpijai nukap patinaun antukmajai. Tura uusha uurun wainkamjai.✡

Pupun pupuntramun pachis timiauri

6 Nunia Yuse awemamuri siete (7) ama nu kichik kichik pupunan pupuntruwartas amiinaun wainkamjai.

7 Yuse awemamuri kichik pupunan pupuntramtai, micha kaya tumaun, tura ji kapaun numpajai pachimramun nungkanam nangkimun wainkamjai. Turinamtai mash nungka ainau kampatam amanum kichik keaun wainkamjai. Tura numi kampatam ainamunam kichik keaun wainkamjai. Tura chirichrisha mash kapainaun wainkamjai.

8-9 Nuniasha chikich Yuse awemamuri jimiar ama nu pupunan pupuntramtai, juun mura jiya tumau kapaun juun entsanam nangkimia ujungkarun wainkamjai. Turamtai juun entsa kampatam amanum kichik numpa najanarun wainkamjai. Turamtai juun entsanam mash iwiaaku ainau kampatam ainamunam kichik kajingkiarun wainkamjai. Tura kanu kampatam ainamunmasha kichik meserun wainkamjai.

10 Nuniasha chikich Yuse awemamuri kampatam ama nu pupunan pupuntramtai, nayaimpinam yaan juuntan yakiiya ayaarun wainkamjai. Nuka kantiiya tumau kapau entsa ainamunam, tura entsa kanaji kampatam ainamunam chikichnum ayaarun wainkamjai. 11 Nu yaa naaringkia Yapawaitai. Tura nu yaa entsa ainamunam iyaaramtai, entsa kampatam ainamunam kichik yapau najanaru asamtai, aints ainau nu entsanmaya yumin umurar untsuri jainaun wainkamjai.

12 Nunia chikich Yuse awemamuri cuatro (4) ama nu pupunan pupuntramtai, tsaasha tura nantusha, tura yaa ainausha kampatam ainamunam kichik meseru asamtai, yaa ainausha tenap tsantinachun wainkamjai. Tura tsaasha mushatmar tsawai wainiat tenap tsanchaun wainkamjai. Tura kashi wainiat nantusha tenap tsanchaun wainkamjai.✡

13 Turamtai pangkain jiikman, Yuse awemamuri kukuiya tumau nanaaki winaun wainkamjai. Nuka kakar chichaak:

“Maj, yamaisha chikich Yuse awemamuri kampatam pupunan pupuntrinamtai, aints nungka mash matsatinau yaanchuik wait wajakarmia nuna nangkamasarang nukap wait wajakartin ainawai,” taun antukmajai.

9

1 Tura chikich Yuse awemamuri cinco (5) ama nu pupunan pupuntramtai, yaa kichik nayaimpinmaya nungká ayaarun wainkamjai. Tura nu yaa ayaarun yawin susa, waa juuntan jiitamran kuna ama nuna tektutirin urakti taun antukmajai. 2 Tamati jiitamran waan urakamtai, nunia mukunit nekas shuwin jiinun wainkamjai. Tura mukunit jiinua nuka eper keemamua nunisang timiá shuwin jiinkin asamtai, tsaasha mushatmarun wainkamjai.✡ 3 Nuniangka nu mukuntiunmaya ijukratin manchia tumau nekas juuntan jiininaun wainkamjai. Tura jiinkiar titing aints ainaun ijuinawa nunisarang aints ainaun ijuarti tusa kakarmarin susamuitai. 4 Tura Yuse awemamuri surimiak: Chirichrisha, tura nupaa samek ainausha, tura numi ainausha mesrairap. Antsu aints Yuse naarin ni nijajin aatrachmau ainau nuke ijutaram. 5 Tura ijuayatrumek aints maatka maawairap, antsu cinco (5) nantuk aints titing ijum najaiminawa nunisarang najaimiawarti tusaram ijutaram, tu chichaun antukmajai.

6 Nu wait wajaktin kinta jeamtai, aints ainau jakartas wakerinayat jakartatkamawar tujinkartinuitai.

7 Nu manchia tumaun wainkamja nuka nekasar kawai mesetnum wetasar umismawa tumaun wainkamjai. Tura tsengkruti kuri najanamua tumaun tsengkrakinaun wainkamjai. Tura yapiincha aintsu yapiiya tumaun wainkamjai. 8 Intashincha nuwa intashia tumaun wainkamjai. Antsu naingkia juun yawaa naiiya tumaun wainkamjai. 9 Tura wejmak jiru najanamun entsarinaun wainkamjai. Tura nanamtin asar nanaminaksha kawai mesetnum weenak, kárrun japinam teteer wajainawa tumaun antukmajai. 10 Tura jukencha titingki jukea tumaun wainkamjai. Nu jukejai aints ainaun cinco nantu ijuar waitkawartin ainawai. 11 Nu manchi waanam matsamnu apuri naaringkia hebreo chichamejaingkia Abadón naartinuitai. Tura griego chichamejaingkia Apolión naartinuitai. Nuka ii chichamejaingkia “meskartin” taku tawai.

12 Kichik wait wajakmauka yanchuk nangkamaruitai. Antsu chikich jimiar wait wajaktinka ataksha awai.

13 Nunia chikich Yuse awemamuri seis (6) ama nu pupunan pupuntramtai, misa kungkuti keemaktin kuri najanamu tsakarin cuatro (4) ama nunia chicham jiinun antukmajai. 14 Yuse awemamuri chichaak: “Entsa nampuram Eufrates tutainum Satanása awemamuri cuatro (4) jingkiamu pujuu ainau atiam akupkata,” taun antukmajai. 15 Turamtai nu horati, tura nu kintati, tura nu nantuti, tura nu musachti Satanása awemamuri jiinkiartin asaramtai, aints ainau mash irumramu kampatam ainaun kichik maawarti tusar, jiikiar akupkarun wainkamjai. 16 Tura ¿suntar kawainum entsamkaru ainau warutmak iruna? tu iniam: Jimia pachak millón (200’000,000) ainawai tinaun antukmajai.

17 Tura karanma nunisnak kawai ainauncha, tura kawainum ketinauncha wainkamjai. Kawainum ketinau wejmakri jiru najanamu kapantin, nunia kingkia, nuniasha takum ainaun wainkamjai. Tura kawai muuken juun yawaa muukea tumaun wainkamjai. Tura kawai jangkenia jiisha, tura mukuntiusha, tura azufresha timiá tsuwer keenak jiininaun wainkamjai. 18 Tura jiijaisha, tura mukuntiujaisha, tura azufrejaisha, nu kampatam wait wajamujai aints kampatam ainamunam kichik jakarun wainkamjai. 19 Tura nu kawai ainau jangkenia wait wajaktiniun akupinaun wainkamjai. Tura kawai juké ainausha napia nunisarang aints ainaun esainaun wainkamjai.

20 Tura waininayat nu wait wajamunam jakacharu ainau ni tunaarin inaitsuk, tuke tunau takainaun wainkamjai. Tura iwianch ainaun tuke ameketme juuntam tinaun antukmajai. Tura ni yusri ainau kuri najanamusha, tura kuik najanamusha, tura jiru najanamusha, tura kaya najanamusha, tura numi najanamusha, wainmatnasha wainminachu, tura antutnasha antinachu, tura wekaatancha wekainachu waininayat tuke inaitsuk: Ameketme Yusem tinaun antukmajai.✡ 21 Tura mangkartutnasha inaitsuk, tura wawekratancha inaitsuk, tura tsanirmatnasha inaitsuk, tura kasamtancha inaitsuk tuke turinaun wainkamjai.

10

Yuse awemamuri papichin itamun pachis etserkamu

1 Nunia chikich Yuse awemamuri nekas kakaram aa nuna yurangminam pachinak, nayaimpinmaya taarun wainkamjai. Tura tsengkrutin tungkiangkua tumau ni muuken tenteaun wainkamjai. Tura yapiisha tsaa tsantua timianun tsantun wainkamjai. Tura kujapesha ji keawa tumaun wainkamjai. 2 Wi wainkamja nu papichin urakmaun takus, untsur nawejai juun entsanam najama, tura mena nawejai kukarnum najama wajaun wainkamjai. 3 Tura juun yawaa shinawa tumaun kakar untsumun antukmajai. Tura untsummati, ipiamtancha siete (7) chichaun antukmajai. 4 Ipiamat siete (7) chichau asaramtai, wi antukmaja nuna aartasan wakerukmajai. Tura aartatkaman nayaimpinmaya chichaun antukmajai. Nu chichamka nuwaitai: “Ipiamat siete (7) chichakara juka aatsuk asata. Tura aints kichkisha ujakaip,” turutun antukmajai.

5 Tura Yuse awemamuri chikich nawejai juun entsanam wajas, tura chikich nawejai kukarnum wajama nu untsur uwejen nayaimpinmanini takuinun wainkamjai. 6-7 Tura chichaak: “Yus tuke iwiaaku puja nuka nayaimpincha, tura nungkancha, tura juun entsancha najanamiayi. Tura wi umiktatjai tímia nunaka yamaikia miatrusang mash umiktatui. Tura Yuse awemamuri siete (7) ainia nu inangnamunam chikich pupunan pupuntramtai, Yuse chichame etserin ainau Yuse inatiri asar, aints ainau nekaachminun tiarmia nunaka yamaikia ukunam atinnaka mash umiktatui, Yusjai tajai” taun antukmajai.

8 Nayaimpinmaya wína chichartak: Nuka aatsuk asata turutmia nu ataksha wína chichartak: “Yuse awemamuri juun entsanam najama, tura atu nawejai kukarnum najama waja au werita. Turam papin urak takaka au jurukta,” turutun antukmajai.

9 Turutmatai Yuse awemamuri wajamunam werin: Ju papiwach surusta, tusan seamjai. Tu seam wína chichartak: “Pai jukita turam yuwata. Ju yuwamka apaam jangkemin wapasa tumau yumin wajatramkitatui. Antsu wakemin engkema yapau wajatramkitatui,” turutun antukmajai.

10 Turutmatai Yuse awemamurinia papichin jukin yuwamjai. Tura ni turutmia nunisang jangkerun yumin wajatrukmayi. Antsu yuwan umisan wakerun engkema yapau wajatrukmayi. 11 Wi yuwan umisamtai Yuse awemamuri ainau ataksha chichartinak: “Ataksha waketkim, untsuri nungkanmaya ainau, niish niish chichau ainau, tura apu ainausha untsuri pachisam Yuse chichame etseruta,” turutinaun antukmajai.✡

11

Jimiar Yuse chichame etsernun pachis etserkamu

1 Nunia nekapmatin wachia tumaun wína surusar chichartinak: “Wajakim Yus seatai juun jea ¿warutam sarmaita? tura tangku epetisha ¿warutam sarmaita? tusam nekapmarta. Tura aints Yusen pengker awajsartas nuni kaunina nuka ¿warutmak ainia? tusam nekapmarta. 2 Antsu Yus seatai juun jea aarin Yusen umirchau ainau nuni pujusartin asaramtai nuka nekapmaraip. Nu aints ainau nekas pengker yaktancha Jerusalén tutain cuarenta y dos (42) nantu nuni pujusar mesrartinuitai. 3 Turinamtai wína pachitsar chichaman etserkatnun jimiaran akupkatnuitjai. Wi akupkamu asar nuka jakmarar entsatin entsarar, aints ainau ni tunaarin inaisarat tusar, kichik warang nunia jimia pachak nunia sesenta (1,260) kinta wína pachitsar chichaman etserkartinuitai,” turutinaun antukmajai.

4 Nu Yuse chichame etserin jimiar ainauka ju nungkanam ii Apuri chichamen etserin asar, olivo machari keemati asamtai, numi olivo tutaiya tumau ainawai. Tura ji keemamua tumau ainawai. 5 Tura aints niin pasé awajsartas wakerinaunka ni jangkenia jiin akuptinawai. Tura nu jijai ni nemase ainaun amuinaun wainkamjai. Tura asaramtai aints niin pasé awajsartas wakerinauka jakartinuitai. 6 Nuniangka Yus ni chichame etsernun jimiaran ni kakarmarin susamu asar, Yuse chichame etserinak pujuinau yumi jiturchati tusar surimkartinuitai. Tura entsa ainauka numpa najanartinuitai. Tura ni wakerinak aints ainaun wait wajakartiniun pachitsuk susartinuitai.✡

7 Tura Yuse chichame etsertan umisaramtai, páchimia tumau nekas kakaram aa nuka Satanás akupkamu asa, juun waanmaya jiinki mesetan najanak, Yuse chichame etsernun mai nepetak maatnuitai.✡ 8 Tura maawaramtai, juun yaktanam ii Apurin numi winangmanum maawarmia nuni nu jimiar aints maamu namangken tungkajin jintanam tuksartinuitai. Nu yaktanmaya ainau Yusen umirtan nakitinau asaramtai Sodoma tumawaitai. Tura nu yaktanam Yuse aintsri wait wajainau asaramtai, Egiptoa tumawaitai. 9 Tura kampatam kinta japchiri nu jakau namangken tungkajin jintanam tepaun mash nungkanmaya ainau niish niish chichau ainausha wainkartinuitai, antsu iwiarawarai tusar surimkartinuitai. 10 Tura nu jimiar aints Yuse chichamen etserinak mash nungkanmaya ainaun waitkasmau asar jakaramtai, tunau ainauka mash warasartinuitai. Tura warainak waririn sunaisartinuitai.

11 Antsu kampatam kinta nunia japchiri nangkamaramtai, Yus nu mai jakaru wakanin ataksha engketamu asar, jakamunmaya nantakiar iwiaaku wajasaramtai, aints ainau nuna wainkar nukap shamkarun wainkamjai. 12 Turinamtai Yuse chichame etserin mai nayaimpinmaya: Juni wakataram, tusar untsuinamun antukarmayi. Tura antukar, ni nemasengka jiimiaj wajainai, yurangminam wakarun wainkamjai.✡ 13 Ni wakaramtai, uu kakarman uurun wainkamjai. Tura uurak jea diez (10) amaunum kichik yumpunkaun wainkamjai. Tura jea yumpunmaunum siete mil (7,000) aints jakarun wainkamjai. Tura timiá untsuri jakaramtai ampintrau ainau shaminak: Yus nayaimpinam puja nuka timiá juuntaitai tinaun antukmajai.✡

14 Jimiar wait wajamu nangkamaramtai, chikich wait wajaktincha wári jeatatui.

Yus mash aa nunaka inartinuitai timiauri

15 Nunia chikich Yuse awemamuri siete (7) ama nu pupunan pupuntraun antukmajai. Ni pupuntruamtai nayaimpinam kakar chichaun antukmajai. Tura wi antukmaja nuka nuwaitai.

“Ju nungkanmaya inamu ainia nuka yamaikia ii Yusrinuitai, tura ii apuri Cristonuitai. Nuka tuke inaitsuk mash ainia nunaka inartinuitai,” taun antukmajai. 16 Nunia veinticuatro (24) juun ainauka ni keemtairin Yusnumanini naka ketiarmia nu pinakumrar tepesar, Yusen maaketai tinaun antukmajai. 17 Tura chicharinak:

“Apu Yus, ameka timiá kakaram asam pengké tujinkachuitme. Yaanchuiksha, tura yamaisha, tura tuke iwiaaku pujuwitme. Tura asam ami kakarmarmijai mash aa nuka inamat yamaikia nangkamame. Tura asakmin maaketai taji.

18 “Mash nungkanmaya amin kajertamin ainauka ame kajerkatin kinta jeayi. Tura jakaru ainau inankim, ni turamuri jiistin kinta jeayi. Tura ami inatiram ainau, amin pachitmasar chichaman etserkarmia nu pengker awajsatin kinta jeayi. Tura ami aintsrum ainau aminak umirtaminak pujuarmia nusha mianchau ainausha, tura apu ainausha pengker awajsatin kinta yamaikia jeayi. Tura ju nungka pasemamtikin ainau ame amuktin kinta jeayi,” tinaun antukmajai.

19 Nunia Yus seatai juun jea nayaimpinam aa nuka ningki urankaun wainkamjai. Tura Yuse chichamen kayanam aarmau kajunam engkeamun wainkamjai. Tura uutmausha, tura charpisha, tura ipiamtasha patinaun antukmajai. Tura uusha uurun wainkamjai. Tura micha kaya tumaun juun yakiiya kakeenaun wainkamjai.✡

12

Nuwa uchi jerermaun pachis etserkamu

1 Tura nayaimpinmanini jiikman nuwan wainchatin wainkamjai. Nu nuwa entsatiri tsaaya nunisang wincha jiitsumir aun wainkamjai. Tura nu nuwaka nantunam tarimi wajaun wainkamjai. Tura yaa nayaimpinam doce (12) ketinaun tsengkrutia nunisarang ni muuken tenteawarun wainkamjai. 2 Nu nuwaka jamtin asa uchin jatema kakar juutun antukmajai. 3 Nunia pangkain jiikman, chikich wainchatin nayaimpinam wajaun wainkamjai. Wi wainkamja nuka juun pangkiya tumaun, turayat nawentin kapanniun wainkamjai. Tura siete (7) muuktinun kichik kichik muuken apu tsengkrutiria tumaun tsengkrakinaun wainkamjai. Turayat antiri diez (10) aun wainkamjai. 4 Ni juken waikmi yaa nayaimpinam ainia nuna kampatam ainamunam kichik nungkanam ujuarun wainkamjai. Nuniangka nuwa uchin jatemaun wainak, yamai uchi akiinamtai yuwataj tusa nuwan naka wajatun wainkamjai. 5 Turamtai nu nuwaka uchin aishmangkun jurerun wainkamjai. Nu aishmangka juun wajas nangkin jiru najanamun takus, mash nungkanmaya ainaun inaun wainkamjai. Tura nu nuwaka uchin jureru asamtai, uchin achikiar Yus pujamunam Yuse keemtairin iwiakarun wainkamjai.✡ 6 Turuawaramtai nu nuwanka aints atsamunam pujusti tusar, tura Yuse awemamuri niincha kichik warang nunia jimia pachak nunia sesenta (1,260) kinta yurawarti tusa, aints atsamunam tupikiaki nuni uukti tusa nuwan iwiakarun wainkamjai.

7 Nunia nayaimpinam maaninaun wainkamjai. Yuse awemamuri juuntri Miguel naartin chikich Yuse awemamuri ainaujai iruntrar Juun Pangkijai, tura ni inatiri ainaujai iruntrar maaninaun wainkamjai.✡ 8 Tura maaninak Juun Pangkincha, tura ni inatiri ainauncha nepetkarun wainkamjai. Tura asar nepetkar nayaimpinmaya jiikiarun wainkamjai. 9 Tura nu Juun Pangki nawentin nu nangkamtaik napia tumau wantinkamia nuka juun iwianchitai, tura Satanás naartinuitai. Nuka mash nungkanmaya ainaun tsanukratin asamtai, nayaimpinmaya jiikiar ni inatiri ainaujai mash nungkanam ujuarinaun wainkamjai.✡

10 Nunia nayaimpinmaya kakarman untsumun antukmajai. Nu untsumauka nuwaitai:

“Satanás tuke inaitsuk tsawaisha, tura kashisha ii yachí ainaun pachis Yusen: Nuka tunau ainawai, ta nunaka nungkanam ujuaruitai. Tura asamtai yamaikia ii Yusringkia ni kakarmarijai iin uwemtikramraji. Tura Yus ni Uchirin Criston pachis: Mash aa nuna inarti tinu asamtai, yamaikia mash aa nunaka inawai.

11 “Tura Uwija Uchiriya nunisang Cristo jaka numpen numparu asamtai, Cristonu ainau Cristo numpejai Satanásan nepetkarmiayi. Tura Cristo naarin pachisar aints ainaun ujakaru asar jatancha shamtsuk mantinaksha mantuwarti tusar, tuke nekas chichaman etserinak Satanásan nepetkaru armiayi.

12 “Tura asamtai nayaimpinam pujuinautirmeka warastaram. Antsu juun iwianch nungkanam ujuarmau asa, ni pujustintri jumchik atin asamtai, nunaka nekau asa, nungkanam pujuinautirmin, tura juun entsanam wekautirmincha nukap kajertamau asamtai wait anentajrume,” taun antukmajai.

13 Nunia Juun Pangki nungkanam ujuarmau asa, nuwa aishmangkun jurerun papeaun wainkamjai. 14 Turamtai nu nuwaka aints atsamunam ni pujustintrin nanami jeati tusa, Yus kukui nanapea tumaun jimiaran susamu asa, nujai ni pujustintrin jeatas nanaaki weaun wainkamjai. Tura nuni kampatam musach nunia japchiri yurmau asa uwemrawaitai. 15 Turamtai Juun Pangki jangkenia entsa nujangkruati tusa yumin inaun wainkamjai. Tura entsa nukap nujangkrak nu nuwanka amur jukiti tusa wakerukmayi. 16 Antsu entsa nuwan amurai tusa, nungka urani entsa Juun Pangki jangkenia jiinun mash kuyuaun wainkamjai. 17 Tura Juun Pangki nuwan kajerak, ni weari ampintrau ainaujai maaniatas weaun wainkamjai. Nu nuwa wearingkia Yus umirkatin chichaman umirinak, Jesucristo chichamenka tuke inaitsuk nekasampita tusar umirinawai.

13

Jimiar pachim pachisar etserkamu

1 Nunia Juun Pangki juun entsa yantamen naikminam wajaun wainkamjai. Tura juun entsanmaya Juun Yawaaya Tumaun wainchati jiinkinun wainkamjai. Ni muukesha siete (7) aun tura antiri diez (10) aun wainkamjai. Tura kichik kichik antirin apu tsengkrutirin tsengkrakinaun wainkamjai. Tura kichik kichik muuken Yusen pachis pasé chicham aarmaun wainkamjai.✡ 2 Tura wi wainkamja nuka juun yawaaya tumau wajayat, nawe chayu nawea tumaun wainkamjai. Antsu jangken juun yawaa jangkea tumaun wainkamjai. Nunia Juun Pangki aa nuka Juun Yawaaya Tumaun ni kakarmarin susa, niya nunisang aints ainaun inarti tusa, juun apun inaikiaun wainkamjai. 3 Tura chikich muukenka akakmawa tumautiat ataksha tsaarun wainkamjai. Tura tsaaru asamtai, mash nungkanmaya ainau nukap shaminak Juun Yawaaya Tumaun nemarkarun wainkamjai. 4 Tura Juun Pangkingkia Juun Yawaaya Tumaun ni kakarmarin susau asamtai, Juun Pangkincha aints ainau: Ameketme juuntam tinaun antukmajai. Tura nu Juun Yawaaya Tumauncha: Ameketme juuntam tusar: “¿Yáki jujai metek kakarmai? ¿Tura yáki jujaisha maanikminuit?” tinaun antukmajai.

5 Tura Juun Pangki Juun Yawaaya Tumaun ni kakarmarin susa, cuarenta y dos (42) nantu: Wikia miajuitjai tusa, Yusen pachis pasé chichasti tusa tsangkatkaun wainkamjai. 6 Turamu asa Juun Yawaaya Tumau ama nu Yusen pachis pasé chichaun antukmajai. Tura Yuse naarincha pachis, tura Yuse jeencha pachis, tura nayaimpinam pujuinauncha pachis pasé chicharun antukmajai. 7 Tura Cristonu ainaujai maanikiat tusa, tura niincha nepetkat tusa, tura mash nungkanmaya ainauncha niish niish chichau ainauncha inarat tusa, Juun Pangkingkia nu Juun Yawaaya Tumaunka ni kakarmarin suwaun wainkamjai.✡ 8 Turamtai mash nungkanmaya ainau Juun Yawaaya Tumaun: Ameketme juuntam tinaun antukmajai. Antsu Yus nungkanka najantsaing, tuke pujustinun aintsu naari papinum aatramu ainauka Juun Yawaanaka: Ameketme juuntam tinachun wainkamjai. Uwija Uchiri jakayat nantakmia nuka, nu papinka takakui.✡

9 Aints ju chichaman antinauka nintimrarti: 10 “Kársernum engkekratin ainaunka niincha kársernum engkewartin ainawai. Tura aints saapijai mangkartaunaka, niincha saapijai maawartin ainawai.” Tura asaramtai Juun Yawaaya Tumau Yusen umirin ainaujai mesetan najaninamtai, Yuse aintsri ainauka wait wajainayat Yusen nintimsar: Yus jiisti tusar, pengker nintimsar pujusartin ainawai.

11 Nuniasha chikich pachim nungkanmaya jiinun wainkamjai. Nuka uwija uchiriya nunisang antirin jimiar aun wainkamjai. Turayat nu Juun Pangki chichawa nunisang nampurman chichaun antukmajai. 12 Tura nu pachim nungkanmaya jiinki Juun Yawaaya Tumau aa nuna ni kakarmarin suaun wainkamjai. Tura asamtai Juun Yawaaya Tumaun maamaitiat tsaarma nuna: Ameketme Yusem tiarat tusa, mash nungkanmaya ainaun inaun wainkamjai. 13 Tura Nungkanmaya Pachim iwianchi kakarmarijai wainchati takatnasha turaun wainkamjai. Tura aints jiiminamunam nayaimpinmaya ji keaun nungkanam ujuarun wainkamjai. 14 Tura Juun Yawaaya Tumau wajamunam Nungkanmaya Pachim wainchatai takatan turati timiau asa, mash nungkanam pujuinaun anangkak, nu Juun Yawaaya Tumau muuken saapijai akarkamaitiat, ataksha iwiaaku pujuma nuna nakumkamuri najanawarti tusa, aints ainaun inaun wainkamjai.✡ 15 Tura nu Juun Yawaaya Tumau nakumkamurin chichamtikiatas mayatairin engketati tusa, Nungkanmaya Pachim ni kakarmarin suaun wainkamjai. Tura nu nakumkamun: Ameketme Yusem tutsuk pujuinaunka maawarti tusa kakarmarin suaun wainkamjai. 16 Tura Nungkanmaya Pachim mash aints ainaun, mianchau ainauncha, tura apu ainauncha, tura kuikiartin ainauncha, tura kuikiartichu ainauncha, tura aintsu inatirinchu ainauncha, tura aintsu inatiri ainauncha untsur uwejen aatrarti tusa, tura nijajin aatrarti tusa, inaun wainkamjai. 17-18 Tura aints: ¿Nu aarmauka itiurak ainta? tusa nekaatas wakerakka, nukap nekatan yumiartinuitai. Juun Yawaaya Tumau númerorin nekau ainauka nekaawarti: Seiscientos sesenta y seis (666) aintsu númerorintai. Nu númeroka aintsu nijajin tura uwejen aarchamu ainauka, tura nu páchimia naari ni uwejen tura ni nijajin aarchamu ainauka sumatnasha sumakchartinuitai, tura surutnasha surukchartinuitai tusa, Nungkanmaya Pachim nu aints ainaun surimiaun wainkamjai.

14

Uwemraru ainau kantamatnurin etserkamu

1 Nuniangka ataksha jiimkaman, Uwija Uchirin Jerusalénnum, mura Sión tutainum wajaun wainkamjai. Tura níjai tsaniasar aints untsuri ciento cuarenta y cuatro warang (144,000) wajainaun wainkamjai. Nu aints ainau nijajin Uwija Uchiri naari, tura ni Apaachiri naari aatrarmaun wainkamjai.✡ 2 Tura nuna wainkan, túna untsuri uutinawa tumaun, tura ipiamtasha kakarman patawa tumaun nayaimpinmaya antukmajai. Tura wi antukmaja nuka aints ainau kitarran tuntuinawa tumaun antukmajai. 3 Tura Yuse keemtairin ayamsar cuatro (4) iwiaaku ainauncha tura veinticuatro (24) juun ainauncha naka wajatsar, ciento cuarenta y cuatro mil (144,000) ainau yamaram kantan kantaminaun antukmajai. Tura nu kantanka aints kichkisha nuimiarchamin armiayi. Antsu mash nungka ainamunmaya nu ciento cuarenta y cuatro mil (144,000) aints Yus uwemtikramu asar, nu yamaram kantanka nuimiaru armiayi. 4 Nu aints ainauka nuwajai tunaun takascharu asar pengker ainawai. Tura asar Uwija Uchiri tuni wekaawa nunisha niincha nemarsar wekajinawai. Nu aints ainauka ju nungkanmaya uwemraru asar, nuwá eemkar Yusnau tura Uwija Uchirinu armiayi.✡ 5 Nuka wait chichaman pengké chichascharu asaramtai, nu aints ainaun pachisar: Tunaachawaitai tiartinuitai.

Kampatam Yuse awemamuri pachisar etserkamu

6 Nunia kichik Yuse awemamurin nayaimpinam nanaaki wekaun wainkamjai. Nuka mash nungkanmaya ainaun, niish niish chichau ainaun Yusnum uwemratin chichaman tuke etserkatin aa nuna etserkatas nanaaki wekaun wainkamjai. 7 Tura etserak kakarman chichaak: “Yus aints ainau tunaarin jiistin kinta jeau asamtai, Yus shamakrum pengker awajsataram. Tura asaram Yus nayaimpincha, tura nungkancha, tura juun entsancha, tura entsa kanaji ainauncha mash najanau asamtai, pengker awajsataram” taun antukmajai.

8 Tamati chikich Yuse awemamuri eemak nanaaki weaun nuna nemaras chichaak: “Babilonia yakat nekas juun aa nuka yanchuk yumpungmawaitai. Mash nungkanmaya ainau ni namangke wakerina nunak turuawarti tusa, tura ni umutirin umurar nampekarti tusa, pasemamtikin asamtai yumpungmawaitai, tuke yumpungmawaitai,” taun antukmajai.✡

9 Nunia chikich Yuse awemamuri kampatam ama nuka, eemak nanaaki weaun nuna nemaras kakarman chichaak: “Aints ainau Juun Yawaan tura ni nakumkamurincha: Ameketme Yusem tinauka, ni naarisha, tura ni númerorisha ni nijajin, tura ni uwejencha aamtikramu asaramtai, 10 nu aints ainau Yusen timiá nakitinau asaramtai, Yus kakarman kajerkatnuitai. Tura ni awemamuri ainauti wajamunam, tura Uwija Uchiri wajamunam, ji azufrejai tuke keamunam nukap wait wajaktinnum akupkartinuitai.✡ 11 Nu ji kapauka kajintsuk tuke mukuntiawai. Tura asamtai aints ainau Juun Yawaaya Tumaun Yuschau waininayat: Ameketme Yusem tinu ainauka, tura ni nakumkamurincha: Ameketme Yusem tinu ainauka ni naari ni uwejencha, tura ni nijajincha aatramu ainauka tsawaisha, tura kashisha ayamtsuk wait wajakartin ainawai,” taun antukmajai. 12 Tura asaramtai Yusnau ainauka ni chichamen umirkar Jesúsan tuke nemarinau asar, tuke inaitsuk pengker nintimsar wait wajakartin ainawai.

13 Nuniasha nayaimpinmaya chichaman antukmaja nuka nuwaitai: “Ju aarta. Ii Apurin umirinak yamai jakaru ainaunka, tura ukunam jakartin ainauncha Yus waramtiksartinuitai,” taun antukmajai.

Tamati Yuse Wakani chichaak: “Nekasaintai. Yusen umirkaru asar, ni pengker turamurinka Yuska kajinmatsui. Tura Yuse takatrin takakmasaru asar ayamsartinuitai,” taun antukmajai.

Ju nungkanmaya ainaun juuktin kinta pachis etserkamu

14 Nunia jiimkaman yurangmin pújun wainkamjai. Tura yurangminam ketun wainkamjai. Nuka Yus ni awemamurin akupkau wainiatun, aintsua tumaun wainkamjai. Tura ni muuken tsengkrutin kuri najanamun tsengkrakun wainkamjai. Tura kuchín eren turayat tseengkan takakun wainkamjai. 15 Tura chikich Yuse awemamuri nayaimpinmaya Yuse jeenia jiinun wainkamjai. Nuka yurangminam keemas nunia kakar untsuak: “Nungkanam árak yanchuk tsamaku asamtai, juuktin kinta jeayi. Tura asamtai kuchírumjai charukam juukta,” taun antukmajai. 16 Tamati yurangminam ketun wainkamja nuka ju nungkanmaya aints arakan kuchíjai charur juwawa nunisang juwaun wainkamjai.

17 Nunia chikich Yuse awemamuri Yuse jeenia nayaimpinam wainkamja nunia jiinun wainkamjai. Nusha nunisang kuchín eren tseengkan takakun wainkamjai. 18 Nunia chikich Yuse awemamuri kungkuti keematinmaya jiinun wainkamjai. Nuka jiin akupnuyayi. Tura chikich Yuse awemamuri kuchí tseengkan ére aa nuna takakun kakar untsuak: “Nungkanam uva nere yanchuk tsamaku asamtai, kuchírum ere takakme nunajai charuram juukta,” taun antukmajai.

19-20 Tamati Yuse awemamuri nungkanam tari ni kuchírijai uva neren charuk juwaun wainkamjai. Tura uva yumirin juukartas, yakta aarin uva nere irumtainum chumpiamu asamtai, uva neren nájainaun wainkamjai. Tura uva yumiri jiinun wainkatatkaman, numpa jiinun wainkamjai. Tura numpa entsa tumaun kampatam pachak (300) kilómetros pajamar kawai jangkejai metek kuna wajasun wainkamjai. Wi wainkamja nuka aints Yusen umirtan nakitin ainaunka Yus kajerak amuktinuitai taku tawai.✡

15

Inangnamu wait wajaktiniun pachis etserkamu

1 Tura ataksha jiimkaman, chikich siete (7) Yuse awemamurin nekas shamrumtinun wainkamjai. Tura ataksha inangnamunam siete (7) wait wajaktinun nekas shamrumtinun wainkamjai. Nu wait wajaktin nangkamaramtai, nuniangka Yuska aints ainaunka kajerkashtinuitai.

2 Nunia jiimkaman, juun entsa winchaan miamian ispiya tumaun, turayat jiya tumau keaun wainkamjai. Tura nuni aints ainau kitarra tumaun Yus susarma nuna takusar wajainaun wainkamjai. Nu aints ainauka iwianch Juun Yawaaya Tumauncha, tura ni nakumkamurincha: Ameketme Yusem ticharu asar, tura Juun Yawaaya Tumau naarisha, tura númerorisha ni nijajincha, tura ni uwejencha aatrachmau asar nuni wajainaun wainkamjai. 3 Tura Yuse inatiri Moisésa kantarin, tura Uwija Uchiri kantarin kantaminaun antukmajai. Nu kantaka nuwaitai:

“Apuru Yus, Ameka mash tujinkachuitme. Ami kakarmarmijai najanamiame nuka nekas shiirmaitai, tura nekas pengkeraitai. Ameka nekasam mash nungkanmaya ainau Apurinme, tura pengker aa nuke turau asam ameka nekasainme.✡

4 “Apuru Yus ¿yaachik amincha shamramtsuksha: Ameketme juuntam turamtsuksha inaitamsarti? Ameka pengké tunaarinchau asakmin, ame pengker turamurmin wainkaru asar, mash nungkanmaya ainau amin kautramkar: Ameketme juuntam turamiartinuitai,” tu kantaminaun antukmajai.✡

5 Nunia jiimkaman, nayaimpinam Yuse jeen nekas juun amia nuna uranniun wainkamjai. Yaanchuik Yuse ayamtairi tesaamu amia nu nayaimpinam aun wainkamjai. 6 Nunia siete (7) Yuse awemamuri Yuse jeenia jiininaun wainkamjai. Nuka wejmakan lino tutain najanamun entsarinaun wainkamjai. Tura ni wejmakrincha pakuichau wincha ainaun wainkamjai. Tura kachumtai kuri najanamun netsepea miai kachumawar wajainaun wainkamjai. Nuka siete (7) wait wajaktiniun akupkartin ainawai. 7 Nunia cuatro (4) iwiaaku ainaun nu nangkamchakun wainkamja nuna ataksha kichkin wainkamjai. Nuka Yuse awemamuri siete (7) ainia nuna piningkia tumau kuri najanamun kichik kichik suaun wainkamjai. Tura nu piningkia tumaunum Yus tuke iwiaaku puja nuna siete (7) wait wajaktintrin akupkatin aa nu engkeamun wainkamjai. 8 Nunia Yus paaniunam puja nuka timiá kakaram asamtai, ni jeen mukunit piakun wainkamjai. Turamtai nu siete (7) Yuse awemamuri wait wajaktiniun ukarar amuinatsaing, Yuse jeenka wayaachminuyayi.✡

16

Siete wait wajaktiniun pachis etserkamu

1 Nunia chichaman kakarman Yuse jeenia Yuse awemamuri siete (7) ainia nuna akupkatas chicharun antukmajai. Nu chichamka nuwaitai:

“Yuse kajekmauri siete (7) piningnum engkeamu ainau nungkanam ukartaram,” taun antukmajai.

2 Tu akatramu asa, Yuse awemamuri kichik we, piningnum engkeamun nungkanam ukaun wainkamjai. Nuna ukaramtai aints ainau Juun Yawaaya Tumau naarincha tura númerorincha aamtikramu ainau, tura Juun Yawaaya Tumau nakumkamurin: Ameketme Yusem tinu ainauka kuchap pasé najamin ainaujai wait wajainaun wainkamjai.✡

3 Nunia chikich Yuse awemamuri, jimiar aa nu, piningnum engkeamun juun entsanam ukaun wainkamjai. Nuna ukaramtai, juun entsaka aints maamua nunisang numpa najanarun wainkamjai. Tura asamtai juun entsanam mash iwiaaku ainausha jakarun wainkamjai.

4 Nunia chikich Yuse awemamuri, kampatam aa nu, piningnum engkeamun ukaramtai, entsa ainausha tura entsa kanaji ainausha numpa najanarun wainkamjai.✡

5-6 Nunia Yuse awemamuri entsan wainin aa nuna chichamen antukmajai. Nuka Yusen chicharak:

“Apuru Yus, yaanchuiksha tuke pujuyame. Tura asam yamaisha tuke iwiaakuitme. Ameka pengké tunaarinchau asam, tunaarintin ainau aitkamame nuka nekas pengkeraitai tajame. Aints ainau ami aintsrum ainauncha maawaru asaramtai, tura ami chichamin etserin ainauncha nunisarang maawaru asaramtai, nu aints ainauka numpan umurarat tusam, wait wajaktincha suame,” taun antukmajai.

7 Nunia kungkuti keematinmaya chicham jiinun antukmajai. Nu chichaman chichauka Yusen chicharak:

“Apuru Yus, Ameka pengké tujinkachuitme. Ameketme nekasam. Ameketme pengkeram. Tura asam tunau ainauka wait wajaktin suame” taun antukmajai.

8 Nunia chikich Yuse awemamuri, cuatro (4) aa nu, tsaa sukuam aints ainau seekijai wait wajakarti tusa, piningnum engkeamun tsaanam ukaun wainkamjai. 9 Turamtai aints ainau tsaa sukuam timiá wait wajainayat, ni tunaarinka inaisacharun wainkamjai. Tura Yusnaka: Juuntaitme tutsuk, antsu Yus nu wait wajaktiniun susarmaitiat, Yusen pasé chicharinaun antukmajai.

10 Nunia chikich Yuse awemamuri, cinco (5) aa nu, piningnum engkeamun Juun Yawaaya Tumau keemtairin ukarun wainkamjai. Turamtai Juun Yawaaya Tumaun umirkaru ainau pujamurin tee wajatkinun wainkamjai. Turamtai nu aints ainauka nukap wait wajainau asar, inajin esainiar pujuinaun wainkamjai.✡ 11 Tura timiá najaiminau asar, tura kuchaprukar wait wajainau asar, Yus nayaimpinam puja nuna pachisar pasé chicharinaun antukmajai. Tura ni tunau turamurincha pengké inaisacharun wainkamjai.

12 Nunia chikich Yuse awemamuri, seis (6) aa nu, piningnum engkeamun entsa nampuram Eufrates tutainum ukarun wainkamjai. Tura ukaramtai tsaa taakmaunumanini apu ainau ni suntarijai winiarat tusa, entsa kuyua mujukash wajaknun wainkamjai.

13 Nunia jiimkaman, Juun Pangki jangkenia, tura Juun Yawaaya Tumau jangkenia, tura Nungkanmaya Pachim anangkartutai chichaman etsernu jangkenia kampatam pasé wakantrintin parungkachia tumau jiininaun wainkamjai. 14 Nu pasé wakantrintin wainchati takatnasha turinak, mash nungkanmaya ainau apuri: Yusjai maaniataram tiartas jiininaun wainkamjai. Nu maaniatin kinta jeamtai, Yus nekas kakaram asa nu apu ainaun nepetkatnuitai.

15-16 Nunia mash nungkanmaya ainau apuri iruntrarat tusar, kampatam pasé wakantrintin ainau nungka Armagedón tutainum iruntrarun wainkamjai. Nu nungkaka hebreo chichamejai tu inaikiamuitai.

Nunia Cristo chichamen antukmajai. Nu chichamka nuwaitai: “Anearum pujustaram. Wikia kasa aintsua nunisnak aneachmau winitnuitjai. Tura asamtai aints kanutsuk ni entsatirin pengker wainua nunisang pujauka nekas warastinuitai. Tura ni entsatirin pengker wainu asamtai kasarkachartinuitai. Tura misu wajachu asa natsaarchatnuitai,” taun antukmajai.✡

17 Nunia chikich Yuse awemamuri siete (7) aa nuka piningnum engkeamun nasenam ukaun wainkamjai. Tura nasenam ukaram, Yuse jeen nayaimpinam amia nuna keemtairinia kakarman untsumun antukmajai. Nu untsumauka nuwaitai: “Wait wajaktinka yanchuk umismawaitai.” 18 Nu chichaman wi antukamtai, uutmausha uutun antukmajai. Tura charpisha, tura ipiamtasha patinaun antukmajai. Nunia uu nekas kakarman uurun wainkamjai. Aints nu nangkamtaik pujuinausha, tura yamai pujuinausha timiá kakaram uurunka pengké wainkacharmiayi.✡ 19 Timiá kakarman uurmatai, juun yakat kampatam kanakarun wainkamjai. Tura chikich nungkanmaya yakat ainausha yumpuninaun wainkamjai. Tura juun yakat Babilonia tutain Yus timiá kajerau asa, ni nukap wait wajakartintrin akuptukun wainkamjai. 20 Timiá kakarman uurmatai, isar ainausha, tura mura ainausha mengkakarun wainkamjai.✡ 21 Nunia micha kaya tumau mermari cuarenta (40) kilo jeatak nayaimpinmaya aints ainamunam iyaarinaun wainkamjai. Tura micha iyaaramtai, aints timiá wait wajainayat, Yusen kajerinak tuke pasé chicharinaun antukmajai.✡

17

Babilonia pachisar etserkamu

1 Nunia siete (7) Yuse awemamuri wi wainkamja nuna ataksha kichik wainkamjai. Tura wi wainkam chichartak: “Winita. Juun kungkatip untsuri entsa ainamunam keta nuna wait wajaktintrin amin inaktustasan wakerajme. 2 Untsuri nungkanmaya apu ainau nu nuwajai nekasar tunaun turin armiayi. Tura untsuri nungkanmaya ainau nu nuwa tunaarin wakerinau asar, ni umutiri vino tutaijai nampekarua nunisarang puju armiayi,” taun antukmajai.

3 Tura Yuse Wakani nintirun piatruku asamtai, karanma nunisnak Yuse awemamuri aints atsamunam wína jurukin asamtai, nuwan ni entsamtairin kapanniunam entsamkaun wainkamjai. Tura ni entsamtairi namangken Yusen pachis pasé chicham aarmaun wainkamjai. Tura entsamtairi siete (7) muuktinun wainkamja nuna antirisha diez (10) aun wainkamjai.✡ 4 Tura nu nuwa wejmakrin yamakijai engkermawa tumaun, tura kapantin akik aa nuna entsar, kuri akiknasha tura kaya akiknasha, tura shaak akiknasha iwiarmamar, pining kuri najanamun takakun wainkamjai. Nu piningnum ni aintsjai tunau turutiri piakun wainkamjai. 5 Tura ni nijajin ni naaringkia aarmaun wainkamjai. Nu aarmauka nuwaitai: “Juun yakat Babiloniaka kungkatip ainau nukurintai. Tura mash nungkanmaya tsuutmai turin ainau nukurintai.” 6 Nu nuwaka Yuse aintsri ainauncha, tura Jesúsa chichamen etserkaru ainauncha mau asa, ni numpen umur nampekua tumaun wainkamjai.

Tura nuna wainkan nukap nintimramjai. 7 Wi nintimramtai, Yuse awemamuri wína chichartak:

“¿Waruka timiatcha nintimrame? Ju nuwaka ni entsamtairi siete (7) muuktin tura diez (10) antirintin aa nuka warimpita tusan, chikich ainaunka nekamtikiachmin ayatun, aminka paan nekamtikiatjame. 8 Ju nuwa entsamtairi wainkame nuka yaanchuik pujuya nuwaitai. Tura yamaikia juningkia pujachiat, nungka amumanum tuke jatsuk waa juunumia jiinkitnuitai. Tura jiinkiamtai, Yuse umirchau ainau ni naari nayaimpinam Yuse papirin nu nangkamtaik aatrachmau asar, nu nuwa entsamtairin wainkar nukap nintimrartinuitai. Ju nuwa entsamtairingkia yaanchuik pujuutiat yamaikia atsawai, antsu ataksha wantinkatnuitai.✡

9 “Nekas nekau ainauka ju chichamnasha nintimrarti. Nu nuwa entsamtairi muuke siete (7) aa nuka siete (7) mura tumawaitai. Nu nuwa tumau aa nuka siete (7) muranam matsatui. 10 Nu nuwa entsamtairi muuke wainkame nuka siete (7) apua tumawaitai. Antsu siete (7) apu ainayat, cinco (5) apu ainauka yanchuk mengkakaru ainawai. Tura kichik yamaikia pujayat, kichka wantintsui. Antsu ni taasha jumchik arus mengkakatnuitai. 11 Tura Juun Yawaaya Tumau yaanchuik pujumia nuka, nunia mengkakamia nuka chikich seis (6) apu ainaujai mash irumram siete (7) apu ainawai. Tura ataksha wantinak tuke mengkakatnunam wetinuitai.

12 “Nunia antiri diez (10) wainkame nuka diez (10) apu ainawai. Nuka aintsun inatnaka nangkaminatsui. Tura aints inatan nangkamawar, Juun Yawaaya Tumaujai aints ainaun jumchik kintachik inarartinuitai. 13 Nu apu ainau mash metek nintimrar: Juun Yawaaya Tumau iincha mash inatmarti tusar wakeriartinuitai. 14 Tura Uwija Uchirijai maanikiartinuitai. Tura wainiat Uwija Uchiri mash juun ainau juuntri asa, tura mash apu ainau apuri asa, ni aintsri ainaujai tsanias nu apu ainauncha nepetkartinuitai. Tura Uwija Uchirijai tsaniasar pujuinauka Yus: Wína umirtuktaram tusa untsukmau asar, Criston miatrusarang umirinawai,” turutun antukmajai.✡

15 Nunia ataksha Yuse awemamuri wína chichartak: “Juun kungkatip untsuri entsa ainamunam ketu wainkame nuningkia nu juun entsa ainauka nuwaitai tusan nekamtikiatjame. Nuka untsuri nungkanmaya aints ainawai. Tura untsuri asar, niish niish chichainawai. 16 Tura nu diez (10) antirintin wainkame nuka diez (10) apu asar, nu juun kungkatpin nakitrar, ninu aunaka mash atankiar jurukiar, misu kuimiakua nunisarang ukukiartinuitai. Tura ni namangken yuwar, nuniangka epewartinuitai. 17 Tura Yus tímia nunaka mash umiatsaing, nu apu ainau mash iruntrar metek nintimsar: Juun Yawaaya Tumau iin inatmin ati tusar wakerukartinuitai. 18 Tura nuwa tumau ame wainkame nuka nekas juun yaktaitai. Nu juun yaktanam pujuinau mash nungkanmaya apurin inaminawai,” turutun antukmajai.

18

Babilonia yakat yumpungmauri

1 Nunia jiimkaman, chikich Yuse awemamurin nayaimpinmaya taarun wainkamjai. Ni kakarmari nukap au asamtai, nungkasha nukap paan wajaknun wainkamjai. 2 Tura kakar untsumak:

“Babilonia yakat juun aa nuka mash yumpungmawaitai,

tuke yumpungmawaitai.

Tura iwianchi jee najanari.

Tura pasé wakani pujutiri najanari.

Tura asamtai nanamtin pasé ainau tura tsuutmai ainau nuni pasungminawai.✡

3 Mash nungkanmaya ainau

Babilonianmaya ainaujai

metek tunau takainau asar,

ni umutirijai nampekarua nunisarang

nintinchau wajau armiayi. Tura chikich nungkanmaya apu ainau nu yaktajai tsanirmawarua nunisarang puju armiayi.

Tura nu yaktanmaya warinchun surin ainau

nu yaktanmaya warinchurin surukar

kuikiartin wajau armiayi,”

taun antukmajai.

4 Nunia chikich chichaman nayaimpinmaya chichaun antukmajai. Nu chichamka nuwaitai:

“Wína aintsur ainautiram,

nu yaktanmaya tunau jurumakrum

wait wajakairam tusan

jiinkitaram tajarme.

5 Nu yaktaka tunau piaku asamtai,

tunaarintin ainau timiá untsuri asar,

ni tunaari nayaimpin antingkua nunisarang ainawai.

Tura asaramtai Yus ni tunaarinka kajinmatsui,” taun antukmajai.

6 Nunia Yuse awemamuri ainaun chicharak:

“Chikich ainaun wait wajaktiniun susarmia nuna nangkamasrumek

nu aints ainau nukap wait wajakarti tusaram yapaijkiataram.

Tura chikich aints ainaun

tunau timiá takamtiksaru asaramtai,

nuna nangkamasarang nukap wait wajakarti tusaram wenataram.✡

7 Nuka ningki nintimtumasar:

Wikia apu nuwaria nunisnak yuumatsuk pujajai.

Tura wajechuitjai.

Tura asan waitka wajakchatatjai.

Tura wikia miajuitjai tu nintimsar pujuinayat,

ni pasé turamuri wararsarmia nujai metek wait wajakartin susataram.

8 Aints timiá tunau asaramtai,

apu Yus timiá kakaram asa,

kichik kintatik wait wajaktiniun susatnuitai.

Tura asa jatancha,

tura nukap wait wajaktinnasha,

tura tsukancha akupkatnuitai.

Nunia ni yaktarinka jijai keemaktinuitai,” taun antukmajai.

9 Turamtai mash nungkanmaya apu ainau nu yaktanmaya aintsua nunisarang tunau takainau asar, tura tuke ni wakeramurin najaninau asar, nu yakat keaun jiisar juutinak:

“Chaj ¿Warukaya nu yaktasha timiá shiiram aa nusha keawa?

¿Iisha warukatnukitaij?” tiartinuitai.

10 Tura mash nungkanmaya ainau apuri nu wait wajaktiniun shaminak arák wajasar:

“Chaj, juun yakat Babilonianmaya ainautirmin

wait anentajrume. Atum wait wajamuri aneachmau jeartamin asamtai,

kichik urajaing jeartamniurme,” tiartinuitai.

11 Nunia juun yaktaka keemamu asamtai, mash nungkanmaya ainau waririn surin ainauka wake mesekar juutkamaikiak: “¿Yamaikia yáki ii waririn sumakarat?” tiartinuitai. 12 Babilonia yaktanam itau armia nuka nuwaitai: Kurin, nunia kuikian, nunia kaya shiiram ainia nuna, nunia shaak shiiram ainia nuna, nunia tarach akik lino tutain, nunia tarach kapantaku tura kapantin ainia nuna, nunia tarach seda tutain, nunia numi kungkuram ainia nuna, nunia irijánti nain akik aa nuna, nunia numi akik ainia nuna, nunia jirun, nunia jiru yangku ijakmamchau aa nuna, nunia kaya mármol tutai aa nuna itau armiayi. 13 Nunia yutai pachimtai ishping najanamun, nunia chikich yutai pachimtai kungkuram ainia nuna, nunia shirikip kungkuram aa nuna, nunia kungkuti mirra tutain, nunia perfume akik aa nuna, nunia vinon, nunia olivo macharin, nunia pang najantain, harina tutain, nunia trigon, nunia warinchu entsau ainaun, nunia uwija ainaun, nunia kawai ainauncha, nunia kawai japitin kárru tutain, nunia aintsnasha chikich ainamunam surukmi tusar itau armiayi. 14 Tura nu yaktanmaya ainaun pachisar chichainak:

“Yurang ainaun wakerin armia nuka yamaikia atsuinawai.

Tura ni kuikiarisha,

tura timiá shiiram ainia nuka

tuke mengkakaru asaramtai,

yamaikia pengké wainkachartinuitai,” tiartinuitai.

15 Tura nu yaktanam wariri untsurin surukar kuikiartin wajasaruka nu wait wajaktiniun shaminak arák wajasar wake mesekar juutiartinuitai. 16 Tura chichainak:

“Chaj, nekas juun yaktanmaya ainauka

shiirman iwiarmamrartas

tarach akik lino tutain sumakar,

tura tarach kapantakun

tura kapantin aa nuna entsarar pujú armiayi. Tura kurijaisha, tura kaya timiá shiirmajaisha,

tura shaak akik ainia nujaisha shiirman iwiarmamin armiayi.

17 Turayat kakarmachu

ni kuikiari mash mengkakayi,”

tinaun antukmajai.

Tura juun kanu apuri ainausha, tura juun kanunam wekain ainausha, tura kanunam takakmin ainausha, tura kanurtin ainausha mash arák wajasar, 18 juun yakat keamtai, mukuntiurin jiisar juutinak:

“¿Tu yaktak ju yaktajaisha meteksha at? Ju yaktajai metekka kichkisha atsuyi,” tinaun antukmajai.

19 Timiá wake mesemar pujuinak, nungka juyurin jukiar, muuken yukuuminak kakarar juutinak:

“Chaj, ju yaktaka timiá juun ayat yumpuunkayi.

Juun kanurtin ainauka

juun entsanam wekajinau asar,

waririn akik ainia nuna ju yaktanam jukiar

kuikiartin wajasarmiayi.

Turayat yamaikia kakarmachu mengkakayi,” tinaun antukmajai.

20 Nunia ataksha nayaimpinmaya chichaun antukmajai. Nu chichamka nuwaitai:

“Nayaimpinam pujuinautiram,

tura Yus akupkamu ainautirmesha,

tura yaanchuik Yuse chichame etserin ainautirmesha,

tura Yusnau ainautirmesha,

ju yakat meseru asamtai

mash warastaram.

Nu yaktanmaya ainau atumin pasé awajtamsaru asaramtai,

Yus ni wait wajakartiniun susa

yapaijkiau asamtai warastaram,”

taun antukmajai.

21 Nunia chikich Yuse awemamuri nekas kakaram aa nuka, kaya juuntan merman juki, juun entsanam ujung chichaak:

“Ju kayaka juun entsanam ujungmawa nunisang

juun yaktasha Babilonia tutai mengkakatnuitai.

Tura asamtai atakka pengké wainakchatnuitai.

22-23 Nu yaktanmaya ainau

wariri surin mash nungkanmaya apuri ainayat,

wishin asar

nu yaktanam pujuinau mash nungkanmaya ainaun anangkawaru asaramtai,

yamaikia kitarr tuntuyamuncha,

tura nampeamuncha,

tura nangku umpuamuncha,

tura pupun pupuntramuncha,

tura jiru takainamuncha,

tura trigo neketai shinamuncha

pengké kichkisha antukchartinuitai.

Tura nu yaktanmaka kantiin kichkisha keemakchartinuitai.

Tura aints ainau nakurinamuncha pengké antukchartinuitai.

24 Nu yaktanam yaanchuik

Yuse chichame etserin ainaun,

tura Yuse aintsri ainauncha

tura chikich nungkanmaya ainauncha nangkamiar maawaru asaramtai,

nu yaktaka mengkakatnuitai,” taun antukmajai.

19

1 Nunia nayaimpinam aints untsuri kakarar chichainaun antukmajai. Wi antukmaja nuka nuwaitai:

“Ii Yusringkia paaniunam puja nuka ni kakarmarijai iin uwemtikramrau asamtai,

maaketai tiarmi.

2 Yuska nekas tunaarinchau asa

tupin nintimias,

tunaarintin ainaun ni tunaarijai metek wait wajaktiniun suawai.

Tura asa nu yaktanmaya ainausha

juun kungkatpia nunisarang

tuke mash nungkanmaya ainaun

tunau takamtiksaru asaramtai,

ni wait wajaktintrin susayi.

Tura Yuse inatiri ainaun

maawaru asaramtai,

niisha jakaarat tusa yapaijkiayi,” tinaun antukmajai.

3 Nunia ataksha chichainak:

“Nu yakta mukuntiuri

tuke nangkantsuk

yakí wakatin asamtai,

Yuska maaketai titaram,” tinaun antukmajai.

4 Nuniangka veinticuatro (24) juun ainau nayaimpinam wainkamja nuka, tura cuatro (4) iwiaaku ainau nayaimpinam wainkamja nujai tsaniasar, Yus ni keemtairin keta nunak: Ameketme juuntam tiartas pinakumrar tepesar: “Tu atí. Yus maaketai titaram,” tinaun antukmajai.

5 Nunia Yuse keemtairinia chichaman antukmajai. Wi antukmaja nuka nuwaitai:

“Yuse inatiri ainautiram,

uchi ainautirmesha tura juun ainautirmesha,

ni umirkuram pujau asaram,

mash iruntraram Yus pengker awajsataram,” taun antukmajai.

Uwija Uchiri nuwa nawantan nuwatkamuri

6 Nuniangka aints untsuri chichainawa tumaun antukmajai. Ni chichaamuringkia túna untsuri uutinawa tumaun tura ipiamat kakarman chichawa tumaun antukmajai. Nuka chichainak:

“Ii Apuri Yuska pengké tujinkachuitai.

Nekas mash aa nunaka inartinun nangkamau asamtai,

Yuska maaketai tiarmi.

7 Uwija Uchiri nuwenatin kintaka yanchuk jeayi.

Tura asamtai ni nuwaringkia yanchuk mash umisi.

Tura asamtai yamaikia warasarmi.

Tura nukap warasar

Yuska pengker awajsarmi.

8 Tura uwija Uchiri nuwari

entsatiri lino tutain wincha pakuichaun entsarti tusa,

Yuska tsangkatkayi.

Nu tarach akik lino najanamuka

Yuse aintsri ainau pengker turamuri ainawai

taku tawai,” tinaun antukmajai.

9 Nunia Yuse awemamuri wína chichartak: “Jusha aarta, Uwija Uchiri nuwenmaunum untsukmau ainaun Yuska waramtiksartinuitai,” turutun antukmajai. Nunia ataksha chichartak: “Ju chichamka nekasar Yuse chichame ainawai,” turutun antukmajai.

10 Turutmatai ni wajamunam: Ameketme juuntam titasan tikishmatramjai. Turamaitiat wína chichartak: “Aitkarawaip. Antsu Yusek: Ameketme juuntam tita. Wisha amea nunisnak Jesúsa inatiri asan, ni chichamen etserina nujai metek Yuse inatirinjai. Yuse chichame etserin ainau Jesús tímia nuna antukaru asar, nusha nunisarang etserinawai,” turutun antukmajai.

Kawai pujunam entsamkaun pachis etserkamu

11 Nunia jiimkaman nayaimpin uranniun wainkamjai. Tura kawai pújuncha wainkamjai. Tura kawainum entsamkaun wainkamjai. Ni naaringkia Yuse Chichamen Umirin tura Nekas Aa Nuna Turin naartinuitai. Tura mash aa nuna inakratin asa, tura tunaarinchau asa, ni umirchau ainaujai mesetan najanui. 12 Ni jiingkia nekas ji kapawa tumaun wainkamjai. Tura ni muuken tsengkrutin untsurin tsengkrakun wainkamjai. Chikich naarisha aatramun wainkamjai. Antsu warina takua tawa nunaka ningki nekawai. 13 Ni entsatiri numpajai engkermaun kapanniun entsarun wainkamjai. Tura ni naaringkia Yuse Chichamentai.✡ 14 Tura ni suntari ainau nayaimpinmaya tariar, entsatiri pújun lino tutai najanamun pakuichaun entsarar, kawai pújunam keemsar nemarinaun wainkamjai. 15 Tura saapi yantamen mai ere tsakamua tumaun nuwik wainkamja nuna jangkenia jiinun wainkamjai. Nu saapijai mash nungkanmaya ainaun nepetkatnuitai. Tura nangki jiru najanamujai mash nungkanmaya ainaun inartinuitai. Yuska timiá kakaram asa, tura tunaarintin ainau turamurin pengké nakitau asa, nu aints ainaun wait wajaktiniun nukap susatas akupkau asamtai, aints uva yumirin juuktas, nawejai yurangken najawa nunisang, Yusen umirchau ainaun wait wajaktiniun suawai.✡ 16 Tura ni wejmakrin tura ni makuincha chikich naari aarmaun wainkamjai. Nu aarmauka nuwaitai: “Mash Apu Ainau Apurintai. Tura Mash Juun Ainau Juuntrintai.”✡

17 Nunia Yuse awemamuri tsaanam wajaun wainkamjai. Nuka nanamtin ainaun yakí nanaminaun kakar untsuak:

“Yus atum yuwatniunka umisu asamtai kaunkataram.

18 Apu ainau namangkesha,

tura suntara apuri namangkesha,

tura mangkartin ainau namangkesha,

tura kawai ainau namangkesha,

tura kawainum keemsaru namangkesha yuwamnuram kaunkataram.

Jakaru ainau namangkesha,

tura inatichu ainau namangkesha,

tura inati ainau namangkesha,

tura mianchau ainau namangkesha,

tura apu ainau namangkesha

mash yuwitaram,” tusa untsuaun antukmajai.

19 Nunia Juun Yawaaya Tumau mash nungkanmaya apuri ainaujai, nunia ni suntarijai mash iruntrar Cristo kawai pújunam keemsau aa nujai, tura nuna suntarijai mesetan najanawartas iruntrarun wainkamjai. 20 Nunia Juun Yawaaya Tumaun achikiar, nunia Anangkartin Chichaman Etsernu Juuntrincha achikiar, mai iwiaaku waininayat, kucha jiiya tumau azufrejai keamunam ujungkarun wainkamjai. Nu Anangkartin Chichaman Etsernu Juuntringkia Juun Yawaaya Tumau wajamunam wainchati takat turamujai aints ainaun anangkau asamtai, Juun Yawaaya Tumau naaringkia aints ainau nijajin, tura ni uwejencha aatrarun wainkamja nuwaitai. Tura Juun Yawaaya Tumau nakumkamurin: Ameketme juuntam tinaun antukmaja nuwaitai. Tura aintsun untsurin anangkawaru asaramtai, kucha jiya tumau azufrejai keamunam mai ujungkarun wainkamjai.✡ 21 Antsu chikich aints ainau kawai pújunam keemsaujai maaniawaru asaramtai, saapijai ni jangkenia jiinua nujai mash amuaun wainkamjai. Turamtai nanamtin ainau nu jakaru ainau namangken yuwaar tutuararun wainkamjai.

20

Kichik warang musach Cristo aints ainaun inartintri

1 Nunia chikich Yuse awemamurin nayaimpinmaya taarun wainkamjai. Nuka waa jiitamran yawirin takus, tura cadenan sarman takus taarun wainkamjai. 2 Tura nu Juun Pangki Nawentin nu nangkamtaik napia tumau wantinkamia nuka, iwianchi apuri Satanás naartinun ataksha wainkamjai. Nunia Yuse awemamuri Satanásan achik cadenajai jingkia, 3 waa jiitamranam engkea, nunia tektutirijai tektuk, yawijai yawikun wainkamjai. Turamtai mash nungkanmaya ainaun anangkawai tusa, kichik warang musach nuni engkeamu pujustinuitai. Tura kichik warang musach nangkamaramtai, ataksha jumchik kinta atiá akupkatnuitai.✡

4 Nunia apu keemtairi ainamunam nuni ketinaun wainkamjai. Yus: Aints ainau turamuri atumka nekaataram tusa kakarmarin susamuitai. Nuningkia Jesúsa umirin Yuse chichamen etserkaru asar, jachajai muuken akarkar maamu ainau wakanin wainkamjai. Nuka Juun Yawaaya Tumaun, tura ni nakumkamurincha: Ameketme juuntam ticharu ainawai. Tura Juun Yawaaya Tumau naaringkia ni nijajincha, tura ni uwejencha aatrachmau ainawai. Nu aints ainau maamaitiat ataksha iwiaaku wajasar, Cristojai kichik warang musach aints ainaun ínainaun wainkamjai.✡ 5 Nuka nekasar nuwá eemkar nantakiartinuitai. Antsu kichik warang musach nangkamaramtai, Cristo umirchau ainauka ukunam nantakiartinuitai. 6 Nuwá eemkar nantakiartin ainauka Yuse aintsri asar nukap warasartinuitai. Tura ataksha pengké jakachartinuitai. Tura sacerdotea nunisarang Yusnasha, tura Cristoncha pengker awajsartinuitai. Tura kichik warang musach Cristojai tsaniasar aints ainaun inarartinuitai.✡

Iwianchi apuri tuke mengkakatniuri

7 Nunia kichik warang musach nangkamaramtai, Satanás ni achikmau pujamurinia ataksha jiikir akupamu atinuitai. 8 Nunia mash nungkanmaya ainaun anangkatas jiinkitnuitai. Nu nungka apuringkia Gog naartinuitai. Tura ni aintsri ainau Magog naartinuitai. Nu aints ainau juun entsa naikmiria timiá untsuri asar, nujai mash iruntrar mesetan najanawartas jiinkiartinuitai.

9 Tura Satanás waanmaya jiinkin asamtai, mash nungkanmaya ainau timiá untsuri kaunkar, paka nungkancha netkar mura wakaar, Yuse aintsri ainau pujutirin tentakar, Yuse aneetiri yaktancha Jerusalénnasha tentakarun wainkamjai. Tura Yus nayaimpinmaya jiin akupak nu aints ainaunka mash amukun wainkamjai. 10 Nuniangka Satanás aints ainaun tuke anangmia nuka kucha ji azufrejai keamunam ujungmawaitai. Nuni Juun Yawaaya Tumausha, tura Anangkartin Chichaman Etsernu Juuntrisha tsawaisha, tura kashisha tuke nangkantsuk wait wajakarti tusar ujungkarun wainkamjai.

Juun keemtainum pújunam ketun wainkamu

11 Nuniangka jiimkaman Yuse keemtairi juuntan nekas pújun wainkamjai, tura nu keemtainum ketun wainkamjai. Nu keemtainum keemsamtai, nungkasha tura nayaimpisha mengkakarun wainkamjai. Antsu nuniangka ataksha pengké wainkachmajai.

12-13 Nuniangka jiimkaman, juun entsanam jakaru ainaun tura nungkanam iwiarsamu ainausha jiinkiarun wainkamjai. Aints tuning jakaria nuni ataksha nantakiar namangtuk wajainaun wainkamjai. Nuniangka papi ainaun urakmaun wainkamjai. Chikich papisha Yusnum tuke pujustin ainau naari aarmau aa nuna urakmaun wainkamjai. Chikich papinum aints ainau turamurisha mash aarmau asamtai, Yus nu aarmauncha jiis, apu ainausha tura mianchau ainausha Yuse keemtairin naka wajainamtai, ni tunaarijai metek wait wajakartintri tu awai tusar nekamtikun wainkamjai. 14-15 Nuniangka jakatin, tura jakaru ainau matsamtairincha ji kucha tumau keamunam ujungmaun wainkamjai. Tura tuke Yusnum iwiaaku pujustin papinum nu aints ainau naari aatrachmau asar, kucha jiya tumau keamunam ujuinaun wainkamjai. Nu aints ainauka Yusnum pengké jeachartin asar, antsu ji kajintrashtinnum tuke wait wajakartin asar, jimia jakatnua nunisarang ainawai.✡

21

Nayaimpisha tura nungkasha yamaram atinuitai

1 Nunia jiimkaman, nayaimpisha tura nungkasha arut armia nuka mengkakaru asamtai, nayaim yamarman tura nungkancha yamarman wainkamjai. Antsu juun entsaka atsau asamtai nunaka wainkachmajai.✡

2 Wikia yamaram yakat Jerusalén tutain Yus nayaimpinmaya akupkau asamtai, nekas pengker aa nuna wainkamjai. Nuwa aintsun ninumkatas shiirman iwiarmamrawa nunisang nu yaktaka nekas pengker aun wainkamjai.✡ 3 Nunia nayaimpinmaya kakarman untsumun antukmajai. Nu untsumauka nuwaitai: “Jiista. Yamaikia Yuska aints ainamunam pujawai. Tura níjai tuke pujustin asamtai, ni aintsri artinuitai. Tura ni aintsri asaramtai, ni Yusrijai tuke iruntrar pujusartinuitai.✡ 4 Tura asa aintsu neaikirin mash japiratnuitai. Yaanchuik amia nuka mash mengkakau asamtai jatasha atsutnuitai. Tura wake mesekar pujamusha, tura wait wajamusha, tura najaimiamusha pengké atsutnuitai.”✡

5 Nunia juun keemtainum ketuka wína chichartak: “Jiista, wikia mash aa nunaka yamarman najanuitjai. Ju chicham wi taja nuka nekas asamtai nuna pachisar nekasampita tiartinuitai. Tura asamtai jusha aatrurta,” turutun antukmajai.

6 Nunia ataksha wína chichartak: “Wi timiaja nuka mash umismawaitai. Wikia nu nangkamtaik tuke pujuyajai. Tura nungka mash amukamtaisha, wikia tuke pujustinuitjai. Yumi akikchaujai suwina nunisnak aints kitaminawa nunisarang pujuinaunka wijai tuke iwiaaku pujusarti tusan surittsuk susatnuitjai.✡ 7 Tunau nepetkaruka wi pujaja nunisarang pujusartinuitai. Tura wikia ni Yusri atinuitjai. Wi turau asamtai nusha wína uchir artinuitai. 8 Antsu wait wajaktiniun shaminak wína umirtutan inaisaru ainauka, tura winaka nekasampita turutsuk pujuinausha, tura tuke tunau nintimsar pujuinausha, tura mangkartin ainausha, tura pachitsuk tsanirmin ainausha, tura wishin ainausha, tura Yuschau waininayat waring achat mash: Nuka wína Yusruitai tinu ainausha, tura wait chichaman etserin ainausha, kucha ji azufrejai tuke keamunam wait wajakartinuitai. Nu kuchaka jiya tumau keamunam ujungmau ainauka jimia jakawa nunisarang artinuitai,” turutun antukmajai.✡

Yamaram Jerusalén pachisar timiauri

9 Nunia Yuse awemamuri siete (7) aa nuka inangnamu wait wajaktiniun piningnum engkeamun takakun wi nuwik wainkamja nuka ataksha wína chichartak: “Winita. Uwija Uchiri nuwarin inaktustasan wakerajme,” turutun antukmajai. 10 Nunia Yuse Wakani karanma nunisang wína jiimtikrusma nuka nuwaitai: Yuse awemamuri mura juunnum iwiarak, nekas pengke yaktan Jerusalén tutain Yus nayaimpinmaya akupkamun inaktursami. 11 Yus nuni tuke pujau asamtai, ni paaniuringkia kaya akik jaspe tutaiya tumaun wincha aun wainkamjai. 12 Nu yakta wenukri juuntan, tura sarmancha wainkamjai. Tura wenuknum waiti doce (12) aa nuna wainkamjai. Tura Yuse awemamurin waitijai metek wajatinaun wainkamjai. Tura Israela uchiri doce (12) amia nuna naaringkia waitijai metek aatramun wainkamjai. 13 Tura kichik kichik yantamen kampatam waiti aun wainkamjai, tsaa taakmaunumaninisha kampatam, tura pajeninisha kampatam, tura tu pajeninisha kampatam, tura tsaa jeatinmaninisha kampatam aun wainkamjai. 14 Nu yakta wenukrin kaya juun doce (12) puusamuitai. Tura Uwija Uchiri nuiniatiri ainau doce (12) amia nuna naaringkia nu kayajai metek aatramun wainkamjai.

15 Tura Yuse awemamuri wijai chichama nuka nu yakta waitirincha, tura wenukrincha nekapmartas, nekapek kuri najanamun takakun wainkamjai. 16 Nu nekapkejai yakta aarin esantirin, tura wangkantirincha, tura yakiirincha jimia warang nunia jimia pachak (2,200) kilómetro metek waakchaun nekapmarun wainkamjai. 17 Nunia yakta wenukrin nekapmar yakiri sesenta y cuatro (64) metro jeaun nekapmarmayi. Nu yaktanka Yuse awemamuri nekapmarma nuka aintsti nekapma weaji nunisang nekapmaun wainkamjai.

18 Nu yakta wenukrin kaya wincha jaspe tutaijai wenurmaun wainkamjai. Tura nu yaktaka kuria tumau jeamkamu ayat, nekas mutia tumaun winchaan wainkamjai. 19 Nu juun kaya doce (12) yakta wenukrin puusamun wainkamja nuka kichik kichik kaya shiiram akikjai iwiaramun wainkamjai. Nu doce (12) kaya naaringkia nu ainawai: Jaspe, zafiro, ágata, esmeralda, 20 ónice, cornalina, crisólito, berilo, topacio, crisoprasa, jacinto, amatista nu ainawai.

21 Nu yakta waitiri doce (12) kichkin kichkin wainkan, kichik kaya juun entsanmaya jukimu, nekas akik najanamun wainkamjai. Tura nu yaktanam tungkajin jinta kuria tumau najanamutiat, nekas mutia tumaun winchaan wainkamjai.

22 Tura jiimkaman, nu yaktanam Yus nekas kakaram aa nuka Uwija Uchirijai nuni tuke pujuinau asaramtai, nu yaktaka Yuse jeea tumawaitai. Antsu Yus seatai juun jeaka nuni jeamkachmau asamtai nunaka wainkachmajai. 23 Nu yaktanmasha Yuse paaniurijai mash paantin atin asamtai, tura Uwija Uchiri paaniurisha nukap atin asamtai, tsaa tsanmauncha tura nantu tsanmauncha yuumakchartinuitai.✡ 24 Mash nungkanmaya uwemraru ainau nu paaniunam wekainawai. Tura Yus apu ainaun ju nungkanmayan uwemtikramu asar, nekas apu ainayat nu yaktanam Yusen umirinak pujusartin ainawai. 25 Nu yaktanmaka tee atsau asamtai, tsawaisha yakta waitiri pengké epenchartinuitai. 26 Tura mash nungkanmaya uwemraru ainau pengker nintintin asar, nuni wayaawar warasartinuitai. 27 Tura pasé nintintin ainau, tuke tunau nintimsar pujuinausha, tura wait chichaman etserin ainausha kichkisha nuningkia pengké wayaachartinuitai. Antsu tuke pujustin ainau naari Uwija Uchiri papirin aatramu asar nu yaktanmaka wayaawartinuitai.

22

1 Nunia Yuse awemamuri entsa winchaan nekas pakuichaun inaktursami. Nu entsaka tuke iwiaaku pujustinun sukartawai. Nu entsanka Yus Uwija Uchirijai ketinamunmaya jiinun wainkamjai. 2 Nu entsaka tungkajin jinta yantamen wearun wainkamjai. Tura nu entsa mai yantamen numi tuke pujutan sukartin wajaun wainkamjai. Nu numi ainauka doce (12) nantujai metek nerekartin ainawai. Tura nu numi nukéjaingkia mash nungkanmaya ainau tsuwamarartinuitai.✡ 3-4 Tura Yus paseetai tauka nu yaktanmaka pengké atsutnuitai. Tura Yuse juun keemtairin, tura Uwija Uchiri keemtairin aa nunaka nu yaktanam wainkartinuitai. Tura Uwija Uchiri yapiincha waitkartinuitai. Tura ni naaringkia Jesúsa inatiri nijajin aatramu artinuitai. Turamtai nuni ni inatiri ainau Uwija Uchirin pengker awajsartinuitai. 5 Nu yaktanmaka teeka atsutnuitai. Tura Apu Yuse paaniurijai nekas paantin asamtai, kantiinaka yuumakchartinuitai. Tura Yuse inatiri ainau tuke nuni apua nunisarang pujusartin ainawai.

Jesucristo tatintringkia jeatak wajasi

6 Nunia Yuse awemamuri wína chichartak:

“Ju chichamka wi amin aamtikramjame nuka nekasaintai. Tura asamtai juni mash aarmawa nunaka pachisar nekasampita tiartinuitai. Apu Yus ni chichame etserin ainaun nintimtikramia nuka ni inatiri ainaun ukunam atiniun pachis nekamtikiatas: Wári umistajai tusa, ni awemamurin akupkami,” turutun antukmajai.

7 Nunia Jesucristo chichamen antukmajai. Nu chichamka nuwaitai:

“Wikia wári winitatjai. Ju papi aarmawa juna umirkaru ainaunka nekasan waramtiksartatjai,” turutun antukmajai.

8 Wiitjai Juankuitjai. Wiki ju chichamnaka mash antuku asan, tura waintancha mash wainkau asan, Yuse awemamuri mash aa nunaka winaka inaktursau asamtai, ni wajamunam: Ameketme juuntam titasan pinakumran tepesmajai. 9 Turamaitiat nuka wína chichartak:

“Aitkarawaip. Yusek ameketme juuntam tita. Wisha amea nunisketjai. Tura chikich Yuse inatiri ainau ni chichamen etserina nujai metekaitjai. Tura ju papi aarmaun umirkaru ainaujai metek Yuse inatirinjai,” turutun antukmajai.

10 Nunia ataksha wína chichartak:

“Ju papi aarmau aa nuka wári umiktin asamtai, ju chichamka uutsuk aints ainau mash nekamtikiata. 11 Ju chichaman umitsuk pujuinauka, tuke tunau turuwarti tusam tsangkatkata, tura pasé nintimsar pujuinauka tuke pasé nintimsar pujusarti tusam tsangkatkata. Antsu pengke aints ainauka tuke pengker pujusarti tusam tsangkatkata. Tura Yusen umirin ainauka tuke Yusen umirkarti tusam tsangkatkata,” turutun antukmajai.

12 Jesucristo ataksha chichaak:

“Nekasan wári winitatjai. Tura aints kichkin kichkin ni turamurijai metek tunau takau ainaunka pasé awajsartatjai. Tura pengker aa nuna takau ainaunka pengker awajsartatjai.✡ 13 Wikia nu nangkamtaik tuke pujuyajai. Tura nungka mash amukamtaisha, tuke nunisnak pujustinuitjai.✡

14 “Aints ni entsatirin pakuichau ati tusar, tenap nijainawa nunisarang pengké tunaarinchau pujuinaunka Yuska waramtiksartinuitai. Tura Yuse yaktari waitirin wayaawartinuitai. Tura numi tuke pujutan sukartinu neren yuwarti tusa Yus tsangkatkatnuitai.✡ 15 Antsu Yusen umirchau ainauka, tura wishin ainausha, tura pachitsuk tsanirmin ainausha, tura mangkartin ainausha, tura Yuschau waininayat, waring achat: Nuka wína yusruitai tinu ainausha, tura aintsun anangtan wakerin ainausha, tura wait chichaman tuke etserin ainauka nu yaktanmaka pujuschartinuitai.

16 “Wikia Jesúsaitjai. Ju aarmaunaka wína aintsur ainaun nekamtikiawarti tusan, wína awemamurun akupkamjai. Wikia Davidta wearinjai. Tura tsawaatsaing angkuaji tsantua nunisnak wína aintsur ainaun wína paan waitkarti tusan wantintuktinuitjai,” taun antukmajai.

17 Tura Yuse Wakani tura Uwija Uchiri Nuwarisha: “Winitaram,” tinawai. Tinamtai ju chichaman antukaru ainausha chikich ainauncha untsukar: “Winitaram,” tiarti. Tura kitaminawa nunisarang pujuinausha winiarti. Tura wakerinakka, yumi tuke iwiaaku pujustinun sukarta nunaka akikchaujai umurarti.✡

18 Ju papi Yuse chichame aarmawa juna antukartin ainaun nunasha tajai: Pe wainkataram. Yuse chichame ju papin aarmaun aints ningki nintimias chikich chichaman patatkamtaikia, Yus ju papinum wait wajaktiniun pachis aarmawa nunaka niin susatnuitai. 19 Tura aints ningki nintimias, Yuse chichame ju papin aarmaun wainiat, jumchiksha mengkaramtaikia, pengker yaktan ju papinum pachis aarmawa nuningkia wayaashti tusa Yuska suritkatnuitai. Tura nu yaktanam numi tuke pujustinun sukarta nuna neren yuwái tusa suritkatnuitai.

20 Jesucristo ju aarmaunaka pachis: Nekas juka wína chichamruitai ta nuka: “Nekasan wári winitatjai,” tawai.

Tamati wisha: “Tu atí, Apuru Jesúsa. Nekasam wári winita,” tajai.

21 Ii Apuri Jesucristo mash aints ainautirmin yainmakarti. Nuke atí. Maaketai.

✡ 1:4-5 (Col. 1.18)

✡ 1:7 (Zac. 12.10; Mat. 24.30; Marc. 13.26; Luc. 21.27; Juan 19.34-37; 1.Tes. 4.17)

✡ 1:8 (Isa. 41.4; Apoc. 1.17;2.8;22.13)

✡ 1:13 (Dan. 10.5)

✡ 1:16 (Dan. 10.5-6)

✡ 2:7 (Gén. 3.24; Eze. 28.13)

✡ 2:8 (Isa. 41.4; Apoc. 1.17;22.13)

✡ 2:14 (Núm. 22.5,7,31;25.1-3; Jud. 11)

✡ 2:17 (Juan 6.48-51)

✡ 2:18 (Dan. 10.5-6)

✡ 2:20 (1.Rey. 19.1-2;21.5)

✡ 2:23 (Sal. 7.9; Mat. 16.27)

✡ 2:27 (Sal. 2.9)

✡ 3:3 (Mat. 24.43-44; Apoc. 16.15;20.12)

✡ 3:5 (Ex. 32.32-33; Apoc. 13.8)

✡ 3:14 (Juan 1.3; Col. 1.15)

✡ 3:19 (Prov. 3.12; Hebr. 12.5-6)

✡ 3:21 (Juan 16.33; Apoc. 5.5)

✡ 4:5 (Apoc. 8.5)

✡ 4:8 (Isa. 6.2-3)

✡ 5:5 (Juan 16.33; Apoc. 3.21)

✡ 5:6 (Isa. 53.7; Juan 1.29)

✡ 5:8 (Apoc. 8.3)

✡ 5:9 (Sal. 33.3)

✡ 5:10 (Apoc. 1.6;20.6)

✡ 5:12 (1.Cor. 5.7)

✡ 6:12 (Apoc. 11.13;16.18)

✡ 6:13 (Joel 2.31; Marc. 13.24-25; Luc. 21. 25-26)

✡ 6:16-17 (Isa. 2.10; Joel 1.15; Luc. 23.30)

✡ 7:10 (Mat. 22.2-10)

✡ 7:14 (Marc. 13.19; 1.Juan 1.7)

✡ 7:16-17 (Sal. 23.2; Juan 4.10;7.37;10.11; Apoc. 21.4)

✡ 8:3 (Apoc. 5.8)

✡ 8:5 (Apoc. 11.19;16.18)

✡ 8:12 (Joel 2.31)

✡ 9:2 (Gén. 19.28)

✡ 9:20 (Sal. 115.4-7)

✡ 10:11 (Eze. 3.1-3)

✡ 11:6 (1.Rey. 17.1; Ex. 7.17-19)

✡ 11:7 (Apoc. 13.5-7)

✡ 11:12 (2.Rey. 2.11)

✡ 11:13 (Apoc. 6.12;16.18)

✡ 11:19 (Apoc. 8.5;16.18-21)

✡ 12:5 (Sal. 2.9)

✡ 12:7 (Jud. 9)

✡ 12:9 (Dan. 10.13; Luc. 10.18)

✡ 13:1 (Apoc. 17.3,7-12)

✡ 13:7 (Apoc. 11.7)

✡ 13:8 (Apoc. 3.5)

✡ 13:14 (Mat. 24.24)

✡ 14:1 (Apoc. 7.3)

✡ 14:4 (Sant. 1.18)

✡ 14:8 (Apoc. 18.2)

✡ 14:10 (Sal. 11.6)

✡ 14:19-20 (Apoc. 19.15)

✡ 15:3 (Ex. 15.1-18)

✡ 15:4 (Sal. 86.9)

✡ 15:8 (Ex. 40.34; Isa. 6.4)

✡ 16:2 (Ex. 9.10)

✡ 16:4 (Ex. 7.17-21)

✡ 16:10 (Ex. 10.21)

✡ 16:15-16 (Mat. 24.43; 1.Tes. 5.2; 2.Ped. 3.10; Apoc. 3.3)

✡ 16:18 (Apoc. 6.12;8.5;11.13)

✡ 16:20 (Apoc. 6.12;11.13)

✡ 16:21 (Ex. 9.23; Apoc. 8.7;11.19)

✡ 17:3 (Apoc. 13.1)

✡ 17:8 (Apoc. 13.8)

✡ 17:14 (Apoc. 19.16)

✡ 18:2 (Apoc. 14.8)

✡ 18:6 (Sal. 28.4)

✡ 19:13 (Dan. 10.5-6; Juan 1.1, 14)

✡ 19:15 (Sal. 2.9; Apoc. 14.20)

✡ 19:16 (Apoc. 17.14)

✡ 19:20 (Apoc. 13.1-18)

✡ 20:3 (Gén. 3.1-15; 2.Ped. 2.4)

✡ 20:4 (Mat. 19.28; Luc. 22.30; Apoc. 6.9;13.16-17;14.9-10)

✡ 20:6 (Apoc. 1.6;5.10)

✡ 20:14-15 (Mat. 25.41; Apoc. 21.8)

✡ 21:1 (2.Ped. 3.13)

✡ 21:2 (Gál. 4.26; Apoc. 3.12;19.7-8)

✡ 21:3 (Lev. 26.11-12)

✡ 21:4 (Apoc. 7.16-17)

✡ 21:6 (Isa. 55.1-2; Juan 4.10-14; 7.37-39; Apoc. 22.17)

✡ 21:8 (Mat. 25.41; Apoc. 20.14-15)

✡ 21:23 (Juan 8.12)

✡ 22:2 (Gén. 3.24; Sal. 17.15; 46.4; Mat. 5.8; 1.Juan 3.2)

✡ 22:12 (Jer. 17.10)

✡ 22:13 (Apoc. 1.8, 17;2.8)

✡ 22:14 (Gén. 3.24)

✡ 22:17 (Isa. 55.1-2; Juan 4.10-14; 7.37-39; Apoc. 21.6)